
MATEUS 


Mateua vara bivani'aki ida 
Jesus monina jahaki 





Jesus Cristo kaija'ari avikhananavaki 
(Lucas 3.23-38) 


1Hida vani Jesus Cristo kaija'ari avikhananavaki vaonina. 
Davi kohana kaija'ari namitharonisiagaki ada Jesus Cristo. 
Abraao kaija'ari namitharonisiagaki ada Davi. 
2Isague kaabi'i ada Abraao kohana. 
Jaco kaabi'i ada Isague kohana. 
Juda vakadiabi'i ada Jacó. 
3Peres Zera khama vakadiabi'i kohana ada Judá. 
Vakadiamia kohana Tamar oniki. 
Esrom kaabi'i ada Peres kohana. 
Arão kaabi'i ada Esrom kohana. 
4Aminadabe kaabi'i ada Arão kohana. 
Nasom kaabi'i ada Aminadabe kohana. 
Salmom kaabi'i ada Nasom kohana. 
5Boaz kaabi'i ada Salmom kohana. 
Boaz kaamia kohana Raabe oniki. 
Obede kaabi'i ada Boaz kohana. 
Obede kaamia kohana Rute oniki. 
Jesse kaabi'i ada Obede kohana. 
6Davi kaabi'i ada Jessé kohana. Arabo kaka'da'dini ada Davi 
kohana. 
Salomão kaabi'i ada Davi kohana. 

Davia bivahoja'iki ida Urias kohana kagamo, Salomao kaamia 
ida. 

7 Roboao kaabi'i ada Salomão kohana. 

Abias kaabi'i ada Roboão kohana. 

Asa kaabi'i ada Abias kohana. 

8 Josafá kaabi'i ada Asa kohana. 

Jorão kaabi'i ada Josafá kohana. 

Uzias kaabi'i ada Jorão kohana. 

9Jotão kaabi'i ada Uzias kohana. 

Acaz kaabi'i ada Jotão kohana. 

Ezequias kaabi'i ada Acaz kohana. 

10 Manassés kaabi'i ada Ezequias kohana. 

Amom kaabi'i ada Manassés kohana. 

Josias kaabi'i ada Amom kohana. 

11 Jeconias vakadiabi'i ada Josias kohana. 

Josias kohana hokina kari Babilônia kaija'arini va'ora 
vagathi'iki adani Israel kaija'ari Babilônia kaarabonia 
avikhara kaimoni. 

121srael kaija'ari Babilônia kaarabonia osahi vihina naothinia, 
hojaki ada Salatiel oniki. 

Salatiel kaabi'i ada Jeconias kohana. 

Zorobabel kaabi'i ada Salatiel kohana. 

13 Abiúde de kaabi'i ada Zorobabel kohana. 

Eliaguim kaabi'i Abiúde kohana. 

Azor kaabi'i ada Eliaquim kohana. 

14Sadoque kaabi'i ada Azor kohana. 

Aquim kaabi'i ada Sadoque kohana. 

Fliúde kaabi'i ada Aquim kohana. 

15 Eleazar kaabi'i ada Eliúde kohana. 

Mata kaabi'i ada Eleazar kohana. 

Jacó kaabi'i ada Matã kohana. 

16 José kaabi'i ada Jacó kohana. Maria kamakhira ada José, Jesus 
kaamia ida Maria. Cristo ada Jesus Deua binagathogatho'iki. 

17 Asia hojaki hida Jesus kaija'ari avikhananavaki varani 
vihina. Abraão kahanodi hanodina hanodi'ianana, hanodi'ianana, 
kahanodi'ianana onivani fori vihi'ianaha adani 14 vihiki vakadisai 
vahanodironisiagana va'oaniaro maina, oniaroa, hoja'aha ada Davi 
ovari maina. 

Davi abini'ina naothinia onivani fori vihiha adani 14 
vaipohina vihiki afo'iana, vahanodi'ianana adani vakadihanodi 
vahanodironisiagana, oniania osahi vihi'aha adani Israel kaija'ari 
Babilonia kaarabonia. Babilênia kaarabonia avikhana naothinia 14 
ipohini vani fori vihi'ianaha vahanodi'ianana adani vakadihanodi 
vahanodironisiagana, oniania, hoja'aha ada Cristo. 


Jesus Cristo 'bana'ina varani hini hida 
(Lucas 2.1-7) 


18Hari. Vara ovani'aki bana hida Jesus Cristo biva'bana'iki 
kamahini varani hini. Maria oniki ida Jesus kaamia. Joséa binofiki 
ida Maria-ra kanagamohavini. Joséa biviomaravini oadani 
kajahavido'ihi ida Maria. Ni-Joséa bivaisa'iki. Ma'onahai Jahaki 
vani ada Maria-ra vaisa'ara. Nokiariha ada Ma'onahai Jahaki. 

19Ni-Joséa biogaki kaho ida niha ninini Maria kajahavidoni. 
Makhira hoariha kaisai bivanihamanihi. Maria kajahavidoni mani 
ida José kidigamo kaimoni-ra nofijanaravini hija. Jahaki, asohiki 
ida José kahojai, ni-binofiki ida Maria va'ini-ra anaipahihivini 
vahoariha vaviaha bianaathidanoararivini badani jaharikia 
kabadanini bikahivini. Ija'ari vaipohiki avigaravini oadani, 
binofiki ida akarai kapapirani-ra na'biravini, kidigamo hijanaria 
kaimoni ida Maria. 20Bikava'ibodivaranivini kaba'i ida Maria- 
ra kava'ipahinivini, Deus ibavi kaija'arini abono-ra nanokia'aha 
vadamia. Biniaha ada Davi kohana kaija'ari namitharonisiagaki 
José oniki: 

—José, hari'a ikava'ibodivaranijana ida Maria-ra 
ikanagamohavini-ra ikava'ipahinivini. Ni-makhira bivaisaki ida 
Maria. Ma'onahai Jahaki vania bivaisaja ida. 21 Makhira isani ada 
isai Maria biakaijohara. 'Bana'aha inaoni bana ada isai 'Jesua'. 
Jesus onina akava'ijoahi abono. Jesus va'ora akava'ijoaki bana 
adani kidija'ari vakamitharia kaimoni ida vakadihojai asohiriki 
abosini imai 'banania Ibavi Jaharika'oaki kania — niha ada Deus 
ibavi kaija'arini. 

22-23'Bo'dakari Deua binava'isohijora'iki ada athi namoniva 
abono: 

“Kajahavidoki bana ida 
ima'inavi. 
'Banaha ada isai ija'aria 

vanaonivini bana 

“Emanuel.” 
Nimania ida Deus athi namoniva abono athi afojora. (Emanuel 
oniki Deus akadiania hojaki.) 

Hari. Oniaroa, Maria kania namitha'ihi ida athii. 24Oniaroa, 
nokho'afora'aha ada José, binaaba'ihi ida Deus ibavi kaija'arini athi, 
kidigamo hika'oa'ia kaimoni ida Maria. 25Maria kaisai 'banarina 
oadani Joséa ni-bivi'omapa'itxiki ida kidigamo. 'Bana'ina naothinia 
Jesus vania Joséa binaoni'aha ada isai. 


Makhira vanako'dihaki ada isai 


1Hari. Judéia kaarabonia 'bana'aha ada Jesus, Belém sidajia. 
Jesua biva'banaki kari arabo kaka'da'dini ada Iroji. 

Jesua biva'banaki kari vani, nokiabiininira ada boviri karaho 
jadi. Arabo napaja safinia bivikhamananiki kaniaja vahojaki 
adani makhira boviri-ra vada avani'asibakhiaki, avigaja kaimoni 
ida namitha'iariki. Vakadihojai oamani hiki ida. Judeus kaija'ari 
vihiriha adani. Hari. Vanoki'aha ada boviri ja'di, vaabono 
vakani'akhama'aha: 

—Judeus kaija'ari vakadika'da'di jadi 'bana'ina karajomini o 
boviri ja'di. Anako'dihava ada isai tanaki. 

Oniaroa, vaibavia ai vihi'aha, Judéia kaarabonia Jerusaléa 
avikha'aha. 

2Jerusalém sidajia vakaikahi'aha, va'ora vanana'dohi'aha adani 
sidaji kaija'arini: 

—Ada hana vania isai 'bana'iki, ovari judeus kaija'ari-ra va'ora 
vaka'da'diki kaimoni ada? Akadiarabo arihojana vani anokira 
ada boviri ja'di, safinia bivikhamananiki kaniaja khamananina, 
kha'aha ada boviri hidiaja. Boviri jadia bikarajomiki ida ka'da'di 
danoki 'bana'ina, oniani hida haria rakhaja hida. Anofiki ida judeus 
kaija'ari vakadika'da'di-ra akanamasivivini — vakhaniha. 

3Oniaroa, Irojia bikamitha'ihi ida makhira vakaikahina vamonina, 
bikamitha'ihi ida ka'da'di danoki 'bana'ina varani hina. Iroji ka'da'di 
hijanarina-ra finivini mani ida Iroji-ra anava'isokonija. Jerusalém 
sidaji kaija'arini Iroji-ra vifiniki, oniani ida ka'da'di ja'dini kavaranihi- 
ra avakava'isokonivini hija jaboni. 4Hari. Iroji va'ora baranaha'aha 
adani sasidotxi vavaka'da'diva, judeus kaija'ari vaka'ojomo'iva abono 
khama kidiania vajoronina. Va'ora nana'dohi'aha ada Iroji: 

—Hana hini ibavia 'banaki bana ada ija'ari hahavi vakadika'da'di 
Cristoa oniki? 
sVagathani'ihi ida Iroji kana'dohi: 

—Judéia kaarabonia, Belém kasidajini vania 'banara bana ada. 
'Bodakari Deus athi namoniva abono kohana binajiri'iki ida papira 
afojora: 

6 “Belem sidaji kaija'arini a'oni. 

Hari'a avava'ini-ra anaipahihiva ida Belém sidaji pa'itxini. 

Pa'itxini kaba'i ida avakadisidaji, 

oniania 'banara bana ada akadija'ari vakadika'da'di. 

Israel kaija'ari vakadimahi nasohiva kaimoni ada ovari.” 
Nihi ida Deus athi papira hojaki. Nimania ida Deus athi namoniva 
abono kajirihi athini — Iroji-ra vani'aha adani judeus kaija'ari 
vaka'ojomo'iva abono. 

7Oniaroa, Iroji abono-ra ni'aha: 

—Va'ora okorijanahaki bana adani makhira boviri-ra vanoki'iki, 
isai-ra vakaragavini naothinia, ovahonariahiki bana ada abinina. 

Oniaroa, Iroji va'ora kaboa'iaha adani makhira boviri-ra 
vanoki'iki, hiadani safini khamananina kaniaja vikha'iki. Kidiania 
vikhajakosi'aha. Ni-ijaari vahoariha o'oiki vakadiania. Irojia ni-binofiki 
ida vahoariha vakadivarani avigavini. Hari, va'ora nana'dohi'aha: 

—Hana hina masiko nokiabiininira ada boviri ja'di? 
8Kidina'dohi vagathanivini naothinia Iroji va'ora karona'aha Belém 
sidajia avikha'ina. Va'ora honaria'aha: 

—Avikha'a Belém sidajia mahija isaia bivahojaki ibavini-ra 
avanana'dohivini. Avakaragaha, vajoi bana hida mahija hora 
avanava'isohivini. Onofiki jaboni ida isai-ra onavanavanahavini 
okanamasivira kaimoni — va'ora ni'aha. 

9-10Oniaroa, Iroji kania ai vihi'aha adani makhira. Hagihia 
avikharimananina vanoki'ianaha ada boviri ja'di vaviaha 
okhananavaki. Khai vani'aha ada boviri okhananavaki vanokivini, 
vava'i jaha'oamanira adani. Jesua bivahojaki namania akhano'aha 
ada boviri. 11 Oniaroa, Jesua bivahojaki gora avakhanoha, 
avikhajakosi'aha, va'ora vanoki'aha adani isai, kidiamia vihiki. 
Jesus viaha vakajo'atharari'aha vakanamasivi'aha. 

Oniania, vadaina-ra avarabikhai'aha, vidioni'ihi ida va'iga Jesus 
kaimoni. Vano'a'aha ouro, incenso, miha hikia. Kaidivaki ida ouro 
oniki. Misai mitxaki kaidivaki fori hiki ida incenso, miha hiki. 

12Joma vania Deus va'ora kaabani'aha adani makhira vadamia: 
—Hari'a bana avajoi Iroji kania! 
Oniaroa, hagihi hoariha vania vajoi'aha, vakadiarabo-ra 
avanajoiha'avini. 


Egito kaarabonia avikhaki adani José aviga'ina 


13Hari. Makhira ai vihina naothinia, Deus ibavi kaija'arini 
abono-ra nanokiaha José kania vadamia. José-ra ni'aha: 

—Trojia bana binofiki binaabinivini ada isai. Gaamanani'a, 
Egito kaarabonia va'ora avikha'a adani isai, kidiamia vihiki mahija 
avaraihotavini. Ira onava'isohiravini oadani hari'a vajoi hihida araboa. 

14Ọniaroa, gaamanani'aha ada José. Joma vania ai vihi'aha, José 
va'ora avikha'aha Egito kaarabonia. 15Iroji abinirina oadani Egito 
kaarabonia vahoja'aha. 'Bo'dakari Deua binava'isohijora'iki ida athi 
namoniva abono: 

“Egito kaarabonia hojaki bana ada kodisai. 
Obaranahaki bana ada kodisai joira kaimoni.” 

Niha ada Deus. 

Hari. Jesus hoja'iki Egito kaarabonia, naothinia José va'ora 
avajoi'aha vakadiaraboa. Nimania ida namitha'iki Deus athi 
namoniva abono binava'isohijoravini hi'iki. 


Iroji va'ora naabiniki adani isai vaipohiki 


16Ọniaroa, Iroji va'ora nokhaha adani makhira boviri-ra 
vanoki'iki vajoina kidiania. Abono-ra ni'aha: 

—Hora vakorijanaha'iki adani makhira. Jokoa vajoijanariha 
adani kodiania. 

Hari, ihamahikaraho'aha ada Iroji. Oniaroa, bikava'ihoki'ihi 
ida makhira vakadivarani, badara hoarani boviri ja'di-ra 
vanokibiinini'avini. Va'ora honariaha adani kidisorara isai makhira 
isani-ra vanaabinihavini. Va'ora ni'aha: 

—Belem sidajia avikha'a mahija makhira isani-ra va'ora 
avanako'dihavini sidaji bodinia, sidaji hararania jaboni. Makhira 
isani badara 'bamikia vakabadarariki, vakabadaraki kaho-ra jaboni 
avakaraga'ihi, va'ora vanaabini bana. 

Va'ajihiaha adani sorara, vanaaba'ihi ida Iroji athi. 17 Nimania 
ida namitha'iki Deus athi namoniva abono Jeremias onikia 
bini'a'bo'da'iki: 

18 “Kamithavahaki ida saani karaho Belém sidajia 

vakadisai hahavi vaabinina-ra vakaasara'ahapiki'iki adani 
gamo. 

Raquel kohana kidisai-ra va'ora kaasara'avini vani fori vihiki 
adani gamo 
vabarariariana. 

Raquea bikaabokariki ida kidisai-ra va'ora 
navijavavini, oniani ida va'ini najaharini hija.” 


Egito kaarabonia ai vihi'iki adani José 


19Oniaroa, abini'aha ada Iroji. Iroji abinina naothinia Deus ibavi 
kaija'arini abono-ra nanokia'ianaha José kania vadamia. Asia Egito 
kaarabonia vahojaha adani José. 20Deus ibavi kaija'arinia bini'aha: 

—Vaabinihahavi'iki adani isai-ra vanaabinivini-ra vanofiki. 

José, gaamanani'a va'ora avajoi'a adani isai, kidiamia vihiki Israel 
kaarabonia. 

21 Hari. Oniaroa, ai vihi'aha adani José, va'ora avikhaha adani 
isai, kidiamia khama. Israel kaarabonia avajoi'aha. Judeus kaija'ari 
vaonina hoariha Israel kaija'ari. 22Hari, Joséa bikamitha'ihi ida 
ija'ari vakadivarani: 

—Abini'iki ada arabo kaka'da'dini Iroji. Judéia kaarabonia hojaki 
ada Iroji kohana kaisai Arquelau oniki, ovari maina ada Judéia 
kaaraboni kaija'arini vakadika'da'di hira — vakhani'aha. Oniani ida 
José vajoina-ra finivini hija. Vadamia Deua binava'isohi'ianaha ada 
José: 

—José, hari'a Judéia kaarabonia avajoi! Galiléia kaaraboni 
maina avikha — Deua bini'aha ada José vadamia. 

Oniaroa, avikha'aha Galiléia kaarabonia. Avakhano'aha. 

23 Nazaré sidaji oniki vania vahoja'aha. Nimania ida namitha'iki 
Deus athi namoniva abono kohana va'ora nava'isohijoravini hi'iki: 
“Nazaré sidaji kaija'arinia vanaoniki bana ada ovari 
okaronaki.” 
Niha ada Deus. 


João Batista kavaranihi hida 
(Marcos 1.1-8; Lucas 3.1-20; João 1.19-28) 


1Hari. Nazaré sidajia hojana kaba'i ada Jesus, Judéia 
kaarabonia khaha ada makhira Deua bikaronaki, onina João 

Batista. Amasia hojaki ada. Kagorarihi ida amasi. Joao Batista 
kania avikhaha adani ija'ari, va'ora ni'abakhia'aha: 
2—Avakadihojai asohiriki-ra vakava'ipahinika'oa'a bana. 
Maakariki ida mahi Deus ija'ari hahavi-ra vakadadivini — niha 
ada Joao Batista. 3'Bo'dakari Deus athi namoniva abono, Isaias 
kohana onikia vara bivani'ajora'iki ada João Batista. Isaías kohana 
athi jiriki hojaki Deus athi kapapirani pitania, niha: 
“Amasia hojaki ada makhira, 

ija'ari-ra vara ni'a'aha athi 'barakia: 

‘ʻAmaakariki ida avakadika'da'di kaikahina kamahini. 

Vanasohi bana ida avakadimahi, avakadika'da'di khana-ra 

vanaviahanokha bana!” ” 

Nihi ida Deus athi. 

4 João Batista ni-bikaimahaki ida makari kaidivaki, kidimakari 
hiki ida camelo asafi amonahaki. Bikaimahaki jaboni jararia 
baasafi kacinturãohi. Kidi'bai hiki omavari, bahina a'bana hiki. 
Elias kohana kamakari, kidi'bai, kidihojai fori hiki ida João Batista 
kahojai. 

5Jerusalém sidaji kaija'arini vaipohiki João Batista kani-ra 
avanikhabakhiaki. Judéia kaaraboni kaija'arini jaboni vaipohiki 
João Batista kani-ra avanikhabakhiaki. Jordão vainia hojaki ida 
ibavi ipohiki kaija'arini João Batista kani-ra avanikhabakhiaki. 
Vaipohi'oamanira adani ija'ari Joao Batista kavarani-ra 
vakamithavini-ra vanofiki. 6Vakava'ipahinivini vanofivini 
ida vakadihojai asohiriki afohahavi, oniania Deus kania vara 
vavani'avini Deus bina'biraja kaimoni. Vara vavani'avini naothinia, 
Joao Batista va'ora kana'aha afohanana Jordao vaini onikia. 

7Hari. Joao Batista kania avikhaki adani farisio vaipohiki, 
sadosio vihiki. Farisio vaoniki vanaabajahakiki ida vakadija'ari 
avikhananavaki vakadihojai. Vanofiki jaboni Joao Batista va'ora 
kanavini. João Batista va'ora ni'aha: 

—Jahari kabadani-ra avakava'ipahinivini-ra avakahi'badaraki 
a'oni. Deua bikaronaki bana ida avakadihojai asohiriki abosini. 
Ni-avakaabokaki ida Deu-ra avakorijanahavini. 8Hojai asohikia 
vakahojai'a bana mahija Deus biogavini ida avakadihojai asohiriki- 
ra avanofijanaravini. 9 Hari'a vakava'ibodivarani: 

“Deus va'ora nagathogatho'bo'da'iki adani Abraao, 
kidihanodi vanamitharonisiagaki vihiki, 


O Novo Testamento na Paumari do Brasil, 2da ed. @ 2010, Liga Biblica Internacional 


9 Mateus 3 


kidija'ari vihira kaimoni. 

Jahaki ada akadiabi'i okhananavaki Abraao kohana, 
oniani ida akadihojai asohiriki Deua bikava'ibodiravini hija, 
haria akava'ijoaki bana ada Deus.” 

Nimania ida avaabononi avani'a'badaravini. 

Asohiki ida Abraao kahojai. Avakadihojai ni-asohiki. Abraao kaisai 
vavijavaronisiagaki avihini kaba'i, ni-Deus a'onira akava'ijoaki. Deus va'ora 
akava'ijoaki adani vakadihojai asohiriki-ra vakava'ipahiniiki. 10Ihi'ai avani 
fori avihiki a'oni. Hojai asohikia avakahojairihi; ihiai avani bonobakhiariki 
fori avihihi. Makhira kajoriki fori hiki ada Deus. Khaki bana ada makhira 
binobaja kaimoni ida ihi'ai avani bonobakhiariki 'damani. Binahokahiki 
ida ihi'ai avani obaki siho kabodinia. Nini vani jaboni Deus va'ora arakhaki 
bana adani athi naabani vihiriki nahina jaharikia — va'ora niaha ada João 
Batista. 

11 Asia João Batista va'ora vara ni'aha adani ija'ari vajoroniki: 

—Nonira okanaki ho paha bodinia. Avakadihojai asohirikia avaabononi 
avaka'da'digariavini-ra avigara kaimoni adani vahoariha. Khaki bana ada 
hoariha, ka'da'di ka'oa ada ovari. Hovani kidihonai abono ho. Arafiaki ida 
kidihojai asohika'oani. Kodihojai jahani fori hirihi ida kidihojai jahani 
arafiaki, kaba'i hora nagathogathovini oakodiara kaimoni. Ovaria bikaronaki 
ada Ma'onahai Jahaki ijaari va'ini-ra nahonariahihiki kaimoni. Siho 
kakhororoki fori hiki bana ada Ma'onahai Jahaki ijaari kania. Binihimaki 
bana ida ijaari kahojai asohiriki — va'ora niaha ada João Batista. 

12 Vara ni'ianaha ada João Batista. Ija'ari-ra kavarajomivini ida 
trigo 'ba'dani aka'diririhaki: 

—Akadiririhaki ida trigo 'badani aaniaja kaimoni ida ba'ba'da asafini. 
Anabavihi ida trigo 'badani so'oroa. Siho kabodinia anahokahi'ihi ida 
asafini. Nimania jaboni ida onaothia khaki ijaari-ra kanahoarihakhamavini. 
Va'ora aniki adani ijaari hojai asohirikia vakahojaiki, ija'ari hojai asohikia 
vakahojaiki vahararana. Ovari va'ora vahojaki adani ija'ari hojai asohikia 
vakahojaiki kidiania. Va'ora nahokahiki adani hojai asohirikia vakahojaiki 
Ibavi Jaharika'oaki siho kaihimiriki kania — va'ora ni'aha ada João Batista. 


João Batista bikanaki ada Jesus 
(Marcos 1.9-11; Lucas 3.21-22) 


13Oniaro kari, Galiléia kaarabonia hojaha ada Jesus. Hari. 
Oniaroa, ajihi'aha, okha'aha, Jordão vaini onikia akhanofoni'aha, 
João Batista-ra ni'aha: 

—Hora kana'a bana! 
14Hari. João Batista bini'aha ada Jesus: 

—lIniani, ni-Jahari kabadania ikabadanirihi ikava'ipahinija 
kaimoni. 

15 Jesua bini'aha: 

—Kaba', jahaki ida hora ikanavini. Hora ikanahi; Deua binofikia 
akabadanihahavihi — niha ada Jesus. 
Oniaroa, João Batista bikana'aha. 

16 Jesus kanana naothinia ogaimori'aha. Binoki'ihi ida nama 
arabikhajahaki. Binokiha jaboni ada Ma'onahai Jahaki gaari'ina 
kidiania, ho'doko aagariki fori hiki. 17 Nama kamithavahaki ida 
athii: 

—Hi'o kodisai o. Onofijahakiki o. Khai oni'aki ida kodisai hojana. 


Jaharia bikaboroboroki ada Jesus 
(Marcos 1.12-13; Lucas 4.1-13) 


4 1-3Hari. Oniaroa, Ma'onahai Jahakia biavikha'aha ada Jesus 
amasia, 40 mahi hoja'aha. Kaija'aririhi ida amasi. Ni-nahina- 
ra haki. 'Bairina mani ida Jesu-ra navai'ami'ia. Oniaroa, okha'aha 
ada Jahari Jesus kania. Bikaboroboro'aha ada Jesus bada bini'aja 
kaimoni ida badani Deua binofiriki. Jesua ni-bikapoaripa'itxiki ida 
athi. Jaharia bini'aha: 
—Deus kaisai ihihi, ja'di-ra 'bai aniha'a. 
4Jesua bini'aha: 
—lIniani, ni-Deus hora honariaki ja'di-ra 'bai oanihavini. Deus 
athi kapapirania hojaki hida athi: 
“Ni-'bai ka'oa binahokiki 
ida ija'ari. 
Deus athi hahavi-ra anaabavini mani ida ija'ari-ra nahokija.” 
— Jesua bini'aha ada Jahari. 
sOniaroa, Jerusalém sidajia Jaharia biavikha'aha, ija'ari Deu-ra 
khai vani'avini kagorani 'da'dini a'ani sohiriama'oki kania, bini'aha: 
6—Deus kaisai ihihi, araofarari'a bana nabo'ajaja. Deus athi 
kapapirania bini'aki: 
“Deus va'ora honariaki bana adani ibavi kaija'arini kadania ira 
avagathanivini, 
ivigarirariria kaimoni ida ja'di, 
iabononi a'bororia kaimoni jaboni.” 

7 Jesua bigathanihi ida athi: 
—Imniani. Jokoa iathini-ra onaabarihi. Jokoa oaraofararirihi. 
Deus athi haria nava'isohiki hari jaboni: 
“Hari'a Deu-ra kaijo'a bana badani danokia kabadanina, 
iogaja kaimoni ida Deus hojana kadania.” 
sOniaroa, arabo namahikia Jaharia biavikhaha ada Jesus. 
Binanokiahivini vihiha adani arabo hahavi kaija'arini, 
vakadiarabo, vakadinahina hiki. Jaha'oamanija ida hahavi Jesu-ra 
nanokiahivini hi'iki. Bini'aha ada Jesus: 
9—Oviaha ikajo'athararihi hora ikanamasivivini, oniani ida 
hahavi ira onanokiahivini hi'ikia ira ono'avini hija bana — niha 
ada Jahari, Jesu-ra kaboroborovini, bada bini'aja kaimoni ida Deua 
binofiriki. 
10Oniaroa, Jesua bini'aha: 
—Jahari, ajihi'a. Jokoa ira okanamasivirihi. Deus athi 
kapapirania hojaki ida athi haria nava'isohiki kaimoni: 
“Deus ka'oa-ra kanamasivi'a bana avakadika'da'di hira 
kaimoni. 
Deus athi ka'oa-ra vanaaba'a.” 
— Jesua bini'aha ada Jahari. 
11 Oniaroa, ajihiaha ada Jahari. Jesus kania vikha'aha adani 
Deus ibavi kaija'arini Jesu-ra vaakodiahavini. Naothinia, ajihi'aha 
ada Jesus amasia. 


Jesus kabadani kama'dani Galiléia kaarabonia 
(Marcos 1.14-15; Lucas 4.14-15) 


12Hari. Arabo kaka'da'dinia bivahonariahi'aha ada João Batista 
gathana cadeia avibaira kaimoni. Jesua bikamitha'ihi ida João 
monina cadeia hojana, oniani ida Galiléia kaarabonia arakhana 
hi'ihi. 13Ni-Nazaré sidajia ibavijanaki ada Jesus. Cafarnaum 
kasidajini vania okha'aha, hoja'aha. Galiléia ka'dakoni maakarinia 
hojaki ida Cafarnaum sidaji. Zebulom Naftali kaarabonia hojaki ida 
'dako. 14-15 Mahi 'bo'dakari Deus athi namoniva abono Isaías onikia 
bini'a'iki: 
“Deus va'ora kajoamoraki bana adani Zebulom kaaraboni 
kaija'arini, 
Naftali kaaraboni kaija'arini vihiki. 
Jordão vaini kahararakhamania hojaki ida vakadiarabo. 

Galileia kaarabonia oniki jaboni ida vakadiarabo. 
Ni-Deu-ra avigariha adani. 
16 Bakibakiki fori hiki ida vakadiarabo vavaibaviki. 
Hari. Vanokiki bana ida vagani fori hiki karaho. 
Vagahahaviki bana ida vaibavi. 
Va'ora navagaki bana adani ija'ari vaabiniki fori vihiki. 
Ni-Deu-ra avigariha adani.” 
Nimania ida Deus athi kapapirani Isaías kohana binajiri'iki. Isaías 
kohana vara bivani'a'bo'da'iki hihida vaibavia Jesus aadahaonina, 
oniani ida kidivarani nanamithani hi'ia. 
17 Hari. Cafarnaum sidajia Jesus hojana vara bivani'a'ihi ida moni 
jahaki. Va'ora ni'aha adani ija'ari: 
—Avakadihojai asohiriki-ra vakava'ipahinika'oa bana. Maakari'iki 
ida mahi Deus ija'ari hahavi-ra vaka'da'divini — va'ora ni'aha ada Jesus. 


Jesus va'ora kaboa'iha adani araba abono 
(Marcos 1.16-20; Lucas 5.1-11) 


18Oniaroa, Galiléia 'dako vadinia khabaoniha ada Jesus. Va'ora 
kanokiha adani araba abono vi'bamiki vakatahafahaki. Aajojahiki 
Simão Pedro, kajo'ojahiki André. 19Va'ora kani'aha ada Jesus: 

—Hora vavaipohiha mahija badani hoariha a'onira 
oka'ojomo'ivini. A'onira oka'ojomo'ivini hiki ija'ari vahoariha-ra 
avakaboa'ivini kodija'ari vihira kaimoni — va'ora ni'aha ada Jesus. 

20Oniaroa, vakahagi kabodinia vakanahojaha'ihi ida 
vakaditahafa, Jesu-ra vavaipohiha'aha. 

21 Avikha'ianaha adani Jesus, va'ora vakanokiha adani araba 
abono vakahoariha vi'bamiki vakadiabi'i khama. Aajojahiki Tiago, 
kajo'ojahiki João. Vakadiabi'i Zebedeu oniki. Vakahagi kabodinia 
vahojaki adani. Bada vakhaniki adani tahafa-ra avakanaja'divini. 
Jesus va'ora baranahaha adani vi'bamiki: 

—Hora vavaipohiha! 

22 Jorakia vakahagi-ra vakanahojaha'aha. Vakaamina'aha ada 
vakadiabi'i. Jesu-ra vavaipohiha'aha. Avikha'aha. 


Jesus va'ora anaihotaki adani ija'ari vaipohiki 
(Lucas 6.17-19) 


23Hari. Galiléia kaaraboni kaibavinia aadahaoni'aha ada 
Jesus. Judeus kaija'ari Deu-ra vara vani'avini kagorani vaipohikia 

okhajakosioni'aha. Va'ora aka'ojomo'ioniha adani ija'ari. Jesus va'ora 
akanamonionivini hida Deus athi, ija'ari hahavi vakadika'da'di ada 
Deus. Va'ora anaihotaki jaboni adani ija'ari vakavamoniki. Ipohiki 
ida vakadikavamoni. 

24Siria kaaraboni kaija'arini vaipohikia jaboni 
avananamithaoni'ihi ida Jesus ija'ari-ra anaihotavini kavaranihi. 
Oniania va'ora vavikha'aha adani ija'ari vakavamoniki, 
vakabajadiki, varai'abakhiaki, vajo'o aba'oronisiagaki vihiki. 
Kavamoni ipohiki-ra vavahojaki adani ija'ari, va'ora vavikha'aha 
Jesus viaha. Jesus va'ora anaihotahahavimani'aha. 

25Ija'ari vaipohiki Jesu-ra vavaipohiha'aha. Galiléia kaaraboni 
kaija'arini, Judeia kaaraboni kaija'arini, Decapolis kaaraboni 
kaija'arini, Jerusalem sidaji kaija'arini vihiki Jordao vaini 
banininiaja vahojaki Jesu-ra vavaipohiha'iki jaboni. 


Jesus va'ora ka'ojomo'iki adani kidipohi 
(Lucas 6.20-23) 


1-2 Hari. Jesus va'ora noki'aha adani ija'ari vaipohiki. 

Oniania, ogaimori'aha arabo namahikia vithima'o'aha, 
kidipohi-ra va'ora ka'ojomo'ira kaimoni. Vajoroni'aha kidiania 
vavithiribanaoni'aha. Jesus va'ora ni'aha: 

3—Deua bikajoamoraki ida ija'ari abononi nava'ibodivaraniki: 
“Deus hora kajoamorarihi; 
ni-nahina-ra okaabokaki.” 
Nihi ida ija'ari. Nini vani Deua bivaka'da'diki ida ija'ari. 
4Deua bikajoamoraki ida ija'ari abononi nava'ibodivaraniki: 
“Jahari kabadania okabadanina mani hida 
hora naasaraja.” 
Nihi ida ija'ari. Deus vania binava'ijahaja bana ida ija'ari. 
5Deua bikajoamoraki ida ija'ari abononi nava'ibodivaraniki: 
“Jokoa hovani ka'oa 
oabono ovaka'da'dirihi. 
Deus hora vaka'da'divini-ra onofiki ho.” 
Nihi ida ijaari. Nini vani, nahina hahavi araboa hojaki-ra vaka'da'diki ida ija'ari. 
6Deua bikajoamoraki ida ija'ari abononi nava'ibodivaraniki: 
“Onofi'oamanija ida 
badani Deua binofiki 
bada oni'avini.” 
Nihi ida ija'ari. Nini vani Deua bikajoamoraki hida ija'ari, bada 
bini'aja kaimoni hida badani Deua binofiki. 
7Deua bikajoamoraki ida ija'ari abononi nava'ibodivaraniki: 
“Onofiki ida hoariha-ra 
ova'adivini, 
ni-onamakhaniki.” 
Nihi ida ija'ari. Nini vani Deua biva'adija ida ija'ari. 
8Deua bikajoamoraki ida ija'ari abononi nava'ibodivaraniki: 
“Ni-onofipa'itxiki ida Jahari kahojaia okahojaina. 
Deus kahojai ka'oa vani ida onofija.” 
Nihi ida ija'ari. Nini vani binokira bana ada Deus. 
9Deua bikajoamoraki ida ija'ari abononi nava'ibodivaraniki: 
“Oanariakaki ida hoariha ihamahiki.” 
Nihi ida ija'ari. Nini vani ida ija'ari kahojai, Deus kahojai fori hija, 
oniani ida kidisaia Deus ija'ari-ra naonivini hija. 
10Deua bikajoamoraki ida ija'ari abononi nava'ibodivaraniki: 
“Hora vanajaharihariki adani, 
kaba'i bada oni'aki ida 
badani Deus hora honariavini hi'iki.” 
Nihi ida ija'ari. Nini vani Deua bivaka'da'diki ida ija'ari — va'ora 
ni'aha ada Jesus. 


O Novo Testamento na Paumarí do Brasil, 2da ed. © 2010, Liga Bíblica Internacional 


15 Mateus 5 


11 Vara ni'ianaha ada Jesus: 

—Kodipohi avihini mani ida vahoariha onii jaharikia a'onira 
vani'avini hija, a'onira vanajahariharivini hija jaboni, korijanahia 
vara vavani'aki bana ida varani avihini jaboni. Hari'a avava'ini 
soko iniva bana. Deus a'onira kajoamoraki bana a'oni. 12A'onira 
vanajahariharivini kaba'i, khai vakhani bana. Deua binaibavijahaki 
ida kidija'ari vajaharihariki vakadimoni kidinahina jahaki kidiania, 
va'ora naabosira kaimoni. Onivani fori vihiki jaboni adani Deus 
athi namoniva abono kohana. Mahi 'bo'dakari vajaharihari'iki 
jaboni adani — va'ora ni'aha ada Jesus. 


Jokira karajomihi varani hini 
(Marcos 9.50; Lucas 14.34-35) 


13Hari. Jesus va'ora ni'aha adani kidipohi: 

—Jokira fori avihiki a'oni. Avakajokirahi ida baimana; ni- 
'bazaki. Hojai jahakia avakahojaihi; ija'ari vahoariha hojai 
jaharikia vakahojaiki-ra avanadabahi. Avaabononi avakava'igairi 
bana! Nahina binajaharihi ida jokira; ni-ponini jahajanaki. 
Hokahika'oaki ida jokira jahajanariki ija'ari vaadahakia 
vakada'aha'aha'iki ida. A'onivani jaboni, nahina bana binajahariki 
bana ida avakadihojai; ni-avajahajanaki jaboni. 

14Lamparina fori avihiki a'oni. Aha'diki ida lamparina, ni- 
bakibakini kania vahojaki adani ija'ari. Vagaki fori hihi ida 
avakadihojai jahaki; Deus kahagihi-ra anavagahi ija'ari hahavi 
vakadimoni. Hari. Sidaji arabo namahiki namania hojaki fori avihiki 
a'oni. Ahojariki ida sidaji. Ahojariki jaboni ida avakadihojai, ija'ari 
hahavia vanokiki ida. 15Varaja akaasiaki kabodinia ahojaki kaimoni 
hirihi ida lamparina aha'diki. Anaibavihi ida lamparina aha'diki 
nama, ija'ari gora bodinia vahojaki-ra navagaja kaimoni. 16Lamparina 
vagani fori hiva ida avakadihojai jahaki. Onofiki ida ija'ari vahoariha 
avakadihojai jahaki-ra vanokivini. Avakadihojai jahaki-ra vanokiha; 
khai vani'aha ada avakadiabi'i nama hojaki — va'ora ni'aha ada Jesus. 


Deus kava'isohihi jiriki varani hini 
17 Jesus va'ora ni'aha: 
—Hari'a avaabononi vani'a bana: 


“Kha'aha ada Jesus, binihimaja kaimoni ida Deus kava'isohihi 
jiriki 

Moise-ra nava'isohi'bodavini hi'iki. 
Binihima'iki jaboni ida ojomo'ihi kavaranihi Deus athi 
namoniva abono 
va'ora nava'isohi'bo'davini hi'iki adani akadija'ari 
avikhananavaki.” 
Hari'a vakava'ibodivarani hida athii-ra avanaabajanaravini. 
Onihimavini kaimoni hirihi ida hora rakhaja hida. Hora rakhaki 
ida ija'ari-ra va'ora onava'isohijahakivini Deus kava'isohihi jiriki 
nahina hini ida binofiki vakadiania. 

18 Vakava'ihoki bana hida kodivarani. Nama, arabo hiki hojani 
oadani, ni-ihimirihi ida Deus kava'isohihi, ni-athi pitani pa'itxi 
hoarani Deua bini'aki avisonirihi, namithahahaviki bana ida 
varani Deua bini'aki. Namithahahaviki bana ida varani Deua 
bivava'isohihijora'iki, nama, arabo hiki ihimini viahania. 

19Jja'aria bikajoniki ida Deus kava'isohihi jiriki pitani pa'itxi, 
va'ora ka'ojomo'ivini hiki jaboni adani vahoariha Deus athi- 
ra vakajoniki, Deus ija'ari-ra vaka'da'divini kamahini ni-Deua 
biva'ahaki ida ija'ari vahoariha-ra va'ora vaka'da'divini. Ija'aria 
binaabahi ida Deus kava'isohihi jiriki, va'ora ka'ojomo'ivini hiki 
jaboni adani vahoariha vanaabavinia, Deus ija'ari-ra vaka'da'divini 
kamahini Deua bihonariaki bana ida ija'ari vahoariha-ra va'ora 
vaka'da'divini. 

20 A'onira onava'isohivini judeus kaija'ari vaka'ojomo'iva abono, 
farisio khama jaboni vaabono vara vavani'a'badaraki: 

“Jahaki ida akadihojai. Anaabajahakiki ida Deus kava'isohihi 
jiriki.” 
Vakhani'badarana. Ni-vanaabajahakiki ida Deus va'ora honariavini 
hiki. Va'oaniaro fori avihihi; ni-Deua khai bini'aki bana ida ka'da'di 
avihini kidiania. 
Ija'ari va'ini jokojokoni varani hini 

21-22 Asia vara ni'aha ada Jesus: 

—Avakamithabakhia'iki ida Deus kava'isohihi jiriki avakadija'ari 
avikhananavaki-ra va'ora no'avini hi'iki: 

“Haria kaabini. Ija'aria binaabinihi ida hoariha, 
ija'ari nasohiva abono viaha vahoariha avisahi ida ija'ari. 


Nasohiva abonoa bihonariaki kaabiniki abinini ka'da'di 
kaabosini hina.” 

Asohiki ida Deua bivava'isohihi'bodaki athini. Hovani a'onira 
onava'isohijahakiki ho bana Deua binofikia. Iigamini-ra 
ikaihamahihi; Deua bihonariaki ida Jahari kabadani abosini-ra 
igathanivini. Ija'aria biniahi ida igamini: 
“Ijahari'oamanija.” 
Deua bihonariahi bana ida ija'ari Jahari kabadani abosini-ra 
gathanija kaimoni. Ija'aria bini'ahi ida igamini: 
“Iva'ihariki fori ihiki i, 
ni-nahina-ra iogarihi.” 

Deua bihonariaki vahabini bana ida ija'ari Ibavi Jaharika'oaki siho 
kabodinia okhani. 

23-24Deu-ra khai ani'avini kagorania ihojani vani ikava'ihokiki 
ida iigamini ira kaja'oriavini, hari'a bana Deu-ra kanava'iga kaho. 
Inako'di'imidia ada iigamini mahija ianariakavini. Naothinia 
ajoi'iana bana Deu-ra khai ani'avini kagorania mahija Deu-ra 
ikanava'igavini. 

25Ija'ari ira anaathidanoarariki badani asohirikia ikabadaninia. 
Inasohijoraki bana ida avakadivarani. Ija'ari vakadihojai hiki ida 
ihamahiki-ra anariakajorakivini. Bianariakahi; ni-pohimajaki. 
Bianariakarihi; ija'ari nasohiva abonoa jaharikia biarakha'ihi. 
Ija'ari nasohiva abono ira arakhaki bana i sorara vasa'a kabodinia. 
Sorara ira obaiki bana i cadeia. Ija'ari nasohiva abono ira honariaki 
bana kadabadani asohiriki-ra inaabosivini jiniro karahoa. 26Ka'oa 
hiki hida kodivarani. Inaabosihahaviravini oadani ida jiniro, ni- 
cadeia iokhaonaniki bana. Jahari kabadania ikabadanihi; jorakia 
bana Deu-ra anariaka'a mahija jaharikia ira arakharavini — va'ora 
ni'aha ada Jesus. 


Jahari kahojai varani hini hida 


27 Vara ni'ianaha ada Jesus: 
—Avarigaki ida Deus kava'isohihi jiriki: 
“Hari'a makhira bivi'omava ida hoariha kagamo. 
Hari'a gamoa bivi'omava ada hoariha kamakhira. 
Jahari kabadani ida hojana hiki.” 
Asohiki ida Deua bivava'isohihi'bo'daki athini. 28Hovani a'onira 
onava'isohijahakiki bana Deua binofikia. Makhira vada bini'ahi ida 
gamo kidigamo hiriki, bivi'omavini binofiki ida, ovari va'i bodinia 
biviomaki fori hiki ida gamo. 

29Tja'aria binokiki ida Jahari kabadani, binofiki ida bada bini'avini, 
bianivini jahaki ida nokhoni 'ba'dani aniaja, binahokahi'ihi ida 
nokhoni 'ba'dani bada bini'aria kaimoni ida Jahari kabadani. Jahari 
kabadani-ra bada ni'ahi; Ibavi Jaharika'oaki kania hokahihi. Jahariki 
ida abononi hahavi Ibavi Jaharika'oaki kania hokahini. Jahaki ida 
nokhoni 'ba'dani hoaranini kaba'i, Deus Ibavi Jahaka'oakia okhani. 

30jja'aria binofihi ida Jahari kabadani-ra bada nfavini, 
biakava'boavini kajahaki ida sa'ani aniaja kahokahini, bada 
bini'aria kaimoni ida Jahari kabadani. Jahariki ida abononi hahavi 
Ibavi Jaharika'oaki kania okhani. Jahaki ida sa'ani kahoaranini 
kaba'i Deus Ibavi Jahaka'oaki okhani. 


Makhira kidigamo-ra nahojahavini varani hini 
(Mateus 19.3-9; Marcos 10.2-12; Lucas 16.18) 


31-32Hari. Vara ni'iana ada Jesus: 
—Hojaki ida Deus kava'isohihi jiriki hoariha: 
“Makhira binofiki ida kidigamo-ra nahojahavini, 
binahojahavini viahania 
kidigamo-ra no'avini hiva ida papira jiriki 
kidigamo hijanaria kaimoni.” 
Asohiki ida Deua bivava'isohihi'bo'da'iki athini. Hovani a'onira 
onava'isohijahakiki bana ho Deua binofikia. Gamo makhira 
hoariha-ra vi'omaravini kaba'i kidimakhira binahojahahi, gamo 
hoariha-ra anakarara kaimoni, Jahari kahojaia kahojaiki ada 
makhira. Makhira hoariha bianakara'ihi ida gamo kidimakhira 
binahojaha'iki, jaharihi ida hojani hi'iki. Jaharihi jaboni ida 
makhira anakarani hi'iki kahojai. 
Ija'ari kidivarani-ra kava'ipahinivini varani hini 
33-34 Asia vara ni'aha ada Jesus: 
—Avarigaki ida Deus kava'isohihi jiriki avakadija'ari 
avikhananavaki-ra va'ora no'avini hi'iki: 
“Deu-ra vara ini'avini hiki ida badani bada ini'aja kaimoni 
kidimoni, 
bada ini'a bana, 
hari'a inava'iponi'imarini bana.” 
Asohiki ida Deua bivava'isohihi'bo'daki athini. Hovani 
a'onira onava'isohijahakiki bana ho Deua binofikia. Ija'ari-ra 

inava'isohivini hiki ida badani bada ini'aki kaimoni, bada ini'a. 
Hari'a Deus onina-ra dioni, hoariha biogaja kaimoni ida iathini 
ka'oa hini. Hari'a nama onini-ra dioni jaboni biogaja kaimoni ida 
iathini ka'oa hini. Deus kavithi ibavini ida nama. 

35 Hari'a arabo onini-ra dioni jaboni hoariha biogaja kaimoni 
ida iathini ka'oa hini. Deus 'dama kakatirani ida arabo. Hari'a 
Jerusalem sidaji onini-ra dioni, hoariha biogaja kaimoni ida 
iathini ka'oa hini. Ija'ari hahavi vakadika'da'di danoki kasidaji ida 
Jerusalem. 

36 Hoariha-ra inava'isohivini hiki ida varani bada ini'a'iki 
kidimoni, hari'a ida'dini onini-ra dioni, hoariha biogaja kaimoni 
ida ka'oa hini kadavarani. Ni-ikaabokaki ida ika'da'dini kaafani 
kahoarani-ra ikanavaforivini, ni-ikanapororovini, ni-ikaabokaki ida 
iabononi-ra ivaka'da'divini. 

37 Hoariha-ra inava'isohivini hiki ida badani inamonahaki, 
inamonaha'a bana. Hari inava'iponi'imarini bana ida hoariha. 
Jahari kavarani ida hoariha-ra inava'iponi'imarinivini kavaranihi 
— va'ora ni'aha ada Jesus. 


Ija'ari ka'da'dini-ra kanaabosivini varani hini 
(Lucas 6.29-30) 


38-39 Asia vara niha ada Jesus: 
—Avakadi'ojomo'ihi abono a'onira vanava'isohibakhiavini hiki 
ida Deus kava'isohihi jiriki: 
“Ija'aria bianahahahi ida hoariha nokhoni 'ba'dani, 
jakaho bina'da'diabosiva bianahahavini jaboni ida nokhoni 
'ba'dani. 
Ija'aria bianahahahi ida hoariha inoni, 
jakaho bina'da'diabosiva bianahahavini jaboni ida inoni.” 
Asohiki ida Deua bivava'isohihi'bo'daki athini. Hovani a'onira 
onava'isohijahakiki bana ho Deua binofikia. Ija'ari hojai jaharikia 
vakahojaiki avakadiania, hari'a vana'da'diabosi bana. Ija'ari i'ba'dani- 
ra kapatahi, hari'a iana'da'diabosi bana. Jahaki ida iroiribanini 
pitanija bikapataja kaimoni jaboni. 40Įja'ari ira najahariharikia 
binofiki ida ija'ari nasohiva abono ira honariavini kadamakari-ra 
iarakhavini, iva'aha bana jaboni ida kadamakari hoariha-ra saarivini. 
41 Sorara ira gathihi daina ikaiba'ija kaimoni kidimoni napaja hirikia. 
Ikajoamoravini ikaiba'i bana ida daina napaja kidimoni. 42lja'aria 

bikanikhariahi ida kadanahina, ino'a bana. Ija'aria birihavini binofihi 
ida kadanahina, ikanarihaivinihi bana — va'ora niaha ada Jesus. 


Ija'ari kidiva'ahi hiriki-ra nofijahakivini varani hini 
(Lucas 6.27-28, 32-36) 

43-44 Asia vara niha ada Jesus: 

—Avakadi'ojomo'ihi abono a'onira vanava'isohibakhiavini hiki 
ida Deus kava'isohihi jiriki: 

“Va'ora nakaidiva bana adani kadava'ahi ka'oa. 

Hari'a va'ora nakaidiva adani vaimajahahiriki.” 
Vakhaniha. Hovani a'onira onava'isohijahakiki bana ho Deua 
binofikia. Va'ora nakaidiva bana adani a'onira vakaimajahariki. 
Deu-ra vakanikharia mahija a'onira vanajaharihariki-ra va'ora 
nakaidivavini. 45Deus va'ora kajoamoraki adani ija'ari hojai 
jahakia vakahojaiki, ija'ari hojai jaharikia vakahojaiki vihiki. 
Deua binavagaki ada safini ija'ari hojai jahakia vakahojaiki, ija'ari 
hojai jaharikia vakahojaiki vanamana. Deua bihonariaki ada 
bahi ija'ari hahavi vakadimoni hina, ija'ari kahojai jahaki, ija'ari 
kahojai jahariki vakadimoni jaboni ada bahi. Vahoariha va'ora 
avakajoamoraki a'oni, oniani ida kodiabi'i kaisai a'onira nihaja. 
Deus va'ora kajoamorahahaviki adani ija'ari vajahaki vajahariki. 
Deus kahojaia vakahojai'a bana. 

461ja'ari Deu-ra avigariki va'ora vanakaidivavini adani nofini 
vihiki. Ija'ari hahavi hojani hiki ida nofini hiki-ra nakaidivavini. 
Avakadihojai jaboni ida va'ora avanakaidivaki adani a'onira 
vanofiki. Va'ora nakaidiva jaboni bana adani a'onira vanofiriki. 
Va'ora avanakaidivariha; ni-Deus avajahani arafiani-ra kahiki. Ni- 
Deus avakadihojai-ra naabosiki kidinahina jahakia. 

47 Avakadihojai hiki va'ora avanavaravaraki adani avakadiva'ahi. 
Ija'ari Deu-ra avigariki jaboni va'ora vanavaravaraki adani nofini 
vihiki. Va'ora vanavaravara jaboni bana adani a'onira vanofiriki. 
Va'ora avanavaravarariha adani a'onira vanofiriki; ni-Deus 
avakadihojai jahani arafiani-ra kahiki. Ni-Deus avakadihojai-ra 
naabosiki kidinahina jahakia. 

48 Deua binofiki ida ija'ari hahavi-ra va'ora avanakaidivavini. 
Nimania ida kidihojai jahaki. Kidihojai jahaka'oakia vakahojai'a 
bana. Jahaka'oaki ada avakadiabi'i nama hojaki. Ovari fori vihi'a 
bana — va'ora ni'aha ada Jesus. 

Ija'ari kajoamorahini varani hini 


6 1Asia vara ni'aha ada Jesus: 
—Avaabononi avakava'igairi bana! Hari'a avaabononi 
vavaboraboraha! Hari'a avaabononi vara vani'a afohanana: 
“Onofiki ida vahoariha ojahana-ra vanokivini, oniani ida 
kodibadani jahakia va'ora onanokiahivini hija.” 
Hari'a vanokivini vanofi. Vanokivini avanofihi; ni-avakadiabi'i 
nama hojakia binaabosiki bana ida avakadibadani jahaki 
kidinahina jahakia. 
2Kanahinariki-ra ino'avini hiki ida kadanahina, haria ija'ari 
hoariha-ra nanamitha bana ino'avini hikia. Ija'ari abononi 
vaboraborahakia bivajahaki ida vahoariha avigavini, oniani 
ida kagahinaibakhiani-ra kahibakhiavini hija. Judeus kaija'ari 
Deu-ra vara vani'avini kagorania abononi vaboraborahaki 
ida, hagihia adahaki abononi vaboraborahaki jaboni, ija'ari 
vahoariha-ra va'ora ananamithaonivini hiki ida kanahinariki-ra 
kajoamora'avini. Binofiki ida kidihojai jahaki-ra vara vani'avini 
khai vani'avini. Vakava'ibodivarani'a bana hida kodivarani. Ija'ari 
abononi vaboraborahahi; ni-Deua binaabosiki ida kanahinariki-ra 
kajoamoravini kidinahina jahakia. Kanahinariki-ra kajoamoravini 
abosinia gahina'iki hida ija'ari vahoariha kidihojai jahaki-ra vara 
vavani'avini. 
3Ija'ari kanahinariki-ra ikajoamoravini kamahini, ahojaia ino'a 
bana mahija ija'ari hoariha ino'avini biogaravini, ni-kadava'ahi, 
ni-kadaija'ari igorani maakarinia hojakia biogavini jahaki. 4Hari'a 
avaabononi vavaboraboraha. Hari'a avakadibadani jahakia 
vahoariha-ra va'ora vananamitha. Avakadiabi'ia binokiki ida 
ahojaia kanahinariki-ra ikajoamoravini, ovaria binaabosiki bana 
ida kadabadani jahaki kidinahina jahakia. 


Jesus va'ora ka'ojomo'ivini hiki Deu-ra vara vani'ara kaimoni 
(Lucas 11.2-4) 


5Asia vara niha ada Jesus: 

—Deu-ra vara avani'avini, hari'a ija'ari abononi vaboraborahaki 
fori vihi. Va'oaniaro vavajahaki ida judeus kaija'ari Deu-ra vara 
vani'avini kagorania vigaana, vahoariha vanokija kaimoni ida Deu- 
ra vara vani'avini. Vavajahaki ida ija'ari vaipohikia vavaradahaki 

kania Deu-ra vara vani'avini, vahoariha va'ora vanokira kaimoni. 
Vakava'ibodivarani bana hida kodivarani. Ija'ari abononi 
vaboraborahahi; ni-Deua binaabosiki ida ija'ari. Deu-ra vara 
ni'avini abosinia gahina'iki hida ija'ari vahoariha kidihojai jahakia 
vakavaranina. 

6A'onivani, Deu-ra vara avani'avini, avagorani katokinia avikha 
afohanana bana, vaaka'oaha bana ida bakatha mahija hoariha 
a'onira nokiravini. Nokiariha ada avakadiabi'i nama hojaki. 
Ahojani kaba'i ida vara avani'avini kidimoni, ovaria binokiki ida, 
a'onira no'avini hiki bana ida avakanikhariavini hiki. 

7Deu-ra vara avani'avini vani hari'a vidioni'imarini afobakhia 
ida avaathini Deu-ra avani'avini hi'iki. Vakhanimanira adani ija'ari 
Deu-ra avigariki. Deua bikamithaki vavanihaki ida vakadivarani 
vana'oadaki. 8Hari'a va'oaniaro fori vihi. Deu-ra vara avani'avini 
viahania, ovaria biogaki ida nahina avakainamoki. 

9Nimania bana hida varani Deu-ra vara avani'avini kaimoni: 

“Akadiabi'i nama ihojaki i. 
Anofiki ida ija'ari hahavi ijahaka'oani-ra avigavini. 

10 Anofiki ida ija'ari hahavi-ra va'ora ivaka'da'divini. 

Kadania nama vahojakia khai vani'aki ida kadabadania 
vakabadanina. 

Anofiki ida va'oaniaro fori arihina badani inofikia 
akabadanina jaboni. 

11 Hidakaba'i haria no'a bana 'baia, arihaki kaimoni. 
12 Anofiki ida akadihojai asohiriki-ra ina'biravini. 

Vahoariha vakadihojai asohiriki akadiania 
aakava'i'birinivini vani fori hini anofiki jaboni ida 
akadihojai asohiriki-ra iakava'i'birinivini jaboni. 

13 Haria kajoamora bana mahija kaborohirohi arihina kabati, 

Jahari athi-ra akamitharavini. 

Haria kajoamora bana mahija Jahari kahojai-ra 
anofijanaravini. 

Ivani ka'da'di hoarana i, hahavi-ra ivaka'da'diki i. 

Idanoki i, ikaabokaki ida hahavi inofiki. 

Aradahaki ida ijahani vahoariha hahavi ni-vajahanana 
aradahaki. 

Nimania ida kadahojai mahi anokhomirikia. Hari ida vani 
oamani.” 

14Vahoariha vakadihojai asohiriki-ra avarakava'i'birinihi; 
avakadihojai asohiriki-ra akava'i'biriniha ada avakadiabi'i nama 
hojaki. 15Vahoariha vakadihojai asohiriki-ra avarakava'i'birinirihi; 
ni-avakadiabi'i avakadihojai asohiriki-ra akava'i'biriniki jaboni. 
Va'ora avarakariakarihi; ni-Deus a'onira akariakaki jaboni — va'ora 
ni'aha ada Jesus. 

Ija'ari 'bairini hojani varani hini 

16 Asia vara niha ada Jesus: 

—Avi'bairini avahojani kamahini Deu-ra vara avani'aka'oaja 
kaimoni, hari'a avanokhoni-ra vanahamara mahija 
vahoariha avi'bairini avahojani-ra avigaravini. Ija'ari 
abononi vaboraborahakia vanofiki ida vahoariha avigavini. 
Vakava'ibodivarani bana hida kodivarani. Vi'bairina vahojana 
vahoariha va'ora khai vani'ara kaimoni, ni-Deua binaabosirihi bana 
ida vi'bairina vahojana. 

17 Avi'bairini avahojani kamahini Deu-ra vara avani'aka'oaja 
kaimoni, visoko bana oni avanokhoni, avaka'da'dini-ra 
vakavamisaiha jaboni 18mahija vahoariha avi'bairini avahojani-ra 
avigaravini. Nokiariha ada avakadiabi'i. Ovari hoarana biogaki ida 
avi'bairini avahojani. Binokihi ida avi'bairini avahojani, oniani ida 
a'onira naabosivini hija bana kidinahina jahakia — va'ora ni'aha 
ada Jesus. 


Nahina nakaidivavahaki varani hini 
(Lucas 12.33-34) 


19Vara ni'ianaha ada Jesus: 

—Vanofi bana ida nahina jahaki Deus a'onira no'avini hiki bana 
kidiania. Haria avana'ba'di ida bana avakadinahina kaidivaki 
hidiaja. Ni-a'bo'daki ida kadanahina avarana'ba'diki hidiaja. 
Va'ba'ba bana binihimaki bana ida avakadinahina. Ferrugem 
jabonia bana binihimaki bana ida avakadinahina. Ija'aria 
avana'bakhajakosi hida avagorani, avakadinahina bavini hiki-ra 
vabo'diara kaimoni. 

20 Avana'ba'di bana ida avakadinahina avanakaidivaki 
Deus kania nama mahija avanaibavijahavini. Ni-va'ba'ba, ni- 
ferrugem jabonia binihimaki bana ida avakadinahina. Ni-ija'aria 
vakaabokaki ida ibavi-ra vana'bakhanivini, vabo'diaja kaimoni ida 

avakadinahina avanakaidivaki. 21 Avakadinahina avanakaidivavini 
arafiahi; avakadinahina-ra avakava'ibodivaraniha'oadahahi. Deu-ra 
avanakaidivavini arafiahi; Deu-ra avakava'ibodivaraniha'oadahahi 

— va'ora ni'aha ada Jesus. 


Nokhoi 'ba'dani lamparina fori hini 
(Lucas 11.34-36) 


22 Vara ni'ianaha ada Jesus: 

—Lamparina fori hiki ida ija'ari nokhoni vagani. Avanokhoni 
vagani jahahi; hahavi-ra avanokihi. Mahi vagania avaadahani fori 
hihi; nahina-ra avanokivini hiki avanokhoni jahani. 

23 Avanokhoni 'ba'dani jaharihi; ni-nahina-ra avanokiki, joma 
bakibakinia adahai fori hiki hida. Jahari kabadania avakabadanihi; 
joma bakibakinia avaadahani fori avihiki bana a'oni. Avava'ini 
ogairiva bana mahija Jahari kabadania avakabadaniravini. Jahari 
kabadani-ra avakava'ipahinivini naothinia Jahari kabadania 
avakabadani'ianahi, joma bakibakinia avaadaha'ianaki fori 
avihi'ianahi bana. Jahari'oamanija ida bakibakiki fori hiki 
avaadaha'ianani bana — va'ora ni'aha ada Jesus. 


Ka'da'di vi'bamiki varani vihina hida 
(Lucas 16.13; 12.22-31) 


24 Vara ni'ianaha ada Jesus: 

—Honai abonoa ni-bikaabokaki ida ka'da'di vi'bamiki vaathi-ra 
naabahaha'oadahavini. Bivajahaki ada ka'da'di hoarana, athi-ra 
naabavini jaboni. Bada bini'avini oadani ida kada'di kabadani, 
ni-bikaabokaki ida ka'da'di hoariha athi-ra naabavini, oniani ida 
bikajonivini hija. 

Ka'da'di ada Deus. Ka'da'di fori hiki ida jiniro. Ija'ari va'ini-ra 
nahonariahihivini fori hiki ida jiniro. Ija'aria biva'ahavini oadani 
ida jiniro va'ini nava'ihonariahihini hini, ni-biva'ahaki ada Deus 
va'i nahonariahihini hini. 


Hari'a avava'ini soko iniva 


25 Oniaroa, Jesus va'ora ni'aha adani ija'ari: 

—A'onira onava'isohiki bana ho. Hari'a avakava'isokoniha'oadaha 
ida 'bai avahaki kaimoni-ra avagathanivini, paha avi'aviki 
kaimoni-ra avagathanivini. Hari'a avakava'isokoniha'oadaha ida 

avakadimakari avakaimahaki-ra avavahojaravini. Avakadimahi 
hirihi ida avakadi'bai. Ni-avaabononi hirihi ida avakadimakari 
jaboni. Jahaki ida avakadi'bai-ra avanako'dihavini, makari-ra 
avavahojavini jaboni. Avanofivini kaba'i ida 'bai, makari hiki, 
hari'a avava'ini-ra nahonariahihiva bana ida makari, 'bai hiki. Deus 
a'onira no'avini hi'iki ida avakadimahi; a'onira kaijahitaki jaboni 
ada. 

26Vada va'ora vani'a bana adani igitha varaboki 'bai-ra 
vanakodihavini, kaba'i ni-vava'i soko iniki. Ni-varakhajahaki, 
ni-vidoraki ida rakhajahi bononi. Ni-vanamonahaki ida bavi, 
rakhajahi bononi ibavijahani kagorani kaimoni, kaba'i avakadiabi'i 
nama hojaki va'ora kaijahitaki adani igitha. Deus va'ora 
nakaidivaki adani igitha varaboki, Deus a'onira nakaidivavini 
arafiaki a'oni. 

27 Avarakava'isokonimanija koda ida avakadimahi-ra 
avana'oadavini? Iniani. Ni-avakaabokaki ida avakadimahi-ra 
avaranaipohivini. 28Ni-nahina kaimoni avarakava'isokoniki ida 
makari-ra avakainamovini. Vakava'ibodivarani bana ida hogoi 
movani avijavani. Ni-bada niki ida movai, ni-binamonahaki ida 
makari bikaimahaki kaimoni, kaba'i nokiani jahaki ida movai. 

29 Ka'oa hiki hida kodivarani. A'onira onava'isohivini hiki ada 
arabo vaka'da'diva Salomao oniki kohana. Kanahina'ahapikiki 
ada Salomao. Kaidivaki ida kidimakari, nokiani jahaki jaboni ida. 
Jahani kaba'i ida kidimakari nokiani, jahani nokiani arafiaki ida 
movai. 

30 Deus vania binamonahaja ida hogoi movani nokiani 
jahaki. Hidakaba'i hojahi ida hogoi, afokajoma ara'okho'iki 
ida. Ija'aria bianaha'di'iki ida. Kaidivarini kaba'i ida hogoi, 

Deua bikahinanikaki ida. Deus a'onira nakaidivavini arafiaki 
a'oni, oniani ida bana a'onira kakodiavini hija avakadimakari 
avakainamokia. Deus a'onira kaijahitavini-ra avakajari'darihi; 
haria avava'ini soko iniva. 31 Hari'a vanakama'da ida avava'ini soko 
iniha'oadahani. Hari'a vakhaniha: 

“Hanaja koda bana oabono oakaragaja 'baia, paha, makari 

hikia?” 

32Deu-ra avigarikia avakava'isokoniha'oadahaki ida vakainamoki. 
Avakadiabi'i nama hojakia biogaki ida nahina avakainamoki. 
33Hari'a vakava'ibodivaraniha'oadaha'a bana ida makari, 'bai hiki. 

Vakava'ibodivarani afo'imidia bana ida Deua binofiki. Vava'aha 
ida Deus a'onira vaka'da'divini. Athi avanaabahaha'oadaha bana; 
a'onira kaijahitajahakiki ada. 

34 Hari'a hidakaba'i avakava'isokoni'a bana ida nahina afokajoma 
avakainamoki. Jakaho hojava ida afokajoma. Arajomaki ida 
nahina namithaki hidakaba'i avava'ini kidakidaria kaimoni. Hari'a 
avakava'isokonijora bana ida afokajoma namithaki kaimoni — 
va'ora ni'aha ada Jesus. 


Vahoariha-ra va'ora anasohivini varani hini hida 
(Lucas 6.37-38; 41-42) 


7 1Hari. Jesus va'ora ni'aha adani vajoroniki: 
—Hari'a va'ora avanaathidanoarari bana adani 

vahoariha Jahari kabadania vakabadanina, avarigaravini 
oadani ida vanamonahavini vanamonaharavini. Va'ora 
avaranaathidanoaraririha; ni-Deus a'onira anaathidanoarariki 
bana jaboni. 2Vara avavani'abakhiahi ida vahoariha vakadihojai 
jahaki; Deua vara bivani'ahi ida avakadihojai jahaki jaboni. Vara 
avavani'abakhiahi ida vahoariha vakadihojai jahariki; Deua vara 
bivani'ahi ida avakadihojai jahariki jaboni. 

3Hogoi moramorani nokhoi 'ba'dania hojaki fori hiki ida hojai 
jahariki. Inokhoni 'ba'dania hojani oadani ida ava pitani karaho, 
hari'a ikaijo'a ida hogoi moramorani iigamini nokho 'ba'dania 
aniani. 4Inokhoni 'ba'dania ava pitani karaho aniarini oadani, 
hari'a iigamini-ra ni'a: 

“Aajo, onofiki ida hogoi moramorani pitani pa'itxi-ra oanivini 
inokhoni 'ba'dania.” 

5Įjahani-ra ikahi'badaraki i. Imiro'a iani oni ava pitani karaho 
inokhoni 'ba'dania hojaki. Ianivini naothinia ikaabokaki ida 
vada inijahakini, oniani ida iigamini nokho 'ba'dania hogoi 
moramorani aniani-ra ikaabokavini hija. Bada ini'avini oadani 
ida hojai asohiriki, asohipa'itxirihi ida iigamini-ra inava'isohivini, 
bikava'ipahinija kaimoni ida kidihojai asohiriki. Imiro'a 
ikava'ipahini hida bana kadahojai, kadavarani asohiriki — niha 
ada Jesus. 

6Asia vara niha ada Jesus: 

—Hari'a vara va'ora vani'ahaha'oadaha adani Deu-ra vakajoniki 
Deus varani hina. A'onira vakaihamahiki adani. Jomahi 

vaihamahiki fori vihiki adani. Anakaidivava ida Deus athi. Nahina 
kaidivaki fori hiki ida. Ni-hirari-ra avano'avini hiki ida nahina 
kaidivaki. Avano'avini hija vaha, bikada'aha'ahamanihi vaha, 
ni-binakaidivaki vaha. Hirari fori vihiki adani hojai asohiriki-ra 
vakava'ipahinivini-ra vanofiriki. 


Jahaki ada Deus 
(Lucas 11.9-13) 


7Hari. Jesus va'ora ka'ojomo'iki adani ija'ari Deu-ra 
vakanikhariabakhiaki. Bini'aha: 

—A'onira onava'isohiki ho. Deu-ra vakanikharia bana avanofikia 
mahija avagathanivini. Deus kania vakanikhariaha'oadaha bana 
ida avanofiki mahija a'onira no'avini hini ida avakanikhariaki. 
SIja'ari hahavi nahina jahakia Deu-ra vakanikhariaha; vagathanihi 
ida vakanikhariaki. Ija'aria binako'diha ada Deus; bikaragaha. 

9Kadaisai paoa ira kanikhariahi, jadi vania koda bana ino'ara 
ada? Iniani. Jokoa nahina jaharikia ino'ariha ada. 10 Abaisana 
ira kanikhariaha, makha vania koda bana ino'ara ada? Iniani. 
Jokoa nahina jaharikia ino'ariha ada. 11 A'onivani hojai asohirikia 
avakahojaini kaba'i, avarigaki ida nahina jahakia avakadisai-ra 
va'ora avano'avini. Jaha'oamanira ada avakadiabi'i nama hojaki. 
A'onira no'aki bana ada nahina jahaki avakanikhariavini hikia. 

12 Avavajahaki ida vahoariha a'onira vakajoamoravini. Va'ora 
vakajoamora bana adani vahoariha. Nimania ida Deus kava'isohihi 
jiriki athini. Nimania jaboni ida Deus athi namoniva abono vaathi 
ija'ari-ra vaka'ojomo'ivini hiki. 


Bakatha karabodiriki varani hini hida 
(Lucas 13.24) 


13-14 Hari. Vara ni'ianaha ada Jesus. Kidivarani hiki ida hagihi 
rabodiki hagihi rabodiriki ija'aria vavaadahaki kaimoni. Va'ora 
ni'aha: 

—Bakatha karabodirikia avi'oi bana mahija hagihi rabodirikia 
avaadahavini. Ibavi Jahaka'oaki kania okhaki ida hagihi 
rabodiriki. Ibavi Jaharika'oaki kania okhaki ida hagihi rabodiki. 
Ija'ari vaipohiki vaadahaki hagihi rabodikia. Vakanako'divini kaba'i 
ida bakatha karabodiriki, ni-ijaari hahavia vaakaragaki, oniani ida 
ija'ari vaipohiriki-ra naadahaja hagihi rabodirikia. 

Deus athi namoniva abono vihina-ra vakahi'badaraki 
(Lucas 6.43-44) 


15 Asia vara niha ada Jesus: 

—Va'ora avakava'igairi bana adani Deus athi namoniva abono 
vihina vakahi'badaraki. Jahani kamithavahaki ida vanivaha 
vakadivarani, vanofiki ida a'onira vakaborovini bada avani'aja 
kaimoni ida Deua bivajahariki. Va'ora avakava'igairi bana. 16 Vada 
vani'abakhia bana ida Deus athi namoniva abono vakadihojai. 
Badani Deua bivajahariki-ra bada vani'aha; Deus athi namoniva 
abono vihirina va'ora avarigaha. Badani Deua bivajahaki-ra bada 
vani'aha; Deus va'ora karonavini va'ora avarigaha. Ija'ari kahojai- 
ra avanokivini vani avarigaja ida ija'ari jahani jaharini. Ni-hojai 
jaharikia kahojaiki ida ija'ari jahaki. 

17Ihi'ai avani fori hiki ida ija'ari. Jahahi ida ihi'ai avani, jahahi 
ida ihi'ai bononi. Jaharihi ida ihi'ai avani, jaharihi jaboni ida 
bononi. 18Ihiï'ai avani jahaki kania ni-hojaki ida ihi'ai bononi 
jahariki. Ihi'ai avani jahariki kania ni-hojaki ida ihi'ai bononi 
jahaki. Ihi'ai fori hiki ida ija'ari kahojai. Jahahi ida ija'ari, jahahi 
jaboni ida kidihojai. Jaharihi ida ija'ari, ni-jahaki ida kidihojai 
jaboni. 19lja'aria binobaki ida ihi'ai avani ihi'ai bononi jahariki-ra 
vahojaki. Binobavini naothinia bio'boni'ihi siho kabodinia. 

20Oniaroa, vada avani'ahi ida Deus athi namoniva abono 
vakadihojai hahavi. Jaharihi ida vakadihojai va'ora avarigaha 
adani Deus kaija'ari vihina-ra vakahi'badaraki. 


Deus ibavia o'oini varani hini 
(Lucas 13.25-27) 


21 Hari. Vara ni'ianaha ada Jesus: 
—Ni-avi'oiki bana adani ija'ari hahavi Deus ibavia nama ka'da'dia 
hora vanaonibakhiaki. Avi'oiki bana adani ija'ari kodiabi'i athi- 
ra vanaabaki. Nama hojaki ada kodiabi'i. 22Įja'ari-ra nasohivini 
kamahini ija'ari vaipohiki hora vani'aki bana ho: 
“Jesus, va'ora akanamonibakhiaki adani ija'ari 
vaipohiki Deus athia. 
Bajadi-ra ani'ahananaki jaboni hari: 
Jesus Cristo ira honariaki i ija'ari kania akara'o'a.” 
Akhanibakhiaki hari. 

Jesus, bada ani'abakhia'iki jaboni ida kadabadani danoki ipohiki.” 
Hora vani'aki bana adani ija'ari vaipohiki. 23 Hari. Ogathaniki bana 
ida vaathi: 

“Hojai jaharikia avakahojaibakhiaki a'oni, 

oniani ida kodija'ari a'onira niharija. 
Ni-a'onira oogaki. 
Akara'o bana kodiania!” 


Ija'ari Jesus athi-ra naabavini varani hini 
(Lucas 6.46-49) 


24 Hari. Rajomi kavaranihi hoariha va'ora vara ni'aha ada Jesus: 

—Oathi-ra mitha ni'akia binaabaki ida oathi. Gora kaaraki-ra 
namonahaki vani fori hija hida ija'ari ogahaki. Bikhori'imidiahi ida 
hodi abihiaki, gora avani arokhojahani ibavini kaimoni a'daimaki. 
25Gora a'diahini naothinia, jibinini kama'da'ihi ida vaini kapahani. 
Vaini kapahani jorania bigathi'ihi ida gora avani, ni-ho'doho'do'iki 
ida gora. Abihiaki ida gora avani nami imani bodinia. 

26Gora-ra namonahaki vani fori hija jaboni ida ija'ari hoariha 
ogahariki, bikamithahi ida oathi, ni-binaaba'iki. Binamonahahi ida 
hodi abihiariki, arokhojahajahakirihi ida gora avani. Binaibavi'ihi ida 
gora avani hodi abihiariki bodinia. 27 Gora a'diahini naothinia, ji'binini 
kama'da'ihi ida vaini kapahani. Vaini kapahani jorania bigathi'ihi ida 
gora avani, adari'ihi ihimika'oa'ihi ida gora — niha ada Jesus. 


Jesus ka'ojomo'ihi kavaranihi 


28 Anokhomi'iki ida Jesus kavarani vara va'ora ni'avini hiki 
adani ija'ari vaipohiki. Vakava'ibodivarani'ihi ida niha ninini va'ora 
ka'ojomo'ivini hiki. 29Vaabono vakani'akhama'aha: 

—Akadija'ari vaka'ojomo'iva abono fori hiriha ada Jesus. Jesua biogaki 
ida nahina Deua binofiki, oniani ida Deus athia va'ora ka'ojomo'ijahakivini 
hija. Akadija'ari vaka'ojomo'iva abono ni-Deu-ra avigajahakiki, ni- 
vavaasohihijahakiki ida Deus athi nahina hini Deua vara bivani'a'iki. 


Jesua binajaha'iki ada makhira kavamonia asafi namani 
binajahariki 
(Marcos 1.40-45; Lucas 5.12-16) 
8 l1 Hari. Okharafoni'aha ada Jesus. Ija'ari vaipohikia 
vavaipohiha'aha. 2Oniaroa, Jesus kania okha'aha ada makhira 

kavamoniki. Asafi hahavi namani-ra najaharikia kavamoniki ada. 
Binamaakariaha kajo'atharariaha Jesus viaha. Bini'aha: 

— Jesus, hora kajoamora bana! Hora inajahavini-ra inofihi; hora 
inajahahi — niha ada makhira. 3Jesua bikanaibavi'ihi ida sa'a 
makhira namana, bikadasa'aha, bini'aha: 

—Ha'a, onofiki ida ira onajaha'avini. Jaha'a bana! 

Jorakia avisoni'ihi ida kidikavamoni asafi namania hojaki, jaha'ihi. 
4Jesua bini'aha: 

—Hari'a bana vahoariha-ra nanamitha'a ira onajaha'avini. 
Okha'a bana sasidotxi kania mahija iasafini namani-ra nokivini, 
biogaja kaimoni ida ijaha'ini. Deus kava'isohihi jirikia bihonariaki 
ida ija'ari jaha'iki Deu-ra kanava'igavini igitha abononi aha'dikia, 
vahoariha avigaja kaimoni ida jaha'iki. Sasidotxi ira nokivini 
naothinia inaaba'a bana ida Deus kava'isohihi jiriki — niha ada 
Jesus. Ajihi'aha ada makhira. 


Jesua bianaihota'iki ada sorara vakadika'da'di kahonai abono 
(Lucas 7.1-10) 


5Hari. Cafarnaum sidajia o'oi'aha ada Jesus. Jesu-ra 
karagararihaha ada Roma sidaji kaka'da'dini kasorarani. 6Bini'aha: 

—Jesus, hora kajoamora bana! Kavamoniki ada kodihonai 
abono. Ada ogorana hojaha. Kavamonikarahoki ada. Imai 'banani 
karaho-ra kamithaki ada, ni-bikaabokaki ida giragirana — niha 
ada sorara vaka'da'diva. 7 Jesua bini'aha: 

—Ookhaki ho kadania, oanaihotaki bana ada kadahonai 
abono — niha ada Jesus. 8Roma sidaji kaka'da'dini kasorarania 
bigathani'ihi ida Jesus kavarani. Bini'aha: 

—Jesus, ivani ka'da'di i. Nahina ohirina mani ida ogorana 
io'oini-ra onofiravini hija. Ogorana iokharini kaba'i, napaja ihojani 
kaba'i, ihonaria bana ida kavamoni akara'oni aihotara kaimoni ada 
kodihonai abono. 

9Hovani jaboni onaabaki ida athi hora vaka'da'diki hora 
honariabakhiavini hiki. Va'ora ovaka'da'diki adani vahoariha, 
oathi-ra vanaababakhiaki adani. Okhana ohonariaha ada sorara, 
okhamaniha. Hida khana obaranahaha ada hoariha, khamaniha. 
Kodihonai abono-ra ohonariahi hihida badani-ra namonaha, 
binamonahamanihi. Oathi-ra vanaabaki adani va'ora ovaka'da'diki. 
Ivani jaboni ka'da'di i. Nahina-ra ihonariahi; iathini-ra naabahi. 

Kavamoni akara'oni-ra ihonariahi kodihonai abono kania, 
akara'omanihi bana — Jesu-ra niaha ada sorara vakadika'da'di. 

10 Jesua bikamitha'ihi ida sorara vakadika'da'di kavarani, 
bikava'ibodivaranikaraho'ihi. Ija'ari vaipohihana hiki-ra ni'aha: 

—Ni-okaraga'iaki kaho ada judeus kaija'ari hoarana hora 
kajari'dariki, hihada Roma sidaji kaka'da'dini kasorarani hora 
kajari'daravini fori hiki. Judeus kaija'ari hirina kaba'i, ni-hora 
kajari'daki — va'ora ni'aha ada Jesus. 

11 Asia vara niha ada Jesus: 

—A'onira onava'isohivini hiki. Deus kania nama vikhaki 
bana adani arabo hahavi kaija'arini, ija'ari Deus athi- 
ra vanaababakhia'iki. Arabo hahavia vikhaki bana adani, 
vavithirarina vi'baijabanaki bana adani Deus kania. Akadija'ari 
avikhananavaki Abraão kohana, Isaque kohana, Jacó kohana 
vakadiania vavithiki bana adani. 

12]ja'ari vahoariha judeus kaija'ari vihina kaba'i, ni-vanofiki 
ida Deus athi-ra vanaabavini. Deus va'ora nagathogathovini 
kaba'i kidija'ari vihira kaimoni, ni-avi'oiki Deus ibavia. Oniani 
ida bana Deus va'ora nahokahivini hija Ibavi Jaharika'oakia. 
Bakibakini kania vaasara'oamanira adani. Vaofinina vakanada 
kakiroromisi'oamanira adani ija'ari Ibavi Jaharika'oakia vahojaki. 

13 Jesua bini'aha ada Roma sidaji kaka'da'dini kasorarani: 

—lIgorania ajoi'a. Ikajari'darihi ida kadahonai abono-ra 
oanaihotavini, oniani ida oanaihotavini hija — niha ada Jesus. 
Hari. Oniaroa, jorakia aihota'iki ada kidihonai abono. 

Hari. Joi'aha ada sorara vaka'da'diva gorana. 


Jesua bianaihotaki ida Pedro kamasodini 
(Marcos 1.29-34; Lucas 4.38-41) 


14Hari. Ajihiaha ada Jesus. Pedro gorana okha'aha. Kaikahi'aha 
gora bodinia o'oi'aha. Pedro kamasodini kabaravaki, omaki. 
15 Jesua biakaabada'ihi ida sa'ani. Jorakia radaha'ihi ida kidibarava. 
Gama'ihi, va'ora kahinanika'ihi. 

16Hari. Mithani vaivaini vani Jesus kania ija'ari va'ora 
vavikha'aha adani ija'ari vaipohiki, vakabajadiki, vakavamoniki 
vihiki. Hoaranija Jesus bihonariahi ida bajadi akara'o'ini ija'ari 
kania, akaraomani'ihi. Ija'ari hahavi vakavamoniki avaihota'iki 
afohanana. Vara va'ora ni'aha, avaihotamani'aha. 

17'Bo'dakari Deus athi namoniva abono Isaias onikia vara 
bivani'ajora'iki ida Jesus ija'ari-ra kajoamoravini. Niha ada Isaías 
kohana: 
“Ovari akadikavamoni-ra aniki, 
haria anaihotaki ada.” 
Hari. Jesua bada bini'a'iki ida kidibadani danoki, namitha'iki ida 
Isaias kohana bivava'isohihijora'iki. 


Ija'aria vanofiki ida Jesus ipohina vihina 
(Lucas 9.57-62) 


18 Hari. Jesus va'ora noki'aha adani ija'ari vaipohiki kidiania 
vajoroniki. Va'ora ni'aha adani kidipohi: 

—Avaakakafiani bana 'dako pitanija. 

19 Oniaroa, Jesus kania okhaha ada judeus kaija'ari ka'ojomo'iva 
abono, bini'aha: 

—Jesus, onofiki ida ira ovaipohiha'avini. Ibavi hana hinia 
iokhahi, ookhahi jaboni. 
20Oniaroa, Jesua binava'isohi'aha ada makhira ipohina hina-ra 
nofiki kidimahi niha nininia, oniani ida athi bigathanivini hija: 

—lIgitha vavahojaki ida vagorana ava hodinia akoirija kaimoni. 
Igitha varabokia vavahojaki ida vagorana ava vadinia. Hovani 
ija'ari hahavi vakadi'aajo ohina kaba'i, ni-hojaki ida ibavi 
oavakoiriki kaimoni — niha ada Jesus. 

21 Hari. Jesus kania okhaha ada makhira hoariha, Jesus ipohina 
ada. Bini'aha: 

—Jesus, jakana oajoi'imidiava kaho kodiabi'i aba'ona-ra 
oka'damahavini naothinia bona ira ovaipohihahi. 
22 Jesua bini'aha: 

—Tniani. Jakaho ija'ari abiniki-ra vaka'damava adani ija'ari 
vahoariha vahokina kaba'i Deus viaha vaabiniki fori vihiki. Ivani 
hora vaipohiha'a bana — niha ada Jesus. 


Jesua bikaabaniki ida sirisiriki, komini kihiki 
(Marcos 4.35-41; Lucas 8.22-25) 
23-24Hari. Kanava kabodinia vakidama'aha adani Jesus kidipohi 
khama. Ai vakihi'aha. 'Dako pitanija aavakakafianina kaba'i, 


jorakia kama'da'ihi ida sirisiriki danoki. Komini kana'bahaki 
kakatarararahaki kanava kanamani-ra akaradafarahanaki. 

Vadimaniha ada Jesus. 25 Avikhamahana'aha adani Jesus ipohina 
kidiania, vakananokiaha'aha: 

—Jesus, Jesus, haria akava'ijoa, ahidananaki bana hari! 
Nokho afora'aha. 26Gama'aha, bikaabani'ihi ida sirisiriki, komini 
kihiki. Jesua bini'ahi: 

—Radaha'a! 

Radaha'ihi ida sirisiriki, karadaha'ihi jaboni ida komini 
kana'bahaki. Ipohina-ra va'ora kani'a'aha: 

—Niha avakhanimanija avaofiniki? Deu-ra vavakaijoka bana. 
Avakajari'damanija ida Deus a'onira akadava'avini? 

27 Sirisiriki, komini kihiki jorakia karadahani mani ida va'ora 
nava'ibodivaranikarahoja. Vaabono vakani'akhama'aha: 

—Makhira ka'oa hiriha hada. Ni-anoki'iaki kaho ida ija'ari 
hoariha ovari fori hiki sirisiriki, komini kihikia athi bikamithaki — 
vaabono vakani'akhama'aha. 


Makhira vakabajadiki avaihotana varani vihina hida 
(Marcos 5.1-20; Lucas 8.26-39) 


28 Hari. Galiléia oniki 'dakoa avakakafiani'aha adani Jesus. 
Gadara kaarabonia avako'omisi'aha. Avigaimori'aha. Oniaroa, Jesu- 
ra vakaragarariha'aha adani makhira vakabajadiki vi'bamiki, 'dama 
kania vikhanaiki adani. Ja'di kahodijama'oki bodinia vaibaviki 
adani makhira vakabajadiki. Vaihamahiki adani. Ija'ari va'ora 
vifinivini mani ida vamaakarina varadahana-ra vanofiravini hija. 

29 Vakabajadikia vani'a'aha vabodi'barahana: 

—Jesus, ivani Deus kaisai i. Jakaho arihojava. Ni-kaikahiki kaho 
ida mahi jaharikia haria iarakhaja kaimoni. 

30 Hari. Vahojamaniha adani hirari vaipohiki vi'baiki maakaria. 
31 Bajadi Jesu-ra vakanikhariadanoki'aha: 

—Haria va'adi bana! Aakara'ona-ra ihonariahi; haria karona'a 
hirari vakadiania mahija haria vavaadaha'avini. 

32—Vaadaha'a — Jesus va'ora ni'aha adani bajadi. 

Hari. Makhira kania vakaraoaha adani bajadi, hirari-ra vagathi'aha. 
Vaipohi'oamanira adani hirari. Vakidarahaha'aha, avikharafoni'aha, 
arabo a'domarariki kania avaki'dafafoni'aha, avahidana'aha. 

33 Oniaroa, vaofini'aha adani makhira hirari-ra avakadava'aki. 
Aviga'aha. Ija'ari vaibavia avakhano'aha, va'ora vakanamoni'aha 
makhira vi'bamiki vamonina. Vakhaniha'aha: 

—Jesus va'ora honaria'iki adani bajadi makhira vi'bamiki 
vakadiania avakara'o'ina. Ai vihi'aha adani bajadi. Ni- 
vakabajadijanaki adani makhira — va'ora ni'aha. 

34Hari. Ija'ari afohahavi sidaji vahojaki moni-ra vakamitha'iki 
Jesus kania avikha'iki. Vanokiha, vani'aha: 

—Ajihi'a bana akadiaraboa. 


Jesua bianaihota'iki ada makhira adahariki 
(Marcos 2.1-12; Lucas 5.17-26) 


9 1 Hari. Kanava kabodinia vaki'dama'aha adani Jesus. 'Dako 
pitanija avakajoifiani'aha. Vigaimori'aha adani Jesus. Sidaji 
bivahojaki kania vakaikahi'aha. 

2 Hari. Vakaikahi'aha adani ija'ari Jesus bivahojaki kania. 
Vakaiba'iha ada makhira hoariha jo'o aba'oronisiagaki. Vibarari'aha 
Jesus viaha. Jesus abono-ra ni'aha: 

—Vakajari'darihi hida makhira jo'o aba'oronisiagaki-ra 
oanaihotavini-ra okaabokavini. 

Oniaroa, makhira kavamoniki-ra ni'a'aha: 

—Kodisai, khai ini'a! 'Bira'iki ida kadahojai asohiriki — niha ada 
Jesus. 3 Judeus kaija'ari vaka'ojomo'iva abono vaipohiriki vaabono 
vani'a'aha: 

—Jahariki ida Jesus kavarani. Deus ka'oa bikaabokaki hida hojai 
asohiriki-ra na'biravini. 

4Jesua biogaki ida vakava'ibodivaranivini, va'ora ni'aha: 

—Jahariki ida kodivarani-ra avakajari'davini. 5Onaihotaki 
bana ada makhira, oanaihotavini avanokiha; avarigahi jaboni 
ida kidihojai asohiriki ona'biravini okaabokavini. 6Deus hora 
karonavini hiki ija'ari kahojai asohiriki-ra ona'biravini. Hovani 
ija'ari hahavi vakadi'aajo ho — va'ora ni'aha ada Jesus. Makhira 
jo'o aba'oronisiagaki-ra ni'aha: 

—Gaa'a, adaha'a! Ijorani-ra nabiini'a, igorania okha'a 
bana! 

7 Hari. Aihota'aha ada makhira. Gaa'aha, jorana-ra 
nabiini'aha, gorana okha'aha. 8Oniaroa, ija'ari vanokiva 
vakava'ibodivaranikaraho'aha. Vaofini'aha. Deu-ra khai 
vani'a'aha: 

—Jaha'oamanira ada Deus! Ija'ari-ra no'avini danona, hoariha-ra 
anaihotavini-ra kaabokara kaimoni. 

Jesua bikaboa'iki ada Mateus vaipohihana hira kaimoni 
(Marcos 2.13-17; Lucas 5. 27-32) 


9Oniaroa, ajihiaha ada Jesus. Adahana kaba'i binokiha ada 
Mateus. Imposto gathaniva abono ada. Imposto kajinironi ida 
arabo kaka'da'dini kabadani kaimoni. Imposto kagorania vithiki 
ada Mateus. Jesua bini'aha: 

—Hora vaipohiha'a bana. 

Gaa'aha ada Mateus. Jesu-ra vaipohiha'aha. 

10Oniaroa, Mateus gorana avikha'aha adani Jesus. 

Vi'baina kaba'i vakaikahi'aha jaboni adani imposto gathaniva 
abono vaipohiki, ija'ari vahoariha hojai jaharikia vakahojaiki jaboni. 
Vi'baiki jaboni adani ija'ari Jesus kidipohi khama vakadiania. 

11 Hari. Farisio vaipohiriki va'ora vanokiha adani Jesus 
vi'baijabanaki, va'ora vanana'dohi'aha adani Jesus ipohina: 

—Nahina kaimoni 'baijabanaki ada Jesus imposto gathaniva 
abono, hojai jahariki namonahava abono vakadiania jaboni? 
Akadihojai hipa'itxirihi hida a'baina hojai jaharikia vakahojaiki 
vakadiania — Jesus ipohina-ra va'ora vani'aha adani farisio. 

12 Jesua bikamitha'ihi ida vakadina'dohi, va'ora ni'aha: 

—Onofiki ida va'ora oakava'ijoavini, oniani ida vakadiania 
hora no'baijabanaja. Kavamoni vani fori hija ida ija'ari kahojai 
asohiriki. Mijiko fori ohiki ho. Vakavamoniki vani adani mijiko-ra 
vanofira. Vakavamonirikia ni-vanofiki ada mijiko. 13Hojai asohikia 
vakahojaiki ni-va'ora obaranahaki. Hojai asohirikia vakahojaiki 
vani hadani va'ora obaranahara, vakava'ipahinika'oaja kaimoni ida 
vakadihojai asohiriki. Vada vani'a ida Deus athi kapapirani mahija 
a'onira ka'ojomo'ivini, avarigaja kaimoni Deus athi kapapirani haria 
nava'isohivini hiki ida: 

“Ni-onofiki ida igitha abononi aha'dikia hora avakanava'igavini. 
Onofiki ida vahoariha-ra va'ora avava'adivini.” 
Nihi ida Deus athi 
— va'ora ni'aha ada Jesus. 


Ija'ari vi'bairina vahojana varani hini 
(Marcos 2.18-20; Lucas 5.33-35) 


14Hari. Jesus kania vamaakari'aha adani João Batista ipohina. 
Vani'aha: 

—Harivani, farisio khama akadihojai hiki ida a'bairina 
arihojabakhiana Deu-ra vara ani'aka'oaja kaimoni. Kadaipohi 
vakadihojai hirihi hida. Niha vakhanimanira adani kadaipohi 
vi'bairina vahojariki Deu-ra vara vani'aka'oara kaimoni? 

15 Jesua bigathanihi ida vaathi: 

—Vakadiania ohojahaha'oadahana mani ida vi'bairina va'ora 
nahojarija. Maisa hojana oadani, ni-vava'i mokara niki adani 
kanori abono. Maisa fori ohiki ho. Kanori abono ihinika kania 
vahojana vani fori vihira adani oipohina. Vi'baijahakiki adani 
kanori abono. Onivani fori vihira adani oipohina. 

Khaki bana ida mahi vakadiania oakara'ona kamahini, oniaroa, 
ni-'bai havahani-ra vanofiki mahi hahavi, Deu-ra vara vani'aka'oara 
kaimoni. 


Jesua vara bivani'aki ida kidihojai makari ja'dini fori hini 
(Marcos 2.21; Lucas 5.36) 


16Hari. Jesus va'ora ni'aha: 

—Vakava'ipahinika'oa bana ida avakadihojai 'boda mahija 
kodihojaia avakahojaivini. Ni-kabodihadihaki ida hojai 'bo'da 
kodihojai jahakia. 

Ija'aria ni-biakarabajaki ida makari 'biraki makari pitani 
ja'biriri'iarikia. Makari pitani ja'dinia akarabajaja vaha; sokoahi 
ida makari, ja'biririmanihi vaha ida pitani ja'dini, 'bira'ianahi vaha 
ida makari 'bo'da, a'ahapimanihi vaha ida makari 'birani — va'ora 
nj'aha ada Jesus. 


Jesua vara bivani'aki ida kidihojai vinho ja'dini fori hini 
(Marcos 2.22; Lucas 5.37-39) 


17 Jesus va'ora ni'aha: 

—Vakava'ipahinika'oa bana ida avakadihojai 'boda mahija kodihojaia 
avakahojaivini. Ni-kabodihadihaki ida hojai 'boda kodihojai jahakia. 

Ni-ija'aria binabaviki ida vinho ja'dini igitha asafini 'bo'da bavi 
hikia. Thoromanihi ida vinho ja'dini. 'Dakhaki ida baasafi kabavihi 
'bo'da, ni-a'bitxajanaki. Ija'aria binabavija vaha ida vinho igitha 
asafini 'bo'da; aka'bararakhamamanihi vaha; kavithimamanihi 
vaha ida vinho. Ni-jahajanaki ida bavi. Ija'aria binabaviki ida vinho 
jadini igitha asafini ja'dini bavi hikia. Ni-aka'bararakhamajanaki 
ida igitha asafini, ni-ahovarijanaki ida vinho — niha ada Jesus. 

Judeus kaija'ari nava'isohiva abonoa bikanikhariaki ada Jesus 
(Marcos 5. 21-24; Lucas 8.40-42) 


18Hari. Jesus ija'ari-ra va'ora vara ni'avini oadani, kidiania khaha 
ada judeus kaija'ari nava'isohiva abono. Va'i bodinia abono-ra 
ni'aha ada makhira: 

—Ka'da'di oamani ada Jesus — oniani ida Jesus viaha 
nakajo'athararina hija. Jesu-ra kanikharia'aha ada makhira: 

—Hora kajoamora bana! Onofiki bana ida ogorana iokhani. 
Abini'iki ida kodisai. Kodiania okha'a bana. Isa'ani-ra kanaibaviha 
kodisai kania mahija ahokivini — niha ada makhira. 

—Jakaho kadania okhava — niha ada Jesus. 

19Oniaroa, ajihi'aha ada makhira. Avikasiaga'aha adani Jesus 
kidipohi khama. 


Jesua bianaihotaki ida gamo 
(Marcos 5.25-34; Lucas 8.43-48) 


20 Hari. Jesus naothia kha'ihi ida gamo kavamoniki. 12 badara 
ipohini amani aforarini hojaki hida gamo. 21 Abononi ni'ahi: 
—Jesus kakarahobi-ra okadasahi, oa'aihotahi. 
Oniaroa, Jesus kaida-ra kanamaakari'ihi. Bikadasa'ihi ida 
kidikarahobi. 
22 Hari. Roiribani'aha ada Jesus. Binoki'ihi ida gamo, bini'a'ihi: 
—Kodisai, khaii ni'a! Hora ikajari'daravini mani ida ira 
oanaihotavini hi'ia. 
Oniaroa, jorakia aihota'ihi ida gamo. 


Jesua bianahoki'iki ida isai 
(Marcos 5.35-43; Lucas 8.49-56) 


23Hari. Oniaroa, vakaikahi'aha adani Jesus judeus kaija'ari 
nava'isohiva abono gorana. O'oiha, va'ora nokiha adani ija'ari 
vabarariariaki, vahoariha va'ithohana kadamahi viahania. Vava'i 
kidakida'aha saa vakhanina adani ija'ari vaipohiki. 24Jesua biogaki 
ida isai-ra anahokivini, oniani ida va'ora ni'avini hija: 

—Abinirihi oni isai, vadika'oaki oni. Avakara'o hahavi hida! 

Jesus athi-ra vakajari'daki, oniani ida Jesu-ra 
vakanahahanihavini hija, vakanavaranihavini hija jaboni. 
Abinika'oani avigaki ida isai. 

25 Hari. Ija'ari vaipohiki avakara'ona naothinia, o'oi'aha ada 
Jesus isai bivahojaki kania. Jesua binamaakari'ihi ida isai aba'oni, 
biagathi'ihi ida sa'ani, ahoki'ihi, gama'ihi ida isai. Jaha'ihi. 

261sai ahoki'iki monini varani hini akarafarakhama'iki ibavi 
maakariki hahavia. 


Jesus va'ora anaihotaki adani vakamaodorohaki vi'bamiki 


27 Hari. Ajihi'aha ada Jesus. Ibavi hoariha radahana kabati, 
Jesus naothia avikasiaga'aha adani makhira vi'bamiki, 
vakamaodorohaki. Vabodi'barahaki: 

—Jesus, ivani akadika'da'di i. Davi kohana haria vaka'da'divini 
fori ihiki i. Haria nakaidiva bana! 

280'ojaha ada Jesus gora bodinia. Avakhano'aha adani makhira 
vakamaodorohaki, avi'oi'aha jaboni. Jesus va'ora ni'aha: 

—Avakajari'darihi hida a'onira oanaihotavini-ra okaabokavini; 
avaraihotahi. 

Vani'aha: 

—Ha'a, akajari'darihi ida a'aihotana. 

29 Jesua bikadasa'ihi ida vanokho 'ba'dani. Va'ora ni'aha: 

—Avajari'darihi; avagahahi ida avanokhoni 'ba'dani. 

30Bikaabadavini naothinia avagaha'ihi. Jesus va'ora 
kaabanidanoki'aha: 

—Hari'a vananamitha hida a'onira oanaihotavini vahoariha 
vakadiania. 

31 Hari. Ai vihi'aha. Jesus va'ora kaabanivini kaba'i, ibavi 
maakariki hahavi kaija'arini-ra va'ora vananamithavini hi'ihi ida 
vanokho anavagahani hiki. 


Jesua bianaihotaki ada makhira kabajadiki 


32Hari. Makhira vi'bamiki va'ajihina naothinia, vahoariha 
vavikhaha ada makhira hoariha Jesus kania. Bajadia abani 
biana'dakharariki ada makhira. Jesua bihonariahi ida bajadi 
akara'o'ini. 33Bajadi ajihini naothinia vara ni'aha ada makhira. 
Ija'ari hahavi vahojakia vakava'ibodivaranikaraho'ihi ida Jesus 
kabadani danoki. Vaabono vakani'akhama'aha: 

—Ni-ija'ari hoariha ahararana hojaki kabadani niki-ra anokiki 
kidibadani fori hiki. 

34 Oniania, vakhanihaha adani farisio: 

—Bajadi vaka'da'diva Jesu-ra no'a'iki danona, oniani ida bajadi 
ajihini-ra honariavini hija. 


Jesus va'ora nakaidivaki adani ija'ari 


35 Oniaroa, sidaji ipohikia ija'ari ibavini ipohikia aadahaoni'aha 
ada Jesus. Judeus kaija'ari Deu-ra vara vani'avini kagorania o'oiki 
ada. Va'ora ka'ojomo'i'aha adani ija'ari. Jesus va'ora vara ni'avini 
hihi ida Deus monina jahaki. Va'ora vara ni'avini hiki ida Deus 
ija'ari hahavi-ra vaka'da'divini. Va'ora anaihotaki jaboni adani 
ija'ari vakavamonihahaviki. Ipohiki ida vakadikavamoni. 

36 Jesus va'ora vada ni'aha adani ija'ari vaipohiki, va'ora 
nakaidiva'oamaniha. Abono-ra ni'aha: 

—Ovilia nahina va'ora akadava'ariki fori vihiki adani ija'ari. 
Vakaamiariki fori vihiki adani, ni-hojaki ida va'ora kajoamoraki. 

37 Jesus va'ora ni'aha adani kidipohi: 

—Rakhajahi bononi a'diki ipohiki vani fori vihira adani ija'ari 
vaipohiki. Vanofiki ida vaabono gahinai vanihavini kodiania. 
Vaipohiriha adani Deus kahonai abono hora avigariki-ra 
vananamithaki varani ohina. 38Deu-ra vakanikharia bana mahija 
va'ora karonavini adani kidihonai abono hora avigariki vakadiania. 
Omonina-ra vakamithavini vani, vaabono gahinai vanihavini 
kodiania. 


Jesus va'ora nagathogatho'iki adani makhira 
(Marcos 3.13-19; Lucas 6.12-16) 


10 1-4Hari. Oniaroa, Jesus va'ora baranahaki adani kidipohi 
kidiania vikhana. 
Va'ora naonivini adani 12 makhira vaipohina, athi avavaadahaoniva 
abono. Hi'adani 12 makhira vaonina Simão, André, Tiago, João, 
Filipe, Bartolomeu, Tomé, Mateus, Tadeu, Tiago hoariha, Simão o 
nacionalista, Judas Iscariotes vihiki. Badara ahoarabakosiki radaha'ihi 
naothinia Judas Iscariotes va'ora kakodiaki bana adani Jesu-ra 
vanaabinivini-ra vanofiki. Jesus Simão-ra no'avini onii hoariha Pedroa, 
igamina ada André. Tiago igamina ada João. Zebedeu kaisai adani. 
Tiago hoariha Alfeu kaisai. Imposto gathaniva abono ada Mateus. 
Jesus va'ora ni'aha adani 12 vihiki vaipohina: 
—A'onira ono'aki bana ho odanona, avakaabokaja kaimoni ida 
bajadi akara'o'ini-ra avahonariavini, avakaabokaja kaimoni jaboni 

ida ija'ari kavamoniki-ra avaranaihotahahavivini — va'ora ni'aha 
ada Jesus. 


Jesus va'ora karonaki adani kidipohi judeus kaija'ari vaibavia 
(Marcos 6.7-13; Lucas 9.1-6) 


sOniaroa, Jesus kania vahojaki adani kidipohi. 12 vihiki 
vaipohina adani. Va'ora ni'aha: 

—A'onira okaronaki ho akadija'ari vaibavia avarikhani. Hari'a 
avikha bana Samaria kasidajini kaibavinia. Hari'a avikha bana 
akadija'ari vihiriki vaibavia. 6 Judeus kaija'ari vaibavi ka'oa avikha 
bana. Ovilia akamadaki fori vihiki adani judeus kaija'ari, ni- 
avigajahakiki kaho ada Deus. 7Oniani ida a'onira okaronavini hija 
vakadiania. Va'ora vani'a: 

“Deua binofiki a'onira vaka'da'divini”. 

8Va'ora vanajaha adani ija'ari asafi namani-ra najaharikia 
vakavamoniki, vakavamoniki vahoariha jaboni avanaihota'a bana. 
Va'ora avanahoki bana adani ija'ari vaabiniki. Ija'ari vakabajadiki- 
ra avanokihi; vahonaria bana ida bajadi afohanana akara'oja 
kaimoni. Avagahina'iki a'oni Deus danona, ija'ari-ra avaranaihotaja 
kaimoni, ni-aabosiki ida danona. Hari'a vakanikharia ida ija'ari-ra 
va'ora avaranaihotavini abosinia. 

9Hari'a avavikha ida avaabononi avakaijahitavini kaimoni. 
Vanokha bana ada Deus a'onira kaijahitavini. Hari'a avavikha ida 
jiniro, jiniro 'ba'dani hiki avamasi'ahani bodinia. 10 Avadairini 
vani avikha'a bana. Hari'a avakavikha ida sacola. Hari'a avavikha 
ida avakadimakari odoki hoariha avakadi'abosihi kaimoni. Hari'a 
avakavikha ida sandália, ava avaabononi avanadadavini kaimoni. 
Avakadibadani hiki ida ija'ari-ra va'ora avaranaihotavini. Jahaki 
ida a'onira vano'avini hiki 'bai, vada ibavini hikia. Avakadibadani 
abosini ida a'onira vakaijahitavini. 

1 Jja'ari vaibavi avakaikahihi, vanako'di bana ida ija'ari 
a'onira gathanijahakiki gorania. Sidajia ava'ajihirini oadani 
gorania vahojahaha'oadaha bana mahija avi'baivini avavadini 
jaboni. 12Įja'ari gorania avakaikahini, ija'ari vahojaki-ra va'ora 
vani'a'imidia bana: 

“Anofiki Deus a'onira no'avini va'i jahajahania.” 
13 Vagorana a'onira vagathanijahakiki bana adani ija'ari, va'ora 
vanava'isohiha'a: 

“Deus a'onira no'a'iki a'oni va'i jahajahania.” 
Vagorana a'onira vanofiriha, ni-a'onira vagathanijahakiki, va'ora 
vanava'isohi bana: 
“Jokoa Deus a'onira no'arihi va'i jahajahania.” 
14A'onira vanofiriki vahabini bana adani gora kaija'arini, sidaji 
kaija'arini, ni-a'onira vagathaniki, ni-avaathini-ra mitha vani'avini- 
ra vanofiki jaboni, oniania va'ajihi'a bana. Ava'ajihini kaba'i va'ora 
vani'a bana: 
“A'dama-ra akana'dara'daravini hiki, aniaja kaimoni hida arabo 
khomakhomani a'dama hojaki, 
avarigaja kaimoni ida jaharini ariathi-ra avakajonivini.” 
15Vakava'ihoki bana ida Deus ija'ari hahavi-ra nasohivini 
kamahini. Deus va'ora va'adipa'itxiki adani Sodoma sidaji kaija'arini, 
Gomorra sidaji kaija'arini vihiki. Vajaharina kaba'i, Deus va'ora 
va'adipa'itxiki adani. Deus va'ora ni-va'adipa'itxiki adani hihida sidaji 
kaija'arini, avaathini-ra vakamithavini kaba'i vanofiriki. 


Jesus kaija'ari vajahariharina varani hini 
(Marcos 13.9-13; Lucas 21.12-19) 


16Hari. Ija'ari a'onira vavajahariki vakadiania a'onira okaronaki 
bana ho. Ovilia fori avihiki a'oni. Va'oaniaro jomahi hiihiha fori 
vihiki adani. A'onira vaarivini-ra vanofiki fori vihiki adani. 

Hari. Makha biogaki ida abono-ra akadava'avini pohimajarara 
kaimoni. Makha fori vihi'a bana mahija avapohimajaravini. Ho'doko fori 
vihi'a bana jaboni mahija vahoariha-ra va'ora avanaibavijahajahakivini. 
Ho'dokoa ni-bikanapohimajaki ida kahoariha. 

17 Avaabononi avakava'igairi'a bana. A'onira vavajahariki a'onira 
vagathiki bana a'oni, vakadija'ari vanasohiva abono vakadiania 
a'onira avarakhaki bana adani. Avavadadamiki bana ida omonina 
avakavaranijanarini. Judeus kaija'ari Deu-ra vara vani'avini 
kagorani bodinia dafi avihiki bana jaboni a'oni xikotxia. 

18Ọipohina avihini mani ida a'onira avisavini hija bana 
arabo kaka'da'dini, arabo ipohiki kaka'da'dini vihiki vakadiania, 
a'onira avanaathidanoararivini kaimoni. Jaharikia a'onira 
avarakhavini hiki bana oipohina avihini-ra vavajaharivini. A'onira 
vanajahariharivini kaba'i, asia omonina-ra vara vavani'a bana. 
Judeus kaija'ari vihiriki adani hi'adani arabo kaka'da'dini, va'ora 
vanava'isohi bana adani jaboni omonina. 

19Nonira avanaathidanoararivini kamahini hari'a bana 
avakava'isokonijora ida vakadi'aathidanoarari avagathanivini. 
Vakadi'aathidanoarari avagathanivini kamahini, Deus a'onira 
nava'isohiki bana a'oni varani vara avavani'aki kaimonia. 20 Ni- 
avakava'ibodivaraniki bana ida varani vara avavani'aki kaimoni. 
Ma'onahai Jahaki avava'ini-ra nahonariahihiki bana a'oni, a'onira 
nava'isohivini hiki ida varani kodiabi'ia binofiki. 

21 Hora vanofiriki va'ora vani'aha adani arabo kaka'da'dini: 

“Jahaki ada oigamina abinina. 

Jesus ipohina hina mani ida abinina onofivini hija.” 
Vakhaniha. Hora vanofiriki vahoariha va'ora vani'aki bana adani 
arabo kaka'da'dini: 

“Jahaki ida kodisai vaabinina. 

Jesus ipohina vihina mani ida vaabinina va'ora onofivini hija.” 
Vakhaniha. Hora vanofiriki vahoariha va'ora vani'aki bana adani 
arabo kaka'da'dini: 

“Jahaki ida kodiamia, kodiabi'i vihiki vaabinina. 

Jesus ipohina vihina mani ida vaabinina va'ora onofivini hija.” 
Vakhaniha. 

220ipohina avihini mani ida ija'ari vaipohiki a'onira 
vavajaharavini hija bana. Avaabinirini oadani oipohina avihini-ra 
avakajonirihi; hora avakava'ipahinirihi; Deus a'onira akadava'aki 
bana a'oni, ni-akamadaki bana ida avama'onahani, Deus kania 
avarikhaki bana a'oni — va'ora ni'aha ada Jesus. 

23 Asia vara niha ada Jesus: 

—Nonira onava'isohiki bana ho. Sidaji kaija'arini a'onira vanajahariharihi; 
avigaa bana, sidaji hoariha avikha'a. Avakadibadani hiki bana ida judeus 
kasidajini hahavia avarikhani va'ora avarakanamonionira kaimoni omonina. 
Hovani ijaari hahavi vakadi'aajo ho. Ojoina viahania, ni-adiahi'iaki kaho ida 
avakadibadani Israel kaija'ari vahararana vakadisidaji hahavi. 

24Īpohina ni-bihonariafiahaki ada kidi'ojomo'ihi abono. Honai 
abonoa ni-bivaka'da'diki ada kidika'da'di. Avakadika'da'di ohiki ho. 
25Ipohina abononi ni'ahi: 

—Onofiki ida kodi'ojomo'iva abono fori ohina. Ija'ari kodihojai 
kidihojai fori hini-ra vakahihi; khai onihi — nimania ida ipohina 
athi. Onivani fori hiki jaboni ida honai abono athi. Ovaria binofiki 
ida kidika'da'di kahojaia kahojaina. Kidika'da'di kahojaia kahojaiha; 
khai ni'aha. Hari. Ija'ari hora vavajahariki hora vani'abakhiaki: 

“Ivani Biosibo Jahari i. 
Bajadi vakadika'da'di i.” 
Vakhaniki adani. Ija'ari hora no'avini hiki onii jaharikia. Kodija'ari 
avihini mani ida aonira vano'avini hija bana onii jaharini arafiakia. 


Afinivini jahaki ida Deus athi-ra anaabaravini 
(Lucas 12.4-7) 


26 Hari. Vara ni'ianaha ada Jesus: 

—Hari'a bana va'ora vifini adani ija'ari. Ija'ari vakadihojai 
ogavaharini kaba'i hidakaba'i, khaki ida bana mahi hojai hahavi 
ogavahani kaimoni. Ni-ija'ari kahojai ahojajanaki bana. 

27 Nonivani avaipohiriki, mitha avani'aki hida kodivarani. Vara 
vavani'aha'iana bana hida kodivarani mahija ija'ari vaipohikia 
vakamithavini. Vahoariha vahojarina oadani vara aonira oni'abakhiaki 
ho. Ija'ari vaipohiki vahararana vananamitha'a bana hida kodivarani. 

28Hari'a bana va'ora vifini adani ija'ari a'onira vanaabinivini- 
ra vanofiki. Ni-vakaabokaki ida avama'onahani-ra vanaabinivini. 
Avaabinini naothinia, ni-a'onira vanapohimajajanaki bana. Vifini 
bana ida Deus athi-ra avanaabaravini. Avaabinini naothinia, Deua 
bikaabokaki ida avaabononi, avama'onahani hiki-ra nahokahivini 
Ibavi Jaharika'oakia. Deu-ra vifini bana! 29Deua bikaabokaki ida 
ija'ari-ra naabinivini. Bikaabokaki jaboni ida a'onira akadava'avini. 
Deus va'ora akadava'aki adani igitha varaboki. Kaidivariki ida 
kirikiri. Pavakari anihavini ida kirikiri 'bamiki abosini jiniro 
'ba'dani pa'itxi. Kaidivarini kaba'i, Deus va'ora akadava'aki adani. 
Deua abinini binofiravini kaba'i, ni-abiniki ida kirikiri hoarani. 

30-31 Hari'a avava'ini soko iniva! Deua binakaidivaki ida kirikiri. 
Deus a'onira nakaidivavini arafiaki a'oni. Deua biogaki ida hahavi. 
Biakogaki jaboni ida aka'da'di kaafani nihafori kihini kaipohini, 
oniani ida a'onira onava'isohivini hija, a'onira nakaidiva'oamanira 
ada Deus — va'ora ni'aha ada Jesus. 


Kodija'ari vihina-ra vakahiki 
(Lucas 12.8-9) 
3s2Vara ni'ianaha ada Jesus: 
—lja'ari kodija'ari hini-ra kahihi vahoariha vaviaha; kodija'ari 
hini okahihi jaboni bana kodiabi'i nama hojaki viaha. 33lja'ari 
kodija'ari hirini-ra kahihi vahoariha vaviaha; kodija'ari hirini 

okahihi jaboni bana kodiabi'i nama hojaki viaha — va'ora ni'aha 
ada Jesus. 


Jesu-ra vanofiki, Jesu-ra vanofiriki varani vihina hida 
(Lucas 12.49-53; 14.26-27) 


34 Hari. Vara ni'ianaha ada Jesus: 

—Hari'a vakava'ibodivarani: Jesus kaikahina mani ida ija'ari 
vaabono vakanajahamisikhamavini hija. Okha'ina mani ida ija'ari 
vaabono vakanajahariharikhamavini hija. 35 Okha'ina mani ida hora 
vakajari'daki hora vakajari'dariki-ra va'ora vanajahariharivini hija. 

Isai kaabi'i, kaamia vihiki va'ora vanajaharihariki bana adani 
vakadisai. Isai va'ora vanajaharihariki bana adani vakadiabi'i, 
vakadiamia. 

Isai kaamia va'ora vanajaharihariki adani gamo isani vakadisai. 
Gamo isani va'ora vanajaharihariki adani vakadiamia. 

Gamo kamasodini va'ora vanajaharihariki adani vakadi'aboni gamo. 

Hora vakajari'daki va'ora vavajahariki bana adani hora 
vanofijahakiki. 

36Ija'aria vakaimajahariki bana ida oipohina. Kidiabi'i, kidiamia, 
igamina vihikia vakaimajahapa'itxiriki bana ada oipohina. 

37Ija'aria binofiki ida oipohina hini, jahaki ida hora nofivini 
arafiani, va'ora vanofiki adani kidiabi'i, kidiamia, kidisai vihiki. 
Hora nofivini arafiarihi; ni-bikaabokaki ida oipohina hini. 

38 Deus athi-ra onaabavini mani ida hora 
avaka'itapoamisahanavini hija bana ava akasanakhamakia. Ija'ari 
abononi va'ahariki ida abinini kodimoni hini, bikajoniki jaboni ida 
oathi-ra naabavini, ni-arajomaki ida oipohina hini. 

39Jja'aria bada bini'ahaha'oadahahi ida binofiki kidimoni hini, ni- 
bikava'ibodiki ida Deua binofiki. Kavithimaki ida kidimahi, ni-aja'diki, 
ni-bivahojaki ida mahi ja'dini anokhomiriki Deus kania. Oipohina 
bada biniahaha'oadahaki ida Deua binofikia kabadanini. Hokini 
oadani bikava'ibodivaraniki ida kidimahi Deua bihonariaja kaimoni, 
ni-oniani abononi honariaki binofikia, oniani ida Deus kania kidimahi 
ja'dini ananokhomirini hija bana — va'ora ni'aha ada Jesus. 


Deus ija'ari-ra naabosivini kamahini 
(Marcos 9.41) 


40 Hari. Asia vara niha ada Jesus: 

—lja'ari aonira gathanihi, hora gathanihi jaboni. Ija'ari hora 
gathanihi, bigathaniki jaboni ada hora karona'iki. 
41l]ja'ari abononi ni'avini: 
“Hihada khaki Deua bikaronaki hada, 
vara bivani'aja kaimoni ida Deus athi, 
oniani ida ogathanijahakivini hija jaboni.” 
Deua binaabosiki bana ada bikaronaki. Binaabosiki jaboni ada 
karonana hiki gathanijahakina hiki. Ija'ari abononi ni'ahi: 
“Jahaki oni ija'ari kahojai, Deus kaija'ari oni, 
oniani ida ogathanijahakivini hija.” 
Deua binaabosiki bana ida kidija'ari hojai jahakia kahojaiki. 
Binaabosiki jaboni ida kidija'ari gathanijahakini hiki. 
42Vakava'ihoki bana hida kodivarani. Ija'ari abononi ni'ahi: 
“Kanabidini akaaforaki ida Jesus ipohina, paha pahisiriki-ra 
nofiki ida. 
Nahina hirini kaba'i ida ija'ari, Jesus ipohina hina mani ida 
okajoamoravini hija.” 
Pa'itxi kaba'i ida kidikajoamorahi; Deua binaabosiki bana hida. Ka'oa 
hiki ida Deua binaabosivini kavaranihi — va'ora ni'aha ada Jesus. 


João Batista va'ora karonaki adani ipohina Jesus kania 
(Lucas 7.18-35) 


1 1 1Hari hi'ihi ida Jesus kavarani va'ora nava'isohi'iki adani 
12 vihiki vaipohina, ibavi ipohikia avikhana. Va'ajihi'aha. 
Oniaroa, ajihi'aha ada Jesus jaboni, sidaji hoariha maakarinia 
aadahaoni'aha. Va'ora aka'ojomo'ioniaha adani sidaji kaija'arini, 
vara bivani'aki ida Deus varani hina. 
2Hari. Cadeia hojaki ada João Batista. Oniaroa, bikamitha'ihi 
ida Jesus Cristo kabadani varani hini. Va'ora baranahaha adani 
kidipohi kidiania vikhana. 3Va'ora ni'aha: 
—Avikha'a bana Jesus kania. Jesu-ra vara vani'a bana: 
“Anokhaki ada aihotahi abono Deua bikaronaki. Ivani aihotahi 
abono, Deus ira karonaki i? Hoariha-ra anokhamania koda?” 
Vakhani bana — va'ora ni'aha ada João Batista. 
Ai vihi'aha adani João Batista ipohina. Jesus kania 
vakaikahi'aha. Vani'aha: 
—Joao Batista haria karonaki hari kadania, ira nana'dohiki ada: 
Anokhaki ada aihotahi abono Deua bikaronaki. Ivani aihotahi 

abono Deus ira karonaki i? Hoariha-ra anokhamania koda? — 
vakhaniha. 4Jesus va'ora ni'aha: 

—Joao Batista kania avajoi'a, vananamitha'a bana ida 
kodibadani danoki avanoki'iki, kodivarani avakamitha'iki jaboni 
mahija aihotahi abono ohina-ra ogavini. 

slja'ari vakamaodorohaki vanokho-ra oanavagaha'iki ho. Ija'ari 
vakabaha katonorohaki okanajaha'iki vaadaha'iki. Asafi namani- 
ra najaharikia kakavamoniki ija'ari onajaha'iki jaboni. Ija'ari 
vamorobo kamokhihaki oakanavagaha'iki, athi-ra vakamitha'iki. 
Ija'ari vaabiniki oanahoki'iki. Ija'ari vakanahinariki-ra 
onanamithavini hiki ida Deus monina jahaki. 

6Deus va'ora kajoamoraki adani ija'ari aihotahi abono ohina-ra 
vakajari'dariki — Jesus va'ora ni'aha adani João Batista ipohina. 

7Hari. João Batista ipohina va'ajihina naothinia, Jesus va'ora 
vara ni'a'aha adani ija'ari vaipohiki vajoroniki. Kidivarani hi'aha 
ada João Batista. Jesus va'ora ni'aha: 

—Amasia hojana kari ada João Batista, nahina mani ida João 
Batista kania avanavanavanahaja? Avarigaki ada João Batista 
mosori sirisirikia bikanadarahaki fori hirina. 

8 Avanavanavanahavini kari avarigaki ada João Batista makhira 
kanahinaki fori hirina, ni-João Batista bikaimahaki ida makari 
kaidivaki. Amasia ibaviriha ada makhira makari kaidivaki-ra 
kaimahaki. Arabo kaka'da'dini gorana vania hojara ada makhira 
makari kaidivaki-ra kaimahaki. Makhira kanahina'ahapikiki fori 
hiriha ada João Batista. 

9João Batista-ra avanavanavanahavini kari, avarigaki ada Deus 
athi namoniva abono hina. Deus athi namoniva abono oamani 
ada João Batista. João Batista va'ora aradaki adani Deus athi 
vanamoniva abono ija'ari vahoariha khama. Ovari miro'a vara 
bivani'aki ida Deus ija'ari-ra vaka'da'divini kavaranihi — va'ora 
nj'aha ada Jesus. 

10 Hari. Jesus va'ora vara ni'a'ianaha adani ija'ari vajoroniki. 

—Deus athi kapapirania hojaki ida Joao Batista varani hina. 
Deua bini'aha ada kidisai: 

“Okaronaki bana ada oathi namoniva abono iviahania 
okhananavana, 
va'ora nava'isohiki bana adani ija'ari vakadimahi-ra 
vanasohivini ikaikahini viahania.” 

Nihi ida Joao Batista varani hina Deus athi kapapirania hojaki. 

11 Hari. Asia vara ni'aha ada Jesus: 

—Vakava'ibodivarani bana hida kodivarani. Akadija'ari 
avikhananavaki ni-avigahahaviki ida Deus ija'ari-ra vaka'da'divini 
kavaranihi. Ni-avigaki ida niha ninini Deu-ra vagathanivini 
vakadika'da'di kaimoni hina. João Batista vania biogaja ida, oniani 
ida João Batista aagahai akadija'ari avikhananavaki vakadi'ogahai- 
ra aradavini hija. Kaba'i, ni-João Batista binokiki ida mahi vara 
bivani'ajoraki. Ni-kama'da'iaki kaho ida Deus kania ija'ari vaabono 
gahinai vanihavini vakadika'da'di hira kaimoni. João Batista 
naothia ija'ari vagathaniki bana ada Deus vakadika'da'di hina, 
oniani ida vakadimahi nasohini hija. Ija'ari nahina hirini kabati, 
kidimahi jahania biaradaki ida João Batista kamahi jahani — 
va'ora ni'aha ada Jesus. 

12-13Hari. João Batista kavarani hida: 

“Kama'da'iki ida Deus 
ija'ari-ra vaka'da'divini.” 
Ija'aria mitha vani'avini vani Deus kania vaabono gahinai vanihaki 
vakadika'da'di hira kaimoni. João Batista khana viahania Deus athi 
namoniva abono kohana hahavi vakadivarani hini: 
“Khaki bana ida mahi Deus ija'ari-ra va'ora vaka'da'divini 
kamahini. Ni-kama'da'iaki kaho ida mahi.” 
Vakhaniha. Nimania jaboni ida Deus kava'isohihi jiriki. João kavarani 
hi'iki ida mahi kaikahi'iki. Deu-ra vanofiriki va'ora vanadabaki 
adani Deu-ra vanofiki vakadika'da'di kaimoni hina. Ija'ari abono-ra 
nadanohi; avi'oiki ida Deus ija'ari-ra va'ora vaka'da'divini kania. 
14Deus athi namoniva abono kohana vara vavani'a'iki ada 
Elias kohana miro'a kha'ina. Ovaria bivava'isohihijoravini ida 
Deus ija'ari-ra vaka'da'divini kamahini kama'dani. Hovani a'onira 
onava'isohivini hiki bana ada Elias hana hina. Kodivarani-ra 
avakajari'daravini-ra avanofihi; avarigaha ada João Batista Flias 
kohana fori hina. 15Avamorobohahi; mitha vani'ajahaki hida oathi 
— va'ora ni'aha ada Jesus. 

16 Jesus vara va'ora ni'a'ianaha adani ija'ari vajoroniki: 

—Va'ora okavarajomiki adani ija'ari hahavi hidakaba'i 
vahokiki. Isai vakasivanahaki fori vihiki hadani ija'ari. 

Ija'ari vajoroniki kania vakasivanahaki adani isai. Vaabono 
vakabodi'barahararahakhamaki adani isai: 

17 “Akadikasivanahi ida akarai kaihinikani. 
Nithohahi; ni-avikhajo'iki. 
Akadikasivanahi hoariha ida ija'ari abini'iki. 
Akaasarahi ida aba'oi, ni-avaasarajabana'iki. 
Ni-avavajahaki ida khai akhanina, 
ni-avavajahaki jaboni ida ava'i mokara nini.” 
Vakhaniha adani isai vakasivanahaki. 

Jesus va'ora ni'aha: 

—Avakhanini vani isai kasivanahi-ra nofiriki fori avihija. Ni- 
avanofipa'itxiki ida Deus athi-ra avanaabavini. 18 João Batista 
kha'aha avakadiania, ni-bihaki ida 'bai mahi hahavi. Ni-bi'aviki 
jaboni ida vinho. Kidihojai avanokiha; avani'aha: 

“Kabajadiki ada 

João Batista.” 

19Okha'ihi avakadiania, kodihojai fori hirihi ida kidihojai. Hovani 
ohaki ida 'bai, o'aviki jaboni ida vinho. Hora avanokihi, ni-hora 
avanofiki. Nimania ida hora avakanavaranihavini: 

“Vada vani'a o hi'o ko'bai nofiki o, hi'o vinho-ra nofiki o jaboni. 

Kidiva'ahi vihiki adani imposto gathaniva abono, 

Jahari kabadani-ra bada vani'aki-ra nofiki o jaboni.” 
Nimania ida hora avakanavaranihavini. Hari. Ija'aria bikajari'darihi ida 
Deus ka'ogahai jahani; sohika'oani biogahi — va'ora ni'aha ada Jesus. 


Ija'ari vajari'daki varani vihina hida 
(Lucas 10.13-15) 


20 Oniaroa, Jesus vara va'ora vania'aha adani sidaji ipohiki 
kaija'arini kidibadani danoki vakajari'davinia. Nihaha: 

—Kodibadani ipohiki danoki-ra vanokibakhiavini kaba'i hora 
vakajari'daki adani. Ni-vaabono vaka'da'digariavini hiki ida Jahari 
kabadania vakabadanibakhiana, ni-vakava'ipahinipa'itxiki jaboni. 

21 A'onivani, Corazim sidaji kaija'arini, jahariki bana ida 
avakadimoni. A'onivani, Betsaida sidaji kaija'arini, jahariki jaboni 
bana ida avakadimoni. Bada oni'avini kaba'i ida Deus kabadani 
danoki ipohiki avakadiania, ni-avakava'ipahini'iaki kaho ida Jahari 
kabadania avakabadanibakhiani. Bada oni'aja vaha ida Deus 
kabadani danoki Tiro sidaji, Sidom sidaji hikia; Jahari kabadani- 
ra vakava'ipahini'bo'damaniha vaha, vakaimahamanihi vaha ida 
makari jarojaroki, vanaibavimanihi vaha ida ofo'ofoni vaka'da'di 

kanamania. Vakhanina vani Deu-ra vananokiahivini hihi hida 
Jahari kabadani-ra vakava'ipahinivini. 

22Nonira onava'isohiki bana ho. Deus ija'ari hahavi-ra nasohivini 
kamahini bihonariaki bana ida imai 'banani ija'ari hojai asohirikia 
vakahojaiki Ibavi Jaharika'oaki kania avikhana. Deus va'ora 
va'adipa'itziki bana adani Tiro sidaji kaija'arini, Sidom sidaji 
kaija'arini vihiki. Hojai asohirikia vakahojaina kaba'i, Deus va'ora 
va'adipa'itziki adani. A'onivani Corazim, Betsaida sidajia avahojaki. 
Ni-Deus a'onira va'adipa'itzirihi bana. 

23 A'onivani Cafarnaum sidaji kaija'arini, jahariki bana ida 
avakadimoni. Ni-avakava'ipahinipa'itxiki ida Jahari kabadani. 
Avakava'ibodivaranimanija koda ida Deus kania avarikhani Ibavi 
Jahaka'oakia. Ni-avarikhapa'itxiki. Deus ija'ari hahavi-ra nasohivini 
kamahini, Deus a'onira nahokahiki bana a'oni Ibavi Jaharika'oakia. 
Bada oni'avini kaba'i ida Deus kabadani danoki ipohiki avakadiania, ni- 
avakava'ipahini'iaki kaho ida Jahari kabadania avakabadanibakhiani. 
Bada oni'aja vaha ida Deus kabadani danoki Sodoma sidajia; Jahari 
kabadani-ra vakava'ipahini'bodamaniha vaha; ni-Deus va'ora nihimaki 
vaha adani Sodoma kasidajini kaija'arini. Asia hojahi vaha ida sidaji. 

24Vakava'ibodivarani bana ida. Deus ija'ari hahavi-ra nasohivini 
kamahini bihonariaki bana ida imai 'banani ija'ari hojai 
asohirikia vakahojaiki vakadimoni. Sodoma sidaji kaija'arini ni- 
vanoki'iaki kaho ida kodibadani danoki, oniani ida bana Deus 
va'ora va'adipa'itxivini hija. A'onivani kodibadani-ra avanokivini 
kaba'i, asia hora avakajari'dahi, oniani bana ida Deus a'onira 
va'adipa'itziravini hija — va'ora ni'aha ada Jesus. 


Khai niki ada Jesus 
(Lucas 10.21-22) 


25Ọniaroa, Deu-ra vara ni'aha ada Jesus: 

—Kodiabi'i, ivani ivaka'da'diki ida ija'ari hahavi nama, arabo 
hikia vahojaki. Khai ira oni'avini hiki ida idanoni-ra inanokiavini. 
Ija'ari vaabono vavaboraborahariki-ra va'ora inanokiahi'iki 
idanonia. Vakadi'ogahai pa'itxini-ra avigaki adani. Vahoariha 
vani adani vakadi'ogahai karaho-ra vakava'ibodivaranira, ni- 
vakadiania idanoni-ra inanokiaki. 26Hai oamani, kodiabi'i, jahaki 
hida inofi'iki. Va'ora inofiki adani vakadi'ogahai pa'itxini-ra avigaki 
idanoni-ra avigavini. 

27 Hari. Jesus va'ora ni'aha adani vajoroniki: 

—Kodiabi'i hora no'avini hi'iki ida kidi'ogahai, kidinahina hahavi 
hiki. Ni-ija'aria biogaki ida Deus kaisai ohina. Kodiabi'i ka'oa 
biogaki ida. Ni-ija'aria biogaki ada kodiabi'i. Hovani ka'oa oogaki 
ada. Ija'ari kodiabi'i-ra ogavini-ra onofihi; oanigahihi, biogara 
kaimoni ada kodiabi'i. 

28 Hari. Asia vara niha ada Jesus: 

—Daji khanaki-ra kaiba'iki fori hiki ida ija'ari abononi 
akava'ijoavini-ra kaijo'avini. Va'ora obaranahaki adani daji 
khanaki fori hiki-ra vakaiba'iki kodiania vikhana, oanija kaimoni 
ida vadaina. Avadaini-ra oanivini-ra avava'ahahi; ni-nahina-ra 
avarakava'isokonijanaki. 

29 Hora vavaipohiha'a mahija kodihojai-ra avaka'ojomo'ivini. 
Ovajahaki ida hoariha-ra okajoamoravini, va'ora onakaidivaki 
adani ija'ari. Oipohina avihihi; avakadihojai asohiriki-ra ona'birahi, 
avava'ini soko inijanaria kaimoni. 30Daji khanariki fori hiki ida 
hojai a'onira ohonariavini hiki. Daji horihoriki fori hiki ida hojai 
jahakia avakahojaini-ra ohonariavini — va'ora ni'aha ada Jesus. 


Ija'ari akoirini kamahini kavaranihi 
(Marcos 2.23-28; Lucas 6.1-5) 


1 P 1Hari. Oniaroa, judeus kaija'ari vakadi'akoiri kamahini 
vani, avikafianiribani'aha adani Jesus trigo kasiroinia. 

Ipohina vihiki vavai'amina mani ida trigo bononi jadini- 

ra avara'birimivini hija. Varisi'ihi, vaha'ihi ida trigo 'ba'dani. 

2Oniaroa, farisioa vanoki'ihi ida trigo bononi-ra varisivini, vani'aha 

ada Jesus: 

—Deus kava'isohihi jiriki ija'ari-ra honariavini hiki ija'ari bada 
nirini aakoirina kamahini. Ni-jahaki ida iipohini Deus kava'isohihi 
jiriki-ra vanaabaravini. 
3Jesua bigathani'ihi ida vaathi: 

—A'onira vara oni'avini hiki ada akadija'ari avikhananavaki 
Davi kohana. Deus athi kapapirania hojaki ida Davi varani hina. 
'Bodakari vavai'amiha adani Davi kidipohi khama. 4Deu-ra khai 
vani'avini kagorani kania avikhajakosi'aha adani Davi. 

Hari. Gora bodinia kahoja'iki ida pão. Deu-ra kanava'iga'imidiaki 
ida pão, naothinia sasidotxi ka'oa vakahaki ida. Nimania ida Deus 
kava'isohihi jiriki haria nava'isohivini hiki. Sasidotxi vihiriha 

adani Davi kidipohi khama. Kaba'i, Davia bikaha'iki ida pao 
gora bodinia kahojaki. Kidipohi-ra va'ora no'avini kihi'ihi jaboni. 
Vavai'amikarahona mani ida sasidotzi va'ora va'adivini hija, paoa 
va'ora no'avini hija. Ni-Deua bivajahariki ida pao-ra vakahavini. 

> Avanokiria koda ida Deus kava'isohihi jiriki pitani? Sasidotxia 
bada vani'aki ida badani Deua bihonariaki Deu-ra khai vani'avini 
kagorani kania aakoirina kamahini kaba'i. Sasidotxia vanakaidivaki 
ida Deu-ra khai vani'avini kagorani, oniani ida Deus vakadibadani 
aakoirina kamahini bivamakhaniravini hija. 6Ka'oa oamani hida 
kodivarani. Avanakaidivavini kaba'i ida Deu-ra khai avani'avini 
kagorani, hojaki ada ija'ari hoarana avahararania avanakaidivavini 
arafiaki kaimoni — niha ada Jesus abono-ra vara vani'avini. 

7 Asia vara niha ada Jesus: 

—Deus athi kapapirani haria nava'isohivini hiki ida: 

“Onofiki ida nahina hora avakanava'igavini. 

Onofikarahoki ida vahoariha-ra va'ora avava'adivini.” 
Avarigaja vaha hida athii nahina hini; ni-va'ora 
avaranaathidanoarari'imariniki vaha adani kodipohi Jahari 
kabadania vakabadaniriki. 8Hovani ija'ari hahavi vakadi'aajo ho. 
Hovani ka'oa oogaki ida badani hana hini jahaki ija'aria bada 
bini'aki kaimoni akoirina kamahini — va'ora ni'aha ada Jesus. 


Jesua bianaihota'iki ada makhira sa'a akasakarabakosiki 
(Marcos 3.1-6; Lucas 6.6-11) 


9Oniaroa, ajihiaha ada Jesus. Okha'ianaha judeus kaija'ari 
Deu-ra vara vani'avini kagorania. Okhajakosi'aha. 10Hojamaniha 
ada makhira sa'a akasakarabakosiki. Vahojaki jaboni adani ija'ari 
Jesus kabadani-ra vavajahariki. Vavajaharihi ida Jesus ija'ari 
kavamoniki-ra anaihotavini avakoirina kamahini, oniani ida Jesu- 
ra avanaathidanoararivini hija. Vani'aha: 

—lInaabariki ida Deus kava'isohihi jiriki. Ni-biva'ahaki ida ija'ari 
kavamoniki-ra anaihotavini aakoirina kamahini. 

11 Jesua bigathani'ihi ida athi: 

—Aakoirina kamahini voroniki ida ovilia hodi bihiaki bodinia, ija'aria 
bikaijo'aha'oadahaki ida kidi'ovilia-ra akava'ijoavini aakoirina kamahini. 
12Jahaki ida ovilia-ra akajoamoravini aakoirina kamahini. Jahani 
arafiaki ida ija'ari-ra akajoamoravini, oniani ida Deus kava'isohihi jiriki 
ija'ari hoariha-ra kajoamoravini-ra va'ahavini hija aakoirina kamahini. 

13Hari. Makhira-ra ni'aha: 

—lIsa'ani-ra akanavira'a! 
Sa'a-ra akanavira'aha, akaihota'ihi ida sa'a. Sa'a kahoariha fori 
kihi'ihi ida sa'a akaihota'ini. 

14Ọniaroa, vaihamahikaraho'aha adani farisio. Jesus makhira-ra 
anaihotavini mani ida vava'i najokojokoka'oani hija. Vaabono vara 
vakani'akhama'aha: 

—Ni-jahapa'itziki ida ija'ari kavamoniki aihotani kabadanihia 
kabadanina aakoirina kamahini. Niha ani'a'aki koda ada Jesus. 
Abinina jahaki ada — vakhani'aha. 


Honai abono Deua binagathogatho'iki 


15Hari. Jesua biogaki ida vanaabinivini vanofivini oniaroa, 
ajihi'aha. Ija'ari vaipohikia vavaipohiha'aha. Jesus va'ora 
anaihota'aha adani ija'ari vakavamoniki hahavi. 16 Va'ora ni'a'aha: 

—Hari'a va'ora vananamitha bana adani ija'ari vahoariha 
kodibadani danokia okabadanina — va'ora ni'aha ada Jesus. 

17 Mahi 'bo'dakari Deus athi namoniva abono Isaías kohana onikia 
binajiri'iki ida Cristo varani hina namitha'iariki. Jesus vania bada 
bini'ahahavi'ia ida Isaías vara bivani'ajora'iki. 18Isaías bini'ajora'iki: 

“Deua bini'aha: 
‘Hada vani kodihonai abono. 
Onagathogatho'iki ada. 
Onofijahakiki ada. 
Khai hora ni'aki ida hojana hiki. 
Onaibaviki bana ada Ma'onahai Jahaki va'i bodinia. 
Ovari va'ora nava'isohiki bana adani arabo hahavi kaija'arini 
va'ora onasohira kaimoni. 

19 Vara nina kamahini, 

ni-jahana abono-ra vaboraborahariha ada. 

Ni-kamadiaki fori hiriha ada bana hagihia ija'ari vaipohiki 
vajoroniki vahararana. 

Ija'ari vakadika'da'di hoariha fori hiriha bana ada. 

20 Va'ora va'adiki bana adani vava'i jahajahariki. 

Mosori kaa'dariki fori hiki ida ija'ari va'ini jahajahariki. 

Ovaria binajahaki ida vakadimahi. 

Lamparina daijanariki fori hiki ida ija'ari Jahari kahojaia 
kahojaiki. 

Ovaria biakava'ijoaki ida bana. 
A'diahirini oadani ida kidibadani, 
binasohiha'oadahaki ida nahina Jaharia binajahariki. 
21 Arabo hahavi kaija'arinia vakamithaki bana ida varani hina. 
Vaipohiki bana adani ija'ari vakaijokana vihiki. ” 
Nimania ida Deus athi kapapirania hojaki. 


Biosibo Jahari varani hina 
(Marcos 3.20-30; Lucas 11.14-23) 


22Hari. Oniaroa, Jesus kania avavikha'aha ada makhira 
kabajadina bikanamaodorohaki, abani biana'dakharariki jaboni 
ada. Jesua bihonariaki ida bajadi akara'oni makhira kania. Nokho 
avagaha'ianaha, varavara'ianaha jaboni ada makhira. 

23]ja'ari vaipohiki vajoronikia vakava'ibodivaranikaraho'aha ada 
Jesus. Vanana'dohiha: 

—Ka'da'di koda ada Jesus. Davi kohana kadadi fori hina hiki koda ada. 

24 Oniaroa, farisioa vakamithaki ida vakadina'dohi, vakhaniha: 

—lIniani, bajadi vakadika'da'di Biosibo Jahari onikia bino'aki ada 
Jesus danona, bikaabokaja kaimoni ida bajadi akara'o'ini. 

25Jesua biogamanihi ida vakava'ibodivaranivini, va'ora ni'aha: 

—Rajomi kavaranihi-ra vara ovani'aki bana ho, avarigaja 
kaimoni ida Jahari hora no'aravini danona. 

Arabo kaija'arini vaabono vakodakhamaha; vaabono 
vakanihimakhamaha. 

Sidaji kaija'arini vaabono vakodakhamaha; vaabono 
vakanihimakhamaha jaboni. 

Gora kaija'arini vaabono vakodakhamaha; vaabono 
vakanihimakhamaha jaboni. 

26Vakhaniha vaha jaboni adani Jahari kaija'ari vanokiariki, 
vaabono vakodakhamaha; vaabono vakanihimakhamaha jaboni. Ni- 
vahojajanaki vaha adani kidija'ari Jahari va'ora vaka'da'diki kaimoni. 

27 Avakadivarani hiki ida Biosibo Jahari hora no'avini danona, 
bajadi akara'oni-ra ohonariaja kaimoni. Ni-asohiki ida avakadivarani. 
Avaipohini jabonia vakaabokaki ida bajadi akara'oni. Ka'oa hija vaha ida 
avakadivarani, Jahari vani koda danona va'ora no'ara adani avaipohini? 
Ni-Jahari va'ora no'ariha adani danona. Bajadi akara'oni-ra vakaabokavini 
mani ida Deus danona-ra avigavini hija. Bajadi akara'oni-ra vakaabokavini 
mani ida avakadivarani asohirikia avaipohini haria vananokiahivini hija. 

28Deus hora no'avini hiki hida odanona, oniani ida bajadi 
akara'oni-ra okaabokavini hija. Deus danona-ra ovahojavini mani ida 
Deus kha'ina-ra avarigavini hija, ija'ari-ra vaora vaka'da'dira kaimoni. 

29Tja'aria ni-bikaabokaki ida nahina makhira danoki gorana 
bodinia hojaki-ra saarivini. Makhira danoki-ra daboha'imidiaki 
ida ija'ari, oniani ida kidinahina ipohiki bisaarivini bikaabokavini 
hija. Makhira danoki fori hiki ada Jahari. Odanona biaradaki ida 
Jahari danona. Odaboha'iki fori hina mani ida bajadi akara'ona 
okaabokavini hija — niha ada Jesus. 

30 Hari. Asia vara niaha ada Jesus: 

—lja'ari hora kakodiariki ni-hora nofiki. Kodija'ari-ra va'ora 
onajoronivinia hora vaakodiariha; va'ora akarakhakhamaha. 
31 Ka'oa oamani ida oni'aki, Deua bikaabokaki ida hojai asohiriki- 
ra na'biravini. Ija'ari varani jaharikia Deu-ra vakanavaranihavini, 
Deua bikaabokahi ida varani jahariki-ra na'biravini jaboni. 

Ija'aria Jahari kabadani hini bikahihi ida Ma'onahai Jahaki 
kabadani, jokoa Deua bina'birarihi ida ija'ari kavarani jahariki. 

32 Hovani ija'ari hahavi vakadi'aajo ho. Varani jaharikia ija'ari 
hora kanavaranihahi; Deua bikaabokaki ida varani jahariki- 
ra na'biravini. Varani jaharikia ija'ari Ma'onahai Jahaki-ra 
kanavaranihahi; ni-Deua bina'biraki. Hokini oadani ida ija'ari, 
ni-Deua biakariakaki. Abinini naothinia asia hojaki ida kidivarani 
jahariki, ni-Deua bina'birapa'itxiki — va'ora ni'aha ada Jesus. 


Ihi'ai fori hiki ida ija'ari kahojai 
(Lucas 6.43-45) 

33Hari. Vara ni'ianaha ada Jesus: 

—Avanokihi ida kodibadani jahaki; avarigahi jaboni ida 
ojahaka'oana. Jahahi ida ihi'ai avani; jahahi ida jaboni ihi'ai 
bononi. Jaharihi ida ihi'ai avani; jaharihi jaboni ida ihi'ai bononi. 
Ikaijo'ahi ida ihi'ai; iogahi ida ihi'ai jahani jaharini. Nini vani 
iogaja ida ihi'ai avani jahani jaharini. 

Ija'ari kahojai fori hiki ida ihi'ai bononi. Ija'ari jahaki, kidihojai 
jahaki jaboni. Ija'ari jahariki, ni-kidihojai jahaki jaboni. 34Makha 
fori avihiki a'oni, ija'ari-ra avanapohimajaki fori avihiki a'oni. Ni- 
nihanikia vara avavani'aki ida varani asohiki. Jahari kahojai ija'ari 
va'ini bodinia bivajahahi; jahariki jaboni ida kidivarani. 35 Ija'ari 
jahaki va'ini bodinia hojaki ida va'i bodini vara nini jahaki. Jahahi 


O Novo Testamento na Paumari do Brasil, 2da ed. @ 2010, Liga Biblica Internacional 


55 Mateus 12 


hida kidiva'ibodivarani, oniani ida varani jahaki-ra vara vani'avini 
hija. 

Ija'ari hojai jaharikia kahojaiki va'ini bodinia hojaki ida va'i 
bodini vara nini jahariki. Jaharihi hida kidiva'ibodivarani, oniani 
ida varani jahariki-ra vara vani'avini hija. Ija'aria vara bivani'aki 
ida bikava'ibodivaraniki — niha ada Jesus. 

36—Deus ija'ari-ra nasohivini kamahini, Deua binava'ihokiki 
bana ida ija'ari hahavi afohanana varani jaharikia 
vakavaraninanaki. Deu-ra vananamithavini hiki bana ida varani 
hahavia vakavarani'ina. 

37 Deua bikava'ihokiki ida bana ija'ari kavarani hahavi vara 
bivani'a'iki. Deua biogaki ida ija'ari kahojai abosini. Jahahi 
ida ija'ari, jahahi ida ija'ari vara bivani'a'iki, oniani ida Ibavi 
Jahaka'oaki kania okhani Deua bihonariavini hija bana. Jaharihi 
ida ija'ari, jaharihi ida ija'ari vara bivani'a'iki, oniani ida Ibavi 
Jaharika'oaki kania okhani Deua bihonariavini hija bana — va'ora 
ni'aha ada Jesus. 


Vanofiki ida badani danoki-ra vanokivini 
(Marcos 8.11-12; Lucas 11.29-32) 


38Hari. Oniaroa, Jesus kania vahojaha adani judeus kaija'ari 
vaka'ojomo'iva abono vaipohiriki, farisio khama. Jesu-ra vani'a'aha: 

—Jesus, anokivini anofiki ida Deus kabadani danokia 
ikabadanini, aogaja kaimoni ida Deus ira karonavini. 

39 Jesua bigathani'ihi ida vaathi: 

—Jahari kahojaia vakahojaiki adani ija'ari hidakaba'i vahokiki. 
Deu-ra vakajari'daki adani. Avanokivini avanofiki ida Deus 
kabadani danoki. Jokoa a'onira onanokiahirihi badani danokia. 
A'onira onanokiahivini hiki bana ida rajomi hoarani. Deus 
kabadani danoki Jonas kohana kania namitha'iki rajomi hini 
hoarania a'onira onanokiahiki bana ho. 

40 Vakava'ibodivarani'a bana ada Deus athi namoniva abono 
kohana Jonas oniki. 'Bo'dakari abaisana karahoa bikidafi'iki 
ada Jonas. Mahi ahoarabakosiki, joma ahoarabakosikia jaboni 
hoja'aha ada Jonas abaisana kaijona. Ni-abini'iki. Ka'damahaki fori 
hina hoja'iki ada. Onivani fori hija bana ida namithaki kodiania. 
Arabo nami bodinia ohojaki bana ho oka'damahana, mahi 
ahoarabakosikia, joma ahoarabakosikia jaboni. 

Abaisana kaijona khaonanina naothinia, Nínive sidaji kaija'arinia 
vanoki'aha ada Jonas. Vanokivini vani avigaha ada Jonas Deua 
bikaronavini. 4 Nínive sidaji kaija'arinia vakamitha'iki ida Jonas va'ora 
kaabanivini, vakava'ipahinimani'ihi ida vakadihojai asohiriki. Deus ija'ari 
hahavi-ra nasohivini kamahini ija'ari vajoroniki vahararana vahojaki bana 
adani Ninive sidaji kaija'arini. Aonira avanaathidanoararivini hiki bana 
ida avakadihojai asohiriki-ra avakava'ipahiniravini. Hidakaba'i ohojaki ho 
avakadiania, oaradahaki ida Jonas jahana, a'onira okaabanidanokiki ho, 
ni-avanofiki ida avakadihojai asohiriki-ra avakava'ipahinivini. 

42Rajomi hoariha ida kodivarani. Deus ijaari hahavi-ra nasohivini 
kamahini, ijaari vajoroniki vahararana hojaki bana ida gamo Sabá sidaji 
kaija'arini vakadika'da'di. A'onira anaathidanoararivini hiki bana ida 
oathi-ra avakajari'davini. 'Bo'dakari hojaki ada Salomão oniki. Ogahaki 
ada Salomão. Sabá sidaji kaija'arini vakadika'da'dia binavanavanahaki ada, 
bikamithaja kaimoni ida Salomão athi jaboni. Hovani kodi'ogahai Salomão 
aagahai-ra aradaki. Hahavi-ra oogavini kabati, oathi-ra avakajari'daki a'oni 
— vaora ni'aha ada Jesus. 


Ija'ari kania hojaki ida bajadi 
(Lucas 11.24-26) 

43-44Hari. Vara ni'ianaha ada Jesus: 

—lja'ari kania akara'o'ihi ida bajadi, adaha'ihi kaija'aririki 
kaarabonia. Binako'dihahi ida ibavi biavakoiriki kaimoni. 
Bikaragarihi ida ibavi, abononi ni'ahi: 

“Oajoiki bana ho ogorana. Ija'ari kania oakara'o'ina, kidiania 
oajoiki bana ho.” 
Oniaroa, joi'ihi bikaraga'ihi ida gora bodini jaha'ini dairiki. 

45 Oniaroa, ajihi'ianahi ida bajadi va'ora anikha'aha adani ipohini 7 
vihiki vaipohina vajaharina arafiaki, ija'ari kania vahojara kaimoni. Bajadi 
hoarani hojani kari, jaharini ida ija'ari kamahi. Bajadi vaipohiki vahoja'aha 
ija'ari kania, jaharini arafia'ihi ida ija'ari kamahi. Vakhanimanira bana 
adani ija'ari hidakaba'i hora vakajoniki — va'ora ni'aha ada Jesus. 

Vikhaki adani Jesus kaamia, kidikajo'o vihiki 
(Marcos 3.31-35; Lucas 8.19-21) 


46 Oniaroa, Jesus ija'ari-ra va'ora ka'ojomo'ivini kaba'i, 
vikha'aha adani Jesus kaamia, kidikajo'o vihiki. Gora banininia 
vigaaboaha'aha vani'aha: 

—Anofiki ida Jesu-ra vara ani'avini — vakhaniha. 

47 Oniaroa, ija'ari Jesu-ra nava'isohi'aha: 

—Jesus, adani gora banininija vahojaha kadamia, kadakajo'o 
vihiki, ira vara vani'avini-ra vanofiki adani. 
48 Hari. Jesus va'ora ni'aha: 

—A'onira onanokiahivini hiki hadani kodiamia, kodikajo'o fori 
vihiki. 

49Oniaroa, Jesus va'ora arajo'i'aha adani ipohina, nihaha: 

—Vada va'ora vani'a'a hadani kodipohi. Kodiamia, kodikajo'o 
ka'oa fori vihiki adani. 50Įja'aria binofiki ida hojai jahaki kodiabi'i 
nama hojaki bivajahaki, binaabahi jaboni ida kodiabi'i athi; 
kodikajo'o, kodiamia fori vihiha. 


Trigo 'ba'dani tziotzioni karajomihi hida 
(Marcos 4.1-20; Lucas 8.4-15) 


1 3 1 Hari. Oniaroa, gora bivahojaki kania khaonani'aha, 
ajihi'aha ada Jesus. Galiléia ka'dakoni vadini maakarinia 

okharafoni'aha, vithi'aha. Oniaroa, va'ora ka'ojomo'i'aha adani 
ija'ari vajoroniki. 2Ija'ari vaipohikia vavajoronivini mani ida 
naki'damana hija. Kanava vithi'aha, va'ora ka'ojomo''aha adani 
ija'ari pasapasania vahojaki vigaagaboahaki. 3Rajomi kavaranihia 
va'ora vara ni'a'aha: 

—Siroia okhaha ada makhira, binatxiotxiohi ida trigo 'ba'dani. 

4Hagihi vadinia vararahi ida 'ba'dani hoarahanana. Avigariha 
adani igitha, vitxagatxagahahavi'ihi. 

5Ja'di namania vararahi ida 'ba'dani hoariha. Abihiarihi ida 
nami ja'di namania. Odorihi ida nami, movajoraki'ihi. 

6'Damani abohani abihiarini mani ida safini afana 
bianara'okhovini hija. 

7Hogoi kajaroiki kania vararahi ida 'ba'dani hoariha. Mova'ihi 
ida jaboni hogoi, rakhajahi-ra najahari'ihi, ni-bono'iki. 

8Arabo jahakia vararahi ida 'ba'dani hoariha. Movahi, avijavahi, 
bono'ihi. Aipohi'ihi ida trigo 'ba'dani. Trigo avani hoarahanana 
'ba'dani ipohini 100. Trigo avani hoarahanana bononi 'ba'dani ipohini 
60. Trigo avani hoariha bononi 'ba'dani ipohini 30. ?Avamorobohahi; 
mitha vani'ajahaki hida oathi — va'ora ni'aha ada Jesus. 

10Hari. Ija'ari vaipohiki vahojajanarina, Jesu-ra vanamaakari'aha 
adani ipohina, vanana'dohi'aha: 

—Nahina mani ida rajomi kavaranihia vara va'ora 
ini'abakhiavini hija? 

11 Jesua bigathani'ihi ida vakadina'dohi: 

—Deua binofiki ida avarigavini, oniani ida Deus ka'da'di hina 
kavaranihia a'onira onanamithajahakivini hija. Ija'ari vahoariha 
ni-avigavini vanofiki ida varani Deus va'ora vaka'da'divini. 
Ogavahariki hida varani vakadimoni hini. 12Avakamithabakhiaki 
hida oathi. Avanaabavini mani ida avakadi'ogahai-ra oana'ba'divini 
hija. Vahoariha oathi-ra vakamithaki, ni-vanaaba'iki ida 
oathi pa'itxi vakamithaki, oniani ida avakava'i'birinivini hija. 
13Vakhanina vani rajomi kavaranihia vara va'ora oni'avini. Vada 
vani'avini kaba'i ida kodibadani danoki, ni-vanofiki ida kodihojai-ra 
vanokivini. Oathi-ra mitha vani'avini kabali, ni-vanofiki ida nahina 
hini avigavini. 

14Namitha'iki ida vakadiania Deus athi namoniva abono Isaías 
kohana vara va'ora ni'ajoravini hi'iki: 

“Avakamithavini kaba'i ida athii, 
ni-avarigaki bana nahina nini. 

Vada avakhanini kaba'i, 
ni-nahina-ra avanokiki bana. 

15 Avigavini vanofiravini mani ida vakadiva'ibodivarani 

ka'oahaki fori va'ora nihaja. 
Kamokhihaki fori kihiki ida vamorobo. 
Modo vani'aki fori hiki ida vanokho. 

Vava'i bodinia avigavini vanofija vaha; 
vakamithavini vakaabokamanihi vaha; 
vakaabokaki ida nahina-ra avigavini jaboni. 

Avigaja vaha hida Deus athi; 
kodiania vajoiribanimaniha vaha; 
va'ora anaihotamaniha vaha.” 

Nimania ida Deus athi Isaías vara bivani'ajora'iki. 

16 Asia vara ni'aha ada Jesus. Kidipohi-ra va'ora ni'a'aha: 

—Deus a'onira kajoamoraki a'oni. Va'oaniaro fori avihiriki a'oni. 
Vagahaki fori hiki oni avanokhoni 'ba'dani. Kamokhihariki fori kihiki 
ida avamoroboni, oniani ida Deus athi nahina hini-ra avarigavini hija. 

17 A'onivani avanokibakhiaki hida kodibadani, 
avakamithabakhiaki hida kodivarani. A'onira onava'isohiki bana 
ho, mahi 'bo'dakari vaipohiki adani Deus athi namoniva abono 

kohana, Deus kaija'ari kohana vahoariha khama vanofiki ida 
kodibadani-ra vanokivini, ni-vakaabokaki vanokivini. Kodivarani- 
ra vakamithavini-ra vanofiha, oniaro kari ni-vakaabokaki. 

18 Mitha vani'ajahaki bana hida kodivarani mahija trigo 
'ba'dani karajomihi kavaranihi nahina hini-ra avarigavini. A'onira 
onava'isohivini hiki ida nahina hini. 

19 Trigo 'ba'dani fori hiki hida oathi. Ija'ari fori hiki ida arabo. 
Hagihia vararahi ida trigo 'ba'dani. Igitha vitxagatxagahahavi'ihi. 
Onivani fori hini ija'ari vahoarahanana vakamithaja ida Deus 
ija'ari-ra vaka'da'divini kavaranihi. Ni-avigavini vanofiki ida varani 
nahina hini. Oniaroa, khaki ada Jahari Deus athi-ra anihavini 
va'ini bodinia, oniani ida Deus athi-ra avakava'i'birinivini hija. 

20 Ja'di namania vararahi ida trigo 'badani hoariha. Kanamini 
odorini movajoraki'ihi. 'Damani abohani abihiarini mani ida 
anara'okhoni hija. Movani kama'dani vani ara'okho'ihi. Onivani 
fori vihira adani ija'ari vahoariha Deus athi-ra vakamithaki. 
Vanofihi, khai vakhanimaniha. 21 Mahi ipohiriki vani khai vani'aja 
ida Deus athi. Deus kaija'ari vihina mani ida vahoariha va'ora 
vanajahariharivini hija. Nahina jahariki namithahi vakadiania, 
oniani ida Deus athi-ra vakava'ipahinivini hija. 

22 Hogoi jaroki 'damania vararahi ida trigo 'ba'dani hoariha. 
Hogoia binajaharihi, bonohi, ni-a'di'iki ida trigo bononi. Onivani 
fori vihira adani ija'ari vahoariha Deus athi-ra vakamithaki. 
Vakava'ibodivaraniha'oadahahi ida vakadi'bai-ra vanako'dihavini, 
vakadinahina-ra vakapavakarihavini, vakadibadani hiki. 
Vaabono vani'aha: Ni-nahina-ra okainamoki; jahahi ida kodimahi. 
Vakhaniki adani. Hari. Nahina ipohiki-ra vanofikarahovini mani 
ida Deus athi-ra vanofijahakiravini hija, oniani ida Deus athi-ra 
vanaabaravini hija jaboni. Onivani fori hija ida rakhajahi, ni- 
bonoki ida arabo rakhajahani, onivani fori vihiki adani ija'ari 
vamorobohariki fori vihina. 

23 Arabo jahakia makhira binatxiotxiohi ida trigo 'ba'dani 
hoariha. Movahi, na'baha'ihi, bono'ihi. Aipohi'ihi ida 'ba'dani. 
Arabo jahaki fori vihiki adani. Onivani fori vihira adani ija'ari 
vahoariha Deus athi-ra vakamithaki. Vakamithahi, avigahi ida 
Deua binofiki bada vani'avini, oniani ida vanaabajahakivini hija. 
Trigo 'ba'dani 100 hiki vani fori vihira adani ija'ari Deus athi-ra 
vanaabajahakiki. Trigo 'ba'dani 60 hiki vani fori vihira adani ija'ari 

Deus athi-ra vanaabavini doronini. Trigo 'badani 30 hiki vani fori 
vihira adani ija'ari Deus athi-ra vanaabavini pa'itxini — va'ora 
ni'aha ada Jesus. 


Trigo, hogoia kabodihadihaki karajomihi hida 


24 Oniaroa, Jesua vara bivani'a'ianahi ida rajomi kavaranihi. 
Va'ora ni'aha adani ija'ari vajoroniki: 

—Kodivarani hi'ianaki ida Deus ija'ari-ra vaka'da'divini. Makhira 
binatxiotxiohi ida trigo 'ba'dani jahaki kidisiroia. 25Joma vania 
vavadi'aha adani makhira, kidija'ari hahavi khama. Vavadina kabali, 
kha'aha ada hoariha makhira-ra vajahariki. Trigo kasiroini kania 
binatxiotxiohi ida hogoi 'ba'dani trigo kania. Trigo nokiani fori hiki 
ida hogoi. Birakhaivini naothinia ajihi'aha ada makhira jahariki. 

26Hari. Mova'ihi ida trigo 'ba'dani, movahi jaboni ida hogoi 
'ba'dani. Na'baha'ihi, bono'ihi. 

27 Oniaroa, siroi kaka'da'dini kania avikha'aha adani kidibadani 
abono, vani'aha: 

“Inatxiotxio'iki ida trigo 'ba'dani jahaki kadasiroia. 
Niha nimanija koda ida 
hogoi movajabanaki trigo hararania?” 
28 Vakadika'da'dia bigathanihi ida vakadina'dohi: 
“Hora vajahariki kabadani ida hogoi 'ba'dani-ra natxiotxiovini 
kodisiroia.” 
Vanana'dohi'aha: 
“Inofimanija koda ida hogoi-ra arasohasohavini?” 
29Ka'da'dia bigathanihi ida athi: 
“Iniani, jakaho hoja'imidiava ida hogoi. 
Avijavarini oadani ida hogoi nokiani trigo avani fori hiki ida. 
Avarasohahi ida hogoi, karasohajahahi ida trigo avani itxani 
jaboni. 
30 A'dirini oadani ida bononi, jakaho hojava ida hogoi avani. 
A'boahahavini kamahini va'ora ohonariaki bana adani badani 
abono 
hogoi avani-ra varasoha'imidiavini, 
vanajoronivini vanahokahivini siho kabodinia. 
Hari hini ida hogoi kabadanihi, va'ora ohonariavini hiki trigo 
bononi-ra avibaivini trigo kagorania.” 
Niha ada vakadika'da'di — va'ora ni'aha ada Jesus. 

Mostarda 'ba'dani avijavani karajomihi hida 
(Marcos 4.30-32; Lucas 13.18-19) 


31 Hari. Vara ni'ianaha ada Jesus: 

—Nonira vara oni'avini hiki ida bana rajomi kavaranihi hoariha. 
Mostarda 'badani avijavani vani fori hiki ida Deus ija'ari-ra 
vaka'da'divini. Itxanini arafiaki ida mostarda 'ba'dani. Ija'aria birakhaihi 
ida mostarda 'ba'dani kidisiroia. 32Movahi, avijavahi, karahoki ida 
mostarda avani patxapatxahaki. Vadini avijavani na'bahaki jaboni. 
Igitha raboki kagorahaki vadinia. Itxani arafiaki ida ba'ba'da, kabati, 
mostarda 'ba'dani, movahi, avijava'ihi, karaho'ihi — niha ada Jesus. 


Pão-ra kanathoramananiki karajomihi hida 
(Lucas 13.20-21) 


33Hari. Asia vara niha ada Jesus: 

—Okavarajomiki bana ida Deus ijaari-ra vaka'da'divini. Pao kaimani- 
ra kanathoramananiki vani fori hija ida Deus ija'ari-ra vaka'da'divini. 
Gamo vania bigathija ida pão-ra kanathoramananiki pa'itxi, binaibavi'ihi 
ida trigo karaho, biara'bira'ihi bavi hoarani bodinia. Pa'itxini kaba'i ida 
pão-ra kanathoramananiki, biara'biravini naothinia kathoramanani'ihi 
ida pão kaimani hahavi. Nimania ida Deus ijaari-ra vaka'da'divini 
avijavani — va'ora niaha ada Jesus. 


Rajomi kavaranihia kavaranibakhiaki ada Jesus 
(Marcos 4.33-34) 


34 Jesus vara va'ora ni'aki adani ija'ari vajoroniki rajomi kavaranihi 
ipohikia. Rajomi kavaranihi ka'oa-ra vara vani'aki ada Jesus. 

35'Bo'dakari Deus athi namoniva abono kohana vara bivani'a'iki 
ida Jesus kahojai rajomi kavaranihia kavaranina, bini'aha: 

“Vara va'ora oni'avini hiki bana ida rajomi kavaranihi. 
Nahina ogavaharikia va'ora onanamithaki bana adani ija'ari 
hahavi.” 

Nihi ida Deus athi papira hojaki. 


Jesua bivava'isohihiki ida hogoi avani karajomihi nahina hini 


36Oniaroa, Jesus va'ora nahojaha'aha adani ija'ari vaipohiki. 
Ai vihi'aha kidipohi khama, gora vavahojaki kania avikha'aha 
avikhajakosi'aha. Kidipohia vanamaakarimi'aha ada Jesus, vani'aha: 

—Ni-aogaki ida hogoi 'ba'dani txiotxioni karajomihi kavaranihi 
nahina hini. Haria nava'isohijahakivinihi bana ida varani nahina 
hini. 

37 Jesua bigathanihi ida vaathi: 

—Hovani ija'ari hahavi vakadi'aajo ho. Makhira trigo 'ba'dani 
jahaki-ra natxiotxiovini vani fori ohija. 38Arabo hahavi fori hiki 
ida siroi. Ija'ari Deua bivaka'da'diki fori hiki ida trigo 'ba'dani 
jahaki. Ija'ari Jaharia bivaka'da'diki fori hiki ida hogoi 'ba'dani. 
39Makhira hogoi 'ba'dani-ra natxiotxioki fori hiki ada Jahari. 
A'boahahavini kamahini fori hiki ida mahi bana Deus ija'ari 
hahavi-ra nasohivini kamahini. Siroia vakabadaniki fori vihiki 
adani Deus ibavi kaija'arini. 

40Siroia vakabadanikia varasohahaviki ida hogoi, vanahokahiki 
ida siho kabodinia. Onivani fori hija ida bana namithaki Deus ija'ari- 
ra nasohivini kamahini. 41 Va'ora okaronaki bana adani Deus ibavi 
kaija'arini ija'ari vakadiania avikhana. Va'ora oni'aki bana adani: 

“Deus kaija'ari vahararana vahojaki adani ija'ari, ija'ari hoariha- 
ra vakaboroborobakhiaki Jahari kabadania vakabadanira kaimoni. 
Vahojaki jaboni adani Jahari kahojaia vakahojaiki. Va'ora vaani 
bana adani ija'ari vajahariki. 42 Hogoi fori vihiki adani. Va'ora 
vanahokahi bana siho kabodinia. Vabarariaria'ahapikiki bana 
adani, vakanada-ra vakanakiroromisiki bana adani.” Va'ora oni'aki 
bana adani Deus ibavi kaija'arini. 

430niaroa, kodiabi'i nama hojaki va'ora vaka'da'diki adani 
kidija'ari. Vavagaki bana adani Deus kahojaia vakahojaiki, safini 
vagana fori vihiki adani bana. Avamorobohahi; oathi-ra mitha 
avani'ajahakihi — va'ora niaha ada Jesus. 

Jiniro 'ba'dani ahojaki karajomihi hida 

44Hari. Jesua vara bivani'ahi ida rajomi kavaranihi hoariha: 

—Okavarajomiki ida Deus ija'ari-ra vaka'da'divini, ija'ari jiniro 
'ba'dani kaidivaki ahojaki-ra karagavini fori hini. 

Hoariha kasiroia adaha'aha ada makhira. Adahaha, bikaraga'ihi 
ida jiniro 'ba'dani kaidivaki ahojaki. Khaii ni'aha. Bikaragavini 
naothinia, bianahoja'ianahi ida jiniro 'ba'dani kaidivaki. Abono-ra 
ni'aha ada makhira: 

“Onofikarahoki hida siroi kodimoni hini. Hihavirihi vahabini 
hida jiniro okaragaki. Ida asia vahabini hojahi. 

Onofiki ida jiniro hahavi. Kodiani hirihi hida siroi. 
Okapavakarihi; ni-siroi kaka'da'dini siroi-ra 
onako'di'ianavini-ra nadabaki. 
Siroi kaidivaki arafiaki mani bana hida kodinahina hahavi- 
ra pavakari onihavini hija. 
Kodinahina abosini kajinironi-ra ogathanivini vani 
okapavakariki hida siroi.” 
Abono-ra ni'a'aha. Oniaroa ajihi'aha ada makhira. Siroi kaka'da'dini 
kania okha'aha, bikapavakari'ihi ida siroi. 
Nimania ida ija'ari Deu-ra nofikarahovini kidikada'di hina — 
niha ada Jesus. 
Jadi kaidivaki karajomihi hida 
45 Hari. Jesua vara bivani'ahi ida rajomi kavaranihi hoariha: 
—Okavarajomiki ida Deus ija'ari-ra vaka'da'divini, makhira jadi 
kaidivaki-ra nako'divini. 
Makhira bianako'dioniki ida jadi jahaki kaidivaki, ja'di-ra 
pavakari vanihaki abono vakadiania. 46Oniaroa, bikaraga'ihi 
ida ja'di kaidivaki hoarani karaho. Jahaki kaidivani arafiaki ida. 
Binofioamani'ihi ida jadi kaidivaki kidimoni hini. Kaidivani 
arafiani mani ida kidinahina hahavi-ra pavakari nihavini 
hija. Kidinahina hahavi abosini kajinironi-ra gathanivini vani 
bikapavakarihi ida ja'di hoarani kaidivani arafiaki. 
Hari. Nimania ida ija'ari Deu-ra nofikarahovini kidika'da'di hina 
— niha ada Jesus. 


Tahafa karajomihi hida 


47 Hari. Jesua vara bivani'a'ihi ida rajomi kavarani hoariha: 

—Vara ovani'a'ianaki ida Deus ija'ari-ra vaka'da'divini nahina fori 
hini. 

Tahafa 'dakoa ija'aria biakosonavini vani fori hija ida. Ija'aria 
biakosonahi ida tahafa, bianagithi'aha ada abaisana ipohiki. 
48Kaji'biniki ida tahafa, araba abonoa vakara'baniki avako'omisi'aha. 
Kaasia pasapasania vavithi'aha, vakanapitakhama'aha ada 
abaisana. Vanaibavi'aha ada abaisana havahaki kaimoni so'oroa. 
Vanahokahi'aha ada abaisana havahariki. 

49 Abaisana-ra vakanapitakhamavini vani fori hiki ida Deus 
ibavi kaija'arini vakadibadani bana, ija'ari-ra nasohivini kamahini. 

Avikhaki bana adani Deus ibavi kaija'arini ija'ari vakadiania. 
Va'ora vaaniki bana adani ija'ari Jahari kahojaia vakahojaiki, ija'ari 
kahojai jahaki vahararana. 

50Va'ora vanahokahiki bana adani ija'ari Jahari kahojaia 
vakahojaiki siho kania. Oniania vabarariaria'ahapikiki bana adani, 
vakanada-ra vakanakiroromisiki bana adani — va'ora ni'aha ada 
Jesus. 

51 Oniaroa, Jesus va'ora nana'dohi'aha adani ipohina: 

—Avarigamanija hida rajomi kavaranihi va'ora vara oni'avini 
hi'iki nahina hini? 

—Ha'a, oogaki — vagathani'ihi. 

52 Jesus va'ora ni'aha: 

—Vara a'onira oni'avini hiki ada judeus kaija'ari ka'ojomo'iva 
abono. Ovaria biogajahakiki ida athi jiriki Deus athi kapapirania 
hojaki. Oathi-ra kamithavini vani kodipohi hi'aha ada makhira. 
Kodipohi hina mani ida oathi-ra ka'ojomo'ivini hija. 

Ija'ari kanahina'ahapikiki fori hiki ada makhira. Dano'oamanija 
ida kidi'ogahai. Biogaki ida athi 'bo'da-ra vara vani'avini Deus 
athi kapapirania hojaki, biogaki jaboni ida oathi ja'dini-ra vara 
vani'avini — va'ora ni'aha ada Jesus. 


Nazaré sidajia okhaha ada Jesus 
(Marcos 6.1-6; Lucas 4.16-30) 


53Hari hi'ihi ida Jesus rajomi kavaranihia kavaranina, 
ajihi'aha. 54Bivavijavaki kania joi'ianaha, kaikahi'aha. Jesua 
bivavijavaki ibavi onini Nazaré. Jesus va'ora ka'ojomo'i'aha adani 
judeus kaija'ari Deu-ra vara vani'avini kagorania. Oniania mitha 
vani'ahi ida kidivarani, Jesu-ra vakava'ibodivarani'aha. Vaabono 
vakani'akhama'aha: 

—Hanaja vani bivikhaja ida kidi'ogahai danoki? Niha bini'a'avini 
koda biogaja ida badani danoki? 55 Aogajahakiki ada. Gora 
namonahava abono ada kidiabi'i. Kidiamia Maria. Jesus kakajo'o 
adani Tiago, José, Simão, Judas vihiki. 56Gamo isani kidikajo'o 
vihiki akadiania vahojaki jaboni. Ni-nahina bika'ojomo'iki ada. 
Ni-anofiki ida haria ka'ojomo'ivini. Akajari'daki hida kidivarani — 
vaabono vakani'akhama'aha. 

57 Nazare sidaji kaija'arinia ni-vanofipa'itziki ada Jesus. Oniania, 
Jesus va'ora ni'aha: 

—lIbavi hahavi kaija'arinia vagathanijahakiki ada Deus athi namoniva 
abono. Kidija'aria bivavijavaki kania ni-vagathanijahakiki, igamina 
jaboni ni-vanofijahakiki, oniani ida Nazare sidaji kaija'arini hora 
vagathanijahakiravini hija — va'ora niaha ada Jesus. 

58 Nazaré sidaji kaija'arinia vakajari'daki ada Jesus, oniani ida 
kidibadani danoki naipohirini hija vakadiania. 


Joao Batista pohimaja'ina varani hina hida 
(Marcos 6.14-29; Lucas 9.7-9) 


1 4 1 Hari. Irojia bikamitha'ihi ida Jesus varani hina. Galiléia 
kaaraboni kaka'da'dini ada Iroji oniki. 2Oniaroa, va'ora 
ni'aha adani kidihonai abono: 

—Ada ahoki'aha João Batista kohana, oniani ida badani danoki- 
ra kaabokavini hija — niha ada Iroji. João Batista kohana joi'iki 
Irojia bivanihaki ada Jesus. 

3Irojia bivahonariahi'iki ada Joao Batista kohana gatha'ina, sa'a 
kodabohani. Cadeia avibai'iki ada. João Batista kohana cadeia 
avibaivini viahania, Irojia bikanagamoha'iki ida kidikajo'o kagamo. 
Filipea oniki ada Irojia kakajo'o. Irodisi oniki ida Filipe kagamo 
Irojia bisaari'iki. 4João Batista kohana bini'abakhia'aha ada Iroji: 

—Ni-jahapa'itxiki ida kadakajoo kagamo-ra ivahojavini. Nimania ida 
Deus kava'isohihi jiriki athini — niha ada João Batista. Iroji João Batista 
athi-ra vajaharavini mani ida João gathana-ra vahonariahivini hija. 5Irojia 
binofiki ida João Batista-ra naabinivini. Judeus kaija'ari Deus athi namoniva 
abono hina vakahiki ada João Batista. Iroji ni-binofiki ida judeus kaija'ari-ra 
va'ora naihamahivini, oniani ida João Batista-ra naabiniravini hija. 

6Hari. Mahi biva'banaki kamahini vani, ihinika karaho amonahani-ra 
honaria'aha ada Iroji. Va'ora kaboa'iha adani ija'ari vakanahina'ahapikiki. 
Vajoronihahavi'aha, khajakosihi ida Irodisi kaisai, khajo'ihi. Irojia khai 
bini'ahi ida kidinabadiahi khajoni. 7Khajo'ini naothinia, Irojia bini'ahi: 

—Nahinaro-ra inofihi; ira ono'ahi. Jokoa ira 
onava'iponi'imarinirihi, ika'domakia ira ono'ahi. 

8Irodisia bihonaria'ihi ida kidisai João Batista ka'da'di aka'boani-ra 
kanikhariahavini. Oniania, kidinabadiahia bikanikhariaha'aha ada Iroji: 

—Onofiki hidakaba'i João Batista ka'da'dia hora ino'avini bavia kabaviki. 

9Hari. Va'i mokara ni'aha ada Iroji. Ni-binofiki ida João Batista ka'da'di 
aka'boani. Kidikanori abonoa vakamitharija vaha ida athi; ni-bino'aki vaha 
ida kidinabadiahi bikanikhariakia. 10Oniania, bihonariaha ada sorara: 

—lLakava'boaha bana ida João Batista ka'da'di. Ikavikha hida — 
bini'aha. Ajihiha ada sorara, cadeia okhaha, João Batista ka'da'di-ra 
akava'boaha'avini. 11 Bavi bodinia bikanahoja'ihi. Bikavikha'ihi, 
ima'inavi-ra no'avini kihi'ihi. Bigathanihi ida bavi baka'da'dia daiki, 
biakosahi, kidiamia-ra no'avini kihi'ihi. 

12Hari. João Batista kohana ipohina vakamitha'ihi ida monina, 
cadeia avikha'aha aba'ona avanikha'avini. Ja'di hodijama'okia 
avibaiha'ihi ida aba'ona. Naothinia Jesu-ra vananamithavini hi'ihi 
ida João Batista pohimaja'ina. 


Jesus 'baia va'ora no'aki adani ija'ari vaipohiki 
(Marcos 6.30-44; Lucas 9.10-17; João 6.1-14) 


13Hari. Oniaroa, Jesua bikamitha'ihi ida João Batista kohana 
pohimaja'ina varani hini. Bikamithavini naothinia ovani oa 
kidama'aha aakha'aha ibavi kaija'aririki-ra akanikha'aha. Ija'ari 
vaipohikia avigaki ida ibavi hana hini Jesus okhana. Oniaroa, 
vaibavia ai vihinana'aha adani ija'ari vaipohiki afohanana 'dako 
vadinia vikhabaoni'aha. Jesus viaha avikhananava'aha. 

14Hari. Ako'omisi'aha ada Jesus, ogaimori'aha, va'ora noki'aha 
adani ija'ari vaipohiki vaviahanokhaki. Va'ora nakaidivamaniha. 
Ija'ari vakavamoniki-ra va'ora anaihota'aha. 

15Safini ajora'ina vani kidipohia vanamaakari'aha ada Jesus, vani'a'aha: 

—Kamahijanarihi. Kagorarihi bana hida ibavi. Ni-hojaki 'bai 
vakadimoni. Va'ora honaria ai vihi'ina mahija ija'ari vahoariha 
vaibavia 'bai-ra vakapavakarihavini. 

16—Injani, ni-nahina kaimoni va'ora ohonariariha adani ai vihina. 
Aonivani 'baia va'ora vano'a — niha ada Jesus. 17 Vagathani'ihi ida Jesus athi: 

—Pao sa'ai kahoarani kihiki oavani-ra akavahojaja. Abaisana 
'bamiki oavani-ra jaboni avahojaja — Jesu-ra vani'aha. 

18—Kodiania vavikha bana o abaisana, pão kihiki — va'ora 
nj'aha ada Jesus. 

19 Oniaroa, Jesus va'ora honariaha adani ija'ari vaipohiki arabo 
namania kahogoini itxani 
vavithithionahana. Jesua 
biagathani'ihi ida pão sa'ai 
kahoarani abaisana 'bamiki 
kihiki, nama vada nimananiha, 
Deu-ra vara ni'a'aha: 

—Deus, ivani ijahaki i. 'Baia haria ino'a'iki i — niha ada Jesus. 

Bikanapitahatahahi ida pao, abaisana 'bamiki hiki. Kidipohi- 
ra va'ora no'avini kihi'ihi, vakaravinaja kaimoni ija'ari vaipohiki 
vakadiania. Oniaroa, vakaravina'ihi. 

20 Vi'baihahavi'aha, vava'i nabihahavimani'aha. Vi'baina naothinia Jesus 
ipohina vanajoroni'ihi ida 'bai ahabarini. 12 so'oro-ra vanaji'biji'biha'aha 'bai 
ahabarinia. 2! Makhira 5 mil vaipohina vi'baiki, gamo, isai vihiki vi'baiki 
jaboni. Ija'ari va'ahapina oamani adani vi'baira. 


Jesus adahaki paha namania 
(Marcos 6.45-52; Jodo 6.15-21) 


22 Hari. Pao-ra vakanajoronivini naothinia, Jesus ipohina-ra 
va'ora honariaha: 

—Vaki'dama'a mahija avarakhananava'avini, avarakafianija 
kaimoni — va'ora ni'aha. 

Hari. Ai vihi'aha. Avakakafianina kaba'i Jesus va'ora honariaha 
adani ija'ari vaipohiki avajoina vagorana. 23 Va'ora kaaminavini 
naothinia, arabo namahikia gaimoriha ada Jesus, Deu-ra vara 
ni'avini kaimoni. Arabo namanija jominikosoa'aha ada Jesus. 

24 Hari. 'Dako bodi pania vakavanamina kaba'i adani ipohina, 
vakajomini'aha. Kanava-ra aagathaniki ida sirisiriki danoki, komini 
kana'bahakia bikosonafarahavini. 

25 Avagarini vani, kha'aha ada Jesus kidipohi vakadiania, adahana 
paha namania. 26 Vanokihahavi'aha ada Jesus paha namania 
adahana, vakaimahida'aha. Paha kapamoarihi vavaniha'avini. 
Vaofinina, vakabarariaria'aha: 

—Paha kapamoarihi bana o khara! 

27 Jesus va'ora kani'a'aha: 

—Khai hora vakani'a! Hovani Jesus ho. Hari'a vaimahida! 

28Oniaroa, niha ada Pedro: 

—Jesus, ivani oa i koda, hora honaria paha namania oadahana 
kadania ookhana. 

29—Kha'a — Jesua bini'aha ada Pedro. 

Hari. Kanava kabodinia aki'dafina ada Pedro. Paha namania 
adaha'aha Jesus kania okhana. 

30 Hari. Pedroa bikamitha'ihi ida sirisiriki danoki, ofinimani'aha. 
Ofinina mani ida ani'omarina nakama'dani hija. Oniaroa, 
bodi'bara'aha: 

—Jesus, hora akava'ijoa bana! 

31 Jorakia Jesua bigathi'aha ada Pedro, bini'aha: 

—Pa'itzi'oamanija ida hora ikajari'daravini. Nahina mani ida 
hora ivakaijokajanaravini hija? 

32 Hari. Oniaroa, vakidamabamakhama'aha. Radaha'ihi ida 
sirisiriki danoki. 33Kidipohia vakanamasivi'aha ada Jesus, vani'aha: 

—Ka'oa oamani ida Deus kaisai ihini. 


Genesaré ibavia okhaki ada Jesus 
(Marcos 6.53-56) 


34Hari. Vakajoifiani'aha adani Jesus. Genesaré ibavi onikia 
avako'omisi'aha. Avigaimori'aha. 35Genesaré ibavi kaija'arini 
va'ora vanoki'aha, Jesu-ra avigajoraki'aha. Ija'ari Jesu-ra 
vanoki'iki avakahoaraharahanakhama'iki vakavamoniki-ra va'ora 
vanava'isohiha'avini afohahavi. Ija'ari vaipohiki va'ora avavikha'aha 
adani vakavamoniki Jesus kania va'ora anaihotara kaimoni. 
36 Vakanikhariaha afohanana: 

—Jakaho kadamakari ihini-ra vakaabadava — vani'aha. 
Jesus kamakari ihini-ra vakaabadabadarisahakhamaha 
avaihotahahavi'aha. 


Judeus kaija'ari vakadihojai hiki hida 
(Marcos 7.1-13) 


1 5 1 Hari. Jesus kania avikha'aha adani farisio vaipohiriki, 
judeus kaija'ari vaka'ojomo'iva abono khama. 

Jerusaléa vikhaki adani, Jesu-ra vara vani'ara kaimoni. Jesu-ra 
vanana'dohi'aha: 

2—Akadija'ari avikhananavaki vakadihojai hiki ida ija'ari sa'ani- 
ra kosokovini arafiaki paha karahoa 'baini viahania. Nimania 
ida Deua bivajahavini vakahiki. Ni-niki ida iipohini vakadihojai. 
Nahina mani ida kadaipohi akadija'ari avikhananavaki 
vakadihojai-ra vakajonivini hija? Ni-asohiki ida vakadihojai. 
Ni-vi'baina viahania vasa'a-ra vakosokovini arafiaki, oniani ida 
akadija'ari avikhananavaki kahojai-ra vanaabaravini hija. 

3 Hari. Jesus va'ora ni'aha adani farisio: 

—A'onivani, nahina mani ida Deus kava'isohihi jiriki-ra 
avanaabaravini hija? Avarigavini kaba'i ida Deua binofiki 
bada avani'avini, avakajonibakhiaki ida. Avaranahoarihaki 

ida Deus athi, bada avani'aja kaimoni ida badani avakadija'ari 
avikhananavaki a'onira vaka'ojomo'ivini hi'iki. 

4Asia vara niha ada Jesus: 

—Deus kava'isohihi jiriki ija'ari-ra honariahi: 

“Va'ora vanakaidiva adani avakadiamia, avakadiabi'i vihiki.” 
Deus kava'isohihi jirikia bivahonariahivini abinini ida ijaari kidiamia, 
kidiabi'i vihiki-ra kanavaranihaki varani jaharikia. Nimania ida Deus 
kava'isohihi jiriki — va'ora ni'aha ada Jesus. 5-6 Asia vara niha ada Jesus: 

—Avaranahoarihaki ida Deus athi asohijanaria kaimoni. 
Nimania bana hida avakadi'ojomo'ihi athini asohiriki: Ija'ari 
kajiniroki Deu-ra kanava'igavini hini ida kidijiniro pitani. Ni- 
makhaniki ida kidiabi'i, kidiamia vihiki-ra va'ora kaijahitaravini, 
vakadinahina-ra vakainamovini kaba'i. Deu-ra kanava'igavini hini 
mani ida va'ora kaijahitaravini namakhanirini hija. 

Ojomo'ihi athini nikia ija'ari-ra avaka'ojomo'ivini jaharihi, ni- 
asohirihi ida. Nirihi ida Deus athi. Deua bihonariaki ida avakadiamia, 
avakadiabi'i vihiki-ra avanakaidivavini. Avakadimoni ni-makhaniki ida 
va'ora avanakaidivaravini. Ni-avanofiki ida Deus athi-ra avanaabavini. 
Avanofimanihi ida avakadija'ari avikhananavaki vakadihojaia 
avakahojaini — va'ora ni'aha ada Jesus. 

7 Asia vara niha ada Jesus: 

—Deus athi-ra avanofivini-ra avakahi'badaraki a'oni. A'onira 
vara vani'a'bo'da'iki ada Deus. Deus athi kapapirania Isaías kohana 
binajiri'iki ida athi: 

8 “Va'ini bodinia hora vanofipa'itxiravini kabati, 
ojahana-ra khai vani'abakhiaki adani ija'ari afo'badara, 
varani jahakia vara hora vavaniabakhiaki adani. 

9 Ni-nahina kaimoni hora vakanamasiviki. 
Vakadija'ari avikhananavaki vahojana-ra vanofivini mani 

ida oathi-ra vanaabaravini hija. 
Vakadihojaia vakahojaina va'ora ohonaria'bo'davini-ra vakahivini. 
Kodihonari hirihi ida vakadihojai hija.” 
Nimania ida Deus athi, papira hojaki athini — niha ada Jesus. 


Ija'ari-ra najahariki varani hini hida 
(Marcos 7.14-23) 


10Hari. Oniaroa, Jesus va'ora baranaha'aha adani ija'ari 
vaipohiki, vikhara kaimoni kidiania. Vara va'ora ni'aha: 

—A'onivani afohahavi mitha vani'a hida kodivarani mahija 
avarigajahakivini. 1 Ni-baia binamakhaniki ida ija'ari Deus viaha. Ija'ari 
varani jaharikia kavaranini mani ida ija'ari-ra najaharija Deus viaha. 

12Oniaroa, Jesu-ra vanamaakari'aha adani ipohina, vani'aha: 

—logamanija koda ida farisio kadavarani-ra vavajaharavini? 

13 Jesus va'ora ni'aha: 

—Deus jaharikia va'ora arakhaki bana adani. Hogoi 'ba'dani fori 
vihiki adani. Ni-hogoi 'ba'dani-ra rakhaiki ada kodiabi'i. Movahi ida 
ba'ba'da kodiabi'ia birakhairiki, birasohahi, binahokahihi. 

14Hari'a va'ora vakava'ibodi adani farisio. Kamaodorohaki fori 
vihiki adani. Ija'ari vasohiva abono vakamaodorohaki adani. 
Makhira kamaodorohakia bibananiki ada hoariha kamaodorohaki; 
hodi bodinia avavoronijakosi'bamakhama'aha. 

15 Oniaroa, Pedro Jesu-ra ni'aha: 

—Haria nanamithajahakivinihi bana hida 'bai kavaranihi vara 
va'ora ini'avini hi'iki. 

16 Jesus va'ora ni'aha: 

—Vahoariha fori avihimania koda? Ni-nahina-ra avarigaria koda? 

17Ija'aria biobaihi ida kidi'bai bodinia, bikidafihi, kaijonia 
okhahi, kia'ihi. Ni-'baia binamakhaniki ida ija'ari. 

18Jja'ari va'ini bodinia hojaki ida va'ini bodini vara nini jahariki. Varani 
jahariki-ra vara vani'avini mani ida ija'ari-ra najaharija Deus viaha. 
19Bikava'ibodivarani'imidiaki ida hojai jahariki. Binofihi; bada bini'ahi. 

Hida vani mani va'i bodini vara nini jaharika'oaki. Binofiki ida 
kaabinina. Binofiki ida kidigamo hiriki-ra vi'omavini. Binofiki 
ida kidimakhira hiriki-ra vi'omavini. Binofiki ida gamo-ra 
odoraonivini. Bikava'ibodivarani'imidiaki jaboni ida hojai asohiriki 
hoariha, oniani ida hojai asohirikia kanahojaini hija. Bibo'diaki ida 
hoariha kanahina. Korijanahia kavaranibakhiaki ida ija'ari, onii 
jaharikia kanavaraniki ida ija'ari hoariha. 

20Hojai asohirikia kahojaini mani ida ija'ari-ra najaharija Deus 
viaha. 'Bai viahania ija'ari sa'ani-ra kosokohi arafiarihi, ni-ija'ari-ra 
najahariki Deus viaha. 


Jesua bikajoamoraki ida gamo 
(Marcos 7.24-30) 


21 Hari. Ai vihi'aha adani Jesus, Tiro sidaji, Sidom sidaji 
kaaraboni-ra avanikhahavini avamaakari'aha. 

220niaroa, avakhano'aha, Jesu-ra namaakari'ihi ida gamo. 
Israel kaija'ari hirihi ida gamo, Canaã kaaraboni kaija'arini ida. 
Binamaakari'aha ada Jesus, bodi'bara'ihi: 

—Jesus, ivani ka'da'di i, Davi kohana kahanodi 
namitharonisiagaki i. Hora va'adi bana. Kabajadiki ida kodisai, 
bajadia binajaharikarahoki ida kodisai kamahi. 

23 Jesua ni-bigathaniki ida athini. Oniaroa, kidipohia 
vanamaakariha ada Jesus, vani'aha: 

—lIhonaria bana oni gamo akara'o'ini. Anaothia 
kasiagaha'oadahaki oni, bodi'baraha'oadahaki ida jaboni. 

24 Oniaroa, Jesua bini'ahi ida gamo: 

—Deus hora honariavini hiki Israel kaija'ari-ra va'ora 
okajoamoravini. Ovilia avakamadaki fori vihiki adani. Ni-hora 
honariaki kaho ija'ari vahoariha-ra va'ora okajoamoravinia. 

25Jesus viaha kajo'atharari'ihi ida gamo, bini'aha: 

—Hora kajoamora bana! 

26 Jesua bini'a'ihi: 

—lIsai-ra va'ora ano'avini hiki ida 'bai. Jomahi-ra va'ora ono'avini 
hiki ida 'bai isaia vakai'dariki. Jahariki ida isai vi'bairina kabati, 
jomahi-ra va'ora ano'avini hini isai vakadi'baia — niha ada Jesus. 
Jesus judeus kaija'ari-ra kavarajomivini isai fori vihina. Judeus 
kaija'ari vihiriki-ra va'ora kavarajomivini jomahi fori vihina. 

27 Oniaroa, gamoa bigathani'ihi ida Jesus athi: 

—Hai oamani. Jomahi fori ohiki ho. Ija'ari vi'baina kabati, 
jomahi vaitxanava vahahi hida ija'ari vakadi'bai moramorani gora 
nabo'ania vararaki. Kadaija'ari ohirina kaba'i onofiki ida kodisai-ra 
ikajoamoravini. 

28 Jesua bini'a'ihi: 

—Gamo, hora ikajari'dari'oamanija. Ida akara'o'ihi bajadi 
kadaisai kania — gamo-ra ni'aha ada Jesus. Vara nina kaba'i ada 
Jesus, aihota'ihi ida gamo kaisai. 


Jesus va'ora anaihotaki adani vakavamoniki 


29Oniaroa, ajihi'aha, okhaha, Galiléia kaaraboni ka'dakonia 
kaikahi'aha ada Jesus. Gaimori'aha arabo namahikia vithima'o'aha. 

30 Jesus kania avikha'aha adani ija'ari vaipohiki. Va'ora 
vavikha'aha adani ija'ari vakavamoniki, vajo'o aba'oronisiagaki, 
vatonorohaki, vakamaodorohaki, vaabani a'dakharariki vihiki. 

Kavamoni ipohiki-ra vavahojaki adani ija'ari va'ora vavikha'aha 
Jesus viaha. Jesus va'ora anaihotahahavimani'aha. 

31 Vakava'ibodivaranikaraho'ihi ida Jesus kabadani danoki. 
Va'ora vanoki'aha adani vaabani adakhararijanariki vavaravara'ina. 
Va'ora vanokiki jaboni adani ija'ari vajo'o aba'oronisiagaki, ija'ari 
vatonorohaki vaadaha'ina. Va'ora vanokiki jaboni adani ija'ari 
vakamaodorohaki vanokho avagaha'ini. Ija'ari Jesus kabadani 
danoki-ra vanokivini mani ida Deu-ra khai vani'avini hija. 


Jesus 'baia va'ora no'a'ianaki adani ija'ari vaipohiki 
(Marcos 8.1-10) 

32 Hari. Jesus va'ora anaihota'aha adani ija'ari vaipohiki 
naothinia, ipohina-ra va'ora baranaha'aha, va'ora ni'aha: 

—Va'ora onakaidivaki va'oani ija'ari vaipohiki. Mahi 
ahoarabakosikia kodiania vahojana. Vakadi'bai-ra vakainamovini 
hiki, napaja vikhana. Vi'bairina oadani ni-onofiki ida ai vihina 
va'ora ohonariavini. Vaibavia avakakhakhamana vaha va'ora 
ohonariara vaha; vajarona binafajafajahamaniha vaha; hagihia 
vai'ami va'ora naraiahamaniha vaha. 
33Ipohina vani'aha ada Jesus: 

—Pao kahojarihi bana hihida ibavia kakapavakari vahaki kaimoni. 
Niha akani'a'aki koda bana hida pão va'ora ano'avini kihiki kaimoni? 
34—Nihafori kihimanija ida pao avakavahojaki? — va'ora ni'aha 

ada Jesus. Jesus athi-ra vagathani'aha: 

—Akavahojaki ida 7 pao kihiki kaipohini, avahojaki abaisana 
'bamiki ka'oa jaboni — vani'a'aha. 

35 Oniaroa, Jesus va'ora honaria'aha adani ija'ari vaipohiki 
vavithionahana. 36 Biagathani'ihi ida pao, abaisana hiki, Deu-ra 
ni'a'aha: 

—Deus, ivani ijahaki i, pãoa haria ino'a'iki i. 

Hari. Bikanapitahataha'ihi, ipohina-ra va'ora no'avini kihi'ihi 
vakaravinaja kaimoni. Oniania, vakaravina'ihi ija'ari vaipohiki 
vakadimoni kihini. 

37 Jesua bianaipohi'ianaha ada abaisana, pão kihiki. 
Vi'baihahavi'aha, vaakhari'aha. Vi'baina naothinia Jesus ipohina 
vanajoroni'ihi ida 'bai ahabarini. Vanaji'biji'biha'ihi ida 7 so'oro 
ipohini. 38Makhira 4 mil vaipohina vi'baiki, gamo, isai vihiki vi'baiki 
jaboni. Ija'ari va'ahapina oamani adani vi'baira. 


O Novo Testamento na Paumarí do Brasil, 2da ed. © 2010, Liga Bíblica Internacional 


73 Mateus 15, 16 


39 Hari. Jesus va'ora kaamina'aha adani ija'ari vaipohiki, naothinia 
vakidama'aha adani Jesus, ai vakihi'aha, avakakafianiha, Magada 
kaarabonia avako'omisi'aha. 


Vanofiki ida badani danoki-ra vanokivini 
(Marcos 8.11-13; Lucas 12.54-56) 


1 6 1 Hari. Magada kaarabonia avako'omisi'aha adani Jesus. 

Oniaroa, vikhaha adani farisio, sadosio khama, Jesu-ra 
vara vani'ahavini. Vakajaridaki ada Jesus Deua bikaronavini, 
oniani ida vakaijo'avini hija. Vani'aha: 

—Anofiki ida kadabadani danoki-ra anokivini. Deus kabadani 
danoki fori hini vani bana bada ini'a mahija Deus ira karonavini-ra 
aogavini — Jesu-ra vani'a'aha. 

2Hari. Jesus va'ora ni'aha: 

—Mithani vaivaini vani avanokiki ida nama nadarani, 
avakhanihi: 

“Nadaraki ida nama, ni-kharariki bana ada bahi afokajoma.” 
3Vagavagani avanokihi ida nama nadarani, avakhanihi: 
“Pororoki nadaraki hiki ida nama, kharariki bana ada bahi 
hidakaba'i.” 
Vada avani'aki ida nama, avarigajoraha ada safini, bahi hiki 
kamahina. Kodibadani danoki-ra avanokivini kaba'i, ni- 
avarigapa'itxiki ida hana ohina. 

4Jahari kahojaia vakahojaiki adani ija'ari hidakaba'i vahokiki, 
Deu-ra vanofi'badaraki adani. Oniani ida badani danokia 
okabadanina hora avakanikhariavini hija. A'onira onanokiahivini 
hiki bana ida rajomi hoarani ka'oa. Jonas kohana varani hina 
rajomi hini hoarania a'onira onanamithaki bana ho. Jona-ra 
kajoamoravini kari, Deua binanokia'iki ida danona. Onivani fori 
hi'ianaja bana, hora kajoamoravini kamahini binanokia'ianaki ida 
danona — va'ora ni'aha ada Jesus. Hari. Ajihi'aha. Ibavi hoariha 
okhaha. 


Jesus va'ora kaabaniki adani ipohina 
(Marcos 8.14-21) 


5Hari. Avakakafiani'aha adani Jesus Galiléia ka'dakonia, 
avako'omisi'aha. Jesus ipohina avakakava'i'birinihi ida pão-ra 
avakavikhavini. 

6Oniaroa, Jesus va'ora ni'aha: 

—Avaabononi avakava'igairi bana! Hari'a bana vagathani bana 
ida farisio sadosio khama vakadipão-ra kanathoramananiki. 

7Vakamithahi, ni-avigajahakiki ida Jesus va'ora nava'isohivini 
hiki. Farisio vakadihojaia Jesus va'ora kaabaniki adani. Pão 
vakavanihavini ida Jesus kavarani. Oniania, vaabono vara 
vakani'akhama'aha: 

—Pao-ra akavikharihi, oniani ida haria kaabanivini hija. 
8Jesua bikamithaki ida vakadivarani, va'ora ni'aha: 

—Nahina kaimoni mani ida pão-ra avakavahojaravinia 
avaabononi vara avakani'akhamavini hija? Ni-hora 
avavakaijokajahakiki kaho. 9Ni-avarigaki kaho ida kodivarani 
nahina hini. 

Avakava'ihokiria ida pão sa'ai kahoarani kihiki-ra 
okanapitahatahavini kari, 5 mil ija'ari-ra va'ora okano'bai'iki ho, 
12 so'oro-ra avanaji'biji'biha'iki a'oni pão akahabarinia. 10Pão 7-ra 
okanapitahatahavini kari, 4 mil vihiki vaipohina vakadimoni, 7 
so'oro-ra avanaji'biji'biha'iki a'oni pão akahabarinia. 

11 Avarigaria koda hida kodivarani. Vakava'ibodivaranijahaki 
bana. Pão-ra kanathoramananiki kihirihi ida kodi'ojomo'ihi 
athini. Farisio, sadosio khama vakadihojai ida kodikaabanahi hija, 
vakadihojaia avakahojairia kaimoni — va'ora ni'aha ada Jesus. 

12Oniania, Jesus ipohina aviga'ihi ida kidivarani. Ni-Jesus va'ora 
kaabanivini hiki ida pão-ra kanathoramananiki. Farisio, sadosio 
khama vakadihojai kavaranihi vani ida Jesus va'ora kaabanivini 
hija, va'oaniaro fori vihirara kaimoni. 


Cristo ada Jesus 
(Marcos 8.27-30; Lucas 9.18-21) 


13Hari. Oniaroa, Cesaréia de Filipe sidaji maakarinia avikha'aha 
adani Jesus. Vakaikahi'aha, va'ora nana'dohi'aha adani kidipohi: 

—Hovani ija'ari hahavi vakadi'aajo ho. Hora vara vavani'aha 
adani vahoariha. Nahina nimania ida hora vara vavani'avini? 

14—Vahoariha vani'aha: Ivani João Batista kohana i iahoki'ia. 
Vahoariha vani'aha: Ivani Elias kohana i iahoki'ia. Vahoariha 
vani'aha jaboni: Ivani Jeremias kohana i iahoki'ia. Deus athi 
namoniva abono hoariha kohana mani i iahoki'ia — ipohina 
vani'aha. 

15 Jesus va'ora nana'dohi'ianaha adani ipohina: 

—A'onivani, nahina nimania ida hora vara avavani'avini? 
16 Simão Pedroa bini'aha: 

—Ivani Cristo i. Ija'ari hahavi vakadika'da'di i. Deus ira karonaki 
i. Deus hokiki kaisai oamani i. 

17 Jesua bini'aha ada Simão Pedro: 

—Simão Pedro, Deus ira kajoamora'iki i. Ni-ija'ari ira 
nava'isohivini hiki ida Cristo ohina. Deus nama hojaki vani ira 
nava'isohivini ohija. 

18Ka'oa hiki hida vara ira oni'avini hiki bana. Ivani Pedro i, ja'di 
onini ida ionini hija. Ka'da'dia hora inaonivini vani ja'di kaaraki 
gora nabo'ani dadani fori ihiki i. Gora hoarani fori vihiki adani 
kodija'ari hahavi va'ora oani'iki. Va'ora onajoromisiki fori vihiki 
adani hora vakajari'dariki jadi kaaraki namania, Deus ibavi 
kaimoni hida gora. Jahari, kidija'ari khama ni-vakaabokaki bana 
ida kodija'ari-ra va'ora vanihimavini. Kodija'ari vani adani Jahari 
danona-ra vanihimara. 

190gorana fori vihiki adani kodija'ari hahavi-ra va'ora 
ovaka'da'diki nama. Ira ono'aki bana ho ogorana kachavenia. Ija'ari 
chave-ra kavahojakia biakadava'aki ida gora. Ivani kodichave-ra 
ikavahojavini va'ora iakadava'aki bana adani va'ora ovaka'da'diki. 
Kodija'ari-ra ovaka'da'divini vani fori hiki ira ohonariavini va'ora 
ivaka'da'divini. 

Nahina-ra iva'aharihi araboja; Deua biva'ahariki nama kidiania 
jaboni. Nahina-ra iva'ahahi; Deua biva'ahahi nama kidiania jaboni. 

200niaroa, Jesus va'ora kaabani'aha adani kidipohi: 

—Hari'a vahoariha-ra bana vananamitha'a Cristo ohina. 


Jesua vara bivani'ajoraki ida abinina ahokina hiki 
(Marcos 8.31-9.1; Lucas 9.22-27) 


21 Hari. Oniaroa, Jesus va'ora nava'isohijoravini hiki kidipohia 
avigaja kaimoni nahina namithaki bana. Va'ora ni'aha: 

—Jerusalém sidajia ookhaki ho. Ohojana kaba'i hora 
vanaima'banakarahoki bana adani judeus kaija'ari vanava'isohiva 
abono, sasidotxi vavaka'da'diva, judeus kaija'ari vaka'ojomo'iva 
abono vihiki khama. Va'ora vahonariaki bana adani ija'ari 
vahoariha hora vanaabinivini. Mahi ahoarabakosiki radahahi, 
oahokiki bana ho. 

22Oniaroa, Pedroa biavikhapa'itxiha ada Jesus. Bikaabanivini 
bini'aha: 

—Hari'a varani nikia kavarani. Jokoa kadania namitharihi ida 
vara hora ini'avini hiki. 

23 Roiribani'aha ada Jesus, Pedro-ra kaabani'aha: 

—Jahari, akara'o'a! Pedro, jadi hoariha fori ihiki i, jadi ija'ari-ra 
ka'damanokhoki fori ihiki i. Iathini, ija'ari athini fori hiki. Ni- 
inofiki ida Deua binofiki. Deua binofiki ida oni'aki. 

24 Oniaroa, ipohina-ra va'ora ni'aha: 

—Kodipohi avihini-ra avanofihi; vakava'ipahini ida avanofiki 
mahija Deua binofiki ka'oa-ra bada avani'avini. Avava'ini bodini 
vara ni'ava: 

“Anofiki ida Jesus ipohina arihi'ina. Haria vanaabiniha; haria 
vanaabiniha. 
Jakaho Deus athi-ra anaabava kaho.” 

25Hari. Asia vara niha ada Jesus: 

—lja'aria bada biniahaha'oadahahi ida binofiki kidimoni, 
ni-bikava'ibodiki ida Deua binofiki, akamadaki fori hiki bana 
ida kidimahi. Kavithimaki ida. Ni-bivahojaki ida mahi ja'dini 
anokhomiriki Deus kania. Oipohina omonina jahakia kavaranini 
mani ida vahoariha vanaabinivini hija, oniani ida Deus kania 
oipohina-ra arakhaja. 

261ja'ari vakadinahina ipohiki-ra vanofivini arafiaki mani 
ida Deu-ra vanofijahakiravini hija, vaabinina kamahini Ibavi 
Jaharika'oakia avikhaha. Ibavi Jaharika'oakia okhahi ida ija'ari; ni- 
khaonanijanaki. Ni-arajomaki ida kidinahina ipohiki khaonanini-ra 
naabosivini kaimoni hini. 

27 Hovani ija'ari hahavi vakadi'aajo ho. Ojoiki bana ho ija'ari 
vakadiania. Ojoina kamahini bana, Deus ibavi kaija'arini hora 
vavaipohihaki ho. Ija'aria vanokiki bana ida kodiabi'i jahana 
danona vagana kodiania. Oniaroa, ija'ari-ra onasohiki bana ho. 
Va'ora oni'ananaki bana adani vahoariha: 

“Onaabosiki bana ida avakadihojai jahaki kodinahina 
jahakia.” 
Va'ora oni'ananaki bana adani vahoariha: 
“Onaabosiki bana ida avakadihojai jahariki nahina jaharikia.” 

28 Vakava'ibodivarani bana ida kodivarani. Ojoina kamahini 

va'ora ovaka'da'diki bana adani ija'ari. Vaabinirina oadani adani 

ija'ari hahavi ahararana vahojaki, vanokiki bana ida va'ora 
onj'avini hiki — va'ora ni'aha ada Jesus. 


Pedroa vanoki'iki ida Jesus jahana vagana hiki 
(Marcos 9.2-13; Lucas 9.28-36) 


17 l Hari. Radahahi ida 6 mahi ipohini. Oniaroa, arabo 
namahikia vigaimoriha adani Jesus, va'ora avigaimori'aha 

adani Pedro, Tiago, Tiago kakajo'o João oniki vihiki ka'oa. 

2Avakhanomori'aha, kama'da'ihi ida Jesus vagana nokiani. 

Nokho vagani vanoki'aha ada Jesus, safini vagana fori hiki ida. 

Kidimakari vaforini vagaki jaboni. 

3Oniaroa, Jesus ipohina avahoarabakosiki va'ora vanoki'aha 
adani ija'ari kohana avaja'dina vi'bamiki. Hoarana onina Moisés. 
Hoariha onina Elias. Jesus khama vara vakhani'aha adani 
vi'bamiki. 4Oniaroa, Pedro Jesu-ra ni'aha: 

—Aajo, hida vania arihojana jahaja. Inofihi ida gora itxani 
ahoarabakosiki-ra onamonahavini, onamonahahi. Hoarani 
kadaimoni, hoariha Moisés kaimoni, hoariha Elias kaimoni. 

5Pedro vara nina kaba'i, khaha ada bahi vaforiki vagaki 
vanamana hi'aha. Bahi vaforiki kania vakamitha'ihi ida athii: 

—Hi'o kodisai, onofijahakiki o, ova'i-ra khai ni'aki o. Mitha 
vani'a oni kodisai athi. 

6Jesus ipohina vakamitha'ihi ida athii, vaimahidakaraho'aha, 
ava'bisonirari'aha. 7 Jesus va'ora namaakari'aha, va'ora kadasaha, 
va'ora ni'aha: 

—Vigaamanani'a, hari'a vaimahida! 

8Vada vakhaniribani'aha, ni-vahoariha-ra va'ora vanokijanaki. 
Jesus oavani ada vanoki'aha vakadiania hojana. 

9Ai vihi'aha, vajoifonina vani, va'ora honaria'aha: 

—Hari'a bana vahoariha-ra va'ora vara vani'a arabo namahikia 
avanoki'ikia. Hovani ija'ari hahavi vakadi'aajo ho. Oabinina 
oahokina kamahini vahoariha-ra va'ora vara vani'a bana hidakaba'i 
avanoki'ikia. 

l00niaroa, Jesu-ra vani'aha adani kidipohi: 

— Jesus, nahina mani ida judeus kaija'ari vaka'ojomo'iva abono 
haria vani'abakhiavini hija: 

“Deua bikarona'imidiaki ada Flias, naothinia bikaronaki ada 
Cristo oniki.” 

Vakhaniha. 

11 Jesus va'ora ni'aha: 

—Asohiki ida vakadivarani. Okhananavaki ada Elias kohana 
fori hiki ija'ari-ra va'ora nava'isohijoravini hiki vakadimahi-ra 
vanasohivini okaikahina viahania. 12A'onira onava'isohivini hiki 
ada kaikahi'ina Elias fori hiki. Ni-avigaki ada makhira Elias kohana 
fori hiki hina, oniani ida vanaima'banavini hi'ia. Nimania bana ida 
ija'ari hora vanaima'banavini jaboni bana. Hovani ija'ari hahavi 
vakadi'aajo ho — va'ora ni'aha ada Jesus. 

13 Hari. Kidipohia aviga'iki ada hana hina Elias kohana fori hiki. 
Joao Batista vani ada Jesua vara bivani'ara. 


Jesua bianaihotaki ada isai 
(Marcos 9.14-29; Lucas 9.37-43a) 


14Hari. Ija'ari vaipohiki vakadiania vajoifoni'aha adani 
Jesus. Kha'aha ada makhira, Jesu-ra namaakari'aha, viaha 
kajo'atharari'aha. 15Bini'aha: 

—Jesus, iva'adi bana o kodisai. Kavamonikarahoki ada. 
Rai'abakhiaki ada. Rai'ana vani adarina siho kabodinia, kafariki 
ada paha bodinia jaboni. 16Kadaipohi vakadiania ovikha'iki o 
kodisai, ni-avanaihotavini vakaabokaki — niha ada isai kaabi'i. 

17 Oniaroa, Jesus va'ora ni'aha adani ipohina: 

—A'onivani asia Deu-ra avakajari'daki a'oni. Ova'i-ra 
avanamokaraki a'oni. Avanokibakhiaki ida Deus kabadani danokia 
okabadanina, kaba'i, ni-Deu-ra avavakaijokaki a'onira kakodiara 
kaimoni kidibadani danokia avakabadanini. 

Isai kaabi'i-ra ni'aha: 

—Kodiania vavikha bana o isai! 

18 Vavikha'aha, oniaroa, Jesua bini'ahi ida bajadi: 

—Bajadi, isai kania akara'o'a! 

Jorakia akara'o'ihi ida bajadi, aihota'aha ada isai. 19 Hari. 
Bianaihotavini naothinia, ipohina vanamaakari'aha ada Jesus, 
vanana'dohi'aha: 

—Jesus, niha akhanimanija hi'oni bajadi akara'oni-ra akaabokariki? 

20—Asia Deu-ra avakajari'daki a'oni. Vakava'ihoki bana hida 
kodivarani. Pa'itxi ida mostarda 'ba'dani. Mostarda 'ba'dani ahapini 
fori hija vaha ida Deu-ra avakajari'daravini; avakaabokahi vaha ida 
arabo namahiki-ra avahonariavini: 

“Arabo namahiki, akara'o'a, oniaja okha'a.” 
Deu-ra avakajari'darihi; okhahi ida arabo namahiki. Deu-ra 
avakajari'darija vaha; avakaabokahi vaha ida badani danoki hana 
hini avanofiki. 
21 Avi'bairini avahojarihi, Deu-ra avakanikhariaja kaimoni 
danona, ni-avakaabokaki ida bajadi, hi'ida bajadi danoki fori hiki 
akara'oni. 


Jesua vara bivani'a'ianaki ida abinina ahokina hiki 
(Marcos 9.30-32; Lucas 9.43b-45) 


22-23Hari. Oniaroa, Galiléia kaarabonia vajoroni'aha adani Jesus 
kidipohi khama. Va'ora ni'aha: 

—Hovani ija'ari hahavi vakadi'aajo ho. lja'ari hora avarakhaki 
bana ho vahoariha hora vanaabinira kaimoni. Mahi ahoarabakosiki 
radahahi, oahokiki bana ho — va'ora ni'aha ada Jesus. 

Vakamitha'ihi ida Jesus athi, vava'i mokara nikaraho'aha adani 
ipohina. 


Imposto kavaranihi 


240niaroa, Cafarnaum sidaji onikia avakhano'aha adani Jesus 
kidipohi khama. Pedro kania avikha'aha adani makhira Deu-ra 
khai vani'avini kagorani ka'impostoni-ra vagathaniki. Pedro-ra 
vanamaakariha, vanana'dohi'aha: 

—Jesua binaabosimanija ida imposto kajinironi Deu-ra khai 
vani'avini kagorani kaimoni? 

25—Ha'a, binaabosiki ida — va'ora ni'aha ada Pedro. 

Gora okhajakosi'aha ada Pedro, Jesus miro'a vani ada vara ni'aha: 

—Simão Pedro, nahina mani ida ikava'ibodivaranija? 
Ija'ari hana vihina vanaabosiki ida imposto kajinironi arabo 
ipohiki vaka'da'diva vakadiania? Arabo vaka'da'diva va'ora 
vahonariamanira adani vakadiarabo kaija'arini, vakadiarabo 
kaija'arini vihiriki imposto kajinironi-ra vanaabosivini? 

26—Arabo kaija'arini vihiriki vania vanaabosiki ida — niha ada 
Pedro. 

—Hai oamani, asohiki ida ini'aki. Kadavarani hiki ida arabo 
vaka'da'diva ni-va'ora honariaki adani kidiarabo kaija'arini 
vanaabosivini. 27 Hari. Deua bivaka'da'diki ida gora ija'ari khai 
niana vihiki. Deus kaisai ohina kaba'i onaabosiki bana ida Deu- 

ra khai ani'avini kagorani ka'impostoni. Ni-onofiki ida imposto 
gathaniva abono haria vaka'da'digariavini. Anaabosirihi; Deu-ra 
khai ani'avini kagorani-ra anakaidivariki haria vavanihaha. 

Oniania, okharafoni'a bana 'dako vadinia mahija 
ikanaba'dahavini. Ira'bani bana ada abaisana ovari miro'a 
ianagithiki kaikoakana ahoni. Abaisana bodia, ikaragaki bana 
ida jiniro 'ba'dani. Arajomaki ida imposto-ra inaabosivini jiniro 
ikaragaki kadaimoni hini, kodimoni hini jaboni. Jiniro-ra ianivini 
naothinia, okha'a bana mahija imposto kajinironi-ra inaabosihavini 
— niha ada Jesus. 

Oniaroa, okha'aha ada Pedro Jesus athi-ra naabaha'avini. 


Ka'da'di nofiana varani hina hida 
(Marcos 9.33-37; Lucas 9.46-48) 


1 8 1 Hari. Oniaroa, Jesu-ra vanamaakariaha adani ipohina, 
vanana'dohi'aha: 
—Jesus, Deus ija'ari hahavi-ra va'ora vakada'divini kamahini, hana 
hina ada akadiania hojana jahara haria vaka'da'diki kaimoni hina? 
2Jesua bikaboa'iaha ada isai pa'itxi, vaviaha binahojaha, va'ora 
ni'a'aha: 
3—Vakava'ibodivarani bana hida kodivarani. Vakava'ipahini'a 
bana ida avaabononi avavaboraborahavini. Isai pa'itxi kidiabi'i-ra 
vakaijokavini vani fori vihi'a. Isai pa'itxi fori avihirihi; ni-avari'oiki 
bana Deus ija'ari-ra va'ora vaka'da'divini ibavinia. 4Avanofihi 
ida avari'oini Deus ija'ari-ra va'ora vaka'da'divini ibavinia, isai 
fori vihia bana, hora avavakaijokajahakivini. Nimania ida ija'ari 
kahojai hora kakodiavini ija'ari hahavi-ra va'ora ovaka'da'divinia. 
5Deus va'ora vajahaki adani isai, va'ora kakodiavini va'ora nofiki. 
Ija'ari abononi ni'ahi: 
“Jesus kaija'ari ohina mani ida isai-ra ogathanijahakivini hija.” 
Nihi. Bigathanihi ida isai hihida isai fori hihi, hora gathanivini 
jaboni — va'ora ni'aha ada Jesus. 


Jahari kabadani abosini kavaranihi 
(Marcos 9.42-48; Lucas 17.1-2) 


6Vara ni'ianaha ada Jesus: 
—Va'ora onakaidivaki adani isai hora vavakaijokaki. Ija'ari 
va'ora kaborobakhiaha adani isai, hora vakava'ipahinira kaimoni, 

isai-ra kaborovini kabadanihi, 
Deua binaabosivini bana 

nahina jaharikia. Jahaki ida 
jadi karaho ija'ari mathani 
ahoni paha bihiakia hokahini, 
ahidaja kaimoni ida ija'ari isai-ra 
kaboroboroki. 

7Jahari'oamanija ida ija'ari (Mateus 18.6) 
hora vanofiriki oipohina-ra 
kaborovini hora vakava'ipahinira kaimoni. Namithaki bana ida 
ija'ari hora vakava'ipahinivini. Jahariki ida oipohina-ra va'ora 
vakaboroboroki vakadimoni. 

8 Avaabononi avakava'igairi bana mahija Jahari kabadania 
avakabadaniravini. 

Ija'aria binofihi ida Jahari kabadani-ra bada ni'avini, 
biakava'boavini kajahaki ida sa'ani, bada bini'aria kaimoni ida 
Jahari kabadani. Jahari kabadania kabadanihi; Ibavi Jaharika'oaki 
siho kaihimiriki kania hokahihi. Jahaki ida sa'ani kahoaranini 
kaba'i Deus Ibavi Jahaka'oakia okhani. Jahariki ida sa'ani 
ko'bamini kaba'i Ibavi Jaharika'oakia hokahini. 

Ija'aria binofihi ida Jahari kabadani kania adahani, 
biakava'boavini kajahaki ida 'damani kahoarani, bada bini'aria 
kaimoni ida Jahari kabadani. Jahaki ida 'damani kahoaranini 
kaba'i Deus Ibavi Jahaka'oakia okhani. Jahariki ida 'damani 
ko'bamini kaba'i, Ibavi Jaharika'oaki siho kaihimiriki kania 
hokahini. 

9Jja'aria binokivini bivajahahi ida Jahari kabadani, bianivini 
jahaki ida nokhoni 'ba'dani hoarani, vada bini'aria kaimoni ida 
Jahari kabadani. Jahaki ida nokhoni 'ba'dani hoaranini kaba'i Deus 
Ibavi Jahaka'oakia okhani. Jahariki ida nokhoni 'ba'dani 'bamini 
kaba'i, Ibavi Jaharika'oaki siho kaihimiriki kania hokahini. 





Ovilia akamadaki karajomihi hida 
(Lucas 15.3-7) 


10Hari. Asia vara ni'aha ada Jesus: 

—Va'ora vanakaidiva bana adani isai hora vakajari'dariki. Ka'oa 
hiki hida vara a'onira oni'avini hiki. Deus ibavi kaija'arini va'ora 
avakadava'aha'oadahaki adani isai hora vakajari'dariki. Kodiabi'i 


O Novo Testamento na Paumarí do Brasil, 2da ed. © 2010, Liga Bíblica Internacional 


Mateus 18 82 


nama hojaki kania vahojahaha'oadaki adani. Va'ora onakaidivavini 
arafiaki adani isai. 

11Hovani ija'ari hahavi vakadi'aajo ho. Hora rakhaki hida va'ora 
oakava'ijoahavini adani Deus kahagihi-ra varagariki kidiania 
avikhara kaimoni. 

12Nonira okavarajomivini hiki ada ovilia akadava'ava abono. 
Makhira va'ora vahojaki adani 100 ovilia vaipohina. Hari. Hoarana 
akamada'iki. Oniaroa, binako'dihaki ada. Va'ora nahoja'imidia'aha 
adani ovilia vahoariha 99 vihiki arabo namahikia hogoi-ra 
vahavini. Va'ora nahoja'imidiaha, binako'diha'aha ada ovilia 
akamadaki. 

13 A'onira onava'isohivini hiki, khai bini'avini ida ovilia- 
ra karagavini. Khai va'ora ni'avini kaba'i adani kidi'ovilia 
avakamadariki, khai bini'avini arafiaki ida kidi'ovilia akamadaki 
bikaraga'iki. 14Onivani fori hiki ida kodiabi'i nama hojaki kahojai. 
Ni-binofipa'itxiki ida isai hoarani akamadani Ibavi Jaharika'oakia 
okhani — va'ora ni'aha ada Jesus. 


Avaigaminia bada bini'aki ida Jahari kabadani 


15 Asia vara niha ada Jesus: 

—ligaminia bada bini'aki ida Jahari kabadani, okha'a bana 
kidiania mahija kidibadani asohirikia inava'isohivini. Hari'a 
vahoariha vakadiania vara ivani'a ida iigamini kabadani asohiriki. 
ligamini kahojakosoana okha'a kidiania mahija a'onivani 
avi'bamiki vara avakhanivini. Inava'isohivini hiki athini-ra 
kamithaha; joiribani'aha Deus kania okhara kaimoni. 

16Įnava'isohivini hiki athini-ra kamithariha; va'ora anikha bana 
adani iigamini hoarana vi'bamiki. Va'ora vavikha bana kidiania 
mahija vara avani'avini. Nimania hida athii Deus athi kapapirania 
hojaki: 

“Ija'ari akaathidanoarari kamahini 
va'ora vikha bana adani kidibadani jahariki nokiva 
vibamiki avahoarabakosiki 
vara vavani'aja kaimoni ida nahina vanoki'iki.” 
17 Hari. ligamini avaathini-ra kamithariha, kidibadania vara va'ora 
vani'a bana adani Deus kaija'ari vajoroniki. Vaathi binaabariha; 
vani'a bana: 
“Arigamina ihijanarihi, 

Jahari kabadani abono 
ihi'oamani'ia.” 
Vani'a bana. 
18Oniaroa, a'onira onava'isohiki bana ho: Ija'ari kahojai-ra 
ava'aharihi araboa; Deua biva'aharihi jaboni nama. Ija'ari kahojai- 
ra ava'ahahi araboa; Deua biva'ahahi jaboni nama. 
19 Avi'bamini avahojani Deu-ra vara avani'avini 
vani, avakanikhariabamakhamahi ida nahina hoarani 
avanofi'bamakhamaki, kodiabi'i nama hojakia bada bini'aki bana 
ida avakanikhariavini hiki. 20Ibavi hana hini kodija'ari vi'bamiki 
avahoarabakosiki vakajoronikosoaha vara hora vani'ara kaimoni, 
ohojaki bana ho vahararana. 


Ija'ari abononi aakariakakhamavini varani hini 


21 Hari. Oniaroa, Jesus kania okhamiha ada Pedro, 
binana'dohi'aha: 

—Jesus, oigamina bada bini'abakhiaki ida badani asohiriki 
kodiania, vara bivani'aki ida varani jahariki kodiania jaboni. 
Nihafori himani'ia koda ida oakariakavini? Arajomamani'ia koda 
ida 7 hiki ipohini oakariakavini? 

22 Jesua bigathani'ihi ida Pedro kana'dohi: 

—lIniani, arajomarihi ida 7 hiki ipohini iakariakavini. Arajomaki 
ida mahi hahavi iakariakavini. Deus kidija'ari-ra honariavini hiki 
hoariha-ra akariakabakhiajorakivini. Onivani fori hiki bana ida 
Deus kahojai. 

23Ọniaroa, Jesus va'ora ni'a'aha: 

—A'onira onanamithavini hiki bana hida rajomi kavaranihi. 
Okavarajomiki ada Deus ija'ari-ra vaka'da'divini arabo 
kaka'da'dinia. Hojaki ada arabo kaka'da'dini. Ovaria binofiki 
ida kidihonai abono afohanana jiniro abosiriki kapapirani-ra 
avanavathavini. 

24Hari. Kama'da'ihi ida kidibadani. Vahoariha vavikha'aha 
ada honai abono jiniro karaho-ra naabosiriki. Ipohi'oamanija 
ida jiniro 'ba'dani binaabosiriki. 25Kajiniroriha ada honai abono, 
ni-bikaabokaki ida jiniro abosiriki-ra naabosivini. Oniaroa, 
kidika'da'dia bini'aha: 

“Hora inaabosiravini mani ida pavakari ira onihavini hija 
bana. 

Ivani, kadagamo, avakadisai, kadanahina hahavi-ra pavakari 
onihaki bana ho, 
abosija kaimoni ida jiniro hora inaabosiravini hiki.” 
Ka'da'dia bini'aha. 

26 Hari. Ka'da'di viaha kajo'atharari'aha ada kidihonai abono, 
biakava'isokonivini ida pavakari vihina kidigamo khama, 
bikanikhariaha: 

“Haria va'adi bana. Hari'a kaho bana, viahanokha kaho mahija 
kadajiniro-ra onaabosihahavivini.” 

27 Ka'da'dia bikamithahi ida athi, va'ora nakaidivamaniha, 
bini'aha: 

“Ira oakariakaki bana ho. Ona'biraki bana ida jiniro karaho 
inaabosiriki kapapirani, 
hora inaabosijanaria kaimoni. Ba ajihi'a.” 

28Oniaroa, ajihi'aha ada honai abono, bikaragarari'aha ada 
kidibadani-ra vaipohivini naabosi'iarina hiki. Jiniro pa'itxi oamani 
ida binaabosi'iarija kidiania. Oniani ida kanabidi biagathivini hija, 
sa'a kakhanamisikia biradihadihavini hija. Bini'aha: 

“Kodijiniro hora inaabosi'iaravini hikia, hora naabosi bana.” 
29Oniaroa, hoariha viaha kajo'atharari'aha ada jiniro pa'itxi-ra 
naabosiriki, bikanikharia'aha: 
“Hora va'adi bana. 
Hari'a kaho bana, 
viahanokha kaho mahija kadajiniro-ra onaabosivini.” 
30 “Iniani, jokoa ira onokharihi. 
Hora inaabosiravini mani ida cadeia ira obaivini hija bana. 
Hora inaabosiravini oadani, 
ihojaki bana i cadeia.” 
Niha ada ka'da'di kahonai abono jiniro karaho-ra naabosi'iariki. 

31 Oniaroa, vakadika'da'di kahonai abono vahoariha vanoki'iki ida 
vaipohina hoariha-ra nahojavini, vakaihamahi'aha, vakadika'da'di 
kania avikha'aha, vakanamoni'aha hoariha kabadani hikia. 

32Ka'da'dia bikamitha'ihi ida vakadivarani, bihonariaha ada 
kidibadani abono jiniro karaho-ra naabosiriki khajakosina. 
Khajakosi'aha, bini'aha: 

“Honai abono jahariki. Hora ikanikhariahi; ira ova'adimanihi. 
Ona'bira'iki ida jiniro karaho inaabosi'iariki kapapirani, ira 
oakariaka'iki ho. 

33 Jahari'oamanija ida hoariha athi-ra ikamitharavini, 
iipohini-ra iakariakaravini. 
Hora ikanikhariahi; ira ova'adimanihi. 
Jahaki ida hoariha-ra iva'adivini jaboni.” 

34Ka'da'dia bikaihamahikaraho'aha ada kidihonai abono, 

bihonariaha osahina cadeia, bini'aha: 
“Ovahonariahiki ida jiniro karaho inaabosi'iarikia hora 
inaabosivini. 
Jaharikia ira oarakhaki bana ho. 
Kodijiniro karaho abosihahavi'iarini oadani, cadeia ihojaki 
bana i.” 
Niha ada ka'da'di. 

35 Hari hi'ihi ida rajomi kavaranihia Jesus va'ora ka'ojomo'ivini 
adani ija'ari namithaki kaimoni vakadiania: 

—Ka'da'di fori hiki ada kodiabi'i nama hojaki. A'onivani 
kidihonai abono fori avihiki a'oni. Hoariha-ra iakariakarihi; ni-ira 
akariakaki ada kodiabi'i jaboni. Hoariha-ra iakariakaka'oaravini 
oadani, jaharikia ira arakhaki bana ada — va'ora ni'aha ada Jesus. 


Makhira kidigamo-ra nahojahavini kavaranihi hida 
(Mateus 5.31-32; Marcos 10.1-12; Lucas 16.18) 


19 1 Hari. Va'ora vara ni'avini naothinia, Galiléia kaarabonia 

va'ajihi'aha adani Jesus. Jordão vainia avikafiani'aha. 
Judéia kaarabonia avajoi'aha. 2Jesus naothia vikasiaga'aha 
adani ija'ari vâipohiki. Jesus va'ora anaihotahahavi'aha 
adani vakavamoniki ija'ari vahararana vahojaki. 3Jesu-ra 
vanamaakari'aha adani farisio vaipohiriki. Jesus Deus kava'isohihi- 
ra kajonivini-ra vanofivini, oniani ida vakaborovini hija. 
Vanana'dohi'aha: 

—Deus kava'isohihi jirikia hojaki ida makhira kidigamo- 
ra nahojahavini kavaranihi. Gamoa bada bini'aki ida badani 
kidimakhira bivajahariki, Deua biva'ahamanira ada makhira 
kidigamo-ra nahojahavini? 

4Jesus va'ora ni'aha: 

—Avanokiria koda ida athi Deus athi kapapirani pitania hojaki? 
Niha: 

“Hahavi-ra nakama'davini kari ada Deus, 
va'ora namonaha'iki adani makhira, kidigamo khama.” 

5Niha ada Deus: 
“Kidigamo-ra anakaravini mani ida 
makhira kidiamia, 
kidiabi'i vihiki-ra va'ora aakara'ovini hija. 
Makhira, kidigamo khama avakarana viahania vi'bamiha. 
Avaakara'ina naothinia, ija'ari hoarani fori vihina vahoja'aha 
kidigamo khama.” 
Nimania ida Deus athi. 6Deus va'ora anakara'iki adani makhira, 
kidigamo khama, ija'ari hoarani fori vihira kaimoni. Deus vani 
va'ora anakaramisi'aha. Haria ija'ari vaabono avakakara'okhamava! 

7 Farisioa vanana'dohi'ianaha: 

—Nahina mani ida Deus kava'isohihi jiriki makhira kidigamo- 
ra nahojahavini-ra va'ahavini hija? Binahojahavini viahani ida 
kidigamo, papira jirikia bino'a'ihi kidigamo hijanaria kaimoni. 
Bino'avini naothinia bihonaria'ihi ajihini. Nimania ida Moisés athi 
akadija'ari avikhananavaki-ra va'ora honariavini hiki. 

8 Jesus va'ora ni'aha: 

—Ni-vanofiki ida Deus athi-ra vanaabajahakivini, oniani ida 
Moises kohana makhira-ra va'ahavini hija kidigamo-ra nahojahavini. 
Asia vakhanina adani ija'ari vahokiki hidakaba'i. A'onivani jaboni 
ni-Deus athi-ra avanaabajahakivini-ra avanofiki. Hahavi kama'dani 
kari vani ni-makhira kidigamo-ra nahojahavini Deua binofiki. 

9Ka'oa hiki hida kodivarani. Gamo makhira hoariha-ra 
vi'omaravini kaba'i, kidimakhira binahojahahi, gamo hoariha-ra 
anakarara kaimoni, Jahari kabadania kabadaniki ada makhira. 

10 Jesus ipohina vani'aha: 

—Jesus, jahariki ida makhira kidigamo-ra nahojahavini- 
ra ikahivini. Kidigamo-ra vajahajanaravini kaba'i, jahaki ida 
bivahojahaha'oadahavini ikahivini, oniani ida makhira gamo-ra 
anakaravini jahariki-ra akava'ibodivaranivini hija. 

11 Jesus va'ora ni'aha: 

—Ni-ija'ari hahavia vakaabokaki ida akararini hojani. Deua 
binofiki ida ija'ari akarani hojani. Hojaki ida ija'ari hoariha 
Deua binofiki akararini. 12Ni-makhira hahavia bikaabokaki ida 
kagamoni. Vahoariha vatanana isai vihina vani vakaabokarija ida. 
Makhira vahoariha isai-ra vanamonahavini-ra vakaabokaravini 
hiki vakananafa ka'ba'dani kaaniani, oniani ida vagamona-ra 
vakaabokaravini hija. 

Vahoariha ni-vanofiki ida avakarana, vanofiki ida vaabono 
gahinai vanihavini Deus kania, kidibadani ka'oa vakabadanira 
kaimoni, oniani ida avakarana-ra vanofiravini hija. Ija'aria vanofiki 
ida avakararina vahojana, vakadimoni hida ojomo'ihi kavaranihi 
— va'ora ni'aha ada Jesus. 


Jesus va'ora kajoamoraki adani isai 
(Marcos 10.13-16; Lucas 18.15-17) 


13 Hari. Oniaroa, ija'ari va'ora vavikhaha adani vakadisai Jesus 
kania. Vanofiki ida Jesus vakadisai-ra va'ora kaabadaronahavini, 
Deu-ra kanikhariavini isai vakadimoni afohanana. Ipohina va'ora 
vakaabani'aha: 

—Hari'a va'ora vavikha va'oani isai! 

14Hari. Jesus va'ora ni'aha: 

—Jakaho vikhava va'oani isai kodiania. Hari'a va'ora vakaabani 
kodiania vikhana. Hi'adani isai fori vihiki vani hadani Deu-ra 
vanofijahakira. Isai vania vanofira ada Deus va'ora vaka'da'dira 
kaimoni. 

15Ọniaroa, Jesus isai-ra va'ora kaabadaronahahahavi'aha. Deu- 
ra kanikharia'aha va'ora kajoamorara kaimoni. Va'ora kaabadavini 
naothinia ajihi'aha. 


Makhira kanahina'ahapikiki varani hina hida 
(Marcos 10.17-31; Lucas 18.18-30) 


16Hari. Oniaroa, Jesu-ra namaakari'aha ada makhira, 
binana'dohi'aha: 

—Jesus, onofiki bana ida kodimahi anokhomirini Deus kania. 
Hana hini badani jahaki ida bada oni'aja kaimoni, oabinina 
kamahini Ibavi Jahaka'oakia ookhaja kaimoni? 

17 Jesua bigathani'ihi ida kidina'dohi: 

—Nahina kaimoni hora inana'dohivini hiki ida badani jahaki? 
Deus oavani ada jahara. Mahi anokhomiriki-ra inofihi Deus kania, 
inaaba'a bana ida Deus kava'isohihi jiriki afohahavi. 

18— Hana hini va'isohihi jirikia hora ihonariahi onaabaja 
kaimoni? — binana'dohi'aha. Jesua bini'aha: 

“Hari'a hoariha-ra naabini. 
Hari'a ivioma oni makhira hoariha kagamo. 
Hari'a bo'dia. 

Hari'a hoariha-ra korijanahia akaraganaha. 
19 Ikamitha'a oni kadabi'i, kadamia vihiki ira vara vani'avini. 
Iabono inakaidivavini vani fori iniha ida ija'ari hoariha-ra 
inakaidivavini.” 
Nimania hida Deus kava'isohihi jiriki. 

20Niha ada makhira: 

—Jesus, onaabaki hida Deus kava'isohihi jiriki afobakhia. 
Nahina hoariha-ra bada oni'avini jahaja koda? 

21 Jesua biogaki ida makhira kidinahina-ra nofivini arafiani, oniani 
ida bini'avini hija: 

—Kadahojai jahaka'oani-ra inofihi, kadanahina-ra 
pavakari niha'a afohahavi. Ija'ari vakanahinariki-ra va'ora 
no'avinihi ida jiniro. Deus ibavia nama iokhani kamahini, 
ikanahina'ahapiki'ianaki bana i. Kadapavakarihi naothinia, hora 
vaipohiha'a. 

22Hari. Mitha bini'ahi ida Jesus athi. Kidinahina ahapini gahinai 
hini varani hini mani ida va'i mokara ni'akarahoni hija. Ni-no'ai 
hini binofiki, oniania, ajihi'aha ada makhira. 

23Hari. Jesus va'ora ni'aha adani kidipohi: 

—Ka'oa hiki hida kodivarani. Vakanahina'ahapikiki, 
vakadinahina ipohiki-ra vanofivini mani ida Deu-ra 
vagathaniravini hija vakadika'da'di kaimoni hina — va'ora ni'avini. 
24 Jesus va'ora kavarajomiki adani ija'ari vakanahinakarahoki 
cavalo avi jo'onia okhajavarina-ra kaabokaravini fori vihina: 

—Avi jo'onia cavalo okhajavarina-ra kaabokariki fori vihiki 
adani vakanahina'ahapikiki. Vakadinahina-ra vanofijahakivini 
mani ida Deus vakadika'da'di hina-ra vagathaniravini hija, oniani 
ida Deus ibavia va'ora arakharija. Ni-vakaabokaki ida avikhana. 
Ija'ari vakadinahina-ra vavakaijokavini oadani, ni-vakaabokaki ida 
Deus ibavia avikhana. 

25 Jesus ipohina vakamithahi ida athi, 
vakava'ibodivarani'ahapiki'ihi, vanana'dohi'aha: 

—Ka'oa mani ida koda iathini, ni-nihanikia ija'ari abononi 
akava'ijoaki, Ibavi Jaharika'oakia okharia kaimoni? 

26Oniaroa, Jesus vada va'ora ni'aha, va'ora ni'a'aha: 

—Ni-ija'ari abononi akava'ijoavini-ra kaabokaki. Deus ka'oa 
ija'ari-ra akava'ijoavini-ra kaabokaki. Deua bikaabokaki ida badani 
hahavi danoki bada ni'ani. 

27 Hari. Pedroa bini'aha: 

—Harivani akadinahina, agorana, akadija'ari vihiki-ra va'ora 
anahojahahahavi'iki hari, ira avaipohihaja kaimoni. Nahina 
agahinaki bana hari? 

28 Jesus va'ora ni'aha: 

—Ka'oa hiki hida kodivarani: Hovani ija'ari hahavi vakadi'aajo 
ho. Hahavi aja'dini kamahini vani, ka'da'di kavithi ibavinia 
ovithiki bana ho. Jahaki vagaki nokiani ida ka'da'di kavithi 
ibavini. A'onivani oipohina avihini mani ida kodiania a'onira 
navithijabanaja bana. 12 avihiki a'oni. 12 hiki ida ka'da'di kavithi 
ibavini avakadimoni. A'onivani va'ora avanasohiki bana adani 
Israel kaija'ari hahavi. 

29Kodipohia binahojaha'iki ida gorana, igamina, kidiabi'i, 
kidiamia, kidisai, kidiarabo hiki, vara bivani'aka'oaja kaimoni 
ida omonina jahaki, ovari abinirina oadani gahinaki bana ada 
nahina ipohikia. Pa'itxi ida binahojahaki, karaho ida bigathaniki 
bana. Karaho ida binahojahaki, karaho arafiaki ida bigathaniki 
bana. Abinina naothinia gahinaki jaboni ada bana kidimahi jahaki 
anokhomiriki Deus kania. 

30 Hari. Ija'ari vaipohiki Deus va'ora baranahavini va'oaniaro 
miro'a avi'oiki bana adani Deus ija'ari-ra vaka'da'divini kania. 
Ija'ari vahoariha va'oaniaro miro'a Deus va'ora baranahavini 
kaba'i avi'oisiagaki adani, vahoariha ni-avi'oiki Deus ija'ari-ra 
vaka'da'divini kania. 


Uva kasiroini vakabadaniki varani vihina 


2 0 1 Hari. Jesus va'ora ni'aha: 
A'onira vara oni'avini hiki ida bana rajomi kavaranihi. 
Uva kaoi kaka'da'dini honai abono-ra nako'dihavini vani fori 
hiki ida Deus ija'ari-ra vaka'da'divini. Mahi avagani kama'dani 
ajihi'aha ada ka'da'di, honai abono-ra va'ora nako'dihavini, kidiuva 
kasiroinia bada vakhanira kaimoni. 2Honai abono-ra va'ora 
karagaha, va'ora ni'aha: 
“Kodisiroia bada avakhanini-ra avanofihi; 

a'onira ono'avini hiki ida jiniro 'ba'dani prata 

amonahaki hoarani afohanana, 

mahi hoarani badani abosini.” 
Va'ora ni'aha. Vani'aha: 


O Novo Testamento na Paumarí do Brasil, 2da ed. © 2010, Liga Bíblica Internacional 


Mateus 20 90 


“Jahaki ida badani abosini. Bada akhaniki hari kadasiroia.” 
Vakhani'aha. Vakadihojai hiki ida honai abono gahinana hiki 
jiniro 'ba'dani prata amonahaki hoarania, kidibadani abosini mahi 
hahavi. Oniaroa, va'ora karona'aha kidisiroia bada vakhanihana. 
Ajoi'aha ada ka'da'di gorana. 

3Safini namahikajomana vani, ajihi'ianaha ada ka'da'di, ija'ari 
'bai-ra vakapavakarivini ibavini kania okha'aha. Va'ora noki'aha 
adani makhira vakabadaniriki. 4Hari. Va'ora ni'aha: 

“Kodiuva kasiroinia avikha'a mahija bada avakhanivini. 

Mithani vani a'onira ono'aja bana avakadibadani abosinia 

asohiki.” 
Va'ora ni'aha. 5Avikha'aha adani makhira bada vakhanira kaimoni 
kidisiroia. 

Safini sohirarina okha'ianaha ija'ari 'bai-ra kapavakarihavini 
ibavini kania, makhira vahoariha bada vakhaniriki-ra va'ora 
karagaha'ianaha, va'ora nava'isohivini hi'ihi ida mithani 
vakadibadani binaabosivini. Naothinia, va'ora karona'ianaha adani 
makhira kidisiroia. 

Safini aadosina vani, onivani fori hi'ianahi ida ka'da'di kabadani. 
6Safini ajorana vani okha'ianaha ada ka'da'di. Va'ora noki'aha adani 
makhira vahoariha bada vakhaniriki, va'ora nana'dohi'aha: 

“Niha avakhanimanija mahi oadani bada avakhaniriki?” 

7 “Ni-ka'da'di haria honariafiahaki badania.” 
Vakhaniha. 

Oniaroa, uva kasiroini kaka'da'dini va'ora ni'aha: 

“A'onivani jaboni kodisiroia avikha'a mahija bada 

avakhanivini.” 

sHari. Mithani vani ka'da'dia bini'aha ada kidisiroi akadava'ava 
abono: 

“Va'ora baranaha adani honai abono mahija va'ora inaabosivini 

vakadibadani abosinia. 
Va'ora naabosi'imidia adani makhira kodisiroia avikhaki 
safini ajorana. 

Safini aadosina vakadibadani kama'daki maina-ra va'ora 

naabosi bana. 

Safini khanomananina vakadibadani kama'daki maina-ra 

va'ora naabosi bana. 

Va'ora naabosisiaga adani mahi oadani bada vakhaniki.” 

Niha ada ka'da'di. Oniaroa, siroi avakadava'ava abonoa binaabaki 
ida athi. 

9Makhira safini ajorana vakadibadani kamadaki vagahina'iki 

jiniro 'ba'dani hoarani afohanana. 10Hari. Makhira mahi avagani 
vakadibadani kama'daki vava'i bodini vara ni'iki: 

“Mahi oadani bada akhani'iki hari. Ka'da'dia binaipohiki bana 

ida akadibadani abosini.” 

Vaabono vani'aha. Ni-ka'da'dia binaipohiki ida vakadibadani 
abosini. Va'oaniaro maina vagahina'aha vakadibadani abosini 
jiniro 'ba'dani hoarania afohanana. 11 Vagathani'ihi ida jiniro, 
vakadika'da'di-ra vaka'da'digaria'aha: 

12 “Hi'adani aripohina safini ajorana bada vakhanipa'itxiki adani. 
Harivani mahi oadani bada akhani'iki hari safini afakia. 
Akadibadani abosini vakadibadani abosini fori hiki. 
Ni-asohiki ida ka'da'di badani-ra naabosivini nini.” 

13Hari. Vakadika'da'dia bini'aha ada makhira hoarana: 

“Ivani, mitha ini'a bana hida kodivarani. 

Asohiki ida ira ono'avini 
jiniro 'ba'dani hoarani. 

Kodisiroia iokhani viahania ira onava'isohivini hiki ida 
kadabadani abosini. 

Jahani ikahiki ida jiniro 
'badani hoarania ira onaabosivini. 

14 Oniania igathani'a hida kadabadani abosini, 

igorania okha'a. 

Onofiki ida kodisiroia okasiagaki-ra ono'avini hini kidibadani 
abosini ipohini, 
kadabadani abosini ipohini vani fori hija ida ono'avini hiki. 

15 Kodijiniro oamani hida. Kodijiniroa ono'avini onofihi; ono'ahi. 
Ono'avini onofirihi; ni-ono'aki. 

Asohiriki ivanihamanija ida hoariha-ra ono'avini hiki jiniro 
'badani hoarani? 
Iakabaimanija ida hoariha-ra okajoamoravini?” 
Niha ada ka'da'di. 
16Hari. Anokhomi'ihi ida Jesus rajomi kavaranihia kavaranina. 
Jesus va'ora ni'aha adani vajoroniki: 
—Makhira mahi avagani badania kabadanini kama'daki 
fori vihiki adani kodihojai-ra va'oaniaro imidia vagathaniki 

vakadika'da'di china. Makhira safini ajorana vakadibadani 
kama'daki fori vihiki adani vahoariha vikasiagaki va'ora 
ovaka'da'diki. Vakhanina vani va'ora onaibavijahajahakiki adani 
oipohina va'ora ovaka'da'diki — va'ora ni'aha ada Jesus. 


Jesua vara bivani'a'ianaki ida abinina kamahini 
(Marcos 10.32-34; Lucas 18.31-34) 


17 Hari. Oniaroa, ai vihi'aha adani Jesus, Jerusalém sidajia 
avigaimori'aha. Vaadahana kaba'i, ipohina 12 vihiki-ra va'ora 
avikharibanipa'itxiaha, vahoariha vakamitharia kaimoni ida 
kidivarani, va'ora nava'isohi'ianavini hiki ida namitha'iariki: 

18—Mitha vani'a. Jerusaléa aokhaki hari. Hovani ija'ari hahavi 
vakadi'aajo ho. Hora avarakhaki bana adani vahoariha sasidotxi 
vavaka'da'diva, judeus kaija'ari vaka'ojomo'iva abono khama vasa'a 
kabodinia. Va'oaniaro vakhaniki bana adani: 

“Jahaki ida abinina.” 
Vakhaniki bana adani. 19Oniani ida ija'ari Deu-ra avigariki 
vasa'a kabodinia hora avarakhavini hija bana. Oniaroa, hora 
avigarahaki bana adani, hora vidafiavini, ava akasanakhamakia 
hora avaka'itapoamisahanaki, hora vanaabiniki bana adani. 
Hari. Mahi ahoarabakosiki radaha'ihi oahokiki bana ho — va'ora 
nava'isohijora'aha ada Jesus. 


Tiago vakadiamia bikanikhariaki ada Jesus 
(Marcos 10.35-45) 


20 Oniaroa, Jesu-ra vanamaakari'aha adani Zebedeu kaisai 
vi'bamiki vakadiamia khama. Jesus viaha aasiarari'ihi ida 
vakadiamia, Jesu-ra kanikhariavini hiki kajoamorani hina. 21 Jesua 
binana'dohi'ihi: 

—Nahina mani ida inofija? 

—lja'ari hahavi-ra ivaka'da'divini kamahini, va'ora honaria bana 
adani kodisai idihania vavithina ija'ari-ra va'ora vavaka'da'divini 
kadania. Va'ora onofiki hadani kodisai hoarana ipitani aniaja 
vithina, hoariha ipitani kajasonija vithina — nihi. 22Jesus va'ora 
ni'aha adani kidisai: 

—Ni-avakadiamia biogajahakiki ida bikanikhariaki avakadimoni 
hini. Okapoariki bana ida oimana 'banani. A'onivani avakapoarimania 
koda bana ida avaimani 'banani jaboni? Hofori avihimania koda bana? 

—Ha'a, ni-akajoniki ida aimana 'banani — vani'aha. 23Hari. 
Va'ora ni'aha ada Jesus: 

—Avakapoarimania bana ida avaimani 'banani. Hofori avihiki 
bana a'oni, avakamithaki jaboni bana ida avaimani 'banani. 
Avavithini-ra avanofihi odihana. Kodibadani hirihi ida ija'ari- 
ra onagathogathovini odihana vavithira kaimoni. Kodiabi'ia 
binaibavijahaki ida ibavi opitana ka'aniajanija kajasonija jaboni, 
va'ora nagathogatho'iki adani ija'ari vavithiki kaimoni odihana. 

24 Hari. Oniaroa, vakadivarani kamithamahani vihiha adani 
10 vihiki vaipohina, oniani ida Tiago, Joao vihiki-ra va'ora 
vakaja'oriavini hija. Va'oaniaroa vanofihananaki ida vithi ibavini 
jahaki Jesus 'dihana vavithina, Jesus ija'ari hahavi-ra vaka'da'divini 
kamahini. 

25 Hari. Jesus va'ora baranaha'aha adani ipohina hahavi 
vamaakarina. Va'ora ni'aha: 

—Va'ora avarigamanira adani ija'ari Deu-ra avigariki 
vakadika'da'di vahojana. Va'ora avavadadamiki adani vakadija'ari. 
Ija'ari Deu-ra avigariki vakadika'da'di va'ora vahonariafiahaki 
adani jaboni vakadipamoari vaathi naabani vihina. 26 Ni-onofiki 
ida ija'ari-ra avahonariavini va'oaniaro ija'ari-ra vahonariavini fori 
hini. Ka'da'di avihini-ra avanofihi; vahoariha vakadihonai abono 
fori vihi'a bana. 27 Ka'da'di avihini-ra avanofihi; vahoariha-ra va'ora 
vaakodia bana! 28Hovani ija'ari hahavi vakadi'aajo ho. Vahoariha- 
ra va'ora okajoamoravini hida hora rakhaja. Vahoariha hora 
vakajoamoravini hirihi hida hora rakhaja. Ibavi Jaharika'oakia 
avikhaki bana adani ija'ari vaipohiki. Oabono ova'ahaki ho 
oabinina ija'ari hahavi-ra va'ora oakava'ijoaja kaimoni — va'ora 
ni'aha ada Jesus. 


Jesus va'ora anaihotaki adani vakamaodorohaki vi'bamiki 
(Marcos 10.46-52; Lucas 18.35-43) 


29Hari. Jericó sidajia vikhaonani'aha adani Jesus. Ija'ari 
vaipohikia vavaipohiha'aha ada Jesus. 30 Ai vihina kaba'i, hagihi 
vadinia vavithima'o'aha adani makhira vi'bamiki vakamaodorohaki. 
Vakamithaki ida Jesus varani hina. Jesus radahana-ra vanamoniha 
adani vahoariha. Vakamithahi, vabodi'baraha'aha: 

—Jesus, ivani Davi kohana kaija'ari namitharonisiagaki i, haria 
va'adi bana! 

31 Ija'ari vaipohiki vahoariha va'ora vakaabaniha: 

—Vavisoni'a bana! Hari'a bana vabodi'barahajana! 
Ni-avavisoniki. Va'ora vakaabaniha, va'ora ana'baraha'oamanihi. 

—Jesus, haria va'adi bana! 

320gaakosoaha ada Jesus, va'ora baranaha'aha adani 
vakamaodorohaki, va'ora nana'dohi'aha: 

—Nahina mani hida avanofija? 

33—Jesus, anofiki hida anokho-ra ianavagahavini — vani'aha. 

34 Jesus va'ora nakaidivaki adani vakamaodorohaki. Vanokho 
'ba'dani bikadasa'aha. Jorakia avagaha'ihi ida vanokho 'ba'dani, 
oniaroa, Jesu-ra vavaipohiha'aha. 


Jerusalea avikha'aha adani Jesus 
(Marcos 11.1-11; Lucas 19.28-40; Jodo 12.12-19) 


2 1 1 Hari. Ai vihi'aha adani Jesus, Jerusalém sidaji- 
ra avanamaakari'aha. Vakaikahi'imidiana ibavi 
Betfagé onikia. Arabo'oa namahiki monte das Oliveiras onikia 
kanapajahikhamarihi ida ibavi Betfage oniki. Hari. Avamaakarina 
kaba'i va'ora honaria'aha adani ipohina vi'bamiki: 
2—Avikhananava'a bana, ibavi banininia avakaikahihi, 
avakaragaki bana ida jumenta ahosagaki, jumento pa'itxi hojaki 
jaboni kidiamia ahona. Va'ora vakokhari adani vi'bamiki, 
hida kodiania vavikha bana. 3lja'ari a'onira vahabini bana 
vanana'dohivini hiki ida avakadibadani. Va'ora vanava'isohi bana: 
“Jesua birihavini binofi'imidiaki hada.” 
Oniania, ija'ari va'ora vava'ahaki bana adani jumenta kodiania 
va'ora avavikhavini — va'ora ni'aha ada Jesus. 
4Namitha'iki ida Deus athi namoniva abono kohana vara 
bivani'ajora'iki: 
5“Jerusalém sidaji kaija'arini-ra vara vani'a: 
Hidakaba'i kaikahiki ada avakadika'da'di. 
Ni-abono-ra vaboraborahariha ada. 
Jumento pa'itxi vania bivaadahara ada.” 
6Oniaroa, va'ajihiaha adani Jesus ipohina vi'bamiki, 
avikhananava'aha vanaabaja kaimoni ida Jesus athi. 7 Jesus kania 
vajoi'aha, va'ora avavikha'aha adani jumenta, kidisai pa'itxi khama. 
Jumento namana avarakasi'ihi ida vakadikarahobi. Okasi'aha 
ada Jesus. 8Hagihi bodi pania jumento viaha ija'ari vaipohikia 

vanahojahi ida vakadikarahobi. Nini vani ija'ari vakadika'da'di 
kaikahina-ra khai vani'ara. 9Avikhananavaki vabodi'baraha'iki, 
avikasiagaki jaboni vabodi'baraha'iki vakhanibakhiaha: 

—Ka'da'di o Jesus. Khai ani'ava o Davi kohana kaisai 
namitharonisiagaki. Deua bikajoamoraki hi'o kha'iki akadiania! 
Deua bikarona'iki ada kha'iki. Jahaki vagaki ada Deus! 

10Hari. Jerusalém sidajia o'oi'aha ada Jesus. Ija'ari 
vaipohikia vanajora'aha vava'i kidakida'aha, vaabono 
vakanana'dohikhama'aha: 

—Hana hina ada kha'ara? 

11]ja'ari vâipohiki Jesu-ra vavaipohihaki va'ora vani'aha: 

—Deus athi namoniva abono o Jesus. Nazaré sidaji kaija'arini o, 
Galiléia kaaraboni kaija'arini o. 


Deu-ra khai vani'avini kagorania avikha'aha adani Jesus 
(Marcos 11.15-19; Lucas 19.45-48; João 2.13-22) 


12Hari. Deu-ra khai vani'avini kagorani kavasiribanini bodinia 
okhajakosi'aha ada Jesus. Va'ora noki'aha adani ija'ari igitha-ra 
pavakari vanihaki. Ija'aria vakapavakarivini hiki ida igitha Deu- 
ra vakanava'igavini kaimoni hini. Jesus va'ora aakoja'aha adani 
pavakarihi abono hahavi. Va'ora aakojaha jaboni adani igitha- 
ra vakapavakarihaki. Jiniro-ra avanaabosiki vakadimesa-ra 
akanaadarioni'aha. Ho'doko-ra pavakari vakanihaki vakadivithi 
ibavini-ra akanaadarioni'aha. Athii khanakia va'ora ni'aha, ai 
vihi'ara kaimoni. 13 Va'ora ni'aha: 

—Deus athi kapapirania hojaki hida athi: 

“Deu-ra khai vani'avini 
kagorani hida Deu-ra vara vani'ara kaimoni.” 

Niki ida papira athini. Bo'di ibavini avavanihamanija hida 
gora. Igitha kaidivani-ra avanakarahovini mani ida ija'ari-ra 
avabo'diabakhiavini hija — niha ada Jesus. 

14Oniaroa, Deu-ra khai vani'avini kagorani kavasiribanini 
bodinia hojana kaba'i ada Jesus, vikha'aha adani ija'ari 
vakamaodorohaki, vakabaha katonorohaki vihiki, Jesus va'ora 
anaihota'aha. 

15Hari. Sasidotxi vavaka'da'diva, judeus kaija'ari vaka'ojomo'iva 
abono khama vanoki'ihi ida Jesus kabadani danoki ipohiki, va'ora 
vakamitha'aha adani jaboni isai vabodi'barahaki: 


O Novo Testamento na Paumarí do Brasil, 2da ed. © 2010, Liga Bíblica Internacional 


Mateus 21 96 


—Khai ani'ava ada Jesus. Davi kohana kaisai namitharonisiagaki 
ada — vakhaniha adani isai Deu-ra khai vani'avini kagorani 
kavasiribanini bodinia vahojaki. Oniani ida Jesu-ra 
vakaihamahikarahovini hija sasidotxi vavaka'da'diva, judeus 
kaija'ari vaka'ojomo'iva abono khama. 16Jesu-ra vani'aha: 

—lIkamitharia koda ida isai vara ira vavani'avini? Ni-jahaki. 
Jesus va'ora ni'aha: 

—Ha'a, okamithaki ida isai vakadivarani. Avanokiria koda ida 
Deus athi kapapirani athini: 

“Deus va'ora ka'ojomo'iki adani isai vadorohana, isai vaitxanava 
Deu-ra khai vani'ajahakira kaimoni.” 

17Hari. Jesus va'ora nahojaha'aha, sidajia ajihi'aha, ibavi Betânia 

onikia okha'aha. Joma hoja'aha. 


Jesua vara bini'aki ida figira avani 
(Marcos 11.12-24, 20-25) 


18 Hari. Ka'afokajomani vagavagani Jerusalea avajoi'aąha adani 
Jesus kidipohi khama. Vai'ami'aha ada Jesus. 19Bianoki'ihi ida 
figira avani hagihi vadinia. Binavanavanaha'ihi, akhano'aha, 
binako'dihi ida ihi'ai, ni-bikaraga'iki, bikaraga'ihi ida afani ka'oa. 

Oniaroa, Jesua bini'a'ihi ida figira avani: 

—Hari'a bonojana! 

Jorakia ara'okhohahavi'ihi ida figira avani. 20Ipohina vanoki'ihi, 
vakava'ibodivaranikaraho'ihi, vani'aha: 

—Jorakia ara'okhohahaviï'iki ida figira avani. 

21 Oniaroa, Jesus va'ora ni'aha adani ipohina: 

—Nonira onava'isohiki bana ho: Avava'ini kakhakhamarini vani Deu-ra 
avakajari'darihi; avakaabokahi jaboni ida figira avani-ra avaranara'okhovini, 
oanara'okhovini vani fori hini. Badani danoki ipohiki-ra avakaabokaki bana 
aoni. Avakaabokaki jaboni ida arabo namahiki-ra avahonariavini: 

“Arabo nama hiki, akara'o'a, iabono nahokahi'a paha bihiaki bodinia.” 
Deu-ra avakajari'darihi; namithaki bana ida. 22Deu-ra 
avakajari'darihi; avagathanihi ida kidiania avakanikhariaki. 


Nahina bihonariara ada Jesus bada nina 
(Marcos 11.27-33; Lucas 20.1-8) 


23 Hari. Deu-ra khai vani'avini kagorani kavasiribanini bodinia 
joiianaha ada Jesus. Va'ora ka'ojomo'ivini kaba'i adani ija'ari, Jesu- 

ra vanamaakari'aha adani sasidotxi vavaka'da'diva, judeus kaija'ari 
vanava'isohiva abono khama. Vanana'dohi'aha: 

—Nahina vani ira honariavini hija ida kadabadani-ra bada ini'avini? 
24Va'ora niaha ada Jesus: 

—Nonira onana'dohi'imidiaki bana ho. Kodina'dohi-ra 
avagathanihi; a'onira onava'isohivini hiki bana ada hana hina 
hora honariaki. 25-26 Hora vananamitha'a bana, João Batista 
kohana va'ora kana'iki adani ija'ari vakadihojai asohiriki-ra 
vakava'ipahini'iki. Hana hina vani João Batista kohana-ra honariaja 
ija'ari-ra va'ora kanara kaimoni? Deus vania koda bihonariara ada 
João Batista ija'ari-ra kanavini? Ija'ari vania koda bihonariara ada 
João Batista ija'ari-ra kanavini? — va'ora nana'dohi'aha ada Jesus. 

Oniaroa, vaabono vakani'akhama'aha adani sasidotxi vavaka'da'diva: 

—Anofirihi ida João Batista Deua bihonariavini-ra akahivini. Ni- 
anofiki jaboni ida Deus João Batista-ra honariaravini-ra akahivini. 
Deus João Batista-ra karonavini-ra akahihi; jaharihi ida João 
Batista athi-ra akajari'davini Jesua bikahivini. Deus João Batista- 
ra karonaravini-ra akahihi; ija'ari haria vakaihamahihi. Haria 
vakaihamahivini hiki João Batista Deus athi namoniva abono hina- 
ra vakajari'daravini — vaabono vakani'akhama'aha adani sasidotxi 
vavaka'da'diva. 

27 Oniaroa, Jesu-ra vani'a'aha: 

—Ni-aogaki ida João Batista ija'ari-ra kanavini, Deua 
bihonariavini bihonariaravini. 
Va'ora ni'aha ada Jesus: 

—Hora avananamitharihi; ni-a'onira onanamithaki jaboni hora 
honariakia — va'ora ni'aha ada Jesus. 


Deus athi naabani varani hini. 


28Hari. Jesua vara bivani'ahi ida rajomi kavaranihi: 

—Vakava'ibodivarani bana hida kodivarani. Hojaki ada makhira. 
Vi'bamiki adani kidisai. Imakhinava adani. Aajojahiki-ra ni'aha ada 
vakadiabi'i: 

“Kodisai, kodiuva kasiroinia okha'a bana hidakaba'i mahija 
bada inini.” 

29 “Inijani, ookhana-ra onofirihi.” Niha ada aajojahiki. Mitihini 
bikava'ibodivaranirari'ihi ida athi, abono-ra ka'da'digaria'aha, siroia 
okha'aha. 

30 Oniaroa, kajo'ojahiki-ra 
nia'aha ada vakadiabi'i: 
“Kodisai, kodisiroia okha'a bana 
hidakaba'i mahija bada inini.” 

“Hai, jakaho ba ookhava.” 

- Niha, kidiabi'i athi-ra 
gathanivini. Kaba'i, ni-okhaki — 
va'ora ni'aha ada Jesus. 

31 Oniaroa, Jesus va'ora 
nana'dohiha adani kidivarani 
; At kamithani vihiki: 

(Mateus 21.33) —Hana hina vania bada 
bini'a'ia ida vakadiabi'ia binofiki? 

—Aajojahiki vania bada bini'a'ia ida — Jesus kana'dohi-ra 
vagathani'aha. 

Hari. Jesus va'ora ni'aha adani sasidotxi vavaka'da'diva, judeus 
kaija'ari vanava'isohiva abono khama: 

—lja'ari Jahari kabadania vakabadaniki vakadihojai-ra 
vakava'ipahini'avini mani ida Deus ija'ari-ra vaka'da'divini kania va'ora 
ani'oija va'oaniaro imidia. A'onivani avajahaka'oaki avavanihavini 
mani ida jorakia a'onira ani'oirija Deus kania. A'onivani Deus athi-ra 
avanaabavini-ra avakahivini kaba'i, ni-avanaaba'iaki kaho. Ija'ari hojai 
jaharikia kahojaiki Deus kania vaabono gahinai vanihaki. A'onivani 
ni-Deu-ra avanofi'iaki kaho a'onira vaka'da'divini. 

32 João Batista kohana vania vara bivani'a'imidiaja ida badani 
Deua binofiki, ija'aria avigaja kaimoni ida hagihi Deus kania 
okhaki. João Batista athi-ra avakamithavini kaba'i, avakajari'dahi. 
Imposto gathaniva abono vani adani vajari'dariha. Gamo 
makhira-ra avidoraonibakhiaki vani adani jaboni vajari'dariha. 
Avanoki'avini kaba'i ida Jahari kabadani-ra vakava'ipahinivini, 
a'onivani ni-avakava'ipahini'iaki ida Jahari kabadania 
avakabadanibakhiani, avaabononi gahinai avanihaja kaimoni Deus 
kania — va'ora ni'aha ada Jesus. 





Uva akadava'ava abono rajomi hida 
(Marcos 12.1-12; Lucas 20.9-19) 


33Hari. Oniaroa, rajomi kavaranihia Jesus va'ora vara ni'aha 
adani ija'ari vajoroniki. 


O Novo Testamento na Paumarí do Brasil, 2da ed. © 2010, Liga Bíblica Internacional 


99 Mateus 21 


—Mitha vani'a! Ka'da'dia bivahonariahihi ida siroi uva 
rakhajahani ibavini kaimoni. Bivahonariahihi ida uva avani 
rakhajahani. Bono'ihi havahaki kaimoni ida ihi'ai uva oniki. 
Varakhaivini naothinia bivahonariahihi kavasiribanini ida uva 
kasiroini. Binamonahaki ida jadi kabavihi karaho bihiaki uva bavini 
kaimoni, uva-ra vakada'aha'ahavini hiki abani aniaja kaimoni. 
Adiahi'ihi ida uva bavini, bivahonariahihi ida gora namahiki 
amonahani, kidisiroi-ra akadava'avini ibavini kaimoni ida gora. 

Hari hi'ihi ida kidibadani, va'ora honariaha adani badani abono 
avakadava'aja kaimoni ida kidiuva avani. Avakadava'ahi ida 
uva avani, bono'ini kamahini abani pitani vakadimoni, pitani 
vakadika'da'di kaimoni. Bivahonariahivini naothinia ajihi'aha. Ibavi 
hoariha napaja hikia okha'aha. 

34 Oniaroa, uva a'dihani kamasikoni vani ka'da'di va'ora 
karona'aha adani kidihonai abono vaipohiriki. Va'ora ni'aha: 

“Avikha'a uva avakadava'ava abono vakadiania 

mahija kodiuva a'bani pitani-ra avagathanivini kodimoni.” 
Hari. Va'ajihi'aha, uva kasiroini kania vakaikahi'aha. 35 Uva 
avakadava'ava abono va'ora vagathiha, vidafiaha'aha ada hoariha, 
vanaabini'aha ada hoariha, vanagaha'aha ada hoariha ja'dia. 

36Hari, ka'da'di va'ora karona'ianaha adani kidihonai abono 

vahoariha vaipohiki uva avakadava'ava abono vakadiania 
avikhana. Avikha'aha, vakaikahi'aha. Vakaikahina vani va'ora 
vanajahariharivini jaboni, vahoariha vani fori vihi'aha. 

37 Hari. Naothinia ka'da'dia bikarona'aha ada kidisai hoarana, 
uva avakadava'ava abono vakadiania okhana. Abono-ra ni'aha ada 
ka'da'di: 

“Kodisai-ra vagathanijahakiki bana adani uva 
avakadava'ava abono.” 

Oniaroa, okha'aha ada ka'da'di kaisai. 38Uva avakadava'ava 
abonoa avanoki'aha khana. Vaabono vakani'akhama'aha: 

“Hada vani akadika'da'di kaisai. 
Ka'da'di abinina kamahini kidisai vania bigathanija ida 
kidiabi'i kaarabo afohahavi. 
Anaabiniva mahija kidiarabo avahojavini.” 
Vaabono vakanava'isohikhamavini. 

39Hari. Kaikahi'aha ada ka'da'di kaisai, vagathiha, uva kasiroini 

banininia avarahokaonani'aha, vanaabini'aha. 

40 Hari. Jesus va'ora nana'dohi'aha adani ija'ari vajoroniki: 

—Ka'da'di joina kamahini niha va'ora nia'aki koda bana adani 
uva avakadava'ava abono? 

4 Vani'aha: 

—Va'ora vahonariahiki bana vaabinina adani uva avakadava'ava 
abono. Vahoariha maina-ra va'ora honariaki bana ada, kidiuva 
kasiroini akadava'ani vihira kaimoni. Uva a'dini kamasikoni 
va'oaniaroa vano'aki bana ada ka'da'di kidiuva a'bani pitania. 

42Hari. Jesus va'ora ni'a'aha: 

—Avanoki'iki ida Deus athi kapapirani pitani athini: 

“Hojaki ida ja'di jahaki, ja'di kagorahi dadani kaimoni. 
Gora namonahava abonoa ni-vanofiki ida ja'di karaho. 
Jahani kaba'i ni-vanofiki ida ja'di. 

Vanofiravini kaba'i, 

Deua binagathogatho'iki ida ja'di karaho. 
Akava'ibodivarani'iki ida ja'di Deua binagathogatho'iki. 
Jahani arafiaki ida ja'di karaho.” 

43 Oniaroa, Jesus va'ora ni'aha: 

—Ka'oa oamani hida oathi. Deus vani va'ora nagathogatho'ara 
adani judeus kaija'ari, kidija'ari vihira kaimoni. A'onivani judeus 
kaija'ari avihini kaba'i, ni-avanofiki ada Deus avakadika'da'di hina, 
oniani ida a'onira nofijanaravini hija. Va'ora nagathogathoki bana 
adani ija'ari vahoariha hojai Deua binofikia vakahojaina — va'ora 
nj'aha ada Jesus. 

44 Jesus abono-ra kavarajomivini jadi karahoa. Va'ora ni'aha: 

—lja'ari hana hini voronirarihi jadi karaho namania; 
'boro'borohi ida ija'ari. Ija'ari hoariha namania voronirarihi ida jadi 
karaho, akhomahi ida ija'ari — va'ora ni'aha ada Jesus. 45Rajomi 
kavaranihi-ra mitha vani'aha adani sasidotxi vavaka'da'diva, farisio 
khama. Vaabono vakani'akhama'aha: 

—Jesu-ra agathanijahakiravini mani ida Jesus varani arihina-ra 
vara vani'avini hija. Jesus haria kavarajomivini vihiki adani uva 
avakadava'ava abono uva a'bania vakadika'da'di-ra vakaathiriki — 
vaabono vakani'akhamaha. 

460niania, Jesu-ra vagathivini-ra vanofi'aha. Ija'ari vaipohiki- 
ra vifinivini mani ida Jesu-ra vagathiravini hija. Ija'ari vaipohiki 
vaabono vani'aha: 

—Deus athi namoniva abono ada Jesus. 

Akarai kaihinikani karajomihi kavaranihi 
(Lucas 14.15-24) 


2 2 1 Hari. Rajomi kavaranihi hoariha va'ora vara ni'aha ada 

Jesus: 

2—Okavarajomiki ida Deus ija'ari-ra vaka'da'divini, arabo 
ka'da'dini akarai kaihinikani amonahani-ra vahonariahivini kidisai 
kaimoni. 3Arabo kaka'da'dini va'ora karonaki adani kidihonai 
abono va'ora avanaaminaonivini adani kanori abono baranahi 
vihi'ina afojora. Ni-vikhana-ra vanofiki afohanana. 

4Hari. Arabo kaka'da'dini va'ora karona'ianaha adani honai 
abono vahoariha, va'ora nava'isohijoravini hiki ida athi vanamoniki 
kaimoni kanori abono vakadiania: 

“A'diahiki ida akarai 
kaihinikani amonahani 
kabadanihi. 

Va'ora ovahonariahiki adani 'daama kahidari vadorohana, 
'daama kahidari vana'bahaki vabasinaki vihiki jaboni 
vaabinina. 

Akai'iki ida ihinika ko'baini. 

Vikha'a bana ihinika kania.” 

Niha. 
5Ọniaroa, avikha'aha adani honai abono, va'ora vanava'isohira 
kaimoni adani kanori abono. Kanori abonoa mitha vani'ahi 
ida ka'da'di athi va'ora kaboa'i'avini, ni-vanofiki ida avikhana. 
Avikha'aha afohanana vakadibadani kania bada vakhanira 
kaimoni. Hoariha kidisiroia okha'iki, hoariha kidinisika-ra 
pavakari nihavini ibavinia okha'iki. 6Vahoariha va'ora vagathi'aha 
adani honai abono, va'ora vidafia'aha, va'ora vanaabini'aha. 
7Hari. Ihamahikaraho'aha ada arabo kaka'da'dini. Va'ora 
karona'aha adani kidisorara kanori abono vakadiania avikhana, 
va'ora vani'aha: 

“Kanori abono vakadiania avikha'a mahija va'ora 
avanaabinivini. 

Avanaha'diha'a bana ida vaibavi.” 

8Hari. Kanori abono vaabinihahavina naothinia arabo kaka'da'dini 
va'ora vara ni'a'ianaha adani kidihonai abono: 

“Va'ora onofivini vanivaha kodihinika kania 

vikhana. 
Hora vanofiki va'ora ovanihavini. 
Hora vakajonivini mani ida 
akarai kaihinikani kania vahojana va'ora onofijanaravini 
hija. 
9 Oniania, avikha bana. 
Hagihia ija'ari-ra va'ora avakaragahi, 
va'ora vakaboa'ihahavi'a bana akarai kaihinikani kania 
vikhana.” 

10 Hari. Ai vihi'aha adani honai abono, hagihi ipohikia 
avaadahaonina, va'ora vakaraga'aha adani ija'ari hojai 
jahakia vakahojaiki, hojai jaharikia vakahojaiki jaboni, va'ora 
vakaboa'ihahavi'aha akarai kaihinikani kania vajoronina. Akarai 
kaihinikani kagorani kania vakaikahi'ina adani kanori abono, 
vagathanihanana'ihi ida makari jahaki vakaimahaki kaimoni gora 
bodinia, oniania ji'bini'ihi ida gora ija'aria. 

11 Oniaroa, kaikahi'aha ada arabo kaka'da'dini, va'ora 
navanavanaha'aha adani kanori abono. Binoki'aha ada makhira, 
ovaria ni-bikaimahaki ida ihinika kavamakarini jahaki. 12Ka'da'dia 
binana'dohi'aha: 

“Ivani, nihaniki vania ikhajakosija ihinika kagorania 
ikaimaharavini oadani ida makari jahaki?” 
Makhira ni-bigathani'iki ida na'dohi hina. 
130niaroa, ka'da'di va'ora honariaha adani kidihonai abono: 
“Vakodaboha bana hida makhira sa'a, 'dama kihiki. 
Baniniaja vanahokahi'a bakibakini kania. 
Oniaja abarariariaki bana ada, kakiroromisiki bana ida kanada.” 

14 Hari hi'ihi ida rajomi kavaranihi Jesua vara bivani'a'iki. Va'ora 
nj'aha adani vajoroniki: 

—Vaipohiki adani ija'ari Deus va'ora kaboa'iki kidiania vikhana. 
Vaipohiriki vani adani va'ora nagathogathoha kidija'ari kaimoni. 


Jesu-ra vakaboroki adani ija'ari 
(Marcos 12.13-17; Lucas 20.20-26) 


15 Hari. Jesus kania ai vihi'aha adani farisio. Vaabono 
vakanava'isohikhama'aha: 

—Jahaki ida Jesu-ra anana'dohibakhiavini asohijanarija kaimoni 
ida kidivarani, oniani ida anaathidanoararivini hija. 

16Ọniaroa, farisio va'ora vahonariaha adani vaipohina, 
Iroji ipohina vaipohiriki khama Jesus kania avikhana, Jesu- 
ra vakaboroborora kaimoni vakadina'dohia. Hari. Jesus kania 
avikha'aha adani makhira. Vani'a'aha: 

—Jesus, aogaki ida ija'ari vava'i-ra ivajaharavini kadavarania. 
Ija'ari hahavi-ra va'ora ika'ojomo'ivini hiki ida badani Deua 
binofiki bada vani'ahaha'oadahaja kaimoni. Ija'aria vavajaharavini 
kaba'i ida kadavarani, ni-ianahoarihaki oni iathini khai va'ora 
ni'aja kaimoni. Vara ivani'aka'oaki ida varani ka'oa hini. 17 Haria 
nanamitha bana Deus kava'isohihia: Deus haria honariamanija 
imposto kajinironia arabo kaka'da'dini-ra ano'avini? Jahamanija 
koda ida arabo ipohiki kaka'da'dini athi-ra anaabavini? — 

Jesu-ra vani'aha. César oniki ada arabo ipohiki kaka'da'dini. 
18Vakaborovini-ra ogaki ada Jesus. Oniania, va'ora ni'aha: 

—Deus athi-ra avanofivini-ra avakahi'badaraki a'oni. Ni- 
avarigavini avanofidoroki ida avakadina'dohi. Avanofiki ida hora 
avarakaraganahavini, oniani ida hora avakaboroka'oavini hija. 
19Hora vakavikha jiniro 'ba'dania mahija imposto kajinironi-ra 
vada oni'avini — va'ora ni'aha. 

Hari. Vavikha'ihi. 20 Jesus va'ora nana'dohivini hi'ihi ida jiniro 'ba'dani: 

—Hana hina onina mani hida? Hana hina ka'da'di akamoani 
mani hida? 

21 Vani'aha: 

—Cesar ka'da'di akamoani mani oni. Onina mani oni jaboni. 

Oniaroa, Jesus va'ora ni'aha: 

—Cesa-ra vano'a bana kidinahina binofikia. Deu-ra bana vano'a 
jaboni kidinahina binofikia — va'ora ni'aha. 22Vakamithahi ida 
Jesus athi, vakava'ibodivarani'ihi ida niha ninini vakadina'dohi 
bigathanivini. Ni-Jesu-ra vanana'dohijanaki, va'ajihi'aha. 


Ija'ari kohana aja'dini varani hini hida 
(Marcos 12.18-27; Lucas 20.27-40) 
23Hari. Oniaroa, mitihini vikha'aha adani sadosio. Sadosio 
vakadivarani hiki ida ija'ari abinini naothinia abononi ahokirini. 
Hari. Jesus kania vamaakari'aha adani sadosio. 24Vani'aha: 
—Jesus, Moisés kohana ija'ari-ra va'ora ka'ojomo'ivini hida: 
“Isarina oadani abini'aha ada aajojahiki, kaariha hi'ihi ida 
kidigamo, 

kajo'ojahikia bianakara'ihi ida kaariha, bivaisaja kaimoni ida 
gamo, 
kidi'aajo kohana kaisai hija kaimoni ida kidisai.” 
Nimania ida Moisés athi Deus kava'isohihi jirikia hojaki. 

25Hari. Ahararana vahojaha adani 7 vihiki imakhinava 
kohana. Vaigamina adani. Aajojahikia bianakara'ihi ida kidigamo. 
Kidigamo-ra vaisaravini oadani abini'aha. 

26Oniaroa, kidikajo'oa bianakara'ihi ida kidigamo kaariha 
biniha'iki. Bivaisaravini vani abini'aha ovari maina. Kidikajo'o 
hoariha bianakara'ianahi ida vakadigamo kaariha vanihaki. 
Bivaisaravini vani abini'ianaha ovari jaboni. Kidikajo'o hoariha 
bianakara'ianahi ida vakadigamo kaariha vanihaki. Onivani fori 
vihira adani kajo'ojahiki vahoariha avanakarahananavini ida 
kaariha afohanana. Vavaisaravini vani vaabini'aha afohanana. 

27 Vaabinihahavina naothinia abini'ihi ida gamo jaboni. 

28Haria nanamitha bana Deus kava'isohihia: 7 vaigamina 
vaabinina viahania avanakarahanana'iki ida gamo. Ija'ari kohana 
ahokini kamahini, hana hina vani bana kagamo hija ida gamo? 

29-30 Hari. Jesus va'ora ni'aha: 

—lIniani, asohirihi ida avani'aki! Ija'ari abinini ahokini kamahini 
makhira ni-vaagamojanaki. Gamo ni-vakamakhirajanaki jaboni. 
Deus ibavi kaija'arini avakararina vani fori hija ida ija'ari ahokiki. 
Ni-avarigaki ida Deus athi papira hojaki. Deus athi-ra avarigaravini 
mani ida avakadivarani-ra avakanasohikhamaravini hija. 
Avarigarihi jaboni ida Deus danona. 

31 Hora avanana'dohivini hiki ida ija'ari abiniki ahoki'ini. Deus 
athi kapapirani a'onira nava'isohivini hiki. Deua bini'aha: 

32 “Moisés, hovani 

Abraão kaDeus ho, 

Isaque kaDeus ho, 

Jacó kaDeus ho.” 
Niha ada Deus. Deus Moisé-ra vara ni'avini kari, vaabini'bo'da'iki 
adani Abraão, Isaque, Jacó vihiki. Kidimoni vihina asia vahokiki 
adani, ni-ihimiki ida vakadimahi. Avahoki'iki adani ija'ari 
vaabini'iki, asia vakadiDeus hiki ada Deus — va'ora ni'aha ada 
Jesus. 

33 Oniaroa, ija'ari vaipohiki vajoronikia vakamitha'ihi ida Jesus 
kavarani, vakava'ibodivarani'ihi ida kidi'ojomo'ihi athini. 

Deus kava'isohihi-ra anaabavini varani hini hida 
(Marcos 12.28-34; Lucas 10.25-28) 


34 Oniaroa, Jesus vakadina'dohi bigathanijahakivini mani ida 
sadosio vaathi-ra viso ni'aja. 

Hari. Farisio vihikia vakamitha'iki ida sadosio Jesus khama vara 
vakhanina. Jesus sadosio vaathi-ra anavisonivini mani ida farisio 
Jesus kania va'ora najoronija. 35Farisio vahararana hojaha ada judeus 
kaija'ari ka'ojomo'iva abono. Binofiki ida Jesu-ra kaborovini jaboni, 
bianahoarihaja kaimoni ida kidivarani, oniania binana'dohi'aha: 

36— Jesus, ivani ija'ari ka'ojomo'iva abono i. Ipohiki ida 
honari Deus kava'isohihi jiriki kania. Hana hini honari ida Deus 
kava'isohihi jiriki hahavi-ra aradaja? 

37-38 Hari. Jesua bigathanihi ida kidina'dohi: 

—Deua binofiki ida kidiva'isohihi hahavi anaabavini. Ira 
onava'isohiki bana ho hida va'isohihi Deua binofivini arafiaki. 

“Akadika'da'di hiki ada Deus. 

Inofijahaki'a afoha'oadaha o Deus. 

Bada inini oadani inofijahaki'a o Deus. 

Iva'ini bodini vara nini oadani inofijahaki'a o Deus. 

Mahi, joma hiki inofijahaki'a afoha'oadaha.” 
Nimania ida va'isohihi jiriki. 39Onivani fori hija ida va'isohihi 
hoariha Deua binofiki-ra anaabavini jaboni. Deus haria honariavini 
hiki ija'ari hahavi-ra anofijahakivini. Nihi ida Deus kava'isohihi jiriki. 

“Iabononi inofijahakivini vani fori va'ora niha va'oani ija'ari 

hahavi.” 

Nihi ida athi. 

401ja'aria vanaabajahakihi hida honari 'bamiki, vanaabahahaviki 
jaboni ida Deus kava'isohihi jiriki, Deus athi namoniva abono 
kohana afohahavi vaathi hiki ida ija'ari-ra va'ora vaka'ojomo'ivini 
hi'iki — va'ora ni'aha ada Jesus. 


Deua bikaronaki ada Cristo 
(Marcos 12.35-37; Lucas 20.41-44) 


41Oniaroa, vajoroni'aha adani farisio. Jesus va'ora nana'dohi'aha: 

42—Cristo-ra avakava'ibodivaranihi, nahina ida 
avakava'ibodivaranija? Hana hina kahanodi ada Cristo Deua 
bikaronara ija'ari-ra vaka'da'dira kaimoni? 

Vagathani'ihi ida Jesus athi: 

—Davi kohana kahanodi namitharonisiagaki ada. 
Va'ora nana'dohi'ianaha ada Jesus: 

43—Nahina mani ida Davi kidihanodi-ra ka'da'dia naonivini hija? 
Ma'onahai Jahaki Davi va'i-ra nahonariahihivini vani kidika'da'dia 
binaoni'ara ada Cristo. Davia bini'aha: 

44 “Deua bini'aha ada kodika'da'di Cristo oniki: 

Tdamani kanabo'ania va'ora oobaiki adani bana ira 
vavajahariki, 
va'ora ikada'aha'ahaki 
kaimoni. 
Va'ora onihimahahaviravini oadani, 
vithi bana hida opitana aniaja ka'da'di ihini kodiania.” 
Kodika'da'di-ra ni'aha ada Deus.” 
Nihi ida Davi kohana athi afojora. 

45 Asia vara ni'aha ada Jesus: 

—Davi kohana kahanodi hina kaba'i ada Cristo, ni-Davia 
kidihanodia binaoniki ada Cristo. Binaonivini ada Cristo 
“kodika'da'di'. Kidihanodi hina kaba'i kidika'da'di oamani ada — 
Jesus va'ora ni'aha. 46 Viso vakhani'aha adani farisio, ni-avigaki 
ida Jesus athi-ra vagathanivini. Ni-Jesu-ra vanana'dohijanaki, 
vakaipahi'iki ida vanana'dohivini. 


Jesua vara bivani'aki ida farisio vakadihojai 
(Marcos 12.38-40; Lucas 11.37-54; 20.45-47) 


2 3 1Hari. Jesus kania vahojaki adani kidipohi, ija'ari 
vaipohiki khama. 2Va'ora ni'aha: 

—Judeus kaija'ari vaka'ojomo'iva abono, farisio khama, 
avigaki ida Deus kava'isohihi Moisés kohana binajiri'bo'da'iki. 
A'onira vaka'ojomo'ivini hiki ida Moisés kohana athi niha ninini 
avanaabaja kaimoni ida va'isohihi. 3Vanaaba bana hihida Deus 
kava'isohihi jiriki a'onira vaka'ojomo'ivini hiki. Jahaki ida 
vakadivarani, ni-jahaki ida vakadihojai. Hari'a vakabanafo ida 
vakadihojai; ni-vanaabaki ida Deus athi a'onira vaka'ojomo'ivini 
hiki. 

4Va'ora okavarajomiki adani farisio, makhira daji khanaki-ra 
dabovini ija'ari hoariha ama'adosia biarakasivini fori vihina. Daji 
khanaki fori hiki ida kaaji ipohiki. Va'oaniaroa vanaipohiki ida 

kaaji avavakaajija kaimoni. 
A'onira vahonariavini hiki ida 
va'isohihi-ra avanaabavini, 
va'oaniaroa ni-vanaabaki. 
5Vaabono vavaboraborahaki 
adani farisio, oniani ida 
vakadibadani ija'aria vada 
bini'avini vanofivini hija. 
Avarakakosi'ihi ida athii pitani 
oadaki Deus athi kapapirani 
hojaki. Papira hoariha 
avarakakosivini naothinia papira ⁄ 
bavini-ra avibaiha, vidabomisija 
kaimoni ida papira bavini 
vaatha. Vavadi-ra vidabovini 
hi'ihi jaboni, ija'ari hoariha 
va'ora nokira kaimoni. Makhira (MT 23.5) 
hahavia vakaimahaki ida 
papira bavini pa'itxi Deu-ra vara vani'avini oadani. Farisio vania 
vanakarahoja ida vakadipapira bavini, Deu-ra vanofikarahoki 
vahoariha va'ora vavanihara kaimoni. 

Vada vani'a jaboni ida farisio vakadimakari ihini vadini 
sirasirahani oadaki. Makhira hahavia vavahojaki ida makari ihini 
sirasirahani oadaki. Akaahohaninikhamaki ida vakadikarahobi 
vakaimahaki nokhoni. Farisio vani adani makari ihini sirasirahani- 
ra vana'oadahara vahoariha vanokija kaimoni, Deus athi-ra 
vanaabajahakiki vahoariha va'ora vavanihara kaimoni. 

6lja'ari vakadihinika ko'baini amonahani kamahini farisio 
vihikia vanofiki ida vithi ibavini jahakia vavithina, kanori abono 
vahoariha vajoroniki va'ora vanokira kaimoni. Judeus kaija'ari Deu- 
ra vara vani'avini kagorania vahojana kamahini, vanofiki jaboni 
ida vavithina ka'da'di kavithi ibavini jahakia. 7Ija'ari vajoroniki 
vaibavia vavajahaki ida ija'ari va'ora vaka'ivanitivini, ija'ari ogahai 
abono-ra ka'ivanitivini fori hini. Vavajahaki ida ija'ari va'ora 
naonivini “ogahai abono a'oni”. 

8Ni-vakadihojaia avakahojaini-ra onofiki. Ni-onofiki ida ija'ari 
a'onira vanaonivini “ogahai abono”. Avaigamini a'oni. Avavahojaki 
ada ogahai abono hoarana ka'oa a'onira ka'ojomo'iki kaimoni. 

9Hihida araboa avahojani oadani hari'a avakadiabi'ia vanaoni ada 
hoariha. Hoarana ada avakadiabi'i nama hojaki. 10 Hari'a bana 
va'ora khai vani'a adani ija'ari vahoariha “haria vasohiva” a'onira 
vanaonivini. Hojaki ada a'onira vasohiki hoarana Cristo oniki 
ka'oa. 

11 Deua bihonariaki ada avakadiania ka'da'di hina-ra nofiki, 
ipohina kahonai abono hina. 12Įja'ari abononi vaboraborahaki 
vahoariha vaviaha: 

“Hovani ojahaka'oaki ho.” 
Deua bini'aki bana ida ija'ari: 

“Ni-nahina ihipa'itxirihi.” 
Va'ini aipahihiki bana ida. Ija'ari hoariha bikava'ibodivaraniki ida 
nahina hirini, Deua bini'aki bana ida ija'ari: 

“Ivani ijaha'oamanija.” 


Jesua bivajahariki ida ija'ari Deu-ra nofivini-ra kahi'badaraki 
(Marcos 12.40; Lucas 11.39-42, 52; 20.47) 


13Hari. Asia vara ni'aha ada Jesus: 

—Judeus kaija'ari vaka'ojomo'iva abono, mitha vani'a hida 
a'onira vara oni'avini. Farisio, mitha vani'a jaboni hida a'onira 
vara oni'avini. Deus athi-ra avanofivini-ra avakahi'badaraki 
a'oni! Jahariki bana ida avakadimoni. Ija'ari gora jahaki o'oini 
vani fori hija ida Deu-ra gathanivini kidika'da'di kaimoni hina. 
Avakaka'oaha'ihi ida bakatha ija'ari avi'oirara kaimoni. Ni-avanofiki 
ida avari'oini. Ni-va'ora avava'ahaki jaboni adani Deu-ra vanofiki 
avi'oina. 

14— Judeus kaija'ari vaka'ojomo'iva abono, mitha vani'a 
hida a'onira vara oni'avini. Farisio, mitha vani'a jaboni 
hida a'onira vara oni'avini. Deus athi-ra avanofivini-ra 
avakahi'badaraki a'oni! Jahariki bana ida avakadimoni. Va'ora 
avakajoamora'badarabakhiaki adani kaariha afohanana. 

Kaariha kanahina, gorani hiki-ra avisaarivini kaba'i, Deu-ra vara 
avani'a'badaravini athini oadaki, vahoariha avajahaka'oani-ra 
vakahira kaimoni. Deus va'ora arakhaki jaharika'oani arafiaki bana 
nikia vakabadaniki. 

15— Judeus kaija'ari vaka'ojomo'iva abono, mitha vani'a hida 
a'onira vara oni'avini. Farisio, mitha vani'a jaboni hida a'onira 
vara oni'avini. Deus athi-ra avanofivini-ra avakahi'badaraki a'oni. 

Jahariki bana ida avakadimoni. Avanofiki ida ija'ari Deu-ra khai 
ni'a'badaravini, Deu-ra khai avani'a'badaravini vani fori hiki, 
oniani ida arabo hahavia a'onira anaadahaonija, avanako'dihahi 
ida ija'ari Deu-ra ogariki, Deu-ra kanamasivivini-ra nofiki 
kaimoni. Avakaragahi, avaka'ojomo'iki avakadihojai 'badara. 
Avaka'ojomo'ivini naothinia arafiaki ida kidihojai 'badara. Deus 
ija'ari-ra nasohivini kamahini, Deus a'onira ni'aki bana ada: 
“Onaabosiki bana ida avakadihojai 'badara nahina jaharikia 
Ibavi Jaharika'oakia. 
Arafiaki ida avakadija'ari-ra va'ora avaka'ojomo'ivini 
vakadihojai jaharini. 
Ibavi Jaharika'oakia nahina jahariki-ra vagathanivini 
oana'ba'diki bana.” 
Niki bana ida Deus a'onira vara ni'avini hiki bana. 

16 Vajorami kamaodorohaki fori avihiki a'oni! 
Avakadiva'ibodivarani hiki ida jiniro ka'oa. Avakadi'ojomo'ihi 
athini hida: 

“Deu-ra khai vani'avini 

kagorani onini ija'aria bidionivini hoariha biogaja kaimoni 

ida kidivarani ka'oa hini, 

ni-makhaniki ida hoariha-ra nava'iponi'imarinivini. 
Deu-ra khai vani'avini kagorani bodinia hojaki ida jiniro. 
Deua binakaidivaki ida jiniro ija'aria vakanava'igavini hiki. 
Ija'aria bidionihi ida jiniro onini, 

hoariha biogaja kaimoni ida kidivarani ka'oa hini, 

ni-jahaki ida hoariha-ra nava'iponi'imarinivini.” 

Avakhani'badaraki a'oni. 

17 Avava'ihariki fori avihiki a'oni. Avakamaodorohaki fori avihiki 
a'oni jaboni. Asohirihi ida avakadi'ojomo'ihi kavaranihi. Nahina ida 
Deua binakaidivaja? Deua binakaidivavini arafiaki ida gora ija'ari 
Deu-ra khai vani'avini. Deua binakaidiva'bamakhamaki ida khai 
ani'avini kagorani, jiniro gora bodinia hojaki jaboni. Ni-nahina 
kaimoni ija'aria bidioniki ida jiniro onini, gora onini hiki. Ni-Deua 
binofiki ida hoariha-ra anava'iponi'imarinivini. 

18 Avakadi'ojomo'ihi athini hoariha hida: 

“Tja'aria bidionihi ida Deu-ra kanava'igavini 
igitha abononi aha'dini ibavini onini 
ija'ari hoariha biogaja kaimoni ida kidivarani ka'oa hini, 

ni-makhaniki ida hoariha-ra nava'iponi'imarinivini. 
Deu-ra kanava'igavini ibavini namania hojaki ida igitha 
abononi aha'diki. 
Ija'aria bidioniki ida igitha abononi aha'diki onini, 
ni-jahaki ida hoariha-ra nava'iponi'imarinivini.” 
Avakhani 'badaraki a'oni. 

19Vajorami kamaodorohaki fori avihiki a'oni! Deua 
binakaidivavini arafiaki ida kanava'igana ibavini. Deua 
binakaidivabamakhamaki ida kanava'igana ibavini, igitha abononi 
aha'diki hiki jaboni. Ni-nahina-ra kaimoni ija'aria bidioniki ida 
igitha abononi aha'diki onini, kanava'igana ibavini onini hiki. Ni- 
Deua binofiki ida hoariha-ra anava'iponi'imarinivini. 

20Oniania ija'aria bidioniki ida Deus kanava'igana ibavini onini, 
hoariha biogaja kaimoni ida kidivarani ka'oa hini, vara bivani'aki 
jaboni ida nahina hahavi Deus kanava'igana ibavini namania 
hojaki. 21 Ija'aria bidioniki ida Deu-ra khai vani'avini kagorani 
onini, hoariha biogaja kaimoni ida kidivarani ka'oa hini, vara 
bivani'aki jaboni ada Deus gora bodinia hojaki. 22lja'aria bidioniki 
ida nama onini, hoariha biogaja kaimoni ida kidivarani ka'oa hini, 
vara bivani'aki jaboni ida Deus kavithi ibavini, vara bivani'ara 
jaboni ada Deus kavithi ibavini namania vithiki. 

23—Judeus kaija'ari vaka'ojomo'iva abono, mitha vani'a hida 
a'onira vara oni'avini. Farisio, mitha vani'a jaboni hida a'onira 
vara oni'avini. Deus athi-ra avanofivini-ra avakahi'badaraki a'oni! 
Jahariki ida avakadimoni bana! Avanajoroniki ida nahina hahavi 
avagahinani hiki, avanapitahataha'iki ida sa'ai ko'bamihani 
hini. Kaidivarini kaba'i ida 'bai kakabodihini afani, chá afani 
hiki avanapitahataha'iki jaboni. Deus kava'isohihi jiriki pitani-ra 
avanaabavini kaba'i, ni-avanaabaki ida va'isohihi jiriki hahavi. 
Deua binofiki ida hojai asohikia avakahojaini. Binofiki jaboni ida 
ija'ari vahoariha-ra va'ora avanakaidivavini. Binofiki jaboni ida athi 
avanaabajahakivini. 

Nimania ida hojai binofikia avakahojaini. Jahaki ida 
avakadinahina pitania Deu-ra avano'avini. Jahani arafiaki ida 
hahavi Deua binofiki-ra avanaabavini. 

24Vajorami kamaodorohaki fori avihiki a'oni! Avanofivini kaba'i 
ida Deus kava'isohihi jiriki pitani pa'itxi-ra avanaabavini, ni- 
avavamakhaniki ida hojai jahaki pitani karaho-ra avaragarivini. 

25—Judeus kaija'ari vaka'ojomo'iva abono, mitha vani'a hida 
a'onira vara onfavini. Farisio, mitha vani'a jaboni hida a'onira 
vara onj'avini. Deus athi-ra avanofivini-ra avakahi'badaraki a'oni. 
Jahariki bana ida avakadimoni. Ija'ari prato-ra sokojahakiriki fori 
avihiki a'oni. Visokohi ida copo, prato hiki namanija, ni-bodinija 
avisokoki. Jahahi ida avanokiani. Copo, prato hiki bodini sokoariki 
fori hiki ida nahina jahariki avava'ini bodinia ahojaki. Vahoariha 
vakadinahina-ra avanofivini mani ida avisaaribakhiavini hija. 
Avanofivini arafiaki ida avakadinahina a'ba'dini jaboni. 

26 Vara oni'aki ada farisio. Kamaodorohaki fori ihiki i! Iani'imidia 
ida nahina jahariki ahojaki iva'ini bodinia. Aniani naothinia, 
sohiki jaboni bana ida kadahojai ija'aria vanokiki. 

27—Judeus kaija'ari vaka'ojomo'iva abono, mitha vani'a hida 
a'onira vara onfavini. Farisio, mitha vani'a jaboni hida a'onira 
vara oni'avini. Deus athi-ra avanofivini-ra avakahi'badaraki a'oni! 
Jahariki bana ida avakadimoni. A'onivani aba'oi ka'damahani 
ibavini fori avihiki a'oni. Ija'aria vanavaforiki ida ibavi namanija, 
jahaja kaimoni ida nokiani. Aba'oi ka'damahani ibavinia hojaki 
imai 'bathani, jaroi hiki. 28Jahaki ida avakadihojai nokiani. 
Ija'aria ni-vanokiki ida avava'ini bodini. Ni-vanokiki ida korijanahi 
kavaranihi, hojai asohiriki hiki avava'ini bodinia hojaki. 


Jaharikia Deus va'ora arakhaki adani ija'ari vajahana-ra 
vakahi'badaraki 
(Lucas 11.47-51) 


29 Asia vara niha ada Jesus: 

—Judeus kaija'ari vaka'ojomo'iva abono, mitha vani'a hida 
a'onira vara oni'avini. Farisio, mitha vani'a jaboni hida a'onira 
vara oni'avini. Deus athi-ra avanofivini-ra avakahi'badaraki a'oni! 
Jahariki ida avakadimoni bana. Avakanajahaki ida afohanana 
Deus athi namoniva abono kohana vaka'damana kanamani, 
kajahaja kaimoni ida 'dama kanamani. Avanaibaviki ida ja'di 
karaho ija'ari vajahaki kohana vaka'damana 'da'dini a'ani namania, 
va'ora avakava'ihokira kaimoni. Avanajahaki jaboni ida ja'di. 

30 Avakhanihi: 
“Akadi'arahoda avikhananavaki vahokina kari arihokija vaha; 
ni-vakadibadania akabadaniki vaha; 
ni-va'ora anaabiniki vaha adani 

Deus athi namoniva abono kohana afohanana.” 

Nimania ida avaathini. 

3ljja'ari Deus athi namoniva abono-ra naabiniki 
kaija'ari vanamitharonisiagaki a'oni avakahiki a'oni. 
32 Asia mani avakadija'ari avikhananavaki vakadibadania 
avakabadaniha'oadahaja. Avana'diahiki ida badani vanakama'daki. 

33Makha 'banana fori avihiki a'oni, ija'ari-ra avanapohimajavini. 
Avakadihojai makha kahojai fori hi'oamanija! Ni-nihanikia 
avaabononi avarakava'ijoaki bana. Deus a'onira karonaki bana 
a'oni Ibavi Jaharika'oakia avarikhani. 

34A'onira onava'isohijoraki bana a'oni. Va'ora okaronahananaki 
bana adani Deus athi namoniva abono, ija'ari avigahaki, ija'ari 
vaka'ojomo'iva vihiki jaboni avakadiania. Va'ora avagathihananaki 
bana adani, va'ora avanaabiniki adani vahoarahanana, ava 
akasanakhamaki kania va'ora avaraka'itapoamisahananaki adani 
vahoariha, va'ora avidafiaki adani vahoariha. Akadija'ari Deu-ra vara 
avani'avini kagorani bodinia va'ora avanajaharihariki bana adani 
vahoariha sidaji ipohikia avigaonanibakhiana ava'aihotara kaimoni. 

35Nimania bana ida Jahari kabadania avakabadanini. Oniani 
ida Deus kaija'ari hahavi kidai vihiki vaabinina abosini-ra 
avagathanivini hija bana. Avakadi'arahoda avikhananavaki 
va'ora vanaabinihananaki adani ija'ari vaipohiki hojai jahakia 
vakahojaiki. Hojai jahakia kahojaina kaba'i ada Abel, ovari miro'a 
vanaabini'iki ada. Badara ipohiki radahani naothinia, vakadija'ari 
vikharonisiagakia vanaabini'aha ada Zacarias kohana jaboni. 
Baraquias kohana kaisai ada. Deus athi namoniva abono ada 
Zacarias. Igitha aha'dini ibavini, Ibavi Katokini Jahaka'oakia 
kahararakhamania vanaabini'iki ada. 

36Ka'oa hiki hida kodivarani. Deus jaharikia va'ora arakhaki 
bana adani ija'ari hidakaba'i vahokiki. Vakadihojai jahariki, 
vakadija'ari avikhananavaki kahojai jahariki hiki abosini ida 
nahina jaharikia vagahinana bana. 


Jesus va'ora nakaidivaki adani Jerusalém sidaji kaija'arini 
(Lucas 13.31-35) 


37 Hari. Kidivarani anokhomi'aha ada Jesus, va'ora ni'a'aha: 
—Jerusalem sidaji kaija'arini! Va'ora avanaabinibakhiaki adani 
Deus athi namoniva abono. Ja'dia va'ora avanagahabakhiaki 

adani athi avikhava abono Deus va'ora karona'iki avakadiania. 
Kaba'i, aonira onakaidivaki ho. Onofiki ida a'onira oakava'ijoavini. 
Arakava kidisai-ra bihini nabo'ania najoroniki fori a'onira 
onihavini-ra onofibakhiahi, ni-avanofipa'itxiki! 38 A'onira 
oakava'ijoavini-ra avanofiravini mani ida Deus avakadisidaji-ra 
kava'ipahinivini hija bana. 

39 Kaoa hiki hida kodivarani, Jerusalem sidaji kaija'arini a'onira 
vara oni'avini hiki. Ni-jorakia okha'ianaki bana ho avakadiania. 
Hora vanoki'ianavini kamahini Jerusalem sidaji kaija'arini hora 
vanofiki adani, vara vavani'aki bana hida varani ohina: 

“Khaki ada ovari Deua bikaronaki ija'ari-ra vaka'da'dira 
kaimoni. 
Deua bikajoamoraki bana ada khaki.” 
Niha ada Jesus. 


Pohimajaki bana ida Deu-ra khai vani'avini kagorani 
(Marcos 13.1-2; Lucas 21.5-6) 


2 4 1Hari. Deu-ra khai vani'avini kagorani kavasiribanini 
bodinia okhaonani'aha ada Jesus. Ajihina kaba'i kidipohia 
vanamaakari'aha ada Jesus, vani'aha: 

—Jesus, vada ini'a oni Deu-ra khai ani'avini kagorani, jahaki ida 
nokiani — vani'aha. 

2Oniaroa, Jesus va'ora ni'aha: 

—Avanokiki ida gora karaho jahaki. A'onira onava'isohiki bana 
ho. Deu-ra vanofiriki vania bana vanihimaka'oaja ida Deu-ra khai 
ani'avini kagorani. Ja'di na'bahaki-ra vanathararavini kamahini, 
ni-hojajanaki ida ja'di hoarani, ja'di hoariha namania — niha ada 
Jesus. 


Ija'ari pohimajani varani hini hida 
(Marcos 13.3-13; Lucas 21.7-19) 

3Hari. Monte das Oliveiras arabo namahikia avigaimori'aha. 
Vithi'aha ada Jesus. Vahoariha vahojarina kaba'i Jesu-ra 
vanamaakari'aha adani ipohina, vanana'dohi'aha: 

—Jesus, mahi nihaforija vani vanihimaki ida Deu-ra khai 
ani'avini kagorani? Nihanikia bana aogaja ida ijoini kamahini 
amaakarini? Nihanikia bana aogaja jaboni ida nama, arabo hahavi 
hiki ihimini kamahini amaakarini? — Jesu-ra vani'aha. 

4Oniaroa, Jesua bigathanihi ida vaathi: 

—Avaabononi avakava'igairia bana! Vahoariha a'onira 
vakorijanahavini-ra bana vanofiki a'oni. Vakajarida bana ida 
vaathi. 5Vikhaki bana adani korijanahi abono, vakhaniki bana 
adani afohanana: 

“Hovani Cristo ho. Deus hora karona'iki avakadika'da'di china 
kaimoni.” 
Vakhaninanaki bana adani afo'badara. Ija'ari vaipohikia 
vakajari'darihi bana ida vakadikorijanahi. 

6Avakamithaki bana ida ija'ari vaabono vakodakhamavini 
kavaranihi. Ibavi maakariki, napaja hikia, ija'ari vaabono 
vakodakhamaki bana. Varani vihina avakamithavini kamahini, 
hari'a vaofini! Vaabono vakodakhama'imidiaki adani ija'ari, 
ni-vaihimi'iaki kaho adani arabo hahavi kaija'arini. 7 Arabo 
kahijava va'ora vidaki bana adani arabo hoariha kahijava. Arabo 
kaka'da'dini kidisorara khama va'ora vidaki adani arabo hoariha 
kaka'da'dini kaija'arini. Ibavi ipohikia ho'doho'doki bana ida arabo 
afobakhia. Mahi ipohikia ija'aria vakainamoki bana ida vakadi'bai. 

8Namithani kamahini ida a'onira onava'isohivini hiki, 
avarigaki bana ida mahi jaharika'oani kama'dani. Pa'itxi ida 
gamo ka'banarahi kama'dani, naothinia karahoki ida gamo imani 
'banani. Onivani fori hija bana ida ija'ari vapohimaja'ina kamahini 
vara a'onira oni'avini hiki. 

9Hari. Naothinia hora vavajahariki a'onira vagathiki bana jaboni 
a'oni avahoarahanana, a'onira avarakhaki bana adani vahoariha 
vakadiania, a'onira vanaima'banara kaimoni. A'onira vanaabiniki 
bana adani. Oipohina avihini mani ida hora vavajahariki arabo 
hahavi vahojaki a'onira vavajaharivini hija jaboni bana. 

10Kodivarani namithani kamahini kodija'ari vaipohiki hora 
vakava'ipahiniki bana. Kodija'ari vihijanariki va'ora avarakhaki 
bana adani hora vanofijahakiki, vahoariha va'ora vanaabinira 
kaimoni. Ni-vaabono vakaimajahakhamapa'itxiki adani hora 
vakava'ipahini'iki. 

11 Oniaroa, ibavi ipohikia ija'ari Deus athi namoniva abono 
vihina-ra vakahi'badaraki bana adani. Vahoariha vaipohikia 
vakajari'darihi bana ida vakadikorijanahi athini. 12Aipohiki 
bana ida Jahari kabadania ija'ari vakabadanibakhiana 
ibavi hahavia, oniani ida kodija'ari ipohiki vaabono 

vakanofikhamajahakijanaravini hija bana. 13 Avaabinirini oadani 
oipohina avihini-ra avakajonirihi; Deus a'onira va'adiki bana a'oni, 
kidiania avarikhaja kaimoni. 

14 Hari. Arabo hahavi kaija'arinia vakamithaki bana ida omonina 
jahaki, avarigaja kaimoni ida ka'oa hini vakadika'da'di ohina. 
Oniaro, naothinia khaki bana ida mahi nama, arabo hahavi hiki 
ihimini kamahini. 


Mahi jahariki varani hini hida 
(Marcos 13.14-23; Lucas 21.20-24) 


15 Hari. Asia vara ni'aha ada Jesus: 

—Avanokiki bana ida nahina jaharika'oaki ija'aria 
vakaimajahapa'itxiriki Deu-ra khai vani'avini kagorani bodinia. 
A'onivani vada avania'iki hida papira, vakava'ihoki bana ida Daniel 
kohana kava'isohihi. Deus athi kapapirania hojaki ida Daniel 
kohana kava'isohihi. Ovaria vara bivani'aja hida hihida pohimajahi 
ija'ari-ra naimahidaki kaimoni. 

16Nokiani kamahini ida pohimajahi, avigajoraki bana! Judéia 
kaarabonia avahojahi; arabo namahikia avigajoraki bana! 17 Gora 
'da'dini a'ani kavasiribaninia avarakoirihi; avigarijoraki bana! 
Hari'a avi'oi avagorania, avakadinahina-ra avaranikhavini. 18Siroia 
bada avakhanihi; avigajoraki bana! Hari'a avakadimakari-ra 
avanikha avagorania. 19lja'ari avigana kamahini jahariki ida 
vakajahavidoki vakadimoni. Jahariki jaboni ida vaisapa'itxiki 
vakadimoni. Ni-vakaabokaki ida va'ora vavaki'darahavini. 20 Deu- 
ra vara vania mahija pahisiriki kamasikoni namitharavini hida 
avigana kamahini. Deu-ra vara vani'a mahija aakoirina kamahini 
namitharavini jaboni. 

210joina kamahini maakarini viahania, ija'ari hahavia 
vaimahidakarahoki, vava'i soko ini'ahapikini arafiaki. 
Jahari'oamanija ida mahi jaharini arafiaki. Deus hahavi-ra 
namonahavini naothinia ni-ija'aria vakamitha'iaki kaho ida 
vava'i soko ini'ahapikini arafiaki ibavi hahavia vahojaki. Ojoina 
kamahini naothinia ija'aria ni-vakamitha'ianaki ida vava'i soko 
ini'ahapikini arafiaki afojana ojoina kamahini viahani fori hiki. 
22Deua binaipohirihi bana ida mahi vaimana 'banani arafiani-ra 
vakamithavini kaimoni, vaihimihahavirara kaimoni adani ija'ari. 
Deus va'ora kakodiaki adani kidija'ari va'ora nagathogatho'iki. 

Va'ora va'adivini mani ida imai 'banani arafiani kamahini Deua 
binaipohiravini hija bana. 
23Ija'ari vahabini a'onira ni'aki bana a'oni: 
“Vada vani'a hada vani Cristo.” 
Nihi ida ija'ari. Athini vakajari'da bana. Hoariha vahabini a'onira 
ni'aki bana a'oni: 
“Vada vani'a Cristo ada.” 
Vakhaniha. Athini vakajari'da bana jaboni. 
24Vikhaki bana adani ija'ari a'onira vakorijanahaki kaimoni. 
Vahoarahanana vaabono vani'a'badaravini: 
“Hovani Cristo ho. Deus hora karonaki ho.” 
Vahoariha vaabono vani'a'badaravini: 
“Hovani Deus athi namoniva abono ho.” 
Vakhaninanaha. 
Vakaabokaki bana ida badani danoki, kodibadani danoki 
fori hiki. Vanofiki ida ija'ari hahavi-ra vakorijanahavini. 
Vakaabokaravini kaba'i, vakaijo'aki ida ija'ari Deua 
binagathogatho'iki-ra vakorijanahavini, Deu-ra vanofijanarara 
kaimoni. 
25Mitha vani'a hida a'onira onava'isohijoravini hiki. 26Ija'ari 
vahabini a'onira ni'aki bana a'oni: 
“Vavanavanaha amasia hojaki ada Cristo.” 
Hari'a bana avikha'a amasia. Ija'ari vahabini a'onira ni'aki bana a'oni: 
“Vada vani'a hada ahojaha Cristo.” 
Nihi ida ija'ari. Vaathi vakajari'da bana. 27 Hovani ija'ari hahavi 
vakadi'aajo ho. Bahi korikorihana nama hahavi-ra navagajorakivini 
vani fori hiki ida ojoina. 
28Ija'ari hahavi ojoina-ra vanokivini kamahini avigaki ida hana 
ohojana. Ija'ari majori vajoronina-ra vanokivini vani, avigaki ida 
aba'oi 'bathaki hana hojani — va'ora ni'aha ada Jesus. 


Jesus joina varani hini hida 
(Marcos 13.24-27; Lucas 21.25-28) 


29Hari. Asia vara ni'aha ada Jesus: 

—lImai 'banani arafiaki kamahini naothinia, mokhiniki bana ada 
safini. Ni-vagaki ada masiko jaboni, vorovorohananaki bana ada 
boviri. Deua binaho'doho'doki ida nama vaaniara kaimoni adani 
ka'da'di danoki nama vahojaki. 

30 Oniaroa, ija'ari hahavia vanokiki bana ida ojoina karajomini 
nama nokiani. Vabarariariaki bana adani arabo hahavi kaija'arini. 
Vanokiki bana ida ojoirarina bahi vaforiki hararana. Vanokiki 
jaboni ida bana ojahana odanona ovagana ija'ari hahavi vakadi'aajo 
china. 

31 Ojoina kamahini ija'aria vakamithaki bana ida trombeta 
ithoni, rabojahavahaki ida trombeta. 

Oniaroa, Deus va'ora karonaki bana adani ibavi kaija'arini ibavi 
hahavia, arabo hahavia avikhana, va'ora vanajoronihahavira 
kaimoni adani ija'ari Deus va'ora nagathogatho'iki kidiania. 


Figira avani karajomihi hida 
(Marcos 13.28-31; Lucas 21.29-33) 


32 Hari. Asia vara ni'aha ada Jesus: 

—Okavarajomiki ida ojoina kamahini figira avani afani aja'dini 
fori hini. Avanokihi ida afani aja'dinani, avarigahi ida amoroki 
amaakarini. 33Onivani fori hija ida ojoina viahani karajomini. 
Namitha'ihi ida vara a'onira oni'avini hi'iki, ojoina amaakarini- 
ra avarigahi. 34Ka'oa oamani ida oni'aki. Vaabinirina oadani 
adani ija'ari rajomi-ra vanokiki, namithahahaviki bana ida 
a'onira oni'avini hiki. 35Ihimiki bana ida arabo hahavi, nama hiki 
jaboni. Namithaki hida oathi a'onira oni'avini hiki. Mahi hahavi 
anokhomiriki hida oathi — va'ora ni'aha ada Jesus. 


Ija'aria ni-avigaki ida Jesus joina kamahini 
(Marcos 13.32-37; Lucas 17.20-37) 


36Hari. Asia vara niaha ada Jesus: 

—lja'aria ni-avigaki ida ojoina kamahini. Deus ibavi kaija'arinia 
avigarihi jaboni ida ojoina kamahini. Hovani, Deus kaisai ohina 
kaba'i, ni-oogaki ida ojoina kamahini. Kodiabi'i ka'oa vania biogaja 
ida. 

37 Ojoina kamahini fori hiki ida namitha'iki Noé kohana hokina 
kari. 38 Arabo hahavi kapahani viahania, Noé ava'doroa avi'oirina 
oadani, ni-ija'aria vakava'ibodivaranipa'itxiki ada Deus. Ni-vanofiki 
ida Deus athi-ra vanaabavini. Vakava'ibodivaraniha'oadahaki 
ida vakadimahi, vakadi'bai, makhira gamo khama avaakarana. 
39Jja'aria ni-avigaki kaho ida nahina namithaki kaimoni. Noé 
ava'doroa avi'oina naothinia, Deua bikarona'iki ida paha karaho, 

avahidahahavi'iki adani ija'ari. Onivani fori hija bana ida ojoina 
kamahini, vava'i kadihini hini. 

40Onokiana kamahini, makhira vi'bamiki bada vakhaniki bana 
vakadisiroia. Deua bianiha bana ada hoarana. Hojaroniki bana ada 
hoariha. 41 Gamo vi'bamiki vako'baihaki adani. Deua bianihi ida 
hoarani. Hojaroniki bana ida hoariha. 42 Avakadika'da'di ohiki ho. 
Ni-avarigaki ida ojoina kamahini, oniani ida mahi, joma hahavia 
hora avanokhavini-ra ohonariavini hija. 

43 A'onira onava'isohivini hiki. Kabo'dinofiki kaikahina-ra 
ogajorara vaha ada goraki; binaviahanokhamaniha vaha; ni- 
biva'ahaki ida bo'di abonoa gorana bianahoroavini. 44 Avakhanini 
vani a'onira ohonariaja hora avanokhahaha'oadahavini. Ija'ari hora 
vanaviahanokharavini kamahini vani ojoija bana. 


Ka'da'di kahonai abono varani hina 
(Lucas 12.41-48) 


45Hari. Asia vara ni'aha ada Jesus: 

—A'onivani honai abono jahaki fori vihi'a bana. Hovani honai 
abono kaka'da'di fori ohiki ho. Vara a'onira oni'avini hiki bana ada 
honai abono ogahaki, kidika'da'di athi-ra naabaki ada. Kidika'da'dia 
bihonariaha: 

“Iakadava'a bana hida 
ogorana. 
Va'ora no'a bana adani kodihonai abono vahoariha vakadi'baia 
mahi hahavi.” 
Niha ada ka'da'di. Ajihi'aha. 46Hari. Ka'da'di athi-ra 
naabahaha'oadahaha; ka'da'di joina kamahini, jahaki ada honai 
abono kidimoni hina. 47 Ka'oa hiki hida kodivarani. Ka'da'dia 
bini'aki bana ada kidihonai abono: 
“Inaabajahaki'iki ida ira 
ohonariavini hi'iki, 
oniani ida kodinahina hahavi, ogorana, 
arabo hiki-ra iakadava'avini maina ira ohonariavini hija.” 
Niha ada ka'da'di. Onivani fori hija bana hida vara a'onira oni'avini 
hiki jaboni. 

48Hari'a bana honai abono jahariki fori vihi'a! Ni-kidika'da'di 

athi-ra naabaki. Abono-ra ni'aha ada honai abono: 
“Agathinahaki ada 

kodika'da'di.” 

Niha ada honai abono. 49Oniani ida honai abono vahoariha-ra 
va'ora dafiabakhiavini hija. Honai abono ko'bainofiki, kakavinofiki 
jaboni afobakhia, makhira vahoariha vakahanobakhiaki 
vakadiania. 

50Ọniaroa, joi'aha ada ka'da'di. Ni-kidihonai abonoa 
binokhajanaki ida joina, ni-biogaki ida joina kamahini. 
51 Hari. Jaharikia ka'da'dia biarakha'aha ada honai abono, 
binaima'banakarahoki bana ada. Nimania ida honai abono 
kidika'da'di kabadania kabadani'badarana abosini. Kidihojai 
jahariki abosini fori hiki ida vahoariha vajahana-ra 
vakahi'badaravini abosini Ibavi Jaharika'oakia. Abarariariaki bana 
ada, kanada kakiroromisiki jaboni bana ada — va'ora ni'aha ada 
Jesus. 


Ima'inavi sa'ai ko'bamihani vihiki vaipohina varani vihina hida 


2 5 1Hari. Vara ni'ianaha ada Jesus: 

—Deus ija'ari-ra vaka'da'divini kamahini fori hiki ida 
namithaki bana ima'inavi sa'ai ko'bamihani vihiki vakadiania. 
Kodija'ari fori vihiki adani ima'inavi. Hovani maisa fori 
ohiki ho. Ima'inavia avikhahi ida vakadilamparina; maisa-ra 
vakaragararihara kaimoni. 2Sa'ai kahoarani vihiki avigahariki 
adani. Vahoariha sa'ai kahoarani vihiki avigahaki. 3Ima'inavi 
avigahariki avavikhaki ida vakadilamparina, ni-avavikhaki ida 
basina vakadilamparina-ra vanadai'ianavini kaimoni. 4Vahoariha 
vani adani basina-ra avakavikhaha. Aforahi ida vakadilamparina 
vanadai'ianaja kaimoni. 

5Hari. Ni-khajorakiki ada maisa. Vanaviahanokhavini oadani 
vanoko'isihahavi'aha adani ima'inavi, vavadi'aha. 6 Joma jararini 
vani kaikahi'aha ada maisa, vakamitha'ihi ida bodi'barahi: 
“Maisa hada kaikahi'ara. Avikha'a kidiania mahija 
avakaragararivini.” 
7Ọniaroa, vanokho'afora'aha adani ima'inavi hahavi, 
vakadilamparina-ra avanaha'di'aha. 8Hari. Ima'inavi vava'ihariki 
fori vihiki va'ora vani'aha adani vahoariha: 
“Haria vano'a avakadibasina kapa'itxia, 
daijanarinia binamokhiha'iki 
hida akadilamparina.” 

9Vahoariha vakabasinakia vagathani'ihi ida vaathi: 
“Iniani, basina kapa'itxi 
oavani hida akavahojaja, 
ni-arajomaki avakadimoni bana. 
Basina-ra avanofihi, vakapavakariha.” 
10Ọniaroa, ima'inavi vava'ihariki fori vihiki ai vihi'aha, basina-ra 
vakapavakariha'avini. Vakapavakarihana kaba'i vani, kaikahi'aha 
ada maisa. Hi'adani ima'inavi vakabasinaki vanaviahanokhaki ada 
maisa, avi'oi'aha kidiania akarai kaihinikani kania. Oniaroa, akarai 
kaihinikani kaka'da'dinia bivahonariahihi ida bakatha ka'boni 
avi'oijanarara kaimoni adani ija'ari vakaikahi'iariki. 
11 Hari. Mitihini vani vakaikahi'aha adani ima'inavi vava'ihariki 
fori vihiki vabodi'baraha'aha: 
“Akadika'da'di, avakarabikhai bana hida bakatha, 
ao'oina-ra anofiki hari 
jaboni.” 
12 Maisa bigathani'ihi ida vaathi: 
“Ni-a'onira oogaki.” 
13Hari hi'ihi ida Jesus rajomi kavaranina va'ora ni'a'aha: 
—Avaabononi avakava'igairi bana! Ni-avarigaki ida mahi 
hana hini ojoina kamahini, oniaroa a'onira ohonariavini hora 
avanokhavini — va'ora ni'aha ada Jesus. 


Honai abono avahoarabakosiki varani vihina 
(Lucas 19.11-27) 


14Hari. Asia vara ni'aha ada Jesus: 

—Vara a'onira oni'avini hiki bana ida niha ninini va'ora 
onaabosiki adani va'ora ovaka'da'diki vakadibadani. Oabono 
okavarajomivini bana ada ka'da'di. 

Napaja adahaki ada ka'da'di. Ajihina viahania va'ora 
baranaha'aha adani kidihonai abono, va'ora honariavini hiki ida 
kidijiniro, kidiarabo, gorana hiki-ra avakadava'avini. 15Ka'da'dia 
binofiki ida kidijiniro avana'ba'divini, oniani ida jiniroa 
va'ora no'avini hija. Ka'da'di va'ora kava'ibodivarani'imidiaha 
adani kidihonai abono, hana hina biogavini ida jiniro karaho 
akadava'ania kabadanina, hana hina biogavini ida jiniro doroniki 
akadava'ania kabadanina, hana hina biogavini ida jiniro pa'itxi 
akadava'ania kabadanina. 5 mil jiniro 'ba'dania bino'aki ada honai 

abono hoariha. 2 mil jiniro 'ba'dani bino'aki ada honai abono 
hoariha. 1 mil jiniro 'ba'dani bino'aki ada honai abono hoariha. 
Jiniroa va'ora no'avini naothinia ajihi'aha ada ka'da'di. 

16 Ajihi'aha ada honai abono 5 mil jiniro 'ba'dani-ra gathani'iki. 
Bada nina vani biana'ba'dija ida jiniro, bigathaniki ida 5 mil jiniro 
'ba'dani hoariha. 17 Onivani fori hiki ada honai abono 2 mil jiniro 
'ba'dani-ra gathaniki. Bada nina vani bigathaniki ida 2 mil jiniro 
'ba'dani hoariha. 18Honai abono hoariha bigathaniki ida 1 mil 
jiniro 'ba'dani, okhaonani'aha, bikhori'ihi ida nami, bianahoja'ihi 
ida kidika'da'di kajiniro. 

19Hari. Radaha'aha ada masiko ipohiki, oniania joi'aha ada 
vakadika'da'di. Va'ora baranaha'ianaha adani kidihonai abono, 
biogaja kaimoni ida kidijiniro avakadava'aki. 20Ovari miro'a 
o'oi'aha ada honai abono 5 mil jiniro 'ba'dani-ra gathani'iki. 
Biarakha'ihi ida jiniro 'ba'dani kidika'da'di kania bini'a'aha: 

“Hora ino'avini hi'iki hida 5 mil jiniro 'ba'dani. 

Bada onina vani oana'ba'di'ia hida jiniro. 

10 mil hiki hida ipohini ovahoja'iki.” 

21 Oniaroa, kidika'da'dia bini'aha: 

“Ivani honai abono jahaki i. 

Iakadava'ajahakiki hida ira ono'avini hi'iki. 

Jiniro pa'itxi-ra iakadava'ajahakivini mani ida kodinahina 
karaho-ra iakadava'avini maina-ra ovahonariahivini hija 
bana. 

Khai ini'a kodiania! 

Kodibadania ikabadanijahakini mani ida 
kodinahina-ra akavapitavini hija.” 
22Hari. Ovari maina o'oi'aha ada honai abono 2 mil jiniro 'ba'dani- 
ra gathani'iki. Biarakha'ihi ida jiniro 'ba'dani kidika'da'di kania, 
bini'a'aha: 

“Hora ino'avini hi'iki hida 2 mil jiniro 'ba'dani. 

Bada onina vani oana'ba'di'ia hida jiniro. 

4 mil hiki hida ipohini ovahoja'iki.” 

23 Oniaroa, kidika'da'dia bini'aha: 

“Ivani honai abono jahaki i. 

Iakadava'ajahakiki hida ira ono'avini hi'iki. 

Jiniro pa'itxi-ra iakadava'ajahakivini mani ida 
kodinahina karaho-ra iakadava'avini maina-ra 

ovahonariahivini hija bana. 
Khai ini'a kodiania! 
Kodibadania ikabadanijahakini mani ida 
kodinahina-ra akavapitavini hija.” 
24Hari. Ovari maina o'oi'aha ada honai abono 1 mil jiniro 'ba'dani- 
ra gathani'iki, biniaha ada kidika'da'di: 
“Ira oogaki ho. 
Ka'da'di ihini mani ida ija'ari iathini-ra naabaravini-ra 
iva'aharavini hija. 
Va'ora ihonariaki adani kadahonai abono varakhajahana 
kadaimoni, 
a'ba'dija kaimoni ida kadanahina. 
Va'ora ihonariaki adani jaboni rakhajahi bononi-ra 
vanajoroniki, 
vanaji'binija kaimoni ida kadatrigo kagorani. 
Kadaimoni ida vakadibadani, 
ni-a'ba'dipa'itxiki ida kadahonai abono vakadinahina. 
25 Ira ofini'avini mani ida 
nami bodinia kadajiniro-ra oanahojahavini hi'ia. 
Vada ini'a, hida vani kadajiniro.” 
26Hari. Ka'da'dia bigathanihi ida honai abono athi: 
“Honai abono jahariki oamani i! 
Ikajoniaha'oamanija! 
Ikava'ibodivaraniki ida avakadibadani abani kodimoni hini, 
a'ba'dija kaimoni ida kodinahina. 
27 Nimania ida hora ikava'ibodivaranivini, 
jahaja vaha ida kodijiniro-ra iana'ba'divini-ra ikaijo'avini. 
Jahaja vaha ida kodijiniro-ra iarakhavini sidaji kajinironi-ra 
avakadava'aki vakadiania; 
okaikahina kodijiniro-ra vanajoiha; 
hora vano'avini hiki vaha jaboni ida vakadirihai abosini. 
Nahina mani ida va'ora ikanarihairavini hija?” 
Niha ada ka'da'di. 
28-30 Roiribani'aha, va'ora ni'aha adani kidihonai abono 
vahoariha: 
“Visaari oni 1 mil jiniro 'ba'dani bivahoja'iki! 
Kodihonai abono 10 mil 
jiniro 'ba'dani-ra vahojaki-ra vano'a bana jiniro avisaari'ikia. 

Vanahokahi'a bana ada honai abono bakibakini kania. 
Bakibakinia abarariariaki bana ada, 
kanada kakiroromisiki bana ada. 
Ni-nahina jahaki kabadaniriha ada.” 
Niha ada ka'da'di. 

Deua bino'aki ida kidinahina ija'aria biakadava'aja kaimoni. 
Biakadava'ajahakihi; Deua bianaipohihi ida nahina biakadava'aki. 
Ija'aria biakadava'ajahakirihi ida nahina pa'itxi Deua bino'avini 
hiki, Deua bianiki bana ida nahina pa'itxi bivahojaki — va'ora 
nia'aha ada Jesus. 


Jesus ija'ari-ra nasohivini kamahini varani hini. 


31 Hari. Jesus va'ora ni'aha: 

—Hovani ija'ari hahavi vakadi'aajo ho. Okha'ianana kamahini 
ka'da'di ohiki bana ho, ija'ari hahavi-ra ohonariaja kaimoni. 
Okhana kamahini Deus ibavi kaija'arini hora vavaipohihaki bana. 
Ka'da'di kavithi ibavinia ovithiki bana ho. 

32-33Oviaha vajoroniki bana adani arabo hahavi kaija'arini. 
Ovilia akadava'ava abono fori ohiki ho. Ovilia akadava'ava abono 
va'ora kanapitakhamavini adani ovilia, boji vihiki. Va'ora nahojaki 
adani ovilia pitana aniaja, va'ora nahojaki adani boji pitana jasoja. 
Onivani fori va'ora onihara bana adani ija'ari va'ora onasohivini. 
Ija'ari vahoariha opitana aniaja vahojaki. Ija'ari vahoariha opitana 
jasoja vahojaki. 

34 Oniaroa, vakadika'da'di ohi'ina vani, va'ora oni'aki bana adani 
opitana aniaja vahojaki: 

“Hojai jahakia avakahojaiki a'oni. 

Kodiabi'i a'onira kajoamoraki a'oni. 

Vikha'a mahija avagathanivini ida kodiabi'i a'onira 
kaibavijahahivini hi'iki, 
ka'da'di avihiki bana a'oni. 

Arabo amonahani viahania binaibavijaha'iki ida. 

35 Ovai'amina, 

'baia hora avano'a'iki a'oni. 
Okanabidi akaaforani, 
paha hora avano'a'iki a'oni. 
Avakadija'ari ohirina kabati, 
hora avagathanijahaki'iki a'oni avagorania. 

36 Okamakaririna, 
hora avano'a'iki a'oni 
makaria okaimahaki kaimoni. 
Okavamonina, 
hora avakajoamoraki a'oni. 
Cadeia ohojana, 
hora avanavanavanaha'iki a'oni.” 
Oni'aki bana ida ija'ari opitana aniaja hojaki. 

37Ija'ari hojai jahakia vakahojaiki oathi-ra vagathaniki bana: 
“Mahi nihaforija koda ira akajoamora'ia? 

Mahi nihaforija ivai'amini ira ano'aja 'baia? 
Ni-akava'ihoki'iki ida ikanabidini akaafora'ini paha ira 
ano'avini. 

38 Ni-akava'ihokiki jaboni ida arabo hoariha kaija'arini ihini ira 

agathani'avini agorana. 
Ni-akava'ihoki'iki ida ikamakaririni makaria ira ano'a'avini 
hi'iki. 

39 Ni-akava'ihoki'iki jaboni ida ikavamonini-ra anokivini. 
Ni-akava'ihokiki ida cadeia kabodinia ihoja'ini ira 

anavanavanaha'avini. 
Mahi nihaforija koda ira akajoamora'ia?” 
Hora vani'aki bana. 

40 Hari. Vakadika'da'di ohina vani, va'ora oni'aki bana adani: 
“A'onira onava'isohivini hiki hora avanokiravini kaba'i, 
oigamina hoariha kanahinariki-ra avakajoamorahi, 
hora avakajoamora'oamanija.” 

41 Hari. Oniaroa, va'ora oni'aki bana adani opitana jasoja 

vahojaki: 
“Avakara'o'a kodiania! 

Hojai jaharikia avakahojaiki a'oni. 
Deus a'onira vajahariki a'oni. 
Avikha'a Ibavi Jaharika'oaki kania, 

siho kaihimiriki kania. 
Hojaki ida Ibavi Jaharika'oaki, 

Jahari, kidija'ari khama vaibavi ida. 

42 Ovai'amina, 

ni-'baia hora avano'aki. 

Okanabidi akaaforani, 

ni-paha hora avano'aki. 
43 Avakadija'ari ohirina kabati, 
ni-hora avagathaniki avagorania. 
Okamakaririna, 
ni-makaria hora 
avano'a'iki. 
Okavamonina, 
ni-hora avakajoamoraki. 
Cadeia ohojana, ni-hora 
avanavanavanaha'iki.” 
Va'ora oni'aki bana adani opitana jasoja vahojaki. 
440niaroa, hora vani'aki bana adani: 
“Mahi nihaforija koda ira anokija ivai'amini, 
ikanabidini akaafora'ini, 
akadija'ari ihirini, 
ikamakaririni, ikavamonini, 
cadeia ihoja'ini? 
Ni-akava'ihoki'iki ida ira anokivini. 
Mahi nihaforija koda ira akajoamorarija?” 
45Va'ora oni'aki bana adani: 
“A'onira onava'isohiki 
bana ho, 
oigamina vahoariha 
vakanahinariki-ra 
avakajoamorabakhiarihi; 
ni-hora avakajoamoraki.” 
Va'ora onava'isohiha. 
46 Hari hi'ihi ida Jesus kavarani, ija'ari ka'ojomo'ihia kavaranina, 
va'ora nava'isohivini hiki ida namitha'iariki. Jesus va'ora ni'aha: 
—Hojai jaharikia vakahojaiki avikhaki bana Ibavi Jaharika'oaki 
kania, imai 'banani ibavini kania. Vakadimahi vavahojaki idiaja ni- 
ihimijanaki. Hojai jahakia vakahojaiki vani adani avikha'aha bana 
Ibavi Jahaka'oakia. Vakadimahi vavahojaki idiaja ni-ihimijanaki. 


Vanofiki ida Jesu-ra vanaabinivini 
(Marcos 14.1-2; Lucas 22.1-2; Joao 11.45-57) 


2 6 1Hari hi'ihi ida Jesus kavarani ija'ari-ra va'ora 
ka'ojomo'ivini. Va'ora ni'aha adani kidipohi: 

2—Avarigaki ida mahi 'bamiki radahani naothinia anamonahaki 
bana ida Páscoa kaihinikani. Hovani ija'ari hahavi vakadi'aajo ho. 
Páscoa kaihinikani amonahani vani hora avarakhaki bana adani 
vahoariha. Ava akasanakhamakia hora avaka'itapoamisira kaimoni 
— va'ora ni'aha ada Jesus. 

3Oniaroa, Caifás gorana vajoroni'aha adani sasidotxi 
vavaka'da'diva, judeus kaija'ari vanava'isohiva abono khama. 
Sasidotxi hahavi vakadika'da'di Caifás oniki. 4Vaabono vara 
vakani'akhama'aha: 

—lIja'aria avigaravini kaba'i, agathiva ada Jesus, anaabinira 
kaimoni. Niha ani'a'avini agathiki koda ada? 5Páscoa kaihinikani 
kania vajoroniki adani ija'ari vaipohiki Jesu-ra vavajahaki. 
Ihinika-ra anamonahavini oadani ni-Jesu-ra agathivini jahaki. 
Jesu-ra agathihi; haria vidaha bana adani ija'ari — vaabono 
vakani'akhama'aha. 


Gamoa bikavamisaihaki ada Jesus 
(Marcos 14.3-9; Jodo 12.1-8) 


6Oniaroa, Betânia ibavia hoja'aha ada Jesus. Simão hoariha 
gorana hoja'aha. Mahi 'bo'dakari Jesua biani'iki ida Simão 
kakavamoni asafi namania hojaki. 7Simão gorana o'oi'ihi ida gamo, 
bivikhami'ihi ida misai mitxaki, kaidivani arafiaki. Ja'di vaforiki 
ida misai bavini hija. Abononi ni'a'ihi: 

—Mahi ipohijanariki bana ida Jesus abinina kamahini. 
Okavamisaihaki ada abinina viahania. 

'Baina kaba'i ada Jesus, gamoa binamaakari'aha biahoari'ihi 
ida misai Jesus 'da'di a'ania. 8 Jesus ipohina vanokihi ida gamo 
kabadani, vaihamahi'aha, vanana'dohi'aha: 

—Nahina kaimoni gamoa binakavithimaki ida misai? 9Pavakari 
binihaja vaha; jiniro ahapini-ra gathanihi vaha; vakanahinariki-ra 
vaha va'ora no'avini himanihi vaha ida jiniro — vani'aha. 

l00niaroa, Jesua bioga'iki ida vakadivarani nahina hini, va'ora 
ni'aha: 

—Jakana hojava kaho. Nahina kaimoni athi khanakia avani'aki 
hida gamo? Jahaki ida kidibadani kodimoni hini. 11 Mahi 
hahavi vani vahojara adani vakanahinariki avakadiania va'ora 
avakajoamorara kaimoni. Ni-mahi hahavi ohojaki avakadiania hora 
avakajoamoraja kaimoni. 12Hora kavamisaihavini hiki oabinina 

viahania. Jadi hodijama'oki bodinia oaba'ona-ra avibaivini viahani 
mani ida hora kavamisaihavini hija. 

13Ka'oa oamani hida oni'aki. Arabo hahavi, ibavi hahavia ija'aria 
vara bivani'aki bana ida omonina jahaki, vara vavani'aki jaboni 
bana hida gamo kabadani jahaki. Vakava'ihokiki bana hida gamo 
kabadani — va'ora ni'aha ada Jesus. 


Judas Iscariotes varani hina hida 
(Marcos 14.10-11; Lucas 22.3-6) 


14Ọniaroa, abono-ra ni'a'aha ada Jesus ipohina Judas Iscariotes 
oniki: 

—Hari. Oarakhaki bana ada Jesus sasidotxi vavaka'da'diva vasa'a 
kabodinia. 
Oniaroa, ajihi'aha, okha'aha vakadiania. 15Judas Iscariotes va'ora 
ni'aha adani sasidotxi vavaka'da'diva: 

—Nihafori jiniro 'ba'dania hora avano'aja bana Jesu-ra 
avakadiania oarakhavini abosini kaimoni? 

Hari. Varajoma'ihi hida 30 jiniro 'ba'dani prata amonahaki ipohini, 
Juda-ra vano'avini hi'iki. 16 Ajihi'aha ada Judas, abono-ra ni'aha: 

—Niha oni'a'aki koda hada Jesus oarakhavini vakadiania? 


Vi'baijabana'iki adani Jesus 
(Marcos 14.12-21; Lucas 22.14-23; João 13.21-30) 


17Hari. Oniaroa, kama'da'ihi ida judeus kaija'ari vakadihinika. 
Ihinika amonahani oadani pão kathoramananiriki vakahaki adani. 
Hari. Jesus ipohina vanamaakariha, vanana'dohi'aha: 
—Jesus, hanaja vania hojahi ibavi Páscoa kaihinikani ko'baini-ra 
anamonahavini kaimoni? 
18 Jesua bigathani'ihi ida vakadina'dohi: 
—Jerusalem sidajia avikha'a bana. Vanako'diha bana ada 
makhira vara oni'ajora'iki. Vani'a bana: 
“Jesus ira nava'isohivini hiki bana ida akadiania hojana 
kamahini ipohijanarini. 
Binofiki ida Páscoa kaihinikani ihinika ko'baini 
arihavini kidipohi khama igorania.” 
Vani'a bana. 
19Hari. Ai vihi'aha adani Jesus ipohina, vakaraga'ihi ida 
makhira ibavi Jesua bini'a'iki. Vanamonaha'iki ida ihinika ko'baini 

kaimoni. 20Mithani vaivaini vani vakaikahi'aha adani Jesus Páscoa 
kaihinikani ko'baini kania. Mesa kai'oarinia vadosidosiriaha'aha, 
vi'baina-ra vakavahojaivini ida. Vigaakosoa'aha adani Jesus 
ipohina 12 vihiki. 21 Vi'baina kaba'i Jesua bini'a'aha: 

—Ka'oa oamani hida oni'aki. Hoarana avakadiania hojaki hora 
arakhaki bana vahoariha hora vanaabinija kaimoni. 

22 Avakava'isokonivini, avigaravini ada Jesu-ra arakhaki. 
Vani'aha afohanana: 

—Jesus, vara hora ivani'amanija koda? Jokoa ira oarakharihi — 
vakhaninana'aha. 23 Jesus va'ora ni'aha: 

—Hoarana hora arakhaki ho, hi'o pão-ra oakoba'ahavini-ra 
ovi'bamivini hiki, hihada vani hada hora arakhara vahoariha 
vasa'a kabodinia, hora vanaabinira kaimoni. 24Hovani ija'ari 
hahavi vakadi'aajo ho. Oabiniki bana ho. Deus athi kapapirania 
binamonijoraki ida oabinina. Jahariki bana ida kidimoni hora 
arakhaki kaimoni. Deua binaima'banakarahoki bana ada Ibavi 
Jaharika'oakia. Namitharara vaha; ni-pohimajaki vaha — niha ada 
Jesus. 

25 Oniaroa, Judas Iscariotes Jesus kava'ahi 'badara bini'aha: 

—Jesus, vara hora ivani'amanija koda? Jokoa ira oarakharihi. 

Jesua bini'aha: 

—l|vani oa hora iarakhaja bana. 


Jesua vara bivani'ajora'iki ida amana ahovariki akadimoni hini 
(Marcos 14.22-26; Lucas 22.14-23; I Coríntios 11.23-25) 


26Hari. Vi'baina kaba'i Jesua bikanabiini'ihi ida pão, Deu-ra ni'a'aha: 

—Deus, ivani ijahaki i. Pãoa haria ino'aki i — ni'aha. Vara nina 
naothinia, bikanapitahatahahi, kidipohi-ra va'ora no'avini kihi'ihi, 
va'ora ni'aha: 

—Vaagathani'a hida pão mahija avakahahahavivini. Oimana 
hida pão. 

27 Vakahavini naothinia, copo maina-ra nabiiniha. Deu-ra vara 
ni'a'ianaha: 

—Deus, ivani ijahaki i. Vinho haria ino'aki i. 

Vinho kacoponi maina va'ora no'a'aha. Va'ora ni'a'aha: 

—Vi'avihahavi. 

28 Hihida vinho oamana hida. Oabinina kamahini oamana 
ahovariki bana. Oabono ova'ahaki ho oabinina, ija'ari vaipohiki- 

ra va'ora oakava'ijoaja kaimoni. Oamana-ra anahovariki bana 
vakadihojai asohiriki 'birani abosini kaimoni. Oamana ahovarini 
mani ida Deu-ra vakajaridaravini va'ora kapoarivini hija, kidija'ari 
vihira kaimoni, oniani ida kidiania va'ora arakhaja bana. Nimania 
ida Deus kava'iponahi a'bo'daki ja'dini. 2? Ka'oa oamani ida oni'aki. 
Jokoa oabinirina oadani o'avijanarihi hida vinho. Deus a'onira 
vaka'da'divini kamahini kidiania nama o'avi'ianaki bana ida vinho 
jadini avakadiania — Jesus va'ora ni'aha. 

30 Oniaroa, vi'avivini naothinia, moro vaahia'aha Deu-ra khai 
vani'avini. Ai vihi'aha. Arabo namahiki monte das Oliveiras onikia 
avikha'aha. 


Jesua binava'isohijoraki ada Pedro 
(Marcos 14.27-31; Lucas 22.31-34; João 13.36-38) 


31 Hari. Jesus va'ora ni'a'aha adani Pedro: 
—Deus athi kapapirania hojaki hida athii: 
“Ovilia akadava'ava abono-ra onaabiniki bana ho. 
Avigaki bana adani ovilia.” 
Nihi ida athii. Hihida joma hora avanahojahaki bana a'oni 
afohahavi avarigani. Ovilia avigana vani fori avihija bana 
avarigani. 32Oahokina naothinia, Galiléia kaarabonia a'onira 
onaviahanokhaki bana ho — va'ora ni'aha ada Jesus. 
33 Oniaroa, Pedroa bini'aha: 
—l1lra vanahojahavini kaba'i adani vahoariha, hovani ni-ira 
onahojahaki — niha ada Pedro. 34Jesua bini'aha ada Pedro: 
—Ka'oa oamani hida ira oni'avini hiki. Hihida joma arakava 
ahiana viahania, ivani iathini nija bana: 
“Jesus ipohina ohirihi.” 
Ahoarabakosikia oipohina ihirini-ra ikahiki bana i — Jesua 
bini'aha ada Pedro. 35 Oniaroa, Pedro bini'aha: 
—lIniani, oabinihi kadania, oabinihi, jokoa iipohini ohirina-ra 
okahirihi — niha ada Pedro. Vahoariha vani'avini afohahavi: 
—Jokoa iipohini arihirina-ra akahirihi — vakhaniha. 


Getsêmani ibavi onikia avikhaki adani Jesus 
(Marcos 14.32-42; Lucas 22.39-46) 


36 Hari. Ai vihi'ianaha adani Jesus, Getsêmani ibavi maakariki-ra 
avanikhahavini. Avakhanoha, ipohina-ra va'ora ni'aha: 

—Onia vavithima'o, okhananavaki ho Deu-ra vara oni'aki ho. 

37 Vavithima'ona, Jesus va'ora ni'aha adani Zebedeu kaisai 
vi'bamiki, Pedro jaboni: 

—Pedro, Tiago, João, hora vavaipohiha bana! 

Ai vihi'aha adani avako'bamahakhamaki. Va'i mokara nikaraho'aha 
ada Jesus. Va'i rogo inikarahoki ada jaboni. 38 Va'ora ni'aha: 

—Kodiva'isoko'ini karaho hora naabinikamariki ho. Hida vahoja. 
Vanoki bana! — va'ora ni'aha. 
39Okhananavapa'itxiha, aasiama'oha, Deu-ra vara ni'a'aha: 

—Kodiabi'i, oakava'isokonihi ida ija'ari hahavi vakadihojai 
asohirini abosini-ra ogathanivini. Nahina hahavi-ra ikaabokaki. 
Hora vanaima'banavini inofirihi; hora iva'adivini-ra ikaabokaki i. 
Hora vanaima'banavini inofihi; onofiki jaboni. Nahina-ra inofihi; 
onofiki jaboni — Deu-ra ni'aha ada Jesus. 

40 Hari. Pedro vakadiania joimiha ada Jesus. Pedro vavadina-ra 
karagaha'aha, va'ora ni'aha: 

—Pedro, avavadimanija? Avanokipa'itxini-ra koda avakaabokaria? 
4 Haria vavadi! Deu-ra vara vani'a bana mahija Jahari athi a'onira 
kaboroborovini-ra avakamitharavini. Jahari kahojai-ra avanofiravini 
kaba'i, ni-avakaabokaki ida Jahari a'onira kaboroborovini-ra avakajonivini. 

42Ajoimi'ianaha ada Jesus, Deu-ra vara ni'a'ianaha. Bini'aha: 

—Kodiabi'i, oogaki ida hora vanaima'banavini-ra inofivini, 
oniani ida hora vanaima'banavini-ra okapoarivini hija. Nahina-ra 
inofihi; onofiki jaboni. 

43Kidipohi vakadiania joimi'ianaha. Vavadi'ianana vani va'ora 
karaga'ianaha. Vanokho'da'bo'da'bo'ianamaniha. Ni-vakaabokaki 
ida vanokina. 44Ajoimi'ianaha ada Jesus, ahoarabakosikia Deu-ra 
vara ni'a'ianaha, oniani ida athi hi'ianahi. 

45 Oniaroa, kidipohi vakadiania okhami'ianaha, va'ora ni'a'aha: 

—Asia mani avavadija avarakoirini? Hari. Kama'da'iki ida oimana 
'banani. Hovani ijaari hahavi vakadi'aajo ho. Hoariha hora arakhaki bana 
ada, makhira vajahariki vasa'a kabodinia. 46 Vigaa'a. Ai arihi'ava. Vada 
vania o vasa'a kabodinia hora arakhaki kaikahina. 


Vagathiki ada Jesus 
(Marcos 14.43-50; Lucas 22.47-53; João 18.1-11) 


47 Hari. Jesus vara nina kaba'i, kaikahi'aha ada ipohina Judas 
Iscariotes oniki. Judas va'ora vikha'aha adani ija'ari vaipohiki 

vakasa'aiki. Vavikhahi ida ava, tarasara hiki, vakadisa'ai kaimoni. 
Sasidotzi vavaka'da'diva, judeus kaija'ari vanava'isohiva abono khama 
va'ora vakarona'aha adani vakasa'aiki Juda-ra vavaipohihara kaimoni. 
48 Judas va'ora ni'avini vakaikahina viahania: 

—Hi'ada makhira oka'ivanitiki, oramosiki vani-ra 
vagathijahaki bana — va'ora nava'isohijoraha ada Judas. Jesu-ra 
vakavarajomivini hiki Juda biramosivini. 

49 Hari. Jesus vavahojaki kania vakaikahi'aha adani Judas, 
binamaakari'aha, bini'aha: 

—Aajo, ivaniti. Deus ira no'aki i va'i jahajahania. 

Hari. Jesu-ra ramosi'aha. 50 Jesua bini'aha ada Judas: 

—Judas, bada ini'ajoraki'a ida inofiki! 

Hari. Vakasa'aiki Jesu-ra vanamaakari'aha, vagathi'aha, 
vidabo'aha. 51 Jesus ipohina hoarana bidioni'ihi ida tarasara fori 
hiki bavinia, binoba'aha ada sasidotxi vakadika'da'di kahonai 
abono, biava'boarabakosi'ihi ida morobo. 52Oniaroa, Jesua bini'aha: 

—lInaibavijaha bana oni kadasa'ai! Ija'aria binaabinihi ida hoariha 
sa'aia, hoariha bikavasa'aihaki ida jaboni bana. 53Ikava'ibodivarani ida 
kodiabi'i hora akava'ijoavini-ra kaabokaravini. Deus hora akava'ijoavini- 
ra okanikhariaja vaha; Deus va'ora karonajorakiha vaha adani ibavi 
kaija'arini vaipohiki kodiania hora vaakodiara kaimoni. 54Ni-onofiki 
ida hora vaakodiavini. Hora vaakodiara vaha oabinirina kaimoni; ni- 
namithaki vaha ida Deus athi papira hojaki vara hora vani'ajoravini 
hi'iki. Onofiki ida Deus hora vara vani'avini namithani kodiania. 

55 Naothinia, Jesus va'ora ni'aha: 

—lIjaaria vavikhaki ida ava, tarasara hiki vagathira kaimoni ada 
kaabiniki. Onivani fori hini avavikhaja ida avakadisa'ai hora avagathija 
kaimoni. Okaabiniki hora avavanihamania koda? Mahi hahavi ija'ari-ra 
oka'ojomo'ihi Deu-ra khai ani'avini kagorani kavasiribanini bodinia, ni- 
hora avagathi'iki. 56Namitha'iki ida Deus athi namoniva abono kohana 
vanajiri'bo'da'iki Deus athi kapapirania — va'ora ni'aha ada Jesus. 

Hari. Jesu-ra vanahojaha'aha adani ipohina, aviga'aha. 


Judeus kaija'ari vanasohiva abono vavaka'da'diva vakadiania 
hojaki ada Jesus 
(Marcos 14.53-65; Lucas 22.66-71; João 18.12-14, 19-24) 


57 Hari. Oniaroa, hi'adani ija'ari Jesu-ra vagathi'iki sasidotxi 
vaka'da'diva gorana avisa'aha, Caifás oniki ada. Sasidotxi 

vakadika'da'di gorana bodinia vajoroniha adani judeus kaija'ari 

vaka'ojomo'iva abono, judeus kaija'ari vanava'isohiva abono khama. 
58Hari. Napaja kasiagaha ada Pedro. Sasidotzi vakadika'da'di 

gorana khanona, gora i'oarini kavasiribanini bodinia o'oi'aha 

ada Pedro, vithima'o'aha, gora avakadava'ava abono vakadiania, 

va'oaniaro sorara fori vihiki adani. Pedroa binokhaki ida Jesus 

monina-ra kamithavini. 

59-60 Sasidotxi vavaka'da'diva, judeus kaija'ari vanasohiva 
abono vavaka'da'diva khama vaabono vara vakani'akhama'aha. 
Vanofiki Jesus abinina-ra vavahonariahivini. Vanako'diki ida 
badani asohiriki Jesus kania, ni-vakaragaki. Jesus athi kamithava 
abono-ra va'ora vakaboa'iha Jesu-ra avakaraganahara kaimoni 
afohanana. Jesu-ra vakanavaranihavini adani ija'ari vaipohiki 
afohanana. Korijanahia vakavaranina mani ida vakadivarani-ra 
avakanasohikhamaravini hija. 

61 Hari. Makhira vi'bamiki vahoariha avi'oi'aha. Sasidotxi 
vavaka'da'diva-ra va'ora vani'aha: 

—Akamithaki ida Jesus athi. Bini'aki: 

“Onathararavini bana ida Deu-ra khai ani'avini kagorani. 
Mahi ahoarabakosikia onamonaha'ianaki bana ida gora.” 
Nimania ida Jesus athi akamitha'iki — vakhaniha. 

62Oniaroa, gaa'aha ada sasidotxi vakadika'da'di. Jesu-ra 
nana'dohi'aha: 

—lIgathanivini inofiria ida ira vakanavaranihavini? 

63 Jesua viso bini'ahi ida athi, ni-bigathaniki. Oniaroa, sasidotxi 
vakadika'da'dia bini'aha: 

—lathini-ra kamithara kaimoni ada Deus hokiki, ira 
ohonariavini hiki hida kodina'dohi-ra igathanivini. Ivani Cristo 
Deus ira nagathogatho'iki i, ija'ari hahavi vakadika'da'di ihija 
kaimoni? Deus kaisai mani i? 

64 Jesua bigathani'ihi ida athi: 

—TIvani hora ini'aja Deus kaisai ohina. Ka'oa hini hida kadavarani. 
Hovani ija'ari hahavi vakadi'aajo ho. Deus danoki pitana aniaja ovithiki 
bana ho. Kadadi ohina. Ovithina-ra avanokiki bana a'oni. Bahi vaforiki 
namana vani nama ogarina-ra avanokija bana — niha ada Jesus. 

65 Oniaroa, sasidotzi vakadika'da'dia bina'bira'ihi ida 
kidikarahobi bikaimahaki, bikavarajomija kaimoni ida Jesus Deus 
hina kavaranihi-ra vajaharavini. Va'ora ni'aha: 

—Jahariki ida Jesus kavarani. Deus kaisai hina-ra kahi'badaraki 
ada. Nahina kaimoni va'ora anihajanariha adani Jesus vara 
vani'ava abono. Akamitha'iki hida Jesus Deus kaisai hina-ra 
kahivini. 66Niha ani'a'aki koda hada Jesus? 

Vagathani'ihi ida athi: 

—Jahariki hida kidivarani. Jahaki ida abinina 
— vakhanihahavi'aha. 

67 Naothinia Jesus nokho-ra vakai'bai'aha, vidajaha'aha jaboni. 
Vahoariha vakajoiri'aha. 68 Vani'aha: 

—Aihotahi abono, hana hina vani ira kajoirija? 


Pedro Jesu-ra ogaravini-ra kahiki 
(Marcos 14.66-72; Lucas 22.54-62; João 18.15-18, 25-27) 


69Hari. Gora banininia asia hojaha ada Pedro vithi'ina. 
Kha'ihi ida sasidotxi vakadika'da'di kabadani abono. Pedro-ra 
namaakari'ihi, bini'aha: 

—l|vani ivaipohihara ada Jesus oniki. 

70Pedro abono-ra vajari'daha ija'ari vahojaki vaviaha: 

—lIniani, ovaipohihariha ada. Ni-oogajahakiki ida kadavarani 
nahina nini. 

71Hari. Ajihi'aha, gora kavasiribanini kaathania okhamiha. 
Badani abono hoariha binokiha, vahoariha-ra va'ora ni'ahi: 

—Ovani hi'o Jesus ipohina, Nazaré sidaji oniki kaija'arini ada 
Jesus. 

72Pedroa bini'a'ianahi: 

—lIniani, ipohina ohirihi. Deua bikamithaki ida a'onira oni'avini 
hiki, ni-oogaki ada makhira. 

73Mitihini vahojakia vanamaakari'aha ada Pedro, vani'a'ianaha: 

—Hai oamani, kidipohi oamani i, iathini fori hiki ida Jesus athi, 
Galiléia kaaraboni kaija'arini a'oni afo'bamakhama. 

74Ọniaroa, Pedro va'ora ni'aha: 

—Deua bikamithaki hida kodivarani. Ni-oogaki ada 
makhira. Ipohina ohirihi. Korijanahia okavaranihi, Deus hora 
naima'banakarahovini-ra onofihi. 

Oniaroa, ahia'aha ada arakava. 75Pedroa bikava'ihoki'ihi ida 
Jesus athi: 

“Hihida joma arakava ahiana viahania, ivani inihaki i: 
Jesus ipohina ohirihi.” 

Ahoarabakosikia inihi.” 
Jesus athi-ra kava'ihokiha, ajihi'aha ada Pedro, asara'ahapiki'aha. 


Pilatos kania Jesu-ra avisaki adani 
(Marcos 15.1; Lucas 23.1-2; Jodo 18.28-32) 


27 1 Hari. Oniaroa, vagavagani vaabono vara 

vakani'akhamaha adani sasidotzi vavaka'da'diva, judeus 
kaija'ari vanava'isohiva abono khama. Vakhaniha: 

—Deus kaisai hina-ra kahi'badaraki ada Jesus. Jahaki ida 
abinina bana. 

2Naothinia Jesus dabohana-ra vavahonariahi'aha, Pilatos kania 
avisa'aha ada Jesus, avarakha'aha. Arabo kaka'da'dini ada Pilatos. 


Abono-ra naabini'iki ada Judas Iscariotes 
(Atos 1.15-19) 


3Ọniaroa, Judas Iscariotea bikamitha'ihi ida Jesus varani hina, 
judeus kaija'ari vanava'isohiva abono abinina-ra vavahonariahivini- 
ra vanofivini. Hi'o Judas Iscariotes Jesu-ra arakha'iki. 

Monina-ra kamitha'aha, abono-ra ka'da'digaria'aha. Hari. Sasidotxi 
vavaka'da'diva, judeus kaija'ari vanava'isohiva abono vakadiania 
okha'aha ada Judas. Kaikahi'aha, binajoiki ida jiniro 'ba'dani 30 
hiki ipohini vakadiania. 4Va'ora ni'aha: 

—Asohiri'oamanija ida Jahari kabadania okabadanina. 
Oarakha'iki ada Jesus avakadiania. Ni-Jesua bada bini'apa'itxiki ida 
Jahari kabadani! 

Judas Iscariote-ra vani'aha: 

—Ni-akava'ibodiki ida kadabadani asohini asohirini. Ba ivani inasohi. 

sOniaroa, Judas Iscariotea bisonarari'ihi ida jiniro Deu-ra 
khai vani'avini kagorani bodinia, va'ora nahojaha'aha, ajihi'aha. 
Okha'aha kanabidi-ra akanafora'aha, abono-ra naabini'aha. 6Judas 
Iscariotes ajihi'ina naothinia sasidotxi vavaka'da'diva vidora'ihi ida 
jiniro, vakhaniha'aha: 

—Niha ani'a'aki koda hida jiniro? Hihida jiniro Juda-ra ano'avini 
hi'iki Jesu-ra arakhavini anaabosivini abinira kaimoni ada Jesus. 
Ni-jahaki ida jiniro ija'ari abinini abosini hiki, ija'ari Deu-ra 
vakanava'igavini kaimoni hini. Nimania ida Deus kava'isohihi jiriki 
athini. Oniania, ni-jahaki aobaivini hida jiniro bavinia Deu-ra khai 
ani'avini kagorani bodinia hojaki — vakhaniha. 

7 Oniaroa, naothinia vaabono vakanava'isohikhamavini hi'ihi ida 
ibavi-ra vanaabosivini, jiniro Judas Iscariotea binajoi'ikia. Hojaki 
ida ibavi ija'ari nami-ra vikhorivini ibavini vakadibavi amonahani 
kaimoni. Vakapavakari'ihi ida ibavi. Vanaabosivini naothinia, 
ija'aria vanamonaha'ihi ida ka'damahi ibavini kaimoni. Judeus 
kaija'ari vihiriki vaba'ona ka'damahani ibavini kaimoni. 8Ama 
ahovari'iki abosini ida jiniro, oniani ida ibavi-ra vanaonivini hija: 

“Ibavi ama biavahovari'ikia.” 
9Nimania ida Deus athi namoniva abono kohana Jeremias oniki 
athi. Jeremia vara bivani'ajora'iki ida namithaki kaimoni: 
“Vidora'ihi ida jiniro 'ba'dani 30 hiki ipohini. 
Israel kaija'ari vaabono vakanava'isohikhamavini hiki ida 
jiniro ipohini, 
vanaabosira kaimoni ada ovari. 
10 Vakapavakari'iki ida ibavi ija'ari nami-ra khorivini ibavini. 
Nimania ida Deus hora honariavini hiki okapavakari'iki.” 


Arabo kaka'da'dini Pilatos oniki viaha hojaki ada Jesus 
(Marcos 15.1-5; Lucas 23.1-5; João 18.28-38) 


11OỌniaroa, Pilatos viaha hojaki ada Jesus. Pilatoa binana'dohi'aha: 

—l|vani, judeus kaija'ari vaka'da'diva i? 

—Ha'a, ka'oa oamani ida ini'aki — Jesua bini'aha. 12Pilatos kania 
sasidotxi vavaka'da'diva, judeus kaija'ari vanava'isohiva abono 
khama, Jesu-ra avanaathidanoarari'aha, ni-Jesua bigathani'iki ida 
vakadivarani. 13Pilatoa binana'dohi'ianaha ada Jesus: 

—lIkamitharia ida ira avanaathidanoarari'ahapikivini athini? 
14Ni-Jesua bigathaniki ida Pilatos athi. Pilatoa 
bikava'ibodivaranikarahohi ida Jesua athi bigathaniravini. 


Jesua abinina-ra vahonariahi'iki ada Pilatos 
(Marcos 15.6-15; Lucas 23.13-25; João 18.38b-19.16) 


15Hari. Páscoa ihinika kamahini Pilatoa biva'ahaki ada makhira 
hoarana cadeia kabodinia hojaki ajihina, aihotara kaimoni. 
Ihinika-ra vanamonahakia vanagathogatho'iki ada makhira hana 
hina cadeia okhaonanina-ra vanofivini. Pilatos hojana hiki ida 
makhira-ra arakhaonanivini. 

16Hari. Hojaki ada Barrabás oniki cadeia kabodinia. Ija'ari 
vaipohikia avigaki ada Barrabás. 

17 Oniaroa, Pilatos kania vajoroni'aha adani ija'ari vâipohiki. 
Pilatos va'ora ni'aha: 

—Hana hina makhira-ra koda cadeia okhaonanina-ra avanofija? 
Barrabás vani ada avanofira? Jesus vani ada avanofira? Hi'o Cristoa 
avanaoniki. 

18Pilatos abono-ra ni'avini: 

—lja'ari vaipohikia vavajahaki ada Jesus. Jesu-ra avakabaivini 
adani sasidotxi vavaka'da'diva. Vakadi'akabajahi oamani ida Jesu-ra 
avarakhavini hija kodiania — abono-ra ni'aha ada Pilatos. 19Įja'ari- 
ra nasohivini kagorani bodinia vithiaha ada Pilatos. Kidigamoa 
bikarona'ihi ida athini kidimoni, bini'aha ada kidimakhira: 

—Hari'a jaharikia iarakha bana ada Jesus. Ni-nahina jaharikia 
kabadaniki. Hihida joma kodivadami hiki ada ovari. Hora 
naimahidaki hida onokivini kodivadamia — nihi ida Pilatos 
kagamo athini bikarona'iki. 

20Sasidotxi vavaka'da'diva, judeus kaija'ari vanava'isohiva abono 
khama va'ora vara vani'abakhiaki afodanoki adani ija'ari vaipohiki 
Barrabás arakhana-ra vakanikhariavini. Oniania, vanaaba'ihi ida 
sasidotxi vavaka'da'diva vakadihonari. Pilato-ra vani'aha: 

—Anofiki bana ada Barrabás iarakhavini akadiania. Anofiki ida 
Jesus abinina-ra ivahonariahivini. 

21 Oniaroa, va'ora nana'dohi'ianaha ada Pilatos: 

—Hana hina makhira koda ada oarakhavini avanofira 
avakadiania? 

Pilato-ra vani'aha: 

—Barrabás vani ada anofira. 

22Pilatos va'ora nana'dohi'ianaha: 

—Niha oni'a'aki koda ada Jesus, Cristoa avanaoniki? 

—Ivahonariahi ava akasanakhamakia aka'itapoamisahanana 
abinira kaimoni — vani'a'aha ada Pilatos. 23Pilatos va'ora 
nana'dohi'ianaha: 

—Nahina kaimoni ida Jesu-ra ovahonariahivini hija abinina? 
Nahina mani ida kidibadani jahariki hija? — va'ora nana'dohiha 
ada Pilatos. Bodi'barahia vani'aha. 

—Ivahonariahi bana ava akasanakhamakia 
aka'itapoamisahana'ina. 
24Pilatoa ni-bikaabokajanaki ida ija'ari vaipohiki 
vakadibodi'barahi. Ni-athi vakamithapa'itxijanaki. Pilatos va'ora 

fini'iki adani ija'ari vaipohiki kidisorara-ra va'ora vidavini, oniani 
ida kidihonai abono-ra ni'avini hija: 

—Hora kavikha paha osa'a-ra okosokoja kaimoni. 

Hari. Ija'ari vaipohikia vanokivini kaba'i, Pilatoa bikosoko'ihi ida 
sa'a, va'ora ni'aha: 

—Osa'a hida okosokoja, avarigaja kaimoni ida Jesus abinina-ra 
onofiravini. A'onivani avanofija ida abinina — va'ora ni'aha ada 
Pilatos. 25Ija'ari vajoronikia ni-vavamakhaniki ida Jesus abinina, 
oniani ida Pilatos athi-ra vagathanivini hija: 

—Jahaki ida abinina; harivani agathaniki ida abinina abosini 
nahina jaharikia. Akadija'ari vanamitharonisiagakia vagathaniki 
jaboni bana ida nahina jahariki Jesus abinina abosini. 

26Ọniaroa, Pilatoa bivahonariahi'aha ada Barrabás arakhana 
aihotara kaimoni. Pilatos sorara-ra va'ora honariavini Jesu-ra 
vidafiahavini xikotxia. Ja'di sajoki va'a ipohikia ahoki ida xikotxi 
oniki. Vidafiahavini naothinia, Pilatoa bivahonariahi'aha ada Jesus 
aka'itapoamisahanana ava akasanakhamakia abinira kaimoni. 


Sorara vanajaharihariki ada Jesus 
(Marcos 15.16-20; João 19.2-3) 


27 Hari. Avaka'itapoamisahanavini viahania, sorara vania 
avavikhamiha ada Jesus ibavi hoariha Pilatos gorana bodinia. 
Avavikhamiha, va'ora vakaboa'iha adani sorara vaipohiki 
vajoronira kaimoni. Vabodi pana hojaha ada Jesus avigarahara 
kaimoni. 

28Oniaroa, vaani'ihi ida kidikarahobi bikaimahaki. 
Avanaragarahivini hi'ihi ida karahobi nadaraki. 

29Vakanamonahahi ida kajamari kajaroki. Ka'da'dia 
avakaragari'ihi. Vanaibavi'ihi ida ava sa'a aniaja, arabo 
kaka'da'dinia bivahojaki fori hiki. Jesus viaha vakajo'atharari'aha. 
Judeus kaija'ari vakadika'da'di hina vakahi'badara'aha. Jesu-ra 
vani'ahahaviha: 

—lĪvani judeus kaija'ari vaka'da'diva i — vani'abakhiaha. 30 Jesu- 
ra vakai'bai'aha. Visaari'ihi ida ava, ka'da'di vakodafia'aha jaboni. 

31 Oniaroa, avigarahavini naothinia, vaani'ihi ida 
karahobi nadaraki, Jesu-ra vakanakarahobi'ianara kaimoni 
kidikarahobia. Oniaroa, ai vavaniha'aha ava akasanakhamakia 
avaka'itapoamisahanara kaimoni ada Jesus. 

Ava akasanakhamakia avaka'itapoamisahana'iki ada Jesus 
(Marcos 15.21-32; Lucas 23.26-43; João 19.17-27) 


32 Hari. Ai vavanihaha. Avikhana kaba'i vakaragarari'aha 
ada Simao. Cirene sidaji kaija'arini ada. Hari. Sorara Simao-ra 
vanokiha, vahonaria'aha: 

—l|vani, Jesu-ra kakaiba'ahivini hihida ava akasanakhamaki — 
sorara vani'aha ada Simao. 

33 Hari. Bikaiba'i'ihi ida ava akasanakhamaki. Oniaroa, Golgota 
ibavi onikia vakaikahi'aha. (Golgota ibavi oniki ka'da'di kajaroni 
kaibavini ida.) 34Sorara Jesu-ra vano'avini hiki ida vinho abani 
bariokhana kabodiki. Imana 'banani fai inija kaimoni. Bikaijo'ahi, 
ni-binofiki. 

35 Hari. Ava akasanakhamakia Jesu-ra avaka'itapoamisahana'aha 
adani sorara. Varagaamananivini ida ava akasanakhamaki 
nami khorahaki bodinia. Hari hi'ihi ida vakadibadani. Oniaroa, 
vakosonakhamaki ida ja'di pitani jiriki, avigaja kaimoni ida 
kidimakari ravina'ini. 36 Naothinia, vavithiriama'o'aha adani sorara 
Jesu-ra avakadava'avini. 

37 Hari. Jesus ka'da'di kanamania avakaka'itapoamisi'ihi ida 
tabua kajiriki rajomi kaimoni, ija'aria avigaja kaimoni ida nahina 
kaimoni Jesu-ra vanaabinivini. Vanajirivini athini: 

“Hihada Jesus. Judeus kaija'ari vakadika'da'di hada.” 
Jesu-ra avanaathidanoararivini hiki judeus kaija'ari vakadika'da'di 
hina-ra kahivini. 38 Hari. Sorara vani va'ora vavikhaha adani daiki- 
ra avanahoroabakhiaki vi'bamiki. Va'ora avaka'itapoamisahana'aha 
jaboni. Vanaibavi'aha ada hoariha Jesus pitana aniaja, 
vanaibavi'aha ada hoariha Jesus pitana kajasonija. 

39 Hari. Ija'ari varadaha'aha avigaraha'aha ada Jesus. Jesu-ra 
vakaihimoravini oamani ida varani niki-ra vara vavani'avini hija. 
Onii jaharikia Jesu-ra vani'aha: 

40—Deu-ra khai ani'avini kagorani-ra inathararavini-ra ikahiki 
i, mahi ahoarabakosikia ianaja'divini ikahiki i. Deus kaisai ihini-ra 
ikahiki i; iabono akava'ijoa'a. Iabono ani'a ava akasanakhamakia — 
Jesu-ra vani'aha. 

41 Jesu-ra avigaraha'aha jaboni adani sasidotxi vavaka'da'diva, 
judeus kaija'ari vaka'ojomo'iva abono, judeus kaija'ari 
vanava'isohiva abono vihiki. Vaabono vakani'akhama'aha: 

42— Jesus va'ora akava'ijoa'iki adani vahoariha. Ni-abono-ra 
maha akava'ijoavini-ra kaaboka'iki. Akadija'ari vaka'da'diva hiriha 
0. Abono-ra anivini anokiha, ava akasanakhamakia gaarina 
anokiha; ni-akajari'dajanaki. 43Jesua bivakaijokaki ada Deus. Deus 
kaisai hina-ra kahiki ada jaboni. Ka'oa hija vaha ida kidivarani; 
Deua binofiha vaha; biakava'ijoaha vaha — vakhaniha. 44 Hi'adani 
vi'bamiki avaka'itapoamisahanakia avigarahaki jaboni ada Jesus. 


Abini'iki ada Jesus 
(Marcos 15.33-41; Lucas 23.44-49; Jodo 19.28-30) 


45 Hari. Safini sohirarina vani bakibakini kama'da'ihi ida arabo 
afohahavi. Safini ajorana vani avagani kama'da'ianahi. 46 Safini 
ajorana vani bodi'baraha'aha ada Jesus athia: 

—“Eli, Eli, lema sabactani” — niha ada Jesus athia. “KodiDeus, 
kodiDeus, niha onina mani hida hora inahojahavini hi'ia?” — niha 
ada Jesus. 

47Ija'ari vahojakia vakamithahi ida kidibodi'barai, vakhaniha: 

—Mitha vani'a. Elias kohana-ra baranahaki ada — vakhaniha. 
Elias kohana-ra baranahaki vavanihaha ada Jesus. 

48Ki'daraha'aha ida ija'ari athi-ra kamithaki, bianathorani'ihi 
ida makari fori hiki vinho kaidivarikia. Ava oadaki sanarahakia 
binahoja'ihi. Bivikhahi, Jesus viaha biarakasi'ihi, Jesua 
binadomidomija kaimoni ida vinho a'bani. #2Vahoariha ava 
akasanakhamaki kania vahojakia vani'aha ada vinho-ra vikhaki: 

—Hari'a kaho. Ada kaho vahabini khaha Elias, ava 
akasanakhamakia biakava'ijoara kaimoni ada Jesus. Vada ani'ava. 

50 Oniaroa, bodi'bara'ianaha ada Jesus, abini'aha. 

51 Hari. Abinina kaba'i 'bira'ihi ida makari katokihi Deu-ra 
khai vani'avini kagorani ka'oahafianihiki. Makaria bikatapafiaki 
ida gora pitani Ibavi Katokini Jahaka'oaki oniki ija'ari o'oiria 
kaimoni. Khiorarini akapitakhama'ihi. Ho'doho'do'ihi ida arabo. 
'Boro'boro'ihi ida ja'di na'bahaki. 

52-53 Arabikhaja'ihi ida ija'ari vaba'ona kadamahani ibavini 
ipohiki, Deus athi-ra vanaaba'iki kohana vaipohiki avahoki'iki 'dama 
kania vikhaonani'iki. Jesus ahoki'ina naothinia, Jerusalém sidajia 
avi'oi'aha adani ija'ari avahoki'iki, ija'ari vahoariha va'ora vanoki'aha. 

54Ọniaroa, ava akasanakhamaki kania vahojaki adani sorara, 
sorara kaka'da'di khama. Jesu-ra avakadava'aki adani. Vanoki'ihi 

ida arabo ho'doho'doki, vakamithaki jaboni ada Jesus bodi'bara'ina. 
Jesus abinina-ra vanoki'aha, vaimahidakaraho'aha, vani'aha: 

—Deus kaisai oamani hada hihada makhira. 

>> Hari. Vahojamaniha adani gamo ava akasanakhamaki kania. 
Abinina vanokivini napaja pa'itxia. Galiléia kaarabonia Jesus 
hojana kari, Jesu-ra vavaipohihabakhia'iki adani gamo, Jesu-ra 
vakaijahitavini jaboni. 56Gamo vahararana vahojaki adani Maria 
Madalena. Tiago, José vihiki vakadiamia Maria oniki jaboni 
hojaki. Zebedeu kaisai vakadiamia jaboni hojaki gamo vahoariha 
vakadiania. 


Vaka'dama'iki ida Jesus aba'ona 
(Marcos 15.42-47; Lucas 23.50-56; João 19.38-42) 


57 Hari. Mithani vaivaini kaikahi'aha ada makhira kanahinaki 
José oniki. Arimatéia sidaji kaija'arini ada. Jesus ipohina ada José 
de Arimatéia. 

58 Hari. Pilatos kania okha'aha, bikanikharia'ihi ida Jesus 
aba'ona, bika'damahaja kaimoni. Pilatoa bihonariaha ada sorara 
Jesus aba'ona-ra arakhavini José kania. 

59Ọniaroa, Joséa bianikha'ihi ida Jesus aba'ona ava 
akasanakhamaki kania, bikarafoa'ihi makari jahakia. 60Ka'damahi 
ibavini biavikha'ihi. Ja'di hodijama'oki bodinia biobaiha'ihi ida 
Jesus aba'ona. Mahi ipohiriki viahania Joséa bihonaria'iki ida 
hodi khorahani ja'di karaho bodinia José abinina kamahini 
ka'damahana ibavini kaimoni. Vakadihojai hiki. Hari. Jesus 
aba'ona-ra obaivini naothinia, bika'oaha'ihi ida ja'di hodini 
kaathani, jadi karahoa. Ajihi'aha ada José. 61 Ja'di hodijama'oki 
viahania vavithi'aha adani Maria Madalena, Maria hoariha khama, 
José vakadibadani-ra vada vani'avini. José ajihina naothinia, 
va'ajihi'aha adani gamo jaboni. 


Sorara avakadava'aki ida ka'damahi ibavini 


62Hari. Ka'afokajomani vani vajoroni'ianaha adani sasidotxi 
vaka'da'diva, farisio vihiki khama Pilatos kania. Vakadi'akoiri 
kamahini hini kaba'i vani vajoroniki adani. Hari. Vani'a'aha ada 
Pilatos: 

63— Pilatos, akava'ihokiki ida Jesus kohana abinirina oadani 
haria ni'avini hi'iki athi: 

“Radaha'ihi ida mahi ahoarabakosiki oahokiki bana ho.” 
Nimania ida korijanahi abono athi. 64Oniania va'ora honaria 
bana adani sorara Jesus ka'damana-ra avakadava'avini. Mahi 
ahoarabakosiki radaharini oadani vahojara kaimoni, kidipohi 
aba'ona bo'dihirija kaimoni. Vabo'diavini naothinia va'ora vani'aki 
bana adani vahoariha: 

“Ahoki'iki ada Jesus.” 

Jahariki ida Jesus kohana kakorijanahi, jaharini arafiaki bana ida 
ipohina vakadikorijanahi, Jesus ahoki'ina-ra vakahivini bana — 
va'ora ni'aha adani sasidotxi vavaka'da'diva. 65Pilatos va'ora ni'aha: 

—Jakaho va'ora ova'ahava adani kodisorara aba'oi ka'damani- 
ra avakadava'avini. Va'ora avavikha'a hadani sorara mahija Jesus 
ipohina aba'ona vabo'diaravini kaimoni. 

66 Ai vihi'aha adani sasidotxi vavaka'da'diva. Ka'damahi kania 
avikha'aha, avanathana'ihi ida ja'di katapani karaho namanija, 
avigaja kaimoni ida ija'ari avi'oirina ja'di kahodihi bodinia. 
Vanaibavivini naothinia va'ora vanahojaha adani sorara aba'oi 
ka'damahani ibavini-ra avakadava'avini. 


Ahoki'iki ada Jesus 
(Marcos 16.1-8; Lucas 24.1-12; João 20.1-10) 


2 8 1 Hari. Avakoirina kamahini naothinia, domingo vani, 
mahi avagani kama'dani avikha'ianaha adani Maria 

Madalena, Maria hoariha khama aba'oi ka'damahani kania 
vavanavanaha'aha. 

2Hari. Jorakia ho'doho'dodanoki'ihi ida arabo. Deus 
ibavi kaija'arini gaari'aha nama. Jesus ka'damahana kania 
akhanorari'aha. Biani'ihi ida ja'di, ja'di hodi jama'oki ka'oahajanaria 
kaimoni. Bianivini naothinia, vithi'aha ja'di namania. 3Bahi 
kabanabanahi nokiana fori hiki ida Deus ibavi kaija'arini nokiana. 
Vaforini arafiaki ida kidimakari. 4'Dama kania vahojaki jaboni 
adani sorara. Vaimahidakaraho'aha, oniani ida va'ora nathararaja 
varai'a'ina, vaabiniki fori vihiki adani. 

sOniaroa, dama kania avakhano'aha adani gamo. Gamo-ra 
va'ora ni'aha ada Deus ibavi kaija'arini: 

—Hari'a vaimahida! Oogaki ida Jesus ava akasanakhamakia 
aka'itapoamisahanaki-ra avanako'dihavini. 6Ni-hida hojajanariha 
ada. Ada ahoki'aha. Nimania ida abinina viahania a'onira 

nava'isohijoravini hi'iki. Vada vani'ajakosi hida aba'ona hojani 
ibavini — va'ora ni'aha. 
7Vara ni'a'ianaha ada Deus ibavi kaija'arini: 

—Ai vihi'a mahija Jesus ipohina-ra va'ora avanava'isohihavini, 
va'ora vani'a bana: 

“Ada ahoki'aha Jesus. 

Galiléia kaarabonia a'onira naviahanokhaki bana ada. 

Idiaja avanokiki bana ada. 

Onivani fori hija ida kidivarani a'onira ni'ajoravini hiki.” 
Va'ora vani'a bana — Deus ibavi kaija'arini va'ora ni'aha adani 
gamo. 

8Hari. Ka'damahi ibavinia jorakia va'ajihi'aha adani 
gamo. Vaimahidakarahona kaba'i khai vakhanikaraho'aha 
jaboni. Vakidarahaha'aha Jesus ipohina vakadiania va'ora 
vananamithavini hija kaimoni ida vanoki'iki, vakamitha'iki hiki. 

9Oniaroa, jorakia gamo vakadiania abono-ra nanokiaha ada 
Jesus. Bini'aha: 

—Deus a'onira no'aki a'oni va'i jahajahania! 

Jesu-ra vanamaakari'aha, 'dama vakajara'ba'ba'aha, Jesu-ra 
vakanamasivi'aha. 10Oniaroa, va'ora ni'aha ada Jesus: 

—Hari'a vaofini! Kodipohi kania avikha'a bana. Va'ora 
vanava'isohi bana: Galiléia kaarabonia avikha'a bana, idiaja oabono 
onanokiaki ho avakadiania. 


Sorara vara vavani'aki ida vanoki'iki 


11 Hari. Ai vihiaha adani gamo. Hagihia avikhana kaba'i, 
ai vihi'aha adani 'dama-ra avakadava'aki vaipohiriki. Sidajia 
avajoi'ina sasidotxi vavaka'da'diva vakadiania avikha'aha, va'ora 
vananamithavini hi'ihi ida vanoki'iki 'dama kania. 

12Oniaroa, sasidotxi vavaka'da'diva va'ora vakaboa'i'aha adani 
judeus kaija'ari vanava'isohiva abono vajoronina. Vaabono 
vakanava'isohikhama'aha: 

—Va'ora ano'aki bana adani sorara jiniro karahoa 
vananamithajanaria kaimoni ida vanoki'iki vahoariha vakadiania 
— vakhaniha. 

130niaroa, va'ora vani'aha adani sorara: 

—A'onira ano'avini hiki hida jiniro karaho Jesus monina-ra vara 
avavani'ajanaravini abosini. Vahoariha vakadiania vani'a bana: 

“Joma vania avadina kaba'i, 

vikha'aha adani Jesus 

ipohina, aba'oi-ra vabo'diaha'aha.” 
Vani'a bana. 14Pilatoa vahabini bikamithaki bana ida varani 
avihini, haria nana'dohivini hiki ida avavadini varani hini. 
Pilato-ra anaariakaki bana hari avakadimoni, jaharikia a'onira 
arakharara kaimoni — sorara-ra vani'aha adani sasidotxi 
vavaka'da'diva. 

15Hari. Sorara vagathani'ihi ida jiniro, sasidotxi vavaka'da'diva 

vaathi-ra vanaaba'aha, ni-vara vavani'a'iki ida vanoki'iki. Vara 
vavani'a'ihi ida sasidotxi vavaka'da'diva va'ora vahonariavini 
hiki. Judeus kaija'ari vaipohikia vakamitha'ihi ida sorara 
vakadikorijanahi. Asia mani judeus kaija'ari vaipohiki 
vakadikorijanahi-ra vakajari'dariha. 


Kidipohi vakadiania abono-ra nanokia'iki ada Jesus 
(Marcos 16.14-18; Lucas 24.36-49; João 20.19-23; Atos 1.6-8) 


16Hari. Galiléia kaarabonia avikha'aha adani Jesus ipohina 
11 vihiki. Arabo namahiki Jesua bivava'isohihijoraki kania 
avikha'aha. 17 Avakhano'aha, Jesu-ra vanoki'aha, vakanamasivi'aha. 
Vahoariha vanokivini kaba'i vava'i kosakhamani hini. 

18 Hari. Jesus va'ora anamaakari'aha, va'ora ni'a'aha: 

—Ogathaniki ida ogahai danoki hahavi ovaka'da'dija kaimoni 
ida hahavi namajaja hojaki, arabo hojaki jaboni. Okaabokaki ida 
hahavi onofiki. 19Oniani ida arabo hahavi kaija'arini vaibavia 
avarikhani-ra ohonariavini hija. Vara vavani'a bana hida omonina 
mahija oathi-ra vanaabavini, oipohina vihira kaimoni. Va'ora 
vikana bana adani kodiania vaabono gahinai vanihaki. Va'ora 
avikanavini kamahini vidioni bana ida Deus akadiabi'i onina, 
vidioni jaboni hida oonina, Deus kaisai ohina, vidioni jaboni ida 
Ma'onahai Jahaki onina mahija Deus kaija'ari vihina. 20Va'ora 
vaka'ojomo'ivinihi bana hida kodihonari hahavi-ra vanaabavini. 
Vakava'ihokiha'oadahaha bana ida avakadiania ohojana mahi 
hahavi. Mahi anokhomirini oadani ohojahaha'oadahaki bana ho 
avakadiania — va'ora ni'aha ada Jesus. 

Hari ida vani oamani Mateus kavarani anokhomji'ini. 

Marcoa vara bivani'aki ida 
Jesus monina jahaki 





Joao Batista varani hina 
(Mateus 3.1-12; Lucas 3.1-18; Jodo 1.19-28) 


1 1 Jesus Cristo kavarani hiki ida monina jahaki. Deus kaisai 
ada Jesus Cristo. 2Hida vani varani moni jahaki kama'dani. 
'Bo'dakari hojaki ada Deus athi namoniva abono Isaías oniki. 
Isaías kohana binajiri'iki ida Deus athi kapapirani pitani. 
Bini'aki: 
—Deus Jesu-ra nava'isohivini: 
“Kodisai, iokhani viahania 
okaronaki bana ada makhira oathi avikhava abono hira 
kaimoni. 
Ovari va'ora nava'isohiki adani ija'ari hahavi 
ikaikahini-ra vanaviahanokhara kaimoni. 
3 Oniaroa, amasia hojaki bana ada iviahania okaronaki, 
ija'ari-ra va'ora nia'aha bana athi 'barakia: 
‘Amaakariki ida akadika'da'di kaikahina kamahini. 
Vanamonaha'a ida hagihi 
sohiki 
akadika'da'dia bivaadahaki kaimoni. 
Vanajaha'a ida hagihi kidimoni. ” 
Nimania ida Isaías kohana athi papira hojaki. 
Isaías kohana vara bivani'aki ida hagihi-ra najahaki, kidivarani 
ka'oa ida ija'ari kamahi-ra nasohija. 

4Hari. Oniaroa, kaikahi'aha ada makhira Deua bikaronaki, onina 
João Batista. Amasia hojaki ada. Kagorarihi ida amasi. Hari. Va'ora 
nava'isohibakhiaki adani ija'ari vaipohiki. Va'ora ni'avini: 

—Jahari kahojai-ra vakava'ipahinika'oa bana. Hari'a vanofijana 
bana ida Jahari kahojaia avakahojaibakhiani mahija a'onira 
okanavini, Deua bina'biraja kaimoni ida avakadihojai asohiriki bada 
avani'abakhiaki — va'ora ni'aha ada João Batista. 5João Batista kania 
vakhano'aha adani ija'ari vaipohiki. Judéia kaaraboni kaija'arini João 
kani-ra avanikhabakhiaki. Jerusalém sidaji kaija'arini João kani-ra 
avanikhabakhiaki jaboni. João kavarani-ra vakamithavini-ra vanofiki. 
Deus kania vara vavani'avini hiki ida vakadihojai asohiriki hahavi. 
Vakava'ipahinivini vanofivini, Deus bina'biraja kaimoni ida vakadihojai 
asohiriki. Vara vavani'avini naothinia, João va'ora kana'aha afohanana 
Jordão vaini onikia. 6João Batista kamakari hiki ida camelo asafi 
amonahaki. Bikaimahaki jaboni jararia baasafi kacinturãohi. Kidi'bai 
hiki omavari fori hiki, bahina a'bana hiki. 7Hari. João Batista ija'ari-ra 
va'ora ni'aha: 

—Onaothia khaki bana ada hoariha. Ka'da'di ka'oa ada ovari. 
Hovani kidihonai abono ho. Arafiaki ida kidihojai asohika'oani. 
Kodihojai jahani fori hirihi ida kidihojai jahani arafiaki, kaba'i hora 
nagathogathoha oakodiara kaimoni. 8Hovani a'onira okanaja paha 
bodinia. Ovaria bikaronaki bana ada Ma'onahai Jahaki avava'ini-ra 
nahonariahihiki kaimoni — va'ora ni'aha ada João Batista. 


Joãoa bikanaki ada Jesus 
(Mateus 3.13-17; Lucas 3.21-22) 


9Oniaro kari, Galiléia kaarabonia hojaha ada Jesus. Nazaré sidajia 
hojaha. Oniaroa, ajihi'aha, okha'aha Jordão vaini onikia. João Batista 
kania akhanofoni'aha. Joãoa bikana'aha ada Jesus vainia. 10 Jesus 
kanana naothinia ogaimori'aha. Binoki'ihi ida nama arabikhajahavahaki, 
binokiha jaboni ada Ma'onahai Jahaki gari'ina kidiania, ho'doko 
aagariki fori hina. 11 Nama kamithavahaki ida Deus athi: 
—Ivani kodisai i. Ira onofijahakiki i. Khai oni'aki ida ihojani. 


Jaharia bikaboroboroki ada Jesus 
(Mateus 4.1-11; Lucas 4.1-13) 


12Oniaroa, Ma'onahai Jahakia bihonariaha ada Jesus amasia okhana. 
Kaija'aririhi ida amasi. 13Hari. 40 mahi vani hojara ada Jesus amasia. 

Mahi hahavi okhaha ada Jahari Jesus kania bikaborobakhia'aha ada 
Jesus, bada bini'aja kaimoni ida badani Deua bivajahariki. Jesua ni- 
bikapoaripa'itxiki ida athi. Tapo'ija vahojaki jaboni amasia. Oniaroa, 
vigaariha adani Deus ibavi kaija'arini Jesu-ra akadava'ara kaimoni. 


Jesus kabadani kama'dani Galiléia kaarabonia 
(Mateus 4.12-17; Lucas 4.14-15) 


14 Hari. Arabo kaka'da'dinia gathana bivahonariahi'aha ada 
Joao Batista, cadeia avibaira kaimoni. Hari. Oniaroa, Galileia 
kaarabonia okha'aha ada Jesus. Ija'ari-ra vara va'ora ni'avini hi'ihi 
ida Deus monina jahaki. 15 Va'ora ni'aha: 

—Hidakaba'i Deua binofiki ida athi avanaabavini. Maakariki ida 
mahi Deus ija'ari hahavi-ra vaka'da'divini. Avakadihojai asohiriki- 
ra vakava'ipahinika'oa bana. Hari'a vanofijana. Vavakaijokaka'oa 
bana ida Deus monina varani hini. A'onira akava'ijoavini-ra nofiki 
bana ada — va'ora ni'aha ada Jesus. 

16Ọniaroa, Galiléia 'dako vadinia khabaoniha ada Jesus, va'ora 
kanokiha adani araba abono vi'bamiki vakatahafahaki. Aajojahiki 
Simão Pedro, kajo'ojahiki André. 17 Jesus va'ora kani'aha: 

—Hora vavaipohiha mahija badani hoariha a'onira 
oka'ojomo'ivini. A'onira oka'ojomo'ivini hiki ija'ari vahoariha-ra 
avakaboa'ivini kodija'ari vihira kaimoni — va'ora ni'aha ada Jesus. 

18Oniaroa, vakahagi kabodinia vakanahoja'ihi ida vakaditahafa, 
Jesu-ra vavaipohiha'aha. 

19 Avikha'ianaha adani Jesus, va'ora vakanokiha adani araba 
abono vahoariha vako'bamiki, vakadiabi'i khama. Aajojahiki Tiago, 
kajo'ojahiki Joao. Vakadiabi'i Zebedeu oniki. Vakahagi kabodinia 
vahojaki adani. Bada vakhaniki adani tahafa-ra avakanaja'divini. 
20 Jesus va'ora baranahaha adani vi'bamiki: 

—Hora vavaipohiha! 

Jorakia vakahagi-ra vakanahojaha'aha. Vakaamina'aha 
ada vakadiabi'i, vakadihonai abono vihiki jaboni, Jesu-ra 
vavaipohiha'aha. Avikha'aha. 


Jesua bianaihotaki ada makhira kabajadiki 
(Lucas 4.31-37) 


21 Hari. Cafarnaum sidaji onikia avakhanoha adani Jesus, 
vahoja'aha. Avakoirina kamahini judeus kaija'ari Deu-ra vara 

vani'avini kagorania avi'oi'aha. Va'ora ka'ojomo'i'aha adani ija'ari 
vajoroni'iki. 22 Vakava'ibodivaraniki ida va'ora ka'ojomo'ivini 
niha ninini Jesua biogajahakiki ida nahina Deua binofiki, oniani 
ida Deus athia va'ora ka'ojomo'ijahakivini hija. Judeus kaija'ari 
vaka'ojomo'iva abonoa ni-avigajahakiki, Jesus fori vihiriha adani. 

23Hari. Oniaroa, judeus kaija'ari Deu-ra vara vani'avini 
kagorania hojaha ada makhira kabajadiki. Bodi'baraha'aha: 

24— Jesus, nahina hida akadiania inofija? Haria inihimamaniki 
i koda? Ira oogaki ho. Ivani ijahaka'oaki i, Deus ira karonavini 
hida ikhani — makhira bini'aha ada Jesus. 25 Oniaroa, Jesua 
bikaabani'ihi ida bajadi: 

—Avisoni'a! Makhira kania akara'o'a bana! 

26Hari. Bajadia binarai'aha ada makhira, bodi'bara'ihi, ajihi'ihi. 
27 Vahoariha mitha vani'a'ihi, vakava'ibodivarani'ihi ida Jesus 
kavarani. Vaabono vakaniakhama'aha: 

—Nahina nimania ida Jesus ka'ojomo'ihi athini jadini 
akamithabiinini'iki. Ka'da'di oamani ada Jesus. Ovaria bikaabokaki 
ida bajadi akara'o'ini-ra honariavini. Bajadia binaaba'iki ida athi 

— vaabono vakani'akhama'aha. 28lja'aria vara avavani'aoni'iki 
ida Jesus varani hina. Galiléia kaaraboni kaija'arini vaipohikia 
vakamitha'ihi. 


Jesua bianaihotaki ida Simão Pedro kamasodini 
(Mateus 8.14-15; Lucas 4.38-39) 


29Hari. Oniaroa, judeus kaija'ari Deu-ra vara vani'avini 
kagorania ai vihi'aha adani Jesus, kidipohi khama, Tiago João 
vihiki. Simão, André vihiki vagorana avikha'aha adani Jesus. 
Vakaikahiha, gora bodinia avi'oi'aha. 

30Simao kamasodini kabaravaki, omaki. Jesu-ra vara vani'avini 
hi'ihi hida kidikavamoni. 31 Biviomaki kania okhamiha ada Jesus, 
sa'ani biagathi'ihi, bikajoamoravini biragama'ihi. Oniaroa, jorakia 
radaha'ihi ida kidibarava, va'ora kahinanika'ihi. 

32Hari. Mithani vaivaini vani, Jesus kania ija'ari va'ora 
vavikha'aha adani ija'ari vahoariha vaipohiki vakavamoniki. 
Vakabajadiki-ra va'ora vavikha'avini jaboni. 

33Gora banininija vajoronihahaviha adani sidaji kaija'arini 
vâipohiki bakatha. 34Vakavamoniki-ra va'ora anaihota'aha ada 
Jesus. Ipohiki ida vakadikavamoni. Ija'ari vaipohiki vakavamoniki 

ava'aihota'iki afohanana. Jesua bihonariahi ida bajadi akara'o'ini 
ija'ari kania, akara'omani'ihi. Bajadia avigaki ada Jesus Deus kaisai 
hina, oniani ida Jesus bajadi vara vakhanina-ra va'aharavini hija. 


Galileia kaarabonia aadahaoniki ada Jesus 
(Lucas 4.42-44) 


35 Hari. Oniaroa, ka'afokajomani avagarini vani gama'aha 
ada Jesus, ajihi'aha, kaija'aririki kani-ra anikhaha'avini. Amasia 
kaikahi'aha, Deu-ra vara ni'aha. 

36 Oniaroa, vanokho'afora'aha adani Simao. Ai vihi'aha, Jesu-ra 
avanako'dionivini. 37 Vakaraga'aha, Jesu-ra vani'a'aha: 

—lIra vanako'dihahaviki adani ija'ari vâipohiki — vani'aha ada 
Jesus. 38 Va'ora ni'aha: 

—lIja'ari vahoariha vaibavi maakarikia aokha'ava mahija Deus 
athia va'ora okanamonivini, oniani hida hora arakhaja — va'ora 
nj'aha ada Jesus. 

39 Oniaroa, avaadahaoni'aha Galiléia kaaraboni kaibavinia 
vahihavi'aha. Judeus kaija'ari Deu-ra vara vani'avini kagorani 
hahavia va'ora kanamonivini hiki hida Deus athi. Jesus va'ora 
nokiha adani ija'ari vakabajadiki, bajadi akara'o'ini-ra honaria'aha. 


Jesua binajahaki ada makhira kavamonia asafi namani 
binajahariki 
(Mateus 8.1-4; Lucas 5.12-16) 


40 Hari. Jesus kania kha'aha ada makhira kavamoniki. Asafi 
hahavi namani-ra najaharikia kakavamoniki ada. Binamaakari'aha, 
kajo'atharari'aha Jesus viaha. Bini'aha: 

—Jesus, hora kajoamora bana. Hora inajahavini-ra inofihi; 
hora inajahahi — niha ada makhira. 41Jesua binakaidivamaniha, 
bikanaibavi'ihi ida sa'a makhira namana, bikadasa'aha, bini'aha: 

—Ha'a. Onofiki ida ira onajahavini. 

42 Vara nina kaba'i avisoni'ihi ida kidikavamoni asafi namania. 
Jaha'aha ada makhira. 3 Hari. Jesua bikaabanidanoki'aha: 

44—Hari'a bana vahoariha-ra nanamitha'a ira onajaha'avini. 
Okha'a bana sasidotzi kania mahija iasafini namani-ra nokivini, 
biogaja kaimoni ida ijaha'ini. Deus kava'isohihi jirikia bihonaria'iki 
ida ija'ari jaha'iki Deu-ra kanava'igavini igitha abononi aha'dikia 
vahoariha avigaja kaimoni ida jaha'iki. 

Sasidotzi ira nokivini naothinia inaaba'a bana ida Deus 
kava'isohihi jiriki. Okha'a bana mahija oathi-ra inaabavini — Jesua 
bini'a'aha. 

45Hari. Ajihi'aha ada makhira. Ija'ari vaipohiki vakadiania vara 
biavani'aoni'ihi ida Jesua bianaihota'avini. Sidaji bodinia ija'ari 
vaipohikia vanokhaha ada Jesus kaikahina. Oniaroa, ni-o'oijanaki 
ada Jesus sidajia. Amasia, ibavi kagorariki kania hoja'aha. Ibavi 
ipohikia avikhaonaninanibakhia'aha adani ija'ari Jesus kani-ra 
avanikhaha'avini. 


Jesua bianaihotaki ada makhira adahariki 
(Mateus 9.1-8; Lucas 5.17-26) 


1Hari. Mahi hoariha Cafarnaum sidajia ajoi'aha ada Jesus. 
Jorakia okhaoni'ihi ida varani gorana bodinia hoja'ina. 
2Hari. Vajoroni'aha adani ija'ari vaipohiki, vanaji'bini'ihi ida 
gora bodini. Ni-hojajanaki ida ibavi gora bodinia. Gora kaathani 
banininija vahojaki jaboni adani ija'ari vaipohiki. Jesus va'ora 
kanamonivini hi'ihi ida Deus athi. 
3Hari. Jesus kania vavikha'aha ada makhira jo'o aba'oronisiagaki, 
makhira avako'bamahakhamakia vakaiba'iaha. 4Gora ji'biniki 
ija'ari vâipohikia, ni-nihanikia makhira jo'o aba'oronisiagaki- 
ra avavi'oiki gora bodinia. Ni-vakaabokaki ida Jesus kania 
vamaakarina. 

Oniaroa, avavikasiha gora 'da'dini a'ani sohiriama'okia 
avavikasi'aha. Vana'bakhamanani'ihi ida gora 'da'dini a'ani, 
kharani'ihi, jorai damomisikia avanahiririrari'aha ada makhira 
Jesus viaha. 5 Jesus abono-ra ni'aha: 

—Vakajari'darihi hida makhira jo'o aba'oronisiagaki-ra 
oanaihotavini-ra okaabokavini. 

Oniaroa, makhira kavamoniki-ra ni'a'aha: 

—Kodisai. 'Bira'iki ida kadahojai asohiriki — niha ada Jesus. 
6Hari. Vavithiriahana vakaroiribani'aha adani judeus kaija'ari 
vaka'ojomo'iva abono. Vaabono vani'a'aha: 

7—Jahariki ida Jesus kavarani. Deus ka'oa bikaabokaki ida hojai 
asohiriki na'birani. Deus hiriha ada Jesus. 

8Jesua biogaki ida vakava'ibodivaranivini, va'ora ni'aha: 

—Jahariki ida kodivarani-ra avakajari'davini. 9Oanaihotaki 
bana ada makhira. Oanaihotavini avanokiha; avarigaki jaboni ida 
kidihojai asohiriki ona'bira'avini okaaboka'avini. 

10Deus hora karonavini hiki ija'ari kahojai asohiriki-ra 
ona'biravini. Hovani ija'ari hahavi vakadi'aajo ho — va'ora ni'aha 
ada Jesus. 

11 Hari. Makhira jo'o aba'oronisiagaki-ra ni'aha: 

—Gaa'a! Ijorani-ra nabiini'a, igorania okha'a bana! 

12Hari. Vanokivini kaba'i, jorakia aihota'aha ada makhira. 
Gaa'aha, jorana-ra nabiini'aha, gorana okha'aha. Oniaroa, ija'ari 
vanokiva vakava'ibodivaranikaraho'aha. Deu-ra khai vani'a'aha: 

—Jaha'oamanija hida Deus kabadani anokibiininiki hidakaba'i. 


Jesua bikaboa'iki ada Levi vaipohihana hira kaimoni 
(Mateus 9.9-13; Lucas 5.27-32) 


13Hari. Ajihi'ianaha ada Jesus. Galiléia ka'dakonia 
okhanai'ianaha. Ija'ari vaipohiki vajoroni'aha kidiania, va'ora 
ka'ojomo'i'aha. 14Adahana kaba'i binokiha ada Levi. Alfeu kaisai 
ada Levi. Imposto gathaniva abono ada Levi. Imposto kajinironi 
ida arabo kaka'da'dini kabadani kaimoni. 

Hari. Imposto kagorania vithi'aha ada Levi. Jesua bini'a'aha: 

—Hora vaipohiha'a bana. 

Gaa'aha ada Levi, Jesu-ra vaipohiha'aha. 

15Ọniaroa, naothinia, Levi gorana avikha'aha adani Jesus, 
vakaikahi'aha, avikhajakosi'aha. Vi'baiha adani Jesus, kidipohi 

khama. Vi'baiki kidiania jaboni adani imposto gathaniva abono 
vaipohiki. Vakadiania vahojaki jaboni adani ija'ari hojai jaharikia 
vakahojaiki. Va'oaniaro Jesu-ra vavaipohihaki jaboni. 

16 Hari. Judeus kaija'ari vaka'ojomo'iva abono va'ora vanokiha 
adani Jesus vi'baijabanaki. Farisio vihiki adani ija'ari ka'ojomo'iva 
abono. 

Farisio va'ora vanokiha adani Jesus vi'baijabanana, Jesus 
ipohina-ra va'ora vanana'dohi'aha: 

—Niha nimanira ada Jesus 'baijabanaki imposto gathaniva 
abono vakadiania? Hojai jahariki namonahava abono vahoariha 
vakadiania 'baijabanaki jaboni ada. Akadihojai hipa'itxirihi hida 
a'baina vakadiania — Jesus ipohina-ra va'ora vani'aha adani farisio. 

17 Jesua bikamitha'ihi ida vakadina'dohi. Va'ora ni'a'aha: 

—Onofiki ida va'ora oakava'ijoavini, oniani ida vakadiania 
hora no'baijabanaja. Kavamoni vani fori hija ida ija'ari kahojai 
asohiriki. Ni-va'ora obaranahaki adani hojai asohikia vakahojaiki. 
Mijiko fori ohiki ho. Vakavamoniki vani adani mijiko-ra vanofira. 
Vakavamonirikia ni-vanofiki ada mijiko. Hojai asohirikia 
vakahojaiki vani hadani va'ora obaranahara vakava'ipahinija 
kaimoni ida vakadihojai asohiriki — va'ora ni'aha ada Jesus. 


Ija'ari vi'bairina vahojana varani hini hida 
(Mateus 9.14-15; Lucas 5.33-35) 


18 Hari. João Batista ipohina ni-mahi hahavi vi'baiki. 'Bai-ra 
vavahojavini kaba'i, vi'bairina vahojana Deu-ra vara vani'ara 
kaimoni. Farisio vahojana hiki ida jaboni. 

Hari. Vahoariha vani'aha ada Jesus: 

—Vi'bairina vahojaki adani João ipohina, farisio khama, Deu- 
ra vara vani'aka'oara kaimoni. Vahojana oamani oni. Kadaipohi 
vakadihojai hirihi hida. Niha vakhanimanira adani kadaipohi 
vi'bairina vahojariki Deu-ra vara vani'aka'oara kaimoni? 

19Oniaroa, Jesua bigathanihi ida vaathi: 

—Vakadiania ohojahaha'oadahana mani ida vi'bairina va'ora 
nahojarija. Maisa fori ohiki ho. Kanori abono ihinika kania vahojana 
vani fori vihira adani oipohina. Vi'baijahakiki adani kanori abono. 
Onivani fori vihira adani oipohina. 20Khaki bana ida mahi vakadiania 
oakara'ona kamahini, oniaroa, ni-'bai havahani-ra vanofiki mahi 
hahavi Deu-ra vara vani'aka'oara kaimoni — niha ada Jesus. 

Jesua vara bivani'aki ida kidihojai makari ja'dini fori hini 
(Mateus 9.16; Lucas 5.36) 


21 Hari. Jesus va'ora ni'aha: 

—Vakava'ipahinika'oa bana ida avakadihojai 'bo'da mahija kodihojaia 
avakahojaivini. Ni-kabodihadihaki ida hojai 'bo'da kodihojai jahakia. 

Ija'aria ni-biakarabajaki ida makari 'biraki makari pitani 
ja'biriri'iarikia. Makari pitani ja'dinia akarabajaja vaha; sokoahi 
ida makari, ja'biririmanihi vaha ida pitani ja'dini, 'bira'ianahi vaha 
ida makari 'bo'da; a'ahapimanihi vaha ida makari 'birani — va'ora 
ni'aha ada Jesus. 


Jesua vara bivani'aki ida kidihojai vinho ja'dini fori hini 
(Mateus 9.17; Lucas 5.37-39) 


22Hari. Jesus va'ora ni'aha: 

—Vakava'ipahinika'oa bana ida avakadihojai 'bo'da mahija kodihojaia 
avakahojaivini. Ni-kabodihadihaki ida hojai 'boda kodihojai jahakia. 

Ni-ija'aria binaibaviki ida vinho ja'dini igitha asafini 'bo'da bavi 
hikia. Thoromanihi ida vinho ja'dini. 'Dakhaki ida baasafi kabavihi 
'bo'da, ni-abitxajanaki. Ija'aria binaibavija vaha ida vinho igitha 
asafini 'bo'da; aka'bararakhamamanihi vaha; kavithimamanihi 
vaha ida vinho. Ni-jahajanaki ida bavi. 

Ija'aria binaibaviki ida vinho jadini igitha asafini jadini 
bavi hikia. Ni-aka'bararakhamajanaki ida igitha asafini, ni- 
ahovarijanaki ida vinho — niha ada Jesus. 


Ija'ari akoirini kamahini kavaranihi 
(Mateus 12.1-8; Lucas 6.1-5) 


23Hari. Oniaroa, judeus kaija'ari vakadi'akoiri kamahini vani, 
avikafianiribani'aha adani Jesus trigo kasiroinia. 24Oniaroa, farisioa 
vanoki'ihi ida Jesus ipohina trigo bononi-ra varisivini, vani'aha ada Jesus: 

—Deus kava'isohihi jiriki ija'ari-ra honariavini hiki ija'ari 
bada nirini aakoirina kamahini. Nahina mani ida iipohini Deus 
kava'isohihi jiriki-ra vanaabaravini hija? 

25Jesua bigathanihi ida vaathi: 

—Nonira vara oni'avini hiki ada Davi kohana. Deus athi 
kapapirania hojaki ida Davi varani hina. 'Bo'dakari vavai'ami'aha 
adani Davi kohana kidipohi khama, ni-vavahojaki ida vakadi'bai. 

260niaroa, Deu-ra khai vani'avini kagorani kania 
avikhajakosi'aha adani Davi. Hari. Gora bodinia kahoja'iki 
ida pão sasidotxia ka'oa vakahaki kaimoni. Sasidotxi Deu-ra 
kanava'iga'imidiavini kihiki ida pão. Sasidotxi vaoniki adani Deus 
kabadani abono. Davi kohana hokina kari, Abiatar oniki ada 
sasidotxi vaka'da'diva. 

Deus kava'isohihi jirikia bini'aha: 

“Sasidotxi ka'oa vakahaki kaimoni ida pão 
Deu-ra khai vani'avini kagorani bodinia kahojaki.” 

Nimania ida Deus kava'isohihi jiriki athini. Sasidotxi vihiriha 
adani Davi kohana kidipohi khama. Kaba'i, Davia bikahaki ida pão 
gora bodinia kahojaki. Kidipohi-ra va'ora no'avini kihi'ihi jaboni. 
Ni-Deua bivajahariki ida pão-ra vakahavini. 

27 Oniaroa, Jesus va'ora ni'aha: 

—lja'ari vakadimoni ida akoirini kamahini Deua binamonahaki. 
Aakoirina kamahini kaimoni hirihi ida Deus ija'ari-ra 
namonahavini. 28Hovani ija'ari hahavi vakadi'aajo ho. Hovani 
ka'oa oogaki ida badani hana hini jahaki ija'aria bada bini'aki 
kaimoni aakoirina kamahini — va'ora ni'aha ada Jesus. 


Jesua bianaihota'iki ada makhira sa'a akasakarabakosiki 
(Mateus 12.9-14; Lucas 6.6-11) 


3 1Hari. Oniaroa, okha'ianaha ada Jesus judeus kaija'ari Deu-ra 
vara vani'avini kagorania. Okhajakosi'aha. Hojamaniha ada 
makhira sa'a akasakarabakosiki. 
2Vahojaki jaboni adani ija'ari Jesus kabadani-ra vavajahariki. 
Vavajaharihi hida Jesus ija'ari kavamoniki-ra anaihotavini 
avakoirina kamahini, oniani ida Jesu-ra vada vani'avini hihi. 
Bianaihotaha; Jesu-ra vakaihamahi'aha. Vanofiki ida Jesu-ra 
avanaathidanoararivini: 
—lInaabariki ida Deus kava'isohihi jiriki. Ni-biva'ahaki ida ija'ari 
kavamoniki-ra ianaihotavini aakoirina kamahini. 
3Oniaroa, Jesua bini'aha ada makhira sa'a akasakarabakosiki: 
—Gaa'a. Hida kha kodiania. 
4Jesus va'ora nana'dohi'aha adani vahoariha: 
—Nahina mani ida papira athinia Deus ija'ari aakoirina 
kamahini va'ora vara vani'avini hija? Hana hini badani koda 
ida Deus kava'isohihi jiriki haria va'ahavini hija aakoirina 

kamahini? Biva'ahamanija koda ida hoariha-ra aakodiavini? 
Ha'a. Biva'ahamanija koda ida hoariha-ra ava'adiravini? Iniani. 
Biva'ahamanija koda ida hoariha-ra aakava'ijoavini? Ha'a. 
Biva'ahamanija koda ida hoariha abinini. Iniani. 

Hana hini badani ida Deus kava'isohihi jirikia bihonariaja 
aakoirina kamahini bada ani'avini? — va'ora ni'aha ada Jesus. 

Ni-nahina Jesus athi-ra vagathaniï'iki. Viso vakhani'oamaniha 
adani ija'ari. 

5Ọniaroa, va'ora vada ni'aribani'aha ada Jesus, ihamahi'ina. 
Ija'ari-ra vava'adiravini mani ida Jesus va'i-ra mokara ni'a'ia. 
Makhira-ra ni'aha: 

—lĪIsa'ani-ra akanavira'a. 

Sa'a-ra akanavira'aha, akaihota'ihi ida sa'a. 

6Oniaroa, judeus kaija'ari Deu-ra vara vani'avini kagorania 
avikhaonaniha adani farisio, Iroji ipohina khama. Jesus makhira- 
ra anaihotavini mani ida vava'i najokojokoni hija. Vaabono vara 
vakani'akhama'aha: 

—Ni-jahapa'itxiki ida ija'ari kavamoniki aihotani kabadanihia 
kabadanina aakoirina kamahini. Niha ani'a'aki koda ada Jesus. 
Abinina jahaki ada — vakhani'aha. 


Jesus va'ora anaihotaki adani ija'ari vakavamoniki 


7Oniaroa, ai vihi'aha adani Jesus, ipohina khama. Galiléia 
ka'dakonia avakhanofoniha. Avikharafonisiagaha adani ija'ari 
vaipohiki Jesus vanaothia Galileia kaaraboni kaija'arini, Judéia 
kaaraboni kaija'arini, SJerusalem sidaji kaija'arini, Idumeia 
kaaraboni kaija'arini, Jordao vaini oniki banininija kaija'arini, 
Tiro sidaji 'dihani kaija'arini, Sidom sidaji 'dihani kaija'arini 
vihiki avikharafonisiagaki Jesus vanaothia. Vahihavifoni'aha 
adani ija'ari vâipohiki vajoroni'ina. Jesus kabadani varani hini-ra 
vakamithavini mani ida va'ora rakhaonanihahavija Jesus kania. 
Va'ora anaihotaha adani ija'ari vaipohiki. 

9-10 Vakavamonikia vanofiki ida Jesu-ra vakaabadavini, avaihotara 
kaimoni. Ija'ari vaipohikia vakaabadabadarisahakhamaha ada Jesus 
vakahararahakhama'aha, ara'ara'aha ada Jesus. 

Oniania, Jesus va'ora nava'isohiha adani kidipohi: 

—Vakavikha oni kanava mahija kamaakarivini. Hora 
vana'ara'araki hadani ija'ari vaipohiki. Oki'damana-ra onofiki ho. 

11jja'ari vaipohiki vahararana vahojaki jaboni adani ija'ari 
vakabajadiki. Kabajadikia binokiha ada Jesus, adariaha Jesus 
viaha, bodi'baraha: 

—lIvani Deus kaisai i — Jesu-ra ni'aha. 12Oniaroa, Jesua bini'aha: 

—Hari'a va'ora nanamitha Deus kaisai ohina — bajadi- 
ra kaabanidanoki'aha ada Jesus. Onivani fori vihiha adani 
vakabajadiki vahoariha vaakaikahirisahakhama'ina. 


Jesus va'ora nagathogathoki adani makhira 
(Mateus 10.1-4; Lucas 6.12-16) 


13Hari. Oniaroa, ajihiaha ada Jesus. Arabo namahikia 
ogaimori'aha. Jesus va'ora baranaha'aha adani makhira va'ora 
nofiki kidiania vikhara kaimoni. Athi vanaaba'aha, avigaimoriha 
Jesu-ra vanamaakari'aha. 14Va'ora nagathogatho'iki adani 12 
makhira vaipohina, va'ora naonivini athi avavaadahaoniva abono. 
Va'ora ni'aha: 
— A'onira onagathogatho'iki ho hora avavaipohihaja kaimoni. 
A'onira okaronaki bana ho ija'ari-ra avakanamonija kaimoni 
omonina jahakia. 15A'onira ono'aki bana ho odanona. Ija'ari 
vakabajadiki-ra avanokihi; bajadi-ra vahonaria bana akara'oja 
kaimoni — va'ora ni'aha ada Jesus. 

16-19Hi'adani 12 vihiki vaonina Simão, Tiago, João, André, Filipe, 
Bartolomeu, Mateus, Tomé, Tiago, Tadeu, Simão Zelotes, Judas 
Iscariotes vihiki adani. Jesus Simão-ra no'avini onii hoariha Pedroa. 
Zebedeu kaisai vi'bamiki Tiago, João vihiki va'ora no'avini onii 
hoariha Boanerges. (Boanerges ariathia Bahi Tararahaki.) Tiago 
hoariha Alfeu kaisai. Badara ahoarabakosiki radaha'ihi naothinia, 
Judas Iscariotes va'ora kakodiaki bana adani Jesu-ra vanaabinivini- 
ra vanofiki. 


Biosibo Jahari varani hina hida 
(Mateus 12.22-32; Lucas 11.14-23; 12.10) 


20Hari. Joi'aha ada Jesus gorana. Ija'ari vaipohiki 
vajoroni'ianana mani ida Jesus, ipohina khama va'ora 
kano'baiharija. 21 Jesus igamina vakamitha'ihi ida varani hina, 
vaabono vakani'akhama'aha: 

—Anikhava ada arigamina mahija agorana hoja'avini. Ija'aria 
kabajadiki vavanihaki ada. 

220niaroa, vakhaniha adani judeus kaija'ari vaka'ojomo'iva 
abono Jerusaléa vikha'iki. Vakhaniha: 

—Bajadi vakadika'da'di Biosibo Jahari onikia Jesus va'i- 
ra nahonariahihivini. Biosiboa bino'aki ada Jesus danona, 
bikaabokaja kaimoni ida bajadi akara'o'ini — vakhaniha. 

23Oniaroa, ija'ari-ra baranaha'aha ada Jesus kidiania. Va'ora 
ni'aha: 

—Rajomi kavaranihi-ra vara ovani'aki bana ho, avarigaja 
kaimoni ida Biosibo Jahari hora no'aravini danona. Ni-ova'i-ra 
nahonariahihiki ada Jahari. Ova'i-ra nahonariahihira vaha; ni- 
abono-ra vahonariahiki akara'ona. Ni-Jahari akara'ona abono-ra 
vahonariahiki. 

24 Arabo kaija'arini vaabono vakodakhamaha; vaabono vakanihimakhamaha. 
25Gora kaijaarini vaabono vakodakhamaha; vaabono vakanihimakhamaha. 
26Vakhaniha vaha jaboni adani Jahari kaija'ari vanokiariki. Vaabono 
vakodakhamara vaha; vaabono vakanihimakhamaha vaha jaboni, ni- 
vahojajanaki vaha adani kidija'ari, Jahari va'ora vaka'da'diki kaimoni. 

27 Makhira danoki fori hiki ada Jahari. Ija'aria ni-bikaabokaki 
ida nahina makhira danoki gorana bodinia hojaki-ra saarivini. 
Makhira danoki-ra daboha'imidiaki ida ija'ari, oniani ida 
kidinahina ipohiki bisaarivini bikaabokavini hija. 

28Ka'oa oamani ida oni'aki. Deua bikaabokaki ida hojai asohiriki-ra 
nabiravini. Ija'ari varani jaharikia Deu-ra vakanavaranihavini, Deua 
bikaabokaki ida varani jahariki-ra na'biravini jaboni. 29ljaaria Jahari kabadani 
hini bikahihi ida Ma'onahai Jahaki kabadani, jokoa Deua bina'birarihi ida 
ijaari kavarani jahariki. Ni-Deua biakavaibiriniki ida varani. Mahi hahavi 
ni-biakariakapa'itxiki. 

30Anokhomi'ihi ida Jesus kavarani. Jesus va'ora 
kaabanidanokivini hi'ihi ida kabajadina vakahivini. 


Vikhaki adani Jesus kaamia, kidikajo'o vihiki 
(Mateus 12.46-50; Lucas 8.19-21) 


31 Oniaroa, vikhamafaha adani Jesus kaamia, kidikajo'o vihiki. Gora 
banininia vigaaboahaaha. Jesus baranahi hina-ra vavahonariahiaha. 
32Tja'ari vaipohiki vavithiriahaki vahararana vabodi pana hojaha 
ada Jesus. Oniaroa, Jesu-ra vanava'isohi'aha: 
—Jesus, adani gora 'dihania vahojaha kadamia, kadakajo'o vihiki. 
Ira vibaranahaki adani. 

33 Jesus va'ora ni'aha: 

—Aonira onanokiahivini hiki hadani kodiamia kodikajoo kaoa vihiki. 

34 Oniaroa, Jesus vada va'ora ni'aribanaonivini adani ija'ari 
vavithiriahaki, va'ora ni'aha: 

—Kodiamia, kodikajo'o fori avihiki a'oni. 35Įja'aria binofihi ida 
hojai jahaki kodiabi'i nama hojakia bivajahaki; binaabahi jaboni 
ida kodiabi'i athi; kodiamia, oigamina fori vihiha. 


Trigo 'ba'dani tziotzioni karajomihi hida 
(Mateus 13.1-23; Lucas 8.4-15) 


4 1Hari. Mahi hoariha Galiléia ka'dakoni vadini maakarinia 
okharafoniha ada Jesus. Ija'ari vaipohiki vavajoronivini mani 
ida naki'damana hija kanava. Aakhanaipa'itxiha ada Jesus, kanava 
vithi'aha, va'ora ka'ojomo'iaha adani ija'ari pasapasania vahojaki. 
2Rajomi kavaranihia va'ora vara ni'a'aha: 
3—Mitha vani'a. Siroia okhaha ada makhira binatxiotxiohi ida 
trigo 'ba'dani. 
4Hagihi vadinia vararahi ida 'ba'dani hoarahanana. Avigariha 
adani igitha vitxagatxagahahavi'ihi. 
5Ja'di namania vararahi ida 'ba'dani hoariha. Abihiarihi ida 
nami ja'di namania. Odorihi ida nami, movajoraki'ihi. 6'Damani 
abohani abihiarini mani ida safini afana bianara'okhovini hija. 
7Hogoi kajaroiki kania vararahi ida 'ba'dani hoariha. Movahi ida 
jaboni hogoi, rakhajahi-ra najahari'ihi, ni-bono'iki. 
8Arabo jahakia vararahi ida 'ba'dani hoariha. Movahi, avijavahi, 
bono'ihi. Aipohi'ihi ida trigo 'ba'dani. Trigo avani hoarahanana 
bononi 'ba'dani ipohini 30. Trigo avani hoarahanana bononi 
'ba'dani ipohini 60. Trigo avani hoariha bononi 'ba'dani ipohini 100. 
9Hari. Kidirajomi kavaranihi anokhomi'ini, va'ora ni'aha ada Jesus: 
—Avamorobohahi; mitha vani'ajahaki bana hida kodivarani. 
10Hari. Ija'ari vaipohiki vahojajanarina, Jesu-ra vani'aha adani 
ipohina vahoariha khama: 
—Ni-aogajahakiki ida rajomi kavaranihia ikavaranini. Haria 
nanamithajahaki bana — vani'aha. 
11 Jesus va'ora ni'aha: 
—Deua binofiki ida avarigavini, oniani ida Deus ka'da'di hina 
kavaranihia a'onira onanamithajahakivini hija. Ija'ari vahoariha ni- 
avigavini vanofiki ida varani Deus va'ora vaka'da'divini. Vakadiania 

vara ovani'aki ida rajomi kavaranihi, avigajorakiria kaimoni hida 
kodivarani. 

120athi-ra mitha vani'avini kaba'i, ni-nahina hini avigaki. 
Avigaja vaha ida Deus athi nahina hini; Deus kania vaabono 
gahinai vanihamaniha vaha; vakadihojai asohiriki-ra 
vakava'ipahinika'oamaniha vaha, Deus bina'biramaniha vaha ida 
vakadihojai asohiriki. 

130niaroa, asia vara niha ada Jesus: 

—Avarigarihi hida rajomi kavaranihi hoarani, nihanikia koda 
avarigaki ida rajomi kavaranihi hoariha afohahavi? 

14 Oniaroa, Jesus va'ora nanamithavini hi'ihi ida rajomi 
kavaranihi: 

—Trigo 'ba'dani txiotxioni vani fori hija ida Deus athi kavaranihi. 
Deus athi fori hiki ida trigo 'ba'dani. Vara bivani'ahi ida Deus athi, 
trigo 'ba'dani-ra natxiotxiovini vani fori hihi. 

15Hagihia vararahi ida trigo 'ba'dani. Igitha vaha'ihi. Onivani 
fori vihira adani ija'ari vahoarahanana Deus athi-ra vakamithaki. 
Hari. Oniaroa, khaki ada Jahari Deus athi-ra anihavini va'ini 
bodinia, oniani ida Deus athi-ra vakava'i'birinivini hija. 

16-17 Ja'di namania vararahi ida trigo 'ba'dani hoariha. Kanamini 
odorini movajoraki'ihi. 'Damani abohani abihiarini mani ida 
anara'okhoni hija. Movani kama'dani vani ara'okho'ihi. Onivani fori 
vihira adani ija'ari vahoariha Deus athi-ra vakamithaki. Vanofihi, 
khai vakhanimaniha. Mahi ipohiriki vani khai vani'aja ida Deus 
athi. Deus kaija'ari vihina kama'da'ini mani ida vahoariha va'ora 
vanajahariharivini hija, oniani ida Deus athi-ra vakava'ipahinivini 
hija. 

18-19Hogoi jaroki 'damania vararahi ida trigo 'ba'dani hoariha. 
Hogoia binajaharihi, bonohi, ni-a'diki ida trigo bononi. Onivani 
fori vihira adani ija'ari vahoariha Deus athi-ra vakamithaki. 
Vakava'ibodivaraniha'oadahahi ida vakadi'bai-ra vanako'dihavini, 
vakadinahina-ra vakapavakarihavini, vakadibadani hiki. 
Vakadinahina aipohini-ra vanofiki adani. Jiniro-ra vanofikarahovini 
mani ida Deus athi-ra vanofijahakiravini hija, oniani ida Deus 
athi-ra vanaabaravini hija jaboni. Onivani fori hija ida rakhajahi, ni- 
bono'iki. Onivani fori vihiki adani ija'ari vamorobohariki fori vihina. 

20Hari. Arabo jahakia makhira binatxiotxiohi ida trigo 'ba'dani 
hoariha. Movahi, na'baha'ihi, bono'ihi. Aipohi'ihi ida 'ba'dani. 

Arabo jahaki fori vihiki adani. Onivani fori vihira adani ija'ari 
vahoariha Deus athi-ra vakamithaki. Vakamithahi, avigahi ida 
Deua binofiki bada vani'avini, oniani ida vanaabajahakivini hija. 
Trigo 'ba'dani 30 hiki vani fori vihira adani ija'ari Deus athi-ra 
vanaabavini pa'itxini. Trigo 'ba'dani 60 hiki vani fori vihira adani 
ija'ari Deus athi-ra vanaabavini doronini. Trigo 'ba'dani 100 hiki 
vani fori vihira adani ija'ari Deus athi-ra vanaabajahakiki. 


Lamparina vagani karajomihi hida 
(Lucas 8.16-18) 


21 Hari. Jesus va'ora vara ni'a'ianavini hihi ida rajomi kavaranihi 
hoariha. Jesus va'ora ni'aha: 

—Lamparina vagani fori hiki hida kodivarani. Gora vagani-ra 
anofihi; ni-siaha akaasiaki kabodinia anahojaki ida lamparina, 
ni-cama kanabo'ania anahojaki jaboni. Gora bodini nama vania 
anahojahi ida lamparina, vagaja kaimoni ida gora bodini. 

22Hidakaba'i ahojaki ida ija'ari kava'ibodivarani. Khaki ida mahi 
kodivarania binanokiaki bana ida ija'ari kava'ibodivarani, nahina 
hoarani ahojajanaria kaimoni. Vagani kania hojani fori hiki ida. 
23Avamorobohahi; mitha vani'ajahaki bana hida kodivarani. 

24Mitha vanfajahaki bana hida kodivarani mahija avarigajahaki'avini. 
Hari'a va'ora anaathidanoarari bana adani vahoariha Jahari kabadania 
vakabadanina, avarigaravini oadani vanamonahavini vanamonaharavini. 
Va'ora avaranaathidanoarariha; Deus a'onira anaathidanoararihi bana 
jaboni. Deus a'onira anaathidanoararivini arafiaki bana a'oni. 

250athi-ra avanaabahi; Deus a'onira kakodiahi avarigajahakija 
kaimoni ida kodivarani. Oathi-ra avanaabarihi; avarakava'i'birinihi 
ida pa'itxi avariga'iki — va'ora ni'a'aha ada Jesus. 


Ba'ba'da karajomihi hida 


26Rajomi kavaranihi hoariha va'ora vara ni'avini. Jesua bini'aha: 
—Ba'ba'da avijavani vani fori hini hida Deus ija'ari-ra vaka'da'divini. 
Ija'aria bikarakhaihi ida jaro'oa ka'ba'dani. 27 Ni-biakogaki 
ida kidiba'ba'da niha khanikhanini kamovani, kavijava'ini. 
Bikarakhaivini naothinia joma vadihi, mahia nokihi. Binokha'ihi 
ida kidirakhajahi mova'ini, karaho'ini. Ni-biakogaki ida jaro'oa 
kavijavani niha khanikhanini. Ni-biakogaki jaboni ida kabono'ini 
niha khanikhanini. Biogaravini kaba'i namitha'ihi. 

28Araboa mova'ihi ida kidiba'ba'da, jahahi, bono'ihi. Afani 
afo'imidia nokiaki naothinia avani maina hida avijavahi. 
Karaho'ihi, mova'ihi, bono'ihi. 29Na'baha'ihi ida bononi, a'di'ihi, 
aniani kamahini a'boahahavihi ida avani — niha ada Jesus. 


Mostarda 'ba'dani avijavani karajomihi hida 
(Mateus 13.31-32; Lucas 13.18-19) 


30Hari. Vara ni'a'ianaha ada Jesus: 

—A'onira vara oni'avini hiki ida bana rajomi kavaranihi 
hoariha. Mostarda 'ba'dani avijavani fori hiki ida Deus ija'ari-ra 
vaka'da'divini. 

31-32Itranini arafiaki ida mostarda 'ba'dani. Ija'aria birakhaihi 
ida mostarda 'ba'dani kidisiroia. Movahi, avijavahi, karahoki ida 
mostarda avani. Patxapatxahaki ida. Vadini avijavani na'bahaki 
jaboni. Igitha raboki kagorahaki vadinia afani hararania. Itxanini 
arafiaki ida ba'ba'da, kaba'i, mostarda 'ba'dani movahi, avijava'ihi, 
karaho'ihi — niha ada Jesus. 

33Rajomi kavarani ipohikia kavaraniha ada Jesus. Binofiki ida 
ija'aria kidivarani vakamithavini, avigajahakija kaimoni nahina 
hini. 34Rajomi kavaranihi ka'oa-ra vara vani'aki ada Jesus. Ija'ari 
vaipohiki vahojajanarina, ipohina-ra va'ora vara ni'ahahavivini 
hi'ihi ida kidivarani nahina hini, avigajahakija kaimoni. 


(Mateus 8.23-27; Lucas 8.22-25) 


35Hari. Mithani asia mani kanava kabodinia hojaha ada Jesus. 
Hari. Ipohina-ra va'ora ni'aha: 

—Aakakafiani'ava. 

36Hari. Va'ora vakaamina'aha adani ija'ari vaipohiki, 
vaki'dama'aha adani Jesus, ipohina khama. 'Dako pitanija Jesu-ra 
avakavikafiani'aha. Kanava kaipohiki aakafianisiagaki. 
Komini kana'bahakia biakapahakaraho'ihi ida kanava. 

38Hari. Vadisiaga'aha ada Jesus. Ka'da'di kanabo'ania kahojahi 
ida 'da'dijora. Avikhamahana'aha adani Jesus ipohina kidiania. 
Vakananokiaha'aha: 

—Jesus, Jesus. Haria akava'ijoa bana! Aahidananaki bana hari! 
Haria koda inakaidivaria? 

kihiki. Jesua bini'ahi: 

—Radaha'a! 
40Ipohina-ra va'ora kani'a'aha: 

—Niha avakhanimanija avaofiniki? Deu-ra vavakaijoka bana! 
Avakajari'damanija ida Deus a'onira akadava'avini? — niha ada 
Jesus. 41 Komini jorakia karadahani mani ida va'ora naimahidaja. 

—Makhira ka'oa hiriha hada. Ni-anoki'iaki kaho ida ija'ari 


vaabono vakani'akhama'aha. 


Makhira kabajadiki aihotana varani hini hida. 
(Mateus 8.28-34; Lucas 8.26-39) 


1 Hari. Galileia 'dakoa avakakafianiha adani Jesus. Gerasa 
kaarabonia avako'omisi'aha. 2Avigaimori'aha. 
Oniaroa, Jesu-ra karagarariha'aha ada makhira kabajadiki dama 
kania khanaina. 3Ja'di kahodijama'oki bodinia ibaviki ada makhira 
kabajadiki. Ija'aria vagathibakhiaha, vanofiki ida vanaahovini correntea, ni- 
vakaabokaki ada makhira. 4Bikana'bararaharahabakhiamanihi ida corrente 
sa'a, dama hiki kodabohabakhiani hiki. Ni-nahina bikaabokaki ada makhira. 
5Mahi oadani, joma oadani, 'dama kania adahana, arabo namahikia 
adahana jaboni, bodi'baraha'aha, abono-ra vasiinanaha'aha ja'dia. 
6Hari. Kabajadikia napaja bianokiha ada Jesus. Ki'darahaha'aha, 
kajo'atharari'aha Jesus viaha. 7-8 Jesua bini'aha: 
—Bajadi, akara'o'a! 
Kabajadikia biniaha bodi'barahana: 

—Jesus, nahina hida kodiania inofija? Ivani Deus danoki nama 
hojaki kaisai i. Deus onina ira okanikhariaki bana ho. Hari'a 
jaharikia haria arakha bana. 

9Jesua binana'dohiha ada makhira kabajadiki: 
—Nahina ionija? 
Bigathanihi ida Jesus athi: 

—Oonina ipohiki. Bajadi vâipohiki hora vagathivini mani ida 
ija'ari hora vanaonivini hija Îpohikia. 10Hari'a va'ora karona bana 
ibavi hoariha avikhana — Jesu-ra ni'a'aha ada makhira kabajadiki. 

11 Hari. Arabo namahikia vahojamaniha adani hirari vaipohiki 
vi'baiki. 12Bajadi Jesu-ra vakanikhariadanoki'aha: 

—Haria karona'a hirari vakadiania mahija haria vavaadaha'avini. 

13—Vaadaha'a! — Jesus va'ora ni'aha adani bajadi. 

Hari. Makhira kania vakara'o'aha adani bajadi, hirari-ra 
vagathi'aha. Hirari vaipohina 2 mil. Vaipohi'oamanira adani hirari. 
Vaki'darahaha'aha, avikharafoniha, arabo a'domarariki kania 
avaki'dafafoni'aha, avahidana'aha. 

14Ọniaroa, vaofini'aha adani makhira hirari-ra avakadava'aki, 
aviga'aha. Ija'ari vaibavia avakhano'aha, va'ora vakanamoni'aha hirari 
vapohimaja'ina. Ija'ari gorania vakaikahinana'aha, va'ora vakanamonfaha. 

Oniaroa, moni kamithava va'ora vanavanavanaha'aha adani 
hirari vapohimaja'iki. 19 Jesus kania avikhaha. Vanoki'aha ada 
makhira kabajadijanarina. Jahana vani vanoki'aha. Vithina, 
kamakari'ina jaboni vanoki'aha. Ni-kabajadijanaki. 16Hirari-ra 
avakadava'aki va'ora vani'aha adani vaavanavanahaki: 

—Anoki'iki ada Jesus makhira kabajadiki-ra anaihota'avini. 
Va'ora anoki'iki adani hirari vapohimaja'ina. 

17 Hari. Gerasa kaaraboni kaija'arini adani moni-ra vakamitha'iki. 
Vakava'ibodivarani'aha. Jesu-ra vifini'aha. Vani'aha: 

—Ajihi'a bana akadiaraboa. 

18Hari. Ajihi'aha ada Jesus. Ki'damana kaba'i, kabajadijanariki 
Jesu-ra kanikhariadanoki'aha: 

—Onofiki ida kadania ookhana. 

19Jesua bini'aha: 

—lIniani. Igorania ajoi'a bana mahija kadaija'ari-ra va'ora vara 
ini'avini hini hida Deus ira kajoamoravini, Deus ira va'adivini. 

20Oniaroa, ajihiaha ada makhira Decápolis kaaraboni kaija'arini- 
ra va'ora kanamonivini hi'ihi ida Jesua bikajoamora'avini, oniani 
ida ija'ari hahavi Jesu-ra vakava'ibodivaranikarahovini hija. 


Jairoa bikanikhariaki ada Jesus 
(Mateus 9.18-19; Lucas 8.40-42) 


21Hari. Oniaroa, avakajoifianiha adani Jesus kidipohi khama. Avako'omisiha, 
vahojamaniha adani ija'ari vaipohiki Jesu-ra vanokhavini kaasia. 

Oniaroa, Jesus kania okha'aha ada makhira Jairo oniki. 
22 Judeus kaija'ari Deu-ra vara vani'avini kagorani kakadava'ava 
abono ada Jairo. Va'i bodinia abono-ra ni'aha: 

—Ka'da'di oamani ada Jesus, — oniani ida Jesus viaha 
nakajo'athararina hija. 23Jesu-ra kanikhariadanoki'aha ada Jairo: 

—Onofiki bana ida ogorana iokhani. Kodisai kavamonikarahoki. Abinihani 
amaakariki ida. Kodisai-ra kaabadaha bana mahija aihotavini — niha ada Jairo. 
240niaroa, Jesus khama avikha'aha. Avikhaha adani ija'ari vaipohiki jaboni. 

Vaadahana kabali, Jesu-ra vakadokhodokhorisahakhamaki. 


Jesua bianaihotaki ida gamo 
(Mateus 9.20-22; Lucas 8.43-49) 


25 Hari. Ija'ari vahararana hojajabanaki ida gamo kavamoniki. 
12 badara ipohini amani aforarini hojahi ida gamo. 26 Mijiko 
vaipohikia vanaihabakhiavini kaba'i, ni-aihota'iaki. Mijikoa 
vavaima'bana'ahapikihi ida gamo. Bivaihimi'imarini'ihi ida 
kidijiniro. Ni-ahajanipa'itxiki. 

27-28 Oniaroa, bikamithahi ida Jesus varani hina. Abononi ni'ahi: 

—Jesus kakarahobi-ra okadasahi; oa'aihotahi. 

Oniaroa, Jesus kaida-ra kanamaakari'ihi. Vahoariha vanokiravini 
kaba'i, bikadasahi ida Jesus kakarahobi. 29Jorakia afora'ihi ida 
amani. Aihotani-ra oga'ihi. 

30Hari. Jesua bioga'ihi ida hoarani aihota'ini. Biogaki ida danona 
ija'ari-ra najaha'avini. Roiribani'aha, va'ora nana'dohi'aha adani 
ija'ari: 

—Hana hini mani ida kodikarahobi-ra kadasaja? 

31Īpohina avigarihi ida gamo jaha'ini, Jesu-ra vani'aha: 

—Va'ora inokirara adani ija'ari vaipohiki ira 
vaka'dokho'dokhohahaviki. Nahina kaimoni mani ida haria 
inana'dohivini hija kadakarahobi kadasahi hinia? 

32 Jesus naothi-ra nokiribani'aha, biogaja kaimoni ida 
kidikarahobi kadasini hiki. 

33Hari. Jahani-ra oga'ihi ida gamo. Jesu-ra namaakarihi 
imahidani, jaroni tharararahani. Jesus viaha 'bisoni'ihi, 
binanamitha'ihi ida aihota'ini. 34Oniaroa, Jesua bini'a'ihi: 

—Oigamina, hora ikajaridaravini mani ida ira anaihota'ia. 
Adaha'a bana, iva'ini jahajaha'ini. 

Jesu-ra kaamina'ihi, ajihi'ihi. 


Jesua bianahokiki ida Jairo kaisai 
(Mateus 9.23-26; Lucas 8.49-56) 


35Hari. Oniaroa, vara nina kaba'i ada Jesus, Jairo kahonai abono 
vaipohiriki vakhano'aha. Jesu-ra vakaragarari'aha, vani'aha: 

—lIda abini'ihi kadaisai. Ni-nahina kaimoni iavikhajanariha o 
Jesus — Jairo-ra vani'a'aha. 

36 Jesua bikamithamanihi ida vakadivarani. Oniaroa, Jairo-ra 
ni'aha: 

—Hari'a ofini. Hari'a jari'da! 

37Hari. Jesua binofirihi ida ija'ari vaipohiki gora avikhana kidiania. 
Va'ora va'ahaki adani Pedro, Tiago, Tiago kakajo'o João vihiki ka'oa 
avikhana kidiania. 38Jairo gorana vakaikahi'aha, avi'oi'aha, va'ora 
vanokiha adani ija'ari vaipohiki saa vakhaniki, vabodi'barahana 
aba'oi-ra vavaasaravini. 39Oniaroa, Jesus va'ora ni'a'aha: 

—Niha avakhanimanija saa avakhani'ahapikiki? Aba'oi-ra 
avavaasaraki jaboni. Abinirihi oni isai, vadika'oaki oni — va'ora 
ni'aha ada Jesus. 

Jesua biogaki ida isai-ra anahokivini, oniani ida va'ora ni'avini hija: 

—Abinirihi oni isai. Vadika'oaki oni. 

40 Jesus athi-ra vakajari'davini hiki abinirini bikahivini, oniani 
ida Jesu-ra vakanahahanihavini hija. Abinika'oani avigaki ida isai. 

Oniaroa, Jesus va'ora honaria'aha avakara'ona. Va'ora 
avavikhajakosiha adani isai kaamia, kidiabi'i, Jesus ipohina 
avahoarabakosiki vihiki. Isai aba'oni omariama'oki kania 
avikhami'aha. 41 Hari. Biagathi'ihi ida isai sa'ani, Jesua bini'a'ihi: 

—Talita cumi. (Ariathia: — “Isai, gama'a!”) 

42Hari. Jorakia ahoki'ihi, gama'ihi ida isai. Jaha'ini, 
adaha'ianahi. 12 badara ipohini-ra vahojaki ida isai. Oniaroa, 
vakava'ibodivaranikaraho'ihi ida Jesus isai-ra anahoki'avini. 43Hari. 
Jesus va'ora kaabani'aha: 

—Hari'a bana vahoariha vakadiania vananamitha'a bana hida 
kodibadani. 

Oniaroa, Jesus va'ora honaria'aha: 

—Vano'a bana ida isai 'baia! 


Nazaré sidajia okha'aha ada Jesus 
(Mateus 13.53-58; Lucas 4.16-30) 


1Hari. Oniaroa, ai vihi'aha adani Jesus, ipohina khama. 
Bivavijavaki kania joi'ianaha. Jesua bivavijavaki ibavi onini 
Nazaré sidaji. 
2Avakoirina kamahini vani judeus kaija'ari Deu-ra vara 
vani'avini kagorani kania avikhaha, Jesus va'ora ka'ojomo'i'aha 

adani ija'ari. Oniania, mitha vani'ahi ida kidivarani, Jesu-ra 
vakava'ibodivarani'aha. Vaabono vakani'akhama'aha: 

—Hanaja vania bika'ojomoti'ia ida kidibadani? Hanaja vania bivikhaja 
ida kidi'ogahai danoki? Niha bini'a'avini koda biogaja ida badani danoki? 

3Aogajahakiki ada. Gora namonahava abono ada. Kidiamia 
Maria. Jesus kakajo'o adani Tiago, José, Judas, Simão vihiki. Gamo 
isani kidikajo'o vihiki akadiania vaibaviki jaboni, oniani ida haria 
ka'ojomo'ivini-ra anofiravini hija — vaabono vakani'akhama' aha. 

Nazaré sidaji kaija'arinia ni-vanofipa'itxiki ada Jesus. 4Oniania, 
Jesus va'ora ni'aha: 

—lIbavi hahavi kaija'arinia vagathanijahakiki ada Deus athi 
namoniva abono. Kidija'aria bivavijavaki kania ni-vagathanijahakiki. 
Igamina jaboni ni-vanofijahakiki, oniani ida Nazaré sidaji kaija'arini 
hora vagathanijahakiravini hija — va'ora niaha ada Jesus. 

5ŅNazaré sidaji kaija'arinia vakajaridaki ada Jesus, oniani 
ida kidibadani danoki-ra kaabokaravini hija. Ija'ari vaipohiriki 
vania vanofira ada Jesus. Vakajari'dariha ada, oniani ida va'ora 
kaabadavini, va'ora anaihotavini hija. 6Jesua bikava'ibodivarani'ihi ida 
vakajari'davini. 


Jesus va'ora karonaki adani kidipohi ibavi hoariha 
(Mateus 10.5-15; Lucas 9.1-6) 


7Hari. Jesus va'ora ka'ojomo'iha adani ija'ari ibavi maakarinia vahojaki. 
Oniaroa, va'ora baranahaha adani 12 vihiki vaipohina kidiania. 
Va'ora ni'aha: 

—Avi'bami'baminanani a'onira oakakaronanakhamaki ho. A'onira 
ono'aki bana ho odanona. Ai vihi'a bana. Ija'ari vakabajadiki-ra 
avanokihi; bajadi avakara'ona-ra vahonaria bana va'ajihira kaimoni. 

8 Avadairini vani avikha'a bana. Hari'a avavikha hida bavi, 'bai 
bavini, jiniro hiki. Ava ka'oa-ra avavikha, avakadidadahi kaimoni. 

9Vaakaimaha bana hida sandália ava'damania. Hari'a avavikha ida 
avakadimakari odoki hoariha avakadi'abosihi kaimoni. 

10 Asia vara niha ada Jesus: 

—lja'ari vaibavi avakaikahihi, vanako'di bana ida ija'ari a'onira 
gathanijahakiki gorania. Sidaji ava'ajihirini oadani gorania 
vahojahaha'oadaha bana mahija avi'baivini, avavadini jaboni. 

V Hari. Ibavi kaija'arini a'onira vanofirihi; ni-vanofiki jaboni ida 
avakadivarani-ra vakamithavini, va'ajihi bana. Ava'ajihini viahania, 

vanadaradara bana oni khomakhomani avakadisandalia hojaki. 
Ija'ari Deus athi-ra vakajoniki-ra avakavarajomivini ida sandalia-ra 
avakana'dara'daravini — va'ora nava'isohiha ada Jesus. 

12Oniaroa, vibamibaminanana ai vihi'aha adani Jesus ipohina. 
Avikha'aha, ija'ari-ra va'ora vakanamonivini hiki ida Jesus varani 
hina. Vakhaniha: 

—Vakava'ipahini bana ida avakadihojai asohiriki. Vanaaba bana 
ida Deus athi — va'ora vani'aha. 

13Va'ora vahonariabakhiaha adani bajadi ija'ari kania avakara'o'ina. 
Va'ora avanaihotabakhiaha adani vakavamoniki vaipohiki. 
Vakabasinapa'itxivini ida vaatha, va'ora avanaihotara kaimoni. 


João Batista pohimaja'ina varani hina hida 
(Mateus 14.1-12; Lucas 9.7-9) 


14Hari. Ija'ari vaibavi ipohikia vakamithahi ida Jesus varani 
hina. Irojia jaboni bikamitha'ihi. Galiléia kaaraboni kaka'da'dini 
ada Iroji oniki. 

Ija'ari Jesus varani hina-ra vakamithaki, vani'aha: 

—Ada ahoki'aha João Batista kohana, oniani ida badani danoki- 
ra kaabokavini hija. 

15Vahoariha vakhaniha: 

—lIniani. João Batista kohana hiriha ada Jesus. Elias kohana 
ahoki'iki ada. 

Vahoariha vani'aha: 

—Deus athi namoniva abono ada Jesus. Deus athi namoniva 
abono kohana fori hiki ada — vaabono vakaniakhama'aha adani 
ija'ari vaipohiki. 

16Trojia bikamitha'iki ida Jesus varani hina, abono-ra ni'aha: 

—Okavahonariahi'iki ida João Batista ka'da'di aka'boani. 
Ahoki'ina joi'oamani'ara ada João. João Batista ahoki'ina oamani 
ada Jesus — abono-ra ni'aha ada Iroji. 

17 Hari. Irojia bivahonariahi'iki ada João Batista kohana gatha'ina, 
sa'a kodabohani. Cadeia avibai'iki ada. João Batista kohana cadeia 
avibaivini viahania Irojia bikanagamoha'iki ida kidikajo'o kagamo. 
Filipea oniki ada Iroji kakajo'o. Irodisi oniki ida Filipe kagamo 
Irojia bisaari'iki. 18Oniania, João Batista bini'aha ada Iroji: 

—Ni-jahapa'itxiki ida kadakajo'o kagamo-ra ivahojavini. Nimania 
ida Deus kava'isohihi jiriki athini — niha ada João Batista. 

19Oniaroa, Joao-ra kaihamahi'ihi ida Irodisi, João-ra naabinivini- 
ra nofi'ihi. Ni-bikaabokaki. 20lrojia ni-biva'ahaki ida João-ra 
naabinivini. Irojia biogaki ida Joao Batista makhira jahaka'oaki 
hina. Hojai asohikia kahojaiki ada, oniani ida Joao Batista-ra 
finivini hija. Joao Batista vara nina-ra kamithavini mani ida 
Iroji va'i-ra karakhakhamaja, kaba'i, bivajahaki ida João Batista 
kavarani-ra mitha ni'avini. 

21 Hari. Mahi biva'banaki kamahini vani, ihinika karaho 
amonahani-ra vahonariahi'aha ada arabo kaka'da'dini Iroji 
oniki. Bivahonariahivini ida ihinika ko'baini ahapini amonahani, 
kanori abono vaipohikia vahaki kaimoni. Va'ora kaboa'iha 
adani kidibadani abono Galileia kaaraboni vakadika'da'di, 
sorara vakadika'da'di vihiki. Va'ora kaboa''aha adani ija'ari 
vakainisika'ahapikiki. 

22 Vajoronihahavi'aha, khajakosihi ida Irodisi kaisai, khajo'ihi. 
Kanori abono hahavia vavajahaki ida kidikhajoi. Irojia jaboni 
khai biniahi ida kidinabadiahi khajoni. Khajo'ini naothinia, Irojia 
bini'ahi: 

—Nahinaro-ra inofihi, ira ono'ahi. 23Deus viaha vara ira 
oni'ahi, ira ono'ahi ika'domakia. Jokoa ira onava'ipohi'imarinirihi, 
ika'domakia ira ono'ahi. Kodiarabo-ra oakanapitakhamavini- 
ra inofihi; oakanapitakhamahi kadaimoni hini — bini'ahi ida 
kidinabadiahi. 

24Mitha bini'a'ihi, ajihihi, kidiamia kania okha'ihi. Binana'dohihi: 

—Mamai, nahina mani ida okanikhariaja kidiania? 

Kidisai-ra ni'ahi: 

—lakanikharia ida João Batista ka'da'di. 

25Ajihi'ianahi, jorakia ajoihi, kidibadia-ra ni'ahi: 

—Onofiki hidakaba'i Joao Batista ka'da'dia hora ino'avini bavia 
kabaviki. 

26Va'i mokara ni'aha ada Iroji. Ni-binofiki ida João Batista 
ka'da'di aka'boani. Kidikanori abonoa vakamitharija vaha ida athi; 
ni-bino'aki vaha ida kidinabadiahi bikanikhariakia. 

27 Oniania, bihonariaha ada sorara: 

—lakava'boaha bana ida Joao Batista ka'da'di. Ikavikha hida 

— bini'aha. 

Ajihiha ada sorara, cadeia okhaha, Joao Batista ka'da'di-ra 

akava'boaha'avini. 28Bavi bodinia bikanahoja'ihi. Bikavikhahi, 

ima'inavi-ra no'avini kihi'ihi. Bigathanihi ida bavi baka'da'dia daiki, 
biakosahi, kidiamia-ra no'avini kihi'ihi. 

29 João Batista kohana ipohina vakamitha'ihi ida monina, cadeia 
avikha'aha, aba'ona avanikha'avini. Jadi hodijama'okia avibaiha'ihi 
ida aba'ona. 


Jesus 'baia va'ora no'aki adani ija'ari vaipohiki 
(Mateus 14.13-21; Lucas 9.10-17; João 6.1-14) 


30Hari. Oniaroa, Jesus kania vajoi'aha adani kidipohi Jesus athi- 
ra avavaadahaoni'iki. Vananamithavini hihi ida vaadahana bada 
vakhani'ina, ija'ari-ra va'ora vaka'ojomo'iki jaboni. 

31 Jesus kania vaakaikahirisahakhamaki adani ija'ari vaipohiki, 
vikha'iki, ai vihi'iki adani ija'ari afoha'oadaha, oniani ida Jesus, 
ipohina khama vi'baina-ra vakaabokaravini hija. Oniania, ipohina- 
ra va'ora ni'aha: 

—Ai arihi'ava. Kaija'aririki kania aokha'ava mahija 
avarakoiripa'itxi'avini. 

32Vaki'damaha, kaija'aririki kani-ra avakanikhaha'avini. 33Hari. 
Ija'ari vaipohiki va'ora vanoki'aha adani Jesus, ipohina khama 
vaki'damana. Va'ora avigaki adani Jesus ai vakihina, oniani ida 
Jesu-ra vanajoikahivini hija. Vaibavia vikhaonaninanibakhiaha 
adani ija'ari vaipohiki, 'dako vadinia vikhabaoniha, Jesus 
avako'omisina-ra vanaviahanokha'aha. 

34 Avako'omisi'aha adani Jesus, va'ora nokiha adani ija'ari 
vâipohiki. Va'ora nakaidivamaniha. Va'ora kava'ibodivarani'aha: 

—Ovilia nahina va'ora akadava'ariki fori vihiki adani ija'ari. Ni- 
avigaki ida Deus va'ora akadava'avini. 

Oniania, va'ora ka'ojomo'i'aha varani ipohikia. 

35Hari. Safini ajora'ina vani vikha'aha adani ipohina, Jesu-ra 
vani'a'aha: 

—Kamahijanarihi. Kagorarihi bana hida ibavi. 36 Va'ora 
honaria ai vihiina mahija ija'ari vahoariha vaibavia 'bai-ra 
vakapavakarihavini. 

37—Iniani. A'onivani 'baia va'ora vano'a — niha ada Jesus. Hari. 
Vagathanihi ida Jesus athi: 

—lIda hanaja vania 'bai-ra akapavakarivini hihadani ija'ari hahavi- 
ra va'ora ano'avini kaimoni? Ni-arajomaki ida 200 jiniro 'ba'dani 
hiki pão-ra akanaabosivini kaimoni hini, vagahinara kaimoni pão 

kabobini kapa'itzi afohanana — Jesu-ra vani'a'aha. (Mahi hoarani 
kavabadanini abosini fori hiki ida jiniro 'ba'dani hoarani.) 

38 Oniaroa, Jesus va'ora ni'aha: 

—Nihafori kihimanija oni pao avakavahojaki? 
Vakanavanavanaha oni pao kaipohini niha fori kihini. 

Vakanavanavanaha'ihi, vajoina, vani'aha: 

—Pao sa'ai kahoarani kihiki oavani-ra akavahojaja, abaisana 
'bamiki oavani-ra jaboni avahojaja. 

39-40Hari. Jesus va'ora honariavini adani ija'ari vaipohiki: 

—Vajoronionaha'a bana, vavithionaha'a afohahavi. Vajoroni'a 
50 avihiki avaipohini, vavithijabana'a. Vajoroni'a 100 avihiki 
avaipohini vavithijabana'a jaboni — va'ora ni'aha ada Jesus. 

Oniaroa, 50, 100 vihiki vaipohina, onivani fori vihina adani ija'ari 
vaipohiki vavithijabanana hogoi itxani namania vavithionahana. 
4 Jesua bigathaniha ada abaisana 'bamiki, pão sa'ai kahoarani 
kihiki, nama vada nimanani'aha, Deu-ra vara ni'a'aha: 

—Deus, ivani ijahaki i. 'Baia haria ino'a'iki i — niha ada Jesus. 
Oniaroa, bikanapitahatahahi ida pão, ipohina-ra va'ora no'avini 
kihi'ihi. Va'ora honaria'aha: 

—Vakaravina'a hida pão, ija'ari hahavia vakahaja kaimoni. 

Binapitahatahaha ada abaisana 'bamiki va'ora ravinavini hi'aha 
jaboni. 

42 Hari. Vi'baihahavi'aha vava'i na'bihahavimani'aha. 43Vi'baina 
naothinia, Jesus ipohina vakanajoroni'ihi ida pao akahabarini, 
abaisana ahabarina jaboni. 12 so'oro-ra vanaji'biji'biha'aha 'bai 
ahabarini. 44Makhira 5 mil vaipohina vi'baiki, gamo, isai vihiki 
jaboni. Ija'ari va'ahâpina oamani adani vi'baira. 


Jesus adahaki paha namania 
(Mateus 14.22-33; João 6.15-21) 


45Hari. Pão-ra vakanajoronivini naothinia, Jesus ipohina-ra 
va'ora honariaha: 

—Vaki'dama'a mahija avarakhananava'avini, Betsaida ibavi oniki-ra 
avarakanikafianija kaimoni — va'ora ni'aha. Avakakafianina kaba'i 
Jesus va'ora honariaha adani ija'ari vaipohiki avajoi'ina vagorana. 

46Īpohina-ra va'ora kaaminavini naothinia, arabo namahikia 
gaimoriha ada Jesus, Deu-ra vara ni'ara kaimoni. 47 Arabo 
namanija jominikosoa'aha ada Jesus. 

(Marcos 6.45) 


'Dako bodi pania vakavanamina kaba'i adani ipohina, 
vakajomini'aha. 48Kanava-ra aagathanihi ida sirisiriki 
danoki. Vakavanamina kaba'i ni-vakaadahajanaki. Sirisirikia 
bikanadaanivini ida kanava. Jesus va'ora akanokiha. 

Avagarini oadani, kha'aha ada Jesus kidipohi 
vakadiania, adahana paha namania. 49Va'ora karadavini 
kaba'i vakanoki'aha. Vanokihahavi'aha paha namania 
adahana. 50Paha kapamoarihi vakavanihavini, va'ora 
kanaimahida'iki. Vakabodi'baraha'aha. Oniaroa, Jesus 
va'ora kani'a'aha: 

—Khai hora vakani'a! Hovani Jesus ho. 

Hari'a vaimahida! — va'ora ni'aha ada Jesus. 

51 Hari. Kidama'aha. Radaha'ihi ida sirisiriki. Jesus 
paha namania adahana vani ida vava'i nakidakidani hija. 
Vaimahida'aha. 

52Vanokivini kaba'i ida Jesus pão-ra akanaipohivini, 
ni-aviga'iaki ida badani hahavi danoki-ra kaabokavini. Asia ni- 
vavakaijokajahakiki ada Jesus. 

Genesaré ibavia okhaki ada Jesus 
(Mateus 14. 34-36) 


53 Hari. Vakajoifiani'aha adani Jesus kidipohi khama. Genesaré 
arabo onikia avako'omisiaha. Vakanaaho'ihi ida kanava kaasia. 
54Vigaimori'aha. Genesaré arabo kaija'arini va'ora vanoki'aha adani 
Jesus. Va'ora avigajoraki'aha. 

55Jja'ari Jesu-ra vanoki'iki avakahoaraharahanakhama'iki 
vahoariha-ra va'ora vanava'isohiha'avini adani sidaji kaija'arini 
afohahavi Jesus vaakaikahi'ina. Jesus varani hina-ra 
vakamithavini, Jesu-ra vanajoikahivini hiki. Vakavamoniki-ra 
vavikhaha Jesus kania, va'ora anaihotara kaimoni. 

s6Ibavi ipohikia aadahaoni'aha ada Jesus. Ibavi kagorani 
ipohikia aadahaonina, kagora'ipohiriki kania aadahaonina, siroi 
kagorania aadahaonina jaboni. Pavakarihi ibavinia ija'ari va'ora 
vibarari'aha adani vakavamoniki vajorana namania. Kha'aha ada 
Jesus, vakavamonikia vani'aha afohanana: 

—Jakaho kadakarahobi ihini-ra akaabadava — vani'aha. 
Jesus kakarahobi ihini-ra vakaabadabadarisahakhamaha, 
avaihotahahavi'aha. 


Judeus kaija'ari vakadihojai hiki hida 
(Mateus 15.1-9) 


F 1Hari. Jesus kania vajoroni'aha adani farisio, judeus kaija'ari 
vaka'ojomo'iva abono khama vaipohiriki. Jerusalea vikha'iki 

adani. 2Va'ora vanokiha adani Jesus ipohina vi'baina. Vi'baina 
viahania ni-vasa'a-ra vakosokovini arafiaki adani Jesus ipohina. 
Farisio kahojaia vakahojairiki adani Jesus ipohina. Farisio va'ora 
vaka'ojomo'ivini hiki adani judeus kaija'ari niha ninini asohini 
ija'ari sa'ani-ra kosokovini. 

3Judeus kaija'aria vanaababakhiaki ida ojomo'ihi athini 
vakadija'ari avikhananavakia va'ora vanava'isohi'bo'davini hi'iki. 
Arafiaki ida farisio ojomo'ihi athini-ra vanaabavini. Vakadihojai 
hiki ida vi'baina viahania vasa'a-ra vakosokovini arafiani. 

4Vakadihojai hoariha ida nahina havahaki-ra vakapavakarivini, 
visokovini arafiani vahavini viahania. Visokovini arafiaki jaboni 
ida 'bai bavini, paha bavini, si'aha kihiki. Farisio vahojana hida 
nahina-ra visokovini arafiani. 

5Hari. Farisio va'ora vanokiha adani Jesus ipohina vasa'a-ra 
vakosokovini arafiarini vi'baina. Oniaroa, Jesu-ra vanana'dohi'aha: 

—Nahina mani ida kadaipohi akadija'ari avikhananavaki kahojai- 
ra vakajonivini hija? Vasa'a-ra vakosokovini anarafiaravini hija 
vi'baina viahania. 

6Jesus va'ora ni'aha adani farisio: 

—Deus athi-ra avanofivini-ra avakahi'badaraki a'oni. Ni-Deus 
a'onira honariavini hirihi hida avakadihojai niki. Deua vara 
bivani'a'bo'da'iki ida avakadihojai niha ninini. Isaías kohana 
binajiri'iki hida Deus athi. Asohiki ida varani avihini. Niha ada Deus: 

“Vava'i bodinia hora vanofipa'itxiravini kaba'i, 
ojahana-ra khai vani'abakhiaki adani ija'ari afo'badara, 
varani jahakia vara hora vavani'abakhiaki adani. 

7 Ni-nahina kaimoni hora vakanamasiviki. 

Vakadija'ari avikhananavaki vahojana vanofivini 
mani ida oathi-ra 
vanaabaravini hija. 

Vakadihojaia vakahojaina va'ora ohonaria'bo'davini-ra 
vakahivini. 
8 Kodihonari hirihi ida vakadihojai hija.” 
Nimania ida Deus athi papira hojaki athini. 

Asia vara niha ada Jesus: 

—Avakadija'ari avikhananavaki vahojana mani ida avakadihojai 
hija. 

9 Avarigavini kaba'i ida Deua binofiki bada avani'avini, 
avakajonibakhiamanihi. Avanahoarihaki ida Deus athi, bada 
avani'aja kaimoni ida badani avanofiki. Nimania bana hida 
avakadihojai. 

10'Bo'dakari Moisés kohana binajiri'iki ida Deus kava'isohihi 
jiriki. Ija'ari-ra honariaki: 

“Va'ora vanakaidiva adani avakadiamia, avakadiabi'i vihiki, 
vara a'onira vani'avini vanaaba'a.” 

Deua kava'isohihi jirikia bivahonariahivini abinini ida ija'ari 
kidiamia, kidiabi'i vihiki-ra vakanavaranihaki. Nimania ida Deus 
kava'isohihi jiriki — va'ora ni'aha ada Jesus. 

11 Asia vara niha ada Jesus: 

—Avanahoarihaki ida Deus athi asohijanaria kaimoni. Nimania 
bana hida avakadi'ojomo'ihi athini asohiriki. 

“Ija'ari kajiniroki Deu-ra kanava'igavini hini ida kidijiniro 
pitani, 
ni-makhaniki ida ija'ari kidiamia, kidiabi'i vihiki-ra va'ora 
kaijahitaravini, 
vakadinahina-ra vakainamovini kaba'i. 
12 Deu-ra kanava'igavini hini mani ida 
va'ora kaijahitaravini namakhanirini hija.” 
13Nimania ida varani asohiriki ija'ari-ra va'ora 
avaka'ojomo'ivini hiki. Ni-nirihi ida Deus athi. Ni-avanofiki 
ida Deus athi. Avanahoariha'oamanija ida. Avanofiki ida 
avakadija'ari avikhananavaki vahojana. Vakadihojaia va'ora 
avaka'ojomo'ibakhiaki adani ija'ari. Ni-va'ora avaka'ojomo'ivini 
hiki ida Deua binofiki. Onivani fori hija ida avakadihojai ipohiki 
asohiriki — Jesus va'ora ni'aha adani farisio. 


Ija'ari-ra najahariki varani hini hida 
(Mateus 15.10-20) 


14 Oniaroa, Jesus va'ora baranaha'ianaha adani ija'ari vaipohiki 
vikhara kaimoni kidiania. Vara va'ora ni'aha: 

—A'onivani afohahavi, mitha vani'a hida kodivarani mahija 
avarigajahakivini. 

15Ni-'baia binamakhaniki ida ija'ari Deus viaha. Ija'ari varani 
jaharikia kavaranini mani ida ija'ari-ra najaharija Deus viaha. 
16 Avakamithavini avanofihi; mitha vani'ajahaki bana hida 
kodivarani hiki. 

17 Hari. Ai vihi'aha adani Jesus, ipohina khama. Avikhaha, gora 
bodinia avikhajakosi'aha. Oniaroa, Jesu-ra vanana'dohi'aha: 

—Haria nanamithajahakivinihi bana hida vara va'ora ini'avini 
hi'iki. 

18—Vahoariha fori avihimania koda? Ni-nahina-ra avarigaria 
koda? Ija'ari va'ini bodinia hojaki ida ija'ari-ra najahariki. 19'Bai 
ni-hojaki ija'ari va'ini bodinia. Ija'aria biobaihi ida kidi'bai bodinia, 
bikidafihi, kaijonia okhahi, kia'ihi. Ni-va'ini bodinia o'oiki ida 'bai. 
Ni-hojaki ida 'bai kaaji hiki ija'ari-ra najahariki Deus viaha. 

20Va'ini bodinia hojaki ida ija'ari va'ini bodini vara nini jahariki. 
Varani jahariki-ra vara vani'avini mani ida ija'ari-ra najaharija 
Deus viaha. 21 Bikava'ibodivarani'imidiaki ida hojai jahariki. 
Binofihi; bada bini'ahi. 

Hida vani mani va'i bodini vara nini jaharika'oaki. Binofiki ida 
makhira kidigamo hiriki khama vaabono vakaviomakhamavini. Binofiki 
ida bodiani. Binofiki ida kaabinina. 22Binofiki ida hoariha kagamo-ra 
viomavini. Binofiki ida hoariha kamakhira-ra vi'omavini. Binofiki ida 
hoariha kanahina. Binofiki ida hojai hahavi Deua bivajahariki. Binofiki 
ida korijanahani. Binofiki ida kidihojai jahariki kaipahivahaki. Binofiki 
ida akabajahani. Binofiki ida hoariha-ra kanavaranihavini. Binofiki ida 
abononi vaboraborahavini. Va'ini bajadidi'oamanija hida ija'ari. 

23Jja'ari va'ini bodini khaonaniki ida nahina ija'ari-ra najahariki 
Deus viaha. Jahariki ida ija'ari kava'ibodivarani, oniani ida hojai 
jahariki-ra bada ni'avini hija — va'ora ni'aha ada Jesus. 


Jesua bikajoamoraki ida gamo 
(Mateus 15.21-28) 


24 Hari. Ai vihi'aha adani Jesus, Tiro sidaji kaaraboni-ra 
avanikhahavini. Avakhano'aha, gora bodinia avikhajakosi'aha. 
Ni-Jesua binofiki ida vahoariha avigavini gora bodinia hojana. Ni- 
amithihipa'itziki ida avigavini. 

25-26 Onijaroa, gamo vania biogaha ada Jesus hojana. Israel 
kaija'ari hirihi ida gamo. Siro-Fenicia kaaraboni kaija'arini ida. 
Kabajadiki ida gamo kaisai. Hari. Jesus varani hina-ra kamitha'ihi, 
khamai'ihi. Jesus viaha kajo'atharari'ihi, Jesu-ra kanikharia'ihi: 

—lIda kodisai kabajadiki hojahi. Ihonaria bana ida bajadi akara'o'ini. 

27 Jesua bini'a'ihi: 

—lIsai-ra va'ora ano'avini hiki ida 'bai. Jomahi-ra va'ora ano'avini 
hiki ida 'bai isaia vakai'dariki. Jahariki ida isai vi'bairina kaba'i, 
jomahi-ra va'ora ano'avini hini isai vakadi'baia — niha ada Jesus. 
Jesus judeus kaija'ari-ra va'ora kavarajomivini isai fori vihina. 
Judeus kaija'ari vihiriki-ra va'ora kavarajomivini jomahi fori vihina. 

28Oniaroa, gamoa bigathani'ihi ida Jesus athi: 

—Hai oamani. Jomahi fori ohiki ho. Isai vi'baina kaba'i, jomahi 
vaitxanava vahahi ida vakadi'bai moramorani gora nabo'ania 
vararaki. Kadaija'ari ohirina kaba'i, onofiki ida kodisai-ra 
ikajoamoravini — Jesu-ra ni'ahi. 

29Hari. Jesua vara bini'a'ihi ida gamo: 

—Jahaki ida kadavarani. Hora ivakaijokajahakivini mani ida 
kadaisai-ra oanaihotavini hija. Ba ajihi'a. Ida akara'o'ihi bajadi 
kadaisai kania. 

30Ajihi'ihi ida isai kaamia, gorania ajoi'ihi, cama kanamania isai- 
ra karaga'ihi. Ni-kabajadijanaki ida isai. 


Jesua bianaihotaki ada makhira morobo kavagahariki 


31 Hari. Tiro kaarabonia ai vihi'aha adani Jesus. Sidom sidaji 
onikia avikafianiha, Decápolis kaarabonia avikafianiha, Galiléia 
'dako-ra avanikhahavini. 

32 Jesus kania avavikha'aha ada makhira morobo kavagahariki, 
abani adakharariki hiki. Vani'aha: 

—lIkaabada bana mahija morobo akavagahavini, abani jaboni 
varavara'ara kaimoni. 

33 Ija'ari vaipohiki-ra va'ora avakakara'opa'itzi'aha ada Jesus. 
Makhira morobo-ra kaka'oahaha'aha sa'a nokhonia. Biakatho'ihi 
ida i'bana, sa'a nokhoni-ra kai'bai'aha, bikadasa'ihi ida makhira 
abani. 34Vada nimanani'aha, va'i aharoroni ada Jesus, bini'aha 
athia: 

—lIfata. (Ariathi hini: —Imoroboni akavagaha'ava.) 

35 Morobo akavagahani, athi-ra kamitha'aha, abani ni- 
adakhararijanaki, sohimaina'ihi ida kidivarani. 36 Jesus va'ora 
ni'aha: 

—Hari'a vahoariha-ra vananamitha — niha ada Jesus. 

Va'ora kaabanibakhiavini vananamitharia kaimoni, 
vananamitha'ahapikimani'ihi. 37 Vakamithava Jesu-ra 
vakava'ibodivarani'aha afo'ahapiki. Vaabono vakani'akhama'aha: 

—Jahaki ida kidibadani! Bikaabokaki ida moroboni kavagahariki- 
ra akanavagahavini, abani adakharariki jaha'iki jaboni. 


Jesus 'baia va'ora no'a'ianaki adani ija'ari vaipohiki 
(Mateus 15.32-39) 
8 1 Hari. Oniaroa, mahi hoariha vajoroni'ianaha adani ija'ari 
vaipohiki Jesus kania. Vako'baijanariha adani. Oniaroa, 
ipohina-ra va'ora baranaha'aha, va'ora ni'aha: 
2—Va'ora onakaidivaki va'oani ija'ari vaipohiki. Mahi 
ahoarabakosikia kodiania vahojaha. Vakadi'bai-ra vakainamovini 
hiki napaja vikhana. 3Vi'bairina oadani ni-onofiki ida ai vihina 
ohonariavini. Vaibavia avakakhanakhamana vaha va'ora 
ohonariara vaha; vai'ami vajarona binafajafajahamaniha vaha; 
hagihia vai'ami va'ora narai'ahamaniha vaha. 


O Novo Testamento na Paumarí do Brasil, 2da ed. © 2010, Liga Bíblica Internacional 


Marcos 8 176 


4Ipohina vani'a'aha ada Jesus: 
—Pao kahojarihi bana hihida ibavia kakapavakari vahaki kaimoni. 
Niha akani'a'aki koda bana hida pao va'ora ano'avini kihiki kaimoni? 
5—Nihafori kihimanija ida pao avakavahojaki? — va'ora ni'aha 
ada Jesus. 
Jesus athi-ra vagathani'aha: 
—Akavahojaki 7 pao kihiki kaipohini — vani'a'aha. 

6Ọniaroa, Jesus va'ora honaria'aha adani ija'ari vaipohiki 

vavithionahana. Biagathani'ihi ida pão, Deu-ra vara ni'a'aha: 
—Deus, ivani ijahaki i, pãoa haria ino'a'iki i. 

Hari. Bikanapitahataha'ihi, ipohina-ra va'ora no'avini kihi'ihi 
vakaravinaja kaimoni. Oniania, vakaravina'ihi ija'ari vaipohiki 
vakadimoni kihi'ini. 

7Hari. Vavahoja'aha ada abaisana ipohiriki akaiki jaboni. Deu-ra 
vara nia'ianaha ada Jesus: 

—Deus, ivani ijahaki i, abaisana haria ino'a'iki i. 

Hari. Varavinavini va'ora honaria'aha adani kidipohi, 
varavinamani'aha ada abaisana. 8Jesua biakanaipohi'ianaha ada 
abaisana, pão kihiki. Vi'baihahavi'aha, vaakhari'aha. Vi'baina naothinia, 
Jesus ipohina vanajoroni'ihi ida 'bai ahabarini. Vanaji'biji'biha'ihi ida 7 
so'oro ipohini. 9Vaipohina 4 mil vihiki adani ija'ari vi'baiki. 

Hari. Jesus va'ora kaamina'aha adani ija'ari vaipohiki, ai vihi'aha. 
10Naothinia, vakidama'aha adani Jesus, ipohina khama. Ai 
vakihi'aha, avakakafianiha, Dalmanuta kaarabonia avako'omisi'aha. 


Vanofiki ida badani danoki-ra vanokivini 
(Mateus 16.1-4) 


11Hari. Oniaroa, vikhaha adani farisio, Jesu-ra vara vani'ahavini. 
Vakajari'daki ida Jesus Deua bikaronavini, oniani ida vakaijo'avini 
hija. Vani'aha: 

—Anofiki ida kadabadani danoki-ra anokivini. Deus kabadani 
danoki fori hini vani bana bada ini'a mahija Deus ira karonavini-ra 
aogavini — Jesu-ra vani'a'aha. 

12Va'i mokara ni'aha ada Jesus, va'i aitapiahi va'i aharoro'aha. 
Va'ora ni'aha: 

—Nahina kaimoni mani ida ija'aria vakanikhariavini hija badani 
danoki-ra vanokivini. Ka'oa oamani ida oni'aki. Jokoa va'ora 
onanokiahiriha adani kodibadani danokia. 

13Hari. Jesus va'ora nahojaha'aha adani farisio. Vaki'dama'aha, 
ipohina khama. Avakakafiani'ianaha. 


Jesus va'ora kaabaniki adani ipohina 
(Mateus 16.5-12) 


14Hari. Jesus ipohina avakakava'i'birini'ihi ida pão-ra 
avakavikhavini. Vakavahojaki ida pão kahoarani ka'oa. 

15 Avakakafianina kaba'i Jesus va'ora kanava'isohi'aha: 

—Avaabononi avakava'igairi bana! Hari'a bana vagathani ida 
farisio, Iroji khama vakadipão-ra kanathoramananiki. 

16Vakamithahi, ni-avigajahakiki ida Jesus va'ora nava'isohivini 
hiki. Farisio vakadihojaia Jesus va'ora kaabaniki adani. Pão 
vakavanihavini ida Jesus kavarani. Oniania, vaabono vara 
vakani'akhama'aha: 

—Pao-ra akavikharihi, oniani ida haria kaabanivini hija. 

17 Jesua bikamithaki ida vakadivarani. Va'ora ni'aha: 

—Nahina kaimoni mani ida pao-ra avakavahojaravinia 
avaabononi vara avakani'akhamavini hija? Mitha avani'avini kaba'i 
hida oathi, ni-nahina nini avarigaki? Asia mani avakajari'daja? 

18 Avanokhoni 'ba'dahani kaba'i, ni-nahina-ra avanokiki. 
Avamorobohani kaba'i, ni-nahina-ra avakamithaki. 

19 Avakava'ihokiria ida pão sa'ai kahoarani kihiki-ra 
okanapitahatahavini kari 5 mil ija'ari-ra va'ora ono'bai'avini. 
Nihafori so'oro ipohini-ra avanaji'biji'biha'ia pão akahabarinia? 

—12 so'oro — vakhaniha. 20 Jesus va'ora nana'dohi'ianaha: 

—Pao 7 kihiki-ra okanapitaha'iki, 4 mil ija'ari-ra va'ora ono'bai'iki 
ho. Nihafori so'oro ipohini-ra avanaji'biji'biha'iki pão akahabarinia? 

—7 so'oro — vakhaniha. 

21—Avarigajahakirihi kaho ida kodivarani? — va'ora niaha ada 
Jesus. 


Jesua bianaihotaki ada makhira kamaodorohaki 


22 Hari. Oniaroa, avako'omisiha adani Jesus. Betsaida ibavia 
vakaikahi'aha. Oniaroa, Jesus kania avavikha'aha ada makhira 
kamaodorohaki. Jesu-ra vakanikhariaha makhira-ra kaabadavini, 
nokho avagahara kaimoni. 23Sa'a biagathiha, Betsaida ibavia 
banininia Jesua biakakavanamaonani'aha. Biravisovini ida nokho 
'ba'dani ibana. Bikaabadaha, binana'dohi'aha: 

—Nahina-ra inokiria? 

24Hari. Vada ni'aha ada makhira. Binia'aha ada Jesus: 

—lja'ari-ra onoki'avini ava adahaki fori vihina. 

25Nokho 'ba'dani namani bikaabada'ianaha. Vada vada'ianaha, 
nokho 'ba'dani avagahajahaki'iki, aihota'ini. 26 Jesua bihonariaha: 

—Igorania okha'a. Hari'a kaho Betsaida ibavia kaho ajoi. 


Cristo ada Jesus 
(Mateus 16.13-20; Lucas 9.18-21) 


27 Hari. Oniaroa, Cesaréia de Filipe ibavia avikha'aha adani 
Jesus, ipohina khama. Avikhana kaba'i, va'ora nana'dohi'aha: 

—Hora vara vavani'aha adani vahoariha, nahina nimania ida 
hora vara vavani'avini? 

28—Vahoariha vani'aha: Ivani João Batista kohana i iahoki'ia. 
Vahoariha vani'aha: Ivani Elias kohana i iahoki'ia. Vahoariha 
vani'aha jaboni: Ivani Deus athi namoniva abono kohana i iahoki'ia 
— ipohina vani'aha. 

29 Oniaroa, Jesus va'ora nana'dohi'ianaha adani ipohina: 

—A'onivani, nahina nimania ida hora vara avavani'avini? 

Pedroa bini'aha: 

—lvani Cristo i. Ija'ari hahavi vakadika'da'di i. 

30—Ha'a, hovani Cristo ho. Deus hora karona'iki ho. Hari'a 
vahoariha-ra bana vananamitha'a bana — va'ora ni'aha ada Jesus. 


Jesua vara bivani'ajoraki ida abinina ahokina hiki 
(Mateus 16.21-28; Lucas 9.22-27) 


31 Hari. Oniaroa, Jesus va'ora nanamithajoravini hiki ida nahina 
namithaki kaimoni kidiania. Va'ora ni'aha: 

—Hovani ija'ari hahavi vakadi'aajo ho. Oimana bana 
hida 'banakarahoja. Hora vakajoniki adani judeus kaija'ari 
vanava'isohiva abono. Hora vakajoniki jaboni bana adani sasidotxi 
vavaka'da'diva, judeus kaija'ari vaka'ojomo'iva abono khama. Hora 
vakajoniki hora vavahonariahiki bana ija'ari vahoariha hora 
vanaabinija kaimoni. Mahi ahoarabakosiki radahahi oahokiki bana 
ho. 

32 Va'ora nava'isohijoravini hiki avigajahakija kaimoni. Hari. 
Pedroa biavikhapa'itxiha ada Jesus. Bikaabanivini bini'aha: 

—Hari'a varani nikia kavarani. 

33 Roiribani'aha ada Jesus, ipohina-ra vada va'ora ni'aha, Pedro- 
ra kaabani'aha: 

—Jahari, akara'o'a! Ni-Deus kava'ibodivarani fori hiki ida 
kadava'ibodivarani. Ni-inofiki ida Deua binofiki. Deua binofiki ida 
oni'aki. 

34 Oniaroa, Jesus va'ora baranahavini adani ija'ari vaipohiki, 
ipohina vihiki. Va'ora ni'aha: 

—Kodipohi avihini-ra avanofihi; vakava'ipahini ida avanofiki 
mahija Deua binofiki ka'oa-ra bada avani'avini. Avava'ini bodinia 
vara ni'ava: 

“Anofiki Jesus ipohina 
arihi'ina. 
Haria vanaabiniha; 
haria vanaabiniha. 
Jakaho Deus athi-ra 
anaabava kaho.” 
35Hari. Asia vara niha ada Jesus: 

—lIja'aria bada bini'ahaha'oadahahi ida binofiki kidimoni, ni- 
bikava'ibodiki ida Deua binofiki, akamadaki fori hiki bana ida 
kidimahi. Kavithimaki ida. Ni-bivahojaki ida mahi ja'dini anokhomiriki 
Deus kania. Oipohina omonina jahakia kavaranini mani ida vahoariha 
vanaabinivini hija, oniani ida Deus kania oipohina-ra arakhaja. 

36Ija'ari vakadinahina ipohiki-ra vanofivini arafiani mani 
ida Deu-ra vanofijahakiravini hija. Vaabinina kamahini Ibavi 
Jaharika'oakia avikhaha. Ibavi Jaharika'oakia okhahi ida ija'ari, 
ni-khaonanijanaki. 37 Ni-arajomaki ida kidinahina ipohiki 
khaonanini-ra naabosivini kaimoni. 

38Ija'ari vaipohikia vakajari'daki ada Deus. Vakadihojai jahariki- 
ra vanofivini mani ida Deus athi-ra vakamitharavini hija. Hora 
avakaipahihi; ojoina kamahini a'onira okaipahihi jaboni. Oathi-ra 
avakaipahihi; ojoina kamahini a'onira okaipahihi jaboni bana. 

Hovani ija'ari hahavi vakadi'aajo ho. Kodiabi'i ibavia ookhaki 
bana ho. Ojoina kamahini bana Deus ibavi kaija'arini hora 
vavaipohihaki bana ho. Ija'aria vanokiki bana ida kodiabi'i jahana, 
danona, vagana kodiania. Nokiaki jaboni bana ida Deus ibavi 
kaija'arini vajahana kodiania. 

1Vakava'ibodivarani bana ida kodivarani. Khaki bana ida 
mahi Deus ija'ari-ra nanokiahivini ka'da'di danoki hina. 

Vaabinirina oadani bana adani ija'ari ahararana vahojaki, vanokiki 
bana ida va'ora oni'avini hiki — va'ora ni'aha ada Jesus. 


Pedroa vanoki'iki ida Jesus jahana, vagana hiki 
(Mateus 17.1-13; Lucas 9.28-36) 


2Hari. Radahahi ida 6 mahi ipohini. Oniaroa, arabo namahikia 
vigaimori'aha adani Jesus. Va'ora avigaimoriha adani Pedro, Tiago, 
João vihiki ka'oa. Avakhanomori'aha, kama'da'ihi ida Jesus vagana 
nokiani. Nokho vagani vanoki'aha ada Jesus. 3Safini vagana fori 
hiki ida. Kidimakari vaforini vagaki jaboni. 

4Ọniaroa, Jesus ipohina avahoarabakosiki va'ora vanoki'aha 
adani ija'ari kohana avajadina vi'bamiki. Hoarana onina Elias. 
Hoariha onina Moisés. Jesus khama vara vakhani'aha adani 
vi'bamiki. 5Oniaroa, Pedro Jesu-ra ni'aha: 

—Aajo, hida vania arihojana jahaja. Oniania, onamonahaki 
bana ida gora itxani ahoarabakosiki. Hoarani kadaimoni, hoariha 
Moisés kaimoni, hoariha Flias kaimoni — niha ada Pedro. 

6Hari. Vaimahidakaraho'aha adani Jesus ipohina. Visoni'aha ada 
Pedro, ni-biogaki ida vara bivani'avini kaimoni. 7 Oniaroa, kha'aha 
ada bahi vaforiki. Amokhinina va'ora karahobarari'aha. Bahi kania 
vakamitha'ihi ida athii: 

—Hi'o kodisai, onofijahakiki o. Mitha vani'a oni kodisai athi. 

SHari. Vada vakhaniribani'aha, ni-vahoariha-ra va'ora 
vanokijanaki. Jesus oavani ada vanoki'aha vakadiania hojana. 9 Ai 
vihi'aha, vajoifonina vani va'ora honaria'aha: 

—Hari'a bana vahoariha-ra va'ora vara vani'a arabo namahikia 
avanoki'ikia. Hovani ija'ari hahavi vakadi'aajo ho. Oabinina 
oahokina kamahini vahoariha-ra va'ora vara vani'a bana hidakaba'i 
avanoki'ikia. 

10 Vakava'ibodivarani'ihi ida athi. Vikharafonina kaba'i vaabono 
vakanana'dohikhama'aha: 

—Ni-aogajahakiki ida Jesus abinina ahokina kavaranina. 

11Ọniaroa, Jesu-ra vani'aha adani kidipohi: 

—Jesus, nahina mani ida judeus kaija'ari vaka'ojomo'iva abono 
haria vani'abakhiavini hija: 

“Deua bikarona'imidiaki bana ada Elias, 
naothinia bikaronaki ada Cristo oniki.” 
Vakhaniha. 

12-13 Jesus va'ora ni'aha: 

—Asohiki ida vakadivarani. Okhananavaki ada Elias kohana 
fori hiki, ija'ari-ra va'ora nava'isohijoravini hiki vakadimahi-ra 
vanasohivini, okaikahina viahania. A'onira onava'isohivini hiki ada 
kaikahi'ina Elias fori hiki. Ni-aviga'iki ada makhira Elias kohana 
fori hina, oniani ida vanaima'banavini hi'ia. 

Nimania ida Deus athi kapapirania bivava'isohihijoraki. Elias fori 
hiki-ra vakajonivini. Hovani ija'ari hahavi vakadi'aajo ohina kabali, 
hora vanaima'banaki jaboni bana adani. Hora vakajoniki jaboni 
bana. Nimania ida hora vanaima'banavini Deus athi kapapirania 
bivava'isohihijoraki — niha ada Jesus. 


Jesua bianaihotaki ada isai 
(Mateus 17.14-21; Lucas 9.37-43a) 


14 Hari. Oniaroa, vakhanofoni'aha adani Jesus, Pedro, João, Tiago vihiki. 
Va'ora vanamaakari'aha adani Jesus ipohina vahoariha. Vahararana va'ora 
vanoki'aha adani ija'ari vaipohiki. Vahojaki jaboni adani judeus kaija'ari 
vaka'ojomo'iva abono vaipohiriki. Vaabono vara vakani'akhama'aha. 

15 Hari. Ija'ari vaipohiki va'ora vanokiha adani Jesus 
vakaikahi'ina, vakava'ibodivarani'ihi, vaki'daraha'aha, Jesu-ra 
vaka'ivaniti'aha. 16 Va'ora nana'dohi'aha: 

—Nahina mani hida avakadivarani hija? 

17 Hoarana bigathani'ihi ida Jesus athi: 

—Jesus, kodisai mani hada ovikhara kadania. Bajadia bigathivini 
mani ida abani ana'dakhararini hija. 18Bajadia bigathivini mani 
ida binaadaribakhiavini hija. T'bana thorothoronaniki bodia, 
kanada kakiroromisiki rai'ana. Kadaipohi-ra va'ora okanikhariahi 
bajadi akara'oni-ra vahonariara kaimoni. Vahonariavini kaba'i, ni- 
akara'o'iki ida bajadi — niha ada isai kaabi'i. 

19Oniaroa, Jesus va'ora ni'aha adani vajoroniki: 

—Nonivani, asia Deu-ra avakajari'daki a'oni. Ova'i-ra avanamokaraki a'oni. 
Avanokibakhiaki ida Deus kabadani danokia okabadanina, kaba', ni-Deu-ra 
avavakaijokaki a'onira kakodiara kaimoni kidibadani danokia avakabadanini. 

Isai kaabi'i-ra ni'aha: 

—Kodiania ivikha o kadaisai. 

20Vavikhavini kaba'i ada isai, bajadia binoki'aha ada Jesus. 
Bajadia binaraia'aha ada isai. Rai'aha, adari'aha, roaroa'aha ibana 
thorothoronani'iki bodia. 2! Isai kaabi'i-ra nana'dohiha ada Jesus: 

—Niha ninimania hida kama'dani? 

—lIsai pa'itzina kari vani kama'daja hida rai'ana. 22Siho kabodinia 
bajadia biosonabakhiaki hada, paha bodinia biosonabakhiaki jaboni 
hada, abinira kaimoni. Isai-ra ianaihotavini-ra ikaabokahi; isai-ra 
kajoamora bana. Haria nakaidiva bana! Haria kajoamora jaboni. 

23 Jesua bini'aha: 

—Oanaihotavini ikajari'dariha; oanaihotaha. Deu-ra 
kajari'darikia bikaabokaki ida badani danoki hahavi. 

241sai kaabi'ia bigathanijorakihi ida Jesus athi: 

—Okajari'darihi oni. Ira ovakaijokavini-ra onofiki ho. Hora 
kakodia bana mahija ojari'daravini. 

25 Oniaroa, Jesus va'ora noki'aha adani ija'ari vaipohiki 
vamaakarina, bajadi-ra ni'a'aha: 

—Bajadi, isai abani-ra iana'dakharari'iki i. Morobo 
ikanamokhiha'iki i jaboni. Ira ohonariavini isai kania akara'o'a! 
Hari'a igathijana! 

26Jesus vara nina naothinia, bodi'baraha'ihi ida bajadi, 
binaraiakaraho'aha ada isai, ajihi'ihi ida bajadi. Isai abono aba'oi 
fori hini hoja'iki. Oniaroa, vanokiva vani'aha: 

—Ada abini'aha isai. 

27 Jesua biagathihi ida isai sa'a, biragaa'aha. Aihota'aha ada 
isai. 28Hari. Ai vihi'aha adani Jesus. Gora avikha'aha. Avi'oina 
naothinia, ipohina vanana'dohi'aha: 

—Jesus, niha akhanimanija bajadi akara'oni-ra akaabokariki? 

29— Deus khama vara avakhanirihi; ni-avakaabokaki oni bajadi 
fori hiki akara'oni. 


Jesua vara bivani'a'ianaki ida abinina, ahokina hiki 
(Mateus 17.22-23; Lucas 9.43b-45) 


30Hari. Oniaroa, ai vihi'aha adani Jesus, ipohina khama. Galiléia 
kaarabonia varadahana. Jesua ni-binofiki ida hana vahojana 
vahoariha avigavini. 31 Binofiki va'ora ka'ojomo'ivini adani ipohina 
ka'oa. Vaadahana kaba'i, va'ora ka'ojomo'i'aha: 

—Hovani ija'ari hahavi vakadi'aajo ho. Ija'ari vakadiania hora 
avarakhaki bana ho, vahoariha hora vanaabinira kaimoni. Mahi 
ahoarabakosiki radahahi, oahokiki bana ho — va'ora ni'aha ada 
Jesus. 32Hari. Ipohina mitha vani'ahi, ni-nahina nini avigaki. 
Vifinivini mani ida vanana'dohiravini hija. 

Ka'da'di nofiana varani hina hida 
(Mateus 18.1-5; Lucas 9.46-48) 


33 Hari. Oniaroa, Cafarnaum sidajia avakhano'aha. Gora bodinia 
avi'oi'ina, Jesus va'ora nana'dohi'aha: 

—Ariadahana oadani, nahina mani oni avakadivarani hija? 

34 Vaadahana kabali, vaabono vakanana'dohikhama'aha adani 
Jesus ipohina: 

—Hana hina ada akadiania hojana jahara haria vaka'da'diki 
kaimoni? 

—Hovani ka'da'di ohina jahaja — vakhanihahavi'aha afohanana. 
Ka'da'di vihina kavaranihi-ra vakaipahivini mani ida Jesus 
kana'dohi-ra vagathaniravini hija. 

35Hari. Vithi'aha ada Jesus, kidipohi-ra va'ora baranahaha, 
va'ora ni'aha: 

—Jakaho vahoariha-ra kakodiava ada ka'da'di hina-ra nofiki. 
Jakaho ija'ari hahavi vakadihonai abono hiva ada ka'da'di hina-ra 
nofiki — niha ada Jesus. 

36 Hari. Vahararana hojahi ida isai, bianikhahi, bikaba'ona'ihi, 
va'ora ni'a'aha: 

37 —lja'ari hora nofijahakivini mani ida isai-ra gathanijahakivini 
hija, oniani ida hora gathanijahakivini hija jaboni. Hora 
gathanijahakihi; bigathanijahakiha ada hora karona'iki jaboni — 
va'ora ni'aha ada Jesus. 


Jesus va'ora ka'ojomo'iki adani ipohina 
(Lucas 9.49-50) 


38Hari. Oniaroa, Joãoa bini'aha ada Jesus: 

—Aajo, anoki'iki ada makhira bajadi akara'oni-ra honariavini. 
Bidioniki ida ionini akara'oja kaimoni ida bajadi. Aripohina hiriha 
ada, oniani ida akaabanivini hija: 

“Ni-Jesus ira honariaki 
bajadi akara'oni-ra ihonariavini. 
Ikava'ipahini bana ida kadabadani.” 
Ani'aha ada makhira. 
39 Oniaroa, Jesua bigathanihi ida João athi: 

—Hari'a vakaabani ada makhira! Hora kajari'daravini mani 

ida badani danoki-ra kaabokavini hija. Hora kajari'dariki ni- 

hora kanavaranihaki. 40lja'ari akadibadani-ra nadabarihi; haria 
kakodiahi. 

4 Hari. Asia vara niha ada Jesus. Va'ora ni'aha: 

—Ka'oa hiki bana ida vara a'onira oni'avini hiki. Ija'ari a'onira 
no'aki bana a'oni paha kodipohi a'oni. Hovani onaabosiki ida 
kodipohi-ra kajoamoraki. 


Jahari kabadani abosini kavaranihi 
(Mateus 18.6-9; Lucas 17.1-2) 


42Hari. Vara ni'ianaha ada Jesus: 

—Va'ora onakaidivaki adani isai hora vavakaijokaki. Ija'ari va'ora 
kaboroborobakhiaha adani isai, hora vakava'ipahinira kaimoni, 
isai-ra kaborovini kabadanihi, Deua binaabosivini bana nahina 
jaharikia. Jahaki ida ja'di karaho ija'ari mathani ahoni paha 
bihiakia hokahini, ahidaja kaimoni ida ija'ari isai-ra kaboroboroki. 

43 Avaabononi avakava'igairi bana mahija Jahari kabadania 
avakabadaniravini. Ija'aria binofihi ida Jahari kabadani-ra 
bada ni'avini, biakava'boavini kajahaki ida sa'ani, bada bini'aria 
kaimoni ida Jahari kabadani. Jahari kabadania kabadanihi; Ibavi 
Jaharika'oakia okhahi. Jahaki ida sa'ani kahoaranini kaba'i, Deus 
Ibavi Jahaka'oakia okhani. Jahariki ida sa'ani ko'bamini kaba'i, 
Ibavi Jaharika'oakia hokahini. 

44Ibavi Jaharika'oakia ija'aria bikamithaki ida imai 'banani 
arafiaki. Ni-kamokhiki ida siho kakaraho. Ni-karadahaki ida siho 
kaafani. 

451ja'aria binofihi ida Jahari kabadani kania adahani, 
biakava'boavini kajahaki ida 'damani kahoarani, bada bini'aria 
kaimoni ida Jahari kabadani. Jahaki ida 'damani kahoaranini 
kaba'i, Deus Ibavi Jahaka'oakia okhani. Jahariki ida 'damani 
ko'bamini kaba'i, Ibavi Jaharika'oakia hokahini. 

46Ibavi Jaharika'oakia ija'aria bikamithaki ida imai 'banani 
arafiaki. Ni-kamokhiki ida siho kakaraho. Ni-karadahaki ida siho 
kaafani. 

4? Ija'aria binokihi bivajahaki ida Jahari kabadani, bianivini 
jahaki ida nokhoni 'ba'dani hoarani, vada bini'aria kaimoni ida 
Jahari kabadani. Jahaki ida nokhoni 'ba'dani hoaranini kaba'i, 
Deus Ibavi Jahaka'oakia okhani. Jahariki ida nokhoni 'ba'dani 
'bamini kaba'i, Ibavi Jaharika'oakia hokahini. 

48Ibavi Jaharika'oakia ija'aria bikamithaki ida imai 'banani 
arafiaki. Ni-ihimiki ida 'bathaki arafiaki. Ni-kamokhiki ida siho 
kakaraho. 

49 Jokira fori hiki ida ija'ari kamahi. Jokira binajahaki ida igitha 
abono aha'diki ija'ari gahinai binihaki Deus kania. Siho fori hiki 
ida ija'ari jahariharini. Deua biva'ahaki ida ija'ari jahariharini, 
binajahaja kaimoni ida ija'ari kamahi, binadanoja kaimoni ida 
jari'darini. 

50 Jokira fori vihiki adani ija'ari Deu-ra vanofiki. Jahaki ida 
jokira, 'bai-ra naponiki kaimoni hini. Jokira jahaki fori avihihi; 
avaabononi avakanakaramisikhamahi. 

Nahina binajaharihi ida jokira, ni-ponini jahajanaki. Jokira 
ponini jahajanariki fori avihihi; ni-nahina jahaki avihiki — va'ora 
ni'aha ada Jesus. 


Makhira kidigamo-ra nahojahavini kavaranihi hida 
(Mateus 19.1-12; Mateus 5.31-32; Lucas 16.18) 


1 0 1Hari. Ai vihi'aha adani Jesus. Judéia kaarabonia 
avikha'aha. Jordão vainia avikafianiha. Nobanija vihi'aha. 

Vajoroni'ianaha adani ija'ari vaipohiki. Jesu-ra vanamaakari'aha. 

Va'ora ka'ojomo'i'aha. Kidihojai oamani ida ija'ari vaipohiki- 

ra va'ora ka'ojomo'ivini. 2Jesus kania vikhaha adani farisio 

vaipohiriki. Vaabono vani'aha: 

—Jesua ni-bikapoariki ida Deus kava'isohihi jiriki. 

Jesus Deus kava'isohihi-ra kajonivini-ra vanofivini, oniani ida 
vakaborovini hija. Vanana'dohi'aha: 

—Deus kava'isohihi jirikia hojaki ida makhira kidigamo- 
ra nahojahavini kavaranihi. Gamoa bada bini'ahi ida badani 
kidimakhira bivajahariki, Deua biva'ahamanira ada makhira 
kidigamo-ra nahojahavini? 

3Jesus va'ora ni'aha: 

—Nahina mani ida Moisés kohana a'onira honariavini hija? 

4Farisioa vani'aha ada Jesus: 

—Moisés kohana biva'ahaki ada makhira kidigamo-ra 
nahojahavini. Binahojahavini viahania papira jirikia bino'a'ihi, 
kidigamo hijanaria kaimoni. Bino'avini naothinia, bihonaria'ihi 
ajihini. Nimania ida Moisés athi Deus kava'isohihi jirikia hojaki — 
Jesu-ra vani'aha adani farisio. 5Jesus va'ora ni'aha: 

—Ni-avanofiki ida Deus athi-ra avanaabajahakivini, oniani 
ida Moises kohana makhira-ra va'ahavini hija, kidigamo-ra 
nahojahavini. Asia vakhaniki adani ija'ari vahokiki hidakaba'i, 
Deus athi-ra vanaabajahakivini-ra vanofiravini. 

6Deus va'ora namonahaki adani makhira gamo khama. 
7 Kidigamo-ra anakaravini mani ida makhira, kidiamia, kidiabi'i 
vihiki-ra va'ora aakara'ovini hija. 8Makhira, kidigamo khama 
avaakarana viahania vi'bamiha. Avaakara'ina naothinia, ija'ari 
hoarani fori vihina vahoja'aha kidigamo khama. 9Deus vani va'ora 
anakaramisiara adani. Hari'a ija'ari vaabono vakanahoarihakhamava. 
1 Hari. Anokhomi'ihi ida Jesus kavarani. Ai vihi'aha, gora 
bodinia avi'oi'aha. Ipohina vanana'dohi'aha kidivarania. 
11 Vakadina'dohi bigathani'aha: 

—Makhira binahojahahi ida kidigamo, gamo hoariha-ra 
anakarara kaimoni, jahari'oamanija ida makhira kahojai. 12Gamoa 
binahojahaha ada kidimakhira, makhira hoariha-ra anakaraja 
kaimoni, jahari'oamanija ida gamo kahojai — niha ada Jesus. 


Jesus va'ora kajoamoraki adani isai 
(Mateus 19.13-15; Lucas 18.15-17) 


13 Hari. Oniaroa, ija'ari va'ora vavikhaha adani vakadisai Jesus 
kania. Vanofiki ida Jesus vakadisai-ra va'ora kajoamoravini. 
Oniaroa, kidipohi va'ora vakaabani'aha adani isai-ra vavikhaki: 

—Hari'a va'ora vavikha va'oani isai. 

14 Jesus ipohina-ra va'ora nokiha, va'ora kaja'oria'aha, va'ora 
ni'a'aha: 

—Jakaho vikhava va'oani isai kodiania. Hari'a va'ora vakaabani 
kodiania vikhana. Hi'adani isai fori vihiki vani hadani Deu-ra 
vanofijahakira. Isai vania vanofira ada Deus va'ora vaka'da'dira 
kaimoni. Isai fori vihi'a bana mahija Deu-ra avagathanivini, 
avakadika'da'di hi'ara kaimoni. 

15Vakava'ibodivarani hida oathi. Isai fori vihi'a mahija Deu-ra 
avagathanivini avakadika'da'di hi'ara kaimoni. Isai fori avihirihi; 
jokoa avakadika'da'di hiriha ada Deus, jokoa Deus ibavia 
avarikharihi — va'ora ni'aha ada Jesus. 

16Oniaroa, Jesus isai-ra va'ora gathanihanana'aha, va'ora 
kaabadaronahahahavi'aha, Deu-ra kanikharia'aha va'ora 
kajoamorara kaimoni. 

Makhira kanahina'ahapikiki varani hina hida 
(Mateus 19.16-30; Lucas 18.18-30) 


17 Hari. Ajihina kaba'i ada Jesus, kha'aha ada makhira 
kidarahana. Jesus viaha kajo'atharari'aha, bini'a'aha: 

—Jesus, ijaha'oamanija. Onofiki bana ida kodimahi anokhomiriki 
Deus kania. Hana hini badani jahaki ida bada oni'aja kaimoni, 
oabinina kamahini Ibavi Jahaka'oakia ookhaja kaimoni? 

18 Jesua bigathani'ihi ida kidina'dohi: 

—Nahina ida ojahana-ra ikahivini hija? Deus oavani ada jahara. 
Ni-nahina hoariha jahaki. 19Iogaki ida Deus kava'isohihi jiriki. 

“Hari'a hoariha-ra naabini! Hari'a ivi'oma oni makhira hoariha 
kagamo! Hari'a bo'dia! Hari'a hoariha-ra korijanahia akaraganaha! 
Hari'a hoariha-ra korijanaha! Ikamitha'a oni kadabi'i, kadamia 
vihiki ira vara vani'avini.” Nimania hida Deus kava'isohihi jiriki. 
20Hari. Niha ada makhira: 

—Jesus, isai ohina kari vani, onaabaja hida Deus kava'isohihi 
jiriki afobakhia. 

21 Jesua vada bini'a'aha, bivajahamanihi ida hojana, bini'a'aha: 

—lIda asia mani hojahi badani hoarani bada ini'aki kaimoni. 
Okha'a bana. Kadanahina, kadainisika hiki-ra pavakari niha'a 
afohahavi. Ija'ari vakanahinariki-ra va'ora no'avinihi ida kadajiniro. 
Deus ibavia iokhani kamahini ni-nahina-ra bana ikainamoki. 
Kadapavakarihi naothinia hora vaipohiha'a. 

22 Hari. Makhira mitha bini'a'ihi ida Jesus athi. Kidinahina 
ahapini gahinai hini varani hini mani ida va'i mokara ni'ani hija. 
Ni-no'ai hini binofiki. Ajihiaha. 

23Hari. Jesua binokiribani'aha, ipohina-ra va'ora ni'a'aha: 

—Vakanahina'ahapikiki vakadinahina ipohiki-ra vanofivini mani 
ida Deu-ra vagathaniravini hija vakadika'da'di kaimoni hina. 

24Vakava'ibodivarani'ihi ida athi. Jesus va'ora ni'a'ianaha: 

—DOipohina, vakadinahina va'ora kakodiaki vaabono 
vavanihavini mani ida Deu-ra vagathaniravini hija vakadika'da'di 
kaimoni. Ija'aria vanofivini kaba'i ida Deus ibavia okhani, 
ni-vakaabokaki. 

25 Oniaroa, Jesus va'ora kavarajomiki adani ija'ari cavalo 
avi jo'onia okhajavarina-ra kaabokaravini vani fori vihina. Avi 
jo'onia cavalo okhajavarina-ra kaabokariki fori vihiki adani 

vakanahina'ahapikiki. Vakadinahina-ra vanofijahakivini mani 

ida Deus vakadika'da'di hina-ra vagathaniravini hija, oniani ida 
Deus ibavia va'ora arakharija. Ni-vakaabokaki ida avikhana. Ija'ari 
vakadinahina-ra vavakaijokavini oadani, ni-vakaabokaki ida Deus 
ibavia avikhana. 

26 Jesus ipohina vakamithahi ida athi. 
Vakava'ibodivarani'ahapiki'ihi, vaabono vakanana'dohikhama'aha: 

—Ka'oa mani ida koda iathini, ni-nihanikia ija'ari abononi 
akava'ijoaki, Ibavi Jaharika'oakia okharia kaimoni? 

27 Oniaroa, Jesus vada va'ora ni'aha, va'ora ni'a'aha: 

—Ni-ija'ari abononi akava'ijoavini-ra kaabokaki. Deus ka'oa 
ija'ari-ra akava'ijoavini-ra kaabokaki. Deua bikaabokaki ida badani 
hahavi danoki bada ni'ani. 

28 Hari. Pedroa bini'aha: 

—Mitha ini'a. Harivani akadinahina, agorana, akadija'ari vihiki- 
ra va'ora anahojahahahavi'iki hari, ira avaipohihaja kaimoni. 

29 Jesus va'ora ni'aha: 

—Ka'oa hiki ida kodivarani. Kodipohia binahojaha'iki ida 
gorana, igamina, kidiabi'i, kidiamia, kidisai, kidiarabo hiki, vara 
bivani'aka'oaja kaimoni ida omonina jahaki, ovari abinirina oadani 
gahinaki bana nahina ipohikia. 30 Pa'itzi-ra nahojahaki, karaho ida 
bigathaniki bana. Karahohi ida binahojahaki, karahoni arafiaki ida 
bigathaniki bana. 

Kodipohia binahojahi ida kidinahina hoarani hora kakodiaja 
kaimoni, Deua bianaipohi'ianahi 100 hiki ipohinia. Hora vanofiriki 
va'ora vavajahariki jaboni adani oipohina, oniani ida va'ora 
vanajahariharivini hija bana. Hari. Abinina naothinia gahinaki 
jaboni bana kidimahi jahaki anokhomirikia Deus kania. 

31 Hari. Ija'ari vaipohiki va'oaniaro miro'a Deus va'ora 
baranahavini, avi'oisiagaki adani Deus ija'ari-ra vaka'da'divini 
kania. Ija'ari vahoariha Deus va'ora baranahavini-ra 
vakamitharonisiagaki, va'oaniaro miro'a avi'oiki bana adani Deus 
ija'ari-ra vaka'da'divini kania — va'ora ni'aha ada Jesus. 


Jesua vara bivani'a'ianaki ida abinina kamahini 
(Mateus 20.17-19; Lucas 18.31-34) 


32 Hari. Oniaroa, ai vihi'aha adani Jesus, Jerusalem sidajia 
avikharimananina. Okhananavaha ada Jesus. Avikasiagaha adani 

ipohina. Jesu-ra vakava'ibodivarani'aha. Vahoariha avikasiagaki 
vava' soko iniki. 

Ipohina vihiki-ra va'ora avikhananavapa'itxiha, va'ora 
nava'isohi'ianavini hiki ida namitha'iariki kidiania. 

33—Mitha vani'a. Jerusaléa aokhaki hari. Hovani ija'ari hahavi 
vakadi'aajo ho. Hora avarakhaki bana adani vahoariha sasidotzi 
vavaka'da'diva, judeus kaija'ari vaka'ojomo'iva abono khama vasa'a 
kabodinia. Va'oaniaro vakhaniki bana adani: 

“Jahaki ida abinina.” 
Vakhaniki bana adani. Oniani ida ija'ari Deu-ra avigariki vasa'a 
kabodinia hora avarakhavini hija bana. 

34 Oniaroa, hora avigarahaki bana adani, hora vakaathovini, 
hora vidafiavini, hora vanaabiniki bana adani. Hari. Mahi 
ahoarabakosiki radaha'ihi, oahokiki bana ho — va'ora 
nava'isohijora'aha ada Jesus. 


Tiago, Joao khama vanofiki ida Jesus i'oaria vavithina 
(Mateus 20.20-28) 


35 Hari. Oniaroa, Jesu-ra vanamaakariha adani Tiago, Joao khama. 
Va'oaniaro Zebedeu kaisai 'bamakhama adani. Jesu-ra vani'aha: 

—Aajo, anofiki bana ida bada ini'aki ira akanikhariavini hiki. 

36—Nahina mani hida avanofija? — Jesus va'ora nana'dohi'aha. 
37 Vanf'aha: 

—lja'ari hahavi-ra ivaka'da'divini kamahini ijahani ivagani 
nokiaki bana i, ija'ari khai ira vani'aki bana adani. I'dihania 
avithina-ra anofiki hari, hoarana ipitani aniaja, hoariha ipitani 
kajasonija — Jesu-ra vani'aha adani Tiago, João khama. 

38 Va'ora ni'aha: 

—Ni-avarigajahakiki ida avakanikhariaki. Okapoariki bana 
ida oimana 'banani. A'onivani avakapoarimania koda bana 
ida avaimani 'banani jaboni? Ni-okajoniki bana ida hora 
vanajahariharivini. Avakajonimania koda ida bana a'onira 
vanajahariharivini? Hofori avihimania koda bana? 

39 Vani'aha ada Jesus: 
—Ha'a. Ni-akajoniki ida aimana 'banani — vani'aha. 
Oniaroa, Jesus va'ora ni'aha: 

—Avakapoariki bana ida avaimani 'banani. Ni-avakajoniki 

bana ida a'onira vanajahariharivini. Hofori avihiki bana a'oni. 

40 Avavithini-ra avanofihi odihana. Kodibadani hirihi ida 
ija'ari-ra onagathogathovini o'dihana vavithira kaimoni. Deua 
binaibavijahaki ida ibavi opitana ka'aniajanija kajasonija jaboni, 
va'ora nagathogatho'iki adani ija'ari vavithiki kaimoni odihana. 

41 Hari. Oniaroa, vakadivarani kamithamahani vihiha adani 
10 vihiki vaipohina, oniani ida Tiago, Joao vihiki-ra va'ora 
vakaja'oriavini hija. 2 Hari. Jesus va'ora baranaha'aha adani 
ipohina hahavi vamaakarina. Va'ora ni'aha: 

—Va'ora avarigamanira adani ija'ari Deu-ra avigariki 
vakadika'da'di vahojana. Va'ora avavadadamiki adani vakadija'ari. 
Ija'ari Deu-ra avigariki vakadika'da'di va'ora vahonariafiahaki adani 
jaboni vakadipamoari vaathi naabani vihira kaimoni. 43 Ni-onofiki 
ida ija'ari-ra avahonariavini, va'oaniaro ija'ari-ra vahonariavini fori 
hini. Ka'da'di avihini-ra avanofihi; jakaho ija'ari hahavi kahonai 
abono fori vihi'a bana. 

44Ka'da'di avihini-ra avanofihi; vahoariha-ra va'ora vaakodia 
bana! 45 Hovani ija'ari hahavi vakadi'aajo ho. Vahoariha-ra 
va'ora okajoamoravini hida hora rakhaja. Vahoariha hora 
vakajoamoravini hirihi hida hora rakhaja. Ibavi Jaharika'oakia 
avikhaki bana adani ija'ari vaipohiki. Oabono ova'ahaki ho 
oabinina ija'ari hahavi-ra va'ora oakava'ijoaja kaimoni — va'ora 
nj'aha ada Jesus. 


Jesua bianaihotaki ada Bartimeu 
(Mateus 20.29-34; Lucas 18.35-43) 


46 Hari. Jericó sidajia avakhano'aha adani Jesus ipohina khama. 
Ija'ari vaipohiki va'ora vavaipohihaha adani Jesus. Ai vihi'ianaha. 
Ai vihina kaba'i Bartimeu kamaodorohaki hagihi vadinia 
vithima'oki. Jiniro kanikhariava abono ada Bartimeu, Timeu kaisai 
ada. 47 Hari. Hagihi vadinia vithima'ona kaba'i vani, bikamithahi 
ida Jesus varani hina. Jesus radahana-ra vanamoniha adani 
vahoariha. Bikamithahi, bodi'baraha'aha: 

—Jesus, ivani Davi kohana kaija'ari namitharonisiagaki i, hora 
va'adi bana! 

48Ija'ari vaipohiki vahoariha vakaabaniha: 

—Avisoni'a bana! Hari'a bana bodi'barahajana! 

Ni-avisoniki. Vakaabaniha ana'barahana hi'oamanihi. 

—Jesus, hora va'adi bana! 

49 Ogaakosoa'aha ada Jesus, va'ora honaria'aha: 

—Vibaranaha bana! 

Oniaroa, vibaranaha'aha. 

—Khai ini'a bana ida ira baranahavini! Jorakia bana gaa'a 
— vaniaha. 

50Biani'ihi ida kidikarahobi. Binahojaha'ihi, gaajoraki'aha, Jesus 
kania okha'aha. 51 Jesua binana'dohiha: 

—Nahina mani hida inofija kodiania? 

—Jesus, onofiki hida onokho-ra ianavagahavini — bini'aha. 

52Ọniaroa, Jesua bini'aha: 

—Ba adaha'a! Hora ikajari'daravini mani ida inokhoni-ra 
najaha'ia. 

Jorakia vagaha'ihi ida nokho 'ba'dani. Oniaroa, Jesus naothia 
kasiagajabana'aha. 


Jerusaléa avikhaha adani Jesus 
(Mateus 21.1-11; Lucas 19.28-40; João 12.12-19) 


1 1 1Hari. Ai vihi'aha adani Jesus, Jerusalém sidaji- 
ra avanamaakari'aha. Vakaikahi'imidiana arabo'oa 
namahiki kania, monte das Oliveiras onikia. Ibavi 'bamiki 
kahararakhamania hojahi ida arabo'oa namahiki. Ibavi hoariha 
Betfagé oniki. Ibavi hoariha Betânia oniki. 2Hari. Avamaakarina 
kaba'i Jesus va'ora honaria'aha adani ipohina vi'bamiki: 
—Avikhananava'a bana. Ibavi kahararakhamania avakaikahihi, 
avakaragaki bana o jumento pa'itxi ahosagaki. Jumento pa'itxi 
ni-nahina okasiki kaho namana. Avakokhariha, hida kodiania 
vavikha bana. 3lja'ari a'onira vahabini bana vanana'dohivini hiki 
avakadibadani. Va'ora vanava'isohi bana: 
‘Jesua birihavini binofi'imidiaki hada. 
Naothinia asa'ianaha 
ibavia.” 
Va'ora vani'a bana — niha ada Jesus. 
4Oniaroa, avikha'aha adani vi'bamiki. Vakaraga'aha ada 
jumento pa'itxi hagihia ahosagaki gora banininia. Vakaragaha, 
vakokhari'aha. 5Vakokharivini kaba'i, kajumentoki va'ora 
nana'dohi'aha: 
—Nahina mani oni avakadibadani hija? Nahina kaimoni mani o 
jumento-ra avakokharivini hija? 

6—Jesua biriha'imidiavini binofivini mani ida akokharivini hija. 
Birihavini naothinia asa'ianaha ibavia — va'ora vani'a'aha. 

—Ba avavikha — va'ora vani'a'aha. 7 Oniaroa, Jesus kania 
vavikha'aha. Jumento pa'itxi namana avarakasi'ihi ida 
vakadikarahobi. Okasi'aha ada Jesus. 

8Jesus radahana kabati, ija'aria vanahojahi ida vakadikarahobi jumento 
viaha hagihia. Vahoariha avava'boa'ahapikihi ida avaafani. Vanahoja'aha 
jumento viaha hagihia. Vakadihojai oamani ida vakadibadani hija. 
Ka'da'di jahaki viaha vanahojavini ida vakadikarahobi, avaafani hiki. 

9Hari. Avikhananavaki vabodi'bara'iki, avikasiagaki jaboni 
vabodi'bara'iki. Khai vakhanina mani ida athii 'barakia Deus 
jahana-ra vara vavani'avini hija: 

—Jahaki vagaki ada Deus! Deua bikarona'iki ada Jesus kha'ina, 
ija'ari vakadika'da'di hira kaimoni. Deus, ikajoamora bana ada 
ikarona'iki akadiania! 10Davi kohana kaisai namitharonisiagaki 
ada. Ovari fori hiki ada Jesus. Akadija'ari-ra va'ora vaka'da'diki 
bana ada. Khai ani'ava ada Deus. 

Vabodi'barabakhiaha adani ija'ari vâipohiki. Khai vani'a'ihi ida 
Jesus kha'ina. 

11 Hari. Jerusalém sidajia vakaikahi'aha adani Jesus. Deu-ra 
khai vani'avini kagorania avikha'aha. Jesua vada bini'a'ihi ida gora 
kavasiribanini bodini. Mithani vani avajoi'aha. Betânia avikha'aha 
adani Jesus 12 vihiki vaipohina khama. 


Jesua vara bini'aki ida figira avani 
(Mateus 21.18-19) 


12Hari. Ka'afokajomani Betânia ai vihi'ianaha. Jerusaléa avajoi'aha adani 
Jesus kidipohi khama. Vaiami'aha ada Jesus. 13Bianoki'ihi ida figira avani 
napaja. Afani hogoki ida figira avani. Binavanavanaha'ihi, binako'dihi ida 
ihi'ai. Figira avani kania akhanoha, bikaraga'ihi ida avaafani ka'oa. Ni- 
kidibonoi kamasikoni hiki kaho. 14Jesua binia'hi ida figira avani: 
—Ni-nahina bihajanaki ida ibononi. 
Kidivarani kamithamahani vihiha adani Jesus ipohina. 


Deu-ra khai vani'avini kagorania avikha'aha adani Jesus 
(Mateus 21.12-17; Lucas 19.45-48; João 2.13-22) 


15Hari. Jerusalém sidajia vakaikahi'ianaha adani Jesus kidipohi 
khama. Deu-ra khai vani'avini kagorani kavasiribanini bodinia 

avikhajakosi'ianaha. Jesus va'ora noki'aha adani ija'ari vaipohiki 
igitha-ra pavakari va'ora vanihaki. Ija'ari vakapavakarivini hiki ida 
igitha Deu-ra vakanava'igavini kaimoni hini. 

Jesus va'ora aakoja'aha adani pavakarihi abono. Va'ora aakojaha 
jaboni adani igitha-ra vakapavakarihaki. Jiniro anabosiva 
vakadimesa-ra akanaadarioni'aha. Ho'doko-ra pavakari vakanihaki 
vakadivithi ibavini-ra akanaadarioni'aha. 16 Athi khanakia va'ora 
ni'aha ai vihira kaimoni. Va'ora ni'aha: 

—Hari'a avakadinahina-ra vakaiba'i Deu-ra khai ani'avini 
kagorani kavasiribanini bodinia. 

17 Oniaroa, va'ora ka'ojomo'i'aha, va'ora ni'a'aha: 
—Deus athi kapapirania hojaki hida athi: 
“Deu-ra khai vani'avini kagorani vania vakaikahiha adani 
arabo hahavi 
kaija'arini, 
Deu-ra vara vani'ara kaimoni.” 
Niki ida papira athini. Bo'di abono ibavini avavanihamanija hida 
gora? Igitha kaidivani-ra avanakarahovini mani ida ija'ari-ra 
avabo'diabakhiavini hija — niha ada Jesus. 

18Hari. Jesus va'ora aakojavini kavaranihi-ra vakamithavini 
adani sasidotxi vavaka'da'diva, judeus kaija'ari vaka'ojomo'iva 
abono khama. Vaabono vakani'akhama'aha: 

—Jahaki ada abinina Jesus. Nihanikia kodavaha anaabinira 
ada? Jesus ka'ojomo'ihi athini-ra vavajahaki adani ija'ari vaipohiki. 
Va'ora afiniki adani Jesu-ra vavajahaki. Jesu-ra anaabinihi; haria 
vakaihamahikarahoki bana adani — vaabono vakani'akhama'aha. 

19Mithani vaivaini ai vihi'ianaha adani Jesus Jerusaléa. 


Figira avani varani hini hida 
(Mateus 21.20-22) 


20Hari. Oniaroa, ka'afokajomani Jerusaléa avajoi'ianaha. 
Vanoki'ianahi ida figira avani ara'okhohahaviki, 'damania 
ara'okho'iki jaboni. 21 Pedroa bikava'ihokihi ida Jesus kavarani. 
Oniaroa, bini'a'aha: 

—Aajo, vada ini'a ida figira 'damania ara'okho'iki. Inajahari'iki 
oni hidanija aradahana, abonobakhiajanarini ikahi'iki oni, oniani 
ida figira-ra anara'okho'ia. 

22Oniaroa, Jesus va'ora ni'aha adani ipohina: 

—A'onira onava'isohiki bana ho. 23Avava'ini kakhakhamarini 
vani Deu-ra avakajari'darihi; badani danoki ipohiki-ra 
avakaabokaki bana a'oni. Avakaabokaki jaboni ida arabo 
namahiki-ra avahonariavini: 

“Arabo namahiki, akara'o'a! 
Iabono nahokahi'a paha 
bihiaki bodinia.” 
Deu-ra avakajari'darihi; namithaki bana ida avani'aki. 24A'onira 
onava'isohivini hiki, Deu-ra avakajari'darihi; avagathanihi ida 
kidiania avakanikhariaki. Avagathanivini avakajari'darihi; 
avagathanihi. 

25Deu-ra avakanikhariavini viahania vahoariha-ra va'ora 
avakariaka'a bana. A'onira vanaihamahi'iki adani vahoariha, 
avakava'i'birini'a bana ida vakadihojai asohiriki mahija 
avakadiabi'i nama hojaki avakadihojai asohiriki-ra na'biravini 
jaboni. 26Hoariha kahojai asohiriki-ra avarakava'i'birinirihi; ni- 
avakadihojai asohiriki-ra na'biraki ada avakadiabi'i nama hojaki 

— va'ora ni'aha ada Jesus. 


Nahina bihonariara ada Jesus bada nina 
(Mateus 21.23-27; Lucas 20.1-8) 


27 Hari. Jerusaléa vakaikahi'ianaha adani Jesus. Deu-ra khai 
vani'avini kagorani kavasiribanini bodinia avikhajakosi'ianaha. 
Jesus kania avikhami'aha adani sasidotxi vavaka'da'diva, judeus 
kaija'ari vanava'isohiva abono, judeus kaija'ari vaka'ojomo'iva 
abono vihiki. 28 Jesu-ra vanana'dohi'aha: 

—Nahina vani ira honariavini hija ida kadabadani-ra bada 
ini'avini? 

29Va'ora ni'aha ada Jesus: 

—A'onira onana'dohi'imidiaki bana ho. Kodina'dohi-ra 
avagathanihi; a'onira onava'isohivini hiki bana ada hana hina hora 
honariaki. 

30Hora vananamitha'a bana, João Batista kohana va'ora kana'iki 
adani ija'ari vakadihojai asohiriki-ra vakava'ipahini'iki. Hana 
hina vani João Batista kohana-ra honariaja ija'ari-ra va'ora kanara 
kaimoni? Deus vania koda bihonariara ada João Batista ija'ari-ra 
kanavini? Ija'ari vania koda bihonariara ada João Batista ija'ari-ra 
kanavini? — va'ora nana'dohi'aha ada Jesus. 

31-320niaroa, vaabono vakani'akhama'aha adani sasidotxi 
vavaka'da'diva: 

—Anofirihi ida João Batista Deua bihonariavini-ra akahivini. 
Ni-anofiki jaboni ida Deus João Batista-ra honariaravini-ra 
akahivini. Deus João Batista-ra karonavini-ra akahihi; jaharihi 
ida João Batista athi-ra akajari'davini Jesua bikahivini. Deus João 
Batista karonaravini-ra akahihi; ija'ari haria vakaihamahihi. Haria 
vakaihamahivini hiki João Batista Deus athi namoniva abono hina- 
ra vakajari'daravini — vaabono vakani'akhama'aha adani sasidotxi 
vavaka'da'diva. 

33 Oniaroa, Jesu-ra vani'a'aha: 
— Ni-aogaki ida João Batista Deua bihonariavini 
bihonariaravini ija'ari-ra kanavini. 
Oniaroa, Jesus va'ora ni'a'aha: 

—Hora avananamitharihi; ni-a'onira onanamithaki jaboni hora 

honariakia — va'ora ni'aha ada Jesus. 


Uva avakadava'ava abono karajomihi hida 
(Mateus 21.33-46; Lucas 20.9-19) 


1 2 1Hari. Oniaroa, rajomi kavaranihia Jesus va'ora vara ni'aha 
adani ija'ari vajoroniki. 

—Kadadia bivahonariahihi ida siroi uva rakhajahani ibavini 
kaimoni. Bivahonariahihi ida uva avani rakhajahani. Bono'ihi 
havahaki kaimoni ida ihi'ai uva oniki. 

Varakhaivini naothinia, bivahonariahihi kavasiribanini ida uva 
avani kasiroini. Binamonahaki ida ja'di kabavihi karaho bihiaki, 
uva bavini kaimoni, uva-ra vakada'aha'ahavini hiki a'bani aniaja 
kaimoni. A'diahi'ihi ida uva bavini, bivahonariahihi ida gora 
namahiki amonahani, kidisiroi-ra akadava'avini ibavini kaimoni 
ida gora. 

Hari hi'ihi ida kidibadani, va'ora honariaha adani badani abono 
avakadava'aja kaimoni ida kidiuva avani. Avakadava'ahi ida 
uva avani, bono'ini kamahini a'bani pitani vakadimoni, pitani 
vakadika'da'di kaimoni. Bivahonariahivini naothinia, ajihi'aha. 
Ibavi hoariha napaja hikia okha'aha. 

2Oniaroa, uva a'dihani kamasikoni vani, ka'da'di va'ora 
karona'aha ada kidihonai abono. Bini'aha: 

“Okha'a bana uva avakadava'ava abono vakadiania 

mahija kodivinho pitani-ra igathanivini kodimoni.” 
Hari. Ajihi'aha, uva kasiroini kania kaikahi'aha. 3Uva 
avakadava'ava abonoa vagathi'aha, vidafiaha'aha ada makhira. 
Dairina vani vahonaria'aha ajihi'ina. 

4Hari. Ka'da'dia bikarona'ianaha ada honai abono hoariha, 
uva akadava'ava abono vakadiania okhana. Kaikahina vani, 
vanajaharihari'aha, ka'da'di vakodafiaha'aha, vakanasii'ihi jaboni. 

5Hari. Ka'da'dia bikarona'ianaha ada honai abono hoariha. 
Okhaha, kaikahi'aha, vanaabini'aha. 
Hari. Ka'da'di va'ora karonabakhiaha adani kidihonai 
abono vâipohiki afohanana. Uva avakadava'ava abono va'ora 
vidafiahaha adani ka'da'di kahonai abono. Vahoariha-ra va'ora 
vanaabinika'oa'iki. 
6Hari. Ka'da'dia bivahojamaniha ada kidisai hoarana. 
Binakaidivaki ada kidisai. Abono-ra ni'aha ada ka'da'di: 
“Kodisai-ra vagathanijahakiki bana adani uva 
avakadava'ava abono.” 
Oniaroa, bikarona'aha ada kidisai. 7 Uva avakadava'ava abonoa 
vanoki'aha khana. Vaabono vakani'akhama'aha: 
“Hada vani akadika'da'di kaisai. 
Ka'da'di abinina kamahini kidisaia bigathaniki ida 
kidiabi'i kaarabo afohahavi. 
Anaabiniva mahija kidiarabo avahojavini.” 
Vaabono vakanava'isohikhamavini. 
8Hari. Kaikahi'aha ada ka'da'di kaisai, vagathiha, vanaabini'aha, 
aba'ona vanahokahi'aha uva kasiroini banininia. 
9Hari. Jesus va'ora vara ni'aha adani kidirajomi kavaranihi 
kamithani vihiki: 

—Nonira onava'isohivini hiki bana ida ka'da'dia bada bini'aki 
kaimoni. Okhaki bana ada ka'da'di va'ora naabinihaki adani uva 
akadava'ava abono bana. Vahoariha maina-ra va'ora honariaki 
bana ada kidiuva kasiroini akadava'ani vihira kaimoni. 

10 Hari. Jesus va'ora ni'aha: 
—Avanoki'iki ida Deus athi kapapirani athini: 
“Hojaki ida ja'di jahaki, 
ja'di kagorahi dadani 
kaimoni. 
Gora namonahava abonoa ni-vanofiki ida ja'di karaho. 

Jahani kaba'i, ni-vanofiki ida jadi. 
11 Vanofiravini kabati, 
Deua binagathogatho'iki ida ja'di karaho. 
Akava'ibodivarani'iki ida 
jadi Deua binagathogatho'iki. 
Jahani arafiaki ida ja'di 
karaho.” 
Nimania ida Deus athi papira hojaki — niha ada Jesus. 
12Rajomi kavaranihi-ra mitha vani'aha adani judeus kaija'ari 
vavaka'da'diva, vahoariha khama. Vaabono vakani'akhama'aha: 
—Jesus haria kavarajomivini vihiki adani uva avakadava'ava 
abono, vinhoa vakadika'da'di-ra vakaathirivini — vaabono 
vakani'akhama'aha. 
Oniania, Jesu-ra vagathivini-ra vanofi'aha, cadeia avibaivini 
vanofiha. Ija'ari vaipohiki-ra vifinivini mani ida Jesu-ra 
vagathiravini hija. Ai vihi'aha. 


Jesu-ra vakaboroki adani ija'ari 
(Mateus 22.15-22; Lucas 20.20-26) 


13 Hari. Judeus kaija'ari vavaka'da'diva vaabono 
vakanava'isohikhama'aha: 

—Jahaki ida Jesu-ra anana'dohibakhiavini, asohijanaria kaimoni 
ida kidivarani, oniani ida anaathidanoararivini hija. 

Oniaroa, farisio va'ora vahonariaha adani vaipohina, Iroji ipohina 
vaipohiriki khama Jesus kania avikhana, Jesu-ra vakaboroborora 
kaimoni vakadina'dohia. 

14Ọniaroa, Jesus kania avikha'aha, vani'a'aha: 

—Jesus, aogaki ida ija'ari vava'i-ra ivajaharavini kadavarania. 
Ija'ari hahavi-ra va'ora ika'ojomo'ivini hiki ida badani Deua binofiki, 
bada vaniahaha'oadahaja kaimoni. Ija'aria vavajaharavini kaba'i 
ida kadavarani, ni-ianahoarihaki oni iathini khai va'ora ni'aja 
kaimoni. Vara ivani'aka'oaki ida varani ka'oa hini. 

Haria nanamitha bana Deus kava'isohihia: Deus haria 
honariamanija imposto kajinironia arabo kaka'da'dini-ra ano'avini? 
Jahamanija koda ida arabo ipohiki kaka'da'dini athi-ra anaabavini? 

— Jesu-ra vanana'dohi'aha. César oniki ada arabo ipohiki 
kaka'da'dini. 

15Vakaboroka'oavini-ra ogaki ada Jesus. Oniania, va'ora ni'aha: 

—Avajahani-ra 
avakahi'badaraki a'oni! Ni- 
avarigavini avanofidoroki ida 
avakadina'dohi. Avanofiki ida 
hora avakaraganahavini, oniani 
ida hora avakaboroka'oavini hija. 
(Marcos 12.15-17) Hora vakavikha jiniro 'ba'dania 
mahija imposto kajinironi-ra 





vada oni'avini — va'ora ni'aha. 

16 Hari. Vavikha'ihi, Jesus va'ora nana'dohi'aha: 

—Hana hina onina mani hida? Hana hina ka'da'di akamoani 
mani hida? 

Vani'avini: 

—Cesar ka'da'di akamoani, onina hiki mani oni. 

17Ọniaroa, Jesus va'ora ni'a'aha: 

—Césa-ra vano'a bana kidinahina binofikia. Deu-ra bana vano'a 
jaboni kidinahina binofikia — va'ora ni'aha. Vakamithahi ida Jesus 
athi, vakava'ibodivarani'ihi ida niha ninini vakadina'dohi bigathanivini. 


Ija'ari kohana aja'dini varani hini hida 
(Mateus 22.23-33; Lucas 20.27-40) 
18 Hari. Oniaroa, vikha'aha adani sadosio. Sadosio vakadivarani 
hiki ida ija'ari abinini naothinia abononi ahokirini. 
Hari. Jesus kania vamaakari'aha adani sadosio. Vani'aha: 
19— Jesus, Moisés kohana ija'ari-ra va'ora ka'ojomo'ivini hida: 
“Isarina oadani abini'aha ada aajojahiki, 
kaariha hi'ihi ida kidigamo, 
kajo'ojahikia bianakara'ihi ida kaariha, 
bivaisaja kaimoni ida gamo, 
kidi'aajo kohana kaisai hija kaimoni ida kidisai.” 
Nimania ida Moisés athi Deus kava'isohihi jirikia hojaki. 
20Hari. Ahararana vahoja'iki adani 7 imakhinava kohana, 7 
vihiki vaigamina adani. Aajojahikia bianakara'ihi ida kidigamo. 
Kidigamo-ra vaisaravini oadani abini'aha. 
21 Oniaroa, kidikajo'oa bianakara'ihi ida kidigamo kaariha 
biniha'iki. Bivaisaravini vani abini'aha ovari maina. 
Kidikajo'o hoariha bianakara'ianahi ida vakadigamo kaariha 
vanihaki. Bivaisaravini vani abini'ianaha jaboni. 

22Kidikajo'o hoariha bianakara'ianahi ida vakadigamo 
kaariha vanihaki. Onivani fori hija ida kajo'ojahiki vahoariha 
avanakarahananavini ida kaariha afohanana. Vavaisaravini vani 
vaabini'aha afohanana. Vaabinihahavina naothinia, abini'ihi ida 
gamo jaboni. 

23 Haria nanamitha bana Deus kava'isohihia. 7 vaigamina 
vaabinina viahania avanakarahanana'iki ida gamo. Ija'ari kohana 
ahokini kamahini, hana hina vani bana kagamo hija ida gamo? 

24-25Hari. Jesus va'ora ni'aha: 

—lIniani. Asohirihi ida avani'aki! Ija'ari abinini ahokini kamahini, 
makhira ni-vaagamojanaki. Gamo ni-vakamakhirajanaki jaboni. 
Deus ibavi kaija'arini avakararina vani fori hija ida ija'ari ahokiki. 
Ni-avarigaki ida Deus athi papira hojaki. Deus athi-ra avarigaravini 
mani ida avakadivarani-ra avakanasohikhamaravini hija. 
Avarigarihi jaboni ida Deus danona. 

26Hora avanana'dohivini hiki ida ija'ari abiniki ahoki'ini. Deus 
athi kapapirani a'onira nava'isohivini hiki ada Moisés kohana. 
Ovania binokija ida ava patxaniki ha'diki. Ha'dini kaba'i ni-ihimiki. 
Vada bini'avini oadani, Deua bini'aha: 

“Moisés. Hovani Abraão kaDeus ho, 

Isaque kaDeus ho, 

Jacó kaDeus ho.” 
Niha ada Deus. Vaabini'bo'da'iki adani Abraão, Isaque, Jacó vihiki. 
27 Kidimoni vihina asia vahokiki adani, ni-ihimiki ida vakadimahi. 
Ni-avahokijanana va'ora avakahiki, oniani ida avakadivarani-ra 
avakanasohikhamaravini hija. Avahoki'iki adani ija'ari vaabini'iki, 
asia vakadiDeus hiki ada Deus — va'ora ni'aha ada Jesus. 


Deus kava'isohihi-ra anaabavini varani hini hida 
(Mateus 22.34-40; Lucas 10.25-28) 


28Hari. Vara vaabono vakani'akhamavini kaba'i adani Jesus, 
sadosio vihiki, kaikahi'aha ada judeus kaija'ari ka'ojomo'iva abono. 
Abono-ra ni'aha: 

—Jesua biogajahakiki ida Deus athi. Jahaki ida vakadina'dohi 
bigathanivini — abono-ra ni'aha. Oniaroa, ovari maina Jesu-ra 
nana'dohi'aha: 

—l1Ipohiki ida honari Deus kava'isohihi jiriki kania. Hana hini 
honari ida Deus kava'isohihi jiriki hahavi-ra aradaja? 

29 Hari. Jesua bigathanihi ida kidina'dohi: 
—“Israel kaija'ari mitha vani'a! Kada'di oamani ada akadiDeus. 
Ovani ka'oa ada akadika'da'di hira. 30Tnofijahaki'a afoha'oadaha 
o Deus akadika'da'di o. Bada inini oadani, inofijahaki'a o Deus. 
Iva'ini bodini vara nini oadani, inofijahaki o Deus. Mahi, joma hiki 
inofijahaki'a afoha'oadaha.” Nimania ida honari jiriki. 31 Onivani 
fori hija ida honari hoariha Deua binofiki anaabavini jaboni. Deus 
haria honariavini hiki ija'ari hahavi-ra anofijahakivini. Nihi ida 
Deus kahonari: 
“Iabononi inofijahakivini vani fori va'ora niha 
va'oani ija'ari hahavi.” 
Nihi ida athi. Ija'aria vanaabajahakihi hida honari 'bamiki, 
vanaabahahaviki jaboni ida Deus kahonari — va'ora ni'aha ada Jesus. 
32 Jesu-ra ni'aha ada judeus kaija'ari ka'ojomo'iva abono: 
—Hai oamani Jesus. Asohiki ida iathini. Hojaki ada Deus 
hoarana ka'oa. Ni-hojaki ada Deus hoariha. 
33Bada akhanina kaba'i anofijahakiha ada Deus, ava'i bodini 
vara nini kaba'i anofijahakiha, mahi oadani, joma oadani 
anofijahakiha, ija'ari hahavi-ra anofijahakihi jaboni, ariabono 
anofijahakivini vani fori anihavini, onivani fori hini Deua 
binofivini jaboni. Jahaki ida Deus kahonari-ra anaabavini. 
Kidihonari anaabariha; ni-arajomaki ida Deu-ra akanava'igavini 
igitha abononi aha'diki, nahina hoariha hikia. 
34 Jesua mitha bini'a'ihi ida athi, bikava'ibodivaranivini hiki ada 
judeus kaija'ari ka'ojomo'iva abono ogahana. Jesua bini'aha: 
—lIda amaakarihi Deu-ra igathanivini kadaka'da'di kaimoni hina 
— niha ada Jesus. 
Hari hihi ida vakadivarani. Ni-Jesu-ra vanana'dohijanaki, 
vakaipahihi ida vanana'dohivini. 


Cristo varani hina hida 
(Mateus 22.41-46; Lucas 20.41-44) 


35 Oniaroa, Deu-ra khai vani'avini kagorani kavasiribanini 
bodinia Jesus va'ora ka'ojomo'iha adani ija'ari. Jesua bini'aha: 

—Akadija'ari vaka'ojomo'iva abono vaathi hini: Davi kohana 
kahanodi namitharonisiagaki ada Cristo. Vakhaniha. 36Ma'onahai 
Jahaki Davi va'i-ra nahonariahihivini vani kidika'da'dia binaoni'ara 
ada Cristo. 

“Deua bini'aha ada kodika'da'di Cristo oniki: 

Tdamani kanabo'ania va'ora oobaiki bana adani ira 
vavajahariki. 

Va'ora ikada'aha'ahaki 
kaimoni. 

Va'ora onihimahahaviravini oadani, 
vithi bana hida opitana aniaja 
ka'da'di ihini kodiania. 

Kodika'da'di-ra ni'aha ada Deus.” 

Nihi ida Davi kohana athi afojora. 
37 Asia vara ni'aha ada Jesus: 

—Davi kohana kahanodi hina kaba'i ada Cristo, Davia binaoniki 
ada Cristo ‘kodika'da'di. Nahina mani ida Davi kidihanodi-ra 
ka'da'dia naonivini hija? — Jesus va'ora nana'dohiha adani ija'ari. 
Ni-avigaki ida vagathanivini. 


Jesua vara bivani'aki ida judeus kaija'ari vakadi'ojomo'iva 
abono vakadihojai 
(Mateus 23.1-36; Lucas 20.45-47) 


38Hari. Ija'ari vaipohikia vavajahaki ida Jesus vara nina-ra 
vakamithavini. Jesus va'ora vani'aha: 

—Avaabononi avakava'igairi bana judeus kaija'ari vaka'ojomo'iva 
abono vakadihojai mahija avakabanaforavini. Vajahaka'oaki 
vaabono vavanihavini. Makari oadaki-ra vakaimahavini hija, 
vahoariha vada va'ora vani'ara kaimoni. 

Judeus kaija'ari vaka'ojomo'iva abono ija'ari vaipohiki 
vahararana vahojana, vanofiki ida ija'ari vakadika'da'di-ra 
vaka'ivanitivini vani fori vihina, va'ora vaka'ivanitivini. Judeus 
kaija'ari Deu-ra vara vani'avini kagorania avikhajakosiha, ija'ari 
vakadika'da'di vaibavi kania vavithina-ra vanofi'aha, vahoariha 
va'ora khai vani'ara kaimoni. 

39Jja'ari va'ora vakaboa'ivini kamahini ija'ari vaipohiki vi'baina 
vakadiania, judeus kaija'ari vaka'ojomo'iva abonoa vanofiki ida 
ibavi jahakia vavithina, vahoariha ka'da'di vihiki va'ora vavanihara 
kaimoni. 

40 Va'ora vakajoamora'badaraha afobakhia adani kaariha 
afohanana. Kaariha kanahina, gorani hiki-ra visaarivini kaba'i, 
Deu-ra vara vani'a'badaraki athii oadakia, vahoariha vajahaka'oaki 

va'ora vavanihara kaimoni. Deus va'ora arakhaki bana jaharini 
arafiakia nikia vakabadaniki — va'ora ni'aha ada Jesus. 


Kaariha varani hini hida 
(Lucas 21.1-4) 


4 Hari. Deu-ra khai vani'avini kagorania hojaha ada Jesus. Jiniro 
bavini hiki kania okhami'aha ada Jesus. Vithiha, vada va'ora 
ni'aha adani ija'ari vaipohiki, niha vani'a'avini ida vakadijiniro- 
ra avibaivini bavinia. Deus kaimoni ida jiniro avibaiki. Oniaroa, 
Jesus va'ora noki'aha adani ija'ari vakajiniro'ahapikiki, avibaihi ida 
jiniro ipohiki bavi bodinia. 

42Oniaroa, kaikahihi ida kaariha kajiniroriki. Biobai'ihi ida 
jiniro 'ba'dani 'bamiki kaidivariki. Kaidivari'oamanija ida jiniro 
'ba'dani 'bamiki. 3 Oniania, ipohina-ra va'ora ni'aha ada Jesus: 

—Ka'oa oamani ida oni'aki, jiniro karaho oamani oni kaariha 
biobaija. Jiniro pa'itxi mani ida vahoariha avibaija. Avibaivini 
naothinia, vakadijiniro asia ipohiki. 44Asia vavahojaki hida jiniro 
karaho vakadinahina abosini kaimoni. Kaariha biobaihi ida jiniro 
'bamiki bivahoja'iki. Ni-nahina-ra vahojajanaki ida kaariha kidinahina 
abosini kaimoni. Jiniro kaidivaki oamani ida Deu-ra no'avini hija. 


Pohimajaki bana ida Deu-ra khai vani'avini kagorani 
(Mateus 24.1-2; Lucas 21.5-6) 


1 3 1Hari. Deu-ra khai vani'avini kagorani kavasiribanini bodinia 
vikhaonaniki adani Jesus, ipohina khama. Hoarana bini'aha: 
—Jesus, vada ini'a oni jadi na'bahaki. Na'baha'oamanija ida jadi 
gora katokinia hojaki. Jahaki ida Deu-ra khai ani'avini kagorani. 
2Oniaroa, Jesua bini'aha: 
—Inokihi ida gora karaho jahaki. A'onira onava'isohiki bana 
ho. Deu-ra vanofiriki vania bana vanihimaka'oaja ida Deu-ra khai 
ani'avini kagorani. Ja'di na'bahaki-ra vanathararavini kamahini ni- 
hojajanaki ida ja'di hoarani, ja'di hoariha namania — niha ada Jesus. 


Ija'ari pohimajani varani hini hida 
(Mateus 24.3-8; Lucas 21.7-11) 


3Hari. Monte das Oliveiras arabo namahikia avigaimori'aha. 
Vithi'aha ada Jesus. Vahojakosoana, Jesu-ra vani'aha adani Pedro, 
Tiago, João, André vihiki: 

4—Jesus, mahi nihaforija vani vanihimaki ida Deu-ra khai 
ani'avini kagorani? Nihanikia bana aogaja ida ijoini kamahini 
amaakarini? Nihanikia bana aogaja jaboni ida nama, arabo hahavi 
hiki ihimini kamahini amaakarini? — Jesu-ra vani'aha. > Hari. 
Jesus va'ora ka'ojomo'i'aha: 

—Avaabononi avakava'igairia bana. Vahoariha a'onira 
vakorijanahavini-ra bana vanofiki a'oni. Vakajari'da bana ida 
vaathi. 6Vikhaki bana adani korijanahi abono, vakhaniki bana 
adani afohanana: 

“Hovani Cristo ho. 
Deus hora karona'iki 
avakadika'da'di ohija kaimoni.” 
Vakhaninanaki bana adani afo'badara. Ija'ari vaipohikia 
vakajari'darihi bana ida vakadikorijanahi. 

7 Avakamithaki bana ida ija'ari vaabono vakodakhamavini 
kavaranihi. Ibavi maakariki, napaja hikia ija'ari vaabono 
vakodakhamaki bana. Varani vihina avakamithavini kamahini, 
hari'a vaofini! Vaabono vakodakhama'imidiaki adani ija'ari, ni- 
ihimi'iaki kaho ida arabo hahavi kaija'arini vakadimahi. 

8Arabo kahijava va'ora vidaki bana adani arabo hoariha 
kahijava. Arabo kaka'da'dini kidisorara khama va'ora vidaki adani 
arabo hoariha kaka'da'dini kaija'arini. 

Ibavi ipohikia ho'doho'doki bana ida arabo afobakhia. Mahi 
ipohikia ija'aria vakainamoki ida vakadi'bai. Gamo 'banarahani 
kama'dani vani fori hija ida oni'aki. 


Ija'ari pohimajaki varani hini hida 
(Mateus 24.9-14; Lucas 21.12-19) 

9Hari. Jesus va'ora nava'isohijoraki adani kidipohi: 

—Avaabononi avakava'igairia bana! A'onira vavajahariki a'onira 
avarakhaki a'oni bana ija'ari vanasohiva abono vasa'a kabodinia. 
Cadeia a'onira avibaiki bana adani. A'onira vanajahariharibakhiaki 
bana adani. 

Judeus kaija'ari Deu-ra vara vani'avini kagorania a'onira 
avarakhaki bana adani, dafi avihiki bana jaboni a'oni xikotxia. 
Oipohina avihini mani ida a'onira avisavini hija bana arabo 
kaka'da'dini vakadiania. Arabo kaka'da'dini vaviaha avahojani 
kamahini vara vavani'a bana ida omonina jahaki. 

10]ja'ari hahavi vakadimahi anokhomini viahania, arabo hahavi 
kaija'arinia vakamithaki bana ida omonina jahaki. 

11 A'onira vavajaharavini mani ida a'onira vagathivini hija bana. 
Arabo kaka'da'dini vakadiania a'onira avarakhavini kamahini, 
hari'a avakava'isokonijora ida varani vara va'ora avani'avini hiki 
kaimoni. Vara va'ora avani'avini kamahini, Ma'onahai Jahaki vani 
bana a'onira nava'isohija bana varania vara avavani'aja kaimoni. 
Vara vavani'a bana ida kidiva'isohihi. 

12Hora vanofiriki va'ora vani'aha adani arabo kaka'da'dini: 

‘Jahaki ada oigamina 
abinina. 
Jesus ipohina hina mani ida 
abinina onofivini hija.” 
Vakhaniha. 

Hora vanofiriki vahoariha va'ora vani'aki bana adani arabo 

kaka'da'dini: 
“Jahaki ida kodisai 
vaabinina. 
Jesus ipohina vihina 
mani ida vaabinina 
va'ora onofivini hija.” 
Vakhaniha. 
Hora vanofiriki vahoariha va'ora vani'aki bana adani arabo kaka'da'dini: 
“Jahaki ida kodiamia, 
kodiabi'i vihiki vaabinina. 
Jesus ipohina vihina 
mani ida vaabinina 
va'ora onofivini hija”. 
Vakhaniha. 

130ipohina avihini mani ida ija'ari vaipohiki a'onira 
vavajaharavini hija bana. Avaabinirini oadani oipohina avihini-ra 
avakajonirihi; hora avakava'ipahinirihi; Deus a'onira akadava'aki 
bana a'oni, ni-akamadaki bana ida avama'onahani, Deus kania 
avarikhaki bana a'oni — va'ora ni'aha ada Jesus. 


Mahi jahariki varani hini hida 
(Mateus 24.15-28; Lucas 21.20-24) 


14Hari. Asia vara ni'aha ada Jesus: 

—Avanokiki bana ida nahina jaharika'oaki ija'aria 
vakaimajahapa'itxiriki Deu-ra khai ani'avini kagorani bodinia. 
A'onivani vada avania'iki hihida papira, vakava'ihoki bana ida 
Daniel kohana kava'isohihi Deus athi kapapirania hojaki. Ovaria 
vara bivani'aja hida hihida pohimajahi ija'ari-ra naimahidaki 
kaimoni. 

Nokiani kamahini ida pohimajahi, avigajoraki bana! Judéia 
kaarabonia avahojahi; arabo namahikia avigajoraki bana! 15Gora 
'dihania avarakoirihi; avigajoraki bana! Hari'a avi'oi avagorania, 
avakadinahina-ra avaranikhavini. 16Siroia bada avakhanihi; 
avigajoraki bana! Hari'a avakadimakari-ra avanikha avagorania. 

17Ija'ari avigana kamahini jahariki bana ida gamo 
vakajahavidoki vakadimoni. Jahariki jaboni ida vaisapa'itxiki 
vakadimoni, ni-vakaabokaki ida va'ora vavaki'darahavini. 

18Deu-ra vara vani'a mahija pahisiriki kamasikoni namitharavini 
hida avigana kamahini. 19Ojoina kamahini maakarini viahania 
ija'ari hahavia vaimahidakarahoki, vava'i soko inini arafiaki. 
Jaharioamanija ida mahi jaharini arafiaki. Deus hahavi-ra 
namonahavini naothinia ni-ija'aria vakamitha'iaki kaho ida vava'i 
soko inini arafiaki ibavi hahavia vahojaki. Ojoina kamahini 
naothinia ija'aria ni-vakamitha'ianaki ida vava'i soko ini'ahapikini 
arafiaki afojana, ojoina kamahini viahani fori hiki. 

20Deua binaipohirihi bana ida mahi vaimana 'banani arafiani- 
ra vakamithavini kaimoni, vaihimihahavirara kaimoni adani 
ija'ari. Deus va'ora akava'ijoaki bana adani kidija'ari va'ora 
nagathogatho'iki. Va'ora va'adivini mani ida imai 'banani arafiani 
kamahini Deua binaipohiravini hija bana. 

21 Hari. Ija'ari vahabini a'onira ni'aki bana a'oni: 

“Vada vani'a hada vani Cristo.” 
Nihi ida ija'ari. Vaathi vakajari'da bana. Hoariha vahabini a'onira 
ni'aki bana a'oni: 

“Vada vani'a Cristo ada.” 
Vakhaniha. Vaathi vakajari'da bana jaboni. 

22Vikhaki bana adani ija'ari a'onira vakorijanahaki kaimoni. 

Vahoarahanana vaabono vani'a'badaravini: 
“Hovani Cristo ho. 
Deus hora karonaki ho.” 
Vahoariha vaabono vani'a'badaravini: 

“Hovani Deus athi namoniva abono ho.” 
Vakhaninanaha. 

Vakaabokaki bana ida badani danoki, kodibadani danoki fori hiki. 
Vanofiki ida ija'ari hahavi-ra vakorijanahavini. Vakaabokaravini kaba'i, 
vakaijo'aki ida ija'ari Deua binagathogatho'iki-ra vakorijanahavini, Deu- 
ra vanofijanarara kaimoni. 23A'onira onava'isohijoravini hiki, va'ora 
avakajari'dara kaimoni. 


Jesus joina varani hini hida 
(Mateus 24.29-31; Lucas 21.25-28) 


24Hari. Asia vara ni'aha ada Jesus: 

—lImai 'banani arafiaki kamahini naothinia, mokhiki bana ada 
safini. Ni-vagaki ada masiko jaboni. 25Vorovorohananaki bana ada 
boviri. Deua binaho'doho'doki ida nama vaaniara kaimoni adani 
ka'da'di danoki nama vahojaki. 

260niaroa, ija'ari hahavia vanokiki bana ida ojoina karajomini nama 
nokiani. Vanokiki bana ida ojoirarina bahi vaforiki hararana. Vanokiki 
jaboni ida bana ojahana, odanona, ovagana, ija'ari hahavi vakadi'aajo ohina. 

27 Oniaroa, Deus va'ora karonaki bana adani ibavi kaija'arini 
ibavi hahavia, arabo hahavia avikhana, va'ora najoronihahavira 
kaimoni adani ija'ari Deus va'ora nagathogatho'iki kidiania. 


Figira avani karajomihi hida 
(Mateus 24.32-35; Lucas 21.29-33) 


28Hari. Asia vara ni'aha ada Jesus: 

—Okavarajomiki ida ojoina kamahini figira avani afani ajadini fori hini. 
Avanokihi ida afani ajadinani, avarigahi ida amoroki amaakarini. 29Onivani 
fori hija ida ojoina viahani karajomini. Namitha'ihi ida vara a'onira oni'avini 
hi'iki, ojoina amaakarini-ra avarigahi. 

30Ka'oa oamani ida oni'aki. Vaabinirina oadani adani ija'ari 
rajomi-ra vanokiki, onanamithahahaviki bana ida a'onira 
oni'avini hi'iki. 31Ihimiki bana ida arabo hahavi, nama hiki 
jaboni. Namithaki hida oathi a'onira oni'avini hi'iki. Mahi hahavi 
anokhomiriki hida oathi — va'ora niaha ada Jesus. 


Ija'aria ni-avigaki ida Jesus joina kamahini 
(Mateus 24.36-44) 


32Hari. Asia vara ni'aha ada Jesus: 

—lja'aria ni-avigaki ida ojoina kamahini. Deus ibavi kaija'arinia 
avigarihi jaboni ida ojoina kamahini. Hovani Deus kaisai ohina 
kabali, ni-oogaki ida ojoina kamahini. Kodiabi'i ka'oa vania biogaja 
ida. 330joina kamahini-ra avarigaravini kaba'i, rajomi namithaki- 
ra vanokha bana, mahi, joma hahavia hora avanokhavini a'onira 
ohonariaki bana ho. 

3s4Nonira onava'isohivini hiki ida ojoina kamahini fori hiki. 
Ka'da'dia binofiki ida ibavi napaja adahana. Ajihina viahania 
kidihonai abono-ra va'ora no'avini badania. Bihonariavini jaboni 
ada bakatha kakadava'ava abono va'i ogairini. 35Ka'da'di fori 
ohimanija bana. Hora vanokha bana! Kidihonai abono, bakatha 
kakadava'ava abono vihiki fori avihiki a'oni. Kidihonai abonoa 
avarigariki ida ka'da'di joina. 

A'onivani ni-avarigaki jaboni ida ojoina kamahini. Mithani 
vahabini bana ojoiki ho. Mahia vahabini bana ojoiki ho. Joma 
'bodahini vahabini bana ojoiki ho. Vagavagani vahabini bana ojoiki 
ho. 36 Vaviahanokha bana mahija avavadirini-ra okaragavini. A'onira 
ohonariavini hiki ojoina-ra avanokhavini. 37 Va'ora onava'isohivini hiki 
hora vanokhavini adani ija'ari hahavi jaboni — va'ora ni'aha ada Jesus. 


Vanofiki ida Jesu-ra vanaabinivini 
(Mateus 26.1-5; Lucas 22.1-2; João 11.45-53) 


1 4 1-2Hari. Oniaroa, mahi 'bamiki radahani naothinia judeus 
kaija'aria vanamonahaki bana ida Páscoa kaihinikani. Ihinika- 
ra vanamonahavini oadani pão kathoramananiriki-ra vakahaha. 
Hari. Vajoroni'aha adani sasidotxi vavaka'da'diva, judeus kaija'ari 
vaka'ojomo'iva abono khama, vaabono vara vakani'akhama'aha: 
—lJja'aria avigaravini kaba'i, agathihava ada Jesus, anaabinira 
kaimoni. Niha ani'a'avini agathiki koda ada? Mahi 'bamiki 
radahahi anamonahaki bana ida Páscoa kaihinikani. Ihinika kania 
vajoroniki bana adani ija'ari vaipohiki Jesu-ra vavajahaki. Ihinika-ra 
anamonahavini oadani, ni-Jesu-ra agathivini jahaki. Jesu-ra agathihi; 
haria vidaha bana adani ija'ari — vaabono vakani'akhama'aha. 


Gamoa bikavamisaiha'iki ada Jesus 
(Mateus 26.6-13; João 12.1-8) 


3Oniaroa, Betânia ibavia hojaaha ada Jesus. Simão hoariha gorana 
hoja'aha. Mahi 'bo'dakari Jesua biani'iki ida Simão kakavamoni asafi 

namania hojaki. Simão gorana Jesus 'baina kaba'i, o'oi'ihi ida gamo, 
bivikhami'ihi ida misai mitxaki, kaidivani arafiaki. Misai onini naado. 

Hari. Bivikhami'ihi ida misai bavini, biako'danikhama'ihi, 
biahoari'ihi ida misai Jesus 'da'di a'ania. 4Vahoariha vaihamahi'aha, 
vaabono vakani'akhama'aha: 

—Nahina kaimoni gamoa binakavithimaki ida misai. 5Pavakari binihaja 
vaha; jiniro ahapini-ra gathanimanihi vaha; vakanahinariki-ra va'ora 
no'avini himanihi vaha ida jiniro. Misai kaidivani 300 jiniro 'badani prata 
amonahani ipohini — vaabono vakani'akhama'aha. 

Athii khanakia vani'ahi ida gamo. 6Oniaroa, Jesus va'ora ni'a'aha: 

—Jakana hojava kaho. Nahina kaimoni athii khanakia avani'aki hida 
gamo? Jahaki ida kidibadani kodimoni hini. 7Mahi hahavi vani vahojara 
adani vakanahinariki avakadiania va'ora avakajoamorara kaimoni. Ni- 
mahi hahavi ohojaki avakadiania hora avakajoamoraja kaimoni. Oabinina 
amaakariki bana ho. 8Hora kajoamoravini-ra nofivini mani ida nikia 
kanabadanini hija. Hora kamisaivini hija oabinina viahania. 

9Ka'oa oamani hida oni'aki. Arabo hahavi, ibavi hahavia ija'ari 
vara bivani'aki bana ida omonina jahaki, vara vavani'aki jaboni 
bana hida gamo kabadani jahaki. Vakava'ihokiki bana hida gamo 
kabadani — va'ora ni'aha ada Jesus. 


Judas Iscariotes varani hina hida 
(Mateus 26.14-16; Lucas 22.3-6) 


10Hari. 12 vihiki adani Jesus ipohina. Hoarana Judas Iscariotes 
oniki. Oniaroa, sasidotxi vavaka'da'diva vakadiania okha'aha ada 
Judas. Va'ora ni'aha: 

—Jesu-ra oarakhavini-ra avanofihi; oarakhaha avakadiania. 

11 Oniaroa, Judas kavarani-ra mitha vani'aha, khai vakhani'aha, vani'aha: 

—Jiniroa ira ano'aki bana hari, Jesu-ra iarakhavini-ra anaabosija 
kaimoni — vaniaha. 

Hari. Ajihi'aha ada Judas, abono-ra ni'aha: 

—Niha oni'a'aki koda hada Jesus oarakhavini vakadiania — 
abono-ra ni'aha ada Judas. 


Vi'baijabana'iki adani Jesus 
(Mateus 26.17-25; Lucas 22.14-23; Joao 13.21-30) 


12 Hari. Ihinika kama'dani kamahini vani, ovilia vadorohana 
vaipohiki-ra vanaabini'aha adani judeus kaija'ari, Pascoa 

kaihinikani ko'baini kaimoni. Vakahaki jaboni ida pao 
kathoramananiriki, ovilia imana hiki, avakava'i'biriniria kaimoni 
ida mahi 'bo'dakari Deus vakadi'arahoda avikhananavaki-ra va'ora 
va'adivini. Oniaroa, ihinika kama'dani kamahini vani ipohina 
vanana'dohi'aha ada Jesus: 

—lIda hanaja vania hojahi ibavi Páscoa kaihinikani ko'baini-ra 
anamonahavini kaimoni? 

13Ọniaroa, va'ora karonaha adani vi'bamiki, va'ora ni'a'aha: 

—Jerusalém sidajia avikha'a bana. Avanokiki bana ada makhira 
paha bavini-ra kaiba'iki. Gora bodinia okhajakosiha, avikhajakosi 
jaboni bana. 14Gora kaka'da'dini-ra bana vani'a: 

‘Jesus vani haria honariavini hida 
ira anana'dohihavini hija, 
ida hanaja vania hojahi 
Páscoa kaihinikani ko'baini-ra anamonahavini ibavini 
kaimoni kodipohi khama?” 
15A'onira nanokiahivini hiki bana ida ibavi, gora ka'obani 
kakanamajakhamaki kania. Nahinaro avanofiki, hoja'iki afohahavi. 
Hi'oni ibavia 'bai-ra vanamonaha'a bana akadimoni — va'ora niha 
ada Jesus. 

16Hari. Ai vihi'aha adani vi'bamiki. Sidajia avikha'aha. 
Vakaraga'ihi ida ibavi Jesus va'ora nava'isohijoravini hi'iki. Oniaroa, 
Páscoa kaihinikani ko'baini-ra vanamonaha'aha. 17 Mithani vaivaini 
vani vakaikahi'aha adani Jesus Páscoa kaihinikani ibavini kania. 
Vakaikahi'aha, avikasi'aha gora ka'obani kakanamajakhamakia. 
Vaagakosoa'aha adani Jesus 12 vihiki ipohina khama. 18Vi'baina 
kaba'i Jesua bini'a'aha: 

—Ka'oa oamani ida oni'aki. Hoarana avakadiania hojaki hora 
arakhaki bana, vahoariha hora vanaabinija kaimoni. 

19Vava'i mokara ni'aha, Jesu-ra vani'ahahavi'aha afohanana: 

—Aajo, vara hora ivani'amanija koda? Jokoa ira oarakharihi 

— vakhaninana'aha. 
20 Jesus va'ora ni'aha: 

—Hoarana hora arakhaki ho, hi'o pão-ra oakoba'ahavini-ra 
ovi'bamivini hiki, hihada vani hada hora arakhara vahoariha 
vasa'a kabodinia, hora vanaabinira kaimoni. 21Hovani ija'ari 
hahavi vakadi'aajo ho. Oabiniki bana ho. Deus athi kapapirania 
binamonijoraki ida oabinina. Jahariki bana ida kidimoni hora 


O Novo Testamento na Paumarí do Brasil, 2da ed. © 2010, Liga Bíblica Internacional 


Marcos 14 210 


arakhaki kaimoni. Deua binapohimajaki bana ada hora arakhaki. 
Namitharara vaha; ni-pohimajaki vaha — niha ada Jesus. 


Jesua vara bivani'ajora'iki ida amana ahovariki ija'ari 
vakadimoni 
(Mateus 26.26-30; Lucas 22.17-20; I Coríntios 11.23-25) 


22Hari. Vi'baina kaba'i, Jesua bikanabiini'ihi ida pão, Deu-ra 
ni'a'aha: 

—Deus, ivani ijahaki i. Pãoa haria ino'a'iki i. 

Vara nina naothinia, bikanapitahataha'ihi, kidipohi-ra va'ora 
no'avini kihi'ihi, va'ora ni'aha: 

—Vaagathani'a hida pão mahija avakahahahavivini. Oimana hida 
pão. 

23Vakahavini naothinia, copo maina-ra nabiiniha, Deu-ra vara 
ni'a'ianaha: 

—Deus, ivani ijahaki i. Vinho haria ino'a'iki i. 

Vinho kacoponi maina va'ora no'a'aha. Va'ora ni'aha: 

—Vi'avihahavi. 

24 Va'ora ni'aha: 

—Hihida vinho oamana hida. Oabinina kamahini oamana 
ahovariki bana. Oabono ova'ahaki ho oabinina, ija'ari vaipohiki-ra 
va'ora oakava'ijoaja kaimoni. Oamana ahovariki bana, vakadihojai 
asohiriki 'birani abosija kaimoni. Oamana ahovarini mani ida 
Deu-ra vakajari'dariki-ra va'ora kapoarivini hija, kidija'ari vihira 
kaimoni, oniani ida kidiania va'ora arakhaja bana. Nimania ida 
Deus kava'iponahi a'bo'daki ja'dini. 

25Ka'oa oamani ida oni'aki. Jokoa oabinirina oadani o'avijanarihi 
hida vinho. Deus a'onira vaka'da'divini kamahini kidiania nama 
o'avi'ianaki bana hida vinho ja'dini avakadiania — Jesus va'ora 
ni'aha. 

26Oniaroa, vi'avivini naothinia, moroa vaahiaha Deu-ra khai 
vani'avini. Ai vihi'aha. Arabo namahiki monte das Oliveiras oniki 
avikha'aha. 


Jesua binava'isohijoraki ada Pedro 
(Mateus 26.31-35; Lucas 22.31-34; João 13.36-38) 


27 Hari. Jesus va'ora ni'a'aha adani Pedro: 
—Deus athi kapapirania hojaki hida athii: 

“Ovilia akadava'ava abono-ra onaabiniki bana ho. 
Avigaki bana adani ovilia.” 
Nihi ida athii. Hihida joma hora avanahojahaki bana a'oni 
afohahavi avarigani. Ovilia avigana vani fori avihija bana 
avarigani. 28Oahokina naothinia, Galiléia kaarabonia a'onira 
onaviahanokhaki bana ho — va'ora ni'aha ada Jesus. 
29 Oniaroa, Pedroa bini'aha: 
—lIra vanahojahavini kaba'i adani vahoariha, hovani ni-ira 
onahojahaki — niha ada Pedro. 
30 Jesua bini'aha ada Pedro: 
—Kaloa oamani ida ira oni'avini hiki. Hihida joma arakava 
ahiana ako'bamini viahania, ivani iathini nija bana: 
“Jesus ipohina ohirihi.” 
Ahoarabakosikia oipohina ihirini-ra ikahiki bana i — Jesua 
bini'aha ada Pedro. 31Oniaroa, Pedro bini'adanoki'aha: 
—lIniani, oabinihi kadania oabinihi. Jokoa iipohini ohirina-ra 
okahirihi — niha ada Pedro. Vahoariha vani'avini afohahavi: 
—Jokoa iipohini arihirina-ra akahirihi — vakhaniha. 


Getsêmani ibavi onikia avikhaki adani Jesus 
(Mateus 26.36-46; Lucas 22.39-46) 


32Hari. Ai vihi'ianaha adani Jesus, Getsêmani ibavi maakariki-ra 
avanikhahavini. Avakhanoha, ipohina-ra va'ora ni'aha: 

—Onia vavithima'o, okhananavaki ho, Deu-ra vara oni'aki ho. 

33 Vavithima'ona, Jesus va'ora ni'aha: 

—Pedro, Tiago, Joao, hora vavaipohiha bana. 

Ai vihi'aha adani avako'bamahakhamaki. Va'i mokara nikarahoha 
ada Jesus. Va'i rogo inikarahoki ada jaboni. 34Va'ora ni'aha: 

—Kodiva'isoko'ini karaho hora naabinikamariki ho. Hida vahoja. 
Vanoki bana! — va'ora ni'aha. 

35-36 Okhananavapa'itxiha, aasiama'oha, Deu-ra vara ni'a'aha: 

—Kodiabi'i, okava'isokonihi ida ija'ari hahavi vakadihojai 
asohirini abosini-ra ogathanivini. Nahina hahavi-ra ikaabokahi. 
Hora vanaima'banavini inofirihi; hora iva'adivini-ra ikaabokaki i. 
Hora vanaima'banavini inofihi; onofiki jaboni. Nahina-ra inofihi; 
onofiki jaboni — Deu-ra ni'aha ada Jesus. 

37Hari, Pedro vakadiania joimiha ada Jesus. Pedro vavadina-ra 
karaga'aha, va'ora ni'aha: 

—Simao Pedro, ivadimania? Inokipa'itzini-ra koda ikaabokaria? 
Hari'a vavadi! 38Deu-ra vara vani'a bana mahija Jahari athi 
a'onira kaboroborovini-ra avakamitharavini. Jahari kahojai- 
ra avanofiravini kaba'i, ni-avakaabokaki ida Jahari a'onira 
kaboroborovini-ra avakajonivini. 

39 Ajoimi'ianaha ada Jesus, Deu-ra vara ni'a'ianaha. Bini'aha: 

—Kodiabi'i, oogaki ida hora vanaima'banavini-ra inofivini, oniani 
ida hora vanaima'banavini okapoarivini hija. Nahina-ra inofihi; 
onofiki jaboni. 

40Pedro vakadiania joimi'ianaha. Vavadi'ianana vani va'ora 
karaga'ianaha. Vanokho'da'bo'da'bo'ianamaniha. Ni-vakaabokaki 
ida vanokina. Jesus vara va'ora ni'aha, ni-avigaki ida vagathanivini 
kaimoni. Ajoimi'ianaha ada Jesus, ahoarabakosikia Deu-ra vara 
ni'a'ianaha, oniani ida athi hi'ianahi. 

41 Oniaroa, kidipohi vakadiania okhami'ianaha, va'ora ni'a'aha: 

—Asia mani avavadija, avarakoirini? Hari. Kama'da'iki ida 
oimana 'banani. Hovani ija'ari hahavi vakadi'aajo ho. Hoariha hora 
arakhaki bana ada, makhira vajahariki vasa'a kabodinia. 42 Vigaa'a. 
Ai arihi'ava. Vada vani'a o, vasa'a kabodinia hora arakhaki 
kaikahina. 


Vagathiki ada Jesus 
(Mateus 26.47-56; Lucas 22.47-53; João 18.3-12) 


43Hari. Vara nina kaba'i, kaikahi'aha ada ipohina Judas 
Iscariotes oniki. Judas va'ora vikha'aha adani ija'ari vaipohiki 
vakasa'aiki. Vavikhaki ida ava, tarasara hiki, vakadisa'ai kaimoni. 
Vakasa'aiki-ra va'ora vakarona'aha adani sasidotxi vavaka'da'diva, 
judeus kaija'ari vanava'isohiva abono, judeus kaija'ari 
vaka'ojomo'iva abono vihiki, Judas va'ora vaipohihara kaimoni. 

44 Judas va'ora ni'avini vakaikahina viahania: 

—Hi'ada makhira oka'ivanitiki, oramosiki vani-ra vagathi bana — 
va'ora nava'isohijora'aha ada Judas. Jesu-ra vakavarajomivini hiki 
Juda biramosivini. 

45Hari. Jesus vavahojaki kania vakaikahi'aha adani Judas, 
binamaakari'aha, bini'aha: 

—Aajo, ivaniti. 

Jesu-ra ramosi'aha. 46 Hari. Vakasa'aiki Jesu-ra vagathi'aha, 
vidaboha'aha. 47 Jesus ipohina hoarana bidioni'ihi ida tarasara 

fori hiki bavinia, bidafia'aha ada sasidotzi vakadika'da'di kahonai 
abono, biava'boarabakosi'ihi ida morobo. 48Oniaroa, Jesua bini'aha: 
—lja'aria vavikhaki ida ava, tarasara hiki vagathira kaimoni 
ada kaabiniki. Onivani fori hini avavikhaja ida avakadisa'ai hora 
avagathija kaimoni. Okaabiniki hora avavanihamania koda? 
49Mahi hahavi a'onira oka'ojomo'ihi Deu-ra khai ani'avini kagorani 
kavasiribanini bodinia, ni-hora avagathi'iki. Namitha'iki ida 
Deus athi vanamoniva abono kohana vanajiri'bo'da'iki Deus athi 
kapapirania — va'ora ni'aha ada Jesus. 
50Ọniaroa, Jesu-ra vanahojaha'aha adani ipohina, aviga'aha. 
51 Kasiaga'aha ada imakhinava. Bikaimaha'ihi ida kidikarahobi 
ka'oa, abono-ra karafoavini hini. Hari. Vahoariha vagathi'aha. 
52Binahojaha'ihi ida kidikarahobi, rajorajona oga'aha, gathana-ra 
finivini. 


Judeus kaija'ari vanasohiva abono vavaka'da'diva vakadiania 
hojaki ada Jesus 
(Mateus 26.57-68; Lucas 22.54-55, 63-71; João 18.12-14, 19-24) 


53Hari. Oniaroa, sasidotxi vakadika'da'di gorana avisaha 
ada Jesus. Sasidotxi vaka'da'diva gorana bodinia vajoroniha 
adani judeus kaija'ari vaka'ojomo'iva abono, judeus kaija'ari 
vanava'isohiva abono vihiki. 

54Hari. Napaja kasiaga'aha ada Pedro. Sasidotxi vakadika'da'di 
gorana khanona, gora i'oarini kavasiribanini bodinia o'oi'aha 
ada Pedro. Vithima'o'aha siho ka'dihania gora avakadava'ava 
abono vakadiania, va'oaniaro sorara fori vihiki adani. Vithi'aha 
vakadiania abono-ra naragi'aha ada Pedro. 

55 Sasidotzi vavaka'da'diva, judeus kaija'ari vanasohiva abono 
vavaka'da'diva khama vaabono vara vakani'akhama'aha. Vanofiki 
Jesus abinina-ra vavahonariahivini. Vanako'diki ida badani 
asohiriki Jesus kania, ni-vakaragaki. 56 Jesus athi kamithava 
abono-ra va'ora vakaboa'iha, Jesu-ra avakaraganahara kaimoni 
afohanana. Jesu-ra vakanavaranihavini adani ija'ari vaipohiki 
afohanana. Korijanahia vakavaranina mani ida vakadivarani-ra 
avakanasohikhamaravini hija. 

57Hari. Judeus kaija'ari vanasohiva abono vavaka'da'diva vahararana 
vigaamanani'aha adani Jesus athi kamithava abono vahoariha, Jesu-ra 
avakaraganahara kaimoni. Jesus athi vakamithava va'ora vani'aha: 

58—Akamithaki ida Jesus athi. Bini'aki: 
“Onathararaki bana ida 
Deu-ra khai ani'avini 
kagorani ija'aria vanamonaha'iki. 
Mahi ahoarabakosikia 
onamonaha'ianaki bana ida gora hoariha 
ija'aria vanamonahariki.” 
Nimania ida Jesus athi akamitha'iki — vakhaniha. 59Vanahoarihabakhiaki 
ida vakadivarani, oniani ida vakadivarani anasohijanarini hija. 
60Oniaroa, gaa'aha ada sasidotxi vakadika'da'di maina 
vahararana bodi pania. Jesu-ra nana'dohi'aha: 

—lIgathanivini inofiria ida ira vakanavaranihavini? 

61 Jesua viso bini'ahi ida athi, ni-bigathaniki. Oniaroa, sasidotxi 
vakadika'da'dia binana'dohi'ianaha: 

—lvani Cristo, Deus ira nagathogatho'iki i? Deus jahaki kaisai mani i? 
62—Ha'a. Hovani Deus kaisai Cristo ho. Hovani ija'ari hahavi 
vakadi'aajo ho. Deus danoki pitana aniaja ovithiki bana ho ka'da'di 

ohina. Ovithina-ra avanokiki bana a'oni. Bahi vaforiki hararana 
vani nama ogarina-ra avanokija bana — niha ada Jesus. 

63Ọniaroa, sasidotxi vakadika'da'dia bina'bira'ihi ida 
kidikarahobi bikaimahaki, bikavarajomija kaimoni ida Jesus Deus 
hina kavaranihi-ra vajaharavini. Va'ora ni'aha: 

—Jesus Deus kaisai hina-ra kahi'badaraki. Nahina kaimoni va'ora 
anihajanariha adani Jesus vara vavani'ava abono. 64Akamitha'iki 
hida Jesus Deus kaisai hina-ra kahivini. Jahari'oamanija ida 
kidivarani. Niha ani'a'aki koda hada Jesus? 

Vagathani'ihi ida athi: 

—Jahariki hida kidivarani. Jahaki ida abinina — vakhanihahavi'aha. 
65Oniaroa, ija'ari vaipohiriki Jesu-ra vakai'baiaha. Vahoariha nokho 
makaria vakarahobavini vakajoiri'aha, Jesu-ra vakahomaravini: 

—Hana hina vani ira kajoirija? — vani'aha. Sorara jabonia 
vagathi'aha ada Jesus, vida'aha. 


Pedro Jesu-ra ogaravini-ra kahiki 
(Mateus 26.69-75; Lucas 22.54-62; Jodo 18.15-18, 25-27) 


66 Hari, gora banininia asia hojaha ada Pedro. Kha'ihi ida 
sasidotzi vakadika'da'di kabadani abono. 67Binoki'aha ada Pedro 
abono-ra naragivini siho ka'dihania. Vada bini'aha, ni'ihi: 

—TIvani ivaipohihara ada Nazareno, Jesus oniki. 

68Pedroa bini'ahi: 

—lIniani. Ovaipohihariha ada. Ni-oogajahakiki ida kadavarani 
nahina nini. 

Hari. Ajihi'aha, gora kavasiribanini kaathania okhamina. 
Ahia'aha ada arakava. 69Badani abonoa binoki'aha ada Pedro, 
vahoariha maakarinia vahojaki-ra ni'a'ianahi: 

—Ovani hi'o Jesus ipohina. 
70 Oniaroa, Pedroa bini'a'ianahi: 
—lIniani. Ipohina ohirihi. 

Viso vakhanina afo'imidia, naothinia vahojakia vani'a'ianaha ada 
Pedro: 

—Hai oamani, kidipohi oamani i, kadarabo Galiléia jaboni. 

71 Oniaroa, Pedro va'ora ni'aha: 

—Deua bikamithahi ida kodivarani. Ni-oogaki ada 
makhira, ipohina ohirihi. Korijanahia okavaranihi; Deus hora 
naima'banakarahovini-ra onofihi. 

72Ọniaroa, ahia'ianaha ada arakava, ahiana ako'bamini. Pedroa 
bikava'ihoki'ihi ida Jesus athi: 

“Hihida joma arakava 
ahiana ako'bamini viahania, 
ivani iniha'iki i: 
Jesus ipohina ohirihi.” 
Ahoarabakosikia inihi.” 
Jesus athi-ra kava'ihokiha, asara'ahapiki'aha ada Pedro. 


Pilatos kania Jesu-ra avisaki adani 
(Mateus 27.1-2, 11-14; Lucas 23.1-5; João 18.28-38) 


1 5 1 Hari. Oniaroa, vagavagani vaabono vara vakani'akhamaha 
adani sasidotxi vavaka'da'diva, judeus kaija'ari 

vanava'isohiva abono, judeus kaija'ari vaka'ojomo'iva abono, judeus 
kaija'ari vanasohiva abono vavaka'da'diva vihiki. 
Vakhaniha: 

—Deus kaisai hina-ra kahi'badaraki ada Jesus. Jahaki ida abinina 
bana. 
Vaabono vara vakani'akhamavini naothinia, Jesus dabohana-ra 
vavahonariahi'aha. Pilatos kania avisaha ada Jesus, avarakha'aha. 
Arabo kaka'da'dini ada Pilatos. 2Oniaroa, Pilatoa binana'dohiha: 

—l|vani judeus kaija'ari vakadika'da'di mani i? 

—Ha'a, ka'oa oamani ida iniaki — Jesua bini'aha. 3Sasidotxi 
vavaka'da'diva Jesu-ra avanaathidanoarari'iki Pilatos kania. 
4Pilatoa binana'dohi'ianaha ada Jesus: 

—Jokoa igathaniria oni vaathi? Ikamitharia ida ira 
avanaathidanoarari'ahapikivini athini? 

5Ni-Jesua bigathani'iki ida Pilatos athi. Pilatoa 
bikava'ibodivaranikaraho'ihi ida Jesua athi bigathaniravini. 


Jesus abinina-ra vahonariahi'iki ada Pilatos 
(Mateus 27.15-26; Lucas 23.13-25; João 18.38b-19.16) 


6Hari. Páscoa ihinika kamahini Pilatoa biva'ahaki ada makhira 
hoarana cadeia kabodinia hojaki ajihina, aihotara kaimoni. Ihinika- 
ra vanamonahakia vanagathogatho'iki ada makhira hana hina cadeia 
okhaonanina vanofivini. Pilatos hojana hiki ida makhira-ra arakhaonanivini. 

7Hari. Hojaki ada Barrabás cadeia kabodinia. Kaabiniki ada. 
Barrabás kidipohi khama va'ora vidaha adani arabo kaka'da'dini 
kahonai abono, kidisorara vihiki. Sorara vani va'ora vagathiha 
adani Barrabás, va'ora avibai'aha cadeia kabodinia. 

8Oniaroa, Pilatos kania vajoroni'aha adani ija'ari vâipohiki. 
Pilato-ra vani'aha: 

—Kadahojai ida makhira hoarana-ra iarakhavini akadiania, 
cadeia kabodinia hojaki. Anofiki ada hoarana-ra iarakhaonanivini 

— vani'aha. 9Va'ora ni'aha ada Pilatos: 

—Jesus judeus kaija'ari vaka'da'diva-ra avanaoniki-ra 
oarakhaonanivini-ra avanofimania koda bana? 

10Pilatos abono-ra nï'avini: 

—lja'ari vaipohikia vavajahaki ada Jesus. Jesu-ra avakabaiki 
adani sasidotzi vavaka'da'diva. Vakadi'akabajahi oamani ida Jesu- 
ra avarakhavini hija kodiania — abono-ra ni'aha ada Pilatos. 

11 Sasidotzi vavaka'da'diva va'ora vara vani'abakhiaki afodanoki 
adani ija'ari vaipohiki Barrabas arakhana-ra vakanikhariavini. 
Oniania, vanaaba'ihi ida sasidotxi vavaka'da'diva vakadihonari. 
12Pilatos kana'dohi-ra vagathani'aha adani ija'ari vaipohiki: 

—lIniani. Anofiriha ada Jesus. Anofiki bana ada Barrabás. 

Oniaroa, va'ora nana'dohi'ianaha ada Pilatos: 

—Niha oni'a'aki koda ada Jesus, judeus kaija'ari vakadika'da'di 
avanaoniki? 

13Bodi'barahia vani'aha: 

—lvahonariahi'a aka'itapoamisahana'ina o Jesus, ava 
akasanakhamakia abinira kaimoni — Pilato-ra vani'aha. 14Pilatos 
va'ora nana'dohi'aha: 

—Nahina kaimoni mani ida Jesu-ra ovahonariahivini hija 
abinina? Nahina mani ida kidibadani jahariki hija? — va'ora 
nana'dohi'aha ada Pilatos. Bodi'barahi vani'aha: 

—lvahonariahi bana ava akasanakhamakia 
aka'itapoamisahana'ina. 

15Ọniania, Pilatoa bivahonariahi'aha ada Barrabás arakhana, 
khai vakhanira kaimoni adani ija'ari vaipohiki. Pilatos sorara- 
ra va'ora honariavini Jesu-ra vidafiahavini xikotxia. Jadi 
sajoki va'a ipohikia ahoki ida zikotzi oniki. Pilatos kasorara 
vidafiahavini naothinia, Pilatoa bivahonariahiha ada Jesus 
aka'itapoamisahanana ava akasanakhamakia abinira kaimoni. 


Sorara vanajaharihariki ada Jesus 
(Mateus 27.27-31; Jodo 19.2-3) 


16 Hari. Avaka'itapoamisahanavini viahania, sorara vania 
avavikhamiha ada Jesus ibavi hoariha Pilatos gorana bodinia. 
Avavikhamiha, va'ora vakaboa'iha adani sorara vaipohiki 
vajoronira kaimoni, Jesu-ra avigarahara kaimoni. 

17 Vaani'ihi ida kidikarahobi. Avanaragarahivini hihi ida 
karahobi nadaraki. 

Vakanamonahahi ida kajamari kajaroki. Ka'da'dia avakaragari'ihi. 
Vakadika'da'di hina vakahi'badara'aha. 18Jesu-ra vani'ahahaviha: 

—Ivani judeus kaija'ari vakadika'da'di i — vani'abakhiaha. 
19 Ka'da'di vakodafiaha ava. Jesu-ra vakai'baf'aha. Jesus viaha 
vakajo'atharari'aha, vakanamasivi'badaravini. 

20Oniaroa, avigaraha'avini naothinia, vaaniihi ida 
karahobi nadaraki, Jesu-ra vakanakarahobi'ianara kaimoni 
kidikarahobia. Oniaroa, ai vavaniha'aha, ava akasanakhamakia 
avaka'itapoamisahanara kaimoni ada Jesus. 


Ava akasanakhamakia avaka'itapoamisahana'iki ada Jesus 
(Mateus 27.32-44; Lucas 23.26-43; Joao 19.17-27) 


21 Hari. Ai vavaniha'aha. Avikhana kaba'i, vakaragarari'aha 
ada Simao. Cirene sidaji kaija'arini ada Simao. Kidisai vi'bamiki, 

hoarana Alexandre oniki, hoariha Rufo oniki. Amasi kania khaki 
ada Simão. Hari. Sorara Simão-ra vanokiha, vahonaria'aha: 

—lvani, Jesu-ra kakaiba'ahi hihida ava akasanakhamakia — 
sorara vani'aha ada Simão. 

22 Hari. Bikaiba'i'ihi ida ava akasanakhamaki. Oniaroa, Gólgota 
ibavi onikia Jesu-ra avisa'aha adani sorara. Gólgota ibavi oniki 
ariathia ka'da'di kajaroni kaibavini ida. Vakaikahi'aha. 

23Sorara Jesu-ra vano'avini hini vanofihi ida vinho miha 
kabodiki, imana 'banani fai inija kaimoni. Binofiravini mani ida 
bigathaniravini hija. 

24Hari. Ava akasanakhamakia Jesu-ra avaka'itapoamisahana'aha 
adani sorara. Varagaamananivini ida ava akasanakhamaki 
nami khorahaki bodinia. Hari hi'ihi ida vakadibadani. Oniaroa, 
vakosonakhamaki ida ja'di pitani jiriki, avigaja kaimoni ida 
kidimakari ravina'ihi. 25Safini namahikajomana vani Jesu-ra 
avaka'itapoamisahana'aha. 

26 Hari. Jesus ka'da'di kanamania avakaka'itapoamisi'ihi ida 
tabua kajiriki rajomi kaimoni, ija'aria avigaja kaimoni ida nahina 
kaimoni Jesu-ra vanaabinivini. Vanajirivini athini: 

“Judeus kaija'ari vakadika'da'di hada.” 

Jesu-ra avanaathidanoararivini hiki judeus kaija'ari 
vakadika'da'di hina-ra kahivini. 

27 Hari. Sorara vani va'ora vavikhaha adani daiki-ra 
avanahoroabakhiaki vi'bamiki. Va'ora avaka'itapoamisahana'aha 
jaboni. Vanaibavi'aha ada hoarana Jesus pitana aniaja, 
vanaibavi'aha ada hoariha Jesus pitana kajasonija. 

28Deus athi kapapirania hoja'iki ida Cristo varani hina: 

“Ija'ari jaharikia kabadaniki-ra vakanabadanihavini 
vani fori hija 
ida vakanabadanihavini.” 

Oniani ida Jesu-ra vakanabadanihavini hija badani jaharikia. 
Namitha'iki kidiania ida Deus athi kapapirania bini'a'iki. 

29Hari. Ija'ari varadaha'aha avigaraha'aha ada Jesus. Jesu-ra 
vakaihimoravini oamani ida varani niki-ra vara vavani'avini hija. 
Onii jaharikia Jesu-ra vani'aha: 

—Deu-ra khai ani'avini kagorani-ra inathararavini-ra ikahiki i, 
mahi ahoarabakosikia ianaja'divini ikahiki i. 30Įabono akava'ijoa. 
Iabono ani'a ava akasanakhamakia — Jesu-ra vani'aha. 

31 Jesu-ra avigaraha'aha jaboni adani sasidotxi vavaka'da'diva, 
judeus kaija'ari vaka'ojomo'iva abono khama. Vaabono 
vakani'akhama'aha: 

—Jesus va'ora akava'joa'iki adani vahoariha. Ni-abono-ra maha 
akava'ijoavini-ra kaaboka'iki. 

32 Jesu-ra vani'aha: 

—Deus ira nagathogathovini-ra ikahiki i. Ivani Cristo, akadija'ari 
vakadika'da'di ihidorohi, iabono ani'a ava akasanakhamakia. Igarini- 
ra anokihi; ni-ira akajari'daki — vani'aha. Hi'adani vibamiki 
avaka'itapoamisahanakia avigarahaki jaboni ada Jesus. 


Abini'iki ada Jesus 
(Mateus 27.45-56; Lucas 23.44-49; João 19.28-30) 


33Hari. Safini sohirarina vani bakibakini kama'da'ihi ida arabo 
afohahavi. Safini ajorana vani avagani kama'da'ianahi. 34Safini 
ajorana vani bodi'baraha'aha ada Jesus athia: 

—-Eloi, Eloi, lema sabactani? — niha ada Jesus athia. 

“KodiDeus, kodiDeus, 
niha onina mani hida 
hora inahojahavini hi'ia?” 

— niha ada Jesus. 

35lja'ari vahojakia vakamithahi ida kidibodi'barai, vakhaniha: 

—Mitha vani'a. Elias kohana-ra baranahaki ada — vakhaniha. 
Elias kohana-ra baranahaki vavanihaki ada Jesus. 

36Kidaraha'aha ida ija'ari athi-ra kamithaki, bianathoranihi 
ida makari fori hiki vinho kaidivarikia. Ava oadaki sanarahakia 
binahoja'ihi. Bivikhahi, Jesus viaha biarakasihi, Jesua 
binadomidomija kaimoni ida vinho a'bani. Ava akasanakhamaki 
kania ija'ari-ra va'ora ni'aha ada vinho-ra vikhaki: 

—Hari'a kaho. Ada kaho vahabini khaha Elias, ava 
akasanakhamakia biakava'ijoara kaimoni ada Jesus. Vada ani'ava. 

37 Oniaroa, bodi'bara'ianaha ada Jesus, abini'aha. 38Hari. Abinina 
kaba'i 'bira'ihi ida makari katokihi Deu-ra khai vani'avini kagorani 
ka'oahafianihiki. Makaria bikatapafiaki ida gora pitani Ibavi Katokini 
Jahaka'oaki oniki ija'ari o'oiria kaimoni. Khiorarini akapitakhama'ihi. 

39 Oniaroa, Jesus aba'ona nabo'ani viahania hojaha ada sorara 
kaka'da'di. Jesus bodi'barana-ra kamithaha, Jesus abinina-ra 
noki'aha, bini'aha: 

—Deus kaisai oamani hada 
hihada makhira. 

40-41 Hari, vahojamaniha 
adani gamo ava 
akasanakhamaki kania. 
Abinina vanokivini napaja 
pa'itzia. Galiléia kaarabonia 
Jesus hojana kari Jesu-ra 
vavaipohihabakhia'iki adani 
Maria Madalena, Salomé, Maria 
hoariha vihiki. José, Tiago 
vihiki vakadiamia ida Maria 
hoariha. Kajo'ojahiki ada Tiago. 
Gamo vani va'ora vako'baiha'ara 
adani, va'ora vakaijahita'ara 
adani Jesus, ipohina khama. 

Ai vihiha adani Jesus Galileia 
kaarabonia, ai vihi'iki jaboni adani gamo avahoarabakosiki, gamo 
vahoariha khama. 

Jerusaléa avikhahahaviiki adani. Páscoa kaihinikani amonahani 
kania. 





Vaka'dama'iki ida Jesus aba'ona 
(Mateus 27.57-61; Lucas 23.50-56; João 19.38-42) 


42-43 Hari. Avakoirina kamahini viahani vani abini'ara ada Jesus. 
Ihinika ko'baini amonahani kamahini vani abini'ara ada. Jesus 
abini'ina-ra oga'aha ada José de Arimatéia. Ija'ari nava'isohiva 
abono ada Jose de Arimatéia. Jahana vani vakahiha ada José. Joséa 
binokha'iki ida mahi Deus ija'ari hahavi-ra va'ora vaka'da'divini. 
Hari. Pilatos kania okha'aha, Pilato-ra finivini kaba'i bini'aha: 

—Pilatos, iva'aha bana ida Jesus aba'ona-ra oanivini ava 
akasanakhamaki kania, okadamahaja kaimoni? 

44Pilatoa bikava'ibodivarani'iki ida Jesus abinijoraki'ina monini. 
Bivahonariahi'aha ada sorara vakadika'da'di anikha'ahi hina. 
Khano'aha ada sorara, Pilatoa binana'dohi'aha: 

—Ada abinimani'aha Jesus? 

—Ha'a, ada abini'aha — niha ada sorara. 45Pilatoa bini'aha ada 
José: 

—Ha'a. Ba ianiha ida Jesus aba'ona. 

460niaroa, Joséa bikapavakarihi ida makari vaforiki jahaki. Ava 
akasanakhamaki kania biavikha'ihi. Bianikha'ihi ida Jesus aba'ona, 
bikarafoa'ihi makaria. Ka'damahi ibavinia biavikha'ihi. Jadi 
hodijama'oki bodinia biobaiha'ihi ida Jesus aba'ona. Vakadihojai 
hiki. 

Hari. Jesus aba'ona-ra obaivini naothinia, vaka'oaha'ihi ida ja'di 
hodini kaathani, ja'di karahoa. Ajihi'aha ada Jose. 

47 Kidibadani Maria Madalena, Maria hoariha khama vada 
vani'aki. Aba'oi biavi'oiki ibavini-ra vanoki'iki adani gamo. Tiago, 
José vihiki vakadiamia ida Maria hoariha. 


Ahoki'iki ada Jesus 
(Mateus 28.1-8; Lucas 24.1-12; João 20.1-10) 


1 6 1 Hari. Avakoirina kamahini naothinia, misai fori hiki-ra 
vakapavakari'aha adani Maria Madalena, Salomé, Maria 

hoariha vihiki. Hi'ida Maria hoariha Tiago vakadiamia ida. Jesus 
aba'ona-ra vakavamisaihara kaimoni misai fori hikia. Vahojana 
oamani ida aba'oi-ra vakavamisaihavini. 

2Ka'afokajomani domingo vani mahi avagani kama'dani 
aba'oi ka'damahani ibavini kani-ra avanikhaha'aha. Safini 
anadaranimananikajomana vani avakhano'aha ja'di hodijama'oki 
kania. 3-4Avakhanorina oadani vaabono vakanana'dohikhama'aha: 

—Nahina vania koda bianiki ida ja'di hodijama'oki katapani 
akadimoni? 

Avakhanona, vada vakhaniha, vanoki'ihi ida jadi hodini 
kaathani katapajanarini. Ania'iki ida ja'di. Kâraho oamani ida ja'di. 

5Ja'di hodijama'oki bodinia avi'oi'aha, vanoki'aha ada 
imakhinava Deua bikarona'iki hodi ka'aniajania vithina. 
Bikaimahaki makari vaforiki, oadaki. Vanokiha, vaimahida'aha. 
6Imakhinava va'ora ni'aha: 

—Hari'a vaimahida! Oogaki ida Jesus ava akasanakhamakia 
aka'itapoamisahanaki-ra avanako'dihavini. Ni-hida hojajanariha 
ada. Ada ahoki'aha. Vada vani'ajakosi hida aba'ona bivahoja'iki 
ibavini — va'ora ni'aha. Vada avani'ajakosihi ida aba'ona hojani 
ibavini. 7 Vara ni'ianaha ada imakhinava: 

—Ai vihi'a! Pedro Jesus ipohina vahoariha-ra va'ora 
vanava'isohiha'a: 

“Ada ahoki'aha Jesus. 
Galileia kaarabonia a'onira 
naviahanokhaki bana ada. 
Idiaja avanokiki bana ada. 
Onivani fori hija ida 
kidivarani 
a'onira ni'ajoravini hi'iki.” 
Va'ora vani'a bana — niha ada imakhinava. 
8Oniaroa, ka'damahi ibavinia vikhaonani'aha. Aviga'ina, 
vaki'darahaha'aha. Vaimahida'aha, ni-vahoariha-ra vara vani'a'iki 
hagihia, vaofinina. 


Ahokina naothinia abono-ra nanokia'iki ada Jesus 
(Mateus 28.9-10; João 20.11-18) 


9 Hari. Domingo vagavagani vani ahoki'aha ada Jesus. Oniaroa, 
Maria Madalena miro'a kania abono-ra nanokiaha ada Jesus. 
'Bodakari kabajadiki ida Maria Madalena. 7 bajadi vaipohina Jesus 
va'ora honaria'iki avakara'o'ina kidiania, ni-kabajadijanaki. Hari. 
Maria miro'a binoki'aha ada Jesus ahoki'ina naothinia. 

10 Ajihi'ihi, Jesus ipohina vakadiania okha'ihi. Vava'i mokara ni'ani 
hiki Jesu-ra vakaasaravini. Kaikahi'ihi ida Maria, va'ora ni'ahi: 

—Hari'a vaasarajana! Ada ahoki'aha Jesus. 

11 Mitha vani'ahi ida Maria kavarani, Jesus ahokina kavaranini. 

Vakajari'damani'ihi. 


Ipohina vi'bamiki vakadiania abono-ra nanokia'iki ada Jesus 
(Lucas 24.13-35) 


12Hari. Oniaroa, amasia avikharimanani'aha adani vi'bamiki. 
Vakadiania abono-ra nanokia'aha ada Jesus. Jesu-ra vanoki'aha, 
ni-ovari nokiana fori hijanaki. 13 Avajoiha adani vi'bamiki, 
vara vavani'a'aha ada Jesus, ipohina vahoariha vakadiania. 
Vakadivarani vakajaridamaniha. 


Kidipohi vahoariha vakadiania abono-ra nanokia'ianaki ada 
Jesus 
(Mateus 28.16-20; Lucas 24.36-49; João 20.19-23; Atos 1.6-8) 


14Hari. Oniaroa, kidipohi 11 vihiki vakadiania abono- 
ra nanokia'aha ada Jesus. Vako'baikosoana kaba'i abono-ra 

nanokiaha. Jesus va'ora kaabanivini hiki ida ahokina kavaranihi 
vakajari'davini. Va'ora ni'aha: 

—Jahari'oamanija ida avakadijari'di. Hora vanokiha adani 
vahoariha. A'onira vananamitha'iki jaboni ida oahokina, kaba'i 
avakajari'dahi — va'ora niaha ada Jesus. 

15Hari. Oniaroa, va'ora honariavini adani ipohina: 

—Arabo hahavia avikha'a bana! Ija'ari hahavi-ra vara va'ora 
vani'a bana omonina jahakia. 16 Va'ora ohonariaki adani hora 
vakajari'dariki vikanana, oniani ida va'ora oakava'ijoavini 
hija bana. Va'ora onava'isohivini hiki adani hora vakajari'daki 
vakadihojai asohiriki abosini-ra vagathanivini bana — va'ora 
ni'aha ada Jesus. 

17 Jesus va'ora nava'isohiki adani kidipohi: 

—Hora vakajari'darikia vakaabokaki jaboni ida kodibadani 
danoki. Hora vakajari'darikia vakaabokaki ida bajadi akara'oni-ra 
vahonariavini. Vani'avini: 

“Bajadi, Jesus ira 
honariavini, 
akara'o'a bana.” 

Hora vakajari'darikia vakaabokaki bana ida athii ogavaharikia 
vaathina. 

18 Hora vakajari'darikia vakaabokaki ida makha-ra vagathivini, 
va'ora ananiha ni-'banaki. Hora vakajari'dariki veneno-ra vi'aviha, 
ni-vamakhaniki. 

Hora vakajari'dariki ija'ari vakavamoniki-ra va'ora vakaabadaha, 
avaihotaha — va'ora ni'aha ada Jesus. 


Deus kania okasi'iki ada Jesus 
(Lucas 24.50-53; Atos 1.6-11) 


19Hari. Jesus kavarani anokhomini naothinia, Deua bigathani'aha 
ada Jesus. Deus pitana ka'aniajania vithi'aha, ka'da'di hi'ina. 

20Oniaroa, ai vihi'aha adani Jesus ipohina. Ibavi hahavia vara 
vavani'a'ihi ida Jesus monina. Vakadika'da'di ada Jesus, oniani 
ida va'ora kakodiavini hija. Badani danoki-ra vakaabokavini hiki, 
Jesus va'ora kakodiavini. Jesus kabadani danoki-ra vanokiki adani 
vahoariha oniania, vakhaniha'aha: 

—Ka'oa oamani ida Jesus monina vara haria vani'avini hiki. 

Hari ida vani oamani Marcos kavarani anokhomi'ini. 

Luca vara bivani'aki ida 
Jesus monina jahaki 





Lucas kavarani kama'dani hida 
1 1 Kodiva'ahi Teofilo. 

Ija'ari vaipohikia vanofi'iki ida jirihi-ra vanamonahavini. 
Vakadipapira jirini athini hiki ida Jesus vanokiva abono haria 
vanava'isohivini hi'iki. 2Va'oaniaroa vanoki'iki ida Jesus kabadani, 
vakamitha'iki ida kidivarani, oniani ida haria vanava'isohivini hija 
Jesus monina. 

3Hovani jaboni, kodiva'ahi Teofilo, onamonahavini onofiki 
ida Jesus monina kapapirani athini. Va'ora onako'di'imidiaki 
adani Jesus vanokiva abono hora vanava'isohijahakira kaimoni 
kidibadani kama'dani, oadani hikia. #Oogahahavivini naothinia 
onamonaha'ki ida papira jirini, iogaja kaimoni ida Jesus varani 
hina ka'oa hini, hoariha ira ka'ojomo'ivini hi'iki. 


Deus ibavi kaija'arinia binava'isohijoraki ada Zacarias vaisana 


5Hari. Iroji va'ora vaka'da'divini kari adani Judéia kaaraboni 
kaija'arini, hojaki ada Deus kabadani abono Zacarias oniki. Sasidotzi 
oniki ada Deus kabadani abono. Zacarias kaija'ari vakadiabi'i 
okhananavaki ada Abias oniki. Sasidotzi hahavi adani Abias kohana 
kaija'ari vavijavaronisiagaki. Zacarias kagamo Isabel oniki. Kidiabi'i 
okhananavaki kaija'ari vavijavaronisiagaki adani jaboni sasidotzi vihiki. 

6Zacarias kidigamo khama bada vani'abakhiaki ida badani 
asohiki Deua bivajahaki, vanaababakhiaki ida Deus kahonari 

jiriki afohahavi. 7 Ni-vaisaki adani Zacarias, kidigamo khama. 
Isabel ni-bikaabokaki ida isani. Na'arihavi vihibamakhama'aha, 
kidimakhira khama. 

8-9 Sasidotzi vakadibadani hiki ida misai mitxaki fori hiki 
incenso oniki avanaha'divini, Deu-ra khai vani'avini kagorani 
bodinia. Sasidotxi hoarana ka'oa okhajakosiki, bianaha'dija 
kaimoni ida incenso. Hari. Zacarias maina-ra vanagathogatho'aha, 
incenso-ra anaha'dira kaimoni. 

Oniaroa, Deu-ra khai vani'avini kagorani kania okha'aha ada 
Zacarias, okhajakosi'aha. 10Incenso-ra anaha'divini oadani ija'ari 
vaipohiki baniniaja vahojaki, Deu-ra vara vani'avini. 

11 Zacarias kania nokia'aha ada Deus ibavi kaija'arini. Incenso 
ha'diki ibavini altar oniki aniaja. 12 Zacaria binokiha, rapata'aha, 
ni-biogaki ida bada bini'aki kaimoni. 13Deus ibavi kaija'arinia 
bini'aha: 

—Zacarias, hari'a rapata! Deua bikamitha'iki ida 
avakadikanikhari kidiania. Isaki bana ida kadagamo. 'Banaha ada 
avakadisai, vanaoni bana João. 14ĮIsai 'bana'ina ira khai ni'aki bana 
i. Vava'i khaiinikarahoki bana adani ija'ari vaipohiki jaboni. 

15Deua binagathogathoki ada isai, karaho'ina ija'ari vaipohikia 
avigaki ada bana. Hari'a bana bi'aviva ida vinho, kavi hiki. Isai 
tanana kari vani hojara bana ada Ma'onahai Jahaki kidiania, va'i 
nahonariahihini hiki kaimoni kidimahi oadakia. 

16 Va'ora nava'isohibakhiaki bana adani Israel kaija'ari vanofija 
kaimoni ida Deus athi-ra vanaabavini. VakadiDeus ada. 17 Deus 
athi vikhava abono bana ada kadaisai. Deus athi namoniva abono 
Elias kohana fori hiki bana ada. Elias kohana bada bini'aki ida 
Deus kabadani danoki, onivani fori hija bana ida kidibadani 
danoki jaboni. Ija'ari-ra va'ora kaabanibakhiaki bana ada, oniani 
ida bana isai vaabono avakakariakakhamavini hija vakadiamia, 
vakadiabi'i vihiki khama. Deus athi-ra vanaabarikia vakamithaki 
bana ida kadaisai kakaabanahi, hojai asohikia vakahojai'ianara 
kaimoni. Kadaisai athi-ra vakamithaki bana adani Israel kaija'ari, 
oniani ida ka'da'di Cristo khana-ra vanokhavini hija. 

18Oniaroa, Zacaria binana'dohi'aha ada Deus ibavi kaija'arini: 

—Nihaniki vania iathini-ra okajari'dariki ho? Na'arihavi 
arihi'oamanija kodigamo khama. 

19Deus ibavi kaija'arinia vara bini'a'ianaha: 

—Hovani Deus kahonai abono ho, Gabriel ooniki ho. Deus 
hora karonavini hiki varani jahakia ira onava'isohihaja kaimoni. 
20 Kodivarani-ra ikajari'davini kaba'i, Deua binofivini kamahini 
namithaki bana ida oni'aki. Oathi-ra ikajari'davini mani ida 
iabanini-ra nakhanahaja. Kadaisai banini hirina oadani, ni- 
ivaravarani-ra ikaabokajanaki bana — niha ada Deus ibavi 
kaija'arini. 

21 Vara nina oadani, baniniaja vahojaha adani ija'ari vaipohiki 
Zacarias khaonanina-ra vanokhavini. Vakava'ibodivaranihi ida 
agathanina hiki Deu-ra khai vani'avini kagorani bodinia. 

22Khaonani'aha, ni-vara nina-ra kaabokajanaki ada Zacarias. 
Oniaroa, ija'aria avigaki ida vadami fori hiki-ra noki'avini Deu- 
ra khai vani'avini kagorani bodinia. Vara nina-ra kaabokaravini 
kaba'i, va'ora nava'isohi'aha adani ija'ari sa'a namithaki kaimonia. 

23Hari hi'ihi ida Zacarias kabadani Deu-ra khai vani'avini 
kagorani bodinia, gorana ajoïaha. 

24Hari. Mahi ipohiriki vani kajahavido'ihi ida Isabel. Gora 
bodinia hojahaha'oadahahi 5 masiko ipohina. Abononi ni'ahi: 

25—Badara ipohiki oisana-ra onofivini kaba'i, ni-oisaki. Deus 
vani hora kajoamoraja, oniani ida hora naisa'ia, ni-ija'ari hora 
vakaihiponirijanaki. 


Deus ibavi kaija'arinia binava'isohijoraki ida Maria isani 


26Hari. Oniaroa, 6 masiko ipohina vani kajahavido'ihi ida Isabel. 
Oniaro kari Deua bikarona'iki ada ibavi kaija'arini Gabriel oniki 
Nazaré sidajia okhana. Galiléia kaarabonia hojaki ida Nazaré sidaji. 
27 Deus ibavi kaija'arinia bivikhaki ida Deus athi Maria kaimoni. 
Ima'inavi ida Maria, ni-makhani'iaki kaho. Kidimakhira kaimoni 
ada José. José ka'arahoda okhananavaki ada arabo kaka'da'dini 
kohana Davi oniki. 

28Hari. Maria kania kaikahi'aha ada Deus ibavi kaija'arini 
Gabriel oniki, bini'ahi: 

—Maria, khai ini'a hida kodivarani Deus ira kajoamorakaraho'iki 
i. Hojaki ada kadaka'da'di Deus kadania. 

29 Oniaroa, Maria bikamithahi ida Deus ibavi kaija'arini athi, ni- 
biogaki ida niha ninini. Bikava'ibodivarani'ihi ida Gabriel kavarani 
nahina hini. 

30Hari. Vara ni'ianaha ada Deus ibavi kaija'arini: 

—Maria, haria iva'ini soko iniva! Deua khai bini'aki ida ihojani. 
3llisaki bana i. Makhira isani bana ada kadaisai, inaonivini bana 
ada kadaisai Jesus. 32Ka'da'di jahaki danoki kaimoni bana ada. 
Deus danoki nama hojaki kaisai ada bana. Ija'aria vani'avini Deus 
kaisai hina. Deua binagathogathoki ada ovari ka'da'di hira kaimoni. 
Kidija'ari okhananavaki Davi oniki ka'da'di hina vani fori hira bana 
ada. 33Jacó kohana kaija'ari vanamitharonisiagaki vakadika'da'di 
kaimoni ada afoha'oadaha. Ni-ihimirihi ida ija'ari-ra vaka'da'divini. 

34Hari. Maria bini'aha ada Deus ibavi kaija'arini: 

—Ni-nihanikia namitharihi ida hora ini'avini hiki. Ima'inavi 
oamani ho. Ni-okamakhiraki kaho. 

35Deus ibavi kaija'arinia bigathani'ihi hida Maria athini: 

—Ma'onahai Jahaki danoki khaki bana kadania. Deus nama 
hojaki danona ira avi'onanivini mani bana ida ira naisaja bana, 
oniani ida Deus kaisai jahaka'oakia kadaisai-ra vanaonivini hija 
bana. 

36Ikava'ihokiki ida hoarihaja iigamini Isabel oniki. Ni- 
bikaabokaki ida isai-ra namonaha'avini vakhaniha adani ija'ari. 
Na'arihavi hini kaba'i, kajahavido'iki ida Isabel. 6 masiko 
bivahoja'iki kajahavido'ini. 37 Deua bikaabokaki ida badani danoki 
hahavi binofiki. 

38 Maria bini'aha: 

—Hovani Deus kahonai abono ho. Jakana namitha'ava kaho ida 
vara hora ini'avini hi'iki kodiania. 

Oniaroa, ajoiaha ada Deus ibavi kaija'arini Deus kania. 


Isabel gorania okhaki ida Maria 


39Hari. Mahi ipohiriki radahani vani ibavijahaha'ihi ida Maria 
kidinahina-ra. Ibavijahahani naothinia, okha'ihi Judéia kaarabonia. 
Namahimahionahaki ida Judéia kaaraboni. Zacarias kidigamo 
khama vavahojaki kasidajinia okha'ihi ida Maria. 

40O0niaroa, kaikahi'ihi, Zacarias vagorana o'of'ihi, bika'ivanitihi 
ida Isabel. 41 Isabel bikamitha'ihi ida Maria bika'ivanitivini, oniania, 
'dori'dorihani bikamitha'ihi ida kidisai jahani bodinia. Hari. Isabel 
va'ini-ra nahonariahihi'aha ada Ma'onahai Jahaki, varavara'ihi. 

42 Athii 'barakia bini'ahi ida Maria: 

—Deus va'ora kajoamoraki adani gamo vahoariha. Ivani ira 
kajoamoravini arafiaki ada. Deua bikajoamorakarahoki bana 

ada kadaisai. 43Kodika'da'di kaimoni ada kadaisai. Nahina 
ohipa'itxirihi, kodika'da'di kaamia kodiania khaki. 44Hora 
ika'ivanitivini vani giragira'ia hida kodisai ojaha bodinia khai ira 
ni'avini. 45Deus ira nava'isohijoravini-ra ikajaridaravini, oniani ida 
ira kajoamoravini hija — Isabea bini'ahi ida Maria. 


Maria khai bini'aki ida Deus jahana 


46Hari. Nihi ida Maria: 

—Okava'ibodivarani'iki ida Deus jahana. 47 Khai onia'aha ada 
Deus, hora kava'ibodivarani'aha. Kodi'aihotahi abono ada. 

48-49 Hovani kidihonai abono ohiki ho, nahina ohipa'itxirihi. 
Deus badani hahavi danoki-ra kaabokaki. Ovaria bada bini'a'iki 
ida kidibadani jahaki, danoki kodiania, oniani ida vahoariha hora 
vara vavani'abakhiavini hija, gamo Deua bikajoamorakaraho'iki. 
Jahaka'oaki ada Deus. 

50Deus va'ora va'adiki adani ija'ari avikhananavaki, ija'ari 
vanamitharonisiagaki, ija'ari hidakaba'i vahokiki athi naabani 
vihiki. 

51 Deua bianaviraki bana ida vadi danoki, va'ora nihimaki bana 
adani ija'ari vaabono vavaboraborahaki. Binihimaki jaboni ida 
vakadibadani asohiriki bada vani'avini vanofiki. 52Va'ora aniki 
adani arabo kaka'da'dini vadanoki ka'da'di vihijanarara kaimoni. 
Va'ora kakodiaki adani vakanahinariki. 53Deus va'ora no'aki adani 
vavai'amiki 'baia, kidinahina hikia. Ni-Deus va'ora no'aki adani 
vakanahinakarahoki kidinahina. Va'ora honariaki adani ai vihi'ina. 

54Deua binanamitha'iki ida athi a'bo'daki akadija'ari 
avikhananavaki-ra va'ora nava'iponivini hi'iki, va'ora kakodia'aha 
adani Israel kaija'ari. Deus kahonai abono vihiki adani Israel 
kaija'ari. 55Va'ora akadava'ahaha'oadahaki adani Abraão, Abraão 
kaija'ari vanamitharonisiagaki vihiki — nihi ida Maria. 

56Hari. Masiko ahoarabakosiki vani hoja'ihi ida Maria Isabel 
vakadiania. Naothinia ajihi'ihi, Nazaré sidajia joi'ianahi. 


João Batista 'bana'ina varani hini 


57Hari. 'Bana'ihi ida Isabel. Makhira ada isai. 58Oniaroa, 
ija'ari Isabel gorani maakarinia vahojaki, kidija'ari vihiki khama, 
vakamitha'iki ida Isabel kaisai 'bana'ina monina. Vaabono 
vakani'akhama'aha: 

—Ada banini hi'aha Isabel kaisai. Jahaki ada Deus vakadimoni 
hina. Na'arihavi hini kaba'i, Deua bikajoamoravini isa'ihi — 
vakhani'aha. Khai vakhani'aha adani ija'ari vaipohiki Isabel khama. 

59Hari. Semana hoarani-ra vahoja'aha ada isai, vakarajomi'aha 
siikosida rajomia. Isaia bivahojaki kania vakaikahi'aha adani 
Zacarias, Isabel, vakadija'ari vihiki. Sasidotxia bikarajomi'aha ada 
isai, Deus kaija'ari hira kaimoni. Vanofiki ida isai-ra vanaonivini 
Zacarias, kidiabi'i onina. 
601sabel va'ora ni'aha: 
—lIniani. Kodisai-ra anaonivini João. 
61 Oniania, vakhani'aha: 

—Akadija'ari vakadiania ni-hojaki ada makhira João oniki. 

62 Ni-varavarana-ra kaaboka'iaki kaho ada isai kaabi'i, oniani ida 
vasa'a vanana'dohivini hija: 

—Hana hini onii ida inofija kadaisai onina kaimoni hini? 
63Zacaria bikanofiki ida tábua kapitani kapa'itxi, isai onina-ra 
najirivini ibavini kaimoni. Biagathani'ihi, bikanajiri'ihi. “Isai onina 

João.” lja'ari vahojakia vakava'ibodivaranikaraho'aha. 

64Oniania, Zacarias bikaaboka'ianahi ida varavara'ianana, athi 
jahakia Deu-ra vara ni'a'aha. 

65Ija'ari Zacarias gorana maakarinia vahojakia 
vakava'ibodivaranikaraho'aha ada Zacarias varavara'ianana. Ija'ari 
vaibavi ipohikia avaadahaoni'aha, vara vavani'a'ihi ida isai monina. 
Judéia kaaraboni namahimahionahakia akarafarakhama'iki ida 
isai monina. 66lja'ari vakamithava vakava'ibodivarani'ihi, vaabono 
vakanana'dohikhama'aha: 

—Karaho'aha ada isai, nahina koda bana kabadanira ada? 

Deus danona hojani-ra avigavini mani ida isai kania. 


Zacarias kavarani hida 


67Hari. Oniaroa, Ma'onahai Jahaki Zacarias va'i-ra 
nahonariahihi'aha. Zacaria vara bivani'ahi ida nahina 
namitha'iariki Deua binava'isohivini hi'iki. Bini'aha: 

68—Vara avani'ava ida Deus akadika'da'di jahana, ovani ada 
Israel kaija'ari vakadiDeus hira. Va'ora akava'ijoa'iki adani kidija'ari 
gathaki fori vihijanarara kaimoni. 

69Deua bikaronaki ada aihotahi abono danoki haria 
kajoamoraki kaimoni hina. Deus kahonai abono Davi kohana 

oniki kahanodi namitharonisiagaki ada aihotahi abono. 70 Deus 
va'ora nava'isohi'bo'da'iki adani athi namoniva abono vajahaka'oaki 
kohana. Oniaroa, vananamitha'ihi ida Deus athi. Vani'aha: 

71 “Deua bikaronaki bana ada aihotahi abono akadiania. 

Akadija'ari-ra va'ora akava'ijoaki bana ada 
ija'ari haria vavajahariki vasa'a kabodinia.” 
Vakhaniha adani Deus athi namoniva abono. 

72 Zacarias asia vara niki: 

—'Bo'dakari Deua vara bivani'aki ida akadija'ari avikhananavaki- 
ra va'ora va'adivini, binanamithaki jaboni ida athi jahaka'oaki Deus 
kava'iponahi a'bo'daki. 

73-74Deua binava'isohijora'iki ada akadi'arahoda okhananavaki 
Abraão Deus kava'iponahi a'bo'dakia. Deua bini'aha: 

“Abraão. Deus ka'oa ohina mani ida 
ira onava'iponi'imariniravini hija. 

Va'ora oakava'ijoaki bana adani kadaija'ari 
vanamitharonisiagaki. 

Va'ora osaariki bana adani ija'ari va'ora vavajahariki vasa'a 
kabodinia. 

Va'ora ova'aha'iki bana adani kadaija'ari, 

vaofinirina oadani bada 
vani'ahaha'oadahaki bana ida kodibadani”. 

Deua bini'aha ada Abraão kohana — niha ada Zacarias. 

75Asia vara niha ada Zacarias: 

—Deua binofiki ida haria akava'ijoavini akadimahi-ra nasohira 
kaimoni, bada ani'aja kaimoni ida badani Deua bivajahaki mahi 
hahavi arihokina oadani — niha ada Zacarias. 

76 Zacaria bini'aha ada kidisai tanaki: 

—lvani, kodisai, ija'ari ira vanaonivini Deus danoki nama hojaki 
athi namoniva abono. Deus ira karonaki bana aihotahi abono 
viaha-ra iavikhananavavini. Hagihi nasohiva abono fori ihiki i. 
Va'ora inava'isohiki bana adani ija'ari vakadimahi-ra vanasohira 
kaimoni, vakadika'da'di kaikahina viahania. 

77 Ija'ari-ra inava'isohivini hiki bana ida Deus vakadihojai 
asohiriki, vakadivarani asohiriki hiki bina'biravini. 
Vakava'ipahinihi, oniani ida va'ora akava'ijoavini hija bana. 

78-79Deus va'ora nakaidivaki adani ija'ari, binofiki va'ora 
va'adivini. Mahi vagani fori hiki ida Deus ija'ari-ra akava'ijoavini 


O Novo Testamento na Paumari do Brasil, 2da ed. @ 2010, Liga Biblica Internacional 


231 Lucas 1, 2 


varani hini. Joma bakibakini vahojani vani fori hiki ida ija'ari 
Deu-ra avigariki. Ija'ari vaabini'iki vaibavia vahojaki fori vihiki 
adani. Deua binakama'da'ihi ida mahi vagani nokiani akadiania. 
Deus kania khaki ida vagaki. Vajaforia bana binavagahahaviki ida 
bakibakini. Vagaki ida Deus athi haria avanamithahavini Deus 
kahagihia ava'i jahajahaja kaimoni — niha ada Zacarias. 

80 Hari. Avijava'aha ada Zacarias kaisai João oniki. Danoki ada. Isai 
va'i-ra nahonariahihi'aha ada Ma'onahai Jahaki. Deu-ra nofijahakiki 
ada. Kidibadani kama'darini oadani, hojaha ada Joao amasia, ibavi 
kaija'aririki kania. Israel kaija'aria aviga'iariha kaho ada Joao. 

Oniaroa, kama'da'ihi ida kidibadani vakadiania Deus athia va'ora 
ka'ojomo'ivini. 


Jesus Cristo 'bana'ina varani hini hida 
(Mateus 1.18-25) 


2 1-2Hari. Oniaroa, arabo hahavi kaka'da'dini Augusto oniki 
va'ora honariaha adani kidihonai abono vaipohiki: 
—Va'ora varajoma adani ija'ari kodiarabo hahavia vahojaki mahija 
va'ora oogavini nihafori vihina vaipohina — niha ada Augusto. 
Va'ora varajomavini kari Síria kaaraboni kaka'da'dini ada 
Cirênio oniki. 3Oniaroa, ija'ari hahavi avikhaki vakadiabi'i 
avikhananavakia vava'banaki ibavini afohanana. 
4Hari. José kaabi'i okhananavaki ada arabo kaka'da'dini Davi 
kohana oniki. Davi kohana biva'banaki kasidajini Belém oniki. Hari. 
Galiléia kaarabonia hojaha ada José, Nazaré sidaji onikia hojaha. 
sOniaroa, ajihi'aha, Belém sidajia avikha'aha Maria 
khama varajomara kaimoni. José kagamo kaimoni ida Maria. 
Bivi'omapa'itxirina kaba'i vani kajahavido'ihi ida Maria. Ija'ari 
vakadivada ibavini ija'aria binaji'binivini mani ida 'daama kahidari 
vagorana Maria José khama va'ora nahojaja. 
6Hari. Belém sidajia vahojana kaba'i kama'da'ihi ida isai 'banarahana. 
7'Bana'aha ada kidisai ahivaja'i. Bikarafoa'aha ada kidisai makaria. 
'Daama kahidari vakadi'bai bavinia bibarari'aha ada kidisai i'oarinia. 


Deus ibavi kaija'arini ovilia avakadava'ava 
abono-ra nava'isohivini Jesus 'bana'ina 


SHari. Belém sidaji maakarinia amasia vahojaki adani ovilia 
avakadava'ava abono. Joma oadani va'ora avakadava'aki adani 

ovilia. 9Oniaroa, Deua bikaronaki ada ibavi kaija'arini ovilia 
avakadava'ava abono vakadiania. Nokiaki jaboni ida vagaki jahaki 
vakadiania. Nama gaari'ihi ida safini vagana fori hiki ovilia 
avakadava'ava abono vanamana, oniani ida va'ora narapata'ihi. 
10Deus ibavi kaija'arini va'ora ni'aha: 

—Hari'a varapata! Hora rakhaki hida moni jahakia a'onira 
okanamonihavini. Ija'ari hahavi vakadimoni ida moni jahaki, khai 
vakhanira kaimoni. 

11Hidakaba'i Belém sidajia 'bana'iki ada isai Cristoa oniki. Ija'ari 
hahavi vakadi'aihotahi abono kaimoni ada. Avakadika'da'di ka'oa ada 
Cristo. 12Va'ora avakaragaki bana adani José, Maria, isai tanaki 'daama 
kahidari vagorana. Isai 'daama kahidari vakadi'bai bavinia hojaki, 
kidiamia i'oarinia. Makaria bikarafoaki ada isai. Nimania ida bana isai 
tanaki-ra avakaragavini, oathi ka'oa hini-ra avarigaja kaimoni. 

13Hari. Deus ibavi kaija'arini vara va'ora ni'avini kaba'i, 
vanokia'aha adani Deus ibavi kaija'arini vahoariha vaipohiki. 
Vaipohi'oamanira adani. Deus kamoroa vaahia'aha. Vakadimoro 
kaathi hiki ida Deus jahana. Vakhaniha: 

14—Jaha'oamanira ada Deus danoki nama hojaki! Deus va'ora 
no'aki adani ija'ari va'ora nakaidivaki va'i jahajahania, vaabono 
avaakakariakakhamara kaimoni. 

15Oniaroa, avajoisiaha adani Deus ibavi kaija'arini Deus kania 
nama. Ovilia avakadava'ava abono vaabono vakani'akhama'aha: 

—Aokhava bana Belém sidajia! Anavanavanahava ida Deus haria 
nava'isohivini hi'iki. 

16Hari. Jorakia avikha'aha avakhano'aha, va'ora vakaraga'aha 
adani José, Maria khama vanoki'aha ada isai tanaki 'daama kahidari 
vakadi'bai bavini bodinia omana. 17 Ovilia avakadava'ava abono va'ora 
vananamitha'aha adani Maria, isai monina Deus ibavi kaija'arinia 
vara bivani'ajora'ikia. 18Ovilia avakadava'ava abono vaathi-ra 
vakamitha'aha adani ija'ari, vakava'ibodivaranikaraho'ihi ida isai 
monina. 19Maria jaboni bikava'ibodivarani'ihi ida namitha'iki. Va'ini 
bodinia abononi vara ni'ahi kidisai monina Deus vara bivani'a'ikia. 

20Hari. Ai vihi'aha adani ovilia-ra avakadava'aki, amasia 
avajoi'aha. Vaadahana kaba'i vaahia'aha, Deu-ra vani'aha: 

—l|vani ijahaki i, akadimoni ihini! Haria inanamitha'iki isai 
monina. Haria inanokiahivini hiki ada isai jaboni, Deus ibavi 
kaija'arini haria vara vani'avini hi'iki. 

Isai-ra vanaonivini Jesus 


21 Hari. Semana hoarani radaha'ihi, José, Maria khama 
avavikha'aha ada isai, vakarajomira kaimoni siikosida rajomia. 
Isai banini hi'ina viahani, Deus ibavi kaija'arini Maria-ra 
nava'isohijora'iki isai-ra Jesus vania vanaonira kaimoni, oniani ida 
vakadisai-ra vanaonivini hija Jesua. 


José, Maria khama avavikha'aha ada Jesus 
Deu-ra khai vani'avini kagorani kania 


22-24 Hari. José, Maria khama avavikha'aha ada Jesus Jerusalem 
sidajia. Vanamonaha'imidiaki ida ihinika ija'ari abononi sokovini 
jahaja kaimoni Deus viaha, vanaabaja kaimoni ida Deus 
kava'isohihi jiriki. 'Bodakari Moises kohana bivava'isohihi'iki Deus 
kava'isohihi jirikia: 

“Deus kaimoni ada makhira isani ahivaja'i. 
40 mahi ipohini 
isai 'banana naothinia 
sasidotzi kania vavikha'aha ada isai. 
Vakavikha'hi jaboni bana ida ho'doko ko'bamiki, 
sasidotzi Deu-ra kanava'igavini kaimoni 
ida igitha abononi ahadiki. 
Isai kaamia abononi najahaki jaboni bana 
Deus ija'ari-ra honariavini hikia. 
Rajomi ida ija'ari abononi najahavini Deus viaha.” 
Nimania ida Deus kava'isohihi jiriki. 

Hari. José Jesu-ra avavikhaha Deu-ra khai vani'avini kagorania, 
Deus kania gahinai vanihara kaimoni ada Jesus. 

25 Hari. Jerusalem sidajia ibaviki ada makhira Simeao oniki. 
Oniaroa, Deu-ra khai vani'avini kagorania vakaikahina vani 
kaikahi'aha ada Simeao jaboni. Deu-ra nofijahakiki ada, athi 
binaababakhiaki jaboni ada. Ma'onahai Jahaki Simeao va'i-ra 
nahonariahihivini. Simeao binokhahaha'oadahaki ada aihotahi 
abono Deua bikaronaki, Israel kaija'ari-ra akava'ijoaki kaimoni. 
26Ma'onahai Jahakia bini'a'bo'da'iki: 

—Simeao. Iabinini viahania, inokiki bana ada aihotahi abono 
Cristoa oniki Deua bikaronaki — Simeão-ra ni'a'iki ada Ma'onahai 
Jahaki. 

27 Oniaroa, Ma'onahai Jahakia binava'isohi'aha ada Simeao Deu- 
ra khai vani'avini kagorania okhana. Hari. Okha'aha. Oniaroa, 
vakaikahi'aha adani Jose, Maria khama, Jesu-ra avavikhajakosi'aha 
vanaabaja kaimoni ida Deus kava'isohihi jiriki. 28Simeaoa 
bigathani'aha ada Jesus. Deu-ra vara ni'a'aha ada Simeão athi jahakia: 

29-30— Deus Kodika'da'di. Hidakaba'i hora inanokiahivini hi'iki 
ada aihotahi abono, oniani ida ova'i-ra najaha'ia. Aihotahi abono- 
ra onokiravini oadani, ni-onofiki kaho ida oabinina. Onoki'iki 
ada aihotahi abono, ni-makhanijanaki ida oabinina. 31 Onoki'iki 
ada aihotahi abono ikarona'iki ija'ari hahavi-ra akava'ijoara 
kaimoni. 32Mahi vagani fori hiki ada. Va'ora ka'ojomo'iki bana 
adani judeus kaija'ari vihiriki avigaja kaimoni ida Deus kania 
avikhana. Kadaija'ari mani adani Israel kaija'ari. Vahoariha khai 
vani'aki bana ida Israel kaija'ari vakadiani miro'a aihotahi abono- 
ra ikaronavini — niha ada Simeão. 

33 José, Maria khama vakava'ibodivaranikarahoki ida Simeão 
isai-ra vara vani'avini. 

34-35 Oniaroa, Simeãoa bini'a'aha ada Deus: 

—Deus, va'ora kajoamora bana hadani Maria. 

Jesus kaamia maina-ra vara ni'aha ada Simeão: 

—Deus vania binagathogatho'ara hada hihada isai. Israel kaija'ari 
vaipohikia vavajahariki bana hada kadaisai. Deus va'ora nihimaki 
bana adani kadaisai-ra vanofiriki. Iva'ini mokara niki bana i. Hado 
sajoki iva'ini-ra nahadoki fori hiki bana ida iva'ini mokara nini 
karahoni. Israel kaija'ari vahoariha vani adani kadaisai-ra vanofira 
bana. Deus va'ora akava'ijoaki bana adani. Deua binanokiaki 
bana ida ija'ari va'ini bodini vara nini, kadaisai-ra vanofivini 
vanofiravini — niha ada Simeão. 

36Hari. Deu-ra khai vani'avini kagorani bodinia hojaki jaboni 
ida Deus athi namoniva abono Ana oniki. Na'arihavi hi'iki ida. 
Kidiabi'i kohana onina Fanuel. Kidi'arahoda okhananavaki Aser 
oniki. Kamakhira'iki ida Ana. 7 badara ipohini bivahoja'iki ada 
kidimakhira, oniania, abini'aha, kaariha hi'ihi. 

37 Ana bivahojaki ida 84 badara ipohini. Deu-ra khai vani'avini 
kagorani kavasiribanini bodinia hojahaha'oadahaki ida Ana, 
ni-khaonaniki. Mahi, joma hikia, Deu-ra kanamasivibakhiaki 
ida. Kidihojai hiki ida. Mahi ipohiki ni-'baiki ida, Deu-ra vara 
niabakhia'oamanija kaimoni. 

38Hari. Oniaroa, José, Maria vakadiania khami'ihi. Deu-ra khai 
ni'avini hiki aihotahi abono-ra karona'avini. Deu-ra ni'a'ihi ida Ana: 

—Deus, ijahaki i akadimoni ihini. Aihotahi abono-ra ikarona'iki i 
akadimoni. 

Naothinia Ana vara va'ora ni'aha adani ija'ari: 

—A'onivani avanokhaki ada aihotahi abono Deua bikarona'iki 
akadija'ari-ra akava'ijoara kaimoni. Hada vani isai aihotahi abono 
kaimoni — va'ora ni'ahi ida Ana. 


José, Maria khama avajoi'aha Nazaré sidajia 


39 Oniaroa, sasidotxi kania vavikhaha ada Jesus, Deus kania 
gahinai vanihara kaimoni. José, Maria khama vanaaba'ihi ida Deus 
kava'isohihi jiriki. Oniaroa, Galiléia kaarabonia avajoi'aha, Nazaré 
sidajia hojaki ida vagorana. 

40 Hari. Avijava'ina danomani'aha ada Jesus, karahomanihi ida 
kidi'ogahai. Deua bikajoamoraha'oadahamani'aha. 


Deu-ra khai vani'avini kagorania hojaroniki ada Jesus 


41 Hari. Badara hahavi avikha'aha adani Jesus kaamia, kidibadia 
vihiki Jerusalém sidajia, vanakanorija kaimoni ida judeus kaija'ari 
vakadihinika Páscoa oniki. 

42Hari. 12 badara ipohini-ra vahojavini vani kidiamia 
avavikha'aha ada Jesus Jerusaléa. 43 Hari hi'ihi ida ihinika, ai 
vihi'aha vagorana avajoi'aha. Jesus vani ada hojaroni'aha Jerusaléa. 
José, Maria khama ni-aviga'iki ada Jesus hojaroni'ina. Vakadija'ari 
vakadiania avajoi'aha. 44Hojaki vavanihaha ada Jesus vakadija'ari 
vakadiania, oniani ida mahi oadani va'ora naadahaja. Mithani vani 
Jesu-ra vanako'di'aha vakadija'ari vakadiania. 45 Vakaragaravini 
mani ida Jerusaléa va'ora anajoija. 

46Mahi ahoarabakosiki vani vanako'di'aha. Deu-ra khai 
vani'avini kagorania vakaraga'aha ada Jesus. Judeus kaija'ari 
vaka'ojomo'iva abono vahararana vithiki ada Jesus. Mitha bini'a'iki 
ida vakadivarani, va'ora nana'dohibakhiaki jaboni ada Jesus. 47 Isai 
hina kaba'i ada Jesus, biogajahakiki ida Deus athi, vakadina'dohi 
bigathanivini biogajahakiki jaboni, oniani ida Jesus athi-ra 
vakamithakia vakava'ibodivaranikarahovini hija. 

48 Hari. Jesu-ra vanoki'aha adani kidiamia, kidibadia khama, 
vakava'ibodivaranikaraho'aha jaboni. Kidiamia bini'aha: 

—Kodisai, niha inimanija Jerusaléa ihojaroni'iki? Kadabadia 
khama ira akava'isokonikarahovini hiki iavisonini. Ira anako'di'iki 
hari akadija'ari vakadiania. 

49 Oniaroa, Jesua bini'ahi ida kidiamia: 

—Mamai, nahina mani ida hora avanakodihavini hija? 
Avarigaria koda ida kaikahi'ini mahi kodiabi'i-ra khai vani'avini 
kagorania ohojana kaimoni? 

50 Jesus kavarani-ra mitha vani'avini kaba'i, ni-avigaki ida 
nahina nini vara va'ora ni'avini hiki. 

51 Oniaroa, José, Maria vakadiania ajoiaha ada Jesus, Nazaré 
kasidajinia avikha'aha. Binaaba'ihi ida kidiamia, kidibadia vihiki 
vaathi. Kidiamia bikava'ibodivarani'ihi ida namitha'iki Deu-ra khai 
vani'avini kagorani bodinia. 

52Karaho'aha ada Jesus, kidi'ogahai karaho'iki jaboni. Deus, 
ija'ari hahavi khama vavajahaki ada Jesus. 


João Batista kavarani hida 
(Mateus 3.1-12; Marcos 1.1-8; João 1.19-28) 


1-2Hari. Judéia kaarabonia khaha ada makhira Deua 
bikaronaki, onina João Batista. Amasia hojaki ada. Kagorariki 
ida amasi. Zacarias kaisai ada. 

Oniaroa, João Batista-ra vara ni'aha ada Deus: 

—Joao, va'ora nanamitha bana adani ija'ari hahavi omonina. 
Va'ora ka'ojomo'i bana oathia ira onava'isohivini hi'ikia — niha ada 
Deus. 

Oniaro kari, arabo hahavi kaka'da'dini hiki ada Tibério. 15 
badara ipohini vani arabo hahavi kaija'arini-ra va'ora vaka'da'dira 
ada Tibério. Oniaro kari, Judéia kaaraboni kaka'da'dini ada Pôncio 
Pilatos. Galiléia kaaraboni kaka'da'dini ada Iroji. Ituréia kaaraboni, 
Traconites kaaraboni hiki kaka'da'dini ada Iroji kakajo'o Filipe 
oniki. Abilene kaaraboni kaka'da'dini ada Lisânias. Sasidotxi 
vavaka'da'diva adani Anás, Caifás khama. 

3Hari. Oniaroa, ajihi'aha ada João Batista. Jordão vaini 
kaarabonia aadahaoni'aha, ija'ari-ra va'ora ni'abakhia'aha: 

—Avakadihojai asohiriki-ra vakava'ipahinika'oa bana mahija 
a'onira okanavini, Deua bina'biraja kaimoni ida avakadihojai 
asohiriki bada avani'abakhiaki — niha ada João Batista. 
4'Bo'dakari Deus athi namoniva abono Isaías kohana onikia vara 

bivani'ajora'iki ida João Batista ija'ari-ra ka'ojomo'ivini. Isaías 
kohana athi jiriki hojaki Deus athi kapapirani pitania: 
“Amasia hojaki ada makhira, ija'ari-ra vara ni'a'aha athi 
'barakia: 
‘ʻAmaakariki ida akadika'da'di kaikahina kamahini. 
Vanasohi bana ida 
avakadimahi, 
avakadika'da'di khana-ra vanaviahanokha bana! 
Vanamonaha'a bana ida 
hagihi sohiki akadika'da'dia 
bivaadahaki kaimoni. 
Hagihi sohiki fori hiki ida ija'ari kamahi sohiki. 
5 Vanaimamamananaha ida 
arabo da'bada'bahani 
hahavi. 
Vanasohi bana ida hagihi 
tonotonohani sohija kaimoni. 
Vanaimamamananahana bana jaboni ida hagihi 
da'bada'bahani, 
arabo tiratirahania jaboni. 
6Ija'ari hahavia vanokiki bana ada aihotahi abono Deua 
bikaronaki. 
Niki ida Isafas athi.” 
Isaías kohana vara bivani'aki ida hagihi sohini. Kidivarani ka'oa 
ida ija'ari kamahi-ra nasohija. 
7Hari. Vajoroniha adani ija'ari vaipohiki João Batista kania, 
vanofiki ida João Batista va'ora kanavini. Va'ora ni'aha adani ija'ari 
hahavi: 

—Jahari kahojai-ra avakava'ipahinivini-ra avakahi'badaraki 
a'oni. Deua bikaronaki bana ida avakadihojai asohiriki abosini. 
Nahina jahariki-ra avagathaniriki avaabononi avavanihamanija 
koda bana ida avakadihojai asohiriki abosini? 8Avahojani hiva ida 
hojai asohiki mahija hojai asohiriki-ra avanofijanaravinia Deu-ra 
avananokiahivini. Haria avaabononi vakanavaranihakhama: 

“Akadiabi'i okhananavaki 
ada Abraão kohana”. 

Asohiki ida Abraão kahojai. Avakadihojai ni-asohiki. Abraão 
kaisai vavijavaronisiagaki avihini kaba'i, ni-Deus a'onira 

akava'ijoaki. Deus va'ora akava'ijoaki adani vakadihojai asohiriki- 
ra vakava'ipahini'iki. 

9Ihi'ai avani fori avihiki a'oni. Hojai asohikia avakahojairihi; 
ihi'ai avani bonobakhiariki fori avihihi. Makhira kajoriki fori hiki 
ada Deus. Khaki bana ada makhira binobaja kaimoni ida ihi'ai 
avani bonobakhiariki 'damania. Binahokahiki ida ihi'ai avani obaki 
siho kabodinia. Nini vani jaboni Deus va'ora arakhaki bana adani 
athi naabani vihiriki nahina jaharikia — va'ora ni'aha ada João 
Batista. 

10 Hari. João Batista athi-ra vakamitha'ikia vanana'dohi'aha: 

—Nahina-ra koda bana bada ani'aki hari, jaharikia Deus haria 
arakharia kaimoni? 

11Ọniaroa, João Batista bigathani'ihi ida vakadina'dohi: 

—Avavahojaki ida karahobi 'bamiki; kanahinariki-ra vano'a 
hoarania. Ivahojahi ida 'bai; kanahinariki-ra no'a pitania — va'ora 
niaha ada João Batista. 

12Hari. Vakaikahi'aha adani imposto gathaniva abono 
vaipohiriki jaboni João Batista kania, vanana'dohi'aha: 

—Nahina-ra koda bana bada ani'aki hari, jaharikia Deus haria 
arakharia kaimoni? 

13—Avakadibadani hiki ida imposto kajinironi-ra avagathanivini 
arabo hahavi kaka'da'dini kaimoni. Hari'a vanakaraho ida imposto 
kajinironi-ra avakanikhariavini ija'ari vakadiania. Asohirihi ida 
vakadijiniro avaanivini avakadimoni hini — niha ada João Batista. 

14Vahararana vahojaha adani sorara jaboni, vanana'dohi'aha: 

—Harivani, nahina-ra koda bana bada ani'aki hari, jaharikia 
Deus haria arakharia kaimoni? 

—Hari'a vahoariha vakadibadani asohirini-ra 
avanaathidanoarari'imarini vakadijiniro-ra avarakhara kaimoni 
avakadiania. Khai vani'a avakadibadani abosini kajinironi ipohini 
avagathaniki — niha ada João Batista. 

15João Batista athi-ra vakamithakia vanokhahaha'oadahaki 
ada aihotahi abono Deua bikaronaki, oniania vaabono 
vakani'akhamabakhiaha: 

—Aihotahi abono mani koda ada Joao Batista? 

16Oniaroa, João Batista va'ora ni'aha: 

—Nonira okanaki ho paha bodinia. Khaki bana ada hoariha, ka'da'di ka'oa 

ada ovari. Hovani kidihonai abono ho. Arafiaki ida kidihojai asohika'oani. 

Kodihojai jahani fori hirihi ida kidihojai 
jahani arafiaki, kaba'i hora nagathogathovini 
oakodiara kaimoni. Ovaria bikaronaki 

ada Ma'onahai Jahaki ija'ari va'ini-ra 
nahonariahihiki kaimoni. Siho kakhororoki 
fori hiki bana ada Ma'onahai Jahaki ija'ari 
kania khana. Binihimaki ida ija'ari kahojai 
asohiriki — va'ora ni'aha ada Joao Batista. 

17 Hari. Vara ni'ianaha ada João Batista. 
Ija'ari-ra kavarajomivini ida trigo 'badani 
akadiririhaki: 

—Akadiririhaki ida trigo 'ba'dani aaniaja 
kaimoni ida babada asafini. Anabavihi 
ida trigo 'badani so'oroa. Siho kabodinia 
anahokahi'hi ida asafini. Nimania (Lucas 3.17) 
jaboni ida onaothia khaki ija'ari-ra 
kanahoarihakhamavini. Va'ora aniki adani ija'ari hojai asohikia vakahojaiki, 
ija'ari hojai asohikia vakahojaiki vahararana. Ovari va'ora vahojaki adani 
ija'ari hojai asohikia vakahojaiki kidiania. Va'ora nahokahiki adani ijaari 
hojai asohirikia vakahojaiki Ibavi Jaharika'oaki siho kaihimiriki kania. 

18 Hari. Joao Batista vara bivani'aki ida Deus monina jahaki, 
ija'ari-ra nava'isohi'aha Deua binofiki vakadiania. 19 João Batista 
vara bini'aha ada arabo kaka'da'dini Iroji oniki: 

—Ni-Deua bivajahapa'itxiki ida kadakajo'o kagamo Irodisi oniki- 
ra ivahojavini. Ipohiki ida kadahojai asohiriki hoariha jaboni 
— niha ada João Batista. 

20Hari. Irojia ni-bivajahaki ida João Batista kava'isohihi, oniani ida kidihojai 

asohiriki-ra anarafiavini hija. Bivahonariahi'aha ada João Batista cadeia o'oina. 





João Batista bikanaki ada Jesus 
(Mateus 3.13-17; Marcos 1.9-11) 


21 Hari. João Batista cadeia hojana viahania ija'ari vaipohiki 
avikhabakhia'iki kidiania, va'ora kana'aha. Oniaroa, Jesus João 
Batista kania akhanofoni'iki jaboni. João Batista Jesu-ra kana'iki. 

Kanana naothinia Deu-ra vara ni'aha ada Jesus. Vara nina 
kaba'i, binoki'ihi ida nama arabikhajahaki. 22Jesus kania gaari'aha 
ada Ma'onahai Jahaki, ho'doko kanokiani fori hiki ada. Nama 
kamithavahaki ida athii: 

Jesus kaija'ari avikhananavaki 
(Mateus 1.1-17) 


23 Hari. Jesus kabadarana ipohini 30 hi'ini, ija'ari ka'ojomo'ivini 
kama'da'aha. Jesus kaabi'i ija'aria vavanihaki ada José. Eli kohana 
kaisai ada José. 

24 Matate kohana kaisai ada Fli. 
Levi kohana kaisai ada Matate. 
Melqui kohana kaisai ada Levi. 
Janai kohana kaisai ada Melqui. 
José kohana kaisai ada Janai. 
Matatias kohana kaisai ada José. 
25 Amós kohana kaisai ada Matatias. 
Naum kohana kaisai ada Amós. 
Esli kohana kaisai ada Naum. 
Nagai kohana kaisai ada Esli. 
26Maate kohana kaisai ada Nagai. 
Matatias kohana kaisai ada Maate. 
Semei kohana kaisai ada Matatias. 
José kohana kaisai ada Semei. 
Joda kohana kaisai ada José. 
Joanã kohana kaisai ada Joda. 

27 Resa kohana kaisai ada Joana. 
Zorobabel kohana kaisai ada Resa. 
Salatiel kohana kaisai ada Zorobabel. 
Neri kohana kaisai ada Salatiel. 

28 Melqui kohana kaisai ada Neri. 
Adi kohana kaisai ada Melqui. 
Cosã kohana kaisai ada Adi. 
Elmadã kohana kaisai ada Cosã. 
Er kohana kaisai ada Elmada. 

29 Josué kohana kaisai ada Fr. 
Eliézer kohana kaisai ada Josué. 
Jorim kohana kaisai ada Fliézer. 
Matate kohana kaisai ada Jorim. 
Levi kohana kaisai ada Matate. 
30Simeão kohana kaisai ada Levi. 

Juda kohana kaisai ada Simeao. 

José kohana kaisai ada Juda. 

Jona kohana kaisai ada José. 
Eliaguim kohana kaisai ada Jona. 

31 Meleá kohana kaisai ada Eliaguim. 
Mena kohana kaisai ada Meleá. 
Matata kohana kaisai ada Mena. 

Natã kohana kaisai ada Matata. 

Davi kohana kaisai ada Natã. 

32 Jesse kohana kaisai ada Davi. 
Obede kohana kaisai ada Jessé. 

Boaz kohana kaisai ada Obede. 

Sala kohana kaisai ada Boaz. 

Nassom kohana kaisai ada Sala. 

33 Aminadabe kohana kaisai ada Nassom. 
Admim kohana kaisai ada Aminadabe. 
Arni kohana kaisai ada Admim. 
Esrom kohana kaisai ada Arni. 

Peres kohana kaisai ada Esrom. 

Judá kohana kaisai ada Peres. 

34 Jacó kohana kaisai ada Judá. 
Isaque kohana kaisai ada Jacó. 
Abraão kohana kaisai ada Isaque. 
Tera kohana kaisai ada Abraão. 

Nacor kohana kaisai ada Tera. 
35Seruque kohana kaisai ada Nacor. 
Ragaú kohana kaisai ada Seruque. 
Faleque kohana kaisai ada Ragaú. 
Éber kohana kaisai ada Faleque. 

Sala kohana kaisai ada Éber. 

36Cainã kohana kaisai ada Sala. 
Arfaxade kohana kaisai ada Caina. 
Sem kohana kaisai ada Arfaxade. 

Noé kohana kaisai ada Sem 

Lameque kohana kaisai ada Noé. 

37 Metusalem kohana kaisai ada Lameque. 
Enoque kohana kaisai ada Metusalém. 
Jarete kohana kaisai ada Enoque. 

Maleleel kohana kaisai ada Jarete. 
Caina kohana kaisai ada Maleleel. 
38Enos kohana kaisai ada Caina. 
Sete kohana kaisai ada Enos. 
Adao kohana kaisai ada Sete. 
Deus kaisai ada Adao. 

Deua binamonaha'iki ada Adao. 


Jaharia bikaboroboroki ada Jesus 
(Mateus 4.1-11; Marcos 1.12-13) 


1 Hari. Jordão vaini onikia ajihi'aha ada Jesus. Ma'onahai 

Jahaki Jesus va'i-ra nahonariahihivini. Ma'onahai Jahakia 
biavikha'aha ada Jesus amasia. 40 mahi hoja'aha. Kaija'aririhi ida 
amasi. 2Ni-nahina-ra haki. 'Bairina mani ida Jesu-ra navai'ami'ia. 
Oniaroa, okha'aha ada Jahari Jesus kania. Bikaboroboro'aha ada 
Jesus bada bini'aja kaimoni ida badani Deua binofiriki. Jesua ni- 
bikapoaripa'itxiki ida athi. 3Jaharia bini'aha: 

—Deus kaisai ihihi; ja'di-ra 'bai aniha'a. 

4Jesua bini'aha: 

—lIniani. Ni-Deus hora honariaki ja'di-ra 'bai oanihavini. Deus 
athi kapapirania hojaki ida athi: 

“Ni-'bai ka'oa binahokiki ida ija'ari. 
Deus athi hahavi-ra anaabavini mani ida ija'ari-ra nahokija.” 
— Jesua bini'aha ada Jahari. 

5Ọniaroa, arabo namahikia Jaharia biavikhaha ada Jesus, 
binanokiahivini vihiha adani arabo hahavi kaija'arini, vakadiarabo 
hiki. Jorakia binanokiahiha. 6-7Bini'aha ada Jesus: 

—Va'ora ohonariaha'oadahaki adani ija'ari hahavi, vakadika'da'di 
ohiki ho. Hora kanamasivi'a bana! Hora ikanamasivihi; va'ora 
ihonariavini va'ora ova'ahaha vakadika'da'di ihija kaimoni. 
Vakadinahina kaidivakia ira ono'ahi jaboni. 

Ogathanihi ida arabo hahavi, ohonariaki ida ija'ari hahavi, 
vakadika'da'di vihiki, kodibadani-ra bada vani'ara kaimoni. Kodiani 
hahavi adani ija'ari. Hoariha ka'da'di hina-ra onofihi; ova'ahaha. 
Hora ikanamasivihi; vakadika'da'di ihini-ra ova'ahahi — niha 
ada Jahari, Jesu-ra kaborovini, bada bini'aja kaimoni ida Deua 
bivajahariki. 

8Hari. Jesua bini'aha: 

—lIniani. Jokoa ira okanamasivirihi. Deus athi kapapirania hojaki 
ida athi haria nava'isohiki kaimoni: 
“Deus ka'oa-ra kanamasivi'a bana, 
avakadika'da'di hira 
kaimoni. 
Deus athi ka'oa-ra 
vanaaba'a.” 
— Jesua bini'aha ada Jahari. 
9Oniaroa, Jerusalem sidajia Jaharia biavikhaha ija'ari Deu-ra 
khai vani'avini kagorani 'da'dini a'ani sohiriama'oki kania, bini'aha: 
—Araofarari'a bana nabo'ajaja. Deus kaisai ihini mani ida 
ira akadava'ajahakivini hija, iahaharia kaimoni. 10-11 Deus athi 
kapapirania bini'aki: 
“Deus va'ora honariaki adani ibavi kaija'arini kadania ira 
avagathanivini, 
ivigarirariria kaimoni 
ida ja'di, 
iabononi a'bororia 
kaimoni jaboni.” 
Nimania ida Deus athi — Jaharia bini'aha. Asia vara niki ada 
Jahari: 
—Deus kaisai ihihi; araofarari'a nabo'ajaja mahija Deus ira 
akadava'avini-ra ikaijo'avini. 
12 Jesua bigathanihi ida athi: 
—lIniani. Jokoa iathini-ra onaabarihi. Jokoa oaraofararirihi. Deus 
athi haria nava'isohiki hari jaboni: 
“Haria Deu-ra kaijo'a bana 
badani danokia kabadanina, 
iogaja kaimoni ida Deus hojana kadania.” 
130niaroa, hari hi'imidia'ihi ida Jesus Jaharia bikaboroborovini. 
Jesua ni-binaabaki ida Jahari athi. Ajihiaha ada Jahari. Binokhahi 
ida mahi hoariha Jesu-ra kaboroboro'ianavini kamahini kaimoni. 


Jesus kabadani kama'dani Galiléia kaarabonia 
(Mateus 4.12-17; Marcos 1.14-15) 


14Hari. Galiléia kaarabonia ajoi'aha ada Jesus. Ma'onahai Jahaki 
danona Jesus va'i-ra nahonariahihiha. Ija'ari hahavia vakamithaki 
ida Jesus varani hina Galiléia kaarabonia. 

15 Judeus kaija'ari Deu-ra 
i ” vara vani'avini kagorania, 
ELY (AETA iN Jesus va'ora ka'ojomo'ibakhiaki 
| adani ija'ari vajoroniki. 
Vakamithava vara vaabono 
vakani'akhama'aha: 

—Jahaki ida Jesus kavarani. 


Nazare sidajia okhaha ada 
Jesus 
(Mateus 13.53-58; Marcos 6.1-6) 


16Hari. Okha'aha ada 
(Lucas 4.17) Jesus Nazare sidajia, ibavi 
bivavijavaki kania. Jesus hojana 
hiki ida judeus kaija'ari Deu-ra vara vani'avini kagorania okhana 
avakoirina kamahini. Oniania, okhajakosi'aha ada Jesus, vithi'aha. 
Hojana oadani, gaamanani'aha vara bivani'aja kaimoni ida Deus 
athi kapapirani. 17 Deus athi kapapirani akadava'ava abonoa 
biarakha'ihi ida Deus athi kapapira pitani Jesus kania. Isaías 
kohana athi kapapirani ida. Jesua biarabikhaihi, bikaraga'ihi ida 
athii pitani Cristo varani hina-ra vava'isohihijoravini. Niha: 
18 “Ma'onahai Jahaki hora 
avi'onanivini. 
Hora nagathogathovini hiki 
vakanahinariki-ra va'ora onanamithavini Deus 
monina jahakia. 
Hora nagathogathovini hiki 
va'ora oakava'ijoara kaimoni adani ija'ari 
vagathaki. 
Hora nagathogathovini hiki 
ija'ari vakamaodorohaki vanokho 'ba'dani-ra 
oanavagahavini. 
Hora nagathogathovini hiki 
jaboni va'ora oakava'ijoara kaimoni adani ija'ari 
vahoariha va'ora vanajaharihariki. 
19 Hora nagathogathovini hiki 
jaboni va'ora vara oni'ara kaimoni adani ija'ari 
hahavi: 

“Deua binofiki ida kidija'ari 
va'ora oakava'ijoavini. ” 
Nimania ida Isaías kohana athi — vara niha ada Jesus. 

20 Jesua binahoja'imidia'ihi ida papira. Deus athi kapapirani 
akadava'ava abono-ra no'avini hi'ihi. Vithi'ianaha ada Jesus. Ija'ari 
judeus kaija'ari Deu-ra vara vani'avini kagorania vajoroniki Jesu-ra 
vada vani'ahaha'oadaha'aha. 21 Jesus va'ora ni'aha: 

—Deus hora nagathogathovini hiki bada oni'aja kaimoni ida 
badani athi kapapirania vara a'onira oni'avini hi'iki. 

22Varani-ra vakamitha'iki vaabono vara vakani'akhama'iki: 

—Jahaki o Jesus. Avajahaki ida vara bivani'a'iki athi. 
Akava'ibodivaraniki ida kidivarani jahaki. José kaisai mani koda 
ada Jesus? Nihaniki vania biogaja ida Deus athi nahina hini? — 
vaabono vakani'akhama'aha. 23 Jesus va'ora ni'aha: 

—Hora vara avani'aki bana a'oni varani pa'itxia. 

“Mijiko ihini, iabono anaihota'a.” 
Hora avani'aki bana jaboni a'oni: 
“Akamitha'iki ida varani ihini 
Cafarnaum kasidajinia 
ija'ari vakavamoniki-ra va'ora ianaihota'avini. 
Ka'oa hihi ida varani ihini, 
hihida sidaji Nazaré 
onikia iavijavaki i, 
bada ini'a jaboni ida kadabadani danoki.” 
— Hora avani'aki bana a'oni. 

24 Asia vara niki ada Jesus: 
— Nonira onava'isohiki bana ho. Deus athi namoniva abono-ra 
vagathanijahakiriha adani ibavi bivavijavaki kasidajini kaija'arini. 

25Mitha vakhani'a. Vara ovani'aki ada Deus athi namoniva 
abono Elias kohana varani hina. Kidija'aria vagathanijahakiriha 
ada Elias kohana. Elias hokina kari Deu-ra kanikharia'iki ada. 
Badara ahoarabakosiki khararijanariha ada bahi. Vai'ami abani 
vihi'iki adani arabo kaija'arini hahavi. Vaipohiki adani kaariha 
Israel kaija'ari vahararana vahojaki, vakainamoki ida vakadi'bai. 
26Kaba'i, ni-Israel kaija'ari kaariha vihiki vakadiania Deua 
bikarona'iki ada Elias okhana. Arabo hoariha kaija'arini kaariha 
kania Deua bikarona'iki ada Elias, Sarepta sidajia okhana, Sidom 
kaarabonia. 


O Novo Testamento na Paumarí do Brasil, 2da ed. © 2010, Liga Bíblica Internacional 


Lucas 4 246 


27 Vara ovani'aki jaboni ada Deus athi namoniva abono hoariha 
Eliseu oniki. Kidija'aria vagathanijahakiriha ada Eliseu kohana. 

Eliseu hokina kari vaipohiki adani ija'ari asafi namani-ra 
najaharikia vakavamoniki, Israel kaija'ari vahararana vahojaki. 
Ni-Deus va'ora anaihotaki. Naama hoarana Síria kaaraboni kaija'ari 
vani ada Deua binajaha'ara. 

A'onivani fori hiki hida oabono vara ovani'avini. Deus athi 
namoniva abono ohina mani ida oibavi ovavijavaki kasidajini 
kaija'arini hora vagathanijahakiravini hija — va'ora ni'aha ada 
Jesus. 

28 Jesus athi-ra mitha vani'aha adani ija'ari vajoroniki judeus 
kaija'ari Deu-ra vara vani'avini kagorania, vavajahari'ihi ida 
kidivarani, vaihamahikaraho'aha. 

29 Oniaroa, vigaamanani'aha, Jesu-ra vagathi'aha 
avarahokaonani'aha sidaji banininija. Arabo namahiki kania hojaki 
ida Nazare sidaji. Jesu-ra avavikha'aha. Ipa'ita namahiki kania 
vanofiki ida Jesu-ra avarokojohofonivini abinira kaimoni. 30Ni- 
vakaabokaki avarokojohofonivini. Radaha'oamani'aha ada Jesus 
ija'ari vaipohiki vahararana, ajihi'aha. 


Jesua bianaihotaki ada makhira kabajadiki 
(Marcos 1.21-28) 


31 Hari. Okha'aha ada Jesus Cafarnaum sidajia Galiléia 
kaarabonia. Akhano'aha, hoja'aha. Avakoirina kamahini judeus 
kaija'ari Deu-ra vara vani'avini kagorania avi'oi'aha. Va'ora 
ka'ojomo'i'aha adani ija'ari vajoroni'iki. 32Vakava'ibodivaraniki ida 
va'ora ka'ojomo'ivini niha ninini Jesua biogajahakiki ida nahina 
Deua binofiki, oniani ida Deus athia va'ora ka'ojomo'ijahakivini 
hija. 

33 Oniaroa, judeus kaija'ari Deu-ra vara vani'avini kagorania 
hojaha ada makhira kabajadiki. Bodi'baraha'aha: 

34— Jesus, nahina hida akadiania inofija? Haria inihimamaniki 
i koda? Ira oogaki ho. Ivani ijahaka'oaki i, Deus ira karonaki i — 
makhira bini'aha ada Jesus. 

35 Oniaroa, Jesua bikaabani'ihi ida bajadi: 

—Avisoni'a! Makhira kania akara'o'a bana! 
Hari. Bajadia binarai'aha ada makhira vajoroniki vaviaha, ajihi'ihi 
ida bajadi. Ni-makhanina hojaroni'iki ada makhira. 36 Vahoariha 

mitha vani'a'ihi, vakava'ibodivarani'ihi ida Jesus kavarani. 
Vaabono vakani'akhama' aha: 

—Nahina nimania ida Jesus kavarani. Kada'di oamani ada. 
Danoki ida kidibadani. Bikaabokaki ida bajadi akara'o'ini ija'ari 
kania. Bajadia binaaba'iki ida athi — vaabono vakani'akhama'aha. 

37 Galileia kaarabonia akarafarakhamaki ida Jesus monina. 


Jesus aihotahi abono hina kavaranihi 
(Mateus 8.14-17; Marcos 1. 29-34) 


38 Hari. Judeus kaija'ari Deu-ra vara vani'avini kagorania 
ajihi'aha ada Jesus. Simao gorana okha'aha. Kaikahi'aha gora 
bodinia o'oi'aha. Kabaravakarahoki ida Simão kamasodini. Simão 
Jesu-ra vara vani'avini hi'ini hida kidikavamoni. 

39 Oniaroa, bivi'omaki kania okhamiha ada Jesus. Bini'ahi: 

—Barava, akara'o'a gamo kania! 
Jorakia radaha'ihi ida kidibarava. Gama'ihi ida Simão kamasodini. 
Va'ora kahinanika'ihi. 

40 Hari. Mithani vaivaini vani, Jesus kania ija'ari va'ora 
vavikha'aha adani vakadiva'ahi vakavamoniki. Ipohiki ida 
vakadikavamoni. Jesus va'ora kaabadaronaha'aha adani ija'ari 
vakavamoniki, va'ora anaihota'aha. 

4 Vahararana vahojaki adani ija'ari vakabajadiki. Ija'ari 
vakadiania avakara'o'aha adani bajadi, vabodi'baraha'aha: 

—Jesus, ivani ka'da'di i! Deus kaisai i! 

Bajadia avigaki ada aihotahi abono Deua bikarona'iki, oniani ida 

vara vakhanijanarina Jesus va'ora kaabanivini hija. 


Jesus monina hida 
(Marcos 1.35-39) 


42Hari. Oniaroa, ka'afokajomani vagavagani sidajia 
okhaonani'aha ada Jesus. Kaija'aririki kani-ra anikhaha'avini. 
Akhano'aha hoja'aha. lja'ari Jesu-ra vanako'dihavini, vakaraga'aha 
amasia. Vanofirihi ida Jesus ajihina ibavi hoariha okhana. 
430niania, ija'ari vaipohiki-ra va'ora ni'aha ada Jesus: 

—Sidaji ipohiki, ija'ari vahoariha vakadiania ookhaki ho. Nini vani 
Deua binofija ida. Va'ora okanamonivini hiki Deus ija'ari hahavi-ra 
vaka'da'divini kavaranihia. Binofiki ida ija'ari hahavi-ra vaka'da'divini, 
vakamithahahavija kaimoni ida Deus athi — va'ora ni'aha ada Jesus. 

44 O0niaroa, ibavi hahavia aadahaoni'aha ada Jesus. Judeus 
kaija'ari Deu-ra vara vani'avini kagorania va'ora aka'ojomo'ionivini, 
va'ora kanamonivini hi'ihi ida Deus athi. 


Jesus va'ora kanoki'aha adani araba abono 
(Mateus 4.18-22; Marcos 1.16-20) 


5 1Hari. Galiléia 'dako vadinia hojaha ada Jesus. Ija'ari 

vaipohiki vaabono vakana'ara'arakhamavini hiki, Jesus athi- 
ra vakamithavini-ra vanofivini. Jesua vara bivani'a'ihi ida Deus 
athi. 

2Ọniaroa, bikanokihi ida kanava ko'bamiki akarahokamoriki. 
Araba abonoa vakosokohi ida vakaditahafa vakanahojahaja 
kaimoni. 

3Simão kakanava-ra kakanikhariaha ada Jesus. Simãoa 
biakarahokafoni'ihi, vakidama'aha avakakhanaipa'itxi'aha. Kanava 
kabodinia hoja'aha vithina va'ora ka'ojomo'iha adani ija'ari kaasia 
pasapasania vahojaki. 4Hari hi'ihi ida kidivarani, Simão-ra ni'aha: 

—Simao, avakakhanaipa'itxi bihiani kania. Avakosona'iana ida 
avakaditahafa, abaisana-ra avarakanagithija kaimoni. 
5Simãoa bini'aha: 

—Jesus, joma oadani ariaraba'iki hari, ni-nahina-ra 
akanagithi'iki. Haria ihonariahi; akosona'ianahi ida tahafa. 

6Hari. Paha bihiani kania avakakhanaiha, avakosona'ianahi, 
avakanagithi'aha ada abaisana ipohiki. Abaisana ipohikia 
bikana'birakamari'ihi ida vakaditahafa. 

7Oniaroa, va'ora vakobaranahaha adani vakahoariha kanava 
kahoariha vakahagiki va'ora vaakodiara kaimoni. Vaakha'aha, 
vakano'bamamisi'ihi ida kanava. Vakanaji'bini'ihi ida kanava 
ko'bamiki abaisana. Ka'biri'birihanana'ihi ida kanava ko'bamiki, 
ako'omarikamari'ihi. 

8-9 Hari. Simão Pedroa binokiha ada abaisana ipohiki vagathi'iki, 
bikava'ibodivarani'ihi ida Jesus kabadani danoki. Jesus viaha 
kajo'atharari'aha, bini'aha: 

—Kodika'da'di, ijahaki i. Ojahari'oamanija. Kodihojai jahariki 
ova'i-ra anaipahihiki, oniani ida iakara'oni-ra onofivini hija — 
Jesu-ra ni'aha ada Simão Pedro. 10 Simão ko'bami Zebedeu kaisai 
vi'bamiki, Tiago, João vihiki. Vakava'ibodivarani'aha jaboni ada 
abaisana ipohiki avakanagithi'iki. Simão-ra ni'aha ada Jesus: 

—Hari'a hora fini! Abaisana-ra avanako'dijanarihi bana. Ija'ari 
vani bana adani va'ora avanako'dihara va'ora avibaranahara, 
kodija'ari vihira kaimoni — va'ora nava'isohi'aha ada Jesus. 

11 Hari. Avakarahokamori'ianahi ida vakadikanava. 
Vanahojaha'ihi ida vakadinahina, Jesu-ra vavaipohiha'ara kaimoni. 


Jesua binajahaki ada makhira kavamonia asafi namani hahavi 
binajahariki 
(Mateus 8.1-4; Marcos 1.40-45) 


12Hari. Sidaji bodinia hojaki ada Jesus, kidiania okha'aha 
ada makhira kavamoniki. Asafi hahavi namani-ra najahariki 
kakavamoniki ada. Jesu-ra noki'aha. 'Bisoni'aha Jesus viaha. 
Bikanikharia'aha: 

—Jesus, hora kajoamora bana! Hora inajahavini-ra inofihi; hora 
inajahahi — niha ada makhira. 13Oniaroa, Jesua bikanaibavi'ihi 
ida sa'a makhira namana, bikadasa'aha, bini'aha: 

—Ha'a, onofiki ida ira onajahavini. Jaha'a bana! 

Jorakia avisoni'ihi ida kidikavamoni asafi namania hojaki jaha'ihi. 
14Jesua bini'aha: 

—Hari'a inanamitha'a hida ira onajahavini. Sasidotxi kania 
okha'a bana mahija iasafini namani-ra nokivini, biogaja kaimoni 
ida ijaha'ini. Deus kava'isohihi jirikia bihonariaki ida ija'ari jaha'iki 
Deu-ra kanava'igavini igitha abononi aha'dikia, vahoariha avigaja 
kaimoni ida jaha'iki. Sasidotxi ira nokivini naothinia inaaba'a bana 
ida Deus kava'isohihi jiriki — niha ada Jesus. 

Hari. Ajihi'aha ada makhira. 

15]ja'ari vaipohikia avananamithaoni'iki ida Jesus ija'ari-ra 
anaihotavini kavaranihi. Ija'ari vakavamoniki vaipohiki vikhaki 
kidiania va'ora anaihotara kaimoni. Vajoronibakhiaki jaboni adani 
ija'ari vaipohiki kidivarani vakamithara kaimoni. 

16Hari. Okhabakhia'aha ada Jesus ibavi kaija'aririki kania, Deus 
khama vara vaabono vakani'akhamara kaimoni. 


Jesua bianaihota'iki ada makhira adahariki 
(Mateus 9.1-8; Marcos 2.1-12) 


17 Hari. Mahi hoariha gora bodinia hojaaha ada Jesus. Va'ora 
ka'ojomo'i'aha adani ija'ari. Vakadiania vajoroni'aha adani farisio, judeus 
kaija'ari vaka'ojomo'iva abono khama. Jesus maakarina vavithi'aha. 

Galiléia kaaraboni, Judéia kaaraboni, Jerusalém sidaji hikia vikhaki 
adani ija'ari. Jesus kania Deus danona hojani mani ida Jesus ija'ari 
kavamoniki-ra va'ora anaihotavini-ra kaabokavini hija. 

18Hari. Vakaikahi'aha adani makhira Jesus bivahojaki kania. 
Vavikha'aha ada makhira hoariha jo'o aba'oronisiagaki jorana 
namania omaki. Vanofiki ida vavikhajakosivini Jesus kania. 

19Ji'biniki ida gora ija'ari vâipohikia, ni-nihanikia makhira jo'o 
aba'oronisiagaki-ra avavikhajakosiki. Avavikasiha, gora 'da'dini 
a'ani sohiriama'okia avavikasi'aha. Vana'bakhamanani'ihi ida 
gora 'da'dini a'ani, kharani'ihi, jorai damomisikia avaragari'aha, 
avanahiririrarivini ada makhira ija'ari vajoroniki vakadiania. 
Vibarari'aha Jesus viaha. 20 Jesus abono-ra ni'aha: 

—Vakajari'darihi hida makhira jo'o aba'oronisiagaki-ra 
oanaihotavini-ra okaabokavini. 
Oniaroa, makhira kavamoniki-ra ni'a'aha: 

—Kodiva'ahi, 'bira'iki ida kadahojai asohiriki — niha ada Jesus. 21 Judeus 
kaija'ari vaka'ojomo'iva abono, farisio khama vaabono vakani'akhama'aha: 

—Jahariki ida Jesus kavarani. Deus ka'oa bikaabokaki hida 
hojai asohiriki na'birani. Deus hiriha ada Jesus. Makhira ka'oa ni- 
bikaabokaki ida ija'ari kahojai asohiriki-ra na'biravini. 

22 Jesua biogaki ida vakava'ibodivaranivini, va'ora ni'aha: 

—Jahariki ida kodivarani-ra avakajari'davini. 23-240anaihotaki 
bana ada makhira. Oanaihotavini avanokiha; avarigahi jaboni 
ida kidihojai asohiriki ona'biravini okaabokavini. Deus hora 
karonavini hiki ija'ari kahojai asohiriki-ra ona'biravini. Hovani 
ija'ari hahavi vakadi'aajo ho — va'ora ni'aha ada Jesus. 
Oniaroa, makhira jo'o aba'oronisiagaki-ra ni'aha: 

—Gaa'a, adaha'a. Ijorani-ra nabiini'a, igorania okha'a bana. 

25Vanokivini kaba'i jorakia gaa'aha, jorana-ra nabiini'aha, gorana 
okha'aha. Khai bini'ahaha'oadahavini ida Deus jahana. 26 Oniaroa, 
ija'ari vanokiva vakava'ibodivaranikaraho'aha. Vaofinikaraho'aha. 
Deu-ra khai vani'aha: 

—Jaha'oamanija ida Deus kabadani anoki'iki hidakaba'i. 


Jesua bikaboa'iki ada Levi vaipohihana hira kaimoni 
(Mateus 9.9-13; Marcos 2.13-17) 


27 Hari. Oniaroa, ajihi'aha ada Jesus. Adahana kaba'i binokiaha 
ada Levi. Imposto gathaniva abono ada Levi. Imposto oniki ida 

jiniro arabo kaka'da'dini kabadani kaimoni. Imposto kagorania 
vithiki ada Levi. Jesua bini'aha: 

—Hora vaipohiha'a bana. 

28Oniaroa, gaa'aha ada Levi. Binahojaha'ihi ida kidibadani, 
kidinahina hahavi, Jesu-ra vaipohiha'aha. 

29 Hari. Levia bivahonariahihi ida 'bai karaho amonahani, va'ora 
kaboa''aha adani Jesus, kanori abono vaipohiki vihiki gorana 
vikhana. Vakadiania vahojaha adani imposto gathaniva abono 
vaipohiki, ija'ari vahoariha jaboni vavithiki vakadiania. 

30 Hari. Farisio, judeus kaija'ari vaka'ojomo'iva abono khama 
va'ora vanokiha adani Jesus vi'baijabanaki. Va'ora vanokiha va'ora 
vakaja'oria'aha adani Jesus ipohina, va'ora vani'aha: 

—Niha avakhanimanija avi'baijabanaki imposto gathaniva abono 
vakadiania? Hojai jaharikia vakahojaiki vakadiania avi'baijabanaki 
a'oni jaboni. Akadihojai hipa'itxirihi hida a'baina hojai jaharikia 
vakahojaiki vakadiania — Jesus ipohina-ra va'ora vani'aha adani 
farisio. 31 Jesua bigathani'ihi ida vakadivarani: 

—Mijiko fori ohiki ho. Kavamoni vani fori hija ida hojai asohiriki. 
Vakavamonirikia ni-vanofiki ada mijiko. Vakavamoniki vani 
adani mijiko-ra vanofira. 32Hojai asohikia vakahojaiki ni-va'ora 
obaranahaki. Hojai asohirikia vakahojaiki vani hadani va'ora 
obaranahara. Va'ora obaranahavini oamani hida hora rakhaja, 
vakava'ipahinika'oaja kaimoni ida vakadihojai asohiriki — va'ora 
ni'aha ada Jesus. 


Ija'ari vi'bairina vahojana varani hini 
(Mateus 9.14-15; Marcos 2.18-20) 


33 Hari. Jesu-ra vani'aha adani ija'ari: 

—Joao Batista ipohina ni-mahi hahavi vi'baiki. 'Bai-ra 
vavahojavini kaba'i vi'bairina vahojana Deu-ra vara vani'aka'oara 
kaimoni. Farisio vakadihojai onivani fori hija ida jaboni. Kadaipohi 
vakadihojai hirihi hida. Mahi hahavi vi'baiki, paha-ra vi'aviki 
jaboni adani. 

34 Jesua bigathanihi ida vaathi: 

—Vakadiania ohojahaha'oadahana mani ida vi'bairina va'ora 
nahojarija. Maisa hojana oadani, ni-nahina va'ora honariaki adani 
kanori abono vi'bairina vahojana akarai kaihinikani kania. Maisa 
fori ohiki ho. Kanori abono ihinika kania vahojana vani fori 

vihira adani oipohina. Vi'baijahakiki adani kanori abono. Onivani 
fori vihira adani oipohina. 35 Khaki bana ida mahi vakadiania 
oakara'ona kamahini, oniaroa, ni-'bai havahani-ra vanofiki mahi 
hahavi Deu-ra vara vani'aka'oara kaimoni. 


Jesua vara bivani'aki ida kidihojai makari ja'dini fori hini 
(Mateus 9.15; Marcos 2.21) 


36Hari. Jesus va'ora ni'aha: 

—Vakava'ipahinika'oa bana ida avakadihojai 'boda mahija 
kodihojaia avakahojaivini. Ni-kabodihadihaki ida hojai 'bo'da 
kodihojai jahakia. Ni-ija'aria bianiki ida makari pitani pa'itxi makari 
ja'dini amonahaki kania, makari 'bo'da akarabajani kaimoni hini. 
Makari pitani aniaja vaha; makari ja'dini-ra najaharimanihi vaha. 
Akaramisihi hida makari pitani jadini, 'bira'ianahi ida makari 'bo'da. 


Jesua vara bivani'aki ida kidihojai vinho ja'dini fori hiki 
(Mateus 9.17; Marcos 2.22) 


37Hari. Asia vara niha ada Jesus: 

—Vakava'ipahinika'oa bana ida avakadihojai 'boda mahija 
kodihojaia avakahojaivini. Ni-kabodihadihaki ida hojai 'bo'da 
kodihojai jahakia. Ni-ija'aria binabaviki ida vinho ja'dini igitha 
asafini 'bo'da bavi hikia. Thoromananihi ida vinho ja'dini. 'Dakhaki 
ida baasafi kabavihi 'bo'da, ni-a'bitxajanaki. Ija'aria binabavija 
vaha ida vinho igitha asafini 'bo'da; aka'bararakhamamanihi vaha; 
kavithimamanihi vaha ida vinho. Ni-jahajanaki ida bavi. 38lja'aria 
binabaviki ida vinho ja'dini igitha asafini ja'dini bavi hikia. 

39Jja'aria bikaijo'ahi ida vinho 'bo'da, bi'avi'ihi, ni-binofijanaki 
ida vinho ja'dini. Nini vani ija'aria bivajahaja ida kidihojai 'bo'da, 
oniani ida bini'avini hija: 
“Jaha'oamanija ida vinho 'bo'da.” 
— niha ada Jesus. 

Jesus judeus kaija'ari vahojana 'bo'da-ra kavarajomivini vinho 

'bo'da fori hini. 


Ija'ari akoirini kamahini kavaranihi 
(Mateus 12.1-8; Marcos 2.23-28) 


6 1Hari. Oniaroa, judeus kaija'ari vakadi'akoiri kamahini vani 
avikafianiribani'aha adani Jesus trigo kasiroinia. Vaadahana 

kabali, ipohina vihikia avara'birimi'ihi ida trigo bononi jadini, 
varisi'ihi, vaha'ihi ida trigo 'ba'dani. 

2Hari. Farisio vaipohirikia vanoki'ihi ida trigo bononi-ra 
varisivini, vani'aha ada Jesus: 

—Deus kava'isohihi jiriki ija'ari-ra honariavini hiki ija'ari bada 
nirihi aakoirina kamahini. Nahina mani ida Deus kava'isohihi 
jiriki-ra avanaabaravini hija? 

3Jesua bigathani'ihi ida vaathi: 

—Nonira vara oni'avini hiki ada akadija'ari avikhananavaki 
Davi kohana. Deus athi kapapirania hojaki ida Davi varani hina. 
'Bo'dakari vavai'amiha adani Davi kohana kidipohi khama. 4Deu-ra 
khai vani'avini kagorani kania avikhajakosi'aha adani Davi. Hari. 
Gora bodinia kahoja'iki ida pão sasidotxi ka'oa vakahaki kaimoni. 
Sasidotxi Deu-ra kanava'iga'imidiavini kihiki ida pão. Sasidotxi 
vaoniki adani Deus kabadani abono. Deus kava'isohihi jirikia 
bini'aha: 

“Sasidotxi ka'oa vakahaki kaimoni 

ida pão Deu-ra khai vani'avini kagorani bodinia kahojaki.” 
Nimania ida Deus kava'isohihi jiriki athini. Sasidotxi vihiriha 
adani Davi, kidipohi khama. Kaba'i, Davia bikaha'iki ida pão gora 
bodinia kahojaki, kidipohi-ra va'ora no'avini kihi'ihi jaboni. Ni- 
Deua bivajahariki ida pão-ra vakahavini. 

5Hovani ija'ari hahavi vakadi'aajo ho. Hovani ka'oa oogaki ida 

badani hana hini jahaki ija'aria bada bini'aki kaimoni aakoirina 
kamahini — va'ora niaha ada Jesus. 


Jesua bianaihota'iki ada makhira sa'a akasakarabakosiki 
(Mateus 12.9-14; Marcos 3.1-6) 


6Hari. Avakoirina kamahini hoariha okha'ianaha ada Jesus judeus 

kaija'ari Deu-ra vara vani'avini kagorania. Okhajakosi'aha va'ora 
ka'ojomo'i'aha adani ija'ari vajoroniki. Vahararana hojaha ada makhira 
saa kaka'aniajani akasakarabakosiki. 7Vahojaki jaboni adani judeus 
kaija'ari vaka'ojomo'iva abono vaipohiriki farisio vaipohiriki khama. 
Vavajaharihi ida Jesus ija'ari kavamoniki-ra anaihotavini avakoirina 
kamahini, oniani ida Jesu-ra vada vani'avini hihi. Bianaihotaha; Jesu- 
ra vakaihamahi'aha. Vanofiki ida Jesu-ra avanaathidanoararivini: 

—lInaabariki ida Deus kava'isohihi jiriki. Ni-biva'ahaki ida ija'ari 
kavamoniki-ra ianaihotavini aakoirina kamahini. 

8Jesua bioga'iki ida vakava'ibodivaranivini. Oniania, bini'aha 
ada makhira sa'a akasakarabakosiki: 

—Gaa'a onia! 

Gaamanani'aha ada makhira, Jesus kania khami'aha. 9 Jesus 
va'ora ni'aha adani farisio: 

—A'onira onanadohiki bana ho. Hana hini badani koda ida 
Deus kava'isohihi jiriki haria va'ahavini hija aakoirina kamahini? 
Bivaahamanija koda ida hoariha-ra aakodiavini? Ha'a. Biva'ahamanija 
koda ida hoariha-ra ava'adiravini? Iniani. Biva'ahamanija koda ida 
hoariha-ra aakava'ijoavini? Ha'a. Biva'ahamanija koda ida hoariha abinini? 
Iniani. Hana hini badani ida Deus kava'isohihi jiriki bihonariaja aakoirina 
kamahini bada ani'avini? — va'ora ni'aha ada Jesus. 

l0Oniaroa, va'ora vada ni'aribani'aha ada Jesus. Makhira-ra ni'aha: 

—lIsa'ani-ra akanavira'a! 

Sa'a-ra akanavira'aha, akaihota'ihi ida sa'a jorakia. 

11Ọniaroa, vaihamahikaraho'aha adani farisio. Jesus makhira-ra 
anaihotavini mani ida vava'i najokojokoka'oani hija. Vaabono vara 
vakani'akhama'aha: 

—Ni-jahapa'itxiki ida ija'ari kavamoniki aihotani kabadanihia 
kabadanina aakoirina kamahini. Niha ania'aki koda ada Jesus? 
Abinina jahaki ada — vakhani'aha. 


Jesus va'ora nagathogathoki adani makhira 
(Mateus 10.1-4; Marcos 3.13-19) 


12Hari. Oniaroa, ajihiaha ada Jesus. Arabo namahikia ogaimori'aha. Joma 
oadani hojaaha Deu-ra vara nfavini. 13Ka'afokajomani vani vagavagani 
va'ora baranaha'aha adani kidipohi kidiania vikhana. Va'ora nagathogatho'iki 
adani 12 makhira vaipohina, vaora naonivini athi avavaadahaoniva abono. 

14-16Hi'adani 12 makhira vaonina Simão, André, Tiago, João, Filipe, 
Bartolomeu, Mateus, Tomé, Tiago hoariha, Simão o nacionalista, Judas 
Iscariotes vihiki. Judas Iscariotes va'ora kakodiaki bana adani Jesu-ra 
vanaabinivini-ra vanofiki. Jesus Simão-ra no'avini onii hoariha Pedroa, 
igamina ada André. Tiago hoariha Alfeu kaisai. 


Jesus va'ora anaihotaki adani ija'ari vaipohiki 
(Mateus 4.23-25) 


17 Hari. Jesus va'ora nagathogatho'aha adani athi 
avavaadahaoniva abono. Naothinia avikharafoni'aha. Jesus ipohina 

vahoariha vakadiania vakaikahi'aha ibavi sohiriama'oki kania 
vahojaki adani. Ija'ari vaipohiki vajoroni'iki vakadiania. Judeia 
kaaraboni, Jerusalem sidaji hiki kaija'arini adani. Tiro sidaji, Sidom 
sidaji hiki kaija'arini adani vahoariha. 'Dako karaho vadinia hojaki 
ida sidaji 'bamiki. 

18 Jesus kania vajoroni'aha adani ija'ari vaipohiki, mitha 
vani'aja kaimoni ida kidivarani. Vakavamonikia vanofiki ida 
Jesus va'ora anaihotavini. Vikha'aha adani ija'ari vakabajadiki 
jaboni. Bajadi va'ora najahariharibakhiaki adani. Jesus vani ada 
va'ora anaihota'aha. 19Vakavamoniki hahavia vanofiki ida Jesu-ra 
vakadasavini avaihotara kaimoni. Jesus kabadani danoni mani ida 
ija'ari vakavamoniki-ra va'ora anaihotahahavivini hija. 


Jesus va'ora ka'ojomo'iki adani ija'ari 
(Mateus 5.1-12) 
20Hari. Jesus vada va'ora ni'aha adani ipohina, va'ora ni'aha: 
—A'onivani avakanahinariki a'oni. Deus avakadika'da'di hina 
mani ida a'onira kajoamoravini hija bana. 

21 A'onivani hidakaba'i avavai'amiki a'oni. Deus a'onira 
kajoamoraki bana a'oni. Deua bivahojaki ida nahina ahapini 
avakadimoni. 

A'onivani hidakaba'i avaasaraki a'oni. Deus a'onira kajoamoravini 
mani ida a'onira khai ni'aja bana. 22Hora avanofijahakivini mani 
ida vahoariha a'onira vavajaharavini hija, a'onira vanofiriki, a'onira 
vani'avini onii jaharikia, a'onira vakanavaranihavini varani jaharikia. 

“Vajahariki adani Jesus 
ipohina.” 
A'onira vani'aki bana adani. Hovani ija'ari hahavi vakadi'aajo ho. 
Kodija'ari avihini mani ida Deus a'onira kajoamoravini hija bana. 
23Avakadiania namithani kamahini, avava'ini jahajahani vahoja'a 
bana. Khai vakhani'a. Hojaki bana ida Deus kanahina jahaki 
kidiania nama, binaibavijahajora'iki avakadimoni hini. 

Hi'adani ija'ari a'onira vavajahariki, 'bodakari vakadija'ari 
avikhananavaki va'ora vanajaharihari'iki adani Deus athi 
namoniva abono kohana — va'ora ni'aha ada Jesus. 

24Hari. Vara ni'ianaha ada Jesus: 

— Va'ora okaabaniki adani vahoariha vakanahina'ahapikiki 
avahararania vahojaki. A'onivani hidakaba'i avakadinahina 

ipohiki-ra avavahojaki a'oni. Jahariki bana ida avakadimoni. 
Avakanahinajanarini kamahini ni-khai avakhanijanaki. 

25A'onivani hidakaba'i ni-nahina-ra avakainamorihi. Jahariki 
bana ida avakadimoni. Avakanahinajanarini kamahini, vai'ami 
abani avihiki bana a'oni. 

A'onivani haha avakhaniki a'oni hidakaba'i. Jahariki ida 
avakadimoni bana. Mahi jahariki khani kamahini ni-khai 
avakhanijanarihi, avaasara'oamanija bana. 

26 A'onivani avakadihojai jaharini kaba'i vahoariha avakadihojai 
jahani-ra vakahibakhiaki. Jahariki bana ida avakadimoni hini. 
'Bo'dakari vahojaki adani Deus athi namoniva abono vihina-ra 
vakahi'badaraki. Va'oaniaro jaboni vakadihojai jaharini kaba'i 
vahoariha vakadihojai jahani vakahibakhiaki adani — va'ora 
nj'aha ada Jesus. 


Ija'ari-ra anofijahakivini kavaranihi 
(Mateus 5.38-48) 


27 Hari. Asia vara niha ada Jesus: 

—Mitha vani'ajahaki bana hida kodivarani. Va'ora vanofijahaki 
bana adani ija'ari a'onira vanofiriki. Va'ora kakodia bana adani 
ija'ari a'onira vanofipa'itxiriki. 28 Deu-ra vakanikharia bana 
vakadimoni, vani'a bana: 

“Deus, va'ora kajoamora bana adani 
haria vakaijorahavini-ra vanofiki. 
Va'ora kajoamora bana adani 
haria vanajaharihariki.” 
Deu-ra vani'a bana. 
29Tja'ari i'ba'dani-ra kapatahi, iva'aha oni pitanija jaboni-ra 
kapatavini. Ija'aria bisaarihi ida kadakarahobi, iva'aha bana 
jaboni ida kadamakari-ra avikhavini. 30Įja'aria bikanikhariahi 
ida kadanahina, ino'a bana. Kadanahina-ra saariha, hari'a 
kadanahina joini-ra kanikharia. 31 Avanofihi ida vahoariha a'onira 
vanaibavijahajahakivini, oniania va'ora vanaibavijahajahaki jaboni 
bana. 
32Ija'ari hahavi hojani hiki ida nofini hiki-ra nofivini. Ija'ari 
jaharikia jaboni binofivini ida nofini hiki. Deus kidinahina jahakia 
a'onira naabosivini-ra avanofihi; va'ora vanofijahaki bana jaboni 
adani ija'ari a'onira vanofiriki. 

33Ija'ari hahavi hojani hiki ida kakodiani hiki-ra kakodiavini. 
Ija'ari jaharikia jaboni biakodiaki ida kakodiani hiki. Deus 
kidinahina jahakia a'onira naabosivini-ra avanofihi; va'ora 
vaakodia bana adani ija'ari a'onira vaakodiariki. 

34lja'ari kidinahina joiribanini-ra ogahi, hoariha-ra kanarihaivini 
hihi ida kidinahina. Ija'ari hahavi hojani hiki ida kidinahina 
najoiribanini hiki-ra kanarihaivini. Ija'ari jahariki jaboni ija'ari 
jahariki hoariha-ra kanarihaivini hiki ida kidinahina. Deus 
kidinahina jahakia a'onira naabosivini-ra avanofihi; vanajoiravini 
avarigavini kaba'i, va'ora vakanarihai bana jaboni avakadinahina. 

3s5 Hari. Nini vani onofija ida avakadihojai. Va'ora vanofijahaki 
bana adani a'onira vanofiriki. Va'ora vaakodia bana jaboni. 
Avakadinahina va'ora avakanarihaiha, hari'a vakanikharia ida 
avakadinahina avakanarihaihivini hiki joini. Nini vani onofija ida 
avakadihojai. Deus a'onira naabosiki bana a'oni kidinahina jahaki 
karahoa. Deus danoki nama hojaki kaisai avihiki a'oni. Deus jaboni 
va'ora kajoamoraki adani ija'ari hojai asohirikia vakahojaiki, va'ora 
kajoamoraki adani Deu-ra khai vani'ariki. 36 Avakadihojai nini 
vani-ra nofira ada Deus. Jahaki ada avakadiabi'i nama hojaki, ovari 
fori vihi'a bana — niha ada Jesus. 


Vahoariha-ra va'ora anasohivini varani hini hida 
(Mateus 7.1-5) 


37Hari. Jesus va'ora ni'aha adani vajoroniki: 

—Hari'a va'ora avanaathidanoarari bana adani 
vahoariha Jahari kabadania vakabadanina, avarigaravini 
oadani ida vanamonahavini vanamonaharavini. Va'ora 
avaranaathidanoaraririha; ni-Deus a'onira anaathidanoarariki bana 
jaboni. Hari'a vahoariha-ra vara vani'a: Avajahariki a'oni. Jahaki 
ida Ibavi Jaharika'oakia avarikhani. Nihi ida avakadivarani, Deus 
jaboni avajaharini-ra kahiki bana a'oni, a'onira karonaki ada jaboni 
bana Ibavi Jaharika'oakia. Vahoariha vakadihojai asohiriki-ra 
avarakava'i'birinihi; avakadihojai asohiriki-ra akava'i'biriniha ada 
Deus. 

38Vahoariha-ra avano'ahi; Deus a'onira no'ahi jaboni. Nini vani 
nahina karahoa avagahinaja. Ni-Deua binapa'itxirihi ida a'onira 
no'avini hiki kaimoni, karaho oamani ida avagahinani kaimoni 
bana. Deua binaji'biniki bana ida avakadibavi avagahinani hikia 

bana aho'doararihi, ji'bini'ianahi ida avakadibavi, dai'ianahi 

jibini'ianahi. Avanapa'itxihi ida vahoariha-ra avano'avini hiki, 

Deua binapa'itxihi jaboni ida a'onira no'avini hiki — niha ada Jesus. 
39Hari. Asia vara ni'aha ada Jesus: 

—Makhira kamaodorohakia ni-bikaabokaki ida hoariha 
kamaodorohaki-ra bananivini hagihia. Bikaijo'ahi; hodi bodinia 
avavoronijakosi'bamakhama'aha. 

40 Hari. Ni-ojomo'ihi abonoa bivaka'da'diki ada va'ora ka'ojomo'iki. 
Ojomo'ihi abonoa ni-aviga'iaki kaho ida va'ora ka'ojomo'ikia 
biogaki. Adiahi'ihi ida va'ora ka'ojomo'ivini, bona aviga'ihi ida 
va'ora ka'ojomo'iki biogaki. 

4 Hari. Asia mani vara niha ada Jesus: 

—Hogoi moramorani nokhoi 'ba'dania hojaki fori hiki ida hojai 
jahariki. Inokhoni 'ba'dania hojani oadani ida ava pitani karaho, 
hari'a ikaijo'a ida hogoi moramorani iigamini nokho 'ba'dania 
aniani. #2Inokhoni 'ba'dania ava pitani karaho aniarini oadani, 
hari'a iigamini-ra ni'a: 

“Aajo, onofiki ida hogoi moramorani pitani 

pa'itxi-ra oanivini inokhoni 'ba'dania.” 
Ijahani-ra ikahi'badaraki i. Imiro'a iani oni ava pitani karaho 
inokhoni 'ba'dania hojaki. Ianivini naothinia, ikaabokaki ida 
vada inijahakini, oniani ida iigamini nokho 'ba'dania hogoi 
moramorani aniani-ra ikaabokavini hija. Bada ini'avini oadani 
ida hojai asohiriki, asohipa'itxirihi ida iigamini-ra inava'isohivini, 
bikava'ipahinija kaimoni ida kidihojai asohiriki. Imiro'a 
ikava'ipahini hida bana kadahojai, kadavarani asohiriki — niha 
ada Jesus. 


Ihi'ai fori hiki ida ija'ari kahojai 
(Mateus 7.15-20; 12.33-35) 

43 Hari. Vara ni'ianaha ada Jesus: 

—lIhi'ai avani fori hiki ida ija'ari. Jahahi ida ihi'ai avani, jahahi 
ida jaboni ihi'ai bononi. Jaharihi ida ihi'ai avani, jaharihi jaboni 
ida ihi'ai bononi. 44Ikaijo'ahi ida ihi'ai; iogahi ida ihi'ai jahani 
jaharini. Nini vani iogaja ida ihi'ai avani jahani jaharini. Ija'ari 
kahojai fori hiki ida ihi'ai bononi. Ija'ari kahojai-ra inokivini vani 
iogaja ida ija'ari jahani jaharini. Ni-hojai jaharikia kahojaiki ida 
ija'ari jahaki. 

45Ija'ari va'ini bodinia hojaki ida va'i bodini vara nini jahaki. 
Jahahi hida kidiva'ibodivarani, oniani ida varani jahaki-ra vara 
vani'avini hija. Ija'ari hojai jaharikia kahojaiki va'ini bodinia hojaki 
ida va'i bodini vara nini jahariki. Jaharihi ida kidiva'ibodivarani, 
oniani ida varani jahariki-ra vara vani'avini hija. Ija'aria vara 
bivani'aki ida bikava'ibodivaraniki — niha ada Jesus. 


Ija'ari Jesus athi-ra naabavini varani hini 
(Mateus 7.24-27) 


46 Asia vara niha ada Jesus: 

—Oathi-ra avanaabaravini oadani, hari'a ka'da'dia hora 
vanaonibakhia. 47 A'onira onava'isohivini hiki ida rajomi 
kavaranihi, nahina fori hiki ida. Kodiania khahi ida ija'ari, mitha 
bini'ahi ida oathi, binaabamani'ihi. 48 Gora kaaraki-ra namonahaki 
vani fori hija hida ija'ari. Bikhori'imidiahi ida hodi abihiaki, gora 
avani arokhojahani ibavini kaimoni a'daimaki. Gora a'diahini 
naothinia, ji'binini kama'da'ihi ida vaini kapahani. Vaini kapahani 
jorania bigathi'ihi ida gora avani, ni-ho'doho'doki ida gora. Abihiaki 
ida gora avani nami imani bodinia. 

49Hari. Gora-ra namonahaki vani fori hija jaboni ida ija'ari hoariha. 
Bikamithahi ida oathi, ni-binaaba'iki. Binamonahahi ida hodi 
abihiariki, arokhojahajahakirihi ida gora avani. Binaibavi'ihi ida 
gora avani hodi abihiariki bodinia. Gora a'diahini naothinia, ji'binini 
kama'da'ihi ida vaini kapahani. Vaini kapahani jorania bigathi'ihi ida 
gora avani, adari'ihi ihimika'oa'ihi ida gora — niha ada Jesus. 


Jesua bianaihotaha ada sorara vakadika'da'di kahonai abono 
(Mateus 8.5-13) 
7 1Hari hi'ihi ida Jesus ija'ari-ra ka'ojomo'ivini kavaranihi, 
okha'aha, Cafarnaum sidajia akhano'aha. 2Cafarnaum sidajia 

hojaha ada Roma sidaji kaka'da'dini kasorarani. Kavamonikarahoki 
ada kidihonai abono, abinina amaakariki ada. Binakaidivaki ada 
kidihonai abono. 

3Oniaroa, Roma sidaji kaka'da'dini kasorarania bikamithahi 
ida Jesus varani hina. Va'ora ni'aha adani judeus kaija'ari 
vanava'isohiva abono: 

—Avikha Jesus kania mahija avibaranahavini. Vakanikharia 
bana kodihonai abono-ra anaihotara kaimoni — ni'aha. 

4Oniaroa, va'ajihi'aha. Jesus kania avakhano'aha. 
Vakanikhariadanoki'aha: 

—Jesus, akadiania kha'a bana. Kavamoni karahoki ada sorara 
vakadika'da'di kahonai abono, abinihana amaakariki ada. 
5Akadija'ari hiriha ada sorara vakadika'da'di, kaba'i akadija'ari- 
ra nofijahakiha. Amonahani bivahonariahiki ida akadija'ari 
Deu-ra vara vani'avini kagorani akadimoni. Kidihonai abono 
ikajoamoravini jahaki — vakhaniha adani judeus kaija'ari 
vanava'isohiva abono. 

6Hari. Okha'aha ada Jesus vakadiania. Jesua bianikhaki gora-ra 
vanamaakari'aha. 

Oniaroa, Roma sidaji kaka'da'dini kasorarani va'ora ni'aha adani 
kidiva'ahi: 

—Jesus kania avikha'a mahija oathia avanava'isohivini: 

“Jesus, ni-onofiki ida ira onadabavini kodiania ikhani. 
Ijahani fori ohirina mani ida 
ogorana io'oini-ra okaboa'iravini hija. 
7 Ivani ka'da'di i. 
Nahina ohirina mani ida 
kadania okhana-ra 
onofiravini hija. 
Vara ira oni'avini-ra okaipahiki ho. 
Ogorana iokharini kaba'i, 
napaja ihojani kaba'i, 
ihonaria bana ida 
kavamoni akara'oni, 
aihotara kaimoni ada 
kodihonai abono. 
8 Hovani jaboni onaabaki ida athi hora vaka'da'diki 
hora honariabakhiavini hiki. 
Va'ora ovaka'da'diki adani vahoariha, 
oathi-ra vanaababakhiaki adani. 
Okhana ohonariaha ada 
sorara, 
okhamaniha. 
Hida khana obaranahaha ada hoariha, 
khamaniha. 
Kodihonai abono-ra ohonariahi hihida badani-ra namonaha, 

binamonahamanihi. 
Oathi-ra vanaabaki adani va'ora ovaka'da'diki. 
Ivani jaboni ka'da'di i. 
Nahina-ra ihonariahi; 
iathini-ra naabahi. 
Kavamoni akara'oni-ra 
ihonariahi bana 
kodihonai abono kania, 
akara'omanihi bana.” 
9Jesua bikamitha'ihi ida sorara vakadika'da'di kavarani, 
bikava'ibodivaranikaraho'ihi. Roiribani'aha ada Jesus, ija'ari 
vaipohiki Jesu-ra vavaipohihaki-ra va'ora ni'aha. 
—Ni-okaraga'iaki kaho ada judeus kaija'ari hoarana hora 
kajari'dariki, hihada Roma sidaji kaka'da'dini kasorarani hora 
kajari'daravini fori hiki — va'ora ni'aha ada Jesus. 
10Hari. Avajoi'aha adani Roma sidaji kaka'da'dini kasorarani 
kava'ahi. Gorana vakaikahi'aha vanoki'aha ada honai abono 
aihota'ina. Jesu-ra kajari'daravini mani ida kidihonai abono 
anaihotana hija. 


Jesua bianahokiki ada kaariha kaisai 


11 Hari. Oniaroa, Roma sidaji kaka'da'dini kasorarani kava'ahi 
va'ajihina naothinia, avikha'aha adani Jesus, kidipohi khama. 
Ija'ari vaipohiki va'ora vavaipohiha'aha. Naim sidaji onikia 
avikhajabana'aha. 

12Hari. Abiniaha ada imakhinava. Kaariha ida imakhinava 
kaamia. Kaariha bivahojaki isai hoarana ka'oa. Abini'iki ada 
kidisai. Naim sidaji kavasiribanini kaathania avamaakari'aha 
adani Jesus. Vamaakarina kaba'i Jesus va'ora nokiha adani aba'oi- 
ra vakaiba'iki vikhaonanina. Ai vavanihavini hiki ida aba'oi 
vaka'damaja kaimoni. Ija'ari vaipohiki va'ora vavaipohihaha adani 
aba'oi-ra vaka'damahaki. 

13Vakaikahi'aha adani Jesus kaariha kania, binakaidivamanihi 
ida gamo, bini'ahi: 

—Hari'a asarajana kaho. 

14Ọniaroa, bikanamaakarihi ida aba'oi bavini, biakadasa'ihi. 
Avigaakosoa'aha adani aba'oi-ra vakaiba'iki. Bini'ahi ida 
imakhinava aba'ona: 

—lImakhinava, ira ohonariahi, gamamanani'a bana! 
15Gamamanani'aha ada imakhinava, vara ni'aha. Jesua 
bino'a'ianahi ida kaariha kidisaia. 
16Hari. Imakhinava-ra vanokiki varapata'iki. Deu-ra khai 

vani'a'aha. Vakhani'aha: 

—Hidakaba'i akadiania kaikahi'iki hada Deus athi namoniva 
abono. Danoki ida kidibadani. Deua bikaronaki ada ovari va'ora 
kajoamorara kaimoni adani kidija'ari. 

17Ọniani ida Judéia kaarabonia ibavi maakaria Jesus monina-ra 
akanarafarakhamaja. 


João Batista va'ora karonaki adani ipohina Jesus kania 
(Mateus 11.2-19) 


18Hari. João Batista ipohina vanava'isohi'aha, kaariha kaisai-ra 
anahoki'avini ada Jesus. João Batista bikamithahi ida vakadivarani, 
va'ora baranahaha adani kidipohi vi'bamiki kidiania vikhana. 

19 João Batista va'ora ni'aha: 
—Avikha'a bana akadika'da'di Jesus kania. Jesu-ra vara vani'a 
bana: 
“Anokhaki ada aihotahi abono Deua bikaronaki. 
Ivani aihotahi abono Deus ira karonaki i? 
Hoariha-ra anokhamania koda?” 
Vakhani bana — va'ora ni'aha ada João Batista. 

20Ai vihi'aha adani João Batista ipohina vi'bamiki. Jesus kania 

vakaikahi'aha. Vani'aha: 
—Joao Batista haria karonaki hari kadania, ira nana'dohiki ada: 
“Anokhaki ada aihotahi abono Deua bikaronaki. 
Ivani aihotahi abono Deus ira karonaki i? 
Hoariha-ra anokhamania koda?” 
— vakhaniha. 

21 Oniaroa, Jesus va'ora anaihota'aha adani vakavamoniki 
vaipohiki. Vakabajadiki vakadibajadi bihonaria'iki akara'o'ini. 
Vakamaodorohaki vaipohiki jaboni vanokho Jesua bianavagaha'iki. 

22Naothinia, Jesua bigathani'ihi ida vi'bamiki vakadina'dohi. 
Va'ora ni'aha: 

—Joao Batista kania avajoi'a. Vananamitha'a bana ida kodibadani 
danoki avanoki'iki, kodivarani avakamitha'iki jaboni mahija 
aihotahi abono ohina-ra ogavini. Ija'ari vakamaodorohaki vanokho- 

ra oanavagaha'iki ho. Ija'ari vakabaha katonorohaki okanajaha'iki 
vaadaha'iki. Asafi namani-ra najaharikia kakavamoniki ija'ari 
onajaha'iki jaboni. Ija'ari vamorobo kamokhihaki oakanavagaha'iki, 
athi-ra vakamitha'iki. Ija'ari vaabiniki oanahoki'iki. Ija'ari 
vakanahinariki-ra onanamithavini hiki ida Deus monina 

jahaki. 23Deus va'ora kajoamoraki bana adani ija'ari oathi-ra 
vakajari'dariki — Jesus va'ora ni'aha adani vi'bamiki. 

24Hari. João Batista ipohina vi'bamiki va'ajihina naothinia, Jesus 
va'ora vara ni'a'aha adani ija'ari vaipohiki vajoroniki. Kidivarani 
hi'aha ada João Batista. Jesus va'ora ni'aha: 

—Amasia hojana kari ada João Batista. Nahina mani ida João 
Batista kania avanavanavanahaja? Avarigaki ida João Batista 
mosori sirisirikia bikanadarahaki fori hirina. 

25Avanavanavanahavini kari avarigaki ada João Batista makhira 
kanahinaki fori hirina. Ni-João Batista bikaimahaki ida makari 
kaidivaki. Amasia ibaviriha ada makhira makari kaidivaki-ra 
kaimahaki. Arabo kaka'da'dini gorana vania hojara ada makhira 
makari kaidivaki-ra kaimahaki. Makhira kanahina'ahapikiki fori 
hiriha ada João Batista. 

26 João Batista-ra avanavanavanahavini kari avarigaki ada Deus 
athi namoniva abono hina. Deus athi namoniva abono oamani. 
João Batista va'ora aradahaki adani Deus athi vanamoniva abono 
ija'ari vahoariha khama. Ovari miro'a vara bivani'aki ida Deus 
ija'ari-ra vaka'da'divini kavaranihi — va'ora ni'aha ada Jesus. 

27 Hari. Jesus va'ora vara ni'a'ianaha adani ija'ari vajoroniki. 

—Deus athi kapapirania hojaki ida João Batista varani hina Deua 
bini'aha ada kidisai: 

“Okaronaki bana ada 
oathi namoniva abono 
iviahania okhananavana 
va'ora nava'isohiki bana adani ija'ari 
vakadimahi-ra vanasohivini 
ikaikahini viahania.” 
Nihi ida João Batista varani hina Deus athi kapapirania hojaki. 
28Hari. Asia vara ni'aha ada Jesus: 

—Akadija'ari avikhananavakia ni-avigahahaviki ida Deus 
ija'ari-ra vaka'da'divini kavaranihi. Ni-avigaki ida niha ninini 
Deu-ra vagathanivini vakadika'da'di kaimoni hina. Joao Batista 

vania biogaja ida, oniani ida Joao Batista aagahai akadija'ari 
avikhananavaki vakadi'ogahai aradavini hija. Kaba'i, ni-Joao 
Batista binokiki ida mahi vara bivani'ajoraki. Ni-kama'da'iaki kaho 
ida Deus kania ija'ari vaabono gahinai vanihavini vakadika'da'di 
hira kaimoni. 

Joao Batista naothia ija'aria vagathaniki bana ada Deus 
vakadika'da'di hina, oniani ida vakadimahi nasohini hija. Ija'ari 
nahina hirini kaba'i, kidimahi jahania biaradahaki ida Joao Batista 
kamahi jahani — va'ora ni'aha ada Jesus. 

29Tja'ari vaipohiki, imposto gathaniva abono khama 
vajoronikia mitha vani'a'ihi ida Jesus kavarani. Va'oaniaroa 
vakamitha'imidia'iki ida João Batista kavarani. João Batista 
kavarani hiki ida badani asohiki Deua binofiki. Athi-ra 
vanaabavini-ra vanofivini, oniani ida João Batista va'ora kanavini 
hija. 30Vahoariha vanofirihi ida João Batista va'ora kanavini. 
Va'oaniaro farisio, vahoariha judeus kaija'ari vaka'ojomo'iva abono. 
Vakhanimanira adani Deua binofiki-ra vakajoniki. 

31 Hari. Jesus vara va'ora ni'a'ianaha adani ija'ari vajoroniki: 

—Va'ora okavarajomiki adani ija'ari hahavi hidakaba'i 
vahokiki. 32Isai vakasivanahaki fori vihiki hadani ija'ari. 

Ija'ari vajoroniki kania vakasivanahaki adani isai. Vaabono 
vakabodi'barahararahakhamaki adani isai: 
“Akadikasivanahi ida akarai kaihinikani. 
A'ithohahi; 
ni-avikhajo'iki. 
Akadikasivanahi hoariha ida ija'ari abini'iki. 
Akaasarahi ida aba'oi, 
ni-avaasarajabana'iki. 
Ni-avavajahaki ida khai akhanina, 
ni-avavajahaki jaboni ida ava'i mokara nini.” 
Vakhaniha adani isai vakasivanahaki. 

Jesus va'ora ni'aha: 

—Avakhanini vani isai kasivanahi-ra nofiriki fori avihija. Ni- 
avanofipa'itxiki ida Deus athi-ra avanaabavini. 33 João Batista 
kha'aha avakadiania, ni-bihaki ida 'bai mahi hahavi. Ni-bi'aviki 
jaboni ida vinho. Kidihojai avanokiha; avani'aha: 

“Kabajadiki ada João 
Batista.” 

340Okha'ihi avakadiania, kodihojai fori hirihi ida kidihojai. Hovani 
ohaki ida 'bai, o'aviki jaboni ida vinho. Hora avanokihi, ni-hora 
avanofiki. Nimania ida hora avakanavaranihavini. 
“Vada vani'a o hi'o ko'bai nofiki o, 
hi'o vinho-ra nofiki o jaboni. 
Kidiva'ahi vihiki adani 
imposto gathaniva abono, 
Jahari kabadani-ra bada 
vani'aki-ra nofiki o 
jaboni.” 
Nimania ida hora avakanavaranihavini. 
35Hari. lja'aria bikajari'darihi ida Deus ka'ogahai jahani; 
sohika'oani biogahi — va'ora ni'aha ada Jesus. 


Simão gorana 'baiki ada Jesus 


36Hari. Simãoa bikaboa'iha ada Jesus kidiania 'baira kaimoni. 
Farisio ada Simão. Farisio vaoniki vavajahaki ida vakadija'ari 
avikhananavaki vakadihojai. Oniaroa, Simão gorana okha'aha ada 
Jesus. Okhajakosiha, vithiha, vi'bai'aha. 

37 Sidajia hojaki ida gamo. Kamakhirarini kaba'i makhira 
ipohikia kabadanibakhiaki ida. Asohiri'oamanija ida gamo 
kahojai. Hari. Gamoa bikamithahi ida Jesus varani hina, Simão 
gorana 'baina. Okhahi, biavikha'ihi ida misai bavini ji'biniki. 
38Okhajakosihi, Jesus kaida kaikahi'ihi. Jesus 'dama ka'dihania 
kabajo'okhonarari'ihi, asara'ihi. Kidihojai asohirikia va'ini 
bianaipahihivini mani ida naasarani hija. Bikana'bahi ida Jesus 
'dama nokhoni a'bania, bikanajoha'ihi ida 'dama ka'da'dini kaafania. 
Bikaramosihi ida Jesus 'dama, biakamisai'ihi. 

39 Hari. Simãoa binokihi ida gamo Jesu-ra kamisaivini, 
bikava'ibodivaranihi ida gamo. Simão abono-ra ni'aha: 

—Asohiri'oamanija ida gamo kahojai. Ni-Jesua biogaki ida gamo 
hojai asohirikia kahojaini. Gamo kahojai asohiriki-ra ogara vaha; 
ni-abono-ra khai vani'aki vaha gamoa bikamisaivini. Jesus gamo 
kabadani-ra ogaravini mani ida Deus athi namoniva abono hina 
okajari'davini hija — abono-ra ni'aha ada Simão. 

40 Oniaroa, Jesua bini'aha ada Simão: 

—Simão, vara ira oni'avini-ra onofiki bana ho. 

—Hai — niha ada Simão. 


O Novo Testamento na Paumarí do Brasil, 2da ed. © 2010, Liga Bíblica Internacional 


Lucas 7 266 


41 Hari. Jesua bini'aha rajomi kavaranihia: 

—Makhira kajiniro'ahapikiki kania jiniro-ra varihaha adani 
makhira vi'bamiki. Hoariha birihahi ida jiniro prata amonahaki 
karaho 500 hiki kaidivani. Hoariha birihahi ida jiniro prata 
amonahaki pa'itxi 50 hiki kaidivani. 42Ihimi'ihi ida jiniro varihaki, 
ni-nahina-ra vavahojajanaki vakadirihai-ra vanaabosivini kaimoni. 
Va'ora kanarihaiki va'ora va'adimani'aha, va'ora ni'aha: 

“Ni-onofiki ida jiniro 
a'onira okanarihaivini hiki aabosini. 
Ni-nahina abosiriki 
hojajanaki.” 
Va'ora ni'aha. 

Oniaroa, Jesua bini'aha ada Simão: 

—Simão, hana hina vania binofikarahora ada va'ora kanarihaiki? 
Hana hina vania binofipa'itxira ada va'ora kanarihaiki? 

43—Jiniro karaho-ra rihakia vahabini binofikarahoki ada va'ora 
kanarihaiki — niha ada Simão. 

—Ka'oa oamani ida ini'aki — Jesua bini'aha. 

44Hari. Roiribani'aha ada Jesus, gamo-ra vada ni'a'aha, Simao-ra 
ni'aha: 

—Simão, vada ini'a hida gamo. Jiniro karaho fori hiki hida gamo 
kabadani asohiriki ipohiki. Kidihojai asohiriki ipohiki ona'biravini 
mani ida hora nofijahakivini hija. 

Akadihojai oamani ida kaikahiki-ra paha ano'avini 'damani-ra 
kosokovini kaimoni. Igorania okaikahihi, ni-paha hora ino'aki 
o'dama kosokoani kaimoni. Gamo vania bikosoko'ihi ida o'dama 
nokhoni a'bania, bikanajoha'ihi ka'da'dini kaafania. 

45Akadihojai hiki ida gora kaka'da'dinia biramosivini ida 
kaikahiki. Akadihojai hini kaba'i, ni-hora iramosiki okaikahina. 
Gamo vani ida o'dama-ra karamosiha'oadaha'ihi kaikahi'ini. 

46 Akadihojai ida gora kaka'da'dinia bikavamisaihavini ada 'baiki 
kidiania. Ni-hora misaia ino'aki o'da'di-ra oakamisaivini kaimoni. 
Gamo vani ida o'dama-ra kavamisaihahi misai kaidivakia. 

47 Simão, ira onava'isohivini hiki bana ho, kidihojai asohiriki 
ipohiki ona'biravini mani ida hora nofikarahovini hija. Ija'ari 
hoariha kahojai asohiriki ipohiriki-ra ona'biravini mani ida hora 
nofipa'itxivini hija — Simão-ra ni'aha ada Jesus. 

48Hari. Gamo-ra ni'aha ada Jesus: 

—Kadahojai asohiriki-ra ona'bira'iki ho. 

49 Vahoariha vavithijabanaki vakadiania vaabono vani'aha: 
—Jesua bikaabokamanija koda ida gamo kahojai asohiriki-ra 
na'biravini? Deus ka'oa bikaabokaki ida hojai asohiriki na'birani. 

50 Jesua bini'ahi ida gamo: 
—Hora ikajari'daravini mani ida Deus ira akava'ijoavini hija. 
Iva'ini jahajahani, okha'a bana — niha ada Jesus. 


Gamoa vavaipohihaki ada Jesus 


1Hari. Oniaroa, ibavi ipohikia avaadahaoni'aha adani 

Jesus, vara bivani'avini ida Deus monina jahaki, ija'ari-ra 
nava'isohi'aha Deua vaka'da'dira kaimoni. Jesus ipohina 12 vihiki 
vaipohina kidiania avikha'iki. 2-3Avaadahaonijabanaki adani gamo 
vaipohiriki jaboni Jesus vakadiania. Vaonina Maria Madalena, 
Joana, Susana vihiki. Jesus va'ora anaihota'iki adani gamo, oniani 
ida vavaipohihavini hija. Gamo vakabajadiki Jesus va'ora najaha'iki. 
Maria Madalena, bajadi vaipohina 7 vihikia vagathi'iki ida. Jesua 
bihonaria'ihi ida bajadi akara'o'ini. Joana kamakhira onina Cuza. 
Cuza Iroji kahonai abono ada. Iroji arabo kaka'da'dini ada. Cuza 
biakadava'aki ida Iroji kanahina. Jesus va'ora ka'ojomo'ivini oadani 
adani ija'ari, Susana Jesu-ra vakaijahitaki, gamo vahoariha jaboni 
Jesu-ra vaakodiaki. Vakadinahina pa'itxi, jiniro, 'bai hikia Jesu-ra 
vaakodia'aha. 


Trigo 'ba'dani txiotxioni karajomihi varani hini 
(Mateus 13.1-23; Marcos 4.1-20) 


4Hari. Oniaroa, ija'ari vaipohiki vikhaki Jesus kania. Sidaji 
ipohiki kaija'arinia vanofiki vanokivini ada Jesus. Oniaroa, 
vajoroniha, va'ora ka'ojomo'i'aha adani ija'ari vahojaki. Rajomi 
kavaranihia va'ora vara ni'a'aha: 

5—Siroia okhaha ada makhira binatxiotxiohi ida trigo 'ba'dani. 
Hagihi vadinia vararahi ida 'ba'dani hoarahanana. Ija'aria 
vakada'aha'aha'ihi ida trigo 'ba'dani, ni-mova'iki. Avigariha adani 
igitha, vitxagatxaga'ihi jaboni. 

6Ja'di namania vararahi ida 'ba'dani hoariha. Foraki ida nami. 
Movani kama'dani vani ara'okho'ihi. 

7Hogoi kania vararahi ida 'ba'dani hoariha. Mova'ihi ida jaboni 
hogoi, rakhajahi-ra najahari'ihi, ni-bono'iki. 

8Arabo jahakia vararahi ida 'badani hoariha. Movahi, avijavahi, 
bono'ihi. Aipohi'ihi ida trigo 'ba'dani. Trigo avani hoarahanana 
'ba'dani ipohini 100. Avakamithavini avanofihi; mitha vani'ajahaki 
hida oathi — va'ora ni'aha ada Jesus. 

9Hari. Jesus ipohina vanana'dohi'aha: 

—Ni-aogajahakiki ida rajomi kavaranihi kadavarani hiki. 

10 Jesus va'ora ni'aha: 

—Deua binofiki ida avarigavini, oniani ida Deus ka'da'di hina 
kavaranihia a'onira onanamithajahakivini hija. Ija'ari vahoariha ni- 
avigavini vanofiki ida varani Deus va'ora vaka'da'divini. Vakadiania 
vara ovani'aki ida rajomi kavaranihi, avigajorakiria kaimoni hida 
kodivarani. Oathi-ra mitha vani'avini kaba'i, ni-nahina nini avigaki. 

11 Oniaroa, Jesus va'ora nanamithavini hi'ihi ida rajomi 
kavaranihi. 

—Trigo 'ba'dani txiotxioni vani fori hija ida Deus athi kavaranihi. 
Deus athi fori hiki ida trigo 'ba'dani. 

12 Hagihia vararahi ida trigo 'ba'dani. Igitha vitxagatxagahahavi'ihi 
Onivani fori hini ija'ari vahoarahanana vakamithaja ida Deus athi. 
Hari. Oniaroa, khaki ada Jahari Deus athi-ra anihavini va'ini bodinia, 
vakajari'daja kaimoni, oniani ida Deus va'ora akava'ijoaravini hija. 

13Ja'di namania vararahi ida trigo 'ba'dani hoariha. Kanamini 
odorini movajoraki'ihi. 'Damani abohani abihiarini mani ida 
anara'okhoni hija. Movani kama'dani vani ara'okho'ihi. Onivani 
fori hini ija'ari vahoariha Deus athi-ra vakamithaki. Vanofihi, 
khai vakhanimaniha. Mahi ipohiriki vani khai vani'aja ida 
Deus athi. Jorakia vakajari'da'ihi. Kama'da'ihi ida Jahari va'ora 
kaboroborovini, oniani ida Deus athi-ra vakava'ipahinivini hija. 

14Hogoi 'damania vararahi ida trigo 'ba'dani hoariha. Hogoia 
binajaharihi, bonohi, ni-a'di'iki ida trigo bononi. Onivani 
fori vihira adani ija'ari vahoariha Deus athi-ra vakamithaki. 
Vakava'ibodivaraniha'oadahahi ida vakadi'bai-ra vanako'dihavini, 
vakadinahina-ra vakapavakarihavini, vakadibadani hiki. 
Vakadiva'ikhaiini 'badara vava'i biakanara'banahanakhamavini. 
Jiniro-ra vanofikarahovini mani ida Deus athi-ra vanofijahakiravini 
hija, oniani ida Deus athi-ra vanaabaravini hija jaboni. Onivani 
fori hija ida arabo rakhajahani bonorini. 

15Hari. Arabo jahakia makhira binatxiotxiohi ida trigo 'ba'dani 
hoariha. Movahi, karaho'ihi, bono'ihi. Aipohi'ihi ida 'ba'dani. Trigo avani 

bononi 'badani ipohini 100. Onivani fori hini vahoariha vakamithaja ida 
Deus athi. Vava'i bodinia vanaibavijahaki ida. Deu-ra vanofivini mani 
ida athi vanaabajahakivini hija jaboni. Ni-vakava'ipahiniki ida Deus athi, 
oniani ida vakadihojai jahaki ana'badini hija — va'ora ni'aha ada Jesus. 


Lamparina vagani karajomihi hida 
(Marcos 4. 21-25) 


16Hari. Jesus va'ora vara ni'a'ianavini hihi hida rajomi 
kavaranihi hoariha. Jesus va'ora ni'aha: 

—Kodivarani fori hiki ida lamparina vagani. Lamparina-ra anaha'dihi, 
ni-si'aha akaasiaki kabodinia anahojaki ida lamparina, ni-cama 
kanabo'ania anahojaki. Gora bodini nama vania anahojahi ida lamparina 
vagaja kaimoni ida gora bodini. Ija'ari avi'oikia vanokiki ida gora bodini 
vagani. 17 Hidakaba'i ahojaki ida ija'ari kava'ibodivarani. Khaki ida 
mahi kodivarania binanokiaki bana ida ija'ari kava'ibodivarani, nahina 
hoarani ahojajanaria kaimoni. Vagani kania hojani fori hiki ida. 

18 Mitha vani'ajahaki bana hida kodivarani. Mitha 
avakhanijahakihi; avarigajahakihi hida avariga'iariki. Oathi-ra 
avanaabahi; Deus a'onira kakodiahi avarigajahakija kaimoni hida 
kodivarani. Oathi-ra avanaabarihi; avarakava'i'birinihi ida pa'itxi 
avariga'iki — va'ora ni'a'aha ada Jesus. 


Vikhaki adani Jesus kaamia, kidikajo'o vihiki 
(Mateus 12.46-50; Marcos 3.31-35) 


19Hari. Oniaroa, Jesus kania vikhamai'aha adani kidiamia, kidikajo'o 
vihiki. Ija'ari vaipohiki vahararana hojaha ada Jesus, oniani ida 
vanamaakariravini hija. 20Oniaroa, ija'aria binava'isohi'aha ada Jesus: 

—Adani gora baninija vahojaha kadamia, kadakajo'o vihiki, ira 
vara vani'avini-ra vanofiki. 

21 Hari. Jesus va'ora ni'aha adani ija'ari hahavi vajoroniki: 

—lja'ari Deus athi-ra vakamithajahakihi, vanaabajahakihi jaboni; 
kodiamia, oigamina fori vihiki adani — va'ora ni'aha ada Jesus. 


(Mateus 8.23-27; Marcos 4. 35-41) 


22Hari. Mahi hoariha, Galiléia ka'dakoni vadinia vahojaha adani 
Jesus kidipohi khama. Vaki'dama'aha kanava kabodinia. Va'ora 
ni'aha: 

23— Aakakafjani'ava. 
'Dako pitanija Jesu-ra avakavikafiani'aha adani kidipohi. 
kama'da'ihi. Komini kana'bahakia biakapahakaraho'ihi ida kanava, 
ka'biri'biri'ihi. 24Oniaroa, kidipohia vanamaakari'aha ada Jesus, 
vakananokiahi'aha vani'aha: 

—Jesus, Jesus, aahidana'iki bana hari! 
kihiki. Jesua bini'ahi: 

—Radaha'a! 
kana'bahaki. 25Oniaroa, kidipohi-ra va'ora ni'aha: 

—Nahina mani ida Deus a'onira akadava'avini-ra avakajari'davini 
hija? 
naimahidaja. Vakava'ibodivaranikaraho'aha. Oniaroa, vaabono 
vakani'akhama'aha: 

—Makhira ka'oa hiriha hada? Ni-anoki'iaki kaho ida ija'ari 


vaabono vakani'akhama'aha. 


Makhira kabajadiki aihotana varani hini hida 
(Mateus 8.28-34; Marcos 5.1-20) 


26Hari. Galiléia ka'dakonia avikafianiha adani Jesus. Gerasa 
kaarabonia avako'omisi'aha. 27-29 Vigaimoriha. Makhira kabajadiki 
Jesu-ra karagarariha'aha. 'Dama kania ibaviki ada makhira. Badara 
ipohiki ni-ibaviki gora bodinia. Barobarona adahaki ada makhira. 
Bajadia bigathibakhiaki ada. Bikana'bararaharahabakhiamanihi 
hida corrente sa'a, 'dama kihiki kodabohabakhiani kihiki, sidaji 
kaija'arinia vanaahobakhiavini ada. Bajadia biavikhabakhiaki ada 
amasia. 

Hari. Kabajadikia binokiha ada Jesus, bodi'baraha'aha, 
kajo'atharari'aha Jesus viaha. Jesua bini'aha: 

—Bajadi, akara'o'a! 

Kabajadikia binia'aha bodi'barahana: 

—Jesus, nahina hida kodiania inofija? Ivani Deus danoki nama 
hojaki kaisai i. Hari'a jaharikia haria arakha bana! 

30 Jesua binana'dohiha ada makhira kabajadiki: 

—Nahina ionija? 

Bigathanihi ida Jesus athi: 

—Bajadi vaipohiki hora vagathivini mani ida ija'ari hora 
vanaonivini hija Ipohikia. 

31 Oniaroa, bajadia vakanikhariaha ada Jesus: 

—Haria haria karona Ibavi Jaharika'oakia aokhana — Jesu-ra vania'aha, 

32 Hari. Arabo namahiki maakarinia vahojamaniha adani hirari 
vaipohiki vi'baiki. Bajadi Jesu-ra vakanikharia'aha: 

—Haria karona'a hirari vakadiania mahija haria vavaadaha'avini. 
—Vaadaha'a! — Jesus va'ora ni'aha adani bajadi. 

33 Hari. Makhira kania vakara'o'aha adani bajadi, hirari- 
ra vagathi'aha. Vakidarahaha'aha, avikharafoni'aha, arabo 
a'domarariki kania avaki'dafafoni'aha, avahidana'aha. 

34 Oniaroa, vaofiniaha adani makhira hirari-ra avakadava'aki, avigaaha. Ijaari 
vaibavia avakhano'aha, vaora vakanamoni'aha hirari vapohimaja'ina. 35Oniaroa, 
ijaari vaipohiki moni kamithava vaora vanavanavanaha'aha adani hirari 
vapohimajaiki. Jesus kania avikha'aha. Vanoki'aha ada makhira kabajadijanarina. 
Jahana vani vanoki'aha. Vithina, kamakari'ina jaboni vanoki'aha. Bajadi ai 
vihi'ina naothinia ni-kabajadijanaki. Vakava'ibodivaranikarahoaha ada makhira. 
36Hirari avakadava'ava abono va'ora vaniaha adani vavanavanahaki: 

—Anoki'iki ada Jesus makhira kabajadiki-ra anaihota'avini. 

37 Oniaroa, Jesu-ra vifini'aha adani Gerasa kaaraboni kaija'arini 

moni-ra vakamitha'iki. Vani'aha: 
—Ajihi'a bana akadiaraboa! 

38 Hari. Ajihi'aha ada Jesus. Kidamana kaba'i kabajadijanariki 

Jesu-ra kanikhariadanoki'aha: 
—Onofiki kadania ookhana! 

Jesua bini'aha: 

39—Iniani. Igorania ajoi'a bana mahija kadaija'ari-ra va'ora vara 
ini'avini hini hida Deus ira kajoamoravini, Deus ira va'adivini. 

Oniaroa, ajihi'aha ada makhira, sidaji kaija'arini-ra va'ora 
kanamonivini hi'ihi ida Jesua bikajoamora'avini. 


Jairoa bikanikhariaki ada Jesus 
(Mateus 9.18-19; Marcos 5.21-24) 


40 Hari. Oniaroa, avakajoifianiha adani Jesus kidipohi khama. 
Avako'omisiha, vahojamaniha adani ija'ari vâipohiki Jesu-ra 
vanokhavini. Khai vani'a'ihi ida Jesus vakajoifianina. 

41 Oniaroa, Jesus kania kha'aha ada makhira Jairo oniki. Judeus 
kaija'ari Deu-ra vara vani'avini kagorani akadava'ava abono ada 
Jairo. Va'i bodinia abono-ra ni'aha: 

—Ka'da'di oamani ada Jesus — oniani ida Jesus viaha 
nakajo'athararina hija. 2 Oniaroa, Jesu-ra kanikharia'aha ada 
Jairo: 

—Onofiki bana ida ogorana iokhani. Kodisai kavamonikarahoki. 
Abinihani amaakariki ida. Hoarani oamani ida kodisai. Kabadarani 
12 hiki ida ipohini — niha ada Jairo. 

Oniaroa, ai vihiaha adani Jairo Jesus khama. Vaadahana kaba'i 
ija'ari vâipohiki Jesu-ra vaka'dokho'dokhorisahakhamaki. 


Jesua bianaihotaki ida gamo 
(Mateus 9.20-22; Marcos 5.25-34) 


43 Hari. Ija'ari vahararana hojajabanaki ida gamo kavamoniki. 
12 badara ipohini amani aforarini hojaki ida gamo. Mijiko 
vaipohikia vanaihabakhiavini kaba'i, ni-ahajanipa'itxiki ida gamo. 
Bivaihimi'imarinihi ida kidijiniro. 

440nijiaroa, Jesus kaida-ra kanamaakari'ihi. Vahoariha 
vanokiravini kaba'i, bikadasahi ida Jesus kakarahobi ihini. 
Afora'ihi ida amani. 45 Oniaroa, Jesus va'ora nana'dohi'aha adani 
ija'ari: 

—Hana hini mani ida kodikarahobi-ra kadasaja? 

—Ni-aogaki, ni-ira akadasarihi — vakhanihahaviaha. 

Oniaroa, Pedroa bini'aha: 

—Jesus, ija'ari vâipohiki vahararana ihojaki i. Ira 
vaka'dokho'dokhohahaviki adani — niha ada Pedro. 45 Oniaroa, 
Jesus va'ora ni'aha: 

—lja'ari hora kadasa'iki ho. Oogaki ida odanona ija'ari-ra 
anaihota'avini. 

47 Ni-gamoa bikaabokajanaki ida aihota'ini-ra anahojavini. 
Jesua bikaja'oriaki abononi vanihavini mani ida naimahidani hija. 
Tharararani mani ida na'bisonini hija Jesus viaha. Ija'ari vaipohiki 
vaviaha Jesu-ra ni'a'ihi: 

—Badara ipohiki vani okavamonija. Ira okajari'daravini mani ida 
hora ianaihotavini-ra oogavini hija, oniani ida kadakarahobi-ra 
okadasavini hija. Ojaha'iki ho — nihi ida gamo. 

48 Hari. Jesua bini'a'ihi: 

—Kodisai, hora ikajaridaravini mani ida ira oanaihotavini hi'ia. 
Adaha'a, iva'ini jahajaha'ini. 


Jesus bianahoki'iki ida Jairo kaisai 
(Mateus 9.23-26; Marcos 5.35-43) 


49Hari. Oniaroa, vara nina kaba'i ada Jesus, Jairo kahonai abono 
akhano'aha. Bini'aha ada Jairo: 

—lIda abini'ihi kadaisai. Ni-nahina kaimoni iavikhajanariha o 
Jesus — Jairo-ra ni'a'aha. 50 Jesua bikamithahi ida vakadivarani. 
Oniaroa, Jairo-ra ni'aha: 

—Hari'a ofini. Hari'a jarida. Ahokiki bana ida kadaisai — niha 
ada Jesus. 

51 Hari. Avikha'ianaha adani Jesus. Jairo gorana vakaikahi'aha. 
Jesua binofirihi ida ija'ari vaipohiki gora avi'oina kidiania. Avi'oiki 
adani Pedro, João, Tiago vihiki. Hojaki ada isai kaabi'i, hojaki ida 
isai kaamia jaboni. 52 Va'ora vanokiha adani ija'ari isai aba'oni- 
ra vavaasaraki. Jesua biogaki ida isai-ra anahokivini, oniani ida 
va'ora ni'avini hija: 

—Hari'a vaasara. Abinirihi oni isai, vadika'oaki oni. 

53 Jesus athi-ra vakajari'daki, oniani ida Jesu-ra 
vakanahahanihavini hija. Abinika'oani avigaki ida isai. 

54Hari. Jesua binamaakari'ihi ida isai aba'oni, biagathi'ihi ida 
sa'ani, athi 'barakia bini'a'ihi: 

—lsai, gama'a! 

ssOniaroa, jorakia ahoki'ihi, gama'ihi ida isai. Adaha'ianahi, 
jaha'ini. Isai kaamia-ra va'ora ni'aha ada Jesus: 

—lIsai-ra 'baia vano'a'a bana. 

56 Oniaroa, isai kaabi'i, kidiamia hikia vakava'ibodivarani'ihi ida 
isai-ra anahoki'avini. Oniania, Jesus va'ora kaabani'aha: 

—Hari'a bana vahoariha vakadiania vananamitha'a bana hida 
kodibadani. 


Jesus va'ora karonaki adani kidipohi ibavi hoariha 
(Mateus 10.5-15; Marcos 6.7-13) 


9 1 Hari. Oniaroa, Jesus va'ora baranahaha adani 12 vihiki 
vaipohina kidiania. Va'ora ni'aha: 
—Nonira ono'aki bana ho odanona. Ija'ari vakabajadiki-ra avanokihi; 
bajadi-ra vahonaria bana akara'oja kaimoni. Ija'ari vakavamoniki-ra 

va'ora avanokihi; va'ora avanaihota bana. Deus aonira kakodiavini mani 
bana ida va'ora avaranaihotavini hija bana. 

2-3 Hari. Jesus va'ora ni'aha: 

—A'onira okaronaki ho. Hahavi-ra va'ora vara avani'avini hiki 
bana ida moni Deus akadika'da'di hina. Va'ora avanaihotaha bana 
adani ija'ari vakavamoniki jaboni. 

Avadairini vani avikha'a bana. Hari'a avavikha ida ava 
avaabononi avanadadavini kaimoni. Hari'a avavikha ida 'bai bavini, 
'bai, jiniro hiki. Hari'a avavikha ida avakadimakari odoki hoariha 
avakadi'abosihi kaimoni. 

4Sidaji kaija'arini a'onira vanofihi; vahoja'a bana. Sidaji ava'ajihirini 
oadani gora hoarania vahoja'a bana mahija avi'baivini, avavadini jaboni. 
5Sidaji kaija'arini a'onira vanofiriha; jorakia bana va'ajihi. Ava'ajihini 
viahania vana'dara'dara bana oni khomakhomani avakadisandália 
hojaki. Ija'ari Deus athi-ra vakajoniki-ra avakavarajomivini ida sandália- 
ra avakana'dara'daravini — va'ora nava'isohi'aha ada Jesus. 

6Hari. Oniaroa, ai vihiaha adani Jesus ipohina, sidaji itxani 
avaadahaoni'aha, ija'ari-ra va'ora vakanamonivini hi'ihi ida Jesus 
monina jahaki. Va'ora avanaihotabakhiaha adani vakavamoniki 
vaibavia vahojaki. 


Iroji varani hina hida 
(Mateus 14.1-12; Marcos 6.14-29) 


7Hari. Galiléia kaaraboni kaka'da'dini ada Iroji oniki. Irojia 
bikamitha'ihi ida Jesus kabadani danoki varani hini. Oniaroa, va'i 
kidakida'aha. Vakhani'aha adani ija'ari vaipohiriki: 
—Ada ahoki'aha João Batista kohana. 
8Vahoariha vani'avini Flias kohana ahoki'ina abono-ra nanokia'iki. 
Vahoariha Deus athi namoniva abono okhananavaki kohana ahoki'ina hina 
vakahi'aha. Vakadivarani Iroji va'i-ra nakidakida'iki. 9Oniania bini'aha: 
—Okavahonariahi'iki ida João Batista kohana ka'da'di aka'boani. Hana 
hina mani makhira ada? Kidibadani danoki varani hini okamithabakhiaki. 
Oniaroa, Irojia binofiki binokivini ada Jesus. 


Jesus 'baia va'ora no'aki adani ija'ari vaipohiki 
(Mateus 14.13-21; Marcos 6.30-44; João 6.1-14) 


10Hari. Oniaroa, Jesus kania vajoiaha adani kidipohi Jesus athi- 
ra avavaadahaoni'iki. Vananamithavini hihi ida vaadahana bada 

vakhani'ina. Oniaroa, Jesus va'ora avikha'aha adani kidipohi ka'oa. 
Betsaida sidaji maakarini avikha'aha. 11 Hari. Ija'ari vaipohikia 
avigaki ida ibavi vavahojaki, oniaroa, avikasiaga'aha. Vakadiania 
avakhano'aha, Jesus va'ora gathani'aha. Vara va'ora ni'avini hiki 
ida moni jahaki ka'da'di hina ada Deus. Ija'ari vakavamoniki-ra 
va'ora anaihota'aha jaboni. 

12Hari. Vajomini'aha, vikha'aha adani 12 ipohina, Jesu-ra vani'a'aha: 

—Kagorarihi bana hida ibavi. Kamahijanarihi. Va'ora honaria 
bana ai vihi'ina mahija ija'ari vahoariha vagorana avikhavini, 'bai- 
ra vakapavakarihavini, vada ibavini-ra vanako'dihavini jaboni. 

130niaroa, Jesus va'ora ni'aha: 

—lIniani. A'onivani 'baia va'ora vano'a. 

Oniaroa, vagathani'ihi ida Jesus athi: 

—Pao sa'ai kahoarani kihiki oavani-ra akavahojaja. Abaisana 
'bamiki oavani-ra jaboni avahojaja. Aokhamaniki koda hari 'bai-ra 
akapavakarihavini ija'ari vaipohiki vakadimoni? — Jesu-ra vani'aha. 

14Makhira 5 mil vihiki vahabini adani vahojaki. Jesus va'ora 
honaria'aha adani kidipohi: 

—Va'ora vanajoronionaha'a bana adani ija'ari. Vavithina va'ora 
vahonaria bana. Va'ora vanajoroni va'oani 50 vihiki vahabini 
vaipohina afonana — niha ada Jesus. 

15Hari. Jesus ipohina va'ora vahonaria'aha vavithionahana adani 
ija'ari hahavi 50 vihiki vaipohina. 16Oniaroa, Jesua bigathani'aha 
ada abaisana 'bamiki, pão sa'ai kahoarani kihiki, nama-ra vada 
ni'amanani'aha, Deu-ra vara ni'a'aha: 

—Deus, ivani ijahaki i. 'Baia haria ino'aki i — niha ada Jesus. 
Naothinia, bikanapitahataha'ihi ida pão, abaisana 'bamiki hiki. 
Kidipohi-ra va'ora no'avini kihi'ihi. Va'ora honaria'aha: 

—Vakaravina bana hida pão, abaisana hiki, ija'ari vavithiki 
vi'bai'ara kaimoni. 

17 Hari. Vi'baihahavi'aha, vava'i na'bihahavimani'aha. Vi'baina 
naothinia, Jesus ipohina vanajoroni'ihi ida 'bai ahabarini. 12 
so'oro-ra vanaji'biji'biha'aha 'bai ahabarinia. 


Cristo ada Jesus 
(Mateus 16.13-20; Marcos 8.27-30) 


18Hari. Oniaroa, gaakosoa'aha ada Jesus, Deu-ra vara ni'aha. 
Kidipohi kidiania avamaakari'aha. Jesus va'ora nana'dohi'aha: 

—Hora vara vavani'aha adani vahoariha, nahina nimania ida 
hora vara vavani'avini? 

19KĶidipohia vagathani'ihi ida Jesus kana'dohi, vani'aha: 

—Vahoariha vani'aha: ivani João Batista kohana i iahoki'ia. 
Vahoariha vani'aha: ivani Elias kohana i iahoki'ia. Vahoariha 
vani'aha: ivani Deus athi namoniva abono kohana okhananavaki i 
iahoki'ia — ipohina vani'aha. 

20Oniaroa, Jesus va'ora nana'dohi'ianaha adani ipohina: 

—A'onivani, nahina nimania ida hora vara avavani'avini? 

Pedroa bini'aha: 

—lvani, Cristo Deua bikarona'iki i. 


Jesua vara bivani'ajoraki ida abinina ahokina hiki 
(Mateus 16.21-28; Marcos 8.31-9.1) 


21 Hari. Oniaroa, Jesus va'ora kaabani'aha adani kidipohi: 

—Hari'a vahoariha-ra bana vananamitha'a Cristo ohina, hi'ada 
Deua binagathogatho'iki. 

22Oniaroa, Jesus va'ora nava'isohijoravini hiki kidipohia avigaja 
kaimoni ida nahina namithaki. Va'ora ni'aha: 

—Hovani ija'ari hahavi vakadi'aajo ho. Oimana bana hida 
'banakarahoja. Hora vakajoniki bana adani judeus kaija'ari 
vanava'isohiva abono. Hora vakajoniki jaboni adani sasidotxi 
vavaka'da'diva, judeus kaija'ari vaka'ojomo'iva abono khama. Hora 
vakajoniki, hora vavahonariahiki ija'ari vahoariha hora vanaabinija 
kaimoni. Mahi ahoarabakosiki radahahi, oahokiki bana ho — 
Jesus va'ora ni'aha. 

23 Hari. Naothinia Jesus vara va'ora ni'a'ianaha adani ija'ari 
vaipohiki vahojaki kidiania. Va'ora ni'aha: 

—Kodipohi avihini-ra avanofihi; vakava'ipahini ida avanofiki mahija 
Deua binofiki ka'oa-ra bada avani'avini. Avava'ini bodini vara ni'ava: 

“Anofiki ida Jesus ipohina arihi'ina. 
Haria vanaabiniha; 
haria vanaabiniha. 
Jakaho Deus athi-ra 
anaabava kaho.” 
24Hari. Asia vara niha ada Jesus: 

—lja'aria bada bini'ahaha'oadahahi ida binofiki kidimoni hini, 

akamadaki fori hiki bana ida kidimahi. Kavithimaki ida. Ni- 

bivahojaki ida mahi ja'dini anokhomiriki Deus kania. Oipohina 
omonina jahakia kavaranini mani ida vahoariha vanaabinivini hija, 
oniani ida Deus kania oipohina-ra arakhaja. 

25Ija'ari vakadinahina ipohiki-ra vanofivini arafiani mani 
ida Deu-ra vanofijahakiravini hija. Vaabinina kamahini Ibavi 
Jaharika'oakia avikhaha. Ibavi Jaharika'oakia okhahi ida ija'ari; ni- 
khaonanijanaki. Ni-arajomaki ida kidinahina ipohiki khaonanini-ra 
naabosivini kaimoni hini. 

26Hora avakaipahihi; ojoina kamahini a'onira okaipahihi jaboni. 
Oathi-ra avakaipahihi; ojoina kamahini a'onira okaipahihi jaboni. 
Hovani ija'ari hahavi vakadi'aajo ho. Kodiabi'i ibavia ookhaki bana 
ho. Ojoiki bana ho ija'ari vakadiania. Ojoina kamahini bana Deus 
ibavi kaija'arini hora vavaipohihaki ho. Ija'aria vanokiki bana ida 
kodiabi'i jahana, danona, vagana kodiania. Nokiaki jaboni bana 
ida Deus ibavi kaija'arini vajahana kodiania. 

27 Vakava'ibodivarani bana hida kodivarani. Khaki bana ida 
mahi Deus ija'ari-ra nanokiahivini kada'di hina. Vaabinirina oadani 
bana adani ija'ari ahararana vahojaki, vanokiki bana ida va'ora 
oni'avini hiki. 


Pedroa vanokiki ida Jesus jahana, vagana hiki 
(Mateus 17.1-13; Marcos 9.2-13) 


28 Hari. Radahahi ida 6 mahi ipohini. Oniaroa, Jesus va'ora 
vigaimori'aha adani Pedro, Tiago, João vihiki. Arabo namahikia 
vigaimori'aha, Deu-ra vara vani'ara kaimoni. 29Deu-ra vara ni'avini 
kaba'i, kama'da'ihi ida Jesus vagana nokiani. Kidimakari vaforiki 
vagaki jaboni. 

30Oniaroa, Jesus kania vanokia'aha adani makhira vi'bamiki 
kohana avaja'dina, Jesu-ra vara vani'a'aha. Hoarana onina 
Moisés. Hoariha onina Elias. 31 Vai'oaria nokiahi ida vagaki safini 
vagana fori hiki. Jesus khama vara vakhani'aha adani vi'bamiki. 
Vakadivarani hiki ida Jesus abinina bana Jerusalém sidajia. 
Nimania ida kidimoni hini Deua binofiki. 

32Hari. Vakadivada'banaki adani Pedro, Tiago, João vihiki. 
Oniaroa, vanokho'afora'aha, vanoki'ihi ida Jesus nokiana vagani. 
Va'ora vanoki'aha jaboni adani makhira kohana avaja'di'ina 
vi'bamiki Jesus kania. 33Oniaroa, makhira vi'bamiki va'ajihina 
kaba'i, Pedro Jesu-ra ni'aha: 

—Aajo, hida vania arihojana jahaja. Oniania, anamonahaki 
bana ida gora itxani ahoarabakosiki. Hoarani kadaimoni, hoariha 
Moisés kaimoni, hoariha Flias kaimoni. 

Vara nina kaba'i ada Pedro, ni-biogaki ida kidivarani. 34Vara 
nina kaba'i, kha'aha ada bahi vaforiki. Bahi vaforiki amokhinina 
va'ora karahoba'aha. Bahi magimagina bodia vahojaha, ni-nahina- 
ra vanokijanaki, oniani ida Jesus ipohina-ra va'ora naimahidaja. 
35Bahi kania vakamitha'ihi ida athii: 

—Hi'o kodisai, onagathogatho'iki o. Mitha vani'a bana oni kodisai 
athi! 

36Athii naothinia, Jesu-ra vanoki'ianaha, ni-vahoariha 
vahojajanaki. Jesus oavani ada vakadiania hoja'ara. Viso 
vakhani'aha adani Jesus ipohina. Ni-vahoariha-ra va'ora 
vananamithavini hi'iki ida arabo namahikia vanoki'iki. 


Jesua bianaihotaki ada isai 
(Mateus 17.14-21; Marcos 9.14-29) 


37Hari. Mahi hoariha vajoifoni'aha adani Jesus, Pedro, João, 
Tiago vihiki. Vakhanofoniha, ija'ari vaipohiki vajoroniki va'ora 
vakaragarari'aha. 38Oniaroa, hojaha ada makhira ija'ari vajoroniki 
vahararana, athi 'barakia Jesu-ra ni'aha: 

—Jesus, ira okanikhariavini hiki kodisai-ra ikajoamoraja 
kaimoni. Hoarana oamani ada kodisai. 39Bajadia bigathibakhiaki 
ada kodisai. Bigathivini kamahini bodi'barabakhiaki ada kodisai, 
rai'aha ibana thorothoronaniki bodia. Bajadia bianahahabakhiaki 
ada kodisai, ni-biva'ahaki aihotana. 40Kadaipohi-ra va'ora 
okanikhariavini hiki bajadi akara'oni-ra vahonariara kaimoni. 
Vahonariavini kaba'i, ni-akara'o'iki ida bajadi. 

4 Hari. Jesus va'ora ni'aha adani vajoroniki: 

—Nonivani, ova'i-ra mokara avani'aki a'oni. Avanokibakhiaki 
ida Deus kabadani danokia okabadanina, kaba'i, ni-Deu-ra 
avavakaijokaki a'onira kakodiara kaimoni kidibadani danokia 
avakabadanini. 

Isai kaabi'i-ra ni'aha: 

—Kodiania ivikha o kadaisai. 

42Bivikhavini kaba' ada isai, bajadia binarai'a'ianaha, bajadia 
bisonarari'aha arabo namania. Oniaroa, Jesua bini'ahi ida bajadi: 

—Bajadi, isai kania akara'o'a bana! 

Jesua bianaihota'aha ada isai, kidiabi'i kania biarakha'aha. 
43Vanokiva vakava'ibodivarani'ihi ida Deus danona. 


Jesua vara bivani'a'ianaki ida abinina kamahini 
(Mateus 17.22-23; Marcos 9.30-32) 


Hari. Ija'ari vaipohikia vakava'ibodivaranihi ida Jesus kabadani 
danoki. Oniaroa, Jesus kidipohi-ra va'ora ni'aha: 

44—Vakava'ihoki bana hida vara a'onira onfavini hiki. Hovani 
ija'ari hahavi vakadi'aajo ho. Ija'ari vakadiania hora avarakhaki 
bana ho, vahoariha hora vanaabinira kaimoni. 

45Hari. Jesus ipohina mitha vani'ahi ida kidivarani, ni-nahina 
nini avigaki. Jesus ni-va'ora nanamithavini hiki ida athi nahina 
hini. Ni-Deua binofi'iaki kaho avigavini ida Jesus kavarani nahina 
hini. Vifinivini mani ida kidivarani nahina hini vanana'dohiravini 
hija. 


Ka'da'di nofiana varani hina hida 
(Mateus 18.1-5; Marcos 9.33-37) 


46 Hari. Oniaroa, vaabono vakanana'dohikhama'aha adani Jesus 
ipohina: 

—Hana hina ada akadiania hojana jahara haria vaka'da'diki 
kaimoni? 

47 Jesua biogaki ida nahina vakava'ibodivaraniki. Isai-ra 
anikhaha, i'oaria binahojahi ida isai. 48 Kidipohi-ra va'ora ni'aha: 

—lja'ari hora nofijahakivini mani ida isai-ra gathanijahakivini 
hija, oniani ida hora gathanijahakivini hija jaboni. Hora 
gathanijahakiha; bigathanijahakiha ada hora karona'iki. Ija'ari 
abononi ni'ahi: Ka'da'di ohirihi. Deua vara bini'ahi ida ija'ari: 
Ka'da'di ihiki i. 


Jesus ipohina hirikia bihonariaki ida bajadi akara'o'ini 
(Marcos 9.38-41) 


49Hari. Oniaroa, Joãoa bini'aha ada Jesus: 
—Aajo, anoki'iki ada makhira bajadi akara'o'ina-ra honariavini. 
Aripohina hiriha ada, oniani ida akaabanivini hija: 
“Ni-Jesus ira honariaki 
bajadi akara'oni-ra 
ihonariavini. 

Ikava'ipahini bana ida 
kadabadani.” 
Ani'aha ada makhira. 
50 Oniaroa, Jesua bigathani'ihi ida João athi: 
—Hari'a vakaabani ada makhira. Ija'ari a'onira kanavaraniharihi; 
a'onira kakodiahi — va'ora ni'aha ada Jesus. 


Samaria kaaraboni kaija'arinia vagathaniriki ada Jesus 


51 Hari. Jesua biogaki ida Deus ibavia ajoina kamahini 
amaakarini, oniani ida kidipohi-ra va'ora ni'avini hija: 
—Jerusalem sidajia aokha'ava. 
52 Jesus va'ora honariaha adani ija'ari vaipohiriki avikhananavana. 
Va'ora ni'aha: 
—Vanako'diha'a bana ida vada ibavini akadimoni. 

Hari. Oniaroa, avikhananava'aha adani va'ora karonaki. Samaria 
kaaraboni kaija'arini vaibavia avakhano'aha, vanako'di'ihi ida 
gora Jesua vavavadiki kaimoni. 53Ni-Samaria kaaraboni kaija'arini 
va'ora vanofiki vaibavia vavadina adani Jesus. Jerusalém okhana 
avigavini mani ida Jesu-ra vagathanivini-ra vanofiravini hija. 

54Hari. João, Tiago khama vakamitha'ihi ida varani vada 
ibavinia Jesu-ra vakaathirivini adani Samaria kaaraboni kaija'arini. 
Oniaroa, Jesu-ra vani'aha: 

—lInofimanija ida siho kaha'dini nama kakhanorarini-ra 
akavahonariahivini, vaihimira kaimoni adani ija'ari ira vanofiriki? 

55 Oniaroa, roiribani'aha ada Jesus, va'ora ni'aha adani João, 
Tiago khama: 

—lIniani. Ni-jahapa'itxiki ida avakadivarani. Jokoa va'ora 
onihimariha adani. 

56Ọniaroa, ai vihi'aha, ija'ari vaibavi hoariha avikha'aha. 


Ija'aria vanofiki ida Jesus ipohina vihina 
(Mateus 8.18-22) 


57Hari. Hagihia vaadahana kaba'i adani Jesus, makhira Jesu-ra 
vara ni'a'iki: 

—Jesus, onofiki ida ira ovaipohiha'avini. Ibavi hana hinia 
iokhahi, ookhaki ho jaboni. 

58Ọniaroa, Jesua binava'isohi'aha ada makhira ipohina hina-ra 
nofiki kidimahi niha nininia, oniani ida athi bigathanivini hija: 

—lIgitha vavahojaki ida vagorana ava hodinia akoirija kaimoni. 
Igitha varabokia vavahojaki ida vagorana ava vadinia. Hovani 
ija'ari hahavi vakadi'aajo ohina kaba'i, ni-ovahojaki ida ibavi 
oavakoiriki kaimoni — niha ada Jesus. 

59Hari. Jesua bini'aha ada makhira hoariha: 
—Hora vaipohiha'a. 
Jesus athi-ra gathani'aha: 

—Jesus, jakana oajoi'imidiava kaho kodiabi'i aba'ona-ra 
oka'damahavini, naothinia bona ira ovaipohihahi. 

60 Jesua bini'aha: 

—lIniani. Jakaho ija'ari abiniki-ra vaka'damahava adani ija'ari 
vahoariha vahokina kaba'i Deus viaha vaabiniki fori vihiki. Ivani 
bana okha'a mahija Deus ija'ari-ra vaka'da'divini kavaranihi-ra 
iananamithaonivini — niha ada Jesus. 

61 Hari. Makhira hoariha biniaha ada Jesus: 

—Onofiki ida ira ovaipohihavini. Iva'ahamanija koda bana ida 
va'ora okaamina'imidiavini adani kodiabi'i, kodiamia, oigamina 
vihiki, naothinia ira ovaipohiha'ihi. 

62Oniaroa, Jesua binava'isohi'aha ada makhira ipohina hina-ra 
nofiki kidimahi niha nininia, oniani ida athi bigathanivini hija: 

—lIja'aria binakama'dahi ida arabo-ra najahavini kidirakhajahi 
ibavini kaimoni hini, a'diahirini kaba'i binahojahi ida badani. 
Onivani fori hija ida ija'ari hora vaipohihaki joiribanini. Ija'ari niki, 
ni-jahaki Deua bivaka'da'divini ipohina kaimoni hini. 


Jesus va'ora karonaki adani ipohina 


10 1Hari. Oniaro kari, Jesus va'ora nagathogatho'aha adani 

72 vihiki vaipohina vahoariha. Va'ora karona'aha adani 
vi'bami'baminanana avikhananavaki. Jesus va'ora honaria'aha 
avikhana sidaji, ibavi hikia avikhananava'ina. 2Va'ora karonavini 
viahania va'ora ni'aha: 

—Vaipohiki adani ija'ari Deus varani hina-ra vakamitha'jariki 
kaho. Vaipohiriki adani Deus varani hina-ra vara vavani'aki. Deu- 
ra vakanikharia mahija va'ora karonavini adani ija'ari vaipohiki 
Deus athi-ra vara vavani'ara kaimoni, ibavi ipohikia. 

3Hari. Avikha'a bana. A'onira okaronavini ovilia fori avihini, 
jomahi vaihamahiki fori vihiki vakadiania avarikhani. 4Hari'a 
avavikha ida jiniro bavini, 'bai bavini, sandália kihiki. Avarikhani 

oadani hari'a bana ija'ari-ra vaka'ivaniti mahija avavaravararini 
a'onira agathiniravini. > Ija'ari vagorana avakaikahihi gora 
kaka'da'dini-ra vani'a'imidia: 
“Anofiki ida Deus ira 
no'avini va'i jahajahania.” 
6Gora kaka'da'dinia bigathanijahakihi ida vara avani'avini hiki, 
vanava'isohiha'a: 
“Deus ira no'aki bana i 
va'i jahajahania.” 
Gora kaka'da'dinia bikapoaririhi ida avakadivarani, ava'ajihini 
viahania vani'a bana: 
‘Jokoa Deus ira no'arihi 
va'i jahajahania.” 
7Gora hoarani vania bana vahoja'a mahija avi'baivini, avi'avivini 
jaboni ida a'onira no'avini hiki, oniani ida avakadibadani abosini 
a'onira kaijahitavini hija. Hari'a bana gora hahavia vi'bai'a. 
8Hari. Sidajia avakaikahini a'onira vagathanijahakiha; vaha 
bana ida 'bai a'onira vano'avini hiki. 9Va'ora avanaihota bana adani 
ija'ari vakavamoniki sidajia vahojaki. Va'ora vani'a adani ija'ari: 
“Deua binofiki ida 
a'onira vaka'da'divini.” 
10Ibavi hoariha avakaikahihi, sidaji kaija'arini a'onira 
vagathanijahakirihi, va'ajihi bana! Ava'ajihini kaba'i, va'ora vani'a 
bana: 
11 “A'dama-ra akana'dara'daravini hiki, 
aniaja kaimoni hida arabo khomakhomani a'dama hojaki, 
avarigaja kaimoni ida 
jaharini ariathi-ra 
avakajonivini. 
Vakava'ibodivarani bana hida: 
Deua binofiki ida a'onira vaka'da'divini, 
athi avanaabara kaimoni.” 
Va'ora vani'a bana — Jesus va'ora ni'aha adani 72 vihiki vaipohina. 
12Hari. Vara ni'ianaha ada Jesus: 

—Ka'oa oamani hida kodivarani. Deus ija'ari hahavi-ra nasohivini 
kamahini va'ora honariaki bana adani ija'ari hojai asohirikia 
vakahojaiki, Ibavi Jaharika'oaki kania avikhana. Hojai asohirikia 
vakahojaina kaba'i adani Sodoma sidaji kaija'arini, Deus va'ora 

va'adipa'itziki bana adani. Ni-va'ora va'adipa'itxiki bana adani sidaji 
hoariha kaija'arini avaathini-ra vakajoniki — niha ada Jesus. 


Ija'ari vajari'daki varani vihina hida 
(Mateus 11. 20-24) 


13Hari. Vara ni'ianaha ada Jesus: 

—Nonivani Corazim sidaji kaija'arini, jahariki bana ida 
avakadimoni. A'onivani Betsaida sidaji kaija'arini, jahariki jaboni 
bana ida avakadimoni. Bada oni'avini kaba'i ida Deus kabadani 
danoki ipohiki avakadiania, ni-avakava'ipahini'iaki kaho ida Jahari 
kabadania avakabadanibakhiani. Bada oni'aja vaha ida Deus 
kabadani danoki Tiro sidaji, Sidom sidaji hikia, Jahari kabadani- 
ra vakava'ipahini'bodamaniha vaha, vakaimahamanihi vaha ida 
makari jarojaroki, vanaibavimanihi vaha ida ofo'ofoni vaka'da'di 
kanamania. Vakhanina vani Deu-ra vananokiahivini hihi ida 
Jahari kabadani-ra vakava'ipahinivini. 

14Oniaroa, Deus ija'ari hahavi-ra nasohivini kamahini, va'ora 
honariaki bana adani ija'ari hojai asohirikia vakahojaiki Ibavi 
Jaharika'oaki kania avikhana. Deus va'ora va'adipa'itxiki bana adani 
Tiro sidaji kaija'arini, Sidom sidaji kaija'ari vihiki. Hojai asohirikia 
vakahojaina kaba'i, Deus va'ora va'adipa'itxiki adani. A'onivani Corazim, 
Betsaida sidajia avahojaki, ni-Deus a'onira va'adipa'itxirihi bana. 

15A'onivani Cafarnaum sidaji kaija'arini, jahariki bana ida 
avakadimoni. Ni-avakava'ipahinipa'itxiki ida Jahari kabadani. 
Avakava'ibodivaranimanija koda ida Deus kania avarikhani Ibavi 
Jahaka'oakia? Ni-avarikhapa'itxiki. Deus a'onira nahokahiki bana 
a'oni Ibavi Jaharika'oakia — va'ora ni'aha ada Jesus. 

16Hari. Jesus va'ora ni'aha adani kidipohi: 

—lja'ari hana hini avaathini-ra kamithahi; oathi-ra kamithahi 
jaboni. Ija'ari hana hini a'onira kapoaririhi; ni-hora vakapoariki 
jaboni. Ija'ari hora kapoaririhi; ni-bikapoariki jaboni ada hora 
karona'iki — va'ora ni'aha ada Jesus. 


Jesus ipohina vajoi'iki kidiania 


17 Hari. Oniaroa, Jesus kania vajoi'aha adani 72 vihiki vaipohina. 
Khai vakhani'aha, Jesu-ra vani'aha: 

—Bajadi ai vihina-ra ahonariahi; ai vihi'aha afonana. Bajadi-ra 
ani'ahi: 

“Jesus ira honariavini 
iakara'oni,” 
oniani ida bajadi ariathi-ra vanaabavini hija. 

18Oniaroa, Jesua bigathani'ihi ida vaathi: 

—Hai oamani. Onoki'iki ada Jahari nama voroni'ina. Bahi 
tararariki fori hina nama gaari'ina. 19Mitha vani'a, a'onira 
ono'avini hiki ida Deus danona. Makha, akoro hiki-ra 
avakada'ahahi; ni-avamakhaniki. Avakadibadani danoki arafiani 
mani ida Jahari kabadani danoki-ra avakada'ahavini hija, oniani 
ida a'onira namakhaniravini hija. 

20Hari. Khai avani'apa'itxi bana ida bajadi avakadikaabanahi-ra 
kamitha'avini. Khai avani'avini arafiava bana ida kodija'ari avihini. 
Deua binajiri'iki ida avaonini kidiania. 


Khai niki ada Jesus 
(Mateus 11.25-27; 13.16-17) 


21 Oniaroa, Ma'onahai Jahaki danona Jesus kania hojani mani 
ida Jesu-ra khai ni'akarahoja. Bini'aha: 

—Kodiabi'i, ivani ivaka'da'diki ida ija'ari hahavi nama, arabo 
hikia vahojaki. Khai ira oni'avini hiki ida idanoni-ra inanokiavini. 
Ija'ari vaabono vavaboraborahariki-ra va'ora inanokiahi'iki 
idanonia. Vakadi'ogahai pa'itxini-ra avigaki adani. Vahoariha vani 
adani vakadi'ogahai karaho-ra vakava'ibodivaranira, ni-vakadiania 
idanoni-ra inanokiaki. Hai oamani, kodiabi'i, jahaki hida inofi'iki. 
Va'ora inofiki adani vakadi'ogahai pa'itxini-ra avigaki idanoni-ra 
avigavini. 

22Hari. Jesus va'ora ni'aha adani vajoroniki: 

—Kodiabi'i hora no'avini hi'iki ida kidi'ogahai, kidinahina hahavi 
hiki. Ni-ija'aria biogaki ida Deus kaisai ohina. Kodiabi'i ka'oa 
biogaki ida. Ni-ija'aria biogaki ada kodiabi'i. Hovani ka'oa oogaki 
ada. Ija'ari kodiabi'i-ra ogavini-ra onofihi; oanigahihi, biogara 
kaimoni ada kodiabi'i. 

23Hari. Roiribani'aha ada Jesus, vahoariha vakamitharia 
kaimoni ida ipohina-ra va'ora vara ni'avini: 

—Deus va'ora kajoamoraki bana adani ija'ari vahoariha 
kodibadani danoki-ra vanokivini, avanokivini vani fori hiki. 

24 A'onira onava'isohivini, Deus athi namoniva abono kohana 
vaipohiki, arabo vaka'da'diva kohana vaipohiki khama vanofi'iki 

ida avanokiki-ra vanokivini, ni-vanoki'iki. Vanofi'iki ida 
avakamithaki-ra vakamithavini jaboni. Ni-vakamitha'iki — va'ora 
ni'aha ada Jesus. 


Ija'ari kajoamorani varani hini hida 


25 Hari. Jesus kania kha'aha ada judeus kaija'ari ka'ojomo'iva 
abono. Binofiki ida Jesu-ra kaborovini, bianahoarihaja kaimoni ida 
kidivarani, oniania, binana'dohi'aha: 
—Jesus, ivani ija'ari ka'ojomo'iva abono i. Nahina-ra koda bana 
bada oni'aja ovahojaja kaimoni ida kodimahi anokhomiriki Deus 
kania? 
26Hari. Jesua bigathanihi ida kidina'dohi: 
—Deus athi kapapirani haria nava'isohivini hiki ida Deua binofiki 
bada ani'aki kaimoni, kidiania aokhaja kaimoni. Nahina mani ida 
Deua binofija, athi kapapirani haria ni'avini hi'iki? 
27 Judeus kaija'ari ka'ojomo'iva abonoa bini'aha: 
—Deus athi kapapirani haria nava'isohivini hiki: 
“Akadika'da'di hiki ada Deus. 
Inofijahaki'a afoha'oadaha o Deus. 
Bada inini oadani 
inofijahaki'a o Deus. 

Iva'ini bodini vara nini 
oadani inofijahaki'a o Deus. 

Mahi, joma hiki 
inofijahaki'a afoha'oadaha. 

Iabononi inofijahakivini vani 
fori va'ora niha va'oani 
ija'ari hahavi.” 

Nimania ida athi Deus athi kapapirania hojaki — Jesu-ra ni'aha. 
28Oniaroa, Jesua bini'aha: 

—Asohiki ida ini'aki. Inaaba'a oni Deus athi ini'a'iki mahija mahi 
ja'dini anokhomiriki-ra ivahojavini — niha ada Jesus. 

29 Judeus kaija'ari ka'ojomo'iva abono va'i aipahirara kaimoni 
bini'a'aha ada Jesus: 

—Hana hini ija'ari hoariha ida onakaidivaja? 

30Oniania, Jesua vara bini'aha rajomi kavaranihia, bini'aha: 

—Hari. Jerusalém sidajia ajihi'aha ada makhira, Jericó sidajia 
okharafoni'aha. Hagihi vadinia vahojamaniha adani makhira 

vakaabini'iki avahojaki. Vanofiki ida ija'ari radahaki-ra vidafiavini, 
avanahoroaja kaimoni ida ija'ari daini. 

Oniaroa, kharafoni'aha ada makhira daiki. Vakaabiniki 
avahojaki vakadiania akhano'aha, vikhaonani'aha, makhira- 
ra vagathi'aha, vidafiahaha, avanahoroahi ida daina. Abinina 
amaakarini vanahojahaha ada makhira. Ai vavanihahi ida daina. 

31 Hari. Sasidotxi maina ada hagihia okharafonisiaga'aha. 
Binamaakariha ada makhira kidai hi'iki. Deus kabadani abono 
hina kaba'i, ni-binakaidivaki ada makhira kidai hi'iki. Bianokiha, 
ni-binofiki bikajoamoravini, oniani ida biakakara'ofianiribanivini 
hija, radaha'aha. 

32Ọniaroa, mitihini okharafonisiagaha ada judeus kaija'ari 
ka'ojomo'iva abono jaboni. Okharafonina kaba'i bianokiha ada 
makhira kidai hi'iki. Deus athi-ra ogavini kaba'i, ni-binakaidivaki 
ada makhira kidai hi'iki. Bianokiha, bikajoamoraravini vani ovari 
maina biakakara'ofianiribani'aha, radaha'aha. 

33Hari. Mitihini okharafonisiagaha ada Samaria kaaraboni 
kaija'arini. Makhira kidai hiki kania akhano'aha, binavanavanaha'aha. 
Binakaidivakarahomaniha. Judeus kaija'arini hirina kaba'i, binaaba'ihi 
ida Deus athi. 34Oniaroa, binaihahi ida siina ipohiki basina, vinho 
hikia. Binaihavini naothinia bidabohi ida siina. Siina bidabovini 
naothinia kidicavalo namana biarakasi'aha ada makhira. Biva'ajihi'aha. 
Vada ibavini kania biosa'aha. Vakaikahina biakadava'aha. 

35 Hari. Ka'afokajomani ajihina viahania, Samaria kaaraboni 
kaija'arinia bino'aha ada gora kaka'da'dini jiniro 'ba'dani 'bamikia. 
Mahi 'bamiki kavabadanini abosini fori hiki ida jiniro. Bini'aha: 

“Takadava'a bana hada 
makhira. 
Ikapavakari bana ida bikainamoki kidimoni hini. 
Arajomarihi hida jiniro 
kidinahina abosini 
kaimoni hini, 
kadania ojoi'ianana 
kamahini ira ono'a'ianaki bana ho jiniroa.” 

36Hari hi'ihi ida rajomi kavaranihi, Jesua binana'dohi'aha ada 
judeus kaija'ari ka'ojomo'iva abono: 

—Makhira avahoarabakosikia vanokiha ada kidai hi'iki. Hana 
hina vania binakaidivara ada? 

37 Judeus kaija'ari ka'ojomo'iva abonoa bini'aha: 

—Samaria kaaraboni kaija'arini vania binakaidivara ada makhira. 
Jesua bini'aha: 

—Asohiki ida ini'aki. Deua binofiki ida ija'ari hoariha-ra 
akajoamoravini. Imaina, ija'ari-ra jaboni nakaidiva bana — niha 
ada Jesus. 


Maria, Marta khama vagorana okhaki ada Jesus 


38Hari. Avikha'ianaha adani Jesus, kidipohi khama. Ija'ari 
vaibavia avakhano'aha. Marta va'ora kaboa'i'aha gorania avi'oina. 
39 Marta kakajo'o onini Maria. Hari. Vithi'aha ada Jesus va'ora 
ka'ojomo'i'aha. Jesus maakarina vithiriama'o'ihi ida Maria. Mitha 
bini'ahi ida Jesus kavarani. 

40 Oniaroa, gora bodinia bada niha'oadahaki ida Marta. Jesus 
kania maakari'ihi, bini'aha: 

—lIkava'ibodiria koda hida kodikajo'o hora kakodiaravini. Hovani 
ohoarana bada oni'aki hida gora bodini kabadanihi karaho. 
Ihonaria bana mahija hora kakodiavini. 

4 Hari. Jesua bigathanihi ida athini: 

—Marta, iva'ini aitapia'iki i ija'ari vaipohiki-ra va'ora 
ikabadanivini. 421Ira onava'isohivini hiki ida badani jahani arafiaki. 
Badani jahani arafiaki ida kodiania hojani oathi-ra kamithavini. 
Maria binagathogatho'iki ida nahina jahani arafiaki. Jokoa 
ohonariarihi hida kodiania ajihini — Marta-ra ni'aha ada Jesus. 


Jesus va'ora ka'ojomo'ivini hiki Deu-ra vara vani'ara kaimoni 
(Mateus 6.5-15; 7.7-11) 


1 1 1Hari. Oniaroa, Jesua vara bini'aha ada Deus. Anokhomi'ihi 
ida kidivarani, kidipohia bikanikharia'aha: 
—Aajo, haria ka'ojomo'i bana Deu-ra vara ani'aja kaimoni. 
Vakhanina vani João va'ora ka'ojomo'ira adani ipohina. 
2Oniaroa, Jesua bigathani'ihi ida athi: 
—Nimania bana hida varani Deu-ra vara avani'avini kaimoni: 
“Akadiabi'i, anofiki ida 
ija'ari hahavi ijahaka'oani-ra avigavini. 
Anofiki ida ija'ari hahavi-ra va'ora ivaka'da'divini. 
3 Hidakaba'i haria no'a bana 'baia, 
arihaki kaimoni. 

4 Anofiki ida akadihojai asohiriki-ra ina'biravini. 
Vahoariha vakadihojai asohiriki-ra aakava'ibirinivini vani fori 
hini 
anofivini jaboni ida akadihojai asohiriki-ra iakava'i'birinivini 
jaboni. 
Haria kajoamora bana 
mahija kaborohirohi 
arihina kaba'i Jahari 
athi-ra akamitharavini.” 
Nimania hida Deu-ra vara avani'avini. 
5-6 Oniaroa, Jesus va'ora ni'aha adani ipohina: 
—Vakava'ibodivarani'a bana ada kadava'ahi igorania kaikahi'ina 
joma 'bo'da hini. Vaiamina kaba'i ni-nahina hojapa'itxirihi igorania 
bihaki kaimoni. Oniaroa, kadava'ahi hoariha gorana iokhamaihi, 
ikanikhariaha: 
“Hora kanarihai bana pão akahoarabakosikia. 
Ada kaikahi'aha kodiva'ahi, 
napaja khaki ada. 
Ni-nahina-ra ovahojaki 
bihaki kaimoni.” 
7Vakava'ibodivarani'a bana ida iathini-ra gathanionanivini: 
“Hari'a kodivada-ra 
ka'baraha. 
Kaka'oaha'iki ida gora 
kaathani. 
A'oma'iki hari kodisai khama. 
Ni-onofiki ida ogamana ira ono'aja kaimoni paoa.” 
Jesus va'ora ni'aha adani ipohina: 
8—Ka'oa hiki hida kodivarani. Kidiva'ahi hina kaba'i, ni-binofiki 
ida gamana bikajoamorara kaimoni. Bikanikhariaha'oadahavini 
mani ida ragamana hija, kidiva'ahi-ra no'ara kaimoni nahina 
biakanikhariakia. 
9-10Oniani ida a'onira onava'isohivini hija; Deu-ra 
vakanikharia bana avanofikia mahija avagathanivini. Deus 
kania vakanikhariaha'oadaha bana ida avanofiki mahija a'onira 
no'avini hini ida avakanikhariaki. Ija'ari hahavi nahina jahakia 
Deu-ra vakanikhariaha; vagathanihi ida vakanikhariaki. Ija'aria 
binako'diha ada Deus; bikaragaha. 

11Kadaisai ira kanikhariahi abaisana, makha vania koda bana 
ino'ara ada? Iniani. Jokoa nahina jaharikia ino'ariha ada. 12Banafa 
ira kanikhariaha, akoro vania koda bana ino'ara ada? Iniani. 
Jokoa nahina jaharikia ino'ariha ada. 13A'onivani hojai asohirikia 
avakahojaini kaba'i, avarigaki ida nahina jahakia avakadisai- 
ra avano'avini. Jaha'oamanira ada avakadiabi'i nama hojaki. 
Bikaronaki bana ada Ma'onahai Jahaki avakanikhariavini hiki. 


Biosibo Jahari varani hina 
(Mateus 12.22-32; Marcos 3.20-30) 


14Hari. Oniaroa, Jesua bihonariaki ida bajadi akara'oni makhira 
kania. Kabajadina oadani ada makhira ni-varavarana-ra kaabokaki. 
Akara'o'ihi ida bajadi, varavara'aha ada makhira. Ija'ari vâipohiki 
vajoronikia vakava'ibodivaranikaraho'aha ada Jesus. 15Hari. 
Vahoariha vaipohiriki vani adani vakhaniha: 

—Bajadi vakadika'da'di Biosibo Jahari onikia bino'aki ada Jesus 
danona, bikaabokaja kaimoni ida bajadi akara'o'ini. 

16Hari. Vahoariha vanofiki ida Jesu-ra vakaborovini 
bianahoarihaja kaimoni ida kidivarani, oniania, Jesu-ra vani'aha: 

—Anokivini anofiki ida Deus kabadani danoki-ra bada ini'avini. 
Bada ini'ahi; Deus danona-ra ivahojavini-ra aogahi — Jesu-ra 
vani'aha. 

17 Hari. Jesua biogamanihi ida vakadiva'ibodivarani, va'ora 
ni'aha: 

—Rajomi kavaranihi-ra vara ovani'aki bana ho, avarigaja 
kaimoni ida Biosibo Jahari vakadika'da'di hora no'aravini 
danona. Arabo kaija'arini vaabono vakodakhamaha; vaabono 
vakanihimakhamaha. Gora kaija'arini vaabono vakodakhamaha; 
vaabono vakanihimakhamaha jaboni. 

18 Vakhaniki jaboni adani Jahari kaija'ari vanokiariki vaabono 
vakodakhamara vaha; vaabono vakanihimakhamamaniha vaha; 
ni-vahojajanaki vaha adani kidija'ari Jahari va'ora vaka'da'diki 
kaimoni. 

Asia vara niki ada Jesus: 

—Avakadivarani hiki ida Biosibo Jahari hora no'avini 
danona bajadi akara'oni-ra ohonariaja kaimoni. Ni-asohiki ida 
avakadivarani. 19 Avaipohini jabonia vakaabokaki ida bajadi 
akara'oni. Ka'oa hija vaha ida avakadivarani, Jahari vani koda 

danona va'ora no'ara adani avaipohini? Ni-Jahari va'ora no'ariha 
adani danona. Bajadi akara'oni-ra vakaabokavini mani ida Deus 
danona-ra avarigavini hija. Bajadi akara'oni-ra vakaabokavini mani 
ida avakadivarani asohirikia avaipohini haria vananokiahivini hija. 

20Deus hora no'avini hiki hida odanona, oniani ida bajadi 
akara'oni-ra okaabokavini hija. Deus danona-ra ovahojavini mani 
ida Deus avakadiania kha'ina-ra avarigavini hija, ija'ari-ra va'ora 
vaka'da'dira kaimoni — va'ora ni'aha ada Jesus. 

21 Asia vara ni'aha ada Jesus: 

—Makhira danoki fori hiki ada Jahari. Makhira danoki 
kasa'aikia biakadava'avini oadani ida gorana, ni-avisonipa'itxiki ida 
kidinahina. 22Khaki bana ada makhira hoariha danona arafiaki 
kasa'aiki jaboni. Ovaria bidaki hihada makhira, bianahoroaja 
kaimoni ida gorana, bisaariki ida makhira abono-ra vakaijokaki 
kasa'ai. Bisaariki jaboni ida kidinahina hahavi biravinaja kaimoni 
vahoariha vakadiania — niha ada Jesus. 

23Hari. Asia vara ni'aha ada Jesus: 

—lIja'ari hora kakodiariki, ni-hora nofiki. Kodija'ari-ra va'ora 
onajoronivinia hora kakodiariha; va'ora akarakhakhamaha — niha 
ada Jesus. 


Ija'ari kania hojaki ida bajadi 
(Mateus 12.43-45) 
24Hari. Vara ni'ianaha ada Jesus: 
—lIja'ari kania akara'o'ihi ida bajadi, adaha'ihi kaija'aririki kaarabonia. 

Binako'dihahi ida ibavi biavakoiriki kaimoni. Bikaragarihi, abononi ni'ahi: 

“Oajoiki bana ho ogorana. 

Ija'ari kania oakara'o'ina, 

kidiania oajoiki bana ho.” 
25 Oniaroa, joi'ihi, bikaraga'ihi ida gora bodini jaha'ini dairiki. 
26Oniaroa, ajihi'ianahi ida bajadi, va'ora anikha'aha adani ipohini 7 

vihiki vaipohina vajaharina arafiaki, ijaari kania vahojara kaimoni. Bajadi 
hoarani hojani kari, jaharihi ida ijaari kamahi. Bajadi vaipohiki vahoja'aha 
ija'ari kania, jaharini arafia'ihi ida ijaari kamahi — niha ada Jesus. 


Deus bikajoamoraki ida ija'ari 


27 Anokhomi'ihi ida Jesus kavarani, athini 'barakia Jesu-ra ni'ahi 
ida gamo ija'ari vaipohiki vahararana hojaki: 

—Deua bikajoamoraki ida kadamia ira namonaha'iki jahani 
bodinia, ira kanajohohaki jaboni ida. 

28 Jesua bigathani'ihi ida athini: 

—Deus va'ora kajoamora'oamanira adani ija'ari Deus athi-ra 
vakamithaki, vanaabaki — niha ada Jesus. 


Vanofiki ida badani danoki-ra vanokivini 
(Mateus 12.38-42; 16.1-4; Marcos 8.11-13) 


29 Hari. Oniaroa, vajoroni'ianaha adani ija'ari vaipohiki Jesus 
vahararana. Vara va'ora ni'aha: 

—Jahari kahojaia vakahojaiki adani ija'ari hidakaba'i vahokiki. 
Avanokivini avanofiki ida Deus kabadani danoki, rajomi kaimoni 
ida Deus kodiania hojana. Jokoa a'onira onanokiahirihi badani 
danokia. A'onira onanokiahivini hiki bana ida rajomi hoarani. 
Deus kabadani danoki Jonas kohana kania namitha'iki rajomi 
hoarania a'onira ono'avini hiki. 

30 Vakava'ibodivarani'a bana ada Deus athi namoniva abono 
kohana Jonas oniki. 'Bo'dakari Deua bikarona'iki ada Jonas Ninive 
sidajia okhana, va'ora kaabanira kaimoni adani ija'ari. Jona-ra 
karonavini vani fori hora nihara ada Deus, hora karonavini jaboni, 
a'onira okaabanija kaimoni. Jona-ra anahokivini vani fori hora 
nihara bana ada Deus, hora anahokivini jaboni, avarigaja kaimoni 
hida varani ka'oa hini. Hovani ija'ari hahavi vakadi'aajo ho. 

31 Hari. Deus ija'ari hahavi-ra nasohivini kamahini, ija'ari vajoroniki 
vahararana hojaki bana ida Saba sidaji kaija'arini vakadika'dadi. A'onira 
anaathidanoararivini hiki ida oathi-ra avakajari'davini. 'Bodakari 
hojaki ada Salomao oniki. Ogahaki ada Salomao. Saba sidaji kaija'arini 
vakadika'da'dia binavanavanahaki ada, bikamithaja kaimoni ida Salomão 
athi jaboni. Hahavi-ra oogavini kabali, oathi-ra avakajari'daki a'oni. 

32 Hari. Deus ija'ari hahavi-ra nasohivini kamahini, ija'ari 
vajoroniki vahararana vahojaki bana adani Ninive sidaji kaija'arini. 
A'onira avanaathidanoararivini hiki ida avakadihojai jahariki- 
ra avakava'ipahiniravini. 'Bo'dakari Ninive sidaji kaija'arinia 
vakamitha'iki ida Jonas va'ora kaabanivini, vakava'ipahinimani'ihi 
ida vakadihojai asohiriki. Hidakaba'i ohojaki ho avakadiania, 
a'onira okaabanidanokiki ho kaba'i, ni-avanofiki ida avakadihojai 
asohiriki-ra avakava'ipahinivini. Hahavi-ra oogavini kaba'i, oathi- 
ra avakajari'daki a'oni — va'ora ni'aha ada Jesus. 

Ija'ari kamahi sohini varani hini 
(Mateus 6.22-23) 


33 Hari. Asia vara ni'aha ada Jesus: 

—lIja'aria bianaha'dihi ida lamparina, ni-bianahojaki. Ni-varaja 
kanabo'ania binaibaviki jaboni. Nama vania binaibavihi, ija'ari 
o'oihi binokijahakija kaimoni ida gora bodini vagani. 

34Lamparina fori hiki ida ija'ari nokhoni vagani. Avanokhoni 
vagani jahahi; hahavi-ra avanokihi. Mahi vagania avaadahani fori 
hihi nahina-ra avanokivini hiki avanokhoni jahani. Avanokhoni 
jaharihi; ni-nahina-ra avanokiki, joma bakibakinia adahai fori hiki 
hida. Jahari kahojaia avakahojaihi; joma bakibakinia avaadahani 
fori avihiki bana a'oni. 

35Hari. Avava'ini ogairiva bana mahija Jahari kahojaia 
avakahojairavini. 36 Jahari kahojaia avakahojairihi; avaabononi 
hahavi mahi vagania hojaki fori hihi. Jahari kahojaia avakahojaihi; 
joma bakibakinia avahojaki fori avihihi. 


Jesus va'ora kaabaniki adani farisio vakadihojaia 
(Mateus 23.1-36; Marcos 12.37c-40) 


37 Hari. Anokhomij'ihi ida Jesus kavarani, farisioa bikaboa'i'aha 
ada Jesus gorana 'baira kaimoni. Okhaha ada Jesus, okhajakosiha 
mesa kania vithi'aha. 38Farisioa bikava'ibodivaranikaraho'aha ada 
Jesus. Judeus kaija'aria vakosokovini arafiaki ida vasa'a vi'baina 
viahania. Jesua vahojana binaabaravini mani ida farisio-ra 
nava'ibodivaranija. 39Oniaroa, Jesus va'ora ni'aha: 

—fFarisio, mitha vani'a hida a'onira vara oni'avini! Ija'ari prato- 
ra sokojahakiriki fori avihiki a'oni. Bisokohi ida copo, prato hiki 
namanija, ni-bodinija bisokoki. Jahahi ida avanokiani. Nokiarihi 
ida avava'ini bodini vara nini jaharika'oaki, avava'ini joko nini 
jaboni. 40 Avajahani-ra avakahi'badaraki a'oni. Deua binokiki ida 
ija'ari jahani bodini hahavi, namanija jaboni. 41 Ija'ari kanahinariki- 
ra avakadinahina avakajoamorajahakihi; avakadiva'ibodivarani 
jahahi. Ni-nahina kaimoni avanaababakhiaki ida akadija'ari 
vakadihojai, avasa'ani-ra avakosokovini arafiani. 

42Farisio, mitha vani'a hida a'onira vara oni'avini! Jahariki 
ida avakadimoni bana! Avanajoroniki ida nahina hahavi 
avagahinani hiki, avanapitahatahaki ida sa'ai ko'bamihani hiki. 

Avanajoiribaniki ida pitani hoarani Deus kania. Cha afani, nahina 
hoariha havahaki kaimoni jaboni avanapitahatahaki. Jahaki ida 
Deus athi-ra avanaabavini, Deu-ra avano'avini hiki ida pitani. 
Asohiriki ida Deus athi-ra avanaabahahaviravini. Ni-avanofiki 

ida ija'ari-ra avanaibavijahajahakivini. Ni-Deu-ra avanofijahakiki 
jaboni. 

43Farisio, mitha vani'a hida a'onira vara oni'avini! Jahariki 
ida avakadimoni bana! Avanofivini arafiaki ida ka'da'di kavithi 
ibavinia avavithini akadija'ari Deu-ra vara ani'avini kagorania. 
Ija'ari vahoariha vaipohiki vakadika'da'di-ra vaka'ivanitivini vani 
fori hini hida a'onira vaka'ivanitivini-ra avanofivini. 

44Farisio, mitha vani'a hida a'onira vara oni'avini! Avajahani-ra 
avakahi'badaraki a'oni. Jahariki ida avakadimoni bana! Akadija'ari 
vakadikaaji hiki ida aba'oi ka'damahani namani, ni-jahaki ida 
'dama kanamania avaadahani. A'onivani aba'oi ka'damahani ibavini 
nokiariki fori avihiki a'oni. Ija'aria bikanokiravini mani ida 'dama 
kanamania naadahani hija — Jesus va'ora ni'aha adani farisio. 

45 Oniaroa, judeus kaija'ari ka'ojomo'iva abonoa bini'aha ada 
Jesus: 

—Jesus, nimania hijanani ida kadavarani, haria 
ikanavaranihavini jaboni. 

46 Jesua bigathani'ihi ida athi: 

—Judeus kaija'ari vaka'ojomo'iva abono, mitha vani'a hida a'onira 
oni'avini! Jahariki ida avakadimoni bana jaboni! Daji khanaki 
fori hiki ida kaaji ipohiki. Kaaji ipohiki-ra avavahonariahivini 
fori hiki ida daji khanaki-ra avanaibavibakhiavini vahoariha 
vama'adosia vavajadojadoja kaimoni. Ni-avanofipa'itxiki ida va'ora 
avaakakodiavini vadaina-ra vakaiba'ivini. Ni-avasa'ani hoarania 
va'ora avaakakodiaki. 

47 Judeus kaija'ari vaka'ojomo'iva abono, mitha vani'a hida 
a'onira oni'avini! Jahariki ida avakadimoni bana! Avakadiabi'i 
avikhananavaki va'ora vanaabiniki adani Deus athi namoniva 
abono kohana. Avanaibaviki ida ja'di karaho avanajahaja kaimoni 
ida Deus athi namoniva abono kohana vaka'damahana ibavini, 
avakarajomiki ida ka'damahi ibavini kaimoni. 

48 Avarigaki ida 'bodakari va'ora vanaabinivini, avavajahaki ida vaora 
vanaabinivini, oniani ida Deus athi namoniva abono kohana vaka'damana- 
ra avakakarajomivini hija. Va'oaniaro 'bodakari va'ora vanaabini'iki adani. 

Aonivani avanajahaki ida vakadamana. Aonivani vaoaniaro fori avihi'oamanija. 
49Deua biogahahaviki ida namithaki kaimoni. 'Bodakari niha ada Deus: 
“Va'ora okaronabakhiaki 
bana adani oathi 
namoniva abono, 
oathi avaadahaoniva abono vaipohiki vihiki, 
judeus kaija'ari vakadiania avikhana afobakhia. 
Judeus kaija'ari va'ora vanaabiniki bana adani va'ora 
okaronaki vahoarahanana, 
va'ora vanajaharihariki bana adani vahoariha.” 
Niha ada Deus. 

50 Hari. Asia vara niha ada Jesus: 

—Deus jaharikia va'ora arakhaki bana adani ija'ari hahavi 
hidakaba'i vahokiki. Deus athi namoniva abono hahavi kidai 
vihi'iki abosini ida jaharikia Deus va'ora arakhavini hija. 

Abel naothia kidai vihi'ina vaabiniaha adani Deus athi namoniva abono 
vaipohiki afohanana. Naothinia Zacarias jaboni kidai hi'iki, Deu-ra khai 
vanjavini kagorani bodinia. Igitha ahadini ibavini, Ibavi Katokini Jahaki 
kahararakhamania abinfiki ada Zacarias kohana. Kaoa hiki hida kodivarani. 
Deus jaharikia va'ora arakhaki bana adani ijaari hidakaba'i vahokiki. Deus 
kaija'ari hahavi kidai vihi'iki vaabinina abosija kaimoni. 

52 Judeus kaija'ari ka'ojomo'iva abono, mitha vania hida aonira vara onfavini! 
Jahariki ida avakadimoni bana! Avaranahojaki ida Deus varani hina asohiki, 
Deu-ra avigarara kaimoni adani ijaari vahoariha. Ni-avanofiki ida Deus varani 
hina asohiki-ra avarigavini. Ni-avanofiki jaboni ida vahoariha avigavini — 
vaora niaha ada Jesus. 

53Hari. Jesus ajihina viahania, judeus kaija'ari kaojomo'iva abono, 
farisio khama vaabono vara vakani'akhama'aha. Vaihamahina Jesu-ra 
vakanavaraniha'aha. Jesu-ra vanana'dohi'aha na'dohi ipohikia. 54Jesu-ra 
avakaraganahavini-ra vanofivini mani ida Jesus athi-ra mitha vanfajahakivini 
hija. Vanofiki ida vakamithavini nahina asohiriki Jesua binia'iki, Jesu-ra 
avanaathidanoararira kaimoni. 


Jesua bikanavaranihaki ida farisio vakadihojai 
(Mateus 10.26-27) 


1 2 1Hari. Oniaroa, Jesus vakadiania vajoroniha 
adani ija'ari vaipohiki. Vaipohi'oamanira adani. 

Vaabono vaaka'dokho'dokhokhamaki adani, vadama-ra 
vaakada'aha'ahakhama'iki adani jaboni. Jesus vara va'ora 
ni'a'imidiaha adani kidipohi: 

—fFarisio Deu-ra vanofiki vaabono vavanihavini mani ida 
vakadihojai nasohirini hija. Avaabononi avakava'igairi bana 
mahija vakadihojai avanofiravini. 2Ija'ari vakadihojai ogavaharini 
kaba'i hidakaba'i, khaki bana ida mahi hojai hahavi ogavahani 
kamahini. Nahina ija'aria bianahojaki, khaki bana ida mahi 
vahoariha avigavini kamahini. 3lja'aria bianahojavini kaba'i ida 
kidivarani, vahoariha avigaria kaimoni, khaki bana ida mahi 
ija'ari hahavi avigavini kamahini. Gora bodinia avakahojakosoani 
vara avakhanihi, vahoariha vakamitharia kaimoni, gora 'da'dini 
a'ani sohiriama'oki kania vahoariha vakabodi'barahaki ida 
avakadivarani ahojaki — niha ada Jesus. 


Afinivini jahaki ida Deus athi-ra anaabaravini 
(Mateus 10.28-31) 


4Hari. Vara ni'ianaha ada Jesus: 

—Kodiva'ahi, ka'oa hiki hida vara a'onira oni'avini hiki. 

Hari'a bana va'ora vifini adani ija'ari a'onira vanaabinivini-ra 
vanofiki. Avaabinini naothinia, ni-a'onira vanapohimajavini-ra 
vakaabokajanaki bana. 5A'onira onava'isohivini hiki bana ada 
avifiniki kaimoni. Vifini bana ida Deus athi-ra avanaabaravini! 
Deus a'onira naabinivini naothinia, bikaabokaki ida a'onira 
nahokahivini Ibavi Jaharika'oakia. 

Vara oni'a'ianaki ida oni'aki, vifini bana ida Deus athi-ra 
avanaabaravini! 6Kaidivariki ida kirikiri. Pavakari anihahi ida 
kirikiri abosini jiniro pa'itxi sa'ai kahoarani hiki. Kaidivarini kabati, 
Deus va'ora akadava'aki adani, ni-biakava'i'biriniki ida hoarani. 
7Hari'a avava'ini soko iniva! Deua binakaidivaki ida kirikiri, Deus 
a'onira nakaidivavini arafiaki a'oni! Deua biogaki ida hahavi. 
Biakogaki ida avaka'da'di kaafani nihafori kihini kaipohini, oniani 
ida a'onira onava'isohivini hija, a'onira nakaidiva'oamanira ada 
Deus — va'ora ni'aha ada Jesus. 


Jesus kaija'ari vihiki vihiriki 
(Mateus 10.32-33; 10.19-20) 
8Hari. Vara ni'ianaha ada Jesus: 

—Nonira vara oni'avini hiki, ija'ari kodija'ari hini-ra kahihi 
vahoariha vaviaha; kodija'ari hini okahihi jaboni bana Deus ibavi 
kaija'arini vaviaha. ?lja'ari kodija'ari hirini-ra kahihi vahoariha 
vaviaha; kodija'ari hirini okahihi jaboni bana Deus ibavi kaija'arini 
vaviaha. 

10Hari. Ija'ari hora kanavaranihahi, Deua bikaabokaki ida varani 
jahariki-ra na'biravini. Ija'ari Ma'onahai Jahaki-ra kanavaranihahi, 
jokoa Deua biakariakapa'itxirihi ida ija'ari varani jaharikia 
kavaraniki — va'ora niaha ada Jesus. 

11 Vara ni'ianaha ada Jesus: 

—Kodija'ari avihini mani ida vahoariha badani jaharikia 
avakabadanini-ra vakahi'badaravini hija, oniani ida a'onira 
avarakhavini hija judeus kaija'ari vanasohiva abono vakadiania, 
judeus kaija'ari Deu-ra vara vani'avini kagorania. 

Kodija'ari avihini mani ida vahoariha a'onira avarakhavini hija 
jaboni bana ija'ari vakadiarabo vaka'da'diva vakadiania, jaharikia 
a'onira avarakhara kaimoni. A'onira avakaraganahavini kamahini, 
hari'a bana avakava'isokonijora vakadi'akaraganahi avagathanivini. 
12Vakadi'akaraganahi avagathanivini kamahini, Ma'onahai Jahaki 
a'onira nava'isohiki bana varani vara avavani'aki kaimonia — 
va'ora ni'aha ada Jesus. 


Makhira va'ibodivaraniriki varani hina 


13Hari. Oniaroa, ija'ari vaipohiki vahararana hojaha ada 
makhira. Ovaria bini'aha: 

—Jesus, ada abini'aha kodiabi'i. Ihonaria bana ada kodi'aajo mahija 
akadiabi'i kohana kanahina-ra napitavini, pitania ogahinaja kaimoni. 

14 Jesua bini'aha: 

—Xoni, jokoa onasohirihi ida avakadi'aathidanoarari. Kodibadani 
hirihi ida. Ni-kodibadani hiki ida avakadiabi'i kohana kanahina-ra 
onapitavini. 

15Oniaroa, va'ora ni'aha adani vajoroniki: 

—Avava'ini ogairiva bana mahija hoariha kanahina-ra av 
akava'ibodivaraniha'oadaharavini. Avakadimahi hirihi ida 
nahina avavahojaki. Ipohini kaba'i ida nahina avavahojaki, 
ni-avakadimahi hiki. Kanahina'ahapikini kaba'i ida ija'ari, ni- 
kidinahina ipohikia biakodiaki ida ija'ari gahinaja kaimoni mahi 
anokhomirikia — niha ada Jesus. 

16Hari. Oniaroa, rajomi kavaranihia va'ora vara ni'a'ianaha: 

—Hojaha ada makhira kanahina'ahapikiki. Kidirakhajahi abani 
bononi ipohiki. 17 Oniaroa, bikava'ibodivarani'ihi: 

“Ni-arajomaki ida kodirakhajahi bononi kagorani, 
onaibavijahaja kaimoni. 

Niha oni'a'aki koda ida kodirakhajahi bononi?” 

18 Asia abono-ra ni'avini: 
“Hai oamani, oogaki ida. 

Onathararaki bana ida 
kodirakhajahi bononi 
kagorani. 

Onamonaha'ianahi bana ida gora na'bahaki, 
onaibavijahaja kaimoni ida kodirakhajahi bononi, 
kodinahina hahavi. 

19 A'diahihi bana ida 
kodibadani, 

oabono oni'ahi: 

Hovani makhira khaii niki ho! 

Ovahojaki ida nahina 
ahapini. 

Badara ipohiki vani ni-nahina-ra okainamoki. 

Oakoirihi, nahina jahaki-ra onofihi; ohahi. 

Nahina jahaki-ra onofihi; 
o'avihi jaboni. 

Khai oniki bana ho.” 

20 Oniaroa, Deua bini'aha: 
“Iva'ini bajadidi'oamanija! 

Ikava'ibodivaranika'oaki ida kadanahina ahapini. 

Hihida joma iabiniki bana i. 

Ni-ivahojajanaki bana ida 
kadanahina inaibavijahajahaki'iki. 

Hoariha gahinani hiki bana ida kadanahina.” 

21 Hari. Jesua biananokhomi'ihi ida rajomi kavaranihi. Jesus 
vara va'ora ni'a'ianaha adani ija'ari: 

—Vakhanimanira adani ija'ari Deu-ra 
vakava'ibodivaranipa'itxiriki. Vaabono vavidorahaki adani 
vakanahina'ahapikira kaimoni. Deus va'ora vara vani'aha: 

“Vakanahina'ahapikiki 

vaabono vavanihaki adani va'ora onokiki, 
vakanahinarina va'ora okahiha.” 
Niha ada Deus — va'ora ni'aha ada Jesus. 


Hari'a avakava'isokoni! 
(Mateus 6.25-34) 


22Oniaroa, Jesus va'ora ni'aha adani ipohina: 

—A'onira onava'isohiki bana ho. Hari'a avakava'isokoniha'oadaha 
ida 'bai avahaki kaimoni-ra avagathivini. Hari'a 
avakava'isokoniha'oadaha ida avakadimakari avakaimahaki-ra 
avavahojaravini. 23Avakadimahi hirihi ida avakadi'bai. Ni- 
avaabononi hirihi ida avakadimakari. Jahaki ida avakadi'bai-ra 
avanako'dihavini, makari avavahojavini jaboni. Avanofivini kaba'i 
ida 'bai, makari hiki, hari'a avava'ini-ra nahonariahihiva bana ida 
makari, 'bai hiki. Deus a'onira no'avini hi'iki ida avakadimahi; 
a'onira kaijahitaki jaboni ada. 

24Vada va'ora vani'a bana adani kosoro. 'Bai-ra vanako'divini 
kaba'i, ni-vava'i soko iniki. Ni-varakhajahaki, ni-vidoraki ida 
rakhajahi bononi. Ni-vanamonahaki ida bavi, rakhajahi bononi 
ibavijahani kagorani kaimoni, kaba'i Deus va'ora kaijahitaki adani 
kosoro. Deus va'ora nakaidivaki adani igitha varaboki, Deus a'onira 
nakaidivavini arafiaki a'oni! 

25Avarakava'isokonimanija koda ida avakadimahi-ra 
avana'oadavini? Iniani. Ni-avakaabokaki ida avakadimahi-ra 
avaranaipohivini. 26Badani pa'itxi oamani ida ija'ari kidimahi-ra 
anaipohivini kabadanihi, kaba'i ni-bikaabokaki. Ni-nahina kaimoni 
avarakava'isokoniki ida 'bai, makari hiki-ra avakainamovini. 

27 Vakava'ibodivarani bana ida hogoi movani avijavani. Ni- 
bada niki ida movai, ni-binamonahaki ida makari bikaimahaki 
kaimoni. Ka'oa hiki hida kodivarani. A'onira onava'isohivini hiki 
ada arabo vaka'da'diva Salomão oniki kohana. Kanahina'ahapikiki 
ada Salomão. Kaidivaki ida kidimakari, nokiani jahaki jaboni 
ida. Jahani kaba'i ida kidimakari nokiani, jahani nokiani arafiaki 
ida movai. 28Deus vania binamonahaja ida hogoi movani nokiani 
jahaki. Hidakaba'i hojahi ida hogoi, afokajoma ara'okho'iki 
ida, ija'aria bianaha'di'iki ida. Kaidivarini kaba'i ida hogoi, 

Deua bikahinanikaki ida. Deus a'onira nakaidivavini arafiaki 
a'oni, oniani ida bana a'onira kakodiavini hija avakadimakari 

avakainamokia. Deus a'onira kaijahitavini-ra avakajari'darihi. 
Hari'a avava'ini soko iniva! 

29Hari'a vakava'ibodivaraniha'oadaha'a bana ida avakadi'bai 
avahaki kaimoni, nahina avi'aviki kaimoni. Hari'a avakava'isokoni! 
30Deu-ra avigarikia vakava'ibodivaraniha'oadahaki ida 
vakainamoki. Avakadiabi'i nama hojakia biogaki ida nahina 
hahavi avakainamoki. 31 Vakava'ibodivarani afo'imidia bana ida 
Deua binofiki. Vava'aha ada Deus a'onira vaka'da'divini. Athi 
vanaabahaha'oadahaha; a'onira kaijahitajahakiha. 


Deus kania avavahojaki ida nahina kaidivaki 
(Mateus 6.19-21) 


32Kodipohi, hari'a bana avava'ini soko iniva! Avakadiabi'ia 
khai bini'aki ida kidinahina avavaka'da'divini kidiania, ovaria 
bivaka'da'divini fori hini. 

33Pavakari vaniha'a ida avakadinahina hahavi. Ija'ari 
vakanahinariki-ra va'ora vano'avinihi ida avakadijiniro. 
Vanaibavijaha bana ida avanakaidivaki Deus kania nama. Ni- 
ihimiki ida avanaibavijahaki. Bo'di abonoa ni-bikaabokaki 
bianivini, ni-va'ba'ba binihimaki jaboni bana. 

34 Avakadinahina-ra avanakaidivavini arafiahi; avakadinahina-ra 
avakava'ibodivaraniha'oadahahi. Deu-ra avanakaidivavini arafiahi; 
Deu-ra avakava'ibodivaraniha'oadahahi — va'ora ni'aha ada Jesus. 


Vanokha bana ida avakadika'da'di joina 


35Hari. Rajomi kavaranihia kavarani'ianaha ada Jesus: 

—Honai abonoa vanokhaha ada vakadika'da'di akarai kaihinikani 
kania joina. Vakadimakari vakaimaha'iki, vakadilamparina 
avanaha'di'iki, joina vanokhavini. 36Hari. Hihada honai abono fori 
vihi'a bana. Avakadika'da'di joina-ra vanokha'a bana! Vakadika'da'di 
joina vani bakatha-ra too too kani'a'aha, kidihonai abono jorakia 
avakarabikhai'ihi ida bakatha. 

37 Oniaroa, vakadika'da'di va'ora karaga'aha adani honai abono 
vanokina, joina vanokhavini, jahaki ida vakadimoni. Ka'oa hiki 
hida a'onira oni'avini hiki. Vakadika'da'dia binaibavijahaki bana ida 
ibavi vavi'baiki ibavini kaimoni, vavithiriama'ona va'ora honariaha, 
va'ora ko'baiha'aha. 38Joiki vahabini bana ada joma 'bo'da hini. 
Joiki vahabini bana ada joma jararini. Joina vanokhavini vani 

va'ora karagaha; jahaki ida vakadimoni bana — va'ora ni'aha ada 
Jesus. 
39 Hari. Jesus rajomi kavaranihi hoariha-ra vara vani'a'ianaha: 
—Ni-ija'aria avigaki ida daji anahoroava abono khana kamahini. 
Gora kaka'da'dinia biogaja vaha ida mahi daji anahoroava 
abono khana, ni-gorana o'oina biva'ahaki vaha, ni-biva'ahaki 
ida kidinahina ahoroani. 40Hovani ija'ari hahavi vakadi'aajo ho. 
Onivani fori hija ida ojoina kamahini. Ni-avarigaki ida mahi hana 
hini ojoina kaimoni. Oniani ida a'onira ohonariavini hija, hora 
vanaviahanokhahaha'oadaha bana! 


Ka'da'di kahonai abono varani vihina 
(Mateus 24.45-51) 


41 Hari. Oniaroa, Pedroa binana'dohi'aha ada Jesus: 

—Aajo, akadimoni ka'oa mani ida rajomi kavaranihi haria 
vara ini'avini hi'iki? Ija'ari hahavi vakadimoni mani koda ida 
kadavarani? 
42Oniaroa, Jesua bigathani'ihi ida kidina'dohi: 

—A'onivani honai abono jahaki fori vihi'a bana! Hovani honai 
abono kaka'da'di fori ohiki ho. Vara a'onira oni'avini hiki bana ada 
honai abono ogahaki, kidika'da'di athi-ra naabaki ada. Kidika'da'dia 
bihonariaha: 

“Iakadava'a bana hida 
ogorana. 
Va'ora no'a bana adani kodihonai abono vahoariha vakadi'baia 
mahi hahavi.” 
Niha ada ka'da'di. Ajihi'aha. 43Hari. Ka'da'di athi-ra 
naabahaha'oadahaha; ka'da'di joina kamahini, jahaki ada honai 
abono kidimoni hina. 44Ka'oa hiki hida kodivarani. Ka'da'dia 
bini'aki bana ada kidihonai abono: 
“Inaabajahaki'iki ida ira 
ohonariavini hi'iki, 
oniani ida kodinahina 
hahavi, ogorana, 
arabo hiki-ra 
iakadava'avini maina ira ohonariavini hija.” 
Niha ada ka'da'di. Onivani fori hija bana hida vara a'onira oni'avini 
hiki jaboni. 

45Hari'a bana honai abono jahariki fori vihi'a! Ni-kidika'da'di 
athi-ra naabaki. Abono-ra ni'aha ada honai abono: 
“Agathinahaki ada 
kodika'da'di.” 
Niha ada honai abono. Oniani ida honai abono vahoariha-ra va'ora 
dafiabakhiavini hija. Gamo, makhira vihiki adani honai abono 
va'ora najaharihari'iki. Ko'bainofiki ada honai abono, kakavinofiki 
jaboni ada, kahanobakhiaki ada. 

46 Oniaroa, joiaha ada ka'da'di. Ni-kidihonai abonoa 
binokhajanaki joina, ni-biogaki ida joina kamahini. Hari. Jaharikia 
ka'da'dia biarakha'aha ada honai abono, binaima'banakarahoki 
bana ada. Bihonariaha ada honai abono Ibavi Jaharika'oakia 
okhana, Deus athi-ra vanaabariki vakadiania. 

47 Asia vara niha ada Jesus: 

—Hari. Honai abonoa biogavini kaba'i ida kidika'da'di binofiki, 
ni-bada bini'aki. Bikajoniki ida bada bini'avini, oniani ida 
kidika'da'di xikotxia bidafia'ahapikivini hija. 

48Hari. Honai abono hoariha ni-biogajahakiki ida kidika'da'di 
binofiki. Ovari hikia bada bini'a'iki ida kidika'da'di bivajahariki. 
Kidika'da'dia bidafiaki ada honai abono jaboni. Ni-arafiaki ida 
bidafiavini xikotxia. Kajoniahaki fori hiriha ada. 

Onivani fori hija ida Deus kahonai abono Deus kanahina-ra 
akadava'avini. Deua biarakhaki ida kidinahina ipohiki kidihonai abonoa 
biakadava'aja kaimoni. Deua binokhaki ida kidihonai abono kidinahina 
ipohiki ana'ba'dini hina. Deus kidinahina ipohiki-ra arakhahi; 
kidinahina ipohini a'ba'dini arafiaki-ra nokhaha joiribanini kidiania. 


Jesu-ra vanofiki, Jesu-ra vanofiriki varani vihina hida 
(Mateus 10.34-36) 


49Hari. Asia vara niha ada Jesus: 

—Hora rakhaki Jahari kabadani-ra onihimavini, siho nahina 
jahariki-ra akanaha'diki fori ohina. Onofiki ida jorakia nahina 
jahariki-ra oanaha'divini hari hi'ini. 50Jahari kabadani-ra 
onihimavini kamahini oabinina, oimana 'banakarahoki bana ho. 
Hari hini kamahini oimana 'banani radahani-ra onofihi. 

51 Asia vara ni'aha ada Jesus: 

—Hari'a vakava'ibodivarani: Jesus kaikahina mani ida ija'ari 

vaabono vakanajahamisikhamavini hija. 

Okha'ina mani ida hora vakajari'daki hora vakajari'dariki-ra 
va'ora vanajahariharivini hija. 52Ija'ari vaipohina sa'ai kahoarani 
vihiki adani gora bodinia vahojaki. Ija'ari avahoarabakosiki, ija'ari 
vibamiki khama vaabono vaakaja'oriakhamaki. 53Isai kaabi'i, 
kaamia vihiki va'ora vanajaharihariki bana adani vakadisai. Isai 
va'ora vanajahariki bana adani vakadiabi'i, vakadiamia. Isai 
kaamia va'ora vanajaharihariki adani gamo isani vakadisai. Gamo 
isani va'ora vanajaharihariki adani vakadiamia. Gamo kamasodini 
va'ora vanajaharihariki adani vakadi'aboni gamo. Vakadi'aboni 
va'ora vanajaharihariki adani vakadimasodini. Hora vakajari'daki 
va'ora vavajahariki bana adani hora vanofijahakiki — va'ora niaha 
ada Jesus. 


Nama rajomi kavaranihi 
(Mateus 16.1-4) 


54Hari. Jesus va'ora ni'aha adani ija'ari vajoroniki. 
—Avanokiha ada bahi pororona, avakhanihi: 
“Kharariki bana ada bahi.” 
Avakhanihi. Kharari'oamanira ada bahi. 55Hojariha ada bahi 
vaforiki nama, avakhanihi: 
“Afaki bana ida hidakaba'i.” 
Avakhanihi. Afa'oamanija bana ida mahi. 56 Avanokiki ida nama 
rajomi, avarigajoraha ada bahi, safini hiki kamahina. Avanokivini 
kaba'i hida kodibadani, ni-avarigapa'itxiki ida nahina namithaki 
kaimoni. Ogahai abono avihini-ra avakahi'badaraki a'oni. 


Ianariaka bana ida ira anaathidanoarariki 
(Mateus 5.25-26) 


57Hari. Jesua biananokhomi'ihi ida kidivarani. Va'ora ni'aha: 

—Nahina mani ida avaabononi avanasohivini-ra avarigaravini hija? 
Vakava'ibodivaranihanana bana. 58Įja'ari ira anaathidanoarariki 
badani jaharikia ikabadaninia, inasohijoraki bana ida avakadivarani. 
Jahaki ida hojai ihamahiki-ra ianariakajorakivini. Jahari kabadania 
ikabadanihi; jorakia inasohi. Ija'ari nasohiva abono kania ikaikahini 
viahania, inasohi bana ida kadavarani. Ianariaka bana ada ira 
anaathidanoarariki. Ianariakariha; ira osaki bana ada ija'ari nasohiva 
abono kania. Ija'ari nasohiva abono ira arakhaki bana i sorara vasa'a 
kabodinia. Sorara ira obaiki bana i cadeia. Ija'ari nasohiva abono ira 

honariaki bana kadabadani jahariki-ra inaabosivini jiniro karahoa. 
59Ka'oa hiki hida kodivarani. Inaabosihahaviravini oadani ida jiniro, 
ni-cadeia iokhaonaniki bana. Jahari kabadania ikabadanihi; jorakia 
bana Deu-ra anariaka'a mahija jaharikia ira arakharavini — va'ora 
ni'aha ada Jesus. 


Ija'ari Jahari kahojai-ra kava'ipahinirihi; abinihi 
1 3 1 Hari. Vara nina kaba'i ada Jesus, vakaikahi'aha adani 
ija'ari vahoariha, vara Jesu-ra vani'aha: 

—lIkamithamanija ida Galiléia kaaraboni kaija'arini vamonina? 
Arabo kaka'da'dini Pilatos oniki va'ora vahonariahiki adani 
vaabinina. Deu-ra khai vani'avini kagorani bodinia igitha abononi 
aha'dikia Deu-ra vakanava'igavini oadani, Pilatos kahonai abono 
va'ora vanaabini'iki adani. 

2Oniaroa, Jesus va'ora ni'aha: 

—Va'ora avakava'ibodivaraniki adani judeus kaija'ari 
Galiléia kaarabonia vikhaki. Vakadihojai asohiriki aradahaki 
avavanihamania, oniani ida va'ora napohimajaja? 3Iniani. Ni- 
vakadihojai asohiriki aradahaki ida ija'ari vahoariha vakadihojai 
asohiriki. 

Ka'oa hiki hida kodivarani. Avakadihojai asohiriki-ra 
avakava'ipahinirihi; a'onivani jaboni avaabiniki bana a'oni, 
va'oaniaro fori avihini. 

4Va'ora vakava'ibodivarani adani ija'ari 18 vaipohina Siloé 
ibavi onikia vahojaki. Gora namahiki adari'iki vanamana, 
va'ora naabini'iki adani. Vakadihojai asohiriki arafiaki va'ora 
avavanihavini, oniani ida va'ora napohimajaja. Vakadihojai 
asohiriki ni-aradahaki adani Jerusalém sidaji kaija'arini. 

sKa'oa hiki hida kodivarani. Avakadihojai asohiriki-ra 
avakava'ipahinirihi; a'onivani jaboni avaabiniki bana a'oni, 
va'oaniaro fori avihini. 


Figira avani bonoriki varani hini 


6Hari. Oniaroa, Jesus rajomi kavaranihi-ra vara vani'a'aha: 

—Uva avani kasiroini-ra vahojaha ada makhira. Uva avani 
hararania hojaki ida figira avani. Hari. Makhira kasiroikia 
binako'diha'ihi ida figira bononi, ni-bonoki ida avani. 7Oniaroa, 
bini'aha ada siroi akadava'ava abono: 

“Vada ini'a hida figira avani. 
Badara ahoarabakosikia 
onako'dihi hida figira 
bononi, 
ni-nahina-ra okaraga'iaki kaho. 
Iava'boa hida avani. 
Ni-nahina kaimoni 
kodisiroia hojaki hida figira avani bonoriki.” 
S Hari. Siroi akadava'ava abonoa bini'aha ada makhira: 
“Jakaho hojava afo'imidia hida figira avani badara hoarani 
ka'oa. 
Okhoriribanaoniki bana hida avani 'damani. 
Onaibaviki bana ida nami 
jahaki hoariha, 
bonoja kaimoni hida figira avani. 
9 Badara hoariha bonohi hida avani; 
ni-oava'boaki bana. 
Bonorihi; 
a'boani ivahonariahihi.” 
Niha ada siroi akadava'ava abono. — Rajomi kavaranihi-ra 
ananokhomi'aha ada Jesus. 


Jesua bianaihotaki ida gamo 


10Hari. Ija'ari akoiri kamahini okhaha ada Jesus judeus kaija'ari 
Deu-ra vara vani'avini kagorania, va'ora ka'ojomo'iaha adani 
ija'ari vajoroniki. 11 Oniaroa, kaikahi'ihi ida gamo kavamoniki. 18 
badara ipohini vani bajadia binakavamonija ida gamo. Vatxinini 
adahaki ida gamo. Ni-bikaabokaki ida abononi nasohimananivini. 
120nijiaroa, Jesua binoki'ihi ida gamo, kidiania khamini 
bikaboa''ihi, bini'a'ihi: 

—Xoni, hida kha kodiania, ia'aihota'iki i. 

13Oniaroa, Jesua bikanaibavihi ida saa gamo namania. Jorakia 
abononi nasohi'ihi. Deu-ra khai ni'a'ihi ida gamo. Bini'ahi: 

—Jahaki ada Deus, danoki ada. Hora anaihota'iki ada. 

14Hari, ihamahi'aha ada judeus kaija'ari Deu-ra vara vani'avini 
kagorani akadava'ava abono. Akoiri kamahini gamo-ra 
anaihotavini mani ida Jesu-ra kaihamahivini hija. Oniania, va'ora 
niaha adani ija'ari vajoroniki: 

—6 mahi ipohini vani ija'ari bada vakhanina jahaja. Hojaki 
ida mahi hoarani akadi'akoiri kamahini kaimoni. Hari'a akoiri 
kamahini vikha avaraihotaja kaimoni. Ija'ari bada vakhanina 
kamahini vikha bana. 

15Ọniaroa, Jesua bigathani'ihi ida athi: 

—Deus athi-ra avanaabavini-ra avakahi'badaraki a'oni. Aakoirina 
kamahini hahavi bada avakhaniki a'oni. 'Daama kahidari vagorana 
avarikhaki a'oni, va'ora avakokharihaki adani avakadi'daama 
kahidari, burro vihiki, va'ora avarisavini vaha kania vi'avija 
kaimoni ida paha. 16Hihida gamo oanaihota'iki Abraão kahanodi 
namitharonisiagaki hida. 18 badara ipohini vani Jaharia 
bidabomisiki fori hija hida. Nahina mani ida aakoirina kamahini 
aihotani najaharini hija? — niha ada Jesus. 17 Oniaroa, Jesu-ra 
vavajahariki vava'i-ra anaipahihi'ihi ida Jesus vara va'ora ni'avini 
hi'iki. Ija'ari vaipohiki vani adani khai vakhanira Jesus kidibadani 
danoki-ra bada ni'aąbakhiavinia. 


Mostarda 'ba'dani avijavani karajomihi varani hini hida 
(Mateus 13.31-32; Marcos 4.30-32) 


18Hari. Vara ni'ianaha ada Jesus: 

—A'onira vara oni'avini hiki ida bana rajomi kavaranihi. Mostarda 
'badani avijavani vani fori hiki ida Deus ija'ari-ra vaka'da'divini. 

19Jja'aria birakhaihi ida mostarda 'ba'dani kidisiroia. Movahi, 
avijavahi, karaho'oamanija ida mostarda avani. Vadini avijavani 
na'bahaki jaboni. Igitha raboki kagorahaki vadinia. Nimania ida 
Deus ija'ari-ra vaka'da'divini avijavani — niha ada Jesus. 


Pão-ra kanathoramananiki karajomihi varani hini 
(Mateus 13.33) 


20Hari. Asia vara niha ada Jesus: 

—Okavarajomiki bana ida Deus ija'ari-ra vaka'da'divini. Pão 
kaimani-ra kanathoramananiki vani fori hija ida Deus ija'ari-ra 
vaka'da'divini. 

21 Gamo vania bigathija ida pão-ra kanathoramananiki pa'itxi, 
binaibavi'ihi ida trigo karaho, biara'bira'ihi bavi hoarani bodinia. 
Pa'itxini kaba'i ida pão-ra kanathoramananiki, biara'biravini 
naothinia kathoramanani'ihi ida pão kaimani hahavi. Nimania ida 
Deus ija'ari-ra vaka'da'divini avijavani — va'ora ni'aha ada Jesus. 

Bakatha karabodiriki varani kihini 
(Mateus 7. 13-14, 21-23) 


22Hari. Aadahaoni'aha ada Jesus sidaji karaho, sidaji pa'itxi hikia, 
Jerusalém sidaji-ra anikhaha'avini. Ija'ari vaibavia akhano'aha 
va'ora aka'ojomo'ioni'aha. 23lja'aria binana'dohi'aha: 

—lja'ari vaipohiriki vani koda adani Deus va'ora akava'ijoara 
bana? 

24 Jesua bigathani'ihi ida kidina'dohi: 

—Hari'a vava'aha ida nahina a'onira nadabavini bakatha 
karabodirikia avari'oini. Ka'oa hiki hida a'onira vara oni'avini hiki. 
Ija'ari vaipohikia vanofiki ida avi'oina, ni-vakaabokaki bana. 

25Ọniaroa, rajomi kavaranihia vara va'ora ni'a'aha ada Jesus. 
Kidivarani hiki ida ija'ari Deus athi-ra naabariki. Va'ora ni'aha: 

—Gora kaka'da'dini fori hiki ada Deus. Deus ibavi fori hiki ida 
gora. 

Hari. Gaamanani'aha ada gora kaka'da'dini, biaka'oaha'ihi ida 
gora kaathani. Hari. A'onivani gora banininia avahojaki bana a'oni, 
too too avakhaniha'oadahani: 

“Akadika'da'di, anofiki ida ao'oina!” 
A'onira niaki bana ada: 
“Ni-a'onira oogaki, 
ni-hana hini kaija'ari 
avihini-ra oogaki.” 
26 Avagathanihi ida athi: 
“A'bai'iki hari kadania. 
Akadisidajia haria ika'ojomo'iki hari jaboni.” 
27 A'onira ni'a'ianaki bana ada: 
“Ni-a'onira oogaki, 
ni-hana hina kaija'ari 
avihini-ra oogaki. 
Avakadihojai asohirihi 
afobakhia, 
avakara'o bana kodiania!” 
— va'ora ni'aha ada Jesus. 

Hari. Jesus va'ora ni'aha adani vajoroniki: 

28—Va'ora avaranokijakosiki bana adani Abraão, Isaque, Jacó, 
Deus athi namoniva abono hahavi vihiki Deus kania. A'onivani 

baniniaja avahojaki bana a'oni. Avari'oini-ra avakaabokaravini 
mani ida a'onira naasara'ahapikija bana, avakanadani-ra 
avakanakiroromisiki bana a'oni! 

29 Hari. Oniaroa, vajoroniki bana jaboni adani ija'ari vaipohiki 
arabo hahavia vikhaki Deus athi-ra vanaabaki. Vavithirariki bana 
adani vajoronina mesa kai'oarinia Deus ibavi kania vi'baijabanara 
kaimoni. 

30 Hari. Ija'ari vaipohiki Deus va'ora baranahasiagavini 
va'oaniaro miro'a avi'oiki bana adani Deus ija'ari-ra vaka'da'divini 
kania. Ija'ari vahoariha va'oaniaro miro'a Deus va'ora baranahavini 
kaba'i, avi'oisiagaki adani vahoariha, Deus ija'ari-ra vaka'da'divini 
kania. 


Jesua va'ora nakaidivaki adani Jerusalem sidaji kaija'arini 
(Mateus 23.37-39) 


31 Hari. Vara nina kaba'i ada Jesus, vamaakariha adani farisio 
vaipohiriki, vani'aha: 

—Ajihi'a bana hihida ibavia. Irojia binofiki bana ida ira 
naabinivini. 

32 Hari. Jesus va'ora ni'aha: 
—Jahari kabadani namonahava abono ada Iroji. Avikha bana 
kidiania. Vananamitha'a bana hida kodivarani okaronaki: 
“Hidakaba' bajadi akara'o'ini-ra ohonariaki ho, 
ija'ari vakavamoniki-ra va'ora oanaihotaki ho jaboni. 
Afokajoma oniani 
kodibadani hi'ianahi. 
Afokajoma hoariha bana 
ona'diahiki hida 
kodibadani.” 
Iroji-ra vani'a bana. 
33 Hari. Asia vara niha ada Jesus: 

—Deua binofiki ida Jerusaléa ookhana, oniani ida 
hidakaba'i, afokajoma, afokajoma hoariha hora anaadahaonija. 
Jerusalém sidaji ka'oa Deus athi namoniva abono-ra va'ora 
vanaabinibakhiavini, oniani ida Jerusaléa hora arakhaja. 

34 Oniaroa, Jesus va'ora ni'aha: 

—Jerusalém sidaji kaija'arini! Va'ora avanaabinibakhia'iki adani 

Deus athi namoniva abono. Ja'dia va'ora avanagahabakhia'iki 

adani athi avikhava abono Deus va'ora karona'iki avakadiania. 
Kaba'i, a'onira onakaidivaki ho, onofiki ida a'onira oakava'ijoavini. 
Arakava kidisai-ra bihini nabo'ania najoroniki fori a'onira 
onihavini-ra onofihi, ni-avanofipa'itxiki. 35A'onira oakava'ijoavini- 
ra avanofiravini mani ida Deus avakadisidaji-ra kava'ipahinivini 
hija bana. Ka'oa hiki hida kodivarani Jerusalém sidaji kaija'arini 
a'onira vara oni'avini hiki. Ni-jorakia okha'ianaki bana ho 
avakadiania. Hora vanoki'ianavini kamahini Jerusalém sidaji 
kaija'arini hora vanofiki adani, vara vavani'aki bana hida varani 
ohina: 
“Khaki ada ovari 
Deua bikaronaki 
ija'ari-ra vaka'da'dira kaimoni. 
Deua bikajoamoraki bana ada khaki.” 
— niha ada Jesus. 


Jesua bianaihotaki ada makhira jaro'barara kakavamoniki 


1 4 1Hari. Oniaroa, akoiri kamahini vani o'oi'ara ada Jesus 
farisio vakadika'da'di gorana 'baira kaimoni kidiania. Ija'ari 

vahoariha vada vani'ahaha'oadahaha ada Jesus. 2Oniaroa, hojaha 
ada makhira jaro'barara kakavamoniki, Jesu-ra namaakari'aha. 

3Oniaroa, Jesus va'ora nana'dohi'aha adani judeus kaija'ari 
vaka'ojomo'iva abono farisio khama: 

—Akadija'ari kahonari jirikia biva'ahamanija koda ida 
ija'ari ija'ari kavamoniki-ra anaihotavini aakoirina kamahini? 
Bivaahamanija koda ida? Biva'aharia koda ida? 

4Hari. Viso vakhaniha. Ni-vagathani'iki ida Jesus kana'dohi. 
Oniaroa, Jesua bikaabada'aha ada makhira jaro'barara 
kakavamoniki, bianaihotaha, ajihi'ina bihonaria'aha. 
5Bianaihotavini naothinia va'ora ni'aha adani vajoroniki: 

—lja'ari-ra oanaihotavini aakoirina kamahini vani fori hiki ida 
avakadisai-ra avakajoamoravini aakoirina kamahini. Voroniki 
vahabini bana ida avakadisai paha aniani ibavini bihiakia. Joraki 
vania koda bana avaanira bana ada avakadisai? Ha'a. Voroniki 
vahabini bana ada avakadi'daama kahidari paha aniani ibavini 
bihiakia. Joraki vania koda bana avaanira bana ada, aakoirina 
kamahini kaba'i? Ha'a. 

6Hari. Ni-vakaabokaki ida Jesus kana'dohi-ra vagathanivini. 

Jesus vara va'ora niaha adani kanori abono 


7 Hari. Oniaroa, Jesus vada va'ora ni'aha adani ija'ari vakaikahiki. 
Gora kaka'da'dini va'ora kaboa'ivini hiki vi'baira kaimoni kidiania. 
Vanako'dihaki ida ibavi jahaki mesa kania vavithira kaimoni gora 
kaka'da'dini maakarina. 

Oniaroa, Jesus va'ora ka'ojomo'i'aha: 

s—lja'ari ira kaboa'ihi akarai kaihinikani kania ikanorini, hari'a 
bana inako'di ida ibavi jahaki mesa kania ivavithiki kaimoni. Ira 
kaboa'ikia vahabini bikaboa'i'iki jaboni ada ija'ari vaka'da'diva. 
9Ikava'ibodivarani bana, ija'ari vaka'da'diva kaikahina viahania, 
ivani ivithijorakihi ibavi jahakia. Oniaroa, kaikahiha ada ka'da'di. 
Ira kaboa'ikia binako'diki bana ida ibavi jahaki ka'da'di kaimoni. 
Ibavi jahakia ivithini-ra nokiha, ira ni'aki bana ada: 

“Ka'da'di hada hoariha, 
ino'avinihi bana ida ibavi jahaki ivavithiki 
kidimoni hini.” 
Nimania bana ida varani iva'ini-ra anaipahihiki. Igaamananihi 
napaja pa'itzia ivithirari'ihi. Jahariki hida kadaimoni hini. 
10Oniania, ira onava'isohivini hiki bana ida hojai hoariha jahaki. 
Akarai kaihinikani kania ikaikahini vani vithi'imidia bana ira 
kaboa'iiki napaja nina pa'itxia. Iva'aha bana ida hoariha vithini 
ibavini jahakia. Oniaroa, ira kaboa'i'iki ira ni'aki bana i: 
“Kodiva'ahi, khami bana 
mahija ibavi jahakia 
ivithivini.” 
Kanori abono vahoariha vanokiki bana ida ivithirarini, vaabono 
vakani'akhamavini: 
“Haria kaboa'ikia bihonariaki hada ibavi jahakia vithina. 
Kada'di jahaki vahabini ada.” 
Jahaki hida kadaimoni hini. 11 Hari. Ija'ari abononi ni'ahi: 
“Hovani ojahaka'oaki ho.” 
Deus bini'aki bana ida ija'ari: 
“Ivani ni-nahina 
ihipa'itzirihi.” 
Va'ini aipahihiki bana ida. Ija'ari hoariha bikava'ibodivaraniki ida 
nahina hirini. Deus bini'aki bana ida ija'ari: 
“Ivani ijaha'oamanija.” 

— Jesus va'ora ni'aha adani vajoroniki. 

12Hari. Oniaroa, Jesua bini'aha ada va'ora kaboa'i'iki: 

—Avakadihojai hiki ida va'ora ikaboa'ivini adani kadava'ahi, 
iigamini, kadabi'i, kadamia, vakadija'ari vihiki, ija'ari 
vakanahina'ahapikiki vihiki igorani maakarinia vahojaki, vi'baira 
kaimoni igorania, bona ira vakaboa'iha jaboni vagorana, ira 
vako'baihavini-ra avanaabosira kaimoni. Va'ora ikaboa'ivini ira 
vanaabosivini mani ida Deus ira naabosiravini hija. 

13Hari. A'onira onava'isohivini hiki ida hojai jahani arafiaki. 
Ija'ari vi'baina-ra ikaboa'ivini kamahini kadania, va'ora kaboa'i'a 
bana adani vakanahinariki, vatonorohaki, vajo'o aba'oronisiagaki, 
vakamaodorohaki vihiki. 14Va'ora ikaboa'iha, bona Deus ira 
kajoamorahi. Va'oaniaroa ni-vakaabokaki ida va'ora iko'baihavini- 
ra vanaabosivini. Deus vani ira naabosija bana. Ija'ari hojai jahakia 
vakahojaibakhiaki kohana avahokina kamahini vani, Deus ira 
naabosiki bana i — va'ora ni'aha ada Jesus. 


Ija'aria vahaki ida ihinika karaho ko'baini 
(Mateus 22.1-14) 


15Hari. Asia mesa kania vavithiha, vi'baina, hoarana Jesus athi- 
ra mitha ni'akia bini'aha: 

—Jesus, Deus kidija'ari-ra vaka'da'divini kamahini khai vakhaniki 
adani vi'baiki kidiania. 

16Ọniaroa, Jesua vara bivani'ahi ida rajomi kavaranihi ija'ari 
Deus kania 'baini. 

—lhinika ko'baini karaho-ra honariaha ada ka'da'di. Bikaronahi 
ida athi va'ora kaboa'iha adani kanori abono vaipohiki. 17Ihinika 
ko'baini a'diahini kamahini bikarona'ianaha ada kidihonai abono, 
va'ora nava'isohihavini adani kidikanori abono vaipohiki: 

“Vikha'a. Ida a'diahi'ihi 
ihinika ko'baini kaimoni.” 
Nihi ida ka'da'di athi. 
18 Hari. Va'ora kaboa'iha, ni-vanofiki vanaabavini hida ka'da'di 
athi. Hoariha bini'aha ada honai abono: 
“Okapavakari'iki ida siroi, 
oniani ida onavanavanahavini onofivini hija. 
Jokoa ookharihi kidihinika onakanorivini. 
Ookharihi bana 

iathini-ra onaabahavini.” 

19 Hari. Hoariha bini'aha: 

“Va'ora okapavakariki adani 'daama kahidari sa'ai ko'bamihani 
vihiki, 
varahokaja kaimoni ida ava siroi kanamini-ra 
nakhomakhomaki. 

Okaijo'aki ida bana vakadibadani, 
kodisiroi-ra bada vani'ara kaimoni adani 'daama kahidari. 

Jokoa ookharihi kidihinika onakanorivini. 

Ookharihi bana iathini-ra onaabahavini.” 

20 Hari. Hoariha bini'aha ada honai abono: 

“Oagamo'iki ho hidakaba'i, 
oniani ida hora arakharija bana. 

Ookharihi bana iathini-ra onaabahavini.” 

21 Hari. Ija'ari vaipohiki vakadiania aadahaoniha ada honai 
abono ihinika-ra avaaminavini. Ni-avikhana-ra vanofiki. 
Vaipohikia vanaabarihi ida ka'da'di athi. Ka'da'di kania joi'aha ada 
kidihonai abono, binamonihi ida vani'aki. 

Hari. Ihamahi'aha ada ka'da'di. Kidihonai-ra ni'aha: 

“Ajihi'a jorakia. 
Okha'a bana hagihi, sidaji hikia. 
Va'ora anikha'a adani 
vakanahinariki, 
vatonorohaki, 
vajo'o aba'oronisiagaki, 
vakamaodorohaki vihiki 
mahija kodihinika-ra vanakanorivini. 
Vaibavia va'ora nako'diha'a.” 
Niha ada ka'da'di. 

Hari. Ajihi'ianaha ada honai abono, va'ora nako'diha'ianavini 
adani ija'ari vahoariha. 22Va'ora kaboa'ivini naothinia joi'ianaha, 
bini'a'ianaha ada ka'da'di: 

“Kodika'da'di, onaaba'iki ida iathini 
ija'ari-ra va'ora onako'dihavini, 
kadaihinika-ra oavaaminavini. 
Ni-ji'bini'iaki kaho ida 
kanori abono vaibavi.” 
23 Oniaroa, ka'da'dia bihonaria'ianaha ada kidihonai abono: 

“Ajihi'iana. Ibavi hoariha 
kagorani hoaraharahakia aadahaoni'a. 
Va'ora honaria bana adani ija'ari vahoariha vikhana 
mahija ogorana ji'binivini ija'aria. 
24 Jokoa kodiania vi'bairiha adani vahoariha va'ora okaboaTiki. 
Ni-oathi-ra vanaaba'iki.” 
Niha ada ka'da'di — va'ora niaha ada Jesus. Jesus athi hini ida 
Deus ija'ari-ra kaboa'ivini kidiania avikhana. Athi naabani vihiha; 
kidiania avikhaha. 


Jesus ipohina hini-ra nofiki varani hini 
(Mateus 10.37-39) 


25Hari. Oniaroa, ija'ari vaipohiki Jesu-ra vavaipohiha'aha. 
Roiribani'aha, va'ora nava'isohi'aha: 

26—Ija'aria binofiki ida oipohina hini, jahaki ida hora vanofivini 
arafiani. Ija'ari hora nofivini arafiarihi; ni-bikaabokaki ida 
oipohina hini. Oipohina va'ora nofiki adani kidiabi'i, kidiamia, 
igamini, kidigamo, kidisai vihiki. Oniani abononi nofihi jaboni ida 
oipohina. Arafiarihi ida hora nofivini; ni-oipohina hirihi ida ija'ari. 

27 Ija'ari hora vavaipohihaki, ija'ari ava akasanakhamaki-ra 
kaiba'ivini fori hiki. Ija'ari ava akasanakhamaki-ra kaiba'ivini fori 
hirihi, ni-oipohina hini-ra kaabokarihi. Ija'ari abononi va'aharihi 
ida abinini kodimoni hini, bikajonihi jaboni ida oathi-ra naabavini, 
ni-arajomaki ida oipohina hini — va'ora ni'aha ada Jesus. 

28Hari. Rajomi kavaranihia kavaraniki ada Jesus. Oniaroa, 
va'ora ni'aha: 

—lja'ari jadi kagorahi namahiki-ra namonahavini-ra nofihi, 
vithi'imidiahi, bikava'ibodivarani'imidiahi ida amonahani 
kaidivani, biogaja kaimoni ida kidijiniro arajomani arajomarini. 
29Bikava'ibodivaraniravini vani binakama'da'ihi ida gora namahiki- 
ra namonahavini. A'diahirini kaba'i bikainamoki bana ida kidijiniro, 
ni-bikaabokaki ida binaa'diahivini. Oniaroa, ija'ari varadahakia 
vada vani'aki bana ida gora a'diahiriki, vakanavaraniha'aha ada 
makhira va'i bodinia vara niriki, vaabono vakani'akhama'aha: 

30 “Binakavithimaki ida 

kidijiniro. 
Binakama'da'iki ida gora kaidivaki amonahani, 
ni-bikaaboka'iki ida 

binaa'diahivini.” 

31-32 Hari. Rajomi kavaranihi hoariha kavaraniki ada Jesus. 
Jesus va'ora ka'ojomo'iki adani ipohina vihina-ra vanofiki 
vakava'ibodivaranijahakivini afo'imidia vanaabahahavija kaimoni 
ida Deua bihonariaki. 

Jesua bikavarajomiki ada Deus arabo kaka'da'dini 
kasorara'ahapikiki fori hina. Bikavarajomiki ida ipohina hini-ra 
nofiki arabo kaka'da'dini kasorara vaipohiriki fori hina. Oniaroa, 
Jesus va'ora ni'aha: 

—Arabo kaka'da'dini va'ora vaka'da'di'aha adani sorara 
vaipohiriki. Bikamithaki ida arabo hoariha kaka'da'dini monina. 
Vaipohiki adani hoariha kasorara. Hoariha kidisorara khama 
va'ora vidara kaimoni adani sorara vaipohiriki-ra vahojaki. Sorara 
vaipohiriki vakadika'da'dia bikamithahi ida vahoariha vamonina, 
vithi'imidiaha, bikava'ibodivaranijahakiki ida varajomana 
varajomarina kidisorara vaipohina, va'ora vidara kaimoni adani 
vikhaki. Abono-ra ni'aki bana ada sorara vaipohiriki vakadika'da'di: 

“Ni-avarajomapa'itxiki adani kodisorara 
va'ora adara kaimoni adani vahoariha. 
Napaja vahojana kaba'i vani, 
va'ora okaronaki bana adani oathi avikhava abono 
arabo hoariha kaka'da'dini kania, 
oathi forakia vani'ara 
kaimoni, 
ariabono akodakhamarija kaimoni kidisorara khama.” 

Hari hi'ihi ida rajomi kavaranihia Jesus va'ora vara ni'avini. 
Va'ora ni'aha adani ija'ari vahojaki: 

33—Nimania ida ija'ari oipohina hini-ra nofiki. 
Bikava'ibodivarani'imidiava ida hora vaipohihavini. Kidinahina 
hahavi-ra nahojaha'imidiava ida oipohina hini-ra nofiki. 
Binahojaharihi; ni-oipohina hini-ra kaabokaki — va'ora ni'aha ada 
Jesus. 


Jokira maina karajomihi varani hini 
(Mateus 5.13; Marcos 9.50) 


34Vara ni'ianaha ada Jesus: 
—Jahaki ida jokira, 'bai-ra naponiki kaimoni hini. Nahina 
binajaharihi, ni-ponini jahajanaki. 35lja'aria binahokahika'oaki ida 

jokira jahajanariki, ni-nahina kaimoni hini jahaki. Ni-arajomaki 
ida jokira jahajanariki 'bai kajokirani kaimoni hini. Jokira fori hiki 
ida kodipohi, nahina binajahariki bana ida kidihojai; ni-jahajanaki 
jaboni. Avamorobohahi; mitha vani'a bana hida kodivarani — 
va'ora ni'aha ada Jesus. 


Ovilia akamadaki karajomihi hida 
(Mateus 18.10-14) 


1 5 1 Hari. Oniaroa, Jesus kania vakaikahi'aha adani imposto 
gathaniva abono, ija'ari hojai jahariki vakahojaiki 

vahoariha khama. Vanofiki ida Jesus kavarani-ra vakamithavini. 
Imposto oniki ida jiniro arabo kaka'da'di kabadani abosini kaimoni. 
Vakadihojai jaharini vahoariha va'ora vakahibakhiaki adani 
imposto gathaniva abono. 

2Hari. Farisio, judeus kaija'ari vaka'ojomo'iva abono khama 
va'ora vanokiha adani Jesus kania vakaikahiki, vaabono vara 
vakani'akhama'aha, vakhaniha: 

—Ni-jahapa'itxiki ida Jesus ija'ari hojai jaharikia vakahojaiki-ra 
va'ora gathanivini. Jesus 'baina vakadiania jaboni — vakhaniha. 
3Oniani ida Jesus vara va'ora ni'avini hija rajomi kavaranihia: 

—A'onira okavarajomivini hiki ada ovilia akadava'ava abono. 
4Hari. Va'ora ivahojaki adani 100 ovilia vaipohina. Va'ora 
iakadava'avini kaba'i, hoarana akamada'iki. Inako'dimanira 

ada ovilia akamadaki? Ha'a, inako'di'oamanira ada. Va'ora 
inahoja'imidia'aha adani ovilia 99 vihiki avakamadariki vaibavia, 
naothinia kada'ovilia akamada'iki-ra ianako'dioniki i. Ikaragaravini 
oadani ianako'dioniki bana ada. 
5Hari. Ikaraga'aha, khaii inihi, ikama'adosihavini ivajoiki ada 
kada'ovilia. 6Hari. Igorania ivakaikahiha, va'ora ibaranahaki adani 
kadava'ahi, ija'ari vahoariha vagorana maakariki, va'ora ini'aha: 
“Khai vakhani'a kodiania. 
Ada okaraga'aha kodi'ovilia akamada'iki.” 
7Oniaroa, Jesus va'ora ni'aha: 

—Onivani fori hija bana ida Deus ibavi kaija'arini vakadiania. 
Va'ora khai vani'aki adani ija'ari 99 hiki hojai asohikia vakahojaiki. 
Khai vani'avini arafiaki ida ija'ari hoarani Jahari kahojai-ra 
kava'ipahinika'oaki. 


Jiniro 'ba'dani akamadaki karajomihi varani hini 


SHari. Oniaroa, Jesus vara va'ora ni'a'ianavini hiki ida rajomi 
kavaranihi hoariha: 

—Hari. Gamoa bivahojahi ida jiniro 'ba'dani prata amonahaki 
10 hiki ipohini. Binakaidivaki ida jiniro 'ba'dani. Oniaroa, 
bianakamada'ihi ida jiniro 'ba'dani hoarani. Kidijiniro 'ba'dani- 
ra nako'dimanija ida gamo? Ha'a. Binako'diki ida. Oniaroa, 
bianaha'di'imidiahi ida kidilamparina, gora bodinia binako'dija 
kaimoni. Biaragahi ida gora bodini, vajaforia binako'di'ihi ida 
jiniro. Bikaragaravini oadani binako'dihi. 

9Hari. Bikaragahi, khaii ni'ihi. Va'ora kaboa'iha adani kidiva'ahi, 
ija'ari vahoariha vagorana maakarinia vahojaki, va'ora ni'aha: 

“Khai vakhani'a kodiania. 
Ida okaraga'ihi kodijiniro 
'ba'dani hoarani 
akamada'iki.” 

Oniaroa, Jesus va'ora ni'aha: 

10—A'onira onava'isohivini hiki bana adani Deus ibavi kaija'arini 
khai vakhanina. Gamo kidinahina kaidivaki-ra karagavini vani fori 
vihira adani Deus ibavi kaija'arini jaboni khai vakhanina. Ija'ari 
hoarania bikava'ipahinihi ida kidihojai asohiriki, oniani ida khai 
va'ora ni'aja. Ija'ari hojai asohiriki kahojaiki fori hiki ida jiniro 
'ba'dani akamada'iki. 

Imakhinava vi'bamiki rajomi vihina kavaranihi 


11Hari. Oniaroa, Jesus vara va'ora ni'a'ianaha rajomi kavaranihi 
hoariha: 
—Hari. Makhira va'ora vahojaki adani imakhinava vi'bamiki. 
12Oniaroa, kajo'ojahikia bini'aha hada kidiabi'i: 
“Papai, iabinini kamahini 
kodi'aajo khama 
agahinaki hari bana kadanahina. 
Onofiki ida pitani ogahinana hini hidakaba'i.” 
Niha ada kajo'ojahiki. 
Oniaroa, vakadiabi'ia binapita'ihi ida kidinahina kidisai 
vi'bamiki vakadimoni hini. 
13Hari. Mahi ipohiriki radahani naothinia, kajo'ojahikia 
binaibavijaha'ihi ida kidinahina hahavi, ajihi'aha, arabo hoariha- 
ra anikhaha'avini. Ibavi napaja hikia kaikahi'aha. Jahari kabadani 
ipohikia kabadanibakhiaki ada. Nahina binofiki bikapavakariki. 
Binakavithimaki ida kidijiniro hahavi kidiabi'ia bino'avini hi'iki. 
14Hari. Ihimihahavi'ihi ida jiniro. Oniaroa, ni-khararijanaki 
ada bahi, ni-movaki ida arabo kaija'arini vakadirakhajahi. Ija'ari 
hahavia vakainamoki ida vakadi'bai. Imakhinava jabonia 
bikainamoki ida kidi'bai, kidinahina hahavi. 15Vai'amina mani ida 
badani-ra anako'dionivini hija 'bai-ra naabosivini kaimoni. Ka'da'di- 
ra ni'aha: 
“Onofiki ida hora badania ino'avini 'bai ohaki-ra 
onaabosivini kaimoni.” 
Ka'da'dia bini'aha: 
“Kodihiraria vavahojaki 
kania okha'a 
mahija va'ora iakadava'avini.” 
Oniaroa, hirari vakadiania okha'aha ada imakhinava. 
16Vai'ami abani hina hoja'aha. Vai'amikarahona mani ida hirari 
vakadi'bai-ra havini-ra nofivini hija. Ni-ija'aria 'baia vano'apa'itxiki, 
ni-vava'ahaki ida hirari vakadi'bai-ra havini. 
17 Oniaroa, va'i bodinia vara ni'aha: 
“Vako'bai'ahapikiki adani kodiabi'i kahonai abono. 
Ahabaribakhiaki ida 
vakadi'bai. 

Hida ohojana vai'ami hora naabiniki ho bana. 
18 Kodiabi'i gorana oajoiki ho. 
Okaikahina oni'aha: 
‘Papai, bada oni'a'iki ida hojai asohiriki Deua 
bivajahariki, 
ivajahariki jaboni ida. 
19 Jahari kabadania okabadanina mani ida ova'i-ra anaipahihija, 
oniani ida kadaisaia hora inaonivini ova'i-ra anaipahihija. 
Onofiki kadahonai abono ohina. 
Nimania ida bana kodiabi'i-ra vara oni'avini kaimoni 
okaikahina.” 
Abono-ra nia'aha ada imakhinava. 
20Oniaroa, ajihi'aha, joi'aha kidiabi'i gorana-ra anikhaha'avini. 
Napaja khana kaba'i, kidiabi'ia bianoki'aha ada imakhinava joi'ina. 
Kidiabi'ia binakaidivamaniha, ki'daraha'aha, bikajara'ba'ba'aha ada 
kidisai, biramosi'aha. 
21 Hari. Imakhinava binia'aha ada kidiabi'i: 
“Papai, bada oni'a'iki ida 
hojai asohiriki Deua 
bivajahariki, 
ivajahariki jaboni ida. 
Jahari kabadania okabadanina mani ida ova'i-ra anaipahihija, 
oniani ida kadaisaia hora inaonivini ova'i-ra anaipahihija.” 
22Imakhinava vara nina kaba'i, kidiabi'i va'ora ni'aha adani 
kidihonai abono: 
“Jorakia avanikha'a ida 
makari jahaki, ja'dini 
mahija avaranabosihavini makari jahakia. 
Vanaibavi bana ada sa'avithinahi sa'a. 
Vakanaibavi oni sandália 'dama jaboni. 
23 Avanikha'a bana ada 'daama kahidari dorona basinaki mahija 
avanaabinivini. 
Haria vako'baiha'a mahija kodisai joina kaikahi'ina-ra khai 
ani'avini ko'baini. 
24 Abini'iki fori hiki ada kodisai, 
ahoki'iki fori hiki ada. 
Napaja hoja'iki ada, 
joiribani'iki ada.” 

Oniaroa, khai vakhaniha adani ija'ari. 
25Hari. Aajojahikia ni-bioga'iaki kaho ada kidikajo'o joina. Siroi 
vania hojaha ada aajojahiki. Hari hi'ihi ida kidibadani, kidiabi'i 
gorana joi'aha. Binamaakarihi ida vagorana, bikamitha'ihi 
ida música ithoni, ija'ari vikhajoki, vaahiaki hiki. 26Oniania, 
bibaranaha'aha ada honai abono, binana'dohi'aha: 
“Nahina mani ida musica-ra 
agorana bodinia na'ithoja?” 
27 Honai abonoa bigathanihi ida kidina'dohi: 
“Ada joiribani'aha 
kadakajo'o. 
Ni-kavamoniki, ni-pohimajaki, ni-abiniki jaboni. 
Oniani ida kadabi'i 'daama kahidari dorona basinaki abinina- 
ra vahonariahivini hija, 
'bai jahaki amonahaja kaimoni kidimoni.” 
28 Hari. Ihamahi'aha ada aajojahiki, ni-binofiki ida vagorana o'oina. 
Oniaroa, khaonani'aha ada kidiabi'i kidiania. Kidisai-ra ni'aha: 
“Kodisai, onofiki ida io'oini akadiania.” 
O'oina-ra nofiravini kaba'i, kidiabi'ia bikaboa'ihaha'oadahaha. 
29 Aajojahikia bini'aha ada kidiabi'i: 
“Papai, badara ipohiki bada 
oniha'oadahaki ho 
kadaimoni. 
Kadabadani abono fori 
ohiha'oadahaki ho. 
Ni-iathini-ra onaabariki 
hoaranija. 
Jahani kaba'i ida kodibadani, 
ni-nahina hora ino'aki. 
Ni-boji dorona hoarana hora ino'aki kodimoni, 
onamonahaja kaimoni ida 'bai jahaki, 
kodiva'ahi khama khai akhanijabanaja kaimoni. 
30 Hi'ada kadaisai hoariha 
binakavithimahahavi'iki ida kadajiniro. 
Gamo vakadihojai asohiriki-ra va'ora avavadionika'oaki ada. 
Joi'aha ada kadaisai, 
ivahonariahi'aha ada 'daama kahidari dorona basinaki 
abinina kidi'bai kaimoni.” 

Niha ada aajojahiki. 
31 Oniaroa, kidiabi'ia bini'aha: 
“Kodisai, mahi hahavi vani kodiania ihojaja. 
Nahina hahavi ovahojaki, kadani ida jaboni. 
32 Kadakajo'o joina-ra khai 
ani'avini jahaki hari. 
Khai akhanina mani ida 
ihinika kidimoni 
onamonahavini hija. 
Abini'iki fori hiki ada kadakajo'o, 
ahoki'ianahi fori hiki ada. 
Napaja hoja'ina, 
joiribani'iki ada.” 
Niha ada vakadiabi'i. 
Anokhomi'ihi ida rajomi kavaranihia Jesus vara va'ora ni'avini 
hiki. 


Jiniro-ra nakavithimaki ada ka'da'di kahonai abono 
(Mateus 11.12-13; 5.31-32; Marcos 10.11-12) 


1 6 1Hari. Oniaroa, Jesus va'ora vara ni'aha adani kidipohi 
rajomi kavaranihia: 
—Hojaki ada ka'da'di kanahina'ahapikiki. Hojaki jaboni 
ada ka'da'di kahonai abono, ovaria biakadava'ahahavi'iki ida 
kidika'da'di kanahina, inisika hiki. 
Hari. Ija'ari vahoariha vani'aha ada ka'da'di: 
“Kadahonai abonoa binakavithimaki ida kadajiniro.” 
2Hari. Oniaroa, ka'da'dia bihonariaha ada kidihonai abono khana. 
Bini'aha: 
“Vahoariha vara ira 
vavani'avini 
kodijiniro-ra inakavithimavini-ra vakahivini. 
Ni-iakadava'ajahakiki ida 
kodijiniro. 
Inajiri bana ida papira, 
va'ora oogara kaimoni adani ija'ari kodijiniro-ra variha'iki. 
Jiniro abosiriki kapapirani-ra onokivini naothinia, 
ni-onofijanaki ida 
kodihonai abono ihini.” 

Niha ada ka'da'di. 
3Hari, honai abonoa bikava'ibodivarani'ihi ida kidika'da'di athi. 
Abono-ra ni'aha: 
“Kodika'da'dia ni-binofijanaki ida kidinahina 
oakadava'avini. 
Niha oniki koda ho? 
Odanorina mani ida badani khanaki-ra okaabokaravini hija. 
Ni-okaabokaki ida nami 
khorahani kabadanihi. 
Vahoariha vakadiania jiniro-ra okanikhariavini 
ova'i-ra anaipahihiki bana ho. 
Niha oniki koda ho? 
4 Hai! Ooga'oamanija bana ida bada oni'aki kaimoni. 
Inisika kajinironi abosiriki kapapirani-ra onamonahahi, 
inisika abosiriki kajinironi onapa'itxihi. 
Hora vavajahaki bana adani vahoariha. 
Kodika'da'di kainisika-ra 
oakadava'ajanarihi, 
vagorana hora vagathanijahakiki bana adani.” 
5Abono-ra nava'ibodivaranijora'aha ada honai abono. 
Oniaroa, va'ora baranaha'aha adani makhira kidika'da'di 
kainisika-ra naabosi'iariki. Binana'dohi'aha ada hoarana: 
“Nihafori himania ida 
inisika kajinironi 
kodika'da'di-ra inaabosi'iaravini hiki?” 
Bigathani'ihi ida kidina'dohi: 
6 “Okapavakari'iki ida basina kabavini karaho 100 hiki ipohini. 
Ni-abosi'iaki ida basina.” 
Niha ada makhira. 
Oniaroa, ka'da'di kahonai abonoa bihonaria'aha: 
“Hidavani papira basina 
kaidivani kakapapirani. 
Inapa'itxi bana ida basina kaidivani kajinironi. 
Inajiri bana ida basina 
bavini 50 hiki ipohini.” 
Niha ada ka'da'di kahonai abono. 
7Makhira binajirivini naothinia, kadadi kahonai abonoa 
binana'dohi'aha ada hoariha: 

“Ivani, nihafori himanija ida inisika kajinironi 
inaabosiriki?” 
Makhira bigathani'ihi ida kidina'dohi: 
“Okapavakari'iki ida 
karagoahi kaso'oroni 
1 mil hiki ipohini. 
Ni-abosi'iaki ida karagoahi okapavakari'iki.” 
Ni'aha. 
Oniaroa, ka'da'di kahonai abonoa bihonaria'aha: 
“Inapa'itxi bana ida 
karagoahi kaidivani 
kajinironi. 
Inajiri bana 800.” 
Niha ada ka'da'di kahonai abono. 
SHari. Oniaroa, ka'da'dia bikamitha'ihi ida kidihonai abono 
varani hina. Bini'aha: 
“Jaharini kaba'i ida 
kodijiniro-ra iakadava'ajahakiravini, 
jahaki ida ikava'ibodivaranijora'avini kadamahi. 
Honai abono ogahaki i.” 
Oniaroa, Jesus va'ora nava'isohivini ida rajomi kavaranihi nahina 
hini. Va'ora ni'aha: 

—Deu-ra vanofirikia avigaki ida vakadinahina-ra 
vakava'ibodivaranijoravini a'ba'dija kaimoni. Deu-ra vanofikia ni- 
avigajahakiki, ni-vakava'ibodivaranijoraki. 

9Ka'da'di kahonai abonoa bikava'ibodivaranijoravini mani ida 
vakanahinariki-ra va'ora kakodiavini hija. Binofiki ida kidijiniro 
ihimini naothinia va'oaniaro maina vakajoamoravini. A'onivani 
jaboni va'ora vakajoamora bana adani vakanahinariki mahija 
avakadinahina a'ba'divini Deus kania. Avakaikahini avagahinahi. 

10Ọniani ida a'onira onava'isohivini hija. Ija'aria biogajahakihi ida 
hoariha kanahina pa'itxi-ra akadava'avini; biogahi jaboni ida nahina 
karaho-ra akadava'avini. Ija'aria biogarihi ida hoariha kanahina 
pa'itxi-ra akadava'ajahakivini; ni-biogaki ida jaboni hoariha kanahina 
karaho-ra akadava'avini. 11 Avarigarihi ida hoariha kanahina 
kaidivaki-ra avarakadava'avini; ni-Deus a'onira no'aki kidinahina 
kaidivakia avarakadava'aki kaimoni. 12 Avarakadava'ajahakirihi ida 
hoariha kanahina. Ni-vahoariha no'ai hini vanofiki avakadimoni hini. 

13 Hari. Honai abonoa ni-bikaabokaki ida ka'da'di vi'bamiki vaathi- 
ra naabahaha'oadahavini. Bivajahaki ada ka'da'di hoarana, athi-ra 
naabavini jaboni. Bada bini'avini oadani ida ka'da'di kabadani, 
ni-bikaabokaki ida ka'da'di hoariha athi-ra naabavini, oniani ida 
bikajonivini hija. Ka'da'di ada Deus. Ka'da'di fori hiki ida jiniro. Ija'ari 
va'ini-ra nahonariahihivini fori hiki ida jiniro. Ija'aria biva'ahavini 
oadani ida jiniro va'ini nahonariahihini hini, ni-biva'ahaki ada Deus 
va'i nahonariahihini hini — va'ora niaha ada Jesus. 

14 Hari. Farisioa vakamitha'ihi ida Jesus athi. Jiniro-ra 
vanofijahakivini mani ida Jesus athi-ra vakanahahanihavini hija. 

15Ọniaroa, Jesus va'ora ni'aha: 

—Vahoariha avakadihojai-ra vada vani'ahi; avajahaka'oaki a'onira 
vavanihaha. Deus vania biogaja ida avakadiva'ibodivarani. Ija'aria 
vavajahaki ida avakadihojai. Deus vania bivajahapa'itxirija ida — 
niha ada Jesus. 

16Oniaroa, Jesus va'ora ni'aha adani ija'ari vajoroniki: 

—Moisés kohana binajiri'bo'da'iki ida Deus kava'isohihi jiriki. 
Deus athi namoniva abonoa vanajiri'bo'da'iki jaboni ida Deus va'ora 
nava'isohijoravini hi'iki. João Batista kharina oadani, ija'aria mitha 
vani'abakhiahi ida Deus athi vanajiri'iki. João Batista naothia 
kama'da'iki ida Deus monina jahaki akarafarakhama'ini. Ija'aria 
vakamithaki ida Deus ka'da'di hina kavaranihi. Vanofiki afohanana 
ida Deus va'ora vaka'da'divini, oniani ida kidiania vakaikahina 
vaabono avanadodovini hija. 

17 Hari. Asia vara ni'aha ada Jesus: 

—lhimiki bana ida nama, arabo hiki. Ni-ihimirihi ida Deus 
kava'isohihi jiriki. Ni-athi pitani pa'itxi hoarani Deua vara 
bivani'aki avisonirihi. 

18Hari. Deua bivajahariki ida makhira kidigamo-ra nahojahavini, 
gamo hoariha-ra anakaravini. Ni-asohipa'itxiki ida kidihojai. 
Makhira hoariha bianakaraki ida gamo kidimakhira binahojaha'iki, 
hi'ada makhira jaboni badani Deua bivajaharikia kabadaniki ada. 
Adultério oniki ida vakadibadani niki. 


Lázaro varani hina hida 


19 Asia vara ni'aha ada Jesus: 
—Hojaki ada makhira kanahina'ahapikiki. Bikaimahaki ida 
makari kaidivaki. Va'ora kaboa'ibakhiaki adani kidiva'ahi ihinika 

karaho ko'baini-ra vahara kaimoni. Ni-nahina-ra kainamoki ada 
makhira. 

20Hari. Hojamaniha ada makhira hoariha kanahinariki, onina 
Lázaro. Samosamohi na'bahaki abani hiki ada Lazaro. Oniaroa, 
kanahina'ahapikiki gorana banininija hojabakhiaha ada Lazaro. 

21 Binokhahi ida hoariha ko'bai ahabarini abono-ra vidorahavini 
kaimoni hini. Jomahia kidisamosamohi avakaabanaha. 

22 Hari. Oniaroa, abini'aha ada Lázaro. Deus ibavi kaija'arinia 
avisa'aha Deus ibavia. Akadi'arahoda okhananavaki Abraao kohana 
'dihana vithi'aha ada Lazaro. Vi'baijabanaki adani ija'ari Deus kania, 
khai vakhanina. 

Hari. Abini'aha ada makhira kanahina'ahapikiki jaboni, 
kadamaha'aha. 23lja'ari abini'iki abononi ibavinia okha'aha. 
Oniaroa, bikamithahi ida imana 'banani karaho Ibavi Jaharika'oaki 
kania. 

Hari. Napaja nobanija va'ora anokifiani'aha adani Abraao, Lazaro 
khama. Abraao 'dihana hojaha ada Lazaro. 

24 Oniania, abono-ra vibaranaha'aha: 

“Bi'i Abraao, hora va'adi bana. 

Ihonaria bana ada Lazaro sa'a nokhoni-ra na'bavini paha 
mahija oabani-ra na'bavini. 

Afora'oamanija hida oabani. 

Okamithaki hida oimana 
'banani karaho, 
siho kakhororoki kabodinia ohojaki ho.” 

25Abraãoa bini'aha: 

“Iniani, kodisai. Ikava'ihokiria ida iabinirini oadani 
kadanahina jahaki-ra 
igathanibakhiavini. 

Lázaro, ni-nahina jahaki-ra 
gathaniki abinirina 
oadani. 

Hidakaba'i Lázaroa khai 
bini'a'iki ida Ibavi 
Jahaka'oakia hoja'ina. 

Imaina, ikamitha'iki ida 
iimani 'banani karaho. 

26 Aakhaninihakhamaki ida hodi bihiani arafiaki, 

oadaki, rabodiki. 

Ni-nahina okafianini-ra kaabokaki. 

Ni-idiaja hodi pitanija hojaki, 
ni-kafianini-ra kaabokaki jaboni. 

Iborohiha'oadahaki i.” 

Niha ada Abraão. 
27 Oniaroa, Abraão-ra ni'aha ada makhira: 

“Bi'i Abraão, ikarona'a o bana Lázaro kodiabi'i 
gorana okhana. 

28 Kodikajo'o sa'ai kahoarani vihiki vahojaki kodiabi'i gorana. 

Va'ora kaabaniva ada Lázaro 
mahija imai 'banani 
arafiani ibavini kania 
vikharavini.” 

29 Abraãoa bini'aha: 

“Iniani. Kadakajo'oa vavahojaki ida Deus athi kapapirani, 

Moisés kohana, Deus athi namoniva abono vahoariha 
khama vanajiri'iki, 
kadakajo'o-ra va'ora kaabaniki kaimoni. 

Jakana papira athini-ra vanaaba'ava kaho.” 

30Makhira bini'a'ianaha: 

“Iniani. Bii Abraão, arajomarihi ida Deus athi 
kapapirani. 

Lázaro kohana ahoki'ina-ra vanokiha; 
ni-vakajari'dajanaki ida Deus athi. 

Vakava'ipahinika'oahi ida Jahari kahojai.” 

31 Abraãoa bini'aha: 

“Iniani. Moisés kohana athi-ra vakajari'daki adani, 
vakajari'daki jaboni ida Deus athi namoniva abono vaathi, 
vakajari'daki bana jaboni ida ahoki'iki athi.” 

Niha ada Abraão. 
A'diahi'ihi ida rajomi kavaranihi, Jesus vara va'ora ni'avini hi'iki. 


Jesus va'ora ka'ojomo'iki adani kidipohi 
(Mateus 18.6-7, 21-35; Marcos 9.42) 


17 1OỌniaroa, Jesus va'ora ni'aha adani kidipohi: 
—lIja'ari va'ora kaborobakhiaki adani ija'ari vahoariha, 
Jahari kabadania vakabadanira kaimoni. Hoariha-ra kaborovinia 

kabadanihi, Deua binaabosiki bana ida nahina jaharikia. 
2Jahaki ida jadi karaho ija'ari mathani ahoni paha bihiakia 
hokahini ahidaja kaimoni ida ija'ari kodija'ari-ra kaboroboroki. 
Jahari'oamanija ida oipohina-ra kaborovini Jahari kabadania 
kabadanija kaimoni. 

3labono akava'igairi bana. Ikaabani bana ada iigamini Jahari 
kabadania kabadaniki mahija bikava'ipahinivini. Bikava'ipahinihi; 
hari'a ikava'ihokijana bana ida kidihojai asohiriki. #Khahi ida 
iigamini, ira ni'ahi: 

“Jahari'oamanija ida kodihojai kadania, 
hora akariaka bana.” 

Nihi. Iakariaka bana ida iigamini. Hari'a ikava'ihokijana ida 
bada bini'a'iki. Kidihojai asohiriki ira naihamahi'ianahi; kadania 
ira kanikharia'ianahi, iakariaka'iana bana! Mahi hoarani bada 
bini'abakhiaki ida ivajahariki, ira kanikhariabakhiahi jaboni, 
iakariaka bana jaboni — va'ora ni'aha ada Jesus. 


Deu-ra vakajari'daravini varani hini hida 


SHari. Oniaroa, Jesus athi avavaadahaoniva abonoa 
vakanikharia'aha: 

—Aajo, haria kajoamora bana mahija avijavavini ida Deu-ra 
akajari'daravini. 6Oniaroa, Jesus va'ora ni'aha: 

—Pa'itzini kaba'i ida Deu-ra avakajari'daravini, Deu-ra 
avakanikhariavini hihi, a'onira no'avini hihi ida avakanikhariaki. 
Deu-ra avakajari'daravini oadani, avakaabokaki ida ihi'ai avani 
rasohani-ra avahonariavini: 

“Rasohahi oni 'damani 
abohani, 
paha bihiakia irakhaihi.” 
Ihi'ai avani-ra avahonariahi bana, Deu-ra avakajari'darihi, oniani 
ida Deua binanamithavini hija bana avakanikhariaki — niha ada 
Jesus. 


Honai abono kabadani varani hini hida 


7Hari. Vara ni'ianaha ada Jesus: 

—Rajomi kavaranihia okavaraniki bana ho. Ka'da'di ihiki i. 
Ivahojaki ada kadahonai abono. Kadahonai abono ira kasiroihaki, 
va'ora akadava'aki jaboni adani kada'ovilia. Mahi oadani bada 

bini'aki ida badani ihonariavini hi'iki. Hari. Mithani vaivaini joina 
vani ni-kadahonai abono-ra ini'aki: 

“Hidiaja kha mahija i'baivini.” 
8Ni-niki ida kadavarani. Kadahonai abono-ra ini'ahi: 

“Hora ko'baiha'a. 

A'diahihi ida 'bai, 

hora kavikha bana oibavia mahija o'bai'imidiavini. 

O'baina naothinia imaina i'baihi.” 
9Nimania ida ka'da'di kidihonai abono-ra vara ni'avini. Honai 
abonoa bada bini'ahahavivini kaba'i ida kidika'da'di bihonariavini 
hiki, ni-kidika'da'dia bini'aki: 

“Ijaha'oamanija kodibadani-ra bada iniahahawi'iki i.” 
Ni-niki ida kidivarani. 10Onivani fori avihini jahaja. Deus 
kahonai abono avihiki a'oni. Deus a'onira honariavini hi'ikia 
avakabadanihahavi'ini naothinia avaabononi vani'a'a bana: 

“Ni-nahina arihijahakirihi. 

Deus kahonai abono ka'oa arihiki hari. 

Haria honariavini hiki ida badani jahakia akabadanina. 

Ni-nahina jahani arafiakia akabadaniki.” 


Jesus va'ora anaihotaki adani makhira vakavamoniki 


11 Hari. Oniaroa, Galiléia kaarabonia ajihiha ada Jesus. Samaria 
kaarabonia okafianiha, Jerusalém sidaji-ra anikhaha'aha. 
Aadahaonina oadani ibavi kagoraki kania maakarinia akhano'aha 
ada Jesus. 

12Hari. Sidaji banininia vahojaki adani 10 vihiki makhira 
vakavamoniki. Asafi namani-ra najaharikia vakavamonina mani 
ida va'ora nahojaja napaja sidaji banininija. Jesus kania avikhana 
kaba'i, ni-Jesu-ra vanamaakariki. 13Oniaroa, vibaranaha'aha: 

—Jesus, haria va'adi bana. 
14Jesus va'ora noki'aha, va'ora ni'aha: 

—Ai vihi'a bana mahija sasidotxi vakadiania avarikhavini. 
Sasidotxi-ra vananokiahivini hi'oni avaasafini namani jaha'iki — 
va'ora ni'aha ada Jesus. 

Oniaroa, avikhana kaba'i vajahahahavi'aha. 15Hari. Hoarana 
abono-ra nokiaha kavamonijanarina, ajoi'aha Jesus kania. 
Samaria kaaraboni kaija'arini ada makhira ajoi'iki. Ajoina 
oadani bodi'barahaha Deus jahana-ra khai ni'avini. Jesus kania 

akhano'aha, 16Hari. Jesus viaha kajo'atharari'aha, Jesu-ra khai 
ni'a'aha: 

—Jesus ijahaki i kodimoni ihini, hora inajaha'iki i — niha. 

17 Jesua bini'aha: 

—Va'ora onajaha'iki adani makhira vaipohina 10 vihiki. Deu-ra 
khai ni'a'iki ada hihada makhira hoarana, akadija'ari hirina kaba'i. 
Adani hanaja vahojaha vahoariha 9 vihiki? 18Niha vakhanimanira 
adani vahoariha vajoiriki Deu-ra khai vani'ara kaimoni? 
19Hari. Jesua bini'aha ada jaha'iki: 

—Gaa'a, adaha'a. Hora ikajari'daravini mani ida ira onajahavini 
hiia — niha ada Jesus. 


Deus ija'ari hahavi-ra va'ora vaka'da'divini kamahini 
(Mateus 24.23-28, 36-44) 


20Hari. Oniaroa, farisio vaipohirikia vanana'dohi'aha ada Jesus: 

—Asia mani kamahini ipohija ida Deus ija'ari hahavi-ra va'ora 

vaka'da'divini kama'dani? 
Jesua vakadina'dohi bigathani'aha: 
—Nokiariki bana ida Deus ija'ari-ra vakadadivini kama'dani. 
21 Ni-ija'aria binava'isohirihi ida hoariha: 
“Vada ini'a hida kama'dani.” 
Ni-ija'aria bini'aki jaboni: 
“Vada ini'a oni kama'dani.” 
Nokiarihi bana ida Deus ija'ari-ra vaka'da'divini. Deua 
bivaka'da'divini ida ija'ari va'ini bodinia. 
22Hari. Jesus va'ora nava'isohi'aha adani kidipohi: 

—Khaki bana ida mahi hora avanoki'ianavini-ra avanofivini 
kamahini, hidakaba'i hora avanokivini fori hiki. Ohojana kaba'i 
avakadiania, ni-hoaranija hora avanoki'ianaki hora avanokivini 
fori hiki hidakaba'i. 23 Vahoariha a'onira vani'aki bana a'oni: 

“Vada vani'a hada vani Cristo.” 
Vahoariha a'onira vani'aki bana a'oni jaboni: 

“Vada vani'a hi'o Cristo.” 
A'onira vani'avini kamahini, hari'a bana vanavanavanaha'a. 24Bahi 
korikorihana nama-ra navagajorakivini vani fori hija bana ida 
ojoina kamahini. 

Hovani ija'ari hahavi vakadi'aajo ho. A'onira onava'isohijoravini 

hiki ida bana okha'ianana viahani namithaki kaimoni. 220Oimana 

'banakaraho'imidiaki bana ho. Ija'ari hidakaba'i vahokiki hora 
vakajoniki. 

26Noé kohana ava'doroa o'oina viahani kari fori hiki 
bana ida ojoina kamahini. 27Noé o'oirina oadani, ni-ija'aria 
vakava'ibodivaranipa'itxiki ada Deus. Ni-vanofiki ida Deus athi- 
ra vanaabavini. Vakava'ibodivaraniha'oadahaki ida vakadimahi, 
vakadi'bai, makhira gamo khama avaakarana hiki. Noé 
ava'doroa o'oina naothinia, Deua bikarona'iki ida paha karaho, 
avahidahahavi'iki adani ija'ari. 

28Hari. Onivani fori hija ida jaboni Ló kohana hojana. 
Sodoma sidajia akara'orina oadani, ni-vanofiki ida Deus athi-ra 
vakamithavini, ni-vakava'ibodivaranipa'itxiki jaboni ada Deus. 
Ija'ari hahavi vi'baibakhiaki, vakapavakariki ida vakadinahina, 
pavakari vanihaki jaboni ida vakadinahina, varakhajahaki 
adani, vanamonahaki jaboni ida vagorana. Nimania ida 
vakadimahi. 29Hari. Ló Sodoma sidajia akara'ona naothinia, Deua 
bikanakhanorari'ihi ida siho kaha'dini, siho kanadarani kihiki, 
va'ora naabinihahavi'aha adani Sodoma sidaji kaija'arini. 30Onivani 
fori hija ida jaboni bana onokiana kamahini. 

31 Va'ora onava'isohijoraki bana adani ija'ari gora 'da'dini a'ani 
sohiriama'okia vahojana onokiana kamahini: 

“Avigajoraki'a bana. 
Hari'a avikhajakosi bana avagorania, 
avakadinahina-ra avaranikhavini.” 

Va'ora onava'isohijoraki adani ija'ari vakadisiroia vahojaki, 
vagorana avajoirara kaimoni. 32Vakava'ihoki bana ida Ló 
kagamo kohana varani hini. Vada va'ora ni'aribanivini mani 
ida napohimajani hi'ia. 33Hari. Ija'ari va'ini bodinia abononi 
ni'ahi: 

‘Jesus kaija'ari ohina-ra 
avigaha adani vahoariha; 
hora vanaabiniha. 
Jesus kaija'ari ohirina-ra okahiki bana ho.” 
Nihi ida ija'ari va'ini bodini vara nini, abinini kamahini Ibavi 
Jaharika'oaki kania okhahi. Ija'ari va'ini bodini abononi ni'ahi: 
‘Jesus kaija'ari ohina mani ida vahoariha hora 
vanaabinivini-ra vanofivini hija. 
Oabinihi; oabinihi. 

Jokoa kidija'ari ohirina-ra okahirihi.” 
Nihi ida ija'ari va'ini bodini vara nini, abinini kamahini Ibavi 
Jahaka'oaki kania okhahi. 

34 Hari. Onokiana kamahini joma vavadiki bana adani ija'ari 
vibamiki vagorana. Deua bianiki ida bana ija'ari hoarani, hojaroniki 
ida bana ija'ari hoariha. Ka'oa hiki ida a'onira onava'isohijoravini 
hiki bana. 35-36Gamo vi'bamikia vigihahi ida boda jo'doni. Deua 
bianiki ida hoarani. Hojaroniki bana ida hoariha. Makhira vi'bamiki 
bada vakhaniki jaboni bana vakadisiroia. Deua bianiki bana ada 
hoarana. Hojaroniki bana ada hoariha — va'ora ni'aha ada Jesus. 

37 Oniaroa, ipohina vanana'dohi'aha ada Jesus: 

—Aajo, hanaja vania bana namithaja ida haria ini'avini hi'iki? 
Jesus va'ora ni'aha: 

—Aba'oi 'bathaki hojaroni'ihi; vajorahaki adani majori. Onivani 
fori vihira bana adani vahojaroniki bana, 'banakarahoki bana ida 
vaimana — niha ada Jesus. 


Kaariha rajomi hini varani hini 


1 8 1 Hari. Oniaroa, Jesua vara bivani'a'ihi ida rajomi 

kavaranihi kidipohi ka'ojomo'ini hiki kaimoni, Deu-ra 
vara vani'ahaha'oadahara kaimoni. Bigathaniravini oadani ida 
Deu-ra kanikhariaha'oadahavini hiki, vakanikhariaki ida. Niha 
ada Jesus: 

2—Hari. Sidajia hojaha ada ija'ari nasohiva abono jahariki. Va'i 
bodinia vara ni'aha: 

“Ni-onofiki ada Deus. 
Ni-okava'ibodiki ida vahoariha kodibadani-ra 
vavajaharavini.” 

3Hari. Hojaki jaboni ida kaariha. Ija'ari nasohiva abono kania 
okhabakhia'ihi ida kaariha, bini'aha: 

“Hora kajoamora bana. 

Ija'ari hora nofirikia binofiki ida kodinahina-ra saarivini. 

Hora kakodia bana mahija hora najahariharijanaravini.” 
Nihi ida gamo. 

4-5 Hari. Masiko ipohiki radahaha. Kaariha 
bikanikhariabakhiavini kaba'i ida kajoamorahi hini, ni-binofiki 
ida kaariha-ra najaharihariki-ra kaabanivini. Oniaroa, abono-ra 
ni'aha: 

“Deu-ra onofiravini kaba'i, 
ni-okava'ibodiki ida vahoariha kodibadani-ra 
vavajaharavini, 
kaba'i ni-okaabokajanaki ida kaariha hora 
kanikhariabakhiavini. 
Kaariha ova'i-ra kai'dokabakhiavini mani ida 
kidi'aathidanoarari athini onasohivini hija, 
kidinahina bikanabadanihajanaria kaimoni. 
Hora kanikhariabakhiavini hora kanabajadi'iki fori ohiki ho.” 
Abono-ra ni'aha. 
6Hari hihi ida rajomi kavaranihi, Jesus va'ora nava'isohi'aha: 
—Vakava'ibodivaranijahaki ida ija'ari nasohiva abono athi. 
Kidihojai asohirini kaba'i, bikajoamora'iki ida gamo, athinia va'i 
bikai'dokarara kaimoni. 
7Hari. Jaha'oamanira ada Deus. Ovaria bikamithaki bana 
ida kidija'ari mahi, joma hikia kanikhariabakhiana hiki. Ni- 
bikajoniki bana ida va'ora kajoamoravini. Jorakia bigathaniki ida 
vakanikhariavini hiki. 
8Ka'oa hiki hida kodivarani. Ija'aria vanofiki ida Deus kaija'ari- 
ra va'ora vanajahariharivini, kidija'aria vakanikhariavini hiki 
ida va'ora kajoamoravini, bona va'ora kajoamorajorakiki adani. 
Hovani ija'ari hahavi vakadi'aajo ho. Ojoina kamahini va'ora 
okaragamanira koda adani ija'ari Deu-ra vakajari'dariki? 


Farisio, imposto gathaniva abono khama 
rajomi vihina kavaranihi 


9Hari. Oniaroa, vahojaha adani ija'ari vaabono 
vakava'ibodivaraniki afohanana: 

—Hovani ojahaka'oaki ho, ni-ija'ari hoariha fori ohirihi. Hoariha 
ni-jahapa'itxiki — vahojana hiki ida vakadiva'ibodivarani. 

Oniaroa, Jesua vara bivani'a'ianahi ida rajomi kavaranihi 
hoariha. Jesus vara va'ora ni'aha adani ija'ari vahojana jahani-ra 
vakahi'badaraki: 

10—Deu-ra khai vani'avini kagorania avikhaha adani makhira 
vi'bamiki. Farisio ada hoarana. Imposto gathaniva abono ada 
hoariha. 11 Avikhajakosi'aha adani vi'bamiki. Ija'ari vaviaha 
gaakosoa'aha ada farisio hoarana, abono-ra ni'aha: 

“Deus, khai ira onfavini hiki ida ohojana. 

Ni-hoariha kanahina-ra 
oakabaiki, 
ni-obo'diaki ida hoariha kanahina, 
ni-korijanahia okavaraniki, 
ni-ovavadiki ida hoariha kagamo. 
Khai oni'aki ida ija'ari vahoariha vakadihojai jaharikia 

okahojairina. 

Khai ira oni'avini hiki jaboni ida imposto gathaniva abono fori 
ohirina. 

Kabo'dinofiki ada. 

12 Deus, mahi 'bamiki, semana hahavi obairina ohojabakhiana 

vara ira oni'aka'oaja kaimoni. 

Kodibadani abani hahavi-ra ogathanivini vani, 
onapitavini ida sa'ai ko'bamihani hini. 

Oanajoiribaniki pitani hoarani kadania.” 

Niha ada farisio. 

13Hari. Imposto gathaniva abono ni-okhajakosijahakiki. Bakatha 
kania hojana kaba'i, Deu-ra vara ni'a'aha. Kidihojai asohirini-ra 
kaipahivini mani ida nama vada niamananirina hija. Makho'ini-ra 
kakapata'aha, bini'aha: 

“Deus, hora va'adi bana, 
asohiri'oamanija ida kodihojai.” 
Niha ada imposto gathaniva abono. 

14Jesus va'ora ni'aha adani ija'ari: 

—Ka'oa oamani hida kodivarani. Va'i jahajahani gorana joi'aha 
ada imposto gathaniva abono. Deua biakariakaki ada. Ni- 
biakariakaki ada farisio. Ija'ari abononi ni'ahi: 

“Hovani hojai jahakia okahojaika'oaki ho.” 
Deua bini'ahi hida ija'ari: 
“Ni-jahaki ida kadahojai. 

Ni-khai oni'aki ida iabononi ivaboraborahavini.” 
Ija'ari jahania abononi vaboraborahavini mani ida Deua 
binava''aipahihivini hija bana. Ija'ari abononi ni'ahi: 

“Ova'i-ra anaipahihiki hida kodihojai asohiriki.” 
Deua bini'ahi: 

“Oviaha iva'ini aipahihini mani ida 

khai ira oni'avini hija.” 
— Jesus va'ora ni'aha adani vajoroni'iki. 

Jesus va'ora kajoamoraki adani isai 
(Mateus 19,13-15; Marcos 10.13-16) 


15 Hari. Oniaroa, ija'ari va'ora vavikha'aha adani vakadisai Jesus 
kania. Vanofiki ida Jesus vakadisai-ra va'ora kajoamoravini. Oniaroa, 
kidipohi va'ora vanokiha adani ija'ari, va'ora vakaabani'aha: 

—Hari'a va'ora vavikha va'oani isai. 

16Ọniania, Jesus va'ora baranaha'aha adani isai kidiania, va'ora 
ni'a'aha adani ipohina: 

—Jakaho kodiania vikhava va'oani isai. Hari'a va'ora vakaabani 
kodiania vikhana. Hi'adani isai fori vihiki vani hadani Deu-ra 
vanofijahakira. Isai vania vanofira ada Deus va'ora vaka'da'dira 
kaimoni. 

17 Vakava'ibodivarani hida oathi. Isai fori vihi'a mahija Deu-ra 
avagathanivini avakadika'da'di hiara kaimoni. Isai fori avihirihi; 
jokoa avakadika'da'di hiriha ada Deus, jokoa Deus ibavia 
avarikharihi — va'ora ni'aha ada Jesus. 


Makhira kanahina'ahapikiki varani hina hida 
(Mateus 19.16-30; Marcos 10.17-31) 


18Hari. Jesus kania khaha ada judeus kaija'ari vanava'isohiva 
abono. Bini'aha: 

—Jesus, ijaha'oamanija. Onofiki bana ida kodimahi anokhomirini. 
Onofiki ida oabinina kamahini Deus kania ookhana. Hana hini 
badani jahaki ida bada oni'aja kaimoni, oabinina kamahini Ibavi 
Jahaka'oakia ookhaja kaimoni? 

19Jesua bigathani'ihi ida kidina'dohi: 
—Nahina ida ojahana-ra ikahivini hija? Deus oavani ada jahara. 
Ni-nahina hoariha jahaki. 20logaki ida Deus kava'isohihi jiriki: 
“Haria ivi'oma oni makhira hoariha kagamo. 
Hari'a hoariha-ra naabini. 
Hari'a bo'dia. 
Hari'a hoariha-ra korijanahia akaraganaha. 
Ikamitha'a oni kadabi'i, 
kadamia vihiki ira vara 
vani'avini.” 
Nimania hida Deus kava'isohihi jiriki. 
21 Niha ada makhira: 

—Jesus, isai ohina kari vani onaabahaha'oadahaja hida Deus 

kava'isohihi jiriki. 
22Hari. Jesua mitha bini'ahi ida kidivarani, bini'aha: 

—lIda asia mani hojahi badani ahoaraniki bada ini'aki kaimoni. 
Kadanahina-ra pavakari niha'a afohahavi. Ija'ari vakanahinariki- 
ra va'ora no'avinihi ida kadajiniro. Deus ibavia nama iokhani 
kamahini, ni-nahina-ra bana ikainamoki. Kadapavakarihi 
naothinia, hora vaipohiha'a. 

23Hari. Makhira mitha bini'ahi ida Jesus athi. Kidinahina 
ahapini gahinai hini varani hini mani ida va'i mokara ni'ani hija. 
Ni-no'ai hini binofiki. 

24 Oniaroa, Jesua binokiha ada makhira, va'i mokara ni'ina, 
oniania bini'aha: 

—Vakanahina'ahapikiki vakadinahina ipohiki-ra vanofivini mani 
ida Deu-ra vagathaniravini hija, vakadika'da'di kaimoni hina — 
va'ora ni'avini. 

25 Oniaroa, Jesus va'ora kavarajomiki adani ija'ari cavalo avi 
jo'onia okhajavarina-ra kaabokaravini fori vihina: 

—Avi jo'onia cavalo okhajavarina-ra kaabokariki fori vihiki adani 
vakanahina'ahapikiki. Vakadinahina-ra vanofijahakivini mani 
ida Deus vakadika'da'di hina-ra vagathaniravini hija, oniani ida 
Deus ibavia va'ora arakharija. Ni-vakaabokaki ida avikhana. Ija'ari 
vakadinahina-ra vavakaijokavini oadani, ni-vakaabokaki ida Deus 
ibavia avikhana. 

26Ija'aria vakamitha'ihi ida Jesus kavarani, vanana'dohi'aha: 

—Ka'oa mani ida koda iathini, ni-nihanikia ija'ari abononi 

akava'ijoaki, Ibavi Jaharika'oakia okharia kaimoni? 
27 Oniaroa, Jesus va'ora ni'aha: 

—Ni-ija'ari abononi akava'ijoavini-ra kaabokaki. Deus ka'oa ija'ari- 
ra akava'ijoavini-ra kaabokaki — niha ada Jesus. 
28 Hari. Pedroa bini'aha: 

—Mitha ini'a. Harivani akadinahina, agorana, akadija'ari vihiki- 
ra va'ora anahojahahahavi'iki hari, ira avaipohihaja kaimoni. 

29 Jesua bigathani'ihi ida Pedro athi: 

—Hai oamani. A'onira onava'isohivini hiki bana, kodipohia 
binahojaha'iki ida gorana, kidigamo, igamina, kidisai, kidija'ari 
hoariha vihiki, vara biavani'aka'oaja kaimoni ida omonina jahaki, 
30ovari abinirina oadani gahinaki bana nahina ipohikia. Nahina 

gahinana hiki binahojaha'iki-ra aradaki. Abinina naothinia 
gahinaki jaboni ada bana kidimahi jahaki anokhomiriki Deus 
kania. 


Jesua vara bivani'a'ianaki ida abinina kamahini 
(Mateus 20.17-19; Marcos 10.32-34) 


31 Hari. Oniaroa, Jesus va'ora avikhananavapa'itxiha adani 
kidipohi, va'ora ni'a'aha: 

—Mitha vani'a, Jerusalem sidaji-ra anikhahaki bana hari. 
Jerusalea akaikahina vani, namithahahavija bana ida Deus athi 
namoniva abono vara hora vavani'a'bo'davini hi'iki. Deus athi 
kapapirania hojaki ida ija'ari hahavi ka'aajo varani hina. 

32Ija'ari Deu-ra avigariki vasa'a kabodinia akadija'ari hora 
avarakhaki bana. Va'oaniaro hora avigarahaki bana, varani 
jaharikia vara hora vani'aki, hora vakai'baivini. 33 Hora vidafiavini 
naothinia hora vanaabiniki bana adani. Hari, mahi ahoarabakosiki 
radaha'ihi, oahokiki bana ho. 

34Hari. Jesus kavarani-ra vakamithavini kaba'i adani kidipohi, ni- 
avigapa'itxiki ida nahina hini va'ora vara ni'avini hiki. Ahojaki ida 
kidivarani. Ni-avigaki ida Jesus va'ora nava'isohijoravini kavaranihi. 


Jesua bianaihotaki ada makhira kamaodorohaki 
(Mateus 20.29-34; Marcos 10.46-52) 


35Hari. Jericó sidaji onikia maakarinia avakhano'aha adani 
Jesus, ipohina khama. Oniaroa, makhira kamaodorohaki hagihi 
vadinia vithima'oki. Jiniro-ra kanikhariabakhiaki ada. 

36Hari. Va'ora kamitha'aha adani ija'ari vaipohiki varadahana, 
va'ora nana'dohi'aha: 

—Nahina kaimoni mani ida ija'ari vaipohiki-ra va'ora najoronija? 

37 Hari. Ija'aria vagathanihi ida makhira kana'dohi: 

—Jesus mani ada radahara — vani'aha. 

38Oniaroa, bodi'barahaha ada makhira kamaodorohaki: 

—Jesus, ivani Davi kohana kaija'ari namitharonisiagaki i, hora 
va'adi bana! 

39 Hari. Avikhananavakia vakaabani'aha: 

—Avisoni'a bana. Hari'a bodi'barahajana. 
Ni-avisonipa'itxiki ada makhira. Vakaabaniha ana'barahana 
hi'oamanihi. 

—Jesus, hora va'adi bana! 

40Ogaakosoaha ada Jesus, va'ora honaria'aha: 

—Avanikha bana ada makhira kamaodorohaki. 

Akhano'aha, Jesua binana'dohi'aha: 

41—Nahina mani hida inofija kodiania? 

—Jesus, onofiki hida onokho-ra ianavagahavini — bini'aha. 

42Oniaroa, Jesua bini'aha: 

—Inokhoni ha'dini avaga'ava! Hora ikajari'daravini mani ida 
inokhoni-ra najaha'ia. 

43Hari. Jorakia vagaha'ihi ida nokho 'ba'dani. Jesus naothia 
kasiagajabana'aha. Deu-ra khai ni'aha ada makhira. Ija'ari 
vaipohikia vanokiha ada makhira nokho avagaha'iki, Deu-ra khai 
vani'ahahavi'aha jaboni. 


Zaqueua binokivini binofiki ada Jesus 


19 1Hari. Jericó sidajia akhano'aha ada Jesus, 
okafianiribani'aha. 2Jericóa hojaki ada makhira 
Zaqueu oniki. Imposto gathaniva abono vakadika'da'di ada. 
Kanahina'ahapikiki ada. 
3Hari. Zaqueua bikamithahi ida varani, Jesus radahana. 
Binokivini binofiki ada Jesus. Pasapasaki ada. Ija'ari vaipohiki 
Zaqueu viaha vahojaki. Ni-nihanikia Jesu-ra nokiki. 
4Oniaroa, ki'darahahaha ada Zagueu Jesu-ra 
anaviahanokha'avini. Hagihi vadinia figira avani kania okasi'aha, 
Jesus radahaki-ra nokivini-ra nofivini. Vikha'aha adani Jesus, ija'ari 
vaipohiki vahararana adahana. 5Figira avani kania avakhano'aha, 
figira miini-ra vada niamanani'aha ada Jesus, Zaqueu-ra ni'a'aha: 
—Zagueu, jorakia ogari'a bana mahija igorania aokhavini. 
Kadania ohojaki bana ho hidakaba'i. 
6Hari. Ogarijoraki'aha ada Zaqueu, khai bini'a'ihi ida Jesus 
kidiania hojana-ra kahivini. 7Vahoariha khai vani'apa'itxiriha ada 
okhana. 
—Makhira hojai asohirikia kahojaiki gorana okhaki ada Jesus 
— vakhani'aha. 
8Oniaroa, gorana vahoja'aha, gaa'aha ada Zaqueu, Jesu-ra 
ni'a'aha: 
—Jesus, mitha ini'a hida kodivarani. Ni-asohiki ida kodibadani 
bada oni'aki afobakhia, oniani ida kodijiniro-ra onapitavini hija bana. 

Ija'ari vakanahinariki-ra va'ora ono'avini hiki bana ida pitani hoarani 
hoarahanana. Onajoiki bana ida nahina obodia'iki vahoariha 
vakadiania. Ija'ari kanahina hoarani-ra obodia'iki ho, onajoiki bana 
ida ako'bamahakhamaki afohanana — niha ada Zagueu. 

9Oniaroa, Jesus bini'aha: 

—Deus va'ora akava'ijoa'iki hadani Zaqueu, kidija'ari gorana 
vahojaki. Hihada makhira Abraão kahanodi kharonisiagaki jaboni 
hada. 10Hovani ija'ari hahavi vakadi'aajo ho. Hora rakhaki hida 
va'ora onako'dihavini adani ija'ari Deus kahagihi-ra varagariki 
va'ora oakava'ijoara kaimoni — niha ada Jesus. 


Honai abono avahoarabakosiki varani vihina 
(Mateus 25.14-30) 


11 Hari. Ija'ari vaipohikia vakamitha'ihi ida Jesus Zaqueu khama 
vara vakhanina, vaabono vakani'akhama'aha: 

—Jerusalém sidaji-ra anamaakarihi. Jesus kaikahina vani 
kama'daki koda bana ida Deus ija'ari hahavi-ra vaka'da'divini 
kamahini — vaabono vakani'akhama'aha. Oniaroa, Jesus vara 
va'ora ni'a'aha adani ija'ari vaipohihana vihi'iki. Vara bivani'ahi 
ida rajomi kavaranihi, avigaja kaimoni ida Jerusaléa kaikahina 
kama'dajorakiriki Deus ija'ari hahavi-ra vaka'da'divini kamahini. 

12Niha ada Jesus: 

—Oabono okavarajomivini hiki bana ada makhira kanahinaki 
arabo hoariha napaja hiki-ra anikhaha'avini. 

Hari. Ajihi'aha ada ka'da'di. Kidiabi'ia bihonariavini hiki ada 
kidisai arabo hoariha kaija'arini-ra vaka'da'dihavinia. Araboa 
gahinana naothinia joira kaimoni ada ka'da'di. 

13Hari. Ajihina viahania ada ka'da'di, va'ora baranaha'aha adani 
kidihonai abono 10 vihiki vaipohina kidiania vikhana. Va'ora 
no'avini hiki afohanana jiniro 'ba'dani hoarahanana. Ouro ida 
jiniro 'ba'dani, kaidivaki ida. Va'ora ni'a'aha: 

“Ojoirina oadani bada 
vakhani'a mahija 
kodijiniro 'ba'dani-ra avarana'ba'divini.” 

14Kidiarabo kaija'arinia ni-vavajahapa'itxiki ada ka'da'di. Ni- 
vanofiki ida vakadika'da'di hina. Oniaroa, ajihina naothinia 
va'ora vakarona'aha adani vaathi avikhava abono arabo-ra 
avanikhaha'avinia vakhanira kaimoni: 

“Ni-anofipa'itziki ada 
makhira akadika'da'di 
kaimoni hina.” 
Vakhaniha. 
15Oniaroa, arabo napaja hiki hojana ada makhira, 
binakama'da'ihi ida ija'ari-ra va'ora vaka'da'divini kabadanihi. 
Oniaroa, joiaha kidiaraboa. Kaikahi'aha, va'ora baranaha'ianaha 
adani kidihonai abono kidijiniro gathanina vihi'iki. Binofiki ida 
kidijiniro vagathani'iki ipohini-ra ogavini. 
16 Hari. Kidiania kha'aha ada kidihonai abono hoarana, bini'aha 
ada kidika'da'di: 
“Hora ino'avini hi'iki ida 
jiniro 'ba'dani kaidivaki hoarani. 
Bada onina vani oana'ba'di'ia ida jiniro, 
10 hiki hida ipohini ovahoja'iki.” 
17 Kidika'da'dia bini'aha: 
“Jaha'oamanija ida kadabadani. 
Ivani honai abono jahaki i. 
Kodinahina pa'itxi-ra iakadava'ajahakivini mani ida 
ka'da'di ira onihavini hija. 
Onofiki ida sidaji 10 ipohini kaija'arini-ra va'ora 
ivaka'da'divini.” 
18 Oniaroa, kidiania kha'aha ada kidihonai abono hoariha, 
bini'aha ada ka'da'di: 
“Hora ino'avini hi'iki ida 
jiniro 'ba'dani kaidivaki hoarani. 
Bada onina vani oana'ba'dija ida jiniro 5 hi'iki ipohini hida 
ovahoja'iki.” 
19Ka'da'dia bini'aha: 
“Ira ohonariavini 5 sidaji hiki ipohini kaija'arini maina-ra 
ivaka'da'divini.” 
20Oniaroa, kaikahi'aha ada honai abono hoariha, bini'aha ada 
kidika'da'di: 
“Hida vani kadajiniro 
'ba'dani. 
Okarafoa'iki ida kadajiniro makaria, oanahoja'ihi. 
21 Tra oogaki ho. 
Ka'da'di ihini mani ida 

ija'ari iathini-ra naabaravini-ra iva'aharavini hija. 
Ka'da'di ihini mani ida 
hoariha kania kidinahina isaarivini hija, 
kidirakhajahi jaboni ianivini hija.” 
22 Hari. Ka'da'dia bigathanihi ida honai abono athi: 
“Honai abono jahariki 
oamani i. 
Hora ikava'ibodivaraniki i: 
Arabo kaka'da'dini hiki ada kodika'da'di, 
oniani ida athi onaabaravini-ra va'aharavini hija. 
Bisaariki ida jaboni hoariha kanahina, 
bianiki ida rakhajahi 
bononi birakhaiki. 
Nini vani ikahija ida 
ohojana. 
Ni-asohipa'itxiki ida bada inirini kodijiniro-ra 
iana'ba'diravini, 
oniani ida ira onaima'banavini hija bana. 
23 Sidaji kajinironi-ra avakadava'aki vakadiania kodijiniro-ra 
iarakhaja vaha; 
okaikahina kodijiniro-ra 
vanajoiki adani, 
hora vano'avini hiki vaha jaboni ida vakadirihai abosini. 
Nahina mani ida va'ora ikanarihairavini hija?” 
24 Oniaroa, ka'da'di va'ora ni'aha adani ija'ari vahoariha 
vahararana vahojaki: 
“Visaari oni jiniro 'ba'dani hoarani bivahoja'iki. 
Kodihonai abono hoariha-ra 
vano'avinihi bana oni 
jiniro. 
Hi'o jiniro 'ba'dani 10 hiki ipohini-ra vahojaki vani-ra 
vano'avinihi bana.” 
25Honai abono vahoariha vani'aha ada vakadika'da'di: 
“Bivahoja'iki ida jiniro 'ba'dani 10 hiki ipohini. 
Inofimanija koda ida jiniro 'ba'dani hoariha ano'a'ianavini?” 
26Hari. Ka'da'dia bigathani'ihi ida vaathi: 
“Ka'oa hida kodivarani a'onira oni'avini hiki. 
Deua bino'aki ida ija'ari kidinahina biakadava'aja kaimoni. 

Biakadava'ajahakihi; Deua bianaipohihi ida nahina 
biakadava'a'iki. 
Ija'aria biakadava'ajahakirihi ida nahina pa'itxi Deua bino'avini 
hiki; 
Deua bianiki bana ida 
nahina pa'itxi bivahojaki.” 
27 Asia vara niki ada ka'da'di: 
“Va'ora vavikha adani 
ija'ari hora vavajahariki, 
vakadika'da'di ohina-ra 
vanofiriki. 
Va'ora vavikha kodiania 
mahija va'ora avanaabinivini.” 
Niha ada ka'da'di — va'ora ni'aha ada Jesus. Jesus abono-ra 
kavarajomivini hiki ada ka'da'di. Vara va'ora ni'avini hiki ida niha 
ninini va'ora naabosivini adani va'ora vaka'da'diki vakadibadani. 


Jerusaléa avikhaha adani Jesus. 
(Mateus 21.1-11; Marcos 11.1-11; João 12.12-19) 


28Hari hini ida Jesus kavarani, vaadaha'ianaha adani Jesus, 
Jerusalém sidaji-ra avanikhahavini. Okhananavaki ada Jesus. 

29 Arabo'oa namahiki monte das Oliveiras onikia vakaikahi'aha. 
Ibavi 'bamiki kahararakhamania hojaki ida arabo'oa namahiki. 
Ibavi hoarani Betfagé oniki. Ibavi hoariha Betânia oniki. 30Hari. 
Avamaakarina kaba'i va'ora honaria'aha adani ipohina vi'bamiki: 

—Avikhananava'a bana. Ibavi banininia avakaikahihi, 
avakaragaha ada jumento pa'itxi ahosagaki. Jumento pa'itxi 
ni-nahina okasiki kaho namana. Avakokhariha, hida kodiania 
vavikha bana. 31Įja'ari a'onira vahabini bana vanana'dohivini hiki 
avakadibadani. Va'ora nava'isohi bana: 

‘Jesua birihavini binofi'imidiaki hada.” 

32Ọniaroa, avikha'aha adani vi'bamiki. Vakaraga'aha ada jumento 
pa'itxi Jesua bivava'isohihijora'iki. 33 Vakaragaha, vakokhari'aha. 
Vakokharivini kaba'i, kajumentoki va'ora nana'dohiha'aha: 

—Nahina kaimoni mani oni jumento-ra avakokharivini hija? 
34—Jesua birihavini binofi'imidiaki hada — va'ora ni'aha. 

35 Oniaroa, Jesus kania vavikha'aha, jumento pa'itxi namana 
avarakasi'ihi ida vakadikarahobi. Okasina vaakodia'aha ada Jesus. 

36 Jesus radahana kaba'i, ija'aria vanahojahi ida vakadikarahobi 
jumento viaha hagihia. Vakadihojai oamani ida vakadibadani hija. 
Kada'di jahaki viaha vanahojavini ida vakadikarahobi. 

37 Hari. Jerusalem maakarinia avakhano'aha adani Jesus. 

Monte das Oliveiras vikharafonina kabati, ija'ari vaipohikia 
vavaipohiha'aha. Khai vakhanina mani ida athii 'barakia Deus 
jahana-ra vara vavani'avini hija: 

—Jahaki ida Deus kabadani danoki anoki'iki. 38Deua bikarona'iki 
ada Jesus kha'ina, ija'ari vakadika'da'di hira kaimoni. Deus, 
ikajoamora bana ada ikarona'iki i akadiania. Anofiki ida Deus 
ibavia nama vahojaki vava'i jahajahani-ra vavahojavini. Anofiki ida 
Deus jahana vagana-ra khai vani'avini! 

39 Hari. Ija'ari vaipohiki vahararana vahojaki adani farisio 
vaipohiriki, Jesu-ra vani'aha: 

40— Jesus, va'ora honaria bana adani kadaipohi viso vakhanina! 
Oniaroa, Jesus va'ora ni'aha: 

—Ka'oa ida kodivarani. Ija'ari khai hora vani'akia ni-vakaabokaki 
ida viso vakhanina. Viso vakhanira vaha; hagihia ja'di hojaki 
bodi'baraki vaha — niha ada Jesus. 


Va'i mokara nikarahoki ada Jesus 


4 Hari. Jerusalém sidajia amaakari'aha ada Jesus, binoki'ihi, 
asara'aha. Jerusalém sidaji kaija'arini vapohimajana mani bana ida 
Jesu-ra naasaraja. 42Nihaha: 

—Avapohimajaki bana a'oni. Hidakaba'i avarigaja vaha ida 
avapohimajajanarini vaha; ni-avamakhaniki vaha. Ni-avarigavini 
avanofiki. 

43Khaki bana ida mahi ija'ari vaipohiki a'onira vavajahariki 
avakadisidaji-ra avanahoroavini. Mahi ipohikia ni-sidaji kaija'arinia 
vakaabokaki ida avikhaonanina, ni-ija'ari va'ora kavikhajakosiki 
bana 'baia. Vikhoriribanaoniki ida nami sidaji kavasiribanini 
Toarini banininija, ija'ari vikhaonanijanarara kaimoni. Bihiaki 
ida nami khoraharibanaoniki. 44Va'ora vanaabiniki bana adani 
sidaji kaija'arini hahavi, vanihimahahaviki bana ida vagorana. 
Tharara'oamanija bana ida gora hahavi, sidaji kavasiribanini hiki. 
Ni-hojajanaki bana ida ja'di gora amonahani kaimoni, ja'di hoariha 
namania. Deua binofi'iki ida Jerusalém sidaji kaija'arini-ra va'ora 
akava'ijoavini. Avanofiravini mani ida a'onira napohimajaja bana. 

Deu-ra khai vani'avini kagorania avikha'aha adani Jesus 
(Mateus 21.12-17; Marcos 11.15-19; Jodo 2.13-22) 


45 Hari. Oniaroa, Deu-ra khai vani'avini kagorani kavasiribanini 
bodinia okhajakosi'aha ada Jesus. Va'ora noki'aha adani ija'ari 
vaipohiki igitha-ra pavakari vanihaki. Ija'aria vakapavakarivini 
hiki ida igitha Deu-ra vakanava'igavini kaimoni hini. Jesus va'ora 
aakoja'aha adani pavakarihi abono. Athii khanakia va'ora ni'aha ai 
vihira kaimoni. 

46 Oniaroa, va'ora nava'isohi'aha: 

—Deus athi kapapirania hojaki ida athi: 

“Ija'ari Deu-ra vara vani'ara kaimoni hihida gora.” 
Niki ida papira athini. Bo'di ibavini avavanihamanija koda hida 
gora. Igitha kaidivani-ra avanakarahovini mani ida ija'ari-ra 
avabo'diabakhiavini hija — niha ada Jesus. 

47 Hari. Mahi hahavi Jesus ija'ari-ra va'ora ka'ojomo'i'aha 
Deu-ra khai vani'avini kagorani kavasiribanini bodinia. Jesu-ra 
vanaabinivini-ra vanofiki adani sasidotxi vavaka'da'diva, judeus 
kaija'ari vaka'ojomo'iva abono, judeus kaija'ari vanava'isohiva 
abono vihiki. 

48 Vanofivini kaba'i ida Jesu-ra vanaabinivini, ni-vakaabokaki. 
Va'ora vifiniki adani ija'ari vaipohiki vahararana Jesus bivahojaki 
kania, oniani ida Jesu-ra vagathiravini hija. Ija'ari vaipohikia 
mitha vani'abakhiaki ida Jesus athi. 


Nahina bihonariara ada Jesus bada nina 
(Mateus 21.23-27; Marcos 11.27-33) 


2 0 1 Hari. Deu-ra khai vani'avini kagorani kavasiribanini 
bodinia hoja'ianaha ada Jesus. Va'ora ka'ojomo'i'ianaha 

adani ija'ari. Kidivarani hiki ida Deus monina jahaki. Jesus kania 
avikhami'aha adani sasidotzi vavaka'da'diva, judeus kaija'ari 
vanava'isohiva abono, judeus kaija'ari vaka'ojomo'iva abono vihiki. 
2Jesu-ra vanana'dohi'aha: 

—Nahina vani ira honariavini hija ida kadabadani-ra bada 
ini'avini? 
3Va'ora ni'aha ada Jesus: 

—A'onira onana'dohi'imidiaki bana ho. Hora vananamitha'a 
bana, João Batista kohana va'ora kana'iki adani ija'ari vakadihojai 

asohiriki-ra vakava'ipahini'iki. (Hana hina vani João Batista 
kohana-ra honariaja ija'ari-ra va'ora kanara kaimoni? Deus vania 
koda bihonariara ada Joao Batista ija'ari-ra kanavini. Ija'ari vania 
koda bihonariara ada Joao Batista ija'ari-ra kanavini? — va'ora 
nana'dohiha ada Jesus. 

5-6Oniaroa, vaabono vakani'akhama'aha adani sasidotxi 
vavaka'da'diva: 

—Anofirihi ida João Batista Deua bihonariavini-ra akahivini. Ni- 
anofiki jaboni ida João Batista Deua bihonariaravini-ra akahivini. 
Deus João Batista-ra karonavini-ra akahihi; jaharihi ida João 
Batista athi-ra akajari'davini Jesua bikahivini. Deus João Batista- 
ra karonaravini-ra akahihi; ija'ari haria vakaihamahihi. Haria 
vakaihamahivini hiki João Batista Deus athi namoniva abono hina- 
ra vakajari'daravini. Ija'ari vaipohiki vajoronikia vakajari'darihi 
ida Deus João Batista kohana-ra honariavini ija'ari-ra kanavinia. 
Afiniki ida ija'ari haria vanagahavini ja'dia — vaabono 
vakani'akhama'aha adani sasidotxi vavaka'da'diva. 

7Oniaroa, Jesu-ra vani'a'aha: 

—Ni-aogaki ida João Batista ija'ari-ra kanavini, Deua 
bihonariavini bihonariaravini. 

8 Oniaroa, va'ora ni'aha ada Jesus: 

—Hora avananamitharihi; ni-a'onira onanamithaki jaboni hora 
honariakia — va'ora ni'aha ada Jesus. 


Uva avakadava'ava abono karajomihi hida 
(Mateus 21.33-46; Marcos 12.1-12) 


9Hari. Oniaroa, rajomi kavaranihia Jesus va'ora vara ni'aha 
adani ija'ari vajoroniki: 

—Kadadia bivahonariahihi ida siroi uva rakhajahani ibavini 
kaimoni. Bivahonariahihi ida uva avani rakhajahani. Bono'ihi 
havahaki kaimoni ida ihi'ai uva oniki. 

Varakhaivini naothinia, va'ora honariaha adani badani abono 
avakadava'aja kaimoni ida kidiuva avani. Avakadava'ahi ida uva avani, 
bono'ini kamahini a'bani pitani vakadimoni, pitani vakadika'da'di 
kaimoni. Bivahonariahivini naothinia ajihi'aha. Ibavi hoariha napaja 
hikia okha'aha. Mahi ipohiki hoja'aha, ni-joijorakiki ada ka'da'di. 

10Oniaroa, uva a'dihani kamasikoni vani ka'da'di va'ora 
karona'aha ada kidihonai abono. Bini'aha: 

“Okha'a uva avakadava'ava abono vakadiania 
mahija kodiuva a'bani pitani-ra igathanivini kodimoni.” 
Hari. Ajihi'aha, uva kasiroini kania kaikahi'aha. Uva 
avakadava'ava abonoa vidafiaha'aha ada makhira. Dairina vani 
vahonaria'aha ajihi'ina. 

11 Hari. Ka'da'dia bikarona'ianaha ada honai abono hoariha, 
uva avakadava'ava abono vakadiania okhana. Kaikahina vani, 
vidafiaha'aha ada hoariha, vanajahariharivini jaboni. Dairina vani 
ajoi'aha. 

12Hari. Ka'da'dia bikarona'ianaha ada honai abono hoariha. 
Okha'aha, kaikahi'aha, vanajahariharivini, sii'aha jaboni akara'o'ina 
vahonaria'aha. 

130niaroa, abono-ra ni'aha ada ka'da'di: 

“Nahina-ra koda onamonahaki ho? 
Hai, oogaki ida. 
Okaronaki ada kodisai 
hoarana. 
Onofijahakiki ada. 
Kodisai-ra vagathanijahakiki bana adani uva avakadava'ava 
abono.” 
14Ọniaroa, okha'aha ada ka'da'di kaisai. Uva avakadava'ava 
abonoa vanoki'aha khana. Vaabono vakani'akhama'aha: 
“Hada vani akadika'da'di kaisai. 
Ka'da'di abinina kamahini kidisaia bigathanija ida kidiabi'i 
kaarabo afohahavi. 
Anaabiniva mahija kidiarabo avahojavini.” 
Vaabono vakanava'isohikhama'aha. 
15Hari. Kaikahi'aha ada ka'da'di kaisai, vagathi'aha, uva kasiroini 
banininia avarahokaonani'aha, vanaabini'aha. 
Hari. Jesus va'ora vara ni'a'aha adani kidirajomi kavaranihi 
kamithani vihiki: 

—A'onira onava'isohivini hiki bana ida ka'da'di bada bini'aki 
kaimoni. 16Okhaki bana ada ka'da'di, va'ora naabinihaki adani uva 
avakadava'ava abono bana. Vahoariha maina-ra va'ora honariaki 
bana ada, kidiuva kasiroini akadava'ani vihira kaimoni. 

Hari. Vakamithava avigaki ida Jesus uva avakadava'ava abono 
fori vihina va'ora kahivini, oniani ida vani'avini hija: 

—Jokoa vahabini Deua biva'aharihi ida vapohimajana. 

17 Jesus vada va'ora ni'avini, va'ora ni'aha: 
—Deus athi kapapirania bivava'isohihijora'iki hida athii: 
“Hojaki ida jadi jahaki gora avani dadani kaimoni. 
Gora vanamonahava abonoa ni-vanofiki hida jadi. 
Jahani kaba'i, ni-vanofiki. 
Vanofiravini kaba'i, 
Deua binagathogatho'iki ida ja'di karaho. 
18 Ija'ari hana hini 
voronirarihi jadi karaho namania; 
'boro'borohi ida ija'ari. 
Ija'ari hoariha namania voronirarihi ida ja'di karaho; 
akhomahi ida ija'ari.” 
Jesus abono-ra kavarajomivini ja'di karahoa. 


Jesu-ra vakaboroki adani ija'ari 
(Mateus 22.15-22; Marcos 12.13-17) 


19 Hari. Rajomi kavaranihi-ra mitha vani'aha adani judeus 
kaija'ari vaka'ojomo'iva abono, sasidotxi vakadika'da'di khama. 
Vaabono vakani'akhamaha: 

—Jesu-ra agathanijahakiravini mani ida Jesus varani arihina- 
ra vara vani'avini hija. Uva avakadava'ava abonoa haria 
kavarajomivini ada Jesus — vaabono vakani'akhama'aha. Oniani 
ida Jesu-ra vagathivini-ra vanofivini hija cadeia avibaira kaimoni. 
Ija'ari vaipohiki-ra vifinivini mani ida Jesu-ra vagathiravini hija. 

20Oniaroa, Jesu-ra avanaathidanoararivini-ra vanofiha, oniani 
ida makhira vahoariha-ra vara va'ora vani'avini hija: 

—A'onira ano'aki bana hari jiniroa, Jesu-ra avakaboroborovini 
abosini kaimoni. Jesus kania avikha'a mahija 
avanana'dohibakhiavini. Hari'a avakaborovini-ra ogava ada Jesus. 
Avakadina'dohia vakaboroha mahija arabo vaka'da'diva athi-ra 
kajonivini. Arabo vaka'da'diva athi-ra anaabavini jaharini-ra 
kahiha; Jesu-ra anaathidanoararihi varani jaharikia kavaranina, 
oniania, arabo vaka'da'diva kania arakhaki bana ada Jesus — 
sasidotxi vaka'da'diva va'ora ni'aha adani makhira. 

21 Hari. Jesus kania avikha'aha adani makhira, vani'aha: 
—Jesus, aogaki ida kada'ojomo'ihi athini asohini ija'ari-ra vara 
iniabakhiavini hi'iki. Ija'aria vavajaharavini kaba'i ida kadavarani, 

ni-ianahoarihaki oni iathini khai va'ora ni'aki kaimoni. Vara 

ivani'aka'oaki ida varani ka'oa hini. Ija'ari hahavi-ra va'ora 
ika'ojomo'ivini hiki ida hojai Deua binofikia vakahojaina. 22Haria 
nanamitha bana Deus kava'isohihia. Deus haria honariamanija 
imposto kajinironia arabo kaka'da'dini-ra ano'avini? Jahamania 
koda ida arabo ipohiki kaka'da'dini athi-ra anaabavini? — Jesu-ra 
vani'aha. Cesar oniki ada arabo ipohiki kaka'da'dini. 

23 Vakaborovini-ra ogaki ada Jesus. Oniania, va'ora ni'aha: 
24— Hora vakavikha jiniro 'badania mahija imposto kajinironi-ra 
vada oni'avini — va'ora ni'aha. 
Hari. Vavikha'ihi. Jesus va'ora nana'dohivini hi'ihi jiniro 'ba'dani: 

—Hana hina onina mani hida? Hana hina kada'di akamoani mani hida? 
Vani'avini: 

—Cesar ka'da'di akamoani mani oni. Onina mani oni jaboni. 
25 Oniaroa, Jesus va'ora ni'aha: 

—Cesa-ra vano'a bana kidinahina binofikia. Deu-ra bana vano'a 
jaboni kidinahina binofikia — va'ora ni'aha. 

261ja'ari vaipohikia vakamitha'iki ida Jesus vakadina'dohi bigathanivini. 
Vakaijo'abakhiavini kaba'i ida Jesu-ra vakaboroborovini vakadina'dohia, 
ni-nahina asohirikia kavaraniki. Ni-va'ora nava'isohivini hiki ida arabo 
vaka'da'diva athi-ra vakajonivini. Jesus kavarani asohika'oani mani 
ida va'ora viso ni'aja. Vakava'ibodivaranikaraho'ihi ida vakadina'dohi 
bigathanivini. 


Ija'ari kohana aja'dini varani hini hida 
(Mateus 22.23-33; Marcos 12.18-27) 

27 Hari. Oniaroa, vikha'aha adani sadosio. Sadosio vakadivarani 
hiki ida ija'ari abinini naothinia abononi ahokirini. Hari. Jesus 
kania vikha'aha adani sadosio. 28 Vani'aha: 

—Jesus, Moisés kohana ija'ari-ra va'ora ka'ojomo'ivini hida: 
“Isarina oadani abini'aha ada aajojahiki, 
kaariha hi'ihi ida kidigamo, 
kajo'ojahikia bianakara'ihi ida kaariha, 
bivaisaja kaimoni ida gamo, 
kidi'aajo kaisai hija kaimoni ida kidisai.” 
Nimania ida Moisés athi Deus kava'isohihi jirikia hojaki. 

29Hari. Ahararana vahoja'iki adani 7 vihiki imakhinava 
kohana, vaigamina adani. Aajojahikia bianakara'ihi ida kidigamo. 
Kidigamo-ra vaisaravini oadani abini'aha. 

30 Oniaroa, kidikajo'oa bianakara'ihi ida kidigamo kaariha 
biniha'iki. Bivaisaravini vani abini'aha ovari maina. 

31 Kidikajo'o hoariha bianakara'ianahi ida vakadigamo kaariha 
vanihaki. Bivaisaravini vani abini'ianaha jaboni. Kidikajo'o hoariha 
bianakara'ianahi ida vakadigamo kaariha vanihaki. 

Onivani fori vihira adani kajo'ojahiki vahoariha 
avanakarahananavini ida kaariha afohanana, vavaisaravini vani 
vaabini'aha afohanana. 

32 Vaabinihahavina naothinia oniaro maina abini'ihi ida gamo 
jaboni. 

33Haria nanamitha bana Deus kava'isohihia. 7 vaigamina 
vaabinina viahania avanakarahanana'iki ida gamo. Ija'ari kohana 
ahokina kamahini, hana hina vani bana kagamo hija ida gamo? 
34Hari. Jesus va'ora ni'aha: 

—Avakaraki adani makhira, kidigamo khama hidiaja, vahokina 
oadani. 35Vaabinina naothinia, Deus va'ora anahokiki bana 
adani ija'ari hidiaja athi naabani vihi'iki. Deus ibavi kania ija'ari 
vakaikahiha, ni-avakarajanaki. 36Deus ibavi kaija'arini avakararina 
vani fori hija ida ija'ari ahoki'iki. Ni-vaabinijanaki. Deus va'ora 
anahokivini mani ida kidisai va'ora nihaja. 

37 Deus athi kapapirania hojaki ida Moisés haria 
nava'isohijoravini hiki athi, ija'ari abini'iki Deua bianahokivini 
varani hini. 'Bo'dakari Moisés kohana binokiki ida ava patxaniki 
ha'diki. Ha'dini kaba'i ni-ihimiki. Vada bini'avini oadani, Deua 
bini'aha: 

“Moisés, hovani Abraão kaDeus, 

Isaque kaDeus, 

Jacó kaDeus, 

vakadiDeus ho.” 
Niha ada Deus. 38Deus Moisé-ra vara ni'avini kari, vaabini'bo'da'iki 
adani Abraão, Isaque, Jacó vihiki. Deus kaimoni vihina asia 
vahokiki adani, ni-ihimiki ida vakadimahi. Avahoki'iki adani ija'ari 
vaabini'iki, asia vakadiDeus hiki ada Deus — va'ora ni'aha ada 
Jesus. 

390nijaroa, judeus kaija'ari vaka'ojomo'iva abono Jesu-ra vani'aha: 

—Jahaki ida kadavarani. 

40 Ni-Jesu-ra vanana'dohijanaki. Vakaipahi'iki ida 
vanana'dohivini. 

Cristo varani hina hida 
(Mateus 22.41-46; Marcos 12.35-37) 


41 Hari. Vara ni'ianaha ada Jesus, va'ora nana'dohi'aha adani 
judeus kaija'ari vaka'ojomo'iva abono: 
—Nahina mani ida Cristo Davi kohana kahanodi hina-ra avakahivini hija? 
Asia vara ni'aha ada Jesus: 
42— Davi kohana binajiri'iki ida Deus athi kapapirani pitani 
Salmos oniki, niha: 
“Deua bini'aha ada kodika'da'di Cristo oniki: 
43 Tdamani kanabo'ania 
va'ora oobaiki bana adani ira vavajahariki, va'ora 
ikada'aha'ahaki kaimoni. 
Va'ora onihimahahaviravini oadani, 
vithi bana hida opitana aniaja ka'da'di ihini 
kodiania. 
Kodika'da'di-ra ni'aha ada Deus.” 
Niha ada Davi kohana athi afojora. 
44 Asia vara ni'aha ada Jesus: 
—Davi kohana kahanodi hina kaba'i ada Cristo, Davia binaoniki 
ada Cristo “kodika'da'di.' Kidihanodi hina kaba'i, kidika'da'di 
oamani ada — Jesus va'ora ni'aha. 


Jesua vara bivani'aki ida judeus kaija'ari 
vaka'ojomo'iva abono vakadihojai 
(Mateus 23.1-36; Marcos 12.38-40) 


45Hari. Ija'ari vaipohikia vakamithahi ida Jesus kavarani. 
Kidipohi-ra va'ora ni'aha: 
46— Avaabononi avakava'igairivinihi bana ida judeus kaija'ari 
vaka'ojomo'iva abono vakadihojai mahija avakabanaforavini. 
Vajahaka'oaki vaabono vavanihavini mani ida makari oadaki-ra 
vakaimahavini hija, vahoariha vada va'ora vani'ara kaimoni. 

Judeus kaija'ari vaka'ojomo'iva abono ija'ari vaipohiki 
vahararana vahojana, vanofiki ida ija'ari vakadika'da'di-ra 
vaka'ivanitivini vani fori vihina va'ora vaka'ivanitivini. 

Judeus kaija'ari Deu-ra vara vani'avini kagorania avikhajakosiha, 
ija'ari vakadika'da'di vaibavi kania vavithina-ra vanofi'aha, 
vahoariha va'ora khai vani'ara kaimoni. 

Ija'ari va'ora vakaboa'ivini kamahini adani ija'ari vaipohiki 
vi'baina vakadiania, judeus kaija'ari vaka'ojomo'iva abonoa vanofiki 
ida ibavi jahakia vavithina, vahoariha ka'da'di vihiki va'ora 
vavanihara kaimoni. 

47 Va'ora vakajoamora'badaraha afobakhia adani kaariha afonana. 
Kaariha kanahina, gorani hiki-ra visaarivini kaba'i, Deu-ra vara 
vani'a'badaraha athii oadakia, vahoariha vajahaka'oaki va'ora 
vavanihara kaimoni. Deus va'ora arakhaki jaharika'oani arafiaki 
bana va'oani nikia vakabadaniki — va'ora ni'aha ada Jesus. 


Kaariha varani hini hida 
(Marcos 12.41-44) 


2 1 1Hari. Deu-ra khai vani'avini kagorani kavasiribanini 

bodinia hojaha ada Jesus. Vada va'ora ni'aha adani ija'ari, 
niha vani'a'avini ida vakadijiniro-ra avibaivini bavinia. Deus 
kaimoni ida jiniro avibaiki. 

Oniaroa, Jesus va'ora noki'aha adani ija'ari vakajiniro'ahapikiki 
jiniro-ra avibaivini bavinia. 2Binokiki jaboni ida kaariha 
kajiniroriki. Biobai'ihi ida jiniro 'ba'dani 'bamiki kaidivariki. 
Kaidivari'oamanija ida jiniro 'ba'dani 'bamiki. 3Oniania, ija'ari-ra 
va'ora ni'aha ada Jesus: 

—Ka'oa hida oathi. Jiniro karaho oamani oni kaariha 
biobaija. Jiniro pa'itxi mani ida vahoariha avibaija. 4Avibaivini 
naothinia, vakajiniro'ahapikiki asia vavahojaki hida jiniro karaho, 
vakadinahina abosini kaimoni. Kaariha biobaihi ida jiniro 'bamiki 
bivahojaki. Ni-nahina-ra vahojajanaki ida kaariha kidinahina 
abosini kaimoni. Jiniro kaidivaki oamani ida Deu-ra no'avini hija. 


Pohimajaki bana ida Deu-ra khai vani'avini kagorani 
(Mateus 24.1-2; Marcos 13.1-2) 


5Hari. Oniaroa, ija'ari vaipohirikia vara vavani'avini ida Deu-ra 
khai vani'avini kagorani. Vakhaniha: 

—Jahaki ida nokiani Deu-ra khai ani'avini kagorani. 
Na'baha'oamanija ida jadi gora katokinia hojaki. Kaidiva'oamanija 
ida nahina ija'ari Deu-ra vakanava'igavini. 

Oniania, Jesus va'ora ni'aha: 
6— Kaikahiki ida mahi, ihimiki kaimoni ida hahavi avanokiki. 
Deu-ra vanofiriki vania bana vanihimaka'oaja ida Deu-ra khai 

ani'avini kagorani. Jadi na'bahaki-ra vanathararavini kamahini, 
ni-hojajanaki ida jadi hoarani, jadi hoariha namania — niha ada 
Jesus. 


Ija'ari pohimajaki varani hini hida 
(Mateus 24.3-14; Marcos 13.3-13) 

7Hari. Jesu-ra vanana'dohi'aha: 

—Jesus, mahi nihaforija vani vanihimaki ida Deu-ra khai 
ani'avini kagorani? Nihanikia bana aogaja ida thararani kamahini 
amaakarini? 
8Oniaroa, Jesua bigathanihi ida vaathi: 

—Avaabononi avakava'igairi bana! Vahoariha a'onira 
vakorijanahavini-ra bana vanofiki a'oni. Vakajarida bana ida 
vaathi. Vikhaki bana adani korijanahi abono, vakhaniki bana 
afohanana adani: 

“Hovani Cristo ho, 
Deua hora karonaki 
avakadika'da'di china 
kaimoni.” 
Vakhaninanaki bana jaboni adani: 
“Kaikahi'iki ida mahi Deua bivava'isohihijora'iki.” 
Hari'a va'ora vavaipohiha bana adani nikia vakavarani'badaraki. 

9 Avakamithabakhiaki bana ida varani vihina, arabo hoariha 
kaija'arini ija'ari vahoariha-ra va'ora vidavini vakadiarabo 
avanahoroaja kaimoni. 

Arabo hoariha kaija'arini vaabono vakodakhamaki bana varani 
vihina-ra avakamithahi; hari'a vaofini! Namitha'imidiaki bana ida 
vara a'onira oni'avini hiki. Namitha'ini kaba'i, ni-amaakariki kaho 
ida ija'ari hahavi vakadimahi anokhomini. 

10Hari. Asia vara niha ada Jesus: 

—Arabo kahijava va'ora vidaki bana adani arabo hoariha 
kahijava. Arabo kaka'da'dini kidisorara khama va'ora vidaki adani 
arabo hoariha kaka'da'dini kaija'arini. 

11Ọniaroa, ibavi ipohikia ho'doho'dobakhiaki ida arabo 
afobakhia. Mahi ipohikia ija'aria vakainamoki bana ida vakadi'bai. 
Kavamoni karaho ipohiki ija'ari vaipohikia vagathiki bana. 
Jahari'oamanija bana ida ija'ari pohimajaki. Nokiabakhiaki bana 
ida Deus karajomi ipohiki nama jararinia. 12Nokiabakhiani 

viahania hora vavajahariki a'onira vanajahariharibakhiaki bana 
a'oni. A'onira avibaibakhiaki jaboni bana adani cadeia. Akadija'ari 
Deu-ra vara ani'avini kagorania hora vavajahariki a'onira 
avarakhaki a'oni bana akadija'ari vanava'isohiva abono vasa'a 
kabodinia. Vakamithaki ida a'onira vakanavaranihavini, oniani ida 
cadeia a'onira avibaivini hija bana. 

Oipohina avihini mani ida ija'ari kaka'da'dini vakadiania 
vahoariha a'onira avisavini hija, a'onira avanaathidanoararivini 
kaimoni. 

13 Arabo kaka'da'dini vaviaha avahojani kamahini, vara vavani'a 
bana ida omonina jahaki. 

14 Avaabononi vakava'ibodivaranijora bana: 

‘Jokoa oakava'isokonirihi ida hora avakaraganahavini 

kamahini varani vara va'ora oni'avini hiki kaimoni.” 

Avaabononi vani'ajora bana. 15A'onira avanaathidanoararivini 
kamahini, a'onira onava'isohiki bana ho varani 
vakadi'aathidanoarari avagathanija kaimoni. A'onira ono'aki 
jaboni bana ho kodi'ogahaia. A'onira vavajahariki avaathini-ra 
vakamithahi; ka'oa hini avigahi. Avakadivarani viso va'ora ni'aki 
bana adani. 

16Hari. Avahoarahananani a'onira avarakhaki bana adani 
avakadiamia, avakadiabi'i, avaigamini, avakadija'ari vahoariha, 
avakadiva'ahi vihiki vahoariha, a'onira avibaira kaimoni cadeia 
kabodinia. Hora vanofiravini mani ida a'onira cadeia avibaivini 
hija. Avahoarahananani a'onira vanaabiniki bana adani. 

17 Oipohina avihini mani ida ija'ari vaipohiki a'onira 
vavajaharavini hija bana. 18 A'onira vanajahariharivini kabati, 
Deus a'onira akadava'aki bana a'oni. Ni-akamadaki bana ida 
avama'onahani, Deus ibavia avarikhaki bana a'oni. 19Hari'a bana 
oipohina avihini-ra vakava'ipahini'a. Avakava'ipahinirihi; Deus 
a'onira akava'ijoahi. 

Mahi jahariki varani hini hida 
(Mateus 24.15-28; Marcos 13.14-23) 


20Hari. Asia vara ni'aha ada Jesus: 

—Jerusalém kavasiribanini banininija vahojaribanaonina 
kamahini adani sorara vaipohiki, avarigaki bana ida 
mahi ipohirikia vanihimavini bana hida sidaji. 21 Sorara 

vahojaribanaonina-ra avanokivini kamahini avigava adani ija'ari 
Judéia kaarabonia vahojaki arabo namahiki-ra avanikhavini. 
Sidaji bodinija vahojaha; khaonanijorakiva bana. Vakadisiroi bada 
vakhanina; haria sidajia avi'oiva bana. 

22 Hari. Imai 'banani karaho kamahini bana ida a'onira 
onava'isohijoravini hija. Deus athi kapapirania bivava'isohihijoraki 
ida mahi ija'ari-ra napohimajavini kaimoni. 

23 Jaharini arafiaki bana ida ija'ari vapohimajana kamahini 
gamo vakajahavidoki, gamo vaisapa'itxiki vihiki vakadimoni 
hini. Khaki bana ida imai 'banani karaho arabo hahavi kaija'arini 
vakadimoni. Jahariki Deus va'ora arakhaki bana adani ija'ari 
vakadihojai asohiriki abosini kaimoni. 

24 Oniaroa, Jerusalém sidaji ahoroani kamahini ija'ari 
vakadisa'aia va'ora visaka'aha adani Jerusalém sidaji kaija'arini 
vaipohiki, va'ora vanaabini'aha. Vahoariha gathai vihi'ina osahi 
vihina arabo hoariha ipohikia, vakadiaraboa vahojajanarara 
kaimoni. Deu-ra avigarikia visaariki ida Jerusalém sidaji 
avakadiania. Deus va'ora va'ahavini oadani, Deu-ra avigarikia 
vavahojaki hida sidaji. 


Jesus joina varani hini hida 
(Mateus 24.29-31; Marcos 13.24-27) 


25Hari. Asia vara ni'aha ada Jesus: 

—Deua bianahoarihaki bana ada safini, masiko, boviri hiki 
vagana rajomi kaimoni nama nokiaki. Arabo hahavi kaija'arini 
vava'i soko inikarahoki bana. Komini ka'ithoni akarafiani mani ida 
ija'ari-ra va'ora naofinija. 

26 Arabo hahavi kaija'arinia vakava'ibodivaraniki bana ida va'ora 
napohimajaki kaimoni, oniani ida va'ora naimahidakarahoja 
bana. Vaimahidakarahona mani ida va'ora narai'aja bana. Deua 
binaho'doho'doki ida nama vaaniara kaimoni adani ka'da'di danoki 
nama vahojaki. 

27 Oniaroa, ija'ari hahavi hora vanokiki. Bahi vaforiki hararana 
ojoirarina. Hovani ija'ari hahavi vakadi'aajo ho. Ija'aria vanokiki 
bana ida ojahana, odanona, ojoirarina kamahini. 28Hari. 
Kama'dani kamahini ida a'onira oni'avini hi'iki, hari'a vajoiribani, 
vanokha bana ida ojoina. Khai vani'a bana ida jorakia a'onira 
oakava'ijoavini. 


O Novo Testamento na Paumarí do Brasil, 2da ed. © 2010, Liga Bíblica Internacional 


Lucas 21 352 


Figira avani karajomihi hida 
(Mateus 24. 32-35; 
Marcos 13.28-31) 


29 Oniaroa, Jesua vara 
bivani'a'ihi ida rajomi 
kavaranihi: 

—Okavarajomiki ida 
(Lucas 21.29) ojoina kamahini figira 
avani afani aja'dini fori hini. 
Vakava'ibodivarani'a bana ida figira avani, ihi'ai avani hoariha 
hiki. 30 Avanokihi ida afani aja'dinani, avarigahi ida amoroki 
amaakarini. 

31 Avanokiki bana hida a'onira oka'ojomo'ivini hiki namithaki, 
avarigaki ida ojoina kamahini amaakarini. Onivani fori hija ida 
ojoina viahani karajomini. Avanokihi, avarigaki bana ida Deus 
ija'ari hahavi-ra va'ora vaka'da'divini kamahini amaakarini. 

32 Vaabinirina oadani adani ija'ari rajomi-ra vanokiki, 
onanamithahahaviki bana ida a'onira oni'ajoravini hi'iki. 

33Ihimiki bana ida arabo hahavi, nama hiki jaboni. Namithaki 
hida oathi a'onira oni'avini hiki. Mahi hahavi anokhomiriki hida 
oathi — va'ora ni'aha ada Jesus. 





Ija'ari va'ini ogairini-ra honariaki ada Jesus 


34Hari. Jesua biananokhomi'ihi ida kidivarani, va'ora ni'aha: 

—Avava'ini ogairiva bana! Hari'a vakava'ibodivaraniha'oadaha 
ida ihinika amonahani, kavi-ra avi'avivini, avakadinahina-ra 
avakainamovini jaboni. Ojoina va'ora narapataki bana adani niki- 
ra vakava'ibodivaraniha'oadahaki, oniani ida avava'ini ogairini-ra 
ohonariavini hija. 

35-36 Ikoaka fori hiki ida ojoina kamahini. Abaisana ikoaka-ra 
nokiravini mani ida anagithina hija. Ija'ari vava'i ogairirini mani 
ida ojoina va'ora narapataja. Agithiki fori vihiki adani. Ojoina-ra 
avarakava'igairihi; ni-avarapataki. Ojoina-ra avarakava'igairihi; 
Deu-ra avakanikhariabakhiahi, a'onira nadanora kaimoni, oniani 
ida a'onira napohimajarija, a'onira oakava'ijoavini hija bana. Ojoina 
kamahini jaboni avaofinirini oviaha avahojaja kaimoni — va'ora 
nj'aha ada Jesus. 

37 Hari. Oniaroa, mahi hahavi Jesus va'ora ka'ojomo'iki adani 
ija'ari Deu-ra khai vani'avini kagorani kavasiribanini bodinia. 
Joma ajihiki ada Jesus sidajia. Arabo namahiki maakarinia vadiki 
ada. Monte das Oliveiras oniki ida arabo namahiki Jesua joma 
oadani bivahojaki. 38 Vagavagani okha'ianaha ada Jesus Deu-ra 
khai vani'avini kagorania. Ija'ari vaipohiki jaboni avikha'iki, mitha 
vani'aja kaimoni ida Jesus kavarani. 


Vanofiki ida Jesu-ra vanaabinivini 
(Mateus 26.1-5; Marcos 14.1-2; Joao 11.45-54) 


2 2 1Hari. Oniaroa, amaakarihi ida ihinika Páscoa oniki 
kamahini. Ihinika-ra vanamonahavini oadani, pão 

kathoramananiriki-ra vakahaha. 

2Oniaroa, sasidotxi vavaka'da'diva, judeus kaija'ari 
vaka'ojomo'iva abono khama, vanofiki ida Jesus abinina. Ija'ari 
vaipohiki Jesu-ra vavajahavini mani ida va'ora vifinivini hija. 
Vaabono vara vakani'akhama'aha: 

—lja'ari Jesu-ra vavajahakia vanokiravini kaba'i, agathihava ada 
Jesus anaabinira kaimoni. Niha ani'a'avini agathiki koda ada? — 
vaabono vakani'akhama'aha. 


Judas Iscariotes varani hina hida 
(Mateus 26.14-16; Marcos 14.10-11) 


3Hari. 12 vihiki vaipohina adani Jesus ipohina. Hoarana Judas 
Iscariotes oniki. Jaharia biavi'onani'aha ada Judas. 

4Oniaroa, sasidotxi vavaka'da'diva vakadiania okha'aha. Vahojaki 
vakadiania adani Deu-ra khai vani'avini kagorani avakadava'ava 
abono vakadika'da'di. Vakadiania akhano'aha ada Judas. Va'ora 
ni'aha; 

—Jesu-ra oarakhavini-ra avanofihi; oarakhaha avakadiania. 

5Ọniaroa, Judas kavarani-ra mitha vani'aha, khai vakhani'aha, 
vani'aha: 

—Jiniroa ira ano'aki bana hari, Jesu-ra iarakhavini-ra 
anaabosivini — vani'aha. 

6Juda bivajahamanihi ida vakadivarani. Ajihi'aha, abono-ra 
ni'aha: 

—Niha oni'a'aki koda hada Jesus oarakhavini vakadiania. Ni- 
onofiki ida ija'ari vaipohiki Jesu-ra oarakhavini-ra vanokivini. 

Jesua bihonariaki ida ihinika ko'baini amonahani 
(Mateus 26.17-25; Marcos 14.12-21; João 13. 21-30) 


7Hari. Ihinika kama'dani kamahini vani ovilia vadorohana 
vaipohiki-ra vanaabini'aha adani judeus kaija'ari, Páscoa kaihinikani 
ko'baini kaimoni. Vakahaki jaboni ida pão kathoramananiriki, ovilia 
imana hiki, avakava'i'biriniria kaimoni ida mahi 'bo'dakari Deus 
vakadi'arahoda avikhananavaki-ra va'ora va'adi'avini. 

8Oniaroa, ihinika kama'dani kamahini, Jesus va'ora honariaha 
adani Pedro, João vihiki: 

—Avikhananava bana mahija Páscoa ihinika ko'baini-ra 
avanamonahavini akadimoni. 
9Oniaroa, Jesu-ra vanana'dohi'aha: 

—lIda hanaja vania ihinika ko'baini-ra anamonahavini ibavini kaimoni? 

10 Jesus va'ora ni'aha: 

—Mitha vani'a; sidaji kaathania avarikhajakosihi; avanokiki 
bana ada makhira paha bavini-ra kaiba'iki. Avikha bana kidiania. 
Gora bodinia okhajakosiha, avikhajakosi jaboni bana. 11 Gora 
kaka'da'dini-ra vani'a bana: 

‘Jesus vani haria honariavini hida ira anana'dohivini hija: 

Ida hanajaja vania hojahi Páscoa kaihinikani ko'baini-ra 

anamonahavini ibavini kaimoni?” 
12 A'onira bana nanokiahivini hiki ida bana ibavi, gora ka'obani 
kakanamajakhamaki. Nahinaro avanofiki hoja'iki afohahavi. Hi'oni 
ibavia 'bai-ra vanamonaha'a akadimoni — Jesus va'ora ni'aha. 
13Hari. Sidajia avikha'aha, vakaraga'ihi ida ibavi Jesus va'ora 

nava'isohijoravini hi'iki. Oniaroa, vako'baiha'aha. 


Vi'baijabanaki adani Jesus 
(Mateus 26. 26-30; Marcos 14. 22-26; I Coríntios 11. 23-25) 


14Hari. Mithani vaivaini vani vakaikahi'aha adani Jesus, athi 
avavaadahaoniva abono khama, Pêscoa ihinika ko'baini ibavinia. 
Mesa kai'oarinia dosi vakhaniriaha'aha. 15Jesus va'ora ni'aha: 

—Onofi'oamanija ida Páscoa ko'baini-ra ohavini avakadiania, 
oimana 'banani kama'dani viahania. 

16Ka'oa hiki ida varani a'onira onava'isohijoravini hiki. Deus 
ija'ari hahavi-ra vaka'da'diravini oadani, ni-oha'ianaki ida Páscoa 
ko'baini. 

17 Oniaroa, Jesua binabiini'ihi ida vinho kacoponi, Deu-ra 
ni'a'aha: 

—Deus, ivani ijahaki i, vinho haria ino'a'iki i. 

Deu-ra vara ni'avini naothinia va'ora ni'aha adani ipohina: 

—Vagathani'a hida vinho mahija aviavihahavi'avini. 

18Ka'oa hiki hida varani a'onira onava'isohijoravini hi'iki. Deus 
ija'ari hahavi-ra vaka'da'diravini oadani, ni-o'avijanaki kaho hida 
vinho. 

19Hari. Vara nina naothinia, Jesua bikanabiini'ihi ida pão, Deu- 
ra ni'a'aha: 

—Deus, ivani ijahaki i. Pãoa haria ino'a'iki i. 

Deu-ra vara ni'avini naothinia, bikanapitahatahahi va'ora 
no'avini kihi'ihi, va'ora ni'aha: 

—DOimana hida pão. Avakadimoni ida oimana 'banani oabono 
ova'ahavini. Vakaha hida pão. Vakava'ihoki bana ida oimana 
'banani karaho avakadimoni. 

20Hari. Vi'baina naothinia Jesus vinho kacoponia va'ora 
no'a'ianaha, va'ora ni'aha: 

—Hihida vinho oamana hida. Deua bivava'isohihi'iki hida 
kidiva'iponahi a'bo'daki ja'dini kidija'ari vakadimoni hini. 

Deus kava'isohihi ja'dini karajomini hida oamana ahovariki 
avakadimoni. 21 Vakava'ibodivarani'a bana. Mesa kai'oarinia dosi 
vakhaniriaha'aha, hojaki ada kodiva'ahi hina-ra kahi'badaraki, 
hora arakhaki bana vahoariha vakadiania. 

22Hovani ija'ari hahavi vakadi'aajo ho. Oabiniki bana ho. 
Nimania ida Deua binofiki kodimoni hini. Deua binapohimajaki 
bana ada hora arakhaki — va'ora ni'aha ada Jesus. 

23 Oniaroa, Jesus athi avavaadahaoniva abono vaabono 
vakanana'dohikhamavini hi'aha ada hana hina Jesu-ra arakhaki 
kaimoni. 


Ka'da'di varani hina hida 


24Hari. Jesus ipohina vaabono vara vakani'akhamadanoki'aha: 

—Hana hina ada akadiania hojana jahara akadika'da'di kaimoni 
hina? 
Vaabono vakanana'dohikhamavini, ka'da'di vihina-ra 
vanofinana'aha. 

25Oniaroa, Jesus va'ora ni'aha: 

—Arabo vaka'da'diva vasa'a kabodinia vahojaki adani 
vakadiarabo kaija'arini va'ora vahonariaki kaimoni. Ija'ari 
vakadiva'ahia va'ora vanaoniki adani ija'ari vakadika'da'di. 26 Ni- 
onofiki ida vakadihojaia avakahojaini. Onofiki ida ka'da'di hina-ra 
nofiki vahoariha-ra kakodiavini. Onofiki ida ija'ari-ra honariaki 
honai abono fori hina hojana. 

27 Hari. Mesa kania hojaki ada makhira 'baiki. Hoariha 'baia 
bikavikhaki ada. Hana hina ada hoariha-ra vaka'da'dira? Avarigaki 
ida mesa kania vithiki, ovani ada ka'da'di hira. Avakadika'da'di 
china kaba'i, avahararania honai abono fori ohina ohojaki ho. 

28-29 Vahoariha hora vanajahariharivini oadani, kodiania 
avahojaha'oadahahi, ni-hora avakava'ipahiniki, oniani ida ka'da'di 
avihini-ra ovahonariahivini hija. Kodiabi'i ka'da'di ohina-ra 
honariavini vani fori hiki ida a'onira ohonariavini ka'da'di avihini. 

30Kodija'ari hahavi-ra va'ora ovaka'da'divini kamahini, a'onivani 
kodimesa kai'oarinia avavithiki bana a'oni, avi'baiki bana a'oni 
kodiania. 12 vihiki vaipohina adani Israel kaisai. Ija'ari-ra 
onasohivini kamahini, a'onivani avavithiki bana a'oni ka'da'di 
kavithi kania, va'ora avanasohira kaimoni adani Israel kaija'ari 
hahavi. Ka'da'di avihini mani ida vakadihojai hahavi avarigavini 
hija, hana hini asohiki asohiriki, avahonariaja kaimoni ida 
vakadihojai abosini. 


Jesua binava'isohijoraki ada Pedro 
(Mateus 26. 31-35; Marcos 14. 27-31; João 13.36-38) 


31 Hari. Jesua bini'aha ada Simão Pedro: 

—Simao, Simão, mitha nijahaki'a bana. Jaharia binofiki ida 
a'onira kaijo'avini. Kodiabi'ia biva'ahaki bana ada. Makhira 
biaka'diririhi ida trigo 'ba'dani aniaja kaimoni ida ba'ba'da asafini. 
Onivani fori hira bana ada Jahari a'onira kaijo'avini. 

32Simao, Deu-ra vara oni'a'iki ho ira kakodiara kaimoni hora 
ivakaijokaha'oadahaja kaimoni. Kodiania ijoiribanini kamahini, vara 
va'ora ni'a bana adani iigamini mahija khai hora vani'a'ianavini. 

33 Oniaroa, Pedroa bigathanihi ida Jesus athi: 

—Ira vagathiki vahabini bana adani vahoariha, cadeia ira 
avibaiki vahabini bana adani, ira vanaabiniki vahabini bana adani 
jaboni. Onofiki ida kadania ohojana cadeia, onofiki ida oabinina 
kadania jaboni. 


O Novo Testamento na Paumarí do Brasil, 2da ed. © 2010, Liga Bíblica Internacional 


357 Lucas 22 


34Jesua bini'aha: 
—Ira onava'isohijoravini hiki hida joma arakava ahiana viahania, 
ahoarabakosikia hora iogaravini-ra ikahiki bana i. 


Jesus va'ora nava'isohiki adani ipohina 


35 Hari. Oniaroa, Jesus va'ora nana'dohi'aha: 

—Vahoariha vakadiania a'onira okarona'avini kari varani ohina- 
ra avananamitha'iki a'oni, ni-ova'aha'iki ida jiniro bavini, sandália 
kihiki-ra avarakavikhavini. Nahina mani ida avakainamoja? 

—lIniani. Ni-nahina-ra akainamorihi — vagathani'ihi ida Jesus 
kana'dohi. 

36— A'onira onava'isohi'ianaki ho. Jiniro bavini, 'bai bavini hiki- 
ra avavahojahi; avavikha'a bana. Tarasara fori hiki-ra avavahojarihi 
avakadisa'ai kaimoni, pavakari vaniha'a bana ida avakadimakari 
odoki mahija tarasara fori hiki-ra avakapavakarihavini. 37 Hari. 
Deus athi kapapirania hojaki ida varani ohina: 

“Tja'aria vanajaharihariki ada Jahari kabadania kabadaniki. 
Onivani fori hira ada ovari jahariharina.” 
Namithaki bana kodiania hida Deus athia bini'aki. Deus 
athi kapapirani hora vara vani'ajoravini mani ida Deua 
binanamithavini hija bana. 
38Oniaroa, Jesus ipohina vani'aha: 
—Hidavani hihida tarasara fori hiki 'bamiki. 
—Arajomaki ida — va'ora ni'aha. 


Monte das Oliveiras avikhaki adani Jesus 
(Mateus 26.36-46; Marcos 14.32-42) 


39Hari. Oniaroa va'ajihiaha adani Jesus kidipohi khama. Monte 
das Oliveiras avikha'aha. Vakadihojai hiki ida monte das Oliveiras 
avikhana. 40Ibavi bianikhaki kania avakhano'aha, Jesus va'ora ni'aha: 

—Deu-ra vara vani'a bana mahija Jahari athi a'onira kaborovini- 
ra avakamitharavini. 

4 Hari. Ajihi'aha, okhamipa'itxi'aha, kajo'atharari'aha, Deu-ra 
vara ni'a'aha. 

42 Bini'aha: 

—Kodiabi'i, hora vanaima'banavini inofirihi; hora iva'adivini-ra 
ikaabokahi. Hora vanaima'banavini inofihi; onofihi jaboni. Nahina- 
ra inofihi; onofiki jaboni — Deu-ra ni'aha ada Jesus. 

43 Oniaroa, kha'aha ada Deus ibavi kaija'arini Jesus va'i-ra 
vajahaki kaimoni, bikaabokaja kaimoni ida imana 'banani arafiaki. 
44 Jesua biakava'isokonikarahoki ida namithaki kaimoni, oniani ida 
Deu-ra vara ni'adanoki'ianavini hija. Anikhoakaraho'aha ada Jesus. 
Arabo namania kabo kaborari'ihi ida Jesus amana anikhoana hiki. 

45 Hari. Deu-ra vara ni'avini naothinia, gaamanani'aha, kidipohi 
vakadiania joimi'aha, vavadina vani va'ora karaga'aha. Vava'i 
mokara nikarahoni va'ora navadi'aha. 46 Va'ora ni'aha: 

—Niha avakhanimanija avavadiki? Vigaa'a. Deu-ra vara vani'a 
mahija Jahari athi a'onira kaborovini-ra avakamitharavini. 


Vagathiki ada Jesus 
(Mateus 26.47-56; Marcos 14.43-52; João 18.3-11) 


47 Oniaroa, vara nina kaba'i vakaikahi'aha adani ija'ari vaipohiki. 
Vahararana hojaha ada Judas Iscariotes. Jesus ipohina ada. Judas 
va'ora bananiha adani ija'ari vaipohiki. Jesus kania maakari'aha, 
biramosira kaimoni. 48 Oniaroa, Jesua bini'aha: 

—Judas, hora ikavarajomivini mani ida hora iramosivini, avigaja 
kaimoni ida hana hina-ra vagathivini? 

49 Hari. Jesus ipohina vahoariha va'ora vanoki'aha adani ija'ari, 
avigaki ida namithaki kaimoni. Jesu-ra vani'aha: 

50—Jesus, inofimanija koda ida akadisa'ai-ra adionivini, va'ora 
adara kaimoni? 

Oniaroa, Jesus ipohina hoarana bidioni'iki ida tarasara 
fori hiki, binoba'aha ada sasidotzi vaka'da'diva kahonai 
abono, biava'boarabakosi'ihi ida morobo aniaja. 51 Jesus va'ora 
kaabani'aha: 

—Hari'a bana va'ora vida! 
Oniaroa, bikadasa'ihi ida makhira morobo, aihota'ihi. 

52 Hari. Ija'ari vaipohiki vahararana vahojaki adani sasidotxi 
vavaka'da'diva, Deu-ra khai vani'avini kagorani avakadava'ava 
abono vakadika'da'di, judeus kaija'ari vanava'isohiva abono vihiki. 
Jesus va'ora ni'aha: 

—lIja'aria vavikhaki ida ava, tarasara hiki vagathira kaimoni 
ada kaabiniki. Onivani fori hini avavikhaja ida avakadisa'ai hora 
avagathija kaimoni. Okaabiniki hora avavanihamania koda? 
53 Mahi hahavi a'onira oka'ojomo'ihi Deu-ra khai ani'avini kagorani 
kavasiribanini bodinia, ni-hora avagathi'iki. Hidakaba'i kaikahini 

ida mahi hora avakaaboka'avini kamahini. Hora kaaboka'iki jaboni 
ada Jahari. 


Pedro Jesu-ra ogaravini-ra kahiki 
(Mateus 26.58, 69-75; Marcos 14.54, 66-72; João 18.15-18, 25-27) 


54Hari. Oniaroa, vagathi'aha ada Jesus, avisa'aha sasidotxi 
vakadika'da'di gorana. Napaja kasiaga'aha ada Pedro. 55Gora 
kavasiribanini kaathania o'oi'aha. Asia gora baninija hojaki ada. 
Vahoariha avakanaha'di'ihi ida siho, vakadiragi ibavini kaimoni. 
Okhami'aha ada Pedro vahoariha vahararana, vithi'aha siho 
ka'dihania. 

56Ọniaroa, kha'ihi ida badani abono. Binoki'aha ada Pedro 
abono-ra naragivini siho ka'dihania. Vada bini'aha, nihi: 

—Hihada makhira Jesus kania adahaki hada jaboni. 

57Pedro bini'ahi ida gamo: 

—lIniani, ni-oogaki ada ovari. 

58Ọniaroa, mitihini makhira maina binoki'aha ada Pedro, bini'aha: 
—lvani jaboni Jesus ipohina i. 

Pedroa bigathani'ihi hida makhira athi: 

—lIniani, ovaipohihariha ada. 

59Ọniaroa, mitihitihini hoariha biniadanoki'ianaha: 

—Ka'oa oamani ida Jesus ipohina ihini. Galiléia kaaraboni 
kaija'arini jaboni i. 
60— Iniani, oogariha ada vara hora ini'avini hiki — niha ada 
Pedro. Vara nina kaba'i, ahia'aha ada arakava. 
6l Hari. Gora bodinia roiribani'aha ada Jesus, vada 
bini'aonani'aha ada Pedro. Oniaroa, Pedroa bianokijakosi'aha ada 
Jesus, bikava'ihoki'ihi ida Jesus athi: 
—Hihida joma arakava ahiana viahania, ivani inihaki i: 
“Oogariha o Jesus.” 

Ahoarabakosikia ini'iki i. 

62 Jesus athi-ra kava'ihokiha, ajihi'aha ada Pedro, asara'ahapiki'aha. 


Sorara vidafiaki ada Jesus 
(Mateus 26.67-68; Marcos 14.65) 


63Oniaroa, Jesu-ra avakadava'aki Jesu-ra avigarahaki, 
vakajoiri'aha jaboni. 64Nokho makaria vakarahobavini 
vakajoiri'aha, Jesu-ra vakahomaravini vanana'dohi'aha: 

—Hana hina vani ira kajoirija? — vani'aha. 65Varani jaharikia 
Jesu-ra vara vani'aha. 


Judeus kaija'ari vanasohiva abono vavaka'da'diva vakadiania 
hojaha ada Jesus 
(Mateus 26.57-68; Marcos 14.53-65; João 18.19-24) 


66Hari. Oniaroa, vakajoronikosoakajoma'aha adani judeus 
kaija'ari vanava'isohiva abono, sasidotxi vavaka'da'diva, judeus 
kaija'ari vaka'ojomo'iva abono vihiki khama. Judeus kaija'ari 
vanasohiva abono vavaka'da'diva vajoroniki. Vajoronina naothinia 
vavahonariahivini ada Jesus avakadava'ava vavikhavini. 
67 Vakadiania Jesu-ra vavikha'aha, sasidotxi vavaka'da'diva 
vanana'dohi'aha: 

—Jesus, haria nanamitha'a. Ivani Cristo i? Deus ira 
nagathogatho'iki i? 

Jesus va'ora ni'aha: 

—Cristo ohina-ra okahihi; hora avakajari'dahi. 68 A'onira 
onana'dohi'imidiahi; ni-kodina'dohi-ra avagathaniki. 69Hovani 
ija'ari hahavi vakadi'aajo ho. Deus danoki pitana aniaja ovithiki 
bana ho. Ka'da'di ohina. 

70 Oniaroa, vanana'dohihahavi'aha: 

—Deus kaisai mani i? 

—A'onivani Deus kaisai ohina-ra avakahiki a'oni — va'ora ni'aha 
ada Jesus. 71 Vakhaniha: 

—Jahariki ida Jesus kavarani. Deus kaisai hina-ra kahi'badaraki 
ada. Nahina kaimoni va'ora anihajanariha adani Jesus vara 
vani'ava abono. Akamitha'iki hida Jesus Deus kaisai hina-ra 
kahivini. 


Pilatos kania Jesu-ra avisaki adani 
(Mateus 27.1-2, 11-14; Marcos 15.1-5; João 18.28-38) 


2 3 1Hari. Oniaroa, vigaa'aha adani judeus kaija'ari 
vanasohiva abono hahavi, Jesu-ra avisa'aha Pilatos kania. 
2Vakaikahiha, Pilato-ra vaniaha Jesu-ra avakaraganahavini: 
—Agathi'iki hada hihada makhira Jesus oniki. Ovari va'ora 
ni'abakhiaki adani ija'ari vaipohiki: 
“Hari'a vanaabajana ida arabo ipohiki kaka'da'dini César oniki 
athi. 

Hari'a Cesa-ra vano'ajana 
avakadi'imposto 
kajinironia. 

Hovani Cristo ho, 

Deus hora nagathogatho'iki 
ho, avakadika'da'di ohija 
kaimoni.” 

Niha ada Jesus — Pilato-ra vani'aha vakorijanahavini. 
3Oniaroa, Pilatoa binana'dohi'aha ada Jesus: 

—lvani, judeus kaija'ari vakadika'da'di mani i? 
Jesua bigathanihi ida kidina'dohi: 

—lvani, judeus kaija'ari vakadika'da'di ohina-ra ikahiki i. 

4Hari. Pilatos va'ora ni'aha adani sasidotzi vavaka'da'diva, ija'ari 
vaipohiki vajoroniki khama: 

—Ni-nahina jaharikia kabadaniki hada makhira. Badani jahariki- 
ra bada ni'aravini mani ida abinina ovahonariahiravini hija. 
5Vani'adanoki'aha afobakhia: 

—Pilatos, Judéia kaaraboni kaija'arini hahavi-ra va'ora 
narifirafiraki ada kidivarani, kidibadani hikia. Kama'da'iki ida 
va'ora narifirafiravini Galiléia kaarabonia. Akadiani maina khaki 
ada — vani'aha ada Pilatos. 


Iroji kania maina Jesu-ra avisaki adani 


6Hari. Pilatoa bikamitha'ihi ida vakadivarani, va'ora 
nanadohi'aha: 
—Hihada makhira Galileia kaaraboni kaija'arini mani koda hada? 
— Ha'a, Galiléia kaaraboni kaija'arini o — vani'aha. 
7Hari. Galiléia kaaraboni kaka'da'dini Iroji oniki hojaki jaboni 
Jerusaléa. Kha'iki ada ovari jaboni Páscoa kaihinikani kama'dani 
viahania. Pilatoa bikamitha'ihi ida Jesus varani hina Galiléia 
kaarabonia kha'ina, va'ora honaria'aha adani sasidotxi vavaka'da'diva: 
—Galileia kaaraboni kaija'arini mani hada Jesus. Galiléia 
kaaraboni kaka'da'dini ada Iroji. Iroji kania avisa'a hada Jesus 
mahija ovari avakadi'aathidanoarari-ra nasohivini. 
8Oniaroa, Irojia khai bini'a'iki ida Pilatos Jesu-ra karonavini 
kidiania. Bikamithabakhia'iki ida Jesus varani hina, mahi ipohikia 
binokivini binofiki ada Jesus. Irojia binofiki ida Jesus kidibadani 
danoki-ra bada ni'avini binokija kaimoni. 

9Oniaroa, Irojia binana'dohivini hi'ihi ida na'dohi ipohiki. Ni- 
Jesua bigathaniki ida kidina'dohi. Viso ni'oamani'aha. 

l0Vakadiania vahojaki adani sasidotxi vavaka'da'diva, 
judeus kaija'ari vaka'ojomo'iva abono khama. Jesu-ra 
avanaathidanoararibakhia'aha kidibadani jahariki ipohini 
vakahi'badara'aha. 

11Oniaroa, Iroji, kidisorara vihiki khama avigaraha'aha ada 
Jesus, vakaihiponiriha ada, oniani ida ka'da'di kamakari jahaki 
kaidivakia Jesu-ra avanaragarahivini hija. Avanaragarahivini 
naothinia, Iroji va'ora honaria'aha Jesu-ra vanajoivini Pilatos kania. 

12 Hari. Iroji kania Jesu-ra karonavini viahania ada Pilatos, ni- 
Iroji khama vaabono vaakariakakhamaki. Bikaronavini kamahini 
vaabono vakanofikhamajahaki'aha. 


Jesua abinina-ra vahonariahi'iki ada Pilatos 
(Mateus 27.15-26; Marcos 15.6-15; João 18.39-19.16) 


13Hari. Pilatos kania Jesu-ra avisa'ianaha adani sasidotxi 
vavaka'da'diva, judeus kaija'ari vanava'isohiva abono khama. 
Vajoroni'ianaha, vahoariha khama. 14Pilatos va'ora ni'aha: 

—Hora avakavikhavini hiki hada makhira. 
Avakadi'aathidanoarari athini hiki ada Jesus, ija'ari vaipohiki-ra 
va'ora narifirafirabakhiavini. 

Avaviahania Jesu-ra onana'dohivini hi'iki ida kidivarani, badani 
hiki. Ni-nahina jaharikia kabadanina okaragaki. Ka'oa hiriki ida 
Jesus varani hina hora vara avani'avini hi'iki. 

15Irojia vara bini'a'iki jaboni ada Jesus. Ni-nahina jahariki- 
ra karagaki jaboni. Bikaragaravini mani ida akadiania Jesu-ra 
najoivini hija. Ka'oa hirini ida Jesu-ra avakaraganahavini athini, 
oniani ida Jesu-ra ovahonariahiravini hija abinina. 

16Va'ora ohonariaki bana adani kodisorara Jesu-ra vidafiahavini 
xikotxia, naothinia ajihina ova'ahaki bana ada — va'ora ni'aha ada 
Pilatos. 

17 Hari. Páscoa ihinika kamahini Pilatoa biva'ahaki ada 
makhira hoarana cadeia kabodinia hojaki ajihina. Ihinika- 
ra vanamonahakia vanagathogathoki ada makhira hana hina 
cadeia okhaonanina vanofiki. Pilatos hojana hiki ida makhira-ra 
arakhaonanivini. 

18Hari. Kama'da'ihi ida ija'ari vaipohiki vabodi'barahana: 

—Hihada vani abinina-ra anofija. Iarakha'a bana ada Barrabás 
akadiania, ajihira kaimoni. 

19 Hari. Cadeia hojaki ada Barrabás. Barrabás kidipohi khama 
vakajoniki ada Pilatos va'ora vaka'da'divini, oniani ida Pilatos 
kasorara va'ora vidavini hija. Pilatos kasorara hoarana-ra 
vanaabini'aha. Oniaroa, sorara vagathi'bo'da'iki ada Barrabás, 
cadeia hojaroni'aha. 

20Hari. Pilatoa binofiki ida Jesu-ra arakhavini ajihira 
kaimoni, oniania, va'ora vara ni'a'ianaha adani ija'ari vaipohiki. 

21 Vabodi'bara'ianaha: 

—lvahonariahi'a aka'itapoamisahanana o Jesus ava 
akasanakhamakia, abinira kaimoni — Pilato-ra vani'aha. 
22Oniaroa, Pilatos va'ora nana'dohi'ianaha: 

—Nahina mani ida kidibadani jahariki hija? Badani jaharikia 
kabadanirina mani ida nahina jahariki-ra okaragaravini hija, 
oniani ida abinina ovahonariahiravini hija. Va'ora ohonariaki bana 
adani kodisorara Jesu-ra vidafiavini xikotxia, naothinia ajihina 
ova'ahaki bana ada — va'ora ni'aha ada Pilatos. 
23Bodi'barahi ka'oa vahoja'aha: 

—lvahonariahivini ava akasanakhamakia aka'itapoamisahana'ina. 

Ni-Pilatoa bikaabokajanaki ida vakadibodi'barai. Va'ora no'avini 
hiki ida vanofiki. 24Oniaroa, Pilatoa bivahonariahiha ada Jesus 
abinina. Nimania ida vakanikhariabakhiaki. 

25 Hari. Pilatoa bivahonariahi'aha ada Barrabas arakhana, 
aihotara kaimoni. Ovari-ra cadeia nahojana hiki sorara-ra 
dafiavini, kaabiniki ada jaboni. Pilatoa biarakha'aha ada Jesus ava 
akasanakhamakia avaka'itapoamisahanakia abinira kaimoni. 


Ava akasanakhamakia avaka'itapoamisahana'iki ada Jesus 
(Mateus 27.32-44; Marcos 15.21-32; Joao 19.17-27) 


26Hari. Oniaroa, Jesu-ra ai vavaniha'aha adani Pilatos kasorara. 
Avikhana kaba'i, vakaragarari'aha ada Simão. Cirene sidaji 
kaija'arini ada. Amasia khana vanoki'aha, vagathi'aha, vani'aha: 

—lvani, Jesu-ra kakaiba'ahi hihida ava akasanakhamaki — sorara 
vani'aha ada Simão. Oniaroa, Jesus naothia ava akasanakhamaki-ra 
avikasiagaki ada Simão. 27 Hari. Ija'ari vaipohiki jaboni avikasiagaki. 
Vahararana vahojaki adani gamo Jesu-ra vakaasaravini 
vaabarariariaki. 28Jesus vada va'ora ni'aribani'aha, va'ora ni'a'aha: 

—Aonivani gamo Jerusalém sidaji kaija'arini a'oni. Hari'a hora 
vakaasarajana. Avaabononi vakaasara bana, avakadisai-ra va'ora 
vakaasara jaboni bana. 2? Khaki bana ida mahi jahariki ijaaria vani'aki: 

“Jahaki ida gamo vaisariki vakadimoni hini. 
Mahi jaharini oadani 
ni-vakamithaki ida isai 
'banani, 
ni-isai-ra vakanajohohaki 
jaboni bana.” 
30Kaikahiki bana ida mahi ija'aria vani'aki: 
“Anofiki ida arabo namahiki aadafanahani anamana ariabinija 
kaimoni.” 
Vani'aki bana jaboni ida arabo namahiki: 
“Nami haria ka'dama'a 
mahija ariabinivini.” 

31 Nimania hida hora vanaima'banavini, ava amaki fori china 
kaba'i. Niha vani'a'aki koda ida a'onira vanaima'banavini arafiani 
ava ara'okhoki fori avihiki a'oni. 

32Hari. Sorara va'ora vavikhaha adani jaboni makhira vibamiki Jahari 
kabadani arafiakia vakabadaniki, va'ora avaka'itapoamisahanara kaimoni. 

33 Oniaroa, avavikha'aha Gólgota ibavi onikia avavakhano'aha, 
Jesu-ra avaka'itapoamisahana'aha, varagaamanani'ihi ida 
ava akasanakhamaki nami khorahaki bodinia. Gólgota ibavi 
oniki pamoari athini ka'da'di kajaroni kaibavini ida. Ava 
akasanakhamakia va'ora avaka'itapoamisahana'aha adani 
vi'bamiki jaboni. Vanaibavi'aha ada hoarana Jesus pitana aniaja, 
vanaibavi'aha ada hoariha Jesus pitana kajasonija. 

34 Oniaroa, Jesua bini'aha: 

—Kodiabi'i, ina'bira hida bana vakadibadani jahariki kodiania 
mahija va'ora iakariakavini. Ni-avigaki ida bada vani'aki. 

Oniaroa, sorara vania varavina'ihi ida Jesus kamakari. 
Vakosonakhamaki ida ja'di pitani jiriki, avigaja kaimoni hida 
kidimakari ravina'ini. 

35Hari. Ija'ari vaipohiki Jesu-ra vada vani'a'aha. Judeus kaija'ari 
vanava'isohiva abono avigaraha'aha ada Jesus. Vani'abakhiaha: 

—Jesus va'ora akava'ijoaha adani vahoariha. Cristo hina-ra 
kahiha. Deua binagathogathovini-ra kahiha. Abono-ra akava'ijoava, 
ava akasanakhamakia abono-ra ani'ava — vani'aha. 

36 Sorara jaboni avigaraha'aha ada Jesus. Vanamaakari'aha, 
avarakasihi ida vinho kaidivariki viaha. 37 Vani'aha: 

—Jesus, judeus kaija'ari vakadika'da'di i; iabono akava'ijoa bana. 

38 Hari. Jesus ka'da'di kanamania kahoja'iki ida tábua kajiriki. 
Tabua kajirini athini: 

“Judeus kaija'ari vakadika'da'di hada.” 

39 Hoarana Jahari kabadani arafiakia kabadaniki ava 
akasanakhamakia hojaki varani jaharikia Jesu-ra kanavaraniha'aha 
jaboni: 

—Cristo ihi'badarani-ra ikahimanija? Iabono akava'ijoa'a bana. 
Haria akava'ijoa jaboni. 

40Jahari kabadani arafiakia kabadaniki hoariha bikaabani'aha ada 
'bamina: 

—Deur-ra ifiniria? Akadibadani abosini ida ariabinihahavina-ra 
vavahonariahivini. 41 Asohiki ida haria vanaima'banavini. Hojai 
jaharikia akabadanibakhiana abosini ida aimana 'banani. Ovaria ni- 
bada bini'a'iki ida badani asohiriki. 

42Oniaroa, bini'aha ada Jesus: 

—Jesus, ka'da'di ihini ijoini kamahini, hora kava'ihoki bana mahija 
hora iva'adivini. 

43 Jesua bigathanihi ida athi: 

—Ka'oa oamani hida kodivarani. Hidakaba'i Deus kania namajaja 
ihojaki bana i kodiania. 


Abini'iki ada Jesus 
(Mateus 27.45-56; Marcos 15.33-41; Jodo 19.28-30) 


44Hari. Safini sohirarina amaakarina vani, kama'da'ihi ida safini 
vagajanarina. Bakibaki'iki ida arabo hahavi. Safini ajora'ina avagani 
kama'da'ianahi. 

45 Oniaroa, 'bira'ihi ida makari katokihi judeus kaija'ari 
Deu-ra khai vani'avini kagorani ka'oahafianihiki. Khiorarini 
akapitakhama'ihi. 

46 Oniaroa, bodi'bara'aha ada Jesus: 

—Kodiabi'i, isa'ani kabodinia oarakhaki bana hida oma'onahana. 

Bodi'barana naothinia abini'aha ada Jesus. 

47 Hari. Roma sidaji kaka'da'dini kasorarani maakarina hojakia 
binoki'ihi ida namitha'iki, Deu-ra khai ni'a'aha, bini'aha: 

—Hojai jahaki ka'oa kahojaiki hada makhira. 

48 Nokiva abono vahoariha ava akasanakhamaki kania 
vajoronikia vanoki'ihi ida namitha'iki, vanoki'aha ada Jesus 
abinina. Vagorana vajoi'aha vajaforia. Vava'i mokara nini mani ida 
va'ora nabarariariaja, vani'aha: 

—0 Jesus maha, o Jesus maha — vamakho'ini-ra 
vakapatapataha'oadahavini vava'i mokara nini. 

49 Oniaroa, Jesus kava'ahi hahavi napaja pa'itxi vahojaki vada 
vakhanina. Gamoa jaboni abinina vanoki'aha. Galiléia kaarabonia 
Jesus aadahaonina kari, gamoa vavaipohihaki ada. 


Vaka'dama'iki ida Jesus aba'ona 
(Mateus 27.57-61; Marcos 15.42-47; João 19.38-42) 


50-51 Hari. Ava akasanakhamaki maakarini kania hojaki ada José 
de Arimatéia jaboni. Judéia kaarabonia hojaki ida sidaji Arimatéia 
oniki. Jahana vani vakahiha ada José. Asohiki ida kidihojai. 

Binokhaki ida mahi Deus ija'ari hahavi-ra va'ora vaka'da'divini. 
Jesu-ra kajari'dariki ada. Vahoariha vaipohikia abinina vanofiha 
ada Jesus, Joséa ni-abinina binofipa'itxiki. 

52 Hari. Pilatos kania okha'aha, bikanikharia'ihi ida Jesus 
aba'ona, bika'damahaja kaimoni. 53 Oniaroa, ava akasanakhamaki 
kania okha'ianaha, biani'ihi ida Jesus aba'ona, bikarafoa'ihi 
makari jahakia. Ka'damahi ibavinia biavikha'ihi. Ja'di hodijama'oki 
bodinia biobaiha'ihi ida Jesus aba'ona. Khorahaja'diniki ida ja'di 
hodijama'oki. 

54Hari. Safini ajorana vakadi'akoiri kama'dani viahania 
vaka'dama'aha ada Jesus. 55Avikhamaniha adani jaboni gamo 
Galiléia kaarabonia, aba'oia biavi'oiki ibavini-ra vanoki'aha. 
Vanoki'ihi ida Jesus aba'ona niha vani'a'avini biobaivini. 

s6Naothinia vajoi'aha gora vavahojaki kania. Vanakabodi'ihi 
ida basina fori hiki misaia, Jesus aba'ona-ra vakavamisaihavini 
kaimoni. Misai-ra vanakabodivini naothinia avakoiri'aha adani 
gamo. Deus kava'isohihi jiriki ida va'ora honariaja avakoirina 
kamahini. 


Ahokiki ada Jesus 
(Mateus 28.1-10; Marcos 16.1-8; João 20.1-10) 


2 4 1Hari. Domingo vani mahi avagani kama'dani 
avikha'ianaha adani gamo aba'oi ka'damahani ibavini 

kania. Avavikha'ihi ida misai vanakabodi'iki. 2Oniaroa, 
avakhano'aha vanoki'ihi ida ja'di hodini kaathani katapajanarini. 
Ania'iki ida ja'di. 

3Hari. Avikhajakosi'aha, ni-vakaragaki ida Jesus vakadika'da'di 
aba'ona. 4Vakava'ibodivarani'ihi ida Jesus aba'ona hojajanarini, 
ni-avigaki ida aba'ona niha ninini avisoni'ini. Vava'i bodini vara 
nini kaba'i, vaviaha vanokiajoraki'aha adani makhira vi'bamiki. 
Vakaimahaki ida makari vagaki. 5Hari. Vaimahida'aha adani 
gamo. Vaimahidakarahona mani ida va'ora hasi ni'aja. Vanokho-ra 
vaka'oaha'aha. Oniaroa, va'ora vani'aha adani gamo: 

—Nahina mani ida aba'oi ka'damahani ibavini kania ija'ari 
ahokiki-ra avanako'dihavini hija? 6Ni-hida hojajanariha ada Jesus. 
Ada ahoki'aha. Vakava'ibodivarani'a bana ida a'onira ni'avini hi'iki 
Galiléia kaarabonia avahojani kari. 7 Jesus a'onira ni'a'iki a'oni: 

“Hovani ija'ari hahavi vakadi'aajo ho. 

Vahoariha hora avarakhaki 
bana ija'ari vakadihojai 
asohiriki vasa'a kabodinia, 
ava akasanakhamakia hora avaka'itapoamisahanaki bana 
adani. 
Oabinina naothinia radahahi ida mahi ahoarabakosiki oniaroa, 
oahokiki bana ho.” 
A'onira ni'a'iki ada. 
8Gamoa mitha vani'a'ihi ida makhira vaathi, vakava'ihoki'iki ida 
Jesus athi va'ora nava'isohijoravini hi'iki. 
9Oniaroa, ai vihi'aha, vajoi'aha. Jesus ipohina 11 vihiki 
vaipohina vakadiania va'ora vananamithavini hi'ihi ida vanoki'iki, 
vakamitha'iki. Vahoariha-ra va'ora vananamitha'aha jaboni. 
10Hari. Hi'adani gamo aba'oi ka'damahani ibavini kania 
avikha'iki vaonina Maria Madalena, Joana, Tiago kaamia Maria 
oniki vihiki. Gamo vahoariha jaboni va'ora vavaipohiha'avini 
'dama kania. Va'ajihina naothinia Jesus athi avavaadahaoniva 
abono vakadiania avikha'aha adani gamo, va'ora vananamithara 
kaimoni vanoki'ikia. 
11OỌniaroa, vakamitha'ihi ida gamo vakadivarani, 
vakajaridamanihi. Vakava'ibodivaraniki ida ija'ari kabajadiki 
kavarani fori hini ida gamo vakadivarani. 
12Hari. Pedro vani ada gaa'aha, ajihi'aha, ki'daraha'aha, aba'oi 
ka'damahani ibavini kani-ra anikha'avini. Akhano'aha, vada 
biani'ajakosi'ihi ida jadi hodijama'oni, binoki'ihi ida makari, Jesus 
aba'ona karafoani hiki. Ni-nahina hoariha-ra noki'iki ada Pedro. 
Oniaroa, gora vavahojaki kania joi'aha, 
bikava'ibodivaranikaraho'ihi ida namitha'iki. 


Emaus kaibavini kahagihinia avikha'iki adani Jesus ipohina 
(Marcos 16.12-13) 


13Hari. Domingo vani va'ajihi'aha adani Jesus ipohina vi'bamiki. 
Emaus ibavi-ra avanikhahavini. Emaús kanapajahikhamarihi ida 
Jerusalém sidaji. Safini sohirarina va'ajihiaha, mithani vaivaini 
vakaikahira kaimoni. 

14Vaadahana kaba'i, vaabono vara vakani'akhama'aha. 
Vakadivarani hiki ida Jesus abini'ina, aba'ona avisoni'ini ja'di 
hodijama'okia. 15Vara vakhanina kaba'i, va'ora namaakari'aha 

ada Jesus, adaha'aha vakadiania. 16 Jesus ipohina vanoki'aha 
ada makhira, ni-avigajorakiki ada makhira Jesus hina. Deua 
biva'aharihi ida Jesus hina avigavini. 

17 Oniaroa, Jesus va'ora nana'dohi'aha: 

—Nahina mani hida avakadivarani hija? 

18 Vada vakhani'aha vava'i mokara ni'ini, Cleopas onikia bini'a'aha: 

—l|vani ihoarani Jerusaléa ihojani kaba'i iogaria koda ida 
namitha'iki hidanija, hidanija hoariha hiki? 

19— Nahina mani ida namitha'ia? — va'ora nana'dohi'aha. 
Vagathani'ihi ida kidina'dohi: 

—Ada pohimaja'aha Jesus. Nazaré kasidajini kaija'arini ada. Deus 
athi namoniva abono ada. Ija'ari vaipohikia vakava'ibodivaraniki 
ida Deus kidibadani danoki, kidivarani hiki-ra kakodiavini. Ija'ari 
hoariha kabadani fori hirihi ida kidibadani danoki. Kidivarani 
Deus kavarani fori hiki ida. 

20Sasidotzi vavaka'da'diva, judeus kaija'ari vanava'isohiva abono 
khama Jesu-ra avarakha'iki Pilatos kania, ovaria bivahonariahira 
kaimoni abinina. Oniaroa, Jesu-ra vanaabini'iki adani, ava 
akasanakhamakia avaka'itapoamisaha'iki ada. 

21 Akadija'ari-ra va'ora akava'ijoaki kaimoni avanihaki ada Jesus, 
haria vavajaharikia vavahojajanaria kaimoni hida akadiarabo. 
Hidanija hoariha viahania pohimaja'iki ada Jesus. 

22-23 Akadiania vahojaki adani gamo Jesu-ra avavaipohioni'iki. 
Hidakaba'i vagavagani vani avikha'aha adani va'oaniaro Jesus 
aba'ona ka'damahani ibavinia, ni-vakaraga'iki ida aba'ona. Vajoiaha 
akadiania haria vani'a'aha: 

“Va'ora anoki'iki adani Deus ibavi kaija'arini 'dama kania. 
Haria vanava'isohivini hi'iki ida Jesus ahoki'ina.” 
Vakhani'aha. Akava'ibodivaranikarahoki ida gamo vakadivarani. 
24Vakadivarani mitha vani'avini naothinia, aipohina vi'bamiki dama kania 
avikha'aha. Vanoki'iki ida aba'ona ka'damahani ibavini dairini. Gamo haria 
nava'isohivini fori hiki ida vanoki'iki. Ni-Jesu-ra vanoki'iki — vani'aha. 
25Oniaroa, Jesus va'ora ni'aha: 

—Asia avarigariki ida varani Deus athi namoniva abono Cristo-ra 
vara vavani'a'bo'davini. Avakajari'daki ida vakadivarani. Ni- 
avarigajorakiki ida vakadivarani nahina hini. 

26Deua binofiki ida Cristo imana 'banani. Binofiki ida abini'ina 
naothinia kidiania ajoina. Deua khai bini'aki bana ida kidibadani 

jahaki ija'ari vahararana. Vithi ibavini jahaki vagaki Deus 'dihana 
Cristo-ra no'avini — niha ada Jesus. 

27 Oniaroa, Jesus va'ora nava'isohijahaki'aha papira athinia Deus 
vara bivani'ajora'iki ada Cristo. Jesus va'ora nava'isohi'imidiavini 
hiki ida Cristo varani hina Moisea binajiri'iki. Naothinia va'ora 
nava'isohihi ida Cristo varani hina Deus athi namoniva abono 
hahavia vanajirihanana'iki. 

28 Hari. Vanamaakari'ihi ida ibavi Jesus ipohina avanikhaki. 
Vagorana vakaikahi'ina radahana-ra nofi'aha ada Jesus, ni-okhajakosi'iki. 

29Oniaroa, Jesu-ra vakaboa'ibakhiadanokivini hiki vakadiania hojara 
kaimoni. Ni-aviga'iaki kaho ida Jesus vakadiania adahana. Vani'aha: 

—Akadiania hoja'a bana. Bakibakini kama'da'iki hida joma. 

Oniaroa, okhajakosi'aha ada Jesus kidipohi vi'bamiki vakadiania. 
30 Mesa kania vithi'aha vakadiania. Jesua bikanabiini'ihi ida pão, 
Deu-ra ni'a'aha: 

—Deus, ivani ijahaki i, pãoa haria ino'a'iki i. 

Deu-ra vara ni'avini naothinia, Jesua bikanapitahatahahi ida pão, 
va'ora no'avini kihi'ihi. 

31 Oniaroa, vanokho avagahaki fori vihiaha, Jesu-ra vanoki'aha, 
aviga'iki ada Jesus. Jorakia avisoni'aha, ni-vanokijanaki. 

32Oniaroa, Jesus ipohina bini'aha ada hoariha: 

—Hagihia ariadahana oadani Jesus vara haria ni'avini hiki ida 
varani hina Deus athi kapapirania hoja'iki, akamitha'iki ida ava'i 
bodinia khai akhanina. 

33 Hari. Jorakia vigaa'aha, ai vihi'aha Jerusaléa vajoi'aha. Va'ora 
vakaraga'aha adani Jesus ipohina 11 vihiki vajoroniki vahoariha 
khama. 34Vajoroniki va'ora vani'aha adani vi'bamiki: 

—Ka'oa hiki ida Jesus ahoki'ina varani hini. Simaoa binoki'iki 
ada akadika'da'di Jesus. 

35 Oniaroa, Jesus ipohina vi'bamiki va'ora vananamithavini hi'ihi 
ida varani hina, hagihia va'ora vaipohiha'avini. Va'ora vani'aha: 

—Ni-aogajorakiki ada Jesus akadiania adaha'ina. Pao-ra 
kanapitahataha'aha ada Jesus bona aoga'aha. 


Ipohina vakadiania abono-ra nanokia'iki ada Jesus 
(Mateus 28.16-20; Marcos 16.14-18; João 20.19-23; Atos 1.6-8) 


36Hari. Vanoki'ava vahoariha-ra va'ora vara vani'avini kabati, 
jorakia abono-ra nanokia'aha ada Jesus vahararana. Va'ora ni'aha: 

—Onofiki ida avava'ini jahajahani. 

37 Va'ora narapata'ihi ida Jesus abono-ra nanokia'avini, 
vaimahida'aha, Jesus ma'onahana-ra vanoki'iki vaabono 
vavaniha'aha. 38 Oniaroa, Jesus va'ora ni'aha: 

—Niha avakhanimanija avarapataki? Niha avakhanimanija 
avajari'daki? 39 Vada vakani'a bana hida osa'a, o'dama kihiki 
mahija hora avarigavini. Hora vakaabada mahija oahokina-ra 
avakajari'daravini. Oma'onahana ohija vaha; ni-hojaki ida oimana, 
ojarona hiki. Vada hora avani'ahi; oimana-ra avanokihi, ojarona-ra 
avanokihi jaboni. 

40 Hari. Vara nina naothinia, va'ora nanokiahivini kihi'ihi ida 
sa'a, dama kihiki. 41 Vakava'ibodivaranikaraho'ihi ida vanoki'iki, 
khai vakhanina kaba'i, asia vajaridaki adani. Oniaroa, Jesus va'ora 
nanadohi'aha: 

—l1Ida hojamanihi 'bai chaki kaimoni? 

42 Jesu-ra vano'a'aha abaisana kodanahakia. 43 Bigathani'aha, vada 
vani'avini oadani biha'aha. 44Bihavini naothinia va'ora ni'aha: 

—Oabinina viahania avakadiania ohojana oadani, vara a'onira 
oni'abakhia'iki ho afojora athi kapapirania Deus vara hora 
vani'ajoravini hi'iki. Deus kava'isohihi jirikia hojaki ida varani 
ohina. Deus athi namoniva abonoa vanajiri'bo'da'iki jaboni ida 
varani ohina. Moro kakapapirana hojaki jaboni ida varani ohina. 
Deua bivava'isohihijoraki ida athi kapapirania namithaki kaimoni 
kodiania. 

45 Oniaroa, Jesus va'ora kajoamora'aha, avigaja kaimoni ida Deus 
athi papira hojaki. 46 Va'ora ni'aha; 

—Deus athi kapapirania vara bivani'ajora'iki ada Cristo. Hovani 
Cristo ho, Deus hora karona'iki, ija'ari-ra oakava'ijoaja kaimoni. 
Papira jirini athini ida Deus oimana 'banani-ra nofivini. Binofiki 
ida oabini'ina, binofiki ida mahi ahoarabakosikia 'dama kania 
ohojana. Binofiki ida oahoki'ina. 

47 Deua binofiki jaboni ida arabo hahavi kaija'arini-ra va'ora 
avarakanamonionivini omonina jahakia. Va'ora vanava'isohi bana: 

“Jesus Cristo a'onira honariavini, 
vakava'ipahinika'oa bana ida Jahari kabadania 
avakabadanibakhiani 
mahija Deua bina'biravini 
mahija a'onira akariakavini jaboni.” 

Va'ora vara vani'a bana. Jerusalem kaija'arini-ra va'ora 
avakanamonioni afo'imidia. Naothinia arabo hahavi kaija'arini 
vakadiania avikha'a mahija va'ora avarakanamonionivini. 

48 A'onivani avanokihahavi'iki ida kodibadani afohahavi. 
Avanokiki jaboni ida oimana 'banani, oabini'ina naothinia 
oahoki'ina. Va'ora vananamithavini hida avanoki'iki. 

49Hovani okaronaki bana ada Ma'onahai Jahaki kodiabi'ia 
bivava'isohihijora'iki avakadiania okhana. Hojana oadani ada 
Ma'onahai Jahaki, a'onira no'aha Deus danona. Kharina oadani, 
Jerusaléa vanokha bana — va'ora ni'aha ada Jesus. 


Deus kania okasi'iki ada Jesus 
(Marcos 16.19-20; Atos 1.9-11) 


50Hari. Oniaroa, Jerusalém sidajia Jesus va'ora avikhaonani'aha 
adani kidipohi. Va'ora avikharimanani'aha Betânia ibavia. 
Vakaikahi'aha. Jesua bikanabiini'ihi ida sa'a, Deu-ra ni'a'aha: 

—Deus, va'ora kajoamora bana hadani oipohina — niha ada 
Jesus. 51 Vara nina oadani, akara'o'aha ada Jesus vakadiania. Nama 
okasi'ina vani, Deua bigathani'aha. 52 Jesu-ra vakanamasivi'aha 
adani ipohina. Jerusalém sidajia avajoi'aha khai vakhanina. 53Hari. 
Mahi hahavi Deu-ra khai vani'avini kagorani kavasiribanini 
bodinia vahojaha, Deu-ra khai vani'ahaha'oadaha'aha. 

Hari ida vani oamani Lucas kavarani anokhomji'ini. 

Joaoa vara bivani'aki ida 
Jesus monina jahaki 





Jesus Cristo onina hoariha Athii 


1 1Hahavi amonahani kama'dani viahania hojahaha'oadahaki 

ada Athiia oniki. Deus kania hojaki ada Athiia oniki. Deus 
mani ada Athiia onira. 

2Hahavi kama'dani viahania Deus kania hojahaha'oadahaki ada 
Athiia oniki. 3Deua binakama'da'iki ida hahavi hojaki. Athiia oniki 
vania binamonaha'ia ida. Deua binakama'daravini oadani, ni- 
nahina hoariha hojaki. 

4Ni-nahina binahokiki ada Athiia oniki, ovani oa 
hokihaha'oadahara ada. Ovaria binakama'daki ida ija'ari kamahi 
anokhomiriki Deus kania. Vagaki ada Athiia oniki. Binavagaki ida 
ija'ari kava'ibodivarani, Deu-ra ogaja kaimoni. 

5Bakibakini kania kha'iki ada Athiia oniki. Bakibakinia ni- 
bikaabokaki ida mahi vagani fori hiki-ra namokhivini. Nimania 
jaboni ida Athiia oniki vagana. Ni-ija'ari vakadihojai jaharikia 
bikaabokaki ida Athiia oniki-ra vanadabavini. 

6Hari. Deua bikarona'iki ada makhira João Batista oniki, Athiia oniki 
monina-ra avikhananavaki. 7 João-ra arakhananavaki Jesus Cristo 
monina-ra vara vani'ara kaimoni ija'ari vakadiania, ija'ari hahavia 
vakamithaja kaimoni ida Athiia oniki vagana kavaranihi, kidiania 
vaabono gahinai vanihara kaimoni. Jesus Cristo onina hoariha ida 
Athii. 

8Athiia oniki hiriha ada João Batista. João Batista hiriha ada 
ija'ari kava'ibodivarani-ra navagara. Athiia oniki vani ada ija'ari 
kava'ibodivarani-ra navagara, Deu-ra avigara kaimoni. João-ra 
rakhaki ija'ari vakadiania vara bivani'aja kaimoni ida Athiia oniki 
vagana kavaranihi. 9Ka'oa hiki ida Athiia oniki vagana. Kha'aha 
ada Athiia oniki, Deu-ra avigara kaimoni adani arabo hahavi 
kaija'arini. Athiia oniki imidia ija'ari vakadiva'ibodivarani-ra 
navaga'iki. 

10Hi'ada Athiia oniki araboa kha'iki ija'ari vakadiania. Deus, 
Athiia oniki khama vanamonahavini kaba'i ida arabo, ija'ari hiki, 
ni-ija'aria aviga'iaki ada Jesus Cristo Deus hina, ni-vavakaijokaki. 

11 Kidija'ari vakadiarabo kania kha'aha, ni-judeus kaija'aria 
vagathaniki. 12Judeus kaija'ari vahoariha vaipohiriki vani adani 
Jesu-ra vagathanijahaki'ara. Vajari'dariki vania vavakaijokara ada, 
oniani ida Deus kaisai va'ora nihaja. 

13Ija'ari kaisai vani ida gamo jahani bodinia namithaja. 
Makhira binofihi ida gamo-ra vaisavini, oniani ida vakadisai-ra 
vanamonahavini hija. Ni-nikia Deus kidisai-ra va'ora namonaha'iki. 
Deus va'ora nofiki adani ija'ari kidisai vihira kaimoni, ovani oa 
va'ora nagathogathora adani ija'ari, oniani ida vakadiabi'i nihana 
hija. 

14Hari. Oniaroa, ija'ari hiina ada Jesus Cristo, akadiania 
kha'aha, hoja'aha. Harivani, Jesus ipohina hari, anoki'iki ida jahana 
arafiaki. Ija'ari-ra nakaidivavini arafiani mani ida ija'ari-ra va'ora 
kajoamoravini hija. Ka'oa hiki ada Athiia oniki. Jaha'oamanija ida 
Athiia oniki kahojai, danoki ada, ogahaki ada jaboni. Deus kaisai 
hoarana ada, oniani ida Deus kahojaia kanahojaina hija. Deus 
kaisaia binanokiaki ida Deus danona, jahana, vagana hiki. 

15João Batista vara bivani'a'iki ada Athiia oniki. Varani 'barakia 
vara va'ora ni'a'aha adani ija'ari vajoroniki kidiania: 

—Hada vani hihada a'onira onava'isohivini hi'iki. Onaothia 
khaki bana ada ovari. Ka'da'di ka'oa ada. Hovani ni-ka'da'di ohirihi. 
Homiro'a o'banana kaba'i, otanana viahania hoja'bo'da'iki ada — 
va'ora ni'a'aha ada Joao Batista. 

16 Jesus haria nakaidivavini arafiani mani ida haria 
kajoamorahahavivini hija afobakhia. A'ba'dibakhiaki ida 
haria kajoamoravini. Bikava'ibodivaraniha'oadahaki ida haria 
kajoamorabakhiavini, oniani ida haria kajoamoraha'oadahavini hi'ia. 

17 Hari. Moisés kohana bigathani'bo'da'iki ida Deus kava'isohihi 
jiriki. Bigathanihi, va'ora honariaha adani ija'ari vanaabaja 
kaimoni. Deua biakava'ijoaki ida ija'ari va'isohihi jiriki hahavi-ra 
naabahaha'oadaha'iki. Nimania ida Moisés athi. Moisés kohana athi 
fori hirihi ida Jesus Cristo athi. Jesus Cristo vani haria kakodiaja 
Deus athi-ra anaabavini. Jesus Cristo vania binanokiaja ida Deus 
ija'ari-ra kajoamoravini niha ninini. Ka'oa mani ida Jesua bivikhaki 
ija'ari-ra akava'ijoavini kavaranihi. 

18Ni-ija'aria binoki'iaki kaho ada Deus. Kidisai hoarana vania 
binokira ada. Kidiabi'i 'dihana hojaki ada. Deus hiki jaboni ada. 
Ovaria binanokiaki ida Deus danona, jahana, vagana hiki niha 
ninina, aogara kaimoni ada Deus. 


João Batista varani hina hida 


19 Judeus kaija'ari vanava'isohiva abono Jerusaléa vahojaki 
va'ora vahonariaha adani sasidotxi, judeus kaija'ari vaka'ojomo'iva 
abono vihiki João Batista kania avikhana, vanana'dohira kaimoni. 
Avakhanoha, vanana'dohi'aha: 

—Hana ihini mani i? Cristo mani i? Ivani Deus ira karonaja 
ija'ari hahavi-ra va'ora ivaka'da'di'ia kaimoni i? 

20Vakadina'dohi bigathanimani'aha. Va'ora nava'isohijahakivini, 
va'ora ni'aha: 

—Ni-Cristo Deua bikaronaki ohirihi. 

21 Hari. João Batista-ra vanana'dohi'ianaha: 

—Cristo ihirini-ra ikahihi, hana ihini mani i? Elias kohana 
ahokina mani i? 

—lIniani. Elias kohana ohirihi — João va'ora ni'aha. 

—Deus athi namoniva abono Moisés kohana vara bivani'ajoraki 
mani i? 

—TIniani — vaathi bigathani'ianamaniha. 

22Hari. João Batista-ra vani'a'ianaha: 

—Haria nanamitha bana hana ihini, aogaja kaimoni ida 
kadavarani. Anofiki va'ora anava'isohivini adani haria vakaronaki 
akhana kadania. Nahina mani ida iabono vara ivani'avini hija? 

23 João Batista bigathani'ihi ida vakadina'dohi. Vara bivani'a'ihi 
ida Deus athi namoniva abono Isaías kohana oniki kavarani 
'bo'dakari: 

—Hovani ija'ari amasia adahaki athii 'barakia oathiki ho: 

“Vanajaha ida hagihi 
akadika'da'dia bivaadahaki kaimoni.” 
Nimania ida Isaías kohana vara hora vani'a'bo'da'avini. Hagihi 
najahani fori hiki hida kodibadani, ija'ari-ra onava'isohivini hiki 
Jahari kahojai-ra vakava'ipahinira kaimoni, akadika'da'di khana 
viahania — va'ora ni'a'aha ada João Batista. 

24Farisio adani makhira João Batista-ra vanana'dohibakhia'iki. 
25João Batista-ra vanana'dohi'ianaha: 

—Ni-Cristo, ni-Elias kohana, ni-Deus athi namoniva abono 
anokhaki ihirihi. Nahina mani ida ija'ari-ra ikanavini hija? 

26 João Batista va'ora ni'aha: 

—Vaora okanavini paha bodinia. Va'ora ohonaria'iki adani ija'ari kanai 
karajomihia. Avakadiania hojaki ada hoariha avariga'iariki. 27 Kodika'da'di 
kaoa ada ovari. Onaothia khaki bana ada. Kadadi oamani ada ovari. Hovani 
kidihonai abono ho. Arafiaki ida kidihojai jahaka'oaki. Ovari fori ohirihi bana, 
kaba'i hora nagathogatho'iki ada, oakodiara kaimoni — niha ada João Batista. 

28 Betânia ibavia vara vaabono vakani'akhama'aha adani João 
Batista, nana'dohina vihiki khama. João Batista ija'ari-ra kanavini 
ibavini nobanija Jordão vainia. 


João Batista vara bivani'aki ada Jesus 


29Ka'afokajomani vani João Batista bianokiha ada Jesus kidiania 
kha'ina. Niha ada João: 

—Ada vani hiada ovilia dorona fori hiki Deua bikaronaki. Hojai 
Deua bivajahariki abosini ida ija'ari abinini. Ovilia dorona-ra 
anaabinihi; ija'ari-ra akava'ijoaha. Onivani fori hija bana ida ovilia 
dorona fori hiki abinina, haria akava'ijoara kaimoni. Ovaria bianiki 
bana ida ija'ari hahavi vakadihojai asohiriki. 

30Vara ovani'a'iki ada ovari. Kodivarani hi'iki ada: 

“Onaothia khaki bana ada hoariha. 
Ka'da'di oamani ada ovari. 
Hovani ni-ka'da'di ohirihi. 
Homiro'a o'banana kabali, 
otanana viahania 
hoja'bo'da'iki ada.” 
Nimania hida kodivarani a'onira onanamithavini hi'iki. 
31-33Oniaroa, João Batista va'ora nava'isohi'iki adani vajoroniki, 
niha ninina Cristo-ra ogavini: 

—Jesus khana viahania ni-ooga'iaki ada makhira hana hina 
ovilia dorona fori hiki. Deus hora honaria'avini ija'ari-ra okanavini. 
Oniaroa, hora nava'isohijoravini hi'iki jaboni ada makhira hana 
hina Cristo hina: 

“Inokiki bana ada Ma'onahai Jahaki garina 
makhira kania, 
hoja'ina kidiania. 
Ovaria bikaronaki bana ada Ma'onahai Jahaki okhana 
ija'ari vakadiania, 
vava'i nahonariahihini hiki kaimoni.” 
Nimania ida Deus hora nava'isohijoravini athini. 

Asia vara niha ada João Batista: 

—Oniaroa, onoki'iki ada Ma'onahai Jahaki nama gari'ina, 
ho'doko kanokiani fori hi'ina. Makhira kania hoja'iki ada Ma'onahai 
Jahaki. Oniania ooga'aha ada makhira Cristo hina. Hora rakhaki 
hida ija'ari-ra va'ora okanaja kaimoni paha bodinia. Onanamithaki 
ada onaothia khaki, akadija'aria avigara kaimoni Cristo hina. 

34 Oniaroa, onoki'iki ada Ma'onahai Jahaki gari'ina, hoja'ina 
kidiania. Onokivini vani ooga'iki ada makhira Deus hora 
nava'isohijoravini hi'iki, oniani ida onanamithavini hija Deus kaisai 
hina ada makhira — niha ada Joao Batista. 


Andre, Simao Pedro khama vavaipohiha'iki ada Jesus 


35 Ka'afokajomani João Batista binoki'ianaha ada Jesus. Asia 
hojamaniha ada Joao Batista ija'ari-ra kanavini ibavini kania. 
Kidiania vahojaki adani kidipohi vi'bamiki. 

36 Hari. João Batista binokiha ada Jesus radahana, va'ora ni'aha: 

—Adavani hi'ada ovilia dorona fori hiki Deua bikarona'iki. 

37 João Batista athi-ra vakamitha'aha adani ipohina vi'bamiki, 
oniaroa Jesus naothia avikasiaga'aha. 38 Viaharibani'aha ada Jesus, 
va'ora noki'aha adani vikasiagaki, va'ora nana'dohi'aha: 

—Nahina mani hida kodiania avanako'dija? 

—Jesus, hanaja vania iibavija? 

39—Vanavanavanaha — Jesus va'ora ni'a'aha. 

Oniaroa, Jesu-ra vavaipohiha'aha adani vi'bamiki. Vanoki'ihi 
ida gora Jesua bivahojaki. Safini ajorana vani vakaikahi'aha, 
avikhajakosi'aha. Kidiania vahoja'ina safini-ra avavapahisiri'aha. 
Naothinia ai vihiaha adani vi'bamiki. 40Vi'bamiki adani João Batista 

ipohina Jesus naothia avikasiaga'iki. Andre oniki ada hoarana Joao 
Batista athi-ra kamitha'iki. Jesus naothia okasiaga'iki ada Andre 

41 Hari. Andréa binako'diha'imidiaha ada kidi'aajo. Simão Pedro 
oniki ada. Bini'a'aha: 

—Aajo, ada akaraga'aha Deua bikaronaki, Messias oniki — niha 
ada André. (Messias onina athii hoariha Cristo. Aihotahi abono 
ada.) 

420niaroa, Jesus kania Andréa biavikha'aha ada kidi'aajo. Simão, 
André khama vakadiabi'i onina João jaboni. Jesua vada bini'aha 
ada Simão, bini'aha: 

—lonini Simão. Jadi onini ida ionini hi'ia. Ira ono'avini hiki onii 
hoariha Cefas — niha'aha ada Jesus. (Ja'di karaho onini ida Pedro 
ariathia. Pedro onina ida Cefas judeus kaija'ari vaathia.) 


Jesus va'ora kaboa'iki adani Filipe, Natanael khama 


43 Ka'afokajomani vani Jesua binofiki ida Galiléia kaarabonia 
okhana. Okhana viahania Filipe-ra nako'di'aha, bikaraga'aha, 
bini'a'aha: 

—Filipe, hora vaipohiha'a bana. 

Oniaroa, Filipea bivaipohiha'aha. 

44Betsaida sidaji kaija'arini ada Filipe. André, Pedro khama 
vaibavi ida Betsaida sidaji oniki jaboni. 

45Hari. Filipea binako'dihaha ada kidiva'ahi Natanael oniki, 
bikaraga'aha, bini'a'aha: 

—Natanael, akaraga'iki ada makhira Moisés kohana vara 
bivani'a'bo'da'iki. Deus kava'isohihi jiriki kapapirania Moiséa 
binajiri'iki ida varani hina. Deus athi namoniva abono kohana 
vahoariha jabonia vanajiri'iki ida varani hina. Jesus oniki ada ovari. 
José oniki ada Jesus kabadia. Nazaré sidajia avijava'iki ada Jesus. 
46 Natanaea bini'aha ada Filipe: 

—Okajari'daki ida nahina jahaki Nazaré sidajia namitha'iki. Ni- 
Nazaré sidajia namithaki ada Cristo Deua bikaronaki. 

—lInavanavanaha mahija inokivini — Filipea bigathanihi ida 
athi. Va'ajihi'aha, Jesus kania avikha'aha. 

47 Oniaroa, Jesua binokiha ada Natanael khana kidiania, va'ora 
ni'aha adani ipohina: 

—Hi'o khaki Israel kaija'ari oamani o. Ni-ija'ari-ra 
nava'iponi'imariniki. 

48 Jesu-ra namaakari'aha, Natanaea binana'dohi'aha ada Jesus: 
—Nihaniki vania hora iogaja hora inokibiininivini kaba'i? 
Jesua binia'aha ada Natanael: 

—Filipe ira baranahavini viahania ivithima'oni-ra onoki'iki ho 
figira avani nabo'ani amokhinini kania. 

49Natanaea bini'a'aha: 

—Jesus, ivani Deus kaisai i. Ivani akadija'ari vakadika'da'di 
kaimoni i — niha ada Natanael va'i bodini vara nikaraho'ini. 

50 Jesua bigathanihi ida Natanael athi: 

—fFigira avani amokhininia ira onokivini-ra okahihi, oniani ida 
hora ivakaijokavini hija. Kodi'ogahai pa'itxi hida ira onanokiahivini 
hija. Inokiki bana ida kodi'ogahai danoki karaho. 

51 Jesus va'ora ni'aha: 

—Ka'oa hiki hida kodivarani vara a'onira onfavini hiki 
bana: Avanokiki bana ida nama arabikhajahani, Jacó kohana 
binokiki fori hiki. Va'ora avanokiki jaboni adani Deus ibavi 
kaija'arini avikasina, vigarina kodiania. Ija'ari Deus kania okasini 
kakara'inani ka'oa ho. Ija'ari hahavi vakadi'aajo ho — va'ora 
ni'a'aha ada Jesus. Oniaroa, ai vihi'aha adani Jesus kidipohi 
khama. 


Caná sidajia vanamonahaki ida akarai kaihinikani 


2 1Hari. Oniaroa, mahi 'bamiki radahani Caná sidajia 
amonaha'ihi ida akarai kaihinikani. Galiléia kaarabonia 
hojaki ida Caná sidaji oniki. Hojamanihi ida Jesus kaamia akarai 
kaihinikani kania. 2Jesus kidipohi khama kaboa'ahi vihiki jaboni 
avikha'aha. 
3Hari. Ihimi'ihi ida vinho. Kidiamia bini'a'aha ada Jesus: 
—Kodisai, ida ihimi'ihi vinho. 
4Jesua bigathani'ihi ida kidiamia athini: 
—Mamai, ni-onofiki ida kodibadania hora inava'isohivini. Ni- 
kha'iaki kaho ida kodibadani ka'oa kama'dani kaimoni. 
5Ọniaroa, Jesus kaamia va'ora ni'aha adani vinho-ra varavina'iki: 
—Bada vani'a bana hida kodisai a'onira nava'isohivini hiki 
kaimoni. 
6Hari. Gora vavahojaki bodinia hojaki ida paha bavini na'bahaki 
6 hiki ipohini. Ja'di kabavihi ida. Paha bavini hoarani 80 litro-ra 
gathiki ji'binija kaimoni, hoariha 100 litro-ra gathiki. Onivani fori hija 

jaboni ida paha bavini hoariha afohanana. Jadi kabavihia baviki ida 
paha Deus kava'isohihi jiriki-ra vanaabara kaimoni. Judeus kaija'aria 
vanaababakhia'iki ida va'isohihi jiriki athini va'ora nava'isohivini hiki, 
niha vakhanikhanina vaabono visokovini vajahara kaimoni Deus 
viaha, va'ora kapoarira kaimoni. Vakadihojai hiki ida vasa'a, vadama 
vaabono hiki-ra visokobakhiavini kaihinikani. Va'isohihi jiriki-ra 
vanaabavini kaimoni ida paha jadi kabavihia hojaki. 

7 Hari. Jesus va'ora ni'aha adani vinho-ra varavina'iki: 

—Vanaji'bini bana hida paha bavini hahavi. 

Oniaroa, vanajibinihahavimani'ihi. 8Vanaji'binivini naothinia 
Jesus va'ora honaria'aha: 

—Vaani bana oni paha pa'itzi paha bavinia hojaki. Avisami 
akarai kaihinikani vaka'da'diva kania — va'ora ni'aha ada Jesus. 
Vanaaba'ihi ida Jesus athi. 

9Avisami'ihi ida paha vinho ihi'iki akarai kaihinikani-ra vaka'da'diki 
kania. Bikaijo'a'ihi ida paha vinho ihi'iki. Ihinika-ra vaka'da'dikia ni- 
biogaki ida vinho ibavi hana hinia khani. Vinho-ra varavinakia avigaki 
ida paha hahavi ja'di kabavihia hojaki vinho ihi'ini. Oniaroa, ihinika 
vaka'da'diva bibaranaha'aha ada maisa, 10bini'aha: 

—Maisa hahavi kahojai oamani ida vinho kaidivaki-ra 
ravina'imidiavini, kanori abono vi'avija kaimoni. Vi'avibakhiavini 
naothinia va'ora no'a'ianaki adani vinho kaidivariki maina. Ivani 
inaibavijaha'imidiaki ida vinho kaidivaki jahaki. Vinho hoariha 
ihimini naothinia haria ino'avini hiki hida vinho jahani arafiaki — 
maisa-ra ni'a'aha ada akarai kaihinikani vakadadiva abono. Vaabono 
vara vakaniakhamavini kaba'i, ni-aviga'iaki ida paha vinho ihi'iki. 

11 Nimania ida Jesus kidibadani danoki-ra nakama'da'avini. Caná 
sidajia kama'da'iki ida kidibadani danoki. Galiléia kaarabonia 
hojaki ida sidaji. Rajomi ida Jesus kabadani danoki. Jesua 
binanokiabiininiki ida jahana danona arafiaki vakadiania, oniani 
ida ipohina vakajari'daravini hija. 

12Oniaroa, Cafarnaum sidajia avikharafoni'aha adani Jesus, kidiamia, 
kidikajo'o, ipohina vihiki, oniaroa vahoja'aha mahi ipohirikia. 


Deu-ra khai vani'avini kagorania okhaki ada Jesus 
(Mateus 21.12-17; Marcos 11.15-19; Lucas 19.45-48) 


130niaroa, amaakarihi ida Páscoa kaihinikani amonahani 
kamahini. Gaimori'aha ada Jesus Jerusalém sidajia ihinika 

amonahani kamahini viahania. 14Akhano'aha, Deu-ra khai 
vani'avini kagorani kavasiribanini bodinia okhajakosi'aha. Va'ora 
noki'aha adani makhira 'daama kahidari, ovilia, ho'doko kihiki- 
ra pavakari vakaniha'iki. Ija'aria vakapavakarivini hiki ida igitha 
Deu-ra vakanava'igavini kaimoni hini. Jesus va'ora noki'aha adani 
jaboni jiniro anaabosiva abono bada vakhanina vakadimesa 
kai'oarinia. Arabo hoariha kajinironi-ra avakanaabosikhamavini 
hiki, Jerusalem kajinironia vakajinirora kaimoni adani napaja 
vikhaki ija'ari. 

15 Oniaroa, Jesua binamonaha'ihi ida va'a kaxikotxihi, va'ora 
aakojaonanira kaimoni adani ija'ari, 'daama kahidari, ovilia 
vihiki Deu-ra khai vani'avini kagorani kavasiribanini bodinia 
vahojaki. Biakanadari'ihi ida jiniro anaabosiva abono vakadimesa. 
Biakanavararakhama'ihi ida vakadijiniro. 16Va'ora honariaha adani 
makhira ho'doko-ra pavakari vakanihaki: 

—Vaani hida avakadipavakari hiki hahavi. Hari'a 
vakanapavakarihi'ibaviniha hida kodiabi'i gorana. Nahina pavakari 
nihani ibavini hirihi hida gora — va'ora ni'aha ada Jesus. 

17 Kidipohia vakava'ihoki'ihi ida athii Deus athi kapapirania hojaki: 

“Deus, ija'ari ira khai 
vani'avini kagorani-ra 
onakaidivakarahoki ho. 
Siho akaha'diki fori kihiki 
hida gora-ra onakaidivavini ova'i bodinia.” 
Nihi hida athii pitani papira hojaki. 

18 Judeus kaija'ari vanava'isohiva abonoa ni-vavajahaki ida 
pavakarihi abono-ra va'ora aakojaonanivini, oniania Jesus kania 
avikha'aha, vanana'dohi'aha: 

—Aogavini anofiki ida Deus ira honariavini ira honariaravini 
va'ora iakakojaonanivini. Anokivini anofiki ida badani danokia 
ikabadanini, aogaja kaimoni ida ka'oa hini Deus ira honariavini. 

19 Jesua bigathani'ihi ida vakadina'dohi: 

—Vanatharara bana hida Deu-ra khai ani'avini kagorani. Mahi 
ahoarabakosikia hovani oanaja'dija bana hida. 

20 Jesu-ra vani'a'aha: 

—46 badara ipohini vani gora vanamonahava abonoa 
vanamonaha'ia hida gora. Ivani koda ianaja'diki hida gora mahi 
ahoarabakosikia? — Jesu-ra vani'aha. 

21Deu-ra khai vani'avini kagorania kavaranina kaba'i ada Jesus, 
ovani oa abono-ra vara vani'ara ada. Kidivarani hiki ida abinina 
mahi ahoarabakosikia ahoki'ina. 

22 Hari. Jesus abinina naothinia ahoki'ina, kidipohia 
vakava'ihoki'iki ida Jesus athi vara abono-ra vani'avini hi'iki, 
oniani ida Deus athi kapapirani-ra vakajari'daravini hija, Jesus athi 
ni-vakajari'daki jaboni. 


Jesua biogaki ida ija'ari hahavi vakadiva'ibodivarani 


23 Oniaroa, Páscoa kaihinikani amonahani oadani hoja'aha ada 
Jesus Jerusalém sidajia. Ija'ari vaipohikia vanoki'ihi ida badani danoki 
ipohiki-ra bada ni'a'avini, oniani ida Jesu-ra vavakaijokavini hija. 

24-25 Jesus ni-va'ora vakaijokaki. Ovari va'ora ogaki adani 
ija'ari hahavi, biogaki ida ija'ari hahavi vakadiva'ibodivarani. 
Ni-ija'aria vakaabokaki ida Jesu-ra nava'isohivini hiki biogarikia. 
Biogahahavimanji'ia ida ija'ari kava'ibodivarani afohanana. 


Jesus, Nicodemos khama vaabono vara vakani'akhamaki 


1Hari. Oniaroa, hojaha ada makhira Nicodemos oniki. Judeus 

kaija'ari nava'isohiva abono ada. Farisio jaboni ada. Jahaki 
ada. Biogavini binofiki ida Jesus ka'ojomo'ihi athini. 2Joma vania 
okha'aha ada Nicodemos Jesus kania, bini'a'aha: 

—Jesus, aogaki ida ija'ari ka'ojomo'iva abono ihini. Deus ira 
karona'iki i. Deus ira kakodiarija vaha; ni-ikaabokaki ida badani 
danokia ikabadanibakhiani. 

3Jesua bigathanihi ida Nicodemos athi: 

—Deus va'ora nofiki adani ija'ari hahavi Deu-ra avigavini 
vakadika'da'di hina. Ka'oa hi'oamanija hida varani ira 
onava'isohivini hiki. Namitha'ianarini oadani ida ija'ari, ni- 
bikaabokaki ida Deu-ra ogavini kidika'da'di hina. 

4Nicodemoa ni-biogaki ida Jesus kavarani nahina hini, oniani 
ida binana'dohi'ianavini hija: 

—Bikaabokamanija koda ida makhira kidiamia jahani 
bodinia okhajakosi'ianana 'bana'ianara kaimoni? Nihaniki vania 
namitha'ianara ada makhira, na'arihavi hi'ina kaba'i? 

5Jesua bini'a'aha: 

—Ka'oa hi'oamanija hida varani. Namitha'iarini oadani ida ija'ari, 
ni-bikaabokaki ida Deu-ra ogavini kidika'da'di hina. 'Bana'ianahi ida 

ija'ari, paha kana'ihi, o'oi'aha ada Ma'onahai Jahaki kidiania, oniani 
ida Deua bivaka'da'divini hi'ia. 6lja'ari kaisai vani ida gamo jahani 
bodinia namithaja. Ma'onahai Jahaki ija'ari kahojai-ra anaabosivini 
mani ida Deus kaisai nihani hija. 7Hari'a ija'ari 'bana'ianaki 
kavaranihi ira ka'barava. Vava'aha bana ada Ma'onahai Jahaki 
avakadimahi-ra najahavini hidiaja mahija Deus a'onira vaka'da'divini. 

8Rajomi kavaranihia okavaraniki bana ho. Sirisiriki voovooni 
roiroiki. Ija'aria bikamithahi ida sirisiriki ithoni, ni-biogaki ida 
sirisiriki hanajaja khani, ni-biogaki jaboni hanajaja okha'ini. 
Okavarajomiki ada Ma'onahai Jahaki sirisiriki fori hina. Ni- 
ija'aria binokiki khana. Ni-ija'aria biogaki ada Ma'onahai Jahaki 
ija'ari kava'ibodivarani-ra anaabosivini niha bini'a'avini — Jesua 
bini'a'aha ada Nicodemos. 

9Nicodemoa binana'dohi'ianaha: 

—Nihaniki vania namithaki ida hora inava'isohivini hiki ija'ari 
kava'ibodivarani aabosini? 

10 Jesua bini'aha: 

—loga'iaria koda hida ira onava'isohivini hi'iki, Israel kaija'ari 
ka'ojomo'iva abono ihini kaba'i? 11 Ka'oa hi'oamanija hida varani. 
Vara avani'aki ida nahina aogaki, a'onira ananamithavini hi'iki 
ida anoki'iki, kaba'i avanofihi ida ariathi-ra avakajari'davini farisio 
vahoariha khama. 

12 A'onira onava'isohivini hi'iki ida nahina namithaki 
hidiaja, araboja; oathi-ra avakajari'daha'oadahaki a'oni. A'onira 
onava'isohiki bana ho nahina namithaki Deus kania nama; 
avakamithavini kaba'i hida oathi ka'oa hini, avakajari'damanihi. 
13Ni-ija'ari okasi'iaki kaho Deus kania nama. Ija'ari hahavi 
vakadi'aajo vani ada okasi'ara. Ovari gari'iki jaboni. Hovani ija'ari 
hahavi vakadi'aajo ho — Jesua bini'a'aha ada Nicodemos. 


Ija'ari hahavi vakadi'aajo varani hina hida 


14Hari. Mahi 'bo'dakari amasia vaadahana kari Moisés 
kohana biaka'itapoamisi'ihi ida makha amovana ava nokhonia, 
biragaamanani'ihi ida ava. Onivani fori hija bana ida ija'ari 
hahavi vakadi'aajo-ra ava kania avaka'itapoamisahanavini, 
varagaamananiki bana ida ava. 15Įja'ari abononi gahinai nihahi 
ija'ari hahavi vakadi'aajo kania; bivakaijokaha; mahi ja'dini 
anokhomiriki-ra vahojahi. 

16Deus va'ora nakaidivavini arafiaki adani ija'ari hahavi, oniani 
ida kidisai-ra karonavini hija vakadiania. Hoarana ada Deus 
kaisai. Ija'ari Deus kaisai kania abononi gahinai nihahi; mahi 
jadini anokhomiriki-ra vahojahi Deus kania. Ni-Deus kahagihi-ra 
anakamadaki ida ija'ari, ni-Ibavi Jaharika'oakia okhaki. 1? Deua 
bikaronaki ada kidisai ija'ari hahavi-ra akava'ijoara kaimoni. 
Vakadihojai asohiriki abosini-ra vagathanivini kaimoni hirihi ida 
kidisai-ra karonavini hija. 

18Ni-Deua bihonariaki ida ija'ari kidisai vakaijokana hiki 
Ibavi Jaharika'oakia okhani. Deua bini'a'bo'da'iki ida kidisai 
hoarana vakaijokana hiriki Ibavi Jaharika'oakia okhani. Jesu-ra 
vakaijokaravini mani ida Ibavi Jaharika'oakia arakhani hija bana. 

19Kha'aha ada Deus kaisai ija'ari vakadiania. Mahi vagani fori 
hiki ada. Ija'ari Jahari kahojaia vakahojaibakhiana mani ida Deus 
kaisai-ra vanofiravini hija. Hojai asohiriki-ra vanofivini mani 
ida vakadiva'ibodivarani vagani-ra vanofiravini hija, oniani ida 
bakibakinia adahai fori hiki-ra vavajahavini hija, oniani ida ija'ari- 
ra nasohivini kamahini Ibavi Jaharika'oakia va'ora arakhaja bana. 

201ja'aria bivajahaki ida Jahari kahojaia kahojaini, oniani ida vagaki 
fori hiki-ra karamonavini hija, oniani ida Cristo-ra aakara'ovini hija. 
Vagaki kania maakarija vaha; nokiahi vaha ida kidihojai jaharini. 
Binofirihi ida kidihojai asohiriki-ra kava'ipahinivini, oniani ida 
bianahojavini hija, vahoariha avigaria kaimoni ida kidihojai jahariki. 

21]ja'ari hoariha vani ida Deus kahojai jahakia kahojaija. Ni- 
Cristo-ra aakara'oki, bikaimajahaki ida vagaki. Binofiki ida 
vahoariha Deus kahojai jahaki-ra vanokivini kidiania, avigaja 
kaimoni ida Deus athi niha ninini ija'aria binaabavini. 


João Batista vara bivani'aki ada Jesus 


22Hari. Oniaroa, Jesus kidipohi khama ai vihi'aha, Judéia 
kaarabonia avikha'aha. Mahi ipohiriki vahoja'aha. Vahoarahanana 
va'ora kana'aha adani ija'ari athi naabani vihiki. Rajomi kaimoni 
ida kanai. 23Hari. Enom ibavi oniki Salim maakarinia hojaha ada 
João Batista. Ovari jaboni ija'ari-ra va'ora kanaronaha'iki. Vaini 
vadinia hojaki ida Enom ibavi oniki. 24Ni-cadeia hoja'iaki kaho ada 
João Batista. 

25 Oniaroa, João Batista ipohina, judeus kaija'ari vaka'da'diva 
hoarana khama vaabono avakanaathidanoararikhama'aha. 

Vakadivarani hiki ida kanai hana hini asohiki ija'ari-ra najahavini 
Deus viaha. 

26 Hari. Joao Batista kania avikha'aha, vani'aha: 
—lIkava'ihokimanira ada makhira Jesus oniki kadania hoja'iki 
Jordao vaini nobanija? Vara ivani'a'iki ada makhira. Ovari maina 

ija'ari-ra kana'iki ada. Ifori hiki ada. Ija'ari vaipohiki avikhaki 
kidiania. Ni-vaipohijanaki adani ija'ari kadania vikhaki — Joao 
Batista-ra vani'aha. 27 Joao Batista va'ora ni'aha: 

—Khai oni'aki ida Jesus kania avikhana. Deua binofiravini 
oadani, ni-nahina namithaki akadiania. Namitha'iki ida Deua 
binofiki, oniani ida Jesus kania va'ora arakha'ia. 28 A'onivani 
avakamithabakhiaki ida kodivarani. Oabono oni'ahi: Cristo ohirihi. 
Deus hora honariavini Cristo khana viahania. 

29 Okavarajomivini ada ovari maisa fori hina. Ija'ari akarani 
kamahini maisa vania bivahojaja ida kidigamo kaimoni. Maisa 
maakarina hojaki ada kidiva'ahi. Maisa kava'ahi kaimoni hirihi 
ida gamo. Maisa kava'ahi fori ohiki ho. Khai oni'aki ida maisa 
athi-ra mitha onfavini. Ija'ari vaipohiki Jesus vakadika'da'di hina- 
ra vanofivini mani ida khai hora ni'aja. 30 Avaipohiki bana adani 
ija'ari Jesus va'ora vaka'da'diki. Ava'ba'dina oadani adani kidipohi, 
kodipohi vani adani vaihimiki fori vihira. Nimania ida Deua 
binofiki — João Batista va'ora ni'aha adani ipohina. 


Nama Deus kania gariki ada Cristo 


31 Hari. Deus kania nama gari'iki ada Cristo, ovaria 
biogahahaviki ida ogavahaki kaimoni. Ija'ari hahavi vakadika'da'di 
ada. Ija'ari araboa vanamithaki ni-hahavi-ra avigaki. Avigaki 
ida vahararana namithaki, vara vavaniaki jaboni ida vanoki'iki, 
vakamitha'iki hiki vahararana. Hahavi-ra vaka'da'diki ada ovari 
nama Deus kania gari'iki. 

32Ovaria bivava'isohihiki ida binoki'iki, bikamitha'iki Deus 
kania nama. Kaba'i, ija'ari vaipohikia vakajari'daki ida moni va'ora 
kanamonivini hi'iki. 

33Ija'ari Deus monina-ra vakaijokakia binanokiahi ida Deus athi 
ka'oa hini. 34Cristo Deua bikarona'ikia vara bivani'aha'oadahaki ida 
varani Deua binofiki. Deua bikaronaki ada Ma'onahai Jahaki Cristo 
kania okhana va'i nahonariahihihaha'oadahana hira kaimoni. 
Kidiania hojana arafiaki ada Ma'onahai Jahaki. 

35 Deua binakaidivaki ada kidisai. Kidiabi'ia biarakha'ihi ida 
hahavi hojaki Jesus Cristo saa kabodinia bivaka'da'dija kaimoni. 
36Ija'ari Jesu-ra vakaijokahi; mahi jadini anokhomiriki-ra vahojahi. 
Ija'ari Jesus athi-ra naabarihi; ni-bivahojaki bana ida mahi jadini 
anokhomiriki. Bigathanihaha'oadahaki bana ida kidihojai asohiriki 
abosini Ibavi Jaharika'oakia. 


Jesua vara bini'a'iki ida gamo Samaria kaarabonia 


1Hari. Oniaroa, farisioa vakamitha'ihi ida Jesus varani 

hina, vaipohiki adani ija'ari Jesus ipohina hina-ra vanofiki, 
oniani ida va'ora kanavini hija. Vaipohiriki vani adani João Batista 
va'ora kana'ara. 2Ni-Jesus va'ora kana'iki adani ija'ari athi naabani 
vihi'iki. Kidipohi vani adani va'ora vikanara. 

3Hari. Jesua bikamitha'ihi ida varani hina joiribanini kidiania. 
Oniania Judéia kaarabonia ajihi'ianaha, Galiléia kaaraboni-ra 
anajoiha'ianavini. 4Judéia kaaraboni, Galiléia kaaraboni hiki 
kahararakhamania hojaki ida Samaria kaaraboni. Hari. Jesua 
binofiki ida hagihi Samaria kaarabonia radahaki okhana. 5Samaria 
kaarabonia vaadaha'ina kaba'i adani Jesus, Sicar sidaji 'dihania 
avakhano'aha. Sicar sidaji maakarinia hojaki ida arabo pitani Jacó 
kohana kidisai José kohana-ra no'a'bo'davini hi'iki. 6 Arabo pitania 
hojaki ida paha aniani ibavini Jacó kohana bikhori'iki. 

Hari. Safini sohirarina vani avakhano'aha adani Jesus 
paha aniani ibavinia. Napaja vaadahana mani ida Jesu-ra 
va'ora nafajafajaha'ia. Vithirari'aha ada Jesus nami khorahaki 
kaja'diribaniki ihini vadinia. 

7-8 Vithina kaba'i, ai vihi'aha adani ipohina 'bai-ra 
vakapavakariha'avini sidajia. Jesus hojaroni'ina, akhano'ihi ida 
Samaria anani kapahahaki. Jesua bini'a'ihi: 

—Hora bana paha o'aviki kaimoni. 

9Gamoa bini'a'aha: 

—l|vani judeus kaija'ari i. Hovani samaria anani ho. Avakadija'ari 
akadija'ari khama ni-vaabono vakaimajahakhamaki. Ni-kadaija'aria 
vakaimajahaki ida akadipaha bavini, oniani ida paha hora 
ikanikhariavini-ra okava'ibodivaranikarahovini hija. 

10 Jesua bini'a'ihi: 

—Ni-hora iogaki. Ni-iogaki jaboni ida Deus ija'ari-ra no'avini 
hiki. Paha ija'ari-ra nahokikia Deua bino'aki ida ija'ari. Hora iogaja 

vaha; kodiania ikanikhariahi vaha ida paha vara ovani'a'iki; ira 
ono'amanihi vaha. 

11 Gamoa bigathanihi ida Jesus athi: 

—Bihiaki hida hodi. Ni-ivahojaki hida bavi ahoki paha-ra 
ikhinimafarivini kaimoni. Hanajaroha paha ija'ari-ra nahokiki-ra 
ikaragaki koda i? 

12 Asia vara nihi ida gamo: 

—'Bo'dakari akadi'arahoda okhananavaki Jacó kohana bikhoriki 
hida paha aniani ibavini hodi. Bi'avi'iki ida kidikhorahi kapahani, 
kidisai kohana vi'aviki jaboni ida, vakadigitha vi'aviki hida 
hodi kapahani jaboni. Hojaroniki ida nami khorahaki kapahani 
akadimoni hi'ini. Kidija'ari vanamitharonisiagaki hari. Ka'da'di 
hi'iki ada Jacó kohana. Ivani ka'da'di mani koda i? Jacó kohana 
ka'da'di hina-ra iaradamanija? 

13 Jesua bini'a'ihi: 

—Hihida hodi kapahani ija'aria bi'avibakhiavini kaba'i, mitihini 
kanabidini akaafora'ianaki. 14Ni-niki ida paha okavagahinaivini 
onofiki. Hoaranija ija'aria bi'avihi; ni-akaaforajanaki ida kanabidini 
mahi anokhomirikia. Vaini ka'da'dini kapahani kama'dani vani fori 
hija ida paha ija'ari va'ini bodinia khaonanini. Ija'ari-ra nahokiki 
fori hiki ida paha, oniani ida kidimahi ananokhomijanarini hi'ia. 

15Gamoa bini'aha ada Jesus: 

—Hora bana hida paha ini'akia mahija okanabidi akaaforajanaravini, 
hihida paha khinimahafarini ibavinia okapahahajanaria kaimoni. 
16— Janikha'imidia'a ada kadamakhira — Jesua bini'a'ihi. 

17— Jniani, okamakhirarihi — bini'aha. Jesua bigathanihi ida athini: 

—Ka'oa hi'oamanija hida iathini, ikamakhirarini-ra ikahivini. 
18Makhira sa'ai kahoarani vihiki vania ikamakhira'ia. Ni- 
kadamakhira ka'oa hiki ada kadamakhira hiki. Kadani hiriha ada. 
Ka'oa hiki ida ikamakhirarini-ra ikahivini. 

19Hari. Gamoa bikava'ibodivarani'ihi ida Jesus kavarani 
kidihojai niha nininia ogani hina. Bini'aha: 

—Deus athi namoniva abono oamani i — niha'ihi ida gamo. 

20Ni-binofiki ida abononi vara vani'avini, oniaroa gamoa 
binana'dohiha ada Jesus vakadija'ari kahojaia: 

—Hihida arabo namahiki Samaria kaarabonia akadija'ari 
avikhananavaki kohana Deu-ra vakanamasivi'iki. Judeus kaija'ari 
vani adani haria vani'abakhiara: 

“Ni-asohiki hida Samaria kaarabonia 
Deu-ra avakanamasivivini ibavini hini. 
Jerusalem sidaji vania 
jahaja ida Deu-ra vakanamasivivini ibavini hini.” 
Nimania ida kadaija'ari vaathi afobakhia. 

21 Jesua bini'a'ihi ida gamo: 

—Onofiki hida oathi-ra ikajari'daravini. Khaki bana ida mahi 
ija'ari Deu-ra vakanamasivijahakivini kamahini. Ni-hihida arabo 
namahiki ka'oa Samaria kaarabonia vakanamasiviki ada Deus. 
Ni-Deu-ra khai vani'avini kagorani ka'oa Jerusaléa hojakia ija'aria 
vakanamasiviki ada Deus jaboni. Ibavi hahavi vania ija'ari Deu-ra 
vakanamasivivini jahaja. 

22 A'onivani Samaria kaaraboni kaija'arini Deu-ra 
avakanamasivibakhiavini kaba'i, ni-Deu-ra avarigaki. Harivani 
judeus kaija'ari hari. Deu-ra aogaki hari. Akanamasivibakhiaki ada. 
Judeus kaija'ari hiki ada ovari ija'ari-ra akava'ijoaki kaimoni Deua 
bikaronaki. 

23Khaki bana ida mahi ija'ari Deu-ra vakanamasivijahakivini 
kamahini. Kama'da'iki ida mahi. Ma'onahai Jahaki ija'ari- 
ra va'ora kakodiavini, vakaabokaja kaimoni ida Deu-ra 
vakanamasivika'oavini niha ninini Deua binofivini. Deu-ra 
vanofika'oavini mani ida vakanamasivijahakivini hija bana. 
Vakanamasivivini hiki vakadiabi'i ada Deus. Vakadiabi'i va'ora 
nako'diki adani kanamasivina vihiki kaimoni. 

24Ma'onahai ada Deus. Nokiariha ada. Ma'onahai Jahakia 
biakodiaki ida ija'ari va'ini bodinia Deu-ra vakanamasivira 
kaimoni. Nimania ida Deua binofiki ija'ari kanamasivina hiki va'ini 
bodinia — gamo-ra ni'aha ada Jesus. 

25Gamoa bini'aha: 

—Aogaki bana ada aihotahi abono khana Deua bikaronaki, 
Cristo oniki. Khana kamahini haria nava'isohivini hiki Deus athi 
hahavi nahina hini. 

26 Jesua bigathanihi ida athini: 

—Hovani Cristo ho, vara ira onfaja. 

27Hari. Oniaroa, vakhano'aha adani Jesus ipohina 'bai-ra 
vakapavakarihavini vajoi'ina. Vakava'ibodivaranikaraho'ihi ida Jesus 
gamo-ra vara ni'avini. Vakadihojai hirihi ida, kaba'i ni-vanana'dohiki 
ida gamoa binofiki. Ni-vanana'dohiki jaboni ada Jesus: 

—Nahina mani ida gamo-ra vara ini'avini hija? — ni-vani'a'iki. 
Vava'i bodini oavania vara vakhaniha. 

28Oniaroa, ajihi'ihi ida gamo. Binahojahahi ida kidipaha bavini, 
ajoi'ihi. Sidaji hi'ini vani va'ora vara ni'aha adani sidaji kaija'arini: 
29— Vanavanavanaha'a bana ada makhira kodibadani hahavia 
okabadanina hora nanamitha'iki. Cristo mani koda ada okaraga'ara 
nami khorahakia kania? — va'ora ni'ahi ida gamo. 30Jesus monina- 
ra vakamithavini vani avikhaonani'aha adani sidaji kaija'arini 
vaipohiki Jesu-ra vanavanavanahavini. 

31 Hari. Avakhanorina oadani Jesus ipohina vani'aha: 

—Jesus, 'bai'a bana. 
32 Va'ora ni'aha: 

—lIniani. Ovahojaki ida 'bai avarigariki. 

33 Hari. Vaabono vakananadohikhama' aha: 

—lja'aria koda bivikhamani'ia ida 'bai kidimoni? 

34Jesus va'ora ni'a'aha: 

—lIniani. Ni-nahina bivikhaki ida 'bai. Hora karonakia 
bihonaria'iki ida badani bada oni'avini binofiki. 'Bai ohaki 
kaimoni fori hiki ida kidibadania okabadanina. Onofiki ida badani 
hora honariavini hiki-ra ona'diahivini. 35Nimania ida ija'ari 
vakadivarani afobakhia: 

“Masiko ako'bamahakhamaki radahana naothinia 
a'diki bana ida akadirakhajahi bononi.” 

Vakhaniki adani. Hi'adani ija'ari kodiania vikhaki rakhajahi bononi 
a'diki fori vihiki adani. Vada va'ora vani'ajahaki bana adani ija'ari 
vikhaki, trigo kasiroini fori vihiki adani. A'dihi ida rakhajahi 
bononi. Hidakaba'i ija'aria biava'boaki ida. Hidakaba'i kodiania 
vaabono gahinai vanihaki adani vikhaki. 

36Honai abonoa biava'boaki ida kidika'da'di karakhajahi bononi, 
oniani ida kidibadani abosini-ra gathanivini hija. Deus karakhajahi 
bononi a'diki fori vihiki adani hora vakajari'dariki. Aboahi 
kabadanihi abosini ida mahi ja'dini anokhomiriki Deus kania 
gahinana hija. Khai vakhanijabanaki adani ija'ari varakhajahaki, 
ija'ari ava'boahaki khama. Khai vani'aki ida rakhajahi a'diki a'boani 
abosini. 

37Ka'oa hiki ida varani ija'aria vani'abakhiaki: 

“Makhira hoarana 
binatxiotxiohi ida 

rakhajahi 'ba'dani. 
A'dini kamahini makhira hoariha biava'boaki ida.” 
Vakhaniha. 

38Nimania bana hida varani namitha'iki avakadiania. 

Vahoariha vanatxiotxio'imidiaki fori hiki ida Deus athi, naothinia 
avana'diahi'ihi ida vakadibadani. Vahoariha vananamitha'imidiahi 
ida varani ohina. A'onimaina omonina-ra vara avavani'avini 

vani avaathini-ra vakajari'dariha adani. A'onira okaronavini hiki 
ija'ari hora avigariki vakadiania. Rakhajahi a'diki avani a'boaki 
kabadanihi fori hiki ida omonina va'ora avakanamonivini — va'ora 
ni'aha ada Jesus. 

39 Oniaroa, Samaria kaaraboni kaija'arini vaipohiki Sicar sidajia 
vahojakia vakamitha'iki ida gamo athini, va'ora nanamithavini 
hi'iki ida kidibadani hahavi Jesua binava'isohivini hi'iki, oniani ida 
Jesu-ra vakajari'daravini hija. 

40 Oniaroa, Jesus kania avakhano'aha, vakaboa'idanokiha 
vakadiania hojara kaimoni. Oniaroa, mahi 'bamiki hoja'aha ada 
Jesus vakadiania. 41Hojaha. Vakamithahi ida athi, oniani ida ija'ari 
Jesu-ra vakajari'dariki-ra va'ora ana'ba'dija. 42 Gamo-ra vani'aha: 

—Ni-akajari'da'imidiaki ida Jesu-ra vara ivani'avini. Hidakaba'i 
ni-akajari'daki ida kidivarani akamitha'iki. Aogaki ada ija'ari 
hahavi akava'ijoava abono hina. 


Jesua bianaihota'iki ada ka'da'di kaisai 


43Hari. Oniaroa, Samaria kaarabonia mahi 'bamiki vahoja'aha 
adani Jesus Sicar sidaji kaija'arini vakadiania. Naothinia 
va'ajihi'aha, Galiléia kaarabonia avajoi'aha. 44Niha ada Jesus: 

—Deus athi namoniva abono-ra vagathanijahakiriha adani ibavi 
bivavijavaki kasidajini kaija'arini — nimania ida Jesus abono-ra 
vara vani'avini athini. 

45Hari. Galiléia kaarabonia ajoi'aha ada Jesus. Kaikahina vani 
Jesu-ra vagathanijahaki'aha adani Galiléia kaaraboni kaija'arini. 
Va'oaniaro jaboni avikha'iki Jerusalém sidajia vanakanorija 
kaimoni ida Páscoa kaihinikani. Jerusaléa vakanorina oadani, 
vanoki'iki ida Jesus kabadani danoki, oniani ida joi'ina vakadiania 
vagathanijahakivini hija. 

46Hari. Oniaroa, Galiléia kaarabonia Caná sidajia joi'aha ada 
Jesus. Caná sidajia hojana kari ada Jesus, paha-ra vinho aniha'iki 

ada. Hari. Cafarnaum sidajia hojaha ada ija'ari-ra vaka'da'diki. Va'ora 
honariafiahaki adani sidaji kaija'arini arabo kaka'da'dini kaimoni. 
Arabo kaka'da'dini kahonai abono ada ovari. Kavamonikarahoha ada 
Cafarnaum sidaji kaija'arini vakadika'da'di kaisai. 

47 Hari. lja'ari-ra vaka'da'dikia bikamitha'ihi ida Jesus varani 
hina Judéia kaarabonia ajihi'ina, Galiléia kaarabonia khano'ina. 
Oniaroa, Jesus kania akhano'aha, Jesu-ra kanikharia'aha: 

—Jesus, kodisai kania aokha'ava bana mahija ianaihotavini. 
Abinihana amaakariki ada kodisai. Ada Cafarnaum sidajia hojaha. 

48 Jesua bini'a'aha: 

—Nonivani avanokiravini oadani ida badani danoki ija'ari-ra 
nava'ibodivaranikarahoki, hora avakajari'daki a'oni. 

49Ija'ari vaka'da'diva bini'aha: 

—Jesus, aokhajorakiva bana. Kodisai ada abinihana amaakarira. 

50 Jesua bini'a'aha: 

—Ajoi'a bana igorania. Ada aihota'aha kadaisai. 

Ni-makhira bikajari'dajanaki ida Jesus athi, ajoiaha gorana. 

51 Okharimanani'ina kaba'i, vikha'aha adani kidihonai 
abono kidiania, vaabono vaakaragararikhama'aha hagihia, 
vakanamoni'aha: 

—Ada aihota'aha kadaisai. 

52Va'ora nana'dohi'aha: 

—Safini nihafori hikajomana vani akabaravarina kama'da'ara 
ada kodisai? 

Vagathani'ihi ida kidina'dohi: 

—Hidanija safini aadosina vani akabaravari'ara ada isai. 

s3lsai kaabi'ia bikava'ihoki'ihi ida safini aadosi'ina hidanija Jesua 
bini'avini: 

—Aihotaki bana ada kadaisai — oniani ida makhira, gorana 
kaija'arini khama Jesu-ra vakajari'daravini hija. 

54 Judéia kaarabonia okhana viahania ada Jesus, bada 
bini'aroniki ida badani danoki karajomihi hoarani. Ajoina Galiléia 
kaarabonia bada bini'a'iki ida badani danoki karajomihi hoariha, 
ija'aria avigara kaimoni ada Jesus Deus kaisai hina. 


Jesua bianaihotaki ada makhira jo'o aba'oronisiagaki 


5 1Hari. Oniaroa isai-ra anaihotavini naothinia, 
ogaimori'ianaha ada Jesus Jerusaléa. Judeus kaija'aria 


O Novo Testamento na Paumarí do Brasil, 2da ed. © 2010, Liga Bíblica Internacional 


Joao 5 392 


vanamonaha'ianahi ida ihinika hoariha Deu-ra khai vani'ara 
kaimoni, oniani ida Jesu-ra arakha'ianaja Jerusaléa. 

2Jerusalém kavasiribanini bodinia hojaki ida ja'di khorahaki 
kapahaki karaho. Ibavi onini judeus kaija'ari vaathia Betezata. 
Betezata kamaakarikhamaki ida bakatha ija'ari ovilia-ra 
avavi'oivini ibavini. Hari. Paha i'oarinia hojaribanaoniki ida 
amokhini. Sa'ai kahoarani hiki ida amokhini ipohini. 3Amokhini 
kania viomaonahaki adani ija'ari vaipohiki vakavamoniki. 
Vahojaki adani vakamaodorohaki, vatonorohaki, vajo'o 
aba'oronisiagaki vihiki. Vanokhaki ida paha kitxokitxoni. 
4Ni-mahi hahavi kitxokitxoki ida paha. Deus ibavi kaija'arini 
vania binakitxokitxoja ida paha. Paha kitxokitxoni kamahini 
aki'dafafoni'imidiaki ida ija'ari kavamoniki hoarani, aihota'ihi. 

sHari. Amokhini kania hojaha ada makhira jo'o aba'oronisiagaki. 
38 badara ipohini ni-adahaki ada makhira. 

6Oniaroa, amokhini kania akhano'aha ada Jesus, binokiha 
ada omaki, biogamanihi ida badara ipohini bivakavamoni'iki. 
Binana'dohi'aha: 

—la'aihotani-ra inofimanija? 

7Bigathanihi ida Jesus kana'dohi: 

—Ha'a, onofiki ida oa'aihotana. Paha kitxokitxoni kamahini ni- 
nahina hora kajoamoraki. Oviaha-ra avavasokovini, ni-nihanikia 
oabono oarahokafoniki paha kitxokitxoki kania. Ookharafonina 
kaba'i, hoariha miro'a aki'dafafoniki oviaha. 

8Jesua bini'aha: 

—Gama'a, inabiini'a o ijorani, adaha'a. 

9Jorakia aihota'aha ada makhira. Gamaha, jorana-ra nabiiniha, 
adaha'aha. Hari. Judeus kaija'ari vakadi'akoiri kamahini vani Jesus 
makhira-ra anaihota'aha. 

10OỌniania judeus kaija'ari vanava'isohiva abonoa vanokiha ada 
makhira jorana-ra kaiba'ivini, vani'a'aha: 

—Hidakaba'i akadi'akoiri kamahini hida. Akadija'ari 
avikhananavaki vakadiva'isohihi jirikia biva'aharihi ida ija'ari jorai- 
ra kaiba'ivini akadi'akoiri kamahini. Inaabarihi ida va'isohihi jiriki 
papira hojaki. 

11 Va'ora ni'aha: 

—Hi'ada hora anaihota'iki hora honariavini ojorana-ra 
okaiba'ivini. 

12 Vanana'dohi'aha: 

—Hana hina makhira ira honariaja ijorani-ra ikaiba'ivini? 

13Hari. Ni-bioga'iki ada makhira anaihotana hi'iki. Makhira-ra 
anaihotavini naothinia ajihijoraki'aha ada Jesus, ija'ari vaipohiki 
vahararana okhami'aha, oniani ida makhira aihota'ikia biogaravini 
hi'ia. 

14Ọniaroa, Deu-ra khai vani'avini kagorani kavasiribanini 
bodinia okhajakosi'aha ada Jesus, biakaragajakosi'aha ada makhira 
bianaihota'iki, bini'aha: 

—labono akava'igairi bana. Ia'aihota'iki i. Haria hojai asohirikia 
kahojaijana. Hojai nikia ikahojai'ianahi; ipohimajani arafiaki bana 
i — Jesus bini'a'aha. 

15Oniaroa, ajihi'aha ada makhira. Judeus kaija'ari vanava'isohiva 
abono vakadiania okhaha, va'ora nava'isohi'aha: 

—Jesus vani ada hora anaihota'ara — va'ora ni'aha. 

16Hari. Vaihamahi'aha. Vakadi'akoiri kamahini Jesua 
bivakaajiravini mani ida vanajahariharivini vanofivini hija. 17 Jesus 
kania vikhami'aha. Jesua bigathani'ihi ida vaathi: 

—Kodiabi'i vani va'ora kajoamoraha'oadahara adani ija'ari. Hovani 
jaboni va'ora okajoamoraha'oadahaki adani. Kodiabi'i ada Deus. 

18 Jesus kavarani va'ora naihamahi'ianaha adani judeus kaija'ari 
vanava'isohiva abono. Va'ora naihamahibiininiki ida vakadi'akoiri 
kamahini Jesua bivakaajiravini. Va'ora naihamahi'ianaki 
ida Deua kaabi'ina-ra kahivini. Deus hina-ra kahivini va'ora 
naihamahi'ahapiki'aha, oniani ida Jesu-ra vanaabinivini-ra 
vanofivini hija. 

Deus kaisai ija'ari-ra vaka'da'divini varani hini hida 

19Hari. Oniaroa, Jesua bigathani'ihi ida judeus kaija'ari 
vanava'isohiva abono vakadi'aathidanoarari: 

—Ka'oa hiki hida kodivarani vara a'onira oni'avini hiki bana. 
Deus kaisai ohina kaba'i, ni-hovani oa okaabokaki ida badani Deua 
bihonariaki. Bada oni'aki ida badani kodiabi'ia bada bini'avini 
onokiki. Badani hoariha ni-bada oni'aki. Onivani fori hija hida 
kodibadani. Badani hahavi kodiabi'ia bada bini'aki, kidisai ohina 
mani ida bada oni'avini hija jaboni. 

20Kodiabi'i hora nakaidivavini mani ida kidibadani bada 
bini'akia hora nanokiahihahavivini hija. Hora nanokiahivini hiki 

bana ida badani jahani arafiaki bada oni'aki kaimoni. Kodibadani 
a'onira ka'baraki bana a'oni. 21 Kodiabi'i kabadani hiki ida 

ija'ari abini'iki-ra anahokivini, va'ora no'avini hiki mahi jadini 
anokhomiriki kidiania. Kodibadani jaboni kodiabi'i kabadani fori 
hiki. Ija'ari hana hini-ra mahi jadinia ono'avini-ra onofihi; ono'ahi. 

22 Ni-kodiabi'ia bivahonariahiki bana ida ija'ari hahavi 
vakadihojai abosinia. Kodiabi'i hora no'avini hiki ida ogahai 
danoki okaabokaja kaimoni ida vakadihojai onasohivini, va'ora 
ohonariafiahavini afohanana Ibavi Jahaka'oaki Ibavi Jaharika'oaki 
hikia avikhana. 

23 Deua binofiki ida ija'ari hora vavava'ihavini, oniani ida 
vakadihojai onaabosivinia hora honariavini hija bana. Binofiki 
ida hora vavava'ihavini, Deu-ra vavava'ihavini vani fori hini. 
Ija'ari hora kaipahirihi; ni-Deu-ra kaipahiki jaboni. Ija'ari hora 
kaipahirihi; ni-bikaipahiki jaboni ada kodiabi'i hora karona'iki. 

24Ka'oa hiki hida kodivarani. Ija'aria bikamithahi ida oathi, 
binaabahi, bikajari'dariha ada Deus hora karona'iki, oniani ida 
mahi ja'dini anokhomiriki-ra vahojavini hija. Ija'ari vakadihojai 
asohiriki abosini kamahini ni-vahararana hojajanaki ida ija'ari hora 
vakaijokaki. Ni-hagihi Ibavi Jaharika'oakia okhakia adahajanaki 
ida ija'ari hora vakaijokaki. Kama'da'iki ida kidimahi anokhomiriki 
Deus kania. 

25Ka'oa hiki hida kodivarani. Khaki ida mahi, kama'da'iki ida 
mahi hovani Deus kaisai ho, va'ora vara oni'ara kaimoni adani 
ija'ari vaabiniki fori vihiki. Deu-ra avigaravini mani ida vaabiniki 
fori va'ora nihaja. Oathi-ra vanaabaha; va'ora oanahokiha, 
kama'daja kaimoni ida vakadimahi ja'dini anokhomiriki. 
26Kodiabi'ia binakama'daki ida ija'ari kamahi ja'dini anokhomiriki. 
Kodiabi'i kabadani fori hiki jaboni hida kodibadani. Kodiabi'i hora 
honariabakhiavini hiki ida ija'ari kamahi ja'dini anokhomiriki-ra 
onakama'davini. 

27 Kodiabi'i hora nava'isohi'bo'davini: 

— Kodisai, ija'ari hahavi vakadi'aajo ihini mani ida vakadihojai 
inasohivini ira ohonariavini hija. Kadabadani hiki ida ija'ari 
hahavi vakadihojai jahaki jahariki abosini nahina hinia va'ora 
inava'isohivini — hora ni'a'aha ada kodiabi'i. 

28Hari'a a'onira ka'barava hida kodivarani. Khaki bana ida 
mahi ija'ari kohana hahavi oathi-ra vakamithavini kamahini. 

29 Vavaka'damahaki kania vikhaonanihahaviki bana adani ija'ari 
vaabini'iki. Hi'adani ija'ari badani jahakia vakabadanibakhiaki 
avahoki'ina Deus kania avikasiki bana adani, kidiania vahojara 
kaimoni mahi anokhomirikia. Vahoariha vani adani Jahari 
kahojaia vakahojaibakhiara avahoki'iki bana adani jaboni. Va'ora 
ohonariavini hiki Ibavi Jaharika'oakia avikha'ina. 


Deus Jesu-ra karonavini kavaranihi 


30 Asia vara niha ada Jesus: 

—Ni-hovani ka'oa okaabokarihi hida ija'ari kahojai-ra 
onasohivini kabadanihi. Kodiabi'i vani hora nava'isohivini hija 
ida ija'ari kamahi jahani jaharini, oniani ida nahina binofiki-ra 
onasohivini hija. Ni-hovani ka'oa oabono ohonariaki, onaabaki 
ida hora karona'iki athi, oniani ida ija'ari vakadihojai abosini-ra 
onasohivini hija. 

31 Oabono vara ovani'ahi Deus hora karonavini, ni-avarigaki hida 
kodivarani ka'oa hini ka'oa hirini. 32Hoja'iki ada hoariha Deus hora 
karonavinia kavaraniki. Oogaki ida kidivarani ka'oa hini vara hora 
vani'avini. 

33 A'onivani va'ora avakarona'iki adani avaathini avikhava abono 
João Batista kohana kania. Ka'oa hiki ida kidivarani vara hora 
vani'ajoravini. 34lja'ari hora nanamitharavini kaba'i, hovani oogaki 
ida varani ka'oa hini oabono vara ovani'avini. A'onivani avanofiki 
ida ija'ari hoariha vara hora vani'avini, oniani ida João Batista 
kavarania a'onira onava'ihokivini hi'ia. A'onira oakava'ijoavini 
kaimoni mani ida João Batista kavarani ka'oa hini-ra okahivini 
hija. 

35Lamparina ha'dini vagani fori hiki ida João Batista kavarani. 
Kidivarani avakamithavini oadani lamparina vagani kania 
avaadahaki fori avihiki a'oni. Mahi ipohiriki kidivarani khai a'onira 
ni'a'iki a'oni. 36lja'ari João Batista kavarani-ra vakamitha'ikia 
avigapa'itxihi ida Deus hora karona'avini. Hari. Vara a'onira 
oni'avini hiki bana ida kodibadani danoki, avarigaja kaimoni ida 
Deus hora karona'avini. Kodiabi'i hora no'avini hi'iki ida danona, 
okaabokaja kaimoni ida badani danoki hora honariavini hi'iki. 
Badani danokia ija'ari-ra onanokiahivini, oniani ida kodiabi'i hora 
karonavini-ra avarigavini hija. Deus hora kakodiarija vaha; ni- 
okaabokaki ida badani danoki-ra onamonahavini. 

37 Kodiabi'ia jaboni vara bivani'aki ida hora karona'avini 
kavaranihi. A'onivani ni-avakamitha'iaki ida vara nina, ni- 
avanoki'iaki ida nokho. 38 Avakadiva'ibodivarania hojaja vaha ida 
kodiabi'i athi; oathi-ra avakapoarimanihi vaha. Hora avakajari'dahi, 
avakajonihi jaboni ida kodiabi'i hora karonavini varani hini. 

39Deus athi kapapirania hojaki jaboni ida Deus hora karona'avini 
kavaranihi. Vada avani'abakhiaki ida Deus athi papira hoja'iki. 
Avakava'ibodivaraniki ida papira athini a'onira nava'isohivini hiki 
mahi jahaki ja'dini anokhomirikia avagahinaja kaimoni. Deus athi 
papira hoja'iki hora vara vani'a'iki ho. 40Kaba'i, ni-kodiania avikhani- 
ra avanofiki, avagahinaja kaimoni mahi jahaki ja'dini anokhomirikia. 

41-42 A'onira oogaki ho niha avakhanikhanini. Deus va'i-ra 
avavajahavini-ra avanofiki a'oni. Oogaki ida avava'ini bodinia 
Deu-ra avanofiravini, oniani ida khai hora avaniï'a'imarinivini- 
ra onofiravini hija. 43Hora rakhaki avakadiania kodiabi'i hora 
karona'avini. Ni-hora avagathaniki. Khaki vahabini ida ija'ari 
hoariha avakadiania Deua bikaronariki, avagathaniki ada ovari. 

44Hojaki ada Deus hoarana, ni-hojaki ada hoariha. Ni- 
avanofika'oaki afodoro ida hojai Deua bivajahakia avakahojaini, 
Deus avakadihojai jahani-ra kahira kaimoni. Avanofi'oamanija 
ida vahoariha avajahaka'oani-ra vakahivini. Avavajaha'oamanija 
hida varani nikia avaabononi avakaniakhamavini. Nini oadani ida 
avakadiva'ibodivarani, ni-avakaabokaki ida hora avakajari'daravini. 

45 Avakava'ibodivarani'imariniki ida Moisés kohana kahonari 
jiriki-ra avanaabavini. Ija'ari kahojai abosini kamahini ni- 
hovani Deus viaha a'onira oanaathidanoarariki bana honari 
jiriki-ra avanaabaravini. Moisé-ra avavakaijokavini kaba'i, ovari 
a'onira anaathidanoararira Deus viaha athi avanaabaravinia. 
46Moises athi-ra avanaabaki avaabononi avavanihavini. Ni- 
avanaabaki. Moisea binajirijora'iki ida varani china. Moisés 
athi-ra avakajari'darija vaha; ni-oathi-ra avakajari'daki jaboni. 

47 Avakajari'daki ida Moisés vara hora vani'a'bo'davini papira 
jirikia, oniani ida kodivarani-ra avakajari'davini hija. 


Jesus 'baia va'ora no'aki adani ija'ari vaipohiki 
(Mateus 14.13-21; Marcos 6.30-44; Lucas 9.10-17) 


1Hari. Oniaroa, Galiléia ka'dakonia avakakafiani'aha adani Jesus. 
Galiléia kadakoni onini hoariha Tiberíades ka'dakoni. 2Ija'ari 

vaipohikia vavaipohiha'aha ada Jesus. Ija'ari vakavamoniki-ra va'ora 
anaihotavini vanokibakhiavini mani ida vavaipohihavini hija. 3Arabo 
namahikia avigaimori'aha adani Jesus, kidipohi khama. Va'oaniaro miro'a 
avakhanomori'aha, vavithionaha'aha. Vigaimorisiaga'aha adani ija'ari 
vaipohiki. 4Amaakariki ida Páscoa kaihinikani amonahani kamahini. 
5Jesus vada niribani'aha, va'ora noki'aha adani ija'ari vaipohiki 
vigaimorisiagaki vamaakari'ina, oniania binana'dohi'aha ada Filipe: 

—Filipe, hanaja vania koda bana 'bai-ra akapavakarija hihadani 
ija'ari hahavi-ra va'ora ano'avini kaimoni? 

6Jesua biogaki ida niha ninini va'ora no'avini adani ija'ari 'baia. 
Binofiki ida Filipe-ra kaijo'avini, oniani ida binana'dohivini hija. 

7Filipea bigathani'ihi ida kidina'dohi: 

—Ni-hanaja pão-ra aakapavakarihaki vakadimoni. Ni-arajomaki 
ida 200 hiki jiniro 'ba'dani pão-ra akanaabosivini kaimoni hini, 
vagahinara kaimoni pão kabobini kapa'itxia afohanana — Jesu- 
ra nj'a'aha. Mahi hoarani kavabadanini abosini fori hiki ida jiniro 
'ba'dani prata amonahaki hoarani. 

8Hari. Vara niha ada Jesus ipohina André oniki. Simão kakajo'o 
ada André. Bini'aha: 

9— Jesus, hada hojaha isai ahararana, pão sa'ai kahoarani kihiki- 
ra kavahojaki. Pão kakaidivariki hida cevada kaoniki. Abaisana 
'bamiki-ra vahojaki hada. Ni-ija'ari hahavi hida vahojaki-ra va'ora 
anarajomaki hada abaisana isai vahi'ana. 

10—Va'ora vahonaria'a hadani ija'ari vaipohiki vavithionahana 
— Jesus va'ora ni'aha adani ipohina. Hojaki ida arabo namani 
kahogoini itxani vavithionahara kaimoni. Ija'ari vahararana 
vahojaki adani makhira 5 mil vihiki vaipohina. 

11 Jesua biagathi'ihi ida pão, Deu-ra ni'aha: 

—Deus, ivani ijahaki i, paoa haria ino'a'iki i — niha ada Jesus. 
Naothinia biakarakha'ihi ida pão kidipohia vakaravinaja kaimoni. 
Ija'ari vavithionahaki-ra va'ora vano'afiaha'aha. Onivani fori 
hi'ianaha ada abaisana. Deu-ra khai ni'avini naothinia biarakha'aha 
ada abaisana, kidipohia vakavagahinaifiaha'aha. 

12Vi'baihahavi'aha vava'i na'bihahavimani'aha. Vaakharaha'ina 
naothinia ipohina-ra ni'a'aha ada Jesus: 

—Vakanajoroni ida pão akahabarini kabobihani, abaisana 
ahabarina hiki. Ni-onofiki ida 'bai ahabarini kavithimani — va'ora 
ni'aha ada Jesus. 

13 Oniaroa, vanajoroni'ihi ida 'bai ahabarini. Vanaji'biji'biha'ihi 
ida 12 so'oro pão akahabarinia. 14lja'ari vajoronikia vanoki'ihi ida 
badani danoki karajomini Jesua bada bini'a'iki, oniani ida vaabono 
vakani'akhamavini hija: 

—Hada vani hihada Deus athi namoniva abono anokhaki. Moisés 
kohana vara bivani'ajora'iki ada ovari ija'ari vakadiania kha'iki — 
vakhaniha. 15 Vanofiki ada Jesus vakadiarabo kaka'da'dini hina, 
oniani ida Jesu-ra avavadadamivini-ra vanofivini hija. Ni-Jesua 
binofipa'itxiki. Biogaki ida vagathivini vanofivini, oniani ida arabo 
namahiki kania Jesus hoarana-ra aragaimori'ianaja. 


Jesus adahaki paha namania 
(Mateus 14.22-23; Marcos 6.45-52) 


16Hari. Oniaroa, mithani vaivaini vani avikharafoniha adani 
Jesus ipohina. 17 Vaki'damaha, avakajoifiani'aha, Cafarnaum 
sidaji-ra avakanikhahavini. Vakavanamina kaba'i, vakajomini'aha. 
Ni-vakadiania kha'iaki kaho ada Jesus. 

18Oniaroa, jorakia kaikahihi ida sirisiriki danoki, kana'bahaki 
ida komini. 19 Arabo-ra vakananapajahivini vani avakanoki'aha 
ada Jesus paha namania adahana, va'ora kanamaakari'aha. 
Vakanoki'aha, va'ora kanaimahida'aha. 
20— Hari'a vaimahida. Hovani Jesus ho — niha ada Jesus. 

21 Oniaroa, khai vani'ahi ida Jesus ki'dama'ina vakadiania. 
Jorakia avakakhanomisi'aha avakanikhaki kania. Avako'omisiha, 
vigaimoraha'aha. 


Ija'aria ni-avigaki ada Jesus hanaja okha'ina 


22-23 Hari. Oniaroa, nobanija asia vahojaroniha adani ija'ari 
vaipohiki Jesus va'ora 'baia no'a'iki. Avakogaki ida kanava 
kahoarani ka'oa adamia kahojani vi'baina kaba'i. Ija'ari vaipohikia 
avigaki ida Jesus ipohina vaka'ajihi'ina kanava kahoarania, 
ni-kidamana vanokiki ada Jesus vakadiania. Arabo vania 
vanahojahavini avigaha. 

Ka'afokajomani vani ni-ija'aria avigaki ada Jesus hanaja 
okha'ina. Ija'ari vaipohikia asia vakadiania hojaki vavanihaha 
ada Jesus. Kidipohi vakadiani vania okha'ara ada. Vahojaronikia 
vanakodi'aha, ni-vakaraga'iki. Vanakodivini kaba'i vakaikahi'aha 
adani ija'ari vahoariha Tiberíades sidajia vikhaki. Kaipohiki ida 

vakadikanava. Avi'omisiaha adani ija'ari vaipohiki, Jesus Deu-ra 
khai ni'avini kania ija'ari-ra va'ora 'baia no'avini ibavini maakarinia. 
24]ja'ari vaipohiki vava'i-ra kadi hiki ida Jesus hojajanarina. 
Jorakia vakidama'aha kanava afohanana avikafianisiagara 
kaimoni, Jesu-ra vanako'diha'avini nobanija Cafarnaum sidajia. 


'Bai havahaki ija'ari kamahi anokhomiriki ada Jesus 


25 Hari. Oniaroa, avakhanofianisiagaha adani ija'ari vaipohiki. 
Vakaraga'aha ada Jesus nobanija, vanana'dohi'aha: 

—Jesus, nihaforija ikaikahija hida? 

26 Jesus va'ora ni'aha: 

—Ka'oa hiki hida varani. Hora avanako'divini hiki ida pão- 
ra avakaha'avini, avava'ini na'bi'ini. Ni-kodibadani danoki-ra 
avarigavini-ra avanofivini hirihi hida hora avanako'dihavini 
hija. Pão-ra oakanaipohivini kaba'i, ni-avarigaki ida Deus hora 
karonavini okhana avakadiania. 

27Ni-hovani ka'oa hora avanako'diharihi. 'Bai vani ida avanako'dihaja 
kodiania. Ni-a'bo'daki ida ija'ari vakadi'bai vahaki. Hojaki ida 'bai 
hoariha ijaari kamahi-ra ananokhomiriki. Bada vania mahija 'bai vara 
ovani'aki-ra avagathanivini, avakadimahi-ra ananokhomiriki kaimoni. 
Hovani ija'ari hahavi vakadi'aajo ho. Kodiabi'i ada Deus. Hora ni'a'aha: 

“Kodisai, ira okaronavini hiki ija'ari vakadiania 
va'ora ino'ara kaimoni 
mahi ja'dini 
anokhomirikia” 
Hora ni'a'iki ada. Hora karonavini mani ida a'onira ono'avini hija 
bana 'bai ija'ari kamahi-ra ananokhomirikia. 

28 Hari. Jesu-ra vanana'dohi'aha: 

—Nahina mani ida Deua binofija bada ani'avini, agahinaja 
kaimoni 'bai vara ivani'akia? 

29 Jesus va'ora ni'a'aha: 

—ÎIniani, ni-nahina-ra bada avani'arihi. Deua binofiki ida hora 
karona'avini avakajari'daravini. Binofiki ida hora avavakaijokavini. 
Nimania ida Deua binofiki. 

30-31 Vani'aha: 

—Amasia vaadahana kari adani akadija'ari avikhananavaki, 
vahabakhiaki ida maná. Vakadikiivi ida maná. Deus athi 
kapapirania hojaki hida athi: 

“Ovari va'ora no'avini hiki 

ida 'bai nama gariki 

vahaki kaimoni.” 
Hari. Moisés kohana va'ora no'avini hi'iki ida mana nama gari'iki, 
akadija'ari avikhananavakia vahaki kaimoni. Anokivini anofiki ida 
badani danokia ikabadanini kidibadani danoki fori hiki, aogaja 
kaimoni ida Deus ira karona'avini, Moisé-ra karona'avini vani fori ihini. 
Hana hini badani danokia haria inanokiahihi? Ni-ira akajari'dajanaki. 

32 Jesua bigathanihi ida vaathi: 

—Ka'oa hiki hida kodivarani. Moisés kohana hiriha ada 
maná va'ora no'ara. Deus vani ada va'ora no'a'ara. Maná hirihi 
ida 'bai ka'oa hini nama gariki. Kodiabi'i vani ija'ari-ra va'ora 
no'avini hija ida 'bai ka'oa hini kidiania gariki. 33'Bai ka'oa Deua 
bikavagahinai'iki ada ovari nama gari'iki. Ovaria bianaja'diki ida 
ija'ari kamahi anokhomiria kaimoni — va'ora ni'aha ada Jesus. 

34Vani'aha: 

—Jesus, haria no'abakhia hihida 'bai ini'akia. 

35Jesus va'ora ni'aha: 

—Hovani oa 'bai havahaki ija'ari kamahi anokhomiriki ho. 

Ija'ari kodiania abononi gahinai nihahi; ni-vai'amijanaki, va'ini 
na'bihaha'oadahaki fori hiki ida. Ija'ari hora kajari'dariki, hora 
vakaijokaki, ni-kanabidini akaaforajanaki fori hiki. 

36 Hari. A'onira onava'isohivini hiki, hora avanokivini kaba'i, ni- 
hora avavakaijokaki. 37Kodiania vikhahahaviki bana adani ija'ari 
kodiabi'i hora no'avini vihi'iki. Ni-okajoniki ida ija'ari kodiania 
khaki abononi gahinai nihavini-ra nofiki. 

38 Nama Deus kania ohojana ogari'ihi. Hora rakhaki badani Deua 
binofikia okabadanija kaimoni. Badani onofikia okabadanina hirihi 
hida hora rakhaja. 39Kodiabi'ia binofiki va'ora oakadava'ajahakivini 
adani ija'ari hora no'avini vihi'iki. Hora karonakia ni-binofiki 
ida ija'ari hoarani akamadaki okharini kidiania. Binofiki ida 
ija'ari kahojai abosini kamahini Deus hora no'avini vihi'iki-ra 
va'ora oanahokihahavivini, vavahojaja kaimoni ida mahi ja'dini 
anokhomiriki Deus kania. 

40Kodiabi'i va'ora nofiki adani Deus kaisai ohina-ra 
vakajari'dariki mahi anokhomiriki-ra vavahojavini, oniani ida 
ija'ari kahojai abosini kamahini hora vavakaijokaki-ra va'ora 
oanahokivini hija Deus kania — va'ora ni'aha ada Jesus. 

41Oniaroa, judeus kaija'ari vanava'isohiva abonoa vavajahariki 
ida Jesus abono-ra vara vani'avini: 
“Hovani oa 'bai havahaki 
ija'ari kamahi 
anokhomiriki ho 
nama gariki ija'ari 
vakadiania ho.” 
Nimania ida Jesus kavarani vavajahariki. 

42Oniania vaabono vakani'akhama'aha afohanana: 

—Hihada Jesus José kohana kaisai hada. Va'ora aogavini kaba'i 
adani kidiabi'i, kidiamia vihiki, nama garina-ra kahi'aha. Ni-nama 
gaririha ada. 

43 Jesus va'ora ni'aha: 

—Hari'a kodivarani asohirini-ra vakahijana. 44Kodiabi'i 
hora karonaki ija'ari-ra baranaharavini oadani, ni-ija'ari ka'oa 
bikaabokaki ida kodiania abononi gahinai nihavini. Ija'ari kahojai 
abosini kamahini oanahokiki bana ida ija'ari abononi gahinai 
nihaki kodiania, bivahojaja kaimoni ida mahi ja'dini anokhomiriki. 

45Deus athi namoniva abono kohana vaathi kapapirania hojaki 
hida athii: 

“Deus va'ora ka'ojomo'iki bana adani ija'ari 
hahavi.” 
Nimania ida papira athini. Ija'aria bikamithahi ida kodiabi'i 
ka'ojomo'ihi athini, binaabahi jaboni, oniani ida kodiania ija'ari-ra 
rakhaja, abononi gahinai nihaja kaimoni. 

46 A'onira onava'isohivini hiki: ni-ija'aria binoki'iaki kaho ada 
kodiabi'i. Hovani ohoarana onoki'ara ada kodiabi'i, kidiania 
okha'iki ho. Ni-ija'ari hoariha binokiki. 47 Ka'oa hiki hida varani. 
Ija'ari kodiania abononi gahinai niha'ikia bivahojaki ida mahi 
ja'dini anokhomiriki. 48Hovani oa 'bai havahaki ija'ari kamahi 
anokhomiriki ho. 

49 Asia vara niki ada Jesus: 

—Amasia akadija'ari avikhananavakia vaha'iki ida maná. 
Maná-ra vahavini kabali, vaabini'iki adani. Anokhomiki ida 
vakadimahi. 50Deus kania gariki ida 'bai havahaki ija'ari kamahi- 
ra ananokhomiriki. Ija'aria bihahi; ni-anokhomiki bana ida 
kidimahi Deus kania. 51 Hovani oa 'bai havahaki ija'ari kamahi 
anokhomiriki. Deus kania ohoja'ina, ogari'iki ho ija'ari vakadiania. 

Ija'aria bihahi; ni-anokhomiki ida kidimahi Deus kania nama. 
Oimana mani hida 'bai havahaki ija'ari kamahi-ra ananokhomiriki. 
Oabono ova'ahaki bana ho oabinina, ija'aria vavahojaja kaimoni ida 
mahi ja'dini anokhomiriki — va'ora ni'aha ada Jesus. 

52 Jesus kavarani va'ora naihamahi'aha, vaabono 
vakani'akhama'aha: 

—Ni-bikaabokaki ida haria no'avini imana arihaki kaimoni — 
vaabono vakani'akhama'aha. 

53 Jesus va'ora ni'a'aha: 

—Ka'oa hiki hida kodivarani. Hovani ija'ari hahavi vakadi'aajo 
ho. Ija'aria biharihi hida oimana, bi'avirihi jaboni hida oamana; ni- 
bivahojaki ida mahi ja'dini anokhomiriki. 

s4jja'aria bihahi hida oimana, bi'avihi jaboni hida oamana, 
oniania bivahojahi ida mahi jadini anokhomiriki, oniani ida ija'ari 
kahojai abosini kamahini ija'ari-ra oanahokivini hija bana Deus 
kania — va'ora ni'aha ada Jesus. 

Vakamithavini kaba'i ida Jesus abono-ra kavarajomivini, ni- 
avigaki ida kidivarani nahina hini. Jesua bikavarajomiki ida 
ija'ari abononi gahinai nihaki kidiania, imana havahani, amana 
aavahania, Jesua bianaja'dija kaimoni ida kidimahi. 

55 Asia vara niki ada Jesus: 

—Kar'oa hiki hida oimana ija'ari bihaki kaimoni. Ka'oa hiki hida 
oamana ija'aria bi'aviki kaimoni. Ija'ari oimana-ra hahi; oamana-ra 
avihi; ni-kidimahi anokhomijanaki. 56 Kodiania akaramisi'iki ida 
ija'ari oimana-ra haki, oamana-ra aviki. Kidiania oakaramisi'iki ho 
jaboni. 

57 Hora karona'iki ada kodiabi'i. Ovani oa abono-ra 
nahokihaha'oadahara ada. Hokina vani fori ohija jaboni. Kodiabi'i 
hora no'avini hiki hida kodimahi hidiaja ovahojaki. Onivani fori hija 
jaboni ida ija'ari oimana-ra haki. Kodiania akaramisini mani ida 
kidimahi nahokihaha'oadahani hija. 58 Nimania hida 'bai havahaki 
ija'ari kamahi anokhomiriki Deus kania nama hojaki gari'iki. 'Bai 
havahaki ija'ari kamahi anokhomiriki fori hiriki ida mana akadija'ari 
avikhananavakia vaha'iki. Vahavini kaba'i, vaabini'iki adani. 
Anokhomi'iki ida vakadimahi. Ija'ari 'bai havahaki ija'ari kamahi 
anokhomiriki-ra hahi; ni-kidimahi anokhomiki — niha ada Jesus. 

59 Hari. Cafarnaum sidajia hojaha ada Jesus, va'ora ka'ojomo'i'iki 
adani judeus kaija'ari Deu-ra vara vani'avini kagorania vahojaki. 

Mahi ja'dini anokhomiriki varani hini hida 

60 Hari. Oniaroa, Jesus kavarani-ra vakamitha'aha adani ipohina 
vaipohiki, vaabono vakaniakhama'aha: 

—Ni-aogaki ida kidi'ojomo'ihi athini nahina nini. Ni-jahaki 
ida kidivarani haria ni'avini hi'iki. Hari'a akapoariva hida athi 
— vakhaniha. 61Ni-nahina vanfaki ada Jesus, kaba'i biogaki ida 
kidivarani vavajaharavini vaabono vara vakani'akhamavini, oniani 
ida va'ora nana'dohivini hija: 

—Avanofimanija ida hora avanahojahavini kodivarania? 

62 Hovani ija'ari hahavi vakadi'aajo ho. Kodivarani-ra avakajari'daki 
a'oni. Oibavi nama oajoisina-ra avanokija vaha; asia mani koda 
hora avakajari'daja? 

63Ma'onahai Jahaki vani ada ija'ari kamahi-ra anaja'di'ara. 
Ni-ija'aria bikaabokaki ida kidimahi-ra anahokiha'oadahavini. 
Kodivarani vara a'onira oni'avini hikia bivikhaki ada Ma'onahai 
Jahaki avakadiania, ovania bianahokiha'oadahaja ida avakadimahi. 
64Kaba'i, vahojaki adani hora vakajari'daki avakadiania — va'ora 
ni'aha ada Jesus. Jesus va'ora ogajoraki adani ija'ari vajari'daki. 
Biogajoraki ada hana hina arakhana hiki kaimoni. 

65Hari. Asia vara niki ada Jesus: 

—Avakadiania vahojaki adani hora vakajari'daki, oniani ida 
a'onira onfavini hi'ia: Kodiabi'i ija'ari-ra baranaharavini oadani, 
ni-ija'ari ka'oa bikaabokaki ida kodiania abononi gahinai nihavini 
— va'ora ni'aha ada Jesus. 

66Hari. Oniaroa, Jesus ipohina vaipohiki vajoiribani'aha, ni- 
vavaipohihajanaki. 67Oniania Jesus va'ora nana'dohi'aha adani 12 
vihiki vaipohina: 

—A'onivani avanofimanija ida ava'ajihini jaboni? 

68Simão Pedroa bini'a'aha: 

—lIniani, Jesus. Hana hini koda haria vasohiki hari? Ivani haria 
inanamithavini hi'ia ida ija'ari kamahi ja'dini anokhomiriki varani 
hini, agahinana hija kaimoni. $9 Deus kahonai abono jahaka'oaki 
ihini-ra akajari'darihi. Aogaki ida Deus ira nagathogathovini 
akadika'da'di ka'oa ihija kaimoni. 

70 Jesua bigathanihi ida athi: 

—A'onira onagathogatho'iki ho, 12 avihiki. Jahari ada hoarana 
avakadiania hojaki. 

71 Jesua vara bivani'ajoraki ada ipohina Simão Iscariotes kaisai 
Judas oniki. Ovania bana biarakhara ada Jesus vahoariha vasa'a 
kabodinia. 


Igamina ka'oa vihikia vakajari'daki ada Jesus 


7 1Hari. Oniaroa, vakadivarani naothinia Galiléia kaarabonia 
aadahaoni'aha ada Jesus. Judéia kaarabonia Jesu- 

ra naadahajanariki judeus kaija'ari vanava'isohiva abonoa 

vanaabinivini vanofivini. 2Ni-ipohijanaki ida mahi judeus 

kaija'ari ihinika hoariha-ra vanamonahavini Deu-ra khai vani'ara 

kaimoni. 8 mahi ipohini vakaihinikana oadani vavadina baniniaja, 

vakava'ihokija kaimoni ida vakadija'ari avikhananavaki vavadina 

amokhinia amasia avaadahaonina oadani. Ihinika onini Amokhini 

Kaihinikani. 

3Oniaroa, Jesus igamina ka'oa vani'aha: 

—Aajo, hihida ibavia ajihi'a. Judéia kaarabonia okha'a mahija 
kadaipohi vahoariha kadabadani danoki-ra vanokivini. 4lja'aria 
binofihi ida vahoariha vaipohikia kidibadani avigavini, ni- 
bianahojaki ida badani vanokiria kaimoni. Badani danokia 
ikabadanibakhiaki i, vanokiva ida bada ini'aki — vakhaniha. 

sIgamina vakajari'daki jaboni ada Jesus. 6Jesus va'ora ni'aha: 

—Ni-kha'iaki kaho ida mahi asohiki ookhana kamahini 
ihinika kania. Mahi hana hini avanofihi, asohiki ida avarikhani. 
7A'onira vavajahaki adani ija'ari Deu-ra vanofiriki. Hovani hora 
vavajahariki. Va'ora onava'isohibakhiavini hiki ida vakadihojai 
jahariki, oniani ida hora vavajaharavini hija. 

8A'onimiro'a avigaimori'a ihinika amonahani ibavini kania. 
Ni-oogaimorina-ra onofiki kaho. Ni-kaikahi'iaki kaho ida mahi 
ookhana kaimoni. 

9Vara va'ora ni'avini naothinia hojaroni'aha ada Jesus Galiléia 
kaarabonia. 


Amokhini Kaihinikani kania ogaimorisiagaki ada Jesus 


10Hari. Oniaroa, Jerusaléa avikha'aha adani Jesus kakajo'o 
Amokhini Kaihinikani-ra avanikhahavini. Ai vihina naothinia 
okasiaga'aha ada Jesus. Ni-ija'aria vanoki'iki. Ahojai vania okha'aha. 

11 Judeus kaija'ari vanava'isohiva abonoa avanako'dioniha ada 
Jesus ihinika amonahani ibavinia. Vanana'dohibakhiaha: 

—Ada hana hojaha Jesus? 
12Ija'ari vaipohiki vajoroniki vaabono vara vakani'akhamaki: 

—Jahaki ada makhira. 

Vahoariha vani adani vakhaniha: 

—lIniani. Va'ora korijanahabakhiaki adani ija'ari. 
13Ni-vana'bara'iki ida vaathi. Va'ora vifiniki adani vakadija'ari 
vanava'isohiva abono, oniani ida athii 'bararikia Jesu-ra 
vakanavaranihavini hija. 

V4 Hari. Ihinika ajararini vani kaikahi'aha ada Jesus. Ija'ari 
Deu-ra khai vani'avini kagorani kavasiribanini bodinia o'oi'aha, 
va'ora ka'ojomo'i'aha adani ija'ari vajoroniki. 15 Jesus athi-ra 
vakava'ibodivaranikaraho'aha adani judeus kaija'ari vavaka'da'diva, 
vakhaniha: 

—Ni-akadi'ojomo'ihi abonoa vaka'ojomo'i'iki hada makhira 
Deus athi kapapirania. Nihaniki vania biogaja ida? Karahoki ida 
kidi'ogahai. 

16 Jesus va'ora ni'aha: 

—Ni-okava'ibodivarani'imidiaki hida ojomo'ihi athini. Deus 
hora karonaki ho. Ovari hora nava'isohivini hi'iki hida a'onira 
oka'ojomo'ivini hi'iki. 17 Ija'ari nahina Deua binofiki-ra naabahi, 
biogaki bana ida kodi'ojomo'ihi athini Deus kania khani. Biogaki 
jaboni ida kodi'ojomo'ihi athini-ra onakama'daravini. Deus vania 
binakama'daja ida. 

18Hari. Ija'ari kidiva'ibodivarania va'ora nanamithavini hiki 
adani vahoariha; binofiki ida kidi'ogahai karaho avigavini, 
abononi vaboraborahaja kaimoni. Ni-niki ida kodihojai. Hovani 
athi vikhava abono ho. Athi vikhava abonoa ni-vara bivani'aki ida 
kidiva'ibodivarani. Vara bivani'aki ida karonana hiki athi. Binofiki 
ida athi-ra karonaki ka'ogahai karaho-ra vakamithavini, khai 
vani'ara kaimoni ada karonana hi'iki. Ka'oa hiki ida athi vikhava 
abono athi. Ni-ija'ari-ra korijanahaki. Hovani athi vikhava abono 
ho. 

19Deus kava'isohihi jirikia Moisés kohana va'ora nava'isohi'iki 
adani akadija'ari avikhananavaki. Ni-ija'ari hoarani avakadiania 
hojakia binaabaki afojahaki ida Deus kava'isohihi jiriki. Nahina 
mani ida hora avanaabinivini-ra avarakaimasikivini hija? 

20Vakamithava vagathanihi ida kidina'dohi: 

—lIkabajadi'oamanija! Nahina ira akaimasikirihi ira naabinivini. 

21 Jesus va'ora ni'aha: 

—Bada oni'a'iki ida badani danoki hoarani akadi'akoiri 
kamahini, oniani ida avakava'ibodivaranikarahovini hi'ia. Ni- 
avavajahaki ida akadi'akoiri kamahini ija'ari-ra oanaihotavini. 

22 Akadi'akoiri kamahini hini kaba'i, avakarajomiki ada isai 
tanaki, avanaabaja kaimoni ida Deus kava'isohihi Moisés kohana 
binajiri'iki. Ni-Moiséa bihonariabiininiki ida siikosida karajomihi. 
Moisés namithana viahania kidija'ari miro'a vanakama'daja 
ida siikosida karajomihi. 23Vakadihonari avanaabavini isai-ra 
avakarajomivini akadi'akoiri kamahini hini kaba'i. Akadi'akoiri 
kamahini ija'ari-ra oanaihotahi; hora avakaihamahi'ihi. Hora 
avaranaathidanoararivini, hora avani'a'iki a'oni: 

“Inaabarihi ida Moisés 
kohana kahonari. 
Ni-jahaki ida bada inini 
akadi'akoiri kamahini, 
makhira-ra ianaihotavini.” 
Avakhaniki a'oni. 24Avanokihi ida hoariha kahojai, hari'a jorakia 
asohirini vakahi bana. Avarigahi ida kidihojai Deua bivajahaki 
bivajahariki, oniania kidihojai asohini asohirini avakahivini jahaja. 


Cristo mani koda ada Jesus? 


25 Hari. Oniaroa, ija'ari vahoarahanana Jerusaléa vahojakia 
vani'a'aha: 

—Hi'o makhira, akadija'ari vanava'isohiva abonoa vanofimanira 
koda o vanaabinivini? 26 Vada vani'a. Ija'ari vaipohiki 
vahararana vara niki ada, ni-nahina bianaathidanoaraririha ada. 
Akadika'da'dia avigamanira koda ada Jesus, Cristo hina, Deua 
bikaronaki hina? — vaabono vakani'akhama'aha. 

27—Cristo khana kamahini ni-ija'aria avigaki bana ida 
ibavi bivikhaki kani. Aogaki ida makhira bivavijavaki ibavini 
— vakhaniha. 

28Ija'ari Deu-ra khai vani'avini kagorani kavasiribanini bodinia 
Jesus va'ora ka'ojomo'ivini kaba'i, athi 'barakia va'ora ni'aha: 

—Hora avarigaki hora avavanihamania koda? Ibavi hana hini 
kaija'arini ohina-ra avarigamania koda jaboni? Hovani ka'oa 
oabono ovikharihi hida. Ni-ija'ari-ra nava'iponi'imariniki ada hora 
karona'iki. Ni-avarigariha ada hora karona'iki. 2? Hovani oa oogara 

ada. Kidiani oavania okhaja. Hora karona'iki ada — va'ora ni'aha 
ada Jesus. 

30 Vanofivini kaba'i ida Jesu-ra vagathivini, ni-nahina bigathiki. 
Ni-kaikahi'iaki kaho ida mahi Deus Jesu-ra vagathivini-ra 
va'ahavini. 

31 Ija'ari vajoroniki vahararana vahojaki adani ija'ari vaipohiki 
Jesu-ra vakajari'dariki. Vani'aha: 

—lĪpohiki ida makhira kabadani danoki. Cristo oamani ada Jesus. 
Ija'ari hoariha hira vaha ada Cristo; bikaabokamanija koda ida 
badani danoki arafiaki, Jesus kabadani-ra aradaki? Akajari'dariha 
ada Jesus, Cristo hina Deua bikarona'iki — vakhani'aha. 


Sasidotxi vavaka'da'diva va'ora vakaronaki adani sorara 


32Hari. Farisioa vakamitha'ihi ida ija'ari vajoroniki athii 
'bararikia Jesus varani hina vaabono vara vakani'akhamaki. 
Farisioa vanofiki ida Jesus gathana. Oniaroa, sasidotxi 
vavaka'da'diva, farisio khama va'ora vahonariaha adani sorara: 

—Jesus kania avikha'a mahija avagathivini. Vavikha hida 
akadiania — va'ora vani'aha. 

33Hari. Jesus va'ora ni'aha adani ija'ari vajoroniki: 

—Mahi ipohirikia ohojaki ho avakadiania. Naothinia oajoiki 
bana ho hora karonaki kania. 34Hora avanako'dihaki bana a'oni, 
ni-hora avakaragaki bana. Ni-avakaabokaki bana ida ovahojaki 
kania avarikhani. 

35 Judeus kaija'ari vaabono vakanana'dohikhama'aha: 

—Hana vania koda okhaki ada akaragarara kaimoni? Arabo 
hoariha kasidajinia okhamaniki koda ada, va'ora ka'ojomo'ira 
kaimoni adani akadija'ari vihiriki? 

36Vaabono vakani'akhama'aha: 

—Haria ni'ajora'iki ada: Anako'dihavini, ni-akaragaki bana. Ni- 
akaabokaki ida aokhana bivahojaki kania. Ni-aogaki ida kidivarani 
nahina nini — vakhani'aha. 


Paha aavahaki ija'ari-ra anahokiki fori hiki ada Jesus 


37Hari. Oniaroa, anokhomini amaakari'iki ida Amokhini 
Kaihinikani amonahani. Hari. Ahoarani'iki hida mahi karaho 
ihinika a'diahini kamahini. Oniaroa, vahararana gaa'aha ada Jesus, 
athi 'barakia va'ora ni'a'aha: 

—Jahaki ida ija'ari kanabidini akaaforaki kodiania khani, bi'avija 
kaimoni ida ono'avini hiki kaimoni. 38Deus athi kapapirania hojaki 
hida varani ohina: 

“Hora vakaijokajahakikia 
va'ini bodinia 
sororonaniki fori hiki ida paha ija'ari-ra nahokiki. 
Vaini kapahani sororonaniki fori hiki ida.” 
Niha ada Jesus. 

39 Jesua bikavarajomiki ada Ma'onahai Jahaki paha 
sororonanikia fori hina. Jesus kavarani-ra kajari'darikia bigathaniki 
bana ada Ma'onahai Jahaki. 

Oniaro kari ni-Deua bikarona'iaki kaho ada Ma'onahai Jahaki 
vajaridariki vakadiania. Ni-abini'iaki kaho ada Jesus. Ni-ajoisi'iaki 
kaho ada Jesus Deus Ibavi Jahaka'oaki vagaki kania, oniani ida 
Ma'onahai Jahaki-ra arakha'iarija ija'ari vajari'dariki vakadiania. 


Vava'i kosakhamani hiki ida Jesus athi 


40 Jesus kavarani-ra vakamithaki adani ija'ari vajoroniki, 
vakhaniha vahoarahanana: 

—Hi'o makhira, Deus athi namoniva abono anokhaki o 
— vakhaniha. 

MN Vakhaniha adani vahoariha: 

—Cristo mani o. 

Vahoariha vani adani vakhaniha: 

—TIniani, ni-Galiléia kaarabonia khaki ada Cristo oniki. 42Deua 
bivava'isohihijoraki ada Cristo: Akadija'ari okhananavaki Davi 
kohana oniki kahanodi namitharonisiagaki ada Cristo. Biva'banaki 
Belém sidaji. Davi kohana bivavijavaki ida sidaji Belém. Nimania 
ida haria nava'isohijora'iki athii Deus athi kapapirania hojaki — 
vakhaniha adani ija'ari Jesu-ra vakajari'daki, avigaravini kaba'i ida 
Jesua biva'banaki ibavini. 

430niaroa, vahoariha vakajari'daki ida Jesus athi. Vahoariha vani 
adani Jesus athi-ra vakajari'dariha. 44Vakadiania vahojaki adani 
ija'ari Jesu-ra vagathivini-ra vanofiki. Ni-nahina bigathi'iki kaho. 


Judeus kaija'ari vanava'isohiva abonoa vakajari'daki ada Jesus 


45Hari. Oniaroa, avajoi'aha adani sorara sasidotxi vavaka'da'diva, 
farisio vihiki vakadiania. Sorara-ra va'ora vanana'dohi'aha: 

—Nahina mani ida Jesu-ra avavikharavini hija? 
46 Sorara va'ora vani'aha: 
—Ni-ija'ari hoariha vara bivani'aki ida varani Jesus kavarani fori 
hiki — vakhaniha, Jesus athi-ra vakajari'daravini. 
47 Farisio va'ora avakaihamahi'aha adani sorara, va'ora vani'aha: 
—A'onira korijanahamanira koda ada jaboni Jesus? 48 Judeus 
kaija'ari vanava'isohiva abonoa vakajaridahahaviki ada Jesus. 
Harivani, Farisio jaboni akajaridaki ada. Akajari'dahahaviki ada. 
49Jja'ari vahoariha Deus kava'isohihi jiriki-ra avigariki. Deus 
va'ora nihimaki bana adani — vakhaniha adani farisio Jesu-ra 
vakajari'daki. 
50Hari. Vakadiania hojaha ada farisio Nicodemos oniki. Mahi 
ipohiki viahania joma kaba'i, binavanavanaha'iki ada Jesus. Hari. 
Nicodemos va'ora ni'aha adani ipohina: 
51—Ni-akamitha'iaki kaho ida Jesus abono-ra vajari'davini. 
Moisés kohana va'ora nava'isohi'iki adani akadija'ari 
avikhananavaki: 
“Haria ija'ari kabadani asohirini-ra vakahiva 
adani ija'ari vanasohiva abono, 
vakamitharavini oadani ida abononi vajari'davini. 
Avigaravini oadani ida 
kidihojai, 
hari'a jaharikia avarakhava ida ija'ari.” 
Niki ida Moises athi papira hojaki. Ni-akamitha'iaki kaho ida Jesus 
abono-ra vajari'davini. Ni-asohiki ida kidihojai asohirini akahivini, 
anana'dohiravini oadani — va'ora ni'a'aha ada Nicodemos. 
52-53 Vagathani'ihi ida athi: 
—l|vani jaboni Galiléia kaaraboni kaija'arini mani koda i? 
Vada ini'a bana ida Deus athi kapapirani jiriki mahija Galiléia 
kaarabonia Deus athi namoniva abono kharina-ra iogavini — 
Nicodemo-ra vani'aha. Galiléia kaarabonia 'banaki vavanihaki ada 
Jesus. 


Vavikhaki ida gamo Jesus kania 


8 l Hari. Oniaroa, vagorana vajoiaha adani ija'ari. Jesus vani ada 
ogaimori'aha arabo namahikia monte das Oliveiras onikia. 
2Ka'afokajomani mahi avagani kama'dani vani joifoni'ianaha 

ada Jesus Deu-ra khai vani'avini kagorani kavasiribanini bodinia. 

Vajoroni'aha adani ija'ari vaipohiki kidiania. Vithirariha, va'ora 
ka'ojomo'ihahavi'aha. 

3 Va'ora ka'ojomo'ivini kaba'i, vakaikahi'aha adani judeus kaija'ari 
vaka'ojomo'iva abono, farisio khama. Jesus kania vavikha'ihi 
ida gamo, vahonariahi gaani vaviaha. Hoariha kamakhira-ra 
vi'omavini vani farisioa vagathija ida gamo. Oniaroa, Jesus kania 
vavikha'ihi. 

4Jesu-ra vani'a'aha: 

—l|vani ija'ari ka'ojomo'iva abono i. Haria nava'isohi bana: 
Kamakhiraki hida gamo. Hoariha kamakhira-ra vi'omavini kabati, 
agathi'iki hida. 5Deus kava'isohihi jiriki Moisés kohana akadija'ari 
avikhananavaki-ra no'avini hi'iki haria honariavini gamo nikia 
kabadaniki ja'dia anagahavini abinija kaimoni. Ivani, nahina haria 
ini'aja koda bana? — Jesu-ra vanana'dohi'aha. 

6Avigavini kaimoni hirihi ida vanana'dohivini hija. Vanofiki ida 
Jesu-ra vakaijo'avini nahina nini vakamithaja kaimoni ida athi. 
Moisés kohana kahonari-ra kajoniha; avanaathidanoarariha. Hari. 
Hasi nirari'aha ada Jesus, jiriha'aha nami khomakhomani namania 
sa'a. 

7 Asia avanana'dohi'dohibakhiaha. Gaamanani'aha, va'ora ni'a'aha: 

—Ba ovari miro'a gamo-ra aviniva ja'dia ada Jahari kabadania 
kabadani'iariki. 

8Hasi nirari'ianaha, jiriha'ianaha nami khomakhomani namania. 

9Jesus athi-ra mitha vani'avini vani ai vihinana'aha adani gamo- 
ra avanaathidanoarariki hahavi. Makhira na'arihavi vihiki miro'a 
adani ai vihi'aha. Vahojaroni'aha adani Jesus, gamo khama. Asia 
gaaki ida gamo Jesus viaha. 

10Ọniaroa gaamanani'ianaha ada Jesus, bini'a'ihi: 

—Gamo, adani hanaja ija'ari avikha'aha? Vahojaronirara adani 
ira vanagahavini-ra vanofiki? Vanofijanaria koda ida kadabadani 
asohiriki abosini-ra vavahonariahivini? 

11—Jniani — nihi ida gamo. 

—Ni-kadabadani asohiriki abosini-ra ovahonariahiki jaboni. Ba 
ajihia. Haria Jahari kabadania kabadanijana — gamo-ra ni'a'aha 
ada Jesus. 


Jesus ija'ari hahavi kamahi navagava abono 


12Hari. Oniaroa, Jesus vara va'ora ni'a'ianaha adani farisio: 

—Hovani oa onavagaja ida ija'ari hahavi vakadiva'ibodivarani. 
Ija'ari hora vaipohihakia bivahojaki ida mahi jadini anokhomiriki. 
Kidiva'ibodivarani onavagavini mani ida bakibakiki fori hikia 
naadahajanarini hija — va'ora ni'a'aha ada Jesus. 13Farisioa 
vani'aha: 

—lĪvani oa iabono vara ivani'a'ia. Ni-hojaki ida ija'ari hoariha 
kadavarani ka'oa hinia haria kanamoniki kaimoni. Hojarini mani 
ida ka'oa hini ka'oa hirini aogaravini hija. 

14Jesus va'ora ni'aha: 

—Hovani ohoarana oabono vara ovani'avini kaba'i, ka'oa hiki 
hida kodivarani. Oogaki ida ibavi ovikhaki. Oogaki jaboni ida ibavi 
oanikhaki kaimoni. A'onivani ni-avarigaki ida ibavi ovikhaki, ni- 
avarigaki jaboni ida ibavi oanikhaki. 

15 Avarigaravini kaba'i ida hoariha kahojai, kidiva'ibodivarani 
hiki, avarakaraganahaki ida kidihojai, kidibadani, kidivarani hiki, 
asohirini avakahivini. Ni-nikia Deus ija'ari-ra nasohiki. Ni-hovani 
oa ija'ari-ra onasohirihi. 16Įja'ari-ra onasohija vaha; asohihi vaha 
ida kodivarani. Ni-ohoarana ohojaki, kodiabi'i hora karona'iki 
ho, ovari kodiania hojaki. Hora kakodiavini mani ida ija'ari-ra 
onasohivini kavaranihi-ra nasohika'oaja. 

17 Akadiva'isohihi jiriki kapapirania hojaki hida honari: 

“Ija'ari vi'bamiki vania 
vanokija ida, 
vakamithaja ida jaboni 
ija'ari hoariha kahojai 
asohiriki. 

Ija'ari vanasohiva abono 
vaviaha o'oiva ida ija'ari 
hojani jahariki nokiva abono, 
vara bivani'aja kaimoni ida binoki'iki, 
bikamitha'iki hiki. 

Khaonanini naothinia hoariha maina ida o'oi'ihi, 
vara bivani'aja kaimoni ida binoki'iki, 
bikamitha'iki hiki. 

Onivani fori hi'ianahi ida 
kidivarani ija'ari vanasohiva abono vakadiania. 

Vakadivarani hibamakhama'ihi ida vanoki'iki, 
ka'oa hini aviga'ihi.” 

Nihi ida papira athini. 

18Hovani kodiabi'i khama ija'ari hojani nokiva abono vi'bamiki 
fori arihiki hari. Oabono vara ovani'aki ho. Kodiabi'i jaboni vara 
hora vani'a'iki ho, oathi ka'oa hini-ra kahiki ada. Onivani fori 
hi'ianaja hida akadivarani afo'bamakhama, oniani ida ka'oa hini 
avarigavini hija kodiabi'i hora karona'avini — Jesus va'ora ni'aha. 

19—Ada hana hojaha kadabi'i? — Jesu-ra vanana'dohi'aha. Jesus 
va'ora ni'a'aha: 

—Ni-hora avarigaki hana ohina. Ni-kodiabi'i-ra avarigaki jaboni 
hana hina. Hora avarigaja vaha; kodiabi'i-ra avarigahi jaboni vaha. 
20Hari. Deu-ra khai vani'avini kagorani kavasiribanini bodinia 

vara niha ada Jesus. Ija'ari Deu-ra vakanava'igavini kajinironi 
bavini kania hojaha ada Jesus, ija'ari-ra va'ora ka'ojomo'ivini. Ni- 
nahina bigathiki ada Jesus, ni-kha'iaki kaho ida mahi Deus Jesu-ra 
vagathivini-ra va'ahavini. 


Jesua vara bivani'aki ida ajihina kamahini 


21 Hari. Oniaroa, Jesus va'ora ni'a'ianaha: 

—Ai ohiki bana ho. Hora avanako'di'imariniki a'oni. Jahari 
kahojaia avakahojaini oadani vani avaabinija bana. Ni- 
avakaabokaki ida avarikhani ibavi oanikhahaki kania — va'ora 
ni'aha ada Jesus. 

22Oniania vaabono vakani'akhama'aha adani judeus kaija'ari: 

—Jesus haria ni'avini ibavi bianikhahakia aokhana-ra 
akaabokaravini. Abono-ra naabinimaniki koda hada? 

23 Jesus va'ora ni'aha: 

—A'onivani araboja ava'banaki a'oni. Hovani oibavi namajaja. 
Arabo kaija'arini avihiki a'oni. Hovani arabo kaija'arini ohirihi, 
240niani ida a'onira onava'isohijoravini hi'ia: Jahari kahojaia 
avakahojaini oadani vani avaabiniki a'oni bana. Oonina Hovani oa 
ho. Avakajari'dahi ida oonina Hovani oa hini, avaabinini kamahini, 
asia avakadihojai asohiriki-ra avavahojaki a'oni bana. 

25Jesu-ra vanana'dohi'aha: 

—Hana ihini mani i? 

Jesua bigathani'ihi ida vakadina'dohi: 

—Kodivarani kama'dani vani a'onira onava'isohija oonina 
Hovani oa ho. 26Hojaki ida varani karaho avihinia okavaranina 
kaimoni. Avakadihojai asohiriki-ra onasohivini kavaranihi hojaki 

jaboni, kaba'i ni-varani avihinia okavaraniki. Ka'oa hiki ada hora 
karona'iki. Kidivarani okamithaha; vara ovani'a'ihi ija'ari araboa 
vahojakia vakamithaja kaimoni. Hora nava'isohiravini oadani, ni- 
nahina oniki — va'ora ni'a'aha ada Jesus. 

27 Jesus kavarani-ra vakamithavini kaba'i, ni-nahina hini 
avigaki, ni-avigaki ida kidiabi'i nama hojaki-ra vara vani'avini. 

28 Avigaravini mani ida Jesus va'ora ni'avini hija: 

—lja'ari hahavi vakadi'aajo ho. Ava akasanakhamaki kania 
hora avaragaamananivini kamahini, avarigaki ida Hovani oa 
ohina. Avarigaki jaboni ida kodiabi'i hora honariaravini oadani 
vara onirina. Hora nava'isohiha varania bona vara ovanfahi ida 
kidivarani. 29Kodiania hojahaha'oadahaki ada hora karona'iki. 
Khai bini'aki ida badani bivajahakia okabadaniha'oadahana, oniani 
ida hora nahojaharavini hija — niha ada Jesus. 

30 Jesus kavarani-ra vakamithavini vani ija'ari vaipohiki 
kidivarani vakajari'dariha ada. 


Ija'ari kapavakarivahaki ija'ari 
kapavakarivahariki varani hini hida 


31 Hari. Oniaroa, Jesus va'ora ni'aha adani judeus kaija'ari 
vajari'dariki: 

—Oathi-ra avanaababakhiahi; kodipohi ka'oa avihihi. 

32 Avarigaki bana ada Deus ka'oa hina. Ka'oa hina avarigaha; ni- 
ija'ari kapavakarivahaki fori avihijanaki. 

33 Vagathani'ihi ida Jesus athi: 

—Abraao kahanodi avijavaronisiagaki arihiki hari. Ovari 
kapavakarivahariki ada. Ovari fori arihiki hari jaboni. Ni-nahina 
haria kapavakari'iaki vakadihonai abono gathaki arihija kaimoni. 
Ni-aogaki ida kadavarani nahina hini vara haria ini'avini hiki: 
ni-ija'ari kapavakarivahaki fori arihijanarihi — Jesu-ra vani'a'aha. 
34 Jesus va'ora ni'aha: 

—Ka'oa hiki hida varani aonira onava'isohivini hiki. Honai 
abono kapavakarivahakia ni-bikaabokaki ida abono-ra saarivini 
kidika'da'di sa'a kabodinia. Jahari kahojaia kahojaihi ida ija'ari, ni- 
bikaabokaki ida abononi saarivini Jahari sa'a kabodinia. 

35Ka'da'di kidihonai abono gathaki-ra pavakari nihavini-ra 
nofiha; pavakari binihaha. Ni-hojahaha'oadahaki ada honai abono 
gathaki kidika'da'di gorana. Ka'da'di kaisai hiriha ada honai abono 

kapavakarivahaki. Ka'da'di ni-pavakari binihaki ada kidisai. 
Hojahaha'oadahaki ada kidiabi'i gorana. 

36 Deus kaisai ho. Jahari saa kabodinia a'onira oakava'ijoahi; 
ni-avagathajanaki fori avihiki, avakaabokaki ida hojai asohiriki-ra 
avakava'ipahinivini. 

37 A'onira oogaki ho. Abraão kohana kahanodi 
vavijavaronisiagaki a'oni. Kodi'ojomo'ihi kavaranihi-ra 
avakajonivini mani ida hora avanaabinivini-ra avanofivini 
hija. 38Vara ovani'aki ida varani kodiabi'i hora nava'isohivini 
hi'iki. A'onivani bada avani'aki ida badani avakadiabi'i a'onira 
ka'ojomo'ivini hi'iki. Jahari kaisaia a'onira onaonivini hiki 
avanamonahavini hida Jahari kahojai. 

39Vagathani'ihi ida Jesus athi: 

—Akadi'arahoda okhananavaki ada Abraão kohana. Anaonivini 
ada Abraão akadiabi'i. 

Oniania Jesus va'ora ni'a'aha: 

—Abraão kohana kaisai avihija vaha; kidibadani fori hikia 
avakabadanimanihi vaha. 40Hovani vara ovani'aja hida athi 
ka'oa hini Deus hora nava'isohivini hi'iki. Athi ka'oa hini-ra vara 
ovani'avini kaba'i, asia hora avanaabinivini-ra avanofihi. Abraão 
kahojai fori hirihi ida avakadihojai. 41 Jahari kahojaia avakahojaiki 
a'oni. Avakadiabi'i kahojai fori hiki ida avakadihojai — va'ora 
ni'aha ada Jesus. Vagathanihi ida Jesus athi: 

—Akadiabi'i hoarana hina aogaki Deus. Deus kaisai ka'oa arihiki 
hari. Isai kaabi'iriki fori arihirihi. 

42Oniania, Jesus va'ora ni'a'aha: 

—Deus avakaabi'ija vaha; hora avanofijahakimanihi vaha. Deus 
kani vania okhaja, hidavania ohoja'ia. Ni-hovani ka'oa oabono 
ovikharihi. Deus vani hora karonaja. 43Niha avani'amania hida 
oathi avakamithavini kaba'i avakamithariki fori avanihaki? Ni- 
avanofipa'itxiki ida kodivarani-ra avarigavini nahina hini. 

44 Jahari kaisai oamani a'oni, oniani ida nahina Jaharia 
bikava'inofinofiki-ra avanofivini hija. Hahavi amonahani vani 
kaabinira ada Jahari. Nahina ka'oa hini-ra vajaharavini mani ida 
kidiania nahina sohiki-ra nofiravini hija. Jahari kahojai oamani ida 
korijanahia kavaranina. Korijanahi abono ada. Korijanahi abono 
hahavi kaabi'i fori hiki ada. 45Varani ka'oa hinia okavaranina mani 
ida kodivarani-ra avakajari'davini hija. 

46 Hana hina biogaja ida badani Deua bivajahariki 
onamonaha'iki? Ni-bada oni'arihi ida Jahari kabadani. Hora 
bana nanamithava ada kodibadani asohirini-ra kahiki. Varani 
ka'oa-ra vara ovani'a'iki ho. Niha avani'amania hida kodivarani 
avakajari'daki? 47 Deus kaija'aria vanaabaki ida Deus kavarani. 
Kidija'ari avihirini mani ida kidivarani avanaabaravini hija — niha 
ada Jesus. 


Jesua vara bivani'aki ada Abraão kohana 


48 Hari. Oniaroa, vani'aha ada Jesus: 

—Asohi'amani'ia ida akadivarani ira vara avani'avini, Samaria 
kaaraboni kaija'arini fori ihiki i. Bajadi iva'ini-ra nahonariahihi'iki 
i jaboni. 
49Oniaroa, Jesus va'ora ni'aha: 

—Tniani, ni-bajadi ova'i-ra nahonariahihirihi. Ovava'ihaki ada 
kodiabi'i. A'onivani ni-hora avavava'ihaki. 50Ni-ojahana kavaranihi- 
ra onako'dirihi kodimoni hini. Kodiabi'i vani hora vara vani'aja 
varani jahakia. Ovari akadivarani-ra nasohiki bana. Oasohina-ra 
kahiki bana ada kodiabi'i. 51Ka'oa hiki hida kodivarani. Ni-abiniki 
bana ida ija'ari oathi-ra naabaki. 
52Ọniaroa, judeus kaija'ari vanava'isohiva abonoa vani'aha: 

—Kadavarani-ra akamithahi; aogajahakihi ida bajadi iva'ini- 
ra nahonariahihivini. Abini'bo'da'iki ada Abraão kohana. 
Vaabinihananaki adani Deus athi vanamoniva abono. Ija'ari iathini- 
ra naabaki, ni-abinini ikahiki. 53 Abini'iki ada Abraão. Ovari miro'a 
akadija'ari avikhananavaki vakadiabi'i ada. Ka'da'di ada. Abraão 
ka'da'di hina-ra iaradamanija? Vaabiniki jaboni adani Deus athi 
vanamoniva abono. Hana ihini mani i, iabono vara ivani'aja? — 
vani'aha ada Jesus. 

54—Ojahana kavaranihia vara oabono oni'aja vaha; ni-avarigaki 
vaha ida kodivarani ka'oa hini ka'oa hirini. Kodiabi'i vani ada 
ojahana kavaranihi-ra vara vani'ara. Ovari ada avakadiDeus 
hina avakahira. 55Ni-avariga'iariha ada. Hovani oogara ada. 
Deu-ra ogaravini-ra okahija vaha; korijanahi abono ohihi vaha, 
a'onifori ohihi vaha. Oogaki ada, athi onaabahaha'oadahaki ada. 

56 Avakadiabi'i Abraãoa khai bini'akaraho'iki ida kidiania okhana-ra 
nokivini araboa. Hora nokijora'avini mani ida khai ni'ana hija — 
Jesus va'ora ni'aha. 

s7Vanj'aha ada Jesus: 

—Ni-ivahoja'iaki ida badara 50 hiki ipohini. Nihaniki vania 
inokira ada Abraao? 

58 Jesua bigathani'ihi ida vakadina'dohi: 

—Hovani oa ho. Abraao namithana viahania homiro'a ohojaja — 
va'ora ni'a'aha. 

59Hari. Oniaroa, vanabiini'ihi ida ja'di Jesu-ra vanagahara 
kaimoni, oniania, Jesus abono-ra anahoja'aha. Deu-ra khai 
vani'avini kagorani kavasiribanini bodinia okhaonani'aha, 
ajihi'aha. 


Jesua bianaihotaki ada makhira kamaodorohaki 


1Hari. Oniaroa, adahana kaba'i ada Jesus, makhira 
kamaodorohaki-ra noki'aha. Kamaodorohana vani 'banara 
ada. 2Jesus ipohina vanana'dohi'aha: 

—Jesus, niha nimanira ada makhira 'banana kamaodorohana 
namithaki? Asohirini mani ida kidihojai kanamaodorohana 
hija? Kidiabi'i, kidiamia vihiki vakadihojai asohirini mani ida 
kanamaodorohana hija? 

3Jesua bigathani'ihi ida vakadina'dohi: 

—lIniani, ni-hojai asohirikia bikanamaodorohariha 
ada. Ni-kidiabi'i, kidiamia khama vakadihojai asohirikia 
bikanamaodorohaki. Kamaodorohana mani ida Deua bianaihotavini 
ija'aria vanokivini hija bana. Deus ka'oa bikaabokaki hida makhira 
nokho 'ba'dani-ra anavagahavini. 4Mahi oadani bada akhaniva hora 
karonaki kabadani-ra bada ani'avini. Joma bakibakini khani vani ni- 
ija'aria bikaabokajanaki ida kidibadani. >Ija'ari vakadiania ohojana 
oadani onavagaki fori hiki ida ija'ari kava'ibodivarani. 

6Vara nina naothinia, Jesua bikathorari'ihi ida arabo namani, 
binakabodihadihahi ida ibana namia. Biraviso'ihi ida ka'baka'bani 
makhira nokho 'ba'dani asafini namania. 7 Bini'aha: 

—Okha'a jadi khorahaki kapahani kania Siloé onikia mahija 
inokhoni-ra isokovini — bini'aha. Ariathia Siloé onini ida 
“Karonahi hina’. Hari. Okha'aha ada makhira, bisoko'ihi ida nokho. 
Nokho avagaha'ini vani joi'aha. 

8Bivahojaki gora maakarini kaija'arinia vanoki'aha ada makhira 
kamaodorohajanarina. Hi'ada jiniro-ra kanikhariabakhiavini 
vanokiki ni-kamaodorohajanaki. Vaabono vakanana'dohikhama'aha: 

—Ada vani mani jiniro kanikhariabakhiava abono ada? 

9Vahoariha vani'aha: 

—Ha'a, ovani oa ada. 

Vahoariha vani adani vakhaniha: 

—lIniani. Ovari hiriha ada. Ovari nokiana fori hiki ada. 

Makhira kamaodorohajanariki va'ora ni'aha: 

—Ha'a, hovani jiniro kanikhariava abono niavaha ho. 

10 Vanana'dohi'aha: 

—Nihaniki vania inokhoni avagaha'ia? 

11 Va'ora ni'a'aha: 

—Hi'ada makhira Jesus onikia binakabodihadihahi ida i'bana 
namia, biraviso'ihi ida ka'baka'bani onokho 'ba'dani asafini 
namania. Hora honariavini hi'iki Siloé ibavi onikia ookhana, 
onokho-ra osokohavini. Hari. Ookha'ihi, onokho-ra osokovini 
naothinia jorakia avagaha'ihi hida onokho 'ba'dani. 

12 Vanana'dohiha: 

—Ada hanaja vania hojaha? 

—Ni-oogajanaki — va'ora ni'a'aha. 


Farisioa vanana'dohiki ada makhira kamaodorohajanariki 


13Hari. Oniaroa, avavikha'aha ada makhira 
kamaodorohajanariki farisio vakadiania. 14Hari. Judeus kaija'ari 
vakadi'akoiri kamahini vani Jesua binakabodija ida ibana namia, 
bianaihota'iki jaboni ada makhira kamaodorohaki. 15Farisio maina 
vanana'dohiha ada makhira: 

—Nihaniki vania bianavagahaja ida inokhoni 'ba'dani? 

Va'ora ni'a'aha: 

—Biraviso'iki ida ka'baka'bani onokho 'ba'dani asafini namania. 
Osokovini naothinia avagaha'ihi hida onokho 'ba'dani. 
16Farisio vaipohirikia vani'aha: 

—Akajari'daki ida kamaodorohaki-ra anaihotaki Deua 
bikaronavini. Ni-bivakaajiki hida akadi'akoiri kamahini. Bikajoniki 
ida Deus kahonari jiriki. 

Farisio vahoariha vani adani vakhaniha: 

—Makhira hojai asohirikia kabadanibakhiaki hira vaha; ni- 
bikaabokaki vaha hida badani danoki afobakhia — vakhaniha. 
Vahoariha vajari'daki, vahoariha vani adani ni-vajari'daha. 

17 Farisioa vanana'dohi'ianaha ada makhira: 

—Kadavarani hiki ada inokhoni 'badani-ra anavagaha'iki. 
Nahina mani ida Jesu-ra ikava'ibodivaranivini hija? 

—Deus athi namoniva abono mani ada okava'ibodivaranira — 
va'ora ni'a'aha ada makhira. 

18 Judeus kaija'ari vanava'isohiva abonoa vakajari'da'ihi 
ida makhira kamaodorohana. Kidiabi'i, kidiamia vaathi-ra 
vakamitharavini oadani vakajaridaki ida vara abono-ra vani'avini, 
oniani ida va'ora vakaboa'ivini hija. 19Avakhanoha adani kidiabi'i, 
farisio va'ora vanana'dohi'aha: 

—Avakadisai mani hada? Tanana vani kamaodorohara hada 
avakadisai? Nihaniki vania hidakaba'i avagaha'ia hida nokho 
'ba'dani? 

20Kidiabi'i va'ora ni'a'aha: 

—Aogaki hada akadisai hina. Aogaki jaboni ida banini hi'ina 
tanana nokho 'ba'dani vagaharini. 21Ni-aogaki hida niha ninini 
nokho 'ba'dani avagaha'ini. Ni-aogaki jaboni ada nokho 'ba'dani 
anavagahani hi'iki. Ni-isai hijanaki. Vanana'dohi bana mahija 
a'onira nanamithavini hana hina bianavagahavini ida nokho 
'ba'dani. 

22 Makhira kaabi'i, kaamia va'ora vifiniki adani vakadija'ari 
vanava'isohiva abono, oniani ida avigaravini vakahivini hija. Mahi 
'bo'dakari judeus kaija'ari vanava'isohiva abono vaabono vara 
vakani'akhamajoravini: 

—Deu-ra vara ani'avini kagorania aakakojava ida ija'ari Jesu- 
ra kajari'dariki, Cristo hina-ra kahiki — vakhaniha, oniani ida 
kamaodorohajanariki kaabi'i akojahi vihina-ra vifinivini hija, 
23oniani ida vakadina'dohi vagathaniravini hija. Va'ora vani'aha: 

—lIsai hijanariha ada akadisai. Vanana'dohi bana ida namitha'iki 
kidiania. 

240niaroa, vahonariaha ada kamaodorohajanariki o'oi'ianana 
vakadiania, vani'a'aha: 

—Deua mitha bini'aki hida kadavarani. Varani ka'oa hinia 
kavarani bana akadiania. Aogaki ada makhira ira anaihotaki hojai 
asohirikia kabadanibakhiana — vani'aha. 25Va'ora ni'a'aha ada 
makhira: 

—DOogariha ada hojai asohirikia kabadanina kabadanirina. 
Oogaki ida okamaodoroha'ina. Oogaki hida onokho 'ba'dani-ra 
anavagaha'avini — va'ora ni'a'aha ada makhira. 26 Vani'a'aha: 

—Nahina mani ida binamonaha'ia kadania? Nihaniki vania 
inokhoni 'ba'dani-ra anavagahara ada? — vanana'dohi'ianaha. 

27 —Nonira onanamithavini hi'iki ida. Ni-avakamithavini 
avanofiki. Nahina mani ida avakamitha'ianavini avanofivini hija? 
Avanofimanija koda ida kidipohi avihini? 

28 Avakaihamahi'aha. Varani jaharikia vara vani'a'aha ada 
makhira: 

—l|vani inaabaki ida hi'ada makhira athi. Harivani anaabaki 
ida Moisés kohana athi. 29 Aogaki ida Deus Moisés kohana-ra vara 
ni'a'bo'davini. Ni-aogapa'itxiki ada Jesus oniki. Ni-aogaki ada hi'ada 
makhira hanajaja khana — vakhani'aha. 
30Va'ora ni'a'aha ada makhira: 

—Okava'ibodivaranikarahoki ida Deua bikaronavini 
avarigaravini. Hora anaihotavini kaba'i, ni-avarigaki ada Jesu-ra 
karona'iki. 31 Aogaki ida ija'ari hojai asohirikia kabadanibakhiaki, 
ni-Deua bino'aki nahina bikanikhariakia. Ija'ari Deu-ra vava'ihahi, 
athi naabani hihi jaboni, oniani ida nahina bikanikhariakia Deua 
bino'avini hija. 

32Hahavi amonahani naothinia ni-nahina bikamitha'iaki kaho 
ida ija'ari tanani kamaodorohaki-ra anaihotaki varani hini. Ija'aria 
ni-vakaabokaki hida badani. Hidakaba'i Jesus vani ada onokho 
'badani-ra anaihota'ara. 33Deus kania kharara vaha ada makhira 
hora anaihota'iki; ni-bikaabokaki vaha ida kidibadani danoki — 
va'ora ni'a'aha ada makhira. 34Vani'aha: 

—lĪvani itanani kari hojai asohirikia ikabadaniha'oadahaki 
i. Ni-jahaki ida haria ika'ojomo'ivini-ra ikaijo'avini — vani'aha. 
Oniaroa, avakakoja'aha, Deu-ra vara vani'avini kagorania ajihina 
vahonaria'aha. 


Ija'ari vanokho 'ba'dani vagahani kaba'i 
vakamaodorohaki fori vihiki 


35Hari. Oniaroa, Jesua bikamithahi ida makhira akojahi hina 
varani hini, binako'dihaha, bikaraga'aha, binana'dohi'aha: 

—lĪvakaijokamanira ada ija'ari hahavi ka'aajo? 

36 Makhira biniaha ada Jesus: 

—Hora nanamitha'a bana hana hina mahija ovakaijokavini. 

37 Jesua bini'a'aha: 

—Inoki'iki ada. Ovari ada ira vara ni'ara. 

38—Kodika'da'di, ira ovakaijokaki ho — niha ada makhira, Jesus 
viaha kajo'atharari'ina, bikanamasivi'aha. 

39 Niha ada Jesus: 

—Hora rakhaki ija'ari vakadiania ija'ari kahojai jahani jaharini- 
ra onanokiavini, va'ora onasohira kaimoni. Oniania oanavagahaja 
ida ija'ari kamaodorohaki nokhoni 'ba'dani. Ija'ari oathi-ra 
kajonivini mani ida nokhoni 'ba'dani vagahariki fori nihani hija. 

40 Jesus maakarina vahojaha adani farisio, vakamitha'ihi ida 
kidivarani, vanana'dohi'aha: 

—Kadavarani hiria koda ida akamaodorohana jaboni? 

4 Jesus va'ora ni'a'aha: 

—Avanokhoni 'ba'dani vagaharija vaha; hojai asohirikia 
avakahojaini kaba'i, Deua bina'biramanihi vaha hida avakadihojai 
asohiriki. Avakamaodoroharini-ra avakahivini mani ida 
avakadihojai asohiriki Deua bina'biraravini hija bana. 


Ovilia akadava'ava abono varani hina hida 


10 1 Hari. Jesus vara va'ora ni'avini hiki ida rajomi kavaranihi hoariha. 
—Ka'oa hiki hida kodivarani. Ovilia vakavasiribanina 
kania kahojaki ida bakatha kahoarani ka'oa. Ovilia vakavasiribanina 
kaathania okhajakosiha ada ovilia akadava'ava abono. Kidiani 
adani ovilia. Bo'di abono, ovilia naabiniva abono hiki ni-ovilia 
vakavasiribanina kaathania okhajakosiki. Okasiribanioamaniha. 
2Ovilia akadava'ava abono vani ada bakatha kania okhajakosira. 
3Bakatha kania hojaki ada makhira hoariha bakatha-ra akadava'aki, 
bo'di abono o'oirara kaimoni. Bakatha akadava'ava abonoa 
biakarabikhaihi ida ovilia vakavasiribanina kaathani, o'oira kaimoni ada 
ovilia akadava'ava abono. Ovilia avigaki ida va'ora akadava'aki athi va'ora 
baranahavini afohanana vaonina, va'ora obananionaniki ada. 4Va'ora 
obananionanivini naothinia okhananava'iki ada ovilia akadava'ava 
abono, vikasiagaki adani ovilia. Va'ora rakasiagaki athi avigavini. 5Va'ora 
akadava'ariki naothia ni-avikasiagaki. Kidiania avakara'o'iki adani. Athi 
avigaravini mani ida va'ora ragaafanahaja. 
6Jesua biananokhomi'ihi ida kidirajomi, ni-avigaki ida kidivarani 
va'ora ka'ojomo'ivini hi'iki nahina hini. 


Ovilia akadava'ava abono jahaki fori hiki ada Jesus 


7 Jesus va'ora vara ni'a'ianaha: 

—Ka'oa hiki hida kodivarani. Hovani oa ovilia vakavasiribanina 
kaathani fori ohiki ho. Kodiania avi'oiki fori vihiki adani ovilia va'ora 
oakadava'ara kaimoni. Kodiania avikhaonaniki fori vihiki adani, 
va'ora okahinanikara kaimoni. Ovilia fori vihiki adani kodija'ari. 

8Ovilia bo'diava abono fori vihiki adani vahoariha va'oaniaro 
miro'a vikhaki. Ovilia naabiniva abono fori vihiki adani. Vajahariki 
adani. Kodija'ari-ra va'ora vakorijanahavini Deu-ra vakava'ipahinira 
kaimoni. Ni-kodija'aria vanaabaki ida vaathi. 

9Hovani oa ovilia vakavasiribanina kaathani fori ohiki ho. 
Vakavasiribanina bodinia vahojana oadani adani ovilia, ni- 
nahina va'ora namakhaniki. Vakavasiribanina kaathania va'ora 
arakhaonaniki hogoi-ra vahahara kaimoni. 

Kodiania khajakosiki fori hiki ida ija'ari kodiania abononi 
gahinai nihaki. Onivani fori hija ida ija'ari hora kajari'dariki-ra 
oakava'ijoavini, oakadava'avini jaboni, makhaniria kaimoni. 

10Bo'di abono-ra rakhaki ovilia vakadiania, binofiki ida 
ovilia-ra bo'diavini, va'ora naabinivini, va'ora nihimavini. Hora 
rakhaki ija'ari vakadiania va'ora ono'avini mahi jadini jahaki 
anokhomirikia. Jaha'oamanija ida mahi ja'dini vavahojaki kaimoni 
hidiaja, Deus kania jaboni — va'ora ni'a'aha ada Jesus. 

11 Rajomi hoariha Jesus abono-ra kavarajomi'aha. Va'ora ni'a'aha: 

—Hovani oa ovilia akadava'ava abono jahaki fori ohiki ho. 
Va'ora oakadava'ajahakiki adani kodija'ari. Oabono ova'ahaki ho 
oabinina kodija'ari-ra va'ora oakava'ijoaja kaimoni. 

12Hari. Hojaki ada honai abono ovilia-ra akadava'aki. Kidiani 
vihiriha adani ovilia. Ka'oviliakia binaabosiki ada honai abono 
jiniroa, va'ora akadava'ara kaimoni adani kidi'ovilia. Va'ora 
akadava'avini vani binokihi ida jomahi hiihiha khani, ovilia-ra 
va'ora arihavini. Oniaroa, oga'aha ada honai abono. Jomahia 
biari'iki ida ovilia, vahoariha vaofinina avakaganakhama'iki. 
Ovilia akadava'ava abono jahaki ni-ogaki. Ni-biva'ahaki ida jomahi 
kidi'ovilia arini vihina. 

13Honai abono ni-ovilia-ra va'ora nakaidivaki, oniani ida jomahi- 
ra nokivini aragana hija, ovilia-ra va'ora nahojaha'iki ada. Va'ora 
akadava'avini hiki jiniroa gahinara kaimoni. Kidiani vihiriha adani 
ovilia, oniani ida va'ora nakaidivaravini hija. Ovari fori ohirihi. 

14-15 Hari. Hovani oa ovilia akadava'ava abono jahaki fori ohiki 
ho. Kodiabi'i hora nakaidivajahakihi, onakaidivajahakiha jaboni 

(Jodo 10.11-14) 


ada kodiabi'i. Onivani fori ohija va'ora onakaidivahananavini 
adani kodija'ari, hora vanakaidivajahakiki adani jaboni. Oabono 
ova'ahaki bana ho oabinina va'ora oakava'ijoara kaimoni. 

16 Hari. Ovilia vakavasiribanina bodinia vahoja'iariha kaho 
adani kodi'ovilia hahavi. Onofiki ida va'ora oanikhavini jaboni. 
Vakamithaki bana hida oathi, kodiania vaabono gahinai vanihaki 
bana adani. Va'ora onajoroniki bana adani kodi'ovilia hahavi ibavi 
hoarania, va'ora oakadava'ahahavira kaimoni. Onina vani hovani 
oa ohoarana kodija'ari hahavi-ra va'ora oakadava'ajahakija bana. 

17 Oabono ova'ahaki bana ho oabinina va'ora oakava'ijoara 
kaimoni adani kodiania vaabono gahinai vaniha'iki. Oabiniki 
bana ho, oahokiki jaboni bana ho. Deus hora nofijahakivini hiki 
ida oabinina-ra ova'ahavini. 180abinina-ra onofiravini oadani, 
ni-nahina bikaabokaki ida oabinina. Hora vanaabinivini kamahini 
hovani oa bana oabono ova'ahaja oabinina. Okha'ina viahania 
kodiabi'i hora ni'a'iki ho: 

“Onofiki ida iabinini, 
onofiki jaboni ida 

iahokini.” 

Hora ni'a'bo'da'iki ada kodiabi'i. Onofiki jaboni ida oabinina, 
oahokina, oniani ida oabinina-ra oabono ova'ahavini hija bana, 
naothinia oahokiki bana ho — va'ora ni'aha ada Jesus. 

19 Hari. Jesus athi-ra vakamithaha adani judeus kaija'ari. Vahoariha 
vajari'daki, vahoariha ni-vajari'daki. 20 Vajari'dakia vani'aha: 

—Va'ihariha ada! Bajadia va'i binahonariahihiki ada. Hari'a mitha 
vani'a hida kidivarani — vakhaniha. 21 Vajari'darikia vani'aha: 

—Ni-niki ida kabajadiki kavarani. Ija'ari kabajadikia 
bikaabokamanija koda ida ija'ari kamaodorohaki nokhoni 'ba'dani- 
ra anavagahavini? Iniani! — vakhaniha. 


Ija'aria vakajoniki ida Jesus athi 


22 Hari. Oniaroa, pahisiriki kamasikoni vani hoja'ianaha 
ada Jesus Jerusaléa. Judeus kaija'aria vanamonaha'ianaki ida 
ihinika hoariha vakava'ihoki'ianaja kaimoni ida mahi 'bo'dakari 
vakadija'ari avikhananavaki Deu-ra khai vani'avini kagorani-ra 
avanaja'divini. 

23Hari. Deu-ra khai vani'avini kagorani kavasiribanini bodinia 
adaha'aha ada Jesus. Amokhini kani ida ibavi bivaadahaki ija'aria 
vanaonivini Salomão kohana ibavi. 24Jesus adahana kaba'i, 
vajoroni'aha adani judeus kaija'ari kidiania, vanana'dohi'aha: 

—Ava'i-ra karakhakhamaki ida Cristo ihini Cristo ihirini. Haria 
nanamithajahaki bana. Cristo mani i? Deus ira karona'iki mani i? 
— vanana'dohiha ada Jesus. 25Jesus va'ora ni'a'aha: 

—A'onira onanamitha'iki ho, kaba'i hora avakajari'davini-ra 
avanofihi. Bada oni'abakhiaki ida badani danoki kodiabi'i hora 
honariavini hi'iki. Kidibadani danokia a'onira onanokiahivini mani 
ida hora karonavini avarigavini hija. 26Kodi'ovilia fori avihirini 
mani ida hora avakajari'davini hija. 27 Kodi'ovilia vakamithaki hida 
oathi. Va'ora oogaki adani, onaothia vikasiagaki adani. 

28 Va'ora ono'aki adani ija'ari hora vavaipohihaki mahi ja'dini 
anokhomirikia Deus kania. Ni-ihimiki bana ida vakadimahi. Ni- 
nahina bikaabokaki ida va'ora saarivini osa'a kabodinia. 29Kodiabi'i 
danona biaradaki ida hoariha danona. Kodiabi'i hora no'avini vihiki 
adani hora vakajari'dariki kodipohi vihira kaimoni. Ni-nahina 
bikaabokaki ida va'ora saarivini kodiabi'i sa'a kabodinia. 30Hovani, 
kodiabi'i khama hoarani fori arihiki hari — Jesus va'ora ni'a'aha. 

31 Oniaroa, ja'di-ra vanabiinimanani'aha adani ija'ari vajoroniki 
afo'iana, vanofiki ida Jesu-ra vanagahavini ja'dia abinira kaimoni. 
32 Jesus va'ora ni'a'aha: 

—Nonira onanokiahibakhiavini hi'iki ida kodibadani danoki 
jahaki kodiabi'i hora honariavini hi'iki. Hana hini badani danokia 
okabadanina hida hora avanagahavini hija? 

33 Vagathanihi ida Jesus athi: 

—Kadabadani danokia ira anaabosivini hirihi ida ira 
anagahavini-ra anofivini. Jahariki ida kadavarani Deus viaha, 
oniani ida bana ira anagahavini-ra anofivini hija bana. Ivani 
makhira oamani i, kaba'i Deus ihini-ra ikahiki i. 34 Jesus va'ora 
ni'a'ianaha: 

—Akadija'ari kava'isohihi jiriki kapapirania hojaki hida athii: 

“A'onivani deuses avihiki a'oni.” 
Niha ada Deus. 

35 Aogaki ida Deus athi ka'oa hihaha'oadahani Deus athi 
kapapirania hojaki. Deus va'ora naonivini adani ija'ari deuses, 
hiva'oani Deus va'ora nava'isohi'iki adani athia. 

36 Hovani Deus hora nagathogatho'iki ho, hora karona'iki 
ada ija'ari vakadiania. Deus kaisai ohina-ra okahivini mani ida 
kodivarani Deua bivajahapa'itxiravini-ra avakahivini hija. Ni- 
asohipa'itxiki hida kodivarani jaharini-ra avakahivini. 

37Badani Deua binofiki-ra bada oni'arija vaha; ni-onofiki vaha ida 
hora avavakaijokavini. 38Badani Deua binofiki-ra bada oni'ahi; hora 
avavakaijokavini-ra onofihi, kodibadani danoki-ra avakajari'daria 
kaimoni. Kodivarani-ra avakajari'davini kaba'i, haria kodibadani 
danoki-ra vakajari'da bana mahija kodiabi'i kodiania akaramisina, 
kidiania oakaramisina jaboni-ra avarigajahakivini. Ija'ari hoarani 
fori arihiki hari — Jesus va'ora ni'aha. 39 Vanofi'ianaki ida Jesu-ra 
vagathivini, abono-ra anaihota'ianamaniha. 

40Hari. Oniaroa, ajihi'aha ada Jesus, Jordão vainia 
aakafiani'ianaha. João Batista kohana ija'ari-ra kanavini ibavinia 
akhano'aha ada Jesus, hoja'aha. 4 IĮja'ari vaipohiki kidiania 
vajoroni'iki. Vaabono vakani'akhamaha: 

—Ni-João Batista kohana bada bini'a'iki ida badani danoki. Ka'oa 
hiki ida Jesus varani hina João Batista kohana vara bivani'a'iki — 
vakhani'aha. 42Ija'ari vaipohiki kidiania vahojakia vakajari'dariha 
ada Jesus. 

Abini'iki ada Lazaro 


1 1 1-2 Hari. Oniaroa, Betânia ibavia hojaha ada makhira Lázaro 

oniki. Kidikajo'o vi'bamiki vaibavi jaboni ida Betania. 
Kidikajo'o onini Maria, hoariha onini Marta. Hi'ida Maria Jesus 
abinina viahania 'dama bikavamisaihaki bana ada, bikanajohaki ida 
'dama ka'da'dini kaafania. Hari. Kavamoni'aha ada Lazaro. 

3Oniaroa, Lazaro igamina vakarona'ihi ida Lazaro monina Jesus 
bivahojaki ibavi napaja hikia. Maria vaathi-ra avikhaki Jesu-ra vani'a'aha: 

— Jesus, ada kavamoni'aha kadava'ahi ivajahaki, Lazaro oniki. 
4#Lazaro monina-ra kamithavini vani, niha ada Jesus: 

—Kavamonina kabali, ni-abiniha'oadahaki bana ada Lázaro. 
Namithaki ida kavamoni kidiania, ija'aria vanokija kaimoni ida 
Deus danona. Deua binanokiaja kaimoni ida kidisai danona jahana, 
oniani ida ija'aria khai vani'avini hija bana. 

> Jesus va'ora nakaidivaki adani igamina Marta, Maria, Lazaro 
vihiki. 6Lázaro monina-ra kamithavini vani mahi 'bamiki asia 
hojaha ada Jesus bivahojaki kania. 

7Oniaroa, va'ora nia'aha adani ipohina: 

—Aajoiva Judéia kaarabonia. 

8—Aajo, — Jesu-ra vania'aha adani ipohina — ni-mahi ipohiki 
radaha'iaki kaho Judéia kaaraboni kaija'arini ira vanagahavini-ra 
vanofivini jadia. Nahina mani ida iajoini-ra inofivini hija? 

9-10 Jesus va'ora ni'aha: 

—Mahi hoarani 12 oras ipohini nokiaki ida mahi vagani. Mahi vagaki 
ijaari adahahi; ni-a'diraki. Mahi vagani fori ohiki ho ija'ari hahavi 
vakadimoni. Joma bakibakinia ijaari adahahi; a'dirahi. Joma bakibakinia 
ijaari adahani, ni-nahina-ra nokiki, oniani ida ana'dirani hija. 

11 Jesus asia va'ora vara ni'avini: 

—Vadi'iki ada akadiva'ahi Lázaro. Ookhaki ho kidiania 
onanokiahara kaimoni. 
12Kidipohia vani'a'aha: 

—Aajo, vadiha; ni-makhanijanaki ada Lazaro. 

13 Jesus kavarani hiki ida Lazaro abini'ina. Vadika'oaki Jesus ipohina 
vavanihaha ada Lazaro. 14Oniaroa Jesus va'ora nava'isohijahaki'aha: 

—Ada abini'aha Lazaro. 15Khai hora ni'aki ida ohojarina bivaabiniki 
kania. Jahaki ida avakadimoni Lazaro kohana kania ohojarina. 
Ohojarina mani ida hora avavakaijokavini hija bana. Aokhava kidiania. 

16 Tomé va'ora ni'aha adani Jesus ipohina vahoariha: 

—Avaipohihava ada haria ka'ojomo'iki mahija ariabinihahavivini 
Jesus kania. Haria vanagahaki vahabini bana adani jadia! — niha 
ada Tome. Tomé onina hoariha Soi. 


Ija'ari anahokiva abono ada Jesus 


17 Hari. Oniaroa, Betania ibavi maakarinia vakaikahi'aha adani 
Jesus. Vakamitha'ihi ida Lázaro kohana aba'ona ka'damaha'ini 
monini. Mahi ako'bamahakhamakia hoja'ini ida Lazaro aba'ona 
jadi hodijama'oki bodinia. 18Ni-kanapajahikhamaki ida Betania 
ibavi Jerusalém sidajia. Judéia kaarabonia hojaki ida ibavi 'bamiki. 

19Oniania, Judéia kaaraboni kaija'arini vaipohikia vakamithahi 
ida Marta, Maria vakadi'aajo abinina monini, oniani ida va'ora 
vanavanavanahavini hija. Vanofiki ida Maria, Marta vava'i-ra 
vavajahavini. 20Marta bikamithahi ida Jesus maakarina varani 
hini, oniania gaamanani'ihi, okhaonani'ihi, okha'ihi Jesus kania. 
Maria vani ida vagorana hojahi. 21 Akhano'ihi ida Marta Jesus 
kania, bini'a'aha: 

—Jesus, hida ihojaja vaha; ni-kodi'aajo abini'iki vaha. 22 Kodi'aajo 
abinina kabali, oogaki ida Deu-ra ikanikhariavini hikia ira no'avini 
bana — nihi ida Marta. 23Jesua bini'a'ihi: 

—Ahokiki bana ada kada'aajo. 
24Marta bini'a'aha: 

—Oogaki ida ija'ari kahojai abosini kamahini ahokiki bana ada. 
25Jesua bini'a'ihi ida Marta: 

—Hovani oa ija'ari anahokiva abono ho. Va'ora ono'avini hiki ida 
mahi anokhomiriki. Abinini kaba'i ida ija'ari, hora kajari'darihi; asia 
hokihi. 26lja'ari hora kajari'darikia bivahojaki ida mahi anokhomiriki, 
ni-abiniki bana ida ija'ari. Ikajari'daria hida kodivarani? 

27—Iniani, okajari'darihi ida iathini. Okajari'darihi ida Cristo 
ihini. Ivani Deus kaisai i. Deus ira karona'iki i ija'ari vakadiania 
ikhani — Jesu-ra ni'a'ihi ida Marta. 


Asaraki ada Jesus 


28Hari. Oniaroa, vara nini naothinia, ajoi'ihi ida Marta kidikajo'o-ra 
baranahaha'avini. Vahoariha vakamitharavini, kidikajo'o-ra ni'a'ihi: 

—Ba'ai, ada kaikahi'aha Jesus. Ira kaboa'iki ada — Marta 
bini'a'ihi ida Maria. 

29 Maria bikamithahi ida kidiadia kavarani, gaamananihi, 
okhajoraki'ihi Jesus kania. 30Ibavi banininia hojaha ada Jesus asia, 
Marta khama vara vavani'aki ibavini kania, ni-o'oiki ibavia kaho. 
31Gora bodinia vahojaki adani ija'ari Maria va'ini-ra vavajahaki. 
Vanoki'ihi ida Maria jorakia gaamananini, okhaonanini. 'Dama 
kania okhani asarahaki vavanihavini, oniani ida Maria naothinia 
va'ora arakasiagaja. 

32 Jesus kania akhano'ihi ida Maria, viaha aasiarari'ihi, 
bini'a'aha: 

—Jesus, hida ihojaja vaha; ni-kodi'aajo abini'iki vaha. 

33 Jesua binoki'ihi ida Maria asarani, va'ora noki'aha adani Maria- 
ra vavaipohihaki vaasarana jaboni, oniania va'i mokara nini va'i 
ami'ami'aha ada Jesus jaboni. 34Jesus va'ora nana'dohi'aha: 

—lIda hanaja vania avaka'dama'ihi Lazaro aba'ona? 

—lInavanavanaha'a — vakhaniha. 35Asara'aha ada Jesus. 

36 Vaabono vakani'akhama'aha: 

—Jesua binakaidivaoamanira ada Lázaro kohana. 
37 Vakhaniha'aha adani vahoariha: 

—Bianavagaha'iki ida makhira kamaodorohaki nokho 'ba'dani. 
Bikaabokaria koda ida Lázaro abinina-ra va'aharavini? 


Ahoki'iki ada Lázaro 


38 Hari. Va'i ami'ami'ianaha ada Jesus, dama kania okha'aha. 
Ja'di kahodijama'oki kani ida Lázaro aba'ona bivaka'damahaja. 
Katapafiaki ida kaathani ja'di karahoa. 

39Hari. Jesus va'ora honariaha: 

—Vaani bana oni ja'di karaho. 

Jesus athi-ra gathani'ihi ida Lázaro kohana kakajo'o Marta oniki. 
Bini'a'aha: 

—Jesus, 'batha'iki ida aba'ona. Mahi ako'bamahakhamakia 
ka'damaha'iki hada. 

40 Jesua bini'a'ihi: 

—Ira onava'isohi'iki ho: Hora ivakaijokadorohi; Deus danona 
jahana arafiaki-ra inokihi — niha ada Jesus. 

41Oniaroa, avanaaroa'ihi ida jadi hodijama'oki katapani. Vada 
nimanani'aha ada Jesus. Niha'aha: 

—Kodiabi'i, khai ira oni'avini hiki oathi-ra ikamithavini. 
#20ogaki ida oathi-ra ikamithahaha'oadahavini. Ija'ari hihida 

vahojakia vakamithaja kaimoni hida kodivarani ira oni'avini hiki, 
vakajari'daria kaimoni ida hora ikaronavini. 
43Deu-ra vara ni'avini naothinia athi 'barakia Jesua 
bibaranaha'aha: 

—Lazaro, khaonani'a. 
44Khaonanimani'aha ada Lázaro. Asia karafoaki ida abono hahavi, 
'dama, avana, sa'a, vadi hiki makari oadakia. Vakadihojai hiki ida 
aba'oi-ra vakarafoavini makari oadakia. Lázaro nokho ka'oahaki 
jaboni makaria. Oniaroa Jesus va'ora honariaha: 

—Vaani oni makari karafoana hiki mahija adahavini. 


Vanofiki ida Jesu-ra vanaabinivini 
(Mateus 26.1-5; Marcos 14.1-2; Lucas 22.1-2) 


45Hari. Oniaroa, Judeus kaija'ari vaipohiki Maria-ra 
vanavanavanahaki, vanoki'iki ida Jesus kabadani danoki, oniani 
ida vakajari'daravini hija. 46 Vanokiva vahoariha vajoiki vaibavia, 
vara vavani'a'ihi ida Jesus kabadani farisio vakadiania. 

47 Oniaroa, vajoroni'aha adani farisio, sasidotxi vavaka'da'diva, 
judeus kaija'ari vanasohiva abono vavaka'da'diva khama. Vaabono 
vakanana'dohikhama'aha: 

—Niha ani'a'aki koda ada Jesus? Vakava'ibodivarani'a ida 
kidibadani danoki bada bini'abakhia'iki. Jahaki ida kidibadani 
anadabavini. 48 Anadabarihi ida kidibadani danokia kabadanina; 
ija'ari hahavia vavakaijokaha. Vanofiki bana ada Jesus akadiarabo 
kaka'da'dini hina, oniani ida Roma sidaji kaka'da'dini athi- 
ra vanaabajanaravini hija. Ovari va'ora karonaki bana adani 
kidisorara vakasa'aiki va'ora vanihimara kaimoni adani akadiarabo 
kaija'arini. Ariabinihahaviki bana hari. Vanihimaki bana jaboni ida 
Deu-ra khai ani'avini kagorani — vaabono vakani'akhama'aha. 

49-50Hari. Oniaro kari sasidotxi vakadika'da'di ada Caifás. Ovari 
va'ora ni'a'aha adani vajoroniki: 

—Avarigaria koda ida namithaki kaimoni? Jesus abiniriha; 
apohimajahahavihi. Abiniha; Roma sidaji kaija'arini ni-haria 
vanapohimajaki. Jahaki ida Jesu-ra anaabinivini, vaihimirara 
kaimoni adani akadija'ari hahavi — va'ora nia'aha ada Caifás. 

51-52Sasidotzi vakadika'da'di hina mani ida Caifás Deus athi- 
ra vara vani'avini hija bana. Ni-ovaria bikava'ibodivaraniki hida 
kidivarani. Biogaravini kaba'i vara bivani'aki ida Deua binofiki. 

Deua binofi'iki ida Jesus abinina judeus kaija'ari-ra va'ora 
akava'ijoara kaimoni. Arabo hahavi kaija'arini vakadimoni jaboni 
ida Jesus abinina, vaabono vakanakaramisikhamaki fori vihira 
kaimoni, ija'ari hoarani fori vihira kaimoni adani Deus kaisai. 

53 Oniaroa, Caifás vara va'ora ni'avini naothinia, judeus kaija'ari 
vanava'isohiva abono vaabono vakanaaminakhamabakhiavini hiki 
niha vani'a'avini vanaabinivini ada Jesus. 

54Hari. Ni-aadahaonibakhiajanaki ada Jesus Judéia kaarabonia. 
Ajihiaha, kidipohi khama Efraim sidajia avikha'aha, vahoja'aha. 
Kanapajahikhamarihi ida amasi Efraim sidajia. 

55Ọniaroa, ni-ipohijanaki ida mahi judeus kaija'ari vakadihinika 
Páscoa oniki amonahani kamahini. Jerusaléa avikharimanani'aha 
adani sidaji ipohiki kaija'arini. Páscoa kaihinikani amonahani 
viahania vanamonaha'imidiaki ida ihinika hoariha ija'ari vaabono 
visokovini vajahara kaimoni Deus viaha. 

s6lja'ari Jerusaléa avikhakia vanako'dihaha ada Jesus. Deu- 
ra khai vani'avini kagorani kavasiribanini bodinia vajoronina 
vaabono vakanana'dohikhama'aha: 

—Nahina mani ida ikava'ibodivaranija? Khamanira koda 
ada Jesus hidiaja ihinika kania? Jokoa khariha vahabini ada — 
vakhani'aha. 57 Sasidotxi vavaka'da'diva, farisio khama vanofiki ida 
Jesu-ra vagathivini. Va'ora vahonariajoraha adani kanori abono: 

—lja'aria biogahi ida Jesua bivahojaki ibavini, haria nanamithava bana. 


Maria biahoariki ida misai kaidivaki Jesus 'dama kanamania 
(Mateus 26.6-13; Marcos 14.3-9) 


1 2 1Hari. Oniaroa, 6 mahi ipohini Páscoa kaihinikani 
amonahani viahania okha'ianaha ada Jesus Betânia ibavia. 
Betânia ibaviki ada Lázaro. Hi'ada Lázaro Jesua bianahoki'iki 
ada. 2Jesu-ra vanakaidivavini mani ida sidaji kaija'arini 'bai-ra 
vanamonahavini hi'ia Jesus, kidiva'ahi khama vakadimitha'a 
kaimoni. Marta biakodiaki ida 'bai ravinani. Lázaro, vahoariha 
vihiki vavithi'iki 'bai-ra vanaibavivini ibavinia Jesus khama. 
3Hari. Vi'baina kaba'i Maria bianikhami'ihi ida misai bavini jibiniki. 
Litro-ra dava ni'aki ida. Ni-pa'itxirihi ida misai. Amonahaki ida misai naado 
damani abohani basinania. Kaidivani arafiaki ida naado basinani mitxaki. 
Hari. Maria binabiini'ihi ida naado, Jesu-ra namaakari'ihi, 
biakamisai'ihi ida Jesus 'dama kaidani. Karaho ida misai 

(Jodo 12.1-7) 


biahoariki. Ka'da'dini kaafani vania bikanajoha'ia ida. Misaia 
binamitxahahavi'ihi ida gora bodini. 
4Jesus ipohina vahararana hojaha ada Judas Iscariotes. Ovaria 
biarakhaki bana ada Jesus vahoariha vanaabinira kaimoni. Hari. 
Maria kabadani-ra vajaharavini mani ida vahoariha-ra va'ora vara 
ni'avini hija: 
5—Kaidivani arafiaki ida misai. Maria binakavithimaki ida. 
Misai kaidivani ida 300 mahi ipohini badani abosini jiniro. Haria 
no'aja vaha; pavakari anihahi vaha. Va'ora ano'aha vaha adani ija'ari 
vakanahinariki misai abosini kajinironia — niha ada Judas Iscariotes. 
6Ni-Judas Iscariotes va'ora nakaidivaki adani vakanahinariki. Judas 
kavarani hirihi ida vakanahinariki-ra kajoamoravini. Kidivarani 
hiki ida jiniro-ra nofivini. Kabo'dinofina mani ida vakanahinariki-ra 
va'ora kanavaranisohinihavini hija. Judas Iscariotea biakadava'aki ida 
Jesus, kidipohi khama vakadijiniro bavini. Judas Iscariotes abono-ra 
vaaniabakhiavini hiki ida jiniro itxani. 7Hari. Jesus va'ora ni'a'aha: 
—Jakaho hojava oni Maria. Maria binaibavijaha'iki hida 
misai hora kamisaihavini kaimoni hini. Hora vaka'damavini 
viahani mani hida hora kamisaihavini hija. 8Vakanahinariki 
vahojahaha'oadahaki, ni-ohojahaha'oadaharihi avakadiania. 

Lazaro-ra vanaabinivini-ra vanofivini varani hini hida 


9Hari. Oniaroa, ija'ari vaipohikia vakamithaki ida Jesus varani 
hina, Betania ibavia hojana, oniani ida kidiania va'ora arakhaja. 
Vanavanavanahaha ada Jesus. Vanavanavanahaha jaboni ada 
Lazaro Jesua bianahoki'iki. 10Oniania, sasidotxi vavaka'da'diva 
vaabono vakani'akhama'aha: 

—Jahaki ida Lázaro abinina-ra avahonariahivini jaboni. 
11]ja'aria vanoki'iki ada Lázaro ahoki'ina, oniani ida Jesu-ra 
vakajari'daravini hija. Ni-haria vanofijanaki vakadika'da'di arihina. 
Niha ani'a'aki koda ada Lázaro abinina avahonariahivini? — vaabono 
vakanana'dohikhama'aha adani judeus kaija'ari vanava'isohiva abono. 


O'oi'ianaki ada Jesus Jerusalém sidajia 
(Mateus 21.1-11; Marcos 11.1-11; Lucas 19.28-40) 


12Hari. Oniaroa, ka'afokajomani Jesus monina-ra vakamithaha 
adani ija'ari vaipohiki Jerusaléa vahojaki, hiva'oani Páscoa 
kaihinikani amonahani viahania vakaikahi'iki. Vakamitha'ihi ida 
varani Jesus amaakari'ina Jerusaléa 

130niaroa. Jesus amaakarina va'ora khai ni'aha. 
Varadihadiha'aha ada kahami afa fori hiki, Jesus radahana kaba'i 
khai vakhani'aha. Vabodi'bara'aha: 

—Jahaki ada Deus. Deus, ikajoamora bana ada ikarona'iki. 
Ikajoamora bana ada akadija'ari-ra vaka'da'diki kaimoni — 
vakhaniha afoha'oadaha adani ija'ari. 

14Jesua bigathani'aha ada jumento pa'itxi, namana okasi'aha, 
jumentoa bivaadaha'aha. Nimania ida athi, Deus athi kapapirania 
hojaki afojora: 

15 “Jerusalem sidaji kaija'arini, 

hari'a vaofini bana. 
Vada vani'a. 
Khaki hada avakadika'da'di 
jumento pa'itxia 
bivaadahavini”. 
Nimania ida Deus Jesus kaikahina-ra vava'isohihijora'avini. 
16Hari. Ni-Jesus ipohina vakava'ibodivaranijoraki ida nahina 
nini Deua vara bivani'ajoraki namitha'ini. Jesus abinina, 
ahokina, Deus Ibavi Jahaka'oaki kania ajoisina naothinia Jesus 

ipohina vakava'ihoki'iki ida Deus athi namitha'ini vakadiania. 
Vakava'ihoki'iki ida Jerusaléa Jesus kaikahina jumento namana. 

17-18 Hari. Ija'ari vaipohikia vakaragarariha'aha ada Jesus 
Jerusalea akhanona. Akhanona viahania vakamitha'iki ida Jesus 
Lazaro-ra anahokivini kavaranihi, oniani ida Jesus akhanona- 
ra vanaviahanokhavini hija. Ija'ari Lazaro kadamahana kania 
vahojaki va'ora avananamithaonivini hiki afobakhia ida Jesus 
kabadani danoki arafiaki vanoki'iki. 

19 Hari. Oniaroa, farisio vaabono vakani'akhama'aha: 

—Vada vani'a. Ija'ari hahavia vakajari'dariha ada Jesus. 
Vajari'dana va'ora ahonariabakhiavini kaba'i, ni-ariathi-ra 
vanaabapa'itxiriha adani ija'ari. Jesu-ra vavaipohihahahavimanira 
adani — vakhani'aha adani farisio. 


Judeus kaija'ari vihirikia vanako'dihaki ada Jesus 


20 Hari. Oniaroa, judeus kaija'ari vaipohiki avikha'aha Jerusaléa, 
vanamonahaja kaimoni ida Pascoa kaihinikani. Vahararana 
vahojaki adani judeus kaija'ari vihiriki. Judeus kaija'ari vihirina 
kaba'i, Deu-ra vakanamasivi'aha Jerusalea. 

21 Hari. Jesus ipohina Filipe oniki kania avikha'aha adani judeus 
kaija'ari vihiriki. Betsaida sidaji kaija'arini ada Filipe. Galileia 
kaarabonia hojaki ida Betsaida sidaji. Judeus kaija'ari vihiriki 
vaipohiki vaibavi ida Galiléia kaaraboni. Hari. Filipe-ra vani'a'aha: 

—Anofiki ida Jesus khama vara akhanina. 

22 Andre kania okha'imidiaha ada Filipe, binanamitha'ihi ida 
vakadivarani. Hari. Avikha'aha adani Andre, Filipe khama Jesus 
kania. Vani'a'aha: 

—Jesus, adani vakaikahi'aha akadija'ari vihiriki. Vanofiki ida ira 
vara vani'avini — vania'aha ada Jesus. 23Jesua bigathani'ihi ida 
vaathi: 

—Hovani ija'ari hahavi vakadi'aajo ho. Jahaki ida akadija'ari 
vihiriki vikhana kodiania. Amaakari'iki hida mahi Deus ojahana, 
odanona-ra nanokiavini kamahini. 

24Ka'oa hiki hida rajomi kavaranihi a'onira onava'isohivini 
hiki bana. Rakhajaharini oadani ida trigo 'ba'dani nami imani 
bodinia, ni-aipohiki ida ba'ba'da. Nami imani bodinia rakhajahahi, 
abiniki fori hiki ida. Abiniki fori hini naothinia movahi, avijavahi, 
karahohi, bono'ihi, aipohi'ihi ida trigo 'ba'dani — niha ada Jesus. 

Jesus va'ora kavarajomiki adani, abinina ahoki'ina naothinia 
kidipohi ava'ba'dina. 25 Asia vara niha ada Jesus: 

—lIja'aria bada biniahaha'oadahahi ida binofiki kidimoni 
hini, kavithimaki fori hiki ida kidimahi. Ba'ba'da rakhajahariki 
fori hiki ida. Akamadaki fori hiki ida kidimahi. Ni-bivahojaki 
ida mahi jadini anokhomiriki Deus kania. Hari. Oipohina 
bada bini'ahaha'oadahahi ida Deua binofiki, oniani ida ba'ba'da 
rakhajahaki fori nihani hija. Hokini oadani hidiaja biva'ahaha 
ada Deus kidimahi honariana hina, oniani ida kidimahi ja'dini 
anokhomiriki-ra vahojavini hija Deus kania. 

26Ohonariaki ida ija'ari kidika'da'di ohina-ra nofiki; kodihonari-ra 
naabavini. Kodiania okhaki bana ida ija'ari oathi-ra naabaki oavikhaki 
kania. Ija'ari vaipohiki vaviaha kodiabi'ia bigathanijahakiki bana ida 
oathi-ra naabaki — va'ora ni'aha ada Jesus. 


Jesua vara bivani'ajoraki ida abinina 


27 Hari. Jesus va'ora ni'a'aha adani ija'ari vajoroniki: 

—Ova' rogo inikarahoki ho. Nahina mani ida bana kodiabi'i-ra 
vara oni'avini hija? Ni-okanikhariavini hiki ida oimana 'banani 
aniani kodiania. Ija'ari vakadiania hora rakha'iki oimana 'banani-ra 
okamithaja kaimoni. 

28 Kodiabi'i-ra vara oni'aki bana ho: Kodiabi'i, inanokia bana ida 
ijahani danoki mahija ija'ari khai ira vani'avini — oniki bana ho. 
Oniaroa, nama kamithavahaki ida athii: 

—Onanokia'iki ida ojahana danoki, onanokia'ianaki bana ida. 

29Vajoronikia vakamitha'ihi ida athii, vakhaniha: 

—Bahi kahiririhi hida — vakhaniha. Vakhaniha adani vahoariha: 

—Deus ibavi kaija'arinia vara bini'a'iki ada Jesus. 

30 Jesus vani ada va'ora ni'a'aha: 

—Kodimoni hirihi ida athi. Avakadimoni oamani ida, a'onira 
nava'isohiki kaimoni. 

31 Amaakariki ida mahi Deua bivahonariahivini ida hojai 
asohiriki abosini nahina jaharikia. Amaakari'iki ida mahi Deua 
biakakojavini ada nofina vihiriki vakadika'da'di. Oaniki bana ida 
Jahari danona kidiania, bikaabokajanaria kaimoni ida binofiki. 

32Hora varagaamananivini kamahini ava akasanakhamakia, 
oaniki bana ida danona. Va'ora okaboa'iki bana adani ija'ari hahavi 
kodiania kodija'ari vihira kaimoni. 

33 Nimania ida Jesus va'ora nava'isohijoravini niha ninina 
abinina. 34Ija'ari vajoronikia vani'a'aha: 

—Aka'ojomo'ibakhiaki ida Deus athi namoniva abono kohana 
vaathi Deus kava'isohihi jiriki kapapirania hojaki. Vakadivarani 
hiki ida mahi hahavi Cristo kamahi anokhomirini. Ni-abiniki 
bana ada Deua bikaronaki. Kadavarani hiki ida ija'ari hahavi 
ka'aajo ihini, kaba'i iabiniki bana i ava akasanakhamakia ira 
varagaamananivini. Cristo mani koda ada ija'ari hahavi ka'aajo? 
Nahina mani ida iabinini-ra ikahivini hija bana? 

35Jesus va'ora ni'aha: 

—Mahi ipohiriki hojaki bana ida mahi vagaki avakadiania. 
Hojani oadani vaadaha'a bana mahija avajominiravini. Ija'ari 
adahaki bakibakinia ni-biogaki ida hana hini ibavia okhani. 36Mahi 
vagani fori hiki hida oathi. Ohojana oadani avakadiania, oathi-ra 
avakajari'darihi; oathi avakadiva'ibodivarani-ra navagaki fori hihi, 
oniani ida mahi vagania avaadahaki fori a'onira nihaja bana. 


Ija'aria vakajari'daki ada Jesus 


Hari. Vara nina naothinia, ajihi'aha ada Jesus. Ahojaia okha'aha, 
ibavi ija'aria avigarikia hoja'aha. 37 Vanokivini kaba'i ida Jesus 
kabadani danoki ipohiki, ija'ari vaipohikia vakajari'daki ada 
Jesus. 38 Vajaridana mani ida Isaías kohana athi-ra nanamithaja 
vakadiania. Nimania hida Isaias kohana Deu-ra nava'isohivini hi'iki 
vajaridana varani hini: 

“Deus, imoninia aakavaranionina kaba'i, 
akadivarani-ra vakajari'daki adani. 
Va'ora inanokiahivini kaba'i idanonia, 
vajari'daki adani ija'ari. 
Vanofiki ida iathini-ra 
vakajonivini.” 
Niki ida Deus athi Isaías kohana vara bivani'a'iki. 39 Deu-ra 
vakajonivini mani ida vajari'darina-ra vakaabokaravini hija. 
Nimania bana hida Isaías kohana athi hoariha, vajari'daki-ra va'ora 
vara vani'ajoravini: 

40 “Deua bikanamaodorohaki fori hiki ida vanokho 

'ba'dani, nahina-ra vanokirara kaimoni. 
Bikarahobaki fori hiki 
jaboni ida 

vakadiva'ibodivarani, 
avigaria kaimoni ida nahina, 
oniani ida Deus kania avikhana-ra varagarivini hija, 
va'ora akava'ijoara kaimoni ada Deus.” 
Nimania ida Isaias kohana Deus athi-ra vava'isohihijoravini. 
#411sajas vadami fori hikia Jesus jahana, danona, vagana hiki-ra 
nokivini mani ida Jesu-ra vara vani'ajoravini hija. 

42Ka'oa hini kaba'i ida Isaías kohana athi, judeus kaija'ari 
vanava'isohiva abono vaipohiki ni-Jesu-ra vakajari'daki. 
Vajari'darina kaba'i, ni-vahoariha-ra va'ora vananamithavini hiki. 
Vaabono vani'avini afohanana: 

—Jesu-ra okajari'daravini-ra okahihi; farisio hora avakakojahi 
Deu-ra vara ani'avini kagorania, oo'oijanaria kaimoni. Va'ora 
ofinivini mani ida Jesu-ra okajari'daravinia hora kanavaranirija 
— vakhanihananaha adani judeus kaija'ari vanava'isohiva abono 
vaipohiki. 43 Vanofivini arafiaki ida ija'aria vakadihojai jahani 
vakahivini, oniani ida Jesus ipohina vihina-ra vakahiravini hija. 
Ni-vakava'ibodivaranipa'itxiki ida Deua binofiki. Deua binofiki ida 
Jesu-ra vakajari'daravini-ra vakahivini. 


Ija'ari nasohiva abono ada Jesus 


44Hari. Oniaroa, Jesus athi 'barakia va'ora ni'aha: 

—lja'ari hora kajari'darihi; bikajari'dariha ada jaboni hora 
karona'iki. 45Ija'ari kodihojai-ra nokihi; binokihi ida jaboni hora 
karona'iki kahojai. 

46 Mahi vagani fori ohiki ho araboa okha'ina ija'ari vakadiania, 
onavagaja kaimoni ida vakadiva'ibodivarani. Ni-bakibakini kania 
hojajanaki fori hiki ida ija'ari hora kajari'dariki. 

47 Ija'ari oathi-ra kamithahi; binaabarihi, kodibadani hirihi ida 
hidakaba'i ija'ari kahojai asohiriki abosini. Ija'ari vakadiania hora 
rakhaki ija'ari Deu-ra avigariki-ra va'ora oakava'ijoahavini. Oathi- 
ra naabariki-ra Ibavi Jaharika'oakia va'ora okaronavini hirihi hida 
hora rakhaja ija'ari vakadiania. 

481ja'ari nasohiva abono fori hiki hida oathi a'onira 
onava'isohivini hi'iki. Oathia binanokiaki bana ida kodivarani-ra 
kapoaririki kahojai asohiriki, oniani ida hora kajoniki-ra Ibavi 
Jaharika'oakia arakhaja bana, mahi ija'ari kahojai asohiriki 
abosini-ra gathanivini kamahini. 

49Kodivarani hirihi ida varani vara ovani'a'iki. Kodiabi'i hora 
karonaki vani hora no'avini hija hida varani vara ovani'a'iki. Vara 
ovani'aki ida varani binofiki. 50Deus athia biananokhomirihi ida 
ija'ari vakadimahi, vavahojaja kaimoni ida mahi ja'dini kidiania. 
Vara ovani'avini hiki hida varani kodiabi'i hora honariavini hini. 


Jesua bikosokonanaki ida ipohina va'dama 


1 3 1Hari. Oniaroa, hojaki mahi hoarani Páscoa kaihinikani 
kama'dani viahani. Hari. Jesua biogaki ida abono-ra 

va'ahavini abinina kamahini kaikahini, kidiabi'i kania ajoisira 
kaimoni. Jesus va'ora nakaidivaha'oadahaki adani ipohina. 
Abinirina oadani haria nakaidivajahakiki ada. Haria nanokiahivini 
hiki ida haria nakaidivavini arafiani. Nimania hida varani. 

2Hari. Mithani vani vi'baijabana'aha adani Jesus kidipohi 
khama. Vakadi'bai viahania Jaharia vara bini'a'aha ada Judas 
Iscariotes kohana va'i bodinia, Juda bikava'ibodivaranija kaimoni 
ida Jesu-ra arakhavini, vahoariha vanaabinira kaimoni. 3 Jesua 
biogaki ida danona kidiabi'ia bino'avini hiki, bikaabokaja kaimoni 
ida hahavi-ra nofivini. Jesua biogaki jaboni ida Deus kania kha'ina, 
Deus kania ajoisina bana nama, ija'ari hahavi-ra va'ora vaka'da'dira 
kaimoni. 

4Ọniaroa, vi'baina viahania gaamanani'aha ada Jesus, biani'ihi 
ida kidikarahobi bikaimahaki kanamajaki, binabiini'ihi ida sa'ai 
kajohani, jarari-ra dabomisivini hi'ihi. 5Bihovararihi ida paha paha 
bavini bodinia, bikosokohananaja kaimoni ida ipohina va'dama. 
Bikanajoha'ihi ida va'dama makari jararia dabohamisini hikia. 
Honai abono kapavakarivahaki kabadani ida ija'ari 'damani-ra 
kosokovini. 

6Hari. Simão Pedro kania maakari'aha, bikosokoja kaimoni ida 
'dama. Simãoa bini'a'aha ada Jesus: 

—Jesus, honai abono ihirihi. Kodika'da'di i, oniani hida o'dama- 
ra ikosokovini-ra onofiravini hija. 

7 Jesua bini'a'aha: 

—Ni-iogaki kaho ida nahina kaimoni i'damani-ra okosokovini 
hiki. Mitihini iogaki bana ida. 

8—Iniani. Ni-asohiki hida o'dama-ra ikosokovini. Honai abono 
ihirihi. Ni-okava'ahapa'itxirihi hida o'dama-ra ikosokovini — niha 
ada Pedro. Jesua bini'a'aha: 

—Tdamani-ra okosokorihi; ni-kodipohi ihijanarihi bana. 
9Simao Pedroa bigathani'ihi ida Jesus athi: 

—lIniani, Jesus. Onofiki hida iipohini ohina. Ba ikosoko hida 
o'dama. Ikosoko bana jaboni hida osa'a, oka'da'di kihiki. 

10 Jesua bini'aha: 

—Kanai naothinia jahaki ida ija'ari abononi hahavi, ni-abononi 
sokojorakijanaki kaho. Gaimori'ihi ida ija'ari, bikosoko'ianaki ida 
'damani ka'oa hahavi jahaja kaimoni. A'onivani avajahaki a'oni 
afohahavi. Hoarana ka'oa ni-jahaki. 

11 Jesua biogajoraki ada hana hina ipohina arakhana hiki 
kaimoni, oniania ida hoarana ka'oa jaharina-ra kahivini hija. 

12Va'dama bikosokovini naothinia Jesua biaragari'ianahi ida 
kidikarahobi bikaimahaki kanamajaki, joimi'aha kidivithi ibavinia. 
Vithirarina naothinia va'ora ni'a'aha: 

—A'onira onava'isohivini hiki hida nahina kaimoni ava'damani- 
ra okosokovini. 13Hora avanaonivini “haria ka'ojomo'iva abono”. 
Hora avanaonivini jaboni “akadika'da'di”. Asohiki hida hora 
avanaonivini. 14Hovani avakadika'da'di ho, a'onira oka'ojomo'iki 
ho jaboni, kaba'i ava'damani-ra okosokohi. Ava'damani-ra 
avakosokokhamavini-ra ohonariaki ho jaboni. 

15 Avanokiki hida a'onira okajoamoravini ava'damani-ra okosokovinia. 
Onofiki hida hoariha-ra okajoamoravini-ra avakabanafovini, avaabononi 
avakakajoamorakhamabakhiaja kaimoni. Nimania hida kodi'ojomo'ihi 
athini. 16Ka'oa hiki hida kodivarani. Ka'da'dia bivaka'da'diki ada 
kidihonai abono. Ka'da'di hiriha ada honai abono. Ni-bihonariaki ada 
kidika'da'di. Ni-athi avikhava abonoa bivaka'da'diki ada athi-ra karonaki. 

17 Avarigajahakiki ida honai abono kavaranihia a'onira oka'ojomo'ivini 
hi'iki. Avaabononi avakakajoamorakhamavini kavaranihi-ra 
avanaabahi; Deus a'onira kajoamorahi. 18 A'onivani vara a'onira 
ovani'ahahaviki a'oni. Hoarana ni-vara ovani'aki. Oogajahakiki ida ija'ari 
va'ora onagathogathoki vakadihojai. Namithaki bana hida athi kodiania 
Deus athi kapapirania hoja'bo'da'iki: 

“Ovari kodiania 'baiki 
hora najaharihariki bana ada.” 
Niki ida athii. 

19 A'onira onanamithajoravini hiki bana ida namithaki kaimoni 
kodiania, hora avakajari'daria kaimoni. Hora arakhavini kamahini 
avakajari'darihi ida Hovani oa ohina. 

20Ka'oa hiki hida kodivarani. Ija'aria bigathanijahakihi ida 
ija'ari okaronaki, hora gathanijahakihi jaboni. Ija'ari hora 
gathanijahakikia bigathanijahakiki jaboni ada hora karona'iki — 
Jesus va'ora ni'aha adani ipohina. 


Jesus va'ora nanamithavini hiki ada hana hina arakhana hiki 
kaimoni 
(Mateus 26.17-25; Marcos 14.12-21; Lucas 22.21-23) 


21 Hari. Oniaroa, va'i soko inikaraho'aha ada Jesus. Va'ora 
nava'isohijahaki'aha adani ipohina: 

—Ka'oa hida kodivarani. Hora arakhaki bana ada hoarana 
avakadiania hojaki. 

22Hari. Vadavada vaabono vakani'akhama'aha adani ipohina, 
ni-avigapa'itxiki ida Jesus abono-ra vara vani'avini hiki. 23 Jesus 
'dihana hoja'iki ada hi'ada ipohina Jesua binofijahakiki. 24Simão 
Pedroa sa'a bikanarajomiha ada ovari, bini'aha: 

—lInana'dohi bana ada hana hina Jesua vara bivani'aki. 
25Sananami'ianaha ada Jesus 'dihana vithiki, binana'dohi'aha: 

— Jesus, hana hina ada? 

26 Jesua bigathanihi ida kidina'dohi: 

—DOakobafiki bana hida pão kabobini ba'ba, naothinia ono'aki 
bana ada hora arakhaki kaimoni — niha ada Jesus. 

Oniaroa, Jesua bikanabiini'ihi ida pão kabobini, biakobafi'ihi ba'ba, 
Judas Iscariote-ra no'avini kihi'ihi. 27 Judas Iscariotea biagathani'ihi ida 
pão, jorakia Sataná biavi'onani'aha ada Judas. Jesua bini'a'aha ada Judas: 

—Jorakia badani inofikia kabadani'a bana. 

28-29 Jesus ipohina vahoariha mesa kaioarinia vahojakia vakamithahi ida 
Judas Iscariote-ra honariavini, ni-avigaki nahina kaimoni hini. Judas vania 
biakadava'aja ida vakadijiniro bavini, oniani ida vahoariha ihinika ko'baini-ra 
kapavakarihavinia Jesua bihonariaki vavanihavini hija jaboni. Vahoariha vani 
adani vakanahinariki-ra kajoamoravinia Jesua bihonariaki vavanihavini hija 
jaboni. Ni-avigaki nahina kaimoni Jesua bihonariavini ada Judas Iscariotes. 

30Hari. Judas pão-ra kagathanivini naothinia okhaonani'aha. 
Joma bakibakinia ajihi'aha. 


Honari ja'dini varani hini hida 
31 Hari. Oniaroa, Judas Iscariotes ajihi'ina naothinia Jesus va'ora 
ni'a'aha adani ipohina: 

—lja'ari hahavi vakadi'aajo ho. Amaakari'oamani'ia hida 
oabinina kamahini. Oabinina kamahini Deua binanokiaki hida 
ojahana, odanona hiki. Oabinina mani ida Deus jahana, danona 
hiki-ra onanokiavini hija bana jaboni. 32Deus jahana, danona hiki- 
ra onanokiaki bana ho, oniani ida Deus ojahana, odanona hiki-ra 
nanokiavini hija bana. Deus vania binanokiajorakija ida. 

33Oigamina, ni-mahi ipohikia ohojajanaki avakadiania afojana. 
Hora avanako'diki bana a'oni. A'onira onava'isohivini hiki bana 
ida varani akadija'ari vanava'isohiva abono-ra va'ora vara oni'avini 
hi'iki. “Ni-avakaabokaki ida bana ovahojaki kania avarikhani.” 

34Hari. A'onira ohonariaki ho bana hojai ja'dinia avakahojaija 
kaimoni. Avaabononi vakanakaidivakhama bana. A'onira 
onakaidivajahakivini vani fori hini onofija ida avaabononi 
avakanakaidivakhamavini. 35 Avaabononi avakanakaidivakhamahi; 
ija'ari hahavi kodipohi avihini-ra avigaha. 


Jesua binava'isohijoraki ada Pedro 
(Mateus 26.31-35; Marcos 14.27-31; Lucas 22.31-34) 


36 Hari. Oniaroa, Simão Pedroa binana'dohi'aha ada Jesus: 

—Jesus, hanaja vania iokhaki i? 
Jesua bigathani'ihi ida kidina'dohi: 

—Ni-ikaabokajorakiki ida onaothia ikasiagani ovahojaki kania 
iokhani. Naothinia iokasiagaki bana i. 
37 Pedroa binana'dohi'ianaha: 

—Niha onimanija ookasiagarina-ra ikahiki? Oabono ova'ahaki 
ho oabinina ira oakava'ijoaja kaimoni — Pedroa bini'aha. 

38—Tabono iva'ahamanija koda bana iabinini kodimoni ihini? 
Kaa hiki hida varani ira onava'isohivini hiki: Arakava ahiana 
viahania ahoarabakosikia iabono ini'aki bana i, oipohina ihirini-ra 
ikahiki bana i — niha ada Jesus. 


Kidiabi'i gorana kahagihini fori hiki ada Jesus 


1 4 1Hari. Oniaroa, Jesus va'ora ni'a'aha adani ipohina: 
—Amaakarini kaba'i ida oabinina, hari'a avava'ini 
namokarava bana. Hari'a avava'ini soko iniva bana. Deu-ra 
vavakaijoka'a bana, hora vavakaijoka'a jaboni. 
2Hojaki ida ija'ari ibavini ipohiki kodiabi'i gorana bodinia. 
Kidiania ookhananavaki bana ho, a'onira okaibavijahahivini hiki 

bana ida ibavi afohanana. Hojarija vaha ida ibavi avakadimoni; 
a'onira onanamithahi vaha. 

3 Avaibavinia a'onira okaibavijahahivini naothinia, ojoiki bana 
ho a'onira onikhavini bana, ovahojaki kania avahojaja kaimoni. 
4Avarigaki ida oibavi kahagihini — va'ora ni'a'aha. 

5Toméa bini'a'aha: 

—Ni-aogaki ida hana iokhani bana. Nihaniki vania aogaki 
ida hagihi iavikhaki kaimoni? — Toméa binana'dohi'aha. 6Jesua 
bini'a'aha: 

—Hovani oa ohoarana kodiabi'i gorana kahagihini fori ohiki 
ho. Hovani ka'oa oamani ho. Hovani oa onakama'daja ida ija'ari 
kamahi ja'dini anokhomiriki Deus kania. Hovani oa hagihi hoarani 
ka'oa ho. Ni-hojaki ida hagihi hoariha kodiabi'i kania kaikahiki — 
Tomé-ra nia'aha. 

7 Jesus va'ora ni'aha: 

—Avarigahi ida hana ohina; kodiabi'i-ra avarigaki bana a'oni 
jaboni. Kama'daki bana ida kodiabi'i niha ninina-ra avarigavini, 
avanokiki ada jaboni. 

8Filipea bini'aha ada Jesus; 

—Jesus, haria nanokiahivinihi bana ada kadabi'i. Anofiki ida 
kadabi'i-ra anokivini. 

9Jesua bigathani'ihi ida Filipe athi: 

—Filipe, mahi ipohiki avakadiania ohojana kaba'i, iogaria koda 
ida hana ohina? lja'ari hora nokihi; binokiha ada kodiabi'i jaboni. 
Niha ninimania ida kadavarani: Haria nanokiahivinihi bana ada 
kadabi'i. Iniki i? 10Kodiabi'i kania oakaramisiki ho, kodiania 
akaramisiki jaboni ada kodiabi'i. Ija'ari hoarani fori arihiki hari. 
Filipe, ikajaridamanija hida kodivarani? 

Oniaroa, Jesus va'ora ni'a'aha: 

—Ni-okava'ibodivarani'imidiaki hida kodivarani vara 
a'onira oni'avini hiki. Kodiabi'i vani kodiania hojaki, hora 
nava'isohivini hija ida varani, ovaria bada bini'a'iki ida 
kidibadani danoki. 11 Hari'a vakajari'da bana hida kodivarani. 
Kodiabi'i kania oakaramisiki ho, kodiania akaramisiki jaboni 
ada kodiabi'i. Vakava'ibodivarani'a bana ida kidibadani danokia 
okabadanibakhiana mahija kidiania oakaramisina-ra avarigavini. 

12Ka'oa hiki hida kodivarani. Hora vakaijokakia bada 
bini'aki bana ida badani danoki, kodibadani danoki fori hiki. 

Kodiabi'i kania oajoina mani ida kodibadania avakabadanini-ra 
oanarafiavini hija bana. 

13 Avava'ini-ra onahonariahihivini vani a'onira ono'avini hiki bana 
ida kodiania avakanikhariaki. A'onira ono'avini hiki onanokiaja 
kaimoni ida kodiabi'i jahana danona. 14Bada oni'aki bana ida oonina 
hora avakanikhariavini hiki avava'ini-ra onahonariahihivini oadani. 


Jesua vara bivani'ajoraki ada Ma'onahai 
Jahaki khana kidipohi vakadiania 


15 Hari. Oniaroa, asia vara niha ada Jesus: 

—Hora avanakaidivahi; vanaaba'a bana hida a'onira 
ohonariavini hiki. 16 Kodiabi'i-ra okanikhariahi Ma'onahai Jahaki- 
ra karonavini; bikaronamaniha ada Ma'onahai Jahaki avakadiania. 
Kakodiahi abono hoariha ada. Ka'oa hiki ada. Hojahaha'oadahaki 
bana ada avakadiania mahi anokhomirikia. 

17 Ija'ari Deu-ra vanofirikia ni-vakaabokaki ida kakodiahi abono- 
ra vagathanivini. Vanokiriha ada, avigariha ada jaboni, oniani ida 
vagathanivini vakaabokaravini hija. A'onivani avarigaki bana ada. 
Avakadiania ibaviki bana ada, avava'ini-ra nahonariahihiki bana 
ada, oniani ida avarigavini hija bana. 18Ai ohina kabati, ni-a'onira 
okava'ipahinirihi bana. Ni-kamaboa fori avihirihi bana. Ojoiki 
bana ho avakadiania. 

19Hari. Mahi ipohiriki hora vanokijanariha bana adani Deu-ra 
vanofiriki. A'onivani hora avanoki'ianaki bana a'oni. Oahokiki bana 
ho, oniania ida a'onira nahokihaha'oadahaja Deus kania bana. 

200ahokina kamahini avarigaki bana ida kodiabi'i kania 
oakaramisiha'oadahana. Avarigaki jaboni ida kodiania 
avarakaramisijahakini, avakadiania jaboni oakaramisijahakina. 
21]ja'aria bikapoarihi ida oathi ohonariavini hiki, binaabahi jaboni 
ida oathi, oniani ida hora nakaidivavini-ra nanokiavini hija. 
Kodiabi'i vania binakaidivaja ida ija'ari hora nakaidivaki. Hovani 
jaboni onakaidivaki ida ija'ari hora nofijahakiki, kidiania ookhaki 
ho, oabono onanokiaja kaimoni. 

22 Jesu-ra vara ni'a'aha ada Judas hoariha. Judas Iscariotes hiriha 
ada Jesu-ra vara ni'a'iki. Bini'aha: 

—Vahoariha ira vanofiriki vakadiania iabono inanokiaravini 
kaba'i, nihaniki vania iabono inanokiaki i akadiania? 
23Jesua bigathani'ihi ida kidina'dohi: 

—Hora nakaidivakia binaabaki ida oathi oka'ojomo'ivini hi'iki. 
Kodiabi'ia binakaidivaki jaboni ida oathi-ra naaba'iki. Aokhaki hari 
kodiabi'i khama arihojaja kaimoni aribavi'ina kidiania. 

24 Hora nofirikia ni-binaabaki ida oathi oka'ojomo'ivini hi'iki, 
oniani ida kidiania oabono onanokiaravini hija. Nimania hida 
kodiabi'i athi vara a'onira oni'abakhiavini hi'iki. Kodivarani 
hirihi hida. Kodiabi'i kavarani hida. 25Hihida varani a'onira 
onava'isohivini hi'iki ohojana oadani avakadiania. 26 Naothinia 
Ma'onahai Jahaki maina a'onira kakodiaja bana. Oathi hahavi 
nahina hinia a'onira ka'ojomo'iki bana ada. 

Kodiabi'ia bikaronaki bana ada Ma'onahai Jahaki onaothi aja'dini 
kaimoni avava'ini bodinia hojara kaimoni. Ovari a'onira nava'ihokivini 
hiki bana hida oathi a'onira onava'isohivini hi'iki. 27 Kodiva'ijahajahaia 
a'onira ono'aki bana ho. Deu-ra ogariki athini fori hirihi hida oathi. 
Deu-ra ogariki ija'ari hoariha va'ini-ra najahajahavini vani fori hirihi 
hida avava'ini-ra onajahajahavini. A'onira ono'avini hiki ida ova'i 
jahajahani. Hari'a avava'ini soko iniva. Hari'a vaofini. 

28 Avakamitha'iki ida vara a'onira oni'avini hi'iki: Ai ohiki bana ho 
kodiabi'i kania ookhana. Naothinia ojoiki bana ho avakadiania. Ai 
ohina-ra okahivini mani ida avava'ini-ra soko ani'aja. Hari'a avava'ini 
soko iniva. Hora avanakaidivahi; khai avani'ahi ida kodiabi'i kania 
ookhana. Jahani arafiaki ida kodimoni hini kodiabi'i kania ohoja'ianana 
bana, oniani ida kidiania oajoina-ra khai avani'avini-ra najahaja. 
Kodiabi'i ka'ogahai danokia biaradamiki ida kodi'ogahai danoki. 

29 A'onira onava'isohijoravini hiki hida ai ohina kavaranihi 
namitharini oadani. A'onira onava'isohijoravini hiki ida 
namithani kamahini avakajari'daria kaimoni. 30Mitihini khaki 
bana ada Deu-ra vanofiriki vakadika'da'di, oniani ida vara 
a'onira oni'avini-ra ona'oadavini-ra okaabokaravini hija bana. 
Ni-ova'i-ra nahonariahihiriha ada Jahari. Ni-hora kaabokaki. 

31 Onaabahahaviki ida kodiabi'i athi hora honariavini hiki, ija'aria 
avigaja kaimoni ida Deu-ra onakaidivavini. Hari. Ai arihi'ava 
hihida ibavia — va'ora ni'aha ada Jesus. 


Uva avani fori hiki ada Jesus 


1 5 1Hari. Oniaroa, Jesus va'ora ni'a'aha adani ipohina: 
—Hovani oa uva avani fori ohiki ho. Hovani uva avani 
ka'oa ho. Kodiabi'i uva avani akadava'ava abono fori hiki ada. 

2Uva vadini fori vihiki adani 
ija'ari avakaramisiki kodiania. Ihi'ai 
vadini avania bonoki fori vihiki 
adani vava'i onahonariahihiki. 
Vahoariha ni-vakapoariki ida vava'i 
onahonariahihivini, oniani ida ihi'ai 
vadini avania bonoriki fori va'ora 
nihaja. Hari. Uva avani akadava'ava 
abonoa biava'boa'ihi ida vadini 
bonoriki vadini 'damani akaramisini 
kania. Ihi'ai vadini hoariha bono'ini 
a'di'ihi, biava'boahi ida uva vadini, 
moa'ianahi, jaha'ianaja kaimoni ida 
vadini mova'ianaki. Bono'ianani (João 15.1-8) 
kamasikoni aipohi'ihi ida ihi'ai. 3Hari. 
Kodi'ojomo'ihi athini a'onira onava'isohivini hi'iki a'onira najaha'iki 
a'oni. 4Kodiania avaakaramisiha'oadaha bana mahija avava'ini-ra 
onahonariahihivini. Avakhanini vani oakaramisiki ho avakadiania. 
Vadini uva avani akaramisihi; bonohi. Onivani fori hija ida 
namithaki avakadiania. Kodiania avarakaramisihi; kodihojai 
jahaki nokiahi avakadiania. Avakaabokahi ida a'onira ohonariavini 
hiki. 

5Hovani uva avani fori ohiki ho. A'onivani uva vadini fori avihiki 
a'oni. Kodiania akaramisihi ida kodija'ari, kidiania oakaramisiki 
ho jaboni, oniani ida nahina onofiki-ra kaabokavini hija, oniani 
ida ihi'ai vadini bonohahaviki fori a'onira nihaja. Anosoroniki 
ida ihi'ai bonojahakiki. Kodiania avarakaramisirihi; ava bonoriki 
fori avihihi. A'onira oakodiaravini oadani, ni-kodihojai onofiki-ra 
avakaabokaki. 

6Ija'aria bikapoaririhi ida va'ini onahonariahihivini, ni-kodiania 
akaramisijanaki. Ihi'ai vadini ara'okho'iki fori hihi, oniani ida ija'aria 
biava'boavini hija. Binahokahihi ida vadini ara'okho'iki, biosona'ihi 
siho kania aha'di'ihi. 7Kodiania avarakaramisihi; avava'ini bodinia 
oathi hojahaha'oadahahi. Avava'ini bodinia oathi hojahaha'oadahahi; 
avagathanihi bana ida nahina hahavi avanofiki kodiabi'i kania 
avakanikhariaki. 8Kodihojai-ra avanasohijahakihi; ihi'ai vadini 
bonohahaviki fori avihihi. Ija'aria khai vani'aki ida kodiabi'i jahana 
danona nokiaki avakadiania, avigaki ida oipohina avihini. 

9Kodiabi'i hora nakaidivavini vani fori hiki ida a'onira 
onakaidivavini jaboni. Onivani fori hora vaniha. Vakapoari 
bana ida avava'ini-ra onahonariahihivini mahija a'onira 
onakaidivaha'oadahavini. 10 A'onira ohonariavini hiki-ra 
avanaabajahakihi; a'onira onakaidivaha'oadahahi. Onivani fori 
ohija, kodiabi'i hora honariavini-ra onaabajahakivini, oniani ida 
hora nakaidivaha'oadahavini hija. 

11 Onofiki ida kodikhaiini avakadiania hojani, oniani ida 
kodivarania a'onira onava'isohivini hija, hihavija kaimoni ida 
avakadikhaiini. 12Nimania hida kodihonari avanaabaki kaimoni; 
avaabononi vakanakaidivakhamaha'oadaha bana a'onira 
onakaidivajahakivini vani fori vihi'a bana. 13lja'ari abononi 
va'ahahi abinini va'ora akava'ijoara kaimoni adani kidiva'ahi, 
arafia'oamanija ida va'ora nakaidivavini. Ni-badani hoariha 
biaradaki ida abononi va'ahavini abinini vakadimoni. 

14Kodihonari-ra avanaabahi; kodiva'ahi avihihi. 15Ni-kodihonai 
abonoa a'onira onaoniki. Ni-ka'da'dia binanamithaki ida 
kidiva'ibodivarani kidihonai abono vakadimoni. Kidiva'ahi vani 
adani va'ora nanamithara. Honai abono fori avihirihi. Kodiva'ahi 
oamani a'oni. A'onira onanamithahahavivini hiki hida varani 
kodiabi'i hora nava'isohivini hi'iki, oniani ida kodiva'ahia a'onira 
onaonivini hija. 

16Ni-hora avanagathogatho'iki avakadiva'ahi ohija kaimoni. 
Hovani a'onira onagathogathoja kodiva'ahi avihija kaimoni. 
A'onira oani'iki ho bada avani'aja kaimoni ida a'onira ohonariavini 
hi'iki. A'onira ohonariavini hiki-ra bada avani'ahi; ihi'ai vadini 
bonohahaviki fori avihihi. Avava'ini-ra onahonariahihivini oadani 
badani avanamonaha'iki a'bo'da'iki. Oniania kodiabi'i a'onira 
no'avini hiki bana ida nahina oonina avakanikhariaki kidiania. 
Kodibadania avakabadanini mani ida a'onira no'avini hija bana. 
17Nimania hida kodihonari avanaabaki kaimoni, avaabononi 
vakanakaidivakhama'a bana. 


Vajaharihariki bana adani Jesus ipohina 


18Hari. Oniaroa, Jesus va'ora ni'aha adani ipohina: 

—Deu-ra vanofiriki a'onira vakaimajaharihi; vakava'ihoki 
bana ida a'onira vakaimajaharavini viahania, homiro'a hora 
vakaimajaharavini. 19Deu-ra vanofiriki fori avihija vaha; a'onira 

vanofijahakimaniha, vakadija'ari avihihi vaha jaboni. Nonira 
onagathogatho'iki ho Deu-ra vanofiriki vahararana. Ni-vakadija'ari 
fori avihijanarihi, oniani ida a'onira vakaimajaharavini hija. 

20 Vakava'ihoki bana hida kodivarani. Ka'da'dia bivaka'da'diki ada 
honai abono. Ni-honai abonoa bivaka'da'diki ada vaka'da'dina hiki. 
Ija'aria binaibavijahajahakiha ada ka'da'di; binaibavijahajahakiha 
jaboni ada ka'da'di kahonai abono. Deu-ra vanofiriki hora 
vanajaharihariha; a'onira vanajaharihariha jaboni. Vahoariha 
oathi-ra vanaabaha; avaathini-ra vanaabaha jaboni. 

210ipohina avihini mani ida a'onira vanajahariharivini hija bana. 
Avigariki ida Deus hora karona'avini, oniani ida a'onira vanajahariharivini 
hija bana. 22Vakadihojai asohirikia va'ora vara onia'iki adani. Vakadihojai 
asohirini-ra avigaravini-ra vakahi'imariniki adani. Avigaki ida. Va'ora 
vara oni'arara vaha; ni-Deus va'ora kaihamahiki vaha hora vakajonivinia. 
23lja'ari hora kaimajaharihi; bikaimajahariha jaboni ada kodiabi'i. 

24Bada oni'aiki ida badani danoki vakadiania vahoariha vakaabokariki. 
Badani danokia okabadanirija vaha; ni-Deus va'ora kaihamahivini hiki vaha 
ida hora vakajonivini. Hojai jahariki ida hora vakajonivini. Vanokivini kaba'i 
ida kodibadania okabadanina, hora vakaimajahariha, oniani ida kodiabi'i-ra 
vakaimajaharavini hija jaboni. 25Deua bivava'isohihijora'iki ida vakadihojai. 
Vakadiva'isohihi jiriki kapapirania hojaki hida athii: 

“Niha va'ora oni'a'aravini kaba'i, ni-hora 
vakaimajahapa'itxiki.” 
Hari. Hora vakaimajaharavini vani namitha'ia ida Deua 
bivava'isohihijora'iki vakadiania. 

26Hari. Khaki bana ada Ma'onahai Jahaki. Kakodiahi abono ada. Ovari 
ija'ari-ra anigahijahakiki, avigaja kaimoni ida Deus niha ninina. Kodiabi'i 
kania hojaha ada Ma'onahai Jahaki. Kodiabi'i kania oajoisina kamahini 
okaronaki bana ada avakadiania khana. Kaikahina vani avakamithaki bana 
ida Ma'onahai Jahaki athi avava'ini bodinia vara hora vani'avini. 

27 A'onivani jaboni vara avavani'aki bana ida varani ohina 
vahoariha vakamithaja kaimoni. Kodibadani kama'dani vani hora 
avavaipohiha'ia, oniani ida varani ohina-ra avarigajahakivini hija. 


Jesus va'ora nava'isohijora'iki adani ipohina 


1 6 1Hari. Oniaroa, Jesus va'ora ni'a'aha adani ipohina: 
A'onira onava'isohijoravini hiki hida varani 
avakava' Daha kaimoni ida hora avavakaijokavini. 2A'onira 

bana avakakojaonaniki bana adani hora vanofiriki Deu-ra vara 
ani'avini kagorani bodinia avajoijanaria kaimoni. Khaki bana 

ida mahi ija'ari a'onira vanaabinivini-ra vanofivini kamahini. 
Badani Deua binofikia vakabadaniki vaabono vavanihavini mani 
ida a'onira vanaabinivini hija bana. 3lja'ari hora avigariki, ni- 
kodiabi'i-ra avigaki jaboni, oniani ida a'onira vanapohimajavini 
hija bana. 4A'onira onava'isohijoravini hiki ida namithaki kaimoni 
avakadiania, oniani ida, namithani kamahini, kodivarani-ra 
avakava'ihokivini hija bana. 


Ma'onahai Jahaki kabadani varani hini 


Hari. Oniaroa, asia vara niha ada Jesus: 

—Hora avavaipohihabiininivini ni-a'onira onava'isohijoravini 
hiki ida avajahariharini kavaranihi. Avakadiania 
ohojahaha'oadahana mani ida a'onira onava'isohiravini hija. 
5Naothinia ookhaki bana ho hora karona'iki kania. Ni-hora 
avanana'dohivini hiki ida hana ookhana. 

6Kodivarania a'onira onava'isohijoravini mani ida avava'ini-ra 
mokara ni'a'ia. Hari'a bana avava'ini soko iniva. 7Ka'oa hiki hida 
oathi. Jahaki bana ida oakara'ona avakadiania. Ni-jahaki ida 
ohojaha'oadahana avakadiania. Ai ohirihi; ni-khaki ada Ma'onahai 
Jahaki. Ai ohihi; khaki bana ada. Okaronaki bana ada khana 
avakadiania. Kakodiahi abono ada Ma'onahai Jahaki. 

8Ma'onahai Jahaki khana kamahini Deu-ra vanofiriki-ra 
va'ora nava'isohijahakiki bana ada. Vava'i bodinia vara va'ora 
ni'aha, avigaja kaimoni ida vakadiva'ibodivarani asohirini 
Deus viaha. Asohirini mani ida vakadiva'ibodivarani, hojai 
jahariki makhanirini-ra vakahivini hija. Asohirini mani ida 
vakadiva'ibodivarani, hojai sohika'oaki hana hini Deua binofiki-ra 
avigaravini hija. Asohirini mani ida vakadiva'ibodivarani, Deus 
hojai asohiriki-ra naabosiravini-ra vakahivini hija. 9 Asohirihi ida 
hora vakajari'davini. Hora vakajari'davini mani ida vakadihojai 
asohiriki makhaniriki vaabono vavanihavini hija. 10 Asohirihi 
ida vakadiva'ibodivarani ojahaka'oarina-ra vakahivini. Kodihojai 
asohika'oarija vaha; ni-kodiabi'i kania oajoisina-ra akaabokaki 
vaha. Kodiabi'i kania oajoisina mani ida hora avanokijanaravini 
hija bana. Kodiabi'i kania oajoisi'ina mani ida vakadivarani 
asohiriki-ra nanokia'ia. 11 Asohirihi ida ija'ari kahojai jahariki Deua 

binaabosiravini-ra vakahivini. Deu-ra vanofiriki vakadika'da'di- 
ra naima'banakarahovini-ra kahi'bodaki ada Deus. Va'ora 
naima'banaki jaboni bana adani Deu-ra vanofiriki. Jaharikia Deus 
va'ora arakhaki bana adani Ibavi Jaharika'oakia. 

12Hojaki asia hida kodivarani oadaki a'onira onanamithavini 
hiki kaimoni. Arafiaki ida. Ni-avakaabokaki kaho ida mitha 
avani'avini afohahavi. 13 Ma'onahai Jahaki kha'ina kamahini 
avava'ini bodinia a'onira nanamithavini hiki bana ada Deus niha 
ninina. Ka'oa hiki ida kidivarani. Kidiva'ibodivarani hirihi ida vara 
bivani'aja. Kodiabi'i athi mani ida vara bivani'aja bana. Ma'onahai 
Jahakia mitha bini'a'imidiaki ida Deua binava'isohivini, naothinia 
a'onira nanamithavini hiki ida nahina namithaki kaimoni Deua 
binava'isohijoravini hiki. 

14Kodiania Ma'onahai Jahakia bikamithaki bana hida oathi, 
naothinia a'onira nanamithavini hiki bana ida. Nimania hida 
ojahana, odanona hikia a'onira nanokiahivini bana. 15Ma'onahai 
Jahakia bigathaniki bana ida akadivarani kodiabi'i khama. Ovari 
maina a'onira nava'isohivini hiki bana ida omonina bikamitha'iki 
— ipohina-ra va'ora ni'aha ada Jesus. 


Vava'i mokara ni'imidiaha naothinia khai vakhani'aha 


16Hari. Oniaroa, Jesus va'ora ni'a'aha adani ipohina: 

—Mahi ipohiriki hora avanokijanarihi bana. Radahahi ida mahi 
ipohiriki hora avanoki'ianaki a'oni bana — va'ora nï'a'aha. 

17 Jesus ipohina vahoarahanana vaabono vakanana'dohikhama'aha: 

—Nahina mani ida kidivarani hija? Haria nava'isohivini athini: 
Mahi ipohiriki anokijanaravini-ra kahiki ada. Radahahi ida mahi 
ipohiriki anoki'ianavini-ra kahiki ada. Kidivarani hiki jaboni ida: 
Kidiabi'i kania okhana-ra kahivini, oniani ida anokijanaravini 
hija. 18Ni-aogaki ida bini'aki: Radahahi ida mahi ipohiriki. Nahina 
nimania ida vara bivani'aki? — vakhani'aha. 

19 Jesua biogaki ida vanana'dohivini vanofivini, oniani ida va'ora 
ni'avini hija: 

—A'onira onava'isohijoravini hi'iki ida mahi ipohirikia hora 
avanokijanaravini. Mahi ipohiriki radahani hora avanoki'ianavini- 
ra okahi'iki ho. Hihida kodivarani mani koda ida avaabononi 
avakanana'dohikhamavini hija? 

20 Asia vara niha ada Jesus: 

—Ka'oa hiki hida kodivarani. Avaasaraki bana aoni avava'ini 
mokara nini. Deu-ra vanofiriki vani adani khai vakhanira bana. 
Mahi ipohiriki avava'ini mokara niki bana a'oni. Jorakia aabosiki 
bana ida avava'ini mokara nini, avava'ini khaii ninia. 

21 A'onira okavarajomivini hiki ida gamo 'banarahaki. Va'ini 
mokara niki ida gamo imani 'banania. Isai banini hini naothinia 
jorakia khaii ni'iki ida gamo. Jorakia biakava'i'biriniki ida imani 
'banani-ra kamithavini. Khai bini'aki ida kidisai banini hi'ini. 

22 Avakhanimanija bana. Hidakaba'i avava'ini mokara niki a'oni. 
A'onira onoki'ianavini kamahini khai avakhanikarahoki bana a'oni. 
Ni-nahina bikaabokaki ida avakadikhaiini-ra nihimavini. 

23Khaki ida mahi vara ovani'aki, ni-nahina hora avakanikhariaki 
bana. Ka'oa hiki ida a'onira onava'isohivini hiki bana: Avava'ini- 
ra onahonariahihivini vani kodiabi'i-ra avakanikhariahi 
oonina, a'onira no'aha avakanikhariakia. 24Ni-oonina Deu-ra 
avakanikharia'iaki kaho avanofikia. Vakanikharia bana mahija 
avagathanivini, hihavija kaimoni ida avakadikhaiini. 


Jesus danona biaradaki ida Jahari danona 


25Hari. Oniaroa, asia vara ni'ianaha ada Jesus: 

—Kodihojai hiki ida rajomi kavaranihia okavaranina a'onira 
onava'isohija kaimoni. Khaki bana ida mahi rajomi kavaranihia 
okavaranijanarina kamahini. Aonira oka'ojomo'ivini vani 
a'onira onava'isohijahakivini hiki bana ida kodiabi'i varani hina 
avarigajahakija kaimoni. 

26Khaki bana ida mahi kodiabi'i kania a'onira okanikhariajanaravini 
kamahini. Aonimaina oonina avakanikhariaki bana ida avanofiki kodiabi'i 
kania. 27 Kodiabi'i a'onira nakaidivavini mani ida avakanikhariakia 
a'onira no'avini hija. Hora avanakaidivaki a'oni, Deus kania okha'ina-ra 
avakajari'darihi jaboni, oniani ida a'onira nakaidivavini hija. 

28Kodiabi'i kania ai ohihi, okha'ihi ija'ari vakadiania. Naothinia ai ohiki 
ho ija'ari vakadiania. Kodiabi'i kania oajoisiki bana ho — va'ora ni'aha. 

29 Oniaroa, kidipohia vani'aha ada Jesus: 

—Haria inava'isohijahaki'iki i kadavarania. Ni-rajomi 
kavaranihia ikavaranijanaki. 

30 Aogaki ida hahavi-ra iogavini. Aogaki ida ija'ari ira 
nana'dohiravini oadani ija'ari kava'ibodivarani-ra iogavini, oniani 
ida Deus kania ikhani-ra akajari'daravini hija — Jesu-ra vani'a'aha. 

31 Jesus va'ora ni'a'aha: 

—Hora avavakaijokamanija koda? 32Jorakia namithaki bana 
hida a'onira onava'isohivini hiki. Avaraganakhamaki bana 
a'oni avaibavinia. Hora avanahojahaki bana a'oni. Ni-ohoarana 
ohojaroniki bana, hojahaha'oadahaki ada kodiabi'i kodiania. 

33 Kodivarania a'onira onava'isohi'iki ho afojora. Hora 
avavakaijokahi; kodiania avarakaramisihi, oniani ida avava'ini- 
ra najahajahaja. Ija'ari Deu-ra vakaimajahariki a'onira 
vanajaharihariki bana a'oni. Hari'a vaofini. Hora vavakaijoka bana. 
Nahina hahavi Jaharia bivaka'da'diki-ra okananabo'aja'iki ho. 


Jesua vara bini'a'iki ada kidiabi'i 


17 1Hari. Oniaroa, Jesus kavarani hari hi'ini naothinia, vada 
nama-ra ni'amananiha, bini'aha: 

—Kodiabi'i, ida kaikahi'ihi vara oabono ovani'avini hiki. 
Kadaisai ohina mani ida hora ianahokivini hija bana. Inanokia 
bana ida ojahana, odanona, ovagana hiki mahija ijahani, idanoni, 
ivagani hiki-ra onanokiavini jaboni. 2Hora ihonariavini hi'iki ida 
ija'ari hahavi-ra va'ora ovaka'da'divini, osa'a kabodinia vahoja'iki 
adani. Hora ino'avini vihiki jaboni adani ija'ari kodipohi vihira 
kaimoni, va'ora oakadava'ara kaimoni. Mahi ja'dini anokhomirikia 
va'ora ono'ara kaimoni adani va'ora oakadava'a'iki. 

3Ija'ari kamahi aja'diki haria vakaijoka'ikia biogaki ida 
ka'oa ihini, Deus hoarana ihini. Ni-hojaki ada Deus hoariha. 
Biogaki jaboni ida hora ikarona'avini, Cristo ohina, ija'ari 
hahavi vakadika'da'di ohija kaimoni. Nimania ida biogaki, haria 
vakaijokavini, oniani ida mahi aja'diki-ra vahojavini hija. 4Įja'ari-ra 
va'ora onanokiahivini hi'iki ida ijahani, idanoni hidiaja araboja. Ida 
ona'diahi'ihi badani hora ihonariavini hi'iki. 

5Kodiabi'i, arabo amonahani viahania ohoja'iki ho kadania. 
libavinia ohojana kari jahani arafiaki ida ojahana, odanona, 
ovagana hiki. Kadania ohoja'ianaki bana ho. Iva'aha bana ida 
ojahana, odanona, ovagana hiki-ra ovahoja'ianavini. 

6lja'ari hahavi vahararana vahojaki adani ija'ari hora ino'avini 
vihi'iki, va'ora oakadava'ara kaimoni. Va'ora inamonaha'iki adani, 
hora ino'avini vihi'iki adani, kodija'ari vihira kaimoni. Va'ora 
oanigahi'iki adani, niha ini'inini ira avigara kaimoni. Iathini-ra 
vanaaba'iki adani. 

7 Hari. Avigaki ida kodibadani, kodivarani hiki oabono 
ohonariaravini. Avigaki ida hahavi hora ino'avini hi'iki kadania 
khani. 8Va'ora onanamithavini hi'iki ida iathini hora inava'isohivini 
hi'iki. Vakapoari'iki ida iathini. Avigaki ida kadania okhana 
kavaranihi ka'oa hini. Vakajaridarihi ida hora ikarona'avini. 

9Ni-okanikhariaki ida ira vanofiriki vakadimoni. Vara ira oni'avini 
hiki va'ora ikajoamorara kaimoni adani va'ora oakadava'a'iki. Va'ora 
kajoamora bana adani kodipohi hora ino'avini vihi'iki. Kadaija'ari 
vihina mani ida ira okanikhariavini hija vakadimoni. 

10Kadaija'ari hahavi adani oipohina. Kodiani hahavi adani 
kadaija'ari. Kodihojai jahakia vakahojaina mani ida ojahana, 
odanona, ovagana hiki-ra vananokiavini hija. 

11 Kadania ookhaki bana ho. Ni-ija'ari vakadiania ohojajanarihi 
bana. Kodipohi vani adani vahojaronira bana ija'ari ira vanofiriki 
vakadiania. Kodiabi'i, ivani ijahaka'oaki i. Ionini ka'oa vani ida 
danoja. Hora ino'avini hi'iki ida ionini danoki. 

Va'ora akadava'a bana adani oipohina idanonia ija'ari hoarani 
fori vihira kaimoni. Hovani, ivani ija'ari hoarani fori arihiki hari. 
Onofiki ida harifori vihina, ija'ari hoarani fori vihira kaimoni. 

12 Vakadiania ohojana oadani va'ora oakadava'ahaha'oadahaki adani 
ionini danoki hora ino'avini hi'ikia. Va'ora oakadava'avini oadani 
kodiania akamadaki ada hoarana ka'oa. Iathini kapapirania vara 
bivani'ajora'iki ada ovari. Ibavi Jaharika'oakia okhana mani ida 
bana kodiania anakamadana hija, oniani ida ivava'isohihijoravini 
nanamithani hija kidiania. 13 Hari. Ivahojaki kania ookha'ianaki 
bana ho. Ija'ari vakadiania ohojana oadani, vara ovani'a'iki hida 
oathi, hihavija kaimoni ida kodikhaiini oipohina vava'i bodinia. 
14Kodiabi'i, va'ora onanamitha'iki adani oipohina kadavarania, 
hofori vihira kaimoni, oniani ida ira vanofiriki va'ora 
vakaimajaharavini hija. Oipohina vakadiva'ibodivarani fori hirihi 
ida ira vanofiriki vakadiva'ibodivarani, oniani ida oipohina-ra 
va'ora vakaimajaharavini hija. Onivani fori ohija jaboni. Ni- 
kodiva'ibodivarani vakadiva'ibodivarani fori hiki. 

15 Kodiabi', ni-ira okanikhariavini hiki ida va'ora 
ianivini ira vanofiriki vahararana. Ira okanikhariavini 
hiki ida va'ora iakadava'avini Jahari va'ora namakhanirara 
kaimoni. 16 Kodiva'ibodivarani fori hirihi ida ira vanofiriki 
vakadiva'ibodivarani. Onivani fori vihira adani oipohina, 

vakadiva'ibodivarani fori hirihi jaboni ida ira vanofiriki 
vakadiva'ibodivarani. 

17 Ka'oa hiki ida kadavarani hahavi. Va'ora anigahi bana mahija 
kadaija'ari ka'oa va'ora inihavini, oniani ida hojai inofikia va'ora 
kanahojaija. 

18Kodiabi'i, hora ikarona'iki ho ira avigariki vakadiania 
ookhana. Onivani fori vihira adani oipohina, va'ora okaronavini 
ira avigariki vakadiania avikhana. 190abono gahinai oniha'iki ho 
kadania nahina inofikia okabadanija kaimoni, va'ora oakava'ijoara 
kaimoni. Onofiki ida kadania oipohina vaabono gahinai vanihavini 
jaboni, oniani ida oabono gahinai onihaka'oavini hi'ia. 

20Kodiabi'i, ira okanikhariavini hiki va'ora ikajoamorara 
kaimoni adani oipohina. Oipohina omonina-ra vara avavani'aoniki 
bana vahoariha vakadiania. Va'ora kajoamora bana adani jaboni 
omonina-ra vakajari'dariki. 

21 Kodiabi'i, ira okanikhariavini hiki hi'adani vajari'dariki hahavi 
ija'ari hoarani fori vihira kaimoni. Kodiania iakaramisiki i, kadania 
oakaramisiki ho jaboni. Onivani fori vihina va'ora onofira adani 
akadiania avakaramisi'iki adani, ija'ari hahavia vakajari'daria 
kaimoni ida hora ikarona'avini. 

22ljahani, idanoni hikia hora ino'a'avini vani va'ora ono'a'ara 
adani jaboni ija'ari hoarani fori vihira kaimoni. Onofiki 
ida harifori vihina ija'ari hoarani fori vihina. 23Vakadiania 
oakaramisiki ho, kodiania iakaramisiki i jaboni, vaabono 
vakanakaramisikhamajahakira kaimoni, ija'ari hahavia aviga'ia 
kaimoni ida hora ikarona'avini, avigaja kaimoni jaboni ida va'ora 
inakaidivavini hora inakaidivavini vani fori hini. 

24Kodiabi'i, hora ino'avini vihi'iki adani oipohina. Onofiki 
ida kadania ohojana, oipohina vahojana jaboni bana kodiania, 
vanokija kaimoni ida ovagana, ojahana, odanona hiki. Hahavi 
amonahani viahania hora inakaidivaki i, oniani ida ovagana, 
ojahana, odanona hikia hora ino'avini hi'ia. 

25Kodiabi'i, ivani ija'ari nasohiva abono jahaki i. Ija'ari ira 
vanofiriki ni-ira avigaki, hovani ka'oa ira oogaki ho. Oipohina 
avigaki ida hora ikarona'avini. 26 Va'ora oanigahi'aha kadahojai 
niha nininia, avigaja kaimoni ida hoariha-ra avanakaidivavini, 
hora inakaidivavini vani fori hini, vakadiania oakaramisija 
kaimoni — kidiabi'i-ra niaha ada Jesus. 


O Novo Testamento na Paumarí do Brasil, 2da ed. © 2010, Liga Bíblica Internacional 


Joao 18 452 


Gatha'iki ada Jesus 
(Mateus 26.47-56; Marcos 14.43-52; Lucas 22.47-53) 


1 8 1 Hari. Oniaroa, Deu-ra vara ni'avini naothinia ai vihi'aha adani 

Jesus, kidipohi khama. Ni-hojajanaki ada Judas Iscariotes 
vakadiania. Cedrom vaha pa'itxia avikafianiha, avigaimoripa'itxi'aha, 
ihi'ai avani amokhinini kania avikha'aha, oniaroa, vahoja'aha. 

2 Judas Iscariotea biogaki ida ihi'ai avani amokhinini kani Jesus 
kidipohi khama vajoronibakhiana ibavinia. Judas Iscariotes Jesu-ra 
arakhaki bana vahoariha vagathira kaimoni. 

3Hari. Judas Iscariotes va'ora avikha'aha adani sorara kidiania 
ihiai avani amokhinini kania. Judeus kaija'ari vihiriha adani 
sorara Pilatos va'ora karona'iki. Judas Iscariotes va'ora avikhaha 
adani jaboni Deu-ra khai vani'avini kagorani avakadava'ava abono. 
Sasidotxi vavaka'da'diva, farisio khama va'ora vakaronaki adani 
gora avakadava'ava abono Judas Iscariote-ra vavaipohihavini. 
Vakasa'aiki adani Juda-ra vavaipohiha'iki, vakalamparinaki adani 
vahoariha, vahoariha avavikhaki ida nahina ha'diki ajava fori hiki. 
4Jesua biogajoraki ida hahavi namithaki kaimoni kidiania. Oniania 
Jesus va'ora namaakari'aha adani vikhaki, va'ora nana'dohi'aha: 

—Hana hina mani hada avanako'dihara? 

5— Jesus mani hada anako'dira, Nazaré sidajia avijava'iki. 

—Hovani oa ho — niha ada Jesus. Hojamaniha ada arakhana 
hi'iki sorara vahararana. 

6Jesus va'ora ni'aha: “Hovani oa ho”, oniaroa, avajo'ohami'aha, 
avaadarima'o'aha. 7 Jesus va'ora nana'dohi'ianaha: 

—Hana hina mani hada avanako'dihara? 

—Jesus mani hada anako'dira — vani'a'ianaha. 

8— Nonira onava'isohivini ohi'iki ho hovani oa ho. Hora avanako'dihahi; 
va'ora vava'aha bana hadani oipohina ai vihina — sorara-ra va'ora ni'aha. 
9Hari. Jesua bini'ajora'iki ada Deus: 

—Kodiabi'i, hora ino'avini vihi'iki adani oipohina, va'ora 
oakadava'ara kaimoni. Ni-hoarana kodiania akamadaki — niha 
ada Jesus afojora. Jesus ipohina ai vihina-ra kanikhariavini hiki 
namithaja kaimoni ida Deu-ra nava'isohijoravini hi'iki. Oniaroa, 
va'ora vava'aha'aha adani Jesus ipohina ai vihina. 

10Oniaroa, kasa'aiki ada Simão Pedro. Biani'ihi ida tarasara 
fori hiki bavinia, binoba'aha ada sasidotxi vakadika'da'di kahonai 

abono. Biava'boarabakosi'ihi ida morobo ka'aniajani. Malco oniki 
ada honai abono. 11Jesua bini'a'aha ada Pedro: 

—Hari'a nikia kabadani. Inaibavi oni kadasa'ai bavinia. 
Kodiabi'ia vara bivani'ajora'iki ida oimana-ra vana'banakarahovini 
niha hora vani'a'avini. Onofiki ida kodiabi'i athi namitha'ini 
kodiania. 


Anás gorana avavikha'iki ada Jesus 


12Hari. Oniaroa, sorara Jesu-ra vagathi'aha, vakadika'da'di 
khama. Deu-ra khai vani'avini kagorani avakadava'ava abono 
vihikia vaakodia'ihi ida Jesus sa'a-ra vakodabovini. 13 Anás 
gorana avavikha'imidiaha ada Jesus. Caifás kahadi ada Anás. 
Oniaro kari sasidotxi vakadika'da'di ada Caifás. MOvari va'ora 
nava'isohijora'iki adani judeus kaija'ari vanava'isohiva abono: 
“Jahaki bana ida avakadimoni Jesus 
hoarana abinina, 
vapohimajahahavirara 
kaimoni adani akadija'ari.” 
Ni'iki ada Caifás mahi 'bo'dakari afojora. 


Pedro Jesu-ra ogaravini-ra kahi'iki 
(Mateus 26.58, 69-75; Marcos 14.54, 66-72; Lucas 22.54-62) 


15Hari. Oniaroa, sorara Jesu-ra vagathi'avini vanaothia 
vikasiaga'aha adani Simão Pedro, Jesus ipohina hoariha khama. 
Sasidotxi vakadika'da'di gorana kavasiribanini bodinia Jesu-ra 
avavikhajakosi'aha adani sorara. Gorana bodinia avavi'oi'aha. 
Sasidotxi vakadika'da'dia biogaki ada Jesus ipohina Jesua 
binofijahakiki, oniani ida gorana kavasiribanini bodinia o'oina 
vava'ahavini hija vakadiania. 

16Pedro vani ada baniniaja hojaroni'aha. Hari. Joionani'aha ada 
Pedro 'bamina, bikanikharia'ihi ida ima'inavi gora kavasiribanini 
kaathani-ra akadava'aki Pedro okhajakosira kaimoni. Biva'aha'aha 
ada Pedro o'oina. 17 Pedro-ra nana'dohi'ihi ida ima'inavi bakatha 
kania hojaki: 

—lĪvani hi'ada makhira ipohina mani i jaboni? 

—lIniani, ipohina ohirihi — niha ada Pedro korijanahia. 

18Hari. Pahisiriki ida joma. Gora avakadava'ava abono, 
honai abono vihiki khama avakanaha'di'ihi ida siho gora 

kavasiribanini bodinia. Siho ka'dihani kania vaabono vanaragivini 
vakavaroiribani'ihi. Okhamiha ada Pedro vakadiania abono-ra 
naragihavini jaboni. 


Sasidotzi vakadika'da'dia binana'dohiki ada Jesus 
(Mateus 26.57-68; Marcos 14.53-65; Lucas 22.54, 66-71) 


19 Hari. Oniaroa, sasidotzi vakadika'da'di kania sorara Jesu-ra 
avavikha'aha. Sasidotzi vakadika'da'di, Anas onikia binana'dohi'aha 
ada Jesus: 

—Hana vihina mani adani ira vavaipohihabakhiara? Nahina 
nimania ida kada'ojomo'ihi athini vara va'ora iniabakhiavini hi'iki 
adani ija'ari kadania vajoroniki? 

20 Jesua bigathani'ihi ida kidina'dohi: 

—Ni-ija'ari-ra ahojaia vara oni'arihi. Ija'ari hahavia 
vakamithavini vanofihi; vakamithamanihi. Ija'aria vavajoroniki 
ibavinia va'ora oka'ojomo'iki adani. Deu-ra vara ani'avini 
kagorani bodinia, Deu-ra khai ani'avini kagorani kavasiribanini 
bodinia jaboni va'ora oaka'ojomo'ionibakhiaki adani. Ni-ahojaia 
vara ovani'aki. 21 Ni-asohiki ida gatha'iki-ra inana'dohivini 
kidibadani, athi hikia. Va'ora nana'dohi bana adani oathi-ra 
vakamithabakhiaki. Va'ora nana'dohivinihi bana ida kodivarani 
nahina nini va'ora onava'isohivini hi'iki. Avigaki ida kodivarani. 

22Vara nina naothinia ada Jesus, gora akadava'ava abonoa 
bikapatahi ida Jesus nokho, bini'a'aha: 

—Ni-nikia igathanivini asohiki ida sasidotxi vakadika'da'di athi. 
23Jesua bini'aha: 

—Asohirihi ida kodivarani; inanamitha bana ida nahina 
asohiriki kodivarani hiki. Asohihi ida kodivarani; ni-asohipa'itxiki 
ida onokho-ra ikapatavini — niha ada Jesus. 

24Oniaroa, Anas va'ora honariaha adani gora avakadava'ava abono: 

—Avisa o Jesus sasidotxi vakadika'da'di hoariha, Caifás oniki 
kania — va'ora ni'aha. Sa'a kodabohani kaba'i Caifá bivahojaki 
ibavi kania avisa'aha. 


Pedro Jesu-ra ogaravini-ra kahi'ianaki 
(Mateus 26.71-75; Marcos 14.69-72; Lucas 22.58-62) 


25Hari. Asia mani hojaha ada Pedro abono-ra naragikosoavini. 
Vahoariha vani'aha: 

—l|vani jaboni hi'ada makhira ipohina mani i? 

Pedroa bini'aha korijanahia: 

—lIniani. Hi'ada makhira ipohina ohirihi. 

26Oniaroa, honai abono hoariha Pedro-ra nana'dohivini 
hiki Jesus ipohina hina. Honai abono Pedroa morobo 
biava'boarabakosiki kaija'ari ada Pedro-ra nana'dohira: 

—lIra onokiria koda ihi'ai avani amokhinini kania kidiania? 
27 Pedroa bini'a'ianaha: 

—lIniani. Ni-hora inokirihi — ni'ianaha. Oniaroa, jorakia 
ahia'aha ada arakava. 


Pilatos kania avisa'aha ada Jesus 
(Mateus 27.1-2, 11-14; Marcos 15.1-5; Lucas 23.1-5) 


28Hari. Avagarini vani Caifás gorana Jesu-ra vava'ajihi'aha. 
Arabo kaka'da'dini gorana karahoa avisa'aha ada Jesus. Judeus 
kaija'ari vanava'isohiva abonoa ni-vanofiki ida avikhajakosina. 
Vaabono vakani'akhama'aha: 

—Ni-jahaki hida akadija'ari hiriki gorania aokhajakosina Páscoa 
kaihinikani amonahani kamahini. Ao'oihi. Ni-Deus viaha ajahaki. 
Ni-jahaki jaboni ida ihinika ko'baini-ra arihavini — vakhani'aha. 
Nimania hida vakadikaaji, oniani ida gora banininija va'ora 
nahojaja. 

29Oniaroa, gorana khaonani'aha ada Pilatos vakadiania, va'ora 
nana'dohi'aha: 

—Nahina mani ida makhira kabadani asohirini-ra avakahivini 
hija? 

30Vani'aha ada Pilatos: 

—Jahari kabadania kabadanirara vaha; ni-kadania arakhaki 
vaha ada Jesus. 
31Pilatos ni-va'ora nasohivini va'ora nofiki adani judeus kaija'ari, 
oniani ida va'ora ni'avini hija: 

—A'onivani avavikha'a o makhira avakadija'ari nasohiva abono 
vakadiania. Avakadija'ari kava'isohihi jiriki-ra naabariha; a'onivani 
vavahonariahi kidibadani asohiriki abosinia. 

Pilato-ra vani'aha adani judeus kaija'ari vanava'isohiva abono: 

—Anofiki ada Jesus abinina. Ivani Roma sidaji kaija'arini i. Ivani, 
kadaija'ari khama ni-va'ora vava'ahaki adani akadija'ari vanasohiva 
abono ija'ari abinini-ra vavahonariahivini kidibadani asohiriki 

abosini hini, oniani ida Jesus abinina-ra ivahonariahivini anofivini 
hija — Pilato-ra vani'a'aha. 

32 Hari. Jesus abono-ra vara vani'ajoravini hiki abinina niha 
ninini. Judeus kaija'ari vakadihojai hirihi ida ija'ari abinini-ra 
vavahonariahivini ava akasanakhamakia aka'itapoamisahanana. 
Roma sidaji kaija'arini vakadihojai hiki ida. Pilatos Jesus abinina-ra 
vahonariahivini mani ida bana Jesus vara abono-ra vani'avini hiki- 
ra nanamithaja bana. 

33Ajoijakosi'ianaha ada Pilatos, va'ora honariaha adani Jesu-ra 
avakadava'aki Jesu-ra vavikhavini kidiania. Vavikha'aha ada Jesus, 
Pilatoa binana'dohi'aha: 

—Judeus kaija'ari vakadika'da'di mani i? 
34Jesua bigathanihi ida kidina'dohi: 

—l|va'ini bodini vania khaja hida kadana'dohi? Vahoariha vara 
hora vavani'amani'ia kadania? 
35Pilatoa bini'aha: 

—lIniani. Ova'i bodinia kharihi ida kodina'dohi. Judeus kaija'ari 
ohirihi. Vahoariha vara ira vavani'a'iki i. Kadaija'ari, sasidotxi 
vavaka'da'diva khama ira avarakha'iki i kodiania. Nahina mani ida 
bada ini'a'ia? 

36 Jesua bini'a'aha: 

—Ka'da'di ohina kaba'i, arabo kaka'da'dini fori ohirihi. Arabo 
kaka'da'dini fori ohija vaha; kodipohi va'ora vidafiaha vaha adani 
hora vavajahariki, judeus kaija'ari vanava'isohiva abono vasa'a 
kabodinia hora avarakharara kaimoni. Iniani. Arabo hidiaja 
kaka'da'dini fori ohirihi. 
37Pilatoa binana'dohi'ianaha: 

—Arabo kaka'da'dini mani i? 

Pilato-ra ni'aha: 

—Ha'a, ivani kada'di ohina-ra ikahija. Ija'ari vakadiania okha'ina 
o'bana'iki ho. Hora rakhaki ija'ari vakadiania varani ka'oa hinia 
okavaranija kaimoni. Athi ka'oa-ra vavajahakia vanaabaki jaboni 
hida oathi. 

38— Nahina nimania ida varani ka'oa hini? — niha ada Pilatos. Ni- 
binokhaki Jesua bigathanivini. 

Oniaroa, ajoionani'ianaha ada Pilatos ijaari vakadiania, va'ora ni'a'aha: 

—Okava'ibodivarani'iki ida badani asohiriki-ra bada ni'aravini, 
oniani ida abinina ovahonariahiravini hija. 39Páscoa kaihinikani 

kamahini oarakhaki avakadiania ada makhira hoarana gathaki, 
aihotara kaimoni. Nimania hida kodihojai. Hana hina-ra avanofihi 
oarakhaonanivini avakadimoni, ajihira kaimoni? Avanofimanira 
ada avakadija'ari vaka'da'diva-ra oarakhavini Jesus oniki? 
40 Vabodi'barahana Pilatos athi-ra vagathani'aha: 

—lIniani. Anofiriha ada. Anofiki ada Barrabás aihotana — 
vakhaniha. Daji anahoroava abono ada Barrabas. 


Pilatoa bivahonariahi'iki ada Jesus abini'ina 
(Mateus 27.15-31; Marcos 15.6-20; Lucas 23.13-25) 


19 1Oniaroa, Pilatoa bivahonariahiha ada Jesus dafi hi'ina. 2Sorara 
avavikha'aha ada Jesus. Vakanamonaha'ihi ida kajamari ahoi 

jarokia, ka'da'dia vakanaibaviihi. Jesu-ra avanaragarahivini hi'ihi 

ida makari nadaraki. Hari. Arabo kaka'da'dini kahojai ida kajamari 

kakaidivaki, makari nadaraki hiki-ra kaimahavini. Ija'ari vaka'da'diva 

hina vakajari'davini mani ida Jesu-ra avigarahavini hija. 

3Hari. Jesu-ra vanamaakaribakhiaha, vakapatabakhiavini vani'aha: 

—l|vani judeus kaija'ari vakadika'da'di i. Jahaki ida va'ora 
ivaka'da'divini — Jesu-ra avigarahavini vani'abakhiaha. 

4Hari. Gorana joionani'ianaha ada Pilatos, va'ora ni'aha adani 
ija'ari vajoroniki: 

—Mitha vani'a! Ovahonariahiki bana ada Jesus khaonanina 
avarigaja kaimoni ida Jahari kabadani-ra bada ni'aravini. Ni-nahina 
kaimoni abinina ovahonariahiki — Pilatos va'ora ni'a'ianaha. 

5Khaonani'aha ada Jesus. Asia mani biaka'da'dihahi ida kajamari 
kajaroki, bikaimahaki ida makari nadaraki. Pilatos va'ora ni'aha: 

—Vada vani'a o hi'o makhira. 

6Sasidotxi vavaka'da'diva vanoki'aha ada Jesus, vabodi'bara'aha: 

—Ivahonariahi ava akasanakhamakia aka'itapoamisahana'ina — 
athii 'barakia vani'abakhiaha ada Pilatos. Vabodi'barahaki jaboni 
adani ija'ari Deu-ra khai vani'avini kagorani-ra avakadava'aki. 

—Jahaki oni abinina ava akasanakhamakia — vakhani'aha. 

Pilatos va'ora ni'a'ianaha: 

—Aonivani avavikha'a bana mahija avanaabinivini. Ni-okaragaki ida 
badani asohiriki bada bini'aki. Ni-onofiki ida abinina ovahonariahivini. 

7Vajoronikia vagathani'ihi ida athi: 

—Deus kaisai hina-ra kahiki ada. Jahariki ida athii nikia 
kavaranina. Akadija'ari avikhananavaki kava'isohihi jiriki 


O Novo Testamento na Paumarí do Brasil, 2da ed. © 2010, Liga Bíblica Internacional 


Joao 19 458 


kapapirani haria honariavini hiki ida ija'ari nikia kavaraniki-ra 
anaabinivini. Kidivarani jahariki abosini ida abinini — vakhaniha. 

S Hari. Pilatoa bikamitha'ihi ida Deus kaisai hina 
vakahivini, ofinikaraho'aha. 9Gorana ajoijakosi'ianaha, Jesu-ra 
nana'dohi'ianaha: 

—Hana hini ibavi kaija'arini mani i? 

Ni-Jesua bigathani'iki ida kidina'dohi. 10Pilatoa bini'a'aha: 

—Nahina mani ida oathi-ra ikavisohavini hija? Hari'a 
bana iakava'i'birini'a ida ira onava'isohivini hiki. Tajihini- 
ra ovahonariahivini-ra onofihi; ovahonariahihi. Iabinini-ra 
ovahonariahivini-ra onofihi; ovahonariahihi. Nahina-ra onofihi; 
okaabokahi. 

11 Jesua bini'aha: 

—Deua biva'ahahi ida oabinina-ra ivahonariahivini; ikaabokahi. 
Biva'aharihi; ni-ikaabokaki ida oabinina-ra ivahonariahivini. 
Oabinina-ra ivahonariahihi; Jahari kabadania ikabadaniki banai 
Deus viaha. Jahari kabadani arafiakia kabadani'iki ada makhira 
hora arakha'iki kadania. 

12Pilatoa bikamitha'ihi ida Jesua vara bini'avini hi'iki, oniania 
binofihi ida Jesu-ra anaihotavini. Pilatos va'ora ni'aha adani 
vaipohiki vajoroniki: 

—Jakaho oanaihotava ada Jesus. 

Vabodi'bara'ianaha, vagathani'ihi ida Pilatos athi: 

—Arabo kaka'da'dini hina-ra kahi'badaraki ada Jesus. Binofiki 
ida César kaarabo-ra saarivini. Arabo ipohiki kaka'da'dini César 
onikia bikaihamahiki bana ada nofina hiriki. César Jesus ka'da'di 
hina-ra kahivini-ra kamithaki bana, bikaihamahiha. Jesu-ra 
ianaihotavini varani hini-ra kamithaha; ira kaihamahiha jaboni 
— vakhaniha. 

13Pilatoa mitha bini'a'ihi ida vakadibodi'barahi, 
biavikhaonani'aha ada Jesus vakadiania. Oniaja hojaki ida ija'ari 
nasohiva abono kavithi ibavini ija'ari kaadahai ibavini ja'di 
sohiriama'oki namani. Ibavi onini hebreu athinia Gabatá. Hari. 
Ija'ari nasohiva abono kavithi ibavinia vithirari'aha ada Pilatos. 
14Páscoa kaihinikani amonahani kama'dani viahania safini 
sohirarina amaakarina, Pilatos va'ora ni'aha adani judeus kaija'ari: 

—Vada vani'a o hi'o avakadika'da'di! 

15Vabodi'bara'ianaha: 

—lIvahonariahi ava akasanakhamakia abinina! — vakhaniha 
afoha'oadaha. 

Pilatos va'ora nana'dohi'aha: 

—Avanofimanija ida avakadika'da'di abinina-ra ovahonariahivini 
ava akasanakhamakia aka'itapoamisahanana? 

Sasidotxi vavaka'da'diva vagathani'ihi ida kidina'dohi: 

—Akadika'da'di ka'oa ada arabo ipohiki kaka'da'dini, César oniki. 

16Ọniaroa, Pilatoa biarakha'aha ada Jesus sorara vakadiania. 
Vagathaniha, avavikha'aha. 


Ava akasanakhamakia Jesu-ra avaka'itapoamisahanaki adani 
sorara 
(Mateus 27.32-44; Marcos 15.21-32; Lucas 23.26-43) 


17 Hari. Oniaroa, sidajia avavikhaonani'aha. Jesua biakaiba'i'ihi 
ida ava akasanakhamaki, avakhano'aha ka'da'di kajaroni kaibavinia 
ibavi onikia. Ibavi onini hebreu athini “Gólgota”. 

18 Avakhano'aha, Jesu-ra avaka'itapoamisahana'aha 
ava akasanakhamakia, varagaamanani'ihi ida ava. Va'ora 
avaka'itapoamisahana'aha adani makhira vi'bamiki jaboni. 
Hoarana Jesus pitana ka'aniajania, hoariha Jesus pitana kajasonija. 

19Pilatoa binajiri'ihi ida athi tabua kapa'itzi kanamania, va'ora 
honariaha adani sorara: 

—Jesus kada'di kanamania avakaka'itapoamisi'a hida taoba 
— niha. Ija'ari athini ahoarabakosikia jiriki ida Jesus ka'da'di 
kanamania hojaki jirihi athini. Hebreu athini, Roma sidaji 
kaija'arini athini, grego athini hiki ida jirini. 

Pilatos athi jiriki ida: 

“Judeus kaija'ari vakadika'da'di hada Jesus. 
Nazare sidaji kaija'arini hada.” 
Nihi ida Pilatos athi jiriki. 

20 Hari. Ija'ari vaipohikia vada vani'a'ihi ida jirihi. Jerusalém sidaji 
baninini maakarini ida ibavi Jesu-ra avaka'itapoamisahanavini hi'iki 
ibavini, oniani ida ija'ari vaipohiki jirihi-ra vanokivini hija. 

21 Hari. Sasidotzi vavaka'da'diva vani'a'aha ada Pilatos: 

—Hari'a inajiri: “Judeus kaija'ari vakadika'da'di hada.” 

Ianaabosi bana ida iathini inajiri'iki. Inajiri bana: “Judeus kaija'ari 
vakadika'da'di hina-ra kahiki hada makhira.” — Pilato-ra vani'aha. 
22Pilatos va'ora nia'aha: 

—lIniani. Onajiri'iki ida, jakaho hoja'ava ida onajiri'iki. 

23 Oniaroa, Jesu-ra avaka'itapoamisahanavini naothinia adani 
sorara, vaabono vakaanihanana'aha Jesus kamakari hoarahanana. 
Avako'bamahakhamaki adani sorara. Aaniki ida Jesus kamakari 
hoariha amonahani rokhojahariki. 24Vaabono vakani'akhama'aha 
adani sorara: 

—Hari'a ana'birava hida kidimakari. Anavararava hida jadi 
pitahani ako'bamahakhamaki hoarani jiriki, aogaja kaimoni ida 
makaria gahinaki kaimoni — vakhani'aha. 

Hari. Deus athi kapapirania hoja'bo'daki ida athii jiriki: 

“Vaabono vakaanihanana'iki 
adani kodimakaria, 
vanavarara'iki ida ja'di 
pitahani jiriki 
ogavahaja kaimoni ida kodimakari rokhojaharikia 
gahina'iki.” 
Nimania ida athii Deus athi kapapirania hojajora'iki. Sorara 
vanavarara'iki ida ja'di, namitha'iki ida Deua bivava'isohihijora'iki 
vakadiania. 

25 Oniaroa, ava akasanakhamakia Jesus maakarina vahoja'aha 
adani Jesus kaamia, kidi'aaso, Clopas kagamo Maria oniki, Maria 
Madalena vihiki. 26 Jesua binokirari'ihi ida kidiamia, binokiaha 
jaboni ada ipohina hoariha binofijahakiki Jesus kaamia 'dihania 
hojana. Jesua bini'a'ihi ida kidiamia: 

—Hi'o kadaisai o. 

27 Kidiamia-ra vara ni'avini naothinia bini'a'aha ada ipohina: 

—Hi'oni kadamia oni. 

Jesua binofiki ida kidiamia Joaoa bikahinanikavini, kidiamia 
ka'oa-ra kahinanikaki fori binihavini, oniani ida kidisaia 
binaonivini hija. Oniaroa, Jesus ipohina biavikha'ihi ida Jesus 
kaamia gorana bikahinanikaja kaimoni. 


Abini'iki ada Jesus 
(Mateus 27.45-56; Marcos 15.33-41; Lucas 23.44-49) 


28Hari. Jesua bioga'iki ida kidibadani hahavi-ra 
ananokhomi'avini. Namithaki kaimoni hida kanabidi akaaforani 
kavaranihi Deus athi kapapirania hoja'bo'da'iki, Jesua bini'a'iki: 
—Okanabidi akaafora'iki ho. 

29Maakarina kahojaki ida vao vinho kaidivariki kadaiki. Jesus athi- 
ra kamithakia bianathoranihi ida masana bono ara'okhoki fori hiki 
vinho kaidivarikia, hisopo avani nokhonia binaibavihi, biarakasihi 
Jesus bodia. 30 Jesua binadomidomivini naothinia nihaha: 

—Anokhomi'iki hida kodibadani. 

Vara nina naothinia hasi khanirari'ihi ida ka'da'di, abini'aha. 


Sorara bisaka'iki ida Jesus aba'ona 


31 Hari. Oniaroa, Pilatos kania avikha'aha adani judeus kaija'ari 
vanava'isohiva abono, vani'aha ada Pilatos: 

—Va'ora anofiki adani makhira avaka'itapoamisahanaki ava 
akasanakhamaki kania vaaniana akadi'akoiri kamahini viahania. 
Va'ora honaria bana adani sorara, hiadani ava akasanakhamaki kania 
vahojaki vaavana-ra vi'danira kaimoni, vaabinijorakira kaimoni. 
Vaabinina naothinia vaba'ona aniani ivahonariahi bana — Pilato-ra 
vakanikhariaha adani ija'ari vanava'isohiva abono. Hari. Vakadi'akoiri 
kamahini kama'dani amaakarini mani ida Pilato-ra vakanikhariavini 
hija vaba'ona aniani. Páscoa kaihinikani kamahini amonahani mani 
ida vakadi'akoiri kamahini nakarahoni hija. 

32Hari. Oniaroa, Pilatos va'ora honaria'aha adani sorara 
ava akasanakhamaki kania avikhana. Vi'dani'imidiahi 
ida makhira Jesus 'dihana hojaki avana afo'bamakhama. 
Naothinia, vi'dani'ianahi ida makhira hoariha avana. 33Jesu-ra 
vanamaakariha, abini'ina vanokiha, oniani ida Jesus avana-ra 
vidaniravini hija. 34Sorara hoarana bisaka'ihi ida Jesus jarari 
kidisa'aia. Khaonanijoraki'ihi ida amana, paha hiki. 

35Hi'ada ipohina Jesus abinina-ra noki'ikia vara bivani'a'iki jaboni 
ida niha nini'ina abini'ina, avakajari'daria kaimoni. Ka'oa hiki hida 
kidivarani. Ovaria biogaki ida varani ka'oa hini. 36Namitha'iki ida 
Jesus kania Deus athi kapapirania bivava'isohihijora'iki: 

“Ni-a'daniki bana ida jarona hoarani.” 
37 Athii hoariha bivava'isohihijora'iki: 
“Tja'aria vada vani'aki ada makhira sakahi hi'ina.” 


Vaka'dama'iki ida Jesus aba'ona 
(Mateus 27.57-61; Marcos 15.42-47; Lucas 23.50-56) 


38 Hari. Oniaroa, Jesus abinina naothinia Pilatos kania okha'aha 
ada José. Arimatéia sidaji kaija'arini ada. Pilato-ra ni'aha: 

—lIva'ahamanija koda ida Jesus aba'ona-ra oanivini ava 
akasanakhamaki kania, okadamahaja kaimoni? — niha ada Jose. 
Jesus kania abono-ra gahinai niha'bo'da'iki ada Jose. Vakadija'ari 
vanava'isohiva abono-ra va'ora finivini mani ida Jesus kaija'ari 
hina-ra nanamitharavini hija vahoariha vakadiania. Hari. Pilatoa 
bini'a'aha ada José: 

—Ba ianiha ida aba'ona. 

Joi'aha ada José ava akasanakhamaki kania, biani'ihi ida Jesus 
aba'ona. 

39Nicodemoa bivaipohiha'aha ada José. Hi'ada Nicodemos 
mahi 'bo'dakari, joma vani Jesu-ra navanavanaha'ara ada. 

Hari. Nicodemoa biavikha'ihi ida aloés, miha kabodihadihaki 
'bathajorakiria kaimoni ida Jesus aba'ona. 35 quilos ipohini ida 
biavikhaki, aba'ona karafoani bodinia biobaija kaimoni. 40 José, 
Nicodemos khama avavikha'ihi ida Jesus aba'ona, vakarafoa'ihi 
makari oadakia. Vanaibavi'ihi ida miha, aloés hiki, Jesus karafoana 
hararania. Judeus kaija'ari vakadihojai ida vakadibadani hiki. 

4 Jesua bivaabiniki ibavini maakarinia hojaki ida ibavi ihi'ai 
avani ipohiki. Idiaja hojaki ida ja'di khorahaki. Ka'damahi ibavini 
kaimoni ida ja'di hodijama'oki. Ni-nahina ka'damaha'iaki kaho 
hi'ida jadi hodini bodinia. 42 Jesua bivaabiniki ibavini maakarinia 
hojaki ida ja'di hodijama'oki. Vakadi'akoiri kamahini kama'dani 
mani ida Jesus aba'ona-ra avibaivini hija. 


Daijanarihi ida ja'di hodijama'oki bodini 
(Mateus 28.1-10; Marcos 16.1-8; Lucas 24.1-12) 
2 0 1Hari. Domingo vani okha'ihi ida Maria Madalena Jesus 
kadamahana ibavini kania. Avagarini vani okha'ihi. 

Amaakari'ihi, binoki'ihi ida jadi karaho ania'ini jadi hodini 
kaathania, ka'oahajanarihi ida aba'oi kadamahani ibavini. 

2Ajihihi ajoi'ihi Pedro vakadiania. Pedro 'bamina ada Jesus 
ipohina hoariha Jesua binofijahakiki. Ki'darahani okha'ihi 
vakadiania, va'ora nava'isohi'ihi: 

—DOigamina, ida ania'ihi akadika'da'di aba'ona ka'damahani 
ibavini bodinia. Ida avisa'ihi idakaba'i, ni-aogajanaki ida aba'ona 
hanaja avibaivini — va'ora ni'a'ihi ida Maria Madalena. 

3Oniaroa, ka'damahana ibavini kania avikha'aha adani 
Pedro, 'bamina khama. 4Vaki'daraha'bamakhama'aha. Pedro 

'bamina jorakia kidarahana ovari miro'a kaikahi'aha 'dama 
kania. > Hasi nina vada inijakosi'aha jadi hodijama'oki bodinia, 
bianokijakosihi ida makari Jesus aba'ona karafoani hiki, ni-o'oi'iki. 
6Akhanosiaga'aha ada Pedro, jorakia okhajakosi'aha. Binokihi ida 
makari Jesus aba'ona karafoani hiki ka'oa. 7 Binokiki jaboni ida 
ka'da'di kakarafoani hiki makari napaja pa'itxia hojaki ida ka'da'di 
vakanaroaroavini hiki. 

8Hari. O'oisiaga'aha jaboni ada Pedro 'bamina, binoki'ihi, ni- 
bikajari'da'iki. 9Papira athinia Deua vara bivani'ajora'iki ida Cristo 
abinina naothinia ahokina. Ni-aviga'iaki kaho ida Cristo ahokina 
kavaranihi nahina hini. 10Vanokivini naothinia vajoi'aha gora 
vavahojaki kania. 


Jesus abono-ra nanokia'iki Maria Madalena kania 
(Mateus 28.9-10; Marcos 16.9-11) 


11 Hari. Joisiaga'ihi ida Maria Madalena. Hojaroni'ihi asarani 
Jesus aba'ona ka'damahani ibavini banininia. Asarani kaba'i 
hasi nini vada inijakosi'ihi. 12Va'ora noki'aha adani Deus ibavi 
kaija'arini vibamiki. Vakaimahaki ida makari vaforiki. Jesus 
aba'ona ibavinia vavithiki adani Deus ibavi kaija'arini. Hoarana 
biavaka'da'dikija vithiki. Hoariha biava'damaki kaniaja vithiki. 

13 Vanana'dohi'ihi: 

—Maria, niha inimanija iasaraki? 

Maria bigathani'ihi ida vakadina'dohi: 

—lIda vaani'ihi kodika'da'di aba'ona, ni-oogaki ida ibavi 
avavaibavivini hiki. 
14Roiribani'ihi, binoki'aha ada Jesus gaakosoana 'dihania. Ni- 
biogajorakiki Jesus hina. 15Jesua binana'dohi'ihi: 

—Niha inimanija iasaraki? Nahina mani ida inako'dija? 
Maria ibavi akadava'ava abono bivanihamaniha ada Jesus, oniani 
ida bini'avini hija: 

—Aba'oi-ra iosahi; hora bana avanamithaha aba'oi-ra oanikhaja 
kaimoni. Onofiki ida ibavi hoariha oavikhavini. 

16 Jesua bini'a'ihi: 

—Maria. 

Joiribani'ihi kidiania, hebreu athinia Maria bini'aha: 

—Raboni! 

(Raboni ariathia kodika'da'di.) 17 Jesua bini'a'ihi: 

—Hari'a hora gathi bana. Ni-oajoisiki kaho kodiabi'i kania nama. 
Oigamina vakadiania okha'a. Va'ora nava'isohiha oathia: Oajoisiki 
bana ho kodiabi'i kania, vakadiabi'i ada, kodiDeus ada, vakadiDeus 
ada jaboni. Va'ora ni'a bana — niha ada Jesus. 

18Oniaroa, ajoi'ihi ida Maria Madalena, Jesus ipohina vakadiania 
okha'ihi. Kaikahihi, va'ora ni'a'ihi: 

—Ada onoki'aha akadika'da'di. 

Maria vara va'ora ni'avini hihi ida athi hahavi Jesua vara bini'avini hi'iki. 


Jesus abono-ra nanokia'iki kidipohi vakadiania 
(Mateus 28.16-20; Marcos 16.14-18; Lucas 24.36-49) 


19Hari. Domingo safini ajorana vani asia vakajoronikosoa'aha adani 
Jesus ipohina. Kaka'oahamanihi ida bakatha, hoariha o'oiria kaimoni. 
Va'ora vifiniki adani judeus kaija'ari vanava'isohiva abono va'oaniaro 
maina va'ora vavahonariahivini vagathana. Hari. Oniaroa, abono-ra 
nanokia'aha ada Jesus, vahararana gaakosoa'ina hoja'ina. Va'ora ni'a'aha: 
—Avava'ini jahajaha'ava. 
20Vara nina naothinia va'ora nanokiahi'aha sa'a kasiini jarari 
siini hiki kaakhani'ikia. Vakadika'da'di-ra vanoki'ianavini, khai 
va'ora ni'a'ahapiki'aha adani ipohina. 21 Jesus va'ora ni'a'ianaha: 
—Avava'ini jahajaha'ava. Kodiabi'i hora karona'avini vani fori hija ida 
a'onira okaronavini jaboni Deus athi-ra avanamonija kaimoni. 
22 Jesus vanamana bikarafofofiaha'aha afonana, va'ora ni'aha: 
—Vagathani'a bana hada Ma'onahai Jahaki. 23 Avani'ahi ida ija'ari: 
“Aakava'i'birinihi hida 
kadahojai jahariki, 
ira aakariakahi.” 
Avanfahi, oniani ida Deus ija'ari kahojai jahariki abosini-ra na'biravini 
hija bana, biakariakaki jaboni ida ija'ari. Avani'ahi ida ija'ari: 
‘Jokoa aakava'i'birinirihi hida kadahojai jahariki, 
ni-ira aakariakaki.” 
Avani'ahi, oniani ida Deus kidihojai jahariki bina'biraravini hija 
jaboni, ni-biakariakaki jaboni ida ija'ari. 


Toméa binoki'iki ada Jesus 


24Hari. Oniaroa, Jesus abono-ra nanokiavini vani kidipohi 
vakadiania, ni-hojaki ada ipohina Tomé oniki. Tomé onina hoariha 
Soi. 

25 Hari. Kaikahi'aha ada Tomé Jesus ipohina vakadiania, 
vani'aha: 

—Tome, anoki'iki ada akadika'da'di Jesus. 

Vaathi bigathani'aha: 

—Okanokiravini oadani ida itapoa kaibavini Jesus sa'a, 
okaabadaravini oadani ida itapoa kaibavini osa'a nokhonia, jarari 
siini hiki osa'a, okajari'dapa'itxiki ida ahoki'ina — va'ora ni'a'aha 
ada Tomé. 

26Hari. Radaha'ihi ida semana hoarani, vakajoronikosoa'ianaha 
adani Jesus ipohina. Tomé hoja'iki jaboni. Kaka'oahajahaki'ianaki 
ida gora kaathani. Hari. Nokia'ianaha ada Jesus vahararana 
gaakosoa'ina hoja'ianaha, va'ora ni'aha: 

—Avava'ini jahajaha'ava. 

27 Oniaroa, Tomé-ra ni'a'aha: 

—Tomé, isa'ani-ra kanaibavi itapoa kaibavini-ra vada kani'a. 
Isa'ani-ra kanaibavi ojarari siini kaakhani'iki kani mahija 
ikaabadavini. Hari'a oahoki'ina-ra kajari'dajana. Hora vakaijoka'a 
bana. 

28 Toméa bini'a'aha: 

—Kodika'da'di i, kodiDeus i — Jesu-ra ni'a'aha. 29Jesua bini'aha: 

—Oahokina-ra inoki'avini mani ida hora ikajari'dajanaravini hija. 
Deus va'ora kajoamoraki adani vajari'dariki hora vanokiravini kaba'i. 


Joãoa binajiriki hida Jesus monina jahaki 


30Ni-onajirihahaviki ida Jesus kabadani danoki hihida papira. 
Harivani Jesus ipohina hari, anokibakhiaki ida kidibadani danoki 
ipohiki hoariha. 

31 Kidibadani danoki kavaranihi onajirivini hiki Jesu-ra 
avakajari'daravini. Onofiki ida avakajari'daravini Cristo Deua 
bikarona'avini. Deus kaisai ada Jesus. Jesu-ra avavakaijokahi; mahi 
jadini anokhomiriki-ra avavahojahi Deus kania hidiaja, namajaja 
jaboni. 


Jesus abono-ra nanokia'ianaki ipohina vakadiania 


2 1 1Hari. Oniaro naothinia, nokia'ianaha ada Jesus kidipohi 
vakadiania. Tiberíades ka'dakonia vahojana vani adani 

Jesus ipohina vanoki'ianaha. Tiberíades ka'dakoni onini hoariha 

Galiléia ka'dakoni. Nimania bana hida namithaki vakadiania. 

2Vahojajabanaki adani Simao Pedro, Tomé, Natanael, Zebedeu 
kaisai vi'bamiki, ipohina vahoariha vibamiki vihiki. Tomé 
onina hoariha Soi. Caná sidaji kaija'arini ada Natanael. Galiléia 
kaarabonia hojaki ida Caná. Hari. Vahojajabanaki adani Jesus 
ipohina. 3Simão Pedro va'ora ni'a'aha: 

—Oakatahafahaki ho. 

—Harivani aokhaki hari jaboni kadania akatahafahana — 
vakhanihaha. Oniaroa, avikharafonihahavi'aha, vakidama'aha, 
ai vakihi'aha. Joma oadani vakatahafahaha, ni-nahina-ra 
avakanagithi'iki. 

4Vagavagani vani safini irinikajomana 'dako vadini kakaasinia 
hojafonikosoaha ada Jesus. Avanokimisiha, ni-avigaki Jesus hina. 
5Jesus va'ora akanana'dohinai'aha: 

—Avakadaimanija? 

—lIniani — avakani'amisi'aha. 

6—Avakosona'iana bana oni tahafa avakahagini kapitani aniaja. 
Abaisana-ra avarakanagithiki bana a'oni — va'ora akani'anafaha. 

Hari. Oniaroa, avakosona'ianahi, ni-vakaabokaki ida tahafa-ra 
vakara'banivini, vakosamavini. Abaisana tahafa-ra kanaji'binivini 
mani ida tahafa-ra vakaabokaravini hija. 

7 Hari. Pedro-ra ni'a'aha ada ipohina Jesua binofijahakiki: 

—Hi'o akadika'da'di Jesus o. 

Arabana oadani Pedroa ni-bikaimahaki ida kidimakari 
hoariha. Vakadika'da'di varani hina-ra kamithavini vani 
Pedroa bikaimaha'ihi ida kidimakari hoariha, aki'dafi'aha, 
okonahamisi'aha. 8Avakakhamisisiaga'aha adani Pedro kaipohina. 
Avakavavanamimisi'ihi ida tahafa abaisana bikanaji'biniki. Napaja 
hipa'itxiki ida kaasi. 

9 Avako'omisi'ina vigaimoriha, vakanokihi ida siho kaha'diki. 
Siho kadaaraki kanamania hojaha ada abaisana. Kahojaki jaboni 
ida pão siho ka'dihania. 

10Oniaroa, Jesus va'ora ni'a'aha: 

—Vavikha o abaisana 'bamiki avarakanagithi'iki. 

11 Hari. Ki'dama'aha ada Simão Pedro, biakara'banimori'ihi 
ida tahafa kaji'biniki abaisana. 153 hiki ipohina ada abaisana 
na'bahaki, kaba'i ni-ka'biraki ida tahafa. 12Oniaroa, Jesus va'ora 
ni'aha: 

—Vikha'a mahija a'baivini. 

Vakaipahiki ida vanana'dohivini hana hina. Aviga'iki ada 
vakadika'da'di hina. 13Maakari'aha ada Jesus, bikanabiini'ihi 
ida pao va'ora no'avini kihi'ihi. Naothinia abaisana maina-ra 
ravina'aha, vi'bai'aha. 

14 Hari. Vanokibakhiaha ada Jesus ahoki'ina naothinia. Galiléia 
ka'dakoni avakhanona viahania 'bamija vanoki'aha ada Jesus. Hari. 
Oniaroa, vanoki'ianaha. 


Jesua vara bini'a'iki ada Pedro 


15Vi'baina naothinia Jesua binana'dohi'aha ada Simão Pedro. 
João hoariha kaisai ada Simão. 

—Simao, hora inakaidivavini arafiamanija koda? Kodipohi hora 
nakaidivavini-ra aradamanija koda ida hora inakaidivavini? 

—Ha'a, ivani iogaki ida ira onofijahakivini — niha ada Simão 
Pedro. Jesua bini'a'aha: 

—Va'ora akadava'a bana adani kodi'ovilia. Ovilia fori vihiki 
adani kodija'ari. 

16 Jesua binana'dohi'ianaha ada Simão Pedro: 

—Simao, hora inakaidivamanija? 

—Ha'a, ivani iogaki ida ira onofijahakivini — Jesu-ra ni'aha ada Pedro. 

—Va'ora akadava'a bana adani kodi'ovilia — niha ada Jesus. 

17 Hari. Jesua binana'dohi'ianaha ada Pedro: 

—Simao, hora inofijahakimanija? 

Ahoarabakosikia Jesus Pedro-ra nanadohivini hiki ida 
nofijahakina hina. Pedro va'i-ra mokara ni'a'iki ida Jesua 
binana'dohibakhiavini. Pedroa bigathanihi ida Jesus kana'dohi: 

—l|vani iogahahaviki ida. Iogaki ida ira onofijahakivini. 

Jesua bihonaria'ianaha: 

—Va'ora akadava'a bana adani kodija'ari, ovilia fori vihiki adani. 

18Imakhinava ihini kari iadahani-ra inofihi, iibavijahahahi, ibavi 
hana hinia iokhani-ra inofihi; iokhahi. Ka'oa hiki hida vara ira 
oni'avini hiki bana. Na'arihavi ihi'ini kamahini iakanaviraki bana 
oni isa'ani, hoariha bikodabomisiki bana ida. Ibavi inofirikia ira 
osaki bana ada — niha ada Jesus. 

19Nimania hida Jesus Pedro-ra nava'isohijoravini hi'iki abinina 
niha ninini. Abinina kamahini vakhaniki bana adani ija'ari: 

—Deus Pedro-ra nadanovini mani ida abinina abono-ra 
va'ahavini hija Jesus kaimoni — vakhaniki bana adani ija'ari. 

Hari. Asia kaasia vahojaha Pedro-ra ni'a'aha ada Jesus: 
—Hora vaipohiha'a bana. 


Jesua vara bivani'aki ada ipohina binofijahakiki 


20 Hari. Oniaroa, roiribani'aha ada Pedro, mathaja binoki'aha 
ada ipohina Jesua binofijahakiki. Hiada ipohina Páscoa ko'baini- 
ra vahavini kari Jesus 'dihana vithi'iki ada. Ovari Jesu-ra 
namaakarimi'iki, binanadohi'iki: 

—Jesus, hana hina ada ira arakhara bana ira vavajahariki 
vakadiania? 

21 Hari. Pedroa binokiribani'ara ada ipohina. Oniania, Pedro 
Jesu-ra nana'dohivini hi'aha: 

—Nahina koda ida bana namithaja oipohina kania? 

22 Jesua biniaha ada Pedro: 

—Ojoirina oadani hokihaha'oadahana onofiha; ojoi'ina kamahini 
hokina okaragaha. Abinina onofiha; ojoina kamahini ni-hokijanaki 
bana. Hari'a ikava'ibodivarani ida abinina abinirina. Ivani, hora 
vaipohiha'a bana. 

23 Oniaroa, okha'okhaoni'ihi ida moni Jesus ipohina vaabono 
vara vakani'akhamaki vakadiania: 

—Ni-abiniki bana ada Pedro 'bamina Jesus joirina oadani — 
vakhaniha. Ni-niki hida Jesus kavarani. Ni-Jesua bini'aki: 

—Abiniriha bana ada. 

Kidivarani hiki ida: 

—Ojoirina oadani hokihaha'oadahana onofiha; ojoi'ina kamahini 
hokina okaragaha. Hari'a ikava'ibodivarani ida abinina abinirina 
— nihaki ada Jesus. 24Ovaria vara bivani'aki ida Jesus varani 
hina, ovaria binajiriki jaboni hida varani. Aogaki ida Jesus ipohina 
kavarani ka'oa hini. 


Anokhomi'iki ida João athi 


25Įda asia mani hojahi Jesus kabadani ipohiki jiririki. Jirija 
vaha ida kidibadani afohahavi afohanana; ni-arajomaki vaha 
ida ibavini arabo hahavia ibavijahaja kaimoni ida papira jiriki; 
arafia'oamanihi vaha ida Jesus varani hina papira jiriki. 

Luca vara bivani'aki ida Jesus 
monina jahaki akarafarakhamani 





Luca bikaronaki hida athi kapapirani 


1 1-3Kodiva'ahi Teófilo, ivaniti. Kodipapira athini hoariha 

ira oakarona'iki ho, ira onava'isohivini hi'iki ida Jesus 
varani hina kama'dani. Onajiri'iki ida Jesus kavarani ija'ari- 
ra ka'ojomo'ivini hi'iki, kidibadani hiki vakadiania ajoronirina 
oadani Deus kania. Jesus abini'ina naothinia ahoki'ina, abono-ra 
nanokiabakhiaha vaipohihava abono vakadiania. 

40 mahi ipohini vani vanokibakhia'aha, mitha vani'abakhiahi ida 
athi, oniani ida ahoki'ina avigajahakivini hi'ia. Jesua vara bivani'ahi 
ida Deus ija'ari hahavi-ra va'ora vaka'da'divini niha ninini. Jesus 
Ma'onahai Jahaki danona va'i binahonariahihivini vani va'ora 
nava'isohiha adani athi avavaadahaoniva abono athi vanaabara 
kaimoni. Kidibadani kama'dani kari va'ora nagathogatho'iki adani 
12 vihiki vaipohina athi avavaadahaoniva abono vihira kaimoni. 

4Hari. Jesus khama vi'baijabanaha adani athi avavaadahaoniva 
abono, Jesus va'ora nava'isohi'aha: 

— Hari'a kaho bana vagiranijana Jerusaléa. Vanokha bana ada 
Ma'onahai Jahaki kodiabi'i a'onira nava'iponijoravini hi'iki. 
Bikaronaki bana ada avakadiania. Vara a'onira oni'avini hi'iki ada 
Ma'onahai Jahaki. 5João Batista kohana ija'ari-ra kana'avini paha 
bodinia. Mahi ipohiriki bana Deua bikaronaki ada Ma'onahai 
Jahaki avava'ini bodinia hojara kaimoni. Kanai fori hiki ida khana 
avava'ini bodinia — va'ora nava'isohijoravini ada Jesus. 

Deus kidisai-ra baranahavini hiki kidiania okasi'ara kaimoni 


6Oniaroa, Jesus kania vajoroni'ianaha adani athi 
avavaadahaoniva abono, vani'aha: 

—Akadika'da'di Jesus, arabo hoariha kaija'arini haria 
vahonariafiahaki adani. Hidakaba'i vani koda akadiaraboa Deus 
va'ora no'a'ianaki koda adani akadija'ari, akadika'da'di haria 
vaka'da'di'ianaja kaimoni? — Jesu-ra vanana'dohi'aha. 

7 Jesus va'ora ni'a'aha: 

—Deus ka'oa bikanamahivini ida hora avanana'dohivini hiki. 
Avarigaki kaimoni hirihi ida mahi namithaki kaimoni bana. Deua 
binanamithaki bana ida. 

8 Ma'onahai Jahaki a'onira avi'onanivini kamahini avagathanihi 
ida danona. Ma'onahai Jahaki a'onira kakodiavini mani ida 
vahoariha-ra avananamithavini hija varani china. Jerusalem 
sidaji, Judeia kaaraboni, Samaria kaaraboni hikia avarikhaki bana 
a'oni afo'imidia. Naothinia napaja maina bana avarikhaja arabo 
hahavia jaboni, ibavi hahavi kaija'arini-ra avananamithaja kaimoni 
kodibadani avanoki'iki, kodivarani avakamitha'iki hikia — va'ora 
nj'aha ada Jesus. 

9 Jesus kavarani anokhomi'ini naothinia Deua bigathani'aha 
kidiania. Okasina vada avanfasivini kaba'i bahi vaforikia 
biaka'oaha'aha. Ni-nokiajanaki ada Jesus. 10Nama-ra vada 
avani'asivini kaba'i, jorakia vanokia'aha adani makhira vi'bamiki 
va'dihana vigaakosoana. Vakadimakari vakaimahaki vaforiki. Deus 
ibavi kaija'arini adani. 

11 Va'ora vani'aha: 

—A'onivaniti, Galiléia kaaraboni kaija'arini. Nahina kaimoni 
vada avarani'asiki oni nama? Hi'ada Jesus hoja'iki avakadiania, 
ada Deua bigathani'aha kidiania hoja'ara kaimoni. Joirariki bana 
ada. Bahi vaforiki kania okasina vani fori hi'ianara bana ada 
joirari'ianana. 


Vajoi'iki adani Jerusaléa 


120niaroa, arabo namahiki monte das Oliveiras onikia ai 
vihi'aha adani Jesus athi avavaadahaoniva abono, Jerusaléa 
avajoiianaha. Jerusalém kanapajahikhamarihi ida arabo namahiki. 
Arabo namahikia hojaki ida ava ipohiki oliveira oniki. 

13 Jerusaléa vakaikahiha, vaibavia avikha'aha. Gora vavahojaki 
ka'obani kakanamajakhamakia avikasi'aha. Vahoja'aha adani 
Pedro, Joao, Tiago, Andre, Filipe, Tome, Bartolomeu, Mateus, 
Tiago de Alfeu, Simao Zelotes, Judas de Tiago vihiki. Jesus athi 
avavaadahaoniva abono adani. 14Vajoronibakhiaha adani Jesus 
athi avavaadahaoniva abono gora vavahojaki bodinia. Vakadiania 
vajoroniha adani Jesus igamina, kidiamia Maria oniki, gamo 
vahoariha vihiki. Vajoronibakhiaha Deu-ra vara vani'ara kaimoni. 


Vanagathogathoki ada Matias 


15Hari. Oniaroa, mahi hoariha gaa'aha ada Pedro vahararana. 
120 vihiki adani Jesus vaipohihava abono vajoronibakhiaki. 

16Pedro va'ora ni'aha: 

—Oigamina, vara a'onira oni'avini hiki bana ida Judas kohana 
varani hina Deus athi kapapirania hoja'bo'da'iki. Ma'onahai 
Jahaki Davi kohana-ra nava'isohijoravini hi'iki ida namithaki 
kaimoni Judas kania, oniani ida nanamithani hi'ia. Davi 
kohana bivava'isohihijora'iki ida Judas vahoariha-ra va'ora 
avanamithahavini Jesua bivahojaki kania, vagathira kaimoni. 
17 Jesus athi-ra aavaadahaonivini vani Judas kohana haria 
vaipohiha'ia. Aripohina hi'ina — va'ora ni'aha ada Pedro. 

18Hari. Judas kohana bikapavakari'iki ida arabo pitani pa'itxi 
Jesu-ra avanamithahavini kajinironia. Kidiaraboa hojana 
voroni'aha. Ka'ita'iki ida kaijona kaasafini, kakhaonani'iki ida 
kaijona, abini'iki ada. 19 Jerusalém kaija'arinia vakamitha'iki ida 
Judas kohana monina, vanaonivini ida kidiarabo: “Arabo ama 
biavahovari'iki.” Vaathi ka'oa onini ida arabo Asiodama. 

20Hari. Pedro va'ora ni'aha: 

—DOigamina, Deus athi kapapirani pitanija Salmos onikia 
hoja'bo'da'iki hida Judas kohana varani hina: 

“Jakaho hoja'ava ida gorana kaija'aririni. 
Hari'a bana ija'ari 
hojajanava bana 
gorana bodinia.” 
Nimania ida Deus athi bivava'isohihijora'iki namitha'ini Judas 
kohana kania. Hojaki ida Deus athi jiriki hoariha: 
‘Jakana hoariha bada 
bini'ava ida kidibadani.” 

Nihi ida Deus athi. 

21-22Pedro asia va'ora vara ni'aha adani Jesus vaipohihava abono: 

—Jakaho anagathogatho'ava ada Judas kohana aja'dina 
kaimoni. Anofiki ada aripohina hoarana Jesus aadahaonina- 
ra vaipohihaha'oadahaki akadiania anagathogathovini. Anofiki 
ada makhira Jesu-ra vaipohihaki João Batista kohana ija'ari-ra 
kana'avini kari. Binoki'iki jaboni Jesus kabadani hahavi. Binoki'iki 
jaboni ada Jesus okasi'ina Deus kania. 

Vaipohina kaba'i adani Jesu-ra vanokibakhiaki, anagathogathova 
ada hoarana Jesus athi avaadahaoniva abono hira kaimoni 
akadiania, vara bivani'aja kaimoni ida Jesus ahoki'ina kavaranihi 
— Pedro va'ora niaha adani 120 vihiki vaipohina. 

23Hari. Pedro va'ora vaani'aha adani makhira vi'bamiki Jesu-ra 
vavaipohihabakhia'iki. Vaani'aha ada Matias oniki. Vaani'aha ada 
José Barsabás oniki jaboni. José onina hoariha Justo. 

24Va'ora vaanivini naothinia Deu-ra vani'aha: 

—Akadika'da'di, iogajahakiki ida ija'ari va'ini bodini vara 
nini hahavi. Vahojaki hadani makhira vi'bamiki, haria bana 
nanamitha'a hana hina ada inofira, 25Judas kohana aja'dina 
kaimoni hina, bada ani'ajabanaja kaimoni ida Jesus athi 
avavaadahaoniva abono vakadibadani. Judas kohana binahojaha'iki 
ida kidibadani, abini'aha. Kidihojai asohiriki abosini-ra gathanivini 
ibavinia okha'aha — Deu-ra vani'a'aha. 

26Oniaroa, vanajirihi ida makhira vi'bamiki vaonina jadi pa'itxi 
'bamiki namania. Bavi bodinia vanaibavi'ihi, vanavoroni'ihi 
ida ja'di jiriki hoarani, avigara kaimoni ada hoarana Deua 
binofiki. Khaonani'ihi ida Matias onina jadi jirikia. Ovari va'ora 
vaipohihaha adani 11 vihiki vaipohina Jesus athi avavaadahaoniva 
abono. 


Gaari'aha ada Ma'onahai Jahaki 


2 1Hari. Oniaroa, Jerusaléa vajoroniki adani judeus kaija'ari 

vaipohiki ihinika-ra vanamonahaki kaimoni. Judeus kaija'ari 
vakadirakhajahi bononi a'dihani kama'dani ida ihinika Pentecostes 
oniki. Deu-ra khai vani'avini-ra vakavaihinikavini ida. Arabo 
ipohiki kaija'arini adani judeus kaija'ari Jerusaléa vajoroniki. Hari. 
Jesus vaipohihava abono hahavi Pentecostes kaihinikani kamahini 
vajoroni'aha. 

2Jorakia vakamithahi ida ithoki nama khani, sirisiriki danoki 
fori hini. Gora bodinia kamithavahaki ida ithoki, binaji'bini'ihi ida 
gora bodini vavithi'iki vakadiania. 3Vanoki'ihi ida siho kakhororoki 
fori hiki. Hahavi-ra kadasa'ihi ida siho kakhororoni fori hiki 
afofiaha. 

4Ma'onahai Jahaki va'ora avi'onani'aha adani Jesus vaipohihava 
abono hahavi, oniani ida arabo hoariha kaija'arini athinia va'ora 
naathija. Ma'onahai Jahaki va'ora kakodiavini mani ida athii 
ogavaharikia va'ora naathija, avigaravini kaba'i. 

5Hari. Jerusaléa vajoroni'iki adani Deu-ra vanofiki vaipohiki. 
Arabo ipohiki kaija'arini adani. Judeus kaija'ari adani. 6Oniaroa, 
ija'ari vaipohikia vakamitha'ihi ida ithoki, vanavanavanaha'ihi. 
Vajoroni'aha Jesus vaipohihava abono gora vavahojaki banininia. 
Vakamitha'ihi ida Jesus kaija'ari arabo ipohiki kaija'arini 
vaathi hoarahananaki-ra vidionivini, oniani ida vakamithava 
vakava'ibodivaranivini hija, oniani ida vava'i kadihini hi'ihi. 

7Vaabono vakani'akhama'aha: 

—Galiléia kaaraboni kaija'arinia avigariki ida akadiarabo 
kaija'arini vaathi. Galiléia kaaraboni kaija'arini vihiha adani 
Jesus vaipohihava abono. 8Nihanikia Jesus kaija'ari avigaja ida 
akadiarabo kaija'arini vaathi? 

9Akadiarabo ipohiki onini Pártia, Média, Elao, Mesopotamia, 
Judéia, Capadócia, Ponto, Ásia, 10Frígia, Panfília, Egito hiki. 
Vahoariha vaibavi Líbia kaaraboni Cirene maakarinia hojaki ida. 
Vahoariha vaibavi Roma, Creta, Arábia hikia oniki ida. 

11 Harivani judeus kaija'ari hari. Vahoariha akadiania vahojana 
akadija'ari vihirina kaba'i harifori vihiki adani, akadiDeu-ra 
vanofijahaki'iki adani. Akamitha'ihi ida Jesus vaipohihava abono 
ariathi ipohikia vara vakhani'ina, vara vavani'avini ida Deus 
kabadani danoki — vakhanimanira adani arabo hoariha kaija'arini. 

12Vakava'ibodivaranikaraho'ihi ida vakadiarabo ipohiki 
kaija'arini athini-ra vidionivini adani Jesus vaipohihava abono. 
Vaabono vakanana'dohikhama'aha: 

—Niha vakhanimanira adani ija'ari ariathi-ra avigaravini kabati, 
ariathia vara vakhaniki? 

13 Vahoariha vani adani va'ora vakanahahanihara: 

—Vakahanoki adani Jesus vaipohihava abono — vaabono 
vakani'akhama'aha. 

Pedro vara va'ora ni'aha 


14Hari. Oniaroa, vigaa'aha adani Pedro, Jesus athi 
avavaadahaoniva abono khama. Athi 'barakia va'ora vara ni'a'aha 
adani judeus kaija'ari vajoroniki Jerusaléa: 

—Kodija'ari, a'onira onava'isohivini hiki bana hida namitha'iki 
akadiania. Kodivarani-ra bana mitha vani'ajahaki. 15Akahanoki 
haria avavanihamania koda? Akadihojai hirihi ida ija'ari kavi-ra 
avivini safini namahikajomana. Akahanorihi. 16 Namitha'iki hida 
hidakaba'i, Deus Joel kohana-ra nava'isohijoravini hi'iki. Deus athi 
namoniva abono ada Joel kohana. Deua bini'aha: 

17 “Mahi ihimini kamahini amaakarini 

okaronaki bana ada 
Ma'onahai Jahaki 
ija'ari hahavi vakadiania. 
Avakadisai vakadiania 
kha'ina mani ida 
vidionivini hija bana oathi namithaki kaimoni. 
Avakadimakhinava vakadiania kha'ina mani ida 
vavadirina kaba'i vadami fori hiki-ra vanokivini hija bana. 
Avakadina'arihavi vakadiania kha'ina mani ida 
vadami-ra vanokivini hija, 
nini vani jaboni va'ora onava'isohivini hija ida oathi. 
18 Kodihonai abono makhira, gamo vihiki hahavi 
vakadiania 
okaronaki bana ada 
Ma'onahai Jahaki, 
oniani ida vara vavani'avini hija 
va'ora onava'isohivini 
hi'ikia. 
19 Onanokiaki bana ida 
kodibadani danoki nama, 
arabo hikia, 
ija'ari-ra nava'ibodivaranija kaimoni. 
Okananokiaki bana ida siho kaha'dini, 
kaojini kaodoki kihiki nama. 
Ama onanokiaki jaboni nama. 
Rajomi kaimoni ida nahina va'ora onanokiahivini hiki bana 

nama, arabo hikia. 
20 Ka'da'di ka'oa khana 
kamahini viahania 
mokhiki bana ada safini vagana. 
Nadaraki bana ada masiko, 
ama nadarani fori hina. 
Jaha'oamanija ida khana 
kamahini. 
Nokiaki bana ida ka'da'di ka'oa vagana, 
danona, jahana. 
21 Hari. Oniaroa, ija'ari 
kaka'da'di ka'oa-ra 
vakanikhariaha 
va'ora akava'ijoaki bana adani.” 
Nimania ida Deus athi Joel kohana binajiri'iki. 

22 Asia Pedro va'ora vara ni'aha adani Israel kaija'ari: 

—Mitha vani'a bana hida kodivarani. Vara ovani'aki bana 
ada Jesus. Bivavijavaki ibavi onini Nazaré sidaji. Deus vania 
bikarona'ara ada Jesus avakadiania. Kidibadani ija'ari-ra 
nava'ibodivaranibakhiaki. Jesu-ra kakodiavini mani ida badani 
danoki ipohiki-ra bada ni'avini hi'ia. Jesus kabadani danoki-ra 
avanokivini mani ida Deua bikaronavini avarigavini hija. 

23Hari. Deus Jesu-ra karonavini viahania biogaki ida 
avanaabinivini bana. Biva'aha'iki ada Jesus okhana avakadiania, 
abinira kaimoni. Ida Deua binofiki namitha'ihi. Oniaroa, va'ora 
avahonaria'aha adani makhira hojai jaharikia vakahojaiki Jesu-ra 
avaka'itapoamisahanavini ava akasanakhamakia. 

24 Hari. Avanaabinivini naothinia Deus vania bianahoki'ara 
ada. Deua bianaihotavini mani ida Jesus aba'ona anahoki'ia joira 
kaimoni hidiaja. Abinia ni-bikaaboka'iki ada Jesu-ra gathivini 
kidiania. 

25'Bo'dakari Davi kohana vara bivani'ajora'iki ida Jesus athi. 
Jesua bini'avini: 

“Mahi hahavi onoki'iki ada kodika'da'di 
oviaha pitani aniaja. 
Hojana mani ida 
nahina-ra oakava'isokoniravini hija, 
26 oniani ida khai hora ni'aja. 

Kadahonai abono 
jahaka'oaki ho. 
Oabinina naothinia 
jokoa oabono-ra 
inaborohirihi 
ija'ari kohana vaibavia. 
Jokoa oaba'ona-ra 
ina'batharihi 'dama kania. 

27 Oniaroa, kodimahi anokhomini kaba'i hidiaja, 

onokhaki ida Deus oabono-ra kajoamoravini. 

28 Hora iavanamithahavini 

hagihia ookhaja kaimoni kadania, 
ovahojaja kaimoni ida 
kodimahi jahaki. 
Kadania ohojana mani hida 
ova'i bodinia khai hora 
ni'aja.” 
Onivani fori hini Davi kohana bidionijorahi ida Jesus athi. 

29 Asia vara niha ada Pedro: 

—Kodija'ari, vara ovani'aki bana ada Davi kohana, 
avarigajahakija kaimoni ida varani hina. Akadija'ari 
avikhananavaki vakadika'da'di hi'ina ada Davi. Abini'aha, 
ka'damaha'aha. Ida asia hojahi ka'damahi ibavini. 

30Hari. Deus athi namoniva abono ada Davi kohana. Bidioniki 
ida namitha'iariki. Davi-ra ni'aha ada Deus: 

“Davi, Deus ka'oa ohina mani ida ira 
onava'iponi'imariniravini hija bana. 
Ohonariaki bana ada 
kadahanodi hoarana 
kasiagaki, 
ka'da'di kaimoni hina ifori hira kaimoni.” 
31Hari. Davia biogaki ida Deus athi, oniani ida vara 
bivani'ajoravini hija Jesus Cristo ahoki'ina kavaranihi. Oniania, 
Davia bini'aha: 
“Ni-Deua binaborohiki ida abono 
ija'ari kohana vaibavia. 
Ni-bina'bathaki ida aba'ona.” 
Niha ada Davi kohana afojora. 

32Oniaroa, Deus vania bianahoki'aha ada Jesus, abinina 
naothinia. Harivani kidipohi arihi'iki hari, anokihahavi'ianaki ada 
Jesus ahoki'ina. 33Oniaro naothinia Deua bigathaniha ada Jesus 
ka'da'di ka'oa hira kaimoni, Deus pitana aniaja vithi'ina. Kidiania 
joïianana viahania Deua binava'isohijora'aha: 

“Kodisai, kodiania ijoini 
kamahini igathaniki bana ada Ma'onahai Jahaki.” 
Niha ada Deus. Oniaroa, Deus kania kaikahi'ianaha, Jesua 
bigathaniaha ada Ma'onahai Jahaki, bikarona'aha haria avi'onanira 
kaimoni, oniani ida nanamithani hi'ia hidakaba'i avanoki'iki, 
avakamitha'iki hikia. 

34Pedroa vara bivani'a'ianaha ada Davi kohana: 

—Ni-Deus pitana aniaja vithiki ada Davi kohana. Jesus vani 
ada nama vithi'aha Deus pitana aniaja ka'da'di hiina. Davi kohana 
vania vara bivani'aja ida Deus athi: 

“Deua bini'aha ada kodika'da'di Cristo oniki: 
Tdamani kanabo'ania va'ora oobaiki adani bana ira 

vavajahariki, 
va'ora ikada'aha'ahaki fori vihira kaimoni. 
35 Va'ora onihimahahaviravini oadani, 
vithi bana hida opitana aniaja 
ka'da'di ihini kodiania. ” 
Nimania ida Deus athi Davi kohana binajiri'iki. 

36Pedro asia vara va'ora ni'aha adani Israel kaija'ari: 

—Kodija'ari, mitha vani'a hida Jesus varani hina. Hi'ada Jesus 
avanaabini'iki ava akasanakhamakia, ada Deua bihonariaha ija'ari 
hahavi vakadika'da'di kaimoni hi'ina, athi vanaabara kaimoni. 
Deus Cristo hina bikahiki ada Jesus. Deua binagathogatho'iki ada 
ovari — va'ora nava'isohiha adani Israel kaija'ari, hiva'oani arabo 
hahavi kaija'arini. 

37 Hari. Vakamithahi ida Pedro athi, Jesu-ra vanaabinivini-ra 
vakava'ipahihikaraho'aha, Pedro-ra vanana'dohi'aha. Jesus athi 
avavaadahaoniva abono vahoariha-ra va'ora vanana'dohiha jaboni: 

—Arigamina, niha akhanikhaniki koda hari? 

38 Pedro va'ora ni'aha: 

—Vakava'ipahinika'oa ida hojai asohiriki avakahojaibakhiani. 
Avaabononi vaka'da'digaria'a. Avaabononi gahinai vaniha'a 
afohanana Jesus Cristo kania mahija a'onira akanavini, oniani ida 

avakadihojai asohiriki-ra na'biraja bana. Deus a'onira no'avini hiki 
bana ada Ma'onahai Jahaki jaboni a'onira avi'onanira kaimoni. 

39 Deus va'ora nava'iponivini hiki adani ija'ari va'ora kaboa'iki 
Ma'onahai Jahaki va'ora avi'onanivini. A'onira kaboa'iki ada Deus. 
Va'ora kaboa'iki jaboni adani avakadisai, ija'ari vahoariha hahavi 
vanamitharonisiagaki, ija'ari napaja vahojaki, va'ora kaboa'iki ada 
Deus. 

40Ni-Pedro athi hahavi hiki hida hojaki. Oada'oamanija ida 
Pedro va'ora kaabanivini athini. 

—A'onivani Jesu-ra avanaabini'iki, avaabononi avakava'ijoa'a 
bana mahija Jesu-ra vanofiriki vakadiania imai 'banani karaho-ra 
avagathaniravini — va'ora ni'aha ada Pedro. 

41 Vaipohiki adani Pedro athi-ra vakamithaki, ni-vakajari'daki. 
Jesu-ra vavakaijokavini mani ida Jesus athi avavaadahaoniva 
abono va'ora vikanavini hi'ia. 3 mil vaipohina adani, oniani ida 
Jesus vaipohihava abono-ra va'ora anaipohi'ia. 

42Mahi hahavi vajoroni'aha adani Jesus vaipohihava abono. 
Jesus athi avavaadahaoniva abono vakadi'ojomo'ihi athinia va'ora 
vaka'ojomo'i'aha. Deus jahana-ra khai vani'ajabanaha. Deu-ra 
vara vani'aha jaboni. Vi'baijabanaki jaboni adani Jesus athi-ra 
vanaaba'iki. Vaabono vakanakaramisikhamajahakiki. 


Jesus Cristo kaija'ari vakadihojai 


43 Hari. Oniaroa, Jesus athi avavaadahaoniva abonoa bada 
vani'aki ida Deus kabadani danoki ipohiki. Vahoariha vanokihi ida 
Deus danona vakadiania, oniani ida vakava'ibodivaranivini hija, 
va'ora vavava'ihahahavivini hija jaboni. 

44 Jesus athi-ra vanaaba'iki vaabono vakanofikhamajahaki'iki. 
Vaabono avakogakhamavini hiki ida vakadinahina. 45Vakadiarabo, 
vagorana, vakadinahina hiki-ra pavakari vanihaha. 
Vakadipavakarihi abosini-ra varavina'aha, vakainamonanaki 
abosini kaimoni. 

46Deu-ra khai vani'avini kagorani kavasiribanini bodinia 
vajoroniha mahi hahavi. Vagorana vakadi'bai-ra vavajoroniha 
jaboni. Vi'baina oadani khai vakhaniha. 47 Deus kabadani jahaki-ra 
khai vani'aha afobakhia. Deus va'ora akava'ijoa'iki adani Jesus athi- 
ra vanaaba'iki, oniani ida va'ora ana'ba'di'ianaja. Vahoariha va'ora 
vavajaha'aha adani Jesus Cristo kaija'ari. 

Jaha'iki ada makhira adahariki 


3 l Hari. Oniaroa, Deu-ra khai vani'avini kagorania avikhaha 
adani Pedro, Joao khama Jerusalea. Safini aadosina ija'ari 

vajoronibakhiaki Deu-ra vara vani'ara kaimoni. Pedro avikhaki 
jaboni. 

2Gora kavasiribaninia kahojaki ida Bakatha Kajahakia kaoniki. 
Bakatha ka'dihania vithima'o'aha ada makhira. Ni-bikaabokaki 
ida adahana. Biakavikhaonanijahaki ida 'dama kabononi aakarani 
kajaharini. Bakatha Kajahaki kania vahoariha avavikhaha mahi 
hahavi. Vithima'ona oadani va'ora kanikhariaha adani bakatha 
avi'oiki jiniroa. 

3Hari. Va'ora noki'aha adani Pedro vamaakarina jiniroa va'ora 
kanikharia'aha. 4Vada vani'aha, Pedroa bini'aha: 

—Vada haria ni'a bana. 

5Vada va'ora niamaniha, binokhahi ida bikanikhariaki gahinana 
hini. 

6Pedroa bini'aha: 

—Okajinirorihi. Ira ono'aki bana ho hihida ovahojakia. Jesus 
Cristo ira anaihota'iki i, gaa'a, adaha'a. 

7Pedroa biagathihi ida sa'a aniaja, biakodia'aha, gaamanani'aha. 
Kajahajoraki'ini ida 'dama kabononi aakarani, 'dama kihiki ni- 
kafirofirojanaki. 8Raofana, jorakia gaa'aha, adaha'aha. Deu-ra 
khai vani'avini kagorani kavasiribanini bodinia o'oi'aha Pedro 
vakadiania. Adahana, raofahana, bini'ahaha'oadahaha: 

—l|vani, Deus, hora ikajoamora'iki i. Ijahaki i kodimoni ihini — 
niha ada makhira. 

9Vahoariha vanokiha raofana, Deus jahana-ra khai 
nj'a'avini. 10 Aviga'aha ada makhira Bakatha Kajahaki kania 
vithima'oki hina. Jiniro kanikhariava abono ada. Jaha'ina 
vakava'ibodivaranikarahovini mani ida vava'i kadihini hija. 


Pedro va'ora vara ni'a'iki adani ija'ari 


11 Hari. Oniaroa, Pedro, Joao vihiki vakadiania hoja'aha ada 
jaha'iki. Vakidaraha'aha adani vava'i bodini vara nikarahoki, 
vajoroniha Pedro vakadiania. Amokhini kani ida ibavi 
vavajoroniki. Gora kabaniniajani ija'aria vanaonivini Salomao 
ibavi. 

12Pedro va'ora nokiha adani vajoroniki, va'ora ni'aha: 

—Kodija'ari, Israel kaija'ari a'oni, a'onira vara oni'aki bana ho. 
Nahina kaimoni avakava'ibodivaraniki ida namitha'iki? Nahina 
kaimoni vada haria avani'aki a'oni? Ajahana koda binaadaha'iki 
avavanihamanira hada makhira akadiania adaha'iki. Jesus danona 
vani ida makhira-ra naadaha'ia. 

13 Akadiabi'i avikhananavaki Abraão, Isaque, Jacó vihiki 
vakadiDeus, akadiDeus jaboni hi'iki. Jesus kabadani danoki jahaki 
vani Deus ija'ari-ra nanokiahija. Kidihonai abono jahaka'oaki ada 
Jesus. A'onivani avararakha'ara ada Jesus Pilatos kania abinina 
bivahonariahira kaimoni. Pilato-ra avani'avini: 

“Ni-anofiki o Jesus.” 
Pilatoa binofiki ada Jesus aihotana. Ni-aihotana avanofiki. 
14Jaha'oamanira ada Jesus. Asohika'oaki ida kidihojai. Jahana 
kaba'i ni-avanofiki. Pilato-ra avani'ahi: 
“Anofiriha o Jesus. 
Anofiki hi'o kaabiniki, 
Barrabás oniki-ra 
iarakhavini aihotara 
kaimoni.” 
Pilato-ra avani'a'iki a'oni. 

15Oniaroa, avanaabini'aha ada Jesus. Ovani ada ija'ari kamahi- 
ra nakama'da'ara. Avanaabiniha, Deus vania bianahoki'ara ada. 
Ahoki'ina naothinia anoki'ianaha, oniani ida vara avani'avini hija. 
16 Avanokiki ada makhira jaha'ina. Avarigaki ida aihota'ina. Jesu-ra 
avakaijokavini mani ida makhira 'dama-ra akanaihota'ia. Danoki 
ida Jesus onina. Onina avakaijokavini mani ida Jesus makhira-ra 
anaihotavini hi'ia. 

17 Asia Pedro vara va'ora ni'aha: 

—Kodija'ari, avarigaravini oadani ada Jesus Deua bikarona'iki 
hina, oniani ida avanaabinivini hi'ia. Oogaki ida avarigaravini 
avakadija'ari vanava'isohiva abono vihiki khama. 

18'Bo'dakari Deus va'ora nava'isohijoraki adani athi namoniva 
abono kohana hahavi: 

“Ovari gathogatho'iki Cristo onikia 
bikamithaki bana ida imana 'banani karaho.” 
Niha ada Deus. Oniaroa, namitha'iki ida Deua bivava'isohihijora'iki 
Cristo kania. 

19 Hari. Deus a'onira honariavini hiki avaabononi 
avaka'da'digariavini. Vakava'ipahinika'oa bana ida hojai asohirikia 
avakahojaibakhiani. Avaabononi gahinai vaniha'a Deus kania 
mahija avakadihojai asohiriki-ra na'biravini. 20 Avakhanini vani 
Deus mahi ja'dinia a'onira no'aja bana. Bikarona'ianaki bana ada 
jaboni Jesus avakadiania. Deua binagathogatho'iki ada Cristo 
avakadika'da'di kaimoni hina. 

21 Hojaki ada Jesus nama Deus kania. Kidiamonahi-ra 
anajadihahavivini kamahini kha'ianaki bana ada Jesus. 'Bo'dakari 
Deus va'ora nava'isohijoravini hiki adani athi namoniva abono 
namitha'iarikia. Va'oaniaro va'ora vanava'isohi'aha adani 
akadija'ari avikhananavaki. Namitharini oadani ida Deus va'ora 
nava'isohijoravini hi'iki, ni-khaki kaho ada Jesus. 

22Oniaroa, Deus athi namoniva abono kohana Moisés oniki 
vara va'ora ni'aha adani akadija'ari avikhananavaki. Cristo-ra vara 
vani'avini, va'ora ni'aha: 

“Akadika'da'di ada Deus. 

Akadija'ari vahararana Deua binagathogathoki bana ada athi 
namoniva abono hoariha. 

Hofori hiki bana ada. 

23 Vanaaba'a ida hofori hiki athi hahavi 

a'onira nanamithavini hiki bana. 

Deua binihimaki bana ida athi naabani hiriki, 
kidija'ari hijanaria kaimoni.” 

Niha ada Moisés kohana. 

24Pedro asia va'ora vara ni'aha: 

—Deus va'ora nava'isohivini vihiha adani athi namoniva abono 
hahavi namithaki kaimoni arihokina oadani. Samuel kohana 
miro'a vara bivani'ajoravini hiki ida namithaki kaimoni. Samuel 
abinina naothinia Deus athi namoniva abono vanamitharonisiagaki 
hahavia vara vavani'ajoraki jaboni ida namithaki kaimoni 
arihokina oadani. 

25 Avakadimoni ida athi namitha'iariki Deus va'ora 
nava'isohijoravini hi'iki, namithaki kaimoni avahararania. 
Avakadimoni jaboni hida Deus kava'iponahi a'bo'daki akadija'ari 
avikhananavaki-ra va'ora nava'iponivini hi'iki, Deus kaija'ari vihira 
kaimoni, oniani ida kidija'ari a'onira niha'ia. Abraão kohana-ra 
ni'a'bo'da'aha ada Deus: 

“Okaronaki ada kadaisai 
kahanodi namitharonisiagaki 
arabo hahavi kaija'arini-ra 
va'ora kajoamoraki 
kaimoni.” 
Niha ada Deus. 

26 Pedro va'ora ni'aha: 

—Deua binagathogatho'iki ada kidihonai abono Jesus. 
Avakadiani miro'a Deua bikarona'aha, a'onira kajoamorahahavira 
kaimoni, avakava'ipahinihahavi'ia kaimoni ida hojai asohirikia 
avakahojaibakhiani — Pedro, Joao khama va'ora vani'aha adani 
ija'ari vajoroni'iki. 


Vagatha'iki adani Pedro, Joao khama 


1 Hari. Oniaroa, Deu-ra khai vani'avini kagorani 
kavasiribanini bodinia avakhano'aha adani sasidotzi, 

gora kakadava'ava abono vakadika'da'di, sadosio vihiki. 
Va'ora vakaraga'aha adani Pedro ija'ari vaipohiki-ra va'ora 
vaka'ojomo'ivini Jesus ahoki'ina kavaranihia. 2Ija'ari-ra 
vaka'ojomo'ivini mani ida sasidotxi, sadosio vihiki Pedro-ra va'ora 
avakaitapiavini hija. Vakamithahi ida Pedro va'ora ni'avini: 

—Jesus miro'a ahoki'iki, oniani ida ija'ari hahavi abinini-ra 
anahokija bana — nimania ida Pedro athi. Sadosio Pedro athi- 
ra vakajari'davini mani ida ija'ari ahokini kavaranihi va'ora 
naihamahivini hi'ia. 

3Oniaroa, João, Pedro vihiki-ra va'ora vagathi'aha. 
Kamahijanarini mani ida cadeia va'ora avibajimidiavini hija. 
Vanofi'iki ida afokajoma va'ora vakaabanidanokivini vara 
vavani'ajanaria kaimoni ida Jesus ahoki'ina kavaranihi. 

4Hari. Ija'ari vaipohiki Pedro kavarani-ra vakajari'dariki, oniani 
ida Jesus athi-ra vanaaba'iki-ra va'ora anaipohi'ia. Vahoja'iki 5 mil 
makhira Jesus athi-ra vanaaba'iki. 

5Hari. Ka'afokajomani vani vajoroniha adani judeus kaija'ari 
vavaka'da'diva, vakadija'ari vanasohiva abono, vakadija'ari 
vaka'ojomo'iva abono vihiki khama. Jerusalém sidajia 
vajoronijabana'aha. 6 Vakadiania vajoroniha jaboni adani Anas, 
Caifás, João, Alexandre, vaigamina vahoariha vihiki khama. 
Sasidotxi vakadika'da'di ada Anás oniki. 

7 Vajoronihahaviha, Anas va'ora vahonariahiha adani Pedro 
anikha'ahi vihina. Va'ora vavikhamani'aha, va'ora vahonariaha 
vabodi pana vigaakosoana. Oniaroa, Anas va'ora vanana'dohi'aha: 

—Niha avani'ani'avini vani aihota'ara o? Hana hina 
kakajoamorahi danoki ida anaihotana hi'ia? Hana hina onina mani 
ida avidionija najahana hi'ia? — Anas va'ora nana'dohi'aha. 

8Pedro va'i-ra nahonariahihiha ada Ma'onahai Jahaki 
nava'isohina hiki kaimoni hina. Pedroa va'ora ni'aha: 

—Akadija'ari vavaka'da'diva a'oni. Haria nava'isohiva abono a'oni. 
A'onira vara oni'aki bana ho. 9Haria avanana'dohivini hini ida 
badani jahaki, niha ninina anaihotavini ada jaha'iki. 

10 Avarigahahavivini anofiki ida, akadija'ari hahavia 
avigavini anofiki ida jaboni. Danoki ida Jesus Cristo onina. 
Kidibadani danoki vania bianaihotara hada hihada makhira. 
Jesu-ra avanaabini'iki a'oni ava akasanakhamakia. Deus vania 
bianahoki'ara ada. Jesus vania binajaha'ara hada makhira. 

11 Deus athi kapapirania hojaki ida Jesus varani hina: 

“Hojahi ida ja'di jahaki gora avani dadani kaimoni. 
Gora namonahava abonoa ni-vanofiki ida ja'di. 
Jahani kaba'i ni-vanofiki.” 

Nimania ida Deus athi. 

12 Jesus hoarana Deua bikarona'iki akadiania, haria akava'ijoara 
kaimoni, Ibavi Jaharika'oakia aokharia kaimoni. Jesus hoarana 
vania bikaabokaja ida ija'ari hahavi-ra akava'ijoavini. Ni-hoariha 
hidiaja hojakia bikaabokaki ida ija'ari-ra akava'ijoavini. Ni-hojaki 
ida onii hoariha ija'aria bidionivini akava'ijoani hiki kaimoni — 
Pedro va'ora ni'aha adani kidija'ari vanava'isohiva abono. 

13Hari. Anás va'ora vakava'ibodivaranikarahoha adani 
Pedro, João vihiki. Pedro-ra va'ora vakaihamahivini kabati, ni- 
Pedro va'ora vifiniki. Anás va'ora avigaki adani Pedro ija'ari 
vavaka'da'diva vihirina. Ni-avigaki ida papira afojahaki. Anás 
va'ora avigaki adani Pedro Jesu-ra vavaipohihabakhiavini. 

14jja'ari vanava'isohiva abonoa vanofiki ida Pedro-ra vani'avini: 

—Pedro, ka'oa hirihi ida iathini. Ni-ahokiki ada Jesus — 
vani'avini vanofiha ada Pedro. Ni-nahina vani'a'iki. Hojamaniha 
ada makhira jaha'iki vakadiania, oniani ida vakadivarani 
anavisonini hi'ihi. Jaha'ina kaba'i, ni-Aná vanofiki ida Jesua 
bianaihotavini kavaranihi. 

15Ọniaroa, Anas va'ora honariaha adani Pedro avikhaonanina, 
Pedroa vakamitharia kaimoni ida judeus kaija'ari vanasohiva 
abono vavaka'da'diva vakadivarani. 16 Avikhaonanina naothinia 
vaabono vara vakani'akhama'aha adani Anas: 

—Niha va'ora ani'a'aki koda adani? Jerusaléa vahojakia 
avigahahaviki ida badani danoki bada vani'avini. Aoga'iki jaboni 
ada aihota'iki. 17 Ni-anofiki ida varani okha'okhaonini ija'ari 
hahavi vakadiania. Va'ora akaabanidanoki'ava bana mahija 
Jesus ahoki'ina kavaranihia vakavaranijanaravini — vaabono 
vakanava'isohikhamajora'aha. 

18Hari. Va'ora vakaboa'i'ianaha adani Pedro vikhajakosi'ianana. 
Va'ora vakaabani'aha: 

—Hari'a vara vavani'ajana ida Jesus onina. Hari'a 
vakava'ojomo'ihajana ida Jesus varani hina, Jesus kavarani hiki. 

19 Anás kavarani-ra vagathaniha adani Pedro, João khama: 

—Deus vani haria honariaja Jesus varani hina akavaranina. 
A'onivani haria avakaabanija Jesus onina akavaraniria kaimoni. 
Vakava'ibodivarani bana ida Deua binofiki akadiania. Binofimania 
koda ida avaathini-ra anaabavini? Binofimania koda ida athi 
anaabavini? 

20 Anokibakhiaki ada Jesus. Athi akamithabakhiaki jaboni ada. 
Ni-jahapa'itxiki ida Jesus monina-ra vara avani'aravini — niha ada 
Pedro. 

21 Hari. Va'ora vidavini va'ora vanofivini kaba'i, ni-Anas va'ora 
vahonariahi'iki kidai vihina. Kidai vihina va'ora vahonariahira 
vaha; sidaji kaija'arini-ra va'ora naihamahimaniha vaha. Makhira 
jaha'ina-ra vanokivini mani ida sidaji kaija'arini Deus kabadani 
jahaki-ra khai vani'avini hija. 

Hari. Pedro-ra va'ora vanajofinahaka'oa'aha naothinia va'ora 
avarakha'aha, ai vihi'aha. 22Hari. Makhira jaha'iki kabadarana 
ipohini 40 hiki. 

Deu-ra vara vani'a'iki adani Jesus athi-ra vanaaba'iki 
23Hari. Oniaroa, sasidotxi vavaka'da'diva va'ora avarakha'aha 
adani Pedro, ai vihiaha. Vakadiva'ahi vakadiania avikha'aha, 
va'ora vananamithavini hihi ida sasidotxi vavaka'da'diva, ija'ari 


vanava'isohiva abono vihiki vakadikaabanahi. 
24Mitha vani'avini naothinia Deu-ra vara vani'ahahavi'aha: 

—Akadika'da'di, idanoki i. Inamonaha'iki ida nama, arabo, paha, 
nama kahijava, arabo kahijava, paha kahijava hiki. 25Kadahonai 
abono ada akadi'arahoda kohana okhananavaki Davi oniki. 
'Bo'dakari Davi kohana vara bivani'a'iki ida Ma'onahai Jahaki athi: 

“Vava'i jokojoko'aha adani arabo hahavi kaija'arini. 
Haria vakanavaraniha'imarini'aha varani jaharikia. 
26 Vajoroniki adani arabo 
hahavi vavaka'da'diva, 
ija'ari vanava'isohiva abono vihiki khama. 
Vaabono vakaaminakhama'aha. 
Vanofirihi ida Deus va'ora vaka'da'divini. 
Vanofiriha ada Cristo Deus binagathogatho'iki. 
Nimania ida vaathi vaabono vakanava'isohikhamavini 
Davi kohana vara bivani'ajora'iki.” 

27 Asia Deu-ra vara vani'aha adani Pedro, kidiva'ahi khama. 

—Ka'oa oamani ida iathini Davi kohana vara bivani'ajora'iki. 
Vajoroniha adani Iroji, Pôncio Pilatos khama. Hihida ibavi 
Jerusaléa vajoroni'iki adani. Israel kaija'ari vihiriki, Israel kaija'ari 
vihiki vajoronijabanaki, vanofiki vanaabinivini ada kadahonai 
abono jahaka'oaki Jesus Cristo. Inagathogatho'iki ada. Onivani fori 
hini ida namitha'iki Davi kohana 'bo'dakari vara bivani'ajora'iki. 

28 Jesu-ra ikaronavini viahania ikava'ibodivaraniki ida namithaki 
kaimoni kidiania. Ioga'iki ida ija'ari Jesu-ra vanaabinivini bana. 
Oniaroa, vajoroni'aha adani Jesu-ra vanofipa'itxiriki, bada vani'aja 
kaimoni ida inofiki kidiania. 

29 Akadika'da'di, mitha ini'a ida haria vanajofinahavini. 
Kadabadani abono hari. Haria kakodia bana mahija va'ora 
afiniravini iathini-ra vara avani'avini jaboni. 30lja'ari 
vakavamoniki-ra anava'isohiki bana hari: 

‘Jesus a'onira anaihotaki bana a'oni.” 
Akhanihi; va'ora anaihota bana mahija Jesus kabadani danoki- 
ra avigavini. Badani danoki hoariha-ra namonaha'a bana mahija 
ija'ari-ra nava'ibodivaranivini. Rajomi kaimoni ida badani 
danokia ikabadanini, avigara kaimoni ada Jesus kadahonai abono 
jahaka'oaki hina — Deu-ra vani'a'aha. 

31 Hari hi'ihi ida vakadivarani, ho'doho'do'ihi ida ibavi vavahojaki. 
Ma'onahai Jahaki va'ora avi'onani'ianaha. Ma'onahai Jahaki vakadiania 
hojana mani ida va'ora naofinirija, Deus athi-ra vara vavani'avini hija. 

Jesus athi-ra vanaaba'iki vaabono avakogakhama'iki 


32Hari. Oniaroa, Jesus athi-ra vanaaba'iki vaabono 
vakanofikhamajahaki'avini. Ni-hoariha-ra vakaathiriki 
vakadinahina vavahojakia. Vaabono avakogakhamavini hiki 
ida vakadinahina. 33Jesus athi avavaadahaoniva abonoa 
vavahojaki ida Ma'onahai Jahaki danona, oniani ida Jesus 
ahoki'ina kavaranihi-ra vara vavani'ajahakivini hija. Deus va'ora 
kajoamoraha adani kidija'ari. 

34Ni-nahina-ra vakainamoki adani Jesus athi-ra vanaaba'iki. 
Vakaarabokia pavakari vanihahi afohanana ida vakadiarabo. 
Vagorakia pavakari vanihahi afohanana ida vagorana jaboni. 
35Naothinia Jesus athi avavaadahaoniva abono vakadiania 
avarakha'ihi ida vakadipavakarihi abosini jiniro. Jesus athi 
avavaadahaoniva abonoa varavina'ihi ida jiniro vakanahinariki 
vakadinahina abosini kaimoni. 

36-37 Vakadiania hojaha ada José. Jesus athi avavaadahaoniva 
abonoa vanaonivini ada José, Barnabé. Barnabé onina kakodiahi 
abono. Kidi'arahoda kohana okhananavaki onina Levi. Barnabéa 
biva'banaki kajoviri Chipre kaoniki. Hari. Barnabéa bivahojahi ida 
arabo pitani pa'itxi. Pavakari biniha'ihi, abosini biosa'ihi Jesus athi 
avavaadahaoniva abono vakadiania, biarakha'ihi. 


Ananias, Safira khama vakadibadani 


5 1Hari. Oniaroa, Ananias kidigamo khama vavahojamanihi 
ida arabo pitani pa'itxi jaboni. Kidigamo onini Safira. Ananias 

pavakari vaniha'ihi ida vakadiarabo pitani pa'itxi jaboni. 2Pavakari 

vanihavini naothinia Anania binapita'ihi ida arabo pitani pa'itxi 

abosini. Bianahoja'ihi ida jiniro pitani. Kidigamoa biogamanihi ida 

jiniro pitani ahojaki. Jiniro pitani hoariha-ra osa'aha ada Ananias 

Jesus athi avavaadahaoniva abono vakadiania. Biarakha'ihi. 

3Pedroa bini'aha: 

—Ananias, iva'ahaki ada Jahari iva'ini-ra nahonariahihivini, 
oniani ida Ma'onahai Jahaki-ra ikorijanahavini hi'ia. Korijanahia 
ianahojaki ida jiniro pitani, vahoariha hihaviki vavanihaki hida 
jiniro. Iabono iakahojahivini hiki ida jiniro pitani. 

4Avakadiarabo pitani pa'itxi-ra pavakari avaniharavini oadani, 
avakadiani ida arabo. Pavakari inihavini naothinia abosini oavani 

ida avavahojaja. Nahina kaimoni iva'ini bodinia korijanahia 
ikavaranini-ra inofija? Ija'ari-ra ikorijanahahi; Deus oamani ada 
ikorijanahara. 

5Mitha bini'a'ihi ida Pedro athi, adari'aha, abini'aha. 

Vahoariha vakamitha'ihi ida monina, vaimahida'aha. 6 Vikhaha 
adani imakhinava, vakarafoa'ihi ida aba'ona, ai vavaniha'ihi. 
Avavakhano'aha 'dama kania vaka'dama'aha. 

7Ka'damahana naothinia mitihitihini kaikahi'ihi ida Ananias 
kohana kagamo Pedro kania. Ni-bioga'iaki ada kidimakhira 
abini'ina. 8Pedroa binana'dohi'ihi: 

—Safira, hora nanamitha bana, hihavimanija ida avakadiarabo 
pitani pa'itxi abosini jiniro? 

—Ha'a, hihavimanija ida jiniro. 

9Pedroa bini'ahi: 

—Niha avakhanimanija avaabononi avakanava'isohikhamaki 
Ma'onahai Jahaki-ra avakaijo'avini? Vakaikahi'iki adani 
kadamakhira-ra vaka'damaha'iki. Imaina bana ira vaka'damahara 
va'oani bana. 

10Hari. Adarihi Pedro viaha, abini'ihi. Avikhajakosi'aha adani 
imakhinava, vakaraga'ihi ida aba'oni. Vanabiini'ihi ida aba'oni, ai 
vavaniha'ianahi. Kidimakhira ka'damana ka'dihania vaka'dama'ihi. 
11 Jesus Cristo kaija'ari, vahoariha khama Ananias vamonina-ra 
vakamitha'aha, vaofinikaraho'aha. 


Deus kabadani danoki, jahaki, ipohiki 


12Hari. Oniaroa, Jesus athi avavaadahaoniva abonoa bada 
vani'abakhiaki ida Deus kabadani danoki, oniani ida vahoariha 
vanokivini vakava'ibodivaranivini hija. Rajomi ida badani danoki 
Deus kabadani hini. Deu-ra khai vani'avini kagorani kavasiribanini 
bodinia Jesus athi-ra vanaaba'iki vajoronibakhiaki. Amokhini kani 
ida Salomão ibavi Jesus athi-ra vanaaba'ikia vavajoroni'iki. 

13Vahoariha va'ora vavajahaki adani Jesus athi-ra vanaaba'iki, 
varani jahakia va'ora vakanavaranihavini, kaba'i vifiniki ida 
vajoronina vakadiania. 14Jesus kania vaabono gahinai vanihaki 
makhira, gamo vihiki vaipohiki, oniani ida va'ora ana'ba'dibakhiaja 
mahi hahavi. 

15Vahoariha vanokiki ida Jesus athi avavaadahaoniva abono 
ija'ari-ra avanaihotavini, oniani ida vakadija'ari vakavamoniki- 

ra hagihi vadinia va'ora vavahojavini hija. Jorai namana 
vahojaonahana, Pedro radahana-ra vanokhavini. Pedro 
amokhinina va'ora rada'aha, avaihota'aha. 16 Jerusalém sidaji 
'dihani napaja nini pa'itxia hojaribanaoniki ida sidaji itxani. 
Sidaji itxania vahojaki adani vakavamoniki, vakabajadiki vihiki. 
Jerusaléa va'ora avavikhaha, avaihotahahavi'aha. 


Vajaharihariki adani Jesus athi avavaadahaoniva abono 


17 Hari. Oniaroa, sasidotzi vakadikada'di kidipohi khama va'ora 
avakabai'aha adani Jesus athi avavaadahaoniva abono. Sadosio vaoniki 
adani. Jesus athi avavaadahaoniva abono vakadibadani danoki-ra 
avakabaivini mani ida va'ora vanajahariharivini vanofivini hija bana. 

18Ọniaroa, Jesus athi avavaadahaoniva abono-ra va'ora 
vagathi'aha, cadeia va'ora avibai'aha. 19Joma 'bo'dahini kha'aha ada 
Deus ibavi kaija'arini cadeia kaathani-ra akarabikhai'aha, va'ora 
arakhaonani'aha. 20Va'ora ni'aha ada Deus ibavi kaija'arini: 

— Ai vihi'a bana. Deu-ra khai avani'avini kagorania bana avikha'a. 
Ija'ari-ra va'ora vanava'isohi'iana Jesus kidimahi ja'dinia ija'ari-ra 
no'avinia — va'ora ni'a'aha ada Deus ibavi kaija'arini. 

21 Oniaroa, Jesus athi avavaadahaoniva abonoa athi vanaaba'aha, 
ai vihiaha, Deu-ra khai vani'avini kagorani kavasiribaninia 
avikha'aha. Mahi avagani kama'dani avikhajakosi'aha, ija'ari-ra 
va'ora vaka'ojomo''ianaha. 

Hari. Vagorana vajoroni'aha adani sasidotzi vakadika'da'di, 
kidipohi khama. Va'ora vibaranaha'aha adani judeus kaija'ari 
vanasohiva abono vavaka'da'diva vajoronina vakadiania. 
Vajoroniha, va'ora vavahonariahiha adani Jesus athi 
avavaadahaoniva abono-ra va'ora avanikhavini. 

22Oniaroa, cadeia avikhaha adani vakadihonai abono, va'ora 
avanikhahavini. Avakhanoha, ni-va'ora vakaraga'iki. Vajoi'aha, 
va'ora vani'aha: 

23—Cadeia banininia aakhanohi, vahojamaniha adani sorara 
cadeia-ra avakakadava'avini. Bakatha-ra aakarabikhaihi, ni- 
va'ora akaraga'iki cadeia kabodinia — vakadihonai abono va'ora 
vakanamoni'aha. 24Moni-ra mitha vani'aha adani sasidotxi 
vavaka'da'diva, Deu-ra khai vani'avini kagorani kakadava'ava abono 
vakadika'da'di khama. Vakava'ibodivaraniki ida ai vihi'ina, niha 
vakhanikhanina avikhaonani'ina cadeia. 

25 Hari. Vara vakhanina kabali, kaikahi'aha ada hoariha, Jesus 
athi avavaadahaoniva abono-ra va'ora noki'iki. Khajakosiha, va'ora 
ni'aha: 

—Mitha vani'a hida a'onira onava'isohivini. Cadeia va'ora 
avaribai'iki adani, Deu-ra khai ani'avini kagorani kavasiribanini 
bodinia vahoja'aha, ija'ari-ra vaka'ojomo'ivinia vakabadani'ianaha. 

26Oniaroa, ai vihi'aha adani gora akadava'ava abono, 
vakadika'da'di khama, avikhaha, va'ora avanikhaha adani Jesus 
athi avavaadahaoniva abono. Va'ora vagathi'aha. Ija'ari vajoroniki- 
ra va'ora vifiniki adani gora akadava'ava abono. Vifiniki ja'dia 
va'ora vanagahavini, oniani ida gora akadava'ava abono Pedro- 
ra va'ora vanajaharihariravini hija. Va'ora avavikha'oamani'aha 
vaibavia. 

27 Jesus athi avavaadahaoniva abono-ra va'ora avisajakosi'aha 
sasidotxi vakadiania, va'ora vahonariaha judeus kaija'ari 
vanasohiva abono vavaka'da'diva vaviaha vigaakosoana. Sasidotxi 
vakadika'da'di va'ora ni'aha: 

28—A'onira akaabanidanokivini hiki avakava'ojomo'ihajanaria 
kaimoni ida Jesus monina kavaranihi. Ni-avakamithapa'itxiki 
ida a'onira akaabanivini. Jerusaléa aakhanakhama'iki ida Jesus 
varani hina ija'ari-ra avaka'ojomo'ivini hi'iki. Avanofiki ida haria 
avarakanisaninahihavini Jesu-ra anaabinivini. 

29Vaathi Pedroa vagathanihi, Jesus athi avavaadahaoniva abono 
hahavi khama: 

—lja'ari haria honariavini hiki ida Deus athi-ra akajonivini, 
ni-anaabaki ida ija'ari vakadikaabanahi. Jahaki ida Deus athi ka'oa- 
ra anaabavini. 30 Avavahonariahiki ada Jesus aka'itapoamisina 
ava akasanakhamakia. Jesus abini'ina naothinia Deus vania 
bianahoki'ara ada. Ovari akadija'ari avikhananavaki vakadiDeus 
ada. 

31 Deua bigathaniha ada Jesus, pitana aniaja vithi'aha, ka'da'di 
hi'ina, ija'ari hahavi akava'ijoava abono hi'ina. Jesus va'ora 
nofivini adani akadija'ari hojai asohirikia vakahojaibakhiana-ra 
vakava'ipahini'ara kaimoni. Vakava'ipahinihi; bina'birahi. 32 Jesus 
ahoki'ina-ra anokivini mani ida ananamithavini hija, Ma'onahai 
Jahaki khama. Deua bikaronaha ada Ma'onahana Jahaki athi 
naabani vihiki vakadiania va'ora avi'onaniki kaimoni — Pedro 
va'ora ni'aha. 

33Pedro kavarani va'ora naihamahikaraho'aha. Vanofiki va'ora 
vanaabinivini adani Pedro. 34Judeus kaija'ari vanasohiva abono 
vavaka'da'diva vakadiania hojaha ada Gamaliel. Farisio ada. Judeus 
kaija'ari ka'ojomo'iva abono ada jaboni. Ija'ari hahavia vavajahaki 
ada Gamaliel. 

Hari. Gaa'aha, va'ora honariaha adani sorara Jesus athi 
avavaadahaoniva abono-ra va'ora avavikhaonanivini, vakamitharia 
kaimoni ida kidivarani. 35 Va'ora avavikhaonanivini naothinia 
Gamaliel va'ora ni'aha adani Israel kaija'ari vanava'isohiva abono: 

—Kodija'ari, va'ora vakava'ibodivaranijahaki'imidia bana va'ora 
niha avani'ani'avini adani makhira vi'bamiki. 

36Badara hoariha hojaha ada Teudas kohana oniki. Arabo 
kaka'da'dini abono-ra niha'badaraki ada. Hari. 400 makhira 
vaipohina vaakodiaha ada Teudas. Vanofiki ida kidiarabo 
kaka'da'dini vidavini. Vidavini viahania vahoariha vanaabini'iki 
ada Teudas. Oniaroa, avakakhanakhama'aha adani ipohina. 
Ihimi'ihi ida kidibadani. 

37 Teudas abinina naothinia hojaha ada Judas kohana. Judas 
biva'banaki Galiléia kaaraboni. Ija'ari ipohini-ra varajomavini kari 
Judas jaboni va'ora kaboa'i'aha adani ija'ari vaipohiki vaipohihana 
hiki kaimoni, akadiarabo kaka'da'dini-ra vaakojara kaimoni. Hari. 
Vahoariha vanaabini'aha ada Judas kohana jaboni. Ihimi'ihi ida 
kidibadani, kidipohi avakakhanakhama'iki jaboni. 

38 Teudas, Judas kohana fori hiki vahabini bana ada Jesus. 
Oniaroa, a'onira onava'isohivini vihiki bana adani makhira 
vi'bamiki. Haria kaho hidakaba'i vajahariharina vavahonariahi 
bana. Va'ora avarakha'a bana mahija ai vihi'avini. 

39Deua bikarona'iki vahabini ada Jesus. Bikaronaha; ni-va'ora 
avakaabokaki adani Pedro. Va'ora avanajaharihariha; Deu-ra 
avanajaharihariki fori avihihi jaboni — va'ora ni'aha ada Gamaliel. 

Oniaroa, kidiva'isohihi vanaaba'aha, ni-va'ora vanaabini'iki adani 
Jesus athi avavaadahaoniva abono. 40 Va'ora vahonaria'ianaha 
vikhajakosi'ianana. Va'ora vavahonariahivini xikotxia dafi vihina. 
Va'ora kaabani'ianaha afodanoki: 

—Hari'a vara vavani'ajana ida Jesus varani hina. 

MN Va'ora vakaabanivini naothinia ija'ari vanasohiva abono 
vavaka'da'diva va'ora avarakha'aha, ai vihi'aha. Kidai vihina kaba'i, 
khai vakhaniha'oadahaha. Jesus kaija'ari vihina mani ida va'ora 

kidai vanihaja. Deus va'ora va'ahavini kidai vihina Jesus kaimoni, 
oniani ida khai va'ora ni'aja. 

42Mahi hahavi Deu-ra khai vani'avini kagorani kavasiribanini 
bodinia ojomo'ihi ka'oa vakabadaniha, vahoariha vagorana bodinia 
jaboni ojomo'ihia vakabadaniki. Va'ora vakanamoni'aha Jesus 
monina jahakia. Cristo ada Jesus. 


Va'ora vanagathogatho'iki adani 7 vihiki kakodiahi abono 


6 1Hari. Oniaroa, Deus va'ora anaipohibakhiaha adani Jesus 

vaipohihava abono Jerusaléa vahoja'iki. Judeus kaija'ari 
hahavi adani, Jerusaléa vahoja'ina. Athii 'bamikia vaathi'aha. 
Vahoariha vaathina grego oniki athinia. Vahoariha vaathina 
hebreu oniki athinia. Mahi hahavi Jesus Cristo kaija'ari kaariha 
vihiki vagahinaki vakadinahina. 

Hari. Grego athinia vaathiki va'ora vakaja'oriaha adani hebreu 
athinia vaathiki. Grego athinia vaathiki va'ora vani'aha: 

—Mahi hahavi avakadija'ari kaariha vagahinaki vakadinahina. 
Jiniro-ra avaravinavini vani akadija'ari kaariha vakainamoja 
ida vakadinahina. Ni-arajomaki ida gahinai akadija'ari kaariha 
vakadimoni hini ipohini. Ni-nahina-ra vakainamoki adani 
avakadija'ari kaariha — hebreu athinia vaathiki-ra va'ora vani'aha. 

2Oniaroa Jesus athi avavaadahaoniva abono va'ora vahonariaha 
adani Jesus athi-ra vanaaba'iki vajoronihahavina. Vajoronina 
naothinia va'ora vani'aha: 

—Arigamina, ni-jahaki ida akava'ipahinivini akadibadani 
kaariha kanahina kaimoni-ra aravinavinia. Akadibadani ka'oa ida 
Deus athi-ra vara avani'avini. 

3Oniaroa, va'ora vani'aha adani Jesus athi avavaadahaoniva abono: 

—Arigamina, va'ora vanagathogatho bana avahararania 
adani 7 makhira vajahaki kakodiahi abono vihira kaimoni, 
varavinajahakija kaimoni ida kaariha vakadi'bai kaimoni. 
Hiva'oani makhira, hoariha kanahina-ra avakadava'avini-ra 
avigajahakiki va'oani. Makhira vava'i-ra nahonariahihivini ada 
Ma'onahai Jahaki. Va'ora avanagathogathovini naothinia va'ora 
ahonariaki bana adani ravinahia vakabadanira kaimoni. 

4Harivani, mahi hahavi Deu-ra vara ani'abakhiaki hari, 
vahoariha-ra aka'ojomo'ivini Deus athia jaboni — Pedro va'ora 
ni'aha. 

Ss Jesus vaipohihava abonoa vagathanihi ida Pedro athi: 

—Ha'a, jahaki ida ini'aki, kakodiahi abono-ra va'ora 
anagathogathovini — vakhaniha. 

Hari. Ovari miro'a vanagathogathoha ada Estêvão. Ma'onahai 
Jahakia va'i binahonariahihivini. Estêvãoa bivakaijokaha ada Jesus 
afojahaki. Va'ora vanagathogathoha adani jaboni Filipe, Prócoro, 
Nicanor, Timom, Pármenas, Nicolau vihiki. Nicolaua biva'banaki 
ibavi Antioquia oniki. Judeus kaija'ari hiriha ada Nicolau. 
Binofijahaki'iki ada judeus kaija'ari kaDeus, kidiDeus hira kaimoni. 

6Jesus athi avavaadahaoniva abono vaviaha va'ora vavikha'aha 
adani 7 vihiki vagathogatho'iki. Va'da'di a'ani namania va'ora 
vakaabadavini kaba'i, Jesus athi avavaadahaoniva abono Deu-ra 
vara vani'avini va'ora kakodiara kaimoni. 

7Okha'okhaoni'ihi ida Deus athi, oniani ida Jesus vaipohihava 
abono-ra va'ora anaipohibakhiaja Jerusaléa. Sasidotxi vaipohiki 
jaboni Jesus kania vaabono gahinai vanihavini, athi vanaaba'aha. 


Estêvão varani hina 


8Hari. Oniaroa, Deua bikajoamorabakhiaki ada Estêvão. Deus 
danona hojani arafiaki kidiania, oniani ida Deus kabadani danoki-ra 
bada ni'avini hija afobakhia. Kidibadani va'ora nava'ibodivaraniki 
adani ija'ari, oniani ida Deus kabadani hini avigavini hija. 

9Hari. Jerusaléa vahojaki adani judeus kaija'ari vaibavi 
ipohikia vikha'iki. Vaibavi onini Cirene sidaji, Alexandria sidaji, 
Cilícia kaaraboni, Ásia kaaraboni hiki. Judeus kaija'ari honai 
abono vagathajanariki adani. Deu-ra vara vani'avini kagorania 
vavajoroniki Jerusaléa hojaki. 

Hari. Ni-vavajahaki ida Estêvão kabadani, kidivarani hiki. 
Asohini kaba'i ida Estêvão kavarani, vanofiki ida asohirini 
vakahivini. Estêvão khama vara vakhanina, vakaabokariki ida athi 
avanaabosivini. 10Ma'onahai Jahaki Estêvão-ra no'aha kidi'ogahaia, 
biogaja kaimoni ida vakadivarani bianaabosivini kaimoni. Estêvão 
athi-ra avanaabosivini-ra avigaravini kaba'i, asia vakajari'dahi ida 
Jesus varani hina. 

11 Hari. Vahoariha vakadiania avikha'aha adani vagathajanariki, 
ahojaia va'ora vani'aha: 

—A'onira ano'aki bana hari jiniroa, varani jaharikia Estêvão-ra 
avakanavaranihavini abosini kaimoni. Estêvão-ra vakanavaraniha'a 

mahija judeus kaija'ari vahoariha Estêvão-ra vakaihamahi'avini. 
Va'ora vani'a bana: 
“Akamithabakhiaki ida Estêvão kavarani asohiriki. 
Jahari'oamanija ida 
kidivarani 
Deu-ra kanavaranihavini. 
Varani asohirikia 
bikanavaranihaki ada 
Moisés kohana jaboni.” 
Va'ora avani'aonibakhia bana mahija Estêvão-ra vakaihamahivini 
— honai abono vagathajanariki va'ora vanava'isohiha adani ija'ari 
korijanahia vakavaranira kaimoni. 

12Hari. Judeus kaija'ari, vakadika'da'di vihiki khama 
vakamithahi ida Estêvão varani hina. Ka'oa hiki vavanihavini mani 
ida Estêvão-ra vakaihamahivini hija. Vaihamahiha adani jaboni 
judeus kaija'ari vaka'ojomo'iva abono. Vaihamahiha, Estêvão-ra 
avanikha'aha. Vagathi'aha, avisa'aha judeus kaija'ari vanasohiva 
abono vavaka'da'diva vakadiania. 

13 Vajoronina naothinia Estêvão-ra vavajahariki va'ora 
vahonariaha adani Estêvão-ra vakanavaranihaki, korijanahia 
vakanavaraniha'ianara kaimoni, ija'ari vanava'isohiva abonoa 
mitha vani'aja kaimoni. Oniania, vani'a'ianaha: 

—Akamithabakhiaki ida Estêvão vara nina. 
Bikanavaranihabakhiaki ida Deu-ra khai ani'avini kagorani, 

Deus kava'isohihi jiriki hiki. 14Estêvãoa vara bivani'a'iki ada 
Jesus. Ovani sidaji Nazaré oniki kavijavani ada. Jesus vania bana 
binihimaja ida Deu-ra khai ani'avini kagorani. Bianahoarihavini 
binofiki ida akadihojai Moisés kohana haria honariavini hi'iki. 
Nimania ida Estêvão kavarani akamitha'iki — korijanahia 
vakhani'aha. 

15]ja'ari vanasohiva abono vavaka'da'diva hahavi vavithiriahakia 
vada vani'ahi ida Estêvão nokho. Deus ibavi kaija'arini nokho vani 
fori hini vanokihi ida Estêvão nokho jahani. 


Estêvão vara va'ora ni'avini kavaranihi 


1Hari. Oniaroa, sasidotxi vakadika'da'dia binana'dohiha ada 
Estêvão: 
—Ka'oa mani kasavaha ida ira vakanavaranihavini hiki? 

2Estêvãoa bini'aha: 

—Kodija'ari, akadija'ari vavaka'da'diva, mitha vania'imidia bana 
hida kodivarani. Vara ovani'aki bana ada akadi'arahoda kohana 
okhananavaki Abraão oniki. Deus abono-ra nanokiavini Abraão 
kania. Vaga'oamanija ida Deus jahana. Abraão ni-hoja'iaki kaho 
Hara ibavi onikia. Mesopotâmia arabo onikia hojana kaba'i ada 
Abraão, 3Deua vara bini'a'aha: 

“Abraão, ai vihi'a 
avaibavinia. 
Va'ora nahojaha'a bana adani kadabi'i kaija'ari. 
Avikha'a bana arabo hoariha 
ira onanokiahivini hiki 
kaimonia.” 
Niha ada Deus. 

40nijiaroa, ai vihiaha adani Abraão Caldéia ibavi onikia. 
Avikha'aha, ibavi Hara onikia vakaikahi'aha, vahoja'aha. 
Vahojana oadani abini'aha ada Abraão kaabi'i. Abinina naothinia 
ai vihi'ianaha adani Abraão. Deus va'ora kaboa'iha hihida arabo 
avahojakia vikha'ina. 

5Asia Estêvão vara va'ora ni'a'aha adani kidija'ari vanava'isohiva 
abono: 

—Deus ni-va'ora no'ajoraki araboa. Ni-pa'itxia Abraao-ra 
no'a'iaki. Biniaha ada Abraão: 

“Ira ono'aki bana i hihida araboa kadaimoni, 
kadaisai kahanodi vavijavaronisiagaki vakadimoni.” 
Niha ada Deus. Isana bikahivini kaba'i, ni-isa'iaki kaho ada Abraão. 
6Deua bivava'isohihijoraki ida namithaki kaimoni. 
“Abraão, arabo hoariha 
avikhaki bana adani 
kadaisai kahanodi 
vavijavaronisiagaki. 
Vakadiani hirihi ida arabo hoariha vavahojaki bana. 
400 badara ipohini vahojana oadani 
arabo hoariha kaija'arini va'ora vanajaharihariki bana adani 
kadaija'ari. 
Honai abono vagathaki kaimoni adani kadahanodi 
vavijavaronisiagaki.” 
Nimania ida Deus athi Estêvão va'ora ni'avini hiki. 

7 Estevaoa vara bivani'a'ianahi ida Deus athi: 

—“400 badara ipohini radahani naothinia va'ora onaima'banaki 
bana adani arabo hoariha kaija'arini kadaija'ari-ra va'ora 
vanajahariharibakhia'iki. Naothinia ai vihi'iki bana adani 
kadahanodi vavijavaronisiagaki. Hihida araboa vikhaki bana 
adani, hora vakanamasiviki bana adani.” 

Niha ada Deus. 
8 Asia kidija'ari vavaka'da'diva-ra vara va'ora niaha ada Estêvão: 
—Oniaroa, Deua bihonariaha ada Abraão kohana: 
“Va'ora bana karajomi adani makhira isani 
hahavi bana. 
8 mahi-ra vahoja'aha ada isai, 
a'boa'ihi ida asafi pa'itxi rajomi kaimoni. 
Vavahojaki ida siikosida 
karajomihi 
kodija'ari vihira kaimoni.” 
Nimania ida Deus kava'iponahi a'bo'daki athini. 

Oniaroa, Abraão kohana bikarajomiha ada kidisai Isaque. 
Tanana kari 8 mahi-ra vahojavini vani bikarajomi'aha ada Isaque. 
Karaho'ina ada Isaque, bikarajomiha ada kidisai Jacó. Karaho'ina 
ada Jacó, va'ora karajomi'aha adani kidisai 12 vihiki vaipohina. 
Akadi'arahoda kohana avikhananavaki adani Jacó kaisai. 

9Hari. Avakabai'aha ada vakadikajo'o José, pavakari vaniha'aha. 
Vakapavakariva avisa'aha Egito kaarabonia. Kidikariva 
bikapavakariki ada José. Honai abono gathaki hi'ina ada José 
kohana. Egitoa hojana oadani Deua biakodia'aha. 

10 José vai rogo inibakhiani kaba'i Deua bikajoamora'aha, kidi'ogahaia 
bino'a'aha. Deua biakodiavini mani ida Egito kaaraboni kaka'da'dini José- 
ra vajahavini hija. Faraó oniki ada. Oniaroa, Faraó José-ra honaria'aha 
va'ora vaka'da'dira kaimoni adani Egito kaaraboni kaija'arini, vakadiarabo 
hiki. José va'ora vaka'da'diki jaboni adani Faraó gorana kaija'arini hahavi. 

11 Hari. Oniaroa, Egito kaaraboni kaija'arinia vakainamo'ihi 
ida vakadi'bai, kiivi hiki, oniani ida va'ora naima'banaja. Badara 
ipohiki ni-movaki ida vakadirakhajahi. Canaã kaarabonia jaboni 
vakadirakhajahi ni-movaki. Ni-akadi'arahoda avikhananavakia 
vakaragajanaki ida vahaki kaimoni. 

12Hari. Vakadiabi'i Jacóa bikamitha'ihi ida trigo varani hini 
Egito kaarabonia hojani, oniani ida kidisai-ra va'ora honariavini 

hija avikhana trigo-ra vakapavakarihavini. Sa'ai ko'bamihani vihiki 
adani Jacó kaisai Egitoa avikhabiininiki. 

13 Hari. Ihimi'ini ida trigo, Jacó avikhana va'ora honaria'ianaha. 
Vakaikahi'ianaha, José va'ora nanamitha'aha: 

“Avakadikajo'o mani ho.” 

Niha ada José. 

Faraóa bikamithahi ida José igamina vakaikahina varani 
hini. 14José va'ora kaboa'iha adani kidiabi'i Jacó, igamina vihiki 
afohahavi vikhana kidiania vahojara kaimoni Egito kaarabonia. 75 
vihiki vaipohina adani Jacó kaija'ari kohana. 

15Ọniaroa, avikhaha adani Jacó, kidisai vaipohiki khama. Egito 
kaarabonia vahoja'aha. Badara îpohiki vahoja'aha. Na'arihavi 
vihi'ina adani Jacó, kidisai hahavi vihiki vaabini'aha afohanana. 
16 Vaabinihanana'aha vaba'ona-ra avisanana'aha vakadika'damahi 
ibavini Siquém oniki kania. Abraão kohana hokina kari 
bikapavakariki ida ja'di hodijama'oki vakadika'damahi ibavini 
kaimoni Emor kohana kahanodi vakadiania. 

17 Hari. Oniaroa, maakari'ihi ida badara Deus Abraão kohana- 
ra nava'iponijora'avini hiki namithaki kaimoni. Egito kaarabonia 
vahojana oadani vaabono avanaipohi'aha adani akadija'ari 
avikhananavaki kohana. 

18Oniaroa, arabo kaka'da'dini hoariha va'ora vaka'da'di'aha adani 
Egito kaija'arini. Onina jaboni Faraó. Ni-biogaki ada José kohana 
varani hina. Abini'bo'da'iki ada José. 19Egito kaaraboni kaka'da'dini 
va'ora korijanahaha adani akadija'ari avikhananavaki. Va'ora 
vanajaharihari'aha, va'ora vahonariahiha adani isai vatanaki osahi 
vihina gora baninija vaabinira kaimoni. 

20 Hari. 'Bana'aha ada Moisés. Jaha'oamanira ada isai. Masiko 
ahoarabakosiki hojaha kidiabi'i gorana bodinia ahojana. 
21 Nihanikia avanahojajanariha ada Moisés vagorana bodinia, 
vaini vadinia avisa'aha. Faraó kaisaia bikaraga'aha ada Moisés 
bavi bodinia, bikanaisaiha'aha, binavijava'aha. 22 Moisé-ra 
vaka'ojomo'i'aha adani Egito kaija'arini vakadi'ogahaia. Moiséa 
biogajahaki'ihi ida vakadi'ogahai, oniani ida Moisé-ra ka'da'di 
nihaja. Biogajahakiki ida ija'ari-ra nasohivini kavaranihi. 

23 Asia Estêvão vara va'ora ni'aha: 

—Moisés kabadarana 40 hiki ipohini. Egito kaija'arini 
vakadiania hojana oadani va'ora navanavanaha'aha adani 

kidija'ari, hi'adani Israel kaija'ari, kidi'arahoda kohana kaija'ari 
vavijavaronisiagaki adani. 24Moisés va'ora navanavanahavini, 
binokiha ada Egito kaija'arini kidija'ari hoarana najahariharina 
hina. Israel kaija'ari-ra akava'ijoa'aha. Kidija'ari ka'da'di-ra 
kanaabosivini, binaabini'aha ada Egito kaija'arini. 25Moises abono- 
ra ni'aha: 
“Kodija'aria avigaki ida Deus hora karonavini, 

va'ora oakava'ijoara 

kaimoni.” 
Abono-ra kava'ibodivaraniha ada Moisés. Ni-avigapa'itziki ada 
Moises Deua bikaronavini. 

26 Ka'afokajomani va'ora noki'aha adani Israel kaija'ari vi'bamiki 
vaabono vakodakhamaki. Moisés va'ora honaria'aha vaabono 
avakakariakakhamavini. Va'ora ni'aha: 

“A'onivani avaigamini 
avi'bamiki a'oni. 
Nahina mani ida 
avaabononi avakakaihamahikhamavini hija?” 
Va'ora ni'aha ada Moisés. 
27 Oniaroa, hoariha-ra dakia biarokojoho'aha ada Moisés, 
bini'aha: 

“Nahina vani ira honariaja 
haria ivaka'da'divini. 

Ni-anofiki ida haria 
inasohivini. 

28 Hidanija inaabini'iki ada 

Egito kaaraboni kaija'arini. 

Hora inaabinimaniki koda i jaboni?” 

29Moiséa mitha bini'ahi ida kaabinina varani hini, ofini'aha, 
oga'aha. Egito kaarabonia ajihiha, arabo hoariha Midiã onikia 
okha'aha. Midiã hojana oadani kagamo'aha. Vaisa'aha vakadisai 
vi'bami'aha. 

30 Hari. Oniaroa, radaha'ihi ida 40 badara ipohini. Oniaroa, 
adaha'aha ada Moisés amasia, arabo namahiki monte Sinai onikia 
maakarini. Deus ibavi kaija'arini abono-ra nanokia'iki Moisés 
kania. Ava patxaniki ha'diki kania binoki'aha. 

31 Bikava'ibodivarani'ihi, binavanavanaha'ihi. Binamaakarivini 
kaba'i, bikamithahi ida Deus athi: 

32 “Hovani avakadi'arahoda avikhananavaki vakadiDeus ho, 
Abraao, Isague, Jaco vakadiDeus ho.” 
Niha ada Deus. Thararara'aha ada Moisés, imahida'ina, nokho-ra 
aka'oaha'aha, binokijanarara kaimoni. 33 Deua bini'aha ada Moisés: 
“Hihida ibavia ohojaki ho. 
Ojahaka'oaki ho, 
oniani ida kadasandália-ra ikaanivini-ra ohonariavini hija. 
34 Egito kaarabonia va'ora 
onokihaha'oadahaki 
adani kodija'ari 
vajaharihari'ina. 
Vaimana 'banani va'ora 
nabarariahavini 
okamitha'iki jaboni, 
oniani ida hora rakhaja 
va'ora oakava'ijoahavini va'ora onofivini, 
oniani ida Egito 
kaarabonia iajoini-ra 
ohonariavini hija.” 
Moisé-ra ni'aha ada Deus. 

35Asia Estêvão vara va'ora ni'aha adani kidija'ari vavaka'da'diva. 

—Egito kaarabonia Moisés hojana kari kidija'ari Moisé-ra 
vakajoni'aha, vani'aha: 

“Nahina vani ira honariaja haria ivaka'da'divini? 
Ni-anofiki ida haria 
inasohivini.” 
Vakhaniha. 

Deus vania bikarona'aha vakadiania va'ora akava'ijoaki kaimoni, 
vakadika'da'di hira kaimoni. Deus ibavi kaija'arinia biakodiaki ada 
Moisés, hi'ada ava ha'diki kania nokia'iki. 

36 Egito kaarabonia hojana kari, vikhaonanina viahania 
Moisea bada bini'a'iki ida Deus kabadani danoki, ija'ari-ra 
nava'ibodivaranikarahoki. Naothinia paha kajokiraki ibavi, mar 
Nadaraki onikia vikafianina bada bini'a'ianahi ida badani danoki. 
40 badara ipohini amasia vahojana oadani, bada bini'a'ianahi ida 
kidibadani danoki. 37 Moisés vani va'ora nava'isohijoraha adani 
kidija'ari: 

“Akadija'ari vahararana 

Deua binagathogathoki bana ada athi namoniva abono 
hoariha. 
Hofori hiki bana ada.” 
Va'ora ni'aha ada Moisés. 

38 Moises hoja'iki kidija'ari vajoroni'iki vakadiania amasia. 
Moisés vani-ra vara nia'aha ada Deus ibavi kaija'arini monte Sinaia 
nokia'ina. Moisea bikamitha'ihi ida Deus athi, haria nava'isohivini 
hi'ihi. 39 Akadi'arahoda avikhananavakia vanaabarihi ida Moises 
athi. Vakapoariravini ida athi, vanofiki ida avajoi'ina Egitoa. 

40 Vani'aha ada Moisés ka'aajo Arão oniki: 

“Inamonaha'a bana ida 
deus amovana 
avaadahaki kaimoni, 
haria avanamithahaki 
kaimoni hagihia. 
Arabo namahikia 
ogaimori'aha ada Moisés, 
ni-aogajanaki hana hojana. 
Egito kaarabonia arihojana kari 
haria banani'iki ada. 
Ogaimori'ina avisoni'iki ada.” 
Vani'aha ada Moisés ka'aajo. 

41Oniaroa, vanamonahahi ida deus amovana daama kahidari 
dorona nokiana fori hiki. Avanaha'dihi ida igitha abononi, 
deus amovana-ra vakavaihinikavini kaimoni. Khai vani'ahi ida 
vakadiamonahi. 42Deu-ra naihamahiki amovana vanamonahavini, 
oniani ida akadija'ari avikhananavaki-ra va'ora nahojahavini 
hi'ia. Va'ora arakhavini mani ida safini, masiko, boviri hiki-ra 
vakanamasivivini hija, vakadideus ipohina hira kaimoni. Deus athi 
namoniva abono kohana vakadipapira hojaki hida Deus athi: 

“A'onivani Israel kaija'ari 
Deus athi-ra mitha vani'a. 
40 badara ipohini hora 

avakaabinihivini hiki 

ida igitha avaranaha'di'iki kaimoni. 
Hora avakavaihinikamaniki koda a'oni? 
Iniani. Kodimoni hirihi ida avakadibadani. 
Avakadiamonahi oamani ida avakavaihinikaja. 

43 Avanamonahaki ida makari kagorahi amovani 
avakadideus amovana 
Mologue oniki kaimoni hina. 
Avanamonahaki ada boviri amovana avakadideus 
Renfa oniki kaimoni hina. 
Avakaiba'ihi ida 
avakadiamonahi, 
avakadideus hi'oamanija ida. 
Avakanamasivi'ihi ida 
avakadiamonahi, 
oniani bana ida napaja a'onira okaronavini hija, 
avakadiaraboa avahojajanaria kaimoni. 
Babilônia ibavi onikia a'onira okaronaki bana ho.” 
Nimania ida Deus athi papira hojaki. 

44 Asia vara va'ora ni'aha ada Estêvão. 

—Oniaroa, akadija'ari avikhananavakia vavahojaki ida makari 
kagorahi amasia. Deu-ra khai vani'avini kagorani ida. Deua 
bihonariaha ada Moisés makari kagorahi-ra namonahavini. Moisé- 
ra nanokiahivini hi'ihi ida makari kagorahi hoariha vadami fori 
hikia, biogaja kaimoni ida amonahani. 

45Akadija'ari avikhananavakia vagathani'ihi ida makari kagorahi 
amasia. Deus vakadiania hojahaha'oadahana karajomini ida. Josué 
vakadika'da'di hina kari vavikha'ihi ida makari kagorahi hihida 
araboa. Josué khama va'ora vanihima'aha adani ija'ari hihida 
araboa vahoja'iki. Deus va'ora kakodiaha vakadiarabo kaimoni 
ahoroania. 

Hari. Vaabini'aha adani akadija'ari avikhananavaki. Vakadisai 
vania vavahoja'ihi ida gora. Badara îpohiki hojahi. Davi kohana 
ka'da'di hina kari asia mani hojahi ida makari kagorahi. 46 Davia 
bikanikhariaha ja'di kagorahi maina amonahania ija'ari Deu-ra 
khai vani'avini kagorani kaimonia. Davi-ra vajahavini kaba'i, ni- 
Deua biva'ahavini hiki ida badani. 47 Davi kaisai vani ada Deua 
biva'ahaha ja'di kagorahi-ra namonahavini. 

48Salomãoa binamonahavini kaba'i ida gora, ni-gora ija'aria 
vanamonahakia hojaki ada Deus hahavi-ra kaabokaki. Ibavi 
hahavia hojaki hada. Nimania ida Deus athi namoniva abono 
kohana vakadipapira athini. Deua bini'aha: 

49 “Kodivithi ibavini ida nama. 


ni 

Arabo vania o'dama 
kakatiraja. 

Nahina kagorahi-ra koda avanamonahaki a'oni 
kodimoni? 

Hanajaja vania oakoiriki koda ho? 

50 Hovani onamonaha'ia ida hojahahavi'iki.” 

Estêvão va'ora nava'isohivini hi'ihi ida Deus athi papira hojakia. 

51 Estêvão va'ora ni'aha: 

—Ni-Deu-ra avifiniki, ni-athi avanaabaki. Avamoroboharia 
koda, kaabanahi avihini-ra avakamithapa'itxiriki? Avakadija'ari 
avikhananavaki fori avihi'oamanija koda? Ma'onahai Jahaki- 
ra vakajoni'iki adani va'oaniaro. A'onimaina avakajoniki ada 
Ma'onahai Jahaki. 52Deus va'ora karonaha adani athi namoniva 
abono vaipohiki avakadija'ari avikhananavaki vakadiania. Ni-va'ora 
vanofiki, va'ora vanajahariharimaniha, va'ora vanaabinimani'aha. 
Deus athi namoniva abonoa vara vavani'abakhiaki ada Deus 
kahonai jahaki khana kamahini. A'onimaina avakajoni'iki ada 
Cristo, avanaabini'iki ada. 

53Deus a'onira nava'isohivini hiki nahina bada avani'aki kaimoni 
binofikia. Deus ibavi kaija'arinia bivikhahi ida Deus kava'isohihi 
jiriki, Deua binofiki avarigavini, ni-avanaaba'iaki ida Deus athi — 
kidija'ari vavaka'da'diva-ra va'ora ni'aha ada Estêvão. 


Abini'iki ada Estêvão 


s40niaroa, vaihamahi'oamani'aha adani judeus kaija'ari 
vanasohiva abono vavaka'da'diva Estêvão athi-ra mitha vani'aki. 
Vakanada-ra vakanakiroromisi'oamani'aha, vaihamahina, vava'i 
jokojokoni. 

55 Estêvao va'i-ra nahonariahihiha ada Ma'onahai Jahaki, Estêvão 
vada inisiha, binoki'ihi ida Deus vagana, binokiha ada Jesus gaaki 
Deus pitana aniaja. 56 Estêvão va'ora ni'aha adani vaihamahiki: 

—Vada vani'a oni nama arabikhajahani onokiki. Jesus o hojara 
Deus pitana aniaja. Ovani mani ija'ari hahavi ka'aajo o. 

57 Vaihamahi'ianaha vabodi'baraha'aha. Vamorobo-ra 
vagathaha'aha vasa'a, Estêvão athi-ra vakamithajanarara kaimoni. 
58Vanajorahahaviha ada Estêvão, vagathiha, avisaonani'aha 
sidaji baninija. Estêvão athi-ra vakamitha'ikia vaani'ihi ida 
vakadikarahobi namania hojaki, Estevao-ra vanagaha'aha ja'dia. 

Saulo viaha vanahoja'ihi ida vakadimakari, biakadava'a'ihi. 
Imakhinava ada Saulo oniki. 
59Vanagahavini kaba'i Estêvaoa bibaranaha'aha ada Jesus: 
—Jesus, kodika'da'di, oma'onahana-ra bana gathani. 
60 Kajo'atharari'aha, bodi'bara'ianaha: 
—Kodika'da'di, hari'a bana jaharikia va'ora arakha'a bana. Ni- 
onofiki ida hora vidavini abosini — niha ada Estêvão. 
Bodi'barana naothinia abini'aha. 


Saulo va'ora najaharihariki adani Jesus Cristo kaija'ari 


1-2Sauloa bianokihi ida Estêvão abinina, khai bini'a'ihi. Hari. 
Makhira Deu-ra vanofijahakikia vaka'damaha'ihi ida Estêvão 
aba'ona. Vakaasara'ahapiki'aha ada abini'iki. 

Oniaroa, Estêvão abini'ina naothinia kama'da'ihi ida Jesus Cristo 
kaija'ari vajaharihari'ina Jerusalém sidajia. Jesu-ra vakajari'daki 
va'ora vanajaharihari'aha adani Jesus athi-ra vanaaba'iki. 
Va'ora vanajahariharivini mani ida va'ora ai niha'ia, va'ora 
akanahoaraharahanakhama'ia. Ai vihiha, Judéia kaarabonia 
avikha'aha. Samaria kaarabonia avikha'aha adani vahoariha. Jesus 
athi avavaadahaoniva abono ka'oa vani adani vahoja'aha Jerusaléa. 

3Ọniaroa, Sauloa binofiki va'ora nihimavini adani Jesus Cristo 
kaija'ari. Vagorana okhajakosionina ada Saulo, va'ora gathivini, 
va'ora arahokaonani'aha adani Jesus vaipohihava abono, makhira, 
gamo vihiki-ra va'ora osa'aha, va'ora obai'aha cadeia. 


Samaria kaaraboni kaija'arinia vakamithaki ida Jesus monina 


4Jesus Cristo kaija'ari vajaharihari'ina mani ida va'ora na'ajihi'ia. 
Ai vihi'aha. Avikhana kaba'i ibavi ipohikia vara vavani'a'ihi ida 
Jesus varani hina. 

5Hari. Ajihi'aha ada Filipe jaboni. Samaria sidaji onikia okha'aha. 
Jesus vaipohihava abono ada. Sidaji kaija'arini-ra va'ora nava'isohivini 
hi'ihi ida Cristo varani hina. 6lja'ari hahavia mitha vani'ajahakihi ida 
Filipe athi. Vakamithahi ida athi, vanokihi ida Deus kabadani danoki 
bada bini'a'iki. 7 Vahararana vahojaki adani vakabajadiki. Filipea 
bihonariavini afohanana ida bajadi ajihi'ini. Bajadi bodi'barahahi, 
ajihi'ihi. Jaha'ihi ida ija'ari afohanana. Filipe va'ora najaha'aha adani 
vajo'o aba'oronisiagaki, vatonorohaki vaipohiki-ra va'ora anaihota'aha, 
Soniani ida Samaria sidaji kaija'arini-ra va'ora khai ni'aja. 

9Hari. Filipe kaikahina viahania hoja'boda'aha ada Simão. 
Arabani ada. Samaria kaija'arinia vakava'ibodivaranikarahoki ida 
Simão kabadani. Badani danoki ogava abono hina-ra kahivini ada 
Simão. 10 Vakamithajahakihi ida athi. Vani'ahahavi'aha: 

—Deus danona oamani hida hihada makhira bivahojaja — 
Samaria kaija'arinia vani'abakhiavini. 11 Badara ipohiki arabani 
kabadani danoki va'ora nava'ibodivaranikarahovini, oniani ida 
Simão athi-ra vakamithajahakivini hija. 

12Hari. Kaikahiha ada Filipe, vara va'ora ni'aha adani Samaria 
kaija'arini Jesus monina jahaki kavaranihia. Va'ora ni'aha: 

—Deus va'ora vaka'da'diki adani athi naabani vihiki — niha ada 
Filipe. 

Mitha vani'ahi, ni-vakajari'daki ida athi. Jesus kania vaabono 
gahinai vanihavini naothinia Filipe va'ora kana'aha adani 
makhira, gamo vihiki vajari'dariki. Jesus kaija'ari karajomini 
ida kanai. 13Simão jari'darina mani ida Filipea bikanavini hija 
jaboni. Kanana naothinia Simãoa bivaipohiha'aha ada Filipe. 

Vada bini'ahi ida Deus kabadani danoki Filipea bada bini'aki. 
Ija'ari vaipohiki-ra va'ora anaihotajahakivini mani ida Simão-ra 
nava'ibodivaranikarahoja. 

14Ọniaroa, Jerusaléa vahojaha adani Jesus athi avavaadahaoniva 
abono. Vakamithahi ida varani Samaria kaija'arini Deus athi-ra 
vanofivinia, oniani ida Pedro, João vihiki-ra va'ora vakaronavini 
hija. 

15-16 Samaria kasidajinia vakaikahi'aha adani Pedro. Filipe va'ora 
nava'isohi'aha adani Pedro, João vihiki: 

—Va'ora okana'iki adani Jesus monina-ra vakajari'dariki. Jesus 
vakadika'da'di hina-ra vanofiki adani. Ni-va'ora avi'onani'iaki kaho 
ada Ma'onahai Jahaki — Filipe va'ora ni'aha adani Pedro. Oniaroa, 
Deus kania vakanikhariaha bikaronara kaimoni ada Ma'onahai 
Jahaki vikana'iki vakadimoni. 

17 Pedro, João vasa'a-ra vakanaibavi'aha Samaria kaija'arini 
va'da'di a'ania afohanana, oniani ida Ma'onahai Jahaki va'ora 
avi'onanivini hi'ia. 18Simão va'ora nokiha vasa'a-ra vakanaibavivini 
vahoariha vakadiania va'ora avi'onanira kaimoni ada Ma'onahai 
Jahaki. Binokihi binofi'ihi ida vakadi'ogahai bikapavakarivini 
jiniroa. 

19Simao va'ora ni'aha adani Pedro: 

—Onofiki bana ida hora ino'avini hini jaboni danona, osa'a-ra 
okanaibavivini vahoariha vakadiania va'ora avi'onanira kaimoni 
ada Ma'onahai Jahaki. 

20Pedroa bini'aha: 

—Simao, Ibavi Jaharika'oakia okha'a. Iavikha'a ida kadajiniro. 
Ni-jahapa'itxiki ida Deus ka'ogahai-ra jiniroa inaabosivini-ra 
inofivini. 21Kadaimoni hirihi ida akadibadani. Ni-jahapa'itxiki ida 
haria iakodiavini. Deua biogaki ida kadava'ibodivarani asohiriki. 

22labono ka'da'digariavinihi ida kadava'ibodivarani jaharika'oaki. 
Deu-ra kanikharia'a mahija kadavarani asohiriki-ra na'biravini. 
Akadibadani danoki-ra iakabaivini mani ida ira najaharija. 
23Bariokhana kaarapani fori hiki ida kada'akabajahi jaharini. 
Kadava'ibodivarani jahariki ira gathi'iki i — bini'aha. 

24Simao va'ora ni'aha adani Pedro, João vihiki: 

—Onofiriki ida Ibavi Jaharika'oakia ookhana. Deu-ra 
kanikharia'a kodimoni bana mahija ini'a'iki kodiania namitharavini 
— niha ada Simao. 

25 Oniaroa, Samaria kaarabonia vahojaha adani Pedro 
vara vavani'ahi ida Deus athi. Samaria kaibavini ipohikia 
avaadahaonikia vara vavani'ahi ida Jesus monina jahaki. Jerusaléa 
vajoina vaadahana kaba'i vahoariha-ra vakanamoni'aha Jesus 
varani hina. 


Filipea vara bini'aki ada ka'da'di kahonai abono 


26Hari. Oniaroa, Filipe asia hojaha Samaria kaarabonia. Deus 
ibavi kaija'arini kaikahi'aha kidiania, bini'aha: 

—Filipe, ibavijahaha'a bana mahija ai ihi'avini. Gaza sidaji 
kahagihinia okha'a bana. Hi'ida hagihi Jerusalém sidaji kama'daki 
ida — Filipe-ra ni'aha ada Deus ibavi kaija'arini. Vaipohiriki adani 
ija'ari Gaza kahagihinia vaadahaki. 

27-28Hari. Safini sohirarina akhano'aha ada Filipe hagihia. 
Adahana kaba'i bikanoki'ihi ida carruagem. Carruagea kaadahaha 
ada ka'da'di kahonai abono. Etiópia kaaraboni kaija'ari ada 
makhira. Kidiarabo vaka'da'diva kahonai abono ada. Gamo ida 
Etiópia kaaraboni vaka'da'diva Candace oniki. Ka'da'di kahonai 
abono kabadani ka'oa ida kidiarabo vaka'da'diva kajiniro-ra 
akadava'avini. Deu-ra nofijahakiki ada. Jerusaléa arakhana hiki 
Deu-ra kanamasivira kaimoni. 

Hari. Filipea bianoki'aha ada kaadahaki kajoi'ina kidiaraboa. 
Kaadahana kabali vada bini'ahi ida Isaías kohana athi Deus athi 
kapapirania hojaki. Deus athi namoniva abono ada Isaías kohana. 

29Oniaroa, Ma'onahai Jahakia bini'aha ada Filipe: 

—Carruagem kania maakari'a mahija ikanajoikahiha'oadahavini 
— bini'aha. 

30Ki'darahaha'aha, akhano'aha kidiania. Filipea bikamithaha ada 
kaadahaki Deus athia athina. Vara bini'ahi ida Isaías kohana athi 
papira hojaki. Filipea bikamithahi, binana'dohiha: 

—logamanija ida papira athini nahina nini vada ini'aki? — niha 
ada Filipe. 

31—Iniani, ni-nahina hora ka'ojomo'iki. Ni-nahina nini 
oogajahakiki — Filipe-ra ni'aha. 

Kaadahakia bikaboa'i'aha ada Filipe kidiania ki'dama'ina, 
vithi'ina. 32Ki'damana viahania kaadahakia vada bini'aki ida Deus 
athi kapapirani athini pitani: 

“Ovilia-ra vanaabinivini vani fori hiha 
avavikhaonanivini ada ovari. 
Savina a'boana oadani viso niki ada ovilia dorona. 
Ovilia dorona vani fori hira ada ovari viso nina. 
33 Va'i avaipahihikarahovini ada ovari. 
Jahaka'oana kaba'i 
vahoariha vida'aha. 
Isarina vani abini'aha. 
Ni-va'ora vahojaki adani 
kidisai, kidihanodi vihiki. 
Ihimi'oamani'ihi ida 
kidimahi hidiaja.” 
Nimania ida Isaías kohana athi papira hojaki. 

34Kaadahakia binana'dohi'aha ada Filipe: 

—Hora nanamitha'a bana. Hana hina mani ada Isaías kohana vara 
bivani'ara? Abono-ra vara vani'aki ada Isaías kohana? Hana hina ada ovari? 

35Filipea bini'aha: 

—Jesus mani ada Isaías kohana vara bivani'ara. 

Filipea vara bivani'a'imidiaki ida Isaías kohana athi Deus 
athi kapapirania hojaki. Naothinia binava'isohivini hihi ida 
Jesus kavaranihi afohahavi. 36 Vakaadahaha 'dako pa'itxia 
avakakhano'aha. Ka'da'di kahonai abonoa bini'aha: 

—Vada ini'a oni hi'oni paha. Nahina hora kaathiririhi hora 
ikanavini? 

37—Jesu-ra ikajari'darihi, kidiania iabono gahinai inihahi; jahaki 
ida ira okanavini — niha ada Filipe. 

—Okajari'dariha ada Jesus Cristo Deus kaisai hina — Filipe-ra 
ni'aha. 

38Ka'da'di kahonai abonoa bihonariaha ada badani abono 
carruage-ra kanadaanivini. Avigariha, avaki'dafafoni'aha. Filipea 
bikanaha ada makhira. 39Avigaimori'aha, Ma'onahai Jahakia 
biavikha'aha ada Filipe ibavi hoariha. Makhira ni-binokijanaki 
ada Filipe. Jesu-ra gathanivini mani ida khai ni'ana hija. 
Ka'ajihi'ianaha. 

40Hari. Azoto sidaji onikia jorakia hoja'aha ada Filipe. Ajihiha, 
sidaji ipohikia aadahaoni'aha. Ija'ari ibavini aadahaonina kaba'i 
binamonihi ida Jesus monina jahaki kavaranihi. Cesaréia sidaji 
onikia kaikahi'aha. 


Sauloa bikamitha'iki ida Jesus athi hagihia 
(Atos 22.6-16; 26.12-18) 


9 1-2 Jerusaléa asia hojaha ada Saulo, va'ora 

najaharihariha'oadahamaniha adani Jesus vaipohihava 
abono, va'ora naabinivini va'ora nofiha. Binofiki va'ora gathivini 
adani Jesus vaipohihava abono sidaji hoariha vahojaki. Oniania 
Jerusalea ajihina viahania Sauloa bikanikhariaha ada sasidotzi 
vakadika'da'di: 

—Hora bana iathini kapapirania oavikhaki kaimoni. Damasco 
sidajia okaikahihi, papira va'ora onanokiahira kaimoni adani 
akadija'ari Deu-ra vara vani'avini kagorani bodinia vahojaki, 
avigaja kaimoni ida hora ikaronavini. Papira athinia hora honaria 
bana va'ora ogathira kaimoni adani Jesus vaipohihava abono 
Damasco sidajia vahojaki. Va'ora ogathiki bana adani makhira, 
gamo vihiki, vidabohana naothinia va'ora ovikhavini hida kadania 
— Sauloa bini'aha ada sasidotxi vakadika'da'di. 

3Hari. Papira-ra gathaniha ada Saulo, ajihi'aha. Damasco sidajia 
okha'aha. Sidaji-ra anamaakari'aha, nama gaari'ihi ida safini 
vagana fori hiki. Vagajorakihi Saulo i'oaria. 4Adariha, bikamithahi 
ida athii: 

—Saulo, Saulo, nahina mani ida hora inajahariharivini hija? 

5Sauloa binana'dohiha: Ji 

—Ka'da'di, hana ihini mani i? 

—Hovani mani Jesus ooniki yj 
ho. Hora inajahariharibakhiaki 
i. 6Gaa'a. Damasco sidajia 
okha'a. Ikaikahini vani hoariha 
ira honariavini hiki-ra bada | 
ni'a'a bana — niha ada Jesus. 

7 Vahoariha Saulo-ra ii 
vavaipohihaki vigaakosoana | 
viso vakhani'aha. Athii-ra 
vakamithavini kaba'i, ni-nahina- | 
ra vanokiki. 8Gaa'aha ada A 
Saulo. Nokho amara'aha, j 
kamaodorohana ni-nahina- | 
ra nokijanaki. Oniaroa, YO 
vahoariha vaagathihi ida 
Saulo sa'a avakakavanama'aha, įj| 
avavikha'aha Damasco sidajia. | 
9Mahi ahoarabakosikia nedi 
kamaodorohaki ada Saulo. Ni- (Atos 9.10-19) 

'baiki. Ni-nahina-ra aviki jaboni. 

10Hari. Damascoa hojaha ada 
Jesus vaipohihava abono Ananias oniki. Vadirina kaba'i vadami 
fori hikia Anania binokiha ada Jesus. Bini'aha: 

—Ananias. 

Anania bigathanihi ida Jesus athi: 

—Kodika'da'di, hida vani ohojaja. 

11 Jesua bini'aha: 

—Gaa'a mahija gora kahagihini asohimiki onikia iokhavini. 
Judas gorana-ra nako'diha'a bana. Judas gorana bodinia hojaha ada 
Saulo. Tarso sidaji kaija'arini ada. Hidakaba'i hoja'iki ada hihida 
sidaji Damascoa. Kidiania okha'a. Deu-ra vara ni'aki ada Saulo. 

12Binokihi ida jaboni vadami fori hiki. Vadami fori hikia ira 
nokiki bana ada Saulo. Binokihi ida ikhajakosini kidiania, nokho 
ikaabada'aha, avagaha'ianaja kaimoni ida nokho — Anania-ra 
ni'aha ada Jesus vadami fori hikia. 

13 Anania bini'aha: 

— Jesus, ofiniki ada. Ni-onofiki ida ookhana kidiania. Ija'ari 
vaipohiki hora vananamithavini hi'iki ada makhira badani 
jaharikia kabadanibakhiana, va'ora najahariharibakhiaki adani 
kadaija'ari Jerusaléa vahojaki. 14Hihida sidajia kha'aha ada 
Saulo jaboni va'ora nako'dihavini. Bivikhahi ida papira sasidotzi 
vakadika'da'di bino'avini hiki kadaija'ari-ra va'ora gathira kaimoni, 
vidabohana va'ora osara kaimoni Jerusaléa — Jesu-ra ni'aha ada 
Ananias. 

15 Jesua bini'aha: 

—Okha'a kidiania. Onagathogatho'iki ada ovari kodihonai abono 
hira kaimoni. Judeus kaija'ari vihiriki vakadiania vara bivani'aki 
bana ida omonina. Arabo ipohiki vavaka'da'diva vakadiania jaboni 
vara bivani'aki bana ida omonina. Israel kaija'ari vakadiania jaboni 
vara bivani'aki bana ida omonina. 

16 Hovani onava'isohiki bana ada Saulo, imana 'banani-ra 
kamithara kaimoni kodimoni — Jesua bini'aha ada Ananias 
vadamia. 

17 Oniaroa, okhaha ada Ananias, Judas gorana okhajakosi'aha. 
Saulo nokho-ra kaabadaha, bini'aha: 

—DOigamina Saulo, kodika'da'di Jesus hora karona'iki ho 
kadania okhana. Ovani ada inoki'ara hagihia ikhani kaba'i. Hora 
honariavini hiki inokhoni avagaha'ia kaimoni, Ma'onahai Jahaki 
ira avi'onaniki bana i jaboni. 

18 Bikaabadavini kaba'i Saulo nokho 'ba'dani, varara'ihi ida 
abaisana asafi fori hiki. Avagaha'ianahi ida nokho 'ba'dani. 
Oniaroa, Anania bikana'aha. 19Saulo kanana naothinia 'bai'aha, 
dano'ianaha. 


Damasco sidajia hojaki ada Saulo 


Asia hojaha ada Saulo Damasco sidajia Jesus vaipohihava abono 
vakadiania. 20Judeus kaija'ari Deu-ra vara vani'avini kagorania 
okha'aha va'ora nanamithavini hi'iki ida Jesus varani hina. Va'ora 
ni'aha: 

—Deus kaisai ada Jesus. 

21 Hari. Saulo kavarani-ra mitha vani'aha, vaabono vara 
vakani'akhamavini: 

— Hada vani mani koda Saulo Jesus kaija'ari gathiva abono? 
Akava'ibodivaranivini hiki ida nihanikia Jesu-ra nofijahaki'avini. 

(Atos 9,23-25) 


Jerusalem sidajia hojana kari ada Saulo, va'ora nihimahahavivini 
va'ora nofiki adani Jesus vaipohihava abono. Hihida sidajia khana 
va'ora nako'dihavini. Va'ora dabohavini naothinia binofiki va'ora 
osavini Jerusalea sasidotzi vavaka'da'diva vakadiania — vaabono 
vakanana'dohikhamaha adani Saulo athi-ra mitha vani'aki. 

22Damascoa hojana oadani Saulo vara va'ora ni'abakhiaha adani 
judeus kaija'ari. Va'ora nava'isohijahakivini hihi ida Deus athi 
papira hojaki. Sauloa bini'avini: 

—Jesus vani ada Cristo Deua bikarona'ara. Ovani ada Deus athia 
vara bivani'abakhia'iki afojora — va'ora ni'abakhiaha. Vajaridana 
kaba'i, ni-avigaki ida Saulo athi-ra avanaabosivini. 

23 Hari. Radahahi ida mahi ipohiki. Vajoroni'aha adani judeus 
kaija'ari, vaabono vara vakani'akhamavini hiki vanofiki Saulo-ra 
vanaabinivini. 

24Sauloa bioga'iki ida vagathivini vanofivini. Mahi, joma 
hiki sidaji kavasiribanini kaathania vanokhaha. Vanofiki ida 
okhaonanina vanaabinivini. 25Saulo vaipohihava abono Saulo-ra 
vakajoamora'avini. Joma vani vahonariaha ada Saulo so'oro bodinia 
o'oina. Sidaji kavasiribanini namanija avavikasi'aha, avanahiririrarihi 
ida Saulo kaso'orona, akhanorari'aha, ajihi'aha ada Saulo. 

Saulo Jerusaléa hojana 


26 Hari. Oniaroa, ajihi'aha ada Saulo, Jerusaléa okha'aha. 
Kaikahina vani Jesus vaipohihava abono vakadiania hojana-ra 
nofi'aha. Ni-vanofiki vakadiania hojana. Saulo-ra vifinivini hiki 
Jesus vaipohihava abono hina vakajari'davini. 

27 Hari. Barnabéa bikajoamoraha ada Saulo, Jesus athi 
avavaadahaoniva abono vakadiania biavikha'aha. Va'ora nava'isohivini 
hiha ada Saulo Jesus vaipohihava abono hi'ina. Va'ora ni'aha: 

—Sauloa binoki'iki ada akadika'da'di Jesus Damasco kahagihinia. 
Saulo-ra vara ni'amaniha ada Jesus. Damasco sidajia hoja'ina 
ni-va'ora finiki adani Jesus athi-ra vakajari'daki. Saulo va'ora 
nava'isohijahakivini hi'ihi ida Jesus monina kavaranihi — Barnabé 
va'ora ni'aha adani Jesus athi avavaadahaoniva abono. 

28Oniaroa, hojaha ada Saulo vakadiania. Jerusalém kaibavini 
ipohikia adahana vakadiania jaboni. Vara bivani'abakhiaki ida 
Jesus varani hina. Ni-va'ora finiki adani vajari'daki. 

29 Jerusaléa vahojaha adani judeus kaija'ari grego athinia 
vaathiki. Saulo va'ora nanamithavini hihi ida Jesus varani hina. 
Saulo-ra vakaihamahivini hiki kidivarani vakajari'davini, oniani 
ida Saulo-ra vanaabinivini-ra vanofivini hija. 30 Jesus vaipohihava 
abonoa vakamithahi ida vajari'dakia vanaabinivini vanofivini. Ai 
vavaniha'aha ada Saulo, sidaji hoariha Cesaréia onikia avavikha'aha. 
Avakhano'aha, vakaronaha ada Saulo Tarso sidajia okha'ina. 

31 Oniaroa, ni-vajahariharijanaki kaho adani Jesus Cristo kaija'ari 
Judéia kaaraboni, Galiléia kaaraboni, Samaria kaaraboni hikia 
vahojaki. Vava'i jahajaha'iki adani Jesus Cristo kaija'ari Jesu-ra 
vavakaijokadanokivini. Ma'onahai Jahaki va'ora kajoamoravini 
mani ida Jesus kaija'ari-ra va'ora anaipohibakhiaja. Jesu-ra 
vanofivini mani ida athi vanaabajahakivini hija. 


Pedro Lida sidajia okha'iki 


32Hari. Oniaroa, adaha'aha ada Pedro ija'ari vaibavi 
ipohikia. Ni-hojaka'oaki Jerusaléa. Lida sidajia okha'aha, va'ora 
navanavanahaha adani Jesus athi-ra vanaaba'iki. 

33Lida sidajia kaikahiha, binokiha ada Enéias oniki jo'o 
aba'oronisiagaki. 8 badara ipohini adaharina hojaki ada jorana 
namania. Hari. Pedroa binokiha, bini'aha: 

34—Fnéias, Jesus Cristo ira anaihotaki i. Gaa'a. Ijorani-ra 
naibavijaha'a. 

Gaajoraki'aha jaha'ina. 35Enéias adaha'ina-ra vanoki'aha adani Lida 
sidaji kaija'arini, Sarom sidaji kaija'arini vihiki. Jaha'ina vanokivini 
mani ida vaipohiki Jesus kania vaabono gahinai vanihavini hija. 


Pedro Jope sidajia okha'iki 


36Hari. Oniaroa, Jope sidajia hojahi ida Jesus vaipohihava abono onini 
Tabita. Tabita onini grego athinia Dorcas, ariathia onini Hotairi. Tabita 
bada bini'aki ida badani jahaki ipohiki. Kanahinariki-ra kajoamoravini, 
hoariha-ra kakodiavini. Nimania ida kidibadani hibakhiaki. 

37Hari. Kavamoni'ihi ida Tabita, abini'ihi. Kidiva'ahia visokohi ida 
aba'oni. Visokovini naothinia gora ka'obani kakanamajakhamakia 
avavikasi'ihi. Vakadihojai oamani ida aba'oi sokoani. 

38Lida sidajia asia hojaha ada Pedro. Lida sidaji 
kanapajahikhamarihi ida Tabita bivaabini'iki Jope ibavi oniki. 
Jesus vaipohihava abonoa vakamithahi ida Pedro varani hina, 
Lida sidajia hojana. Oniania, Pedro kania va'ora vakaronaha adani 
makhira vi'bamiki. Avikha'aha, Pedro-ra vani'aha: 

—lIda abini'ihi Tabita. Haria vahonariavini hiki adani Jesus 
vaipohihava abono kadania akhana. Ira vanofivini iokhajorakini 
vakadiania. 

39 Oniaroa, jorakia ibavijaha'aha ada Pedro, okha'aha vakadiania. 
Tabita aba'oni kagorani kania vakaikahi'aha. Avavikasi'aha ada 
Pedro gora ka'obani kakanamajakhamakia. Aba'oi kania vahojaha 
adani kaariha vaipohiki vaasaraki. O'oiha ada Pedro, kaariha 
hahavia vanajoraha ada Pedro, vani'aha: 

—lInoki'a hida makari, karahobi hiki. Tabita kohana 
binamonaha'iki hida akadimoni hini. 

40Pedro va'ora honaria'aha avikhaonanina. Bikavahojakosoa'ihi 
ida Tabita aba'oni. Kajo'atharari'aha, Deu-ra vara ni'a'aha. Vara nina 
naothinia roiribani'aha, aba'oi-ra ni'aha: 

—Tabita, gaa'a. 

Mara ini'ihi ida Tabita nokhoni, Pedro-ra vada ni'a'ihi, gama'ihi. 

4 Pedroa saani biagathihi, biakodia'ihi, gama'ihi, gaa'ihi. Gaani 
naothinia Pedro va'ora kaboa'iha adani Jesus athi-ra vanaaba'iki, kaariha 
vihiki vikhajakosi'ianana. Vikhajakosi'aha, Pedro va'ora ni'aha: 

—Vanoki'a hida Tabita ahoki'iki. 

42Okha'okhaoni'ihi ida Tabita ahoki'ini kavaranihi. Jope sidaji 
kaija'arinia vakamithahi. Vaipohiki vaabono gahinai vaniha'iki 
Jesus kania. 43 Jope sidajia hojaha ada Pedro mahi ipohikia. Simão 
gorana vania hojaha. Igitha asafini aniaki ana'bakova abono ada 
Simão. Kidiania hojaha ada Pedro. 


Cornélio varani hina hida 


1 0 1Hari. Oniaroa, Cesaréia sidajia hojaha ada sorara 

Cornélio oniki. Cornélio kabadani hiki va'ora honariavini 
adani 100 sorara vihiki vaipohina. Vakadiarabo onini Italia. 
2Judeus kaija'ari hirina kaba'i ada Cornélio, Deu-ra nofijahakiha. 
Deu-ra vakanamasivivini adani Cornélio, gorana kaija'arini 
vihiki. Cornélio va'ora kaijahitabakhiaki adani judeus kaija'ari 
vakanahinariki. Deu-ra vara ni'aki jaboni ada Cornélio mahi 
hahavi. 

3Hari. Safini aadosina vani, vadirina kaba'i vadami fori hikia 
Cornélioa binokijahakiha ada Deus ibavi kaija'arini o'oina kidiania. 
Bini'aha: 

—Cornelio. 

4Deus ibavi kaija'arini-ra vada niaha ada Cornélio, bifiniha, 
binana'dohiha: 

—Nahina mani ida inofija? 

—Cornélio, Deua bikamitha'iki ida vara iniabakhiavini. 
Bivajahaki ida kanahinariki-ra ikajoamoravini, oniani ida bana 
Deus ira kajoamoravini hija jaboni. 

5Jope sidajia va'ora karona'a adani kadahonai abono mahija 
makhira Simão Pedro oniki-ra avanikhavini. 6Simão hoariha 
gorana hojaki ada Pedro. Igitha asafini aniaki ana'bakova 
abono ada Simão. 'Dako karaho kajokiraki vadinia hojaki ida 
Simão gorana. Va'ora honaria'a adani kadahonai abono Pedro-ra 
avanikhavini. 

7Hari hi'ihi ida kidivarani, ajihiaha ada Deus ibavi kaija'arini. 
Ajihi'ina naothinia Cornélio va'ora baranahaha adani kidihonai 
abono vi'bamiki. Cornélioa bibaranaha'aha ada sorara jaboni 
kidiania hojabakhiaki. Cornélio kabadani abono ada. Deus khai 
ni'ava abono jaboni ada sorara. 8Va'ora nanamithavini hihi ida 
vadami fori hikia binoki'iki, Deus ibavi kaija'arini kavarani hiki. 
Va'ora honariaha: 

—Jope sidajia avikha'a mahija Simao Pedro-ra avaranikhavini — 
va'ora ni'aha. 

9Hari. Ka'afokajomani safini sohirarina vani avanamaakari'ihi 
ida Jope sidaji. Vanamaakarivini kaba'i, okasiha ada Simão Pedro 
gora 'da'dini a'ani sohiriama'okia Deu-ra vara ni'ara kaimoni. 

10Oniaroa, hojana oadani vai'ami'aha ada Pedro. 'Bai-ra nofi'aha. 
Kidi'bai vanamonahavini kaba'i vadami fori hiki-ra nokifaha ada 
Pedro. 1 Binokihi ida nama arabikhajahaki. Ogari'ihi ida nahina 
karaho akaahohaninikhamaki makari nokiani fori hiki arabo namania 
khanorari'ini. 12Makari fori hiki bodinia hojahi ida igitha ipohiki 
kabodihadihaki, arabo kahijava, nama kahijava, tapo'ija hiki. 

13Simão Pedroa bikamitha'ihi ida athii: 

—Pedro, gaa'a mahija igitha-ra inaabinivini kada'bai kaimoni. 

14Pedroa bini'aha: 

—Kodika'da'di, jokoa onaabinirihi oni igitha. Ni-igitha havahaki 
kaimoni-ra onokirihi. Ni-hoaranija oha'iaki ida igitha kaaji hiki — 
niha da Pedro. 

15Athii-ra kamitha'ianaha ada Pedro: 

—Deua kaaji hirini bikahivini kaba'i, hari'a kaaji hini ikahi. Ni- 
makhaniki havahani. 

16 Ahoarabakosikia Pedroa binokihi ida makari fori hiki. 
Ahoarabakosikia jaboni bikamithahi ida athii, oniani ida athii 
hi'ianahi bikamitha'ianahi. Naothinia nama Deua bianajoisi'ianahi 
ida makari fori hiki. 

17 Pedroa biakava'isokonivini bikava'ibodivaraniki ida nahina 
kaimoni Deua binanokiahivini igitha. Bikava'ibodivaranivini 
kaba'i, vamaakari'aha adani Cornélio va'ora karona'iki. Ija'ari-ra 
vanana'dohi'aha: 

—lIda hanaja vania hojahi Simão gorana? 

18 Vakaraga'ihi, gora kaathani banininija vahojana vibaranaha'aha: 

—0 hojamaniha Simão Pedro onia? 

19Pedro asia bikava'ibodivaranihi ida binoki'iki. Abono-ra nanadohiaha: 

—Nahina kaimoni mani koda ida Deus hora nanokiahivini hija 
vadami fori hikia? 

Ma'onahai Jahakia bini'aha: 

—Mitha ini'a. Gora banininija vahojaha adani makhira 
avahoarabakosiki ira vanako'diki. 20Gaa'a, ogari'a mahija 
vakadiania iokhavini. Haria iabono ni'a: 

“Judeus kaija'ari vihiriha adani. 

Ni-oogaki ida jahani jaharini vakadiania ookhana.” 
Okha'a bana. Va'ora okaronaki hadani hida vikhana — Pedro-ra 
niaha ada Ma'onahai Jahaki. 

21 Oniaroa, ogari'aha ada Pedro, va'ora ni'aha adani makhira: 

—Hora avanako'dimanija? Hida vania ohojaja. Nahina mani hida 
avanikhaja hida? — va'ora nana'dohiha ada Pedro. 

22—Akadika'da'di Cornélio oniki haria honariavini mani hida 
haria rakhaja hida. Sorara vaipohiki-ra va'ora honariabakhiaki ada 
Cornélio. Jahaki ada. Deu-ra kanamasiviki ada. Judeus kaija'ari 
hahavia vavajahaki ada akadika'da'di. 

Hari. Deua bikarona'iki ada ibavi kaija'arini Cornélio kania. 
Bini'aha: 

“Cornélio, Simão Pedro-ra kaboa'i'a igorania khana mahija 
kidivarani 
mitha ini'avini.” 
Vakhaniha adani Cornélio kahonai abono. 

230niaroa, Pedro va'ora akaboa'ijakosiha gora bodinia. Joma 
hoarani vahojaha. Ka'afokajomani vani ibavijahaha'aha ada Pedro, 
va'ora vaipohiha'aha. Jesus vaipohihava abono 6 vihiki vaipohina 
va'ora vavaipohiha'iki jaboni. Jope sidaji kaija'arini adani. 

24Hari. Afokajoma Cesaréia sidajia vakaikahi'aha. Cornélio 
gorana vahojaha adani kidija'ari, kidiva'ahi vihiki. Cornélio va'ora 
kaboa'iaha Pedro kaikahina-ra vanaviahanokhara kaimoni. 

25Pedro okhajakosina vani Cornélioa binamaakariha, Pedro-ra 
ka'ivaniti'aha. Vakadihojai ida Deus viaha kajo'atharari, oniani ida 
Pedro viaha nakajo'athararina hija. 26Pedroa bini'aha: 

—Gaa'a. Makhira ka'oa ho, ifori ohiki ho. Deus ohirihi. 

27 Avikhajakosi'aha, vaabono vara vakani'akhama'aha. Gora 
bodinia Pedro va'ora nokiha adani ija'ari vaipohiki vajoroni'iki. 
28Pedro va'ora ni'aha: 

—A'onivaniti. Hovani judeus kaija'ari ho. Avarigajahakiki 
ida akadija'ari kahojai. Ni-ariadahaki judeus kaija'ari vihiriki 
vakadiania. Ni-vagorana ao'oiki. Akadija'ari ka'oa vakadiania 
arihojana vani jahaja. Deus vani hora nava'isohija vadami fori 
hikia, jahapa'itxirihi ida ija'ari hoariha-ra kaaji fori onihavini. 

“Deus kaaji fori vihirina 
bikahivini kaba'i adani judeus kaija'ari vihiriki, 

hari'a kaaji vihina va'ora kahi.” 
Deus hora ni'a'iki ho. 2? Hora rakha'iki kadania hora ibaranahavini. 
Ni-okajoniki ida okhana hida. Nahina mani hida hora 
avaranikhavini hija? 

30Cornélioa bini'aha ada Pedro: 

—Hidanija hoariha ogorana ohoja'ina. Safini aadosina vani Deu-ra 
vara oni'aja. Deu-ra vara oni'avini kaba'i onokijoraki'iki ada makhira. 
Vaga'oamanija ida makari vaforiki bikaimahaki. 31 Hora ni'aha: 

“Cornélio, Deua bikamitha'iki ida vara ini'avini. 
Bikava'ibodivaraniki ida 
vakanahinariki-ra ikajoamoravini. 
32 Jope sidajia va'ora karona'a adani kadahonai abono 
mahija Simão Pedro-ra avanikhavini. 
Ada Simão hoariha gorana hojaha. 
Igitha asafini aniaki ana'bakova abono ada Simão. 
'Dako karaho kajokiraki 
vadinia 
hojaki ida Simão gorana.” 
Hora ni'aha ada Deus ibavi kaija'arini. 

33 Oniaroa, okaronajorakihi ida oathi ikhajorakija kaimoni. Jahaki ida 
ikha'ini hida akadiania. Deus viaha haria ajoroni'iki hari, akamithahahavija 
kaimoni ida varani Deus ira honariavini hi'iki — Cornélio Pedro-ra ni'a'aha. 


Pedro va'ora kanamoni'iki adani Jesus varani hina 


34Hari. Oniaroa, Pedro va'ora ni'aha adani Cornélio: 

—Hidakaba'i ooga'iki ida ija'ari hahavi Deua binakaidivavini 
afohahavi. 35Deua bikapoariki ida ija'ari athi naabani hiki, nofina 
hiki judeus kaija'ari hirini kaba'i. Arabo hoariha kaija'arini hini 
kaba'i, Deu-ra nofijahakihi; Deua bikapoarihi. 

36Deua bikarona'iki ida athi judeus kaija'ari vakadiania, va'ora 
nava'isohivini hiki ida moni jahaki, Jesus Cristo ija'ari-ra no'avini 
va'i jahajahania. Ija'ari hahavi kaka'da'di ada. 37 Avarigaki ida 
Judéia kaarabonia aakhanakhama'ini ida Jesus varani hina. 
João Batista vara bivani'a'imidia'iki ida kanai karajomihi. Ovani 
va'ora kana'iki adani vakadihojai asohiriki-ra vakava'ipahini'iki. 
Naothinia Galiléia kaarabonia kama'da'ihi ida Jesus kabadani. 

38Nazaré sidaji kaijaarini ada Jesus. Deus vania bikarona'ara ada 
Maonahai Jahaki Jesu-ra avi'onanira kaimoni, bivahojaja kaimoni jaboni 

ida Deus danona. Jesus aadahaonfiki ibavi hahavia ija'ari-ra kajoamoravini. 
Jaharia binajaharihi ida ijaari, Jesus vania bianaihota'ihi. Deua biakodiavini 
mani ida ija'ari-ra va'ora anaihotavini hija. 

39 Anoki'iki ida kidibadani hahavi jahaki, Judéia kaarabonia bada 
bini'a'iki, Jerusalea bada bini'a'iki anoki'iki jaboni. Anokivini mani 
ida vahoariha-ra va'ora ananamithavini hija. Ava akasanakhamakia 
avaka'itapoamisahanavini vanaabini'aha ada Jesus. 

40 Mahi ahoarabakosiki radahani, Deus vania bianahoki'aha. 
Deus vani haria nanokiahivini hira ada Jesus ahoki'ina. 4 Ni-ija'ari 
hahavia binokijanaki. Harivani oa anoki'ianaha. Mahi 'bo'dakari 
Deus haria nagathogatho'avini mani ida haria nanokiahivini hija, 
vara avani'aja kaimoni ida ahoki'ina kavaranihi. Jesus ahoki'ina 
naothinia a'bai'ihi, ako'avaha'ihi Jesus khama. 

42 Jesus haria honariavini ija'ari hahavi-ra ananamithavini 
monina kavaranihi jahakia. Deua binagathogatho'iki ada Jesus 
ija'ari nasohiva abono kaimoni hi'ina. Jesus va'ora no'aki bana 
adani ija'ari hahavi vahokiki, vaabini'iki vakadihojai asohiki 
asohiriki abosinia. Jesus haria honariavini hiki jaboni ija'ari-ra 
ananamithavini ija'ari nasohiva abono hina kavaranihia. 

43 Asia Pedro va'ora vara ni'aha adani Cornélio: 

—Deus athi namoniva abono kohana hahavia vara vavani'a'iki 
ada Jesus. Vakadivarani hi'iki ida Deua bina'biravini badani 
jaharika'oaki Jesu-ra kajari'darikia bada bini'a'iki. Jesu-ra 
kanikhariahi ida ija'ari; Deua biakariakahi. 


Ma'onahai Jahaki Cornélio-ra va'ora avi'onani'iki 


44Vara nina kaba'i ada Pedro, Ma'onahai Jahaki va'ora 
avi'onani'aha adani Pedro athi-ra vakamitha'iki, hiadani judeus 
kaija'ari vihiriki. 

45Hari. Vava'i bodini vara nikaraho'aha adani Jesus vaipohihava 
abono Jope sidajia vikhaki, Pedro-ra vavaipohihaki. Pedro-ra va'ora 
nava'ibodivaranikarahoki ida Deus Ma'onahai Jahaki-ra karonavini 
judeus kaija'ari vihiriki vakadiania. 

46 Ma'onahai Jahaki va'ora avi'onanivini mani ida arabo hoariha 
kaija'arini athini ogavaharikia va'ora naathija. Khai vakhanina, 
vara vavani'aki jaboni ida Deus jahana. Pedroa vakamitha'iki ida 
Cornélio vakadivarani. Vakava'ibodivarani'ihi ida Ma'onahai Jahaki 
Deua bikaronavini vakadiania. 

47 Hari. Pedroa bini'aha: 

—Ma'onahai Jahaki-ra agathanivini vani fori vanihaha 
vagathanivini ada Ma'onahai Jahaki. Vaathi hiki jaboni ida arabo 
hoariha kaija'arini athini. Nahina koda va'ora kaathirirara hadani 
kanai karajomihia? — niha ada Pedro. 

48Oniaroa, Pedro va'ora honariaha adani ipohina: 

—Va'ora vikana'a adani Cornélio, kidija'ari vihiki. Jesus Cristo 
kaija'ari vihira kaimoni — niha ada Pedro. Va'ora vikanavini 
naothinia Cornélioa bikaboa'iha ada Pedro vakadiania hojara 
kaimoni. Mahi 'bamiki hoja'aha. 


Pedroa vara bivani'aki Cornélio varani hina 


1 1 1Hari. Oniaroa, Jesus Cristo kaija'ari, Jesus athi 
avavaadahaoniva abono khama Judéia kaarabonia 
vahojakia vakamitha'ihi ida moni, judeus kaija'ari vihirikia 
vanofi'ihi ida Jesus athi-ra vanaabavini. 
2Oniaroa, Judéia kaarabonia ajoi'aha ada Pedro, Jerusaléa 
kaikahi'aha. Jesus Cristo kaija'ari vahararana vahojamaniha adani 
makhira isani-ra vakarajomivini-ra vanofiki siikosida karajomihia. 
Va'ora vanofiki adani judeus kaija'ari vihiriki-ra vakarajomivini 
jaboni. 
3Hari. Pedro-ra vakaja'oriavini vani'aha: 
—Jahariki ida makhira vakarajomiriki vagorana ihojani. 
Tbaini vakadiania jaboni ni-jahapa'itxiki — Pedro-ra 
avanaathidanoararivini. 
4Oniaroa, Pedro va'ora nava'isohihahavivini hiki ida namitha'iki. 
5—Jope sidajia ohojana kari Deu-ra vara oni'avini kaba'i 
vadami fori hikia onoki'iki ida makari karaho fori hiki 
akaahohaninikhamaki nama gaarini. Kodiania maakari'ihi, 
daani'ihi ida makari fori hiki. 6Vada oni'ahi ida makari bodinia 
hojaki igitha ipohiki. Onoki'ihi ida arabo kahijava, nama kahijava, 
tapo'ija hiki. 7Onokivini naothinia okamitha'ihi ida athii hora 
ni'avini: 
“Pedro, gaa'a mahija 
igitha-ra inaabinivini 
kada'bai kaimoni.” 
8Ogathani'ihi ida athii: 
“Kodika'da'di, jokoa 

onaabinirihi oni igitha. 
Ni-igitha havahaki hojaki. 
Ni-hoaranija oha'iaki ida 
igitha kaaji hiki.” 
Onihi. 9Nama okamitha'ianahi ida athii: 
“Deus kaaji hirini bikahivini kaba'i, 
hari'a kaaji hini kahi. 
Ni-makhaniki havahani.” 
Hora ni'ahi ida athii. 10 Ahoarabakosikia onokihi ida igitha, 
okamithahi ida jaboni athii ahoarabakosikia. Naothinia nama 
Deua bianajoisi'ianahi ida makari fori hiki. 

11 Hari hi'ihi ida vadami fori hikia onoki'iki, gora ovahojaki 
banininija vakaikahi'aha adani makhira avahoarabakosiki. 
Cesaréia sidajia vikhaki adani hora vanikhaki. 12Vakaikahina vani 
Ma'onahai Jahaki hora honariahi: 

“Tjari'darini okha'a 
vakadiania.” 
Hora ni'aha. Jope sidajia vahojaki hadani Jesus vaipohihava 
abono. Hihadani 6 vihiki vaipohina hida kodiania vahojaki hora 
vavaipohiha'iki. Aokhahi, Cornélio gorana aakhanohi, aokhajakosi'ihi. 
130niaroa, haria nava'isohiha ada Cornélio: 
“Ogorana bodinia onoki'iki 
ada Deus ibavi 
kaija'arini gaana.” 
Niha ada Cornélio. Cornélio hora nanamithavini hiki ida Deus 
ibavi kaija'arini athi: 
‘Jope sidajia 
va'ora karona'a adani kadahonai abono 
mahija Simão Pedro-ra avanikha'avini. 

14 Pedro a'onira nava'isohivini hiki bana ida varani, 
nihaniki vania Jesus a'onira akava'ijoaki a'oni, 
kadaija'ari khama.” 

Cornélio-ra nava'isohiha ada Deus ibavi kaija'arini. 

15Ọniaroa, vara onina-ra onakama'davini vani gaari'aha ada 
Ma'onahai Jahaki vakadiania, va'ora avi'onani'aha. Ma'onahai 
Jahaki-ra agathanibiininivini vani fori vanihaha Cornélioa 
vagathani'avini jaboni, 16oniani ida akadika'da'di Jesus athi haria 
ni'avini hi'iki-ra okava'ihokivini hija: 

“Joao Batista ija'ari-ra 
kanavini paha bodinia. 
Deus vania bikaronara bana o Ma'onahai Jahaki 
avava'ini bodinia hojara kaimoni.” 
Jesua bini'a'bo'da'iki. 

17 Jesu-ra agathanivini hiki akadika'da'di kaimoni hina, 
Ma'onahai Jahaki haria avi'onani'ihi. Ma'onahai Jahaki haria 
avi'onanivini vani fori vihira adani jaboni va'ora avi'onani'avini 
ada Ma'onahai Jahaki Deua bikarona'iki. Deus va'ora nofiki adani 
judeus kaija'ari vihiriki, kidija'ari vihira kaimoni. Ni-okaathiriki ida 
Deua binofiki. Ova'ahamanihi — va'ora ni'aha ada Pedro. 

18Pedro athi-ra vakamitha'aha, avakariaka'aha ada Pedro. Deu-ra 
khai vani'a'aha, vakhani'aha: 

—Deus va'ora nofiki jaboni adani judeus kaija'ari vihiriki 
vakadihojai asohiriki-ra vakava'ipahinivini, va'ora no'ara kaimoni 
mahi ja'dini anokhomirikia. 


Jesus Cristo kaija'ari Antioquia sidajia vahojaki 


19Hari. Oniaroa, Estêvão abini'ina naothinia kama'da'iki ida 
vajari'daki Jesus athi-ra vanaaba'iki-ra va'ora vanajahariharivini, 
oniani ida va'ora akarakhanakhama'ia. Vahoariha Fenícia kaarabonia 
avikha'iki. Vahoariha Chipre kajoviri kakaarabonia avikha'iki. 
Vahoariha Antioquia sidajia avikha'iki, aviga'ina. Avaadahaoni'ina adani 
Jesus athi-ra vanaaba'iki, vara vavani'abakhiavini ida Jesus varani hina. 
Judeus kaija'ari ka'oa vakadiania vara vavani'avini ida moni jahaki. 

20 Antioquia sidajia avakhanoha adani Jesus athi-ra vanaaba'iki 
vahoariha. Hiva'oani vara va'ora vani'a'iki adani judeus kaija'ari 
vihiriki. Va'ora vani'aha: 

—Moni jahakia a'onira akanamoniki bana hari. Ka'da'di jahaki 
ada Jesus Cristo oniki — vakhaniha. Hi'adani moni nanamithava 
abono vaibavi ka'oa Chipre kajoviri kaoniki, vahoariha vaibavi Cirene 
sidaji. 21 Deus va'ora kakodiavini mani ida Jesus varani hina-ra vara 
vavani'avini hija, oniani ida ija'ari vaipohikia vakajaridaravini hija. Jesus 
kania vaabono gahinai vanihavini hiki vakadika'da'di kaimoni hina. 

22 Jesus Cristo kaija'ari Jerusaléa vahojakia vakamitha'ihi ida 
moni Antioquia sidaji kaija'arini Jesu-ra vanofijahakivini. Oniaroa, 
vakarona'aha ada Barnabé, Antioquia sidajia okhana, va'ora 
navanavanaha'avini. 

23Akhano'aha, va'ora nokiaha adani ija'ari Jesus kania gahinai 
vaabono vaniha'iki nihanikia Deus va'ora kajoamora'avini. Khai 
niaha ada Barnabé. Va'ora nava'isohi'aha: 

—Hari'a bana vakava'ipahini oni Jesus ipohina avihini. Mahi 
hahavi bana Jesus athi-ra vanaaba'a. Vanofika'oa bana o Jesus — 
va'ora ni'aha ada Barnabé. 

24Hari. Makhira jahaki ada Barnabé. Ma'onahai Jahakia 
va'i binahonariahihiki ada. Barnabéa bivakaijokajahakiki ada 
Jesus. Antioquia sidajia Barnabé hojana oadani ija'ari vaipohikia 
vanofijahakiha ada Jesus vakadika'da'di hina. 

25 Oniaroa, ajihi'aha ada Barnabé, Tarso sidajia okha'aha, Saulo- 
ra nako'dihavini. 26 Bikaraga'aha, biavikha'aha ada Saulo Antioquia 
sidajia. Badara, pahakari, vajoronibakhiaha adani Barnabé, Jesus 
Cristo kaija'ari khama. Barnabé, Saulo khama ija'ari vaipohiki-ra 
va'ora vaka'ojomo'i'aha. Antioquia sidaji kaija'arini va'ora vanaonivini 
adani Jesus vaipohihava abono afobiinini Cristo kaija'ari. 

27 Oniaroa, Jerusaléa vikhaha adani Deus athi namoniva abono 
Antioquia sidajia avakhano'aha. Va'ora vanava'isohijoravini hi'ihi 
ida namitha'iariki. 28Vajoroni'aha adani Jesus vaipohihava abono, 
gaa'aha ada Deus athi namoniva abono Ágabo oniki. Ma'onahai 
Jahaki va'i binahonariahihivini vani Ágabo va'ora ni'aha afojora: 

—Arabo hahavi kaija'arinia vakainamoki bana ida vakadi'bai 
— niha ada Ágabo. Hari. Arabo ipohiki kaka'da'dini Cláudio oniki 
hojana kari namitha'iki ida athii, vakainamo'iki ida 'bai. 

29Hari. Ágabo athi-ra vakamithaha adani Jesus vaipohihava 
abono, vaabono vara vakani'akhama'aha: 

—Jahaki ida jiniroa Jesus kaija'ari-ra va'ora akajoamoravini 
Judéia kaarabonia vahojaki — vakhaniha. Oniania, 
vakajiniropa'itxiki va'ora vano'a'aha pa'itxia. Vakajinirodoroniki 
va'ora vano'a'aha jiniro doronikia. 

30 Jiniro-ra vagathaniha adani Barnabé, Saulo khama, ai 
vavaniha'ihi Jerusaléa avisa'ihi. Avakhano'aha, Jesus vaipohihava 
abono vavaka'da'diva vakadiania jiniro-ra avarakha'aha adani 
Barnabé, Saulo khama. 


Pedro gathana varani hini 


1 2 1Hari. Jerusaléa hojaha ada arabo kaka'da'dini Irojia 
oniki. Oniaroa, va'ora najaharihari'aha adani Jesus 

Cristo kaija'ari. 2Irojia bihonariaha ada kidihonai abono Tiago-ra 
naabinihavini. Joao ka'aajo ada Tiago. Oniaroa, tarasara fori hikia 
Iroji kahonaia bisaka'aha ada Tiago, abini'aha. 

3Tiago abinina va'ora khai ni'aha adani judeus kaija'ari, 
oniani ida Iroji Pedro maina gathana-ra vahonariahivini hija. 

Pão kathoramananiriki kakaihinikani amonahani vani Pedro-ra 
vagathi'aha. Páscoa oniki ida ihinika. 

4Hari. Pedro-ra vagathiha, cadeia avibai'aha. Iroji va'ora 
honariaha adani sorara: 

—Avakadava'ajahaki bana o Pedro ajihirara kaimoni. 

Sorara avako'bamahakhamaki Pedro-ra avakadava'aki afoha'oadaha. 
Avakaabosinakhamana adani sorara avako'bamahakhamaki vagavagani, 
safini sohirarina, safini a'birina, joma 'bo'dahini. Irojia binokhahi ida 
Páscoa kaihinikani amonahani anokhomini Pedro-ra vikhaonanira 
kaimoni, ija'ari vaipohikia vanokira kaimoni ada Pedro abinina. 

5Ọniaroa, Pedro-ra avakadava'aha adani sorara cadeia. Cadeia 
hojana oadani, Deu-ra vakanikhariaha'oadahaha adani Jesus Cristo 
kaija'ari Pedro-ra kajoamorara kaimoni. 


Deus Pedro-ra akava'ijoa'avini 


6Hari. Oniaroa, Irojia binofiki abinina ada Pedro afokajoma. 
Joma abinirina oadani, vadiha ada Pedro cadeia kabodinia. 
Dabohana kihiki corrente ko'bamiki. Sorara vi'bamiki vahojaki 
kidiania, varakhaniamaniha ada Pedro. Cadeia kaathani 
kabanininija vahojaha adani sorara jaboni vanokina. 

7Pedro vadina kaba'i nokiajoraki'aha ada Deus ibavi kaija'arini. 
Vaga'ihi ida ibavi bivahojaki kani. Amadosia bira'bani'bani'aha, 
Pedro-ra nanokiaha'avini. Bini'aha: 

—Gamajoraki'a bana. 

Ka'oniani oa kakhanoni'ihi ida sa'a kodabohani. 

8—Inakaramisi bana oni kadacinturao. Kasandáliaha'a bana — 
niha ada Deus ibavi kaija'arini. Pedroa binaaba'ihi ida Deus ibavi 
kaija'arini athi. 

—lIkaimaha'a oni kadakarahobi bana. Kodiania okha'a bana — 
niha ada Deus ibavi kaija'arini. 

9Okhananavaha ada Deus ibavi kaija'arini, okasiaga'aha ada Pedro 
cadeia okhaonani'ina. Adaha'ina kaba'i ada Pedro, ni-biogaki ida ka'oa 
hini okhaonani'ina, vadami ka'oa bivanihamanihi ida adaha'ina. 

10Sorara vavahojaki kania varadahaha, avikhami'ianaha. Sorara 
vahoariha vavahojaki kania varadaha'ianaha. Ni-sorara va'ora 
vanoki'iki varadahana. Cadeia kakavasiribanini kakaferroni 
kaathani kania avakhano'aha. Ka'oniani oa akarabikhajaha'ihi 
ida bakatha, varadaha'aha. Sidaji kahagihinia vakaikahi'aha, 
vaadaha'aha. Avisoni'aha ada Deus ibavi kaija'arini. Gaakosoana 
hoja'aha ada Pedro hagihia. 

11 Hari. Va'i bodinia abono-ra vara nï'a'aha: 

—Ka'oa oamani hijanani hida oadahana. Kodika'da'dia 
bikarona'iki ada ibavi kaija'arini hora akava'ijoara kaimoni Iroji 
sa'a kabodinia. Hora vanaima'banavini-ra vanofiki adani judeus 
kaija'ari. Jesus hora akava'ijoa'oamani'ia! — abono-ra nia'aha ada 
Pedro. 

12Bikava'ibodivarani'ihi ida namitha'iki kidiania, naothinia Maria 
gorania okha'aha. João Marcos kaamia ida Maria. Maria gorani 
bodinia vajoroni'iki adani ija'ari vaipohiki Deu-ra vara vani'aki. 

13 Maria gorania kaikahiha ada Pedro, too too bikani'a'ihi ida 
bakatha. Badani abono Rode onikia bikanavanavanaha'ihi ida 
bakatha too too khaniki. 14Rodea bikamithahi ida Pedro athi, 
khai bini'a'ihi ida Pedro kha'ina. Biakava'i'birini'ihi ida bakatha-ra 
akarabikhaivini khaii nini. Biakarabikhairavini vani ki'darahihia 
ajoimi'ihi, va'ora nava'isohihavini hiha ada Pedro hoja'ina bakatha 
kabanininija. 

15Vani'ahi ida Rode: 

—l|va'ini bajadidioamani'ia. 

—lIniani, ova'i bajadidirihi. Ka'oa oamani ida oni'aki — Rode 
va'ora ni'a'aha. Vani'a'ihi: 

—Pedro abono ka'oa ida inoki'ia vahabini — vakhaniha, 
vakajari'davini ida Rode athini. 

16 Vara vakhanina kaba'i, Pedroa too too bikani'ahaha'oadahahi 
ida bakatha. Hari. Avakarabikhai'ihi ida bakatha, Pedro-ra 
vanoki'aha, varapata'aha. 

17 Hari. Pedro va'ora kaabani'aha sa'a viso vakhanira kaimoni. 
Va'ora nanamithavini hi'ihi ida Deua biarakhaonani'avini cadeia 
hojana. 

—Va'ora vanava'isohiha'a bana adani Tiago, arigamina Jesus 
kaija'ari vihiki Deus hora kajoamora'avinia — va'ora ni'aha ada 
Pedro. Oniaroa, ajihiha, ibavi hoariha okha'aha. 

18Oniaroa, vagavagani ofini va'ora najaro tharararaha'aha 
adani sorara cadeia kabodinia vahojaki. Ni-aviga'iki ada Pedro 
hana okhaonanina, ni-aviga'iki hana hoja'ina, oniani ida va'ora 
najaro tharararaha'ia. Vakadihojai hiki sorara vavaka'da'diva 
bivahonariahivini ada abinina gatha'iki-ra akadava'ajahakiriki. 

191roji va'ora honaria'aha Pedro-ra vanako'dihavini. Ni- 
vakaraga'iki. Iroji va'ora nana'dohiha adani sorara Pedro-ra 
avakadava'aki nihanikia ajihi'ina. Va'ora nana'dohivini naothinia 
va'ora vahonariahi'aha vaabini'ina. 

Oniaroa, Judéia kaarabonia ajihi'aha ada Iroji, Cesaréia sidajia 
okha'aha, hoja'aha. 

Iroji abini'ina varani hini hida 

20Hari. Oniaroa, arabo vaka'da'diva Iroji oniki va'ora 
kava'ijokojokoha'oadahavini adani ija'ari Tiro sidaji, Sidom 
sidaji hikia vahojaki. Sidaji kaija'arini va'ora vakaronaha adani 
vakadija'ari vaipohiriki Iroji-ra avanariakaha'avini. Bilasito 
kani miro'a avikha'aha. Iroji kahonai abono vaipohiki-ra va'ora 
honariafiahaki ada Bilasito Iroji gorana bodinia. 

Hari. Bilasito kania avikhaha adani Sidom sidaji kaija'arini, 
Tiro sidaji kaija'arini khama, Bilasito-ra vakanikhariaha va'ora 
kakodiara kaimoni. Naothinia Iroji kania avikha'aha. Iroji-ra 
vakanikhariaha va'ora kaihamahijanarara kaimoni. Tiro sidaji 
kaija'arini, Sidom sidaji kaija'arini vihikia vagathanibakhiaki ida 
vakadi'bai, vakadikiivi hiki Iroji kaaraboa, oniani ida Iroji va'ora 
kaihamahivini-ra vanofiravini hija. 

21 Oniaroa, vaabono vakanamahi'aha vaabono vara 
vakani'akhamavini kaimoni. Arabo kaka'da'dini kamakari jahaki- 
ra kaimaha'aha ada Iroji. Ka'da'di kavithi ibavinia vithi'aha, va'ora 
vara nia'aha. Tororihi ida Iroji kavarani. 22Vara nina naothinia 
vabodi'baraha'aha adani Iroji athi-ra vakamitha'iki: 

—Makhira hiriha o vara nira. Deus oamani o vara nira 
— vakhaniha. 

231rojia bivajahaki ida Deus hina vakahivini. Ni-va'ora nava'isohiki 
makhira ka'oa hina, oniani ida jorakia Deus ibavi kaija'arinia 
binakavamonivini hija. Ka'doki'ahapikiha, abinijoraki'aha. 

24 Oniaroa, Deus athi-ra avavikhaoni'aha. Ija'ari vaipohikia 
vakamitha'ihi, ni-vakajari'da'iki. 

25Hari hi'ihi ida vakadibadani Jerusaléa, Saulo, Barnabé khama 
Antioquia avajoi'aha. Okha'aha ada João Marcos vakadiania. 


Kama'da'ihi ida Paulo, Barnabé vihiki vaadahana varani hini 


1 3 1Hari. Oniaroa, Antioquia sidajia vajoronibakhiaha adani 
Jesus Cristo kaija'ari vaipohiki. Vahararana vahojaki 

adani Deus athi namoniva abono, ija'ari vaka'ojomo'iva abono 
vihiki. Onivani fori hihi ida vaonina: Barnabé, Simão, Lúcio, 
Manaém, Saulo vihina. Tapajona ada Simão. Lúcioa biva'banaki 
ibavini sidaji Cirene oniki. Manaém, Iroji khama isai vihina kari 
vaabono vavavijavajabana'iki. Karaho'aha ada Iroji kohana arabo 
vaka'da'diva hi'aha. 

2Hari. Vajoronijabana'aha adani Jesus athi-ra vanaaba'iki Deu- 
ra vakanamasivivini. Vako'baina kaba'i vi'bairina vahojaha Deu-ra 
khai vani'avini. Vajoronina vani Ma'onahai Jahaki va'ora ni'aha: 

—Va'ora vanahoariha bana hadani Saulo, Barnabé khama kodimoni 
vihina. Va'ora onofiki hadani bana bada vani'aja kaimoni ida badani 
va'ora ohonariavini hi'iki, Jesus monina-ra avavaadahaonira kaimoni. 

3Vi'bairina kaba'i adani Jesus athi-ra vanaaba'iki, Saulo, Barnabé 
vihiki va'da'di a'ani namani vakaabadavini Deu-ra vara vani'a'avini 
va'ora kakodiara kaimoni. Oniaroa, va'ora vakaamina'aha. 


Chipre kajoviri kakaarabonia vaadaha'iki adani Saulo 


4Hari. Oniaroa, Antioquia sidajia ai vihi'aha adani Barnabé, 
Saulo khama. Ma'onahai Jahaki va'ora honariavini avikhana 
ibavi hoariha. Selêucia sidajia avikharafoniha, kanava kakarahoa 
vakidama'aha vahoariha khama, ai vakihi'aha. Chipre kajoviri 
kakaaraboni-ra avakanikha'aha. 

5Avako'omisi'aha Salamina sidajia. Judeus kaija'ari Deu-ra vara 
vani'avini kagorania avikhaha afonana va'ora vanava'isohivini 
hi'ihi ida Deus athi. João Marcos hojaki Saulo vakadiania 
vakadibadani biakodiavini. 

6Ai vihi'ianaha adani Barnabé, avikharimanani'aha, Pafos sidajia 
avakhano'aha. Vakaragarari'aha ada makhira Bajiso oniki. Arabani 
kabadani fori hiki ida kidibadani. Judeus kaija'ari ada. Deus athi 
namoniva abono hina-ra kahi'badaraki ada. Onina hoariha grego 
athinia Elimas. 7Elimas kava'ahi ada kajoviri kavaka'da'diva Sérgio 
Paulo oniki. Ogahaki ada Sérgio Paulo. 

Hari. Kajoviri kavaka'da'diva va'ora kaboa'iha adani Barnabe 
vara vavani'aja kaimoni ida Deus athi. Bikamithavini binofiki ida 
Deus athi kavaranihi. 8Elimas ni-va'ora vajahaki adani Barnabé, ni- 
binofiki ada Sérgio Paulo abono-ra gahinai nihavini Jesus kania. 

9Ma'onahai Jahaki Saulo va'i-ra nahonariahihi'iki. Sauloa vada 
bini'aha ada arabani Flimas oniki. 10Bini'aha: 

—Jahari fori ihi'oamanija. Ivajahariki ida nahina hahavi jahaki. 
Ijahari'oamanija. Korijanahia ikavaraniki i afobakhia. Ka'oa 
oamani ida Deus athia akavaranina. Ka'oa hirihi ida ini'aki Deus 
athi. 11 Deus ira naabosivini kadahojai jahariki nahina jaharikia. 
Ikamaodorohaki bana i. Deus ira naabosivini oadani, ni-inokijanaki 
bana ida safini vagana — Sauloa bini'aha. 

Jorakia Elima binokihi ida nokho ha'dini ihimini. Kamaodorohana 
binako'di'aha ada hoariha sa'a biakavanamara kaimoni. 12 Arabo 
vaka'da'diva vada bini'a'ihi ida Elimas pohimaja'ina, oniani ida Jesus 
varani hina-ra kajari'daravini hija. Bikava'ibodivaranikaraho'ihi ida 
Jesus varani hina Sauloa bikava'ojomo'ihaki. 


Pisídia kaarabonia vaadahaki adani Paulo 


13Hari. Oniaroa, Pafos sidajia ai vakihi'aha adani Paulo. Saulo onina 
hoariha Paulo. Avakakha'aha. Panfília kaarabonia avako'omisi'aha. 
Vigaimoraha'aha Perge sidajia avikhaha, avakhano'aha. Oniania João 
Marcos va'ora nahojaha'aha, Jerusalea ajoi'aha. 

14Perge sidajia ai vihiaha adani Paulo, Barnabé khama. Pisidia kaarabonia 
avikhaha, Antioquia hoariha sidajia vakaikahi'aha. Avakoirina kamahini 
vani judeus kaija'ari Deu-ra vara vani'avini kagorania avi'oiha vavithi'aha. 

15Hoarana vara bivani'ahi ida Deus kava'isohihi jiriki. Hoariha 
maina vara bivani'ahi ida Deus athi namoniva abono kohana vaathi 
kapapirani. Hari hi'ihi ida papira-ra vara vani'avini. Judeus kaija'ari 
Deu-ra vara vani'avini kagorani avakadava'ava abono vaathi-ra 
vakarona'aha Paulo vakadiania. Vani'aha: 

—Arigamina, ija'ari-ra avanava'isohivini-ra avanofihi; ba va'ora 
vanava'isohi Deus athia — Paulo-ra vani'a'aha. 

16Gaamanani'aha ada Paulo. Va'ora kaabani'aha sa'a, mitha vani'aja 
kaimoni ida kidivarani. Paulo va'ora ni'a'aha adani ija'ari hahavi: 

—A'onivaniti arigamina, Israel kaija'ari a'oni. A'onivani judeus 
kaija'ari avihirini kaba'i Deu-ra khai avani'aki. Mitha vani'a hida 
a'onira vara oni'avini. 

17 Vara ovanfaki bana ada Israel kaija'ari vakadiDeus. Deus 
va'ora nagathogatho'iki adani akadija'ari avikhananavaki, kidija'ari 
vihira kaimoni. Egito kaarabonia vahojana kari Deus va'ora 
ana'ba'di'iki adani. Vakadiarabo hirini ida Egito kaaraboni. Danoki 
ada Deus, oniani ida Egito kaarabonia va'ora anivini hija. 

18 Avikhaonanina naothinia 40 badara ipohini Deus va'ora 
kahinanika'aha amasia. Deu-ra vanofijahakiravini kaba'i, Deus 
va'ora kahinanika'aha. 1? Deus va'ora kakodiavini hiki ida Canaã 
kaaraboni ahoroani. Va'ora naabini'aha adani 7 vihiki nação 
afohahavi Canaa kaarabonia vahojaki. Arabo kaija'arini vaabinina 
naothinia Deus Canaã kaarabonia va'ora no'a'aha adani Israel 
kaija'ari. 

20 Hari. 450 badara ipohini vavahoja'ihi ida arabo. Naothinia 
Deus va'ora honariahanana'aha adani ija'ari nasohiva abono va'ora 
vaka'da'dira kaimoni. Naothinia bihonariaha ada athi namoniva 
abono Samuel kohana oniki vakadiania. 

21 Akadija'ari avikhananavakia vani'aha ada Deus: 

“Anofiki ada arabo 
vaka'da'diva haria 
vasohiki kaimoni. 

Haria nava'isohi bana 
hana hina ada inofira 
akadika'da'di hina.” 

Oniaroa, Deus va'ora nava'isohi'aha va'ora vaka'da'dira kaimoni 
ada Saul kohana. Saul kaabi'i onina Quis kohana. Kidi'arahoda 
kohana ka'arahoda Benjamim kohana oniki. 40 badara ipohini Saul 
va'ora vaka'da'di'aha adani Israel kaija'ari. 

22 Naothinia Deua biani'aha ada Saul ka'da'di hijanarara kaimoni. 
Bianivini naothinia Deua bihonariaha ada Davi kohana kidija'ari 
vaka'da'dina hiki kaimoni. Deua vara bivani'aha ada Davi: 

“Ovajahaki ada Davi oniki Jessé kohana kaisai. 

Ovaria bada bini'aki bana ida badani hahavi 
onofiki.” 

Niha ada Deus. 23Davi kohana kahanodi avijavaronisiagaki 

ada Jesus. Deus Jesu-ra honariavini va'ora akava'ijoara kaimoni 
adani Israel kaija'ari. (Judeus kaija'ari vaonina 'bamini ida Israel 
kaija'ari.) Deus va'ora nava'iponijoravini hiki akava'ijoahi abono-ra 
karonavini. 

24 Jesus kabadani kama'dani viahania Joao Batista va'ora 
nava'isohibakhiaki adani Israel kaija'ari hahavi: 
“Vakava'ipahini'a oni 
avakadihojai asohiriki 
bada avani'aki mahija 
a'onira okanavini.” 
Va'ora ni'abakhiaha. 
25 Hari hi'ini ida Joao Batista kabadani, va'ora ni'a'aha: 
“Hora avakava'ibodivaranimanija koda 
hi'ada avanokhaki hora avavanihamanija koda? 
Ni-kha'iaki kaho ada ovari avanokhaki. 
Homiro'a okhaja. 
Ovari kasiagaki bana ada. 
Kada'di oamani bana ada. 
Hovani ka'da'di ohirihi. 
Kidihonai abono oamani ho.” 
Va'ora ni'aha ada João Batista kohana. 

26Paulo asia va'ora vara ni'aha adani ija'ari Deu-ra vara 
vani'avini kagorania vahojaki: 

—Oigamina, a'onivani. Abraão kohana kahanodi 
vavijavaronisiagaki avakadimoni hida Deus ija'ari-ra akava'ijoavini 
kavaranihi. A'onivani Deu-ra avakanamasivivini judeus kaija'ari 
avihirini kaba'i, avakadimoni hini jaboni ida Deus athi. Harivani 
afohahavi akadimoni hini ida Deus athi, haria akava'ijoavini-ra 
nofivini. 

27 Jerusalém sidaji kaija'arini, judeus kaija'ari vanava'isohiva 
abono vihiki khama ni-avigaki ada Jesus ija'ari hahavi ka'aihotahi 
abono hina. Aakoirina kamahini hahavi ija'aria vara bivani'aki 
ida Deus athi namoniva abono vaathi Deus athi kapapirani 
hojaki. Vakamithavini kaba'i ni-avigaki ida Deus athi namoniva 
abono kohana vaathi nahina hini. Avigaravini kaba'i, Jesus kania 
namitha'ihi ida Deus athi namoniva abono kohana vaathi. Jesu-ra 
vanaabinivini mani ida vaathi nanamithani hi'ia. 

28Hojai asohirikia kahojairina kaba'i ada Jesus, vanako'dihi 
ida hojai asohiriki kidiania. Ni-vakaraga'iki. Badani asohirikia 
kabadanirina kaba'i, vanaabinivini vanofi'aha. 

Oniaroa, Pilato-ra vani'aha: 

“Ivahonariahi o Jesus 

abinina.” 

29 Jerusalem kaija'arini, vakadika'da'di khama bada 
vani'ahahavihi ida Jesus varani hina Deus athia 
bivava'isohihijora'iki. Deus athi namitha'ini naothinia 
Jesus vaipohihava abonoa vaani'ihi ida Jesus aba'ona ava 
akasanakhamakia, avibai'ihi ja'di hodijama'oki bodinia. 30Deus 
vania bianahoki'ara ada Jesus. 

31 Ahoki'ina naothinia mahi ipohikia Jesus abono-ra 
nanokia'ianaki vaipohihava abono vakadiania. Hi'adani Jesus 
ahoki'ina-ra vanoki'iki Galiléia vaadahajabanaki adani, abinina 
viahania. Jerusaléa avikhajabanaki adani Jesu-ra vavaipohihavini. 
Jesus ahoki'ina-ra vanokivini mani ida Jesus varani hina-ra vara 
vavani'avini hi'ia. Israel kaija'ari-ra va'ora vanava'isohibakhiaha 
vanoki'ikia. 

32Haria hida rakhaki a'onira anava'isohihavini Jesus monina 
jahakia. 33Deua bada bini'a'iki ida athi akadija'ari avikhananavaki- 
ra va'ora nava'iponijoravini hi'iki. Vakadihanodi kaisai 
vavijavaronisiagaki hari. Deus Jesu-ra anahoki'avini kavaranihi ida 
namitha'ia. 

Deus athi kapapirani pitani Salmo oniki 'bamikia hojaki ida 
athii: 

“Ivani kodisai i. 
Hidakaba'i kadabi'i 
ohina-ra okahiki ho.” 
34Deua vara bivani'a'iki ida Jesus ahoki'ina kavaranihi afojora. 
Biva'aharihi ida Jesus aba'ona 'bathani. Deua bini'aha: 
“Bo'dakari Davi kohana-ra onava'isohijoravini hi'iki 
a'onira okajoamoravini, 
oniani ida oathi-ra bada 
oni'avini hija. 
Ka'oa oamani ida a'onira okajoamoravini 
kavaranihi.” 
Nimania ida Deus athi papira hojaki. 35Papira pitani hoariha 
hojaki ida athii jaboni: 
“Deus, ni-iva'ahaki 'bathani ida kadahonai abono 
jahaki aba'ona. 
Iathini-ra naabahaha'oadahaki ada kadahonai abono 
jahaka'oaki.” 

Nimania ida papira athini. 

36 Asia vara niha ada Paulo: 

—Davi kohana hokina oadani bada bini'a'iki ida badani 
Deua binofiki. Na'arihavi hi'ina vani abini'aha, ka'damaha'aha. 
Kidi'arahoda avikhananavaki vaka'damana 'dihania Davi aba'ona-ra 
vaka'dama'aha. Oniaroa, 'batha'ihi ida Davi kohana aba'ona. 

37 Jesus aba'ona vani ida Deua bianahoki'ia, oniani ida aba'ona 
na'bathani hirija. 

38-39 Oigamina, ka'oa oamani hida Jesus ahoki'ina varani hini. 
Jesus ahoki'ina mani ida Deus ija'ari kahojai asohiriki-ra na'biravini 
hija, oniani ida ahoki'ina kavaranihia a'onira ananamithavini hija. 
Avarigavini anofiki jaboni hida moni. Deus kava'isohihi jiriki-ra 
avanofivini kaba'i, ni-avanaabahaha'oadahaki, oniani ida Deus 
avakadihojai asohiriki-ra na'biraravini hija. Jahaki ida Jesus kania 
avaabononi gahinai avanihavini. Ija'ari Jesu-ra vavakaijokahi, athi 
vanaabahi; Deus vakadihojai asohiriki bina'birahi. 

40-41 Deus athi namoniva abono kohana vani'a'bo'da'iki: 

“A'onivani Deus athi-ra 
avakanahahanihabakhiaki, 
mitha vani'a. 
A'onira narapatahi, 
avaabiniki bana a'oni. 
Avakajari'daki bana ida 
kodibadani bada oni'a'iki 
avanokivini kaba'i. 
Hoariha a'onira 
nava'isohijahakivini kaba'i, 
kodibadani-ra 
avakajari'dahi.” 
Nimania ida Deus athi. Avakava'igairi bana mahija Deua bini'a'iki 
a'onira napohimajaravini — Paulo va'ora ni'aha adani ija'ari vajoroniki. 
42Oniaroa, judeus kaija'ari Deu-ra vara vani'avini kagorania 
avikhaonani'aha adani Paulo, Barnabé khama. Avikhaonanina 
kaba'i, Paulo athi-ra vakamitha'iki Paulo-ra va'ora vani'aha: 

—Aakoirina kamahini vikha'iana bana mahija haria 
avanava'isohi'ianavini Jesus varani hina — vakhaniha. 

43 Oniaroa, judeus kaija'ari Deu-ra vara vani'avini kagorania ai 
vihiaha adani ija'ari hahavi vajoroni'iki. Judeus kaija'ari vaipohiki 

va'ora vavaipohiha'aha adani Paulo, Barnabe khama. Paulo-ra 
va'ora vavaipohihavini jaboni adani judeus kaija'ari vihiriki Deu- 
ra vanofi'iki. Paulo vara va'ora ni'aha adani ija'ari hahavi va'ora 
vavaipohiha'iki: 

—lja'ari-ra kajoamorabakhiaki ada Deus. Vakapoari bana ada 
Deus mahija a'onira kajoamoraha'oadahavini — Paulo va'ora 
vani'aha. 

44Hari. Avakoiri'ianana kamahini sidaji kaija'arini vaipohiki 
avikha'aha judeus kaija'ari Deu-ra vara vani'avini kagorania, 
vakamithaja kaimoni ida Deus athi. 45 Judeus kaija'ari va'ora 
vanokiaha adani ija'ari vâipohiki vajoroni'iki Paulo kavarani-ra 
vakamithamahaki. Avakabaivini hiki ada Paulo, ovani ija'aria 
bivajoronivini. Paulo-ra avakabai'aha, oniani ida Paulo-ra 
vakanavaranihavini hija. Paulo korijanahi ka'oa kavaranina-ra 
vakahi'aha. 

46 Vakanavaranihavini kaba'i, ni-Paulo va'ora vifiniki, vara va'ora 
niamaniha: 

—Judeus kaija'ari avihihi, a'onira ananamithahi Deus 
athia. Jahaki ida a'onimiro'a avakamithavini. Avaabononi 
avanakaidivaravini mani ida Deus a'onira kajoamoravini- 
ra avanofiravini hija. Ni-avanofiki ida avakadimahi Deua 
bianaja'divini hidiaja. Kidiania avarikhani-ra avanofiri'oamanija. 
Deus athi-ra avakajonivini mani ida a'onira anahojahavini hija. 
Judeus kaija'ari vihiriki vakadiania vara avavani'aki bana ida Deus 
athi. 

47 Deus athi kapapirania hojahi ida honari: 

“Ira okaronahi arabo hahavi kaija'arini vakadiania 
vava'i bodini inavagaja kaimoni, avigaja kaimoni 
ida va'ora oakava'ijoavini onofivini.” 
Nimania ida Deus athi haria honariavini hi'iki — niha ada Paulo. 
48Paulo athi-ra vakamitha'aha adani judeus kaija'ari vihiriki, 
khai vakhani'ahapiki'aha, vani'aha: 

—Jahaki ida Deus athi — vakhaniha. Deus va'ora 
nagathogatho'avini mani ida Deus athi-ra vakajari'daravini hija, 
oniani ida vakadimahi anaja'dini hija, mahi jahaki anokhomiriki-ra 
vavahojavini hija Deus kania. 

49Oniaroa, Antioquia kaarabonia okha'okhaonihi ida 
Jesus varani hina. 50Judeus kaija'ari varani jaharikia va'ora 

vakanavaraniha'aha adani Paulo, Barnabé khama, sidaji 
vaka'da'diva vakamithaja kaimoni. Gamoa jaboni vakamithaki ida 
Paulo vajaharina varani hini. Hi'adani gamo vakanahina'ahapikiki. 
Judeus kaija'ari vihirina kaba'i Deu-ra vanofiki adani. 

Sidaji vaka'da'diva, gamo vihikia vakamitha'ihi ida Paulo 
vajaharina varani hini, oniani ida Paulo-ra va'ora vakaihamahivini 
hija. Va'ora vanofiki ida va'ora vanajahariharivini va'ora 
avakakoja'aha ibavi hoariha avikhara kaimoni. 

51 Oniaroa, Pauloa vana'dara'dara'ihi ida khomakhomani 
vakadisandália hojaki. Ija'ari Deus athi-ra vakajoniki-ra 
vakavarajomivini ida sandália-ra vakana'dara'daravini. 

Oniaroa, ai vihi'aha. Icônio sidaji onikia avikha'aha. 52 Antioquia 
sidajia va'ora vanahojaha'aha adani Jesus vaipohihava abono. 
Ma'onahai Jahaki vava'i binahonariahihivini mani ida khai va'ora 
ni'ahaha'oadahaja. 


Iconio sidaji avikhaki adani Paulo 


1 4 1 Hari. Oniaroa, Icônio sidajia vakaikahi'aha adani 

Paulo, Barnabe khama. Vakadibadani hiki vania 
vakabadani'ianaha. Onivani fori hi'ihi Antioguia sidajia namitha'iki 
Icênio sidaji maina namitha'ianahi. 

Judeus kaija'ari Deu-ra vara vani'avini kagorania avikhaha, 
Jesus varani hina-ra vara vavani'a'ianaha. Paulo kavarani-ra 
vakajari'daravini mani ida ija'ari vaipohiki Jesus kania vaabono 
gahinai vanihavini hija. Judeus kaija'ari vaipohiki ni-vakajari'daki. 
Judeus kaija'ari vihiriki jaboni ni-vakajari'daki. 

2 Judeus kaija'ari vahoariha vani adani vajari'daha. Judeus 
kaija'ari Jesu-ra vanofiriki va'ora vara vani'aha adani judeus 
kaija'ari vihiriki, va'ora vanajahariharira kaimoni adani Paulo, 
Barnabé khama. 

3Hari. Mahi ipohikia Icônio sidajia vahoja'aha adani Jesus athi 
avavaadahaoniva abono vi'bamiki. Ni-Paulo, Barnabé khama va'ora 
vifiniki adani vajari'daki, vara vavani'amanihi ida vakadika'da'di 
Jesus varani hina afobakhia. Paulo kavarani hibakhiaki Jesus 
ija'ari-ra kajoamoravini. Jesus va'ora kakodiavini mani ida 
Paulo Jesus kabadani danoki-ra vakaabokavini hija. Ipohiki ida 
vakadibadani jahaki danoki. Icônio sidaji kaija'arini vanokivini 
mani ida Jesus monina ka'oa hini-ra avigavini hija. 

4Vakadivarani-ra vaakajaridakhama'aha adani Paulo athi-ra 
vakajaridaki, Paulo athi-ra vakajari'dariki khama. Paulo athi-ra 
vakajaridaki va'ora vanofiki adani judeus kaija'ari. Paulo athi-ra 
vakajari'dariki va'ora vanofiki adani Paulo. 

> Oniaroa, vaabono vara vakani'akhama'aha adani vajari'daki, 
hiva'oani judeus kaija'ari, judeus kaija'ari vihiriki, judeus kaija'ari 
vanava'isohiva abono khama. Vani'aha: 

—Var'ora anajaharihari'ava adani Jesus athi 
avavaadahaoniva abono. Va'ora anagaha'ava jadia — vaabono 
vakanaaminakhamavini vakhaniha. 

6Pauloa vakamithahi ida va'ora vanaabinivini monini, aviga'aha. 
Listra sidajia avikha'aha. Derbe sidajia jaboni avikha'aha. Licaônia 
kaaraboni kasidajini ida Listra, Derbe hiki. 7Sidaji kaaraboni 
maakarini avaadahaoni'aha, ija'ari-ra va'ora vakanamoniha'avini 
Jesus monina jahakia. 


Listra sidaji vaadaha'iki adani Paulo 


8 Hari. Oniaroa, Listra sidajia hojaha ada makhira adahariki. 
Biakavikhaonanijahaki ida 'dama kajaharini, ni-adahana-ra 
kaaboka'iki. 9Paulo i'oaria vithiha ada makhira adahana-ra 
kaabokariki, Paulo athi-ra kamithaha, ni-bikajari'daki. Pauloa 
biogaki ida athi kajari'darini hina, aihotana-ra kajari'daravini 
jaboni, oniania Pauloa vada bini'aha, 10athi 'barakia bini'aha: 

—Gaa'a. 

Gaamananijoraki'aha, adaha'aha. 11Ija'ari vaipohikia vanoki'ihi 
ida Paulo kabadani, Licaônia kaaraboni kaija'arini vaathia 
vabodi'baraha'aha: 

—Deus oamani hadani vikha'ara akadiania makhira vihina. 

12Paulo, Barnabé khama ija'ari vakadideus va'ora vavanihaha. 
Vara vavani'a'aha ada Barnabé: 

—Ovari ada akadiDeus Júpiter oniki — vakhaniha. Vara 
vavani'a'aha ada Paulo: 

—Vara niki ada ovari. Akadideus Mercúrio oniki ada — vakhaniha. 
Ni-Pauloa avigaki ida vaathi vara vaabono vakani'akhamavini hiki. 

13Sidaji 'dihania hojaki ida gora vakadideus Júpiter oniki- 
ra vakavaihinikavini ibavini. Vakadideus kabadani abono 
vakadibadani hiki ida Jupiter-ra vakanava'igavini igitha abononi 
aha'dikia, Júpiter-ra khai vani'ara kaimoni. 

Hari. Ihinika ibavini kaathania vakadideus kabadani abono 
va'ora avisaha adani 'daama kahidari, kajamari kakamovaiki 
kihiki. Vakadideus kabadani abono, ija'ari khama vanofiki va'ora 
vanaabinivini adani 'daama kahidari Paulo-ra vakanava'igavini 
kaimoni. Vakadideus vavanihavini ada Paulo. 

14Vakadibadani kavaranihi-ra vakamitha'aha adani Paulo, 
vakadimakari-ra vana'bira'aha ija'ari-ra vanava'isohivini hija 
kaimoni ida deus vihina kahiani-ra vavajaharavini. Ija'ari 
vahararana avikhajoraki'aha vakidarahaha'aha, vabodi'baraha'aha: 

15—Jja'ari, nahina kaimoni bada avani'aki oni avakadibadani. 
Hari'a bana bada vani'a. Makhira ka'oa hari, a'onifori arihiki 
hari. Deus arihirihi. Hida haria rakhaki moni jahakia a'onira 
akanamonihavini, avakava'ipahinija kaimoni ida avakadideu- 
ra khai avani'avini afobakhia. Deus vihiriha adani avakadideus. 
Vanofi'a bana ada Deus ka'oa hokiki nama hojaki. Deus vania 
binamonaha'ia ida nama, arabo, paha hiki. Binamonaha'iki ida 
nama kahijava, arabo kahijava, paha kahijava hiki jaboni. 

16'Bo'dakari Deus va'ora va'ahaki adani ija'ari hahavi 
vakadihojai-ra vavahojara kaimoni. 17 Biva'ahavini kabati, 
Deus ija'ari-ra nanokiahibakhiaki kidibadani jahakia avigara 
kaimoni hojana. Bahi-ra rakharariki Deus a'onira paha no'avini. 
Avakadirakhajahi bononi kamasikonia a'onira no'aki jaboni 
ada. A'onira no'abakhiavini jaboni avakadi'baia. Deus a'onira 
nanokiahibakhiavini hiki kidibadani jahakia, khai avani'ara 
kaimoni. Ovani ka'oa ada Deus hira. 

18Paulo vara va'ora ni'avini kaba'i, vanofihi ida Paulo-ra 
vakaabinihivini 'daama kahidaria, Paulo-ra vakavaihinikavini 
kaimoni. Ni-Paulo va'ora va'ahaki. 

19Hari. Oniaroa, vakadiania vakaikahi'aha adani judeus 
kaija'ari Paulo-ra vakaihamahiki. Antioquia de Pisídia sidaji, 
Icônio sidaji hikia vikhaki adani vaihamahiki. Listra sidajia 
vakaikahijabana'aha, Paulo-ra vakanavaraniha'aha. Ka'oa hiki 
vavanihavini ida Paulo jaharina varani hini, oniani ida Listra sidaji 
kaija'arini Paulo-ra vanagahavini hija ja'dia. Abini'iki vavaniha'aha 
ada Paulo. Avarahokaonina'aha sidaji banininija, abinina 
amaakarini vanahojaha'aha. 

20Paulo i'oaria vajoroni'aha adani Jesus vaipohihava abono, 
gaamanani'aha ada Paulo, ajoi'ianaha sidajia. Ka'afokajomani 

vani ai vihi'aha adani Paulo, Barnabé khama, Derbe sidaji-ra 
avanikhahavini. 


Antioguia sidajia vajoi'iki adani Paulo 


21 Hari. Oniaroa, Derbe sidajia vakaikahiha va'ora 
vanava'sohi'aha Jesus monina jahakia. Ija'ari vaipohikia 
vakajari'daravini ida Jesus monina, oniani ida vaabono gahinai 
vanihavini hija Jesus kania. Va'ora vanava'isohivini naothinia 
vajoi'aha adani Paulo. Listra sidaji, Icônio sidaji, Antioquia da 
Pisídia sidaji hikia avikhana vajoiribaniha avikharibani'aha. 
22Vajoina vani va'ora avanava'isohioni'aha adani Jesus vaipohihava 
abono: 

—Vanofijahaki bana ada Jesus mahi hahavi. Hari'a bana 
vakava'ipahini'a ida Jesus athi-ra avanaabavini. Vajaharihariki 
bana adani ija'ari Deus va'ora vaka'da'diki. Vajahariharina-ra 
vakajoniha; ni-Deus va'ora kapoariki kidija'ari vihina — nimania 
ida Paulo va'ora vaka'ojomo'ivini hi'iki athini. 

23 Sidajia avajoioni'ianaha adani Paulo, Barnabé khama, va'ora 
vanagathogatho'aha adani Jesus Cristo kaija'ari vanava'isohiva 
abono vaipohina vahararana. Vi'bairina vahojaha Deu-ra vara 
vani'avini. Deu-ra vani'aha adani Paulo: 

—Deus, va'ora bana akadava'a hadani Jesu-ra vavakaijokaki — 
vakhaniha adani Paulo. 

Onivani fori hi'ianahi ida Paulo kabadani. Jesus Cristo kaija'ari 
vaibavi hoariha vahojaki, Paulo va'ora avanagathogathonionivini 
adani Jesus Cristo kaija'ari vanava'isohiva abono. 

24 Ai vihi'ianaha adani Paulo, Barnabé khama. Pisídia kaarabonia 
avikharimanani'aha, Panfília kaarabonia avakhano'aha. 

25Perge sidaji kaija'arini-ra va'ora vanava'isohi'aha Jesus monina. 
Ai vihi'ianaha, Atália sidajia avikhanai'aha. 

26 Atália adamininia avikharafoni'aha, kanava kakarahoa 
vakidama'aha, ai vakihi'aha, Antioquia da Síria avakajoi'aha. 

Hari. Antioquia da Síria vania kama'da'ia ida vakadiadahai. 
Vaadahana viahania Jesus Cristo kaija'aria vakanikhariaki ada 
Deus va'ora akadava'ara kaimoni adani vi'bamiki. Anokhomi'ihi ida 
vakadibadani, avakajoi'aha. 

27 Oniaroa, Antioquia da Síria vakaikahi'aha adani Paulo, 
vajoroni'aha adani Jesus Cristo kaija'ari vaipohiki, vakamithaja 

kaimoni ida ibavi ipohikia avaadahaoni'ina kavaranihi. Paulo 
va'ora nanamithahahavi'aha: 

—DOigamina, Deus akadiania hojana mani ida haria 
kajoamorabakhiavini hija. Haria kakodiavini mani ida kidibadani 
bada ani'avini hija. Deus va'ora kajoamora'iki adani judeus kaija'ari 
vihiriki vaipohiki. Jesus kania vaabono gahinai vaniha'iki adani — 
va'ora vani'aha. 

28 Oniaroa, masiko ipohikia vahojaha adani Paulo, Barnabé 
khama Jesus kaija'ari vakadiania. 


Jerusaléa vajoroni'iki 


1 5 1Hari. Oniaroa, Antioquia sidajia vakaikahi'aha adani 
makhira Judéia kaarabonia vikha'iki. Vakaikahiha, va'ora 
vaka'ojomo'iaha adani Jesus athi-ra vanaaba'iki. Va'ora vani'aha: 

—A'onivani judeus kaija'ari avihiriki. Moisés kohana athi 
kapapirani haria honaria'iki hari: 

“Va'ora bana vakarajomi adani makhira isani 
hahavi bana. 
Makhira bivahojavini hiki ida siikosida karajomihi 
Deus kaija'ari hina.” 
Nimania ida Moisés kohana kahonari. Rajomi-ra avavahojarihi; 
jokoa bana Deus a'onira akava'ijoarihi Ibavi Jahaka'oakia 
avarikhani — vakhaniha. 

2Hari. Paulo, Barnabé khama vavajahari'ihi ida vahoariha 
vaathi. Pauloa ni-asohipa'itxini vakahiki. Vaabono 
avakanaathidanoararikhama'aha adani Paulo, vahoariha khama. 
Makhira karajomiki kavaranihia vakavarani'aha. Oniaroa, 
vani'aha: 

—Jahaki ida Jerusaléa avikhana adani Paulo, Barnabé, 
vahoariha vihiki vara va'ora vani'ara kaimoni adani Jesus athi 
avavaadahaoniva abono, Jesus kaija'ari vanava'isohiva abono 
vihiki khama, Jerusaléa vahojaki, makhira karajomiki kavaranihia 
vakavaranijabana'ara kaimoni — vakhaniha. 

3Oniaroa, Jesus Cristo kaija'ari Antioquia vahojaki va'ora 
vakarona'aha adani Paulo, Barnabé, vahoariha vihiki Jerusaléa 
avikhana. Ai vihi'aha, avikhaha, Fenícia kaaraboni-ra varadaha, 
Samaria kaaraboni-ra varada'ianaha. Jesus athi-ra vanaaba'iki 
vaibavi-ra vakaragahanana'aha, va'ora vanava'isohivini hihi 

ida judeus kaija'ari vihiriki vaipohiki Deu-ra vanofijahaki'avini, 
vakadika'da'di kaimoni hina. Moni-ra vakamithavini mani ida 
va'ora khai ni'aja. 

4Jerusaléa vakaikahi'aha adani Paulo, Jesus Cristo kaija'ari 
vahoariha va'ora vagathani'aha. Jesus athi avavaadahaoniva 
abono va'ora vaka'ivaniti'aha adani Paulo. Jesus Cristo kaija'ari 
vanava'isohiva abono jaboni va'ora vaka'ivaniti'iki. Oniaroa, Paulo 
va'ora vani'aha: 

—Deus haria kakodiabakhiavini mani ida kidibadani bada 
ani'avini hija. 

Oniaroa, vananamitha'ihi ida badani bada vani'a'iki arabo 
hoariha avaadahaoni'ina. 

5Hari. Vahararana vahojaki adani judeus kaija'ari farisio vaoniki, 
va'oaniaro jaboni Jesus athi-ra vanaaba'iki. Vigaamanani'aha, 
vani'aha: 

—Va'ora vahonaria'a adani judeus kaija'ari vihiriki mahija 
siikosida rajomia vakarajomi'avini jaboni. Va'ora vahonaria'a 
jaboni va'oani Deus kava'isohihi Moisés kohana binajiri'iki athi 
kapapirani-ra vanaaba'iki — farisio va'ora vani'aha. 

6Ọniaroa, vajoroni'aha adani Jesus athi avavaadahaoniva abono, 
Jesus Cristo kaija'ari vanava'isohiva abono vihiki, vara vavani'aja 
kaimoni ida makhira karajomiki kavaranihi. 7 Tororihi ida 
vakadivarani. Naothinia gaamanani'aha ada Pedro, va'ora ni'aha: 

—Oigamina, avarigaki ida Deus hora nagathogatho'bo'da'avini 
avahararania ohojana. Hovani hora nagathogathovini hiki judeus 
kaija'ari vihiriki-ra va'ora onava'isohija kaimoni Jesus monina 
jahakia. Deua binofiki ida moni jahaki-ra vakamithavini, Jesus 
kania vaabono gahinai vanihara kaimoni. 

SIja'ari hahavi kava'ibodivarani-ra ogaki ada Deus. Deua 
bikarona'aha ada Ma'onahana Jahaki akadija'ari vihiriki 
vakadiania, akadiania bikaronavini vani fori hiki, oniani ida va'ora 
kapoarivini aogavini hija. 

9Deus haria nahojavini vani fori va'ora nihaha. Harifori 
vihi'oamanira adani. Jesu-ra akajari'daravini mani ida Deus 
akadihojai asohiriki-ra na'biravini hija. Jesu-ra vakajari'daravini 
mani ida Deus vakadihojai asohiriki bina'biravini hija jaboni. 

10Hari'a va'ora vahonaria vakarajomina. Jesus kaija'ari 
vakarajomina-ra avavahonariahihi; daji khanaki-ra vakaiba'iki 

fori hihi va'ora avahonariahi. Ija'ari daji khanaki-ra kaiba'ivini 
vani fori hija ida Moisés kohana kahonari jiriki-ra naabaki. Ni- 
akaaboka'iki ida daji khanaki fori hiki-ra akaiba'ivini. Honari 
jiriki-ra anaabavini-ra anofivini kaba'i, ni-akaabokaki. Ni- 
akadija'ari avikhananavakia jaboni vakaaboka'iki ida daji khanaki 
fori hiki. Avanofimania koda ida Deu-ra avanaihamahivini athi 
avakajonivinia? 11 Ni-niki asohiki. Jesus athi-ra akajari'daravini 
vani kidiania ariabono gahinai aniha'ihi, oniani ida haria 
akava'ijoavini hi'ia. 

Onivani fori vihira adani akadija'ari vihiriki Deus va'ora 
akava'ijoavini jaboni. Akadika'da'di Jesus Cristo-ra vakajari'dariha; 
va'ora kajoamoraha — va'ora ni'aha ada Simão Pedro. 

12Hari. Paulo, Barnabé khama va'oaniaro maina vara va'ora 
vani'aha. Viso vakhani'aha adani vajoroniki, vakadivarani mitha 
vani'avini. Paulo va'ora vananamithavini hihi ida Deus kabadani 
danoki bada vani'aki: 

—Deus haria kakodiabakhiavini mani ida badani danoki jahaki 
ipohiki-ra bada ani'avini hija akadija'ari vihiriki vakadiania — 
Paulo va'ora ni'aha. 

13 A'diahi'ihi ida Paulo vakadivarani, Tiago maina hada vara 
ni'aha. 

—Oigamina, mitha vani'a bana hida kodivarani. 14Simão Pedro 
haria vara ni'avini niha ninini Deus va'ora va'adibiininivini adani 
akadija'ari vihiriki. Akadija'ari vihiriki vakadiania Deus va'ora 
nagathogatho'iki adani ija'ari kidija'ari vihira kaimoni. 

15Ọnivani fori hija jaboni ida Deus athi namoniva abono kohana 
vaathi. Athi kapapirania hojaki ida Deus athi: 

16 “Naothinia ojoi'ianaki bana ho. 

Avakarafarakhamaki bana adani Davi kohana kaija'ari 
vavijavaronisiagaki, 
nação fori vihijanarara 
kaimoni. 
Va'ora onajoroniki bana adani, 
nação vihi'ianara kaimoni. 

17 Judeus kaija'ari vihiriki-ra va'ora okaboa'iki ho 

kodija'ari vihira kaimoni. 
Hiva'oani ija'ari hahavi hora vanako'divini hiki 
bana vakadika'da'di kaimoni ohina.” 

18Nimania ida 'bo'dakari Deus ija'ari-ra nava'isohijoravini hiki. 

19 Asia vara niha ada Tiago: 

—Va'ora okava'ibodivaraniki adani akadija'ari vihiriki gahinai 
vaabono vaniha'iki Jesus kania. Kodiva'ibodivarani ni-jahaki 
ida vajaridarina anadabavini siikosida karajomihia. 20Oniaroa, 
akaronaki bana ida papira jiriki va'ora anava'isohira kaimoni 
akadivarania. Nimania hida ariathi akaronaki bana: 

“Hari'a bana vaha'a ida 
baimana 
vahoariha vakadideus amovana-ra khai vani'avini-ra 
vakavi'baivini. 
Avakadikaaji hiki ida baimana avakadimoni hini. 
Hari'a makhira kidigamo 
hiriki khama vaabono 
vakavi'omakhamava. 
Hari'a bana igitha mathani ra'do'bahaki-ra vaha. 
Hari vi'avi ida igitha amani jaboni.” 
Nimania hida akadipapira athini akaronaki kaimoni akadija'ari 
vihiriki vakadimoni. 

21 Tiago asia vara niki: 

—Badara ipohiki vani akadija'ari Deu-ra vara vani'avini 
kagorania aakoirina kamahini semana hoarahanana, ija'aria 
vanamoniki ida Deus kava'isohihi jiriki Moises kohana binajiriki 
athi kapapirania. Sidaji hahavi ija'aria vara bivani'a'iki ida Moisés 
kohana athi vahoariha vakamithaja kaimoni — va'ora ni'aha ada 
Tiago. 


Papira jiriki-ra vakaronaha 


22 Hari. Oniaroa, vara vakhani'aha adani Jesus athi 
avavaadahaoniva abono, Jesus Cristo kaija'ari vanava'isohiva abono 
khama. Jesus Cristo kaija'ari hahavi vajoroni'iki vakadiania vara 
vakhani'aha jaboni. Vaabono vakanava'isohikhama'aha: 

—Va'ora anagathogatho'ava hadani arigamina vi'bamiki, 
Antioquia sidajia va'ora akaronara kaimoni, Paulo, Barnabé vihiki- 
ra va'ora vavaipohihaki kaimoni — vakhani'aha. Oniaroa, va'ora 
vanagathogatho'aha adani Judas, Silas vihiki. Judas onina hoariha 
Barsabás. Jesus Cristo kaija'ari vajahana vani va'ora vakahiha 
adani Judas, Silas khama. 

230niaroa, vanamonahahi ida papira jiriki Silas avisaki kaimoni. 
Vakadipapira jirini athini: 

—Arigamina, a'onivaniti. Harivani Jesus athi 
avavaadahaoniva abono hari, Jesus Cristo kaija'ari 
vanava'isohiva abono hari. A'onira aka'ivanitihahaviki hari. 
Arigamina avihiki a'oni, akadija'ari avihirini kaba'i. Antioguia 
kasidajini, Siria kaaraboni, Cilicia kaaraboni hikia avahojaki 
a'oni. Avakadimoni hida papira jiriki. 

24 Akamitha'iki ida varani vihina akadija'ari vaipohiriki 
avakadiania avikha'ina. Makhira karajomiriki kavaranihia 
a'onira avanava'isokoniki a'oni. Deus kava'isohihi jiriki-ra 
avanaabavinia a'onira vahonaria'aha. Ni-va'ora ahonariaki 
avikhana a'onira vara vani'avini, oniani ida haria 
najoronijabanaja hida. 

25 Akadivarani hihavi'iki ariathi avikhava abono va'ora 
anagathogatho'iki ahararana va'ora akaronara kaimoni 
avakadiania. Hi'adani va'ora akaronaki kaimoni va'ora 
vavaipohihaki bana adani Barnabé, Paulo khama. Va'ora 
anakaidivaki adani arigamina Barnabé. 26 Akadika'da'di 
Jesus Cristo kabadani-ra bada vani'avini mani ida va'ora 
vanapohimajakamarivini hija. 27 Avakadiania va'ora akaronaki 
bana adani Judas, Silas vihiki. A'onira vanava'isohiki bana 
adani akadivarania. Vakadivarani hiki bana hida papira 
akaronaki athini. 

28 Harivani afohahavi, Ma'onahai Jahaki khama vara 
avani'aki hida varani. Ni-anofiki ida va'isohihi ipohikia a'onira 
ahonariavini. Daji khanaki-ra kaiba'ivini vani fori hihi ida 
ija'ari va'isohihi ipohiki-ra naabavini. Va'isohihi ipohiriki ka'oa 
vani a'onira ahonariaki hari, avanaabaja kaimoni. 

29 Hari'a vaha bana ida baimana vahoariha vakadideus 
amovana-ra khai vani'avini-ra vakavi'baivini. Hari'a vaha 
oni igitha imani, baamana kararakia bivahojaki. Hari'a vaha 
ida igitha mathani ra'do'bahaki. Hari'a makhira kidigamo 
hiriki khama vaabono vakaviomakhamava. Avanaabahi ida 
akadikaabanahi; ni-avamakhaniki. Hari ida vani oamani 
akadipapira athini. 

30 Oniaroa, va'ora vakarona'aha adani papira jiriki-ra avavikhaki. 
Antioquia sidajia avikha'aha. Vakaikahiha, vajoronihahavi'aha 

adani Jesus athi-ra vanaaba'iki, papira jirikia Silas va'ora vano'a'aha. 
31 Vada vani'a'ihi ida papira jirini, khai va'ora ni'a'ihi ida athii jahaki. 

32 Deus athi namoniva abono adani Judas, Silas khama. Cristo 
kaija'ari-ra va'ora vara vani'avini hiki vaathi tororiki va'ora 
naofiniria kaimoni, khai vakhanira kaimoni. 33 Masiko 'bamiki 
vakadiania vahojaha adani Judas. Naothinia Cristo kaija'ari va'ora 
vakarona'ianaha Jerusaléa vajoi'ianana. Va'ora vani'aha: 

—Anofiki ida avakaikahijahakini ibavi avaranikhakia. 

Oniaroa, vaabono vakaaminakhama'aha. 34Silas vani ada 
hojaroni'aha. 

35Masiko ipohiriki Antioquia vahoja'aha adani Paulo, Barnabé 
khama. Vahojana oadani adani Paulo, Barnabé, Jesus athi-ra 
vanaaba'iki vahoariha vihiki vara vavani'a'ihi ida Jesus varani 
hina, vaka'ojomo'i'ihi ida Jesus monina jaboni. 


Paulo, Barnabé khama vaabono avakakakara'okhama'iki 


36Ọniaroa, masiko hoariha Pauloa bini'aha ada Barnabé: 

—Sidaji ipohikia ariadahana kari va'ora anava'isohi'iki adani 
Jesus varani hina. Aajoi'ianava mahija va'ora anavanavanahavini 
adani Cristo kaija'ari — niha ada Paulo. 

37 Barnabéa binofiki ada João Marcos okhana vakadiania. 
38Pauloa ni-okhana binofiki. Panfília kaarabonia vahoja'ina 
kari João Marcos va'ora nahojaha'iki adani Paulo. Sidaji ipohiki 
kaija'arinia vakamitharavini kaba'i ida Jesus monina, João Marcos 
va'ora nahojaha'aha. Ni-va'ora kakodiajanaki. 39Vara vaabono 
vakani'akhamavini hiki ida João Marcos okharina okhana 
kavaranihi, ni-vanasohiki kaho ida vakadivarani. Paulo, Barnabé 
khama vaabono avakakakara'okhama'iki. 

Oniaroa, Barnabéa biavikha'aha ada João Marcos, vaki'dama'aha, 
Chipre kajoviri kakaarabonia avakakha'aha. 

40Paulo Sila-ra nagathogathovini hiki 'bamina kaimoni hina. 
Jesus athi-ra vanaaba'iki Deu-ra vani'aha: 

—Deus, va'ora akadava'a bana hadani Paulo, Silas vihiki. Va'ora 
kajoamorabakhia bana — Deu-ra vani'aha. 

41 OỌniaroa, ai vihi'aha adani Paulo, Silas khama. Siria kaaraboni, 
Cilícia kaaraboni hikia avikharimanani'aha. Vajoronionaha'aha 
adani Jesus Cristo kaija'ari, Paulo va'ora vara vani'aha, khai 
vani'aja kaimoni ida Jesus athi. 

Timoteo adahaki Paulo vakadiania 


1 6 1-2 Hari. Oniaroa, avikhaha adani Paulo, Silas khama. 

Derbe sidajia avakhano'aha, oniaroa, va'ajihi'ianaha, Listra 
sidajia vakaikahi'aha. Listra sidajia hojaki ada Jesus vaipohihava 
abono Timoteo oniki. Timoteo-ra vavajahaki adani arigamina 
Cristo kaniaja Listra, Icênio sidaji 'bamiki hikia vahojaki. Vaabono 
vakani'akhama'aha: 

—Timoteoa binaabajahakiki ida Jesus athi — vakhaniha. Judeus 
anani ida Timoteo kaamia. Cristo kaija'ari jaboni ida. Timoteo 
kaabi'i Grecia kaaraboni kaija'arini ada. Judeus kaija'ari sidaji 
maakarinia vahojakia avigaki ida Timoteo siikosida karajomihi- 
ra vahojaravini. 3Pauloa binofivini biavikhavini judeus kaija'ari 
vakadiania, oniani ida Timoteo-ra karajomivini hija. 

4Sidaji ipohikia vakaikahi'aha, Jesus athi-ra vanaaba'iki-ra va'ora 
avanava'isohionivini hihi ida Jesus athi avavaadahaoniva abono 
vaathi papira hojaki. Va'ora vani'aha: 

—Jesus athi avavaadahaoniva abono Jerusaléa vahojaki, Jesus 
Cristo kaija'ari vanava'isohiva abono khama a'onira vanava'isohivini 
hiki ida bana honari avanaabaja kaimoni — va'ora vani'aha. 

Oniania Paulo va'ora vanava'isohivini hihi ida honari ipohiriki. 
sOniania avijava'iki ida Jesu-ra vavakaijokavini. Vahoariha 
vakamithabiininihi ida Jesus varani hina, va'oaniaroa vanaabamani'ihi 
jaboni, oniani ida Jesus Cristo kaija'ari-ra va'ora anaipohija. 


Pauloa binoki'iki ida vadami fori hiki 


6Hari. Oniaroa, vaadaha'ianaha adani Paulo. Frígia-Galácia 
kaaraboni kavahajavarikhamani kania avikharimanani'aha. 
Ma'onahai Jahaki ni-va'ora va'ahaki Jesus varani hina-ra vara 
vavani'avini Ásia kaarabonia. 

7Mísia kaaraboni-ra avanamaakari'aha, Bitínia kaarabonia 
avikhana-ra vanofi'aha. Ni-Ma'onahai Jahaki va'ora va'ahaki avikhana. 
8Oniania Misia kaarabonia avikha'aha, Trôade sidajia avikhanai'aha. 

9Hari. Joma vadami fori hikia Pauloa binokiha ada makhira 
gaaki. Macedônia kaaraboni kaija'arini ada makhira. Paulo-ra 
kanikhariadanoki'aha vadamia: 

—Macedônia kaarabonia bana vikha'a mahija haria 
avakajoamoravini — niha ada makhira. 

10Vadami fori hiki-ra nokivini naothinia ariabono vara akani'akhamavini 
hi'ihi ida vadami. Hovani Lucas ohoja'ia vakadiania. Ani'ahi: 

—Macedônia kaarabonia akakha'ava. Vadami fori hikia Deus haria 
nava'isohivini hiki kania. Akakha'ava mahija Macedônia kaaraboni 
kaija'arini-ra va'ora ananamithavini kaimoni Jesus monina jahakia. 


Filipos sidajia avikhaki adani Paulo 


11 Hari. Oniaroa, kanava kakarahoa aki'dama'ihi, Trôade sidajia ai 
akihi'ihi, akakafiani'ihi, Samotracia kajoviri kaonikia aakaikahi'ihi. 
Ka'afokajomani vani ai akihi'ianahi. Aakakha'ianahi, Neápolis sidaji 
adamininia aakaikahi'ihi. 12 Aogaimori'ihi, Filipos sidajia aokharimanani'ihi. 

Hari. Macedônia kaarabonia hojaki ida Filipos sidaji oniki. 
Roma sidaji kaija'arinia vanamonaha'iki ida sidaji vaibavi kaimoni. 
Akapitakhama'iki ida Macedônia kaaraboni, ako'bamahakhamaki 
ida arabo pitahani. Arabo pitani biininia hojaki ida Filipos sidaji 
oniki. Hari. Filipos sidajia akaikahi'ihi, mahi ipohirikia arihoja'ihi. 

13 Akadi'akoiri kamahini vani sidajia aokhaonani'ihi. Vaini 
vadinia aokharafoni'ihi. Akava'ibodivaranihi ida vaini vadinia 
hojaki judeus kaija'ari vajoronibakhiaki vaibavi, Deu-ra vara 
vani'avini-ra vavaibavivini ida. Va'ora akaraga'aha adani gamo 
vajoroniki. Avithi'ihi vakadiania, vara va'ora ani'a'aha. 

14Gamo ariathi-ra vakamithaki vahararana hojahi ida gamo 
Lídia oniki. Lídia ibavini ka'oa Tiatira sidaji oniki. Kidibadani hiki 
ida makari jahaki, kaidivaki pavakari nihani. Judeus anani hirini 
kaba'i Deu-ra kanamasiviki ida Lídia. 

Hari. Deua bikajoamora'ihi ida Lídia, bikamithajahakija kaimoni 
ida Paulo athi, oniani ida binaabavini hi'ia. 15Lídia jaridarini mani 
ida Pauloa bikanavini hija. Lídia gorani kaija'arini vihiki jaboni 
vajari'darina mani ida va'ora kanavini hija. Jesus Cristo kaija'ari 
vihina kaimoni karajomihi ida kanai. 

Oniaroa, Lídia haria kaboa'iihi gorania arihojana. Haria ni'ahi: 

—Jesu-ra ogathanijahakivini-ra avakava'ibodivaranihi; vikha'a 
bana mahija ogorana avahojavini. 

Haria kaboa'i'ihi, gorania arihoja'ihi. 


Paulo, Silas khama cadeia vahoja'ina 


16Hari. Oniaroa, mahi hoariha ija'ari Deu-ra vara vani'avini 
ibavinia aokharafoni'ianahi. Aokhahi, akaragarari'ihi ida 

ima'inavi. Kidikariva vakapavakari'iki ida ima'inavi. Ima'inavi 
kiditavaria binava'isohijoravini hiki ida namitha'iariki, oniani ida 
ija'ari kamahi namitha'iariki-ra ogavini hija. Ima'inavi kabadani 
ka'oa ida ija'ari nava'isohijorani namitha'iarikia. Kidikariva 
vagathanibakhiaki ida kidibadani abosini jiniro karahoa. 

17Hari. Haria karagarari'ihi, anaothia kha'ihi, bodi'baraha'oadahani: 

—Hihadani makhira Deus danoki nama hojaki kabadani abono 
mani hadani. Hiva'oani a'onira vanava'isohivini hiki nihanikia Deus 
a'onira akava'ijoavini — nikia kabodi'barai athini siagaki ida anaothia. 

18 Mahi ipohiki bodi'barahani kasiagaki ida ima'inavi anaothia. 
Oniania Pauloa bikaja'oria'ihi. Ima'inavi kania roiribani'aha, 
ima'inavi kaitavari-ra ni'aha ada Paulo: 

—Jesus Cristo ira honariavini ima'inavi kania iakara'o'ini. 

Ajihijoraki'ihi ida kiditavari. 19Hari. Ima'inavi kakariva vaabono 
vakani'akhama'aha: 

—lIda ajihi'ihi kiditavari, ni-ima'inavia biogajanaki ida ija'ari 
kamahi namitha'iariki vara vani'ani afojana. Ni-agathanijanaki 
ida kidibadani abosini jiniroa — vaabono vakani'akhama'aha 
vaihamahi'ina. Paulo, Silas vihiki-ra va'ora vagathi'aha adani 
vaihamahi'iki. Ija'ari vajoroniki vaibavia va'ora avarahoka'aha. 
Sidaji kaija'arini vakadika'da'di vaviaha va'ora avavikha'aha. 

Roma sidaji kaka'da'dini kaija'ari vihina va'ora vavaka'da'divini 
hiki adani Filipos sidaji kaija'arini. 20Vakadiania Paulo-ra va'ora 
avarahoka'aha adani ima'inavi kakariva. Ija'ari vanasohiva abono- 
ra va'ora vani'aha: 

—Hihadani makhira judeus kaija'ari mani hadani. Vakadibadani 
hiki ija'ari-ra vanarifirafiravini vanaihamahikarahovini. 2! Haria 
vaka'ojomo'ivini hini vanofiki vakadihojai. Ni-jahapa'itxiki ida 
vakadihojai anaabavini. Roma sidaji kaka'da'dinia bihonariaki ida 
hojai, va'isohihi hiki, anaabaja kaimoni. Ni-asohipa'itxiki ida athi 
akajonivini — vakhaniha. 

22Oniaroa, vajoroni'aha adani ija'ari vaipohiki, Paulo-ra va'ora 
vidavini-ra vanofi'aha. Ija'ari vanasohiva abonoa vana'bira'ihi ida 
Paulo, Silas vihiki vakadimakari. Sorara-ra vahonariaha: 

—Va'ora vidafiaha'a ava. 

23Va'ora vidafiahavini naothinia va'ora avisa'aha cadeia. Cadeia 
akadava'ava abono-ra vani'aha adani sorara. 

—Va'ora daboha bana mahija va'ajihiravini. 

24Cadeia akadava'ava abonoa binaaba'ihi ida vakadihonari. 
Va'ora gathi'aha adani Paulo, va'ora osajakosi'aha cadeia kabodinia. 
Bikanaibavi'ihi ida va'dama ava khanaki akharakia. Ako'oi'ihi ida 
va'dama ka'borarikhama'ihi. 

25 Joma 'bo'da hini vani Deu-ra vara vani'a'aha adani Paulo. 

Deus kamoroa vaahia'aha Deu-ra khai vani'avini. Vahoariha cadeia 
vahojaki jaboni mitha vakhani'iki. 

26 Jorakia ho'doho'do'ihi ida arabo cadeia bikavahojaki nabo'ani. 
Kagiragira'ihi ida cadeia. Ka'oniani oa akarabikhajaha'ihi ida bakatha 
afohahavi. Ka'bararaharaha'ihi ida corrente vidabohana kihiki. 

27 Oniaroa, nokho afora'aha ada cadeia akadava'ava abono. 

Vada inijakosi'aha. Bikanoki'ihi ida cadeia kaathani hahavi 
akarabikhajaha'ini. Vigafanaha'iki va'ora vanihavini adani cadeia 
vahojaki, oniania bidioni'ihi ida kiditarasara fori hiki bavinia. 
Ovani oa abono-ra naabinivini-ra nofi'aha. (Gathaki gafanahahi; 
sorara vakadika'da'dia bivahonariahiha ada akadava'ahi abono 
abinina.) 28Pauloa bini'a'aha athi 'barakia: 

—Hari'a iabono naabini. Asia mani arihojahahavija — niha ada 
Paulo. 

29Oniaroa, cadeia akadava'ava abonoa bikanikhariahi ida 
lamparina, okhajakosi'aha jorakia, kajo'atharari'aha Paulo, Silas 
vihiki vaviaha, imahida'ina. 30Va'ora avikhaonani'aha adani Paulo, 
Silas vihiki, va'ora nana'dohi'aha adani vi'bamiki: 

—Nahina-ra koda bana bada oni'aja oabono oakava'ijoavini kaimoni? 
31 Athi vagathani'aha: 

—labono gahinai niha'a Jesus kania kadaka'da'di hi'ara kaimoni, 
oniani ida Deus ira akava'ijoavini hija bana. Va'ora bana jaboni 
akava'ijoaki adani kadaija'ari igorania vahojaki — vakhaniha adani 
Paulo. 

32Ọniaroa, Paulo va'ora vanava'isohiha adani cadeia akadava'ava 
abono, gorana kaija'arini vihiki Jesus varani hina jahakia. 

33 Mitha vani'avini naothinia cadeia akadava'ava abono va'ora 
avikhami'aha adani Paulo vakaida kasiinanahani sokoaja kaimoni. 
Vasiina sokoani naothinia Paulo va'ora vikana'aha adani cadeia 
akadava'ava abono, gora kaija'arini vihiki. Jesus Cristo kaija'ari 
vihina kaimoni karajomihi ida kanai. 

34 Oniaroa, cadeia akadava'ava abono va'ora avikha'aha adani 
Paulo gorana, 'baia va'ora no'a'aha. Deu-ra vakajari'daravini 

mani ida cadeia akadava'ava abono-ra va'ora khai ni'aja, gorana 
kaija'arini vihiki khama. 

35 Oniaroa, mahi vagani vani ija'ari vanasohiva abono va'ora 
vahonariaha adani sorara: 

—Vahonaria bana ada cadeia akadava'ava abono mahija va'ora 
arakhaonanivini adani Paulo — sorara-ra vani'aha. Oniania, cadeia 
kania avikha'aha adani sorara, akadava'ahi abono-ra vanava'isohihavini 
vaathia. 36Cadeia akadava'ava abono va'ora ni'aha adani Paulo: 

—lIja'ari vanasohiva abono hora vahonariavini 
a'onira oarakhaonanivini. Ba ai vihi'a. Jokoa a'onira 
vanajahariharijanariha adani. 

37Paulo va'ora ni'aha adani sorara: 

—Roma sidaji kaija'arini hari. Badani jaharikia akabadanirina 
kaba'i, sidaji vavaka'da'diva haria vahonariahi'ihi dafi arihi'ina. 
Sidaji kaija'arini vaipohikia vanoki'iki ida haria vidavini. Ni- 
jahapa'itxiki ida Roma sidaji kaija'arini jahani kaba'i kidai hini. 
Haria vidavini naothinia cadeia haria avibai'aha. Hidakaba'i haria 
vakaronavini ahojaia ai arihina. Ni-nikia a'ajihina-ra anofiki. 
Vikhava adani sidaji kaija'arini vanasohiva abono mahija haria 
avarakhaonanivini cadeia — Paulo va'ora ni'aha adani sorara. 

38 Oniaroa, sorara avajoi'aha, ija'ari vanasohiva abono-ra va'ora 
vanava'isohihavini hi'ihi ida Paulo athi. Va'ora vani'a'aha: 

—Hi'adani Paulo, Silas khama Roma sidaji kaija'arini adani — 
va'ora vani'aha. Mitha vani'ahi ida sorara vakadivarani, vaofini'aha. 

39 Oniaroa, cadeia avikha'aha adani ija'ari vanasohiva abono, 
va'ora vani'a'aha adani Paulo: 

—Ni-jahapa'itxiki ida kidai avihini-ra avahonariahi'avini. 
Avakava'i'birini'a bana ida akadibadani jaharika'oaki. 

Oniaroa, va'ora vaani'aha cadeia. Va'ora vani'aha adani Paulo: 

—Sidaji hoariha avikha'a bana. 

40Oniaroa, cadeia ai vihi'aha adani Paulo, Lidia gorania 
avikha'aha. Va'ora vakaraga'aha adani vaigamina Jesus kaniaja 
vajoroniki. Vara va'ora vani'a'aha: 

—Vanaabajahaki bana ida Jesus athi. Hari'a vakajoni ida Jesus 
kaija'ari avihini — va'ora vani'aha. 

Paulo athi khai va'ora ni'aha adani Lídia gorania vahojaki 
ija'ari. Oniaroa, sidajia ai vihi'aha adani Paulo, ibavi hoariha-ra 
avanikhaha'avini. 

(Atos 17.1) 


Tessalênica sidaji avikhaha adani Paulo 


17 1Hari. Avikha'ianaha adani Paulo, Silas khama. Anfipolis 
sidajia avikharimanani'aha, avikha'ianaha, Apolônia 

sidaji maina avakhano'aha. Avikha'ianaha, Tessalênica sidajia 

avakhano'aha. Tessalênica sidajia hojaki ida judeus kaija'ari Deu-ra 

vara vani'avini kagorani. 

2Paulo vakadihojai ida judeus kaija'ari akoiri kamahini ija'ari 
Deu-ra vara vani'avini kagorania avikhana. Avakoirina kamahini 
ahoarabakosikia avikhabakhiaha. Avikhaha, vaabono vara 
vakaniakhama'aha adani Paulo, judeus kaija'ari vihiki vajoroniki 
khama. Vakadivarani hiki Deus athi kapapirani. 3Paulo va'ora 
nava'isohijahakivini hiki ida Deus athi. Va'ora ni'aha: 

—Deus athi kapapirani haria nava'isohijoravini hiki ida Cristo 
imana 'banani karaho, abini'ina ahoki'ina kavaranihi. Nimania ida 
Deua binofiki namithani kidiania. A'onira okanamonivini hi'iki ida 
Jesus Cristo varani hina. Cristo mani o Jesus Deua bikarona'iki — 
va'ora ni'aha ada Paulo. 

4Paulo, Silas khama va'ora vara vani'abakhiaki afodanoki adani 
judeus kaija'ari vakajari'daria kaimoni ida Cristo varani hina. Vaipohiriki 
vakajari'darihi ida Paulo vakadivarani. Paulo, Silas vihiki vakadiania 
vajoronibakhiaha. Gamo vaipohiki jaboni vakanahina'ahapikiki Jesus 
kania vaabono gahinai vaniha'iki. Va'oaniaro jaboni Paulo vakadiania 
vajoroni'iki. Grécia kaaraboni kaija'ari vaipohiki jaboni Deu-ra 

vakanamasivi'ikia vanaaba'iki ida Jesus athi. Judeus kaija'ari vihiriki 
adani. Paulo-ra va'ora vavajoronibakhia'aha. 

sHari. Judeus kaija'ari vani adani Paulo-ra avakabai'aha. Paulo- 
ra avakabaivini hiki vaipohiki adani Paulo athi-ra vanaaba'iki. 
Avakabajahaki va'ora vanako'diha'aha adani makhira hojai 
jaharikia vakahojaiki vaadaha'imajaniki sidaji kahagihinia. Saa 
vakhani'aha vajoroni'ina. Vaihamahi'ina vaadahaha sidajia, Jasão 
gorana avikha'aha, Paulo, Silas vihiki-ra va'ora vanako'diha'avini. 

Jasão gorana kaathani-ra avako'danijakosi'aha. Vanofiki va'ora 
avavikhaonanivini adani Paulo, Silas khama, ija'ari vahararana 
va'ora avisavini. 6Ni-Paulo-ra va'ora vakaraga'iki. Oniaroa, 

Jasão vani ada vagathi'aha. Cristo kaija'ari vahoariha-ra va'ora 
vagathi'aha jaboni, va'ora avarahoka'aha sidaji kaija'arini 
vaka'da'diva vaviaha. Vabodi'baraha'aha: 

—Akadisidaji maina vakaikahiaha adani makhira. Vakadihojai 
hiki ija'ari-ra vanaihamahikarahovini ibavi hahavia. 7 Ni-vanaabaki 
ida arabo ipohiki kaka'da'dini César oniki athi. Ka'da'di ka'oa hina 
vakahiha ada hoariha Jesus oniki. Jasão vani va'ora gathani'ara 
adani gorana bodinia — korijanahia vakhani'aha 

8 Mitha vakhani'aha adani sidaji kaija'arini vavaka'da'diva, sidaji 
kaija'arini vajoroni'iki jaboni mitha vani'ahi ida vakadibodi'barahi 
athini. Vakadivarani vava'i soko ani'ahahavini hi'iki. 

9Vakadika'da'di va'ora vani'aha adani Jasão: 

—Haria bana jiniroa vano'a, a'onira arakhavini abosini kaimoni. 
Sidaji kaija'arini-ra va'ora avanaihamahi'ianahi; ni-avakadijiniro-ra 
avagathaniki — va'ora vani'aha. 

Oniaroa, vakadika'da'dia vagathanihi ida Jasão vakadijiniro, 
va'ora avarakha'aha, ai vihi'aha adani Jasão. 


Beréia sidajia avikha'aha adani Paulo 


10Hari. Mithani vani Cristo kaija'ari va'ora vahonariaha adani Paulo, 
Beréia sidaji maina avikha'aha. Avikharimanani'aha, vakaikahi'aha. 
Judeus kaija'ari Deu-ra vara vani'avini kagorania avikha'aha. 

11 Tessalônica sidaji kaija'arini fori vihiriha adani Bereia sidaji 
kaija'arini. Ni-vamorobohariki fori vihiki. Beréia sidaji kaija'arinia 
avigavini vanofiki ida Deus athi. Mahi hahavi Paulo va'ora 
ka'ojomo'ivini hiki ida Deus athi. Vada vani'amanihi ida Deus athi 
kapapirani, avigaja kaimoni ida asohini Paulo athi. 

12Ọniaroa, ija'ari vaipohiki Jesus kania vaabono gahinai 
vaniha'iki. Grecia kaaraboni kaija'arini vaipohiki Jesu-ra 
vavakaijokaki jaboni. Grego anani vaipohiki vakanahina'ahapikikia 
vakajari'dariki jaboni ida Jesus varani hina. 

13 Hari. Judeus kaija'ari Tessalônica sidajia vahojakia 
vakamitha'ihi ida varani Paulo Beréia sidajia okha'ina, sidaji 
kaija'arini-ra va'ora kanamonivini Deus athia. Paulo monina-ra 
vakamitha'iki, Paulo-ra vanajoikahi'aha. Beréia sidajia avakhanoha, 
Paulo-ra vakanavaranihavini hiki vaihamahira kaimoni adani 
Beréia sidaji kaija'arini. 

14Oniaroa, Cristo kaija'ari va'ora vanava'isohi'aha adani Paulo 
ai vihira kaimoni. Va'ora vahonariaha adani Paulo, vaipohina 
khama 'dako karaho kajokiraki vadinia avikhanai'ina. Oniaroa, ai 
vihiaha adani Paulo. Ni-avikhanaiki adani Silas, Timoteo khama. 
Vahojaronimani'aha adani Silas Beréia sidajia. 

15Kidiva'ahia vavaipohiha'aha ada Paulo. Atenas sidajia 
avikha'aha. Avakhano'aha, hojaha'aha ada Paulo. Kidiva'ahi 
vajoi'iki Beréia sidajia. Pauloa bikaronahi ida athi vakadiania: 

“A'onivaniti Silas, 
Timóteo khama. 
Atenas sidajia ohojaha'iki ho. 
Vikha'a jorakia bana 
kodiania.” 


Atenas sidajia hojaroni'aha ada Paulo 


16Hari. Paulo va'ora nokhavini kaba'i adani Silas, sidaji-ra 
navanavanaha'aha. Binoki'ihi ida deus amovana îpohiki, ibavi 
hahavi hojani. Deus amovana ipohiki-ra nokivini mani ida Paulo 
va'i-ra mokara ni'aja. 

17 Oniania, Paulo va'ora vara ni'abakhiaha adani judeus kaija'ari 
Deu-ra vara vani'avini kagorania vajoroniki. Va'ora vara ni'aha 
adani jaboni judeus kaija'ari vihiriki Deu-ra vakanamasiviki. Mahi 
hahavi pavakarihi ibavinia okha'aha ada Paulo. Va'ora vara ni'a'aha 
adani vaadaha'imajaniki. 

18Vahojamaniha adani ija'ari vaka'ojomo'iva abono vaonina ipikorio, 
vahoariha vaonina itoiko. Deu-ra avigariki adani ija'ari vaka'ojomo'iva 
abono. Paulo khama vaabono vara vakani'akhamavini hi'ihi ida Jesus 
varani hina. Vahoariha Paulo-ra avigaraha'avini vanana'dohi'aha: 

(Atos 17.19-34) 


































































































—Nahina mani oni hi'o ogaharikia vara bivani'avini binofija? 

Vahoariha vagathani'ihi ida vaathi: 

—Ni-aogaki. Arabo hoariha kaija'arini kaDeuni vahabini ada 
kidivarani hira — vakhaniha. 

Pauloa vara bivani'aki ida Jesus varani hina, ija'ari abinini 
naothinia ahokini ida kidivarani hija jaboni. Ni-avigajahakiki ida 
Paulo athi nahina nini. 

19 Oniaroa, Paulo athi-ra vakamithakia vakaboa'iha Areópago 
ibavi maakarini hojaki okhana. Ija'ari vavajoroniki ibavini ida 
Areopago oniki. Vani'aha: 

—Paulo, ivikha'iki ida varani ja'dini haria ika'ojomo'ivini 
hi'iki kaimoni. Akamitha'ianavini anofiki ida 
kadavarani. 20 Akamithabiinini'iki ida kadavarani 
fori hiki. Aogavini anofiki ida varani nahina nini 
— Paulo-ra vani'aha. 

21 Vakadihojai hiki ida Atenas sidaji kaija'arini, 
vahoariha khama vajoronina vakamithaja 
kaimoni ida moni ja'dini, vara vavani'aja kaimoni yA 
jaboni ida moni ja'dini. Vavajahaki ida moni í 
ja'dini-ra vakamithavini. 

22Hari. Areópago ibavia okhaha ada Paulo. 
Atenas sidaji kaija'arini vaviaha gaakosoana 
hoja'aha, va'ora ni'aha: 

—Nonivaniti, avakadideus ipohiki-ra 
avakavaihinikabakhiavini-ra onoki'iki ho. 
23Sidajia oadaha'imajani'ina vada oni'a'iki ida 
deus amovana-ra avakavaihinikavini ibavini (Atos 17.23) 

ipohiki. Ibavi hoarania okaikahina onoki'ihi ida jirihi jadi 
aroisiki namania “DEUS AOGARIKI KANAVA'IGANA IBAVINI.” 
Nimania ida jirihi onoki'iki. Oogaki ada Deus avarigariki. 
Avakavaihinikabakhiaki ada Deus avarigaravini kaba'i. Nonira 
onava'isohivini hiki bana ada Deus ka'oa. 24Hi'ada Deus avarigariki 
vania binamonahaja ida arabo, nama, hahavi hoja'iki hiki. Deus 
vania bivaka'da'dija ida nama, arabo hiki. Ni-arajomaki ida gora 
ija'aria binamonahaki Deus ibavi kaimoni hini. 25Ni-nahina-ra 
kainamoki ada Deus, ni-bikainamoki ida ija'aria binamonahaki. 
Ovani oa va'ora no'ara adani ija'ari vakadimahi, vakadiva'ikhami 
hikia jaboni. Vakadinahina hahavia va'ora no'a'iki ada Deus. 

26 Deua binamonaha'iki ada makhira hoarana. Ovani ada ija'ari 
hahavi okhananavaki vakadi'arahoda hira. Arabo hahavia Deus 
va'ora karonahahavi'iki adani ija'ari vaibavi kaimonia avikhana. 
Va'ora namonahavini viahania Deus vania bikava'ibodivaranijoraja 
hida ija'ari hahavi vakadimahi, vaibavi hiki-ra vavahojara kaimoni. 
27 Deua binamonahaki ida ija'ari nako'dina hiki kaimoni. Deua 
binofiki ija'aria vanako'divini, vakaragara kaimoni. Vanako'divini 
kabali, napaja hojariha ada Deus. 28 Hoariha bini'aha: 

“Hada ahararana hojaha. 
Deus ija'ari-ra honariavini hiki hokini, giragirani, hojani, 
oniani ida ariabono-ra 
nagiragiraja, haria 
nahojaja jaboni.” 
Hari. Vara vakhani'aha adani avakadijirihi abono jaboni: 
“Deus kaisai hahavi 
mani hari.” 
Vakhaniha. 

29Paulo asia vara niha: 

—Deus kaisai hari. Oniania, hari'a vakava'ibodivarani ida 
avakadiamonahi Deus hini. Deus hirihi oni deus amovana 
avakadideus hiki. Ni-ouro nokiani fori hiki ada Deus. Ni-prata nokiani 
fori hiki, ni-jadi nokiani fori hiki jaboni. Ija'aria avigajahakiki ida deus 
amovana amonahani. Deus ka'oa hirihi ida vakadiamonahi. 

30'Bo'dakari avigaharina Deua biogavini kaba'i, ni-bihonariaki 
ida vakadihojai asohiriki abosini nahina jaharikia. Hidakaba'i 
vani va'ora honariaha adani ija'ari hahavi arabo hahavia vaibavia 
vahojaki vakava'ipahinija kaimoni ida hojai asohiriki. 


O Novo Testamento na Paumari do Brasil, 2da ed. @ 2010, Liga Biblica Internacional 


551 Atos 17, 18 


31 Deua bikanamahiki ida mahi ija'ari hahavi kahojai abosini 
kamahini kaimoni. Asohika'oaki bana ida hojai abosini kabadanihi. 

Deua binagathogatho'aha ada makhira hoarana, vakadihojai 
abosinia va'ora nava'isohira kaimoni. Deua bianahoki'aha ada makhira 
abini'ina naothinia ija'aria avigaja kaimoni ida ka'oa hini hida varani. 

32 Vara bivani'ahi ida Jesus ahoki'ina kavaranihi, vahoariha 
vakanahahaniha'aha ada Paulo. Vahoariha vani adani Paulo-ra 
vani'aha: 

—Mahi hoariha bana akamitha'ianavini anofiki ida kadavarani. 

33 Oniaroa, ajihi'aha ada Paulo. 34Vahoariha vakajari'darihi ida 
Paulo athi, oniani ida Jesus kania vaabono gahinai vanihavini 
hija. Paulo-ra vavaipohiha'aha. Jesu-ra kajari'dariki hoarana onina 
Dionísio. Areópago kaija'arini ada Dionísio. Areópago oniki ida 
ija'aria bivajoronibakhiaki ibavini. Jesu-ra kajari'dariki hoariha 
onini Damáris. Vahoariha jaboni Jesu-ra vavakaijokaki. 


Corinto sidajia okha'iki ada Paulo 


1 8 1 Hari. Atenas sidaji hojana naothinia ajihi'aha ada Paulo, 
Corinto sidajia okha'aha. 2Bikaraga'aha ada makhira 
Aguila oniki. Judeus kaija'ari ada Aguila. Aguila biva'banaki Ponto 

arabo oniki. Priscila oniki ida kidigamo. 

Arabo ipohiki kaka'da'dini Claudio oniki va'ora honaria'iki adani 
judeus kaija'ari hahavi Roma sidajia vahojaki ai vihira kaimoni. 
Judeus kaija'ari-ra honariavini mani ida Italia kaarabonia Aguila-ra 
va'ora na'ajihija, oniani ida Corinto sidajia va'ora arakha'ia. Ni- 
'bo'da vakaikahiki adani Áquila, kidigamo khama Corinto sidajia. 

3 Hari. Paulo va'ora navanavanaha'aha adani Áquila. 
Vakadibadani ka'oa ida makari kagorahi amonahani 
vakadipavakari kaimoni. Pauloa bada bini'aki jaboni ida makari 
kagorahi amonahani. Aguila vakadiania hojaha ada Paulo, bada 
nijabanara kaimoni. 4Avakoirina kamahini hahavi okhaha ada 
Paulo judeus kaija'ari Deu-ra vara vani'avini kagorania. Va'ora 
vara ni'abakhiaha afodanoki adani judeus kaija'ari, judeus kaija'ari 
vihiriki jaboni vajoroniki. Pauloa vara bivani'avini hiki ida Jesus 
varani hina, vakajari'daria kaimoni ida ka'oa hini. 

5Ọniaroa, vakaikahi'aha adani Silas, Timóteo khama Paulo 
kania. Macedônia kaarabonia vikhaki adani. Vakaikahina, Pauloa 
binahoja'ihi ida makari kagorahi amonahani kabadanihi. Mahi 

hahavi vara bivani'abakhia'iki ida Cristo varani hina. Judeus 
kaija'ari-ra va'ora ni'abakhiaha: 

—Jesus mani o Cristo Deua bikarona'ara — Paulo va'ora 
ni'abakhiaha. 

6Ni-vakamithavini vanofiki ida Paulo athi. Paulo-ra 
vakanavaranihamani'aha. Jesus varani hina-ra vanofiravini mani 
ida Paulo kidimakari-ra na'dara'daravini hija, avigaja kaimoni ida 
jaharini Deus athi-ra vakajonivini. Va'ora ni'aha: 

—lIbavi jaharika'oakia a'onira arakhaki avanofivini, ni-hovani 
avarikhani-ra onofiki. A'onivani oa avaabononi avakahidaja. Ni- 
kodibadani hijanarihi bana hida a'onira okaabanivini. Hidakaba'i 
judeus kaija'ari vihiriki vakadiania ookhaki bana ho, vara ovani'aja 
kaimoni ida Jesus varani hina — va'ora ni'aha. 

7Oniaroa, Paulo va'ora nahojaha'aha. Ticio Justo gorana maina 
hoja'aha ada Paulo. Judeus kaija'ari hirina kaba'i, Tício Justo 
Deu-ra kanamasiviki ada. Judeus kaija'ari Deu-ra vara vani'avini 
kagorani 'dihania hojaki ida Tício Justo gorana. 

8 Judeus kaija'ari Deu-ra vara vani'avini kagorani akadava'ava 
abono onina Crispo. Ni-vakajari'daki ida Jesus varani hina 
kidigamo, kidisai vihikia. Corinto sidaji kaija'arini vaipohikia 
vakamithahi ida Jesus monina. Vajari'darina mani ida Paulo va'ora 
kanahavini hi'a. 

9Hari. Joma vania Pauloa binoki'ihi ida vadami fori hiki. 
Vadamia bikamithahi ida kidika'da'di Jesus athi: 

—Hari'a ofini. Vara va'ora ni'avinihi ida varani ohina. Hari'a 
visoni, vara nimani. 10Hovani ohojaki ho kadania. Ni-nahina ira 
namakhanirihi bana. Vahojaki adani ija'ari vaipohiki hihida sidaji, 
kodija'ari vihira kaimoni — niha ada Jesus. 

11 Oniaroa, Paulo hoja'aha badara hoarani, pitani jaboni hojaha. 
Va'ora ka'ojomo'ivini hiki ida Jesus varani hina. 

12Hari. Arabo ipohiki kaija'arini vakadika'da'di Cláudio onikia 
bihonariaki ada Gálio oniki Acaia kaaraboni kaija'arini-ra va'ora 
vaka'da'dira kaimoni. Corinto sidajia hojaki ada Gálio. Hari. 
Vajoroni'aha adani judeus kaija'ari Corinto sidajia vahojaki. Paulo- 
ra vagathi'aha, ija'ari-ra nasohivini kagorania Paulo-ra avisa'aha. 
13Gálio-ra vani'aha: 

—Hi'o makhira binofiki akadihinika-ra nahoarihavini. Moisés 
kohana bivava'isohihi'bo'da'iki ida ihinika amonahani Deu-ra 

akanamasivivini-ra akavaihinikavini hini. Anaababakhiaki ida 
kidiva'isohihi. Paulo vara va'ora ni'abakhiaki afodanoki adani 
akadija'ari, Deu-ra kavaihinikavini-ra nahoarihavini — Gêlio-ra 
vani'aha adani vaihamahiki. 14Paulo vara nina-ra nofivini kabali, 
Galio vani ada vara ni'ara. Va'ora nj'a'aha adani judeus kaija'ari: 

—Paulo badani jaharika'oaki-ra bada ni'ara vaha; avakadivarani- 
ra okamithajahakimanihi vaha. Pauloa ni-bada bini'aki ida badani 
asohiriki. 

15 Avakadivarani hi'oamanija ida avakadija'ari avikhananavaki 
vakadihojai, ihinika hiki. Jokoa ohonariariha ada Paulo imana 
'banani. Ni-Roma sidaji kaija'arini kava'isohihi-ra kajoniriha ada. 
A'onivani ka'oa vanasohi'a bana ida avakadivarani. Ni-onofiki ida 
a'onira onasohivini — va'ora ni'aha ada Galio. 

16Gálio va'ora honariaha adani kidisorara va'ora avarakhaonanira 
kaimoni adani judeus kaija'ari ija'ari-ra nasohivini kagorania. 

17 Galioa bivahojaki kania vikhaonaniaha adani ija'ari, vagathi'aha 
ada Sostenes oniki, vidafiaha'aha baniniaja. Judeus kaija'ari Deu- 
ra vara vani'avini kagorani akadava'ava abono ada Sostenes oniki. 
Sostene-ra vidavini-ra ogavini kaba'i ada Galio, ni-biakava'ijoaki. 


Antioguia vajoi'aha 


18 Hari. Asia hojamaniha ada Paulo mahi ipohiki Cristo kaija'ari 
vakadiania Corinto sidajia. Oniaroa, Paulo va'ora ni'aha: 

—Ai ohiki bana ho. Siria kaarabonia oajoiki ho — va'ora ni'aha. 

Va'ora kaaminavini naothinia ajihi'aha. Avikha'aha adani Aguila, 
Priscila khama Paulo kania. Cencreia sidaji miro'a avikhanai'aha. 
Ai vihina viahania Paulo ka'da'di kaafani ka'boa'aha. A'diahi'iki 
ida athi Deu-ra nava'iponijoravini hi'iki, oniani ida ka'da'di kaafani 
kava'boahini hija. Oniaroa, vahoariha vakadiania vaki'dama'aha 
adani Paulo, Áquila, Priscila vihiki. Ai vakihi'aha. 

19Éfeso sidajia avakakhano'aha. Paulo va'ora nahojaha'aha adani 
Áquila, Priscila khama. Judeus kaija'ari Deu-ra vara vani'avini 
kagorania okha'aha ada Paulo. Paulo judeus kaija'ari vihiki khama 
vaabono vara vakani'akhamavini hi'ihi ida Jesus varani hina. 
20Oniaroa, vani'aha ada Paulo: 

—Paulo, akadiania hoja'a bana mahi ipohiki. 

—Tniani, jokoa kaho hida ohojarihi kaho. 
21 Ai vihina viahania va'ora ni'aha: 


O Novo Testamento na Paumarí do Brasil, 2da ed. © 2010, Liga Bíblica Internacional 


Atos 18 554 


—Deus ojoina-ra nofihi hida; ojoihi. 

Va'ora kaaminavini naothinia ki'damaha kanava kakarahoa, 
Efeso sidajia vaka'ajihi'aha. 

22 Avakakhaha, Cesaréia kaarabonia avako'omisi'aha. 
Ogaimori'aha ada Paulo. Okharimanani'aha, Jerusaléa kaikahi'aha, 
va'ora ka'ivaniti'aha adani Jesus Cristo kaija'ari. Naothinia 
ajihi'ianaha. Antioguia da Siria maina okha'aha. 

23 Oniaroa, hoja'aha masiko 'bamiki, naothinia ajihi'ianaha. 
Galacia kaaraboni, Frigia kaaraboni hikia adaha'ianaha. Va'ora 
akaragaoniha adani Cristo kaija'ari, va'ora anava'isohioni'aha Jesu- 
ra vavakaijokajahakira kaimoni. 


Apolo maina varani hina 


24Hari. Éfeso sidajia okhaha ada judeus kaija'ari Apolo 
oniki. Apoloa biva'banaki kasidajini onini Alexandria. Apoloa 
biogajahakiki ida varani vara vani'ajahakini vahoariha vakamithaki 
kaimoni. Biogajahakiki jaboni ida athi Deus athi kapapirania hojaki. 

25Ni-biogahahaviki ida Jesus varani hina. Kama'dani oavani ida 
biogaja. João Batista kohana hokina kari vara bivani'a'iki ada Jesus, 
va'ora kana'iki adani vakadihojai asohiriki-ra vakava'ipahini'iki. 
Apoloa bioga'iki ida João Batista ija'ari-ra kanavini kavaranihi. 
Apolo ija'ari-ra va'ora ka'ojomo'ijahakiki Jesus varani hina pitani 
biogakia. Khai bini'aki ida kidivarani va'ora nava'isohivini hiki. 

26Hari. Éfeso sidajia okhaha ada Apolo. Judeus kaija'ari Deu- 
ra vara vani'avini kagorania okha'aha. Ofinirina vani ija'ari-ra 
nava'isohivini hiki ida varani bioga'iki. Áquila, Priscila khama mitha 
vani'ahi ida kidivarani. Oniaroa, Apolo-ra vakaboa''aha vagorana 
okhana, vananamithavini hi'ihi ida Jesus varani hina hahavi. 

27 Oniaroa, Apolo va'ora vara ni'a'aha adani Cristo kaija'ari Éfeso 
sidajia vahojaki: 

—Acaia kaarabonia ookhana-ra onofiki ho — niha ada Apolo. 
—lokhahi; papira ira ano'ahi iavikhaki kaimoni. Papira ariathi 
hojaki va'ora akanikhariaki adani Jesus kaija'ari Acaia kaarabonia 

vahojaki, ira vagathanijahakira kaimoni — Apolo-ra vani'aha. 

Oniaroa, Acaia kaarabonia okhaha ada Apolo. Va'ora karaga'aha 
adani Jesus Cristo kaija'ari. Deus va'ora kajoamoravini mani ida 
Jesu-ra vavakaijokavini hija. Vakadiania hoja'aha ada Apolo, va'ora 
kakodia'aha. 

28 Apolo vara va'ora ni'adanokiha adani judeus kaija'ari ija'ari 
vaipohiki vaviaha. Ni-avigaki ida Apolo athi-ra vagathanivini, 
asohini kaba'i asohirini vakahivini. Apolo kavarani hiki ida Cristo 
varani hina Deus athi kapapirania hojaki: 

— Deua bikarona'iki ada Jesus haria akava'ijoara kaimoni. Cristo 
mani ada Jesus — va'ora ni'aha. 


Éfeso sidajia hojaki ada Paulo 


19 1Hari. Oniaroa, Corinto sidajia hojana oadani ada Apolo, 

aadahaoni'aha ada Paulo Ásia kaarabonia. Éfeso sidajia 
kaikahi'aha, va'ora karaga'aha adani Jesus kaija'ari. 2Va'ora 
nana'dohi'aha: 

—Jesus kania avaabononi gahinai avanihavini vani Ma'onahai 
Jahaki-ra avagathanimanija? 

—lIniani. Ni-akamitha'iaki ida Ma'onahai Jahaki varani hina. 
Ni-aoga'iaki kaho ada Ma'onahai Jahaki hojaki — Paulo athi-ra 
vagathani'aha. 

3Paulo va'ora nana'dohi'aha: 

—Niha avakhanimani'ia avikana'iki? 

—Joao Batista kohana kavarani-ra akamithavini mani ida haria 
nikana'ia — Paulo athi-ra vagathanivini vakhaniha. 

4Paulo va'ora ni'aha: 

—João Batista kohana va'ora kana'iki adani vakadihojai asohiriki-ra 
vakava'ipahini'iki. João Batista va'ora nava'isohibakhiaki adani ija'ari: 

“Haria vakajari'da ada onaothia khaki bana.” 
Niha ada João Batista kohana. Joãoa vara bivani'a'iki ada Jesus — 
Paulo va'ora ni'aha. 

5Paulo athi-ra vakamithaha, va'ora kanahahavi'ianaha. Paulo 
va'ora kanavini kaba'i, Jesu-ra vanofijahakiki vakadika'da'di hina-ra 
vakahi'aha. 

6Vikanana naothinia Paulo va'ora kaabadaha va'da'di a'ania, 
Ma'onahai Jahaki va'ora avi'onanihahavi'aha. Ma'onahai 
Jahaki vava'i binahonariahihi'aha, kama'da'ihi ida athi hoariha 
oogavahariki-ra vidionivini afohahavi. Vara vavani'a'iki jaboni ida 
varani Deus va'ora nava'isohivini hi'iki. 

7Makbhira 12 vihiki vaipohina Ma'onahai Jahaki va'ora avi'onani'iki. 

8Masiko ahoarabakosikia judeus kaija'ari Deu-ra vara vani'avini 
kagorania okhabakhiaha ada Paulo. Ni-va'ora finiki adani 

ija'ari vajoroniki, va'ora nava'isohimani'aha Deus ka'da'di hina 
kavaranihia. Vaabono vara vakani'akhama'aha afobakhia. 

Pauloa binofiki ida Deus monina-ra vakajaridajanaravini. Vahoariha 
ni-vakajaridaki. 9Vahoariha vani adani vajaridaha. Ni-vanofipa'itxiki ida 
Jesus monina varani hini. Vaihamahi'ina vahoariha vaviaha Jesus monina- 
ra vakanavaraniha'aha. Oniaroa, ajihi'aha ada Paulo, va'ora avikhaha adani 
Jesus vaipohihava abono. Tirano ka'ojomo'ihi ibavinia avikha'aha. Mahi 
hahavi okhaha ada Paulo vaabono vara vakani'akhama'aha. 

10Badara 'bamiki Paulo ijaari-ra nava'isohivini hiki ida Jesus varani hina 
afoha'oadaha. Judeus kaija'ari hahavi Asia kaarabonia vahojakia vakamithaki 
ida Jesus monina. Judeus kaijaari vihirikia jaboni vakamithaki ida. 


Ceva kaisai varani vihina 


11 Hari. Oniaroa, Deua bikajoamoraha ada Paulo bada bini'aja 
kaimoni ida Deus kabadani danoki ipohiki. Ija'aria binokibiininiki 
ida badani danoki arafiaka'oaki Pauloa bada bini'a'iki. 

12Pauloa bivahojaki ida makari pitahani ipohiki. Makari ka'da'di 
kodabohani kaimoni radaharia kaimoni ida anokhoi. Makari 
hoariha jararia avithinahaki bikaimahaki hoarahanana. Ija'ari 
hoariha biavikha'ihi ida Paulo kamakari pitani hoarahanana ija'ari 
kavamonikia bikaabadaja kaimoni. Bikaabadahi; aihotahi. 

Kabajadikia jaboni bikaabadahi ida Paulo kamakari hoarani 
pitani, ajihi'ihi ida bajadi, jaha'ihi ida ija'ari. 

13-14Hari. Oniaroa, vahojamaniha adani jaboni judeus kaija'ari 7 
vihiki vaipohina. Vakadiabi'i onina Ceva. Ceva kaisai adani makhira 
isani 7 vihiki vaipohina. Ceva kabadani ka'oa sasidotxi vakadika'da'di. 
Ceva kaisai vaadaha'imajaniki ija'ari vaibavia. Avigaki jaboni ida 
bajadi ajihini-ra vahonariavini. Vanofiki ida Jesus onina-ra vidionivini 
ajihija kaimoni ida bajadi. Pauloa bihonariavini vani fori vanihahi 
vahonariavini vanofivini jaboni. Oniania, bajadi-ra va'ora vani'aha: 

—Bajadi, hi'ada Jesus Pauloa vara bivaniabakhia'iki a'onira 
honariavini avarakara'o'ini hihada makhira kania — vakhaniha. 
15Bajadia bigathani'ihi ida Ceva kaisai vaathi: 

—Jesu-ra aogaki hari. Aogaki jaboni ada Paulo. Hana avihini mani a'oni 
hora vara avanfaja? Ni-a'onira aogapa'itxiki — vakhanihaha adani bajadi. 
16Raofa'aha ada kabajadiki vanamana. Danoki ada kabajadiki. 
Va'ora dafiaha'aha, vasiihanana'aha, 'bira'ihi ida vakadimakari. 

Va'ora najahariharivini mani ida va'ora aakojaonanija. 

17Oniaroa, judeus kaija'ari, judeus kaija'ari vihiriki Efeso sidajia 
vahojaki va'ora aviga'aha adani makhira vapohimaja'ina. Vakamithahi ida 
moni, vaofini'aha, oniani ida Jesu-ra khai vani'avini hija. Vani'aha: 

—Kadaf'di danoki ada Jesus. 

18 Jesus athi-ra vakajaridarikia vananamitha'ihi ida vakadihojai 
asohiriki ija'ari vaipohiki vaviaha: 

—Jesus kania ariabono gahinai anihavini viahania, nimania ida 
akadihojai asohiriki anofijanariki — va'ora vani'aha. 

19Vahojamaniha adani arabani Jesu-ra vakajari'dariki jaboni. 
Vanajoroni'ihi ida vakadipapira ija'ari-ra vakaijorahavini-ra 
avigavini hiki. Papira-ra vanajoroniha, ija'ari vaipohiki vaviaha 
avanaha'di'ihi. Vakarajomiki ida vakadipapira aha'dini kaidivani. 
50 mil jiniro ipohini 'ba'dani ida papira kaidivani. Jiniro karaho 
oamani ida jiniro 'ba'dani prata amonaha'iki ipohiki. 

20Hari. Oniaroa, okha'okhaoni'ihi ida Jesus varani hina. Deus danona 
hojaki vahararana, oniani ida ija'ari vaipohiki Jesu-ra vanofivini hija. 


Adaha'ianaki ada Paulo 


21 Hari. Oniaroa, adaha'ianana-ra nofiha ada Paulo. Pauloa 
bikava'ibodivaraniki ida Macedônia kaaraboni, Acaia kaaraboni, 
Jerusalém sidaji hikia okha'ianana. Paulo va'ora ni'a'aha: 

—Jerusaléa ookha'imidiaki bana ho. Naothinia ookhahi Roma 
sidajia — niha ada Paulo. 

22Oniaroa, va'ora honariaha adani ipohina vi'bamiki avikhananavana 
Macedônia kaarabonia. Avikhananavaki adani Timóteo, Erasto khama. 
Asia mani hojaroniha ada Paulo Ásia kaarabonia. 

23Oniaroa, Éfeso sidajia hojana kari ada Paulo, namitha'iki 
ida ija'ari vaipohiki vaihamahina. Jesus varani hina va'ora 
naihamahi'iki adani Éfeso sidaji kaija'arini. 

24Éfesoa hojaki ida gora kâraho ija'ari Diana-ra vakavaihinikabakhiavini 
ibavini. Vakadideusa oamani ida Diana oniki. Hojaki jaboni ada Demétrio. 
Kidibadani ka'oa ida vakadideusa-ra vakavaihinikavini ibavini kagorani- 
ra anamoavini. Demétrioa bianamovavini hiki ida prata kagorahi itxani 
kidipavakari kaimoni hini. Demétrio, kidipohi khama vagathanibakhiaki 
ida jiniro karaho gora itxani amovani abosini. 

25Demétrio va'ora baranahaha adani vahoariha gora itxani 
amovani-ra vanamonahabakhiaki jaboni vajoronijabanara kaimoni. 
Va'ora ni'aha: 

—DOipohina, avarigaki ida jiniro karaho-ra agathanibakhiavini 
hini ida akadiamonahi abosini. 26A'onivani jaboni avanoki'iki 
ada Pauloa oniki vara nina, avakamitha'iki ida kidivarani jaboni. 
Kidivarani hiki ida akadiamonahi, deus hirini-ra kahivini. Deus 
ka'oa hiriha ada makhira binamonahaki deus amovana. Nimania 
ida Paulo vara va'ora ni'abakhiavini afodanoki. Ija'ari vaipohiki 
Paulo athi-ra vakajaridaravini mani ida Diana-ra vanofijanaravini 
hija bana vakadideusa hini. Efeso sidaji kaija'arini, Asia kaaraboni 
kaija'arini vihiki Diana-ra vanofijanaravini hija bana jaboni. 

27 Jaharihi ida bana ija'ari akadiamonahi-ra vakanavaranihavini. Ni- 
akadiamonahi-ra vakapavakarivini-ra vanofijanaki bana. Akadiamonahi 
ka'oa hirihi bana ida vanakaidivajanarija. Vanofijanariki jaboni bana ida 
Diana. Vanakaidivajanariki ida jaboni bana Diana-ra vakavaihinikavini 
ibavini kagorani. Ásia kaaraboni kaija'arinia vanôfiki jaboni ida 
Diana, arabo ipohiki kaija'arinia vanôfiki ida jaboni. Paulo athi-ra 
vakamithaha; jokoa vakanamasivijanarihi ida bana Diana. 

28Demétrio athi-ra vakamithaha adani ija'ari vaipohiki, vava'i 
jokojokoni vabodi'baraha'oadaha'aha: 

—Jahaki ida Diana. Danoki ida. Éfeso sidaji kaija'arini 
vakadideusa ida Diana — vakadibodi'barahi athini nihi. 

29Oniaroa, sidaji bodinia okha'okhaoni'ihi ida vakadihamahi 
kavaranihi. Sidaji kaija'arini hahavi vaihamahi'iki. Vava'i 
jokojokoni va'ora vagathi'aha adani Gaio, Aristarco 
vihiki. Macedônia kaaraboni kaija'arini adani. Paulo-ra 
vavaipohihabakhiaki adani. Hari. Va'ora vagathi'aha, va'ora 
avarahokajoraki'aha, ija'ari vajoroniki vaibavia va'ora avisa'aha. 

30Paulo vania binofihi ida ija'ari vaipohiki vakadiania okhana, 
vaihamahiki-ra va'ora vara ni'ara kaimoni. Ni-Paulo okhana-ra 
vava'ahaki adani Jesus vaipohihava abono. 31 Vahoariha jaboni 
vakarona'ihi ida vaathi Paulo okharara kaimoni ija'ari vaihamahiki 
vajoroniki vakadiania. Ásia kaaraboni akadava'ava abono adani 
vaathi-ra vakaronara. Paulo-ra vavajahaki adani. 

32Hari. Ibavi vavajoroniki kania saa vakhani'aha adani ija'ari 
vaipohiki vava'i jokojoko'iki. Vava'i kidakida'ini vabodi'baraha'aha. 
Vajoroni'ina vaipohikia ni-avigaki ida nahina kaimoni hini 
vabodi'barahana. Vakadibodi'barahi ni-avakogakhamaki. 

33 Oniaroa, judeus kaija'aria vahonariaha ada Alexandre, 
ija'ari vaihamahiki vaviaha okhana. Sidaji kaija'arini-ra va'ora 

anariakavini-ra nofiha ada Alezandre. Okhamiha, vaviaha 
hoja'aha, va'ora nava'isohi'aha sa'a viso vakhanira kaimoni. 
Alexandre-ra vanokiha adani vaihamahi'iki, Alexandre va'ora 
naihamahiki vaabono vavaniha'aha. Alexandre vara nina-ra 
nofivini kaba'i, ni-vara ni'iki. 

34 Judeus kaija'ari hina aviga'aha, vabodi'baraha'oadaha'ianaha. 
Ora 'bamiki asia mani vabodi'barahaha afoha'oadaha: 

—Jahaki ida Diana. Danoki ida. Efeso sidaji kaija'arini vakadideusa 
ida Diana — vabodi'baraha'ianana vakhaniha afoha'oadaha. 

35 Oniaroa, vaviaha hojaha ada ija'ari honariava abono 
vakadika'da'di. Va'ora kaabani'aha, saa vakhanijanarara kaimoni. 
Vajaforia viso vakhaniraraoni'aha. Viso vakhanina naothinia va'ora 
ni'aha adani Éfeso sidaji kaija'arini vaihamahi'iki: 

—A'onivani Éfesoa avahojaki. Ija'ari hahavia biogaki ida Diana 
gorani-ra akavaihinikavini akadava'ava abono arihina. Akadideusa 
jahaki ida Diana. Nama voroni'iki ida jadi karaho kidiania. Ija'aria 
biogaki jaboni ida ja'di karaho-ra aakadava'avini. 

36Ka'oa oamani hida oathi, ni-korijanahi hirihi ida oni'a'iki. 
Viso vakhani'a bana. Vakava'ibodivarani'imidia'a bana ida bada 
avani'aki kaimoni. Naothinia bada avakhanihi. 37Nahina kaimoni 
va'ora avavikhaki hadani makhira hida? Ni-nahina-ra vabo'diaki 
Diana gorani bodinia. Ni-vakanavaranihaki jaboni ida akadideusa. 

38Demétrio ija'ari-ra avanaathidanoararivini-ra vanofiha; jahaki 
ida ija'ari vanasohiva abono vakadiania avikhana vara vakhanira 
kaimoni. Jahaki ida ija'ari abononi akanaathidanoararikhamavini 
kamahini kania avikhana. Ni-jahaki ida hidakaba'i hihida ibavia 
avaabononi avakakaihamahikhamavini. Vahojaki adani sidaji 
kaija'arini vavaka'da'diva jaboni, vanasohija kaimoni ida ija'ari 
vaabono vakaihamahikhamaki vakadivarani. 

39Nahina hoariha-ra avanofihi, vajoronina kamahini adani Éfeso 
sidaji kaija'arini vavaka'da'diva va'ora vanava'isohi bana avanofikia. 

40Roma sidaji vavaka'da'diva vakamithaki bana ida amonina, Éfeso 
sidaji kaija'arini vaihamahina, saani karaho-ra vanamonaha'avini. 
Moni-ra vakamithaha; haria bana vakaja'oriamanira bana adani. 
Va'ora adavini va'ora anofiki vaabono vavanihamanira bana adani 
arabo ipohiki kaka'da'dini Roma sidajia hojaki. Ni-jahapa'itxiki ida 
akadisaani hidakaba'i. Haria vanana'dohiha; ni-aogaki ida akadisaani 
nahina kaimoni hini — va'ora ni'aha. 

4Hari hi'ini ida ija'ari honariava abono kavarani, va'ora 
kaamina'aha. 


Macedonia, Acaia hiki kaaraboni-ra anikhahaki ada Paulo 
2 0 1Hari. Radaha'ihi ida Efeso sidaji kaija'arini 
vakadihamahi, Paulo va'ora kaboa'iha adani Jesus 
vaipohihava abono vajoronina. Va'ora ni'aha; 

—Hari ai bana ho. Jesu-ra vanofijahakiha'oadaha bana mahija 
a'onira kajoamorabakhiavini — niha ada Paulo. Va'ora kaaminavini 
naothinia ajihi'aha. Macedônia kaarabonia adaha'ianaha. 

2Okharimananina va'ora akaragaoni'aha adani Cristo kaija'ari. Va'ora 
anava'isohioni'aha Jesu-ra vanofijahakivinia, va'ora ka'ojomo'ivini hiki 
jaboni ida Jesua binofiki vakadiania. Oniaroa, kaikahi'aha ada Paulo 
Acaia kaarabonia. 3Masiko ahoarabakosiki hoja'aha. Ibavijahaha'ianaha, 
Síria kaarabonia okhara kaimoni. Ajihina viahania bikamithahi ida 
varani judeus kaija'ari vanaabinivini vanofivini. Varani-ra kamithaha, 
ni-okhajanaki. Macedônia kaaraboni vania ajoi'aha. 

4Trôade sidajia avikhananavaki adani Paulo vahoariha khama. 7 
vihiki Jesus athi-ra vanaaba'ikia vavaipohiha'aha ada Paulo. Okhaki 
kidiania ada Sópatro. Sópatroa biva'banaki sidaji onini Beréia. 

Kidiabi'i onina Pirro. Avikhaki jaboni adani Aristarco, Segundo vihiki. 
Tessalônica sidaji kaija'arini mani adani. Okhaki jaboni ada Derbe sidaji 
kaija'arini Gaio oniki. Okhaki ada Timóteo. Avikhaki jaboni adani Asia 
kaaraboni kaija'arini vi'bamiki Tíquico, Trofimo vaoniki. 

5Hari. Paulo okhananavaki hi'adani 7 vihiki vakadiania. Hovani 
Lucas, vahoariha khama aokasiagaki hari. Trôade sidajia akaikahina- 
ra vanokhaki adani Paulo. 6Filipos sidajia arihojana oadani judeus 
kaija'aria vanamonaha'ihi ida vakadihinika. Ihinika amonahani 
oadani vani ija'aria bikahaja ida pão kathoramananiriki. Ihinika 
naothinia aka'ajihi'ihi Filipos sidajia. Kanava kakarahoa aki'dama'ihi 
vahoariha khama. Mahi sa'ai kahoarani hiki ipohini akaadaha'ihi. 
Trôade sidajia aakaikahi'ihi, va'ora akaraga'aha adani 7 vihiki 
vaipohina haria vanokhaki. Semana hoarani arihoja'ihi vakadiania. 


Trôade sidajia hojaki ada Paulo 


7Hari. Sábado, mithani vani ajoroni'ihi Jesus vaipohihava abono 
vakadiania, a'baijabanaja kaimoni. Paulo haria vara ni'a'ihi athi 
ôadakia. 

Joma 'bo'dahini asia mani vara niha. Binofiki ida 
a'ajihikajomana, oniani ida vara ni'ahaha'oadahana hija. 

8Gora ka'obani kakanamajakhamaki kania ajoroni'iki hari. Joma 
hojaki ida lamparina ha'dini ipohiki. 9Gora kaathani kania hoja'aha 
ada imakhinava Êutico oniki. Paulo vara nina kaba'i, noko'isiha'aha 
ada Êutico. Noko'isihaha, vadi'aha, voroni'aha. Gora ka'obani 
kakanamajakhamaki kakanamajakhama'ianania voroni'aha. 
Avanigarahana'aha ada imakhinava voroni'iki. Abini'ina vani 
vakaraga'aha. 

10Hari. Ogarisiaga'aha ada Paulo. Kajo'atharariha imakhinava 
aba'ona 'dihania. Bikajara'ba'ba'aha, va'ora ni'aha: 

—Hari'a vaofini, abinijanariha ada. Ahoki'iki hada. 

11 Oniaroa, aokasi'ianahi, Pauloa bikanapitahataha'ihi ida pão, 
akava'ihokija kaimoni ida Jesus abini'ina akadimoni hina. A'baina 
naothinia vara haria ni'a'ianaha. Safini anadaramananikajomana vani 
ajihi'aha ada Paulo. 12Vahoariha vavaipohihaha ada imakhinava, 
gorana avavikha'aha. Imakhinava ahoki'ina mani ida va'ora khai ni'a'ia. 


Sidaji Mileto onikia okha'aha ada Paulo 


13Hari. Oniaroa, Paulo haria ni'a'ihi: 

—Avakakhananava bana mahija hora avanokhavini Assôs 
sidajia. Arabo vania ookhaja bana — niha ada Paulo. 

Kanava kakarahoa aki'dama'ihi, Assôs sidajia akakha'ihi. 

14 Assês sidajia akakhanohi, haria karaga'aha ada Paulo. Kidamaha 
akadiania, akakha'ianahi, Mitilene sidajia akakhano'ihi. 

15 Aka'ajihi'ianahi, ka'afokajomani Quios kajoviri kaoniki 
kakaaraboni maakarinia akaradaha'ihi. 

Mahi hoariha Samos sidaji adamininia akakhano'hi. 
Aka'ajihi'ianahi, mahi hoariha Mileto sidaji adamininia 
ako'omisi'ihi, agaimoraha'ihi. 

16Pauloa ni-binofiki ida Efeso sidajia okha'ianana. Ni-mahi 
ipohiki Asia kaarabonia hojana-ra nofiki. Paulo-ra najorajoraki 
Jerusalem sidajia okha'ianana-ra nofivini. Binofiki ida Pentecostes 
kaihinikani kamahini viahani kaikahina Jerusalea. 


Paulo vara ni'ianaki 


17 Hari. Mileto sidajia hojaha ada Paulo, bikarona'ihi ida 
athi, Efeso sidaji vahojaki-ra va'ora kaboa'iha ada Paulo, Jesus 

Cristo kaija'ari vanava'isohiva abono kidiania vikhara kaimoni. 
Kanapajahikhamariki ida Mileto sidaji, Efeso sidajia. 

18 Vakaikahiha adani Efeso sidaji kaija'arini, Paulo va'ora ni'a'aha: 

—DOigamina, avarigaki ida kodihojai, kodibadani hiki 
avakadiania ohojana kari. Asia kaarabonia okaikahibiininina 
kodihojai-ra vada avani'abakhia'iki a'oni. 

19 Jesus kahonai abono ohina mani ida kidibadani bada oni'avini 
hija. Avakadiania ohojana oadani ija'ari nahina hipa'itxiriki 
ohiki ho. Efeso kaija'arini Jesu-ra vanofiravini mani ida va'ora 
okaasaravini hija. Judeus kaija'aria vanofibakhiaki ida hora 
vanaabinivini, oniani hida ova'i-ra anarogonija. 

20Nonira onava'isohihahavivini hi'iki ida Jesus monina. 
Onanamithahahavi'iki ida a'onira oakodiavini kaimoni. Deu-ra vara 
avani'avini kagorani vania a'onira onava'isohibakhiavini hiki ida Jesus 
varani hina. Avagorania jaboni ookhaonina a'onira oaka'ojomo'ioni'ihi. 

21 Asia mani Paulo vara va'ora ni'aha adani Jesus Cristo kaija'ari 
vanava'isohiva abono: 

—Hari. Va'ora okaabanibakhia'aha adani judeus kaija'ari. Va'ora 
okaabani'aha adani jaboni judeus kaija'ari vihiriki. Kodivarani hiki 
ida: Vakava'ipahinika'oa ida hojai asohiriki bada avani'abakhiaki 
mahija Deus athi-ra avanaabavini. Hari'a vakajari'da ida Jesus 
varani hina. Jesus kania avaabononi gahinai vaniha'a mahija 
avakadika'da'di hivini. Va'ora oniabakhiaha. 

22Hari. Jerusalém sidajia bana ookhaki ho. Ma'onahai Jahaki 
ova'i-ra nahonariahihivini mani ida hora arakha'ia bana. Ni- 
oogarihi kaho ida okaikahina opohimajana bana. 

23Sidaji hahavi oadaha'ina Ma'onahai Jahaki hora 
nava'isohibakhiavini hi'iki ida Jerusalém okaikahina opohimajana 
bana. Hora ni'aha: 

“Ija'ari ira avibaiki 
bana i cadeia. 
Ira vanajaharihariki 
bana adani.” 
Hora niaha ada Ma'onahai Jahaki. 24Ni-onakaidivaki ida kodimahi. 
Oabinihi; oabinihi. Ohokihi; ohokina ohojahi. Nimania ida ohojana. 
Onofiki onaa'diahivini ida badani kodika'da'di Jesus hora honariavini 
hi'iki. Hora honariavini hiki ija'ari-ra va'ora onava'isohivini, Deua 
bikajoamoravini binofivini ida athi naabani hiki. 

25 Avakadiania ohojana kari a'onira onava'isohivini hi'iki 
ida Deus ija'ari hahavi-ra vaka'da'divini bana. Oogaki ida hora 
avanokijanaravini bana. 

26Ka'oa hiki hida varani a'onira vara oni'avini hiki bana. Nonira 
okaabanibakhiavini hiki Deus athi-ra avakajoniria kaimoni. 

Deus athi-ra kajoniki ija'ari akamadaki. Ni-Deus kania okhaki. 
Avarakamadahi; hari'a Paulo a'onira kaabaniravini-ra vakahi. 27 Ni- 
okajoniki ida Deus athi hahavi a'onira onanamithavini hi'iki. 

28 Avaabononi avakadava'a bana. Jesus Cristo kaija'ari-ra va'ora 
avakadava'a bana jaboni. Ma'onahai Jahaki a'onira honariavini 
va'ora avarakadava'avini afoha'oadaha. 

Ovilia akadava'ava abono ovilia-ra avakadava'avini vani fori 
vihi'a bana mahija va'ora avarakadava'avini adani Jesus Cristo 
kaija'ari. Deus kaisai abini'iki vakadimoni, oniani ida Deus va'ora 
gathanivini hija kidija'ari kaimoni vihina. 

29Va'ora oogaki adani ai ohina naothinia avakadiania vikhana 
bana vahoariha. Avahararania vahojana a'onira vakorijanahaki 
bana adani, avakava'ipahinija kaimoni ida Jesus athi-ra 
avanaabavini. Ni-a'onira vanakaidivaki bana. 

Jomahi ovilia-ra arivini vani fori vihira adani a'onira 
vakorijanahaki. A'onira onava'isohijoravini hiki ida bana namithaki 
avakadiania. 

30Hidakaba'i vahojaki adani Jesu-ra vanofijahakiriki 
avakadiania. Va'ora vakorijanahaki bana adani Jesus kaija'ari, 
Jesu-ra vakava'ipahinira kaimoni. Jesu-ra vanofijahakiriki va'ora 
vanofiki adani Jesus vaipohihava abono vaipohihana vihira 
kaimoni. 31 Va'ora akava'igairi bana adani korijanahi abono. Hari'a 
avakava'i'birini ida badara ahoarabakosiki ohoja'ina avakadiania. 
Mahi, joma hikia a'onira oka'ojomo'ivini afohanana, a'onira 
okaabanivini, a'onira okaasaravini jaboni. 

32Hari. Oigamina, hidakaba'i Deus sa'a kabodinia a'onira 
oarakhaki ho, a'onira akadava'ara kaimoni. Onofiki ida Deus 
a'onira kajoamoravini kavaranihi-ra avarigavini. Deus athi a'onira 
kakodiavini hiki ida Jesu-ra avavakaijokavini avijavani. 

Deua binaibavijahaki ida nahina jahaki kidija'ari vihidoroki 
hahavi vakadimoni. Avakadimoni jaboni bana ida binaibavijahaki. 
33 Avakadiania ohojana kari ni-oakabairihi ida avakadinahina, 

avakadijiniro hiki. Ni-avakadimakari-ra onofiki. 


O Novo Testamento na Paumarí do Brasil, 2da ed. © 2010, Liga Bíblica Internacional 


Atos 20, 21 564 


34 Avakadiania ohojana kari bada oni'abakhia'iki ida badani 
oipohina-ra va'ora okaijahitavini, oabono okaijahita'avini jaboni. 
Avarigaki ida akadinahina hahavi-ra okapavakaribakhia'avini. 

35 Kodibadani karahoa a'onira onanokiahivini hi'iki vahoariha-ra 
va'ora okaijahitavini. Nini vani jaboni bana va'ora vakaijahita adani 
vakavamoniki. Vakava'ihoki bana ida akadika'da'di Jesus kavarani: 

“Ija'ari gahinani mani ida 
khai ni'apa'itxini hija. 
Ija'ari kagahinaini mani ida 
khai ni'akarahoni hija.” 
— Nimania ida Jesus kavarani Paulo va'ora vara ni'avini hiki. 

36 Anokhomi'ihi ida kidivarani, vakajo'atharari'aha adani Paulo, 
Jesus Cristo kaija'ari vanava'isohiva abono khama, Deu-ra vara 
vani'a'aha. 

37 Paulo va'ora kaamina'aha, vakajara'ba'ba'aha, varamosiha, 
vakaasara'aha. 38 Vakava'ihoki'ihi ida Paulo va'ora niavini hi'iki 
vanokijanaravini, oniani ida vava'i mokara ni'ani hija. Hari. Paulo- 
ra avavaipohifoni'aha, kanava kakarahoa kidama'aha ada Paulo, ai 
vakihi'aha. 


Jerusaléa okhaki ada Paulo 


2 1 1 Hari. Oniaroa, Jesus Cristo kaija'ari vanava'isohiva 
abono-ra va'ora akaaminavini naothinia aka'ajihi'ihi. 
Akakafiani'ihi Cós kajoviri kakaarabonia aakakhano'ihi. 
Ka'afokajomani kajoviri kahoariha Rodes kaonikia ako'omisi'ihi. 
Aka'ajihi'ianahi, Pátara sidaji adamininia aakakhano'ihi, 
ako'omisi'ihi, agaimoraha'ihi. 
2 Aakaraga'ihi ida kanava kakaraho kahoariha Fenícia 
kaarabonia aakhaki. Oniania aki'dama'ianahi, aka'ajihi'ianahi. 
3Aakakha'ianahi, akaadahahi, apitana kajasonija napaja 
aakanoki'ihi ida Chipre kajoviri, aakakha'ihi akarada'ihi ida 
kajoviri, Síria kaaraboni-ra akanikhahavini. 
Aakakhano'ihi, Tiro sidaji adamininia ako'omisi'ihi, agaimori'ihi. 
Kanava kakaraho kadaini-ra vakaiba'imorahana'iki adani honai abono. 
4Agaimori'ihi, va'ora anako'diha'aha adani Cristo kaija'ari Tiro 
sidajia vahojaki. Va'ora akaraga'aha, semana hoarani vakadiania 
arihoja'ihi. Ma'onahai Jahaki va'ora nava'isohiha, Paulo-ra 
vakaabanira kaimoni Jerusaléa okhajanarara kaimoni. 

5Radaha'ihi ida semana hoarani vakadiania arihojana, 
ai arihi'ianahi. Sidajia ai arihina akharafonina haria 
vavaipohifoni'aha adani Cristo kaija'ari afohahavi, makhira, 
vakadigamo, vakadisai vihiki. Kaasia akajo'athararihahavi'ihi, Deu- 
ra vara ani'avini. 

6Ọniaroa, ariabono aakaaminakhama'ihi, aki'dama'ihi, 
aka'ajihi'ianahi. Va'oaniaro vagorana avajoimori'ianaha. 

7Hari. Oniaroa, Tiro sidajia aka'ajihi'ihi. Aakakha'ianahi, Tolimaida 
sidajia akakhano'ihi. Aogaimori'ihi va'ora aka'ivanitiha adani 
arigamina Jesus kaniaja. Mahi hoarani vani arihoja'ihi vakadiania. 

8Ka'afokajomani aka'ajihi'ianahi, Cesaréia sidajia akakha'ihi. 
Aogaimorihi, Filipe gorana aokha'ihi, kidiania arihoja'ihi. Jesus 
varani hina-ra vara vani'abakhiaki ada Filipe. Mahi 'bo'dakari 
Jerusaléa vahoja'iki adani Jesus vaipohihava abono, va'ora 
vanagathogatho'iki adani 7 vihiki vaipohina kakodiahi abono 
kaimoni, vanagathogatho'iki ada Filipe kakodiahi abono hira 
kaimoni. 

9Filipe gorana vahojaki kidisai avako'bamahakhamaki. Ima'inavi 
adani Filipe kaisai. Deus athi namoniva abono adani ima'inavi. 
Filipe vakadiania arihojahi. 


O Novo Testamento na Paumarí do Brasil, 2da ed. © 2010, Liga Bíblica Internacional 


Atos 21 566 


10Mahi 'bamiki arihojana vani kaikahi'aha ada Agabo. Judéia 
kaarabonia khaki ada. Deus athi namoniva abono jaboni ada Agabo. 

11 Akadiania kha'aha, maakari'aha, bikokhari'ihi ida makari 
pitani ahoki Paulo jararia hojaki. Bikokharihi, abono-ra dabo'aha 
sa'a, 'dama kihiki-ra kodabo'aha. Agaboa bini'a'aha ada Paulo: 

—Ma'onahai Jahaki ira nava'isohiki bana i: 

“Onivani fori vihira bana adani judeus kaija'ari 
isa'ani-ra vakodabohavini bana Jerusaléa. 
Ira vidabohavini naothinia judeus kaija'ari vihiriki 
vasa'a kabodinia ira avarakhaki bana adani.” 
Nimania ida Ma'onahai Jahaki athi — niha ada Ágabo dabohana 
kaba'i. 

12 Akamithahi ida Agabo kavarani, akaabani'aha ada Paulo: 

—Hari'a Jerusaléa okhajana — ani'aha afobakhia. Cristo kaija'ari 
vahoariha vakaabani'aha jaboni okhajanarara kaimoni. 13Pauloa 
bigathani'ihi ida ariathi: 

—Niha avakhanimanija avaasaraki? Ova'i-ra mokara ni'aki 
avakadiasara. Jerusaléa hora vidabohaka'oavini-ra vanofiha; 
hora vidabohaha. Hora vanaabinivini-ra vanofika'oaha; ba 
hora vanaabinika'oava. Jesus kaija'ari ohina mani hida hora 
vanaabinivini-ra ova'ahavini hija — niha ada Paulo. 

14Ni-Pauloa bikamithavini binofiki ida akadikaabanahi, oniani 
ida viso haria ni'a'ia. Ani'aha: 

—Jakaho Deua bada bini'ava ida binofiki. 

15Mahi 'bamiki asia mani arihoja'ihi Cesaréia sidajia. 

Oniaroa, aibavijahaha'ianahi, Jerusaléa aokha'ihi. 16 Haria 
vavaipohiha'aha adani Jesus vaipohihava abono Cesaréia sidajia 
vahojaki. Aokhajabana'ihi Jerusaléa. Akaikahi'ihi, haria avisaha 
Menasom gorana. Menasoa biva'banaki kaibavini kakajovirini 
kaonini Chipre. Badara ipohiki Jesus vaipohihava abono hi'iki ada 
Menasom. Kidiani vania arihoja'ihi. 


Paulo Tiago-ra navanavanaha'iki 


17 Hari. Oniaroa, Jerusaléa akaikahina, haria 
vagathanijahaki'aha adani arigamina Jesus kaniaja. Khai va'ora 
ni'a'iki akaikahi'ina. 18Ka'afokajomani Tiago-ra anavanavanahahi 
Paulo khama, ariabono vara akani'akhama'ihi. Jesus Cristo kaija'ari 
vanava'isohiva abono vahojahahavi'iki. 

19Paulo va'ora ka'ivaniti'aha. Va'ora nanamithavini hi'ihi ida 
Deus kabadani Pauloa bada bini'a'iki niha ninini Deus va'ora 
kajoamorabakhiavini adani judeus kaija'ari vihiriki. 20Vakamithahi 
ida Paulo kavarani, Deus jahana-ra khai vani'a'aha. Paulo-ra vani'aha: 

—Arigamina, iogaki ida judeus kaija'ari vâipohiki vaabono 
gahinai vanihavini Jesus kania. Va'oaniaro hahavia vanaababakhiaki 
ida Deus kava'isohihi jiriki. 21 Vakamithahi ida ija'ari ira 
vakanavaranihavini. Ka'oa hirihi ida vakadivarani. Vakhaniha: 

“Paulo va'ora anava'isohioniha adani judeus 
kaija'ari 
arabo hoariha kasidajinia vahojaki: 
'Jesus kania avaabononi gahinai avanihavini 
naothinia 
ni-nahina kaimoni avanaabajanarihi ida Deus 
kava'isohihi jiriki 
Moises kohana haria nava'isohi'bodavini hi'iki. 
Hari'a va'ora vakarajomijana adani avakadisai makhira isani 
siikosida karajomihia. 
Vakava'ipahini'a ida akadija'ari vakadihojai. ” 
Nini vani vakahi'badaraja ida kadavarani. Judeus kaija'ari Jerusaléa 
vahojaki ka'oa hiki vavanihavini ida iathini-ra vanamonivini. 
22Hari. Ikaikahini vani hida Jerusaléa aviga'ihi. Anofiki ida ira 
vanokivini akadija'ari kahojai-ra bada ini'avini, avigaja kaimoni 
korijanahi hini ida ira vakanavaranihavini — Paulo-ra vani'aha 
adani Jesus Cristo kaija'ari vanava'isohiva abono. 

23 Asia vara vakhaniha: 

—Paulo, ira anava'isohiki bana hari avigaja kaimoni ida asia 
akadija'ari kahojai-ra inofivini. Vahojaki hadani Jesus vaipohihava 
abono avako'bamahakhamaki. Judeus kaija'ari adani. 

Masiko hoariha radahaki kama'da'iki ida vakadihojai, bada 
vani'aki kaimoni Deu-ra vanava'iponijoravini hi'iki badani. Hari 
hini amaakarini ida vakadibadani. 

24 Afokajoma va'ora vaipohiha bana hadani makhira avakobamahakhamaki 
Deu-ra khai ani'avini kagorania avikhana. Vaabono visokovinia vakavarajomiki 
ida vakadibadani anokhomfini Deu-ra vani'avini hi'iki. Akadija'ari kahojai hiki 
ida vakadibadani. Ivani jaboni bana iabono sokojabana vakadiania. 

Avaabononi avanajahavini naothinia hoariha bikava'boaki bana 
ida vaka'da'di kaafani. Rajomi kihiki jaboni ida ka'da'di kaafani 

ka'boani, Deu-ra vani'avini hiki a'diahi'ini. Ivani bana ikanaabosi 
ida vaka'da'di kaafani ka'boani jiniroa vakadimoni. 

Hari. Oniaroa, vahoariha Deu-ra khai ani'avini kagorani bodinia 
vahojakia vanokiki bana ida bada ini'avini. Akadija'ari kahojai- 
ra bada ini'avini-ra vanokivini, oniani ida korijanahi ka'oa ira 
vakanavaranihavini-ra avigavini hija. Avigaki jaboni ida Deus 
kava'isohihi jiriki-ra inaababakhiavini. 

25Hoariha pa'itxiki ida akadivarani akadija'ari vihiriki-ra 
anava'isohivini hi'iki hiadani Jesus athi-ra vakajari'dariki. Ariathi 
kapapirania va'ora anava'isohi'bo'da'iki adani: 

“Hari'a bana vaha'a ida baimana 
deus amovana-ra khai vani'avini-ra vakavaihinikavini-ra 
vakavi'baivini. 
Hari'a vaha bana ida igitha amani. 
Hari'a vara'do'bi ida igitha 
havahaki kaimoni mathani. 
Hari'a makhira kidigamo 
hiriki khama vaabono 
vakavi'omakhamava.” 
Nimania ida va'ora anava'isohivini athini mahi 'bo'dakari — Paulo- 
ra vani'aha adani Jesus Cristo kaija'ari vanava'isohiva abono. 

26 Oniaroa, ka'afokajomani Paulo va'ora avikhaha adani judeus 
kaija'ari avako'bamahakhamaki, vaabono visokovini kaimoni 
vakadihojai hikia. Vaabono vanajahavini naothinia Deu-ra khai 
vani'avini kagorani kavasiribanini bodinia okhajakosiha ada Paulo, 
sasidotxi-ra nava'isohivini hiki mahi vakadihojai kabadanihi 
bivaa'diahi'iki kamahini. 7 mahi ipohini radaha'ini Deu-ra 
vakanava'igananavini hi'ihi ida igitha abononi aha'diki. 


Paulo-ra vagathi'iki adani 


27 Hari. 7 mahi radahani vakadihojai a'diahini amaakari'ini Deu- 
ra khai vani'avini kagorani kavasiribanini bodinia vahojaha adani 
Paulo. Vahoja'aha adani judeus kaija'ari vahoariha. Ásia kaarabonia 
vikha'iki adani. Deu-ra khai vani'avini kagorani kavasiribanini bodinia 
vanoki'aha ada Paulo. Paulo-ra vakaihamahi'bo'da'iki adani. Vahoariha-ra 
vanaihamahivini hiki Paulo-ra vakanavaranihavini. Paulo-ra vagathi'aha. 
28 Vabodi'barahana va'ora vani'aha adani judeus kaija'ari 
vahoariha Deu-ra khai vani'avini kagorani kavasiribanini bodinia: 

—Akadija'ari, haria vaakodia bana. Hihada makhira agathi'iki 
aadahaoni'iki hada, ija'ari arabo hoariha hojaki-ra va'ora 
ka'ojomo'ihahavi'iki hada va'ora vanakaidivajanarara kaimoni adani 
akadija'ari. Va'ora ka'ojomo'i'iki hada vanaabajanaria kaimoni ida Deus 
kava'sohihi jiriki. Paulo va'ora ka'ojomo'iki jaboni adani ija'ari vaibavi 
ipohikia vahojaki va'ora vanakaidivajanaria kaimoni hida hihida gora. 

Hari. Deu-ra khai ani'avini kagorani kavasiribanini bodinia 
va'ora vikhajakosi'aha adani akadija'ari vihiriki. Akadikaaji 
hiki ida akadija'ari vihiriki hihida gora avi'oina. Akadikaaji-ra 
kajonivini mani ida akadija'ari vihiriki-ra va'ora avi'oivini hija, 
oniani ida Deu-ra khai ani'avini kagorani-ra najaharivini hija — 
Ásia kaarabonia vikha'iki va'ora vani'aha adani judeus kaija'ari 
vahoariha va'ora vakorijanahavini. 

29Paulo-ra vagathivini viahania va'ora vanoki'aha adani Paulo, 
Trofimo khama vaadahajabanana Jerusalém kahagihinia. Judeus 
kaija'ari hiriki ada Trófimo. Éfeso sidaji kaija'arini ada. Deu-ra khai 
vani'avini kagorani bodinia Pauloa biavikhajakosiki vavanihavini 
mani ida va'ora naihamahija. 

30Okha'okhaoni'hi ida Paulo-ra vakanavaranihavini, oniani 
ida Jerusalém sidaji kaija'arini Paulo-ra vakaihamahivini hija. 
Vaki'darahajakosina vajoroni'aha, Paulo-ra vagathiha, gora bodinia 
avarahokaonani'aha. Paulo naothia vaaka'oaha'ihi ida Deu-ra khai 
vani'avini kagorani kaathani. 

31Paulo-ra vanaabinivini-ra vanofi'aha adani vaihamahiki. 

Hari. Sorara vakadika'da'dia bikamitha'ihi ida moni: 

—Vaihamahimani'aha adani sidaji kaija'arini. Ni-aogaki ida 
vidavini vanofivini — moni-ra vikhakia binia'aha ada sorara 
vakadika'da'di. 32Jorakia sorara vakadika'da'di va'ora baranahaha 
adani sorara vaipohiki, vakadika'da'di vahoariha vi'bamiki kidiania 
avikhara kaimoni. Vaki'darahaha'aha ija'ari vaipohiki vajoroniki 
vakadiania. Sorara-ra va'ora vanokiha adani ija'ari vaihamahiki, 
ni-Paulo-ra vidafiahajanaki. 

33Sorara vakadika'da'dia binamaakariha ada Paulo, va'ora 
honariaha adani sorara: 

—Vagathi o makhira. Sa'a vakodaboha corrente ko'bamikia — 
va'ora ni'aha. Va'ora nana'dohi'aha adani vahararana vahojaki: 

—Hana hina makhira mani o? Nahina mani ida kidibadani hini 
a'onira naihamahija? 

34 Na'dohi-ra vagathani'aha vabodi'barahana Paulo-ra 
avanaathidanoarari'aha. Vahoariha vakadibodi'barahi athini 
hoarihaki, vahoariha vakadibodi'barahi athini hoarihaki jaboni. 
Karaho'oamanija ida vakadihamahi. Sorara vakadika'da'dia mitha 
bini'ahi ida vakadibodi'barahi, ni-biogaki ida namitha'iki. Oniaroa, 
va'ora honariaha adani sorara: 

—Hihada makhira-ra avisajakosi sorara vagorana karaho 
katokini odoki bodinia. 

35 Hari. Sorara vava'ajihi'aha ada Paulo. Vagorana kakara'inani 
kania avakhano'aha, ni-nihanikia Paulo-ra vavaadahajanaki, 
ija'ari vaihamahiki va'ora vakanajajori'aha. Nihanikia Paulo 
adahajanarina mani ida sorara va'da'di a'ania vavaadahavini 
hija. 36 Sorara vanaothia vikhaki adani vaihamahiki 
vabodi'baraha'oadahaki: 

—Jakaho anaabini'ava kaho, jakaho anaabini'ava kaho 
— vakhaniha. 


Paulo va'ora vara ni'aki adani vaihamahi'iki 


37Hari. Oniaroa, sorara vagorana banininija avavakhano'aha, 
avavikhajakosivini viahania Pauloa bini'aha ada sorara 
vakadika'da'di: 

—Vara ira oni'avini-ra inofiria koda? 

Sorara vakadika'da'dia bigathanihi ida athi: 

—logamania ida grego athini? 38Egito kaarabonia kha'iki ada 
makhira vakaabiniki vaipohiki-ra va'ora vaka'da'di'iki. Ovari 
va'ora avikha'iki adani 4 mil vihiki vaipohina vakasa'aiki arabo 
kagorariki kania. Vanofiki va'ora vidavini adani akadisorara. 
Vakaabiniki vakadika'da'di mani i? 

39—Iniani, ovari ohirihi. Hovani judeus kaija'ari ho. Ova'banaki 
ibavini Tarso sidaji. Cilícia kaarabonia hojaki ida sidaji karaho Tarso 
oniki. Khai va'ora ini'amanira koda hadani vara va'ora oni'avini? 

40—Ba va'ora vara ni'a — Paulo-ra ni'a'aha. 

Oniaroa, kara'ina kania gaana hojaha ada Paulo, va'ora 
kaabani'aha sa'a mitha vakhanira kaimoni. Viso vakhani'aha, 
hebreu athinia Paulo va'ora vara ni'a'aha. Judeus kaija'ari vaathi 
ka'oa ida hebreu athini. Paulo athi hiki jaboni ida. 

2 2 1—Kodija'ari, oigamina avihiki a'oni. Mitha vani'a bana 
hida kodivarani mahija kodibadani-ra avarigavini. Ni-bada 

oni'aki ida avani'a'iki, ni-va'ora ovikhajakosi'iki adani akadija'ari 
vihiriki Deu-ra khai ani'avini kagorani bodinia — va'ora ni'aha ada 
Paulo. 2Kidiarabo kaija'arini athinia vara nina vakamitha'aha, viso 
vakhanijahaki'aha. Paulo va'ora vara ni'a'ianaha: 

3—Judeus kaija'ari ho. Cilícia kaarabonia hojaki ida Tarso sidaji 
ova'banaki. Hihida sidaji Jerusaléa oavijavaki ho. Hora ka'ojomo'i'iki 
Gamaliel. Hora ka'ojomo'ijahakivini hiki ida Moisés kohana 
kava'isohihi jiriki, akadija'ari avikhananavaki vakadihojai hiki. Deu-ra 
avanofijahakivini vani fori ohija onofijahakivini jaboni. 4Mahi 'bo'dakari 
va'ora onajaharihari'iki adani Jesus Cristo kaija'ari. Makhira, gamo 
vihiki-ra va'ora ogathi'iki ho, va'ora ovahonariahi'iki adani vagatha'ina, 
cadeia kabodinia avi'oira kaimoni. Vahoariha-ra va'ora ovahonariahi'iki 
ho vaabinira kaimoni jaboni. 

5Sasidotxi vakadika'da'di, akadija'ari vanava'isohiva abono vihikia 
avigaki ida a'onira okorijanaharavini. Avanofihi; va'oaniaro maina 
aonira vanava'isohivini hiki hida oathi. Hora vano'avini hi'iki ida vaathi 
kapapirani Damasco sidajia oavikhaki kaimoni, akadija'ari hora vaakodiaja 
kaimoni. Vakadipapira jiriki ogathani'ihi, Damasco sidajia ookha'ihi, va'ora 
ogathira kaimoni adani Jesus Cristo kaija'ari, va'ora odabohavini va'ora 
onofi'aha, va'ora ovikhara kaimoni hida sidajia dafi vihira kaimoni. 


Pauloa bikamithaki ida Jesus athi 
(Atos 9.1-19; 26.12-18) 


6Hari. Damascoa aokhahi. Safini sohirarina vani sidaji-ra 
anamaakari'ihi, nama kha'ihi ida safini vagana fori hiki oi'oaria 
vagajoraki'ihi. 7 Oadarihi, okamitha'ihi ida hora vara ni'aki athii: 
“Saulo, Saulo, 
nahina mani ida hora inajahariharivini hija?” 
8Onana'dohiha: 
“Ka'da'di, hana ihini 
mani i?” 
“Hovani mani Jesus ooniki ho, hora inajahariharibakhia'iki ho.’ 
Hora ni'aha. 
9Hora vavaipohihakia vanoki'ihi ida vagaki, vaofini'aha. Ni- 
vakamitha'iki ida hora vara ni'a'iki athii. 10 Onana'dohi'ianaha: 
“Kodika'da'di, nahina ida inofija kodiania?” 
Hora ni'a'aha: 
“Gaamanani'a, Damasco sidajia okha'a. 

Ikaikahini vani hoariha ira honariavini hiki ida 
bana badani Deua binofiki bada ini'aki kaimoni.” 
Hora ni'aha. 

11 Ogaamananihi, onokho-ra anamara'ihi ida vagani karaho, 
hora kanamaodoroha'ihi. Hari. Oipohina osa'a-ra vaagathiha, hora 
avakakavanama'aha, Damasco sidajia hora avavikha'aha. 

12Sidajia hojaha ada Ananias oniki. Deu-ra nofijahakiki ada 
Ananias. Deus kava'isohihi jiriki-ra naababakhiaki ada. Akadija'ari 
Damasco sidajia vahojakia vavajahaki ada Ananias, kidibadani 
jahani vani vakahiha. 13Hari. Kodiania kha'aha, oi'oaria hojaha, 
hora ni'aha: 

“Oigamina Saulo, 
inokhoni vaga'ianava.” 
Jorakia vaga'ihi ida onokho, vada oni'a'aha ada Ananias. 14Hora 
ni'a'aha: 
“Mahi 'bo'dakari Deus ira nagathogatho'iki i. 
Ovani ada akadija'ari avikhananavakia khai 
vani'abakhia'ara. 
Ira nagathogatho'iki ada, 
iogaja kaimoni ida bada ini'avini binofiki. 
Ira nagathogathovini hiki 
inokira kaimoni ada Deus kahonai abono jahaka'oaki, Cristo 
oniki, 
ikamithaja kaimoni jaboni ida athi vara ira ni'avini hiki. 

15 Deua binofiki ida ija'ari hahavi-ra va'ora inanamitha'avini inoki'iki, 

ikamitha'iki hikia. 

16 Hari'a viahanokhajana. 

Gaamanani'a, 
Deu-ra kanikharia mahija 
ira vaka'da'divini, 
kadahojai asohiriki-ra na'birara kaimoni, 
oniani ida ira okanavini hija bana, 
kidipohi ihija kaimoni.” 
Hora ni'aha ada Ananias. 

17 Hari. Oniaroa, Jerusaléa ojoi'ianahi. Deu-ra khai ani'avini 
kagorani bodinia Deu-ra vara oni'avini kaba'i vadami fori hikia 
onoki'aha ada kodika'da'di. 18 Hora ni'a'aha: 

“Jorakia bana ajihi'a 

Jerusaléa. 
Jerusalem sidaji kaija'arinia vakajari'daki bana ida omonina-ra 
vara 
ivani'avini.” 
Hora ni'aha ada Jesus. 19Ogathani'ihi ida athi: 
“Kodika'da'di, 
hiva'oani hora 
avigajahakiki, 
avigaki ida akadija'ari Deu-ra vara ani'avini 
kagorania 
ookhaoni'ina va'ora oagathionivini adani ira 
vakajari'dariki 
cadeia avi'oina va'ora ovahonariahi'iki adani, 
dafi vihina va'ora ovahonariahi'iki adani jaboni. 
20 Ija'aria vanaabini'aha ada imonini-ra vara vani'aki kohana, 
Estêvão oniki. 
Vahararana vania ohojaja, 
ovajaha'iki ida vakadibadani, 
vakadimakari oakadava'a'avini.” 
Oni'ihi vadami fori hikia. 
21 Kodika'da'di hora ni'a'ianaha: 
“Ajihi'a bana mahija napaja iokhavini. 
Ira okaronaki bana i 
judeus kaija'ari vihiriki 
vakadiania.” 
Hora ni'aha ada Jesus. 


Paulo-ra vidavini-ra vanofi'ianaha, ni-vida'iki 


22Hari. Paulo athi-ra mitha vani'ajahakiha adani judeus kaija'ari. 
Paulo judeus kaija'ari vihiriki vakadiania Deua bikaronavini 
bikahi'iki, ni-mitha vani'ajanaki. Kama'da'ianahi ida vakadihamahi. 
Vabodi'baraha'ianaha: 

—Anaabiniva, anaabiniva, hokina jahajanariha ada. 

23 Vabodi'bara'aha, nama vana'dara'dara'ihi ida vakadimakari, 
vaihamahi'ina. Vaani'ihi ida khomakhomani, nama 
avisonasahana'ihi. 

24Hari. Sorara vakadika'da'di va'ora honariaha adani sorara 
vahoariha: 

—Avisajakosi o makhira agorana. Vida mahija aonira nanamithavini niha 
nina judeus kaija'ari-ra vaora naihamahivini — vakadikadadi va'ora niaha 
adani sorara. 25Avavikhajakosiha, Paulo sa'a, 'dama kihiki-ra vakodaboha'aha 
vidavini viahania. Vidabohavini kaba'i Pauloa binana'dohiha ada Roma sidaji 
kakadadini kasorarani. Ovari va'ora honariafiahaki adani 100 vihiki vaipohina. 

—Roma sidaji kaija'arini-ra avidafiamaniki koda aoni? Roma sidaji kaija'arini 
ho. Avakadija'ari nava'isohiva abonoa ni-aviga'iaki ida kodibadani jahani 
jaharini. Avigaravini kaba'i ni-jahaki ida oimana 'banani-ra vavahonariahivini. 
Nimania ida Roma sidaji kaijaarini kidai hini jaharini — niha ada Paulo. 

26Sorara bikamithahi ida Paulo kavarani, kidika'da'di kania 
okhami'aha, bini'a'aha: 

—Hari'a kaho bana vida o makhira. Roma sidaji kaija'arini o. 

27 Oniaroa, okhamiha ada sorara vakadika'da'di Paulo-ra nana'dohiha'avini: 

—Hora nanamitha'a bana, ivani Roma sidaji kaija'arini mani i? 

—Ha'a, ka'oa hi'oamanija ida ini'aki — niha ada Paulo. 

28Sorara vakadika'da'dia bini'aha: 

—Hovani Roma sidaji kaija'arini ho, Roma sidajia o'banarina kaba'i. 
Onaabosi'iki ida jiniro ipohikia, oniani ida Roma sidaji kaija'arini hora 
niha'ia — niha ada sorara vakadika'da'di. Pauloa bini'aha: 

—Hovani, ni-onaabosiki. Hovani Tarso sidajia o'banaki ho, kaba'i 
Roma sidaji kaija'arini ohi'ina. Kodiabi'i Roma sidaji kaija'arini hina 
mani ida Roma sidaji kaija'arini hora nihaja — niha ada Paulo. 

29Onijiaroa, avikhaonaniha adani Paulo kabadani-ra 
vanana'dohivini-ra vanofiki. Ni-Paulo-ra vida'iki. Paulo Roma sidaji 
kaija'arini hina-ra kahivinia binaofini'aha ada sorara vakadika'da'di. 
Paulo dabohana-ra vahonariahivini mani ida naofinina hija. 

30Sorara vakadika'da'dia binofiki biogajahakivini ida judeus kaija'ari Paulo-ra 
avanaathidanoararivini hiki. Afokajoma vani sorara-ra honariaha: 

—Vakokhari'a o Paulo. Va'ora bana vanava'isohiha adani judeus 
kaija'ari vanasohiva abono vavaka'da'diva, sasidotxi vavaka'da'diva 
khama vajoronina, Paulo kavarani-ra vanasohira kaimoni — niha 
ada sorara vakadika'da'di. Vajoronina naothinia biavikhami'aha ada 
Paulo, vaviaha bihonaria'aha ada Paulo gaana. 


Ija'ari vanava'isohiva abono vaviaha hojaki ada Paulo 


2 3 1Hari. Paulo va'ora vada ni'aha adani judeus kaija'ari 
vanasohiva abono vavaka'da'diva vajoroniki, va'ora 
ni'a'aha: 

—Oigamina, ohokina oadani ni-bada oni'a'iaki kaho ida ova'i 
kaabanahahani hora kaabaniki. Ova'i bodini Deua binokiki ida 
kodihojai asohiki. Ni-bada oni'aki ida hojai Deua bivajahariki. 

2Sasidotzi vakadika'da'di va'ora ni'aha adani Paulo maakarina 
vahojaki: 

—Vakapata oni Paulo bodi. 

3Pauloa bini'aha ada sasidotxi vakadika'da'di Ananias oniki: 

—Deus athi-ra avanaabavini-ra ikahi'badaraki i. Deus ira 
kapataki i bana. Deus kava'isohihi jiriki hirihi ida ija'ari kabadani 
ogavaharini kaba'i kapatahi hini. Oniaja ivithariki, iogaja kaimoni 
ida kodibadani. Iogaravini kaba'i kapatahi ohini-ra ivahonariahi'iki 
i. Kapatahi ohina-ra ivahonariahivini mani ida Deus kava'isohihi 
jiriki-ra inaabaravini hija. Inaabavini ikahivini kabati, ni-inaaba'iki 
ida va'isohihi jiriki — niha ada Paulo. 4Vahoariha Paulo i'oaria 
vahojakia vani'aha: 

—Ni-jahaki ida sasidotxi vakadika'da'di athi-ra ianaabosivini 
athii jaharikia. Deus kahonai abono ada — vakhaniha. 5Paulo 
va'ora ni'aha: 

—Oigamina, ni-oogaki ada vara niki sasidotxi vakadika'da'di 
hina. Oogaja vaha; ni-nini vara ovani'aki vaha — niha ada Paulo. 
Deus athi kapapirania hojaki ida kaabanahi athini: 

“Haria ija'ari vakadika'da'di athi-ra avanaabosi athii jaharikia.” 
6Hari. Paulo va'ora noki'aha adani judeus kaija'ari vanasohiva 
abono vavaka'da'diva. Vahararana vahojamaniha adani farisio. 
Vahojamaniha jaboni adani sadosio. Pauloa biogaki ida farisio 
sadosio khama vaabono avakanaathidanoararikhamavini hiki 
ija'ari kohana ahokini ahokirini kavaranihia, oniani ida athi 
'barakia Paulo va'ora ni'avini hija: 

—DOigamina, farisio mani ho. Farisio vihiki adani kodiabi'i, 
kodi'arahoda. Deus ija'ari-ra anahokivini-ra okajari'daravini mani 
ida hida hora avagathivini hija, hora avanaathidanoararivini hija 
— niha ada Paulo. 

7Paulo kavarani-ra vakamithaha adani ija'ari vanava'isohiva 
abono, vaabono vakanapitakhama'aha. Kama'da'ihi ida farisio, 
sadosio khama vaabono vaakaihamahikhama'avini. 

8Sadosio vakadivarani hiki ni-hojaki ida Deus ibavi kaija'arini. 
Vakadivarani hiki jaboni ija'ari abinika'oani, abinini naothinia 
khajanarini. Ni-nahina hojaki, ni-abonoi hojaki, ni-ma'onahai 

hojaki. Nimania ida sadosio vakadivarani. Hoarihaki ida farisio 
vakadivarani. Vakajari'darihi ida abonoi hojani, ma'onahai hojani, 
Deus ibavi kaija'arini hojani. Nimania ida farisio vakadivarani. 

9Hari. Vaathi 'barakia vaabono vaakaja'oriakhama'aha. 
Vigaamanani'aha adani judeus kaija'ari vaka'ojomo'iva abono, 
va'oaniaro farisio vihiki vara vakhanidanoki'aha: 

—Ni-jaharikia kabadaniki hada makhira. Deus ibavi kaija'arinia 
vahabini vara bini'a'iki ada Paulo. Ma'onahaia vahabini vara 
bini'a'iki ada. Ni-aogaki. Hari'a Deu-ra anajaharihariki fori arihiva. 

l0 Hari. Vaabono vakava'ijokojokokhamaka'oa'aha adani farisio, 
sadosio vihiki khama. Sorara vakadika'da'dia bifiniki ida Paulo-ra 
vana'bararaharahavini. Va'ora honariaha adani sorara: 

—Paulo vakadiania avikhami'a mahija Paulo-ra 
avarakava'ijoavini. Agorana avisa'iana o Paulo. 

11 Hari. Joma vani Pauloa binokiha ada kidika'da'di Jesus i'oaria 
gaana. Jesua bini'a'aha ada Paulo: 

—Paulo, hari'a ofini. Va'ora vara ini'avini hi'iki hida omonina 
hihida Jerusaléa. Roma sidaji maina bana vara ivani'aki hida bana 
omonina — Jesua bini'aha ada Paulo. 


Paulo-ra vanaabinivini-ra vanofiki 


12Hari. Ka'afokajomani vajoroni'aha adani judeus kaija'ari 
vahoariha. Vaabono vakanaaminakhamavini hiki Paulo-ra 
vanaabinivini-ra vanofivini. Vani'aha ada Deus: 

—Deus, jokoa ira anava'iponi'imarinirihi. Ikamithaki hida 
ariabono akanaaminakhamavini. Paulo abinirina oadani jokoa 
a'bairihi, ni-nahina-ra a'aviki jaboni — Deu-ra vani'a'aha. 

13 Hiva'oani vakaabinina-ra vanofiki 40 vihiki vaipohina. 

14 Oniaroa, avikha'aha, va'ora vanava'isohira kaimoni adani sasidotxi 
vavaka'da'diva, judeus kaija'ari vanava'isohiva abono vihiki. Va'ora vani'aha: 
—Paulo-ra anaabiniravini oadani jokoa a'bairihi, ni-nahina-ra 
a'aviki. Ni-Deu-ra anava'iponi'imariniki bana ada. Anaabinimaniki 
bana ada Paulo. 15Sorara vakadika'da'di vakadiania avaathini- 

ra vakarona bana mahija Paulo-ra vavikhavini avakadiania. 
Vakorijanaha bana ada sorara vakadika'da'di. Vani'a bana: 
“Ikarona bana ada Paulo 
akadija'ari vanasohiva abono vavaka'da'diva vakadiania 
afo'iana mahija 

vara nina vakamithajahakivini.” 

Vani'a bana. Hari. Jokoa kaikahiriha ada hida. Khana kaba'i vani 
anaabiniki bana ada — vakhaniha adani vakaabinina-ra vanofiki. 

16Oniaroa, Paulo kabihadia bikamithahi ida varani Paulo- 
ra vanaabinivini-ra vanofivini. Sorara vagorana okhaha, 
okhajakosiha, Paulo-ra kanamoni'aha. 17Paulo-ra kanamonivini 
naothinia Pauloa bibaranahaha ada sorara, hi'ada va'ora 
honariafiahaki adani 100 vihiki vaipohina. Pauloa bini'aha: 

—losami bana hada hihada imakhinava avakadika'da'di kania 
mahija omonina-ra vara vani'a'avini — niha ada Paulo. 

18Sorara bigathiha ada Paulo kabihadi, biosami'aha kidika'da'di 
kania. Bini'aha: 

—Hi'ada Paulo cadeia kabodinia hojaki hora baranahaki. Hora 
honariavini ovikhavini kadania hada imakhinava. Binofiki vara ira 
ni'avini — bini'aha. 

19Sorara vakadika'da'dia biagathihi ida imakhinava sa'a, 
biavikhamipa'itxi'aha, vahoariha vakamitharia kaimoni ida 
vakadivarani. Binana'dohi'aha: 

—Nahina mani ida hora inanamithavini hini inofija bana? 

20—Hi'adani judeus kaija'ari vavaka'da'diva vaabono 
vakanaaminakhamavini, ira vakanikhariavini bana Paulo-ra 
avarisaja kaimoni judeus kaija'ari vanasohiva abono vavaka'da'diva 
vakadiania. Ira vaniaki bana adani: 

“Paulo kabadani, 
kidivarani hiki 
aogajahakivini anofiki.” 
Nimania bana ida ira vakorijanahavini athini. 21 Hari'a bana 
ikamitha ida vaathi. 40 makhira vaipohina avahojaki hagihi 
vadinia Paulo-ra vanokhavini. Deu-ra vani'a'iki adani 40 vihiki 
vaipohina: 
“Paulo-ra anaabiniravini 
oadani jokoa a'bairihi, 
ni-nahina-ra a'aviki 
jaboni.” 
Deu-ra vaniamani'ara adani. Hi'adani 40 vihiki vaipohina 
vanokhaki ida iathini-ra ikaronavini — niha ada imakhinava. 
22Sorara vakadika'da'dia bigathani'ihi ida imakhinava athi: 
—Hari'a bana hoariha-ra nanamitha hora inava'isohivini hi'ikia. 

Oniaroa, bihonaria'aha ada imakhinava ajihi'ina. 


Felika kania Paulo-ra karonaki ada 


23 Hari. Oniaroa, sorara vakadika'da'di va'ora baranaha'aha adani 
sorara vi'bamiki. 100 vihiki vaipohina-ra va'ora vahonariafiahaki 
adani afo'bamakhama. Va'ora ni'aha: 

—Va'ora vahonaria adani 200 sorara vaipohina vakatarasaraki 
vaibavijahana. Va'ora vahonaria adani jaboni 70 sorara vaipohina 
vaibavijahana cavaloa vaadahaki kaimoni. Va'ora vahonaria 
jaboni adani 200 vaipohina vakasa'aiki vaibavijahana. Hihida 
joma 'bo'dahi'dahini ai vihira kaimoni adani sorara. Onofiki 
Paulo-ra avarisavini Cesaréia sidajia. 24 Va'ora vanaibavijaha bana 
adani cavalo vi'bamiki Paulo va'ora vaadahaki kaimoni. Paulo- 
ra avakadava'ajahaki bana, arabo vaka'da'diva Felika oniki kania 
avisaa — va'ora ni'aha adani sorara vi'bamiki. 

25 Va'ora honariavini naothinia sorara vakadika'da'dia binajirihi 
ida athi avavikhaki kaimoni. Papira athinia bini'aha: 

26 —Papira jirini-ra namonahaki onina Claudio Lisias. Félika, 
ivaniti. Ivani akadiarabo vaka'da'diva jahaki i. 

27 Okaronavini hiki hida oathi kapapirani ira onava'isohivini 
hiki ida Paulo varani hina. Judeus kaija'aria vagathi'iki ada 
Paulo, vanaabinikamari'iki ada. Hoariha hora nava'isohivini 
Roma sidaji kaija'ari hina, oniani ida Paulo-ra aakava'ijoavini 
hija, kodisorara khama. 280ogavini onofiki ida Paulo-ra 
avanaathidanoararivini nahina hini, oniani ida judeus kaija'ari 
vanasohiva abono vavaka'da'diva vaviaha Paulo-ra aavikhavini 
hija. 

29Okamitha'iki ida Paulo-ra avanaathidanoararivini, oniani 
ida badani asohiriki-ra bada ni'aravini aogavini hija. Ni- 
jahaki ida cadeia hojana ovahonariahivini. Ni-jahaki ida 
abinina ovahonariahivini jaboni. Ni-bikajoniki ida Roma sidaji 
kaka'da'dini kava'isohihi. Judeus kaija'ari vakadiva'isohihi 
jiriki vani ida Pauloa bikajonivini vakahija vakadija'ari 
vanava'isohiva abonoa. 

30 Hari. Hoariha hora kanamonivini hiki ida judeus kaija'ari 
vakadivarani, Paulo-ra vanaabinivini-ra vanofivini, oniani 
ida kadania Paulo-ra okaronavini hija. Va'ora onava'isohi'iki 
adani Paulo-ra avanaathidanoarari'iki kadania avikhana, 

vakadivarani ikamithaja kaimoni. Hari ida vani oamani 

kodivarani vara ira oni'avini hi'iki. 

31 Oniaroa, sorara vanaaba'ihi ida vakadika'da'di athi. Paulo- 
ra avanikha'aha. Joma vania ai vavaniha'aha, Antipatride sidajia 
avavikha'aha. 32Ka'afokajomani avajoi'aha adani sorara vaadahaki 
vagorana Jerusaléa hojakia. Sorara vaacavalokia avisa'aha ada 
Paulo. 33Cesaréia sidajia avavikhaha, avavakhano'aha. Arabo 
vaka'da'diva-ra vano'a'aha papira jirikia, Paulo-ra avarakha'aha 
jaboni kidiania. 34Arabo vaka'da'diva vada bini'ahi ida papira jirini 
athini, Paulo-ra nana'dohi'aha: 

—Hana hini arabo kaija'arini mani i? 

—Cilícia kaaraboni kaija'arini mani ho — niha ada Paulo. 

35—Vakaikahiki bana adani ira avanaathidanoarariki, 
avakadivarani-ra okamithaki bana ho. 

Oniaroa, va'ora honariaha adani sorara Paulo-ra avakadava'avini. 
Vanahojaha'aha ada Paulo gora karahoa. Iroji kohana gorana ida 
bivahoja'ia. 


Paulo-ra avanaathidanoarariki adani judeus kaija'ari 


2 4 1Hari. 5 mahi ipohini radahani naothinia sasidotxi 
vakadika'da'di okha'aha Cesaréia sidajia. Ananias oniki 
ada. Anania-ra vavaipohihaha adani ija'ari vanava'isohiva abono. 
Vakadiania jaboni okhaki ada Tértulo. Tértuloa biogajahakiki ida 
ija'ari vavaka'da'diva vakadihonari jiriki. Tértulo kabadani ida 
ija'ari akaathidanoarari athini-ra vara vani'avini va'ora nasohikia 
bikamithaja kaimoni. 
Hari. Cesaréia vakaikahijabana'aha, arabo ka'da'dini Félika oniki 
kania avikha'aha, Paulo-ra avanaathidanoarari'aha. 
2Félika bivahonariahiki ada Paulo anikha'ahi hi'ina. Paulo 
kaikahina naothinia Félika bihonariaha ada Tértulo Paulo-ra 
anaathidanoararivini. Tértulo Felika-ra ni'aha 
—l|vaniti. Ivani akadiarabo kaka'da'dini jahaki i. Iogajahakiki 
ida akadiarabo kaija'arini-ra ihonariabakhiavini, oniani 
ida badara ipohiki ariabono akavajahamisikhamavini 
hija, ni-arabo hoariha kaija'arini haria vidajanaki. Ivani 
iakadava'ajahakiki ida akadiarabo kaija'arini. Haria 
ihonariavini oadani, ni-nahina-ra akainamoki, ni-makhaniki 
ida akadimahi akadiaraboa. 3Khai haria ni'abakhia'iki ida 

agahinana hi'iki isa'ani kabodinia. Ibavi ipohiki kaija'arini-ra 
va'ora ikajoamorabakhiavini mani ida khai haria ni'a'ia. 
4Onofirihi ida kodivarani oadakia kadabadani-ra 
onadabavini. Mitha ini'a bana hida kodivarani pa'itxi asohiki. 
sHi'o makhira, Paulo oniki, ija'ari vaipohiki-ra va'ora 
anaihamahioniki o. Ni-jahapa'itxiki. Arabo ipohikia 
adaha'imajanina va'ora anaihamahionibakhia'iki adani judeus 
kaija'ari kidi'ojomo'ihi kavaranihia. Va'ora vaka'da'diki adani 
Jesus vaipohihava abono. Nazaré sidajia avijavaki ada Jesus. 
6Pauloa bivakaajiriki ida Deu-ra khai ani'avini kagorani 
Jerusaléa hojaki. Gora bodinia Paulo va'ora avikhajakosi'iki 
adani judeus kaija'ari vihiriki, oniani ida Paulo Deu-ra 
khai ani'avini kagorani-ra najaharivini hi'ia. Oniani ida 
Paulo-ra agathivini hi'ia. Anofiki ida Paulo-ra vanoki'iki 
vakadivarani-ra akamithavini aogaja kaimoni ida ka'oa 
hini avanaathidanoararivini. Akadija'ari avikhananavaki 
vakadihonari Pauloa bikajoniki; jaharikia aarakhaki bana ada. 
Ni-akamithaki ida Paulo-ra avanaathidanoararivini. 
7Kha'aha ada sorara vakadika'da'di, Lísias oniki, va'ora 
honariaha adani kidisorara Paulo-ra visaarivini akadiania. 
8Lísias va'ora honaria'iki adani Paulo-ra avanaathidanoarariki 
kadania avikhara kaimoni. Namitha'ikia Paulo-ra inana'dohihi; 
akadivarani asohini-ra iogahi — niha ada Tértulo. 9 Judeus 
kaija'ari vahojakia vani'aha ada Félika: 
—Ka'oa hini ida Tértulo Paulo-ra anaathidanoararivini 
kavaranihi — vakhaniha. 


Pauloa bigathaniki ida avanaathidanoararivini 


10 Hari. Oniaroa, arabo vaka'da'diva sa'a bihonariaha ada Paulo 
maina vara nina. Pauloa biniamaniha: 

—Félika, ivaniti. Badara ipohiki judeus kaija'ari nasohiva abono 
i, oniani ida oabono ovajari'davini athini ikamithavini khai hora 
ni'aja, iogaja kaimoni ida asohirini hora vakanavaranihavini. 
11 Va'ora inana'dohiha; ira vanava'isohiha mahi ipohiriki Jerusaléa 
ohoja'ina. 12 mahi ipohini ohoja'iki ho okaikahi'ina Jerusaléa Deu- 
ra okanamasivivini. 

12Ni-judeus kaija'ari hora vakaragaki ija'ari-ra onaihamahivini 
kodivarania Deu-ra khai ani'avini kagorani kavasiribanini bodinia. 

Ni-va'ora obaranahaki adani ija'ari vaipohiki vajoronina judeus 
kaija'ari Deu-ra vara ani'avini kagorani, sidaji kaibavini hoariha 
hikia, ni-va'ora onaihamahiki kodivarania. 

13Ni-bada oni'a'iki ida hora avanaathidanoararivini hi'iki. Ni- 
ija'ari hora vanoki'iki Deu-ra khai ani'avini kagorania akadija'ari 
hiriki-ra va'ora oavi'oivini. Ni-va'ora oavi'oiki. 

141ra onanamithavini hiki Jesus vaipohihava abono ohina. 
Jesus kaija'ari kahojai asohirini-ra vakahivini adani hora 
avanaathidanoarari'iki, kaba'i akadija'ari avikhananavaki 
vakadiDeu-ra okanamasivibakhiahi Jesus fori ohina. Okajari'darihi 
ida Deus kava'isohihi Moisés kohana binajiri'iki. Deus athi 
namoniva abono kohana vakadipapira jirini-ra okajari'darihi jaboni. 

15Deus ija'ari abini'iki-ra anahokivini kamahini-ra vanokhaki 
adani judeus kaija'ari. Hovani jaboni onokhaki ida mahi. 
Okajari'darihi ida Deus ija'ari hahavi-ra anahokivini. Hojai jahakia 
kabadaniki bianahokiki, hojai jaharikia kabadaniki bianahokiki 
jaboni, 16oniani ida hojai asohiriki-ra onofiravini hija. Kodihojai-ra 
vada vani'ahaha'oadaha'iki adani Deus, ija'ari khama, onofiki ida 
hojai jahaki-ra vanokivini. 

17 Pauloa asia vara biniaha ada Félika: 

—Hari. Badara ipohikia Jerusaléa ohojajanarina, oniaroa 
oajoi'ianahi. Oajoi'ina oavikha'ihi ida jiniro judeus kaija'ari 
vahoariha-ra va'ora ono'avini kaimoni. Ovikhaki ida jaboni Deu- 
ra okanava'igavini kaimoni. 18Deu-ra khai ani'avini kagorani 
kavasiribaninia hora rakhaki bada oni'aja kaimoni ida ira 
oni'avini hi'iki. Oabono onajaha'iki ho akadija'ari kahojai fori 
hikia. Vaipohiriki adani ija'ari kodiania vahoja'iki. Ni-ija'ari- 
ra onaihamahiki. Ni-saa akhaniki. Hari. Deu-ra khai ani'avini 
kagorani kavasiribanini bodinia vahojaha adani judeus kaija'ari 
Ásia kaarabonia avakhano'iki. Kodibadani a'diahi'ini hora 
vanoki'aha. 19Hi'adani hora vanoki'iki Deu-ra khai ani'avini kagorani 
kavasiribanini bodinia ni-vikha'iki hida. Va'oaniani vikhana jahara 
adani vakaikahina iviahania, hora avanaathidanoararira kaimoni. 

20Hihadani akadiania vahojaki hidakaba'i vakamitha'iki ida 
kodivarani judeus kaija'ari vanasohiva abono vavaka'da'diva vajoroni'iki- 
ra va'ora vara oni'a'avini Jerusaléa. Ira vanava'isohiva kodibadani 
vavajahariki vakaragakia. 21 Hoaranija vahabini odioni'iki ida varani 
vavajahariki. Vaviaha ogaana ohoja'ina athi 'barakia onfiki ho: 

“Deus ija'ari-ra anahokivini-ra okajaridaravini 
mani ida hida hora 
avagathivini hija, 
hora avanaathidanoararivini hija jaboni.” 
Va'ora oni'a'aha. 

22Hari. Jesu-ra nofiravini kaba'i ada Félika, biogajahakihi ida 
Jesus varani hina, Jesus vaipohihava abono vakadihojai hiki. 
Biananokhomi'ihi ida vakadivarani, va'ora ni'aha: 

—Sorara vakadika'da'di Lísias oniki kaikahina, onasohiki bana 
ida avakadivarani — va'ora ni'aha ada Félika. 23Bihonariaha ada 
sorara Paulo-ra akadava'aki: 

—Gora karahoa iobai'iana o Paulo. Sorara biakadava'avini kaba'i 
jakaho adahava gora bodinia. Va'ora va'aha bana adani kidiva'ahi 
Paulo-ra vakaijahitavini — niha ada Félika. 


Félika-ra vara ni'aha ada Paulo 


24Hari. Oniaroa, mahi hoariha vakaikahi'ianaha adani Félika, 
kidigamo khama. Kidigamo onini Drusila. Judeus anani ida Félika 
kagamo. Félika bihonariaha ada sorara Paulo-ra anikhavini. 
Binofiki ida Paulo vara nina-ra kamitha'ianavini. Paulo kavarani 
hiki ida Cristo-ra kajari'dariki athi naabani hini. 25Niha ada Paulo: 

—Deus haria honariavini hojai jahakia akahojaina. Ija'aria 
binofivini kaba'i ida badani Deua bivajahariki, ni-bada bini'a'iki, 
va'ini kaabanahahamanihi. 

Khaki bana ida mahi ija'ari hahavi vakadihojai-ra naabosivini 
kamahini. Deua bihonariaki bana ida athi naabani hiriki imai 
'banani karaho-ra kamithavini. Deus athi-ra kapoarikia bigathaniki 
bana ida kidihojai jahaki abosini Deus kania — niha ada Paulo. 

Hari. Paulo athi-ra kamitha'aha, imai 'banani karaho kavaranihi- 
ra finimani'aha ada Félika, bini'aha: 

—Ba ajihi'a. Badani hoariha-ra ovahojaravini kamahini ira 
obaranaha'ianaki bana i, kadavarani-ra okamitha'ianaja kaimoni — 
niha ada Félika. 

26 Félika binokhahi ida jiniro Paulo ajihina abosini kaimoni. 
Ni-Pauloa bino'aki jiniroa. Jiniro-ra nokhavini mani ida Félika 
Paulo-ra baranahabakhiavini hija vara vakhanira kaimoni. 

27Radaha'ihi ida badara 'bamiki, asia mani gathana hojaha ada 
Paulo. Félika binofiki ida judeus kaija'ari-ra khai va'ora ni'avini, 

oniani ida Paulo-ra nahojahavini hija cadeia kabodinia. Félika 
ajihi'ina naothinia ajadi'ina ada arabo kaka'da'dini Pórcio Festo 
onikia. Hojajanarina kaba'i ada Félika, asia hojaha ada Paulo 
cadeia. 


Paulo abono-ra kanikharia'iki arabo 
ipohiki kaka'da'dini kania okhana 


2 5 1 Hari. Oniaroa, Cesaréia sidaji kaarabonia kaikahi'aha 

ada arabo kaka'da'dini aja'dina Festo oniki. Mahi 
ahoarabakosiki hojana naothinia okha'aha Jerusaléa. 2Sasidotxi 
vavaka'da'diva, judeus kaija'ari vavaka'da'diva khama vara vani'aha 
ada Festo. Vakadivarani hiki Paulo kidibadani asohiriki-ra 
namonahavini. Festo-ra vakanikharia'aha: 

3—Festo, haria kajoamora bana. Anofiki ada Paulo 
ivahonariahivini hihida Jerusalea joina — vani'aha ada Festo. 

Vaabono vakanaaminakhama'iki adani Paulo-ra vanaabinivini-ra 
vanofiki hagihia khana kaba'i. 4Festo va'ora ni'aha: 

—Tniani. Gathaki ada Paulo asia Cesaréia sidajia. Mahi 'bamiki 
ohojaki ho hida naothinia Cesaréia oajoiki ho. 5A'onivani judeus 
kaija'ari vavaka'da'diva hora vavaipohiha'a bana mahija Cesaréia 
sidajia Paulo-ra avaranaathidanoararivini-ra okamithavini. 
Jaharina vani avakahiha ada Paulo. Ni-ooga'iaki ida badani 
asohiriki-ra bada ni'avini — va'ora ni'aha ada Festo. 

6Asia mahi 10 hiki ipohini hojaha ada Festo vakadiania 
Jerusaléa. Ajihi'aha, ajoi'aha Cesaréia sidajia. 

Ka'afokajomani ija'ari vakadi'aathidanoararahi ibavinia okha'aha 
ada Festo. Vithi'aha, bivahonariahi'aha ada Paulo anikha'ahi 
hijakosi'ina. 

7Kaikahi'aha ada Paulo Festo vakadiania. Paulo i'oaria vahoja'aha 
adani Jerusaléa vikha'iki, Paulo-ra avanaathidanoarari'aha. 

Paulo kabadani asohirini arafiani-ra vakahi'aha. Paulo-ra 
avanaathidanoarari'ahapikivini kaba'i, ni-vanasohivini avigaki 
ida vakadivarani, ni-nahina binoki'iki ida Pauloa bada bini'avini 
vakahiki, ni-va'ora avikhajakosiki adani judeus kaija'ari vihiriki 
judeus kaija'ari Deu-ra khai vani'avini kagorani bodinia. 

8Oniaroa, Paulo abono-ra vajari'da'aha: 

—Ni-asohiki hida hora vakanavaranihavini hiki. Ni-okajoniki 
ida Deus kava'isohihi Moisés kohana binajiri'iki. Ni-Deu-ra khai 

ani'avini kagorani-ra ovakaajiriki. Ni-okajoniki ida arabo ipohiki 
kaka'da'dini kava'isohihi-ra onaabavini — niha ada Paulo. 

9Hari. Festoa binofiki ida judeus kaija'ari khai vakhanina, 
oniania bini'aha ada Paulo: 

—Paulo, Jerusaléa iokhani-ra koda inofiria? Avakadivarani-ra 
okamitha'ianavini-ra onofi'ianaki ho Jerusaléa. Naothinia onasohiki 
bana ida avakadivarani — niha ada Festo. 10Pauloa bigathanihi: 

—lIniani. Ivani arabo ipohiki kaka'da'dini César oniki kahonai 
abono i. Ivani akadivarani nasohiva abono i. Jahaki ida hihida 
arihojana oadani akadivarani-ra inasohivini. Ni-hoaranija badani 
jaharikia okabadaniki judeus kaija'ari vakadiania. Iogajahakiki ida 
ka'oa hini oathi. 

11 Arabo kaka'da'dini kahonari-ra okajonija vaha; ni-hora 
avanaabinivini-ra ovamakhaniki vaha. Badani jaharika'oaki 
arafiaki-ra bada oni'aja vaha; oabinina jahamanihi vaha. Ni-ka'oa 
hiki ida vakadivarani. Ni-jahaki ida vakadiania hora iarakhavini. 
Oniaroa, oabono okanikhariavini hiki César kania Roma sidajia 
hora ikaronavini — niha ada Paulo. 

12Hari. Vaabono vakanaaminakhama'imidia'aha adani Festo, 
kidiva'isohihi abono khama. Festoa bini'aha ada Paulo: 

—César kania iokhani-ra ikanikhariavini mani ida bana kidiania 
ira arakhavini hija. 


Festoa vara bini'aha ada Agripa 


13 Hari. Oniaroa, radaha'ihi ida semana 'bamiki. Cesaréia sidajia 
vakaikahi'aha adani Agripa, kidigamo khama. Arabo hoariha 
kaka'da'dini ada Agripa oniki. Kidigamo onini Berenice. Cesaréia 
avikha'aha, Festo-ra vaka'ivanitivini hiki kidiania vavaa'ahahana. 
14Mahi hoariha Festoa vara bivani'a'ihi ida Paulo varani hina. 
Arabo kaka'da'dini-ra ni'aha: 

—Agripa, hojaki ada makhira gathaki kodiania. Ajihiha ada 
Félika, Paulo-ra nahojaha'aha. 15Jerusaléa ookha'iki ho, vara hora 
vani'a'iki adani sasidotxi vavaka'da'diva, ija'ari vanava'isohiva 
abono vihiki khama. Paulo-ra avanaathidanoarari'ahapikivini 
hiki hora vakanikhariavini Paulo abinina-ra ovahonariahivinia. 
16Ọgathanihi ida vaathi: 

“Roma sidaji kaija'arini kahojai hirihi ida ija'ari abinini-ra 
ovahonariahivini, 

oogaravini oadani ida kidibadani asohini asohirini. 
Gathakia bikamitha'imidiava ida vakadi'aathidanoarari. 
Bikamithavini naothinia 
gathaki maina abono-ra 
vajari'daha. 
Vakadivarani hahavi 
okamithavini naothinia 
onasohi'ihi. 
Nimania ida arihojana.” 
Va'ora oni'avini hi'iki. 

17 Hari. Okaikahina vani hida, vakaikahi'aha adani jaboni 
Paulo-ra avanaathidanoarari'iki. Ni-okajoniki ida vakadivarani 
okamithavini. Ka'afokajomani ija'ari akaathidanoarari ibavinia 
ovithi'ihi. Ohonariaha ada kodisorara Paulo-ra anikhavini. 
18Vigaamanani'aha adani Paulo-ra avanaathidanoarariki. Badani 
asohiriki arafiaki-ra bada ni'aki ovanihavini ada Paulo. Ni-nini 
okamithaki ida vakadivarani. 

19 Judeus kaija'ari kahojai Pauloa bikajonivini vakahiki. Vara 
vavani'a'aha ada makhira hoariha Jesus oniki. Abini'ina vakahiha 
ada Jesus. Pauloa ahokina vani bikahi'aha ada Jesus. 20 Hari. Ni- 
ooga'iki ida vakadivarani onasohivini. Onofi'iki oogajahakivini ida 
vakadivarani, oniani ida Paulo-ra onana'dohivini hija: 

“Paulo, inofimania koda ida Jerusaléa iokhani? 
Okamithajahakivini onofiki ida avakadivarani naothinia 
onasohi'ihi.” 
Paulo-ra oni'a'iki ho. 21 Hora ni'aha: 
“Iniani. Onofiki hora ikaronavini arabo ipohiki kaka'da'dini kania 
Roma sidajia, 
ovaria binasohija kaimoni hida akadivarani. 
Hora ikaronaravini oadani onofiki hida ogathana ohojana.” 
Hora ni'aha ada Paulo. 
Oniaroa sorara-ra va'ora ohonaria'ihi: 
“Roma sidajia okaronaravini oadani 
iakadava'a bana hada Paulo.” 
— Festoa bini'aha ada Agripa. 

22Oniaroa Agripa bini'a'aha ada Festo: 

—Hovani, okamithavini bana onofiki ida Paulo kavarani — niha 
ada Agripa. Festoa bigathani'ihi ida athi: 

—Afokajoma ikamithaki bana ida kidivarani. 

23Ka'afokajomani vakaikahi'aha adani Agripa, kidigamo Berenice 
oniki khama. Vakaimahaki ida makari jahaki, kaidivaki. Vahoariha 
vana'ithovini hiki ida vakadi'ithohi va'ora vaka'ivanitivini. Kada'di 
gorana karahoa vakaikahiha, avikhajakosi'aha. Avikhajakosiki 
jaboni adani sorara vavaka'da'diva, sidaji vavaka'da'diva vihiki. 
Hari. Festo Paulo anikhana-ra vahonariahi'aha. 

24Festo va'ora vara ni'aha adani Agripa, vahoariha vajoroniki vakadiania: 

—TIvaniti, arabo kaka'da'dini Agripa. Ija'ari hahavi akadiania vajoroniki, 
a'onivaniti. Vada vani'a o hi'o makhira Pauloa oniki. Judeus kaija'ari 
vaipohiki vara hora vanj'avini hi'iki ida Paulo kahojai jahariki. Jerusaléa 
ohoja'ina hora vanava'isohi'iki adani. Hihida Cesaréia sidajia jaboni hora 
vanava'isohivini hiha adani judeus kaija'ari Paulo-ra vakanavaranihavini. 

“Ivahonariahi'a abinina.” 

Hora vani'abakhiaha. 

25Hari. Okamitha'iki ida vakadivarani, onakodi'iki ida nahina asohiriki 
bada bini'a'iki, abinina ovahonariahira kaimoni. Ni-nahina asohiriki-ra 
okaragaki kidiania. Paulo hora kanikhariavini Roma sidaji kaka'da'dini 
kania okaronavini, oniani ida okaronavini hija bana. 

26Paulo-ra okaronavini kamahini okaronaki jaboni bana ida oathi jiriki, 
Césa-ra onava'isohivini hiki ida Paulo kabadani. Ni-ooga'iaki kaho ida 
Paulo varani hina onamonahaki kaimoni papira onajirivini. Agripa, Paulo- 
ra ovikha'iki ho hida avakadiania, avakamithaja kaimoni hida kidivarani. 
Agripa, onofiki ida Paulo-ra inana'dohivini kidibadania, oniani ida papira 
athini-ra onamonahavini-ra oogavini hija bana. 

27 Ni-jahapa'itxiki ida papira jiriki-ra onamonaharavini oadani 
Paulo-ra okaronavini. Onofiki ida Césa-ra onava'isohijahakivini 
vakadi'aathidanoararia — Agripa-ra ni'aha ada Festo. 


Pauloa vara bini'aki ada Agripa 


2 6 1Hari. Agripa bini'aha ada Paulo: 
—Ba varani mahija iabono ivajari'davini-ra okamithavini. 
Paulo sa'a-ra kanabiini'aha, vara bini'aha ada arabo kaka'da'dini: 
2—Agripa, judeus kaija'ari hora avanaathidanoararibakhiavini 
hi'iki ida vakadihojai okajonivini, oniani ida oabono ovajari'davini 
kavaranihi-ra ikamithavini-ra khai oni'avini hija. 3Ivani 
iogajahakiki ida judeus kaija'ari vakadihojai, vakadivarania 
vaabono avakanaathidanoararikhamavini, oniani ida kodivarani- 

ra ikamithavini khai hora ni'aja. Ira okanikhariaki ho bana, iva'ini 
vidavidaharini kodivarani-ra mitha ini'aja kaimoni. 

4Judeus kaija'ari avigajahakiki ida kodimahi afohahavi 
vakadiania ohoja'iki ho afoha'oadaha. Isai china kari kodiaraboa 
ohoja'iki ho vakadiania. Okaraho'ina vakadiania asia mani ohojahi 
Jerusalem sidajia, oniani ida hora avigajahakivini hija. 

5Farisio ohiki ho imakhinava ohina kari. Akadija'ari 
avikhananavaki vakadihojai jiriki-ra vanofivini arafiaki adani 
farisio, hovani jaboni ovahojamanija ida hojai jiriki ipohiki. 
Kodivarani ka'oa hini-ra avigajahakiki adani kodija'ari hora 
avigaki. A'onira vanava'sohivini-ra vanofiha; ba a'onira 
vanava'isohiva ka'oa hinia. 

6Deus va'ora nava'isohijora'iki adani akadija'ari avikhananavaki 
namitha'arikia. Okajari'darihi ida Deus va'ora nava'iponijoravini 
athini, onokhaki ida athi-ra nanamithavini kamahini, oniani ida 
kodija'ari hora avanaathidanoararibakhiavini hija. 

Hidakaba'i avakadiania ohojaki ho kodivarani-ra inasohija 
kaimoni. 7 Ni-hovani ohoarana Deus athi namithaki-ra onokhaki. 
Akadija'ari hahavia vanokhaki jaboni ida namithaki kaimoni, Deus 
akadija'ari avikhananavaki-ra va'ora nava'isohijoravini athini. Jaco 
kohana kaisai kohana 12 vihiki vakadisai kaisai kahanodi mani 
hari. Deu-ra akanamasiviki hari afoha'oadaha mahi, joma hiki 
anokhavini ida Deus va'ora ni'ajoravini hi'iki. 

Agripa, akadija'ari-ra ivaka'da'diki i. Deus athi namithaki 
kaimoni-ra onokhavini mani ida judeus kaija'ari hora 
avanaathidanoararibakhiavini hija. 8A'onivani judeus kaija'ari 
a'oni. Nahina mani ida Deus ija'ari abiniki-ra anahokivini-ra 
avakajari'davini hija? 

9Paulo asia mani vara va'ora ni'aha: 

—'Bo'dakari hovani jaboni ni-ovajahaki ada Jesus. Ovari Jesus 
Nazare sidajia avijavaki. Oniani ida Jesus vaipohihava abono- 
ra va'ora onajahariharivini hi'ia. 10 Jerusaléa ohojana kari va'ora 
onajaharihari'aha. Sasidotzi vavaka'da'diva hora honariavini hiki 
va'ora ogathivini adani Jesus athi-ra vanaaba'iki, cadeia va'ora 
oobai'aha. Va'ora vavahonariahi'aha vaabinina, oniaro kari va'ora 
onofiki jaboni adani vaabinina. 

11 Judeus kaija'ari Deu-ra vara vani'avini kagorani hahavia va'ora 
onajahariharibakhia'iki adani. Vaimana 'banani ovahonariahi'iki 

adani, vakava'ipahinija kaimoni ida Jesus Cristo kaija'ari vihina. 
Va'ora okava'ijokojokoha'oadahavini mani ida sidaji hoariha hora 
arakhaja, va'ora onako'dihavini va'ora onajaharihari'ianara kaimoni. 


Paulo Jesus kaija'ari hi'iki 
(Atos 9.1-19; 22.6-16) 


12Hari. Oniaroa, Damasco sidajia hora arakha'iki va'ora 
onajaharihariha'ianavini. Sasidotzi vavaka'da'diva hora 
vahonariavini hiki ookha'ina. Vakarona'ihi ida vaathi va'ora 
ogathira kaimoni adani Jesus vaipohihava abono. 

13 Agripa, safini sohirarina vani hagihia oadahana kaba'i, 
onoki'iki ida vagaki karaho safini vagana-ra aradaki. Oi'oaria, vaga 
ni'ihi ida vagani nama khaki. Hora vavaipohihaki vai'oaria jaboni 
vaga ni'iki ida vagani. 14Ariadarihahavi'ihi, athii-ra okamitha'ihi, 
hebreu athinia hora ni'a'ihi: 

“Saulo, Saulo, 
nahina mani ida hora inajahariharibakhiavini hija? 
'Daama kahidaria bikajonivini ida akadava'ava athi, 
oniani ida ava txo'dikia bitxagavini hija. 
'Daama kahidari akadava'ava-ra kajonivini vani fori ihi'ia. 
Hora ikajonivini mani ida 
iabono inaima'banavini hija.” 
15 “Ka'da'di, hana ihini 
mani i?” 
Oni'aha onana'dohivini. 
“Hovani mani Jesus 
ooniki ho. 
Hora inajahariharibakhia'iki ho. 
16 Gaamanani'a, gaa'a. 
Oabono onanokiavini hi'iki kadania, 
ira onagathogathovini hiki kodihonai abono ihija 
kaimoni. 
Vahoariha-ra va'ora kanamonivini hi'a bana 
ida hidakaba'i hora 
inoki'avini. 
Oabono onanokia'ianaki bana ho 
kadania naothinia va'ora ikanamonivini hiki bana 
ida ira onanokiahivini hiki. 

17 Ira okaronaki bana ho 

judeus kaija'ari vakadiania, 

judeus kaija'ari vihiriki vakadiania jaboni. 

Ira vanajahariharivini kaba'i, 
ira oakava'ijoaki bana ho. 

18 Va'ora ka'ojomo'i'a bana 

oathia mahija 
vakamaodorohaki fori 
vihijanaravini. 

Joma bakibakinia vaadahani vani fori vihiki adani 

hora avigariki vaadahana. 

Va'ora nava'isohi bana omonina jahakia 
mahija mahi vaadahani vani fori hini ida 
vaadahana. 

Va'ora kaabani bana 
mahija Jahari sa'a kabodinia vahojana-ra vanofijanaravini 
mahija Deus sa'a kabodini ka'oa maina vahoja'avini. 

Hora vavakaijokavini 
mani ida 
vakadihojai asohiriki 
ona'biravini hija. 

Oniani ida bana Deus va'ora kapoarivini hija, 
kidija'ari vihira kaimoni.” 

Nikia Jesus vara hora ni'a'iki ho. 


Pauloa vara bivani'aki ida kidibadani 


19Hari. Oniaroa, Pauloa asia mani vara bini'aha ada arabo 
kaka'da'dini: 

—Agripa, ni-okajoni'iki ida Jesus athi okamitha'iki nama 
khani vadami fori hikia. 20Damasco sidaji kaija'arini-ra va'ora 
onava'isohi'imidiavini hiki ida Jesus monina. Jerusalém maina 
ookhahi, va'ora onava'isohi'aha. Judéia kaaraboni maina ookha'ihi 
va'ora oanava'isohionivini. Naothinia judeus kaija'ari vihiriki 
vakadiania oa'aadahaoni'ihi va'ora oanava'isohionivini Deus athia. 
Va'ora okaabanivini hiki vakava'ipahinija kaimoni ida vakadihojai 
asohiriki. Va'ora oni'abakhia'avini: 

“Deus kania avaabononi gahinai vaniha'a 
mahija kidija'ari 

avihi'avini. 
Bada vani'a ida badani asohiki afoha'oadaha 
mahija vahoariha avigavini ida avakadihojai asohiriki-ra 
avanofijanaravini.” 
Va'ora oni'abakhia'aha. 

21 Nimania ida kodibadani, kodivarani afoha'oadaha. Oniania 
judeus kaija'ari Deu-ra khai ani'avini kagorani kavasiribanini 
bodinia ohoja'ina, hora vagathivini hora vanaabinivini-ra vanofivini. 

22Deus vani hora kajoamorabakhiaja, oniani ida hidakaba'i hida 
hora nahojaja a'onira okanamonivini hiki Jesus varani hina. Va'ora 
okanamonihahaviki adani ija'ari ka'da'di vihiki, ka'da'di vihiriki. Mahi 
'bo'dakari Moisés kohana, Deus athi namoniva abono kohana vihikia 
vara vavani'a'iki ida namitha'iariki. Kodivarani vakadivarani fori hiki. 

23 Vakadivarani hiki ida Cristo imana 'banani karaho- 
ra kamithavini, abini'ina naothinia ahoki'ina. Ovani ada 
ahokibiinini'ara. Cristo ahoki'ina mani ida va'ora kajoamoravini 
hija judeus kaija'ari, judeus kaija'ari vihiriki. Mahi vagani vani fori 
hiki ida Jesus ija'ari-ra kajoamoravini varani hini. 

24Hari. Vara nina kaba'i ada Paulo, Festoa bini'aha athi 'barakia: 

—Paulo, iva'ini bajadidi'oamanija! Papira athini vada 
ini'abakhiavini arafiaki mani ida iva'ini-ra nabajadidija. 

25Pauloa bigathanihi ida Festo kabodi'barai: 

—lIniani, kodika'da'di, ova'i bajadidirihi. Kodiva'ibodivarani 
sohi'oamanija. Ka'oa hi'oamanija hida kodiva'ibodivarani. 

26 Agripa, ivani arabo kaka'da'dini i. Ivani iogajahakiki ida ka'oa 
hini oathi, oniani ida oofinirina vara ira oni'avini hija. Ni-ahojaia 
namitha'iki ida ira oni'avini hiki. 27 Agripa, Deus athi namoniva 
abono kohana vaathi-ra ikajari'daria? Oogaki ida ikajari'daravini — 
Pauloa bini'aha ada arabo ka'da'dini. 

28 Agripa bini'aha ada Paulo: 

—Jesus kania oabono gahinai onihajorakiki hora ivanihamanija 
koda? 

29Pauloa bigathani'ihi: 

—Deu-ra okanikhariavini hiki Jesu-ra avakajari'daravini ivani, 
vahoariha kodivarani-ra vakamithaki jaboni. Onofiki ida joraki 
jorariki Jesu-ra avanofijahakihahavivini hofori avihija kaimoni. Ni- 
a'onira ovanofiahivini hiki ida avidabohani odabohana fori avihini 
— va'ora ni'aha ada Paulo. 

30 Hari. Paulo khama vakadivarani a'diahi'aha, vigaamanani'aha 
adani arabo kaka'da'dini Agripa, oniki, Festo, Berenice, vahoariha 
vajoroniki vakadiania, avikhaonani'aha. 31 Avikhaonanina 
naothinia vaabono vakani'akhama'aha: 

—Ni-makhaniki ida Paulo kabadani. Ni-jahaki ida abinina 
avahonariahivini. Ni-jahaki ida kidibadani abosini gathana 
— vakhani'aha. 

320niaroa, Agripa bini'aha ada Festo: 

—Cesar kania okhana-ra kanikhariarara vaha; ni-gathana 
hojajanaki vaha. Bikanikhariavini mani ida bana Paulo-ra arakhaja 
César kania Roma sidajia. 


Roma sidajia okha'iki ada Paulo 


27 1Hari. Oniaroa, Itália kaarabonia Paulo-ra karonavini-ra kahiha 

ada ija'ari vakadika'da'di. Asia mani gathana hojaha ada Paulo. 
Va'ora karonaki jaboni adani vagathaki vahoariha osahi vihina. Arabo 
kaka'da'dinia bihonariaaha ada Roma sidaji kaka'da'dini kasorarani, 
Júlio oniki, Paulo-ra va'ora akosavini Itália kaarabonia. Júlio va'ora 
honariafiahaki adani 100 vaipohina. Kidisorara hahavi vaonina, “César 
kasorara”. Hovani Lucas, va'ora okavaipohihaki adani Paulo. 

2Oniaroa, aki'dama'ihi. Ki'dama'aha ada jaboni Aristarco 
akadiania okha'aha. Macedônia kaaraboni kaija'arini ada Aristarco. 
Biva'banaki ibavini onini Tessalônica. Akidamana viahania 
Adramítio sidajia kakha'iki ida kanava kakaraho. Ásia kaaraboni 
kasidajini adamininia ako'omisionija kaimoni ida kanava kakaraho. 
Hari. Akidama'ihi, ai akihi'ihi, aakhabaoni'ihi. 

3Ka'afokajomani Sidom sidaji adamininia aakaikahi'ihi. Júlioa 
binaibavijahajahakiha ada Paulo. Biva'ahamaniha kidiva'ahi-ra 
va'ora navanavanahamorivini, gahina'aha nahina bikainamokia 


5Akakafiani'ihi Cilícia kaaraboni vadinia 
akakhabakosaharibanaha'ihi, Panfília kaaraboni vadinia 
akakhanairibani'ihi, akakafiani'ihi, Mirra sidajia akakhano'ihi, 
ako'omisi'ihi. Lícia kaarabonia hojaki ida Mirra sidaji oniki. 

6Roma sidaji kaka'da'dini kasorarania bikanako'dihahi ida 
kanava kakaraho kahoariha, akahagi kaimoni. Biakaraga'ihi ida 

Alezandria sidaji kakanavani Mirra sidajia kakaikahi'ini. Italia 
kaarabonia aakhaki ida kanava kakaraho, oniani ida sorara 
vakadika'da'di akidamana-ra honariavini hija. 

7Vajaforia akakhahi, mahi ipohiriki aakakhahi, sirisiriki vani 
haria agathanihi. Cnido sidaji adaminini maakarinia aakaikahi'ihi. 
Sirisiriki danoki haria aakarojaribanivini mani ida haria 
akarakharibanija, Creta kajoviri kakaaraboni-ra aakaradamivini 
aniaja. Ni-danoki ida sirisiriki kajoviri kamathanija. Akaradahi ida 
arabo anokhojohonaini vira niki Salmona oniki. 

8Creta kajoviri kakaaraboni vadinia akakhabakosaharibanaha'ihi. 
Vajaforia akanakaikahi'ihi ida Kaadami Jahaki ibavi oniki. 
Kamaakarikhamaki ida Laséia sidaji oniki. 

9Hari. Mahi ipohiki arihojana, radaha'ihi ida judeus kaija'ari 
vakadihinika. Badara hoarahanana Deu-ra vakavaihinikavini, Deua 
bina'biraja kaimoni ida vakadihojai asohiriki. Ihinika amonahani 
naothini kamasikoni ni-kajahajanaki ida kanava kaadahani. 
Kama'da'iki ida vaidi karaho afobakhia. Oniania, Paulo va'ora 
kaabani'aha adani kanava kakakarivani, sorara vakadika'da'di 
vihiki jaboni: 

10—A'onira onava'isohiki ho, akakhana jahajanarihi kaho bana. 
Ka'boro'boroki bana ida kanava komini kana'bahakia. Aakamadaki 
bana ida kanava kadaini, avaahidananaki bana hadani ija'ari 
vaipohiki — va'ora ni'aha ada Paulo. 

11 Kanava kakakarivani, kanava kanasohiva abono vihiki vania 
ai kihini vakanofi'ianahi. Sorara vakadika'da'dia bikajari'darihi ida 
vakadivarani, ni-bikamithaki ida Paulo kakaabanahi. 

12Ni-jahaki ida kanava kakaraho kahojani adamia paha oadani, 
oniani ida kanava-ra vakavaadahakia vakavigaibanivini vakanofivini 
hija. Vanofiki ida avakaibavibakosi'ianana, Fenice sidaji adamininia 
vaagaibanina. Creta kakajovirini kakaarabonia hojaki ida Fenice sidaji 
oniki. Safini aagari ibavinia vakahoja'afona-ra vakanofivini. Vani'aha: 

—Jakaho ai akihi'ava mahija akanaradahavini hida paha Fenice 
sidaji adamininia — vakhaniha. 


Vaidi karaho va'ora aagathanivini 


13Hari. Oniaroa, foraforani kama'da'ihi ida sirisiriki. Paha 
namani vani radahahi ida sirisiriki jahaki khamisini. Vaabono vara 
vakani'akhama'aha: 

—Jahaki ida sirisiriki hidakaba'i haria akosavini. 
Aakakhabakosi'ava mahija akaikahi'avini ako'ofi'ia kaimoni Fenice 
sidaji adamininia — vakhaniha. 

Oniaroa, vara'banimanani'ihi ida kanava kaahoni kaibavini 
khanaki âncora oniki. Visama'ihi ida âncora, ai akihi'ihi. Creta 
kakajovirini vadinia arabo maakarinia aakakhabakosaharibanaha'ihi. 

14Hari. Aakakhabakosaharibanahana kaba'i kama'da'ihi ida 
sirisiriki danoki kajoviri kakaaraboni namania khani. Vanaonivini 
ida sirisiriki danoki Nordeste. 15Sirisiriki danoki haria kagathi'ihi, ni- 
nihanikia akanasohijanaki ida kanava kakaraho. Ni-aakaabokajanaki 
ida kanava. Akarako'oamani'ihi. Sirisiriki haria aakaroja'ihi. 

16 Aniaja vania kahojahi ida kajoviri kapa'itxi Cauda kaoniki. 
Akaradahana kaba'i kajoviri kapa'itxia biaka'oahafia'ihi ida 
sirisiriki afopa'itxi. Kajoviri kamathania akahojana kaba'i makhira 
avarahokasi'ihi ida kanava kapa'itxi kahoariha 

17 Vakosama'ihi, avakanaahomisi'ihi ida kanava kapa'itxi. 

Badani karaho oamani ida kanava kapa'itxi kara'banahamananini 
akaahomisini. Naothinia caboa avakodabomisi'ihi ida kanava 
kakaraho ka'bororia kaimoni. Líbia kaaraboni txikatxikania hojaki 
ida kaasi. Paha bihiariki kania kanava kakaraho ko'omani-ra 
vakofini'aha. Oniania, avaragarahana'ihi ida kanava kakamakarini 
sotinimananiki. Sirisiriki vani haria kanaadahaka'oa'ihi. 

18 Joma oadani karaofafaraha'oadahahi ida kanava, ni- 
radahapa'itxiki ida sirisiriki danoki. Danohaha'oadahamanihi. 
Ka'afokajomani avakakakodafahana'ihi ida kanava kabodini 
kakainisikani pitani, ka'biri'birijanaria kaimoni. 

19Ka'afokajomani vani avakakakodafahana'ianahi ida kanava 
kakanahinani, kanava-ra kanasohiki-ra vaakodiavini kaimoni ahoi, 
makari, nahina khanaki hiki, ka'doromananija kaimoni. 

20Mahi ipohiki ni-anokijanaki ada safini, boviri hiki. 
Danohaha'oadahamanihi ida sirisiriki. Hari. Akava'ibodivarani'iki 
ida a'aihotajanarina. 

21 Mahi ipohiki ni-a'baijanaki. Oniaroa vahararana 
gaamanani'aha ada Paulo, va'ora ni'aha: 

—DOipohina, Creta arihojana kari ni-kodikaabanahi-ra 
avakamithaki. Ai akihirija vaha; ni-akapohimajaki vaha. 

22Hidakaba'i oathi-ra bana mitha vani'a. Hari'a avava'ini 
soko inijanava. Ni-hoarani ahidarihi bana. Kanava oavani 


O Novo Testamento na Paumarí do Brasil, 2da ed. © 2010, Liga Bíblica Internacional 


Atos 27 594 


bana ida ka'boro'boroja. 23 Deus kahonai abono ho. Deu-ra 
okanamasivibakhia'iki ho. Hihida joma Deus ibavi kaija'arini 
kha'aha kodiania, hora nava'isohijoravini hiki ida namithaki 
kaimoni akadiania. 24Hora ni'a'aha: 
“Paulo, hari'a ofinijana. 
Deua binofiki bana ida 
Cesar kania ikaikahini. 
Jahaki ada Deus, 
oniani ida ira kajoamoravini hija, 
va'ora va'adiki bana adani ira vakavaipohihaki, 
ni-avahidariha bana adani.” 
Hora ni'a'iki ada Deus ibavi kaija'arini. 

25 Oipohina, hari'a vaofinijana. Deu-ra ovakaijokaki ho. Ovaria 
binanamithaki bana akadiania ida hora ni'avini hi'iki. 26 Kajoviria 
sirisiriki haria akarahokamoriki bana hari — va'ora ni'aha ada Paulo. 

27 Hari. Semana 'bamiki sirisiriki hari aakaroja'iki hari. 'Dako 
karaho kajokiraki Mediterrâneo onikia akaadaha'imajani'iki 
hari. Joma 'bo'dahini vani kanava avakakadava'ava abonoa 
vakava'ibodivaranihi ida arabo-ra akanamaakarivini. 

28Visafarihi ida va'a oadaki nokhoni akhananakosiki, avigaja 
kaimoni ida paha bihiani. Varajomahi ida paha bihiani va'a oadaki 
ipohini 20 hiki vadiia. Mitihini visafari'ianahi, varajoma'ianahi ida 
va'a oadaki ipohini 15 hiki vadiia. 

29Ja'di karaho namania sirisiriki haria akanahanamorivini- 
ra vifinivini, oniani ida kanava kama'dania âncora ahoki 
ako'bamahakhamaki-ra avisafivini hija, kadaanija kaimoni ida 
kanava kakaraho. Deu-ra vakanikhariavini hiki avagajorakija 
kaimoni ida mahi. 

30Kanava avakakadava'ava abonoa vakanofiki ida vaabono 
avanaihotavini, oniania kanava kapa'itxi-ra vakanahiririrari'aha. 
Sorara-ra va'ora vakorijanahavini va'ora vani'aha: 

—Kanava kabononia anaibaviki bana ida âncora hoariha — 
va'ora vani'aha. Vaka'ajihika'oana-ra vanofi'aha. 

31 Hari. Paulo va'ora ni'aha adani sorara vakadika'da'di, 
kidisorara vihiki: 

—Kanava kakaraho kabodinia vahojariha adani kanava 
avakakadava'ava abono; jokoa avaabononi avarakava'ijoarihi. 
Vahojaha; avaraihotahi — va'ora ni'aha ada Paulo. 

32Oniaroa, sorara avava'boa'ihi ida va'a kanava kapa'itxi kaahoni 
hiki. Kafari'ihi, akarako'ihi ida kanava kapa'itxi. 

33 Vagavagani vani Paulo va'ora kaboa''aha vi'bai'ara kaimoni. 
Va'ora ni'aha: 

—14 mahi ipohini avi'bairini avahojaki a'oni. 34'Bai pa'itxi- 
ra bana vaha'a. Jahaki ida avi'baini avahokija kaimoni. 
Ni-avapohimajarihi bana — va'ora ni'aha ada Paulo. 

35Paulo vara nina kaba'i, bikanabiini'ihi ida pão. Vada vakhanina 
kaba'i, Paulo Deu-ra ni'a'aha: 

—Deus, ivani ijahaki i, haria ikaijahitabakhiaki i — niha ada 
Paulo. Vada vakhanina kaba'i, bikanapita'ihi ida pão, bikaha'ihi. 
36Khai vakhanipa'itxiaha, ni-vaofinijanaki vi'bai'aha. 

37 Kanava kabodinia arihojaki 276 arihiki hari aripohina. 
38A'baihahavina naothinia visafari'ihi ida trigo ka'biri'birijanaria 
kaimoni ida kanava kakaraho. 


Paulo avaihotahahavi'iki 


39Hari. Oniaroa, vagavagani vani anoki'ihi ida arabo. Kanava-ra 
avakakadava'aki ni-avigaki ida arabo hana hini hini. Vanoki'ihi ida 
kaasi aidokohamisini. Ni-jadi karaho-ra vanoki'iki. Vanofiki ida 
kanava-ra vakanasohivini ko'omaja kaimoni kaasia. 

40Hari. Âncora ahoni-ra avava'boa'aha, o'omari'ihi ida âncora 
ako'bamahakhamaki. Vakokhari'ihi ida vanami kaahoni kanava 
kakaraho kasohini hiki. Vakokharivini naothinia avarakasahana'ihi 
ida kanava kakasotinimananini kanava kabononia hojaki, sirisiriki 
kanava-ra akani'omisija kaimoni. 4 Aakhamisi'ihi, ko'oma'ihi ida 
kanava kabononi kaasi txikatxikani nokiariki kania. Ko'oma'ihi ida 
kanava kabononi, ni-aakhajanaki. Kanava kama'dani ni-ko'omaki. 
Komini kana'bahakia bikosonasonafariha'oadahahi ida kanava 
kama'dani, ka'boro'boro'ihi. 

42Hari. Sorara vanofiki ida vagathaki-ra va'ora vanaabinivini. 
Vifiniki ida avikonahamisina vigafanahana. 

43Sorara vakadika'da'di vania binofihi ida Paulo-ra akava'ijoavini. 
Va'ora kaabani'aha adani sorara vagathaki-ra va'ora vanaabinirara 
kaimoni. Va'ora ni'a'imidiaha adani konahi-ra avigaki: 

—Konahi-ra avarigaki a'oni. Vikafari bana mahija 
avarikonahamisivini — va'ora ni'aha ada sorara vakadika'da'di. 
44Va'ora honariaha adani vahoariha konahi-ra avigariki: 

—Vanaothia avikafarisiaga bana. Vagathi oni ava arakoki, 
kanava kapitani akarakoki, avaraihotaja kaimoni. Avakhanini 
vani avaraihotaja kaasia — va'ora ni'aha ada sorara. Oniaroa 
aakhanomisihahavi'iki hari, ni-amakhanf'iki. 


Avako'omisi'aha kajoviri Malta kaonikia 


2 8 1 Hari. Oniaroa, aakhanomisihahavi'ihi. Akhanina vani 
a'aihotaja. Ni-amakhani'iki. Haria vanava'isohivini kihi'iki ida 

kajoviri Malta kaoniki. 2Arabo kaija'arini haria vanaibavijahajahaki'iki. 
Kharariki ada bahi. Pahisirini karaho haria nakaho'iki, oniani ida siho 
kakaraho-ra vakanamonahavini hija akadiragi kaimoni. 

3Kasihoha'aha ada Paulo. Binajoroni'ihi ida kabisi siho kakaraho 
kanamania biosona'ihi, khaonani'aha ada makha. Siho kaafania 
biarakhaonani'aha, Paulo sa'a-ra kaanani'aha. 

4Arabo kaija'arinia vanokiha ada makha Paulo sa'a-ra 
kaananivini viro khanirivanana, vaabono vakani'akhama'aha: 

—Kaabinimanira koda hada. Aahidanarina kaba'i a'da'di 
kaabosini hina, makha maina biananiha hada makhira, abinira 
kaimoni — vaabono vakani'akhama'aha. 

5Pauloa biaradisa'aha ada makha, siho kabodinia voroni'aha. Ni- 
makha kaino ka'banani-ra kamitha'iki. 

6Paulo-ra vada vani'avini hi'iki pohimaja'ina. Rafona 
vanokhavini. Abinijorakina vanokhavini jaboni. 
Vanokhahaha'oadahaha, ni-pohimaja'iki. Oniania vakhaniha'aha: 

—Kaabiniki avanihaki hada makhira. Deus oamani hada — 
vaabono vakani'akhama'aha. 

7Oniaroa, Públio haria kaboa'i'ihi gorana arihojana. Públio va'ora 
vaka'da'diki adani kajoviri kakaaraboni kaija'arini. Ibavi avigaimorikia 
kamaakarikhamaki ida kidisiroi. Mahi ahoarabakosiki arihojahi 
Públio gorana bodinia, haria naibavijahajahakiha. 

SHari. Oniaroa, kavamoni'aha ada Públio kaabi'i. Kabarava'aha, 
kajakhavi'aha gorana oma'aha. Okhami'aha ada Paulo, Deu- 
ra kanikharia'aha aihotara kaimoni ada Públio kaabi'i. Pauloa 
bikanaibavi'ihi ida sa'a kavamoniki namana, bianaihota'aha. 

9Naothinia kajoviri kakaaraboni kaija'arini vakavamoniki vikha'aha 
Paulo kania, va'ora anaihotahahavimani'aha. 10Va'iga ipohikia haria 
vano'a'aha. Ai akihina kamahini viahani kanava kakaraho kahoariha 
kabodinia visamahi ida akainamoki hahavi akavikha'ianaki kaimoni. 

Roma sidaji maina avikha'aha 


11 Masiko ahoarabakosikia arihojahi Malta kajoviri 
kakaarabonia. Alexandria sidajia kakha'iki ida kanava kakaraho 
vaidi kamasikoni viahania. Deus amovana kasoikia kaoniki ida 
kanava kakaraho. Vaidi kamasikoni radaharini oadani kajoviri 
kakasidajini adamininia kahojaki ida kanava kakaraho. 

12Hari. Aki'damahi, ai akihi'ihi. Aakhahi, Siracusa sidaji 
adamininia aakaikahi'ihi. Mahi ahoarabakosikia akahoja'ihi. 
13Aka'ajihi'ianahi, akakha'ianahi Régio sidaji adaminini maina 
akakhano'ihi. Ka'afokajomani kama'da'ihi ida sirisiriki safini 
kakhamanani ibavini kajasonija. Aka'ajihi'ianahi, mahi 'bamiki 
akaadaha'ihi, Pozuoli sidaji adamininia aakaikahi'ihi, agaimoraha'ihi. 

14Va'ora akaraga'aha adani Cristo kaija'ari, haria vakaboa'i'aha 
vakadiania arihojana semana hoarani. 

15Arihojahi, ai arihi'ianahi arabo maina aokha'ihi Roma sidaji-ra 
anikhahavini. Cristo kaija'ari Roma sidajia vahojakia vakamitha'ihi 
ida akaikahina monini. Vikha'aha, haria vakaragaharari'aha. Ápio 
ibavi onikia va'ora akaragarari'aha adani vahoariha. Vada Ibavini 
Ahoarabakosikia onikia va'ora akaragarari'aha adani vahoariha. 
Paulo va'ora noki'aha, khaii ni'aha, Deus jahana vani-ra kahi'aha 
ada Paulo. 


Hojaki ada Paulo Roma sidajia 


16Hari. Roma sidajia akaikahina vani sorara vava'ahaha ada 
Paulo gora-ra rihavini, oniaroa hojaha. Sorara hoarana hojaki 
kidiania ajihirara kaimoni ada Paulo. 17 Mahi ahoarabakosiki 
radahani naothinia Paulo va'ora kaboa'iha adani judeus kaija'ari 
vavaka'da'diva vajoronina gora bivahojaki kania. Vajoroni'aha, 
va'ora ni'a'aha: 

—Oigamina, va'ora onaibavijaha'iki adani akadija'ari afobakhia. 
Ni-okajoniki ida vakadihojai akadija'ari avikhananavaki haria 
vaka'ojomo'ivini hi'iki. Kaba'i hora vagathi'aha adani akadija'ari 
Jerusaléa, Roma sidaji kaka'da'dini kaija'arini vasa'a kabodinia hora 
avarakha'aha. 

18 Vakadisorara hora vanana'dohivini hiki ida kodibadani. Badani 
asohiriki-ra bada oni'aravini mani ida hora vanaabinivini-ra 
vanofiravini hija. Vanofiki ida hora avarakhavini ai ohija kaimoni. 

19 Akadija'ari vani adani ai ohina-ra vanofiriha, oniani ida Cesar 
kania ookhana-ra okanikhariavini hija. Ni-onofiki ida akadija'ari- 
ra va'ora oanaathidanoararivini, 20oniani ida avikhani hida 
a'onira obaranahavini hija. Onofiki ida a'onira onokivini ariabono 
vara akani'akhamaja kaimoni. Israel kaija'ari arihina mani ida 
akadi'aihotahi abono-ra anokhavini hija. Jesus akadi'aihotahi 
abono hina-ra okajari'daravini mani ida hora vidabohavini 
hija correntea — Paulo va'ora ni'aha adani judeus kaija'ari 
vavaka'da'diva. 

21 Paulo-ra vani'aha: 

—Ni-Judéia kaarabonia kha'iaki kaho ida varani ihini 
kapapirani. Ni-moni-ra vavikha'iaki kaho adani arigamina Judéia 
kaarabonia. Ni-nahina vara ira vani'a'iaki akadiania. 

22 Anofiki bana ida kadavarani-ra akamithavini Jesus monina-ra 
vara ivani'avini kavaranihi. Aogaki ida vaibavi hahavi kaija'arini 
va'ora vakanavaranihavini adani Jesus Cristo kaija'ari. 

23 Oniaroa, vaabono vakanaaminakhamavini-ra vakanamahi'aha, 
Paulo kavarani-ra vakamithara kaimoni. Oniaroa, mahi hoariha 
vajoroni'aha adani judeus kaija'ari vaipohiki Pauloa bivahojaki kania. 
Mahi avagani vani kama'da'ihi ida kidivarani. Mithani asia mani va'ora 
vara ni'aha. Vara bivani'a'ihi ida Deus ija'ari hahavi-ra vaka'da'divini. 
Pauloa binofiki ida Jesus monina ka'oa hini-ra avigajahakivini, oniani 
ida Deus kava'isohihi athini kapapirani Moisés kohana binajiri'ikia 
va'ora nava'isohivini hija. Deus athi namoniva abono kohana vahoariha 
vaathi kapapirani hikia va'ora nava'isohivini hija jaboni. 

24Vahoariha vakajari'darihi ida Jesus varani hina. Vahoariha vani 
adani vajari'daha. 25Va'ajihina kaba'i vaabono vakaniakhamavini hiki 
ida Paulo athi asohini asohirini. Va'ajihina viahania Paulo va'ora ni'aha: 

—Asohi'oamanija ida Isaías kohana athi, avakadija'ari 
avikhananavaki-ra va'ora nava'isohivini hi'iki ida Ma'onahai Jahaki 
athi. 26Bini'aha ada Isaías: 

“Ija'ari vakadiania okha'a bana. 
Va'ora ni'a bana: 
‘Mitha avakhanijahakini kaba'i, 
ni-nahina nini avarigaki. 
Vada avakhanijahakini 
kaba'i, 
ni-nahina-ra avanokiki.” 

Va'ora ni'a'a bana. 
27 Avigaravini vanofiravini mani ida vamorobo-ra 
vaka'oahavini hija, 
vanokho-ra modo 
vani'avini hija jaboni. 
Avigavini vanofija vaha; 
mara vani'amanihi vaha ida vanokho, 
vamoroboa vakamithamanihi vaha jaboni. 
Avigavini vanofija vaha; 
mitha vani'amanihi vaha. 
Vava'i bodinia oathi-ra avigara vaha; 
hora vanofimaniha vaha, 
va'ora okajoamoramaniha vaha jaboni.” 
— Nimania ida Isaías kohana bidionivini Ma'onahai Jahaki athi. 
28Oniaroa, ai vihina viahania Paulo va'ora ni'aha adani judeus 
kaija'ari: 

—A'onira onava'isohiki bana ho, Deua bikaronaki bana hida 
akava'ijoahi kavaranihi judeus kaija'ari vihiriki vakadimoni. 
Va'oaniaro athi vakamithajahakiki bana adani — niha ada Paulo. 

29Paulo athi-ra mitha vani'avini naothinia ai vihiaha adani 
judeus kaija'ari. Paulo athi asohini asohirini hikia vaabono vara 
vakani'akhamadanoki'aha. 

30 Hari. Oniaroa, badara 'bamiki hoja'aha ada Paulo 
gora birihakia. Binaabosi'iki ida gora-ra rihavini. Paulo-ra 
vanavanavanahaha adani ija'ari, va'ora gathanijahakimani'aha 
ada Paulo. 31 Va'ora nava'isohivini hiki ida Deus athi, Deus va'ora 
vaka'da'diki adani ija'ari hahavi. Paulo va'ora ka'ojomo'i'aha Jesus 
Cristo varani hina jaboni, ka'da'di hina ada Jesus. Ofinirina vani 
vara va'ora ni'a'aha. Ni-nahina binadabaki ida va'ora vara ni'avini. 

Hari ida vani oamani Lucas athi anokhomini. 

Pauloa bikaronaki ida athi kapapirani 
Roma sidaji kaija'arini vakadiania 





Pauloa bikaronaki ida athi Roma sidajia 


1 1Hovani Paulo oniki ho. Cristo kahonai abono ho. Jesus athi 

avaadahaoniva abono ho. Deus hora nagathogathovini, hora 
ani'iki ho, hora karonara kaimoni ija'ari vaibavi ipohikia, va'ora 
oakanamonionira kaimoni monina jahakia. 

2'Bo'dakari Deus va'ora nava'isohijora'iki adani athi namoniva 
abono kohana monina jahakia, oniani ida Deus athi-ra vanajirivini 
hi'ia. Deus athi kapapirania hoja'bo'da'iki ida vaathi jiriki. 

3Vakadivarani hijoraki ada Jesus Cristo. Akadika'da'di ada Deus kaisai. 
Ija'ari hiina namithaki ada Deus kaisai. Kidi'arahoda okhananavaki ada 
arabo kaka'dadini Davi kohana oniki. 4Deus kahojai jahaka'oakia kahojaiki 
ada Jesus. Deua binanokia'ihi ida danona arafiaki Jesus kania bianahoki'iki 
ada abinina naothinia, oniani ida Deus kaisai hina aogavini hija. 

5Jesus Cristo hora anivini hiki hora honariara kaimoni, monina 
oavaadahaonivini kidimoni. Deus hora nagathogathovini hi'iki 
vahoariha vahararana athi oavaadahaonivini, bada oni'aja kaimoni 
ida kidibadani. Binofiki ida arabo hahavi kaija'arini Jesus varani 
hina-ra vakajari'daravini, vavakaijokavini, athi vanaabavini jaboni. 

6A'onivani Roma sidaji kaija'arini, Deus a'onira nofiki jaboni 
a'oni. A'onira nagathogatho'iki ada, Jesus Cristo kani avihija 
kaimoni, 7oniani ida a'onira okajirihivini hija. Roma sidajia 
avahojaki avakadimoni hida oathi. Deus a'onira nakaidivaki a'oni, 
a'onira kaboa'i'iki ada, kidija'ari avihija kaimoni. 

Vara va'ora oni'aki adani akadiabi'i Deus, akadika'da'di Jesus 
Cristo khama a'onira vakajoamorara kaimoni, a'onira vano'aki 
adani jaboni va'i jahajahania. 


Pauloa vara bini'aki ada Deus 


SHari. A'onira onava'isohi'imidiavini hiki hida kodivarani 
Deu-ra vara oni'avini hiki. Jesus Cristo hora kakodiavini mani 
ida Deu-ra khai oni'avini hija. Khai oni'abakhiaki ida a'onira 
kajoamorajahakivini. Arabo ipohiki kaija'arinia vakamitha'iki ida 
Jesu-ra avavakaijoka'avini kavaranihi afojahaki, oniani ida khai 
hora ni'aja. 

9Deus kodiva'ibodivarani hahavi-ra ogaki, biogaki hida 
kodivarani ka'oa hini vara a'onira oni'avini hiki. Khaii onina 
vani Deus kabadania okabadanija, vara oavani'aonivini hiki ida 
Deus kaisai monina jahaki, ija'aria vakamithaja kaimoni. Deua 
biogaki ida kidiania varani avihini-ra vara ovani'avini, ni-a'onira 
oakava'i'birinipa'itxiki. 

10Onofiki ida avakadiania ookhana. Ni-okaaboka'iaki kaho. 
Deu-ra okanikhariavini hiki ida hora kakodiavini okaikahija 
kaimoni avakadiania. Deus ookhana-ra nofihi; onofihi jaboni. 
11 Onofikarahoki ida a'onira onokivini, a'onira okajoamoraja 
kaimoni, Ma'onahai Jahaki a'onira no'aja kaimoni kidi'ogahaia, 
danoja kaimoni ida avajari'darini. 

12Kodivarani hiki Ma'onahai Jahaki haria kakodiavini ariabono 
aakajoamorakhamavini. Avajari'darini-ra onadanovini hiki ida 
niha ninini Deu-ra ovakaijokavini. A'onivani jaboni, ojari'darina-ra 
avanadanovini hiki ida niha ninini Deu-ra avavakaijokavini. 

130igamina, avarigavini onofiki ida a'onira onavanavanahavini-ra 
okaijo'abakhiavini. Nahina namithaki ookhana-ra nadabaki afobakhia. 
Onofiki ida Jesus monina jahakia okavaranina avakadiania Jesus kania 
vaabono gahinai vanihara kaimoni adani Jesu-ra aviga'iariki. Nimania 
hida kodibadani ibavi ipohikia judeus kaija'ari vihiriki vakadiania. 

14Jesus hora kajoamora'avini mani ida homaina hora naadahaja 
ija'ari hahavi vakadiania, joima vihiki, joima vihiriki-ra vara va'ora 
oni'aja kaimoni. Ija'ari papira-ra ogaki, ija'ari papira-ra ogariki 
vihiki-ra vara va'ora oni'aja kaimoni. 15Oniaroa, onofijahakiki ida 
avakadiania Jesus monina jahaki-ra vara ovani'avini Roma sidaji 
kaija'arinia mitha vani'aja kaimoni. 

Jesus monina jahaki varani hini 


16Ni-okaipahiki ida Jesus monina jahaki. Deua binanokiaki ida 
danona, va'ora akava'ijoahahavira kaimoni adani ija'ari monina 
jahaki vakaijokani vihiki. Va'ora akava'ijoa'imidiaki adani judeus 
kaija'ari, naothinia va'ora akava'ijoaki adani judeus kaija'ari 
vihiriki jaboni. 

17 Deus haria nanamithavini hiki ida monina jahaki niha 
ninini akadimahi-ra nasohika'oavini viaha. Ija'ari Jesu-ra 
vakaijokaha'oadahaki, ni-bikava'ipahiniki ida bivakaijokavini, 
oniani ida kidimahi nasohika'oani hija Deus viaha. Nimania bana 
hida Deus athi kapapirani athini: 

“Deua bikapoariki ida ija'ari vaikaijokana hiki, 
kidimahi sohika'oani 

bikahiki ida, 
oniani ida kidimahi 
anokhomiriki-ra 

vahojavini hija.” 


Ija'ari hahavi hojai Deua bivajaharikia vakahojaiki 


18Hari. Deus nama hojakia binanokiaki ida ihamahina. 
Bikaihamahiki ida hojai asohiriki ija'ari kahojai hiki, va'i bodini 
vara nini jahariki hiki, oniani ida hojai asohiriki abosini-ra 
karonavini hija bana. lja'ari hojai jaharikia kahojaini mani ida 
vahoariha Deus ka'oa hina-ra avigavini-ra vanadabavini hija. 

19Deus ija'ari hahavi-ra nanokiahivini hiki afojahaki ida hojana, 
jahana, danona, ogahana hiki. Ovari ka'oa va'ora nanokiahi'aha. 
Ija'aria biogavini kaba'i bikajonihi, oniani ida Deus nahina jahariki- 
ra karonavini hija bana. 

20Deus hahavi-ra namonahavini kari binanokiajahaki'ihi ida 
kidihojai nokiariki niha ninini. Nokia'ihi ida Deus danona mahi 
hahavi anokhomiriki-ra vahojavini. Nokiaki jaboni ida Deus 
kahojai jahani niha ninini. Ija'ari Deus kamonahi-ra vada ni'ahi; 
Deus kahojai niha ninini-ra ogahi. Ka'oa hirihi ida ija'ari athini 
Deu-ra ogaravini-ra kahivini. Kidiamonahi vada bini'ahi; biogaha. 

21Ija'ari Deus hojana-ra ogavini kaba'i, ni-Deu-ra ni'aki: 

—lvani kodiDeus i, idanoki i, ira ovajahaki i. Ovajahaki jaboni 
ida nahina hahavi jahaki hora ino'avini hiki, ijahaki i kodimoni 

ihini — ni-nikia kavaraniki. Va'ihariki fori hiki ida ija'ari. Ni- 
asohiki ida kidiva'ibodivarani. Kidiva'ibodivarani asohirini mani 
ida bakibakinia adahaki fori nihani hija. 

220gahai abono hini-ra kahi'imarinihi ida ija'ari, va'ihariki 
fori hi'oamanija ida. 23Ni-bikanamasiviki ada Deus ka'oa 
hokihaha'oadahaki. Deus amovana vani ida bikanamasivija. 
Ija'aria binamonaha'iki ida deus amovana afohanana. Ni-ija'ari 
hokihaha'oadahaki, kaba'i binamonahaki ida Deus amovana 
makhira nokiana fori hiki. Deus amovana hoariha igitha raboki 
nokiani fori hiki. Deus amovana hoariha igitha adahaki nokiani 
fori hiki. Deus amovana hoariha makha, kasi'i kihiki kanokiana 
fori hiki. Binamonahavini naothinia bikanamasivikarahoki ida 
kidiamonahi, kidideus hini bikahiki ida afohanana. 

24Makhira va'ihariki fori hi'ina mani ida Deua biarakhavini 
hija, bada bini'aja kaimoni ida badani karamonavahaki 
bikava'inofinofiki. Makhira vaabono vakanabadanihakhamavini 
badani kaipahivahakia jaboni. 25 Avakanaabosikhama'iki ada Deus 
ka'oa hina, deus amovana ka'oa hirikia. Ija'aria bikavaihinikaki 
ida. Bikanamasiviki ida Deus kamonahi kidideus hini. Ni- 
bikanamasiviki ada hahavi namonahava abono, kidiDeus hina. 
Asohiki ida ija'ari hahavi Deu-ra vakanamasivivini varani jahakia 
vara vavani'avini kidiania mahi hahavi. Nimania hida binofiki. 

26Ija'ari Deus ka'oa hina-ra akanabosikhamaki deus amovana, 
oniani ida Deus ija'ari-ra arakhavini hija, bada bini'aja kaimoni ida 
va'ini bodinia bikava'inofinofiki. Kaipahivahaki ida badani binofiki. 
Gamoa jaboni bikava'ipahiniki ida kidimakhira-ra vi'omavini. 
Gamo hoariha vani ida biviomaja. Ni-asohipa'itxiki ida gamo 
hoariha-ra kanabadanihavini. 

27 Niki jaboni ida makhira kahojai. Bikava'ipahiniki ida hojai 
asohiki kidigamo-ra vi'omavini. Siho akaha'diki fori hiki ida 
makhira va'i bodinia bikava'inofinofiki hojai kaipahivahaki. 
Makhira makhira hoariha-ra viomavini-ra nofiki. Makhira vaabono 
vakanabadanihakhamaki. Kaipahivahaki ida vakadihojai, oniani ida 
vakadihojai jahariki abosinia va'ora vagahinahija imai 'banania. 

28Ija'aria ni-binofiki ida Deus varani hina ka'oa hini-ra ogavini, 
oniani ida va'i bodini vara nini asohirikia Deua biva'ahavini hija. 
Ija'aria ni-bikaabokajanaki ida bikava'ibodivaranijahakivini, oniani 
ida badani bada ni'avaharikia kanabadanini hija. 

29 Ji'biniki fori hiki ida kidimahi hojai asohirikia. Ija'aria 
bivajahaki ida hojai jahariki Deua bikaramonaki. Aakabajahinofiki 
ida ija'ari. Jahari kabadania va'ini binahonariahihivini. 
Akaraganahinofiki ida ija'ari. Kaabiniki jaboni ida ija'ari. Ija'ari 
abononi akanaathidanoararikhamaki. Korijanahi abono ida 
ija'ari. Bikava'ibodivaranibakhiaki ida hoariha-ra niha ni'ani'avini 
binajahariharivini. Ija'ari athii masini-ra akanarafarakhamaki. 

30jja'ari abononi kanavaranihakhamavini korijanahi kavaranihia. 
Ija'aria binofipa'itxiriha ada Deus. Ija'aria binadamodamoki ida 
hoariha. Ija'ari oniani ka'oa abononi nofivini arafiaki, abononi 
vaboraborahaki. Bikava'ibodivaranibakhiaki ida badani jaharika'oaki 
jadini bada bini'aja kaimoni. Ija'ari kidiamia, kidiabi'i vihiki 
vaathi-ra kamithariki. 31 Makhira kidigamo hiriki khama vaabono 
vakavi'omakhamaki. Binava'iponi'imariniki ida hoariha. Ija'aria ni- 
binakaidivaki ida ija'ari hoariha, ni-biva'adiki, ni-biakariakaki. 

32 Vakhanimanira adani ija'ari hahavi Deu-ra vanofiriki. Deus 
kava'isohihi jirikia bivava'isohihijoraki ida abinini asohini ija'ari 
hojai nikia kahojaiki. Asohiki ida ija'ari kidihojai jahariki abosini- 
ra gathanivini. Biogavini kaba'i ida Deus kakaabanahi athini, asia 
binofiki ida kidihojai asohirikia kahojaini. Bivajahaki ida hoariha 
nikia kahojaiki jaboni. 


Deua bikaronaki bana ida hojai jahariki abosini 


1 A'onivani, kodivarani-ra mitha avani'aki, hari'a vanofi 
bana ida hoariha kidihojai asohiriki abosini-ra gathanivini. 
Hojai asohirikia avakahojaiki jaboni a'oni, oniani ida nikia 
avakavaranini-ra anasohirija. Ni-asohiki ida ija'ari niki-ra nofivini, 
oniani ida a'onira okaabanivini hija. A'onivani jaboni avakadihojai 
hiki ida kidihojai fori hiki. Avanofiki vahabini ida avakadihojai 
asohiriki abosini-ra avagathanivini jaboni. 
2Aogaki ida asohini Deus ija'ari kahojai-ra naabosivini. Ovaria 
biogaki ida ija'ari vakadihojai abosini binasohija kaimoni. 3Ivani, 
kodivarani-ra mitha ini'aki, inofiki ida hoariha kidihojai asohiriki 
abosini-ra gathanivini. Ivani jaboni bada ini'aki ida kidihojai fori 
hiki. Ia'aihotaki iabono ivanihamanija, igathaniria kaimoni ida 
kadahojai asohiriki abosini? 
4Ikava'ibodivaraniria koda ida Deus kahojai jahaki ija'ari-ra 
nakaidivavini. Ni-jorakia bikaronaki ida hojai jahariki abosini. 

Binokhaki ida ija'ari kidihojai asohiriki-ra kava'ipahinika'oavini. 
Iogaria koda ida Deus ira va'adivini, ira bananivini-ra nofivini, 
kadahojai asohiriki-ra ikava'ipahinika'oavini. 

sImorobohariki fori ihi'oamanija. Ni-inofiki ida hojai 
asohiriki-ra ikava'ipahinivini. Vajaforia iana'ba'diki ida abosini, 
igathaniki kaimoni. Deus ija'ari kahojai-ra naabosivini kamahini 
ija'ari hahavi-ra va'ora nanokiahivini hiki ida hojai jahariki- 
ra kaihamahivini, binasohika'oaja kaimoni ida ija'ari hahavi 
vakadihojai abosini. 6Deua binaabosiki bana ida ija'ari hahavi 
vakadihojai, vakadivarani, vakadibadani hiki. 

7Hari. Ija'ari hoariha bada bini'abakhiaki ida badani jahaki. 
Binofiki ida Deus kahojai jahakia kahojaini. Binofiki ida jaboni 
Deua kidihojai sohika'oani bikahivini. Binofiki jaboni ida 
kidimahi ihimirini. Deua bino'aki bana ida ija'ari kidimahi jadini 
anokhomirikia kidiania. 

SHari. Ija'ari vahoariha vani adani vakadihojai jahariki 
abosini-ra vagathanira bana. Va'oaniani ka'oa vaabono vanofivini 
arafiaki. Vakajoniki ida Deus athi-ra vanaabavini, oniani ida hojai 
jaharika'oaki kani-ra avanikhavini hija. Deua bikaronaki bana ida 
nahina jahariki va'ora kaihamahivini hiki kaimoni. 

9Ija'ari hahavi Jahari kahojaia vakahojaikia vakamithaki bana 
ida vava'i rogo inini karaho, imai 'banani hiki Ibavi Jaharika'oakia. 
Judeus kaija'ari hojai asohirikia vakahojaiki va'oaniaro imidia 
vakamithaki ida vaimana 'banani. Judeus kaija'ari vihiriki maina 
vakamithaki ida jaboni. 

l Hari. Oniaroa, Deua binaabosiki ida bana ija'ari hojai jahakia 
kahojaiki afohanana. Deua bino'aki bana ida ija'ari afohanana 
danona, vagana, ogahana, kidihojai jahaki hikia. Deua kidimahi 
jahani bikahiki ida ija'ari vahoariha vaviaha. Va'i jahajahania 
bino'aki jaboni ida. Deus va'ora naabosiki bana adani judeus 
kaija'ari hojai jahakia vakahojaiki va'oaniaro imidia. Naothinia 
judeus kaija'ari vihiriki maina-ra va'ora naabosiki bana adani. 

11 Asohi'oamanija ida ija'ari hahavi kahojai abosini afohanana. 
Abosihi asohika'oakia gahinaki bana ida ija'ari afohanana. 

12 Judeus kaija'ari vihirikia ni-vavahojaki ida Deus kava'isohihi 
jiriki Moises kohana-ra nava'isohi'bo'davini hi'iki. Hojai asohiriki- 
ra vanamonahavini mani ida va'ora anakamadaja, oniani ida 
Deus kania va'ora nakaikahirija. Judeus kaija'ari vani adani 

Deus kava'isohihi jiriki-ra vavahojara. Hojai asohiriki-ra 
vanamonahavini mani ida va'ora anakamadaja, oniani ida Deus 
kania va'ora nakaikahirija. Vagathaniki bana ida vakadihojai 
abosini Deus kava'isohihi jiriki va'ora kaabanijoravini hi'iki. 

13Deua bikapoariki ida ija'ari kidiva'isohihi jiriki naabani hiki, 
kidimahi sohika'oani Deua bikahiki. Ni-Deua bikapoariki ida ija'ari 
kidiva'isohihi kamithani hiki, binaabaravini oadani. 

14 Judeus kaija'ari vihirikia avigaravini kaba'i ida Deus 
kava'isohihi jiriki, ija'ari vahoarahanana bada vani'aki ida hojai 
jahaki va'isohihi jirikia bivava'isohihiki. Vavajahaki ida hojai 
jahakia vakahojaina. Bada vani'aki ida hojai jahaki vava'i bodinia, 
oniani ka'oa va'ora nava'isohiki, avigaravini kaba'i ida Deus 
kava'isohihi jiriki. 

15Deua biobai'iki ida kidiva'isohihi ija'ari va'ini bodinia. Ija'ari 
hojai Deua bivajahakia kahojaini mani ida Deus kava'isohihi va'ini 
bodinia hojani-ra aogavini hija. Ija'ari va'ini kaabanahahani haria 
nanokiahivini hiki jaboni hida va'isohihi va'ini bodinia hojani 
varani hini sohini. Va'ini kaabanahahania binava'isohibakhiaki ida 
ija'ari kidihojai hana hini asohini hana hini asohirini. 

16Nimania hida moni jahaki vara ovani'abakhia'iki vahoariha 
vakamithaki kaimoni. Kodivarani hida hojai abosini kamahini niha 
ninini bana. Jesus Cristoa binanamithahahaviki bana ida ija'ari 
hahavi vakadiva'ibodivarani ahojaki, hana hini asohiki, hana hini 
asohiriki, oniania Deua bivahonariahiki ida va'i bodini vara nini 
abosini ija'ari vakadiania afohanana. 


Judeus kaija'aria vavahojaki ida Deus kava'isohihi jiriki 


17 A'onivani judeus kaija'ari a'oni. Avaabononi avavaboraborahaki 
a'oni judeus kaija'ari avihinia. Avavakaijokaki ida Deus 
kava'isohihi jiriki. Avaabononi avavaboraborahaki a'oni Deus 
ka'oa-ra avarigavinia avakadiDeus hina. 18 Avarigaki ida hojai 
Deua binofikia avakahojaini. Deus kava'isohihi jirikia avaabononi 
avaka'ojomo'ivini mani ida hojai asohiki-ra avanagathogathovini-ra 
avarigavini-ra avakahivini hija. 

19 Avaabononi avani'avini: 

—Kamaodorohaki fori hiki ida ija'ari Deu-ra ogariki. Harivani 
aogaki ida kamaodorohaki-ra avasohivini. Harivani mahi vagani 
fori arihiki hari. Vahoariha Deu-ra avigariki vani adani bakibakiki 

fori hikia vaadahara. Aogaki ida hagihia vaviaha anavagavini — 
avakhaniki a'oni. 

20—Harivani va'ora aka'ojomo'iki adani avigahariki. Isai 
ka'ojomo'iva abono arihiki hari jaboni. Deus kava'isohihi jiriki- 
ra avahojavini mani ida haria anigahihahavija, ka'oa hiki hida 
akadi'ogahai — avakhaniki a'oni. Avakadiboraborahi oamani ida. 

21 Ivani, vahoariha-ra va'ora ika'ojomo'iki i, ni-jahapa'itxiki ida 
iabono ika'ojomo'iravini. Hari. Vahoariha-ra va'ora ini'aki i: 

—Hari'a bana vabo'dia — iniki i. Ni-jahapa'itxiki ida va'ora 
ikaabanivini kaba'i, ibo'diani. 

22Vahoariha-ra va'ora ini'aki i: 

—Hari'a bana hoariha kagamo-ra vavioma — iniki i. Ni- 
jahapa'itxiki ida va'ora ikaabanivini kaba'i, kadagamo hiriki-ra 
iviomavini jaboni. Inihi jaboni: 

—Okaramonaki ida deus amovana — iniki i. Ni-jahapa'itxiki ida 
nahina-ra ibo'diavini deus amovana-ra vakavaihinikavini kagorani 
bodinia. 

23labononi ivaboraborahaki i Deus kava'isohihi jiriki-ra 
ivahojavinia, kaba'i Deus va'i-ra ianaipahihivini hiki ida va'isohihi 
jiriki-ra inaabaravini. 

24 Hojaki hida athii Deus athi kapapirania: 

“Judeus kaija'ari vihirikia vanokibakhiaki ida judeus kaija'ari 
vakadihojai jahariki, 
oniani ida varani jaharikia 
Deu-ra vakanavaranihavini hija.” 
Niki ida athii. 

25 Judeus kaija'ari Deus kava'isohihi jiriki-ra naabaha; jahahi 
ida siikosida karajomihi-ra vahojavini. Siikosida karajomihi-ra 
vahojariki fori hiki ada judeus kaija'ari Deus kava'isohihi jiriki-ra 
naabariki. 

26Judeus kaija'ari vihirikia vavahojarihi ida siikosida karajomihi. 
Vavahojaravini kaba'i, Deus kava'isohihi jiriki-ra vanaabaha; 
siikosida karajomihi-ra vavahojaki fori vihina Deus va'ora kahiha. 

27 Oniaroa judeus kaija'ari vihiriki va'ora vani'aki bana adani 
judeus kaija'ari: 

—Harivani, siikosida karajomihia akarajomirina kaba'i, anaabaki 
ida Deus kava'isohihi aoga'iki. Jahaki bana ida Deus a'onira 
nahina jaharikia arakhavini. Avarigavini kaba'i ida va'isohihi 

jiriki, ni-avanaabaki. Siikosida karajomihia avakarajomini kaba'i, 
ni-avanaabaki ida Deua binofiki, oniani bana ida avakadihojai 
asohiriki abosini-ra avagathanivini-ra najahaja — vakhaniki bana 
adani judeus kaija'ari vihiriki. 

28 Judeus kaija'ari siikosida karajomihia vakarajomina mani 
ida Deus kaija'ari va'ora nihaja. Makhira Deus kava'isohihi jiriki- 
ra naabavini mani ida judeus kaija'ari ka'oa nihana hija. Judeus 
kaija'aria bivahojavini kaba'i ida siikosida karajomihi asafia, Deus 
athi-ra naabarihi; ni-judeus kaija'ari ka'oa hiki. Ni-Deus kaija'ari 
hiriha ada. Ni-nahina kaimoni asafi namania hojaki ida rajomi. 

29 Ni-judeus kaija'ari vanamitharonisiagaki hahavi judeus 
kaija'ari ka'oa vihiki. Judeus kaija'ari ka'oa hikia bivahojaki ida 
siikosida karajomihi fori hiki va'i bodinia. Deus kaija'ari ka'oa 
ada. Ni-va'isohihi jirikia bikaabokaki ida makhira va'i bodini-ra 
karajomivini, bikava'ipahinika'oaja kaimoni ida hojai asohiriki. 
Ma'onahai Jahaki vania bikarajomija ida makhira va'i bodini 
siikosida karajomihi fori hikia. Deus vania khai bini'aja ida ija'ari 
rajomi ka'oa hini-ra vahojaki va'ini bodinia. Ni-ija'ari vahoariha 
khai vani'aki. 


Asohika'oaki ida Deus kahojai 


3 1Hari. Vara ovani'aki ida judeus kaija'ari vihikia vavahojaki, 
judeus kaija'ari vihirikia ni-vavahojaki. Judeus kaija'aria 
vavahojaki ida siikosida karajomihi. Va'ora kakodiamanija ida 
rajomi Deus viaha? 
2Ha'a. Jaha'oamanija ida judeus kaija'ari arihina. Avahojaki ida 
nahina ipohiki, vavahojariki. Judeus kaija'ari avikhananavaki 
va'oaniaro miro'a Deus va'ora nava'isohi'imidiavini hiki ida athi, 
avakadava'aja kaimoni ida athi jiriki. 
3Judeus kaija'ari vaipohikia vakava'ipahinivini kaba'i ida Deus 
va'ora no'avini hi'iki, ni-Deua bikava'ipahinipa'itxi'iki ida athi va'ora 
nava'isohijoravini hi'iki. 4Korijanahia vakavaranina kaba'i adani 
ija'ari hahavi, Deus vani ada ka'oa hihaha'oadahara. Ovaria bada 
bini'aki ida va'ora nava'isohijoravini hi'iki athi. 
Deus athi kapapirania hojaki hida Deus varani hina pitani: 
“Deus, vara inini vani 
ija'ari hahavia avigaja ida iathini ka'oa hini. 
Ija'aria vanofivini kaba'i 

ida ira avakaraganahavini, 
ni-nahina jahariki-ra 
vakaragaki. 
Asohika'oaki ida kadahojai.” 
Nihi ida athi Deus athi kapapirania hojaki. 

sMakhaniriki avavanihamanija ida hojai jaharika'oaki, 
nokiajahakija kaimoni ida Deus kahojai jahani arafiaki? Joma 
bakibakinia binanokiajahakiki ida boviri vagana. Onivani 
fori hija ida akadihojai jahariki Deus kahojai asohika'oaki- 
ra nanokiajahakivini. Jahamanija koda ida badani jaharikia 
akabadanina, vahoariha vakaabokaja kaimoni ida Deus kabadani 
asohiki-ra vanokivini? 

Iniani. Asohirihi hida varani. Asohiriki avavanihamanija koda 
ida Deus ija'ari-ra jaharikia arakhavini, kidihojai jahariki abosini 
kaimoni hini? Ija'ari Deu-ra ogariki kavarani fori hiki hida na'dohi. 

6Asohi'oamanija ida Deus ija'ari hahavi kahojai jahariki 
abosini-ra karonavini vakadiania. Asohika'oarara vaha ada Deus; 
ni-bikaabokaki ida hojai asohiriki abosini-ra nasohivini. 

7Kodi'ojomo'ihi athini hirihi hida athii: Korijanahia 
okavaranibakhiana ija'aria vanokijahakihi ida Deus jahana, vagana 
ka'oa hini, oniani ida Deu-ra oakodiaki fori hora nihaja. Kodihojai 
asohiriki Deu-ra kakodiahi; ni-asohiki ida hora arakhavini nahina 
jaharikia kodihojai jahariki abosini hini. Kodivarani hija vaha; ni- 
asohipa'itxiki vaha hida oathi. Ni-nikia okavaranirihi. 

8Jahamanija koda hida varani nikia akavaranina: Hojai 
jaharikia akahojaina arafiava mahija Deus jahana nokiajahakivini? 

Iniani. Ni-asohipa'itxiki hida varani. Ija'ari hora 
vakanavaranihavini nikia okavaranina-ra vakahivini. Vagathaniki 
bana ida vakadivarani jahariki abosini. 

Ni-hojaki ida ija'ari jahaka'oaki 

9Nimania hida kodivarani a'onira onava'isohivini hi'iki. Ija'ari 
hahavia bada vani'aki ida hojai Deua bivajahariki. Judeus kaija'aria 
bada vani'aki ida. Judeus kaija'ari vihirikia bada vani'aki ida 
jaboni. Judeus kaija'ari arihina kaba'i, ni-akaabokaki ida hojai 
asohirikia akahojairina, oniani ida judeus kaija'ari arihina haria 
kakodiaravini hija Deus viaha. 

10Deus athi kapapirania hojaki hida athii: 

“Ni-hojaki ida ija'ari 
jahaka'oaki hojai Deua 
bivajahaki-ra ragaririki. 
11 Ni-hojaki ida ija'ari ogahaki. 
Ni-hojaki ida ija'ari Deu-ra nakodiki. 
121ja'ari hahavi vaadahajanariki Deus kahagihia, 
vaabono avanakamadaki adani, 
oniani ida vakadimahi-ra vanajaharavini hija. 
Ni-hojaki ida ija'ari hojai 
jahakia kahojaiki. 
Ni-hoarani hojaki. 
13 Karamonavahaki ida 
vakadivarani. 
Kadamahi ibavini ka'oaha'iariki 'bazani fori hiki ida 
vakadivarani. 
Vanofihaha'oadahaki ida hoariha-ra vakorijanahavini, 
hoariha va'ini-ra vavajahara kaimoni. 
Makha 'banana ija'ari-ra napohimajavini fori hiki 
ida vakadivarani jahariki vabodia khaonaniki. 
14 Vabodia hojaki ida varani arapaki fori hiki. 
Jahari-ra vibaranahavini 
ija'ari hoariha-ra napohimajara kaimoni. 
15 Ija'aria binofijorakiki ida hoariha-ra nasiivini, 
hoariha-ra naabinivini. 
16 Ija'ari hojai jaharikia 
vakahojaiki vanaothia 
hojaki ida hahavi-ra vanajahariharivini, 
nahina-ra vanihimavini. 
17 Ni-avigaki ida hagihi fori hiki va'i jahajahani 
kania okhaki, 
Deus kania avajahamisira kaimoni. 
18 Ni-vakava'ibodivaraniki ida Deu-ra vifinivini.” 
Nimania hida Deus athi kapapirania hojaki ija'ari hahavi-ra vara 
vani'avini. 
19Hari. Aogaki ida Deus kava'isohihi jiriki hahavi judeus 
kaija'aria vanaabaki kaimoni. Deus athi-ra vanaabaravini mani ida 
arabo hahavi kaija'arini-ra va'ora osanija Deus viaha, oniani ida 
vakadivarani viso ni'ani hija. Asohiriki ida avigaravini vakahivini. 

Ija'ari hahavia vagathaniki bana ida vakadihojai asohiriki abosini 
Deua bikaronaki. 

20Deus ija'ari-ra no'avini hi'iki ida kidiva'isohihi jiriki, ija'aria 
biogaja kaimoni ida hojai asohiriki nahina hini. Ni-Deua 
bikapoariki ida ija'ari kidiva'isohihi jiriki naabani hiki. Ni-Deus 
athi naabani hirihi ida ija'ari-ra akava'ijoavini hija. Ni-jahaka'oaki 
Deus viaha ida ija'ari. 


Deus akadimahi-ra nasohika'oavini varani hini hida 


21 Hari. Deua binanokiaki ida ija'ari kamahi-ra nasohika'oavini 
niha ninini, bikapoarija kaimoni ida ija'ari. Ija'aria binaabavini 
kaba'i ida va'isohihi jiriki, ni-Deus ija'ari kamahi sohika'oani-ra 
kahiki. Moisés kohana Deus kava'isohihi-ra najiribiininivini kari 
vara bivani'a'iki ida Deus ija'ari kamahi-ra nasohika'oavini. Deus 
athi namoniva abono kohana vahoariha vara vavani'a'bo'da'iki hida 
ija'ari kamahi sohika'oani kavaranihi jaboni. 

22-23 ]ja'ari Jesus Cristo-ra vakaijokavini mani ida Deua kidimahi 
sohika'oani bikahivini hija, oniani ida bikapoarivini hija. Deua 
binasohika'oaki ida Cristo-ra vakaijokaki kamahi hahavi. Nimania 
ida ija'ari hahavi-ra va'ora nahojavini. 

Ija'ari hahavi, judeus kaija'ari vihiriki, judeus kaija'ari vihiki, 
hahavia bada vani'aki ida hojai Deua bivajahariki. Ija'ari hahavia 
varagariki ida Deus jahana, danona, vagana-ra vavahojavini. 
24Deus va'ora kapoarihahaviki adani ija'ari Jesus Cristo-ra 
vavakaijokaki. Ni-abosiki ida vakadimahi binasohika'oavini. 
Kidikajoamorahi oamani ida. Jesus Cristo va'ora akava'ijoa'iki 
adani Jahari sa'a kabodinia. 

25-26 Deua biva'aha'iki ada Jesus abini'ina ija'ari vakadimoni 
hina, vagathaniria kaimoni ida hojai asohiriki abosini. Ava 
akasanakhamakia abini'ina mani ida Deus ija'ari kahojai 
jaharika'oaki-ra anivini-ra kaabokavini hija. Ija'ari Jesu-ra 
vakaijokavini vani Deua bianija ida hojai jaharikia kahojaini. 
Nimania hida Deus kabadani, ija'ari-ra nanokiahivini hiki kidihojai 
asohika'oakia. 

Cristo kha'ina viahania Deua bikava'iradaadaki fori hiki ida 
ija'ari kahojai asohiriki, ni-bikaronajorakiki ida hojai asohiriki 
abosini vakadiania. Hari. Ni-oniaro kari fori hiki hida hidakaba'i. 
Deus haria nanokiahivini hi'iki ada Cristo, aogaja kaimoni ida 

Deus hojana sohika'oani. Deus sohika'oana mani ida ija'ari Jesu-ra 
vavakaijokaki-ra kapoarivini hija, vakadimahi binasohika'oavini 
hija jaboni. 

27 Ni-akaabokaki ida ariabono avaboraborahavini ajahaka'oana. 
Ni-akaabokaki ida ariabono avaboraborahavini Deus kava'isohihi 
jiriki-ra anaabavinia. Ni-nikia Deus haria kapoariki. Deus haria 
kapoarivini hiki ida Jesus Cristo-ra avakaijokavini. 

28 Akadivarani hiki ida ija'ari Cristo-ra vakaijokaki Deua 
kidimahi sohika'oani bikahivini, bikapoariki ida ija'ari, bianaja'diki 
jaboni ida kidimahi. Ni-sohika'oani Deua bikahiki ida ija'ari 
kamahi kidiva'isohihi jiriki naabani hiki. 

29 Judeus kaija'ari vakadiDeus hiki ada Deus. Judeus kaija'ari 
vihiriki vakadiDeus jaboni ada Deus. 30 Hoarana ada Deus. 
Judeus kaija'ari Jesu-ra vakaijokahi; Deua bikapoarihi, kidimahi 
sohika'oani bikahihi. Nimania jaboni ida judeus kaija'ari hiriki. 
Judeus kaija'ari hirikia bivakaijokaha, Deua bikapoarihi, kidimahi 
sohika'oani bikahihi. 

31 Akadivarani hiki ida Deus ija'ari vakaijokana hiki-ra 
kajoamoravini. Akadivarani hirihi ida Deus kava'isohihi jiriki- 
ra ana'biravini. Ni-nikia akavaraniki. Asia Deua binofiki ida 
kidiva'isohihi jiriki anakaidivavini. 


Abraao kohana varani hina hida 


1 Hari. Oniaroa vara ovani'aki bana ada Abraão kohana. 
Akadija'ari ka'arahoda okhananavaki ada. A'onira 
onanamithavini hiki ida nahina namitha'iki kidiania. 2Badani 
sohika'oaki abosini hija vaha ida Deus Abraão-ra kapoarivini; 
Abraãoa bikaabokahi vaha ida kidibadani sohika'oania abono-ra 
vaboroborohavini. Ni-sohika'oaki ida kidibadani afoha'oadaha Deus 
viaha. 
3Deus athi kapapirania hojaki hida Abraão varani hina: 
“Abraão Deu-ra vakaijokavini mani ida 
kidimahi sohika'oani Deua bikahivini hi'ia.” 
Nimania hida Deus athi. 
4Hari. Ija'ari kidikariva kabadania kabadanikia bigathaniki ida 
kidibadani abosini. Ni-kariva kidihonai abono-ra kanava'igavini 
hirihi ida badani abosini. Honai abono kajiniro oamani ida. 
5Jja'ari Deus kabadania kabadanirini oadani abononi ni'avini: 

—Ni-ovakaijokaki ida kodibadania okabadanina, kodimahi 
sohika'oani Deua bikahija kaimoni. Deu-ra ovakaijokavini mani ida 
hora kapoarivini hija, kodimahi sohika'oani-ra kahivini hija jaboni 

— nimania ida ija'ari Cristo-ra kava'ibodivaraniki, oniani ida Deua 
bikapoarivini hija. Ija'aria biragarivini kaba'i ida hojai asohikia 
kahojaini, Jesu-ra vakaijokavini mani ida kidimahi sohika'oani 
Deua bikahivini hija. 

6Hari. Davi kohana jaboni vara bivani'a'bo'da'iki hida ija'ari 
khaii nini kavaranihi. Ija'aria bada bini'avini kaba'i ida hojai Deua 
bivajahariki, Deua binasohika'oa'iki ida ija'ari kamahi, oniani ida 
kidimahi sohika'oani Deua bikahivini khai ni'ani hija. 

7Davi kohana binajiri'iki hida athi: 

“Va'ini khaii niki ida ija'ari 
kidihojai asohiriki Deua biani'iki, 
Deua biakava'i'birini'avini jaboni. 
8 Va'ini khaii niki ida ija'ari 
kidihojai jahariki Deua 
bianavathariki, 
ni-Deua bikava'ihokijanaki.” 

Nihi ida Davi kohana athi. 

9Jja'ari siikosida karajomihi-ra vavahojaki vakadimoni ka'oa 
hirihi ida va'i khaii nini Davia vara bivani'a'iki. Vahoariha 
vakarajomiriki vakadimoni ida jaboni va'i khaii nini. Vara a'onira 
oni'avini hi'iki hida Abraão varani hina Deus athi kapapirania 
hojaki: 

“Abraão Deu-ra vakaijokavini mani ida 
kidimahi sohika'oani Deua bikahivini hi'ia, 
oniani ida Abraão-ra 
kapoarivini hi'ia.” 

Nihi ida athii. 

10 Abraão kohana karajomirina oadani Deua bikapoariki ada. 
Ni-Deua binokha'imidiaki ada Abraão siikosida karajomihia 
karajomina bikapoarira kaimoni. 11 Deua bikapoarivini naothinia 
siikosida karajomihia karajomi'aha ada Abraão. Deus athi-ra 
kajari'daravini mani ida Abraão-ra kanarajomivini hi'ia siikosida 
karajomihia. Abraão siikosida karajomihi-ra vahojavini mani ida 
Deu-ra vakaijokavini-ra nanokiavini hi'ia, oniani ida Deus Abraão- 
ra kapoarivini hija. 

Oniaroa, ija'ari hahavi Deu-ra vakaijokavini vakadiabi'i 
okhananavaki fori hiki ada Abraão kohana. Siikosida karajomihi- 
ra vavahojaravini kaba'i, Deus va'ora kapoariki adani ija'ari 
vakaijokana vihiki, vakadimahi sohika'oani Deua bikahiki adani. 

12Siikosida karajomihi-ra vavahojaki vakadiabi'i okhananavaki 
jaboni ada Abraao kohana. Vakadirajomi ka'oa hirihi ida Abraao 
kohana-ra vakadiabi'i nihaja. Deu-ra vavakaijokavini, Abraao 
Deu-ra vakaijokavini fori hini, oniani ida vakadiabi'i nihana hija. 
Vakabanafo'iki ida Abraao kamahi karajomirina oadani, ovari fori 
vihi'ina Deu-ra vavakaijokaha'oadahavini. 


Deua bivava'isohihijorakia vagahinaki adani vakaijokana vihiki 


13 Hari. Deus va'ora nava'iponijora'iki adani Abraão, kidihanodi 

vanamitharonisiagaki vihiki: 
“A'onira ono'avini hiki bana ida hahavi 
arabo hahavia hojaki 
avavaka'da'dija kaimoni.” 

Niha ada Deus. Deus kava'isohihi jiriki-ra naabavini abosini hirihi 
ida Deus Abraao-ra nava'iponivini ka'da'di vihina kavaranihia. 
Deu-ra vakaijokavini mani ida arabo hahavi-ra kavano'aivini 
kavaranihia Abraao-ra nava'isohijoravini hija, kidimahi sohika'oani 
Deua bikahivini hija, bikapoarivini hija jaboni, oniani ida 
kidiva'iponahia binava'isohivini hi'ia jaboni. 

14]ja'ari hahavia varagariki ida Deus kava'isohihi jiriki-ra 
vanaabavini. Deus kava'isohihi jiriki-ra naabavini abosini hija 
vaha ida ka'da'di vihina kavaranihi; ni-ija'aria vagathaniki vaha. 
Va'isohihi jiriki-ra vanaabaki vakadimoni hija vaha ida varani; 
ni-Deu-ra vavakaijokaki vakadimoni hiki vaha. Vakadimoni hija 
vaha; ni-nahina kaimoni hiki vaha ida vakaijokana vihiki-ra 
nava'iponivini. 

15Deua bikaihamahiki ida ija'ari kidiva'isohihi naabarini hiki, 
oniani ida nahina jahariki-ra karonavini hija bana ija'ari kania. 
Hojarihi ida va'isohihi; ni-ija'aria varagariki. Hojahi; varagarihi. 

16 Abraão kohana Deu-ra vakaijokavini mani ida Abraão kaija'ari- 
ra va'ora kajoamoravini kavaranihi-ra vava'isohihijoravini hi'ia. 
Deu-ra vavakaijokaha; va'ora kajoamoraha. Ni-ija'aria vanaabosiki 
ida Deus kakajoamorahi. Deus va'ora kajoamora'oamanira 
adani Abraão kaija'ari vanamitharonisiagaki. Nimania ida Deus 

Abraao-ra nava'isohijoravini hi'iki. Va'ora kajoamoraki adani 
kidiva'isohihi naabani vihiki. Va'ora kajoamoraki jaboni adani 
Deu-ra vavakaijokaki, Abraao vani fori vihiki. Ija'ari hahavi Deu-ra 
vavakaijokaki vakadiabi'i okhananavaki ada Abraao. 

17 Deus athi kapapirania hojaki hida Abraão kohana varani hina: 

“Arabo ipohiki kaija'arini bana ira vanaonivini 
akadiabi'i.” 
Nihi ida athii. Ka'oa hiki ada Deus, oniani ida varani 
bivava'isohihijoraki-ra nanamithavini hija bana. Ovari Deus 
Abraãoa bivakaijokaki. Ovari va'ora anahokiki adani ija'ari 
vaabini'iki. Ovaria jaboni bivahonariahiki ida nahina hoja'iariki 
hojani. 

18 Abraãoa bivakaijokaha'oadahaki ada Deus. Nokia'iarini kaba'i 
ida Deua vara bivani'a'iki, Abraãoa bikajari'darihi ida. Binokhaki 
ida namithani, oniani ida arabo ipohiki kaija'arini vakadiabi'i 
nihana hi'ia. 

Nimania bana hida varani Deus athi kapapirania hojaki: 

“Vaipohiki bana adani 
kadaija'ari vanamitharonisiagaki.” 
Niki hida Abraão varani hina. 

19Hari. 100 hini ipohini amaakariki ida Abraão kabadarana. 

Asia bivakaijokadanokiki ada Deus. Abono-ra kava'ibodivaraniha: 
—O'bo'da hi'ina abini'iki hida oabono. Ni-kodigamo Sara 

bikaabokaki ida isani — abono-ra ni'a'aha. 20Kaba'i, ni- 

bikava'ipahiniki ida Deu-ra vakaijokavini. Bikajari'dariha'oadahahi 

ida varani namithaki kaimoni Deua bivava'isohihijora'iki. Ni- 

vai kosakhamani hiki. Deu-ra vakaijokavini mani ida Abraão 

jari'darina-ra nadanoja. Abraãoa bikanamasivi'oamanira ada Deus. 

21 Abraão abono-ra ni'a'aha: 

—Oogaki ida Deus hora nava'isohijoravini hi'iki-ra kaabokavini. 

22 Nina vani Deua bikapoarira ada Abraão. Deu-ra vakaijokavini 
mani ida kidimahi sohika'oani Deua bikahivini hija. 23Deus athi 
jirikia vara bivani'aki ada Abraão, kidimahi sohika'oani Deua 
bikahivini. Kidimoni ka'oa hirihi hida athii. 

24 Akadimoni jaboni hida athii jiriki. Deus Abraão-ra kapoarivini 
hiki Deu-ra vakaijokavini. Haria kapoarivini hiki jaboni bana Deu- 
ra avakaijokavini. Akajari'dariha ada Deus. Ovaria bianahoki'iki 
ada akadika'da'di Jesus, abini'ina naothinia. 

25Hojai Deua bivajaharikia akahojaibakhiana mani ida Deus 
Jesus abini'ina-ra va'ahavini hi'ia. Abini'ina naothinia Deua 
bianahoki'iki ada Jesus, haria kapoarira kaimoni, akadimahi 
sohika'oani-ra kahira kaimoni ada Deus. 


Deus ija'ari vakaijokana hiki kamahi sohika'oani-ra kahiki 


5 1Hari. Oniaroa Deus haria kapoarivini hi'iki avakaijokavini, 

akadimahi sohika'oani-ra kahi'iki ada. Nimania hida 
akadika'da'di Jesus Cristo haria kajoamora'avini. Akhanina vani 
Deus kania aajahamisija. 

2Cristo-ra avakaijokavini mani ida Cristo haria vamaakarivini 
hija Deus kania, agathanija kaimoni ida Deus haria 
kajoamoraha'oadahavini. Akhanina vani arihojaja. Anokhavini 
oadani khai ani'aki ida Deus jahana, vagana, danona, aagahai 
hikia haria no'avini bana. 

3Anokhavini oadani khabakhiaki ida ava'i-ra rogo aniki. Ava'i 
rogo inini haria ka'ojomo'ivini hiki ida Deu-ra anokhavini-ra 
akava'ipahiniravini, oniani ida ava'i rogo inini kaba'i, khai haria 
ni'aja. 

4Ava'i pahinirini-ra aka'ojomo'ivini naothinia Deus haria khai 
ni'aki, haria ni'aha: 

—Jahaki ida avava'ini pahinirini-ra avarigavini — oniani ida 
Deus haria nava'isohijoravini hiki-ra anokhavini hija. 

5Deu-ra anokhahi; ni-haria nava'iponi'imariniki. Deua 
bikarona'iki ada Ma'onahai Jahaki ava'i bodinia ibavira kaimoni. 
Ma'onahai Jahaki vani haria nanokiahivini hija ida niha ninini 
Deus haria nakaidivajahakivini karahoni. 

6Deua bikanamahi'iki ida Cristo abini'ina akadimoni. Cristo abono- 
ra va'aha'iki abini'ina ija'ari hojai jaharikia vakahojaiki vakadimoni 
hina. Oniaro kari ni-akaabokaki ida ariabono akava'ijoavini. 

7Ni-ija'ari abononi va'ahaki abinini, abiniria kaimoni ida hoariha 
va'isohihi jiriki-ra naababakhiaki. Ija'ari abononi vahabini va'ahaki 
abinini, abiniria kaimoni ida ija'ari kakodiava abono. 8Deus 
vania binanokiaja ida ija'ari-ra nakaidivavini arafiani. Hojai Deus 
bivajaharikia akahojaibakhiana oadani vani Cristo abono-ra 
va'aha'aha abini'ina akadimoni hina. 

9Jesus amana ahovari'ini mani ida Deus haria kapoarivini hija, 
akadimahi sohika'oani-ra kahivini hija jaboni. Akadimahi sohirini 

kari nimania hida Cristo haria kajoamoravini hi'iki. Hari maha. 
Cristo haria kajoamoravini arafia'iki bana hari afo'iana. Deus 
kidihamahi-ra nanokiavini kamahini Cristo haria akava'ijoaki bana 
hari, agathaniria kaimoni ida hojai asohiriki abosini. 

10Deu-ra akaimajaharavini kari Cristo abini'ina mani ida Deus 
kava'ahi haria niha'ia. Hari maha. Deus kava'ahi ari'iki hari. Cristo 
ahoki'ina mani ida haria akava'ijoavini hi'ia bana. Ida asia hojahi 
haria kajoamoravini kavaranihi. Deu-ra khai ani'avini hiki ida 
akadika'da'di Jesus Cristo haria kajoamora'avini Deus kava'ahi 
arihija kaimoni. 


Adão kohana Cristo khama varani vihina hida 


12Hari. Oniaroa, makhira hoarana imidia binakama'da'ia ida 
hojai Deua bivajahariki. Makhira miro'a-ra naabini'iki hojai Deua 
bivajahariki-ra namonahavini. Ija'ari hahavi vanamitharonisiagaki 
va'oaniaro maina hojai Deua bivajaharikia vakahojaiki, oniani ida 
va'ora naabinihananaja jaboni. 

13Deus kidiva'isohihi jiriki-ra vava'isohihivini viahania ija'ari 
hahavi araboa vahojakia bada vani'abakhiaki ida hojai Deua 
bivajahariki. Hojarini oadani ida va'isohihi jiriki, ni-Deua 
bianavathaki ida ija'ari kahojai asohiriki. 14Moisés namitha'iarina 
oadani, vahoarahanana vaabini'iki adani Adão kaija'ari 
vanamitharonisiagaki. Adaoa ni-binaabaki ida honari Deua 
binava'isohijoravini hi'iki. Ni-ija'ari hahavi vakadihojai asohiriki 
Adao kahojai asohiriki fori hiki. Kaba'i, hojai Deua bivajaharikia 
vakahojaiina mani ida va'ora naabinihanana'ia. 

Va'ora okavarajomiki adani Adao, makhira hoariha khama. 
Oniaro kari kha'iariha ada ovari. Adao fori hiriha ada Jesus Cristo. 
15 Deus kakajoamorahi fori hirihi ida Adão kahojai asohiriki. 
Ka'oa hiki hida varani. Makhira hoarana kahojai asohiriki ija'ari 
vaipohiki-ra va'ora najahari'iki, oniani ida va'ora naabinihanana'ia. 
Hari. Jahani arafiaki ida Deus ija'ari-ra kajoamoravini. Makhira 
hoarana Jesus Cristo onikia binanokiajahakiki ida Deus 
kakajoamorahi jahani. Ija'ari vaipohiki vagahinana hiki ida Deus 
va'ora kajoamoravini. Ni-vanaabosiki. 

16Deus kakajoamorahi fori hirihi ida hojai asohiriki makhira 
hoarana bada bini'a'iki. Hojai asohiriki hoarani-ra namonahavini 
naothinia Deua bini'a'aha: 


O Novo Testamento na Paumarí do Brasil, 2da ed. © 2010, Liga Bíblica Internacional 


Romanos 5, 6 618 


—Kadamahi sohirini mani ida hojai asohiriki abosini-ra 
igathanivini hija bana — Adao-ra ni'aha ada Deus. 

Ija'ari hojai asohiriki ipohiki-ra vanamonahavini kaba'i, Deus 
va'ora kajoamora'iki adani. Jesus Cristo vakadihojai asohiriki 
biani'avini mani ida vakadimahi sohika'oani Deua bikahivini hija. 

17 Ka'oa hiki hida varani. Makhira hoarana hojai asohiriki-ra 
namonaha'iki, oniani ida ija'ari hahavi vahoarahanana vaabinina- 
ra nakama'daja. Ni-vakaabokaki ida vaabinirina. Hari. Makhira 
hoariha vania binakama'da'ia ida ija'ari abinirini. Arafiaki ida 
Jesus Cristo ija'ari-ra kajoamoravini jahani. Ija'ari Deua bikapoariki, 
kidikajoamorahia gahinaki, kidimahi sohika'oani Deua bikahiki, 
oniani ida ija'ari kidimahi ja'dini-ra vaka'da'divinia Cristoa 
biakodiavini hija. 

18Oniaroa. Makhira kabadani hoarani asohirikia binakama'da'iki 
ida ija'ari hahavi nahina jaharikia vagahinana Ibavi Jaharika'oakia. 
Makhira hoariha kabadani sohika'oaki vania binakama'da'ia ida 
hojai asohiriki-ra na'biravini. Ni-vagahinajanaki vakadihojai 
asohiriki abosinia, oniani ida vakadimahi anahokika'oani hija. 

19Hari. Makhira hoarana Deus athi-ra naabariki, oniani ida 
ija'ari vaipohiki hojai jahariki namonahava abono va'ora nihaja. 
Ovari fori hiriha ada makhira hoariha Jesus Cristo oniki. Ovari 
Deus athi-ra naabaka'oa'iki, oniani ida ija'ari vaipohiki vakadimahi 
sohika'oani Deua bikahivini hija, va'ora kapoariki adani jaboni. 

20Deua binanamithavini hiki ida kidiva'isohihi, a'ba'dija kaimoni 
ida hojai asohiriki. A'ba'dihi ida ija'ari kahojai asohiriki, a'ba'dini 
arafiahi ida Deus ija'ari-ra kajoamoravini jaboni. 

21 Hari. Nimania hida varani anokhomiha'ini. Danoki ida hojai 
asohiriki. Ija'aria ni-bikaabokaki ida bada bini'aravini, oniani 
ida naabinini hi'ia. Danoni arafiaki ida Deus kakajoamorahi. 
Akadika'da'di Jesus Cristoa bikaabokaki ida hojai asohiriki-ra 
anivini, ijaari kamahi-ra nasohika'oavini Deus viaha, oniani ida 
Deus ija'ari-ra kapoarivini hija, kidija'ari vihira kaimoni. Jesus 
Cristoa bino'a'iki ida ija'ari kidimahi ja'dini anokhomirikia. 

Ija'ari kamahi ja'dini anokhomirini varani hini 
1Asohimanija koda ida hojai asohirikia akahojaibakhiana, 


Deua biana'ba'dija kaimoni ida haria kajoamoravini? Iniani. 
Ni-asohipa'itxirihi ida na'dohi. 

2Ihimi'iki ida akadimahi 'boda hojai asohiriki-ra vajahaki. Ni- 
asohipa'itxiki ida asia hojai Deua bivajaharikia akahojaibakhiana. 
3Avarigaria koda ida kanai karajomihi kavaranihi? Akana'ina vani 
aakaramisi'ia Jesus Cristo kania. Jesus Cristo abono-ra va'aha'iki 
abini'ina akadimoni hina. Akana'ina kari ava'aha'iki ida akadimahi 
'bo'da abini'ini kidiania. 

4Abini'ina naothinia ka'damaha'aha ada Cristo. Akana'ina 
vani paha aka'damaha'iki fori arihija. Ka'damahaki fori hiki ida 
akadimahi 'bo'da Cristo aba'ona ka'damahani 'dihania. 

Abini'ina naothinia akadiabi'ia binanokia'iki ida danona jahaki 
arafiaki, bianahoki'iki ada kidisai. Onivani fori hija ida namithaki 
akadiania. Deus haria anahoki'iki hari, bianaja'di'iki ida akadimahi, 
hojai ja'dinia akahojaija kaimoni. 

5Cristo abini'ina vani ariabini'iki fori arihija jaboni, oniani ida 
Cristo khama ariabono akanakaramisikhamavini hija. Cristo kania 
aakaramisina mani ida Deus haria anahokivini hija bana, Cristo-ra 
anahokivini fori hikia. 

6Aogaki ida ava akasanakhamakia Cristo abini'ina, akadimahi 
'bo'da abini'iki jaboni kidiania. Abini'iki ida akadimahi 'bo'da, 
haria kaabokajanaria kaimoni ida hojai Deua bivajahariki, hojai 
asohiriki danoni ava'i-ra nahonariahihijanaria kaimoni. 7Ija'ari 
abini'ihi; ni-kidihojai asohirikia bikaabokajanaki ida va'ini 
honariahahani. 

8Cristo abini'ina kania ariabini'iki fori arihihi; ni-aahokina-ra 
akajari'daki bana jaboni kidiania. 9Aogaki ida Cristo abini'ina 
naothinia Deua bianahoki'avini. Ni-abinijanaki. Ni-abinia 
bikaabokajanaki ida Cristo-ra naabini'ianavini. 10Hoaranija ka'oa 
abini'ina, ni-hojai asohirikia bikaabokapa'itxiriha ada. Ahoki'ina 
naothinia Deus kania ajahamisika'oa'iki ida kidimahi. 

11 Vakava'ibodivarani bana ida avakadimahi kidimahi fori 
hini. Avakadimahi 'bo'da ihimi'iki, hojai asohiriki avava'ini-ra 
nahonariahihijanaria kaimoni. Avakadimahi ja'dini hokini Jesus 
Cristo kania avarakaramisika'oaki a'oni, avarajahamisika'oaja 
kaimoni Deus kania. 

12Hari'a vava'ahajana ida hojai asohiriki avaabononi niha nini- 
ra honariavini mahija avakadimahi 'bo'da bikava'inofinofiki-ra 
avanaabaravini. Ni-hokihaha'oadahaki bana ida ija'ari abononi 
niha nini. 

13Hari'a vakava'aha ida avasa'ani, avadamani, avabodini, 
avaabononi niha nini hahavi bada bini'aria kaimoni ida hojai Deua 
bivajahariki. Deus kania avaabononi niha nini hahavi-ra vava'aha'a. 
Ija'ari aba'oki fori avihijanarihi. Deus a'onira anahoki'iki a'oni. Deus 
kania avaabononi niha nini hahavi-ra vava'aha'a mahija badani 
asohika'oaki Deua binofikia avakabadanini a'onira kakodiara 
kaimoni. 

14 Hari'a vava'aha bana ida hojai Deua bivajahariki 
avava'ini-ra nahonariahihivini. Ni-Deus kava'isohihi jirikia 
bihonariafiahajanaki ida akadimahi. Deus haria kajoamoravini 
hiki ida akadimahi-ra nasohika'oavini avakaijokara kaimoni. 


Deua binofiki ida hojai jahakia akahojaina. 


15Nahina nimania hida kodivarani? Ava'i-ra 
nahonariahihijanaravini kaba'i ida va'isohihi jiriki, ni-jahapa'itxiki 
ida hojai asohirikia akahojaina. Deus haria kajoamoravini mani 
ida ava'i-ra nahonariahihija. 

16Hari. Avarigaki ida hoariha avava'ini-ra nahonariahihivini-ra 
avava'ahavini, ovari avakadika'da'di hiki bana, a'onivani kidihonai 
abono gathaki avihiki a'oni jaboni. Hari. Hojai asohiriki-ra 
avanaabahi; avakadika'da'di fori hihi; avaabinihi. Deus athi-ra 
avanaabahi; avakadika'da'di hiha; avakadimahi sohika'oani-ra kahiha. 

17'Bo'dakari hojai Deua bivajahariki kahonai abono gathaki 
avihi'iki a'oni. Hari maha. Khai ani'a'iki hada Deus. Avakamitha'ihi 
ida moni ka'oa hini, avava'ini bodinia avavakaijokahi, 
avanaabajahaki'ihi ida ojomo'ihi athini avaka'ojomo'i'iki. 
18Deus a'onira akava'ijoa'iki a'oni, hojai asohiriki avava'ini-ra 
nahonariahihijanaria kaimoni. Deus kahonai abono gathaki maina 
avihi'iki a'oni, bada avani'aja kaimoni ida hojai sohika'oaki a'onira 
honariavini hiki. 

19Avakamithabakhia'avini kaba'i, ni-avarigajahaki'iaki kaho hida 
varani, oniani hida athii ija'aria biogahahaviki-ra vara ovani'avini 
hija bana. A'onira okavarajomivini hiki honai abono gathaki fori 
avihini, kodivarani nahina nini-ra avarigaja kaimoni. 

Cristo-ra avarigaravini kari avakava'aha'iki ida avasa'ani, 
avabodini, avaabononi niha nini hahavi hiki, bada avani'aja 
kaimoni ida hojai jahariki, badani karamonavahaki hiki. Oniaro 
kari hojai jahariki kahonai abono gathaki avihi'iki a'oni. 

Hari. Onivani fori hija hida a'onira ohonariavini hiki, avasa'ani, 
avabodini, avaabononi niha nini hahavi hiki-ra avava'ahavini 
Deus kaimoni, bada avani'aja kaimoni ida kidibadani sohika'oani, 
kidihojai hiki, Deus kahonai abono gathaki avihija kaimoni. 

20 Hojai asohiriki kahonai abono avihini kari, ni-avakava'ibodiki 
ida Deua binofikia avakabadanini, ni-kidihojaia avakahojaiki 
jaboni. 21 Ni-nahina jahaki-ra avagathaniki, avakadihojai 'bo'da 
abosini. Hari maha. Avava'ini-ra anaipahihiki ida avakadihojai 
'bo'da. Abini'iki bana ida ija'ari nikia kahojaiki. 

22Hari. Deus a'onira akava'ijoa'iki a'oni, hojai asohiriki 
avava'ini-ra nahonariahihijanaria kaimoni. Avakaabokaki ida 
hojai asohiriki-ra avakajoni'avini. Deus kahonai abono gathaki 
avihimaina'ia. Avagathani'iki ida avakadimahi sohika'oaki, 
kidiania avaabononi gahinai avaniha'avini, oniani ida avakadimahi 
jahaki, jadini, anokhomiriki-ra avavahojavini hija bana Deus kania. 

23 Abosiki bana ida hojai asohiriki. Hojai Deua bivajahariki 
abosini ida ija'ari abinini kamahini Ibavi Jaharika'oakia okhani. 
Ni-abosiki ida Deus haria kajoamoravini. Deua bino'a'iki ida 
ija'ari bikajoamora'iki kidimahi jahaki, jadini, anokhomirikia. 
Akadika'da'di Jesus Cristo kania akaramisiki ida ija'ari. 


Paulo karajomi ida makhira kidigamo khama 
vaabono vakavahojakhamavini 


7 1Hari. Oigamina, avarigajahaki'iki hida varani a'onira 
vara oni'avini hiki bana. Avarigaki ida arabo kaka'da'dini 
kava'isohihi jiriki nahina binofiki nahina binofiriki, kidiarabo 
kaija'arinia bada vani'aja kaimoni. Arihokina oadani anaabaki 
ida arabo kaka'da'dini kava'isohihi jiriki. Ariabini'ina naothinia 
ni-anaabajanaki. 
2Vara ovani'aki bana ida va'isohihi jiriki hoarani, gamo 
kamakhiraki-ra honariaki. 
“Kadamakhira 

hokina oadani 

hari'a inahojaha.” 
Niki hida va'isohihi athini. Kidimakhira abini'ina naothinia 
ni-va'isohihi jirikia bihonariajanaki ida gamo kaariha hi'ini 
kidimakhira kohana kania hojani. 3Hari. Gamoa biviomaha 
ada makhira hoariha, kidimakhira ka'oa hokina oadani, 

gamoa binaabarihi ida va'isohihi jiriki. Adultério oniki ida 
kidihojai asohipa'itxiriki. Va'isohihi jirikia biva'ahaki ida gamo 
akaja'dihi'ianani, kidimakhira abini'ina naothinia. 
40igamina. Hari hi'iki hida kodirajomi. Nini vani namithaja 
bana ida avakadiania. Akava'ibodivaraniki ida Deus kava'isohihi 
jiriki. Abini'iki ada Cristo. Cristo kani a'oni. A'onivani Cristo abono 
niha nini hahavi a'oni, oniani ida a'onira naabinijabanaja kidiania. 
Ariabini'ina mani ida va'isohihi jiriki haria kaabokajanaravini hija. 
Cristo kaija'ari a'oni. Cristo ahoki'ina mani ida hojai jahaki Deua 
binofikia haria kanahojai'ia. 
5Cristo-ra aogaravini kari ava'aha'iki ida akadimahi 'bo'da 
badani binofikia haria honariavini. Deus kava'isohihi jiriki haria 
kaabanivini mani ida hojai Deua bivajaharikia akahojaina-ra 
ana'ba'dija, oniani ida asa'a, abodi, ariabono hahavia binofiki-ra 
bada ania'ahapikivini hi'ia. Bada ani'avini mani ida ama'onahana- 
ra aba'oki fori nihaja. 6Deus kava'isohihi haria daboki fori hiki. 
Hari. Akadimahi 'bo'da abini'ini mani ida Deus kava'isohihi 
jiriki haria dabojanaravini hija. Ni-Deus kava'isohihi jiriki haria 
honariafiahajanaki. Ihimi'iki ida va'isohihi-ra anaabavini Deua 
binasohika'oaja kaimoni ida akadimahi. Ma'onahai Jahaki maina 
ada ava'i-ra nahonariahihira. 
Deus kava'isohihi jiriki varani hini hida 
7Nahina mani hida kodivarani haria ka'ojomo'ivini hija? 
Jaharia koda ida Deus kava'isohihi jiriki? Ha'a. Jahaki ida. Deus 
kava'isohihi jiriki hora ka'ojomo'ivini hiki ida nahina hini hojai 
asohiriki. 
“Haria iakabai 
ida hoariha kanahina”. 
Va'isohihi jiriki hora 
kaabanirija vaha; 
ni-oogaki vaha ida akabajahi nahina hini. 
8Kodimahi 'bo'da hora nava'ihokivini hi'iki ida Deus kahonari 
hora kaabanivini, oniani ida nahina ipohiki-ra oakabaivini hija. 
Hojarihi ida va'isohihi hora kaabanivini; ni-hojai asohirikia 
bikaabokaki ida hora kaboroborovini. 
9-10O0garavini oadani ida Deus kava'isohihi jiriki, hokiki ida 
oma'onahana. Deus hora kaabanivini-ra okamitha'avini vani 

onofivini arafia'ia ida hora kaabanivini hiki-ra onaabavini, oniani 
ida oma'onahana-ra naabiniki fori nihaja. Deus hora nava'isohivini 
hi'iki ida kidikaabanahi, ohokihaha'oadahaja kaimoni viaha. 
Oniaro kari kodihojai asohiriki-ra onofivini mani ida Deus 
kakaabanahi hora kakodiaravini hija. Oniaro kari hojai asohiriki- 
ra onofivini mani ida oma'onahana-ra naabiniki fori nihaja. 11 Hojai 
asohiriki ova'i bodinia ahojani mani ida hora korijanaha'ia. Jahaki 
ovanihaki ida kodihojai Deus viaha. Deus kahonari-ra onaabavini- 
ra okaabokarihi, oniani ida kodihojai asohiriki oma'onahana-ra 
naabiniki fori niha'ia. 

12 Hari. Jahaka'oaki ida Deus kava'isohihi. Jahaka'oaki, asohiki 
ida Deus kahonari afohanana. Ija'ari-ra kakodiaki kaimoni 
ida. 13 Kodivarani himanija koda ida Deus kava'isohihi jahaki 
oma'onahana-ra naabini'avini? Iniani. Ni-va'isohihi jirikia 
binaabiniki. Hojai asohiriki ova'i bodinia ahoja'ini mani ida 
oma'onahana-ra naabiniki fori niha'ia. 

Oniaro kari hojai asohiriki hora nava'ihokivini hiki ida 
Deus kava'isohihi jiriki athini, oniani ida kodihojai asohiriki 
oma'onahana-ra naabiniki fori niha'ia, binanokiaja kaimoni ida 
hojai asohiriki jaharini arafiaki. Deus kava'isohihi jiriki hora 
nanokiahivini hiki ida hojai asohiriki ova'i bodinia, niha ninini 
kodimahi-ra najaharika'oavini Deus viaha. 


Ni-okaabokaki ida hojai asohiki-ra onofiki 


14 Aogaki ida Deus kania kidiva'isohihi khani. Ovari fori ohirina. 
Kodiva'ibodivarani ija'ari araboa namithaki kava'ibodivarani. 
Honai abono kapavakarivahaki fori ohi'iki ho. Oniaro kari 
kodihojai 'bo'da asohiriki hora gathiki fori ohi'iki ho. 

15Ni-oogaki hida kodihojai niha ninini. Ni-bada oni'aki ida 
badani onofiki. Badani okaimajahariki vani ida bada oni'aja. 
16Hojai onofiriki-ra bada oni'avini vani ova'i bodinia oogaja ida 
asohini Deus kava'isohihi jiriki. 17 Ni-hovani oa bada oni'aki ida 
hojai ovajahariki. Kodihojai 'boda ova'i bodinia ibaviki vania bada 
bini'aja ida. 

180ogaki ida kodimahi 'bo'da-ra ovahojavini oadani, ni-nahina 
jahaki hojaki ova'i bodinia. Onofivini kaba'i ida hojai jahakia 
okahojaina, ni-okaabokaki. 19Ni-bada oni'aki ida hojai jahaki 
onofiki. Hojai jahariki onofiriki vani ida bada oni'aja. 

20Bada oni'ahi ida hojai onofiravini, kaba'i ni-hovani oa bada 
oni'aki. Kodihojai 'bo'da ova'i bodinia hojaki vania bada bini'aja ida. 
21Oo0gaki ida va'isohihi namithani ova'i bodinia. Onofivini kaba'i 
ida hojai jahakia okahojaina, ni-okaabokaki. Okaabokaki ida hojai 
jahariki-ra bada oni'avini. 

22Hovani oa khai oni'aja ida Deus kava'isohihi jiriki. 23Ova'i 
bodinia ovajahaki ida. Kaba'i, okamithaki hida va'isohihi 
hoariha ova'i bodinia. Hojai asohiriki kava'isohihi ida. Hojai 
asohiriki kava'isohihi, Deus kava'isohihi khama vaabono 
vakanadanodanokhamaki fori vihijama'oki. Hojai asohiriki 
kava'isohihi hora gathiki fori ohina mani ida kodihojai 'bo'da ova'i- 
ra nahonariahihivini hija. 

24Makhira khaii niriki ohi'oamanija! Nahina vani oabono-ra 
akava'ijoa'ia oarakhavaharija kaimoni Ibavi Jaharika'oakia? 

25Khai oni'aki ada Deus. Ovani oa ada hora kajoamorara. 
Bikarona'iki ada akadika'da'di Jesus Cristo hora akava'ijoara 
kaimoni. 

Hari. Nimania hida kodimahi vara ovani'a'iki. Hovani oa 
ovajahaja ida Deus kava'isohihi jiriki. Kodiva'ibodivarania 
onaabavini onofiki vanivaha ida. Kaba'i, kodimahi 'boda bada 
bini'aki ida hojai asohiriki kava'isohihi hora honariaki. 


Ma'onahai Jahaki ava'i-ra nahonariahihivini 


1Hari. Jokoa Deua bikaronarihi ida bana ija'ari Jesus Cristo 

kania akaramisiki Ibavi Jaharika'oakia okhani. 2Jesus Cristo 
kania aakaramisina mani ida akadimahi ja'dini-ra avahojavini 
hija. Ma'onahai Jahaki ava'i-ra nahonariahihivini mani ida 
haria akava'ijoavini hi'ia, hojai asohiriki kava'isohihi ava'i-ra 
nahonariahihijanaria kaimoni, oniani ida Ibavi Jaharika'oakia 
haria arakhajanarija. 

3Ija'ari kamahi 'bo'da danorini mani ida Deus kava'isohihi jiriki 

haria kakodiavini-ra kaabokaravini hija. Deus vania bikaabokaja 
ida hojai 'bo'da-ra nihimavini. Deua bikarona'aha ada kidisai, 
binihimaja kaimoni ida hojai asohiriki. Kidisai namitha'iki ija'ari 
hi'ina. Kidimahi ija'ari hahavi kamahi fori hi'iki ida. Cristo-ra 
rakha'iki ija'ari vakadiania hojai asohiriki-ra nihimahavini, 4oniani 
ida Deus danona haria no'avini hija, akaabokaja kaimoni ida hojai 
asohiki Deus kava'isohihi jiriki haria honariavini hi'iki. Ava'ahaki 


O Novo Testamento na Paumarí do Brasil, 2da ed. © 2010, Liga Bíblica Internacional 


625 Romanos 8 


ada Ma'onahai Jahaki ava'i-ra nahonariahihivini. Ni-ava'ahajanaki 
ida akadimahi 'bo'da ava'i-ra nahonariahihivini. 

SIja'ari kamahi 'bo'da va'ini binahonariahihihi; 
bikava'ibodivaranihi ida kidimahi 'bo'da binava'isohivini hi'iki, 
oniani ida bada bini'avini hija. Ma'onahai Jahaki ija'ari va'ini-ra 
nahonariahihihi; bikava'ibodivaranihi ida Ma'onahai Jahakia 
binava'isohivini, oniani ida bada bini'avini hija. 

6lja'ari kidimahi 'bo'da va'ini binahonariahihihi; abinini 
kamahini Ibavi Jaharika'oakia okhahi. Ma'onahai Jahaki ija'ari 
va'ini-ra nahonariahihihi; bivahojahi ida kidimahi ja'dini, va'ini 
jahajahani hiki jaboni. 

7Ija'ari kidimahi 'bo'da va'ini binahonariahihivini mani ida 
Deu-ra kaimajaharavini hija. Ni-binaabaki ida Deus kava'isohihi 
jiriki. Ni-bikaabokaki binaabavini. 8Ija'ari kidimahi 'bo'da athini-ra 
naabakia ni-bikaabokaki ida hojai Deua khai bini'aki. 

9Deus Ma'onahana Jahaki avava'ini bodinia ibaviha; athi a'onira 
nava'isohibakhiavini hiki-ra avanaabahi. Ni-avanaabajanaki ida 
athi avakadimahi 'boda a'onira nava'isohibakhiavini hi'iki. Ija'ari 
va'ini bodinia ibaviriha ada Deus Ma'onahana; ni-Cristo kaija'ari 
hiki. 

10Cristo ava'i bodinia ibaviha; Ma'onahai Jahaki ama'onahana- 
ra nahokika'oaha. Hojai asohirikia akahojai'ina mani ida 
ariabono niha nini hahavi-ra naabinija bana. Deus akadimahi- 
ra nasohika'oavini mani ida Ma'onahai Jahaki ama'onahana-ra 
nahokika'oavini hi'a. 

11Deus vania bianahoki'ara ada Jesus abini'ina naothinia. Ava'i 
bodinia Deus Ma'onahana Jahaki ibaviha; ariabinina naothinia 
ovaria bianahokiki bana ida ariabono niha nini hahavi. Jesus 
Cristo-ra anahokivini vani fori hini, danona haria anahokivini 
bana jaboni. 

12Hari. Oigamina, Deus haria kajoamoravini mani ida hojai 
bivajaharikia akabadanina-ra najaharija. Haria kajoamoravini 
mani ida hojai bivajahakia akabadanina-ra najahaja. 

13 Avahokini oadani hidiaja avakadimahi 'bo'da athini-ra 
avanaabahi; avaabiniki bana a'oni, Ibavi Jaharika'oakia avarikhaki 
bana a'oni. Avahokini oadani hidiaja avava'ahaha ada Ma'onahai 
Jahaki a'onira kakodiavini avakadihojai 'boda-ra avanihimavinia; 
avahokiha'oadahahi Deus Ibavi Jahaka'oakia. 

14Deus kaisai vihiki adani ija'ari Ma'onahai Jahaki va'ora 
bananiki. 15Deua bikarona'iki ada Ma'onahai Jahaki akadiania. 
Honai abono gathaki kaka'da'dia bihonariavini fori hirihi ida 
Ma'onahai Jahaki a'onira honariavini. Ni-a'onira avadadamiki ada 
Ma'onahai Jahaki. Ni-a'onira naofiniki. Ovani ada Deus kaisai 
haria nihara. Ma'onahai Jahaki danona ava'i bodinia hojani mani 
ida akadikhaiinia Deu-ra ani'avini hija: 

“Bi'i ka'oa i!” 

16Deus kaisai arihina-ra aogavini hiki Ma'onahai Jahaki ava'i 
bodini-ra anigahivini. 17 Deus kaisai arihina mani ida kidinahina 
kidija'ari-ra kaibavijahahijoravini hiki-ra agathanivini hija bana. 
Cristo khama agathaniki bana ida Deua binaibavijaha'iki kidimoni 
jaboni. Hidiaja akapoariki ida ava'i rogo inini, aimana 'banani hiki, 
Cristoa bikapoarivini fori hiki, oniani ida danona, jahana, ogahana, 
vagana hiki-ra agathanijabanavini hija Cristo kania. 


Deus kaisai vakadimahi jahaka'oani kamahini kavaranihi 


18Hari. Araboja arihojana oadani akamithabakhiaki ida ava'i 
rogo inini, aimana 'banani hiki. Deus ibavia arihojana kamahini 
khai ani'akarahoki bana ida jahana, danona, vagana, ogahana 
hikia haria no'avini. Oogajahakiki ida akadikhaiini ava'i rogo inini- 
ra aradavini arafiani bana. 

19Hahavi Deua binamonaha'ikia vanaviahanokhavini 
vakava'ijorojorovini avakava'idadadakarahoki ida Deua 
bivava'isohihijoraki bana: 

—Hihadani ija'ari a'onira onanokiahivini vihiki kodisai vihiki 
hadani. Vakadimahi jahani kodisai ka'oa kamahi jahani fori vihiki 
hadani — va'ora ni'aki bana adani kidiamonahi hahavi. 

20-21 Makhira miro'a Deus athi-ra naabaravini kari kama'da'iki 
ida Deus kamonahi hahavi jaharini, oniani ida kidinahina hahavi 
najaharini hija. Kama'da'iki ida abini, ara'okho'ini, a'baxa'ini, 
imani 'banani jaboni. Hoja'imariniki fori hiki ida. Gathaki fori 
hiki ida Deus kamonahi hahavi. Deus kamonahia ni-binofiki ida 
hoja'imarinini. Deus vania bihonariaja ida. Deua binaviahanokhaki 
ida mahi kidiamonahi-ra najaha'ianavini, gathaki fori hijanaria 
kaimoni. 

Deua binihimahahaviki bana ida ija'ari kamahi-ra najahariki. 
Deua bianaja'dihahaviki bana jaboni ida kidiamonahi. Deus 

kaisai hahavi, kidiamonahi khama vavahojajabanaja kaimoni ida 
vakadimahi jahani arafiaki. 

22 Kidiamonahia binokhavini oadani, bikamithaki ida imai 'banani, 
gamo 'banarahaki imani 'banani-ra kamithavini fori hiki, oniani ida 
bodini na'ithoni hija. 233 Kidiamonahi kaoa hirihi ida bodini ithoki. 
Harivani jaboni abodi ithoki hari. Harivani agathani'iki ada Ma'onahai 
Jahaki Deus haria kakaronavini hi'iki, aogaja kaimoni ida kidinahina 
hoariha haria no'avini hiki bana. Harivani abodi ithoki anokhavini 
oadani ida Deus haria kanaisaihavini kamahini, bianaja'diki jaboni ida 
ariabono niha nini hahavi. 

24 Ajahaka'oana-ra anokhavini oadani, Deus haria akava'ijoa'iki 
hari. Aogaki ida haria nava'iponi'imariniravini. Asia 
anaviahanokhaki ida namithaki akadiania. Anokhaki-ra agathanija 
vaha; ni-anokhajanaki vaha. Haria najahaka'oavini namithaja 
vaha; ni-anokhajanaki vaha. 25Anokhaki ida nokia'iariki namithani 
akadiania. Ni-akava'ipahiniki ida anokhavini. 

26Ma'onahai Jahaki haria kakodiavini hiki ida Deu-ra vara anfavini. 
Deu-ra avakaijokavini danorini mani ida Deu-ra vara ani'avini niha 
ninini-ra aogajahakiravini hija. Ava'i bodinia Ma'onahai Jahakia 
bikanikhariadanokiki ada Deus akadimoni hina. Bodi ithoni fori hiki 
hida Ma'onahai Jahaki athi ija'aria biogariki nahina hini. 27 Deua 
biogahahaviki ida ija'ari kava'ibodivarani. Biogaki ida Ma'onahai Jahaki 
kakanikhari kavarani Deu-ra kanikhariadanokivini kidija'ari vakadimoni. 
Ma'onahai Jahakia biogajahakiki ida Deua binofikia haria no'avini. 

28 Aogaki ida nahina hahavi namithaki Deus kaija'ari vakadiania, 
Deua binajahaki ida. Hiva'oani ija'ari Deu-ra vanofijahakiki, va'ora 
kaboa'iki badani binofikia vakabadanina. 29Hiva'oani ija'ari Deus 
va'ora nagathogatho'bo'da'iki, Deus va'ora anahoariha'bo'da'iki 
adani jaboni kidisai ka'oa kahojaia vakahojaira kaimoni. Ovari 
miro'a vakadi'aajo hira kaimoni igamina vaipohiki vahararana. 

30Oniaroa, Deus va'ora kaboa'iaha adani ija'ari va'ora anahoariha'iki. 
Deua binasohika'oaki ida ijaari bikaboa'i'iki vakadimahi, va'ora 
kapoarira kaimoni. Deus va'ora no'a'iki adani va'ora kapoari'iki jahana, 
danona, vagana, ogahana hikia, ovari fori vihira kaimoni. 


Deus haria nanokiahivini hiki ida haria nakaidivavini arafiani 


31 Hari. Nahina mani hida kodivarani haria ka'ojomo'ivini hija? 
Asia vara a'onira oni'aki ho avarigaja kaimoni. Deus akadiania 

hojaki haria kajoamorara kaimoni, oniani ida nahina haria 
kaabokaravini hija. 

32Ni-Deus haria kaathirivini hiki ada kidisai ka'oa, biva'aha'iki 
ada abini'ina akadimoni hahavi hina. Abosirina vani biva'aha'ara 
ada kidisai akadimoni hina. Biva'aha'iki bana jaboni ida nahina 
hahavi akainamoki. 

33 Hana hini vani va'ora akaraganahara adani Deus kaija'ari? 
Deus haria nagathogatho'iki hari, akadimahi sohika'oani-ra 
kahivini, oniani ida ija'ari Deus viaha haria akaraganahavini-ra 
kaabokaravini hija. 

34Hana hini vania bikaabokaja ida akadihojai jahariki abosini 
haria arakhavini? Ni-nahina bikaabokaki ida Ibavi Jaharika'oakia 
haria karonavini akadihojai abosini. Jesus Cristo abini'iki 
akadimoni hina, ahoki'iki jaboni ada, okasi'iki ada Deus pitana 
aniaja hoja'aha. Ka'da'di danoki kani ida ibavi. Jesus Cristoa 
bikanikhariabakhiaki akadimoni Deus viaha. 

35Ni-nahina bikaabokaki ida Cristo sa'a kabodinia haria 
saarivini, binadabaja kaimoni ida haria nakaidivavini. Nahina 
ava'i-ra rogo ani'avini kaba'i, Cristo asia haria nakaidivaki 
hari. Aimana 'banani kaba'i, Cristo asia haria nakaidivaki hari. 
Ajahariharina kaba'i, avai'amina kaba'i, akanahinarina kabati, 
Cristo asia haria nakaidivaki hari. Nahina haria kahidakamarivini 
kaba'i, ariabinina kaba'i, asia Cristo haria nakaidivaki hari. Ni- 
nahina bikaabokaki ida Cristo haria nakaidivavini-ra nadabavini. 
36Deus athi kapapirani kania hojaki hida athi: 

“Kadaija'ari arihina 
mani ida mahi hahavi 
ija'ari haria vanaabinivini-ra vanofivini hija. 
Ovilia osahi hina abinira 
kaimoni onivani fori hija 
ida haria vanajahariharibakhiavini.” 
Nihi ida athii. 

37 Ni-nahina bikaabokaki ida Cristo saa kabodinia haria 
saarivini haria nakaidivajanarara kaimoni. Cristo haria 
kakodiaha'oadahavini, akaabokaki ida nahina hahavi namithaki 
akadiania. 

38 Oogajahakiki ida nahina haria saarivini-ra kaabokaravini Cristo 
sa'a, haria nakaidivajanarara kaimoni. Ni-makhaniki ida ariabinina, 

arihokina, asia haria nakaidivavini. Ni-Deus ibavi kaija'arini, ni- 
ka'da'di vanokiariki nama vahojaki, ni-nahina hoariha danoki 

nama hojaki, ni-nahina bikaabokaki ida Cristo sa'a kabodinia haria 
saarivini. Ni-nahina namithaki hidakaba'i, ni-nahina namithaki 
kaimoni mahi hoariha, ni-bikaabokaki ida Cristo sa'a kabodinia 
haria saarivini. 39Ni-nahina ibavi arabo namania hojakia, ni-nahina 
ibavi arabo nabo'ania hojakia, ni-bikaabokaki ida haria saarivini 
Cristo haria nakaidivajanaria kaimoni. Ni-hahavi amonahani 
hararania hojakia bikaabokaki bana ida Deus haria nakaidivavini-ra 
nadabavini. Akadika'da'di Jesus Cristo haria nanokiahivini hiki ida 
niha ninini Deus haria nakaidivavini arafiani. 


Israel kaija'ari varani vihina hida 


1 Ka'oa hiki hida oathi. Cristo kaija'ari china mani ida 
korijanahia hora kanavaranirija. Ma'onahai Jahaki ova'i- 

ra nahonariahihivini vani hora nava'isohidanokivini hija hida 
korijanahi-ra vara ovani'aravini. 2Ka'oa hi'oamanija hida ova'i 
mokara nini arafiani. Hari hirihi ida ova'i asara'ahapikini Israel 
kaija'ari vakadimoni. Kodija'ari vihiki adani. Ariamana, arimana 
hoarani vihiki adani. 

3Onofiki ida Cristo-ra vavakaijokavinia va'ora oakodiavini. 
Vakadihojai asohiriki abosini ogathanivini vakadimoni okaabokaja 
vaha; Cristo hora kava'ipahinivini-ra onofihi vaha. Ni-okaabokaki 
ida va'ora okajoamoravini. 

4Deus vani va'ora nagathogatho'bo'da'ara adani Israel kaija'ari. 
Deus va'ora kanaisaiha'aha, binanokiabakhia'ihi ida danona, 
vagana, jahana vakadiania. Va'ora nava'isohivini hi'ihi ida 
kidiva'iponahi a'bo'daki afohanana, vakadiDeus hira kaimoni. 
Va'ora nava'isohivini hi'ihi ida va'isohihi jiriki vanaabaja kaimoni. 
Israel kaija'ari Deu-ra vakanamasivivini-ra avigavini niha ninini 
Deua binofivini. Deus va'ora nava'isohijoravini hi'iki jaboni ida 
niha ninini va'ora kajoamorara kaimoni. 

5Abraão kohana, Isaque kohana, Jacó kohana vihiki vakadija'ari 
vanamitharonisiagaki adani Israel kaija'ari. Avigavahaki adani 
vakadi'arahoda kohana miro'a. Cristo ija'ari vahararana hoja'ina 
kari, ovari jaboni Israel kaija'ari hi'iki. Deua bivaka'da'diki ida 
hahavi hojaki afoha'oadaha. Asohiki ida ija'ari hahavi Deu-ra khai 
vani'ahaha'oadahavini. Nimania hida binofiki. 

6Kodivarani hirihi ida Deus kidiva'iponahi a'bo'daki-ra 
kava'ipahinivini. Binanamitha'oamanija ida vakadiania. Ni-Deus 
va'ora nagathogathohahavi'iki adani Israel kaija'ari, kidija'ari 
vihira kaimoni. 7 Ni-Deus va'ora kanaisaihaki adani Abraão kohana 
kahanodi vanamitharonisiagaki hahavi. Deua bini'a'bo'da'aha ada 
Abraão: 

“Kadaisai ka'oa adani Isaque, 
Isaque kaisai vanamitharonisiagaki vihiki. 
Kadaisai vahoariha ni-va'ora onaoniki kadaija'ari 
vanamitharonisiagakia.” 
Niha ada Deus. 

8Deua binava'isohijora'iki ada Abraão kidiva'iponahi 
a'bo'dakia, oniani ida isai-ra vanamonahavini hi'ia kidigamo 
khama. Ovari isai Deus kaisai ka'oa kaimoni. Abraão kahanodi 
vanamitharonisiagaki ka'oa vihiki adani kidihanodi. Hari. Deus 
Abraão-ra nava'isohiravini oadani kidiva'iponahi a'bo'dakia, Abraão 
va'ora namonaha'aha adani isai vahoariha. Deus kaisai ka'oa 
vihiriha adani. 9Nimania hida Deus kava'iponahi a'bo'daki varani 
hini Abraão-ra nava'isohijoravini hi'iki: 

“Badara hoariha onanokiaki bana hida odanona 
avakadiania. 
'Banaki bana ida Sara. 
Makhira isani mani bana ada isai.” 
Niha ada Deus. 

10 Asia hiki hida varani. Vi'bamiki adani Rebeca kaisai. Hoarana 
ada isai vakadiabi'i, Isaque oniki. Akadija'ari okhananavaki ada 
Isaque kohana. 

11-12Deua binagathogatho'iki ada Rebeca kaisai hoarana. Ni- 
binagathogatho'iki ada hoariha. Hoarana-ra nagathogathovini-ra 
nofivini mani ida hoarana-ra nagathogathovini hi'ia. Oniania Deua 
bini'a'ihi ida Rebeca, kidisai va'banana viahania: 

“Kajo'ojahiki kahonai abono kaimoni ada aajojahiki.” 
Vara nina kaba'i, ni-va'bana'iaki kaho. Ni-hojai jahakia 
vakahojai'iaki kaho. Ni-hojai jaharikia vakahojai'iaki kaho jaboni. 
Deus oavani abono-ra nava'isohijoravini hija ida isai hana hina-ra 
nofivini kaimoni, oniani ida binagathogathovini hija. Vabadanirina 
oadani Deua biani'iki ada hoarana. Kidibadani abosini hirihi ida 
gathogatho'ina. 13Deus athi kapapirania hojaki hida athi: 

“Onagathogatho'iki ada Jaco. 
Okajoni'iki ada Esau.” 
Nihi ida Deus athi. 
14Nahina mani hida kodivarani haria ka'ojomo'ivini hija? 
Asohiriki avavanihamanija koda ida Deus kahojai? Asohiki ida 
kidihojai. 15 Deua bini'a'aha ada Moisés kohana: 
“Onofihi ida ija'ari-ra okajoamoravini; 
okajoamoramanihi. 
Onofihi ida ija'ari-ra 
ova'adivini; 
ova'adimanihi.” 
Niha ada Deus. 16Ni-Deua bikava'ibodiki ida nahina ija'aria binofivini 
binofiravini. Ni-Deua bikava'ibodiki ida ija'ari kabadani. Deua 
biva'adivini-ra nofihi; biva'adimanihi ida ija'ari. 17 Deua bini'a'aha ada 
Faraó kohana. Deus athi kapapirania hojaki hida athi: 
“Ira onaibaviki i Egito 
kaarabonia 
va'ora ivaka'da'dira kaimoni adani ija'ari Egito kaarabonia 
vahojaki. 
Onofi'iki ida ka'da'di ihini inanokiaja kaimoni ida odanona arafiaki. 
Onofi'iki jaboni ida ka'da'di ihini, 
oonina-ra avigara kaimoni adani arabo hahavi 
kaija'arini.” 
Faraó kohana-ra ni'a'iki ada Deus. 
18Deua binofiki ida ija'ari-ra va'adivini; biva'adimanihi. Deua 
binofihi ida ija'ari-ra namorobohariki fori hini; binamorobohariki 
fori binihamanihi. 


Deus va'ora va'adiki adani ija'ari vahoariha, 
va'ora va'adiriki adani ija'ari vahoariha 


19Hari. Hora nana'dohiki vahabini ida ija'ari oathi-ra kamithaki. 

—Ka'oa hihi ida Deus kahojaia ikavaranini; nahina mani ida 
Deus ija'ari hojai jaharikia kahojaini-ra kahivini hija? lja'aria 
bikaabokamanija koda ida Deu-ra kaathirivini binofikia? — hora 
inana'dohiki vahabini bana i. 

20Kodiva'ahi, ni-asohipa'itxiki ida nahina Deua binofiki-ra 
ikajonivini. Okavarajomiki bana hida nami kabavihi amonahani. 
Nami kabavihia ni-binana'dohiki ida namonahani hiki: 

—Nahina kaimoni hora inamonahaki i onina? 

21Makhira kamoti kanamonahava abonoa binamonahahi 
ida bavi binofiki. Ovari ka'oa biogaki ida bavi binofiki-ra 
namonahavini niha bini'a'avini. Oniania binabiinimanani'ihi ida 
nami ka'baka'baki, binapita'ihi, bavi 'bamiki-ra namonaha'aha. 
Nami pitani hoarania binamonahaki ida bavi nokiani jahaki, 
kaidivaki. Binaibavijahajahakivini hiki binakaidivavini. Nami 
pitani hoariha binamonahaki ida mahi hahavi 'bai-ra nabavivini 
kaimoni. 

22Onivani fori bana Deus va'ora nihara adani ija'ari. Bavi 
hoariha fori vihiki adani ija'ari vahoariha. Deua binofiki ida 
ihamahina-ra nanokiavini vakadiania. Binofiki ida jaboni danona- 
ra nanokiavini. Binofiki ida bavi fori hiki-ra nihimajorakivini. 
Vakadihojai jahariki bikaihamahivini kabati, ni-jorakia va'ora 
nihima'iki, va'ora nokhamaniha mahi ipohikia. 

23 Onivani fori haria nihara ada Deus jaboni. Bavi hoariha fori 
arihiki hari. Deua binofiki ida haria va'adivini. Binofiki ida vagana, 
jahana, danona, ogahana arafiaki-ra nanokiavini akadiania, oniani 
ida haria naibavijahajoravini hija, agathanija kaimoni ida vagana, 
jahana, danona, kidi'ogahai hiki. 

24Deus haria ani'aha judeus kaija'ari vahararana. Va'ora ani'aha 
jaboni adani vahoariha judeus kaija'ari vihiriki vahararana, 
kidija'ari arihija kaimoni. 25Nimania hida Deus athi Oséias kohana 
binajiri'bo'da'iki: 

“Vara va'ora ovani'a'bo'da'iki adani kodija'ari 
vihiriki. 
Hari maha. Va'ora vara oni'aki bana adani: 
“Kodija'ari avihi'iki a'oni. 
Oniki bana ho. 
Vara va'ora ovani'a'bo'da'iki adani ija'ari va'ora onakaidivariki. 
Hari maha. Va'ora vara oni'aki bana adani: 
‘A'onira onakaidiva'oamanija. 
Oniki bana ho. 
26 Hi'oni ibavia Deus vara va'ora ni'a'iki adani ija'ari: 
“Kodija'ari avihiriki a'oni.” 
Hihida ibavia afo'iana Deus vara va'ora ni'a'ianaki bana 
adani: 
“Kodisai avihi'iki a'oni.” 

Va'ora ni'aki bana ada Deus ija'ari-ra nahokiki.” 
27 Isaias kohana jaboni vara va'ora vani'aki adani Israel kaija'ari: 
“Vaipohiki adani Israel 
kaija'ari. 
Kaasi 'ba'dani ipohini fori 
vihina kaba'i, 
ni-vaipohiki bana adani Deus va'ora akava'ijoaki. 
28 Jorakia hoaranija bana Deus va'ora no'ahahaviki 
bana adani arabo hahavi kaija'arini 
vakadihojai asohiriki abosini hahavia.” 
291saias kohana vara bivani'ajora'iki ida hojai abosini kamahini. 
“Deus va'ora va'aharara 
vaha adani akadija'ari 
vanamitharonisiagaki 
vaipohiriki vahokina; 
akadija'ari hahavi vaabiniha 
vaha, ni-hoarana aaniki. 
Sodoma sidaji kaija'arini, 
Gomorra sidaji kaija'arini fori arihihi vaha.” 


Israel kaija'ari vakadimoni jaboni ida moni jahaki 


30Nahina mani hida kodivarani haria ka'ojomo'ivini hija? Israel 
kaija'ari vihirikia ni-vakava'ibodiki ida ija'ari kamahi sohika'oani 
Deus va'ora kapoarira kaimoni. Deu-ra vavakaijokavini vani Deua 
binasohija ida vakadimahi, va'ora kapoari'aha. 

31 Israel kaija'ari vani adani Deu-ra vanako'dira. Vakava'ibodiki 
ida va'isohihi jiriki-ra vanaabavini, Deus vakadimahi sohika'oani 
bikahira kaimoni. Ni-vakaragaki ida Deus va'ora kapoarivini 
kaimoni. 

32 Avanana'dohiki vahabini ida: Nahina mani ida vakaragaravini 
hi'ia? Deus va'ora akava'ijoavini-ra vavakaijokaravini mani 
ida va'isohihi-ra varagarivini hi'ia. Vakaijo'a'iki ida vaabono 
avakava'ijoavini va'isohihi-ra vanaabavinia. Ni-nikia Deua 
bikapoariki ida ija'ari. Va'ora ka'damanokho'iki fori vihiki adani 
judeus kaija'ari. Va'ora naadari'iki fori vihi'iki adani judeus kaija'ari 
ja'di fori hiki namania. 33Deus athi kapapirania vara bivani'aki ada 
ja'di fori hiki: 

“Mitha vani'a. 

Onaibaviki bana ida jadi Siao sidaji bodinia. 
Ija'ari-ra kadamanokhoki 
bana ida jadi. 
Jadi va'ora naadariki 
bana adani. 
Ija'aria bivakaijokaha ada 
jadi fori hiki; 
ni-onava'iponi'imariniki bana ida ija'ari.” 
Niha ada Deus Cristo-ra vara vani'ajoravini jadi fori hina. 
10 1Ọigamina, onofidanokiki ida judeus kaija'ari Deus va'ora 
akava'ijoavini-ra vanofivini. Kodija'ari vihiki adani. Deus 
kania okanikhariadanokiki afobakhia ida va'ora akava'ijoavini. 
2Vara ovani'aki ida vakadihojai onokibakhia'iki. Vanofi'iki ida 
Deu-ra khai vani'avini afojahaki. Vanofivini kaba'i, ni-avigaki ida 
niha ninini Deua binofiki-ra khai vani'avini. 3Ni-avigaki ida niha 
ninini Deus ija'ari kamahi-ra nasohika'oavini, bikapoarija kaimoni 
ida ija'ari. Avigaravini mani ida vakadimahi-ra vanasohika'oavini- 
ra vakaijo'avini hija, Deus va'ora kapoarira kaimoni. 

Deus ija'ari-ra va'ora nava'isohivini hiki ida vakadimahi 
sohika'oani niha ninini viaha. Judeus kaija'aria vakajoniki ida Deus 
va'ora kapoarivini niha ninini binofikia. 4Cristo kha'ina mani ida 
Deus kava'isohihi jiriki-ra nihima'ia, oniani ida Deus ija'ari Cristo- 
ra vakaijokaki kamahi-ra nasohika'oa'ia, bikapoariki ida jaboni 
kidija'ari hija kaimoni. 


Deua bikaabokaki ida ija'ari nofina hiki hahavi-ra akava'ijoavini 


5Hari. Moisés kohana vara bivani'aki ida ija'ari Deus kava'isohihi 
jiriki-ra naabavini, oniani oa kidimahi-ra nasohika'oavini-ra nofihi 
ida ija'ari Deus viaha. Moiséa binajiriki hida athi: 
“Ija'ari Deus kava'isohihi jiriki-ra ragaririhi; 
Deus kava'isohihia bibananihi ida ija'ari Deus 
kania, 
kidimahi anokhomirija 
kaimoni.” 
Niha ada Moisés kohana. 
6Deus athi kapapirani kania hojaki ida athi pitani hoariha. Vara 
bivani'a'iki ida ija'ari Deu-ra vakaijokaki kamahi-ra nasohika'oavini. 
Nihi ida athii: 

“Hari'a iabono nana'dohi: 
‘Nahina vania koda bianikasira ada Cristo nama, 
joirarira kaimoni?’ 
7 Hari'a iabono nana'dohi 
jaboni: 
‘Nahina vania koda bianigarira ada Cristo 
ija'ari kohana vaibavia, 
bivajoisira kaimoni?” ” 
Ni-niki hida varani asohiki. 8Nimania hida moni jiriki Deus athi 
kapapirania hojaki: 
“Ni-napaja hojaki hida moni 
Deus a'onira nava'isohivini hi'iki. 
Avamaakarinia hojaki hida. 
Avabodinia hojaki hida moni vara avavani'aja kaimoni. 
Avava'ini bodinia hojaki 
jaboni ida moni.” 
Deua bivava'isohihiki ida ija'ari vakaijokana hiki kavaranihi. 
Onivani fori hiki ida Deus kavarani vara avani'abakhiaki 
vahoariha mitha vani'aja kaimoni. 9Iva'ini bodinia ikajari'darihi 
ida Deus Jesu-ra anahokivini abini'ina naothinia; vahoariha 
vaviaha vara ivani'ahi jaboni: 
—Kodika'da'di ada Jesus — inihi, Deus ira akava'ijoahi. 

10 Ava'i bodinia Deu-ra avakaijokahi; binasohika'oahi ida akadimahi; 
haria kapoariha. Vahoariha vaviaha ajari'darina-ra vara avani'ahi; 
Deus haria akava'ijoahi. 11 Hojaki hida athi Deus athi kapapirania: 

“Deua binava'iponi'imarinirihi ida ija'ari vakaijokana hiki.” 
12Ija'ari hahavi vakadimoni hida athi. Judeus kaija'ari vakadimoni 
hida athi. Judeus kaija'ari vihiriki vakadimoni jaboni hida athi. Ni- 
bianahoarihaki hida athi va'ora akava'ijoara kaimoni adani judeus 
kaija'ari vihiriki. Hojaki ada ka'da'di hoarana ka'oa ija'ari hahavi 
vakadimoni. Ovari va'ora kajoamorajahakiki adani ija'ari hahavi 
Deu-ra vakanikhariaki. 

13Hojaki hida athi hoariha Deus athi kapapirania: 

“Akadika'da'di va'ora akava'ijoaki bana adani ija'ari hahavi 

kanikhariana vihiki.” 
Niki hida athii. 

14]ja'aria vakaabokarihi ida Cristo-ra vakanikhariavini, 

vajari'dana oadani. Ija'aria vakaabokarihi ida Cristo-ra 

vakajari'daravini, vakamitharavini oadani ida monina. Ija'aria 
vakaabokarihi ida monina vakamithavini, vahoariha vara 
vavani'aravini oadani. 15Athi avikhava abonoa vakaabokarihi 
ida monina avavaadahaonivini, vahoariha va'ora vakaronaravini 
oadani. Deus athi kapapirania hojaki hida athi hoariha: 

“Jaha'oamanija ida 

moni jahaki 
avavaadahaoniva abonoa 
vavikhavini.” 
16 Hari. Ni-ija'ari hahavia vakapoariki ida moni jahaki-ra 
vakamithavini. Isaías kohana binana'dohi'aha: 

“Kodika'da'di, 

hana vihina vania vakajari'darija ida akadivarani?” 

Niha ada Isaías. 17 Ija'ari Cristo monina-ra vakamithavini vani 
binakama'daja ida vakajari'daravini. Ija'ari vania vara vavani'aja 
ida Cristo monina ija'ari-ra najari'dariki. 

18Hari. Ona'dohihi: Vakamitharia koda ida moni jahaki? Ha'a, 
vakamitha'oamanij'ia ida. Deus athi kapapirania hojaki hida athi 
hoariha: 

“Ija'ari arabo hahavia vahojakia vakamithaki ida monina 

vakavaranina athi 'barakia. 

Aakhanakhama'iki ida vaathi arabo napaja.” 
19Ona'dohi'ianahi: Israel kaija'aria avigaria koda ida moni? Ha'a, 
avigaki ida. Moisés kohana miro'a va'ora vara vani'a'iki adani Israel 
kaija'ari: 

“Deus avakadija'ari vihiriki-ra va'ora kajoamoraki bana, 

kidija'ari vihira kaimoni, 
oniani ida bana a'onira anakabajahaja. 
Deus ija'ari vava'i bodinariki fori vihiki-ra va'ora kakodiaki bana, 
oniani ida a'onira naihamahija.” 
Nimania hida Moisés kohana judeus kaija'ari vihiriki-ra vara va'ora 
vani'avini. 201safas kohana jaboni ofinirina vara bivani'a'iki ida 
Deus athi: 

“Hora vakaraga'aha adani judeus kaija'ari vihiriki hora 

vanako'diriki. 

Hora vanana'dohiriki vakadiania oabono onanokia'ihi.” 

Niha ada Deus. 21 Vara va'ora vani'avini adani Israel kaija'ari Deus 
bini'aha: 

“Mahi oadani ovadi-ra oanavirami'ihi, 
kodiania vajoira kaimoni. 

Vamorobohariki fori vihiki adani. 

Vakajoni'oamanija hida oathi-ra vanaabavini.” 


Deus va'ora va'adiki bana adani Israel kaija'ari 


1 1 1 Hari. Ona'dohihi: Deus va'ora kajonimanira adani 
Israel kaija'ari? Iniani. Va'ora kajonipa'itziriha adani 
kidija'ari. Hovani jaboni Israel kaija'ari ho. Abraao kohana 
kahanodi namitharonisiagaki ho. Kodija'ari okhananavaki ada 
Abraao kahanodi kaisai Benjamim oniki kohana. Kodija'ari 
avikhananavaki adani Benjamim kaija'ari vanamitharonisiagaki. 
2Ni-Deus va'ora kajoniki adani kidija'ari. Hahavi kama'dani 
viahania Deus va'ora nagathogatho'iki adani. Avarigaki ida Elias 
kohana varani hina Deus athi kapapirania hojaki. Elias kohana 
vara bivania'iki ida Israel kaija'ari vakadihojai bivajahariki. Deu-ra 
ni'adanoki'aha: 
3 “Kodika'da'di, 
va'ora vanaabinibakhia'iki adani iathini namoniva abono 
va'ora ikarona'iki. 
Vanatharara'iki ida ibavi ipohiki jadi aaroisiki 
ija'ari igitha abononi 
aha'dikia ira vano'avini ibavini. 
Hovani oa oahoarani'ia 
iathini namoniva abono ohina oa'aani'ia. 
Vanofiki jaboni ida hora 
vanaabinivini.” 
Niha ada Elias kohana. 4Deua bigathani'ihi ida Elias athi: 
“Va'ora oani'iki adani 7 mil ija'ari vihiki kodimoni 
vihina. 
Ni-vakanamasiviki ida deus amovana Baal oniki. 
Vaipohiriki adani 7 mil 
ija'ari.” 
Niha ada Deus. 
5Ọniaro kari fori hi'ianaki hida hidakaba'i. Vahojaki adani Israel 
kaija'ari vaipohiriki Deus va'ora ani'iki. Va'ora kajoamoravini 
va'ora nofiha, oniani ida va'ora va'adivini hija. 6Deua binofiki 
ida ija'ari-ra va'adivini, oniani ida va'ora nagathogathovini hija. 

Ni-Deua bikava'ibodivarani'imidiaki ida ija'ari kahojai jahani 
jaharini, bikajoamoraja kaimoni ida ija'ari binofiki. Ija'ari kahojai- 
ra kava'ibodivarani'imidiara vaha; abosimanihi vaha ida va'ora 
va'adivini hojai jahakia. Deua bino'aka'oamanihi kidikajoamorahia. 
7Hari. Nahina mani hida varani haria ka'ojomo'ivini hija? Israel 
kaija'aria ni-vakaragaki ida Deus va'ora kapoarivini niha ninini, 
vakadimahi sohika'oani kaimoni. Ija'ari vaipohiriki Deus va'ora 
ani'iki vania vakaragaja ida. Vahoariha vamorobo kamokhiha'iki 
fori vihiki. Ni-vakaabokaki ida Deus va'ora kaboa'ivini-ra 
vakamithavini. 8Hojaki hida Deus athi kapapirania varani hina: 
“Ija'ari Deus athi-ra vakajoni'iki Deus vava'i bodini 
binasadoki fori hiki va'ora kanamaodorohaki 
fori vihiki, 
vamorobo bikanamokhihaki fori vihiki jaboni adani. 
Asia nikia vakahojaiki 
hadani.” 
Nihi ida athii. 
9-10Davi kohana vara va'ora vani'aki jaboni adani: 
“Onofiki ida vakadihinika kania 
nahina jahakia va'ora ino'avini 
va'ora anagithiki fori hira kaimoni, 
tapajo kabodinia avagithiki fori vihina. 
Onofiki ida va'dama karobarimanini vaadariki fori vihira kaimoni, 
vakadihojai jahariki abosini-ra vagathanivini. 
Onofiki jaboni ida vanokho 'ba'dani 
modo niki fori hini 
vakamaodorohaki fori 
vihira kaimoni. 
Onofiki jaboni ida vavatxivatxina vaadahana 
ija'ari daji khanaki-ra kaiba'iki fori vihina 
vahojahaha'oadahana.” 
Nimania ida Davi kohana athi va'ora vara vanfavini. 

11 Hari. Ona'dohi'ianahi: Ka'damanokhoki fori vihina naothinia 
adani judeus kaija'ari, vahojahaha'oadahamanira adani vaadari'ina? 
Iniani. Badani asohirikia vakabadaniki adani judeus kaija'ari 
Cristo-ra vakajonivinia, oniani ida Deus judeus kaija'ari vihiriki 
maina-ra va'ora akava'ijoavini hija. Deus va'ora akava'ijoa'iki adani 
judeus kaija'ari vihiriki, judeus kaija'ari va'ora avakabaira kaimoni. 

12Judeus kaija'ari Jesu-ra vakajonivini mani ida arabo hahavi 
kaija'arini Deus kanahina jahakia va'ora nagahinaja. Judeus 
kaija'ari Deus kanahina jahakia vagahinarina mani ida judeus 
kaija'ari vihiriki Deus kanahina jahaki-ra vagathanivini 
hija. Jahaki ida Deus judeus kaija'ari vihiriki-ra va'ora 
kajoamorabakhia'avini niha ninini. Jahani arafiaki bana ida judeus 
kaija'ari hahavi va'ora nagathogatho'iki Deus va'ora kajoamoravini 
niha ninini. 


Deus va'ora akava'ijoaki adani judeus kaija'ari vihiriki 


13 Judeus kaija'ari avihiriki a'oni. Aonimaina vara a'onira oni'aki 
ho. Deus hora ni'aha: 

—lavaadahaoni bana ida Cristo monina mahija judeus kaija'ari 
vihiriki-ra va'ora inakamithahivini — hora ni'aha. 

Deu-ra khai oni'avini hi'iki hihida badania hora no'a'avini. 
14Kodija'ari vihiriki-ra okanamonivini mani ida kodija'ari va'ora 
avakabaivini hija vahabini. Judeus kaija'ari va'ora avakabaiki adani 
vakadija'ari vihiriki, va'oaniaro maina vahoarahanana vanofi'ihi 
jaboni ida Deus va'ora akava'ijoavini. 15Deus judeus kaija'ari-ra 
va'ora kajoni'avini vani va'ora kaboa'i'aha adani arabo hahavi 
kaija'arini, kidiva'ahi vihira kaimoni. Jaha'oamanija bana ida 
mahi Deus judeus kaija'ari-ra va'ora kapoarivini kamahini. Ija'ari 
abini'ini naothinia ahokini vani fori hija bana ida mahi jahani. 

16 Va'ora okavarajomiki adani judeus kaija'ari pão kaimani 
fori vihina. Okavarajomiki ada vakadija'ari okhananavaki pão 
kaimani kapitani kapa'itxi fori hina. Deu-ra vakanava'igavini 
kihiki ida pão kaimani kapitani kapa'itxi; kidiani hahavi ida pão 
kaimani. Ava 'damani abohani fori hiki ada Abraão jaboni. Deu-ra 
vakanava'igavini hiki ida ava 'damani abohani, kidiani jaboni ida 
ava vadini hahavi. 

17Va'ora okavarajomiki bana adani judeus kaija'ari oliveira avani 
rakhajaha'iki vadinia. Ija'aria bi'dani'iki ida ava vadini. Aniani 
ibavinia binaibaviki ida oliveira rakhajahariki vadini moananama'oja 
kaimoni. Oliveira avani rakhajahariki vadinia bigathaniki ida 
oliveira avani rakhajahaki dohania binahokija kaimoni. A'onivani 
judeus kaija'ari avihiriki, oliveira avani rakhajahariki vadini fori 
avihiki a'oni. Deus kania avagathaniki ida judeus kaija'ari-ra 
nahokijahakiki, va'ora nadanoki hiki. 18Hari. Hari'a vakaihiponiri 

ida ava vadini fori hiki Deua bi'dani'iki. Hari'a avaabononi 
vavaboraboraha avajahania, va'oaniaro vajaharina va'ora avakahiki. 
Ava vadini fori avihiki a'oni. Ni-avanahokiki fori hiki ida ava 'damani 
abohani. Ava 'damani abohani vani ida a'onira nahokija. 

19Oathi-ra gathaniki vahabini ida hoarani avahararania hojaki: 

—Deua bi'dani'iki ida ava vadini, hojaki ida ibavi hora 
anakaramisivini ibavini kaimoni — nihi. 20Ka'oa hiki ida 
ava vadini a'daniki fori vihina judeus kaija'ari. Cristo-ra 
vavakaijokaravini mani ida Deus va'ora 'daniki fori va'ora nihavini 
hi'ia. Avavakaijokavini mani ida ava vadinia akaramisiki fori Deus 
a'onira nihavini hija. Hari'a avaabononi vavaboraboraha vaibavia 
avahojania. Avaabononi avakava'igairi bana. 

21 Ni-Deus va'ora va'adiki adani judeus kaija'ari vajari'daki. Ava 
vadini movabiininini vani fori vihira adani. Avakava'ipahinihi ida 
Deu-ra avavakaijokavini; judeus kaija'ari-ra va'adiravini fori avihihi. 

22 Vakava'ibodivarani bana hida Deus kahojai. Athii forakia 
vara va'ora niaki adani vahoariha. Athii khanakia vara va'ora 
ni'aki adani vahoariha. Athii khanakia va'ora ni'aki adani ija'ari 
hojai bivajaharikia vakahojaiki. Vaadari'iki fori vihiki adani. 

Athii forakia Deus a'onira ni'a'iki a'oni. Avavakaijokavini oadani, 
asia athii forakia vara a'onira ni'aki ada. Avavakaijokavini 
avakava'ipahinihi; a'onira 'daniki fori a'onira nihaha ada Deus. 

23 Judeus kaija'aria vakava'ipahinihi ida vakadijari di; Deus va'ora 
anakaramisi'ianaha vaibavia vahoja'ianara kaimoni. Deus vania 
bikaabokaja ida va'ora anakaramisi'ianavini kidiania. 

24Kodivarani hiki hida a'onivani judeus kaija'ari avihiriki oliveira 
avani rakhajahariki vadini fori avihiki a'oni. Ija'aria bi'daniki hida 
vadini, bianakaramisiki ida nokhoni oliveira avani rakhajahaki 
a'daniki kania, moananama'oja kaimoni ida vadini aja'dini. Oliveira 
avani rakhajahaki fori vihiki adani judeus kaija'ari. 

Deua bikaabokaki ida oliveira avani rakhajahariki vadini-ra 
anakaramisivini oliveira avani rakhajahaki vadini a'daniki ibavinia. 
Bikaabokajahakivini arafiaki ida oliveira avani vadini a'daniki-ra 
anakaramisi'ianavini a'daniki ibavinia. 


Deus va'ora nakaidivaki adani ija'ari hahavi 


25Oigamina, hojaki ida moni ka'oa hini ija'ari vahoariha 
avigariki. Onofiki ida avarigavini. Moni-ra avakamithavini vani ni- 

ogahai abono avihinia avaabononi avakava'ibodivaraniki. Nimania 
hida moni ahojaki vahoariha avigariki. Ni-vamorobohariki fori 
vihiha'oadahaki bana adani Israel kaija'ari. Deu-ra vanofihahaviki 
adani Israel kaija'ari vihiriki Deus va'ora nagathogatho'iki. 
Kama'daki bana ida Israel kaija'ari maina Deu-ra vavakaijokavini. 
26Hari. Oniaroa, Deus va'ora akava'ijoaki bana adani Israel 
kaija'ari hahavi. Hojaki hida Deus athi papira: 
“Siao sidajia khaonaniki bana ada aihotahi abono. 
Bianiki bana ida hojai hahavi Deua bivajahariki 
Jacó kaija'ari vanamitharonisiagaki vakadiania. 
27 Vakadihojai asohiriki oanivini kamahini, 
va'ora onava'isohivini hiki bana hida kodiva'iponahi a'bo'daki.” 
Niha ada Deus. 

28Hari. Judeus kaija'ari Cristo monina jahaki-ra vakajonivini 
mani ida Deu-ra vakaimajaharavini hija. Nimania hida Deua 
binofiki va'ora kajoamorara kaimoni adani judeus kaija'ari vihiriki. 

Hari. Judeus kaija'ari-ra va'ora nagathogatho'bo'da'avini 
mani ida Deus kava'ahi va'ora nihaja. Kidiva'ahi va'ora nihavini 
mani ida Abraão kohana-ra va'ora nava'isohi'bo'davini hiki-ra 
nanamithavini hi'ia. 29Deus va'ora ani'iki adani ija'ari hana vihina 
va'ora nofiki va'ora kajoamorara kaimoni. Ni-bianahoarihaki ida 
kidiva'ibodivarani. 

30 A'onivani judeus kaija'ari avihirihi, 'bodakari avanaabarihi ida 
Deus athi. Hari maha. Deus a'onira va'adi'iki a'oni. Judeus kaija'ari 
Deus athi-ra vakajoni'avini mani ida Deus a'onira va'adivini hi'ia. 
31Nini vani namitha'ia ida judeus kaija'ari vakadiania, Deu-ra 
vakajonivini. Deus a'onira va'adivini mani ida judeus kaija'ari Deus 
athi-ra vakajonivini hija, oniani bana ida Deus judeus kaija'ari-ra 
va'ora va'adivini hija jaboni. 

32Ija'ari hahavi vamorobohariki fori vihina mani ida 
avagithiki fori va'ora nihaja. Deus nikia va'ora va'aha'iki adani. 
Ni-vakaaboka'iki ida athi vanaabavini. Onivani fori hija ida 
namitha'iki ija'ari hahavi vakadiania, Deus va'ora va'adihahavira 
kaimoni. 


Khai ani'ava ida Deus jahana 


33 Jaha'oamanija ida Deus kakajoamorahi! Jahani arafiaki 
ida Deus ija'ari hahavi-ra kajoamoravini arafiani afojahaki. 

Karaho'oamanija ida Deus aagahai arafiaki. Biogahahaviki ida 
ogahai. Ni-nahina bikaabokaki ida Deus kava'ibodivarani-ra 
ogavini. Deus kava'ibodivarani ija'ari kava'ibodivarani-ra aradaki. 
Ni-nahina bikaabokaki ida kidibadani, kidihojai hiki ogavahani 
niha ninini. 34-35Hojaki hida athii Deus athi kapapirania: 
“Ni-nahina biogaki ida Deus kava'ibodivarani niha 
ninini. 
Ni-nahina bikaabokaki ida Deu-ra nava'isohivini 
biogarikia. 
Ija'ari Deu-ra no'avini hi'ini kaba'i ida kidinahina, 
akadiania ni-nahina abosiki hojaki. 
Deus kani ida hahavi hojaki.” 
36Deua binakama'daki ida hahavi hojaki, binadadaha'oadahaki 
ida kidiamonahi. Kidimoni ida kidiamonahi hahavi. Jahaki ida 
Deu-ra akanamasiviha'oadahavini. Nimania hida binofiki. 


Akadimahi niha ninini Deua binofivini 


1 2 1Hari. Oniaroa, oigamina, Deus haria va'adivini arafiani 
mani ida a'onira okanikhariadanokivini hija. Avaabononi 

hahavia Deu-ra vakanava'iga'a bana. Igitha abononi ija'ari Deu-ra 
kanava'igavini vani fori hini, onofija ida avakadimahi avahokini 
oadani Deus kaimoni. Avaabononi vava'aha bana mahija Deus 
kabadania avakabadani'avini, Deua khai bini'aja kaimoni ida 
avaabononi avava'ahavini kidimoni avihini. Nimania hida Deu-ra 
akanamasivika'oavini binofiki. 

2Hari'a avakadihojai hijanava bana ida hojai Deu-ra vanofirikia 
vavajahaki. Vava'aha bana ida Deus avakadiva'ibodivarani-ra 
anaja'dihahavivini mahija Deus kava'ibodivarani fori hivini. Deus 
avava'ini bodinia varani-ra anaja'dihi; nahina Deua binofiki-ra 
avarigahi. Jahaki ida nahina Deua binofiki. Asohika'oaki ida 
hahavi Deua binofiki. 

3Deus hora kajoamoravini vani biobaija ida ogahai 
danoki ova'i bodinia, oniani hida a'onira onava'isohivini 
hija: Vakava'ibodivarani ida avakadimahi afohanana. Hari'a 
avajahania avaabononi vavaboraboraha'imarini. Vanasohi bana 
ida avaabononi avakava'ibodivaranivini. A'onivani afohanana 
vakava'ibodivarani bana ida nihafori hini ahapini avakadi'ogahai 
danoki Deus a'onira no'avini hi'iki. 

4Hari. Hojaki ida ija'ari abononi niha nini hahavi, hihavija kaimoni 
ida ija'ari. Ija'ari sa'ani kabadani fori hirihi ida 'damani kabadani. 
Ija'ari nokhoni 'ba'dani kabadani fori hirihi ida moroboni kabadani. 
sOnivani fori arihija. Aripohina kaba'i Cristo abono hoarani arihiki 
hari. Cristo kania aakaramisihahavina mani ida Cristo abono 
hoarani haria nihaja. Cristo niha nina arihihahavina mani ida 
ariabono akanakaramisikhamavini hija. Cristo abono hoaranini 
kabali, Cristo niha nina hoarani ni-Cristo niha nina hoariha fori hiki. 

6Hari. Deus haria no'avini hi'iki ida kidi'ogahai danoki pa'itxi 
hoarahanana. Haria honariavini hi'iki ida ogahai danokia 
akabadanina. Deus kidija'ari hoarahanana-ra no'avini hi'ihi ida 
ogahai danoki Deus athi-ra vanamonira kaimoni. Athi anamonivini 
akaabokahi; Deu-ra avakaijokahi; vara avani'ahi ida moni haria 
nava'isohivini hi'iki. 7Haria no'avini hi'iki vahabini ida ogahai 
danoki, akaabokaja kaimoni ida hoariha-ra aakodiavini, oniaroa 
aakodiava bana. 

Haria no'avini hi'iki vahabini ida ogahai danoki, akaabokaja 
kaimoni ida hoariha-ra aka'ojomo'ivini, oniaroa aka'ojomo'iva bana. 

SHaria no'avini hi'iki vahabini ida ogahai danoki, akaabokaja 
kaimoni ida ija'ari khaii nijanariki-ra akajoamoravini, oniaroa 
khaii ni'ianaki bana ida hoariha. 

Ija'aria bikaabokahi ida hoariha-ra kajoamoravini kidinahina 
ravinania. Khaii nini vani bana ravinahava. 

Ija'aria bikaabokaki ida vahoariha-ra va'ora vaka'da'divini, 
vajaforia bada bini'ajahakiva bana hida badani. 

Ija'aria bikaabokaki ida athii forakia kavaranini. Vidi nini vani 
bikajoamorava ida hoariha. 

9Ija'ari-ra avanakaidivahi; hari'a va'ini vavajaha'imarini. 
Vakaramona'a bana ida hojai jaharika'oaki. Vanofijahaki'a ida Deua 
bivajahaki. 10 Avaabononi vakanakaidivakhama bana afojahaki, 
Cristo igamina a'oni. Khai vani'a ida varani jahakia avaabononi 
vara avakani'akhamavini bana mahija vahoariha-ra avava'ahavini 
vanofikia jaboni. 

11 Avakadibadania vakabadanijahaki'a bana. Hari'a vakajoniaha. 
Khai avakhanini vani jorakia avanikha bana ida badani Deua 
binofiki. 

12Khai vani'ahaha'oadaha bana ida Deus a'onira 
kaibavijahahivini hi'iki avanokhaki. Avava'ini rogo inini radahani- 

ra avanokhavini oadani hari'a avava'ini vidavidahava. Hari'a 
vakava'ipahini bana ida Deu-ra vara avani'avini. 

13 Avakadinahina pitania va'ora vano'a bana adani avaigamini 
Cristo kaniaja nahina vakainamokia. Va'ora vakaijahita bana adani 
Cristo igamina napaja vikhaki avagorania vakaikahiki. 

14Deu-ra vakanikharia bana mahija va'ora kajoamoravini 
adani a'onira vanajaharihariki. Hai oamani. Vakanikharia 
bana va'ora kajoamoravini. Hari'a bana vakanikharia ida va'ora 
napohimajavini. 15Va'ora avanokiha adani ija'ari khai vakhaniki, 
khai vakhanijabana bana. Va'ora avanokiha adani vaasaraki, 
vaasarajabana bana jaboni. 

16 Avaabononi vakanajahamisikhama bana. Hari'a avaabononi 
vavaboraboraha bana nahina avihinia. Va'ora vakanava'ahiha bana 
adani ija'ari vakanahinariki. Hari'a avaabononi vakava'ibodivarani 
afohanana bana avakadi'ogahai vahoariha vakadi'ogahai-ra 
aradavinia. 

17 Haria bana ianaabosi ida ija'ari hojai jaharikia kahojaiki 
kadania, kidibadani fori hikia ikabadanini jaboni. Bada vani'a 
ida badani ija'ari hahavia vavajahaki. 18 Vakaijo'a bana vahoariha 
khama avaabononi avarakanajahamisikhamavini. 

190igamina, hari'a iabono na'da'diabosi. Deus vani ada ira bana 
na'da'diabosira, nahina jaharikia biarakhaki ida ija'ari. Hojaki hida 
athi Deus athi kapapirania: 

“Ira ona'da'diabosiki bana i. 
Onaabosiki bana ida jahariki-ra vanamonahaki 
vakadihojai.” 
Nihi ida Deus athi. 20Hojaki ida athii hoariha Deus athi kapapirania: 
“Vaj'amihi ida ira napohimajavini-ra nofiki; 
'baia ino'a bana. 
Kanabidini akaafora'ihi; 
paha ino'a bi'aviki 
kaimoni. 
Ira vapohimajavini-ra nofiki-ra ikajoamorahi, 
oniani ida ianava''aipahihivini hija.” 
Nihi ida athii. 21 Hari'a avava'ini-ra akaborojanava bana ida 
hoariha kahojai jahariki mahija kidihojai fori hiki bada 
avani'aravini. Bada vani'a bana ida hojai jahaki kidiania mahija 
kidihojai jahariki avanihimavini. 

Jahaki ida arabo vaka'da'diva vaathi-ra anaabavini 


1 3 1Įja'ari hahavia vanaaba'ava bana ida arabo kaija'arini 
vavaka'da'diki vaathi. Deua biva'ahavini mani ida ka'da'di 

vakadija'ari-ra vahonariafiahavini hija. Va'ora va'ahariha; ni- 
vahojaki adani ka'da'di. Deus va'ora honariafiahaki adani ka'da'di 
vakadiarabo kaija'arini-ra vavaka'da'divini. 

2Ija'aria bikajonihi ida arabo kaka'da'dini athi-ra naabavini; Deua 
bihonariavini hiki-ra kajonihi. Deua bihonariavini hiki-ra kajonihi; 
abononi arakhahi jaharikia arabo kaka'da'dini sa'a kabodinia. 

3Ni-nahina kaimoni ija'ari hojai jahakia kahojaiki arabo 
vaka'da'diva-ra va'ora finiki. Ija'ari hojai asohirikia kahojaiki vani 
va'ora finira adani. Arabo vaka'da'diva-ra va'ora ifiniravini-ra 
inofihi; hojai jahaki-ra bada ini'ahi, oniani ida kadahojai jahaki-ra 
vavajahavini hija. 

4Deus kahonai abono adani arabo vaka'da'diva. Vakadibadani 
hiki ida a'onira avakadava'avini. Hojai asohirikia avakahojaihi; 
va'ora vifini bana. Vakaabokaki ida avakadihojai vavajahariki-ra 
vanaabosivini nahina jaharikia a'onira avarakhavini. Deus kahonai 
abono vihina mani ida ija'ari kahojai asohiriki-ra vanaabosivini 
hija nahina jaharikia. Nimania ida Deua binofiki ka'da'di kahojai 
hini, Soniani ida arabo vaka'da'diva vaathi-ra avanaabavini-ra 
ohonariavini hija. Ohonariaki ida vaathi avanaabavini, Deus 
a'onira kaihamahiria kaimoni, avakamithaja kaimoni jaboni ida 
avava'ini kaabanahahani. 

6Arabo vaka'da'diva ija'ari-ra vanava'isohivini vani bada 
vani'aja ida badani Deua binofiki, oniani ida imposto kajinironi- 
ra avararakhavini-ra najahaja arabo vaka'da'diva vakadiania. 
7Oniaroa, avarakha'a bana ida imposto kajinironi vakanikhariaki. 
Va'ora vano'a bana adani ka'da'di avakadibadani abosini pitania, 
arabo ka'impostoni kajinironi hikia jaboni. Avakadiarabo 
kaka'da'dini vihina mani ida va'ora avavava'ihavini najahani hija. 


Ija'ari hoariha-ra naibavijahavini varani hini hida 


SHari'a bana inaabosiravini hojava oni hoariha. Nahina 
abosi'iariki fori hiki ida hoariha-ra avanakaidivavini. Hoariha- 
ra vanakaidivaha'oadaha mahija avanaabosiki fori hivini. Ija'ari 
ija'ari vahoariha-ra va'ora nakaidivahi; binaabahahavihi ida Deus 

kava'isohihi jiriki. Deus kava'isohihi jiriki pitahani ija'ari-ra 
kaabanivini: 
“Hari'a vavi'oma ida 
makhira hoariha kagamo. 
Hari'a vavioma ada gamo 
hoariha kamakhira. 
Hari'a hoariha-ra naabini. 
Hari'a bo'dia. 
Hari'a iakabai ida hoariha 
kanahina.” 
Asia hojaki hida honari hoariha, honari ipohiki-ra aradaki: 
“Tabononi inakaidivavini vani fori va'ora niha 
va'oani ija'ari hahavi.” 
Hihida va'isohihi hoarani aradahaki-ra avanaabahi; Deus kava'isohihi 
hahavi oamani ida avanaabaja. 10lja'aria binakaidivahi ida hoariha; 
ni-bada bini'aki ida hojai asohiriki kidiania. Vahoariha-ra va'ora 
anakaidivahi; Deus kava'isohihi hahavi-ra anaabahi. 

11 Vanaaba'a bana hida a'onira vara onf'avini hiki athii. Avarigaki ida 
mahi hahavi anokhomini kamahini amaakari'ini. Avavadiki fori avihiki 
aoni. Hari. Avanokhoni aforajoraki'ava bana. Jesu-ra avakaijokabiininivini 
vani ni-Deus haria akava'ijoavini kamahini amaakariki kaho. Hari maha. 
Amaakari'iki ida haria akava'ijoavini kamahini. 

12Ihimini amaakariki ida joma bakibakini fori hiki. Kama'dani 
amaakariki ida mahi vagani. Hari'a bada ani'ajanava ida hojai 
asohiriki ija'ari bakibakinia vahojakia bada vani'aki. Anabiiniva 
ida akadisa'ai fori hiki mahija nahina jahariki-ra adavini mahi 
vagania. 13 Mahi vagania arihojaki fori arihina vani hojai Deua 
bivajahakia akahojaiva. Hari'a avikha kavi ija'ari-ra kanabajadiki 
kania. Hari'a vakahano. Hari'a avidoraonibakhia ida gamo hoariha. 
Hari'a hojai asohiriki kaipahivahakia vakahojai. Hari'a avaabononi 
avakanaathidanoararikhama. Hari'a avakaraganaha. 

14 Anabiiniva ida akadisa'ai akadika'da'di Jesus Cristo haria no'avini hi'iki. 
Haria avakaijahitaki fori hijanava bana ida avakadimahi 'boda mahija 
hojai bikava'inofinofiki-ra avava'ahajanaravini. 


Avaigamini kahojai varani hini hida 


1 4 1 Hari. Vakapoari bana ida hoariha Cristo-ra vakaijokavini 
kaba'i ajahamisijahakiriki kidiania. Kaarariki fori hiki 

ida Cristo-ra vakaijokavini. Hari'a kidiania aathidanoarari 
kidiva'ibodivarani danorikia. 

2Hari. Ija'ari hoariha Cristo-ra vakaijokakia bihaki ida 'bai 
hahavi. Ija'ari hoariha Cristo-ra ogajahakiriki ni-bihaki ida 
baimana. Bihaki ida rakhajahi jodoni, bononi, afani, ihi'ai hiki 
ka'oa. Kidikaaji-ra kavi'baivini ida. 3Haria ija'ari 'bai hahavi-ra 
hakia bikaihimorava ida ija'ari hoariha baimana kakaajiki. Hari'a 
ija'ari baimana kakaajikia bini'ava ida hoariha: 

—Asohiriki ida kadahojai 'bai hahavi-ra ihavini. 

Deua bikapoariki ida ija'ari 'bai hahavi-ra haki, oniani ida 
ikaabanivini nasohirini hija. 4Hari'a vara ivani'a ida hoariha 
kahonai abono kakaaji asohini asohirini ikahivini. Deus kahonai 
abono ida ija'ari kaajiki kaajiriki hiki. Kidika'da'di ka'oa vara 
bivani'aki ida kidihonai abono kahojai, bivajahavini bivajaharavini 
bikahivini. Jahaki bana ida honai abono kabadani. Deua 
biakodiavini mani ida badani bivajahaki-ra namonahavini hija. 

SIja'ari vahoariha vakava'ibodivaraniki ida hojani mahi bivakaajiki 
kaimoni. Ija'ari vahoariha vani adani vajaridaha. Vakava'ibodivaraniki 
ida mahi karaho hojarini. Jahaki ida ija'ari hahavi va'ini vara nini, 
biogaja kaimoni ida afohanana kaaji asohiki kaaji asohiriki, va'ini 
kosakhamani hijanaria kaimoni. 6lja'ari mahi-ra vakaajiki abononi ni'ahi: 

—Hojaki hida mahi karaho Deus jahana-ra khai oni'avini 
kaimoni — nihi. Ija'ari 'bai-ra vakaajiriki abononi ni'ahi: 
—Jahaki ada Deus, hora no'avini hiki ida baimana ohaki kaimoni. 

Ija'ari baimana kakaajiki abononi ni'ahi: 

—Jahaki ada Deus, hora no'avini hiki ida rakhajahi bononi, 
jo'doni, ihi'ai hiki ohaki kaimoni. 

7Ni-avaka'da'diki hida akadimahi. Ni-avaka'da'diki jaboni ida 
ariabinina. 8Arihokina oadani Cristo kaimoni hida akadimahi. 
Ariabinina kamahini Cristo kaimoni jaboni hida ariabinina. 
Arihokina, ariabini'ina Cristo haria vaka'da'diki hari. 

9Cristo abini'ina naothinia ahoki'ina, ija'ari vahokiki, ija'ari 
vaabini'iki vihiki vakadika'da'di kaimoni ada. 

10Hari. A'onivani avaigamini kaajia kahojaini asohirini-ra 
avakahivini. Ni-jahaki ida avaigamini-ra avakaihimoravini. 
Harivani afohahavi Deus viaha arihojaki bana hari, Deua bini'aja 
kaimoni ida ija'ari hana hini kahojai asohiki hana hini kahojai 
asohiriki. 11 Hojaki hida athii Deus athi kapapirania: 

“Niki ada Deus: 
Ka'oa hiki hida ohokina. 
Kaa hiki jaboni hida kodivarani 
ovava'isohihijora'iki. 
Ija'ari hahavi vakajo'atharariki bana oviaha, 
vara hora vaniaki bana: 
“Deus oamani i? 
Vakhaniki bana adani.” 
12 Harivani afohahavi Deu-ra ananamithavini hiki bana ida 
afohanana akadivarani, akadibadani, akadihojai hiki niha ninini. 


Hari'a avanaadariki fori hiva ada avaigamini 


13Hari'a arigamina-ra akanavaranihava hojai avajaharikia. 
Avaabononi vara vani'a bana: 

—Jokoa bada oni'arihi hida badani oigamina-ra kadamanokhoki 
fori hiki. Ni-onofiki ida kodihojai oigamina-ra kaboroborovini hojai 
asohirikia — vakhani bana afohanana. 

14Kodika'da'di Jesus kania oakaramisina mani ida kaaji hojarini- 
ra oogajahakivini hija. Kaaji hirini kaba'i ida mahi, 'bai hiki, ija'ari 
kaaji hojani-ra kava'ibodivaranihi; ni-asohiki ida kidimoni hini 
bivakaajiravini. Kidikaaji hioamanija ida. 15'Bai iigamini kakaaji 
hiki-ra ihavini, iigamini va'ini-ra fai iani'ahi. Ihahi; iigamini-ra 
inakaidivaravini-ra inanokiahi. Hari'a bana iigamini va'ini-ra fai ani'a 
'bai kidikaaji hiki-ra ihavinia. ligamini kaimoni ida Cristo abini'ina. 

16 Vakava'ibodivarani bana ida niha ninini avakadihojai jahakia 
avakahojaini mahija varani jaharikia vahoariha avakadihojai-ra 
vakanavaraniharavini. 17 Vara avani'avini hiki ida Deus ija'ari-ra 
vaka'da'divini, akadivarani hirihi ida 'bai havahaki 'bai havahariki, 
nahina aavahaki nahina aavahariki. Ni-niki hida akadivarani. 
Akadivarani hiki ida hojai Deua binofikia akahojaina. Akadivarani 
hiki jaboni ida Deus ava'i-ra najahajahavini, Deus ava'i-ra khai 
nj'avini. Ma'onahai Jahaki haria kajoamoravini hiki hida arihojana. 
Nimania hida ija'ari kamahi Deua bivaka'da'diki. 

18Deua khai bini'aki ida ija'ari Cristo kabadani nikia kabadaniki. 
Ija'ari vahoariha khai vani'aki jaboni ida kidibadani. 

19Hari. Hojai haria kakodiakia akahojaiva mahija ariabono 
akanava'ijahajahakhamavini. Hojai niki haria kakodiavini hiki 
jaboni ida ariabono akanadanokhamavini ajari'darina. 

20Bada niki ada Deus ija'ari va'ini bodinia. Hari'a Deus 
kabadani-ra najahari hoariha kania, 'bai ija'ari kakaaji hiki-ra 
ihavinia. Havahani kaba' ida 'bai hahavi, ni-asohiki ida ija'ari-ra 
okaboroborovini badani asohirikia kabadanini, 'bai kidikaaji hiki- 
ra ohavinia. 

21 Akadibadania bikaborohi ida arigamina badani asohiriki-ra 
nabadanivini; jahaki ida bada ani'avini akajonivini. Akajoniva 
ida 'bai kaaji hiki-ra arihavini, vinho-ra a'avivini jaboni mahija 
arigamina-ra akabororavini, badani asohiriki-ra nabadaniria 
kaimoni. 

22 Avanahoja'a bana ida avakadiva'ibodivarani nahina asohini-ra 
avakajari'daravini mahija a'onivani ka'oa Deus khama avarigavini. 
Vahoariha ni-avigaki. Ija'ari va'ini kaabanahahania biva'ahahi ida 
kaaji-ra kava'ipahinivini; khaii nihi ida ija'ari. 

23Ija'ari va'ini-ra kosakhamaki ida 'bai kaaji hini kaaji hirini, 
kidimoni hini ni-asohiki bihavini. Bihavini asohini bikajari'davini 
mani ida bihavini asohirini Deua bikahivini hija. Akajari'davini 
oadani ida badani hana hinia akabadanina asohini akadimoni, ni- 
asohiki ida bada ani'avini. 


Hoariha-ra khai ni'ava ida akadihojai jahaki 


1 5 1 Harivani Cristo-ra avakaijokadanokiki hari. 
Avakaijokajahakivini mani ida vahoariha Cristo kania 
avajahamisiriki-ra va'ora aakodiavini-ra najahaja. Ni-asohiki 
ida nahina-ra anofivinia akabadaniha'oadahana. 2Jahaki ida 
arigamina binofikia akabadanina jaboni, anadanoja kaimoni 
ida Cristo-ra vakaijokavini, khai bini'aja kaimoni jaboni ida 
akajoamoravini. 
3Cristo jaboni ni-abono-ra kagathogathohiki badani binofikia. 
Bada bini'aki ida badani Deua binofiki. Hojaki ida Cristo athi Deus 
athi kapapirania: 
“Kodiabi'i, 
ija'ari varani jaharikia 
ira vakanavaranihavini vani fori hija 
ida hora vakanavaranihavini jaboni.” 
Nihi ida athi. 4Haria ka'ojomo'iki kaimoni ida athii hahavi 
ija'aria binajiri'bo'da'iki Deus athi kapapirania. Haria ka'ojomo'iki 
ida khaii akhanina akava'ipahiniravinia. Deus athi kapapirani 

jiriki haria nadanovini akava'ipahiniria kaimoni ida anokhavini. 
> Deus vania binadanoja ida ija'ari binokhahaha'oadahavini 
bikava'ipahiniria kaimoni. Binadanoki jaboni ida ija'ari khaii nini. 
Deu-ra okanikhariavini hiki ida a'onira kakodiavini ija'ari hoarani 
kava'ibodivarani fori hija kaimoni ida avakadiva'ibodivarani 
afohanana, avakabanafoja kaimoni ida Jesus Cristo kahojai. 

6Ọniani ida avahihavini Deus jahana-ra khai avani'avini hija. 
Khai avani'ajabanaki ada akadika'da'di Jesus Cristo kaabi'i athii 
hoarani fori hikia. Nimania hida onofiki avakadiania. 


Judeus kaija'ari vihiriki vakadimoni ida Jesus monina jahaki 


7Cristo a'onira kapoari'avini vani avaabononi vaakapoarikhama 
bana mahija ija'ari Deus jahana, danona, ogahana-ra khai 
vani'avini. 8A'onira onanamithavini hiki: Cristo kha'ina judeus 
kaija'ari vakadiania va'ora kakodiara kaimoni, va'ora nanokiahivini 
hiki ida Deus va'ora nava'iponi'imariniravini. Oniania Deua 
bada bini'a'iki ida varani akadija'ari va'oaniaro miro'a-ra va'ora 
nava'isohijoravini hi'iki, hi'adani Abraão kohana, Isaque kohana, 
Jacó kohana vihiki. 
9Cristo kha'ina judeus kaija'ari vakadiania judeus kaija'ari 
vihirikia khai vani'aja kaimoni ida Deus va'ora va'adivini jaboni. 
Hojaki hida athii Deus athi kapapirania: 
“Vara ovani'aki bana ida 
kadahojai jahaki 
judeus kaija'ari vihiriki 
vakadiania. 
Oahiaki bana ho jaboni. 
Kodimoro kaathi hiki hida ijahaka'oani.” 
10Hojaki hida athii hoariha jaboni: 
“A'onivani judeus kaija'ari avihiriki, 
khai vakhani'a bana judeus kaija'ari 
vakadiania. 
Deus va'ora nagathogatho'bo'da'iki adani.” 
11 Hojaki ida athii hoariha: 
“A'onivani judeus kaija'ari avihiriki, 
khai vani'a bana ida Deus jahana. 
Arabo hahavi kaija'arini, 
khai vakhanikaraho jaboni bana.” 

121saias kohana vara bivani'ajora'iki ada Cristo jaboni: 
“Khaki bana ada Jessé kahanodi namitharonisiagaki. 
Deua bikaronaki bana ada, 
va'ora vaka'da'dira 
kaimoni adani judeus 
kaija'ari vihiriki. 
Vavakaijokaki bana ada va'ora kajoamorara kaimoni.” 
Niha ada Isaías kohana. 
13Deu-ra okanikhariavini hiki ida a'onira kakodiavini mahija 
a'onira kaibavijahahivini hiki-ra avanokhahaha'oadahavini. Onofiki 
ida Deu-ra avavakaijokavini, avagathanija kaimoni ida va'i khaii 
nini, va'i jahajahani hiki, oniani ida Ma'onahai Jahaki danona 
avakadiviahanokhai-ra ana'ba'divini hija bana. 


Ofinirina vani Pauloa vara bivani'ia hida papira athini 


140igamina, a'onira okava'ibodivaranivini vani oabono 
oni'aja: Jahaki ida vakadihojai, vakadi'ogahai hiki. Avigajahakiki 
ida hojai Deua binofikia vakabadanina. Avigaki jaboni ida 
vaabono vakanava'isohikhamavini. Nimania hida a'onira 
okava'ibodivaranivini. 

15Oofinirina vani onajirija hida oathi kapapirani, a'onira 
onava'isohivini hiki hida varani ipohiki, avakava'ihokija kaimoni. 
Deus hora nagathogatho'avini mani ida oofinirina a'onira 
onava'isohivini hija. 

16Deus hora nagathogathovini hi'iki Jesus Cristo kahonai 
abono ohina, va'ora oakodiara kaimoni adani judeus kaija'ari 
vihiriki. Kodibadani hiki ida sasidotxi kabadani fori hiki, va'ora 
okanamonivini hiki ida Deus monina jahaki. Onofiki ida Deu-ra 
ono'avini vihina Deus khaii nina va'ora kapoarivini. Ma'onahai 
Jahaki va'ora aniki adani judeus kaija'ari vihiriki, binajahaki ida 
vakadimahi, Deus kaija'ari vihika'oara kaimoni. 

17 Jesus Cristo kania oakaramisina mani ida Deus kabadania 
okabadanina-ra khai oni'akarahovini hija. 18-19 Oipahihirina vani 
vara ovani'aja hida niha ninini Cristo hora kakodia'avini afojahaki 
bada oni'ina kidimoni. Ogahaia hora no'avini mani ida judeus 
kaija'ari vihiriki Deus athi-ra vanaabavinia va'ora oakodiavini 
hija. Kodivarania okavarani'ina, badania okabadani'ina jaboni, 
badani ija'ari-ra nava'ibodivarani'ikia okabadani'ina jaboni, 

Ma'onahai Jahakia bada bini'a'iki ida kidibadani danoki jaboni, 
oniani ida judeus kaija'ari vihiriki Deus athi-ra vanaabavini 
hija. Oa'aadahaonina kama'dani Jerusaléa. Anokhomini Ilíria 
kaarabonia. Oa'aadahaonina oadani ibavi hahavia okaikahi'ina, 
vara ovani'a'iki ida Cristo monina jahaki hahavi. 
20Onofivini arafiaki ida Cristo varani hina jahaki-ra 
onamonivini ija'ari Cristo monina-ra vakamitha'iariki vakadiania. 
Vahoariha avavaadahaoniki ida Cristo monina ibavi ipohikia. 
Cristo monina-ra vakamitha'iki vakadiania ookhana-ra onofirihi. 
21Hojaki hida athi Deus athi kapapirania: 
“Ija'ari varani-ra mitha 
vani'a'iarikia 
vakamithaki bana ida 
varani hina. 
Ija'ari varani-ra vakamitha'iarikia 
avigaki bana ada.” 


Pauloa binofiki ida Roma sidajia okhana 


22Hari. Onofibakhiaki ida avakadiania ovaa'ahahana. 
Onofivini kaba'i ni-okaaboka'iaki kaho. 23-24Hari. Adiahi'ihi ida 
kodiadahai Cristo monina-ra oanamonionivini. Badara ipohikia 
a'onira onavanavanahavini-ra onofi'iki ho. Oahoroa'ina mani ida 
avakadiania ookhajorakina-ra okava'ibodivaranivini hija. Espanha 
kaaraboni maina-ra oanikhahaki bana ho. Avavahojaki kania 
oradahana vani onofija ida a'onira onavanavanahavini. Onofiki 
ida masiko ipohiriki avakadiania a'onira onavaa'ahavini naothinia 
onofiki bana ida hora avakakodiavini Espanha kaarabonia 
okaikahina. 

25Hari. A'onira onavanavanahavini viahania Jerusalém sidajia 
ookhaki ho, jiniroa va'ora oakavikhara kaimoni adani Deus 
kaija'ari. 26 Cristo kaija'ari Macedônia vahojaki, vahoariha Grécia 
kaarabonia vahojaki jaboni vaabono vakanava'isohikhamavini 
hi'iki ida vakadijiniro pitahani-ra vakaronavini, va'ora 
vakanava'igara kaimoni adani Deus kaija'ari vakanahinariki 
Jerusaléa vahojaki. 

27 Va'oaniani oa vaabono vakanava'isohikhama'aha, ni- 
ija'ari va'ora nava'isohifiahaki jiniro-ra vakaronavinia. Asohiki 
ida vakadinahina va'ora vakajoamoravini adani judeus 

kaija'ari vakanahinariki. Judeus kaija'ari va'oaniaro miro'a 
varavinafiahavini fori hiki ida nahina jahaki Deus va'ora 
kajoamoravini hi'iki judeus kaija'ari vihiriki vakadiania. Oniania, 
jahaki ida judeus kaija'ari vihiriki vakadinahina pa'itxi vavahojaki- 
ra varavinavini judeus kaija'ari vakadiania. 28 Jerusalém sidajia 
okaikahina oarakhaki bana ida jiniro hahavi vahoariha va'ora 
vakajoronihivini hi'iki. A'diahini naothinia ida kodibadani, 
Espanha kaaraboni maina-ra oanikhahaki bana ho. Ookhana 
kabali, a'onira onavanavanahaki bana ho. 29 Avakadiania 
okaikahina vani oogaki ida Cristo hora kakodiajahakivini a'onira 
kajoamorajahakivini. 

300igamina, onofiki ida hora iakodiavini Deu-ra 
akanikhariajabanavinia. Akadika'da'di Jesus Cristo-ra 
avakaijokavini vani Ma'onahai Jahaki haria kakodiaja jaboni 
ariabono akanakaidivakhamavinia, oniani ida Deus hora 
akadava'avini-ra avakanikhariavini-ra onofivini hija. 31 Deu-ra 
vakanikharia bana mahija Judéia kaarabonia oa'aadahaonina 
Cristo-ra vanofiriki hora vanajaharihariravini, oa'aihotaja kaimoni. 
Deu-ra vakanikharia jaboni bana mahija Deus kaija'ari Jerusaléa 
vahojaki kodikajoamorahi-ra vagathanivini khai vakhanina. 

32Ọniaro naothinia Deua binofihi ida avakadiania okaikahina; 
okaikahihi. Ji'biniki fori hiki ida ova'i bodinia khaii onina. 
Ovaa'ahahi ida avakadiania khaii onina oabono oanakoirivini 
jaboni. 33Deua binakama'daki ida va'i jahajahani ava'i bodinia. 
Onofiki ada Deus avakadiania hojana. Nimania hida anofiki. 


Paulo va'ora ka'ivanitiki adani igamina 


1 6 1Vara a'onira oni'avini hiki ida arigamina Febe oniki. 
Vakaijokavahaki ida. Biakodiaki ida Jesus Cristo kaija'ari 
Cencréia vajoroniki-ra va'ora akadava'avini. 2Vagathanijahaki 
bana. Jesus kaija'ari ida. Jahaki ida Jesus kaija'ari vaabono 
vaagathanikhamajahakivini. Nahina-ra kainamohi, vano'a bana 
mahija avakajoamoravini. Kidihojai afobakhia ida ija'ari-ra 
kajoamoravini, avakadiva'ahi hihi, kodiva'ahi hihi jaboni. 

3 Va'ora oka'ivanitiki va'oani arigamina Priscila, Áquila vihiki. 
Jesus Cristo kabadania akabadanina, hora vavaipohiha'iki 
adani. 4Vapohimajakamariki adani hora vaakodiavinia. 
Jahaki ida hora vaakodiavini. Jesus kaija'ari ibavi ipohikia 


O Novo Testamento na Paumarí do Brasil, 2da ed. © 2010, Liga Bíblica Internacional 


Romanos 16 654 


vajoronibakhiana khai vani'aki ida vakadihojai jaboni. Judeus 
kaija'ari vihiriki jaboni khai va'ora vani'aki adani Áquila. 
5 Va'ora aka'ivanitiki va'oani Jesus kaija'ari vajoronibakhiaki 
Aguila vagorana. 
Oka'ivanitiki jaboni ada kodiva'ahi Epenêto oniki. Ovari miro'a 
Asia kaarabonia hoja'iki ada Cristo-ra vakaijoka'avini. 
6 Oka'ivanitiki jaboni ida Maria. Karaho ida kidibadani a'onira 
kakodiavini. 
7 Va'ora oka'ivanitiki jaboni adani Andrônico, Júnias vihiki. 
Judeus kaija'ari adani. Cadeia ohojana kari vahojaki 
adani jaboni. Jesus athi avavaadahaoniva abono va'ora 
avigajahakiki adani. Jesus Cristo-ra ovakaijokavini viahania 
va'oaniaro miro'a Jesus kaija'ari vihi'iki adani. 
8 Oka'ivanitiki ada Ampliato. Kodiva'ahi ada. Onakaidivaki ada 
oigamina. 
9 Oka'ivanitiki ada Urbano. Cristo kabadania akabadanijabanaki hari. 
Oka'ivanitiki jaboni ada kodiva'ahi jahaki Estáquis oniki. 

10 Oka'ivanitiki jaboni ada Apeles. Jahariharina kaba'i, ni- 
bikava'ipahinipa'itxiriha ada Cristo. 

Va'ora oka'ivanitiki jaboni va'oani Aristóbulo gorana vahojaki. 

11 Oka'ivanitiki ada Herodião. Judeus kaija'ari hari. 

Va'ora oka'ivanitiki va'oani oigamina Narciso gorana vahojaki. 

12 Va'ora oka'ivanitiki jaboni va'oani Trifena, Trifosa vihiki. 
Cristo kabadania vakabadaniki adani gamo. 

Oka'ivanitiki jaboni ida kodiva'ahi onakaidivaki Pérside oniki. 
Karaho ida kidibadani Cristo kaimoni. 

13 Va'ora oka'ivanitiki va'oani Rufo, kidiamia khama. Jahaki ida 
badani Rufoa bada bini'abakhiaki Cristo kaimoni. Kidiamia 
hora naibavijahajahaki'iki kidisai fori ohi'ina. 

14 Va'ora oka'ivanitiki va'oani Asíncrito, Flegonte, Hermes, 
Pátrobas, Hermas, oigamina vahoariha vakadiania vahojaki. 

15 Va'ora oka'ivanitiki va'oani Filólogo, Júlia vihiki, Nereu, 
kidiadia khama. 

Va'ora oka'ivanitiki jaboni va'oani Olimpas, Deus kaija'ari 
hahavi vakadiania vahojaki. 

16 Avaabononi avakaka'ivanitikhamavini avaabononi 
vananokiahivinihi bana ida avaabononi 
avakanakaidivakhamajahakivini bana. 

A'onira vaka'ivanitiki adani Jesus kaija'ari ibavi hahavia 
avajoronioniki. 


Paulo va'ora nava'isohiki adani 


17 Oigamina, a'onira bana onava'isohivini hiki ida avaabononi 
avarakava'igairivini bana. Hari'a vanaipohi bana ida ija'ari 
ija'ari vahoariha-ra va'ora kanapitakhamaki, vaabono 
avakanaathidanoararikhamara kaimoni. Hari'a vanaipohi 
bana ida ija'ari ija'ari vahoariha Jesu-ra vavakaijokavini-ra 
nadabaki. Hari'a vanaipohi bana ida ija'ari akadi'ojomo'ihi athini 
avakamithabakhiaki-ra kanavaranihaki varani jaharikia. 18 Hari. 
Hiva'oani ija'ari a'onira okaabanivini vihi'iki ni-Cristo kabadania 
vakabadaniki. Vakava'ibodivaraniki ida nahina vahaki vahariki 
kaimoni. Vakadivarani kamithavahani jahaki vanivaha. Vajahana- 
ra vakahi'imariniki adani vahoariha vava'i-ra vavajahara kaimoni. 
Vakhanina vani vava'i-ra vanakidakidara adani ija'ari avigahariki. 

19]ja'ari vaipohiki varani avihini-ra vakamithabakhiaki, 
avakava'ipahinipa'itxiravini ida Cristo athi-ra avanaabavini, oniani 
ida avakadihojai khai hora ni'avini hija. Onofiki ida hojai jahaki 
ogava abono avihini. Onofiki jaboni ida hojai asohiriki ogariva 
abono avihini. 

20Deua binakama'daki ida va'i jahajahani ava'i bodinia. Jorakia 
bana Deua biana'boroki ada Satanás ava'damani kanabo'ania. 
Onofiki ida akadika'da'di Jesus a'onira kajoamorabakhiavini. 

21 A'onira ka'ivanitiki hada oipohina Timóteo. A'onira vaka'ivanitiki 
hadani Lúcio, Jasão, Sosípatro, judeus kaija'ari hora vavaipohiki hadani. 

22Hovani Tércio oniki onajiri'ia hida Paulo athi vara bivani'a'iki. 
A'onira oka'ivanitiki ho jaboni. 

23Gaio a'onira ka'ivanitiki a'oni. Gaio gorana oibaviki ho. 
Jesus Cristo kaija'ari vavajoroniki jaboni hida gorana. A'onira 
vaka'ivanitiki hadani Erasto, arigamina Quarto khama. Erasto 
kabadani hiki ida sidaji kajinironi-ra akadava'avini. 

24 Onofiki ida akadika'da'di Jesus Cristo a'onira kajoamoravini. 
Nimania hida anofiki. 


Pauloa khai bini'aki ada Deus 


25Khai ani'ava ida Deus jahana, danona, ogahana, vagana 
hiki. Nimania hida moni jahaki kavaranihi vara ovani'abakhia'iki. 

Jesus Cristo varani hina ida moni jahaki. Deua bikaabokaki ida 
avajaridarini-ra nakaravini. Deua bianigahivini hi'iki ida athi ka'oa 
hini ija'aria avigariki. Badara ipohikia ogavaharihi ida moni jahaki. 

26Hari maha. Deus athi namoniva abonoa vanajiribakhia'iki ida 
moni jahaki kavaranihi, oniani ida ija'ari vêipohikia avigavini hi'ia. 
Deus hojahaha'oadahakia bivahonariahi'iki ida moni jahaki arabo 
hahavi kaija'arinia avigavini, vakajari'darara kaimoni ada Cristo, 
athi vanaabara kaimoni jaboni. 

27 Hoarana ada Deus. Ovani oa biogahahavija ida nahina hahavi 
niha ninini, nahina kaimoni hini. Jesus Cristo haria kajoamoravini 
vani akanamasiviha'oadahara ada Deus. Khai ani'ahaha'oadahava 
ida jahana, danona, vagana, ogahana hiki mahi anokhomirikia. 
Nimania hida Deua binofiki. 

Pauloa bikaronaki ida athi kapapirani 
Corinto sidaji kaija'arini vakadiania 





Pauloa bikaronaki hida athi kapapirani 


1 1 Hovani Paulo ho. Deus hora nofivini hiki Jesus Cristo athi 
avaadahaoniva abono ohina, oniani ida hora baranahavini 
hi'ia. Kodiania hojaki hada oigamina Sostenes oniki. 
2A'onivani Deus kaija'ari a'oni, Corinto sidajia avahojaki, 
a'onira okajirihivini hiki hida oathi kapapirani. Jesus Cristo 
kania avarakaramisini mani ida Deus a'onira baranahavini hi'ia 
kidija'ari avihini. A'onira anahoariharibani'iki ada, kidiani avihi'iki 
a'oni. Deus va'ora baranahaki jaboni adani ija'ari ibavi hahavia 
vajoroniki, hiva'oani ija'ari Jesus Cristo-ra vakanikhariaki va'ora 
kajoamorara kaimoni. Vakadika'da'di ada. Akadika'da'di jaboni ada. 
3Deus akadiabi'i, Jesus Cristo akadika'da'di vakadiania 
okanikhariaki ida a'onira vakajoamoravini, a'onira vano'avini 
jaboni va'i jahajahania. 


Cristo a'onira kajoamoravini 


4Deu-ra vara oni'avini vani khai oni'abakhiaja ida Jesus Cristo 
a'onira kajoamorajahakivini. 5Cristo kania avarakaramisini mani 
ida Deus kidi'ogahaia a'onira no'a'ahapikivini hi'ia, oniani ida Deus 
kavarania avakavaranini-ra avakaabokavini hija. Avakaabokaki 
jaboni ida ogahai Deus a'onira anigahivini hiki-ra avarigavini. 

6-7 Oniania Deua biobaijahakiki ida Cristo monina avava'ini 
bodinia, kaaraja kaimoni ida avajari'darini. Avanokhavini oadani 

ida akadika'da'di Jesus Cristo joina kamahini, ni-avaragariki ida 
Deus aagahai danoki-ra avagathanivini. 8Deus avajari'darini-ra 
nakaraha'oadahavini, avakava'ipahiniria kaimoni ida Cristo-ra 
avavakaijokavini, oniani ida joina kamahini avajahaka'oani Deua 
bikahivini hija. Ni-nahina hojaki avakadiania a'onira osaniki 
kaimoni. 

9Vakaijokavahaki ada Deus. Ovari a'onira baranahavini hiki 
kidisai Jesus Cristo kania avarajahamisini. Akadika'da'di ada. 


Vakapitakhamaki fori vihiki adani Deus kaija'ari 


l100igamina, akadika'da'di Jesus Cristo hora karonavini hiki nahina 
binofikia avakadiania a'onira onava'isohija kaimoni. Binofiki ida ija'ari 
hoarani fori avihini. Hari'a avaabononi avakanaathidanoararikhama 
bana mahija avaabononi avakanapitakhamaki fori avihiravini. Ija'ari 
hoarani fori vihia bana mahija nahina avakava'ibodivaraniki, nahina 
avanofiki hiki-ra avanahihavivini. 

110igamina, Cloe gorana kaija'arini hora vakanamonivini hi'iki 
ida avaabononi avarakanaathidanoararikhamavini. 

12 Vara ovani'aki bana hida avakadihojai. A'onivani afohanana 
Cristo kaija'ari hahavi avihini kaba'i, varani hoariha-ra avidioniki 
a'oni. Niha ada hoarana: 

—Hovani Paulo ipohina ho. 
Niha ada hoariha: 

—lIniani. Paulo ipohina ohirihi. Hovani Apolo ipohina ho. 
Niha ada hoariha: 

—lIniani. Apolo ipohina ohirihi. Hovani Pedro ipohina ho. 
Niha ada hoariha: 

—lIniani. Pedro ipohina ohirihi. Hovani Cristo ipohina ho. 
Avakhaniki a'oni afohanana. 

13Nikia avakavaranihi; Cristo abono pitahatahaki fori hiki. 
Hoarani ida Cristo abono. Kidija'ari hahavi adani. Ni-jahaki ida 
Cristo abono pitahatahaki fori hini. Oabinimani'ia koda ava 
akasanakhamakia avakadimoni ohina? Iniani. 

Avikanani kari ija'aria bidionimanija koda ida oonina kodija'ari 
avihija kaimoni? Iniani. Oipohina avihirihi. Cristo ipohina oamani 
a'oni. 

14-15Oniani ida Deu-ra khai oni'avini hija ija'ari vaipohiki-ra 
va'ora okanaravinia. Va'ora okana'iki adani Crispo, Gaio vihiki 

ka'oa. Asohirihi ida vahoariha vakadivarani ija'ari-ra okana'avini 
oipohina kaimoni vihina. Cristo ipohina kaimoni adani makhira 
vi'bamiki va'ora okana'iki. 16Okava'ihoki'iki jaboni Fstéfanas, 
gorana kaija'arini vihiki-ra va'ora okana'avini. Ni-okava'ihokiki ida 
ija'ari hoariha-ra okanavini. 

17 Cristo hora karonavini kari ni-hora honariavini hiki ida kanai 
karajomihia okabadanina. Monina jahakia okavaranina vani hora 
honariara ada. Deus aagahai ida Cristo monina jahaki. Ija'aria 
bikamithahi ida Cristo abini'ina ava akasanakhamakia kidimoni 
hina, bikajari'darihi, Deus bianaja'dihi ida kidimahi. Nini vani 
nokiaja ida Cristo monina danoki. 

Cristo hora ni'ahi: 

—Kodi'ogahai fori hirihi ida ogahai araboa kama'daki. Araboja 
vania kama'daja ida ija'ari hora avigariki vakadi'ogahai. Omonina- 
ra vara ivani'avini, hari'a bana vakadivarani fori hikia kavarani'a. 
Nikia ikavaranihi; ni-omonina ka'oa bikaabokaki ida ija'ari kamahi- 
ra anaja'divini — nikia hora honariaki ada Cristo. 


Cristoa binanokiaki ida Deus danona, aagahai hiki 


18Hari. Ija'ari Ibavi Jaharika'oakia avikhakia vakamithahi ida 
moni, Cristo abini'ina ava akasanakhamakia ija'ari-ra akava'ijoara 
kaimoni. Vakamithahi, varani imarini hini vakahihi. Ni-nihanikia 
Cristo abini'ina ija'ari-ra akava'ijoavini-ra vakahiki. 

Harivani, akamithahi ida Cristo monina; akava'ibodivarani'ihi 
Deus danona hini. Cristo abini'ina akadimoni hina mani ida Deus 
haria akava'ijoavini-ra kaabokavini hija. Deus haria akava'ijoavini 
vani haria nanokiahira ada danona. 

19Hojaki hida athii Deus athi kapapirania: 

“Ija'ari avigahakia vavahojaki ida ogahai araboja kama'daki. 
Vakadi'ogahai karahoki 
vavanihaki. 
Hovani, va'ora onanokiahivini hiki ida 
vakadi'ogahai pa'itxi 
nahina hirini.” 
Nihi ida Deus athi. 20 Nahina hirihi ida ogahai araboja kama'daki. 
Nahina hirihi ida ija'ari vaabono vaaka'ojomo'ikhamabakhiaki 
vakadi'ogahaia. Nahina hirihi ida ija'ari vaabono 
vakanava'isohikhamavini-ra avigajahakiki vakadi'ogahai. Deua 

binanokia'iki ida ija'ari nofina vihiriki vakadi'ogahai 'badara, ija'ari 
va'ihariki kavarani fori hiki ida. 

21 Ija'ari abononi kava'ibodivarani'imarinivini hiki ida ogahani, 
abononi ni'ahi: 

—Hovani oa okaragara ada Deus, oogara kaimoni — nihi. Ni- 
Deua biva'ahaki ida ija'ari ogana hini. 

Ija'ari Deu-ra avigariki haria vani'ahi: 

—Vara avavani'abakhiaki ida Cristo monina. Varani 'badara ida 
Cristo monina — vakhaniha. Deus vani ada nihara: 

—Vanaonivini ida Cristo monina varani 'badara. Hari. Ija'aria 
bikajari'darihi hida hihida varani 'badara; oakava'ijoahi ida ija'ari 
— niha ada Deus. Nini vani nokiaja ida Deus aagahai. 

22 Hari. Judeus kaija'aria vanofiki ida Deus kabadani danoki- 
ra vanokivini, Cristo monina ka'oa hini-ra vakajari'darara 
kaimoni. Judeus kaija'ari vihirikia vakamithavini vanofiki ida 
ija'ari ogahaki kavarani, vakajaridaria kaimoni ida Cristo monina 
ka'oa hini. 23 Harivani, akadivarani hiki ida Cristo abini'ina ava 
akasanakhamakia ija'ari-ra akava'ijoara kaimoni. 

Judeus kaija'ari-ra va'ora kadamanokhoki fori hiki hida Cristo 
monina vakaimajaharavini. Judeus kaija'ari vihirikia vani'avini: 

—Varani 'badara hini ida Cristo monina avakadivarani hiki. 

24 Vahoariha vani adani Cristo monina-ra vakajari'darira. Deus 
va'ora kaboa''iki adani judeus kaija'ari vihiki vahoariha, judeus 
kaija'ari vihiriki vahoariha. Cristo abini'ina vani binanokiaja ida 
Deus danona, Deus aagahai hiki. 

25Deu-ra vanofirikia vani'avini: 

—Va'ihariki kabadani fori hiki ida Deus kabadani — vakhaniha. 
Va'ihariki kabadani nokiani fori hini kaba'i, Deus aagahai ija'ari 
vakadi'ogahai-ra aradaki. Vakhaniha adani Deu-ra vanofiriki: 

—Danoriha ada Deus — vakhaniha. Danorina vakahivini kaba'i, 
Deus danona ija'ari vadanona-ra aradaki. 


Ija'ari Deua binagathogatho'iki 


26Oigamina, vakava'ibodivarani bana ida avakadimahi Deus 
a'onira baranahavini kari. Ni-avaipohiki ogahai karaho-ra 
avavahojaki. Ni-avaipohiki ka'da'di danoki avihiki. Ni-avaipohiki 
avakanahina'ahapikiki, Deus a'onira baranahavini kari. Nimania 
ida Deu-ra vanofiriki a'onira vakava'ibodivaranivini hiki. 

27 Deu-ra vanofirikia vani'avini ida ija'ari Deua 
binagathogatho'iki va'iharini. Deua binagathogatho'iki ida ija'ari 
va'ihariki fori hiki, ija'ari avigahaki vava'i-ra anaipahihira kaimoni 
ada Deus. 

Deu-ra vanofirikia vani'avini ida ija'ari Deua binagathogatho'iki 
nahina hirini. Deua binagathogatho'iki ida ija'ari nahina hiriki, 
ija'ari ka'da'di vihiki vava'i-ra anaipahihira kaimoni ada Deus. 

28Deus va'ora nagathogatho'iki adani ija'ari 
vakaihiponahavahariki, vadanoriki, nahina vihiriki. Binofiki 
ida nofina vihiriki vakadiva'ibodivarani asohiriki-ra nihimavini. 
29 Oniani ida ija'ari abononi vaboraborahavini-ra najaharija. Ni- 
ija'aria bikaabokaki ida Deu-ra ni'avini: 

—Ojahana ijahani-ra aradaki. 

30Deus vani haria anakaramisija Jesus Cristo kania. Kidiania 
aakaramisina mani ida Deus Cristo aagahaia haria anigahivini hija. 
Cristo haria kajoamoravini mani ida Deus akadimahi sohika'oani- 
ra kahivini hija jaboni. Deus haria anahoariharibaniki hari, 
kidija'ari arihija kaimoni. Jahari sa'a kabodinia haria akava'ijoa'iki 
ada, 31 oniani ida ariabono avaboraboraharavini hija. 

Deus athi kapapirania hojaki hida athi: 

“Ija'ari kidimahi jahani-ra vara vani'avini-ra nofihi; 
jakaho vara bivani'ava ida Deus kabadani jahaki kidiania.” 
Nihi ida Deus athi. 


Cristo ava akasanakhamakia abini'ina varani hini 


2 1Hari, oigamina, vara ovani'aki bana ida avakadiania 
ohojabiininina kari. Oniaroa a'onira vara oni'avini hi'iki ida 
Deus monina ka'oa hini. 'Bo'dakari ogavaharihi ida varani nahina 

hini. Onanamithaja kaimoni ida Cristo monina, ni-odioniki ida 
varani ipohiki. Vajaforia a'onira onava'isohivini hiki. Ni-ija'ari 
ogahakarahoki kavarani fori hirihi ida kodivarani. 

20abono oni'ahi: Vakadiania ohojana oadani va'ora 
oka'ojomo'ivini hiki bana ida Jesus Cristo varani hina. Jesus ava 
akasanakhamakia abini'ina kavaranihi ka'oa okavaraniki ho. Jokoa 
varani hoariha va'ora oka'ojomo'iriha adani — oabono oni'a'iki ho. 

3Hari. Oniaroa avakadiania okaikahina odanorina oofinina 
otharararana. 4A'onira oka'ojomo'ivini vani Cristo monina ka'oa 
hini-ra vara ovani'a'ia. Ni-okaijo'aki ida varani ogavahakia 

okavaranina. Ni-a'onira okaboroki kodivarania. Vara onina 
vani Ma'onahai Jahakia binanokia'ia ida danona avahararania. 
Avariga'iki ida Ma'onahai Jahaki danona-ra avanokivini, oniani 
ida Cristo monina ka'oa hini-ra avarigavini hija. SIja'ari ogahaki 
kavarani hirihi ida a'onira najari'darija. Deus danona avava'ini 
bodinia hojani mani ida a'onira najari'darija. 


Deus aagahai varani hini 


6Hari. Ija'ari Cristo-ra vavakaijokavini avijavaki vakadiania 
arihojana, Deus aagahai ka'oa akavaraniki hari. Hari. Ija'ari Deu-ra 
vanofiriki vakadi'ogahai araboja kama'daki. Deus aagahai ka'oa fori 
hirihi ida vakadi'ogahai. Deus aagahai fori hirihi jaboni ida arabo 
kaka'da'dini ija'ari-ra vahonariabakhiaki vakadi'ogahai. Va'oaniaro 
vadanona ihimiraraoniki. 
7Deus kani ida ogahai ka'oa hini vara ovani'a'iki. Badara 
ipohikia Deua bianahojaki ida kidi'ogahai ija'aria avigaria kaimoni. 
Hahavi amonahani viahania Deus abono-ra nava'isohijoravini hi'iki 
ida namithaki kaimoni akadiania. Bikava'ibodivaranijora'iki ida 
niha ninini jahana, vagana, ogahana hiki agahinana hiki kaimoni 
kidiania. 
8Arabo kaka'da'dini ija'ari-ra vahonariakia ni-avigaki ida Deus 
aagahai. Avigaja vaha; ni-vavahonariahiki vaha ada akadika'da'di 
jahaka'oaki ava akasanakhamakia abini'ina. Va'oaniaroa ni-avigaki 
ida Deus aagahai. 
9Nimania hida athii Deus athi kapapirania hojaki: 
“Hojaki ida nahina ija'aria binoki'iariki, 
bikamitha'iariki, 
bikava'ibodivarani'iariki hiki jaboni. 
Oniania Deua binaibavijahajoraja ida ija'ari nofina vihiki 
vakadimoni.” 
Nihi ida athii. 
10Deua bikarona'iki ada Ma'onahai Jahaki akadiania haria 
anigahivini hi'iki ida kidi'ogahai ahojaki. Ma'onahai Jahaki hahavi- 
ra nokiki, hahavi-ra ogaki. Deus kava'ibodivarani-ra ogaki jaboni. 
11jja'ari ma'onahani ka'oa biogahahaviki ida ija'ari 
kava'ibodivarani niha ninini. Hoariha ni-biogaki. Onivani fori hira 
ada Deus Ma'onahana Jahaki. Ovari ka'oa biogahahaviki ida Deus 
kava'ibodivarani. 

12Hari. Ni-agathaniki ida ogahai araboja kama'daki Deu-ra 
vanofirikia vavahojaki. Agathani'iki ada Ma'onahai Jahaki Deua 
bikarona'iki akadiania, haria anigahira kaimoni hahavi Deus haria 
no'avini hikia. 

13Oniaroa, ija'ari-ra aka'ojomo'ivini vani akadivarani fori hirihi 
ida ija'ari Deu-ra avigariki vakadivarani. Vakadi'ogahai kama'dani 
araboja. Ma'onahai Jahaki vani ada haria ka'ojomo'ira, haria 
anigahivini Deus aagahaia. Harivani, anamonija ida Deus monina 
ka'oa hini, varani Ma'onahai Jahaki haria ka'ojomo'ivini hi'iki. 

14Tja'ari Ma'onahai Jahaki-ra vahojarikia ni-bikaabokaki ida 
ogahai danoki-ra gathanivini. Ni-nahina hini biogaki. Ni-nahina 
kaimoni jahani bikahiki ida nahina Ma'onahai Jahakia bino'avini. 
Ma'onahai Jahaki va'ini bodinia hojarina mani ida nahina 
Ma'onahai Jahakia bino'avini hiki-ra avakharanaipa'itxiravini hija. 

15Ma'onahai Jahaki ija'ari va'ini-ra nahonariahihihi; bikaabokahi 
ida nahina hahavi jahani jaharini-ra ogavini. Ija'ari Ma'onahai 
Jahaki-ra vahojarikia ni-bikaabokaki ida Deus kabadani ava'i 
bodinia hojaki-ra ogavini, jahani jaharini bikahija kaimoni. 

16Nimania hida athii Deus athi kapapirania hojaki: 

“Ni-ija'aria biogaki ida Deus kava'ibodivarani. 
Ni-ija'aria bikaabokaki ida Deu-ra ka'ojomo'ivini 
biogarikia.” 

Niki ida athii. Harivani, Ma'onahai Jahaki ava'i-ra 
nahonariahihivini mani ida akadiva'ibodivarani Cristo 
kava'ibodivarani fori nihaja. 


Deus kabadani abono hari 


10igamina, ni-okaaboka'iki ida vara a'onira oni'avini ija'ari 

Ma'onahai Jahaki va'ora bananiki-ra vara oni'avini fori hikia. 
Ija'ari Deus athi-ra vanaabariki-ra vara oni'avini vani fori hija ida 
a'onira vara oni'avini. Ni-avijava'iaki ida Cristo-ra avavakaijokavini, 
oniani ida isai fori a'onira nihaja. 

2A'onira ono'baihavini fori kihiki ida joho kaa'bani. Ojomo'ihi 

kavaranihi kama'dani ka'oa fori kihiki ida joho kaa'bani. Isai fori 
avihini mani ida 'bai ka'oa havahani-ra avakaaboka'iaravini hija. 
Ni-avanaaba'iaki kaho ida ojomo'ihi kavaranihi avakamitha'iki, 
oniani ida ojomo'ihi kavaranihi hoariha-ra avarigavini-ra 
avakaaboka'iaravini hija. 

3Avakadihojai hiki ida Deus athi-ra vanaabariki vakadihojai. 
Ija'ari avakakabajahinofiki avakadiania vahojana oadani, 
avananokiaki ida asia Deus athi-ra vanaabariki vakadihojaia 
avakahojaini. Ija'ari abononi kanahoarihakhamavini hiki abononi 
kakariakakhamaravini, avananokiaki ida asia Deus athi-ra 
vanaabariki vakadihojaia avakahojaini. Va'oaniaro fori avihiki 
a'oni. 

4Vakhaniha adani ija'ari avakadiania vahojaki: 

—Hovani Paulo ipohina ho. 

Nihi ida hoariha: 

—lIniani. Paulo ipohina ohirihi. Hovani Apolo ipohina ho. 
Avakhanini oadani, ija'ari Deus athi-ra vanaabariki vakadihojaia 
avakahojaiki a'oni. 

> Nahina hiriha ada Apolo. Nahina ohirihi jaboni. Deus kabadani 
abono hari. A'onira akanamonivini hi'iki ida Cristo varani hina, 
avavakaijokara kaimoni. Harivani afohanana bada ani'aki ida 
badani Deus haria honariavini hiki. 

6Cristo monina ija'aria bivava'isohihivini vani ba'ba'da 
rakhajahaki fori hija ida. Cristo varani hina ija'aria bika'ojomo'ivini 
vani rakhajahi-ra kapahapahaki fori hija ida. Homiro'a a'onira 
a'onira ka'ojomo'ivini hiki ida Cristo monina avanaabaja kaimoni. 
Deus vani ada vakaijokana vihiki-ra va'ora ana'ba'dira, binakaraja 
jaboni ida vajari'darina. 

7Nahina hiriha ada rakhajahi abono. Nahina hiriha jaboni 
ada kapahahihahi abono. Deua binamoaki ida rakhajahi 'ba'dani, 
avijavaja kaimoni. 8Ni-rakhajahi abono kabadani kapahahihahi 
abono kabadani-ra aradaki. Deus vania binaabosihananaja bana 
ida kidibadani abono vakadibadani. Karahohi ida vakadibadani, 
karahohi jaboni ida vakadibadani abosini. Pa'itxihi ida 
vakadibadani; pa'itxihi jaboni ida vakadibadani abosini. 

9Siroi Deua binamonahaki fori avihiki a'oni. Apolo khama bada 
akhanijabanaki hari Deus kania. 

Hari. A'onira okavarajomivini ida gora Deua binamonahaki 
fori avihini jaboni. 10Deus hora no'avini hi'iki ida kidi'ogahai 
danoki, okaabokaja kaimoni ida kidibadania okabadanina. Deus 
hora anigahijahakivini hiki ida kidibadani. Hovani onakama'daja 
ida kidibadani ija'ari Cristo-ra avigariki vakadiania. Va'ora 

kama'dani fori hiki ida kodibadani. 

Hari hihi ida kodibadani, vahoariha maina bada vani'aki 
ida. Va'ora vaka'ojomo'ivini hiki ida Cristo athi-ra vanaabavini. 
Nimania ida badani Deus a'onira honariavini hiki afohanana. Gora 
amonahani a'diahini fori hiki ida avakadibadani. Vanajaha bana 
ida avakadibadani Cristo kaija'ari vakadiania. 

11 Deus vania binaibavira ada Jesus Cristo gora dadani kaimoni 
hina. Ovani oa ada ja'di karaho naibavivahani sohiki fori hira, 
kaaraja kaimoni ida gora. Ovani oa biakava'ijoaja ida ija'ari. Ovari 
ka'oa binakaraki ida ija'ari Deu-ra vakaijokavini. Ni-hojaki ada 
hoariha Jesus Cristo fori hiki. 

12Hari. Ija'ari Cristo monina-ra vanamonivini vani fori hija ida 
Deus gorana-ra vanamonahavini. Cristo kaija'ari vahoariha Deus 
kabadania vakabadanijahakiki. Vakadibadani nahina kaidivaki 
ouro, prata, ja'di jahaki fori hiki ida. A'bo'daki ida. Cristo kaija'ari 
vahoariha vani adani Deus kabadani-ra bada vani'ajahakirara. 
Vakadibadani nahina kaidivariki, hogoi, avaafani, ava 'dakhariki 
fori hiki ida. Ni-a'bo'daki. 

13Cristo ija'ari kahojai-ra naabosivini kamahini binanokiaki 
bana ida kidija'ari vakadibadani, vakadihojai hahavi jahaki 
jahariki. Binaibaviki fori hiki bana ida vakadibadani afohanana 
siho kabodinia, binanokiaja kaimoni ida sihoa binihimavini 
binihimaravini. Nimania ida hojai jahaki jahariki hiki-ra 
nanokiavini kamahini. 

14]ja'ari vahoariha-ra va'ora kakodiabakhiahi vakarara kaimoni 
Cristo kania; a'bo'dahi ida kidibadani. Ni-siho fori kihikia 
binihimaki bana. Aanihi ida kidibadani; bigathanihi ida kidibadani 
jahaki abosini. 

15Hari. Siho fori kihikia binihimaki bana ida hoariha kabadani 
a'bo'dariki. Ni-bigathaniki bana ida kidibadani abosini. Ihimini 
kaba'i ida ija'ari kabadani, Cristoa biakava'ijoaki bana ida kidija'ari 
hiki. Ija'ari siho kakhororoki kania radahani khaonanini fori hiki 
ida ija'ari aihotani bana. 


Deus gorana fori arihiki hari 


16Hari. Oogaki ida Deus gorana fori avihini-ra avarigavini. Deus 
Ma'onahana Jahaki ibaviki avava'ini bodinia. 17Ija'aria binihimaki 

ida Deus gorana. Deus vania binihimaja bana ida hi'ida ija'ari 
jaboni. Deus kani ka'oa ida gorana. Gorana fori avihi'oamanija 
afohanana. 


Paulo va'ora kaabanivini vakadivarania 


18 Haria ija'ari abononi korijanahava. Hari'a ija'ari abononi 
kava'ibodivaraniva: 

—Arafiaki ida ogahai araboa kama'daki-ra ovahojavini — ni- 
nikia kava'ibodivaranini jahaki ida ija'ari. Jakaho ija'ari Deu-ra 
avigariki ira vani'ava ija'ari ogahariki ihinia. Jahaki ida ogahai 
araboja kama'daki-ra ikava'ipahinivini, ivahojaja kaimoni ida 
oogahai ka'oa Deua bikavagahinaiki. 

19Deu-ra vanofirikia vavahojaki ida ogahai araboja kama'daki. 
Deua bikava'ibodivaraniki ida vakadi'ogahai ija'ari va'ini 
bajadihadihaki aagahai hini. Hojaki hida athii Deus athi 
kapapirania: 

“Deua biva'ahaki ida 
vakadi'ogahai 
va'ora anagithiki fori 
vihina.” 
20Hojaki jaboni hida athii hoariha: 
“Deua biogaki ida avigahaki vakadiva'ibodivarani. 
Ni-nahina kaimoni jahani Deua bikahiki ida 
vakadi'ogahai.” 
Nihi ida athii. 

21 Ni-asohiki ida kodipohi avihinia avaabononi 
avavaboraborahavini, Apolo ipohina avihinia avaabononi 
avavaborahavini jaboni. Akadiani avihirihi. Avakadibadani abono 
hari, oniani ida avakadiani haria nihaja. Cristo kaija'ari avihini 
mani ida Deus hahavi hojakia a'onira no'avini hi'ia. 

22 A'onira kakodiaki kaimoni ida hahavi Deus a'onira no'avini 
hi'iki. Avakadiani adani Apolo, Pedro vihiki, hovani jaboni 
a'onira aakodiaki kaimoni. Deus a'onira no'avini hi'iki ida hahavi 
araboa hojaki. Avahokini oadani Deus a'onira akadava'a'iki 
a'oni, avaabinini naothinia asia a'onira akadava'aki ada jaboni. 
Hidakaba'i, mahi hahavi khaki a'onira akadava'aki bana ada. 
Avakadiani ida hihida hahavi hojaki. 23Cristo kani a'oni. Deus kani 
ada Cristo. 

Jesus athi avavaadahaoniva abono varani vihina 


1Hari. Haria avakava'ibodivaranivini vani avaabononi vani'a 
bana: 

—Cristo kahonai abono adani Paulo. Deus va'ora 
nanamithabiininivini hi'iki ida monina ija'ari vahoariha aviga'iariki 
kaho — avaabononi vani'a bana. 

2Ija'aria vanokivini vanofiki ida honai abono vakaijokavahaki 
kidika'da'di kabadania kabadanijahakini. 3 Honai abono jahaki 
mani koda ho? Ni-okava'ibodiki ida jahani jaharini hora 
avakava'ibodivaranivini. Ni-okava'ibodiki jaboni ida vahoariha 
hora vara vavani'avini, jahani jaharini honai abono ohina. Ni- 
hovani ni-vara ovani'aki ida honai abono kabadania okabadanina 
jahani jaharini. 

4Okava'ibodivaraniki ida kodihojai, ni-okaragaki ida badani 
asohiriki bada oni'a'iki. Ova'i bodinia badani asohiriki-ra 
okaragaravini kaba'i, hojahi hojarihi ni-oogaki. Deus vania biogaja 
ida kodihojai. Ovari ka'oa bikaabokaki ida asohini asohirini 
bikahivini. 

5Akadika'da'di Jesus joina viahania hari'a vara vavani'ajora 
ida honai abono kabadani asohiki asohirikia kabadanina. 
Anokhava ida joina kamahini aogaja kaimoni. Ovaria binanokiaki 
bana ida ija'ari vakadiva'ibodivarani ahojaki, nahina ija'aria 
bikava'inofinofiki va'ini bodinia. Binanokiaki jaboni ida nahina 
kaimoni Deus kabadania kabadanini. Oniania, Deus vania 
vara bini'aja bana ida kidija'ari afohanana. Kidibadani jahahi; 
bivajahavini bikahihi. 

6Oigamina, vara ovani'avini hiki ida Apolo khama varani 
arihina, a'onira oka'ojomo'ija kaimoni. Onofi'iki ida varani arihina- 
ra avakamithavini, avarigaja kaimoni hida athii jiriki nahina nini: 

“Vanaaba'a bana hida 
Deus athi jiriki.” 

Niki ida athii jiriki. Ni-asohiki ida arigamina hoariha-ra 
avavajahavini, arigamina hoariha-ra avakaihiponiravini. Hari'a 
nikia vakahojai. 

7Avajahani vahoariha vajahana-ra aradamiki avavanihamanija 
koda? Iniani. Deus viaha ni-ija'ari hoariha-ra aradamiki. 
Avavahojamanija koda ida nahina Deus a'onira no'aravini hiki? 

Iniani. Deus a'onira no'a'oamanija hahavi avavahojakia. Deus 
kania avagahinahahavi'iki a'oni, oniani ida nahina avavahojakia 
avaabononi avavaboraborahavini-ra najaharija. 

8Nahina hahavi Deua bivahojaki avakadimoni hini-ra 
avagathani'iki avaabononi avavanihamanija koda? Iniani. Ni- 
avavahojahahavirihi ida. Avakanahina'ahapikiki avaabononi 
avavanihamanija koda? Iniani. Avakanahina'ahapikirihi. 
Avaabononi avani'a'badaraki a'oni: 

—lja'ari vavaka'da'diva arihiki hari Deus khama. Ija'ari 
vavaka'da'diva vihiriha adani Paulo, Apolo khama — 
avakhani'badaraki a'oni. Ija'ari vavaka'da'diva avihija vaha; khai 
onihi vaha. Onofi'oamanija ida ija'ari vavaka'da'diva avihika'oa'ini, 
ka'da'di arihija kaimoni jaboni avakadiania. 

9Cristo athi avaadahaoniva abono arihina kaba'i, oabono 
okava'ibodivaranivini hiki ija'ari vavaka'da'diva fori ohirina. 
Okhananavaki ada arabo kaka'da'dini kidija'ari vaviaha. Harivani 
Cristo athi avaadahaoniva abono aokasiagaka'oaki fori arihiki 
hari. Ija'ari kaihiponahavahariki fori arihina, haria avigarahavini. 
Vanofiki vanivaha ida ija'ari vaipohiki vaviaha ariabinina-ra 
vavahonariahivini. Vanofiki ida Deus ibavi kaija'arini, ija'ari 
araboa vahojaki vihiki ariabinina-ra vanokivini. Nimania ida haria 
vakanabadanihaki fori vihina. 

10Hari. Deu-ra vanofiriki haria vakava'ibodivaranivini hiki 
ida ava'ihariki fori arihina Cristo-ra avakaijokavinia. A'onivani 
avaabononi avakava'ibodivaranivini hiki ida avarigahani Cristo 
kania avarajahamisini. 

Hari. Deu-ra vanofiriki haria vakava'ibodivaranivini hiki nahina 
arihirina. A'onivani avaabononi avakava'ibodivaranivini hiki ida 
ka'da'di avihini. 

Hari. Deu-ra vanofiriki haria vakaihiponiriki hari. A'onivani, 
a'onira vavava'ihaki adani. Nikia avaabononi avavaboraborahahi; 
jahaki avavanihamania koda ida? 

11 Naadahaonina vani avai'amibakhiaja, akanabidi 
akaaforabakhiaja, akaimahabakhiaki ida makari 'bo'da. Haria 
vidafiabakhiaki adani. Aribavirina aaadahaoniki hari. 12Mahi 
hahavi bada akhanikarahoki hari asa'a ariabono akava'ogajarihavini. 

Hari. Ija'ari varani jaharikia haria vakanavaranihahi; vaathi 
agathanihi: 

—Anofiki ida Deus a'onira kajoamoravini — va'ora ani'aki adani 
ija'ari. Hari. Ija'ari haria vanajahariharihi; va'ora akaihamahiravini 
vani arihojahi. 13Onii jaharikia haria vanaonivini kamahini, 
vaathi agathanihi athii forakia. Deu-ra vanofiriki haria 
vakava'ibodivaranivini hiki ida nahina karamonavahaki fori 
arihina, nahina jahajanariki hokahiki kaimoni fori arihinia. 

14 A'onira okajirihivini hiki hida oathi a'onira oka'ojomo'ija 
kaimoni. Kodisai fori avihiki a'oni. A'onira onakaidiva'oamanija. 
Avava'ini-ra oanaipahihivini kaimoni hirihi ida oathi onajiriki. 

15 Varajomavaharina kaba'i adani a'onira vaka'ojomo'iki, 

hovani ohoarana avakadiabi'i fori ohiki ho. Homiro'a a'onira 
okanamonivini hiki ida Jesus Cristo monina jahaki, avavahojaja 
kaimoni ida avakadimahi ja'dini kidiania avarakaramisija kaimoni, 
oniani ida avakadiabi'ia oabono onaonivini hija. 

16 A'onira okanikhariadanokivini hiki kodihojai-ra avakabanafoja 
kaimoni. 1? Okaronaki ada Timoteo avakadiania okhana a'onira 
kakodiara kaimoni, kodihojai-ra avakabanafoja kaimoni. Kodisai fori 
hiki jaboni ada Timoteo. Bivakaijokajahakiki ada Cristo. Oathi-ra 
naabaki jaboni ada. Onakaidivaki ada. A'onira nava'ihokiki bana ada 
Timoteo ojomo'ihi kavaranihia vara va'ora oani'aoni'iki adani Jesus 
Cristo kaija'ari avajoronioniki. Kodivarani hiki afobakhia vakadiania, 
ija'ari Cristo kania akaramisiki niha ninini ida kidihojai ja'dini. 

18Tja'ari vahoarahanana avakadiania vahojaki ookhariki hora 
vavanihavini avakadiania, oniani ida vaabono vavaboraborahavini hija. 
19Deus ookhana-ra nofihi; jorakia ookhahi avakadiania. Oogaki bana ida 
vaabono vavaboraborahaki vakadiogahai danoki ka'oa hini ka'oa hirini 
vavahojaki. Ni-arajomaki ida vakadivarani Deus danona-ra vavahojavini- 
ra vakahivini. Onofiki ida onokivini vavahojavini vavahojaravini. 

20Ni-arajomaki ida ija'ari kavarani Deua kidimahi 
bivaka'da'divini-ra kahivini. Deus ija'ari-ra vaka'da'dihi; Deus 
danona nokiahi ija'ari kania. 21 Nahina mani ida avanofija? A'onira 
onavanavanahavini kamahini avanofimanija ida athii khanakia 
a'onira vara oni'avini? Avanofimanija ida athii forakia a'onira vara 
oni'avini, a'onira onakaidivavini-ra onanokiavini? 


Hojai asohipa'itxirikia kahojaiki ada Jesus kaija'ari 


1Hari. Oniaroa, okamitha'iki ida varani avihini. Vakadivarani 
hiki ida avakadiania hojana makhira kidiabi'i kagamo- 

ra viomabakhiaki. Jesus kaija'ari ada. Nimania hida varani 
okamitha'iki. Deua bikaramonaki ida hojai nikia kahojaina. Deus 
kaija'ari vihirikia jaboni ni-khai vani'aki ida hojai niki. 

2Ni-nahina kaimoni avakadihojai jahakia avaabononi 
avavaboraborahaki. Jahaki ida namitha'iki avava'ini-ra mokara 
ni'avini. Ni-avava'ini-ra mokara ni'apa'itxi'iki. Jahaki bana ida 
makhira akara'ona-ra avahonariavini avavajoroniki ibavini kania. 

3-4Napaja ohojana kaba'i, hojahaha'oadahaki ida 
kodiva'ibodivarani avakadiania. Avakadiania ohojaki fori ohina 
vara ovani'aki ada hi'ada makhira. Jesus Cristo hora honariavini 
oadani, ovava'isohihiki ida makhira kahojai asohipa'itxiriki. 
Jahaki ida hojai asohiriki abosini-ra gathanivini. Avajoroni'ianani 
kamahini ova'i bodini vara nini hojaki avakadiania jaboni bana. 
Akadika'da'di Jesus danona hojaki bana jaboni. 

sOniania a'onira ohonariavini hiki hi'ada makhira kidimadinava- 
ra vi'omaki-ra avararakhavini Jahari sa'a kabodinia, abono-ra 
ka'da'digariara kaimoni, kidihojai-ra kava'ipahinira kaimoni. 
Jaharia hidiaja binapohimajavini kaba'i ida makhira abono, 
akadika'da'di ka'oa biakava'ijoaki bana ida makhira ma'onahana 
ija'ari kahojai-ra naabosivini kamahini. 

6Hojai asohiriki hojani oadani avakadiania, ni-asohipa'itxiki 
ida avaabononi avavaboraborahavini. Avarigaria koda ida ija'ari 
kavarani afobakhia: 

“Pão-ra kanathoramananiki pa'itxia bikanathoramananiki ida 
pão kaimani hahavi.” 

Okavarajomiki bana ida ija'ari hoarani kahojai asohiriki pão-ra 
kanathoramananiki pa'itxia. Vajaforia ija'ari hahavia bada vani'aki 
ida hojai asohiriki. 

7Hojai asohiriki-ra vakava'ipahinika'oa'a bana mahija 
avakadihojai sohini sohirini-ra avanakabodihadiharavini. Pão- 
ra kanathoramananiki-ra avanahokahivini vani fori vihi'a bana 
mahija pão kaimani kaja'dini kathoramananiriki fori avihivini. 

Hari. Ihinika Páscoa oniki amonahabiininini kari akadija'ari 
avikhananavaki ovilia-ra vanaabini'iki, vaabinirara kaimoni adani 
vakadija'ari. Ovilia fori hi'iki ada Cristo, ovari abini'ina-ra va'aha'iki 
ariabiniria kaimoni, Ibavi Jaharika'oakia aokharia kaimoni. 

8Vakava'ipahinika'oa'a bana ida hojai asohiriki kaipahivahaki 
Deua bivajahariki. Hojai jahaki kabodihadiharikia akahojai'ava. 

Varani ka'oa hinia akavarani'ava. Hojarihi ida hojai asohiriki 
akadiania, Pascoa ihinika ko'baini pao kathoramananiriki-ra 
akahavini fori hiki ida. 

9Oathi kapapirani hoariha a'onira okajirihivini hi'iki ida hojai 
karamonavahaki kaimajahavahariki. A'onira okaabanivini hiki ida 
makhira kidigamo hiriki khama vaabono vakavi'omakhamaki-ra 
va'ora avagathaniravini. 

10 Kodivarani hirihi ida ija'ari Deu-ra vanofiriki vakadiania 
avarakara'oni. Va'oaniaroa bada vani'abakhiaki ida hojai 
karamonavahaki vara ovani'a'iki. Vahoariha vanofivini 
arafiaki ida nahina hahavi vanokiki avakakabajahinofiki. 
Vahoariha vakabo'dinofiki adani. Vahoariha deus amovana-ra 
vakanamasivibakhiaki. Ija'ari nikia vakabadaniki vakadiania 
avarakara'oni-ra avanofija vaha; ni-araboa avahojajanaki vaha. 

11Ọathi kapapirania a'onira onava'isohivini hi'iki ida Jesus 
kaija'ari hojai Jesua bivajaharikia kahojaini oadani a'onira 
naonivini avaigaminia. Makhira kidigamo hiriki khama vaabono 
vakavi'omakhamaki, ija'ari nahina hahavi-ra nofivini arafiaki 
kidimoni hini, ija'ari deus amovana-ra kanamasiviki, ija'aria 
bikanavaranihaki ida hoariha, ija'ari kahanobakhiaki, ija'ari 
kabo'dinofiki. Nikia kahojaihi ida ija'ari avaigaminia abononi 
naoniki, hari'a vavithirari avi'baijabanani kidiania mahija kidihojai 
asohiriki-ra kava'ipahinika'oavini. 

12-13Kodibadani hirihi ida Deu-ra vakajoniki vakadihojai asohini 
asohirini-ra okahivini, vakadibadani abosini-ra vagathanira 
kaimoni. Deus kabadani ida vakadihojai asohiriki abosini nahina 
hini-ra kahivini. Deus kaija'ari hojai asohiriki-ra namonahavini 
kamahini, jahaki ida asohirini avakahivini. Jahaki ida 
avanasohivini. Hojaki ida athii Deus athi kapapirania: 

“Vahonaria bana akara'ona avakadiania ada 
makhira hojai 
asohipa'itxirikia kabadaniki.” 
Niki ida athii. 


Ija'ari nasohiva abono varani vihina 


6 1 Hari. Cristo kaija'ari igamina hoariha-ra 
anaathidanoararivini kamahini asohipa'itxirihi ida 
vakadi'aathidanoarari-ra avavikhavini ija'ari nasohiva abono 

Deu-ra avigariki vakadiania, vanasohija kaimoni. Va'ora vava'aha 
bana adani Deus kaija'ari vahoariha avahararania vahojaki 
vakadi'aathidanoarari-ra vanasohivini, hana hini asohini asohirini- 
ra vakahivini. 

2Avarigaki ida Deus kaija'ari Deus kamonahi hahavi-ra 
vanasohihahavivini bana, nahina asohini asohirini-ra vakahivini. 
Khaki bana ida mahi hahavi-ra avanasohivini kamahini. Hidakaba'i 
avakaabokaria koda ida nahina pa'itzi-ra avanasohivini? 
3Avarigaki ida ija'ari vanokiariki nama vahojaki-ra va'ora 
anasohivini bana. Akaabokahi ida va'ora anasohivini; akaabokavini 
arafiahi ida nahina akadiania araboa namithaki-ra anasohivini. 

4]ja'ari vaabono avakanaathidanoararikhamaki vahojaha 
avakadiania; hari'a bana Deus kaija'ari vihiriki-ra va'ora 
vakanikharia avakadi'aathidanoarari-ra vanasohivini, va'ora 
avanaariakavini. Va'ora akava'ibodivaranivini hiki ida haria 
nasohivini arajomarini. 

> Onofiki hida kodina'dohi avava'ini-ra anaipahihivini. Hojaria 
koda ida ija'ari ogahaki avakadiania, bikaabokaja kaimoni ida 
aathidanoarari-ra nasohivini, hana hini asohini asohirini-ra kahiki 
kaimoni? 6Hojaki ida. Asohipa'itxirihi ida Cristo kaija'ari igamina- 
ra osavini ija'ari nasohiva abono vakadibadani kagorania, Deu-ra 
avigarikia binasohija kaimoni ida vakadivarani. 

7Jahapa'itxirihi ida Cristo kaija'ari vaabono 
avakakariakakhamaravini, igamina-ra osavini ija'ari nasohiva 
abono vakadiania. Nikia avakahojainia haria avananokiahivini 
hiki ida Deus athi-ra avanaabavini-ra avaragarivini arafiani. 
Jaharini kaba'i ida Cristo kaija'ari badani asohirikia kabadanini 
igamina kania, jaharini arafiaki ida va'ora avakanikhariavini adani 
Deus kaija'ari vihiriki avakadi'aathidanoarari-ra vanasohivini. 
Jaharini kaba'i ida Cristo kaija'ari igamina kanahina-ra bo'diavini, 
jaharini arafiaki ida va'ora avakanikhariavini adani Deus kaija'ari 
vihiriki avakadi'aathidanoarari-ra vanasohivini. Cristo kaija'aria 
vanasohivini vakaabokarihi; jakana isika kaba'i hoja'ava. 

8A'onivani badani asohirikia avaabononi 
avakanabadanihakhamaki a'oni. A'onivani avakadinahina-ra 
avakabo'diakhamaki a'oni jaboni, Cristo kaija'ari avihini kaba'i. 

9 Avarigajahakiki ida Deus ija'ari hojai asohirikia vakahojaiki- 
ra va'ora va'aharavini ija'ari-ra vavaka'da'divini kidiania. Hari'a 

hojai asohiriki-ra makhaniriki vavaniha bana. Deus ija'ari hahavi- 
ra vaka'da'divini kamahini ni-kidiania vahojaki adani ija'ari 
hojai bivajaharikia vakahojaiki. Makhira kidigamo hiriki khama 
vaabono vakavi'omakhamaki ni-hojaki Deus kania. Ija'ari deus 
amovana-ra kanamasiviki ni-hojaki jaboni Deus kania. 10lja'ari 
kabo'dinofiki ni-hojaki Deus kania. Ija'ari nahina hahavi-ra 
nofivini arafiaki kidimoni hini ni-hojaki jaboni Deus kania. Ija'ari 
kahanobakhiaki ni-hojaki Deus kania. Ija'ari varani jaharikia 
hoariha-ra kanavaranihaki ni-hojaki jaboni Deus kania. Ija'ari 
hoariha kanahina-ra saariki, Deus ija'ari-ra vaka'da'divini kamahini 
ni-hojaki Deus kania. 

11Cristo-ra avarigaravini kari onivani fori hija ida 
avahoarahanana avakadihojai. Naothinia akadika'da'di Jesus 
Cristo, Ma'onahai Jahaki khama a'onira visoko'iki. Vaani'iki ida 
hojai asohiriki avakadiania, a'onira avanahoariharibani'iki adani, 
Deus kaija'ari avihika'oaja kaimoni. Deus avajahaka'oani-ra kahiki 
a'oni, a'onira kapoariki ada. Nimania ida akadika'da'di Jesus Cristo, 
Ma'onahai Jahaki khama vakadibadani avakadiania. 


Deus kani ida avaabononi hahavi 

12Hari. Nihahi vahabini ida ija'ari: 

—Bada oni'aki ida hahavi onofiki — nihi ida ija'ari athini. Kabati, 
ni-asohiki ida badani hahavi bada ini'aki kaimoni. Hahavi onofiki- 
ra bada oni'avini-ra okahivini kaba'i, ni-bada oni'aki bana ida 
badani hora anagithiki fori hiki. 

13Nihaki vahabini ida ija'ari: 

—Kahojaki ida ija'ari kaijoni kidi'bai bikidafi'iki ibavini 
kaimoni. Hojaki ida 'bai ija'ari kaijonia o'oiki kaimoni — nihi 
ida ija'ari athini. Deus ija'ari-ra no'avini kihiki ida kaijoi, 'bai 
hiki. 'Bai arafiaki kaimoni kihirihi ida ija'ari kaijoni. Khaki bana 
ida mahi Deus ija'ari kaijoni, 'bai hiki-ra nihimavini kamahini. 
Deua binamonaha'iki ida ija'ari abononi, bikahinanikabakhiaki 
ida. Deus kani ida ija'ari abononi niha nini hahavi, oniani 
ida bivava'isohihivini hija: Makhira, kadagamo hiriki khama 
avaabononi avakavi'omakhamahi, niki kaimoni hirihi ida 
avaabononi. Niki ida Deus athi. 

14Hari. Deua bianahoki'iki ada akadika'da'di. Deus danona 
ariabono niha nini hahavi-ra anahokiki jaboni bana. 

15 Avarigaria koda ida avaabononi afohanana Cristo abono 
hoarani niha nina hahavi avihinanani. Ni-jahapa'itxiki ida Cristo 
kaija'ari hoarana Cristo niha nina hina kaba'i, gamo makhira- 
ra odoraoniki-ra vi'omavini. Ni-nikia okabadanipa'itxiki bana. 

16 Avarigaria koda ida makhira gamo nikia kahojaiki-ra vi'omavini, 
makhira gamo khama vaabono hoarani fori hiki. Deus athi 
kapapirani hari nava'isohijahakiki hari: 
“Makhira, gamo khama 
avakara'ina mani ida 
ija'ari abononi hoarani 
va'ora nihaja. 
Ija'ari abononi hoarani hi'iki ida vaabono.” 
Niki ida athi jiriki. 17 Akadika'da'di Jesus kania ija'ari abononi 
gahinai nihavini vani kidiania akaramisiki ida ija'ari. Ma'onahai 
hoarani fori hiki kaimoni ida ija'ari ma'onahani Cristo kania. 

18 Makhira, hari'a bana kadagamo hiriki khama avaabononi 
vakaviomakhama. Badani niki kania avakara'o'a jorakia bana. 
Nikia kabadaniha ada makhira, ovani oa niha nina-ra najahariha. 
Badani asohiriki hoariha ni-binajahariki ida makhira niha nina. 

19 Avarigaria koda ida avaabononi afohanana Ma'onahai Jahaki 
gorana fori hini. Ibaviki ada avava'ini bodinia. Deua bikarona'iki 
ada avakadiania. Ni-avakadiani ida avaabononi, Deus kani ida niha 
avakhanini hahavi. 20Cristo a'onira kapavakari'iki a'oni kidimoni 
avihini. Abini'ina vani a'onira naabosi'ara ada. Vava'aha bana ida 
avaabononi niha nini hahavi mahija hoariha-ra avakakodiavini, 
avakajoamoravini, oniani ida Deus jahana-ra avananokiavini hija. 


Akarai viahani va'isohihi hida 


1Hari. Ogathani'iki ida avakadina'dohi avaathini kapapirania 
hojaki. Hora avanana'dohivini hiki ida makhira kagamorina 
hojana jahani jaharini. Ha'a, jahaki ida makhira kagamorina 
hojana. 
2Namithabakhiaki ida hojai asohiriki makhira kidigamo 
hiriki khama vaabono vakaviomakhamavini, oniani ida 
makhira kagamohananani-ra najahaja. Jahaki jaboni ida gamo 
kamakhirahananani. 
3-4Makhira, kadagamoa binofihi ida iviomavini, ivioma 
bana. Makhira kani hirihi ida abono. Kidigamo kani ida. Gamo, 

kadamakhira binofihi ida ivi'omavini, ivioma bana. Gamo kani 
hirihi ida abononi. Kidimakhira kani ida. 

sHari'a avaabononi vaakaathirikhama bana. Hari. Va'ora 
onava'isohiki bana adani makhira, kidigamo khama. Avaabononi 
avakanava'isohikhamaki vahabini a'oni: 

—Jahaki ida ariabono akavi'omakhamaravini mahi ipohirikia 
mahija Deu-ra vara ani'avini afojahaki — avakhaniki vahabini 
a'oni. Ni-makhaniki ida avaabononi avakavi'omakhamaravini 
avahojani. Hari. Radahahi ida mahi ipohiriki avaabononi 
vakaviomakhama'iana bana. Avakaabokarihi vahabini ida mahi 
ipohiki avaabononi avakavi'omakhamaravini, oniani ida Jahari 
vahabini a'onira kaborovini hija bana. Avava'ini-ra kaboroki 
vahabini bana ada Satanás, makhira hoariha kania gamo okhani, 
gamo hoariha kania makhira okhana. 

6Hari. Ni-Deus hora honariavini onajiriki bana hida hihida 
va'isohihi. Hora va'ahavini kodiva'isohihia a'onira vara oni'avini. 
7Hovani ni-oagamona ohojaki. Okava'ibodivaraniki ida hofori 
avihini avahojani afohanana jahani. Kaba'i, ni-niki ija'ari hahavia 
vakaabokaki. Deus va'ora no'ahananaki adani kidija'ari hahavi 
danona. Va'ora no'aki adani vahoariha danona, vakaabokaja 
kaimoni ida avakararina vahojana afoha'oadaha. Va'ora no'aki 
adani kidija'ari vahoariha danona vakaabokaja kaimoni ida 
avakarana. 

sHari. Imakhinava, ima'inavi, kaariha, vara a'onira oni'a'imidiaki 
bana ho. A'onira onava'isohiki ho bana avakagamorini, 
avakamakhirarini avahojahaha'oadahani jahani, hofori avihini. 
9 Avanofivini arafiaki ida avakadimaisa-ra avavi'omavini, 
avakaabokajanariki ida avakadiva'inofinofi-ra avanadabavini, 
oniani ida avakagamoni avakamakhirani-ra najahaja. Ni- 
makhaniki ida avakagamoni avakamakhirani. Makhaniki ida 
makhira gamo-ra vi'omavini-ra kava'inofinofi'imarinivini-ra 
kava'ibodivaraniha'oadahavini. 

10Hari. A'onivani avakagamo'iki, avakamakhira'iki, a'onimaina 
vara a'onira oni'aki bana ho jaboni. Kodiva'isohihi hirihi ida 
varani vara a'onira oni'avini hiki bana. Deus kahonari mani 
ida kodivarani hija. Gamo, Deus a'onira honariavini hiki ida 
avakadimakhira-ra avanahojaharavini afohanana. 11 Gamo 
kidimakhira-ra nahojahavini-ra nofihi; kamakhirarini hojani 

Deua bihonariahi. Kamakhirarini hojani-ra nofirihi; kidimakhira 
kania joini Deua bihonariahi vaabono avakakariakakhamara 
kaimoni. Deus va'ora honariaki adani makhira vakadigamo-ra 
vakava'ipahiniravini, ni-va'ora vahonariaki ai vihina. 

12 Hari. Hovani a'onira oni'ahahaviki a'oni. Deus kahonari hirihi 
ida kodiva'isohihi. Vara oni'aki bana ada makhira Cristo kaija'ari 
hiki, kidigamo Cristo kaija'ari hiriki: Kadagamoa binofihi ida 
ihojani kidiania; hari'a inahojaha bana. 

13Vara oni'aki bana ida gamo Cristo kaija'ari hiki, kidimakhira 
Cristo kaija'ari hiriki: Kadamakhira binofihi ida ihojani kidiania; 
hari'a inahojaha bana. 

14Makhira Cristo-ra nofiriki, kidigamo Cristo-ra nofiki, ija'ari 
hoarani fori vihina mani ida Deus kaija'ari fori nihana hija. Deua 
bikapoariki ada makhira. Gamo Deu-ra nofiriki, kidimakhira 
Cristo-ra nofiki, ija'ari hoarani fori vihina mani ida Deus kaija'ari 
fori nihani hija. Deua bikapoariki ida gamo. Vakhanina vahojarara 
vaha; ni-Deus vakadisai bikapoariki vaha. Deus kani adani 
vakadisai. Vakadisai fori vihiriha adani Deu-ra vanofiriki vakadisai. 
Ni-Deus va'ora kapoariki adani nofina vihiriki vakadisai. 

15Gamo, Cristo kaija'ari i. Kadamakhira Cristo kaija'ari hirikia 
binofiki ida ihojajanarini kidiania, ba inahojaha. 

Makhira, Cristo kaija'ari i. Kadagamo Cristo kaija'ari hirikia 
binofiki ida ihojajanarini kidiania, ba inahojaha. Nini vani 
namithaja ida Cristo kaija'ari vakadiania; ni-nahina va'ora 
avadadamiki adani arigamina vahojana Deu-ra vanofiriki 
vakadiania. Deua binofiki ida makhira kidigamo khama vaabono 
avakavajahamisikhamavini. 

16Gamo, Cristo kaija'ari i. Ikaabokaki vahabini ida kadamakhira- 
ra iakodiavini, Cristo kania abono-ra gahinai nihara kaimoni 
akava'ijoana hira kaimoni. 

Makhira, Cristo kaija'ari i. Ikaabokaki vahabini ida kadagamo- 
ra iakodiavini, Cristo kania abononi gahinai nihaja kaimoni 
akava'ijoani hira kaimoni. 


Ahokina oadani Deus athi-ra anaabavini 


17Hari. Vara a'onira oni'ahahaviki bana a'oni. Nimania 
hida kodiva'isohihi Jesus kaija'ari avajoronioniki-ra va'ora 
oka'ojomo'ivini athini. Avakadimahi niha ninini-ra avavahojavini 

Deus a'onira kaboa'ivini kari vani asia vavahoja bana ida 
avakadimahi nini. Siikosida karajomihia avakarajomihi, 
avakarajomirihi, ija'ari kapavakarivahaki, kapavakarivahariki 
avihihi, nimania ida avakadimahi, asia vavahoja bana. Ni- 
makhaniki avavahojavini. Cristoa binaibavijaha'iki ida 
avakadimahi niha ninini-ra avavahojavini. 

18Cristo kaija'ari hina-ra kapoarivini viahania makhira 
bivahojahi ida siikosida karajomihi asafia, hari'a bikaijo'ava ida 
rajomi-ra anivini, nokiajanaria kaimoni. Makhira hoariha Cristo 
kaija'ari hina-ra kapoarivini viahania bivahojarihi ida siikosida 
karajomihi asafia, hari'a siikosida karajomihia karajomiva. 19Ni- 
Deua bikava'ibodiki ida siikosida karajomihi makhira bivahojavini 
bivahojaravini. Deua binofi'oamanija ida athi vanaabavini 
afojahaki. 20 Jakaho Cristo kaija'ari hahavi vakadimahi- 
ra vavahojava Deus va'ora kaboa'ivini kari, vakarajomina 
vakarajomirina vahojava kaho. 

21 Hari. Deus a'onira kaboa'ivini kari ka'da'di kahonai abono 
kapavakarivahaki avihimanija? Hari'a avakava'isokoni bana 
ida nikia avakahojaini. Ka'da'di vahabini a'onira va'ahaki bana 
a'oni avaraihotani, vakapoari bana ida athi mahija gathaki fori 
avihijanaravini. 

22 Hari. Ka'da'di kani hina kaba'i ada honai abono 
kapavakarihaki, Cristoa bikaboa'ivini kamahini kidija'ari hira 
kaimoni, oniania ka'da'di kahonai abono kapavakarivahaki fori 
nihajanarina hija. Cristo kani ada. Hari. Nimanira ada jaboni 
makhira hoariha gathariki. Cristoa bikaboa'ivini kamahini 
kidija'ari hira kaimoni, oniani ida Cristo kahonai abono 
kapavakarivahaki nihana hija. Cristo kani ada. 

23Cristo amana ahovari'ini a'onira kapavakari'iki a'oni. Cristo 
kani a'oni. Hari'a avaabononi vava'aha bana ija'ari kahonai 
abono kapavakarivahaki avihi'ianani. 240igamina, Deus kania 
avarajahamisini vani vavahoja bana ida avakadimahi. Deus 
a'onira kaboa'ibiininivini vani vavahoja bana ida avakadimahi 
avakapavakarivahani avakapavakarivaharini. 


Akarai viahani va'isohihi hoariha hida 


25Hari. Avaathini kapapirania hora avanana'dohi'iki a'oni 
makhira kagamoriki, gamo kamakhirariki hiki kavaranihia. 

Ni-Jesus hora nanamithavini hiki ida honari a'onira 
onava'isohivini hiki kaimoni. Kaba'i, aonira onava'isohiki bana 
ho kodiva'ibodivarania. Deus hora va'adi'iki ho. Kidibadani abono 
ohi'iki ho, oniani ida kodiva'ibodivarani-ra avavakaijokavini-ra 
najahaja bana. 

26-27 Namithaki bana ida mahi jahariki ija'ari hahavi vakadiania. 
Oniaroa, okava'ibodivaraniki ada makhira kagamoki kagamoriki. 
Jahaki ada makhira kagamoki kidigamo-ra vahojahaha'oadahavini. 
Hari'a binahojahava bana. Jahaki ada makhira kagamoriki 
kagamorina hojahaha'oadahana. Hari'a gamo-ra nako'diva bana. 

28Ni-makhaniki ida imakhinava kagamona. Ni-makhaniki ida 
ima'inavi kamakhirani. Va'ora onofiki adani imakhinava, ima'inavi 
vihiki-ra ova'adivini, oniani ida a'onira onava'isohivini hija mahi 
jahariki khani viahania. Makhira kagamoriki kamahi jahariki 
bana. Makhira kagamoki kamahi jaharini arafiaki bana. Mahi 
jaharini oadani makhira bikava'ibodivaranibakhiaki ida kidigamo, 
kidisai vihiki-ra va'ora akadava'avini. 

29 Kodivarani hiki ida mahi anokhomini amaakarini. Jorakia 
kama'daki bana ida mahi jahariki ija'ari hahavi vakadiania, oniani 
ida a'onira onava'isohivini hija bana: Ni-nahina binadabaki ada 
makhira kagamoriki Cristo kabadania kabadanina. Makhira 
kagamoki jaboni Cristo kabadania kabadaniki ada. Jahaki ida 
Cristo kabadani dabarini-ra va'aharavini. 

30Jahaki ida ija'ari asaraki abarariariaki, ija'ari va'ini mokara 
niriki fori hini, va'ini mokara ninia binadabaria kaimoni ida Cristo 
kabadania kabadanini. 

Jahaki ida ija'ari khaii niki haha nini, ija'ari khaii niriki fori hini, 
kidikhaiinia binadabaria kaimoni ida Cristo kabadania kabadanini. 

Jahaki ida ija'ari kidinahina-ra kapavakariki, ija'ari kanahinariki 
fori hini, kidinahina binadabaria kaimoni ida Cristo kabadania 
kabadanini. 

31 Jahaki ida ija'ari nahina hahavi araboa hojakia abononi bada 
vani'avini, ija'ari va'ini soko iniriki fori hini, kidibadania binadabaria 
kaimoni ida Cristo kabadania kabadanini. Jorakia radahaki ida ija'ari 
vakadimahi niha ninini hidakaba'i araboa vavahojaki. 

32Ọnofiki ida avava'ini soko inirini avahojani. Oigamina, 
makhira kagamorikia bikava'ibodivaraniki ida Deus kabadania 
kabadanina, Deus va'i-ra khai ni'avini-ra nofivini. 

33 Makhira kagamoki vani ada nahina araboa hojaki-ra 
kava'ibodivaranira. Binofiki ida kidigamo-ra kaijahitavini. 
Kidigamo-ra khai ni'avini mani ida nahina bivajahaki-ra bada 
nj'avini hija, 34oniani ida va'i akanara'banahanakhamani hija. 

Hari. Gamo kaariha hiki, ima'inavia jaboni bikava'ibodivaraniki 
ida Deus kabadania kabadanini. Binofiki ida kidimahi hahavi, 
kidibadani, kidivarani hikia Deu-ra no'avini. Deus kaimoni ka'oa 
ida abononi ma'onahani hiki. 

Gamo kamakhiraki vani ida nahina araboa hojaki-ra 
kava'ibodivaranija. Gora bodinia badani-ra kava'ibodivaranija. 
Kidimakhira-ra khai ni'avini mani ida nahina bivajahaki-ra bada 
ni'avini hija. 

35A'onira oakodiavini kaimoni ida kodivarania a'onira 
onava'isohivini hija. Ni-onofiki ida a'onira onadabaki fori ohina. 
Kodivarani hirihi ida avarakarani-ra okaabanivini. A'onira 
onava'isohiki bana ho: Bada vani'a bana ida badani asohiki, badani 
Deua binofikia avakabadanini. Avaabononi vavani'ahi bana Deus 
kania mahija kidibadania avakabadanijahakivini. 

36Vara va'ora oni'aki bana adani vakamaisaki afohanana. 
Makhira kidimaisa khama vaabono vakanava'isohikhamavini hiki 
ida avaakarana-ra vanofijanaravini. Naothinia maisa abono-ra 
kava'ibodivarani'ianaki: 

—Ni-asohiki ida kodimaisa-ra okaijahitaravini, ovahojaravini 
jaboni. Onofivini arafiaki ida kodimaisa-ra ovi'omavini. Ni- 
okaabokajanaki ida okava'inofinofivini oakadaivini — niha ada 
maisa, oniani ida kagamona najahani hija. Ni-makhanirihi ida 
avakarana. 

37 Maisa hoariha bikava'ibodivaraniki ida kagamona 
asohimisijanarini. Ni-nahina biavadadamiki ada maisa 
kagamona kagamorina. Ni-arafiaki ida kidimaisa-ra viomavini- 
ra nofivini. Bikaabokaki ida binofivini biakadaivini. Ovari ka'oa 
bikava'ibodivaraniki ida kagamona-ra nofijanaravini, oniani ida 
kagamorina najahani hija. 38Jahaki ida makhira kagamona. Jahani 
arafiaki ida makhira kagamorina hojana. 

39Vara va'ora oni'aki bana adani gamo. Deus kava'isohihia 
biva'ahariki ida gamo makhira hoariha-ra kanamakhirahavini, 
kidimakhira ka'oa hokina oadani. Kidimakhira abini'ina 
naothinia, akaja'dihini-ra nofihi; kamakhira'ianahi. Asohiki ida 

Cristo kaija'ari-ra kanamakhirahavini. Ni-asohiki ida makhira 
Cristo-ra nofiriki-ra kanamakhirahavini. 40Khaii niki ida gamo 
kamakhira'ianarini hojani. Nimania ida okava'ibodivaraniki. 
Oabono okava'ibodivaranivini hiki jaboni ida Ma'onahai Jahaki 
ova'i-ra nahonariahihivini. 


Deus amovana kanava'igani ko'baini kavaranihi 


8 1 Hari. Ogathaniki ida avakadina'dohi hoariha. Vara 
ovani'aki bana ida baimana ija'ari vakadideus amovana-ra 
vakanava'igavini hiki. Ka'oa hiki hida ija'ari vakadivarani: 
“Harivani hahavi avahojaki ida ogahai, 
aogaja kaimoni ida asohiki asohiriki.” 

Nikia vakavaraniki adani. Kaba'i, ni-ija'ari-ra kakodiaki ida ogahai 
hahavi. Ija'ari ogahai araboja kama'daki-ra vahojahi; abononi 
vaboraborahahi. Ija'ari Deus aagahai-ra vahojahi; hoariha-ra 
nakaidivahi, biakodiahi ida Cristo-ra vakaijokavini avijavani. 

2Ija'aria bikava'ibodivaranihi ida nahina-ra ogavini; ni- 
biogahahavi'iaki kaho ida nahina biogaki. Asia hojaki ida biogariki. 
3Deu-ra anakaidivahi; haria ogaha, kidiania aajahamisihi jaboni. 

4Hari. Vara ovani'aki ida baimana ija'ari deus amovana-ra 
vakanava'igavini hiki. Jahamanija koda ida arihavini ariharavini? 
Ija'aria vakavarajomiki ida vakadideus deus amovana. Aogaki 
ida deus hirini deu-ra avanamovavini. Aogaki ada Deus hoarana 
ka'oa hojana. 5Įja'ari vaipohiki va'ora vakajari'dariki adani deus 
vaipohiki arabo, nama hikia vahojaki. Va'ora vanaoninanavini 
“Kodideus”, “Kodika'da'di.” 

6Harivani akajari'dariha ada Deus hoarana ka'oa hojaki. 
Akadiabi'i ada. Hahavi namonahava abono ada. Haria nahokiki 
ada Deus. Hojaki ada ka'da'di ka'oa hoarana Jesus Cristo. 
Ovaria binamonahahahavi'iki ida nahina hahavi hoja'iki, 
bikahinanikahaha'oadahaki ida. Haria no'avini hiki ida akadimahi. 

7Ni-ija'ari hahavia aviga'iaki ida Deus hoarana ka'oa hojana. 
Cristo kaija'ari vahoarahanana Cristo-ra avigavini viahania 
vakanamasivi'iki ida deus amovana. Cristo kaija'ari vihi'ina 
kaba'i, baimana-ra vahavini deus amovana ko'baini vavanihaki 
ida. Aviga'iarihi kaho ida baimana havahani asohini asohirini, 
oniani ida vahavini naothinia vava'i nakaabanahahani hija, 
vakava'ibodivaranivini hija asohirini vahavini. 

8Baimana havaharini ni-haria anajahamisiki Deus kania. 
Baimana-ra arihavini ni-haria kakodiaki jaboni Deus kania 
aajahamisina. Ni-makhaniki ida akadimoni arihavini. Ni- 
makhaniki jaboni ida ariharavini. 

9Avaabononi avakava'igairi bana. Makhanirini kaba'i 
ida baimana niki-ra avahavini, hari'a avaigamini Cristo-ra 
vakaijokajahakiriki-ra avana'diraki fori vihi mahija deus amovana- 
ra khai ni'a'ianaravini. Bikava'ibodivaranivini oadani ida hi'ida 
baimana havahani asohirini, ni-jahaki ida avahavini. 

10Rajomi kavaranihia okavaraniki bana ho. Vakava'ibodivarani 
bana ida ija'ari Cristo-ra vakaijokajahakiriki. A'onivani 
avarigaki ida baimana ija'ari vahoariha vakadideus amovana-ra 
vakanava'igavini havahani makhanirini. Avaigaminia ni-biogaki. 
Binokihi ida avi'baini deus amovana khai ni'ani kagorani bodinia, 
bikava'ibodivaraniki ida bana makhanirini kidimoni hini havahani. 
Deus amovana deus ka'oa bivanihavini oadani, ni-asohiki kidimoni 
hini ida havahani. 

11 Avaigamini ada Cristo-ra vakaijokajahakiriki. Abini'iki ada 
Cristo kidimoni hina Ibavi Jaharika'oakia okharara kaimoni 
ada avaigamini. Avakadi'ogahaia biana'diraki fori hiki ada. 
Avahavini binokihi, ovaria bihavini binofihi jaboni. Nini vani bada 
bini'aja ida va'i nakaabanahahani hi'iki, oniani ida avaigamini- 
ra avanapohimajavini hija. 12Ni-asohiki ida avakadibadani 
avaigamini kania. Avakahida'iki fori hiki ida avaigamini Cristo- 
ra vakaijokajahakiriki va'i kaabanahahania. Avaigamini-ra 
avanamakhani'avini vani bada avani'a'ia ida badani asohiriki 
Cristo kania jaboni. 

13Hari. Jokoa oigamina-ra okabororihi badani asohiriki-ra 
namonahavinia. Jokoa oharihi ida baimana oigamina kakaaji hiki. 
Ni-hoaranija ohajanarihi bana ida, onapohimajajanarara kaimoni 
ada oigamina. 


Jesus athi avaadahaoniva abono varani vihina 


9 1Įja'ari gathavahariki fori ohiki ho. Jesus athi avaadahaoniva 

abono ho, hora karona'iki ada. Onoki'iki ada akadika'da'di 
Jesus. Kidibadania okabadanina vani Jesus monina jahakia a'onira 
okanamoni'iki ho. Avakamithavini vani Jesu-ra avavakaijokahi, 
oniani ida kodibadani abani a'onira nihaja. 

2Vahoariha vahabini Jesus athi avaadahaoniva abono ohirina- 
ra vakahiki ho. A'onivani avarigaki ida Jesus athi avaadahaoniva 
abono ohina. Vara ovani'a'iki ada Jesus avakadiania. Avagathani'iki 
ada avakadika'da'di hina, oniani ida Jesus athi avaadahaoniva 
abono ohina-ra avarigavini hija. 

3 Vahoariha hora vakanavaranihavini hiki ida Jesus athi 
avaadahaoniva abono ohirina. Nimania hida oabono ovajari'davini 
athini: 4Jesus athi avaadahaoniva abono ohina mani ida 
kodibadani abosini 'baia ogahinana-ra nasohija. 

Ss Jesus athi avavaadahaoniva abono vahoariha, Pedro, Jesus 
kakajo'o vihiki va'ora avavikhaki adani vakadigamo va'ora 
vavaipohihara kaimoni. Asohiria koda ida vakadihojaia 
okahojaina? 

6Va'oaniaro ni-bada vakhaniki vasa'a vaabono 
vakava'ogajarihara kaimoni. Vagahinaki adani vakainamokia. 
Avanofimanija koda ida Barnabé khama bada akhanina asa'a, 
ariabono akava'ogajarihaja kaimoni? Ni-niki asohiki. 

7Haria okavarajomivini hiki bana ada sorara. Ni-sorara abono- 
ra kaijahitaki. Kidika'da'di vania bikaijahitara ada sorara. Hari. 
Rajomi hoariha hida. Uva avani-ra rakhaikia bihaki ida kidihi'ai 
bononi. Ni-bikapavakariki ida ihi'ai birakhaiki bononi. Ovilia 
akadava'ava abonoa biko'aviki ida ovilia kajoho kaa'bani. Ni- 
biakapavakariki ida joho kaa'bani. Kodivarani vihiki adani Jesus 
kaija'ari Jesus athi avaadahaoniva abono-ra va'ora vakaijahitavini 
asohini. 

8Avarigajahakiki ida kodirajomi sorara, uva avani-ra 
rakhaiki, ovilia akadava'ava abono vihiki. Avanokibakhia'iki ida 
vakadibadani abani vagathanivini vakapavakariravini. Onivani 
fori hija jaboni ida Deus kava'isohihi jiriki haria nava'isohi'iki, 
ija'ari vakadibadani abani-ra vagathanivini. 

9Moisea binajiri'iki hida Deus kava'isohihi: 

“Ivaadahaki ada 'daama 
kahidari trigo namania 
bikada'aha'ahaja kaimoni ida trigo 'ba'dani, 
hari'a bana idabo ida 'daama kahidari bono 
mahija trigo itxani-ra 
havini.” 
Niki ida Deus kava'isohihi. 

Hari. Deua bikava'ibodiki ada 'daama kahidari, haria 
kava'ibodiki jaboni ada. 10 Varani arihina vani ida Deua vara 
bivani'aja. Deus kava'isohihi jirikia hojaki ida haria kajoamoraki 
kaimoni, oniani ida ija'ari kidibadani abania gahinani-ra nokhavini 
hija. Bada vakhaniha adani siroi-ra vanamonahaki, rakhajahi 
bononi-ra vanajoroniki khama. Vanokhaki ida vakadibadani abani 
bononi pitani-ra vagathanivini kasiroiki kania. 

11 Harivani arakhai'iki fori hiki ida Deus athi jahaki avava'ini 
bodinia. Asohiria koda ida avakadiania haria avakaijahitavini-ra 
anokhavini? Akadibadani abani fori hiki ida haria avakaijahitavini. 

12 Vahoariha Cristo monina jahakia vakavaranibakhiakia 
vanokhaki ida vakadibadani avakadiania avanaabosivini. 

Asohiki ida va'ora avanaabosivini. Asohini arafiaki ida haria 
avanaabosivini jaboni. Asohini kaba'i ida haria avanaabosivini, ni- 
nahina a'onira akanikhariaki. Ni-anofiki. Abosija vaha ida Cristo 
monina jahakia akavaranina; Deu-ra avigariki vakhaniki vaha: 

—Ni-anofiki ida vaathi akamithavini. Vanofiki ida va'ora 
akaijahitavini — niki vania vakavaranira vaha adani. Ni-anofiki 
ida Cristo monina-ra mitha avani'avini-ra anadabavini, oniani ida 
ariabono akava'ogajarihavini hija. Ni-anofiki ida avakadinahina-ra 
agathanivini. 

13 Avarigaki ida varani vihina bada vakhaniki Deus khai 
niana kagorania vakadi'bai-ra vagathanivini. Makhira Deu-ra 
kanava'igavini hiki ida igitha abononi altar namania, bigathaniki 
jaboni ida igitha imani pitahatahaki pitani hoarani. 14Onivani fori 
hija ida Deua binofiki akadiania. Ija'ari Cristo monina kavaranihia 
kabadanibakhiahi; asohihi ida kidibadani abosini-ra gathanivini, 
abononi kaijahitavini hiki kaimoni. 

15Asohini kaba'i ida avakadiania bada onina-ra avanaabosivini, 
ni-onofiki ida hora avanaabosivini. Kodivarani hirihi ida hora 
avanaabosivini asohini. Ni-nirihi ida a'onira okajirihivini. 

Vaïami hora naabinija vaha; ni-onofiki ida avakadinahina-ra 
okanikhariavini avakadiania. Ni-makhaniki ida kodibadani 
abosirinia oabono khai oni'avini. Ni-ova'ahaki ida ija'ari oabono 
khai oni'avini-ra nadabavini avakadinahina hora naabosivinia. 
16Cristo hora honariavini hi'iki ida athi oavaadahaonivini; 
oavaadahaonimani'ihi. Ni-nahina kaimoni ida athi onaabavinia 
oabono ovaboraborahavini. Cristo monina jahakia okavaranirija 

vaha; jahariki vaha ida kodimoni. 1? Hovani ka'oa Cristo monina 
okavaranina-ra onagathogathoja vaha; kodivarani abosini-ra 
onokhamanihi vaha. Ni-onagathogathoki. Deus vani ada hora 
nagathogatho'ara kidivarania okavaranina, oniani ida Cristo 
monina hora kanavaranija. 

18 Nahina mani ida kodibadani abosini hija? Khai oni'aki ida 
nahina-ra okanikhariaravini Cristo monina jahakia okavaranina. 
Asohini kaba'i ida Cristo monina jahaki-ra oavaadahaonivini 
kabadanihi abosini-ra ogathanivini, okaabokaki ida oabono 
okaathirivini. 

19Makhira kapavakarivahariki ho. Ni-nahina hora avadadamiki 
kodibadania. Kaba'i, ija'ari hahavi vakadihonai abono 
kapavakarivahaki fori ohiki ho. Oadodoki fori ohiki ho va'ora 
oakodiavini adani ija'ari vaipohiki Cristo-ra vavakaijokavinia. 

20Onofiki ida judeus kaija'ari-ra va'ora oakodiavini Cristo- 
ra vavakaijokavinia, oniani ida vakadiania ohojana oadani 
vakadikaajia hora kanahojai'ianaja. Ni-Deus hora honariajanaki 
va'isohihi jiriki Moisés va'ora nava'isohi'bo'davini hi'iki-ra 
onaabavini. Judeus kaija'ari Cristo-ra avigariki asia vanaabaki ida. 
Vahararana ohojana oadani Deus kava'isohihi jiriki-ra onaabavini 
hiki Cristo kaija'ari vihina-ra vanofira kaimoni. 

21 Hari. Judeus kaija'ari vihiriki vahararana ohojahi, va'oaniaro 
maina fori ohihi. Vavahojarihi ida va'isohihi jiriki judeus kaija'ari 
vanaabaki, oniani ida va'isohihi jiriki-ra okava'ibodiravini 
hija. Onofiki ida judeus kaija'ari vihiriki-ra va'ora vaakodiavini 
Cristo-ra vavakaijokavinia, oniani ida Deus kava'isohihi jiriki-ra 
okava'ibodiravini hija vakadiania ohojana oadani. Kodivarani 
hirihi ida Deus kava'isohihi-ra onaabaravini. Cristo kava'isohihi 
oamani ida onaabaja. 

22Cristo-ra vavakaijokajahakiriki vakadiania ohojahi; va'oaniaro 
maina fori ohihi. Onofiki ida va'ora oakodiavini vajari'darina 
kaaraja kaimoni. Nimania hida kodihojai. Ija'ari vakadiania 
ohojana vani va'oaniaro fori ohija, okaabokaja kaimoni ida 
vahoarahanana va'ora oakava'ijoavini. 

23 Onina vani oakodiaja ida Jesus Cristo monina jahaki 
akarafarakhamani. Vahoariha vagathanivini kamahini ida Deus 
kanahina jahaki Jesus monina jahaki haria nava'iponihahavivini 
hi'iki. Onofiki ida ogathanivini jaboni vakadiania. 

24Hari. Okavarajomiki ida 
akadibadani Cristo kaimoni 
hidiaja ija'ari ki'darahaki 
fori hini. Ija'ari vaipohiki 
vaki'darahaki vaagathanija 
kaimoni ida kajamari. Avarigaki (1 Coríntios 9.24-25) 
ida ija'ari hoarani ka'oa 
kajamaria gahinani. Oniaro miro'a akhano'iki, ki'darahihi joraki 
vahoariha vakadiki'darahihi jorani-ra aradaki. Deus a'onira 
honariavini hiki vakadiki'darahihi fori hini hida avakadibadani. 
Vanadano bana ida avakadibadani mahija nahina jahakia 
avagahinani hiki kaimoni-ra avagathanivini. 

251ja'ari kaki'darahinofiki ki'darahabakhiaki abononi 
nadanovini a'ba'diki. Abononi kaathirivini hiki ida nahina hahavi 
kidiki'darahihi jorani nadabani hiki. Binofiki ida kajamari-ra 
kagathanivini, akara'okhojorakini kaba'i. Harivani aki'darahaki fori 
arihiki hari, agathanija kaimoni ida nahina jahaki a'bo'daki. Mahi 
anokhomiriki vania hojaja ida agahinana hi'iki. 

26Hovani oki'darahajorakiki fori ohiki ho hagihi oviaha hojaki-ra 
oanikhavini, homiro'a oakhanoja kaimoni anokhomini kania. Hari. 
Onofiki ida ija'ari vahoariha Cristo-ra vanofivini-ra oaradavini. Ni- 
onofiki ida ogahinana hiki kaimoni-ra oragarivini. 

27 Hari. Okaathiriki ida oabono hojai asohiriki-ra 
kava'inofinofivini. Oabono odavini fori hiki ida oabono onasohivini. 
Oavadadamiki ida oabono Deus athi-ra naabavini. Deus athia 
vahoariha-ra va'ora onava'isohivini naothinia, ni-onofiki ida Deus 
hora nava'isohivini bana: 

—Paulo, ni-onofiki ida kodija'ari nasohiva abono ihijanarini. 
Ni-iogaki ida iabononi inasohivini — ni-nikia Deus vara hora 
ni'avini-ra onofiki. 





Deus amovana kavaranihi 


10 1Hari. Oigamina, onofiki ida akadija'ari avikhananavaki 

varani vihina-ra avakava'ihokivini. Oniaro kari Moisés 
kania vaadahaki adani. Amasia vaadahana oadani bahi vaforiki 
vanamana hojahaha'oadahaki. Va'ora kamokhini'iki ada bahi. 'Dako 
Nadarakia avikafiani'ina arabo foraki namania. Ni-vamakhaniki 
adani ija'ari hahavi. 

2Hari. Jesus akadika'da'di hina karajomini kaimoni ida kanai. 
Onivani fori hija ida namitha'iki vakadiania. Avikasiaga'ina 
bahi vaforiki naothia, avikafianina 'dakoa, vakadikanai fori hiki 
ida. Vakadika'da'di Moisés athi-ra vanaaba'avini mani ida kanai 
karajomini fori hikia va'ora kanarajomihahavija. 

3 Va'oaniaro hahavia vaha'iki ida 'bai kiivi fori hiki Deua 
bikarona'iki. #Vi'avihahavi'iki jaboni ida paha Deua bikarona'iki. 
Paha ja'di kania khaonani'iki vi'avibakhia'iki. Deus va'ora no'avini 
hi'iki ida ja'di, paha hiki. Cristo fori hiki ida hi'ida jadi paha 
bivikhaonaniki kani. Vaadaha'ina amasia va'ora vaipohiha'aha ada 
ja'di fori hiki Deua bikarona'iki. 

5Hari. Namithahahavi'iki ida vakadiania vara ovani'a'iki, 
kaba'i, ni-Deua bivajaha'iki ida vakadihojai, oniani ida akadija'ari 
avikhananavaki vaipohiki-ra amasia va'ora naabini'ia. 

6Hari. Jahaki ida vakadiania namitha'iki-ra 
akava'ibodivaranivini, va'oaniaro fori arihiria kaimoni. Va'oaniaroa 
vakava'inofinofibakhiaki ida nahina jaharika'oaki. Deus haria 
kaabanivini hi'iki ida Jahari kahojai-ra akava'inofinofiria kaimoni. 
7Ni-jahapa'itxiki ida deus amovana-ra akanamasivivini. Deus athi 
kapapirania hojaki ida varani vihina: 

“Vakavaihinikaki ida deus amovana. 
Vavithiriama'ona vi'bai'aha. 
Naothinia vigaa'aha 
vikhajo'aha. 
Khai vani'aja kaimoni ida deus amovana 
vanamonaha'iki. 
Gamo-ra vananofinofifiahavini vaabono vakaviomakhama'iki adani.” 
Niki ida athii. 

8Ni-asohipa'itxiki ida makhira vakadigamo vihiriki khama vaabono 
vakaviomakhamavini jaboni. Nikia vakabadanina mani ida vaipohiki-ra 
vaora naabini'ia. Mahi hoarani 23 mil ija'ari vaipohina jorakia vaabini'iki. 

9Hari. Ni-asohipa'itxiki ida Deu-ra akaijo'a'imarinivini, aogaja 
kaimoni ida akadihojai bivajahariki abosini-ra karonavini 
karonaravini. Nikia vakabadanina vani makha vaipohiki va'ora 
naabini'ara adani ija'ari vaipohiki amasia. 

10Hari'a bana Deu-ra vaka'da'digaria mahija ija'ari 
avikhananavaki fori avihiravini. Ija'ari vaipohiki Deu-ra 
vaka'da'digaria'iki; ma'onahai Abinia oniki va'ora nihima'iki adani. 

11 Hari. Jahaki ida vakadiania namitha'iki-ra 
akava'ibodivaranivini. Oniaro kari Moises kohana binajiri'iki ida 
varani vihina haria kaabaniki, ariabono aka'ojomo'ija kaimoni, 
va'oaniaro fori arihiria kaimoni. Amaakariki ida mahi anokhomini 
araboja. Arihokina oadani anokhaki ida mahi kharonisiagaki. 

12 Va'ini ogairiva bana ida ija'ari abononi kava'ibodivaraniki 
gaaki fori hini, danova ida Cristo-ra vakaijokavini mahija badani 
Deua bivajaharikia kabadaniravini. 13 Avava'ini kaborohirohi hini 
vani vakava'ihoki bana ida ija'ari vahoariha vava'i kaborohi vihina 
jaboni. Nahina jahariki namithaki avakadiania, onivani fori hiki 
ida namithaki vakadiania. Deus a'onira nava'iponivini hiki ida 
avava'ini kaborohirohi hini arafiani-ra va'aharavini. Avava'ini 
kaborohi hini kamahini a'onira nadanoki ada Deus, avakaabokaja 
kaimoni ida Jahari athi-ra avanaabaravini, avaraihotaja kaimoni 
Jahari katapajo fori kihikia. 

14Hari. Oniaroa, kodiva'ahi, a'onira onakaidivaki ho. Avakara'o 
bana ija'ari deus amovana-ra vakanamasiviki vakadiania mahija 
vakadihojaia avakahojairavini. 15Įja'ari kodivarani nahina nini-ra 
ogaki-ra vara oni'avini fori hiki ida a'onira vara onfavini. Aonivani 
jaboni vakava'ibodivarani bana hida oathi, avarigaki kaimoni ida 
asohini. 

16Hari. Vakava'ibodivarani bana ida vinho bavini hoarani 
ajoronina kania hojaki. A'avivini viahania Deu-ra ani'avini: 

—Deus, ijahaki i. Haria ino'avini hida vinho ama karajomini 
kaimoni — akhani'iki hari. Akava'ihokiki ida Jesus 
amana ahovari'ini, haria najahavini afohanana, ariabono 
akanakaramisikhamahahavija kaimoni a'avijabanavinia. Pão 
kahoarani-ra aagathanivini vani akanapitahatahavini akava'ihokija 
ida Cristo abono ahahakaraho'ini, haria akava'ijoaki kaimoni 
afohanana, ariabono akanakaramisikhamahahavija kaimoni pão-ra 
akahajabanavinia. 

17Pão kahoarani-ra akahajabanavini mani ida ija'ari abononi 
hoarani fori haria nihaja jaboni. Ija'ari vaipohiki arihina 
kaba'i, akahaki ida pão kahoarani, oniani ida ariabono 
akanakaramisikhamavini hi'ia. 

18 Vakava'ibodivarani bana ida judeus kaija'ari vakadihojai. Ija'ari 
igitha abononia Deu-ra kanava'igavini vani pitahani aha'diki altar 
namania, pitahani hoariha sasidotxia vahaki kaimoni, pitahani 

hoariha ija'ari Deu-ra kanava'igaki kaimoni. Judeus kaija'ari 
vaabono vakanakaramisikhamavini hiki ida igitha abononi Deus 
kanava'igana hiki havahani. 

19Nahina mani hida kodivarani hija? Kodivarani hirihi ida deus 
amovana kania deus hojana. Ni-nahina kaimoni hiki ida deus 
amovana. Ni-nahina kaimoni hiki ida 'bai ija'aria vanahojaki deus 
amovana viahania. 

201ja'ari deus amovana-ra kanamasivikia binaibavihi ida igitha 
abononi deus amovana-ra kanava'igavini viahania. Kodivarani hiki 
hida baimana Deus ka'oa kaimoni hirini. Jahari kahonai abono 
vanokiariki vakadimoni ida. Ni-onofiki ida Jahari kahonai abono 
vanokiariki khama avaabononi avakanakaramisikhamavini. 

21 A'aviki ida vinho Jesus kaija'ari vajoroniki vakadiania. Ni- 
asohipa'itxiki ida copo hoariha daiki deus amovana viahania 
hojaki-ra a'avivini jaboni Jahari kahonai abono vanokiariki 
vaviaha. Akahaki ida pão kahoarani kapitahatahaki. Ni- 
asohipa'itxiki jaboni ida 'bai-ra arihavini Jahari kahonai abono 
vanokiariki vaviaha hojaki. 22Anofimanija koda ida Deu-ra 
anaihamahivini, Jahari-ra vakavaihinikavini kania arihojana? 
Iniani. Adanona Deus danona-ra aradamanija koda? Iniani. 


Va'ora vakava'ibodivarani'a adani vahoariha 


23Nikia vakavaraniki adani ija'ari: 

—Bada ani'ava ida hahavi anofiki — vakhaniha. 

Ka'oa hini kaba'i ida vakadivarani, ni-badani hahavi asohikia 
akabadaniki kaimoni. 

—Bada ani'ava ida hahavi anofiki — vakhaniki adani. 

—Ni-badani hahavi ija'ari-ra kakodiaki — oniki ho. 

24Ni-asohiki ida akava'ibodivaraniha'oadahavini ida nahina 
jahaki anofiki akadimoni hini. Asohiki ida ija'ari vahoariha-ra 
va'ora akava'ibodivaranivini nahina jahaki vakadimoni jaboni. 

25Hari. Ni-makhaniki avakadimoni hini ida baimana 
kapavakarivahaki-ra avahavini. Hari'a bana vanana'dohi: Hihida 
baimana deus amovana viaha hojamani'ia koda hida? Hari'a 
vanana'dohi bana mahija avarigaravini. Avarigaravini mani ida 
avava'ini-ra kosakhamaravini hija. 26 Deus athi kapapirani haria 
nava'isohivini: 

“Deus kani ida arabo, 

hahavi araboa hojaki hiki.” 
Niki ida athii. 

27Ija'ari Cristo-ra ogariki a'onira kaboa'ivini kidiania avi'baini, 
avarikhani-ra avanofihi; avarikhahi. Vaha bana ida 'bai 
avaviahania binahojaki. Hari'a bana vanana'dohi ida baimana deus 
amovana kanava'igana hini mahija avava'ini-ra kosakhamaravini. 

28-29Tja'ari vahabini a'onira nava'isohivini hiki ida baimana deus 
amovana kanava'igana hi'ini. Oniania, hari'a vaha bana mahija 
a'onira nava'isohiki va'ini-ra kosakhamaravini. Makhanirini kaba'i 
ida havahani, kidimoni hini ida baimana havahani asohirini, 
oniani ida avahavini anasohirini hija. 

Hora avanana'dohiki vahabini a'oni: 

—Kidiva'ikaabanahihia biva'ahariki ida hi'ida havahani. 
Kodiva'ikaabanahihia ni-bivamakhaniki ida havahani. Nahina 
mani ida oharavinia oabono ova'aharavini hija? Jokoa 
onamakhanirihi ida kidiva'ikaabanahihi. 

300'baina viahania Deu-ra khai oni'abakhiavini hiki ida 'bai hora 
no'avini hi'iki. Deu-ra khai oni'avini hi'iki ida 'bai oha'iki. Asohimanija 
koda ida oabono okaathirivini 'bai hoariha kakaaji hiki? Hoariha hora 
kanavaraniharavini kaimoni mani ida oabono okaathirivini hija. 

31 Avi'baini, nahina-ra avi'avivini, badani hoariha-ra 
avanamonahavini; Deus jahana-ra vananokia bana mahija 
vahoariha avakadihojai-ra vanokiki Deu-ra khai vani'avini. 32Hojai 
asohikia vakahojaiha'oadaha bana judeus kaija'ari vaviaha, judeus 
kaija'ari vihiriki vaviaha; Jesus Cristo kaija'ari vaviaha jaboni 
mahija hojai asohirikia va'ora avakabororavini. 33Hofori vihi 
bana. Onofiki ida kodihojai, kodibadani hiki hiva'oani Cristo-ra 
aviga'iariki-ra va'ora khai ni'avini. Ni-okava'ibodivaraniki ida 
nahina onofiki kodimoni hini. Va'ora okava'ibodivaraniki adani 
vahoariha Cristo-ra aviga'iariki niha va'ora oni'a'avini va'ora 
okajoamoravini, vanofija kaimoni ida Deus va'ora akava'ijoavini. 
1 1 1OỌniani ida kodihojai-ra avakabanafovini-ra onofivini hija. 

Cristo kahojai-ra okabanafovini vani vakabanafo bana 
jaboni ida kodihojai. 


Cristo kaija'ari gamo vakadihojai varani hini hida 


2Hari. Khai oni'aki ida hora avakava'ihokibakhiavini. 
Avanaaba'iki jaboni ida Cristo kavaranihia a'onira 

oka'ojomo'i'bo'davini hi'iki. 3A'onira onava'isohiki bana ho: Cristo 
va'ora vaka'da'diki adani makhira hahavi, vanaabaja kaimoni ida 
athi. Makhira bivaka'da'diki ida kidigamo, binaabaja kaimoni ida 
athi. Deua bivaka'da'diki ada Cristo, binaabaja kaimoni ida athi. 

4Hari. Jesus kaija'ari vajoroniki Deu-ra khai vani'ara kaimoni, ni- 
asohiki ida makhira ka'da'di-ra kakarahobavini Deu-ra vara ni'avini, 
vajoroniki-ra va'ora nanamithavini Deua vara bini'avini hi'ikia. 
Ka'da'di-ra kakarahobaha; ni-Cristo-ra vava'ihaki. 

5Jesus kaija'ari vajoroniki Deu-ra khai vani'ara kaimoni, 
asohiki ida gamo ka'da'dini-ra kakarahobavini makaria; Deu- 
ra vara ni'avini, vajoroniki-ra va'ora nanamithavini Deua vara 
bini'avini hi'ikia. Ka'da'dini-ra kakarahobarihi makaria; ni- 
kidimakhira-ra vava'ihaki. Va'ini aipahihiki ida gamo ka'da'dini 
kaafani ko'davirahaki. Va'ini aipahihiki jaboni ida gamo ka'da'dini 
kakarahobariki. 

6Gamo ka'da'dini-ra kakarahobavini-ra kajonihi; ka'da'dini 
kaafani ka'boani jahahi. Gamo va'ini-ra anaipahihiki ida ka'da'dini 
kaafani ko'davirahani, ka'da'dini kaafani ka'boani riboriboni. Hojai 
asohirikia kahojai'ini karajomini ida. Hari. Gamo kahojai asohiki- 
ra nanokiaja kaimoni, jahaki ida ka'da'dini-ra kakarahobavini, 
va'ini aipahihiria kaimoni. 

7Ni-nahina kaimoni makhira ka'da'di-ra kakarahobaki. 
Makhira kania hojaki ida Deus jahana nokiani, makhira kahojaia 
binanokiaja kaimoni ida Deus kahojai jahaki, oniani ida ka'da'di-ra 
kakarahobavini Deua binofiravini hija. Deua binamonaha'iki ida 
gamo, binanokiaja kaimoni ida kidimakhira kahojai jahaki. 

8Ni-gamo kania namithaki ada makhira miro'a. Deua biani'ihi 
ida makhira imana, gamo-ra namonahavini hi'ihi. 9Makhira miro'a 
bikainamoki ida 'bamina, oniani ida Deus gamo-ra namonahavini 
hi'ia. Ni-gamo miro'a bikainamoki ida 'bamina. 

10Deu-ra khai ani'avini-ra avajoronivini vani Deus ibavi 
kaija'arini haria vada vani'ahi, oniani ida gamo ka'da'dini-ra 
kakarahobavini-ra najahaja. Nikia va'ora nanokiahira kaimoni 
kidimakhira athi-ra naabavinia. 

11 Hari. Makhira, gamo arihiki aakaramisihahaviki hari Cristo 
kania. Hojariha ada makhira; gamo ni-abononi vahokivini-ra 
kaabokaki afojahaki. Hojarihi ida gamo; makhira ni-abono-ra 
vahokivini-ra kaabokaki afojahaki. 12Kama'dani kari makhira 


O Novo Testamento na Paumarí do Brasil, 2da ed. © 2010, Liga Bíblica Internacional 


691 1 Corintios 11 


ka'aha kaavania amonahaki ida gamo. Naothinia gamo jahani 
bodinia vanamitha'iki adani makhira. Deus vani ada hahavi-ra 
nakama'da'ara. 

13A'onivani vakava'ibodivarani bana hida kodivarani, asohini 
asohirini gamo ka'da'dini-ra kakarahobariki Deu-ra vara ni'avini 
Deus khai ni'ana kagorania. 14Ni-akava'i'o'anivahaki ida makhira 
ka'da'di kaafani ka'oadaki-ra kavahojavini. Nikia kahojaiha; abono- 
ra anava''aipahihiha. 15Gamo vani ida nikia kahojaini jahaja. 
Gamoa khai bini'aki ida ka'da'dini kaafani ka'oadaki kanokiani 
kajahaki. Deua bino'a'iki ida gamo ka'da'dini kaafani ka'oadakia, 
ka'da'dini kakarahobani hiki kaimoni. 

16Hari. Ija'ari hora anaathidanoararivini-ra nofivini hiki 
bikajari'davini ida gamo ka'da'dini-ra kakarahobaki kavaranihi. 
Onava'isohihi ida ija'ari: Jesus kaija'ari avajoronioniki vakadihojai 
hiki ida. Akadihojai ka'oa ida Deu-ra akanamasivivini-ra 
avajoronivini. 


Ija'ari Cristo abini'ina-ra kava'ihokivini kaimoni hida 


17 Hari. Vara a'onira oni'avini hiki bana ida avakadihojai hoariha 
ovajahariki. Avajoronini vani Deu-ra khai avani'aja, ni-avaabononi 
avakakakodiakhamaki Jesu-ra avavakaijokavini. Avaabononi 
avakanadabakhama'oamanija. A'onira onava'isohivini hiki bana ida 
niha ninini asohini. 

18Hari. Okamitha'iki ida varani avihini. Jesus kaija'ari 
vajoronina vani vaabono vakanapitakhamaki fori vihira 
adani vaabono avakanaathidanoararikhamavini. Ka'oa hiki 
vahabini ida varani avihini. 19 Asohirini kaba'i ida avaabononi 
avakanapitakhamavini, Deua biva'ahaki ida, vanokiara kaimoni 
adani ija'ari avahararania hojai asohikia vakahojaiki. 

20 Avajoronihahavini, avi'baini mani ida a'onira najoronija. 
Ni-Jesus abini'ina-ra avakava'ihokiki. 21 Avahoarahanana 
avaravasokoki ida 'bai. A'onimiro'a avakaikahiki avahavini 
arafiaki ida 'bai. A'onivani avarakhanosiagaki ni-avi'baiki. Hoariha 
asia vai'amiki. Hoariha 'baini arafiaki. Hoariha asia kanabidini 
akaaforaki. Hoariha ko'avahani arafiaki. 

22Hojaria koda ida avagorani avavi'baiki ibavini kaimoni? 
Va'ora avakaihiponiriki adani Cristo kaija'ari Deus khai ni'ana 
kagorania vajoroniki. Avakadihojai niki ija'ari vakanahinariki 

vava'i-ra anaipahihiki ida. Nahina a'onira oni'aja koda bana? Khai 
oni'amanija koda ida avakadihojai? Ni-khai oni'apa'itxiki. 

23Hari. Jesus kania ogathani'iki ida ojomo'ihi kavaranihi a'onira 
onava'isohivini hi'iki. Mithani Judas Jesu-ra arakhavini viahania 
vi'bai'aha kidipohi khama. Jesua bikanabiini'ihi ida pao kaabononi. 
24Deu-ra ni'a'aha: 

—Deus, ivani ijahaki i. Pãoa haria ino'a'iki i — niha ada Jesus. 
Vara nina naothinia bikanapitahataha'ihi, va'ora ni'a'aha: 

—0Oimana hida pão. Pitahataha'iki fori hiki ida oimana 
avakadimoni, a'onira oakava'ijoaja kaimoni. Vakahabakhia bana 
hida pão mahija oabini'ina-ra avakava'ihokiha'oadahavini. 

25Vi'baina naothinia onivani fori hi'ianaha ada Jesus. Vinho 
bavini-ra nabiini'aha, Deu-ra khai ni'a'aha. Deu-ra vara ni'avini 
naothinia va'ora ni'aha adani ipohina: 

—Rajomi hida vinho. Oabini'ina sakahi ohina oamana ahovariki 
bana ho. Oabinina mani ida Deus kava'iponahi a'bo'daki ja'dini- 
ra nakama'daja bana. Oabinina mani ida Deus kania kidija'ari 
avajahamisina-ra vakaabokavini hija bana. Nimania ida va'iponahi 
a'bo'daki ja'dini athini. Hari. Vinho-ra avi'avibakhiavini vani 
vakava'ihokibakhia bana ida oamana ahovarini oabini'ina — va'ora 
ni'aha ada Jesus. 

26Hari. Rajomi hiki hida pão-ra avakahabakhiavini, vinho- 
ra avi'avibakhiavini jaboni. Jesus joirina oadani, nikia 
avakabadanibakhiahi, avanamoniki ida abini'ina kidija'ari-ra va'ora 
akava'ijoara kaimoni. 

27 Hari. Ija'aria bikahahi ida pão, bi'avihi jaboni ida vinho, 
bikava'ihokiravini kaba'i ida Cristo imana 'bana'ini arafiani 
kidimoni hini, amana ahovari'ini jaboni; Deua bini'ahi: 

—Hojai asohirikia ikahojaiki i, ni-inakaidivaki ida Cristo imana, 
amana hiki. 

28Oniaroa, ija'ari hahavia vakava'ibodivaraniva ida vava'i 
bodini vara nini asohiki asohiriki Deus viaha. Vakadimahi-ra 
vanasohihananavini naothinia vakahaki ida pão, vi'aviki ida 
vinho. 29lja'aria bikava'ibodivaranirihi ida Cristo imana amana 
fori hini; ni-asohipa'itxiki ida pão-ra kahavini, vinho-ra aavivini. 
Nikia kahojaihi; abononi arakhahi nahina jaharikia. 30Oniani ida 
avahoarahanana a'onira nakavamonija, avajaroni-ra nafajafajahaja, 
vahoariha vaabini'iki. 

31 Ija'aria bikava'ipahinihi ida va'ini bodini vara nini asohiriki, 
pão-ra kahavini, vinho-ra aavivini viahania, ni-Deua bikaronaki ida 
hojai asohiriki abosini. 32Akadihojai asohirini-ra kahiha ada Cristo, 
oniani ida haria kapataki fori haria nihavini hija, akava'ipahinija 
kaimoni ida hojai bivajahariki. Ni-binofiki ida hojai asohiriki 
abosini-ra agathanivini Deu-ra vanofiriki vakadiania afojabana. 

33Hari. Oigamina, avajoronini kamahini Cristo abini'ina-ra 
avakava'ihokija kaimoni, avaabononi vakanokhakhama bana 
avi'baijabanani. 34Vai'amihi ida ija'ari; gorania hojani oadani 
'baiva bana. Nihi; ni-Deus avajoronini asohirini-ra kahiki. Hari. 
Avakadiania okaikahina vani onasohija ida varani hoariha. 


Deus aagahai danoki Ma'onahai Jahakia bikavagahinaiki 


1 2 1Vara a'onira oni'avini hiki bana ida Deus aagahai danoki 
varani hini, avakadina'dohi-ra ogathanivini. Ma'onahai 

Jahakia bikavagahinaiki ida Deus aagahai danoki. Oigamina, 
avarigavini onofiki hida varani. 

2Avarigaki ida Cristo kaija'ari avihirini kari deus amovana 
vahokiriki vaipohiki-ra avavakaijokavini. Ma'onahai jahariki 
a'onira vibananivini mani ida deus amovana-ra avakanamasivivini 
hija, oniani ida a'onira anakamada'ia Deus kahagihia. 

3Hari. Onofiki ida ma'onahai ija'ari va'ini-ra nahonariahihiki 
hana hini jahaki jahariki-ra avarigavini. Deus Ma'onahana Jahaki 
ija'ari va'ini-ra nahonariahihivini oadani ni-ija'aria bikaabokaki ida 
Jesu-ra kanavaranihavini varani jaharikia. Ija'aria ni-bikaabokaki 
jaboni ida Jesu-ra kidika'da'dia naonivini Ma'onahai Jahakia va'ini 
binahonariahihiravini oadani. 

4Hojaki ida Deus aagahai danoki ipohiki. Deus aagahai danoki 
hoarani ni-Deus aagahai danoki hoariha fori hiki. Hoarana ada 
Ma'onahai Jahaki. Ovari Deus aagahai danokia haria no'a'iki. 

sIpohiki ida badani Deua binofikia akabadanina kidimoni. 
Kidibadani hoarani ni-kidibadani hoariha fori hiki. Hoarana ada 
akadika'da'di Jesus. Kidimoni ida akadibadani. 

6Hoarani hirihi ida kidi'ogahai danoki Deua bikavagahinai'iki. 
Deus aagahai danoki ija'ari hoarania bivahojaki, ni-Deus 
aagahai danoki ija'ari hoariha bivahojaki fori hiki. Hoarana ada 
Deus. Ovari va'ora no'ahananaki adani kidija'ari ogahai danoki 
vakainamokia, bada vani'aja kaimoni ida va'ora honariavini hi'iki. 

7Deua binanokiaki ada Ma'onahai Jahaki ava'i bodinia ibavina 
afohanana, haria noahanana'iki ada Deus aagahai danokia, va'ora 
aakodiara kaimoni adani Cristo kaija'ari hahavi. 

sMa'onahai Jahakia bino'aki ida ija'ari hoariha kidi'ogahai 
danokia, oniani ida Deus kava'ibodivarani nahina hini-ra vara 
vani'avini hija. Ma'onahai Jahakia bino'aki ida ija'ari hoariha 
Deus aagahai danoki hoariha, oniani ida varani namitha'iariki 
vahoariha aviga'iariki-ra vara vani'avini hija. Ipohini kaba'i ida 
kidi'ogahai danoki, hoarana ada Ma'onahai Jahaki. 

9Ma'onahai Jahaki vania bino'aja ida ija'ari hoariha Deus 
aagahai danoki hoariha, bikaabokaja kaimoni ida Cristo-ra 
vakaijokavini arafiani. Bino'a'ihi ida ija'ari hoariha Deus aagahai 
danoki hoariha, bikaabokaja kaimoni ida ija'ari vakavamoniki-ra 
va'ora anaihotabakhiavini. Ipohini kaba'i ida kidi'ogahai danoki, 
hoarana ada Ma'onahai Jahaki. 

10Ma'onahai Jahakia bino'aki ida ija'ari hoariha Deus aagahai 
danoki hoariha, bikaabokaja kaimoni ida Deus kabadani danokia 
kabadanini. 

Ma'onahai Jahakia bino'aki ida ija'ari hoariha Deus aagahai 
danoki hoariha, bikaabokaja kaimoni vara bivani'avini ida moni 
ja'dini Deua binava'isohivini hiki. 

Ma'onahai Jahakia bino'aki ida ija'ari hoariha Deus aagahai 
danoki hoariha, bikaabokaja kaimoni ida ma'onahai-ra ogavini 
hana hini Deus kania khaki, khariki. 

Ma'onahai Jahakia bino'aki ida ija'ari hoariha Deus aagahai 
danoki hoariha, bikaabokaja kaimoni ida athii ogavahariki-ra 
dionivini. 

Ma'onahai Jahakia bino'aki ida jaboni ija'ari hoariha Deus 
aagahai danoki hoariha, bikaabokaja kaimoni ida athii 
ogavahariki-ra vava'isohihivini nahina hini. 

11 Hari. Hoarana ada Ma'onahai Jahaki. Va'ora no'ahananaki 
adani Cristo kaija'ari Deus aagahai danoki ipohikia. Ogahai danoki 
hana hini-ra kavagahinaivini-ra nofiha; bikavagahinaihi. 


Cristo abono varani hini hida 


12Hari. Va'ora okavarajomiki adani Cristo kaija'ari Cristo abono 
hoarani vihina, abono niha nini ipohini. Ipohini kaba'i ida abono 
niha nini, hoarani ida abono. 

13Harivani Cristo kaija'ari hahavi hari. Judeus kaija'ari arihina, 
judeus kaija'ari arihirina, honai abono kapavakarivahaki arihina, 
honai abono kapavakarivahariki arihina, akanahahavi'iki hari. 
Kanai karajomihia Ma'onahai Jahaki haria karajomivini Cristo 
abono hoarani haria nihaki. Deua bikarona'iki ada Ma'onahai 
Jahaki hoarana ava'i bodinia ibavira kaimoni afohanana. 

14 Hoarani hirihi ida ija'ari abononi niha nini. Ipohiki ida. 
Cristo kaija'ari hoarani sa'a fori kihiki, hoariha 'dama fori kihiki, 
hoariha morobo fori hiki, onivani fori vihira adani Cristo kaija'ari 
afohanana. 

15Cristo kaija'ari Cristo dama fori kihikia bini'aja vaha: 

—Sa'ai ohirina mani ida abonoi niha nini hora niharija. — 
Asohirihi ida nikia kavaranini. Asia abonoi niha nini kihiki ida 
'damai. 

16Cristo kaija'ari Cristo morobo fori hikia bini'aja vaha: 

—Nokhoi 'ba'dani ohirina mani ida abonoi niha nini hora 
niharija. — Asohirihi ida nikia kavaranini. Asia abonoi niha nini 
ida moroboi. 

17 Abono hahavi nokhoi 'ba'dani hija vaha; ni-bikaabokaki ida 
nahina-ra kamithavini. Abono hahavi moroboi hija vaha; ni- 
bikaabokaki ida nahina-ra ramosivini. 

18 Hari. Deua binaibavi'iki ida abononi niha nini hahavi ibavini 
abonoi kania. Ibavini hana hini-ra nofihi; binaibavihi ida abononi 
niha nini. Nini vani jaboni Deus va'ora naibavira adani Cristo 
kaija'ari hahavi Cristo abono hoarani va'ora nihara kaimoni. 

19 Abonvi niha nini hoarani ka'oa hija vaha; ni-hojaki vaha ida 
abononi. 20Hari. Hojaki ida abonoi niha nini ipohiki. Hoarani ka'oa 
ida abonoi. 

21 Nokhoi 'ba'dani sa'ai-ra kani'aja vaha: 

—Ni-ikahojani-ra okanofiki abonoi kania. — Asohirihi ida nikia 
kavaranini. 

Ka'da'di 'damai-ra kani'aja vaha jaboni: 

—Ni-ikahojani-ra okanofiki abonoi kania. — Asohirihi ida 
nikia kavaranini. Nimania ida jaboni Cristo kaija'ari hoariha-ra 
kaihiponiravini asohirini. 

22Deus vania binamonaha'ia ida abonoi niha nini hahavi. 
Akava'ibodivaraniki vahabini ida ariabono niha nini hoarani 
danorini. Danorini kaba'i, hojarihi; abinihahavihi ida abonoi. 

23Hojaki ida ariabono niha nini ija'aria binokivini bikaipahiki, 
oniani ida haria kanamakarija. Ariabono niha nini hoariha nokiani 
jaharini-ra akava'ibodivaranihi, oniani ida akadava'ajahakivini hija. 
24Ni-kamakariki ida ariabono niha nini nokiani jahaki kani. 
Ni-nahina kaimoni binihaki. Deus vania bianakaramisijahakija 
ida ariabono niha nini hahavi, niha ninini binofivini ibavinia. 
Bikahinanikajahakiki ida kaipahivahaki kani. 
25Ni-akapitakhamaki ida abonoi. Abonoi niha nini 
hahavi abononi kanofikhamajahakiki ida, abononi 
kakakodiakhamajahakiki ida jaboni. 26 Ariabono niha nini 
hoarania bikamithahi ida imani 'banani, ariabono niha nini 
hahavia bikamithaki ida. Ija'aria vara bivani'aki ida ariabono niha 
nini hoarani jahani, ariabono niha nini hahavia khai bini'aki ida. 
27 Hari. Harivani hahavi Cristo abono hari. Cristo abono 
niha nini afohanana hari. 28Deua binagathogatho'iki ida ibavi 
Jesus Cristo kaija'ari vahararana arihojaja kaimoni. Va'ora 
naibavi'imidiaki adani Cristo athi avaadahaoniva abono. Naothinia 
va'ora naibaviki adani Deus athi namoniva abono. Naothinia va'ora 
naibaviki adani Jesus kaija'ari ka'ojomo'iva abono. Naothinia 
va'ora naibaviki adani Deus kabadani danoki-ra vakaabokaki. 
Naothinia va'ora naibaviki adani kavamoniki-ra avanaihotavini-ra 
vakaabokaki. Naothinia va'ora naibaviki adani hoariha kakodiava 
abono, hoariha nasohiva abono. Naothinia va'ora naibaviki adani 
athii ogavahariki-ra vidioniki. 
29Ni-Cristo kaija'ari hahavi athi avaadahaoniva abono vihiki, ni- 
hahavi Deus athi namoniva abono vihiki, ni-hahavi Jesus kaija'ari 
ka'ojomo'iva abono vihiki. Ni-Cristo kaija'ari hahavia vakaabokaki 
ida Deus kabadani danoki-ra bada vani'avini. 30Ni-Cristo kaija'ari 
hahavia vakaabokaki ida vakavamoniki-ra va'ora avanaihotavini, ni- 
hahavia vakaabokaki ida athii ogavahariki-ra vidionivini, ni-hahavia 
vakaabokaki ida athi ogavahariki-ra vavava'isohihivini nahina hini. 
31 Vakava'inofinofi bana ida Deus aagahai danoki jahani arafiaki. 
Jahani kaba'i ida ogahai danoki-ra avavahojavini, jahani arafiaki 
hida hihida hojai a'onira onava'isohivini hiki bana. 


Hojai jahani arafiaki hida hoariha-ra anakaidivavini 


1 3 1Jja'ari-ra anakaidivarihi; saa nioamanihi ida athii 
ogavahariki-ra adionivini. Ni-nahina kaimoni arabo ipohiki 

kaija'arini vaathi-ra adioniki afonana. Ni-nahina kaimoni jaboni 
Deus ibavi kaija'arini vaathi-ra adioniki, anakaidivaravini oadani 
ida ija'ari hoariha. Sino ithoni 'baraki fori hiki ida athii adioniki. 

2Ija'ari-ra anakaidivaravini oadani, ni-nahina kaimoni hiki ida 
varani namitha'iariki Deus haria kanamonivini hikia akavaranina. 
Ija'ari-ra anakaidivaravini oadani, ni-nahina kaimoni ida nahina 
hahavi ahojaki-ra aogavini. Ija'ari-ra anakaidivaravini oadani, ni- 
nahina kaimoni ida nahina hahavi ogavahaki-ra aogavini. Deu-ra 
avakaijokavini arafiahi, akaabokaja kaimoni ida arabo namahiki 
aibavini, ija'ari-ra anakaidivarihi; ni-nahina arihiki. 

3Ija'ari-ra anakaidivaravini oadani ano'ahahavivini hihi 
ida akadinahina, ni-nahina agahinaki Deus kania. Ija'ari-ra 
anakaidivaravini oadani, ariabono ava'ahahi siho kabodinia 
aaha'dina hoariha-ra akava'ijoaja kaimoni, ni-nahina agahinaki 
Deus kania. 

4lja'ari-ra anakaidivahi; ni-jorakia aakaihamahiki, 
anaibavijahajahakihi. Ija'ari-ra anakaidivahi; ni-kidinahina 
aakabaiki, ni-ariabono avaboraborahaki, ni-ajahana hoariha 
jahani-ra aradavini-ra akava'ibodivaraniki. 

SIja'ari-ra anakaidivahi; ni-akava'i'iriniki, ni-ariabono ka'oa-ra 
akava'ibodivaraniki. Ija'ari-ra anakaidivahi; ni-kidihojai ava'i-ra 
joko aniaki, ni-ava'i-ra fai ani'aki, ni-akaitapiaki jaboni. 

6lja'ari-ra anakaidivahi; ni-khai ani'aki ida kidihojai asohiriki. 
Khai ani'aki ida nahina jahaki ka'oa kahojaini. 7Ija'ari, Deus hiki-ra 
anakaidivahi; ni-akava'ipahinipa'itxiki, avakaijokaha'oadahaha. Ni- 
anokhomiki ida anokhavini, ni-ava'i vida vidahaki. 

SIja'ari, Deus hiki-ra anakaidivadorohi; anakaidivaha'oadahahi. 
Ni-anokhomiki ida anakaidavavini. Anokhomiki bana ida Deus 
aagahai danoki ija'aria vavahojaki. Anokhomiki bana ida varani 
ja'dini Deus athi namoniva abono vakadivarani hiki. Anokhomiki 
bana ida athii ogavahariki ija'aria vidioniki. Anokhomiki bana ida 
ogahai Deus ija'ari-ra anigahivini hiki. 

9Ni-aogahahaviki ida ogahai Deus ija'ari-ra anigahivini hiki. Ni- 
aogahahaviki ida varani ja'dini Deua vara bivani'aki. Hihavirihi ida 
Deus aagahai danoki ija'aria bivahojaki. 

10Hihaviki ida Cristo aagahai. Kha'ianana naothinia hojajanarihi 
bana ida ogahai hihaviriki avahojaki. Hihavimanihi ida kidija'ari 
vakadi'ogahai. 


O Novo Testamento na Paumarí do Brasil, 2da ed. © 2010, Liga Bíblica Internacional 


1 Corintios 13, 14 698 


11Hari. Isai ohina kari isai kavarania okavarani'iki ho, isai 
kava'ibodivarani ida kodiva'ibodivarani, isai kahojaia okahojai'iki 
ho. Hari. Okaraho'ina ni-nahina kaimoni ohojana hijanaki ida isai 
kava'ibodivarani, kahojai hiki. Onivani fori hija hida ija'ari hidiaja 
araboja kava'ibodivarani isai kava'ibodivarani fori hini. 

12 Hari. Hidiaja arihojana oadani paha ija'ari abononi 
nokifarijahakiriki fori hiki ida akadiva'ibodivarani. Ni-aogajahakiki 
hidiaja. Deus kania arihojana kamahini hahavi-ra anokijahakihi, 
ija'ari maakaria vaabono vakanokikhamaki arihihi. Hihavirihi ida 
akadi'ogahai hidiaja arihojana oadani. Deus kania arihojana vani 
bana hihavija ida akadi'ogahai. Hidakaba'i Deus haria ogajahakiki 
hari. Onivani fori hija bana ida Deu-ra aogavini. 

13 Arihojana oadani hidiaja Deu-ra avakaijokahi. 
Anaviahanokhaki ida kidiania arihojana. Hoariha-ra anakaidivahi. 
Jahaki ida Deu-ra avakaijokavini. Jahaki ida anaviahanokhavini. 
Jahani arafiaki ida vahoariha-ra va'ora anakaidivavini. 


Deus aagahai danoki varani hini hida 


1 4 l1 Hari. Avaabononi vanadano bana mahija hoariha-ra 
avanakaidivavini. Vakava'inofinofi bana ida Deus aagahai 

danoki hahavi. Avakava'inofinofivini arafiava bana ida varani 
namitha'iariki Deus a'onira kanamonivini hi'ikia avakavaranini. 

2Ija'ari athii ogavahariki-ra dionivini vani vara bini'ara ada Deus. 
Ni-ija'ari-ra vara ni'aki. Ija'aria vakamithavini kaba', ni-avigaki ida 
athii nahina nini. Ija'ari athii ogavahariki-ra dionivini, Ma'onahai 
Jahakia biakodiavini mani ida moni ka'oa hini vahoariha avigariki- 
ra vara vani'avini hija. 

3Ija'ari hoariha bikaabokaki ida varani namitha'iariki Deua 
bikanamonivini hi'ikia kavaranini. Oniania va'ora vara ni'aki adani 
ija'ari vahoariha, kaaraja kaimoni ida Cristo-ra vakajari'daravini, 
avijavaja kaimoni jaboni ida Cristo-ra vavakaijokavini, ija'ari 
vaabono vakanajahamisikhamara kaimoni jaboni kidivarania. 

4Hari. Ija'aria bidionihi ida athii ogavahariki; abononi 
kakodiavini hiki ida Cristo-ra kajari'daravini avijavani. Ija'aria 
binamonihi ida Deus athi; Jesus Cristo kaija'ari hahavi vajoroniki- 
ra va'ora kakodiahi, Cristo-ra vakajari'daravini avijavahi jaboni. 

> Onofiki ida a'onivani hahavi athii ogavahariki-ra avidionivini- 
ra avakaabokavini. Onofivini arafiaki ida Deus aagahai 

danoki hoariha-ra avavahojavini, avakaabokaja kaimoni 

ida varani namitha'iariki Deus a'onira kanamonivini hi'ikia 
avakavaranini. Jahani arafiaki ida ija'ari varani namitha'iariki 
Deua bikanamonivini hi'ikia kavaranini. Jahani kaba'i ida ija'ari 
athii ogavahariki-ra dionivini, Deus athi vahoariha avigariki-ra 
namonivinia biaradaki ida. 

Avahararania hojaki ida ija'ari athii ogavahariki athii ogavahaki- 
ra arakakosivini-ra kaabokaki, jahaki ida athii nahina hinia va'ora 
nava'isohivini Jesus Cristo kaija'ari vajoroniki vakadimoni va'ora 
kakodiara kaimoni. 

6Oigamina, avakadiania ohoja'ianana kamahini athii 
ogavahariki-ra odionihi; ni-a'onira oakodiaki avajari'darini 
avijavania. Ovikhahi ida varani Deus hora kanamonivini hi'iki, 
bona a'onira oakodiahi. Ovikhahi ida ogahai avarigariki; bona 
avarigavinia a'onira oakodiahi. Onamonihi ida Deus athi, bona 
a'onira oakodiahi. Ovikhahi ida ojomo'ihi athini bona a'onira 
oakodiahi jaboni. Athii ogavahariki-ra odionihi; ni-a'onira 
oakodiaki. 

7Okavarajomiki bana ida ija'ari athini nahina ithoki fori hini. 
Hokirihi ida afo'afo, nahina hoariha hiki ija'aria bina'ithoki. Ija'aria 
binasohirihi ida ithohi; ni-vahoariha avakogaki ada moro hana 
kihina bikana'itho'iki. 

8Hari. Sorara bina'ithovini hiki ida kidi'ithohi ipohina-ra 
va'ora baranahavini hini vaabono avakava'ijoara kaimoni. Sorara 
binasohirihi ida ithohi, ni-ipohina avigaki ida va'ora baranahavini. 
9Onivani fori hija ida athii ogavahariki-ra avidionivini. Avidionihi 
ida athii vahoariha avigariki, ija'aria vakamithahi; ni-avigaki 
nahina hini ida avakadivarani. Avisoniki ida avakadivarani bana. 

10 Arabo hahavi kaija'arinia vidioniki ida vaathi ipohiki 
afohanana. Arabo kaija'arinia biogaki ida kidiarabo kaija'arini 
athini, biogaki ida hoariha kavarani nahina hini. 

11Hari. Mitha oni'ahi ida arabo hoariha kaija'arini athinia 
varavarani, ni-oogaki ida nahina hini hora vara ni'avini hiki. 
Okava'ibodivaraniki ida arabo hoariha kaija'arini hini. Hora 
kava'ibodivaraniki jaboni arabo hoariha kaija'arini ohina. 

12Hari. Nimania ida ogahai danoki ija'ari athii ogavahariki-ra 
dionivini. Avakava'inofinofiki ida Deus aagahai danoki Ma'onahai 
Jahakia bikavagahinai'iki. Avanofivini arafiava bana ida Deus 

aagahai danoki Jesus Cristo kaija'ari hahavi-ra va'ora kakodiaki, 
avijavaja kaimoni ida Cristo-ra vavakaijokavini. 

13Vara oni'aki ida ija'ari athii ogavahariki-ra dionivini-ra 
kaabokaki. Deu-ra kanikharia bana mahija athii ogavahariki 
idioni'iki athii ogavahaki-ra iarakakosivini-ra ikaabokavini, mitha 
vakhanikia avigaja kaimoni ida athii nahina nini. 

14Athii ogavahariki-ra odionivini oadani, oma'onahana Deu-ra 
vara niahi. Kodiva'ibodivarania ni-biogaki ida nahina odioniki. 
15Nahina koda ida onamonahaja? Jahaki ida athii ogavahariki-ra 
odionivini, Deu-ra vara ni'aja kaimoni ida oma'onahana. Jahaki 
ida jaboni oathi oogaki-ra odionivini, oogaja kaimoni ida nahina 
kodiva'ibodivarani Deu-ra vara oni'avini hiki. 

Jahaki ida athii ogavaharikia oahiana, Deu-ra khai ni'aja 
kaimoni ida oma'onahana. Jahaki jaboni ida oathi oogakia oahiana, 
oakava'ibodivaranira kaimoni ada kodimoro kaathi nahina 
khanina. 

16 Vahoariha vajoroniki avakadiania Deu-ra khai ini'avini athii 
ogavaharikia, ijaari mitha nikia ni-biogaki ida kadavarani nahina 
nini. Ni-bigathaniki ida iathini: 

—Hai oamani! Nimania ida Deua binofiki — ni-nikia kavaraniki. 
17 Jahani kaba'i ida iathini Deu-ra khai ini'avini, ni-iakodiaki ida 
hoariha Cristo-ra vakaijokavinia. 

18Hari. Deu-ra khai oni'avini hiki ida athii ogavahariki-ra 
okaabokavini arafiani. Odionivini vahoariha vidionivini-ra aradaki. 

19Hari. Cristo kaija'ari vajoroniki vakadiania ohojana, ni-onofiki 
ida athii ogavahariki-ra odionivini. Onofiki ida athii avigaki-ra 
odionivini. Odioniki ida varani pa'itxi ka'oa athii avigakia va'ora 
oka'ojomo'ira kaimoni, bona avigahi nahina nini. Odionihi ida 
varani oadaki athii avigarikia, ni-va'ora oka'ojomo'iki. 

200igamina, hari'a isai pa'itxi kava'ibodivarani fori hiva bana 
ida avakadiva'ibodivarani. Isai tanani ni-hojai jaharikia kahojaiki. 
Va'oaniaroa fori vihi'a bana. Hari. Hari'a isai kava'ibodivarani 
avijava'iariki fori vihi bana. Ija'ari karaho kava'ibodivarani vani 
fori vihi bana. 

21 Deus athi kapapirania hoja'bo'da'iki hida Deus kava'isohihi: 

“Va'ora okaronaki bana adani ija'ari athii 
ogavahariki-ra vidioniki 
kodija'ari vakadiania, 

vara va'ora onjara 
kaimoni. 
Arabo hoariha kaija'arini vaathia vara va'ora 
oni'avini kaba'i, 
ni-oathi-ra mitha vani'aki adani kodija'ari.” 
Niha ada Deus. Okavarajomiki ida Israel kaija'ari vakadiania 
namitha'bo'da'iki, ija'ari athii ogavahariki-ra dionivini hidakaba'i. 
22Deu-ra avigariki vakadimoni ida athii ogavahariki-ra mitha 
vani'avini, avigaja kaimoni ida Deus aagahai danoki ka'oa 
hini. Deus kaija'aria avigajora'iki ida ka'oa hini. Deu-ra vanofiki 
vakadimoni ida varani namitha'iariki Deus va'ora kanamonivini 
hi'ikia vakavaranina. Mitha vani'avini, avigaja kaimoni ida Deus 
aagahai danoki ka'oa hini. Ni-varani namitha'iarikia Deus va'ora 
nanokiahiki adani nofina vihiriki, avigaja kaimoni ida Deus 
aagahai danoki ka'oa hini. 
23Hari. Jesus Cristo kaija'ari hahavi vajoronina kamahini 
avikhajakosiki vahabini bana adani Deu-ra avigariki, Cristo- 
ra avigaja'diniki vihiki. Vakamithahi ida athii ogavahariki-ra 
avidionivini afohahavi, avakabajadini-ra vakahiki bana adani. 
24Hari. Okhajakosiki vahabini bana ida Cristo-ra ogariki, Cristo- 
ra ogaja'diniki avakadiania. Okhajakosihi; bikamithamahahi ida 
varani Deus a'onira kanamonivini hi'ikia avakavaranini; biogahi 
Deus athi hini. Okhajakosihi; kidibadani ahojaki varani hini- 
ra kamithahi. Varani ka'oa hini-ra ogavini mani ida kidihojai 
asohirikia abononi ka'da'digariavini hija. 
25Bikamithaki ida kidiva'ibodivarani ahojaki avananamithavini, 
oniani ida Deus a'onira nava'isohivini-ra ogavini hija. 
Kajo'atharari'ini bini'aha: 
—Deus, ira okanamasiviki i. Ivani idanoka'oaki i. Iogahahaviki 
ida kodihojai — Deu-ra ni'avini. A'onira ni'avini jaboni: 
—Ka'oa hiki ida Deus avakadiania hojana — niki bana ida ija'ari. 


Jesus Cristo kaija'ari vajoronina varani hini 


260igamina, a'onira onava'isohivini hiki bana ida Deu-ra 
avakanamasivijahakivini niha ninini jahani. Avajoronini vani 
ahiaja ida hoariha Deus kamoroa, hoariha vajoroniki-ra va'ora 
ka'ojomo'iki, hoariha bivava'isohihiki ida Deua bianigahivini hi'iki, 
hoariha bidioniki ida athii ogavahariki, hoariha bivava'isohihiki 

ida athii nahina nini bikahivini. Avakadivarani afohanana 
va'ora kakodiaki adani Jesus Cristo kaija'ari vajoroniki Cristo-ra 
vavakaijokavini avijavania. 

27Ija'aria vanofiki ida athii ogavahariki-ra vidionivini, arajomaki 
ida ija'ari vi'bamiki ija'ari avahoarabakosiki ka'oa. Ija'ari hoariha 
bivava'isohihiki ida athii ogavahariki nahina nini. 

28 Avajoronini kania hojarihi ida ija'ari athii ogavahariki nahina 
nini-ra vava'isohihivini-ra kaabokaki, jakaho viso niva ida athii 
ogavahariki-ra dioniki. Jahaki ida ija'ari abononi vara ni'avini, 
Deu-ra vara ni'avini jaboni va'ini bodinia. 

29Hari. Va'ora vava'aha bana adani Deus vara nina-ra 
vakamitha'iki a'onira vanava'isohivini varani namitha'iariki 
afonana. Jahaki ida ija'ari vi'bamiki ija'ari avahoarabakosiki 
vakamitha'iki-ra vara vavani'avini. Vara vavani'avini naothinia 
vahoariha vajoronikia vakava'ibodivaraniva ida moni vakamitha'iki 
Deus kania khani kharini. 

30Hari. Ija'ari vara nini oadani hoariha maakarinia vithikia 
bikamithahi ida Deus vara nina va'ini bodinia. Jahaki ida ija'ari 
hoariha miro'a vara niki viso nini, hoariha maina binanamithaja 
kaimoni ida Deua bini'avini hi'iki. 

31 Jahaki ida a'onivani hahavi Deus athi-ra vara avavani'avini. 
Ija'ari hoarahanana bivava'isohihiki ida moni Deua binava'isohivini 
hi'iki, oniani ida avaka'ojomo'ihahavivini hija. Avaabononi 
avakakakodiakhamaki a'oni, Deus kania avaabononi 
avakanakaramisikhamavini. 32Ija'ari Deus aagahai danoki-ra 
vahojakia bikaabokaki ida Deus monina kavaranini, bikaabokaki 
jaboni ida viso nini. Ma'onahai Jahakia ni-biavadadamiki ida ija'ari. 

33 Avajoronini kamahini Deua ni-binofiki ida ija'ari kavarani 
arafiaki kasokosokokhamaki. Binofiki ida ava'i jahajahani 
aajahamisina vahoariha vakadiania. Nini vani Deua binofija ida 
kidija'ari hahavi vajoronina kamahini. 

34Cristo kaija'ari vajoronina vani viso vakhanina jahara 
adani gamo. Ni-ava'ahaki ida vara vakhanina. Akadija'ari 
vakadiva'isohihi jirikia biva'aharihi jaboni ida gamo makhira-ra 
vaka'da'divini. 35Gamoa vanofihi ida nahina-ra avigavini, jahaki 
ida vakadimakhira-ra va'ora vanana'dohivini vagorana bodinia. 
Kaipahivahaki ida gamo vavaravaraki Cristo kaija'ari vajoroniki 
vahararana. 

36Deus kavarani ni-kama'daki avakadiania. Ni-aonivani ka'oa 
avakamitha'iki ida Deus kavarani. Vaibavi hoariha kaija'arinia 
vakamitha'iki jaboni ida. Ni-asohihahaviki ida avakadihojai 
avajoronini kania. 

37 Ija'ari abononi kava'ibodivaranivini hiki Deus athi namoniva 
abono hini, bivahojaki ida Deus aagahai danoki. Oniania jahaki 
jaboni ida bikava'ibodivaranivini Deus kahonari hida a'onira 
okajirihivini hija. 38 Ija'aria bikajonihi hida oathi, vakajoni bana ida 
ija'ari. 

39 Hari. Oigamina, vakava'inofinofi bana ida Deus athi-ra 
avanamonivini-ra avakaabokavini. Hari'a va'ora vanadaba bana 
adani ija'ari athii ogavahariki-ra vidionivini. 40 Avajoronini 
kamahini avava'ini jahajahani asohimisija kaimoni vahoariha 
vakadiania kasokosokokhamarini. 


Cristo ahoki'ina varani hini 


1 5 1 Hari. Oigamina, onofiki ida Cristo monina jahaki a'onira 
onava'ihokivini. Aonira onanamithavini hi'iki ida moni 

jahaki avakapoari'iki. Moni jahakia bianasohimisi'iki ida Cristo- 
ra avavakaijokavini. 2Moni jahaki-ra avakajaridaravini mani ida 
Deus a'onira akava'ijoavini hija bana. Avakava'ipahinirihi ida 
moni jahaki a'onira onava'isohivini hi'iki; Deus a'onira akava'ijoahi. 
Avakava'ipahinihi; ni-nahina kaimoni Cristo-ra avavakaijokaki. 

3A'onira onava'isohivini hi'iki ida moni jahaki okamitha'iki. Deua 
binofi'oamanija ida monina aogajahakivini. Nimania bana hida 
moni Deus athi kapapirania hojaki: Abini'iki ada Cristo bina'biraja 
kaimoni ida akadihojai asohiriki. 

4Ka'damaha'iki ada. Mahi ahoarabakosiki radahani naothinia 
Deua bianahoki'iki ada. Onivani fori hija ida namitha'iki Cristo 
kania, Deus athi kapapirani jirikia bivava'isohihiki. 

> Abono-ra nanokia'aha Pedro kania naothinia athi avaadahaoniva 
abono 12 vihiki vaipohina vakadiania abono-ra nanokia'aha. 

6Naothinia abono-ra nanokia'aha kidipohi vahoariha 500 vihiki 
vakadiania vanokihahavi'aha. Asia vahokiki adani vaipohiki 
nokina vihi'iki. Vahoarahanana vani vaabini'ara adani ija'ari. 

7Naothinia Jesus abono-ra nanokia'aha Tiago kania. Naothinia 
athi avaadahaoniva abono hahavi vakadiania abono-ra 
nanokia'aha. 

8Va'oaniaro hahavia vanokivini naothinia homaina onoki'aha. 
Kodiania abono-ra nanokia'aha. Isai 'banani kamasikoni hiriki vani 
o'bana'iki fori ohi'ia. Onokharavini vani jorakia kodiania abono-ra 
nanokia'ara ada. 9Cristo athi avaadahaoniva abono hahavi hora 
avaradamiki. Deus kaija'ari-ra va'ora onajaharihari'avini mani ida 
Cristo athi avaadahaoniva abonoa hora vanaonivini-ra najaharija. 

10Deus hora kajoamoravini mani ida nahina hora niha'ia 
hidakaba'i. Ni-hora kajoamora'imariniki. Hora kajoamorajahakivini 
mani ida kidibadania oabono onadanovini hija. Kodibadani 
ipohinia biaradaki ida Cristo athi avaadahaoniva abono vahoariha 
vakadibadani Deus kaimoni. Ni-hovani oa bada oni'aki. Deus 
kodiania hojana mani ida hora nikia kanabadanija. 

11 Hari. Avakamitha'iki ida Cristo monina jahakia okavaranina. 
Avakamitha'iki jaboni ida moni jahaki Cristo athi avaadahaoniva 
abono vahoariha vakadivarani. Kodivarani vakadivarani fori hiki 
Cristo monina jahakia akavaraniki hari. Onivani fori hija ida 
jaboni Cristo monina avakajari'dariki. 


Avahokiki bana adani Cristo kaija'ari 


12 Hari. Akadivarani hiki ida Cristo abini'ina naothinia ahoki'ina. 
Avakadiania vahojaki adani ija'ari vahoarahanana, vakadivarani 
hiki ida ija'ari abinini naothinia ni-nihanikia ahokijanarini, ni- 
kidimahi aja'dini vakahiki. Ni-asohipa'itxiki ida vakadivarani. 

13Ka'oa hija vaha ida vakadivarani; ni-Deua bianahoki'iki vaha 
ada Cristo. 14Cristo abini'ina naothinia Deua bianahokirara vaha; 
ni-hojaki vaha ida moni jahakia akavaranina. Ni-hojaki vaha ida 
avavakaijokavini. 

15Deus Cristo-ra anahokirara vaha; Deus varani hina-ra vara 
avani'a'badaramanihi vaha. Akadivarani hiki ida Cristo-ra 
anahoki'avini. Ka'oa hija vaha ida ija'ari abini'iki ahokijanarini; ni- 
Deua bianahokiki vaha ada Cristo. 

leTja'ari abini'iki ahokirija vaha; ni-Deua bianahokiki vaha ada Cristo. 

17 Cristo-ra anahokirara vaha ada Deus; ni-avakajari'daki vaha 
ida moni ka'oa hiriki. Ni-nahina kaimoni hiki vaha ida Cristo-ra 
avavakaijokavini, asia avakadihojai asohiriki hojahi vaha avakadiania. 

18Cristo ahokirara vaha; ni-va'ora akava'ijoa'iki vaha adani 
vakaijokana vihiki vaabini'iki Ibavi Jaharika'oakia avikharara 
kaimoni. 


O Novo Testamento na Paumarí do Brasil, 2da ed. © 2010, Liga Bíblica Internacional 


705 1 Corintios 15 


19Anokhaki hida Cristo haria akava'ijoavini ariabinirina oadani. 
Anokhaki jaboni ida haria akava'ijoavini ariabini'ina naothinia. 
Cristo haria akava'ijoavini-ra kaabokarija vaha ariabini'ina 
naothinia; ija'ari khaii niriki fori arihimanihi vaha. Arafiaja vaha 
ida akadikhaiiniri arihokina oadani hidiaja. 

20Hari. Ka'oa hiki ida moni Deus Cristo-ra anahokivini. 
Bianahokivini mani hida Deus vaabini'iki-ra va'ora anahokivini- 
ra aogajahakivini hija. 21 Makhira hoarana binakama'da'iki ida 
ija'ari hahavi hoarahananani abinini. Onivani fori hija ida makhira 
hoariha binakama'davini ija'ari abinini naothinia ahoki'ini. 

22 Adão kaija'ari vanamitharonisiagaki vihina mani ida 
ija'ari hahavi vahoarahanana-ra va'ora naabinija. Onivani 
fori hija ida ija'ari ahoki'ini abinini naothinia. Cristo kaija'ari 
vihina mani ida kidija'ari hahavi-ra va'ora anahokija. 23Deua 
bikava'ibodivaranijora'iki ida ija'ari avahokina hana hina miro'a, 
hana vihina avahokironisiagaki. Cristo miro'a Deua bianahoki'iki. 
Cristo joina kamahini kidija'ari maina adani Deus va'ora anahokira 
bana. 

24Hari. Oniaroa, khaki bana ida mahi anokhomini kamahini. 
Cristoa binihimaka'oaki bana ida Jahari, kidibadani abono 
vanokiariki vihiki vadanona, hiva'oani ija'ari araboa vahojaki 
vava'i-ra vanahonariahihiki, ija'ari-ra vavaka'da'diki, ija'ari-ra 
vakaabokaki. Vadanona binihimaka'oavini naothinia Cristo Deu-ra 
ni'aki bana: 

—Bi'i, kadania oarakhaki bana hida nahina hahavi, ija'ari hahavi 
vihiki-ra va'ora ovaka'da'divini, ivaka'da'dija kaimoni. 

25Deus va'ora avadadamiki bana adani Cristo-ra vanofiriki 
hahavi, vakaabokajanaria kaimoni ida athi vakajonivini. Va'ora 
obaiki fori vihiki adani Cristo 'dama kanabo'ania. Ni-nahina-ra 
vakaabokajanaki. Va'ora avadadamiravini oadani, Deua binofiki 
ida Cristo va'ora vaka'da'divini. Deus va'ora avadadamihahavivini 
naothinia asia ka'da'di hihaha'oadahaki ada Cristo Deus kania. 

26Cristo-ra nofiriki hoarana hojaroniki, Abinia oniki ada. Deua 
binihimaka'oaki bana ada aforonisiaga. 27 Hojaki hida athii Deus 
athi kapapirania: 

“Deua biobaiki bana ida nahina hahavi Cristo 'dama 
kanabo'ania, 
hahavi-ra avadadamivini ada Cristo.” 

Deua bini'avini kaba'i ida “nahina hahavi”, Deus ni-hojaki Cristo 
'dama kanabo'ania. Aogaki ida Deus hahavi-ra obaivini Cristo 
'dama kanabo'ania Cristoa bivaka'da'dija kaimoni. 

28 Hari. Deus Cristo-ra no'avini hiki ida hahavi hojaki 
bivaka'da'dija kaimoni. Naothinia Cristo, Deus kaisai hina bini'aki 
bana ada Deus: 

“Bi'i, ivani hora ino'avini hi'ia ida hahavi hojaki 
ovaka'da'dija kaimoni. 
Onofiki ida hora 
ivaka'da'divini.” 
Niki bana ada. Oniaroa, Deus oavani va'ora vaka'da'dira adani 
ija'ari hahavi, nahina hahavi hiki afoha'oadaha. 

29 Hari. Vakhaniki adani vahoarahanana avakadiania: 

—JlIja'ari abini'ini naothinia ni-ahokijanaki — vakhaniki adani. 
Kaoa hija vaha ida vakadivarani; ni-nahina kaimoni vikanaki vaha 
ija'ari vaabini'iki vakadimoni vihina. Niha va'ora vani'a'aki koda 
adani vaabini'iki-ra va'ora vakajoamoravini? 

30Hari. Haria vara ovani'aki bana ho jaboni. Ija'ari abinini 
naothinia ahokijanarija vaha; nahina mani ida mahi oadani 
vahoariha haria vanaabinikamarivini-ra ava'ahavini hija? 
3l10igamina, khai a'onira oni'avini hiki ida akadika'da'di Jesus 
Cristo kania avarajahamisini, oniani ida a'onira onava'isohivini hija, 
mahi hahavi oabinikamarina afobakhia. 

32Opohimajakamarina ija'ari jomahi hiihiha khama 
abononi kanadanodanokhamavini fori ohina. Nimania hida 
kodimahi Éfeso sidajia ohojana. Asohija vaha hida varani ija'ari 
abini'ini ahokijanarini; ni-nahina kaimoni vahoariha hora 
vanaabinikamarivini-ra ova'ahaki vaha. Vakhaniha adani Deu-ra 
vanofiriki afobakhia: 

“Ipohijanarihi hida akadimahi hidiaja. 
A'baina arafiava, 
kavi-ra a'avivini arafiava, 
bada ani'avini arafiava 
ida hojai 
akava'inofinofikârahoki.” 
— Vakhani'imariniha. 

33 Hari'a bana vahoariha a'onira vakorijanahava. 

Va'ora avavaipohihaki adani ija'ari hojai asohirikia 

vakahojaiki, avakadihojai jahaki-ra vanihimaki bana adani. 
34Vakava'ibodivaranihanana bana ida avakadihojai mahija hojai 
asohiriki-ra avakava'ipahinika'oavini. Avahararania vahojaki 
adani Deu-ra avigariki. Onofiki hida kodikaabanahi avava'ini-ra 
anaipahihivini. 


Ija'ari asafini, imani, abononi ahokini naothinia varani hini 


35Hari. Vahoariha vana'dohi'iki: 

—Nihaniki vania Deua bianahokija ida ija'ari abini'iki? Niha 
ninimania ida ija'ari ahoki'iki asafini, imani, abononi nokiani? 

36Ija'ari va'ihariki fori hiki kana'dohi hida. Hari. Okavarajomiki 
bana ida ija'ari ahoki'ini abononi ba'ba'da rakhajahaki mova'iki 
fori hini. Araboa ba'ba'da rakhajahavahaki ihimi'iki, abinini fori 
hi'iki ida. Abinirini oadani, ni-movaki ida ba'ba'da rakhajahavahaki 
araboa. Ba'ba'da abini'iki mova'iki ida. 

37 Arakhaiki ida ba'ba'da ka'oa, trigo 'ba'dani, rakhajahi 'ba'dani 
hoariha arakhaiki. Ni-arakhaiki ida avani avijava'iki. 

38Deua bikahinanikaki ida rakhajahi 'ba'dani avania. 
Bikava'ibodivaranijora'iki ida avani niha ninini binofiki. Trigo 
avani fori kihiriki ida jaro'oa kaavani. Barasia kaahoni fori hirihi 
ida ba'ba'da hoariha ahoni. Deua binahoarihananaki ida ba'ba'da 
avani hoariha afohanana. Rakhajahavahaki 'ba'dani, avani, ahoni, 
avaafani hiki, ija'ari abononi niha nini hahavi fori hiki ida. 

39Ni-hoarani hiki ida nahina hokiki imani. Hoarihaki ida ija'ari 
imani. Hoarihaki ida igitha imani. Hoarihaki ida igitha raboki 
imani. Hoarihaki ida abaisana imana. 

40Nama hojaki ida ija'ari, safini, masiko, boviri hiki. Araboa 
hojaki ida ija'ari, nahina hoariha hiki. Nahina nama hojaki nokiani 
jahani fori hirihi ida nahina araboa hojaki nokiani jahani. 4 Safini 
nokiana jahani fori hirihi ida masiko nokiana jahani. Hoarihaki 
ida boviri nokiana jahani. Ni-boviri hoariha nokiana fori hiriha 
ada boviri hoariha. Ipohiki ida boviri nokiana jahani. Ipohiki 
jaboni ida ija'ari nokiani afohanana nama. 

42Nimania bana ida ija'ari abini'iki aba'oni Deua bianahokivini 
kamahini. Ija'ari aba'oni ka'damahani ba'ba'da rakhajahavahaki 
fori hiki ida. Ihimiki bana ida. Deus ija'ari aba'oni-ra anahokivini 
kamahini, ni-ihimijanaki bana ida ija'ari abini'iki asafini, imani 
hiki. 43Aba'oi ka'damahani, ni-nokiani jahaki. Deua bianahokivini 

kamahini, jahani arafiaki bana ida nokiani. Aba'oi kadamahahi, 
ni-danoki. Deua bianahokivini kamahini, danoki ida ija'ari ahokiki 
abononi. 

44Hojaki ida imai ija'ari araboa vaibavikia vavahojaki. Hojaki 
jaboni ida imai hoariha ija'ari nama vaibavikia vavahojaki. Ija'ari 
abini'ini kamahini bivahojaki ida imai ija'ari araboa ibavikia 
bivahojaki. Ija'ari ahokini kamahini bivahojaki ida imai ija'ari nama 
ibavikia bivahojaki. 45Hojaki hida athi Deus athi kapapirania: 

“Deus makhira miro'a-ra 
namonahavini kari, 
binamonaha'iki ada Adao 
ija'ari hi'ina hoki'ina.” 
Adão naothi aja'dini ada Jesus. Jesus Ma'onahai hina bianahokiki 
ida hahavi abini'iki. 461ja'ari araboja hojakia bivahoja'imidiaki ida 
imai araboa amonaha'iki. Abini'ini ahoki'ini naothinia ija'ari nama 
hojaki imani maina amonahaki ida. 

47 Namia Deua binamonaha'iki ada makhira ovari miro'a. 
Kama'da'iki ida kidimahi araboja. Adão naothi aja'dini vani ada 
nama ibavina kha'ara. 

48Ija'ari araboa vaibaviki vaimana fori hiki ida makhira ovari 
miro'a amonaha'iki imana. Nami vania amonahaja ida. Harivani 
Cristo kaija'ari arihina nama arihojana kamahini, ovari nama 
khaki imana fori hiki bana ida arimana. 

49 Asia makhira ovari miro'a namia amonahaki fori arihiki hari. 
Makhira nama khaki fori arihiki bana hari. 

s00igamina, a'onira onava'isohivini hiki bana hida kodivarani 
nahina nini. Avahojavini oadani hida arimana, ariamana hiki, ni- 
akaabokaki ida Deus haria kaibavijahahivini hiki-ra agathanivini 
nama, ija'ari hahavi-ra vaka'da'divini ibavinia. Ariabinina vani 
ihimija bana hida aasafi, arimana hiki. Ni-arimana araboa 
kama'da'ikia bikaabokaki ida 
nahina ihimiki-ra gathanivini 
nama. 

51-52 Mitha vani'a bana hida 
varani ija'ari avigariki. Ni- 
ariabinihahaviki bana. Hoaranija 
ithoroniki bana ida trombeta. 


MA 
NIN 


(1 Coríntios 15. 51-52) Jorakia agathanihahaviki bana 

ida aasafi, arimana jadini. Nokhoi rabi ni'ani vani fori hija ida jorakia. 
Ithoki bana ida trombeta, avahokiki bana adani ija'ari vaabini'iki, 
ni-vakaabokaki ida vaabini'ianana afojana. Harivani asia araboa 
arihokina agathaniki bana ida aasafi, arimana ja'dini aabosi'ini. 
53Hari. Ahoarihaki bana ida nahina abinini-ra kaabokaki, 
bikaabokajanaria kaimoni ida abinijanarini. Ahoarihaki bana 
ida nahina ihimini-ra kaabokaki, bikaabokajanaria kaimoni ida 
ihimijanarini. 
saNamithani kamahini akadiania, ajadiki bana ida aasafi 
arimana hiki abinijanaria kaimoni. Aabosiki bana ida arimana 
makari 'bo'da ihimiki fori hini, makari ja'dini ihimiriki fori hikia. 
Namithaki bana jaboni hida athi Deus athi kapapirania hojaki: 
“Ihimiki ada Abinia oniki, 
ni-nahina-ra 
kaabokajanaki. 
55 Abinia ioniki, 
ihimika'oa'iki ida idanoni. 
Ni-ikaabokajanaki ida ija'ari-ra inapohimajavini.” 
s6lja'ari hojai asohirikia vakahojaina mani ida Abinia oniki va'ora 
napohimajavini va'ora kaabokavini hija. Ija'aria vakaabokariki ida 
Deus kava'isohihi jiriki-ra vanaabahahavivini afoha'oadaha, oniani ida 
hojai asohiriki danoni va'ora kaabokavini hija. 57 Khai ani'ava ada Deus. 
Akadika'da'di Jesus Cristo haria kajoamoravini mani ida nahina hahavi 
Jaharia bivaka'da'diki-ra akananabo'ajavini-ra akaabokavini hija. 
58Hari. Oniaroa, oigamina, kaaraki fori vihi'a. Hari'a noranoraki 
fori vihi. Hari'a Cristo-ra vakava'ipahini bana. Bada vani'ahaha'oadaha 
bana ida badani Deus a'onira honariavini hi'iki. Badani binofikia 
avakabadanihi; bada avakhani'imarinini-ra avarigahi. 


Jiniro kavagahinaivahani varani hini 


1 6 1Hari. Vara ovani'aki bana ida jiniro hora avanana'dohivini 
hi'iki avakadijirihia. Avanajoronibakhiaki ida jiniro va'ora 

avakajoamorara kaimoni adani Deus kaija'ari Judéia kaarabonia 
vahojaki. Va'ora onava'isohi'iki adani Jesus kaija'ari avajoronioniki 
Galácia kaarabonia hihida varania. Onivani fori hija ida bana 
onofiki bada avani'avini jaboni. 

2Onofiki ida domingo hahavi jiniro-ra avaranahoariharibanivini. 
Pa'itxiki ida ija'ari kajiniro, bianahoariharibanihi ida jiniro 

pa'itzi bikavagahinaiki kaimoni. Doronihi ida kidijiniro, 
bianahoariharibanihi ida kidijiniro pitani doroniki bikavagahinaiki 
kaimoni. Niki vania vakahojai bana afohanana. Vanajoronihanana 
bana ida avakadijiniro avaranahoariha'iki. Avakadiania okaikahina 
kamahini onofiki ida jiniro joronini hihavini. 

3Onofiki ida va'ora avanagathogathovini makhira jiniro 
avakavagahinai'iki-ra avavikhaki kaimoni. Va'ora avano'avini hiki 
bana ida avaathini kapapirani Deus kaija'ari Jerusalea vahojaki 
va'ora avigara kaimoni adani makhira va'ora avanagathogatho'iki. 
Avakadiania okaikahina vani va'ora okaronara bana adani 
avakadigahinai-ra avavikhaki. 4Jahaki vahabini bana ida ookhana 
jaboni Jerusalea. Ookhahi; hora vavaipohihaki adani. 


Pauloa bivava'isohihijoraki ida adahana 


sHari. Onofiki bana ida Macedonia kaarabonia oa'aadahaonina 
okafianina afo'imidia. Naothinia avakadiania ookhaki ho. 
6 Avakadiania ohojaki vahabini bana ho mahi ipohikia. Pahakari 
ni-gira onijanaki vahabini. Naothinia avakaabokaki bana ida hora 
avakajoamoravini hora avakaronavini oanikhahaki ibavia. 7Ni- 
onofiki ida jorakia oradahana avakadiania mahi ipohirikia ohojaja 
kaimoni. Deua biva'ahahi; onofihi ida masiko ipohiki ohojana, 
oniani ida jorakia hora arakharija. 

8Kaikahirini oadani ida Pentecostes kaihinikani kamahini, 
onofiki hida Éfeso sidajia ohojana, naothinia ai ohiki bana ho. 
9Hihida Éfeso sidajia ohojana oadani okaabokabakhiaki ida ija'ari 
vaipohiki-ra va'ora okanamonivini Jesus monina. Vanaabavini 
vanofiki hida Jesus athi. Vahoariha vani adani kodibadani-ra 
vakanajajorivini-ra vanofibakhiara. 

10Hari. Kaikahiki vahabini bana ada Timóteo avakadiania. 
Kaikahiha; vagathanijahaki bana mahija a'onira kaimaforavini. Hofori 
hina, bada bini'ahaha'oadahaki ida akadika'da'di Jesus kabadani. 
11Hari'a vakaihiponiri bana ada Timóteo. Vaakodia bana ida kidiadahai 
makhaniria kaimoni mahija kodiania joivini. Va'ora onaviahanokhaki 
adani Timóteo, arigamina vahoariha vihiki vakaikahina. 

12Vara ovani'aki bana ada arigamina Apolo. Oni'abakhiaha ada Apolo: 

—Arigamina vahoariha va'ora vanavanavanahavini adani Jesus 
kaija'ari Corinto sidajia vahojaki. Jahaki ida va'ora ivaipohihavini 
— onibakhiaki ho. 

Ni-binofiki ida jorakia va'ora vaipohihavini. Bikaabokavini 
kamahini bona a'onira navanavanahaha. 


Paulo athi anokhomini hida 


13Hari. Avaabononi avakava'igairi bana. Vanadano bana 
ida Cristo-ra avavakaijokavini. Hari'a vaofini bana. Vava'aha 
bana ada Cristo avajaridarini-ra nadanovini. 14Nahina hahavia 
avakabadanihi, avakavaranihi; va'ora vanakaidiva bana adani 
vahoariha. 

15-16 Va'ora avarigaki adani Estefanas, gorana kaija'arini khama. 
Va'oaniaro miro'a Jesus kania vaabono gahinai vaniha'avini Acaia 
kaarabonia. Vaabono vavani'ahivini hiki ida Jesus kaija'ari-ra 
va'ora vakajoamorabakhiavini. Oigamina, vava'aha bana ida 
a'onira vavaka'da'divini. Onofiki ida Estéfanas athi-ra avanaabavini. 
Vanaaba'a jaboni ida vahoariha Estéfanas vakadiania bada 
vakhaniki vaathi. 

17 Khai oni'a'iki ida Estéfanas, Fortunato, Acaico vihiki kodiania 
vakaikahi'ina. Kodiania avahojarini mani ida hora avakakodiavini- 
ra avakaabokaravini hija, va'oaniaro hora vaakodia'iki. 18 Ova'i-ra 
vanajahajaha'iki adani. Oogaki ida avava'ini-ra vanajahajaha'avini 
jaboni. Jahaki ida ija'ari va'oaniaro fori vihiki vaathi-ra mitha 
avani'avini. 

19Hari. Jesus kaija'ari Ásia kaarabonia avajoronionibakhiaki 
a'onira vaka'ivanitiki. A'onira vaka'ivanitiki jaboni adani Áquila, 
Priscila, Jesus kaija'ari vagorana vajoronibakhiaki. Vanofiki ida 
Jesus a'onira anajahamisivini. 20Oigamina, kodiania vahojaki 
a'onira vaka'ivanitiki hadani jaboni. Cristo kaija'ari a'oni. 
Avaabononi avakanakaidivakhamajahakivini-ra vananokia bana. 

21 Hovani Paulo onajirija hida oathi anokhomini osa'a. A'onira 
oka'ivanitiki a'oni jaboni. 

22Deus va'ora naima'banaki bana adani Jesu-ra vakajari'daki 
Ibavi Jaharika'oakia. Maranatá ariathia — Akadika'da'di ka'oa, 
kha'a bana — niki hida. 23Onofiki ida akadika'da'di Jesus a'onira 
kajoamorabakhiavini. 24A'onira onakaidivahahaviki ho. Jesus 
Cristo haria kanakaramisikhamaki hari. 

Hari ida vani oamani Paulo athi anokhomini. 

Pauloa bikarona'ianaki ida 
athi kapapirani Corinto sidaji 
kaija'arini vakadiania 





1 1Hovani Paulo ho. Deua binofiki ida Jesus Cristo athi 

avaadahaoniva abono ohina. Arigamina Timóteo jaboni 
kodiania hojaki. Binofiki ida a'onira okajirihivini jaboni. A'onivani 
avajoronibakhiaki Corinto sidajia, Jesus kaija'ari avakadimoni hida 
papira onajiri'iki. Va'ora okajirihivini hiki hida oathi jaboni Jesus 
kaija'ari Acaia kaarabonia avajoronionibakhiaki. 

2Vara va'ora oni'aki adani akadiabi'i Deus, akadika'da'di Jesus 
Cristo khama avakadimoni, a'onira vakajoamorara kaimoni, a'onira 
vano'aki adani jaboni va'i jahajahania. 


Pauloa khai bini'aki ada Deus 


3Deu-ra ani'abakhiava: 

—Deus, khai ani'aki ida ijahani. Ira akanamasiviki hari. 
Jahaki ida kadahojai ija'ari-ra iva'adibakhiavini — ani'abakhiava 
ada Deus. Jesus Cristo kaabi'i ada. KidiDeus ada. Akadika'da'di 
ka'oa ada Jesus. Deus kahojai ida ija'ari va'ini rogo iniki-ra 
kajoamorabakhiavini. 4Nahina jahariki akadiania namithaki, ava'i 
rogo inini vani Deus haria kajoamoraja. 

Vahoariha vakadiania jaboni namithaki ida nahina jahariki. 
Harifori vihiki adani. Deus haria kajoamoravini mani ida 
vahoariha-ra va'ora akajoamoravini-ra aogavini hija. Akaabokaki 
ida va'ora akajoamoravini Deus haria kajoamoravini fori hini. 


712 


O Novo Testamento na Paumarí do Brasil, 2da ed. © 2010, Liga Bíblica Internacional 


713 2 Corintios 1 


5Jaharihari'iki ada Cristo afobakhia. Harivani jaboni 
ajaharihariki hari, ovari fori arihina. Jahariharina vani Deua 
bikajoamorajahaki'ara ada. Cristo kania aakaramisina vani 
nahina jahariki namitha'ina akadiania, Deus haria kajoamoravini 
afojahaki jaboni. 

6Aonira akanamonivini hiki ida Deus a'onira kajoamoravini, 
a'onira akava'ijoavini varani hini, oniani ida vahoariha 
haria vanajahariharivini hija. Ajahariharina vani Deus haria 
kajoamoraja. A'onivani avajahariharini kamahini Deus a'onira 
kajoamoraki bana a'oni jaboni, haria kajoamoravini fori hikia. 
Avakava'ipahinirihi; Deus a'onira no'aki bana a'oni danona, 
avakaabokaja kaimoni ida avajahariharini, akaabokaki fori hini. 
7 Akajari'darihi ida avakava'ipahiniravini. Kaaraki ida a'onira 
avakaijokavini. Avajahariharini fori hiki bana ida ajahariharina, 
oniania Deus danona-ra avagathaniki a'oni, agathanivini vani fori 
hini. 

8Arigamina, onofiki ida a'onira anava'ihokivini Asia kaarabonia 
namitha'ikia Timoteo khama akadiania. Ajaharihari'oamani'ia. 
Daji karaho khanani arafiaki fori hi'iki ida namitha'iki akadiania, 
oniani ida ahokina-ra anokhajanaravini hija. 9Ariabono 
akava'ibodivaranivini hi'iki ida ija'ari abinini-ra vavahonariahivini 
fori arihi'ina. Nimania ida namitha'iki akadiania haria ka'ojomo'ija 
kaimoni ida ariabono avakaijokaravini. Jahaki ida Deu-ra 
avakaijokavini. Ovari ija'ari abini'iki-ra anahoki'iki ada. 

10-11 Apohimajana vani haria akava'ijoa'ara ada. Haria 
akava'ijoa'ianaki bana ada. Deu-ra avakanikhariavinia haria 
avakakodiavini oadani, asia Deus haria akava'ijoavini- 
ra anokhahaha'oadahaki hari. Ija'ari vaipohiki haria 
vakanikhariabakhiaki Deua kania haria akava'ijoara kaimoni. 
Deus a'onira no'avini hiki bana ida avakadikanikhari, oniani ida 
amonina-ra mitha vani'aki Deu-ra khai vani'avini hija. Vakhaniki 
bana adani: 

—Jaha'oamanira ada Deus. Paulo-ra va'ora kajoamora'iki ada. 


Aabosi'iki ida Paulo aadahaonina-ra nofivini 


12 Aogaki ida hojai Deua binofikia akahojai'ina avakadiania, 
vahoariha vakadiania jaboni, oniani ida ariabono khai 
ani'avini hija. Hojai Deua binofikia akahojaina mani ida ava'i 

kaabanahahani haria osaniravini hija. Ni-korijanahia akavaraniki. 
Ka'oa hiki ida akadivarani, akadibadani hiki. Nimania ida hojai 
Deua bivajahaki. Ni-ava'ahaki ida ogahai araboa kamadaki 

haria bananivini. Ava'ahaki ida Deus haria kajoamoravini, haria 
bananivini. 

13-14 Ariathi kapapirani-ra akarona'iki hari avakadiania, 
vada avani'ahi; jorakia avarigahi ida nahina nini. Kaba', ni- 
nahina arihina-ra avarigajahakiki kaho. Onofiki ida haria 
avarigajahakivini bana. Oniaroa, akadika'da'di Jesus Cristo joina 
kamahini khai avani'aki bana ida ajahana, avajahani-ra khai 
ani'avini vani fori hini bana. 

150abono oni'ahi: Jesus kaija'ari Corinto sidajia vahojakia 
avigajahakiki ida kodiva'ibodivarani nahina nini. Oniaroa, 'bamija 
va'ora onavanavanahaki bana adani. 'Bamija va'ora okajoamoravini 
va'ora onofiki adani — oniki ho, a'onira okava'ibodivaranivini. 
16Ọnofi'iki vanivaha ida a'onira onavanavanahavini Macedônia 
kaarabonia ookhana. Onofi'iki jaboni ida oajoina a'onira 
onoki'ianavini. Oniania avakaaboka'ia ida hora avakakodiavini 
Judéia kaarabonia oajoina. Nimania ida okava'ibodivarani'imidiaki. 

17 Hari. Oabono onava'isohivini naothinia oanaabosiki ida 
kodiva'ibodivarani. Oabono oni'ahi: Jokoa ookharihi. Nikia 
okavaranina kaba'i, ija'ari abononi nava'iponi'imariniki fori ohirihi. 
Okava'ibodivaranivini kaba'i ida iniani, jokoa ija'ari-ra oni'arihi 
ha'a. Niki ida ija'ari Deu-ra ogariki vakaijokariki athini. 

18Ka'oa hiki ida Deus athi, onivani fori hija hida varani a'onira 
onava'iponivini hi'iki. Okava'ibodivaranivini kaba'i ida iniani, jokoa 
ha'a onirihi. 

19Silas, Timóteo arihina a'onira akanamonivini hi'iki ida 
Jesus Cristo varani hina, Deus kaisai hina. Deus ni-haria 
nava'iponi'imariniki Cristo monina. Cristoa bini'ahi ha'a, jokoa 
bianahoariharihi ida. Ni-iniani bini'aki. 20 Jesus Cristo-ra 
avakaijokahi; nahina hahavi Deus haria nava'iponivini hiki Cristoa 
binanamithaki akadiania. 

—Jesus, nahina Deua binofiki-ra inamonaha'iki i — akhanihi, 
Deu-ra khai ani'avini. 21 Deus vani haria anigahivini hija ida Cristo 
kania aakaramisijabanana, a'onivani harivani jaboni. Deus vani 
haria anahoariharibanija kidimoni arihina. 22Kidiani arihina mani 
ida haria karajomivini hi'ia. Kidirajomi hiki ida Ma'onahai Jahaki 

ibavina ava'i bodinia, aogaja kaimoni ida nahina hahavi haria 
kaibavijahahivini hiki agahinana hiki bana. 

23 Hari. Vara onina Deus viaha, ovaria biogaki hida 
kodiva'ibodivarani. Jokoa korijanahia okavaranirihi. Corinto sidajia 
hora rakhariki athii khanakia a'onira vara oni'aria kaimoni. Aonira 
ova'adivini-ra onofiki ho, oniani ida papira hoariha-ra okaronavini 
hi'ia avakadiania ookhana viahania. 

24Ni-anofiki ida a'onira ahonariavini nahina-ra 
avakajari'daravini. Aogaki ida Jesu-ra avavakaijokajahakivini 
avarakaramisini kidiania. Anofiki ida bada akhanijabanana, 
a'ba'dija kaimoni ida avakadikhaiini. 

2 1OỌniania oabono oni'ahi: Jokoa ookha'ianarihi avakadiania, 

ni-onofiki ida avava'ini-ra mokara oni'a'ianavini. 2A'onivani 
ova'i-ra khai avani'aki a'oni. Ookhahi; avava'ini-ra mokara oni'ahi. 
Ni-ova'i-ra khai avani'aki bana jaboni. 3Onofirihi ida jorakia a'onira 
onavanavanaha'ianavini, oniani ida oathi kapapirani hoariha 
a'onira oakaronavini hi'ia. A'onira onokijoraja vaha; ova'i mokara 
nimanihi vaha. Ni-onofiki ida ova'i-ra mokara avani'avini. Onofiki 
bana ida ova'i-ra khai avani'avini. Oogahi ida khaii onina, bona 
khaii avakhanihahavihi. 

4A'onira okajirihivini vani ova'i rogo inini arafiaja, ova'i soko 
inini, oasarakarahona. Avava'ini-ra mokara oni'avini kaimoni 
hirihi ida a'onira okajirihivini. Onofi'iki ida a'onira onakaidivavini 
arafiani-ra avarigavini. 


Aakariakavahaki ada makhira kidihojai asohiriki 


5Avahoarahanana avava'ini rogo ini'iki a'oni. Ni-hovani ka'oa 
ova'i-ra rogo ani'aki ada hi'ada makhira. Avava'ini vani ida rogo 
biani'aja jaboni. Onofirihi ida athii khanaki arafiakia makhira-ra 
vara oni'avini. 6Arajomaki ida kidihojai asohiriki abosini ija'ari 
vaipohiki avahararania vanaabosi'avini, avakadiania akara'o'ina. 

7Hari. Jahaki bana ida avarakariakavini kidihojai asohiriki 
avarakava'i'birinivini, va'i mokara nini karaho faiini-ra 
kaimoni. Ni-jahaki ida va'i khaii nirini arafiani, oniani ida asia 
avanakaidivavini-ra ogavini hija bana. 8Vara vani'a bana ada hi'ada 
makhira, avanakaidivavini avakahivini. 

9Oathi kapapirania a'onira okajirihivini hi'iki a'onira okaijo'avini 
kaimoni ida. Oogavini onofi'iki ida oathi hahavi-ra avanaabavini 

afobakhia. 10-11]ja'ari kahojai asohiriki-ra avarakava'ibirinivini, 
avarakariakahi, hovani jaboni oakariakaki ida. Ni-oogaki ida 
nahina hojaki, oakava'i'biriniki kaimoni. Makhira-ra aakariakarihi; 
Satanas haria kaabokahi. Aogaki ida haria kaboroborovini-ra 
nofivini. Cristo viaha oakariakaki ada makhira a'onira oakodiaja 
kaimoni. 


Mahi ipohiriki Paulo hoja'iki Troade sidajia 

12 Hari. Troade sidaji-ra oanikhaha'ihi Jesus Cristo monina 
jahaki-ra onamonija kaimoni. Okaikahina viahania akadika'da'di 
Jesua binaibavijaha'iki ida kidibadani kodibadani kaimoni. 
Okaikahina vani va'ora okaraga'ara adani ija'ari vaipohiki 
kodivarani-ra vakamithavini-ra vanofiki. 13Trôade sidajia 
arigamina Tito-ra okaragaravini mani ida oakavidakarahovini 
hija. Oniania sidaji kaija'arini-ra va'ora okaamina'ihi. Macedonia 
kaaraboni maina-ra oanikhaha'ihi. 


Cristo haria bananiki hari 


14Khai ani'ava ada Deus. Cristo kania aakaramisina vani Deus 
haria bananihaha'oadahaja. Cristoa binadabaka'oa'iki ida Jahari 
kabadani. Haria saari'iki ada Jahari sa'a kabodinia, Cristo kania 
ariadahajabanaja kaimoni. 

Nahina mitxaki fori hiki ida Cristo monina jahaki. Deus haria 
honariavini mani ida Cristo monina-ra akanarafarakhamaja ibavi 
hahavia, oniani ida ibavi ipohikia jahani akanamitxakhamana hija. 

15Hari. Cristoa bikavagahinaiki fori hi'iki ida incenso mitxaki 
Deus viaha. Harivani incenso mitxaki arihiki hari. Naadahaonina 
vani akamitxakhamaja ida ija'ari hahavi vakadiania. lja'ari Deus 
va'ora akava'ijoaki vakadiania, ija'ari Deus kania avakamadaki 
vakadiania, akarafarakhamaki jaboni ida mitxaki. 

161ja'ari Deus kania avakamadakia vava'baxaki fori hiki 
ida Cristo monina jahaki. Moni-ra vakajonivini mani ida 
va'ora naabinija bana. Hari. Ija'ari Deus va'ora akava'ijoakia 
vavamitxaki fori hiki ida Cristo monina jahaki. Va'ora nahokiki 
bana ida moni. Ni-ija'ari ka'oa bikaabokaki ida Jesus monina-ra 
akanarafarakhamavini. 

17 Deus vani haria kakodiaja. Cristo-ra vanofi'badarakia ni- 
vakaabokaki hida badani. Ija'ari inisika kaidivariki-ra pavakari 

vanihaki fori vihiki adani. Vanofi'badaraki ida jiniro vagahinana. 
Cristo monina-ra avaadahaoni'badaraki fori arihirihi. Deus vani 
haria karona'ia Cristo monina-ra aavaadahaonija kaimoni. Cristo 
kahonai abono arihina mani ida Deus haria bananivini hija. 


Deus kava'iponahi ja'dini kavaranihi 


3 1 Cristo athi aavaadahaoniva abono arihiki hari. Nikia 

akavaranina ni-ariabono avaboraborahaki. Nonivani haria 
avarigaki. Ni-nahina kaimoni varani arihina jiriki-ra avikhaki 
avakadiania, avarigaja kaimoni ida Cristo athi aavaadahaoniva 
abono ka'oa arihina. Cristo athi avaadahaoniva abono vahoariha 
vahabini varani vihina jiriki-ra vavaadahaki. Ni-nahina kaimoni 
papira niki-ra avanajiriki jaboni aavikhaki kaimoni, Cristo 
kaija'ari avajoronioniki vahoariha vakadiania. Va'oaniaro haria 
avigajahakiki jaboni. 

2Nonivani akadipapira jiriki fori avihiki a'oni ava'i bodinia. 
Naadahaonina vani ija'ari hahavia mitha vani'aja ida varani 
avihini, avigahi ida ka'oa hini Cristo haria karona'avini 
avakadiania. 

3 Akadipapira jiriki fori avihiki a'oni. Cristo haria honariavini 
hiki ida anajirivini. Ni-sida'ia jiriki ida Cristo athi. Ni-a'bo'daki 
ada sida'i. Deus hokiki Ma'onahana vania Cristoa binajirija ida. 
Ni-binajiriki ida athi ja'di namania. Kidija'ari vava'i bodini vania 
binajirija ida hojai jadini binofiki. 

4Cristo haria kakodiavini hiki Deu-ra avakaijokavini, oniani 
ida athii avaadahaoniva abono ka'oa arihina-ra aogavini hija. 
5Ni-ariabono avaboraborahaki akadi'ogahaia. Ni-harivani ka'oa 
akaabokaki hida Deus kabadania akabadanina. Deus vani ada 
haria kakodiara, akaabokaja kaimoni ida kidibadani. 6Haria 
kakodiavini hiki akaabokaja kaimoni ida va'iponahi ja'dini-ra 
vara avani'avini. Deus kava'isohihi 'bo'da jiriki fori hirihi ida 
kidiva'iponahi ja'dini. Ma'onahai Jahaki ava'i-ra nahonariahihivini 
mani ida va'iponahi ja'dini athini-ra anaabavini hija. Va'isohihi 
'bo'da jirikia ni-bikaabokaki ida ija'ari-ra nahokihaha'oadahavini. 
Ija'aria biragarivini mani ida naabinini hija bana. Ma'onahai Jahaki 
vani ada ija'ari-ra nahokihaha'oadahara Deus kania. 

7-8 Ja'di namania kiorariki ida Deus kava'isohihi jiriki oniaro 
miro'a. Deus ja'di jiriki-ra arakhavini kari Moisés kania, nokia'iki 

ida Deus jahana vagaki. Deus Moisés maakarina hojana vani 
kama'daja ida Moisés kohana nokho vaga'ini. Okharafonina vani 
ihimiraraoni'ihi ida Moisés nokho vagani. Kaba'i, Israel kaija'aria 
ni-vakaabokaki ida vagani karaho-ra vada vani'avini. 

Deus kidiva'isohihi jiriki-ra karonavini kari, ija'ari athi naabani 
vihiriki vaabini'iki-ra vava'isohihijoraki. Bikaronavini kari vani 
nokiakarahoja ida Deus jahana vagani. Deus kava'iponahi ja'dini 
Ma'onahai Jahakia binakama'davini kari, nokia'ianani arafiaki 
ida Deus jahana vagani. 9Jahaki ida va'isohihi jiriki Deua 
bikavagahinai'bo'da'iki. Jahani arafiaki ida va'iponahi ja'dini. Ija'aria 
biragarihi ida va'isohihi 'bo'da, biragarivini abosini ida abini. Ija'aria 
bivakaijokahi ida va'iponahi ja'dini, Cristoa binasohika'oahi. 

10'Bo'dakari vagaki fori hiki ida va'isohihi 'bo'da jahani. 
Va'iponahi ja'dini vagania biaradavini mani ida va'isohihi 
jiriki 'bo'da vagani-ra nanokiajanarija. 11 Hojahaha'oadaharihi 
ida va'isohihi jiriki 'bo'da. Va'iponahi ja'dini a'bo'daki vani ida 
hojahaha'oadahaja, oniani ida va'iponahi ja'dini a'bo'daki jahani 
va'isohihi jiriki jahani-ra aradamivini hija. 

12 Aogaki ida nahina anaviahanokhaki ka'oa hini, oniani ida vara 
avani'avini akaipahiravini hija. 13 Moisés kohana fori arihirihi. 
Ovari nokho-ra karahoba'iki makaria Israel kaija'aria vanokiria 
kaimoni ida nokho vagani ihimiraraoni'ini ihimi'ini. 

140niaro kari Israel kaija'ari kohana ni-avigajahakiki ida Deus 
kava'iponahi oniaro miro'a nahina nini. Hidakaba'i asia vakhaniki 
adani Israel kaija'ari vanamitharonisiagaki. Vada vani'abakhiavini 
kaba'i ida Deus kava'iponahi oniaro miro'a jiriki, ni-avigaki nahina 
nini. Makari fori hiki vakadiva'ibodivarani bikarahobavini, oniani 
ida Deus athi-ra avigavini-ra vakaabokaravini hija. Cristo kania 
ija'ari abononi gahinai nihavini vani aniaja ida makari fori hiki. 
15Hidakaba'i asia Israel kaija'aria vakamithaki ida va'iponahi 
oniaro miro'a Deus Moisé-ra no'avini hi'iki, makari fori hikia 
bikarahobaki ida vakadiva'ibodivarani. Makari fori hiki ida nahina 
Deu-ra avigavini nadabani hiki. 16 Deus athi kapapirania hojaki 
hida Moisés kohana varani hina: 

“Kidika'da'di ka'oa kania maakari'aha, 

Moiséa biani'ihi ida makari nokho karahobani hiki.” 
Niki ida athii. Onivani fori hija ida makari fori hiki aniani 
hidakaba'i. Ka'da'di ka'oa kania ija'ari maakarihi; aniahi ida 

makari fori hiki. 1? Hihida papira jirini athini hada ka'da'di ka'oa. 
Ma'onahai Jahaki-ra vara vani'aki hida papira athini. Ma'onahai 
Jahaki ava'i-ra nahonariahihihi; ni-nahina haria gathijanarihi. 
A'aihota'iki hari. 

18]ja'ari vanokho karahobariki fori arihiki hari. Vada 
ani'ajahakiki ida akadika'da'di jahana vagaki. Hikori fori arihina 
vani nokiaja ida akadika'da'di Ma'onahana Jahaki vagana 
akadiania. Vada ani'abakhiaha; a'ba'dibakhiamanihi ida vagana 
nokiani akadiania, ovari fori arihija kaimoni. 


Kamoti aka'bo'dariki fori arihiki hari 


4 1Hari. Deus haria nakaidivavini mani ida athi 

aavaadahaonivini kabadanihia haria no'avini hija, oniani 
ida akava'ipahiniravini hija. 2Akajoniki ida hojai ahojaki ava'i-ra 
anaipahihiki. Ni-anofipa'itxiki jaboni ida ija'ari-ra akorijanahavini. 
Ni-anahoarihaki ida Deus athi sohika'oaki. Vara avani'aki ida 
Deus athi ijaari hahavia vakamithaja kaimoni. Deua biogaki ida 
akadivarani ka'oa hini. Anofiki ida ariathi-ra mitha vani'aki haria 
vakava'ibodivaranivini: 

—Jahaki ida Paulo vakadihojai. Asohiki ida vaathi. 

3Deu-ra avigariki-ra va'ora anava'isohivini hiki ida Cristo monina 

jahaki ni-nahina hini avigaki. Nahina ahojaki karahobaki fori 
hiki ida akadivarani. Ija'ari Deus kania avaakamadakia ni-avigaki. 
Vahoariha avigaki ida akadivarani. 

4Jahari vava'i binahonariahihiki adani Deu-ra vanofiriki, 
vanokho bikanamaodorohaki fori vihiki adani, oniani ida Cristo 
monina-ra vakajari'davini hija. Vakaabokarihi ida Cristo monina-ra 
avavakharanaivini, ni-nahina hini avigaki. Cristo monina jahaki 
mahi vagaki fori hiki ida. Monina jahakia binanokiavini kaba'i 
ida Cristo jahana, danona, vagana vahararana hojaki, ni-vanokiki. 
Deus kahojai oamani ida Cristo hojana hija. 

5Moni jahaki-ra avava'isohihivini vani ni-varani arihina 

akavaraniki. Jesus Cristo vani ada vara avani'ara. Hahavi 
vaka'da'diva ka'oa ada. Jesus kani arihina mani ida 
avakadikakodiahi abono haria nihaja. Cristo monina-ra 
avarigavinia a'onira aakodiaki hari. 6Deus hahavi-ra namonahavini 
kari bihonariaki ida bakibakini ka'oa kani avaga'ini. Ovari Deua 
bihonariaki jaboni ida vagana akadiva'ibodivarani-ra navagavini, 

Deu-ra aogaja kaimoni. Cristo nokhoa binanokiaki ida Deus jahana, 
aogaja kaimoni ida Deus jahana vagaki niha ninini. 

7 Hari. Nahina kaidivani arafiaki ida Cristo monina vara 
avani'a'iki. Harivani Cristo monina akavaranibakhiaki kamoti 
kakaidivariki aka'bo'dariki fori arihiki hari. Bavi a'bo'dariki fori 
hiki ida ariabono. Ariabono bodinia hojaki ida Deus kanahina 
kaidivaki. Deus kani ida danoi arafiaki akadiania hojaki. Akadiani 
hirihi ida. Deus oavania binakama'daja ida danona arafiaki Cristo 
monina hojaki. 

SIja'ari ava'i-ra rogo avani'abakhiavini kaba'i, ni-vakaabokaki 
ida haria vakanajajorivini. Hoarahaja akadimahi-ra 
aogajanaravini kaba'i, asia Cristo-ra avakaijokaha'oadahaki 
hari, ni-akava'ipahinipa'itxiriha ada. 9Ija'ari vaipohiki haria 
vanajahariharivini kaba'i, ni-Deus haria kava'ipahiniki. 

Haria avanahahabakhiavini kaba'i, ni-haria vanaabinivini-ra 
vakaabokaki. 10Mahi hahavi ija'aria vanofibakhiaki ida haria 
vanaabinivini, Jesus abini'ina-ra vanofibakhiavini vani fori hini. 
Vasa'a kabodinia Cristo haria akava'ijoabakhiaki hari. Cristo haria 
akava'ijoavini mani ida hokina-ra nanokiavini hija. 

11 Arihokina oadani Jesus kaija'ari arihina mani ida haria 
vanaabinikamarivini hija afobakhia. Oniania nokiaki ida Jesus 
kamahi anokhomiriki ariabono a'bo'dariki kania. 12Cristo monina 
akavaranibakhiana mani ida apohimajana-ra anamaakarija 
afoha'oadaha, oniani ida Cristo kania avakadimahi anokhomiriki- 
ra nakaraja. 

13Hari. Hojaki hida athii Deus athi kapapirania: 

“Deu-ra ovakaijokavini mani ida vara hora ni'aja.” 
Onivani fori hija ida Deu-ra avakaijokavini. Deu-ra avakaijokavini 
mani ida Cristo monina-ra vara avani'abakhiavini hija. 

14Aogaki ida Deus akadika'da'di Jesu-ra anahoki'avini. Aogaki 
jaboni ida haria anahokivini bana, Jesu-ra anahoki'avini fori 
hini. Oniaroa Deus haria avikhajabanavini Jesua bivahojaki 
kania. 15A'onira kajoamoraja kaimoni ida nahina hahavi jahariki 
namitha'iki akadiania. Cristo monina-ra akanarafarakhamavini 
oadani, Deus va'ora ana'ba'dibakhiaki adani ija'ari-ra va'ora 
akava'ijoaki, oniani ida ija'ari Deus jahana-ra khai vani'aki-ra 
anaipohija. A'ba'diki ida varani jahaki Deu-ra vara vani'aki, va'ora 
kajoamoravini va'ora vakahivini. 


O Novo Testamento na Paumarí do Brasil, 2da ed. © 2010, Liga Bíblica Internacional 


721 2 Corintios 4, 5 


Cristo-ra avakaijokaha'oadahavini 


16Deu-ra avakaijokaha'oadahavini mani ida Cristo monina 
akavaranina-ra akava'ipahiniravini hija. Vajaforia a'bo'darini kaba'i 
ida ariabono, aja'dibakhiaki ida ama'onahana mahi hahavi. 

17Namithabakhiaki ida nahina jahariki akadiania, ajahariharina, 
ava'i rogo inini hiki. Mahi ipohirikia radahaki ida. Pa'itxi ida ava'i 
rogo inini hidiaja. Karahoni arafiaki ida nahina jahaki namithaki 
bana akadiania. Mahi anokhomirikia ni-radahaki. Ava'i rogo inini 
vani haria naibavijahajoraki fori haria nihaja, agathanija kaimoni 
ida nahina jahani arafiaki Deus kania khaki akadimoni hini. 

18 Akava'ibodivaranibakhiaki ida nahina nokiariki. Ni- 
akava'ibodiki ida anokiki. Radahajorakiki bana ida nahina ija'aria 
binokiki. Ni-anokhomiki ida nahina ija'aria binoki'iariki Deus 
kania. 


Ija'ari abononi ja'dini-ra vahojaki bana 


1Hari. Gora a'bo'dariki fori hiki hida ariabono afohanana. 
Thararaki fori hiki bana ida agorana hidiaja. Deus haria 

kaibavijahahivini hiki bana ida gora hoariha kidiania nama, 
ama'onahana ibavini kaimoni afohanana. Ija'ari kamonahi hirihi 
ida agorana ja'dini. Deus kamonahi ida. Mahi anokhomirikia 
a'bo'daki ida bana. 

2Arihokina oadani hidiaja avahojaki ida ariabono. Agorana fori 
hiki ida. Anokhavini oadani ida agorana ja'dini, ava'i vidavidahani 
haria nabodi'ithoki fori arihiki hari. Anokhaki ida ariabono ja'dini 
nama khaki-ra avahojavini. Makari-ra akaimahavini vani fori hija 
ida ariabono ja'dini. 3Akaimahahi; ni-rajorajoki fori hiki bana ida 
ama'onahana. Avahojaki bana ida aimana ija'ari nama vahojaki 
vaimana fori hiki. 

4Arihojana oadani hidiaja, abodi'ithoki fori arihiki hari, 
ariabono ja'dini-ra avahojavini-ra anofivinia. Ni-anofiki ida 
ariabinina agorana fori hiki thararani hidiaja. Anofi'oamanija ida 
nama kamakarini fori hiki-ra aaragarivini akadimakari 'bo'da fori 
hiki namania, makari 'bo'da-ra anavisoniki kaimoni. Anofiki ida 
ariabono a'bo'dariki-ra anaabosivini ariabono ja'dinia. 

5Deus vani haria naibavijaha'ia ariabono ja'dini-ra avahoja'ia 
kaimoni. Bikarona'iki ada Ma'onahai Jahaki ava'i bodinia ibavina, 

aogajahakija kaimoni ida haria nava'iponivini hiki namithaki bana 
akadiania ariabono jadinia agahinana. 

6Khai ani'ahaha'oadahaki ida namithaki kaimoni akadiania. 
Aogaki ida ariabinirina oadani agorana fori hiki kania ibavini ida 
ama'onahana. Ni-aribavi'iarihi kaho akadika'da'di ka'oa gorana 
kania. 

7 Ariabinirina oadani, Cristo-ra avakaijokaha'oadahaki hari. 
Ni-anokiki kaho ida anaviahanokhaki. 8Khai ani'akarahoki 
ida namithaki kaimoni akadiania. Anofiki ida aasafi 'bo'da-ra 
anahojahavini hidiaja, a'aibavija kaimoni akadika'da'di ka'oa 
gorana nama. 

9 Hidiaja arihojana oadani, kidiania arihojana kamahini, 
anofivini arafiaki ida akadika'da'di va'i-ra khai ani'avini. 

10 Harivani afohahavi arihojaki bana Cristo viaha afohanana, 
haria nava'isohira kaimoni akadihojai abosinia. Asohihi ida 
akadibadani araboa arihojana oadani; agathanihi ida abosini 
jahaki. Asohirihi ida akadibadani; agathaniki ida abosini nahina 
jaharikia. Asohika'oaki ida niha ninini Cristo haria naabosivini. 


Cristo kabadani ida Deus kava'ahi haria nihaja 


11 Aogaki ida akadihojai abosini-ra agathanivini, oniani ida 
akadika'da'di Jesu-ra avava'ihavini hija. Oniaroa, Deu-ra avigariki- 
ra va'ora vara ani'abakhiaki hari afodanoki, vakajari'daria kaimoni 
ida vakadihojai abosini-ra vagathanivini. Deua biogahahaviki 
afojahaki ida akadiva'ibodivarani, akadihojai hiki. Biogaki 
ida asohini akadihojai. Okava'ibodivaraniki ida akadihojai-ra 
avarigajahakivini jaboni. 

12Hari'a ariabono avaboraborahaki haria vavaniha bana. Anofiki 
ida akadihojai asohini-ra avarigavini, varani arihina-ra khai 
avani'avini-ra avakaabokavini. Vahoariha haria vakanavaranihakia 
vavaboraborahaki ida ija'ari nokiani niha ninini. Ni-vakava'ibodiki 
ida ija'ari va'ini bodini vara nini niha ninini. 

Anofiki ida akadiva'ibodivarani-ra avarigavini, va'ora 
avanasohira kaimoni adani athii masinia haria vakanavaranihaki. 
13]ja'ari haria vakanavaranihavini ava'iharina-ra vakahivini. 
Deu-ra anofivini arafiani mani ida ava'iharina-ra vakahivini hija. 
Akadiva'ibodivarani jahani mani ida a'onira akajoamoravini-ra 
akaabokavini hija. 

14Cristo ava'i-ra nahonariahihivini mani ida ija'ari-ra anakaidivavini- 
ra anarafiaja, haria nakaidivavini arafiani fori hini. Ovari abono-ra 
va'aha'iki abini'ina ija'ari hahavi vakadimoni hina, oniani ida va'ora 
naabini'ia kidiania. 15lja'ari hahavi vakadimoni ida Cristo abini'ina, 
vavaka'da'dijanaria kaimoni ida vakadimahi afohanana. Cristo vani ada 
vakadimahi vaka'da'dini hira afoha'oadaha, vanaabaja kaimoni ida hahavi 
binofiki vakadiania. Ovari Cristo Deua bianahoki'iki vakadimoni hina. 

16Hari. Aja'di'iki ida akadiva'ibodivarani. Cristo-ra aogaravini 
kari ija'ari araboa hojaki kava'ibodivarani fori hi'iki ida 
akadiva'ibodivarani. Binokiki ida ija'ari oniani ida jahani jaharini 
bikava'ibodivaranivini hija. Nimania ida jaboni 'bo'dakari Cristo-ra 
akava'ibodivaranivini. Ni-niki-ra akava'ibodivaranijanaki. 

17 Cristo kania ija'ari akaramisini mani ida ija'ari ja'dini nihani 
hija. Ihimi'iki ida kidimahi 'bo'da, kama'da'iki ida kidimahi jadini. 
18Deus vania bianabosija ida akadimahi 'bo'da mahi ja'dinia. 
Cristo haria kajoamoravini mani ida Deus kava'ahi haria nihaja. 
Akaimajaha'iki ada Deus. Oniaroa haria no'avini hiki hida badani, 
vahoariha-ra anariakavini Deus kava'ahi vihira kaimoni jaboni. 

19Kodivarani hiki hida Deus Cristo-ra karona'avini ija'ari 
vakadiania. Nini vani Deus va'ora anariakara adani, kidiva'ahi 
vihira kaimoni adani ija'ari hahavi. Ni-Deua bianavathajanaki ida 
hojai asohirikia vakabadanibakhia'ina. Bina'bira'oamanji'ia ida. 
Hari. Oniaroa, haria karonavini ija'ari hahavi vakadiania aokhana, 
va'ora anava'isohira kaimoni kidiva'ahi vihina Deus va'ora nofivini. 

20 Hari. Cristo haria honaria'ihi athia akavaranina kidimoni. 
Athia akavaranina vani Deus a'onira kaboa'i'ia. A'onira 
anava'isohivini hiki ida Cristo a'onira kaathidanoavini Deu-ra 
avarakariakaja kaimoni, Deus kava'ahi avihija kaimoni. 

21 Ni-hoaranija Cristoa bada bini'aki ida hojai Deus bivajahariki. 
Haria kajoamorara kaimoni Cristoa bigathani'iki ida ija'ari hahavi 
vakadihojai asohiriki abosini. Cristo hojai asohiriki namonahava 
abono fori hiki Deua binahoja'avini. Niki vania kabadani'ara ada 
Deus, aakaramisija kaimoni Cristo kania, oniani ida Cristo kahojai 
sohika'oaki-ra avahojavini Deua bikahivini hija. 


Deus athi avaadahaoniva abono kabadani 


1Deus khama bada akhanina vani a'onira akaathidanoaja. 
Avagathani'iki ida Deus a'onira kajoamora'avini. Hari'a 

bana vanakavithima bana. 2Mitha vani'a bana hida Deus athi 
hoja'bo'da'iki: 
“Okanamahiki ida a'onira okajoamoravini kamahini, 
oniani ida hora avibaranahavini a'onira okajoamoravini hi'ia. 
Okanamahiki ida a'onira oakava'ijoavini kamahini, 
oniani ida hora avibaranahavini a'onira oakava'ijoavini 
hi'ia.” 
Nihi ida Deus athi. Mitha vani'a bana hida oathi. Deua 
bikanamahiki bana hida hidakaba'i a'onira kajoamoravini. 
Hidakaba'i Deua binofiki bana ida a'onira akava'ijoavini. 
3Anofirihi ida ija'ari Cristo-ra vagathanivini-ra anadabavini, 
oniani ida Deus kabadania haria kanabadanijahakija, haria 
vakanavaraniharara kaimoni. 4Anofiki ida akadihojai asohikia 
a'onira ananokiahivini, avarigaja kaimoni ida Deus kahonai abono 
arihina. Aaihamahirina vani haria vanajahariharivini-ra ava'ahaja. 
Nahina jahariki namithani kaba'i akadiania, nahina ava'i-ra rogo 
ani'aki jaboni, ni-akava'ipahiniki ida akadibadani. 

5Haria vidabakhiaki adani. Haria avibaibakhiaki adani cadeia, 
haria vavajoronibakhiavini hiki haria vanajahariharira kaimoni. 
Arafia'oamani'ia ida akadibadani. Anokibakhiaki hari joma. 
Akainamobakhiaki ida akadi'bai jaboni. 

6Ananokiaki ida Deus kahonai abono ka'oa arihina akadihojai 
asohikia. Badani asohikia akabadaniki hari. Ananokiaki ida 
Cristo monina-ra aogajahakivini. Ni-akaitapiajorakiki ida hoariha. 
Ava'adiki ida hoariha. Ma'onahai Jahaki ava'i-ra nahonariahihiki 
hari. Ka'oa hiki hida hoariha-ra anakaidivavini. 

7 Anasohiki ida Deus monina ka'oa. Deus danona akadiania 
hojaki jaboni. Akadisa'ai hiki ida hojai sohika'oakia akahojaina, 
akaabokaja kaimoni ida nahina jahariki asohiriki-ra anadabavini, 
akaabokaja kaimoni jaboni ida ariabono aakava'ijoavini. 
8Vahoariha varani jahakia vara haria vavani'aki, khai haria 
vani'avini. Vahoariha vani adani varani jaharikia haria 
vakanavaranihara. Onii jaharikia haria vano'aki. Vara 
avani'ahaha'oadahavini kaba'i ida athii ka'oa hini, korijanahi 
abonoa haria vanaoniki adani. 

9Nahina arihirina-ra vakahivini kabati, ija'ari vaipohiki haria 
avigaki. Ariabinikamaribakhiana kabati, asia arihokina-ra avarigaki 
a'oni. Haria vanaima'banabakhiavini kaba'i, ni-haria vanaabini'iaki 

kaho. 10lja'ari ava'i-ra ami avani'abakhiavini kaba'i, khaji 
akhaniha'oadahahi. Akanahinariki fori arihina kabali, vahoariha-ra 
va'ora akananahina'ahapiki'iki hari Deus kanahina jahakia. Ipohirini 
kaba'i ida akadinahina nokiaki, avahojaoamanija ida nahina hahavi. 
11 Akadiva'ahi, Corinto sidajia avahojaki. Akadipapira athini 
a'onira vara ani'avini hiki hida hahavi ava'i bodinia hojaki. Ni- 
avakadiania oanahojaki ida akadiva'ibodivarani. 
12Nonira ananokiahivini hiki ida a'onira anakaidivakarahovini. 
Haria avanakaidivariki fori avihiki a'oni. 13Kodisai fori avihini 
vani vara a'onira oni'aja bana. Onofiki ida haria avanofijahakivinia 
haria avananokiavini a'onira anofijahakivini fori hini. 
Ni-jahaki ida Cristo kaija'ari vihiki vihiriki khama 
14Hari'a bana Cristo-ra nofiriki khama bada vakhaniha'oadaha. 
Ajahamisirihi ida hojai asohika'oaki, hojai asohiriki khama. 
Ajahamisirihi jaboni ida vagani, bakibakini khama. 
15Ni-Cristo, Jahari khama vaabono avakanajahamisikhamaki. 
Ni-nihanikia Cristo-ra nofiki Cristo-ra nofiriki khama vaabono 
avakanajahamisikhamaki. 
16Ni-nihanikia ija'ari Deus khai ni'ana hiki gorana Deus ka'oa-ra 
vakanamasiviki, ijaari deus amovana-ra vakanamasiviki khama 
vaabono avakanajahamisikhamara kaimoni. Harivani Deus hokiki 
gorana hari. Deus ibaviki akadiania. Deus abono-ra vara vanfavini: 
“Oibaviki bana ho kodija'ari vakadiania. 
Ohojaki bana ho vahararana. 
VakadiDeus ohina mani ida hora vakanamasivivini hija bana. 
Kodija'ari vihina mani ida va'ora ovaka'da'divini hija bana.” 
17 Hari, oniaroa Deus va'ora ni'aki adani kidija'ari: 
“Avakara'o bana deus amovana-ra vakanamasiviki vakadiania. 
Hari'a avaabononi 
avakanajahamisikhama 
vakadiania. 
Vakava'ipahinika'oa bana ida vakadihojai 
okaramonaki. 
Oniaroa a'onira okapoariki bana a'oni. 
18 Avakadiabi'i ohiki bana ho. 
A'onivani kodisai avihiki bana a'oni.” 
Nihaki ada akadika'da'di ka'oa. Hahavi kaabokava ada. 

7 1Kodiva'ahi, a'onira onakaidivaki ho. Hihida athi a'onira 
onava'isohivini hi'iki Deus haria nava'iponihahavivini 

hiki, oniani ida hojai asohiriki hahavi-ra akava'ipahinika'oavini 

Deua binofivini hija. Akajoniva ida hojai ariabono-ra najahariki. 

Akajoniva ida hojai akadiva'ibodivarani-ra najahariki jaboni. 

Deu-ra avava'ihavini mani ida hojai Deua binofikia haria 

kanahojaibakhiaja, ariabono gahinai anihahaha'oadahava kidiania. 


Khaii niki ada Paulo 


2Haria vananokiahi bana haria avanakaidivavinia. Ni-badani 
asohirikia akabadaniki avakadiania. Ni-anajahariki ida Cristo- 
ra avakajari'daravini. Ni-a'onira akorijanahaki. 3 Ni-avava'ini-ra 
oanaipahihivini kaimoni hirihi hida kodivarani. A'onira 
onava'isohibakhiavini hi'iki ida a'onira anakaidivakarahovini. 
Arihokina, ariabinina jaboni a'onira akaabioha'oadahaki hari. 

4Vara a'onira ovani'avini vani khai oni'aja ida avakadihojai 
asohini. A'onira ovakaijoka'oamanija. Namithabakhiani kaba'i ida 
nahina jahariki akadiania, asia khaii oniha'oadahaki ho. Arafiaki 
ida ova'i khaii nini. 

5Macedônia kaarabonia aakhano'ina vani asia 
jahariki ida akadimahi. Ibavi hahavi a'aadahaonina 
namithabakhiaki ida ava'i-ra anakoiripa'itxiriki. Ija'ari vaabono 
avakanaathidanoararikhamavini. Ava'i soko ini'iki hari jaboni. 

6Deus vania bikajoamoraja ida ija'ari va'ini khaii niriki. Ava'i 
khaii nirini vani Deua bikarona'ara ada Tito akadiania kaikahi'ina. 
7Tito kaikahina vani ava'i-ra khai ni'akarahoja. Varani avihini 
jaboni khai haria ni'aki. Haria nanamithavini hi'iki ida niha ninini 
Tito va'i-ra khai avani'avini avakadiania kaikahina. Kidivarani 
hiki ida hora avakava'ibodivini, hora avanoki'ianavini-ra 
avanofikarahovini. Kidivarani hiki jaboni avakadihojai asohiriki 
avava'ini-ra namokaravini. Avanofiki ida hora avavajari'davini, 
oniani ida avamonini khai hora ni'avini-ra anarafiaja. 

8 Avava'ini-ra namokaravini kaba'i ida oathi kapapirani a'onira 
okajirihivini hi'iki, onajiri'avini ni-ova'i-ra namokaraki. Oabono 
okava'ibodivaranikamarivini: Ni-jahaki ida kodijirihi niha nininia 
va'ora okajirihivini. Mahi ipohirikia vava'i onamokaravini. 
Onikamariki ho. 9Khaii oniki ho. Avava'ini-ra onamokaravini, 
ni-khai hora ni'aki. Avakadihojai asohiriki-ra avakava'ipahinivini 

mani ida khai hora ni'aja. Deua binofi'iki ida avakadihojai 
asohiriki avava'ini-ra namokaravini. Ni-oathi kapapirani a'onira 
namakhaniki. 

10Deus ija'ari va'ini-ra namokaravini hiki abononi kada'digariaja 
kaimoni, oniani ida kidihojai asohiriki-ra kava'ipahinika'oavini 
hija, Deua biakava'ijoavini-ra kanikhariavini hija jaboni. Nini vani 
va'ini mokara nini jahaja ida ija'ari. 

Hari. Hojaki ida va'ini mokara nini hoariha Deua 
binakama'dariki. Deu-ra vanofirikia ni-vakava'ipahiniki ida 
vakadihojai asohiriki, oniani ida Deus kania va'ora arakharija. Ni- 
nahina jahaki kaimoni hiki ida vava'i mokara nini. 

11 Vakava'ihoki bana ida avava'ini bodini mokara nini 
radaha'iki. Avava'ini mokara nini viahania ni-avavamakhaniki 
ida avakadihojai asohiriki. Deus avava'ini-ra mokara ni'avini vani 
avanofikarahoja ida avakadihojai asohiriki-ra avakava'ipahinivini. 
Avakaipahi'iki ida hojai asohiriki-ra avava'ahavini avakadiania 
hojani. Avifini'iki ida avakadihojai a'onira napohimajavini. 
Avanofi'iki ida ariabono aakakariakakhamavini. Avanofidoro'iki 
ida badani asohikia avakabadanini. Avanofi'iki ida hojai asohiriki 
namonahava abono-ra avanasohivini, bigathanija kaimoni ida 
kidihojai asohiriki abosini. Kidibadani asohiriki avanasohivini 
avananokiavini mani ida a'onira osanirija. 

12-13 A'onira okajirihivini ni-okava'ibodivaraniki ida ija'ari hana 
hini hojai asohirikia kahojaiki, hana hini ija'ari kania namithani 
ida badani asohiriki. A'onira okajirihivini hiki papira oathia 
avarigaja kaimoni ida niha ninini haria avanofijahakivini Deus 
viaha. Oniani ida ava'i-ra khai ni'aja. 

Ni-harivani ka'oa ava'i khaii niki. Tito jaboni va'i khaii 
niki. Tito a'onira akava'isokonijanaravini mani ida va'i khai 
avani'akarahovini hija. Kidiva'ikhaiini khai haria ni'aki jaboni. 
14Tito avakadiania okhana viahania oni'aha: 

— Tito, vajahaki adani Cristo kaija'ari Corinto sidajia vahojaki. 
Ira vagathanijahakiki bana adani — oni'a'iki ada. Hari. Akhano'aha 
ada Tito avakadiania, ka'oa hini bioga'iki ida varani avihinia 
okavaranijora'ina. Ni-ova'i-ra avaranaipahihi'iki. 

Ka'oa hiki jaboni ida akadivarani a'onira vara ani'abakhiavini. 
Nini vani jaboni Titoa biogaja ida akadivarani ka'oa hini 
a'onira vara avani'avini. 15Titoa bikava'ihokibakhiaki 

ida niha ninini avavava'ihavini avagathanijahaki'avini, 
athi avanaabavini avanofi'avini jaboni, oniani ida a'onira 
nakaidivavini-ra ana'ba'dibakhiaja. 16Khai oni'aki ida hora 
avanava'iponi'imariniravini. Kaaraki ida avaathini. 
Ija'ari kagahinainofiki varani hini hida 
1 Arigamina. Nonira ananamithavini vihiki adani Jesus 
kaija'ari Macedonia kaarabonia avajoronionibakhiaki. 

Avarigavini anofiki ida niha ninini Deus va'ora 
kajoamorajahakivini. 

2Deua biva'ahaki ida nahina jahariki namithabakhiani 
arigamina Macedonia kaarabonia vahojaki vakadiania vava'i rogo 
ani'ani hi'iki. Kaba'i, khaii vakhaniha'oadahaki adani. Khai vani'aki 
jaboni ida vagahinaina. Vakanahinarina kaba'i vakagahinainofiki 
adani. 

3Va'oaniani oa vanofija ida vakadijiniro, vakadinahina hiki-ra 
vakavagahinaibakhiavini ija'ari vakanahinariki vakadimoni hini. 
Pa'itxini kaba'i ida vavahojaki, vanofiki ida pitani vakavagahinaivini. 
Vakavagahinaivini arafiani vanofiki ida. 4Haria vani'abakhiaha: 

—Cristo kaija'ari vahoariha va'ora vakajoamoravini va'ora 
vanofiki adani Cristo kaija'ari vakanahinariki Judéia kaarabonia. 
Anofi'oamanija ida akadijiniro-ra akaronavini jaboni, va'ora 
akajoamorara kaimoni adani arigamina — vakhaniha adani 
Macedônia kaaraboni kaija'arini haria vakaathidanoavini. 

5Arafia'iki ida jiniro-ra vakavano'aivini. Aradaha'iki ida 
vakavagahinaivini anokhavini. Akadika'da'di Jesus kania vaabono 
vavani'ahi'imidia'iki adani, bada vani'aja kaimoni ida badani hana 
hini binofiki. Naothinia akadiania vaabono vavani'ahi'aha haria 
vaakodiavini niha ninini Deua binofivinia. 

6Tito avakadiania hojana kari binakama'da'iki ida jiniro 
kabadanihia a'onira kakodiavini, va'ora avananokiahira 
kaimoni adani arigamina Judéia kaarabonia vahojaki va'ora 
avanakaidivavinia. Oniania ani'aha ada Tito: 

—l|vani, inakama'da'iki ida Cristo kaija'ari vakadijiniro- 
ra vanajoronivini. Jahaki ida badani-ra ina'diahivini jaboni 
vakadiania — Tito-ra ani'aki hari. 

7 Nonivani Corinto sidajia avahojaki, avakadihojai jahani 
aradahaki a'oni. Kaaraki ida Cristo-ra avavakaijokavini. Avarigaki 

ida Cristo monina avakavaranini. Avarigahahaviki jaboni ida Cristo 
varani hina. Avanofiki ida vahoariha-ra va'ora avakakodiavini. 
Haria avanofijahakiki jaboni a'oni. Nimania ida vahoariha- 

ra avararadamivini. Onofiki ida jiniro-ra avakavagahinaivini 
aradahani jaboni. 

8Ni-a'onira ohonariarihi bada avakhanija kaimoni. Onofiki 
ida a'onira onava'isohivini hini ida Cristo kaija'ari Macedônia 
vahojaki vakadihojai, vakadijiniro-ra vakavagahinaivini-ra 
vakava'inofinofivini. Nini vani a'onira okaijo'aja, oogaja kaimoni 
ida ka'oa hini vahoariha-ra va'ora avanakaidivavini. 

9 Avarigaki ida akadika'da'di Jesus Cristo haria nakaidivavini 
arafiani niha ninini. Araboja khana viahania bivahojahahaviki 
ida Deus kanahina. Kaba'i, binahojaha'ihi ida hahavi bivahojaki. 
Araboa kha'aha, haria akava'ijoara kaimoni. Nina vani makhira 
kanahinariki hina haria kananahinahahavivini hiki ida Deus 
kanahina. 

10Hari. Okava'ibodivaraniki ida jiniro-ra avanajoronivini 
kabadanihi-ra avana'diahivini jahani bana. Badara radaha'iki 
avanakama'da'iki ida. A'onimiro'a avanofija ida va'ora avano'avini. 
A'onimiro'a jaboni avanakama'daki ida avakadijiniro-ra 
avanajoronivini. 

11 Hari. Vana'diahi bana oni avakadibadani. Avakava'inofinofi'iki 
ida avanakama'da'avini. Vakava'inofinofi bana jaboni 
ida avana'diahivini. Vakavagahinai bana afohanana ida 
avakavagahinaivini avakaabokaki. 12Khai avani'ahi ida 
avakavagahinaiki; Deua bigathanihi ida avakavagahinai'iki. 
Vakavagahinai bana ida jiniro avavahojaki avakavagahinaivini 
avakaabokaki. Deua ni-binokhaki ida jiniro avavahojariki-ra 
avakavagahinaivini. 

13 Jahaki ida judeus kaija'ari-ra va'ora avakajoamoravini 
avakadijiniroa. Ni-onofiki ida avakadinahina-ra avakainamovini. 
Ni-onofiki ida va'ora avakananahina'ahapikivini. 

14Hidakaba'i ipohiki ida avakadinahina, oniani ida 
avakadigahinai-ra najahaja. Khaki bana vahabini ida mahi 
avakanahinarini kamahini, oniani ida a'onira vano'avini-ra 
najahaja. Nimania ida vakadinahina ipohini avakadinahina ipohini 
fori hini bana. 15Nimania bana hida maná kavaranihi Deus athi 
kapapirania hojaki: 

“Ija'ari mana-ra doravini arafiaki, 
ni-ahabariki. 
Ija'ari hoariha mana-ra 
dorapa'itxiki, 
ni-bikainamoki.” 
Niki hida Deus athi papira hojaki. 


Tito ipohina khama varani vihina hida 


16Hari. Deu-ra khai ani'aki hari. Ovaria biobaiki ida Tito va'i 
bodinia a'onira kakodiavini-ra nofivini, a'onira aakodiavini vani 
fori hini. 

17 Titoa khai bini'aki ida akanikhariavini okhana avakadiania. 
Ovani oa bikava'ibodivaranija ida okhana avakadiania. 
Binofi'oamanija ida a'onira kakodiavini. 

18 Akaronaki ada arigamina hoariha Tito 'bamina kaimoni. 

Cristo kaija'ari avajoronionibakhiakia avigajahakiki ada ovari. 
Bikaabokajahakiki ida Cristo monina jahakia kavaranina. 
19Cristo kaija'ari Macedônia kaarabonia avajoronionibakhiakia 
vanagathogatho'aha haria vaipohihara kaimoni. Haria kakodiaki 
bana ada jiniro vanajoroniki-ra aakadava'avinia. Arigamina Judeia 
kaarabonia vahojaki-ra va'ora akajoronihivini hiki jiniroa, ananokiaja 
kaimoni ida va'ora anakaidivavini, oniani ida vagathanivini 
kamahini akadika'da'di Jesus Cristo jahana-ra khai vanfavini hija. 
20Ni-anofiki bana ida ija'ari haria akaraganahavini jiniro karaho- 
ra aakadava'ajahakiravinia, oniani ida ariabono akava'igairivini 
hija. 21 Anofiki hida jiniro kabadanihi-ra anasohivini. Asohini Deua 
bikahija kaimoni. Asohini ija'aria vakahija kaimoni jaboni. 
22Oniaroa akaronaki bana ada arigamina hoariha Tito 
vakadiania. Akaijo'abakhia'iki ada. Haria nanokiahibakhiavini 
hi'iki ida kakodiahi-ra nofijahakivini. Bikava'ibodivaraniki ida 
ka'oa hini avakadijiniro avanajoroni'iki-ra avakaronavini-ra 
avanofivini, oniani ida a'onira kakodiavini-ra nofivini-ra anarafiaja. 

23 Vara va'ora ovani'aki bana adani Tito, ipohina khama. 
Oipohina ada Tito. Hora kakodiabakhiavini hiki ida Cristo monina- 
ra namonivini avakadiania. Hi'adani arigamina vahoariha Tito-ra 
vavaipohiha'iki Cristo kaija'ari va'ora vakarona'iki adani. A'onira 
vanava'isohiki bana adani va'ora vakaronaki vakadivarania. 
Vakadibadania binanokiaki ida Cristo jahana. 

24Tito vakaikahina vani va'ora vananokiahi bana va'ora 
avanakaidivavinia va'ora avagathanijahakivini. Jesus kaija'ari 
avajoronionibakhiaki-ra va'ora ananamithajoravini hiki ida 
varani avihini. Tito-ra va'ora avagathanijahakivini kavaranihi- 
ra vakamithamahaha; avigahi ida ka'oa hini varani jahakia vara 
a'onira ovani'avini hi'iki. 


Cristo kaija'aria vagathaniki ida vagahinana jiniroa 


9 1 Hari. Avariga'iki ida varani, Cristo kaija'aria vanajoronivini 
ida jiniro, va'ora vano'ara kaimoni adani arigamina Judéia 
kaarabonia vahojaki, oniani ida a'onira anava'isohi'ianaravini hija. 
2Oo0gaki ida va'ora avakakodiavini va'ora avanofivini. Arigamina 
Macedônia kaarabonia vahojaki-ra va'ora vara oni'avini hi'iki ida 
jaboni varani avihini. Va'ora oni'aha: 

—Arigamina Corinto sidajia vahojakia vanakama'da'iki ida jiniro- 
ra vanajoronivini badara radaha'iki — va'ora oni'aha. Vakamitha'iki 
ida varani avihini, khai vani'aki ida jiniro-ra avakaronavini 
bana Judéia kaarabonia. Avamonini-ra vakamithavini naothinia 
Macedônia kaaraboni kaija'arini maina jiniro-ra vakaronavini-ra 
vanofikarahoki jaboni. 3Va'ora okaronaki bana adani arigamina 
vi'bamiki Tito kania avikhananavana avakadiania. Onofiki ida 
avanaibavijahajoravini ida jiniro akaikahina viahania. Va'ora 
oni'a'iki adani hora vavaipohihaki kaimoni: 

—Arigamina Corinto sidajia vanaibavijahajora'iki ida 
vakadijiniro, vakaronaja kaimoni Judéia kaarabonia — va'ora 
oni'a'iki adani, a'onira khai oni'avini. Hari. Onofiki ida hora 
vavaipohihaki jiniro avakavagahinaiki hojani-ra vakaragavini, 
oniani ida kodivarani ka'oa hini-ra avigavini hija bana. Ni-onofiki 
bana ida avakadigahinai-ra khai oni'a'imarinivini. 

4Hari. Arigamina Macedônia kaarabonia vikhaki hora 
vavaipohihaki vahabini bana adani avakadiania aokhana. 
Vakaragarihi ida avakadijiniro ibavijahajorarini; ova'i aipahihihi. 
A'onivani jaboni avava'ini aipahihiki bana a'oni. Varani avihini-ra 
khai oni'avini mani ida jiniro hojarini ava'i-ra anaipahihivini hija 
bana. 

sOniania okava'ibodivarani'iki ida jahani arigamina Tito- 
ra va'ora okaronavini, va'oaniaro miro'a avikhananavana. 
Vanaibavijaha'iki ida jiniro avanajoroni'iki avakavagahinaiki 

kaimoni. Okaikahina viahania hojaki bana ida jiniro 
avanaibavijahajoraki. Akaikahina vani oipohina vakaragaja ida 
avakadijiniro ibavijaha'iki. Avigaki ida jiniro avakavano'aivini 
avanofiki. Ni-nahina a'onira honariavini hiki avakavagahinaivini. 

6Hari. Okavarajomiki bana hida avakadijiniro avakavagahinaiki 
rakhajahi 'ba'dani fori hini. Ija'aria birakhaihi ida ba'ba'da 
ipohiriki; pa'itxihi ida kidirakhajahi bononi. Ija'aria birakhaihi ida 
ba'ba'da ipohiki; karahohi ida kidirakhajahi bononi. 

7 Vakava'ibodivaranihanana bana ida avakadijiniro 
avakavagahinaivini avanofiki niha fori hini. Jahaki ida 
avakavano'aivini avanofivini. Hari'a avakadijiniro-ra vanakaidiva. 
Hari'a vanofi bana avava'ini bodinia avakavagahinaivini 
avakaathirivini. Deua bivajahaki ida ija'ari kagahinainofiki. 
8Deua bikaabokaki ida a'onira no'avini arafiani avakainamokia, 
avakadinahina hahavi-ra avavahojaja kaimoni afoha'oadaha, 
nahina-ra avakainamoria kaimoni. Avavahojavini arafiaki bana 
jaboni ida va'ora avakajoamoravini kaimoni adani vahoariha, 
vakadiania badani jahaki ipohikia avakabadanini. 9Deus athi 
kapapirania hojaki hida athi: 

“Ija'ari kagahinainofikia bino'aki ida kanahinariki, 
Deua bikava'ihokiha'oadahaki ida kidihojai jahaki, 
binaabosiki bana ida jaboni.” 

10Deus vania bino'aja ida ija'ari ba'ba'da birakhaiki kaimonia. 
Bino'aki ida jaboni 'baia bihaki kaimonia. Deus vani a'onira 
no'avini hija bana ida ba'ba'da ipohiki avarakhaiki kaimoni, 
binamovaki ida avakadirakhajahi. Biana'ba'diki bana ida 
avavahojaki, arafiaki ida avakavagahinaiki kaimoni. Nimania ida 
avakadihojai asohiki a'ba'dini. 11 Deus a'onira kananahinabakhiaki 
a'oni, avavahojaki ida vahoariha-ra avano'abakhiavini kaimoni. 
Ija'ari vaipohiki vaagahinainofina mani ida vagahinaki Deu-ra khai 
vani'avini hija. Judéia kaarabonia akaikahina kamahini arigamina 
vakadiania avakadijiniro-ra aarakhaki bana hari. Oniaroa Deu-ra 
vani'aki bana adani: 

—Deus, jahaki ida arigamina Corinto sidajia vahojaki haria 
vakajoamoravini vakadinahina. Jahaki ida kadabadani vava'i 
bodinia — vakhaniki bana adani. 

12 Va'ora avakajoamoravini mani ida nahina jahaki-ra 
nanamithaja vakadiania. Va'ora avakaijahitaki adani Deus kaija'ari, 

oniani ida avakadikajoamorahia Deus jahana-ra khai vani'avini-ra 
vanakama'davini hija bana. 

13 Vakanahinariki-ra va'ora avano'avini mani ida hojai Deua 
bivajahaki-ra avigavini hija. Cristo kaija'ari hahavia khai vani'aki 
bana ada Deus: 

—Deus, kadaija'ari Corinto sidajia vahojakia vananokiajahakiki 
ida kadahojai jahaki. Vakapoariki ida Cristo monina afojahaki. 
Jahaki ida vakadinahina haria vakajoamoravini, vahoariha- 
ra va'ora vano'avini jaboni. Nimania ida kadabadani jahaki 
vakadiania — vakhaniki adani bana. 14Oniaroa, arigamina Judéia 
kaarabonia vahojaki a'onira vanakaidivaki bana a'oni. Deus kania 
a'onira vakanikhariaki jaboni adani. Deu-ra khai vani'avini hiki ida 
a'onira kajoamoravini arafiani. 

15Khai ani'ava ada Deus. Haria no'avini hi'iki ida kidinahina 
jahaki kaidivani arafiaki. Kidisai oamani ada haria kakaronavini 
hi'ara. 


Paulo abono-ra vajari'davini athini 


10 1Hovani Paulo, onofiki ida vara va'ora oni'avini adani 

korijanahia hora vakanavaranihaki avahararania vahojaki. 
Avakadivarani hiki ida avakadiania ohojana oadani ija'ari nahina 
hipa'itxiriki ohina, ni-athii khanakia a'onira onavaravaraki. Napaja 
ohoja'ina vani oathi kapapirania varani khanakia a'onira vara 
oni'aja, ni-a'onira okaipahijanaki. Cristo athii forakia kavaranina 
fori hiki ida vara onina-ra onofivini. Ni-va'i joko inipa'itxiki ada 
Cristo. 

2Okaikahina avakadiania onofiki bana ida varani forakia 
okavaranina. A'onira okanikhariaki ho, varani ohina asohiriki- 
ra vakava'ipahini bana mahija varani khanakia okavaraniravini 
avakadiania. Va'ora okaabanivini va'ora okaabokaki adani haria 
vakanavaranihaki. Deu-ra vanofiriki vakadihojaia akahojaina-ra 
vakahiki adani. 

3Ka'oa hini kaba'i ida Deu-ra vanofiriki vahararana arihojana, 
ni-vakadihojaia akahojaiki. Vakadinahina araboa hojaki-ra 
vanofivini mani ida va'ora nadanodanoja. Ni-niki kaimoni hida 
akadidanodanoi. 

4 Akadisa'ai fori hirihi ida Deu-ra vanofiriki vakadisa'ai. Deus 
kasa'ai danoki vani ida avahojaja. Deus kasa'aia anihimaki ida 

Jahari, kidipohi vanokiariki khama vadanona. Anihimaki ida 
aathidanoarari athini asohiriki Jaharia biobaiki ija'ari va'ini 
bodinia. 

SIja'ari abononi vaboraborahakia bikava'ibodivaraniki ida 
nahina kaimoni hirini Deu-ra ogavini. Anihimaki jaboni ida 
kidiva'ibodivarani asohiriki Jaharia biobaiki. Anihimaki jaboni 
ida nahina ija'ari Deu-ra ogavini-ra nadabaki. Akaijo'aki ida 
kidiva'ibodivarani anahoarihavini, binaabaja kaimoni ida Cristo 
athi. 6 Ariathi-ra avanaabavini-ra anokivini naothinia jaharikia 
va'ora oarakhaki adani vahoariha hora vakapoaririki. 

7 Avakava'ibodivarani'iki ida nokiavahaki. Vakava'ibodivarani 
jaboni bana ida nahina ka'oa hini nokiariki. Hojaki vahabini ada 
makhira avahararania Cristoa bikaronavini-ra kahiki, athi vikhava 
abono hina. Jahaki hi'o makhira haria kava'ibodivaranivini Cristo 
haria karonavini jaboni. Cristo athi vikhava abono hari, ovari fori 
arihiki hari. 

8 Akadika'da'di Jesus Cristo hora honariavini hiki ida a'onira 
onasohivini. Binofiki ida avavakaijokavini onadanovini. Ni- 
binofiki ida avavakaijokavini onathararaki fori hini. Arafiapa'itxiki 
vahabini ida oabono ovaboraborahavini Cristo danona hora 
no'avini hi'iki a'onira onasohija kaimoni. Kaba'i, ni-ova'i aipahihiki 
a'onira onasohivini. 9Ni-onofiki ida oathi kapapirania a'onira 
onarapatavini. 

10Nihaki vahabini bana ida ija'ari: 

—Paulo athi kapapirania binajiriki ida athii khanaki haria 
kaabanivini afodanoki. Ija'ari nahina hipa'itxiriha ada Paulo. 
Ni-varani ogava abono hiriha ada vahoariha vaviaha — nihaki 
vahabini ida ija'ari hora kanavaranihaki, hora kaihiponiriki. 

11 Jahaki ida ija'ari akadivarani-ra kava'ibodivaranivini. Hoarani 
ida kodivarani a'onira okajirihivini hi'iki. Ni-oanahoarihaki hida 
kodivarani avakadiania ohojana kamahini. Bada oni'aki bana ida 
a'onira onava'isohivini hi'iki. 

12Ni-anofipa'itxirihi ida boraborahi rajomahi fori hikia 
ariabono akarajomakhamavini. Vahoariha vajahana arafiani-ra 
vakahi'imariniki. Vaabono vavaboraborahavini hiki ida vahoariha- 
ra va'ora avaradamikarahovini. Vava'ihariki fori vihioamanira 
adani. Vajahana-ra vakava'ibodivaranivini hiki avigaja kaimoni 
ida vakadirajomahi asohika'oani. Naothinia vaabono varajomavini 


O Novo Testamento na Paumarí do Brasil, 2da ed. © 2010, Liga Bíblica Internacional 


735 2 Corintios 10, 11 


hiki ida vakadirajomahi, oniani ida ija'ari sohika'oaki vaabono 
vavanihavini hija. Nirihi bana hida ariabono akava'ibodivaranivini. 

13Nimania bana hida ariabono akava'ibodivaranivini. Deus 
vani haria honariavini hija ida Cristo athi aavaadahaoniva abono 
arihina. Haria honaria'iki ada jaboni avakadiania bada akhanina, 
Cristo monina-ra anamonivinia. Ni-aokhaki haria honariaravini 
hiki kaniaja, oniani ida kidibadani avakadiania haria honariavini 
hiki-ra khai ani'avini hija. 

14Avakadiania akaikahibiininina vani Jesus Cristo monina 
jahakia a'onira akanamoni'ia. Arabo anikhaki kaimonia hojaki ida 
Corinto sidaji, oniani ida avakadiania akaikahina Deua binofivini 
hija. Ni-aradaki ida ibavi Deus haria nava'isohivini hi'iki kani. 

15Deus va'ora karonaki adani athi avaadahaoniva abono vahoariha 
avikhana ibavi Deus haria va'aharavini hiki kania. Ni-vakadibadania 
ariabono avaboraboraharihi. Anokhaki ida Cristo-ra avavakaijokavini 
avijavani, a'ba'dija kaimoni ida akadibadani abani avakadiania. Asia 
arihojaki hari arabo Deus haria va'ahavini hiki kania. 16Hari. Oniaroa, 
akadibadani avakadiania adiahini, anofiki ida arabo hoariha Corinto 
sidaji okhaninikia a'aadahaonina, Cristo varani hina-ra anamonija 
kaimoni. Jokoa hoariha kabadania ariabono avaboraboraharihi. Ni- 
akadibadani hirihi ida vakadibadani, oniani ida arabo Deus ija'ari 
hoariha-ra va'ahavini hikia aokhana-ra anofiravini hija bana. 

17 Hojaki hida athii Deus athi kapapirania: 

“Ija'ari kidimahi jahani-ra vara vanfavini-ra nofihi: 
jakaho vara bivani'ava ida Deus kabadani jahaki kidiania.” 

18Deua asohini bikahihi ida ija'ari kahojai, bona asohihi ida 
kidihojai, oniani ida Deua bikapoarivini hija bana. Ni-Deua 
bikapoariki ida ija'ari kidihojai asohini-ra kahiki. 


Paulo vara va'ora vani'aki adani Cristo 
athi avaadahaoniva abono 'badara 


1 1 1Hari. Oigamina, oabono ovaboraborahavini athinia 
okavaraniki bana ho. Hari'a bana hora avakaitapia. Ija'ari 
va'ihariki kavarani hiki ida kidihojai jahani ija'ari hoariha kahojai 
jahani-ra aradavini. Hora avava'aharia koda nikia okavaranina, 
a'onira oka'ojomo'ija kaimoni? 
2Hari. Ima'inavi fori avihiki a'oni. Avakadimakhira kaimoni 
ada Cristo. A'onira ovaimajahahivini hiki Cristo kani avihini, 

Deus a'onira vaimajahahivini vani fori ohija. Onava'iponivini 

hiki ada Cristo kidimoni avihini. Onofiki ida avaabononi 
avarakadava'avini ima'inavi makhaniriki fori avihija kaimoni, 
avakadi'akarai kamahini Cristo kania. 3Oakava'isokoniki ida gamo 
miro'a Eva oniki kania namitha'iki, namitha'ianani avakadiania. 
Makha vania bikorijanaha'ia ida Eva, bikajaridaria kaimoni ida 
kidikorijanahi. Niki vania hoja'ianara ada Jahari. Binofiki ida 
avakadiva'ibodivarani-ra nasohiravini, oniani ida Cristo ka'oa-ra 
avanofivini-ra avakava'ipahinivini hija bana. 

4Kodivarani vihiki adani makhira avakadiania vakaikahi'iki 
va'ora avagathanijahaki'avini. Va'ora avava'aha'iki adani Jesus 
varani hina asohirikia vakavarani'ina. Cristo athi avavaadahaoniva 
abono 'badara adani. A'onira oakava'isokonivini hiki a'onira 
vaka'ojomo'ivini hiki-ra khai avani'avinia. 

Jesus varani hina a'onira ananamithabiininivini fori hirihi ida 
Jesus varani hina a'onira vaka'ojomo'ivini hi'iki. Avakapoari'iki ida 
ma'onahai a'onira vanava'iponivini hi'iki. Ma'onahai Jahaki hiriha 
ada ma'onahai hoariha. Avakapoari'iki ida Jesus monina hoariha 
vara vavani'aki, asohirini kaba'i. Vara a'onira ani'avini hi'iki ida 
Jesus monina ka'oa hini. A'onira aakodiavini hi'iki jaboni ida 
Ma'onahai Jahaki-ra avagathani'avini. 

5Va'ora avakava'ibodivaraniki adani hi'adani Deus athi 
avavaadahaoniva abono 'badara haria avaradamikarahovini. 
Hovani oabono okava'ibodivaranivini hiki ida hora 
avaradamiravini. 6Hora vakanavaranihavini hiki ida vahoariha 
vaviaha vara onina-ra okaabokaravini-ra vakahivini. Kaba'i, 
oogajahakiki ida Cristo monina. A'onira onanokiahibakhiavini 
hi'iki ida Cristo-ra oogajahakivini, kodivarani, kodibadani, 
kodihojai hikia. 

7Ni-onofiki ida kodivarani-ra avanaabosivini jiniroa, 

Deus monina jahakia a'onira okanamonivini kari. Oabono 
oagathogathohivini hiki ida avakadihonai abono fori ohina, 
a'onivani ka'da'di fori avihija kaimoni. Asohiria koda ida 
avakadijiniro-ra ogathaniravini. 

sOgathani'iki ida jiniro Cristo kaija'ari ibavi hoariha 
avajoronionibakhiakia vakarona'iki. Bada onirina kaba'i 
vakadiania, ogathani'iki ida vakadijiniro bada onija kaimoni 
avakadiania. 

9Avakadiania ohojana kari jiniro-ra okainamo'avini kaba'i, ni- 
jiniroa a'onira okanikhariaki. Jesus kaija'ari Macedonia kaarabonia 
vikha'ina vani hora vakavikha'ara adani nahina okainamokia. 
Oniaro kari onofirihi ida avava'ini-ra okai'dokavini okanikhariana. 
Jokoa avava'ini-ra okai'dokarihi nahina okainamoki-ra 
okanikhariavinia. 

10Ka'oa hihaha'oadahaki ida Cristo kavarani. Onivani fori 
hija hida kodivarani. Oabono khai oni'avini hiki ida kodibadani 
abosirini avakadiania Acaia kaarabonia. Ni-ova'ahaki ida 
kodibadani abosirini kavaranihi-ra avanadabavini. 

11 Nahina kaimoni hora avakaijahitavini-ra onofirihi oniki ho. 
Hari'a a'onira onakaidivariki avaabononi vavaniha bana. Deua 
biogaki ida a'onira onakaidivajahakivini. 

12Kodihojai ida avakadijiniro-ra okanikhariaravini. Jokoa 
onakama'darihi ida okanikhariavini. Hiva'oani Cristo athi 
avavaadahaoniva abono 'badara vaabono vavaboraborahavini, 
vakhaniha: 

—Paulo bada nina vani fori hija ida bada akhanina 
— vakhaniha. 

Va'oaniaroa vagathanibakhiaki ida avakadijiniro vakadibadani 
abosini hini, oniani ida ogathanivini onofiravini hija. Onofiki ida 
vakadivarani 'badara onadabavini. 

13Ka'oa hirihi ida Deus athi avavaadahaoniva abono vihina- 
ra vakahivini. Deus va'ora karonavini-ra vakahi'badaraki adani. 
Vakadibadani-ra korijanahia vara vavani'aki adani. Akadibadani- 
ra vakabanafoki adani, Deus athi avavaadahaoniva abono ka'oa 
vahoariha va'ora vavanihara kaimoni. 14Vakadihojai ni-ava'i-ra 
kadi hiki. Satanás jaharia bikaabokaki ida abono-ra nanokiavini 
Deus ibavi kaija'arini nokiana vagana fori hina. 15Deus athi 
avavaadahaoniva abono 'badara vakaabokaki ida Deus kahonai 
abono vanokiana fori vihina jaboni. Vakadihojai sohika'oani-ra 
vananokia'badaraki adani. Deus ija'ari kahojai-ra naabosivini 
kamahini vagathaniki bana ida vakadihojai asohiriki abosini. 


Pauloa vara bivani'aki ida jahariharina 


160igamina, vara ovani'a'ianaki bana ida va'ihariki fori 
ohina hora avakava'ibodivaranivini. Asohirini kaba'i ida 
avakadiva'ibodivarani, hora vagathanijahaki bana va'ihariki 

fori china kaba'i. Onofiki ida kodibadani jahania oabono 
ovaboraborahavini vahoariha vakadibadani jahania vaabono 
vavaboraborahavini fori hini, a'onira oka'ojomo'ija kaimoni varani 
niki ija'ari va'ihariki kavarani fori hikia. 

17 Akadika'da'di Jesus Cristo ni-hora honariavini hiki hida hihida 
varani a'onira vara oni'avini hiki bana. Oabono ovaboraborahavini 
mani bana hida ija'ari va'ihariki fori hora nihaja. 18lja'ari Deu-ra 
vanofiriki vaabono vavaboraborahabakhiaki fori ohiki bana ho. 

19 Avaabononi avakava'ibodivaranivini hiki ida ija'ari 
ogahani arafiaki avihini, oniani ida ija'ari va'ihariki vara nina- 
ra avava'ahavini hija. 20 A'onira nikia vanahojavini hiki honai 
abono kapavakarivahaki fori avihini. A'onira vabo'diavini, a'onira 
vakorijanahavini, a'onira vakaihiponiravini, avanokhoni-ra 
vakapatavini. Nikia a'onira vanahojavini kaba'i, va'ora avava'ahaki 
adani, vaathi avakajari'dariha adani. 

21 Va'oaniaro fori arihirihi. Ni-nikia a'onira onahojaki. A'onira 
akaabokariki avaabononi avavanihavini hija koda? Nikia 
a'onira onahojaja vaha; ova'i aipahihimanihi vaha. Va'oaniaro 
ni-vava'i anaipahihini hiki ida vakadibadani jahani vaabono 
vavaboraborahavini avakadiania. Ija'ari va'ihariki nikia kavaraniki 
fori ohina, oabono ovaboraborahaki bana ho, va'oaniaro fori ohija 
kaimoni. 

22Vaabono vavaboraborahavini hiki hebreu kaija'arini vihina, 
Israel kaija'ari vihina, Abraão kaija'ari vanamitharonisiagaki vihina 
jaboni. 

Hovani jaboni hebreu kaija'arini ho, Israel kaija'ari ho. Abraão 
kahanodi namitharonisiagaki ho jaboni. 

23Cristo kahonai abono vihina vaabono vavaboraborahaki adani. 
Cristo kahonai abono vihina kaba'i, arafiaki ida Cristo kabadania 
okabadanina. Hovani obadanina arafiaja. 

Hovani khama cadeia ohojabakhiaja. Hovani dafi ohibakhiana 
arafia'iki ho. 

Hovani oabinikamaribakhiaki ho. Ija'ari va'ihariki athini oamani 
ida nikia okavaranina. 

24 Judeus kaija'ari vakadika'da'dia vavahonariahibakhiaki ida dafi 
ohina. Xikotxia 39 hiki ipohini ida dafi ohina mahi hoarani. 

Oa'aadahaonina vani sa'ai kahoarani hikia namitha'ianaki ida 
kodiania. 

25Roma sidaji kaija'arini vakadika'da'dia vavahonariahiki ida ava 
hora vidafiabakhiavini adani ija'ari. 

Oa'aadahaonina vani ahoarabakosikia namitha'ianaja ida 
kodiania. Hoaranija ija'ari jadia hora vanagaha'iki ho, hora 
vanaabinikamariki adani. 

Kanava oa'aadahaonina ahoarabakosikia kahidai kihibakhiaki 
ida kanava kakaraho akavaadahaki. Ako'omari'iki ida. Hoaranija 
paha bodinia ohoja'iki ho mahi hoarani, joma hoarani, oabono 
ogathi'iki ho ava rakokia. 

260a'aadahaonibakhiana opohimajakamaribakhia'iki ho. 
A'ahabodijorakiki ida paha jorani oahidakamari'iki ho. Nahina 
anahoroabakhiava abono hora vanapohimajakamari'iki ho 
jaboni. Hora vanapohimajakamariki afobakhia adani kodija'ari, 
judeus kaija'ari vihiriki jaboni. Opohimajakamari'iki ho sidaji 
ipohiki bodini, amasi, paha karaho kajokiraki hiki kania. Hora 
vanapohimajakamariki adani Cristo kaija'ari vihi'badaraki. 

27 Oabono ovafajafajahakarahovini hi'iki ida kodibadani arafiaki. Joma 
onokibakhiana ohojana. Ovai'amibakhiana, okanabidi akaaforabakhia'ini 
jaboni. Okainamobakhiaki ida 'bai, vada ibavini, makari hiki. 

28Hojaki ida nahina ipohiki hoariha ova'i-ra rogo ani'aki. Va'ora 
okava'ibodikarahoki adani Cristo kaija'ari avajoronionibakhiaki. 
Nahina khanaki-ra okaiba'ivini fori hiki ida. 

29Danorihi ida ija'ari Cristo-ra vakaijokavini; okamithahi ida 
odanoriki fori ohina jaboni. Cristo kaija'aria bada bini'ahi ida hojai 
Deua bivajahariki, ova'i-ra rogo ani'ahi. 

30Hari. Hora avakanavaranihavini mani ida kodiania namitha'ikia 
oabono ovaboraborahavini hi'ia, oniani ida nahina odanorina-ra 
nanokiavini maina oabono ovaboraborahavini hija bana. 

31 Deua biogaki ida korijanahia vara onirina. Akadika'da'di Jesus 
Cristo kaabi'i ada ovari. Jahaki ida ija'ari hahavi jahana danona 
hiki khai vani'avini. 

32Hari. Damasco sidajia ohojana kari arabo kaka'da'dini Aretas 
onikia bihonariaki ada sidaji vaka'da'diva: 

—Va'ora honariaha adani sorara sidaji kaathania vahojana 
mahija Paulo khaonanina-ra vagathivini — Areta bini'aha. 

33Hari. So'oro bodinia ohojana vani kodiva'ahi hora 
avanahiririrari'ia sidaji kavasiribanini akharani kania, oniani ida 
hora anaihota'ia. Ni-sorara hora vagathi'iki. 

Pauloa vara bivani'a'iki ida vadami fori hiki 


1 2 1Asia oabono ovaboraborahaki ho namitha'iki kodiania. 

Ni-nahina kaimoni va'ihariki fori hiki kavarania 
okavaraniki. Vara ovani'aki bana ida vadami fori hiki, nahina 
hoariha Deus hora nanokiahivini hi'iki. 

2Vara ovani'aki bana ada Cristo kaija'ari oogaki. Badara 14 
ipohini radahani vani Cristo khama vara vakhanira adani. 

Vara vakhanina vani Cristoa biavikasi'ara ada makhira kidiania 
nama. Hovani oa oabono vara ovani'aja. Ni-oogaki ida vadami fori 
hikia nama-ra onokivini. Ni-oogaki ida ka'oa hini ookasi'ina Deua 
kania namajaja oabono adaha'ini. Ni-oogaki. Deus ka'oa biogaki 
ida. 

3-4Vara oni'ianaki ho. Oogaki ida Deus kania namajaja 
ookasi'ina. Ni-oogaki ida namithaki kodiania oabono okasi'ini. 
Ni-oogaki ida vadami fori hiki ka'oa nama-ra onokivini. Deus ka'oa 
biogaki ida. 

Nama ohojana oadani okamithamaha'iki ida vara vani'avahariki. 
Ni-Deua biva'ahaki ija'aria binanamithavini. 

sOvaboraborahaki bana ida nahina jahani arafiaki namitha'iki 
kodiania. Ni-oabono ka'oa ovaboraborahaki. Ovaboraborahaki 
bana ida nahina odanorina-ra nanokiaki. 

SOabono ovaboraboraha'ianavini-ra onofija vaha; oabono 
ovaboraborahamanihi vaha. Kodivarani ka'oa hini mani ida ija'ari 
va'ihariki fori hora niharija. 

Ni-oabono ovaboraborahajanavini hiki ida vadami fori hiki 
ahapini onoki'iki. Ni-onofiki ida varani ohina avakavaranini: 

—Vadami fori hiki ipohiki-ra vada ni'avini mani ida Paulo-ra 
avava'ihavini-ra najahaja — ni-nikia avakavaranini-ra onofiki. 
Nimania bana hida vara hora avavani'avini-ra najahaki: 

—Anokiki ida kidibadani afobakhia, akamithabakhiaki jaboni 
ida kidivarani, oniani ida Paulo-ra avava'ihavini-ra najahaja. 

7Deus hora nanokiahibakhiavini hiki ida nahina vahoariha 
avigariki vadami fori hikia. Kabati, ni-binofiki ida oabono 
okava'ibodivaranivini nahina ohina ija'ari vahoariha nahina 
vihina-ra aradavinia. 

Binadabaja kaimoni ida niki-ra okava'ibodivaranivini, Deua 
biobai'iki ida jaroi fori hiki oimana bodinia. Jahari kahonai abono 

ida jaroi fori hiki. Hora txagaki ida. Oimana-ra anahahavini 
mani ida oabono khai oni'avini arafiani-ra okaabokaravini hija. 
8Ahoarabakosikia Jesu-ra vara oni'avini hi'iki ida jaroi fori hiki, 
okanikharia'iki ida bianivini kodiania. 9Oathi-ra gathani'aha: 

—lIniani. Jokoa oanirihi ida kadania. Arajomaki ida ira 
okajoamoraha'oadahavini. Iabononi ikaabokaravini vani 
nokiajahakija ida odanona kadania — hora ni'aha. Oniania khai 
oniahi ida odanorina-ra vara ovani'avini. Oabono okaabokaravini 
vani Cristo hora kajoamoraja, biobaiki ida danona kodiania. 

10Ni-ovamakhaniki ida odanorina, ija'ari onii jaharikia hora 
vani'avini, ova'i rogo inini, ojahariharina, nahina jahariki 
namithaki kodiania. Cristo kaija'ari ohina mani ida niki-ra 
nanamithaja kodiania. Oabono okaabokaravini vani Cristo hora 
nadanoja. 


Va'i soko iniki ada Paulo 


11 Hari. Ija'ari va'ihariki kahojaia okahojai'oamani'ia oabono 
ovaboraborahavini. Hora avaravadadami'iki fori avihiki a'oni 
oabono ovaboraborahavinia okavaranina. Hora avarigavini kabali, 
ni-varani ohina jahakia avakavarani'iki. Nahina ohirina kaba'i, ni- 
hora avaradaki adani Cristo athi-ra avavaadahaoniki 'badara. Khai 
va'ora avani'abakhia'iki adani. 

12Deus hora kakodiavini vani bada oni'abakhiaja ida Deus 
kabadani danoki ipohiki ija'ari-ra nava'ibodivaraniki. Ni- 
okava'ipahiniki ida kodibadani avakadiania. Deus kabadani 
danokia okabadanina mani ida Cristo athi avaadahaoniva abono 
ka'oa ohina-ra avarigajahakivini hija. 

13— Paulo va'ora naibavijahajahakiki adani Jesus kaija'ari 
vahoariha. Harivani, ni-haria naibavijahajahakiki — avakhaniki 
a'oni. Hojaki ida nahina hoarani bada oni'aki vakadiania, ni- 
bada oni'aki avakadiania. Ni-avava'ini-ra okai'dokaki jiniro-ra 
okanikhariavinia. Jaharia koda ida avava'ini-ra okai'dokaravini? 

14'Bamija avakadiania oadaha'iki ho. Oabono onaibavijaha'iki 
ho a'onira onavanavanaha'ianavini. Ni-nahina-ra okanikhariaki 
avakadiania bana. Ni-onofiki ida avakadijiniro. 

A'onira onofi'oamanija. Ni-isai vakadiabi'i-ra vakahinanikaki. 
Isai kaabi'i vani ada isai-ra va'ora kahinanikara. Onivani fori ohija 
avakadiabi'i fori ohina. 

15Ova'ahaki bana ida kodijiniro hahavi-ra onihimavini, 
oabono okananahinaravini, oabono gahinai onihavini a'onira 
okajoamoraja kaimoni. Onakarahohi ida a'onira onofijahakivini; 
avanapa'itzimania koda ida hora avanofivini? 

16Vahoariha avakadiania vahojaki vakhanihaki vahabini: 

—Ka'oa hini kaba'i ida jiniroa haria ka'domaravini, Pauloa 
biogaki ida akadijiniro-ra anivini akadiania haria korijanahavinia 
— haria avakaraganahavini korijanahia. 

17 Niha onia'amanija koda ida a'onira okorijanahavini? Va'ora 
okarona'iki adani oipohina avakadiania avikhana. A'onira 
vakorijanahamanira koda adani? Iniani. 

18Tito-ra okanikharia'iki ho avakadiania okha'ina. Okarona'aha 
ada arigamina hoariha Tito-ra vaipohihavini. Avakadivarani 
himanija koda ida Tito a'onira vakorijanahavini? Iniani. Tito 
kahojai kodihojai fori hiki ida. Nahina onofiki, ovaria binofiki 
jaboni. 

19Hari'a vakava'ibodivarani bana hida akadivarani hahavi 
ariabono avajari'davini-ra anofivini avaviahania. Deua mitha 
bini'aja kaimoni ida akadivarani. Cristo kahonai abono arihina 
mani ida varani ka'oa hinia haria kanavaranija. 

Akadiva'ahi, a'onira akajoamoravini kaimoni ida akadibadani 
hahavia akabadanina, kaaraja kaimoni ida Cristo-ra 
avavakaijokavini. 

200akava'isokoniki ida avakadihojai asohiriki-ra okaragavini 
bana avakadiania okaikahina kamahini. 

Oakava'isokoniki ida avakadihojai ovajahariki bana. Niki 
namithahi; ni-avavajahaki ida kodivarani, kodibadani hiki 
avakadiania. 

Va'ora oakava'isokoniki va'ora okaragavini adani ija'ari 
avahararania vaabono avakanaathidanoararikhamaki, ija'ari 
abononi aakabaikhamaki, ija'ari 'damo'damo niki, ija'ari 
oniani ka'oa abononi nofiki, ija'ari onii jaharikia hoariha-ra 
kanavaranihaki, ija'ari athii masini-ra akanarafarakhamaki, ija'ari 
abononi vaboraborahaki, ijaari vakadimahi rifirafiraki. 

21 Oakava'isokoniki jaboni ida avakadiania ohoja'ina 
okaikahibiininina avakadiania namithaki namitha'ianani. 
Avakadihojai asohirikia avakahojaini mani ida Deus hora 
anava'i'aipahihivini hija bana avaviahania, oniani ida hora 

naasaraja bana. Ova'i-ra anaasaraki bana ida ija'ari vaipohiki 
hojai Deua bivajaharikia vakahojai'bo'da'iki asia vahojana hikia 
vakahojaina. Ni-vaabono vaka'da'digariavini hiki ida vakadihojai. 
Ni-vakava'ipahinika'oaki ida badani karamonavahaki. Makhira 
kidigamo hiriki khama vaabono vakavi'omakhamavini. Onivani 
fori hija ida hojai asohiriki kaipahivahaki hoariha ija'ari 
avahararania vahojaki vakadihojai. 


Paulo va'ora nava'isohivini anokhomi'iki 


1 3 l Hari. 'Bamija avakadiania oadaha'ina, ookha'ianaki bana 
ho avakadiania. Deus athi kapapirania hojaki hida athii: 
“Ija'aria biakaraganahahi ida hoariha badani asohiriki-ra 
namonahavini; 
vakaijo'a'imidia bana ida akaraganahi athini. 
Ija'ari vi'bamiki, 
ija'ari avahoarabakosikia vanokihi ida badani 
asohiriki-ra 
namonahavini, 
bona vakadivarani arajomahi avarigaja kaimoni ida ka'oa hini. 
Vavahonariahi bana ida hojai asohiriki abosini.” 
Niki hida Deus athi. 

2Va'ora onava'isohi'ianaki bana adani hojai asohirikia 
asia vakahojaiki, ija'ari vahoariha vihiki. Ohoja'ina 'bamija 
avakadiania a'onira okaabani'iki ho avakadihojaia. Ohojarina 
oadani odioni'ianaki hida kodikaabanahi athini papira, 
avakava'ipahinika'oaja kaimoni ida hojai Deua bivajahariki. 

Ookha'ianana kamahini ija'ari hojai asohirikia vakahojaikia 
vagathaniki bana ida hojai asohiriki abosini. Ni-hoarani aihotaki 
bana. 

3 Avanofiki ida Cristo athi-ra onamonivini ka'oa hini-ra 
avarigavini. Avakadiania ohoja'ianana Cristoa binaabosihi ida 
avakadihojai asohiriki, avanokiki bana ida danona kodiania hojaki. 
Bikaabokaki ida a'onira nasohivini. Danoki ada. 

4Ka'oa hiki ida ava akasanakhamakia abini'ina danorina. 
Hidakaba'i hokiki ada Cristo, dano'iki ada. Deua binanokia'iki 
ida danona Cristo-ra anahoki'avini. Danorina vani abini'ara ada. 
Harivani Cristo athi avaadahaoniva abono kidiania aakaramisina 
vani adanorija. 

Hari. Corinto sidajia avakadiania arihojana kamahini, Cristo 
hokiki kania aakaramisiki hari. Deus danona hojaki bana 
akadiania, akaabokaja kaimoni ida a'onira akajoamoravini. 

sAvaabononi vakaijoa bana mahija Jesus Cristo kaija'ari ka'oa 
avihini-ra avarigavini. Cristo kaija'ari avihini ka'oa hihi; avava'ini 
bodinia ibaviha. Avava'ini bodinia ibaviriha; ni-ka'oa hiki ida 
Cristo kaija'ari avihini. Ibaviriha; Cristo kaija'ari avihini-ra 
avaragarihi. 

6 Avarigavini onofiki ida Cristo athi avaadahaoniva abono 
arihika'oana. Ni-aragariki ida ariabono akaijo'avini. 7 Deus kania 
akanikhariaki ida hojai asohirikia avakahojairini. Avakadiania 
akaikahina kamahini ni-anofiki ida Cristo danona ija'ari-ra 
nasohiki namithani avakadiania, avarigaja kaimoni ida ka'oa hini 
Cristo haria karonavini. Anofiki ida avakadihojai sohika'oani-ra 
akaragavini. Ni-onofiki ida a'onira oakaraganahavini kavaranihi 
asohini. 

8Ni-akaabokaki ida Deus athi ka'oa-ra anadabavini. Deus haria 
no'avini hi'iki ida danona, aakodiaja kaimoni ida athi ka'oa hini 
akarafarakhamani. 

9Khai ani'aki ida ariabono danorini, danoja kaimoni ida 
Cristo-ra avavakaijokavini. Deus kania akanikhariabakhiaki ida 
avakadimahi-ra nasohika'oavini bana. 

10 Avakadiania okaikahina viahania oathi kapapirania a'onira 
okajirihivini hiki, avanasohija kaimoni ida avakadihojai. 
Okaikahina kamahini avakadiania, ni-onofiki ida a'onira 
oka'da'digariavini. Deus hora no'avini hi'iki ida danona 
avajari'darini-ra onadanoja kaimoni. Ni-onofiki ida Deus danona 
ovahojakia avajari'darini-ra onathararaki fori ohina. 

11 Hari, oigamina. A'onira okaamina'iki bana ho. Avaabononi 
vanadano bana mahija avakadimahi sohika'oavini. Mitha 
vani'a bana hida oathi papira hojaki mahija avanaabavini. 
Avakadiva'ibodivarani akarajomakhamava bana mahija avaabononi 
avarakanajahamisikhamavini. Onofiki ada Deus avakadiania 
hojahaha'oadahana. Ovari haria nakaidivaki ada, haria no'avini 
hiki ida va'i jahajahani jaboni. 

12 Avaigamini-ra avaka'ivanitihi, avaabononi 
avakanakaidivakhamajahakivini-ra vananokia bana. 13Deus 
kaija'ari kodiania vahojaki a'onira vaka'ivanitiki hadani. 

14Onofiki ida akadika'da'di Jesus Cristo a'onira 
kajoamoraha'oadahavini. Onofiki ida Deu-ra avanofijahakivini. 
Onofiki jaboni ida Ma'onahai Jahaki khama avarajahamisihahavini. 
Nimania hida Deu-ra okanikhariavini avakadimoni hahavi. 

Hari ida vani oamani kodivarani anokhom'f'ini. Paulo athi hida. 

Pauloa bikaronaki ida athi 
kapapirani Galacia kaaraboni 
kaija'arini vakadiania 





Pauloa bikaronaki ida athi kapapirani 


1-2Hovani Paulo onajirija hida papira. Jesus Cristo kaija'ari 

Galacia kaarabonia avahojaki avakadimoni hida oathi kapapirani 
okaronaki. A'onivaniti. A'onira vaka'ivanitiki hadani arigamina 
kodiania vahojaki, hihadani Jesu-ra vanofijahaki'iki hadani. 

Deus vani hora vahonariaja Jesus Cristo khama monina jahaki 
avaadahaoniva abono ohina. Ni-ija'ari hora honariarihi. Ni-ija'ari 
hora karonarihi. Jesus Cristo vani adani hora vakarona'ara kidiabi'i 
khama. Deua bianahoki'iki ada kidisai Jesus abini'ina naothinia. 

3Onofiki mahi hahavi a'onira vakajoamoravini adani 
Deus akadiabi'i, akadika'da'di Jesus Cristo khama, a'onira 
vano'aha'oadahaki adani va'i jahajahania. 

4Deus akadiabi'ia binofi'iki ida Cristo abini'ina akadimoni hina, 
bianija kaimoni ida akadihojai asohirikia akahojaina. Cristoa binofiki 
ida haria akava'ijoavini Jahari ava'i-ra nahonariahihijanaria kaimoni, 
oniani ida abini'ina abono-ra va'ahavini hija. 5Khai ani'ahaha'oadahava 
ida Deus jahana arafiaki mahi hahavi. Nimania hida Deua binofiki. 


Jesus monina jahaki sohiki Pauloa vara bivani'a'iki 


6Ọva'i-ra kadi hiki ida jorakia a'onira nagathogatho'iki-ra 
avakava'ipahinijoraki'avini. Ovaria bikarona'iki ada Cristo a'onira 

kajoamorara kaimoni. Avanofiki ida moni jahaki hoariha-ra 
avanaabavini. 7 Ni-hojaki ida Cristo monina jahaki hoariha. 

Vahojaki adani ija'ari avakadiania avakadiva'ibodivarani-ra 
avanaabosiki kaimoni, oniani ida avava'ini-ra kosakhamaja. 
Vanofiki ida Cristo monina sohiki-ra avanahoarihavini, sohijanaria 
kaimoni ida Cristo monina. 

8Deua bihonariaki bana ida ija'ari Jesus monina jahaki-ra 
anahoarihaki Ibavi Jaharika'oakia okhani. Ija'ari hana hini 
vahabini, harivani vahabini, Deus ibavi kaija'arinia vahabini 
bianahoarihaki ida Cristo monina jahaki, Deua binaabosiki ida 
monina anahoarihani hiki nahina jaharikia. 

9 Akadivarania a'onira anava'isohi'bo'da'iki hari, a'onira 
anava'isohi'ianaki bana hari. Ija'aria bianahoarihahi ida Jesus 
Cristo monina jahaki a'onira ananamithavini hi'iki, okhaki bana 
ida ija'ari Ibavi Jaharika'oakia. 

10Onofiki ida Deus vara hora vani'avini: 

—Jahaki ida Paulo kabadani, asohiki ida kidivarani — nimania 
ida Deus va'i-ra khai oni'avini-ra onofivini. Jokoa oabono oni'arihi: 
—Onofiki ida ija'ari vava'i-ra khai oni'avini, oniani ida varani 
vavajahaki ka'oa va'ora vara oni'avini hija. Jokoa kodikaabanahi- 
ra vakamithariha adani, vavajahariki ida — onija vaha; ni-Cristo 

kahonai abono ohirihi vaha. 


Paulo abono-ra vara vani'a'iki 


11 Oigamina, avarigavini onofiki ida Jesus varani hina jahaki. 
Ni-ija'aria vanakama'daki ida monina jahaki. Deus vania 
binakama'daja ida. 12Ni-ija'ari hora kanamonivini hiki ida Jesus 
monina jahaki kodimoni hini. Ni-ija'ari hora ka'ojomo'ivini hiki 
jaboni. Jesus Cristo vani ada hora anigahi'ara varani hina. 

13 Avakamitha'iki ida varani ohina mahi 'bo'dakari judeus kaija'ari 
avikhananavaki vakadihojaia okahojaina jaboni. Cristo Deus kaisai 
hina-ra okajari'davini kari va'ora onajahariharibakhiadanokiki adani 
Jesus Cristo kaija'ari, va'ora onofiki va'ora onihimavini. 

14Imakhinava ohina kari kodija'ari vakadiania ohoja'iki ho. 
Onofijahaki'iki ida akadija'ari avikhananavaki vakadihojaia 
okahojaina. Deus kava'isohihi jiriki ida vahojana hija. Akadija'ari 
Deus kava'isohihi-ra vanaabavini vani hovani onofivini 
arafiaka'oaja ida. 

15 Deus hora kajoamoravini vani o'banana viahania hora 
nagathogatho'ara ada. Okaraho'ina, hora baranaha'iki ada, 
kidihonai abono ohija kaimoni. 16Deua binofiki ida kidisaia 
hora nanokiahivini, va'ora onanamithara kaimoni adani judeus 
kaija'ari vihiriki Jesus monina jahakia. Ni-Jesus kaija'ari- 
ra va'ora onako'diki hora vaka'ojomo'iki kaimoni. 17 Ni-va'ora 
onavanavanahaki adani Jesus athi avavaadahaoniva abono 
Jerusalea vahojaki. Jesus va'ora karona'iki adani va'oaniaro miro'a, 
hora karonavini viahania Deus athi-ra avaadahaonija kaimoni. 

Oniaroa, va'ora onokiravini vani Arabia kaarabonia 
ookha'imidia'ia, naothinia oajoi'ihi Damasco sidajia. 18 Badara 
ahoarabakosiki radahani ookha'ihi Jerusaléa, oogara kaimoni 
ada Pedro. 15 mahi ipohini ohoja'ihi kidiania. 19Onoki'aha 
ada jaboni Tiago. Akadika'da'di Jesus kakajo'o ada. Jesus athi 
avavaadahaoniva abono vahoariha ni-va'ora onoki'iaki kaho. 

20 Deua biogaki hida oathi onajiri'iki ka'oa hini. 

21 Hari. Judéia kaarabonia ai ohina naothinia Siria kaaraboni 
maina ookha'ihi. Cilícia kaarabonia jaboni oa'aadahaoni'ihi. 
22Ọniaro kari ni-hora vanoki'iaki kaho adani Jesus Cristo kaija'ari 
Judéia kaarabonia vahojaki. 23Vakamitha'ihi ida vahoariha vara 
hora vavani'abakhia'avini: 

—Mahi 'bo'dakari haria najahariharibakhia'iki ada Paulo. Jesus 
monina-ra nihimavini-ra nofiki ada. Hidakaba'i Pauloa binamoni'iki 
ida Jesus athi akajari'dariki — vakhani'aha adani Jesus kaija'ari 
Judéia kaarabonia vahojaki. 

24 Oniania vaabono vakani'akhama'aha: 

—Jaha'oamanira ada Deus. Paulo-ra kajoamoravini mani ida 
Cristo-ra kajari'dajanaravini hija, oniani ida Cristo varani hina-ra 
vara vani'abakhiavini hiia — vakhani'aha afobakhia. 


Paulo va'ora noki'iki adani Jesus athi avaadahaoniva abono 


1Hari. 14 badara ipohini radaha'ihi, ookha'ianahi Jerusaléa. 

Barnabé hora vaipohiha'iki. Arigamina Tito oniki-ra 
oavikha'ihi jaboni. 2Deus ookhana-ra honariavini hora arakha'iki 
Jerusaléa. Aakhano'ihi, Jesus Cristo kaija'ari vanava'isohiva 
abono vakadiania akajoronikosoa'ihi. Vahoariha ni-vahojaki 
akadiania. Jesus Cristo kaija'ari vanava'isohiva abono-ra va'ora 
onava'isohivini hi'iki ida kodivarani vara ovani'abakhia'iki judeus 

kaija'ari vihiriki vakadiania. Ni-onofiki ida kodibadani akamadani 
akadija'ari vihiriki vakadiania. Jesus kavaranihia okavaranina-ra 
vavajaharara vaha; kodibadani akamadamanihi vaha. Ni-onofiki 
jaboni ida akamadani kodibadani bada oni'a'iki kaimoni akadija'ari 
vihiriki vakadiania. Hari. Kodi'ojomo'ihi kavaranihi asohini vani-ra 
vakahiha adani Jesus Cristo kaija'ari vanava'isohiva abono. 
3Akadiania hojaha ada oipohina Titoa oniki. Grécia 
kaaraboni kaija'arini ada. Judeus kaija'ari hirina mani ida 
siikosida karajomihi-ra vahojaravini hija. Jesus Cristo kaija'ari 
vanava'isohiva abono ni-vavamakhaniki hida Tito karajomirina. Ni- 
vavahonariahiki karajomina. 

4Vahoariha vania vanofiha karajomina. Jesus Cristo 
kaija'ari vahararana vahojaki adani Cristo kaija'ari vihina-ra 
vakahi'imariniki. Va'ora akaboa'iravini kaba'i, avi'oi'aha ahararana, 
vakamithaja kaimoni ida akadivarani. Vanofiki ida akadihojai 
ja'dini-ra avigavini, haria avanaathidanoararira kaimoni siikosida 
karajomihi-ra akava'ipahinivinia. 

Jesus Cristo kania aajahamisijahakina mani ida siikosida 
karajomihi-ra avakaajijanaravini hija. Siikosida karajomihi-ra 
akava'ipahinivini mani ida gathaki fori haria nihajanarija. Cristo 
kaija'ari vihina-ra vakahi'imarinikia vanofiki ida gathaki fori 
arihi'ianana. 5Ni-anofipa'itxijanaki ida vakadivarani anaabavini. 
Vakadivarani anaabaja vaha; ni-Jesus varani hina asohiki-ra 
avakamithaki vaha. 

6Hari. Ajoronina kaba'i Jesus Cristo kaija'ari vanava'isohiva 
abono hora vani'ahi: 

—Asohiki ida Jesus monina jahaki iananamithaoni'iki. 
Iogahahavi'iki ida. Ni-hojaki ida ariathi hoariha ira anava'isohivini 
hiki kaimoni — vakhani'aha. 

Jesus Cristo kaija'ari-ra va'ora vanava'isohivini onokivini 
mani ida ija'ari vanava'isohiva abonoa va'ora onaonivini hija. 
Ni-okava'ibodiki ida ija'ari hana hini hoariha-ra vaka'da'diki 
hoariha-ra vaka'da'diriki. Hovani vada oni'a'iki ida ija'ari kabadani. 
Deus vania biogaja ida ija'ari va'ini bodinia vara nini, oniani ida 
ija'ari jahani jaharini, asohini, asohirini-ra ogavini hija. 

Hari. Jesus Cristo kaija'ari vanava'isohiva abonoa ni- 
vanahoarihaki ida Jesus monina vara ovani'abakhia'iki. Asohini 
vakahiki ida kodivarani. 

7Va'oaniaroa avigaki ida Deus haria honaria'avini, Pedro khama, 
Jesus monina jahaki-ra vara avani'avini. Avigaki ida judeus 
kaija'ari vihiriki vakadiania hora karonavini. Avigaki jaboni ida 
akadija'ari vakadiania Pedro-ra karonavini. 

8 Deus vani hora honariaja athi oavaadahaonivini judeus kaija'ari 
vihiriki vakadiania ookhana. Onivani fori hira ada Pedro Deua 
bihonariavini athi avaadahaonina hina judeus kaija'ari vakadiania. 
Deus haria kajoamoravini mani ida kidibadani danoki bada 
ani'abakhiavini hija. 

9Vahoariha va'ora vanaonivini adani Pedro, Tiago, Joao vihiki, 
Jesus Cristo kaija'ari vanava'isohiva abono. Pedroa aviga'iki ida 
Deus hora nagathogatho'avini, judeus kaija'ari vihiriki-ra va'ora 
oanava'isohionija kaimoni Jesus monina jahakia. 

Ariabono akani'akhama'ihi Pedro, Tiago, João vihiki khama: 

—Paulo, Barnabé a'onivani, Deus a'onira nofiki a'oni Jesus 
monina jahakia va'ora avaranava'isohionira kaimoni adani 
akadija'ari vihiriki. Pedro ivani, Deus ira nofiki i, va'ora 
ianava'isohionira kaimoni adani akadija'ari. 

Ariabono aakanajahamisikhamavini mani ida asa'a-ra vaagathivini 
hija. 

10Pedro haria vania'aha: 

—Vahojaki adani arigamina ahararana vakanahinariki. Va'ora 
vakajoamora bana, va'ora vano'a bana vakainamokia — haria 
vani'aha. 

—Hai. Onofiki ida vakanahinariki-ra va'ora 
okajoamorabakhiavini — onihi. 


Pauloa bikaabaniki ada Pedro 


11 Hari. Antioguia sidajia ohoja'ina kari kha'aha ada Pedro. 
Ni-asohipa'itxiki ida kidibadani akadiania, oniani ida vahoariha 
vaviaha okaabanivini hija. Nimania bana hida Pedro kabadani 
asohiriki varani hini. 

12Hari. Jesus Cristo kaija'ari vakadihojai jahaki ida 
vi'baijabanana, judeus kaija'ari judeus kaija'ari vihiriki khama. 
Pedro jaboni, kaikahi'aha, 'bai'aha vakadiania. 

Hari. Pedro vakadiania vakaikahi'aha adani judeus kaija'ari 
Tiago va'ora karona'iki. Va'oaniaroa vanofiki va'ora vakarajomivini 
adani judeus kaija'ari vihiriki siikosida rajomia. Tiago va'ora 

karona'iki vakaikahina naothinia kidija'ari kaoa kania 'bai'aha 
ada Pedro, ni-'baijabanaki judeus kaija'ari vihiriki vakadiania. 
Vakaikahiki-ra va'ora finivini mani ida no'baijanarina hija kidija'ari 
vihiriki vakadiania. Pedro va'ora finivini hiki kaja'oriana vihina 
adani rajomi-ra vanofiki. Ni-asohiki ida va'ora finivini, ni-jahaki 
ida judeus kaija'ari vihiriki-ra va'ora kava'ipahinivini ada Pedro. 

13 Jesus kaija'ari vahoariha vanoki'ihi ida Pedro 'baijanarina 
judeus kaija'ari vihiriki vakadiania. Va'oaniaro maina 
vanofijanarihi ida vi'baina judeus kaija'ari vihiriki vakadiania, 
Cristo kaija'ari vihina kaba'i. Vakaikahiki-ra va'ora vifinivini mani 
ida vakadija'ari vihiriki vakadiania vi'baina-ra vanofijanaravini 
hija. Barnabé jaboni vakadiania 'baina-ra kava'ipahini'iki ofini'ina. 
Avigavini kaba'i ida asohirini, vaofiniraraoni'ina mani ida va'ora 
vakava'ipahinivini hi'ia. 

14Hari. Okamitha'ihi ida vi'baijabanajanarina varani hini, ni- 
ovajahaki ida akadija'ari vihiriki-ra vakava'ipahini'avini. Ni-nini 
asohiki ida Jesus monina jahaki varani hini, oniani ida Pedro- 
ra okaabanivini hi'ia. Vahoariha akadiania vajoroniki ariathi-ra 
vakamithara kaimoni, onihahi: 

—Pedro, ivani judeus kaija'ari ihini kaba'i, judeus kaija'ari 
vakadihojaia ikahojaijanarihi. Judeus kaija'ari hiriki fori ihi'iki 
i. Jahapa'itxirihi ida judeus kaija'ari vihiriki akadija'ari kakaajia 
vakahojaina-ra inofivini — Pedro-ra okaabanivini oni'aha. 


Deus va'ora kapoariki adani Jesu-ra vakajari'dariki 


15Judeus kaija'ari adani akadiabi'i, akadiamia vihiki, oniani hida 
jaboni judeus kaija'ari haria nihaja. Hojai jahariki namonahava 
abonoa akadija'ari va'ora vanaonibakhiaki adani akadija'ari 
vihiriki. 

16Hari. Aogaki ida Jesu-ra vakaijokaki Deua bikapoarivini, 
ajahamisija kaimoni kidiania. Jesu-ra vakaijokavini mani ida Deua 
bikapoarivini hija, kidimahi sohika'oani bikahivini hija jaboni. 
Ni-Deus va'ora kapoariki adani vahoariha Jesu-ra vakajari'daki. 
Jahaki ida Deus kava'isohihi jiriki, kaba'i, ni-Deus va'ora kapoariki 
adani kidiva'isohihi jiriki naabani vihiki. 

Harivani, akhanina vani jaboni, avakaijoka'ara ada Jesus 
Cristo. Kidiania ariabono gahinai anihavini mani ida Deus haria 
kapoarivini hi'ia, akadimahi sohika'oani Deua bikahivini hija. 

Kidiva'isohihi jiriki anaabavini oadani, ni-Deus haria kapoariki. 
Ija'ari Deus kava'isohihi jiriki-ra naabavini kaba'i, ni-Deua 
binaabosiki ida va'isohihi-ra vanaabavini, ni-bikapoariki kidiania 
ajahamisija kaimoni. 

17 Deus haria kapoarivini-ra anofivini vani Cristo kania ariabono 
gahinai anihaja. Kidiva'isohihi aragaribakhia'avini mani ida 
hojai jahariki namonahava abono arihina-ra akahivini hija. Hojai 
jahariki namonahava abono arihina, judeus kaija'ari vihiriki 
fori arihiki hari. Jesua biakodiamanija koda ida hojai asohirikia 
akahojaina? Iniani. Ni-binofipa'itxiki ida hojai Deua bivajahariki. 

18Kodivarani hibakhiaki ida Deus ija'ari Jesu-ra vakaijokaki-ra 
kapoarivini. Ni-bikapoariki ida kidiva'isohihi jiriki nasohirini hiki. 
Jokoa oanahoarihapa'itxirihi hida varani. Jokoa oniharihi: Bada 
ani'a'ianava hida Deus kava'isohihi mahija haria kapoarivini. 

Asohija vaha hida varani; ni-va'isohihi jiriki-ra akava'ipahinivini 
asohiki vaha. 

19Va'isohihi jiriki-ra oragaribakhiavini mani ida oabini'iki fori 
hora nihaja. Oabini'iki fori ohi'ina, oniani ida va'isohihi jiriki hora 
kaabokajanaravini hija. Namitha'iki hida kodiania, oajahamisija 
kaimoni Deus kania. Cristo abini'ina vani ava akasanakhamaki 
kania, oabini'iki fori ohi'ina kidiania. 

20Kodiani hijanarihi ida kodimahi araboja ovahojaki. Cristo 
kamahi ida ova'i bodinia hojaja. Ovahoja'iki ida mahi ja'dini 
Cristo hora no'avini hi'iki. Cristo kodimahi ja'dini-ra honariavini 
vani Deus kaisai ka'oa-ra ovakaijokaha'oadahaja. Ovari hora 
nakaidiva'iki ho, abini'ina abono-ra va'ahavini kodimoni hi'ina. 

21 Ni-okajoniki ida Deus hora kajoamoravini. Jesu-ra 
ovakaijokavini mani ida hora akava'ijoavini hija Jahari sa'a 
kabodinia. Deua bikapoarija vaha ida ija'ari kidiva'isohihi 
jiriki naabani hiki; ni-nahina kaimoni vaha abini'iki ada Cristo 
akadimoni hina. 


Abraão Deu-ra kajari'daravini 


1A'onivani Galácia kaaraboni kaija'arini, avava'ini 
bajadidi'oamanija! Hoariha a'onira kaijorahaki 
a'oni vahabini. Avanokiravini kaba'i ada Jesus Cristo 
abini'ina ava akasanakhamakia, a'onira vara oni'avini vani 
avakanokhohakhohara ada. 

2Hora nanamitha bana: Deus kava'isohihi jiriki-ra avanofivini 
oadani, Deua bikaronamanira koda ada Ma'onahai Jahaki a'onira 
avi'onanira kaimoni? Iniani. Jesus monina jahaki-ra avakamithahi, 
kidiania avaabononi gahinai avanihahi, oniani ida Ma'onahai 
Jahaki Deua bikaronavini hi'ia a'onira avi'onanira kaimoni. 
3Jesu-ra avanofibiininivini Ma'onahai Jahaki a'onira banani'iki 
a'oni. Naothinia avanofi'ianamania koda ida avakaijo'a'ianavini 
va'isohihi jiriki-ra avanaaba'ianavini? Niki vania koda ija'ari- 
ra kapoariki avavanihara ada Deus? Iniani. Pa'itxi oamani ida 
avakadiva'ibodivarani. 
4Va'isohihi jiriki-ra avanofi'ianavini mani ida Jesu-ra 
avakava'ipahinivini hija. Jesu-ra avanofibiininivini, a'onira 
vanajaharihari'iki adani Jesu-ra vakajari'daki. Jesu-ra 
avakava'ipahinihi; avajaharihari'imarinihi. Okajari'daki ida Jesu-ra 
avakava'ipahinivini-ra avanofivini. 
5Ni-Deus va'ora naabosiki adani kidiva'isohihi naabani vihiki, 
Ma'onahai Jahaki-ra karonavini vakadiania. Ni-Deus va'ora 
naabosiki adani kidiva'isohihi naabani vihiki badani danokia. 
Hari. Jesus monina jahaki-ra avakamithavini, avakajari'darihi 
jaboni, oniani ida Deus kidibadani danoki-ra nabadanivini hija, 
Ma'onahai Jahakia a'onira no'avini hija jaboni. 
6 Abraão 'bo'dakari ovari miro'a ni-Deu-ra kajari'daki. Deus athi 
kapapirania hojaki ida Abraão varani hina: 
“Abraão Deu-ra vakaijokavini mani ida 
kidimahi sohika'oani 
Deua bikahivini hija, 
oniani ida Abraão-ra 
kapoarivini hija.” 
Nimania hida Deus athi. 
7Onofiki ida Deus athi-ra avarigavini. Deus va'ora naonivini adani 
ija'ari vakaijokana vihiki, Abraão kahanodi vanamitharonisiagaki, 
Abraão Deu-ra vakaijokavini vani fori vihina. 
8Hoja'bo'daki ida athii Deus athi kapapirania: 
“Deus va'ora kapoariki bana adani judeus kaija'ari 
vihiriki vakaijokana vihiki. 
Vakadimahi sohika'oani vani Deus va'ora kahira bana adani.” 
Niki ida athii. Deua bivava'isohihijoraki ida moni jahaki Abraãoa 
bikamithaki kaimoni. Bini'aha: 

“Abraao, hora ivakaijokavini mani ida 
arabo hahavi kaija'arini-ra 
va'ora okajoamoravini hija bana.” 
Niha ada Deus. 

9 Abraão Deus athi-ra kajaridaravini mani ida Deua 
bikajoamoravini hija. Onivani fori vihira adani ija'ari hahavi 
Deus athi-ra vakajari'dariki va'ora kajoamoravini. Abraão-ra 
kajoamoravini vani fori vihira jaboni adani va'ora kajoamoraki. 

10Hari. Asohipa'itxirihi ida vahoariha vakadivarani: 

—Deus kava'isohihi jiriki-ra anaaba'ava mahija haria 
kapoarivini, akadimahi sohika'oani-ra kahira kaimoni ada Deus 
— vakhani'imarini'iki adani. Vanaabavini vakahivini kaba'i, ni- 
vanaabajahaki'iaki kaho. Vanaabaravini mani ida Deus jaharikia 
va'ora arakhavini hija. 

Nimania bana hida athii Deus athi kapapirania hojaki: 

“Va'isohihi jiriki hoarani-ra ragarihi ida ija'ari; 
Deus jaharikia biarakhaki ida bana, 
bigathanija kaimoni ida hojai asohiriki abosini.” 
Nimania ida Deus athi jirikia vara bivani'a'iki. Ni-va'isohihi jiriki-ra 
naabahahaviki ida ija'ari afoha'oadaha. 

11 Avakava'ibodivaraniki hida athii, aogaki ida ija'ari hahavi 
Deus kava'isohihi jiriki-ra varagarivini, oniani ida Deus va'ora 
kapoariravini hija. Deus athi kapapirania hojaki hida athii: 

“Deua bikapoariki ida ija'ari vakaijokana hiki, 
kidimahi sohika'oani 
bikahiki ida, 
oniani ida kidimahi 
anokhomiriki-ra 
vahojavini hija.” 
Nihi ida athii. 12Ija'ari Deus kava'isohihi-ra naabavini fori hirihi 
ida ija'ari Deu-ra vakaijokavini. Deus athi kapapirani haria 
nava'isohivini hiki: 
“Tja'aria binaabahahaviki ida honari Deus kava'isohihi jiriki 
kania hojaki, 
ni-hoaranija biragariki, 
oniani ida kidimahi 
anokhomiriki-ra 
vahojavini hija.” 

13Cristo vani ada Deus kava'isohihi jiriki-ra kaaboka'ara. 
Binaabajahakivini kaba'i ida va'isohihi jiriki, jaharikia okha'iki 
ada Cristo. Va'isohihi jiriki-ra vanaabariki vakadimoni ida nahina 
jahariki Cristoa bigathani'iki. Akadimoni kamari ida anaabariki 
abosini. Cristo haria akava'ijoa'iki hari. Deus athi kapapirania 
hojaki hida athii: 
“Deus jaharikia biarakhaki ida ija'ari 
ava akasanakhamakia 
ahorivanani abinini.” 
Nihi ida athii. Onivani fori hi'ara ada Cristo hoja'ina ava 
akasanakhamaki kania. Bigathani'iki ida akadihojai asohiriki abosini. 
14'Bo'dakari Deua bini'aha ada Abraão kohana: 
—Hora ivakaijoka'avini mani ida judeus kaija'ari vihiriki- 
ra va'ora okajoamoravini hija bana — niha ada Deus. Oniania 
abini'aha ada Jesus Cristo judeus kaija'ari vihiriki vakadimoni hina 
jaboni, vagathanija kaimoni ida Deus Abraão-ra vara ni'a'bo'davini 
hi'iki. Nini vani harivani afohahavi Cristo-ra avakaijokahi; 
agahinahi jaboni Ma'onahai Jahaki Deua bini'a'ikia. 


Deus kava'iponahi a'bo'daki 


150igamina, a'onira onava'isohivini hiki bana hida arihojana. 
Ija'ari vi'bamiki vaabono vakanava'isohikhama'imidiavini hiki 
ida vanofiki. Vanajirihi ida vakadivarani papira. Papira athini 
anokhominia vanajiriki ida vaonina. Vaonina-ra vanajirivini hiki 
kaaraja kaimoni hida vakadivarani, vakajonijanaria kaimoni ida 
vakadiva'iponahi a'bo'daki vaabono vakanava'isohikhamavini hi'iki. 
Ni-ija'ari hoariha bikaabokaki ida vakadivarani bianahoarihavini. 

16Hari. Mahi 'bo'dakari Deua binamonaha'iki ida kidiva'iponahi 
a'bo'daki. Abraão kohana, kidihanodi hoarana avijavaronisiagaki 
khama vakadimoni ida Deus kava'iponahi a'bo'daki. Abraão 
kahanodi vavijavaronisiagaki afohahavi vakadimoni hirihi 
ida Deus kava'iponahi a'bo'daki. Hoarana vani ada Deua 
vara bivani'a'ara athi kapapirania. Hi'ada Abraão kahanodi 
avijavaronisiagaki hoarana onina Cristo. 

17 Kodivarani hiki ida Deus kava'iponahi a'bo'daki Deus Abraão- 
ra nava'isohi'bo'davini hi'iki. Niha ada Deus: 

—Abraão, Deus ohina mani ida ira onava'iponi'imariniravini hija 
bana. 

Hari. Radaha'iki ida badara ipohiki. 430 badara ipohini radahani 
Deus Moisé-ra noa'aha va'isohihi jirikia. Ni-Deua bikava'ipahiniki 
ida kidiva'iponahi a'bo'daki, ni-kidiva'isohihi jirikia bianahoarihaki 
ida kidiva'iponahi a'bo'daki Abraão kohana-ra ni'a'bo'davini hi'iki. 
18Va'isohihi jiriki-ra anaabavini abosini hirihi ida Deus haria 
no'avini hija. Anaabavini abosini hija vaha; ni-Deus haria honariaki 
vaha avakaijokavinia. Deus Abraão-ra nava'iponi'avini mani ida 
bino'avini hi'ia. 

19 A'onira onava'isohivini hiki ida nahina kaimoni Deus 
va'ora honariavini va'isohihi jiriki-ra vanaabavinia. Deus va'ora 
nava'isohi'iki adani judeus kaija'ari va'isohihi jirikia, ija'ari avigaja 
kaimoni ida badani, hojai, varani hiki Deua bivajahariki, avigaja 
kaimoni jaboni ida hojai asohiriki nahina hini. Judeus kaija'aria 
vavahojaki ida va'isohihi jiriki Deus va'ora nava'isohi'bo'davini 
hi'iki. Kaikahirina oadani ada Cristo, hojaki ida va'isohihi jiriki 
ija'aria vanaababakhiaki kaimoni. Cristo oniki ada Abraão 
kohana kahanodi avijavaronisiagaki hoarana. Kidimoni ida Deus 
kava'iponahi a'bo'daki. 

Va'isohihi jiriki-ra vava'isohihivini kari Deus va'ora karona'iki 
adani ibavi kaija'arini Moisés kohana-ra vanava'isohira kaimoni. 
Ija'ari nasohiva abono ada Moisés. Moisés imidia bikamithaki ida 
va'isohihi kavaranihi, binajiri'ihi, va'ora nava'isohi'aha adani judeus 
kaija'ari. 

20Hari. Deus va'iponahi a'bo'daki-ra vava'isohihivini kari ni-Deua 
bikaronaki ada ibavi kaija'arini. Deus hoarana binava'isohi'iki ada 
Abraão kidiva'iponahi a'bo'dakia, binakama'da'iki ida jaboni. Deua 
binofiki ida Abraão-ra kajoamoravini, oniani ida bikajoamoravini 
hi'ia. 

Isai akadava'ani fori hiki ida Deus kava'isohihi jiriki 

21 Hari. Deua bivava'isohihivini kari ida kidiva'isohihi jiriki, 
ni-bikajonipa'itxiki ida kidiva'iponahi a'bo'daki. Deua biogaki ida 
akaabokaravini kidiva'isohihi jiriki anaabavini. Va'isohihi jirikia 
ni-bikaabokaki ida ija'ari kamahi-ra nasohika'oavini Deus viaha. 
Bikaabokaja vaha; binasohika'oamanihi vaha, oniani ida Deus 
haria kapoariravini hija, ni-kidiania aajahamisiki. 

22Nimania hida athii Deus athi kapapirania hojaki: Ija'ari 
hahavi Jahari kabadania vakabadanibakhiaki. Ni-hojaki ida ija'ari 

hoarani hojai asohirikia kahojairiki. Vaabono avakava'ijoavini-ra 
vakaabokaravini mani ida gathaki fori va'ora nihaja. Vakhanina 
vani vahojahahavira adani. Hari. Oniaroa, Deus Jesus Cristo- 

ra vavakaijoka'iki-ra va'ora no'avini hiki bana ida va'ora 
nava'iponi'bo'davini hi'iki. Jesu-ra vakajaridaravini mani ida Deus 
kava'iponahi-ra vagathanivini hija bana. 

23 Hari. Kaikahirina oadani ada Cristo, ni-Deua binanamitha'iaki 
kaho ida Cristo-ra vakaijokaki varani hini. Oniaro kari Deus 
kava'isohihi jirikia biakadava'aki fori hiki ida ija'ari gathaki fori 
hiki. 24Isai vaitxanava fori vihiki adani Cristo-ra aviga'iariki. Isai 
akadava'ava abono fori hiki ida Deus kava'isohihi jiriki, bibananija 
kaimoni ida ija'ari Cristo kania. Oniaroa, Cristo-ra avakaijoka'avini 
vani Deus akadimahi-ra najahaka'oa'ia. 25 Jesus Cristo-ra 
avakaijoka'avini mani ida va'isohihi jiriki haria akadava'avini-ra 
anofijanaravini hija. 

26Kidiania avaabononi gahinai avaniha'avini mani ida 
Deus kaisai a'onira niha'ia, oniani ida Jesus Cristo kania haria 
anakaramisija. 27 Cristo kania avaabononi gahinai avanihavini 
vani avikana'ia. Avikana'ini mani ida Cristo kania a'onira 
anakaramisi'ia. Cristo-ra avakaimahaki fori avihi'iki a'oni, ovari 
fori avihija kaimoni. 28Oniani ida Cristo kania haria nahojaja 
judeus kaija'ari judeus kaija'ari hiriki, honai abono gathaki ija'ari 
gathariki, makhira gamo arihiki. Harivani hahavi hoarani fori 
arihiki hari Cristo kania aakaramisina. 

29Cristo kaija'ari avihihi, oniani ida Abraão kohana kahanodi 
vanamitharonisiagaki a'onira nihaja. Avagathaniki bana jaboni ida 
Deus kava'iponahi a'bo'daki bivava'isohihi'iki. 


Deus kaisai vihiki adani vajari'dariki 


4 1A'onira vara oni'avini hiki bana hida akadihojai. Isai 

pa'itxina oadani, kidimoni hini kaba'i ida kidiabi'i kajiniro, 
kanahina, arabo hiki, ni-bigathanijorakiki. Isai hina oadani, 
kidiabi'i gorana honai abono fori hina hojaki ada. 

2Kidiabi'ia bivava'isohihijoraki ida badara ipohini kidisaia 
bigathanija kaimoni ida kidinahina hahavi. Isai kaabi'i va'ora 
honariaki adani kidisai avakadava'ava abono, kidisai pa'itxi, isai 
kanahina, arabo, jiniro hiki-ra avakadava'ara kaimoni. Karaho'aha 
ada isai, ovari maina biakadava'a'ihi ida kidinahina hahavi. 

3Onivani fori hija hida arihojana. Cristo ava'i-ra 
nahonariahihiravini kari isai pa'itxi fori arihi'iki hari. Oniaro 
kari ma'onahai jahariki vanokiariki ava'i-ra vanahonariahihiki. 
Vakadihonai abono gathaki fori arihi'iki hari. Ma'onahai jahariki 
vanokiariki asia va'ora vanava'ihonariahihiki jaboni adani Deu-ra 
vanofiriki. 

4Hari. Deua bivava'isohihijoravini kamahini kaikahi'ini, 
bikarona'aha ada kidisai. Gamoa biakaijohavini vani 'bana'ina 
namitha'ara ada Deus kaisai. Avijava'aha, karaho'aha. 
Binaabahaha'oadahamanihi ida Deus kava'isohihi jiriki. 5Deus 
athi hahavi-ra naabahaha'oadahavini mani ida va'isohihi jiriki-ra 
varagariki-ra va'ora akava'ijoavini hija, gathaki fori vihijanarara 
kaimoni. Cristo haria akava'ijoavini mani ida Deus haria 
kanaisaihavini hi'ia. 

6Kidisai arihina mani ida ava'i bodinia Deus kidisai Ma'onahana 
Jahaki-ra karonavini hi'ia. Ovari ava'i-ra nahonariahihivini 
mani ida Deu-ra abaranahavini hija: Kodiabi'i, kodiabi'i ani'avini 
hija. 7 Ni-honai abono gathaki fori arihijanarihi. Deus kaisai 
arihi'ina mani ida Deus haria no'avini hija bana afohanana 
kidinahina hahavi bivahojakia. Kidisai vakadimoni ida Deua 
binaibavijahajora'iki. 


Paulo va'ora akava'isokoni'aha adani Jesus Cristo kaija'ari 


8Hari. Deu-ra avarigaravini oadani honai abono gathaki fori 
avihi'iki a'oni. Avava'ini-ra vanahonariahihiki adani deus fori 
vihiki. Deus vihiriha adani. 

9Hari. Kama'da'iki ida Deu-ra avarigajahaki'avini. Hari. Oanabosiki 
bana hida oathi. Deus vani bana a'onira ogajahakija. Nahina kaimoni 
mani ida deus vihiriki-ra va'ora avanofi'ianavini hija? Vadanoriha 
adani. Ni-a'onira avakava'ijoavini-ra vakaabokaki. Nahina kaimoni 
mani ida vakadihonai abono avihini-ra avanofi'ianavini hija? 

10 Jahapa'itxirihi ida avavakaajibakhiavini mahi karaho, masiko 
ja'di, badara kama'dani, pahakari kama'dani hiki avakadihinika 
kamahini hini. 11 A'onira oakava'isokoni'oamanija. Akamadaki 
vahabini ida kodibadani avakadiania ohojana kari. A'onira 
onanamitha'imarinimanija koda Jesus monina jahakia? 

120igamina, a'onira okanikhariadanokiki ho. Hofori vihi'a 
bana. Hovani Cristo-ra onofijahaki'iki ho. Homiro'a avahojania 

okahojaija. Avakadiania ohojana kari hora avagathanijahaki'iki 
a'oni. 

13 Avakava'ihokiria ida a'onira onanamithabiininivini Jesus 
monina jahakia? Okavamonina vani avakadiania okha'ia, kaba'i 
Jesus monina jahakia a'onira onava'isohi'iki ho. 14Karamonavahani 
kaba'i ida kodikavamoni, hora avagathanijahaki'iki a'oni. Ni-hora 
avakaihiponiriki. Ni-hora avakajoniki. Ni-hora avahonariaki ai 
china. Hora avagathanijahakivini hiki Deus ibavi kaija'arini fori 
ohina. Hora avagathanijahakivini hiki Jesus Cristo fori ohina. 

15Ọniaroa, khai avakhanihi. Niha avakhanimani'ia khai 
avakhanijanariki? Oniaro kari hora avanofijahakiki a'oni. 
Avanokhoni 'ba'dani-ra onofija vaha; hora avakaanihi; hora 
avano'ahi vaha. Onivani fori hija ida hora avanofijahaki'avini. 

16Ka'oa oamani ida Deus athi a'onira onava'isohivini hi'iki. 
Kodivarani a'onira naihamahimani'ia koda? Nahina mani ida hora 
avanofijahakijanaravini hija? 

17 A'onira vani'aha adani moni jahaki-ra avanahoarihaki: 

—A'onira avajahaki hari. Akadiva'ahi avihini-ra anofiki hari. 
Anofiki ida a'onira aka'ojomo'ivini — vakhani'imariniha. 

Athii jahakia a'onira vano'avini kaba'i, ni-jahaki ida a'onira 
vanofivini. Ariabono aakava'ipahinikhamavini-ra vanofiki 
adani. Vanofiki ida hora avanofijahakivini fori vihina va'ora 
avanofijahakivini. 18Jahaki ida ija'ari a'onira nofijahakivini. 
Avakadiva'ahi vihina-ra vakahi'badaravini, ni-jahaki. Avakadiania 
ohojana oadani hora avanofijahaki'iki a'oni. Napaja ohoja'ina 
oadani, onofiki ida asia hora avanofijahakivini. 

19Kodisai fori avihiki a'oni. Gamo 'banarahaki fori ohiki ho. 
Avakadimoni ida oimana 'banani okamithaki. Cristo avakadimahi- 
ra anaja'dijahakiravini oadani okamithahaha'oadahaki ida isai 
'banani fori hiki. 20Onofiki vanivaha ida avakadiania ohojana vara 
a'onira oni'aja kaimoni. A'onira onokivini-ra onofiki ho vanivaha. 
Hoarihaki vahabini ida kodivarani a'onira oni'avini hi'iki. A'onira 
oakava'isokonikarahoki ho. 


Agar, Sara khama varani vihina hida 


21 Hari. A'onivani judeus kaija'ari Deus kava'isohihi jiriki-ra 
avanofiki. Avakamitharia koda ida va'isohihi jiriki athini Deus 
va'ora nava'isohivini hi'iki? 

22Vakava'ibodivarani bana ida isai vi'bamiki varani vihina 
va'isohihi jiriki kapapirania hojaki. Vibamiki adani Abraão kohana 
kaisai. Hoarana, kidigamo Agar kohana kaisai. Kidihonai abono 
gathaki ida Agar. Abraão kaisai hoariha, kidigamo Sara kohana 
kaisai. Kidigamo ka'oa ida Sara. Honai abono hirihi ida. 

23 Abraão isai-ra nofivini mani ida Aga-ra vaisavini hija, oniaroa 
'bana'aha ada Aga-ra vaisavini. Abraãoa isani binofivini kaba'i ida 
Sara, ni-isa'iaki kaho. Ni-vakaabokaki ida isai-ra vanamonahavini, 
oniani ida va'iponahi a'bo'dakia Deus Abraão-ra no'avini hija. Deua 
bini'aha: 

—A'onira okajoamoravini mani ida kadagamo Sara-ra ivaisavini 
hija bana — niha ada Deus. 

24 Okavarajomiki bana ida Deus kavarani 'bamiki, Abraão 
kagamo vi'bamikia. Deus kavarani hoariha ida va'iponahi 
a'bo'daki, kidivarani hoariha ida va'isohihi jiriki. Monte Sinai 
arabo namahikia Moisé-ra nava'isohivini hi'iki ida va'isohihi 
jiriki. Va'isohihi jiriki kavaranihi fori hiki ida Agar kohana. Agar 
kahanodi vanamitharonisiagaki fori vihiki adani va'isohihi jiriki- 
ra vanofiki. Honai abono gathaki fori hiki ida vakadi'arahoni 
kohana, va'oaniaro jaboni honai abono vagathaki fori vihiki adani 
va'isohihi jiriki-ra vanofiki. 

25 Arábia kaarabonia hojaki ida arabo namahiki Monte Sinai 
oniki. Monte Sinai fori hiki ida Agar kohana. Jerusalém sidaji 
fori hiki jaboni ida Agar. Judeus kaija'ari kasidaji ida Jerusalém. 
Honai abono vagathaki fori vihi'iki adani Agar, kidihanodi 
vanamitharonisiagaki khama. Honai abono vagathaki fori vihiki 
adani judeus kaija'ari afohahavi va'isohihi jiriki-ra varagariki. 

26Hari. Hojaki ida Jerusalém hoariha Deus ibavi nama. Honai 
abono vagathaki vihiriha adani Jerusalém nama hojaki kaija'arini. 
Akadiamia fori hiki ida. Jerusalém nama hojaki kaija'arini adani 
Jesu-ra vavakaijokaki. 

27 Deus athi kapapirani haria nava'isohi'bo'da'iki hari: 

“Ivani gamo iisa'iarihi. 
Ni-ioga'iaki kaho ida 
isai 'banani niha ninini. 
Khaii ini bana. 
Bodi'bara bana khaii inini. 
Kadamakhira ira nahojahavini kabati, 

ira vaisaki bana i. 
Kadaisai vaipohina biaradahaki bana ida gamo hoariha kaisai 
vaipohina. 
Oniaro kidimakhira kania hojahaha'oadahaki ida.” 
Nihi ida athii. 

280igamina, a'onivani Isague fori avihiki a'oni. Deus Abraao-ra 
nava'iponivini mani ida kidisai Isague-ra gathanivini hi'ia. Deus 
kava'iponahi a'bo'daki namitha'iki akadiania, oniani ida Deus 
kaisai haria nihaja. 

29'Bo'dakari Deua bikajoamoraravini vani isa'ihi ida Agar. Deus 
kaisai fori hiriha ada Agar kaisai, Ismael oniki. Deus Ma'onahana 
Jahakia bikajoamorarija vaha ida Sara; ni-namithaki vaha ada 
Isaque. Deus kaisai fori hiki ada Isaque. 

'Bo'dakari Deus kaisai fori hirikia biogarahaki ada Deus kaisai 
fori hiki. Hidakaba'i asia mani Deu-ra vanofiriki va'ora avigarahaha 
adani Deu-ra vanofiki. 

30 Mitha vani'a hida athi Deus athi kapapirania hojaki: 

“Va'ora honaria ai vihina adani Agar, 
kidisai khama. 
Honai abono gathaki adani. 
Honai abono gathaki kaisai ni-kidiabi'i kaarabo, 
kajiniro, kanahina hikia gahinaki. 
Kidigamo ka'oa kaisai vani ada gahinara.” 
Nihi ida Deus athi. 

31 Oigamina, harivani kidigamo ka'oa kaisai fori arihiki hari. 

Honai abono gathaki kaisai fori arihirihi. 


Vagathariha adani Jesus Cristo kaija'ari 


5 1Hari. Cristo vani haria akava'ijoa'ia, oniani ida honai 

abono gathaki haria nihajanarija. Kidiania ariabono gahinai 
anihavini mani ida haria kajoamoravini hi'ia, gathaki arihijanaria 
kaimoni. Va'isohihi jiriki-ra avanofi'ianahi; honai abono gathaki 
avihi'ianaki bana a'oni. Hari'a avaabononi vava'aha agithiki fori 
avihini. 

2Mitha vani'a hida oathi. Hovani Paulo ooniki ho, a'onira vara 
oni'aja. Avanofiki ida siikosida karajomihi-ra avavahojavini; ni- 
Cristoa bikaabokaki bana ida a'onira kajoamoravini, ni-nahina 
kaimoni Cristo abini'iki avakadimoni hina. 

3Okaabani'ianaki bana ada makhira hana hina siikosida 
karajomihi-ra nofiki. Ni-siikosida karajomihi arajomaki Deus 
ija'ari-ra kapoarija kaimoni. Deua bikapoariki bana ida ija'ari 
kidiva'isohihi jiriki hahavi naabani hiki. Va'isohihi hoarani-ra 
ragarihi; ni-Deua biakariakaki, ni-bikapoariki jaboni. 

4Aonivani Deus kava'isohihi jiriki-ra avanofiki, mitha vani'a. 
Avakaijo'avini oadani ida va'isohihi jiriki-ra avanaabavini, Deus 
a'onira kapoarija kaimoni, avaabononi avarava'boa'iki fori avihiki 
a'oni Cristo kania. Ni-Deus a'onira kajoamoraki. 

sHarivani aogaki ida va'isohihi jiriki-ra anaabavini-ra 
akaabokaravini. Anokhaki ida Deus haria kapoarivini kamahini. 
Cristo kania ariabono gahinai aniha'avini mani ida Deus 
Ma'onahana Jahaki danoki akadimahi-ra nasohika'oavini-ra 
anokhavini hija. 

6Hari. Cristo kania aakaramisina vani ni-makhaniki ida siikosida 
karajomihi-ra avahojavini avahojaravini. Deua vada bini'a'iki ida 
akadimahi, binofiki ida Jesu-ra avakaijokavini. Binofiki jaboni ida 
vahoariha-ra va'ora anakaidivavini. 

7Ka'oa hiki hida Jesus Cristo monina jahaki a'onira 
onanamithavini hi'iki. Avakamithabiininivini, avanaabajahakiiki 
ida. Hoariha kavarani-ra avakamithavini mani ida moni jahaki 
asohiki-ra avakava'ipahinivini hi'ia. 8Nihaniki vania hoariha 
a'onira korijanahavini, avakava'ipahinija ida moni jahaki asohiki? 
Ni-Deus a'onira korijanaharihi. Ovani ada a'onira kaboa'ira kidiania 
avarikhaja kaimoni. 

9Nimania hida rajomi kavaranihi: 

“Pão-ra kanathoramananiki pa'itxia bikanathoramananiki ida 
pão kaimani hahavi.” 

Vakhaniha adani ija'ari. 

10A'onira okava'ibodivaranivini hiki ida asia Cristo-ra avanofivini. 
Cristo kania aakaramisina mani ida oabono onfavini hija: 

—Oathi-ra vakamithavini mani bana ida varani asohiki-ra 
vanofi'ianavini hija. Vanofijanariki ida bana hoariha kakorijanahi 
— nimania ida a'onira okava'ibodivaranivini. Ni-oogaki ada 
makhira hana hina avava'ini-ra kosakhamaki. Oogaki ida Deua 
jaharikia biarakhavini bana. 

11 Hari. Oigamina, makhira karajomina-ra ovahonariahija 
vaha; ni-hora vanajaharihariki vaha adani siikosida karajomihi-ra 

vanofiki. Siikosida karajomihi-ra okava'ipahinivini mani ida hora 
vanajahariharivini hija. Cristo ava akasanakhamakia abini'ikia 
okavarani'ihi; ni-va'ora onaihamahi'iki kodivarania. 12Va'ora 
onofiki adani siikosida karajomihia avava'ini-ra vakosakhamaki 
vakananafa aka'boaka'oani vanivaha. 

13 A'onivani oigamina, Deus a'onira kaboa'i'iki a'oni 
avaragithijanaria kaimoni. Deus kava'isohihi jiriki-ra 
avakava'ipahini'avini kaba'i, hari'a vava'ahajana bana ida 
avakadiva'inofinofi jahariki avava'ini-ra nahonariahihivini. Hari'a 
bada vani'ajana ida hojai asohiriki avanofi'iki Jesu-ra avarigaravini 
kari. Ija'ari-ra anakaidivava ariabono aakajoamorakhamava bana, 
ariabono aakodiakhamava bana jaboni. 14Nimania hida Deus athi: 

“Iabononi inakaidivavini vani fori va'ora niha 

va'oani ija'ari hahavi.” 
Hihida va'isohihi hoarani-ra avanaabahi; Deus kava'isohihi hahavi 
oamani ida avanaabaja. 

15Tapo'ija vaabono vakanakaidivakhamaravini mani ida vaabono 
vakaananikhamavini hija, vaabono vakanihimakhamavini 
hija jaboni. Avaabononi avakava'igairi bana. Tapo'ija fori 
avihihi; avaimani-ra avakana'banakhamahi; avaabononi 
avakanihimakhamahi bana. 


Ija'ari kahojai 'bo'da varani hini 


16Hari. Mitha vani'ajahaki bana hida oathi. Vava'aha 
bana ada Ma'onahai Jahaki avava'ini-ra nahonariahihivini 
afoha'oadaha mahija hojai Deua bivajahaki-ra avavahojavini. 
Hari'a vakava'inofinofi bana ida badani asohiriki kaipahivahaki. 
17 Avakadiva'inofinofi aja'dirikia bikaimajahariki ida nahina 
Ma'onahai Jahakia bivajahaki. Ma'onahai Jahakia bikaimajahariki 
ida nahina avakadiva'inofinofi aja'dirikia bivajahaki. Ni- 
vaabono vaakaimajahakhamaki adani Ma'onahai Jahaki, ija'ari 
kamahi 'bo'da khama, oniania Ma'onahai Jahaki avava'ini- 
ra nahonariahihivini, ni-avakaabokaki ida badani asohiriki 
avakadiva'inofinofia bivajahaki. 18 Ma'onahai Jahaki a'onira 
bananihi; avakadimoni hirihi ida Deus kava'isohihi jiriki. 

19 A'onira onava'isohivini hiki ida hojai ija'ari kamahi aja'dirikia 
bikava'inofinofibakhiaki. Makhira bivi'omaki ida hoariha kagamo. 
Gamoa bivi'omaki ada hoariha kamakhira. Makhira kidigamo 

hiriki khama vaabono vakavi'omakhamaki. Ija'ari vajaharina-ra 
avakanabadakhamaki badani karamonavahakia. Ija'ari vakadihojai 
asohiriki kaipahivahaki. 

20 Vakavaihinikaki ida deus amovana, vakadideus 
kaimoni hini. Ija'aria bikaijorahaki ida hoariha. Ija'ari 
abononi kanapohimajakhamavini-ra nofiki. Ija'ari abononi 
akanaathidanoararikhamaki. Ija'aria bikaihamahiki ida 
hoariha. Ija'aria biakaraganahaki ida hoariha. Oniani ka'oa 
abononi nakaidivaki, ni-hoariha-ra nakaidivaki. Ija'ari abononi 
kanahoarihakhamavini hiki abononi kakariakakhamaravini. 

21 Biakabaiki ida hoariha kanahina. Kakavinofiki. Kahanona 
kaba'i arafiaki ida kidibadani asohiriki ihinika kania. 
Binaabiniki ida hoariha. Hojai asohiriki hoariha fori hikia 
kahojaiki ida ija'ari. Nimania ida hojai ija'ari kamahi aja'dirikia 
bikava'inofinofibakhiavini arafiaki. 

A'onira okaabani'ianaki ho. Jokoa Deua bikapoaririhi ida 
ija'ari nikia kahojaiki. Kidija'ari vihirina mani ida kidiania va'ora 
arakharija. Ni-va'ora vaka'da'diki ada Deus, ni-vagahinaki bana 
Deus kanahina. 

Ija'ari kahojai ja'dini varani hini 

22 Hari. Ma'onahai Jahaki vania binamonahaja ida ija'ari kahojai 
jadini avijavani. Ihi'ai jahaki adihani fori hiki ida Ma'onahai 
Jahaki kabadani ava'i bodinia avijavani. Ma'onahai Jahaki ija'ari 
va'ini-ra nahonariahihivini, nimania hida ija'ari kahojai. Ija'aria 
binakaidivaki ida hoariha. Khaii nijahakiki ida ija'ari. Va'ini 
jahajaha'ihi ida ija'ari. Biakaihamahijorakiravini vani binokhahi 
ida hoariha. Biva'adiki ida hoariha. Bikajoamoraki ida hoariha. 
Ni-athini-ra anahoarihaki, bada bini'a'oamanija ida bini'a'iki. 

23 Ni-abononi vaboraborahaki. Kaborohirohi hini kaba'i, va'ini 
kaabanahahamanihi. Nimania ida ija'ari kahojai jadini Deua 
bivajahaki. Ni-nahina bikaabaniki ida ija'ari nikia kahojaiki. 
Nimania jaboni ida va'isohihi jiriki athini. 

24 Jesus Cristo kaija'aria vakava'ipahinika'oa'iki ida 
vakadiva'inofinofi jahariki, vakadimahi aja'diriki vava'i 
binahonariahihijanaria kaimoni. 25Ma'onahai Jahaki haria no'a'iki 
hari akadimahi ja'dinia. Ovaria bihonariabakhiaki ida jaboni 
akadimahi ja'dini. 

26 Ni-jahaki ida ija'ari abononi vaboraborahavini. Ni- 
jahaki ida hoariha-ra anaihamahivini. Ni-jahaki ida ariabono 
akanaabakhamavini. 


Ariabono aakodiakhama'ava 


10igamina, avanokiki vahabini ida Jesus kaija'aria bada 

bini'avini Deua bivajahariki badani. A'onivani Ma'onahai 
Jahaki avava'ini-ra nahonariahihihaha'oadahaki a'oni, vanava'isohi 
bana vajaforia ida ijaari mahija badani Deua bivajahariki-ra 
kava'ipahinivini. Arigamina-ra avakaabanivini vani hari'a avava'ini 
bodinia avaabononi vavaboraboraha. Avaabononi avakadava'ajahaki 
mahija Jahari kakaborohirohi-ra avanaabaravini jaboni. 2Avaabononi 
vaakodiakhama bana. Akhanina vani Cristo kava'isohihi-ra anaabaja. 

3Ija'ari abononi ni'a'imarinihi: 

—Jahaki ida ija'ari nava'isohiva abono ohina. Oogaki ida 
vahoariha-ra va'ora onava'isohivini — abononi ni'a'imarinihi. Ka'oa 
hiki bivanihavini ida kidiva'ibodivarani. 

4Aonira onava'isohiki bana a'oni. Vakava'ibodivarani'a 
afohanana bana ida avakadihojai, avakadibadani, avakadivarani 
hiki, avarigaja kaimoni ida asohini asohirini, jahani jaharini. 
Jahani avakaragahi; avaabononi khai vani'a bana avakadihojaia. 
Jaharini avakaragahi; hari'a avaabononi khai vani'a. Hari'a vada 
vani'a ida hoariha kahojai, kidivarani, kidibadani hiki mahija 
avaabononi avakavarajomikhamaravini, avarigaja kaimoni ida 
hana hini jahani aradahaki. 5lja'ari oniani oa afohanana bikaiba'iki 
ida daini fori hiki kidihojai. 

6Avakadinahina jahaki pitahania vano'a bana ida ija'ari a'onira 
ka'ojomo'iki Jesus monina jahakia. 7 Ni-ija'aria bikaabokaki ida 
Deu-ra korijanahavini. Deua biogariki bivanihahi, oniani oa 
abononi korijanahaja ida ija'ari. Rakhajahi 'ba'dani fori hiki ida 
ija'ari kahojai. Nahina kaba'ba'dahi-ra rakhaihi; namithahi. Hojai 
jahakia kabadanihi; nahina jahaki namithaki kidiania. Hojai 
jaharikia kabadanihi; nahina jahariki namithahi kidiania. 

8Kidirakhajahi 'ba'dani fori hihi ida kidiva'inofinofi jahariki, 
oniani ida Ibavi Jaharika'oakia arakhani hija bana. Kidirakhajahi 
abani fori hiki ida. Hari. Kidirakhajahi 'ba'dani fori hihi ida 
Ma'onahai Jahakia bivajahaki, oniani ida kidimahi ja'dini 
anokhomiriki-ra gathanivini hija. Kidirakhajahi abani fori hiki ida. 

9Hari'a avakaitapia ida badani jahakia avakabadanini. Rakhajahi 
'badani jahaki fori hiki ida hoariha-ra akajoamoravini. Hojai jahaki- 
ra akava'ipahinirihi; hojai jahaki abosini-ra agathanihi, rakhajahi 
abani a'ba'dini fori hihi. 10Jahaki ida ija'ari hahavi-ra aakodiavini. 
Va'ora aakodia'imidiava adani arigamina, Jesus Cristo kaniaja. 
Naothinia va'ora aakodiaki bana adani Jesu-ra avigariki jaboni. 


Pauloa bina'diahi'iki ida papira athini 


11 Hovani onamonahaja ida papira jirini anokhomi'ini. Vada 
vani'a hida jirini na'bahaki onamonaha'iki. 

12Hari. Vara va'ora ovani'a'ianaki adani siikosida karajomihi- 
ra vanofiki. Judeus kaija'ari avihirini kaba'i, vanofiki ida a'onira 
vahonariavini siikosida karajomihia avakarajomini. Vanofiki ida 
judeus kaija'ari vahoariha-ra va'ora vananokiahivini siikosida 
karajomihi-ra vakava'ipahiniravinia, vaabono vavaboraborahara 
kaimoni. Siikosida karajomihi-ra vakava'ipahinira vaha; vahoariha 
va'ora vanajahariharimaniha vaha. Vara vavani'avini kaba'i ida 
Cristo monina ava akasanakhamakia abini'ina, asia vanofiki ida 
Cristo-ra vavakaijokaki-ra va'ora vakarajomivini. 

13Va'isohihi jiriki pitahani pa'itxi ida siikosida karajomihi varani 
hini. Siikosida rajomi-ra vanofivini kaba'i, ni-vanaabahahaviki 
ida honari jiriki Deua bivava'isohihi'bo'da'iki. Vanofiki ida a'onira 
vakarajomivini vaabono vavaboraborahara kaimoni vahoariha 
vaviaha. 

14Hovani khai oni'aki ida akadika'da'di Jesus Cristo abini'ina 
ava akasanakhamakia. Cristo abiniï'iki kodimoni, oniani ida Jesu- 
ra avigariki vakadihojai-ra onofijanaravini hija. Onofijanaravini 
mani ida Jesu-ra avigariki hora vanofijanaravini hija. Kodimoni 
hini aba'o'iki fori hiki ida vakadihojai, oniani ida aba'oki fori hora 
nihaja vakadimoni. 

15Ni-jahaki ni-jahariki ida makhira bivahojaravini siikosida 
karajomihi. Ni-Deua vada bini'ajanaki ida rajomi. Ija'ari kamahi 
oavani ida vada bini'a'ia. Ija'ari kamahi ja'dini vani-ra nofira ada 
Deus. 

16Deu-ra oni'ahi: 

—Va'ora no'a afoha'oadaha va'i jahajahania adani ija'ari 
vakadimahi ianaja'di'iki. Kadaija'ari hahavi-ra va'ora va'adi bana — 
Deu-ra oni'a'iki ho. 

17 Hari'a ova'i-ra vakaidokajana rajomi kavaranihia. Jesus 
kahonai abono ohina mani ida vahoariha hora vidavini hi'ia. Cristo 
kaija'ari china karajomini hida dafi ohina siini aihotani ibavini 
oasafi namania. 

18Onofiki ida Jesus Cristo a'onira kajoamoravini afoha'oadaha. 
Akadika'da'di ada Jesus. Oigamina a'oni. 

Hari ida vani oamani kodivarani anokhomi'ini. Paulo athi hida. 

Pauloa bikaronaki ida athi kapapirani 
Efeso sidaji kaija'arini vakadiania 





1Hovani Paulo onajirija hida oathi papira. Deus 

hora honariavini hiki Jesus Cristo varani hina-ra 
oavaadahaonivini. Deus kaija'ari Éfeso sidajia avahojaki, 
a'onivani avanofihaha'oadahaki ida Jesus Cristo avava'ini-ra 
nahonariahihivini, avakadimoni hida oathi okaronaki. 

2Onofiki mahi hahavi a'onira vakajoamoravini adani 

Deus akadiabi'i, akadika'da'di Jesus Cristo khama, a'onira 
vano'aha'oadahavini va'i jahajahania. 


Cristo haria no'a'iki hari kidi'ogahai danoki hahavi jahakia 


3Jakaho khai ani'ava ida Deus jahana. Akadika'da'di Jesus 
Cristo kaDeus ada Deus, kidiabi'i jaboni ada. Jesus Cristo kania 
aakaramisina mani ida Deus haria kajoamoravini hija, haria 
no'avini hija kidi'ogahai danoki hahavi jahakia. Deus kania khaki 
ida hahavi jahaki haria no'avini hiki, oniani ida Deu-ra khai 
ani'avini hija. 

4Hahavi-ra namonahavini viahania Deus haria nagathogatho'iki 
hari, Cristo kania aakaramisija kaimoni, kidija'ari arihija kaimoni. 
Deua binofiki ida ajahaka'oana-ra nokivini hojai jaharikia 
akahojaijanarina, oniani ida haria nagathogathovini hija. 

5Deus haria nakaidivavini mani ida kidisai arihina-ra nofivini 
hija. Jesus Cristo haria kajoamoravini mani ida Deus kaisai haria 
nihaja. Nimania ida Deua bikava'ibodivaranijora'iki binofiki 
akadimoni hini, oniani ida Deus va'i-ra khai ni'aja. 6Deu-ra ani'ava: 

—Deus, ijahaki i akadimoni ihini. Akadihojai jaharini kaba'i 
haria ikajoamora'iki i, haria ikapoari'iki i jaboni. Ni-abosiki ida 
haria ikajoamoravini. Inakaidivaki ada kadaisai Jesus. Khai ira 
ani'avini hiki ida Jesu-ra ikaronavini haria akava'ijoara kaimoni. 
Jaha'oamanija ida haria kajoamoravini — Deu-ra ani'ava. 

7Cristo abini'ina vani ahovari'ia ida amana, gathaki fori 
arihijanaria kaimoni. Nimania ida Deua bina'bira'iki hojai 
asohirikia akabadanibakhiana, ni-bikava'ihokijanaki. Nimania 
ida Deus jahana arafiaki haria kajoamora'iki. 8Ni-akaabokaki ida 
Deu-ra anaabosivini haria kajoamoravinia. Arafia'oamanija ida 
kidiajoamorahi akadiania. Deua biogahahaviki ida ogavahaki 
kaimoni. Bada bini'a'iki ida bikava'ibodivaranihahaviki, 9oniania 
Deus haria kanamonivini hi'ihi ida kidiva'ibodivarani ija'aria 
aviga'iariki. Deus abono-ra ni'a'bo'da'aha: 

—Cristo vania bada bini'aja bana ida kodiva'ibodivarani — nihi 
ida Deus athi ija'aria aviga'iariki kaho. 

10Deua binofiki ida kidiamonahi hahavi Cristo hoarana 
bivaka'da'divini, Cristoa bianajahamisijahakiki ida hahavi nama 
hojaki, araboa hojaki jaboni, biakadava'ajahakija kaimoni. Deus 
abono-ra nava'isohijoravini hi'iki ida mahi Cristoa biananokhomija 
kaimoni ida badani Deua binofiki. 

11-12Deua bikava'ibodivaranijoraki ida nahina binofiki 
namithaki kaimoni, oniani ida binofivini kamahini nanamithani 
hija. Hahavi kama'dani kari Deus haria kava'ibodivaranijora'iki 
hari. Haria nagathogatho'aha kidija'ari ka'oa arihija kaimoni. 
Haria nagathogathovini hi'iki Cristo kania aakaramisija kaimoni. 
Nimania ida Deua binofiki akadimoni hini, jahana danona khai 
ani'ahaha'oadahara kaimoni. Harimiro'a judeus kaija'ari arihiki, 
anokha'iki ada Cristo khana haria kajoamorara kaimoni. 

13 A'onivani jaboni judeus kaija'ari avihiriki, avakamitha'iki 
ida varani jahaki, Cristoa binofiki ida a'onira akava'ijoavini. 
Avakamithahi ida Cristo varani hina, avarigahi ida ka'oa hini, 
avakajari'darihi, avaabononi gahinai avanihahi kidiania. Cristo-ra 
avakajari'daravini mani ida Deus Ma'onahai Jahaki-ra karonavini 
hija avakadiania afohanana. Deus kaija'ari avihini karajomini 
ada Ma'onahai Jahaki avakadiania hojana. Nimania ida Deua 
bivava'isohihijora'iki Ma'onahai Jahaki-ra karonavini kidija'ari 
vakadimoni. 

14 Aogaki ida Ma'onahai Jahaki-ra agathani'avini, oniani ida Deus 
athi ka'oa hini-ra aogavini hija. Haria no'avini hiki bana ida haria 
nava'iponijoravini hi'iki. Haria no'aki bana ada mahi jahaka'oakia. 
Ni-agathaki fori arihijanarihi, oniani ida Deu-ra khai ani'avini-ra 
najahaja. Jaha'oamanija ida Deus jahana, vagana, danona hiki. 


Pauloa vara bini'aki ada Deus 


15Okamitha'iki ida vahoariha vara a'onira vavani'abakhiavini. 
Vakadivarani hiki ida Jesus Cristo-ra avavakaijokavini, kidiania 
avaabononi gahinai avaniha'avini. Va'ora avanakaidivaki adani 
arigamina hahavi Cristo kaniaja. 16 Varani avihini-ra okamithavini 
vani Deu-ra vara oni'abakhiaja: 

—Deus, jahaki ida va'ora ikajoamoravini adani kadaija'ari 
Éfeso sidajia vahojaki — onibakhia'iki ho. Mahi hahavi Deu-ra 
okanikhariabakhia'iki ho avakadimoni. 17 Oni'aha: 

—Deus, ivani akadika'da'di Jesus Cristo kaDeus i. Ivani akadiabi'i 
i. Arafiaki ida ijahani, idanoni, ivagani hiki. 

Akadiabi'i, onofiki ida arigamina vakadiania Ma'onahai Jahaki-ra 
ikaronavini. Deus, onofiki ida Ma'onahai Jahaki va'ora anigahivini 
bana kada'ogahaia. Va'ora nanokiahivinihi jaboni ida ihojani niha 
ninini, ira avigajahakira kaimoni. 

18Deus, onofiki ida vakadiva'ibodivarani inavagavini, avigaja 
kaimoni ida nahina-ra vanaviahanokhavini kadania, nahina 
kaimoni hini ida va'ora ibaranahavini hiki. Jaha'oamanija ida 
nahina hahavi inaibavijaha'iki kadaija'ari hahavi vagahinana hiki 
kaimoni. Onofiki ida avigavini. 

19-20 Deus, onofiki jaboni ida avigavini idanoni arafiaki hojani ira 
vakajari'dariki vakadiania, va'ora kakodiaki kaimoni — nimania 
ida Deu-ra okanikhariabakhiavini hiki avakadimoni. 

Cristo abinina naothinia Deus danona arafiaki vania bianahoki'ara 
ada, biavikasi'aha ada Cristo Deus pitana aniaja nama ka'da'di ka'oa 
hi'ina kaimoni. Nimania hida Deus danona akadiania hojaki haria 
kajoamoraki kaimoni. 21 Cristo va'ora vaka'da'diki adani ijaari hahavi 
vanokiariki nama vahojaki. Deus ibavi kaija'arini vihiki adani vahoariha. 
Jahari kaija'ari vihiki adani vahoariha. Ka'da'di vihina kaba'i, Cristo 
va'ora vaka'da'diki adani. Vadanona kaba'i, Cristo va'ora kaabokaki adani. 
Ija'ari vanokiariki vahoariha-ra va'ora vahonariavini kaba'i, Cristo va'ora 
honariafiahaki adani jaboni. Cristo athi-ra vanaabahahaviki adani. 

Joirina oadani ada Cristo, ovari hoarana ka'da'di hiki ada. Joina 
naothinia ovani oa ada ka'da'di hira. Ni-hojaki ada ka'da'di hoariha 
Cristo fori hiki. Jesus onina jahani vahoariha hahavi vaonina-ra 
aradakarahoki. 22Deua bihonariaki ada Cristo kidiamonahi hahavi 
vaka'da'dini hina, athi vanaabara kaimoni. Jesus Cristo kaija'ari 
arihina mani ida haria honariafiahavini hija jaboni. Ovani ada 
akadika'da'di hira. 

23 Harivani Cristo abono hahavi niha nini arihiki hari. Harivani 
Cristo abono hahavi-ra anahihaviki hari. Cristo vania bana 
binahihavija ida kidiamonahi hahavi ibavi hahavia hojaki. 


Ija'ari ma'onahani ahoki'ini varani hini hida 


1 Hari. Oniaroa, mahi 'bo'dakari Cristo-ra avarigaravini kari 
hojai asohirikia avakahojaibakhia'iki a'oni. Ni-avanaabaki 

ida Deus a'onira honariavini hiki, oniani ida avama'onahani-ra 
naabinija. Hokini kaba'i ida ija'ari, aba'oki fori hiki ida ma'onahani. 
Nimania ida ija'ari. Ni-bikaabokaki ida Deus athi-ra naabavini. 

2Oniaro kari jahari'oamanija ida avakadihojai. Ija'ari Deu-ra 
nofipa'itxiriki vakadihojai jaharini vani fori hija ida avakadihojai 
jaharini jaboni. Avanaaba'iki jaboni ida Jahari athi. Ovari va'ora 
vaka'da'diki adani kidija'ari vajahariki vanokiariki nama jararinia 
vahojaki. Ovari vava'i binahonariahihiki adani ija'ari Deus athi-ra 
vanaabariki araboja. 

3Cristo-ra aogaravini kari va'oaniaro fori arihi'oamani'ia. Bada 
ani'abakhia'iki ida akadimahi 'bo'da bikava'inofinofiki. Nahina hahavi 
avajahaki, jaharini kaba'i, bada ani'aki. Nahina akava'ibodivaraniki, 
jaharini kaba'i, bada ani'aki jaboni. Ija'ari hahavi vakadiva'inofinofi 
jaharini fori hiki jaboni ida akadiva'inofinofi jaharini mahi 'bo'dakari. 
Deua bikaihamahiki ida hojai asohiriki, oniani ida jaharikia ija'ari 
hahavi-ra arakhavini hija bana. Oniaro kari akadimoni jaboni ida 
Ibavi Jaharika'oakia aokhana. 

4Hari. Deus hojana hiki ida ija'ari-ra va'adivini-ra nofivini, ija'ari- 
ra nakaidivaha'oadahavini jaboni. 5Deus athi-ra anaabaravini 
mani ida ama'onahana-ra naabinija. Ama'onahana aba'oki fori 
hini oadani Deus haria va'adihi, bianahoki'ihi ida ama'onahana. 
Binakama'da'iki ida akadimahi ja'dini Cristo kania aakaramisi'ina. 
Deus vani haria kajoamora'ia. Ni-avaabononi avarakava'ijoavini-ra 
avakaabokaki. Deus vani a'onira akava'ijoaja. 

6Deus Cristo-ra anahoki'avini vani haria anahoki'ara ada jaboni 
Jesus Cristo kania. Kidiania aakaramisina mani ida ka'da'di haria 
niha'ia nama Cristo kania. 7 Nimania ida Deus kabadani jahaki 
akadiania, ija'ari hahavi vanamitha'iarikia avigaja kaimoni ida 
Deus ija'ari-ra kajoamorajahakivini. Ija'aria bikava'ibodivaranihi 
ida Jesus Cristo haria nakaidivavini niha ninini, biogamanihi ida 
karahoni Deus ija'ari-ra kajoamoravini jaboni. 

8Deua binofiki ida a'onira va'adivini, oniani ida a'onira akava'ijoavini 
hija. Deu-ra avavakaijoka'avini mani ida a'onira akava'ijoavini hija. Ni- 
avakadibadani jahaki abosini hirihi hida a'onira akava'joavini. Deus 
oavani a'onira akava'ijoa'ia. 9 Avakadibadani jahaki abosini hirihi ida 
a'onira akava'ijoavini Deus ibavia avarikhaja kaimoni. Ni-asohiki ida 
ija'ari abononi vaboraborahavini kavaranihia abononi akava'ijoavini. 

10Deus vania binamonaha'ia ida akadimahi ja'dini, Cristo kania 
aakaramisija kaimoni, arihokina oadani bada ani'aja kaimoni ida 
badani jahaki. Deua binaibavijahajora'iki ida badani jahaki hahavi 
akadimoni afohanana bada ani'aki kaimoni. 


Cristo kania aakaramisiki hari 


11 A'onivani judeus kaija'ari avihiriki, vara a'onira oni'aki bana ho. 
Judeus kaija'ari a'onira vanaonivini ija'ari siikosida vakarajomiriki. 
Deus kaija'ari avihirini-ra vakahibakhiaki adani. Va'oaniaro 
vaabono vani'avini: 

—Harivani aogaki ada Deus, kidija'ari arihiki hari. Avahojaki 
ida siikosida karajomihi aasafi namania — vakhaniki adani. 
Aonivani judeus kaija'ari avihiriki, vakava'ihoki bana ida Cristo-ra 
avarigaravini kari avahojani niha ninini. 

12 Mahi 'bo'dakari ni-avarigaki ada Cristo. Ni-Deus va'ora 
nagathogathoki adani judeus kaija'ari vihiriki, kidija'ari vihira 
kaimoni, oniani ida arabo hoariha kaija'arini fori a'onira nihaja. 

Mahi 'bo'dakari Deus va'ora nava'isohi'iki adani judeus kaija'ari 
kidiva'iponahi a'bo'dakia, va'ora nava'iponi'bo'davini hi'iki jaboni 
ida va'ora kajoamorabakhiavini. A'onivani judeus kaija'ari avihiriki, 
avakadimoni hirihi hida Deus kava'iponahi a'bo'daki. Ni-nahina 
Deus a'onira nava'iponi'bo'darihi. Ni-avanokhaki ida nahina 
jahaki Deus a'onira no'avini kaimoni avahokini oadani, avaabinini 
naothinia jaboni. Ni-avarigaki ada Deus hojana hojarina. Nimania 
ida avakadimahi Cristo-ra avarigaravini kari. 

13'Bo'dakari Deus napaja nina avahoja'iki fori avihiki a'oni. Hari 
maha. Cristo kania avarakaramisi'iki a'oni. Ava akasanakhamakia 
Cristo amana ahovari'iki. Abini'ina avakadimoni, oniani ida Deus 
kania a'onira namaakari'ia. 

14 Judeus kaija'ari, judeus kaija'ari vihiriki vakadihamahia 
vaabono vakatokifiaki fori vihiki adani, oniani ida vaabono 
vakanahoarihakhamavini hija. Cristo abini'ina vani binathararaja 
ida toki fori hiki, oniani ida vaabono avaakakariakakhamavini 
hija. Cristo vani haria anariaka'ia judeus kaija'ari, judeus kaija'ari 
vihiriki khama vaabono vakaihamahikhamajanarara kaimoni. 
Cristo vani nação hoarani va'ora nihara adani judeus kaija'ari, 
judeus kaija'ari vihiriki khama. 

15Cristo vania binihima'ia ida Deus kava'isohihi jiriki Moisé- 
ra no'a'bo'davini hi'iki. Cristoa binihima'iki ida honari 'bo'da, 
kaaji hiki vanaababakhia'iki, binamonahaja kaimoni ida nação 
hoarani ja'dini, nações 'bamiki vihijanarara kaimoni adani 
judeus kaija'ari, judeus kaija'ari vihiriki. Cristo igamina adani 
kidija'ari, kidiania avaajahamisi'iki adani, oniani ida vaabono 
vakanofikhamajahakivini hija. 

16 Ava akasanakhamakia abini'iki ada Cristo, binihima'iki ida 
vaabono vakaimajahakhamaravini. Ava akasanakhamaki kania 
Cristo va'ora akanariakakhama'aha adani judeus kaija'ari, judeus 
kaija'ari vihiriki abonoi hoarani fori vihi'ara kaimoni, Cristo va'ora 
avajoi'iki adani Deus kania, avaajahamisira kaimoni. 

17 Hari. Kha'aha ada Cristo ija'ari vakadiania va'ora kanamonira 
kaimoni monina jahakia, judeus kaija'ari, judeus kaija'ari vihiriki 
vaabono avaakakariakakhamara kaimoni. Judeus kaija'ari 
avihiriki, 'bodakari Deus kania napaja avahojaki fori avihi'iki a'oni, 
avakadimoni hida Cristo monina jahaki. Judeus kaija'ari a'oni, 
kidiania maakarina avahojaki fori avihi'iki a'oni, avakadimoni 
jaboni hida Cristo monina jahaki. 

18Cristo va'ora akava'ijoa'iki adani nofina vihiki. Harivani 
afohahavi judeus kaija'ari arihina, judeus kaija'ari arihirina, 
oniani ida Ma'onahai Jahaki akadiabi'i-ra anamaakarivinia haria 
kakodiavini hija, vara akhanija kaimoni akadiabi'i nama hojaki 
khama. 

19 A'onivani judeus kaija'ari avihiriki a'oni, ni-arabo hoariha 
kaija'arini fori avihijanarihi, ni-ija'ari va'ora aogariki haria 

vanavanavanahaki fori avihijanarihi. Deus kaija'ari arigamina a'oni, 
Deus kaisai avihiki a'oni, hari fori avihiki a'oni. 20 Ja'di kagorahi 
fori avihiki a'oni. Nami khorahaki bodinia gora nabo'ania hojaki 
ida ja'di na'bahaki gora dadani kaimoni. Jesus Cristo varani hina-ra 
avavaadahaoniki, Deus athi namoniva abono khama jadi na'bahaki 
fori vihiki adani. A'onivani ja'di pitahani fori avihiki a'oni. 
Vanamana avahojaki a'oni. Jesus Cristo jadi karaho naibavivahani 
sohiki fori hiki ada. 

21 Cristo vania bianajahamisihahaviki fori hiki ida ja'di pitahani, 
gora kaaraki kaimoni. Harivani ja'di pitahani Cristoa bianaroisiki 
fori arihiki hari. Deus kaimoni hida gora. Nimania hida Deus haria 
kavarajomivini. 

22 A'onivani judeus kaija'ari avihiriki, harivani judeus kaija'ari 
arihiki khama gora hoarani fori arihiki hari. Cristoa binaibaviki 
fori hiki ida ja'di pitahani hahavi ibavinia gora amonahani 
kaimoni. Jesus haria najoronimisihahaviki hari. Deus Ma'onahana 
Jahaki ibavina kaimoni ida gora. Akadiania hojaki ada Ma'onahai 
Jahaki. 


Bada niki ada Paulo judeus kaija'ari vihiriki vakadiania 


3 1Hari. Deus va'ora najoronimisihahaviki fori vihiki adani 

judeus kaija'ari, judeus kaija'ari vihiriki, oniani ida Deu-ra 
okanikhariabakhiavini hija avakadimoni. Judeus kaija'ari vihiriki- 
ra vara va'ora oni'avini hiki ida Cristo monina jahaki. Cadeia hora 
avibaivini hiki ida Jesus Cristo kabadani abono ohina. 2Oogaki ida 
varani ohina-ra avakamitha'avini. Deus hora kajoamorajahakivini 
mani ida kidibadania hora no'avini hija. Kodibadani hiki judeus 
kaija'ari vihiriki vakadiania athi oavaadahaonivini a'onira 
kajoamoraja kaimoni. 

3Deus vani hora nanamithavini hi'ia ida kidiva'ibodivarani, 
oogaja kaimoni ida badani namitha'iariki Deua bada bini'aki 
kaimoni. Ija'ari vahoariha ni-avigaki ida varani Deus hora 
nava'isohijoravini hi'iki. Onajiri'iki hida Deus hora nava'isohivini 
hi'iki varani pa'itxi. 

4Mitha avani'ajahakihi ida hihida papira onajiri'iki athini; 
avarigahi ida Deus kava'ibodivarani ahojaki nahina hini hora 
nanamithajoravini hi'iki. 5Mahi 'bo'dakari ni-Deus ija'ari-ra 
kanamonijoravini hiki ida kidiva'ibodivarani ahojaki bada bini'aki 

kaimoni. Athi avavaadahaoniva abono, athi namoniva abono 
vihiki vani adani Deus Ma'onahana Jahaki va'ora kanamonivini 
hi'ia. Va'oaniaro Deus va'ora ani'iki adani kidibadani abono vihira 
kaimoni. 

6Deus kava'ibodivarani ahojaki hida Cristo monina jahaki. 
Judeus kaija'ari vihirikia vakajari'darihi ida Cristo monina, 
vagahinaha jaboni Deua bivava'isohihijora'ikia. Judeus kaija'ari 
vakadimoni jaboni ida. Cristo abono niha nini hahavi adani jaboni. 
Vagahina'bamakhamaki bana adani nahina hahavi Deus va'ora 
nava'iponijoravini hi'ikia. Jesus Cristo vania bada bini'a'ia ida Deua 
bivava'isohihijora'iki. 

7Jesus Cristo kabadani abono ho. Kodibadani hiki ida monina 
jahaki oanamonionivini. Deus hora honariavini hi'iki hida badani, 
oniani ida hora kajoamoravini hija, hora no'avini hija jaboni 
danona okaabokaja kaimoni ida kidibadani. 

8Cristo-ra oogaravini kari kidija'ari va'ora onajaharihari'iki 
ho, oniani ida nahina ohirina-ra okahivini hija. Deus kaija'ari 
vahoariha fori ohirihi. Kaba'i, jahaki ada Deus kodimoni hina. 
Hora no'a'iki hada hihida badania, judeus kaija'ari vihiriki-ra va'ora 
oakanamonionivini Cristo varani hina, avigaja kaimoni ida Cristo 
jahana arafiaki. 

9Kodibadani jaboni ida ija'ari-ra onava'isohivini Deus 
kava'ibodivarani ahoja'iki niha ninini bada bini'avini. Deus ovani 
ka'oa hahavi-ra namonaha'iki. Badara ipohiki bianahoja'iki ida 
kidiva'ibodivarani bada bini'a'iariki. 10 Ni-ija'ari, ni-Deus ibavi 
kaija'arini vadanoki, ni-ka'da'di vahoariha vanokiariki nama 
vahojaki vihikia aviga'iaki ida Deus kava'ibodivarani ahojaki. 
Ni-Deus va'ora nanamithavini hiki ida kidiva'ibodivarani ahojaki. 
Jesus Cristo kaija'ari vani adani Deus va'ora nanamitha'ara. Jesus 
Cristo kaija'ari va'ora vananokiahiki adani ija'ari vanokiariki nama 
vakadihojai jahakia, oniani ida Deus aagahai danoki niha ninini 
ija'ari vanokiarikia avigavini hi'ia. Kahoariharihakhamaki ida Deus 
aagahai nokiani jahaki ipohiki. 

11Hahavi amonahani viahania Deus abono-ra 
nava'ibodivaranijoravini hi'iki ida badani jahaki akadika'da'di 
Jesus Cristoa bada bini'aki kaimoni, oniani ida Deua binofiki-ra 
bada ni'avini hi'ia. 12Cristo-ra avakaijokavini mani ida Deu-ra 
anamaakarivini-ra akaabokavini hija. Cristo kania aajahamisina 

mani ida Deu-ra anamaakarivini-ra afiniravini hija. Aogaki ida 
haria gathanivini. 

13Hari. Jaharikia hora avarakhavini kaba'i adani Cristo-ra 
vavajahariki, hari'a Cristo-ra vakava'ipahini avava'ini khaii nirini. 
Jahaki ida avakava'ibodivaranivini: 

—Pauloa ni-bivamakhaniki ida imana 'banani akadimoni hina, 
akamithaja kaimoni ida Cristo monina. 


Cristo ija'ari-ra nakaidivaki 


14 Hari. Okava'ibodivaraniki ida akadiabi'i nama hojakia 
bada bini'a'iki badani akadimoni, oniani hida viaha hora 
nakajo'athararija, vara oni'ara kaimoni. 15Ovania binakama'daja 
ida ija'ari hahavi nama hojaki, araboa hojaki hiki jaboni, oniani ida 
akadiabi'i nihana hija. 16Deu-ra vara oni'aki ho avakadimoni: 

—Deus, ivani ka'oa idanoki i, ijahaki i, ikaabokaki ida hahavi 
inofiki. Va'ora no'a bana adani kadaija'ari Éfeso sidajia vahojaki 
idanonia vava'i bodinia. Onofiki ada Ma'onahai Jahaki vakadiania 
ibavina vava'i bodinia, danoja kaimoni ida ira vavakaijokavini. 

17 Onofiki ida Cristo hojahaha'oadahana vakaijokana vihiki vava'i 
bodinia. 

Hari. Abihiaki ida gora avani khorahani; kaaraki ida gora. 
Onivani fori hija ida vava'i bodini vara nini kaarani onofivini, 
vaabono vakanakaidivakhamara kaimoni, ira vanakaidivara 
kaimoni jaboni — nimania ida Deu-ra okanikhariavini athini 
avakadimoni. 

18Onofiki ada Cristo hojana avava'ini bodinia, avarigaja 
kaimoni ida nihafori hini ahapini Cristo a'onira nakaidivavini. 
Onofiki ida Cristo a'onira nakaidivavini-ra avarigajabanavini 
afojahaki Deus kaija'ari hahavi khama. Karahoni arafiaki ida haria 
nakaidivavini. Ni-akaabokaki ida haria nakaidivavini niha fori 
hini ahapini aogavini. Rajomavahariki ida haria nakaidivavini 
rabodini, oadani, namahini, bihiani hiki. Ni-akaabokaki ida 
Cristo haria nakaidivavini ahapini-ra akava'ibodivaranivini. 

19 Avarigahahaviravini kaba'i, onofiki ida a'onivani oa 
avarigajahakivini, oniani ida Deus kahojai hahavi-ra avakadiania 
nahojaja. 

20Khai ani'ava ada Deus. Ovaria bikaabokaki ida nahina binofiki. 
Deus danona akadiania hojani mani ida akanikhariavini hikia 

haria no'avini-ra anarafiaja. Aradahaki ida akava'ibodivaranikia 
haria no'avini jaboni. 

21 Jahaki ida harivani hahavi Deus jahana-ra khai 
ani'avini. Jesus Cristo kania aajahamisina mani ida Deus 
jahana, danona, vagana hiki-ra khai ani'avini-ra najahaja. 
Ni-anokhomiki hida mahi Cristo kaija'ari avikhananavaki, 
vaabini'iariki, vanamitharonisiagaki vihiki Deus jahana-ra khai 
vani'ahaha'oadahavini. Nimania hida Deua binofiki. 


Cristo abono hoarani hari 
4 1 Hari. Deus a'onira kaboa'iavini kidija'ari avihija kaimoni, 
oniani ida hojai Deua binofikia avakahojaini-ra ohonariavini 

hija. Kidihonai abono ho. Akadika'da'di Jesus Cristo kabadania 
okabadanina mani ida cadeia hora avibai'ianavini hija. 

2Avava'ini joko inirini vani hoariha kava'isohihi-ra vakapoari 
bana. Athii forakia vahoariha-ra vara vani'a bana. Ija'ari-ra 
va'ora avakaabanihi; vajaforia va'ora vanava'isohi bana. Va'ora 
vanakaidivajahaki bana adani ija'ari vahoariha, vakadihojai 
avarakaitapiajorakiravini. 3Ma'onahai Jahaki a'onira 
akanakaramisikhamaki a'oni, ija'ari hoarani fori avihija kaimoni. 
Avaabononi vanadano bana mahija avaabononi avakanakaramisikh 
amaha'oadahavini. 

4Cristo abono niha nini hahavi arihiki hari. Hoarani ida abono. 
Hoarana ada Ma'onahai Jahaki akadiania hojananaki. Hoarani ida 
nahina anokhahaha'oadahaki Deus haria kaibavijahahivini hiki, 
oniani ida Deus haria kaboa'ivini hija agathanija kaimoni. 

5Hoarana ada akadika'da'di Jesus Cristo, kidiania ariabono 
gahinai anihavini hiki haria akava'ijoahananara kaimoni. Hoarani 
ida kanai karajomihi Cristo kaija'ari arihija kaimoni. 6Hojaki ada 
Deus hoarana, kidija'ari hahavi vakadiabi'i ada. Bivaka'da'diki ida 
hahavi hojaki. Bada bini'aki ida kidibadani kidiamonahi hahavi 
kania. Ibavi hahavia hojaki ada Deus. 

7Harivani agathani'iki ida Cristo aagahai danoki pa'itxi 
hoarahanana biravina'iki. Badani hana hini-ra bada ani'avini- 
ra nofiha; biravinahi ida danona pitahani itxani hoarahanana, 
akaabokaja kaimoni ida badani binofiki, 8oniani ida Deus athi 
kapapirania athii haria nava'isohijoravini hija: 

“Nama okasi'iki ada ovari. 

Okasina viahania va'ora 
gathi'iki adani nofina 
vihiriki. 
Va'ora avikasi'aha adani 
vidabohananaki. 
Bikaronarariki ida 
kidi'ogahai danoki ipohiki ija'ari vakadiania.” 
Nimania ida athii. 

9A'onira onava'isohivini hiki hida varani “okasi'iki ada ovari”. 
Arabo vania ogari'imidiara ada ovari. Arabo nabo'ania ogari'aha 
kadamaha'ina. 10Hi'o ogari'iki okasi'iki jaboni. Ibavi hahavi 
namanija okasioni'iki ada. Deus kania okasi'iki ada, bivaka'da'dija 
kaimoni ida nahina hahavi ibavi hahavia hojaki. 

11 Ovari Cristoa “bikaronarariki ida kidi'ogahai danoki ipohiki 
kidija'ari vakadiania.” Ovari va'ora aani'aha adani kidija'ari 
vaipohiriki, va'ora no'a'aha jaboni kidi'ogahai danokia, vakaabokaja 
kaimoni hida monina avavaadahaonivini. 

Cristo va'ora aani'iki adani kidija'ari vahoariha, va'ora no'avini 
hi'iki ida kidi'ogahai hoariha danoki jaboni, vakaabokaja kaimoni 
hida Deus athi-ra vanamonivini. 

Cristo va'ora aani'iki adani kidija'ari vahoariha va'ora no'a'iki 
jaboni adani ogahai hoariha danokia, vara va'ora vani'ara kaimoni 
adani Cristo-ra aviga'iariki, vanofija kaimoni ida vaabono gahinai 
vanihavini kidiania. 

Cristo va'ora aani'iki adani kidija'ari vahoariha, va'ora no'a'iki 
jaboni adani ogahai hoariha danokia, va'ora akadava'ara kaimoni 
adani kidija'ari. 

Va'ora no'avini hi'iki jaboni adani kidija'ari vahoariha kidi'ogahai 
hoariha danokia Jesus kaija'ari ka'ojomo'iva abono vihira kaimoni. 

12Va'ora no'ahahaviki adani kidija'ari kidi'ogahai danoki 
hoarahanana, vakaabokaja kaimoni ida badani Cristo va'ora 
honariafiahavini hi'iki afohanana. Nimania ida Cristo abono niha 
nini hahavi avijavani. 

13 Ariabono aakodiakhamavini mani ida ija'ari hoarani fori haria 
nihaja. Cristo kania aakaramisijabanaki bana hari ajari'darina, 
aogajabanahahaviki jaboni ida Deus kaisai danona akadiania. 
Ajari'darina avijavani a'diahini kamahini, ija'ari kidiavijava 
akhanomiki fori arihiki bana hari. Cristo kahojai jahakia 

akahojairina oadani, ni-adiahiki kaho ida ajari darina avijavani. 
Deua binofiki ida akadiavijava akhanomini, Cristo kavijava 
akhanomini fori hini. 

14 Akhanina vani isai fori arihijanarija. Isaia bikamithahi ida 
korijanahi athini, ni-bikajari'daki, ni-bikava'ibodivaraniki ka'oa 
hini ka'oa hirini. Ni-Deua binofiki ida isai kava'ibodivarani fori 
arihina. Hari. Korijanahi abonoa vanofiki ida vahoariha-ra 
vakaborovini Deus kahagihi-ra varagarira kaimoni. Ahofiahi 
fori hiki ida vakadikorijanahi athini. Ija'aria bikajari'darihi 
ida vakadi'ojomo'ihi kavaranihi asohiriki, kanava sirisirikia 
biakarojafianakhamaki fori hihi. Kanava komini kana'bahakia 
bikosonasonafariki fori hihi jaboni. 15Ni-nini jahaki ida arihojana 
afojana. Jahaki ida ariabono akanakaidivakhamavini varani ka'oa 
hinia akavaranina. Nimania hida arihojana. Ariavijavahi; ija'ari 
kidiavijava akhanomiki fori arihihi, akadika'da'di Cristo fori arihija 
kaimoni. 

16 Hari. Haria okavarajomiki bana hari ija'ari abononia. Aka'da'di 
vania binagiragiraja ida ariabono hahavi niha nini. Ariabohana 
vania bianakaraja hida ajarona, arimana hiki. Ariabono, ajarona 
akarahani hahavi jahahi; giragirajahakihi ida ija'ari. Jaroni hahavi 
jahahi; abononi, jaroni hiki hahavi avijavahi. 

Harivani Cristo abono, jarona hahavi niha nini arihiki hari. 
Akadika'da'di ada ovari, ava'i-ra nahonariahihiki ada. Cristo haria 
najoronimisiki fori arihiki hari, aasohimisija kaimoni. Ariabono 
aakodiakhamahahavihi; danohi ida Cristo abono niha nini hahavi. 
Ariabono akanakaidivakhamahahavihi; avijavahi ida Cristo abono 
hahavi. 


Akadihojai 'bo'da-ra akava'ipahini'iki hari 


17 Hari. Vara a'onira oni'avini hiki bana ida varani 
akadika'da'di hora honariavini hi'iki. Hari'a Deu-ra vanofiriki 
vakadihojaia vakahojai bana. Ni-nahina jahaki kaimoni hirihi 
ida vakadiva'ibodivarani. 18Bakibakinia adahai fori hiki ida 
vakadiva'ibodivarani. Ni-vanofipa'itxiki ida Deus athi nahina hini- 
ra avigavini. Ni-vakapoaripa'itxiki ida mahi ja'dini Deus ija'ari-ra 
no'avini hiki. Avigahariki adani. Morobohariki fori vihiki jaboni 
adani. 19Vakadihojai jahariki ni-vava'i anaipahihipa'itxijanani 
hiki. Imai sadoni kodo inini fori hiki ida vava'i bodini vara nini. 

Vaabono vakava'ahakhamavini gamo makhira vihiki vajaharina-ra 
avakanabadakhamavini. Bada vani'abakhiaki ida hojai asohiriki 
kaipahivahaki. Ni-vava'i kaabanahahapa'itxiki, khai vani'aki ida 
vakadihojai jahariki. 

20 Hari. Cristo kahojai hirihi ida vakadihojai hiki. Ni-niki ida 
avaka'ojomo'iiki Cristo kahojai. 21 Oogaki ida Cristo varani hina- 
ra avakamitha'avini. Jesus kania avarajahamisini mani ida Jesus 
varani hina asohiki-ra avaka'ojomo'ivini hi'ia. 

22Hari oniania, vakava'ipahinika'oa'a ida avakadimahi 'bo'da 
aja'diriki mahija avakadihojai asohirikia avakahojaijanaravini. 
Avakadiva'inofinofi jahariki a'onira kaboroborobakhia'iki a'oni. 
Nahina jahariki-ra avakava'ibodivaranihi; vajaforia avakadimahi- 
ra najaharihi. 23Vava'aha bana ada Cristo avakadimahi-ra 
anaja'diha'oadahavini. Bianaja'diki ida avakadiva'ibodivarani 
jaboni. 24Avakadihojai ja'dinia vakahojaiha'oadaha'a bana. Deua 
binamonaha'iki ida avakadimahi ja'dini, kidimahi jahaki fori hija 
kaimoni. Deus kahojaia avakahojaihi; avananokiahi ida Deus 
kamahi jahaki asohiki ka'oa hiki. 

25Hari. Hari'a korijanahia vakavaranijana bana. Vara va'ora 
vani'a bana adani avaigamini Jesus kaniaja varani ka'oa hinia. 
Cristo abono niha nini hahavi afohanana avihiki a'oni. 

26Hoariha-ra avakaihamahihi; haria hojai asohirikia vakahojai'a 
bana. Haria mahi oadani avava'ini jokojokova bana. Avavadini 
viahania vanasohi bana ida nahina a'onira naihamahiki. 27 Hari'a 
vakava'ihokiha'oadaha bana mahija Jahari a'onira kaborovini-ra 
avanaabaravini. 

28Ọnava'isohiki bana ida ija'ari kabo'dinofiki, kidihojai- 
ra kava'ipahinika'oaja kaimoni. Hari'a bo'diajana. Jahaki ida 
kabo'dinofiki kidibadani ka'oa abosinia abononi kaijahitavini, 
binakarahohi jaboni ida kidibadani, va'ora kajoamorara kaimoni 
adani vakanahinariki kidibadani abosini ahabarinia. 

29Hari'a athii ija'ari-ra najaharikia vaathijanava. Vara 
vavani'a ida athii jahaki, vahoariha-ra va'ora avakakodiaja 
kaimoni, athii vava'i najahajahani hiki, avijavaja kaimoni ida 
Deu-ra vavakaijokavini. Va'ora vakajoamora adani vahoariha 
avakadivarania. 30Athii jahariki-ra vara avavani'ahi; Deus 
Ma'onahana Jahaki-ra avaranava'irogonihi. Hari'a nikia vakavarani. 
Deua binaibavihananaki ada Ma'onahai Jahaki avava'ini bodinia, 

kidija'ari avihini karajomini kaimoni. Hojaha ada Ma'onahai 
Jahaki avava'ini bodinia; avarigahi ida Deus avakadimahi- 

ra najahaka'oavini bana. Khaki bana ida mahi Deus a'onira 
akava'ijoavini kamahini bana, gathaki fori avihijanaria kaimoni. 

31 Vakava'ipahinika'oa bana ida va'i bodini joko inini, ihamahi 
jaboni mahija vahoariha-ra va'ora avarakariakaka'oa'avini. 
Vakava'ipahinika'oa bana jaboni hida vahoariha-ra 
avakaimajaharavini. Hari'a avakamadiani vabodi'bara'bara bana. 
Hari'a hoariha-ra onii jaharikia vano'ajana. Hari'a hoariha-ra 
avanajahariharivini-ra vanofijana bana. Nimania ida hojai jahariki 
avakava'ipahinika'oaki kaimoni. 

32 A'onira onava'isohivini hiki bana ida hojai jahaki Deua binofiki. 
Vakajoamorajahaki bana ida hoariha. Athii forakia vakavarani'a bana 
vahoariha vakadiania. Avaabononi avakakariakakhama'a bana mahija 
hoariha kabadani avavajahariki-ra avakava'ihokijanaravini. Abini'iki 
ada Cristo avakadimoni hina, Deus a'onira akariakaja kaimoni, 
bikava'ihokijanaria kaimoni jaboni ida avakadihojai asohiriki. 


Deus kahojaia vakahojai'a bana 


1 Hari. Deus kaisai avihi'iki a'oni, a'onira nakaidivaki ada. 
Isai kidiabi'i kahojai-ra kabanafovini vani fori vihi'a. Deus 
kahojai-ra vakabanafo'a mahija ovari fori avihivini. 
2Cristo haria nakaidivavini vani fori va'ora vaniha adani bana 
vahoariha va'ora avanakaidivavini. Cristo haria nakaidivavini mani 
ida naabinina hi'ia akadimoni, haria akava'ijoara kaimoni. Deu- 
ra khai ni'aki ida Cristo abini'ina akadimoni hi'ina. Ija'ari Deu-ra 
vakanava'igavini igitha abononi aha'diki, misai mitxaki hikia Deu- 
ra khai vani'ara kaimoni. Ija'ari Deu-ra kanava'igavini vani fori hija 
ida Cristo kabadani akadimoni, oniani ida Deu-ra khai ni'a'ia. 
3Deus kaija'ari a'oni, oniani ida Jahari kabadani-ra 
avakava'ipahinika'oavini-ra najahaja. Hari'a makhira kidigamo 
hiriki khama vaabono vakavi'omakhamava. Hari'a gamo, makhira 
vihiki vajaharina-ra avakanabadakhamava. Hari'a hoariha 
kanahina-ra avakabai. Ni-jahapa'itxiki ida hojai nikia avakahojaini, 
vahoariha a'onira vakanavaraniharia kaimoni. 4Hari'a varani 
ihivadi hojaka'oari jahariki-ra vara vavani'a. Hari'a jaboni varani 
karamonavahakia vakavarani, ija'ari-ra anava'i'aipahihiki. Varani 
kaimajahavahariki ida varani niki. Ni-nikia avakavaranini asohiki. 

Hari. Varani jahaki ka'oa vania avakavaranini jahaja. Jahaki ida 
Deus a'onira kajoamoravini kavaranihi ka'oa avakavaranini, Deu-ra 
khai avani'avini. 

5Avigajahaki bana, Deus, Cristo khama vakadija'ari hirihi 
ida Jahari kabadani-ra nofiki. Ni-va'ora vavaka'da'diki adani 
makhira kidigamo hiriki khama vaabono vakavi'omakhamaki. 
Ni-va'ora vavaka'da'diki adani gamo makhira vihiki vajaharina-ra 
avakanabadakhamaki. Ni-vavaka'da'diki jaboni ida ija'ari hoariha 
kanahina-ra akabaiki. Ija'ari akabajahakia bikava'inofinofiki ida 
kidinahina a'ba'dini arafiani, oniani ida kidinahina-ra kidideus 
nihavini hija. Deus amovana-ra kanamasiviki fori hiki ida ija'ari. 

Hari. Deus, Cristo khama ija'ari-ra vavaka'da'divini ibavinia ni- 
vahojaki bana adani hojai nikia vakahojaiki. Ni-vagahinaki jaboni 
Deus ija'ari-ra kaibavijahahivini hikia. 


Cristoa binavagaki fori hiki ida kidija'ari vakadimahi 


6Vakajari'da bana ida korijanahi ija'ari a'onira vara vani'avini 
hiki, makhanirini vakahiki ida Jahari kabadani. Jahari kabadani 
vara ovani'a'ikia vakabadanibakhiaki adani Deus athi-ra 
vanaabariki. Deua bikaihamahiki ida vakadihojai, oniani ida 
jaharikia Deus va'ora arakhavini hija bana. 

7 Avakara'o bana ija'ari a'onira vakorijanahaki Jahari kabadania 
vakabadaniki vahararana. Ni-nahina kaimoni hi'adani ija'ari 
vahararana avahojaki. 

8Deu-ra avarigaravini kari a'onivani jaboni nikia avakahojai'iki 
a'oni. Avakava'ibodivarani'iki ida Jahari kava'ibodivarani, oniani 
ida joma bakibakinia avaadahaki fori a'onira niha'ia. 

Hari maha. Deus kaija'ari avihi'ini mani ida mahi 
vagania avaadaha'iki fori a'onira niha'ia. Mahi vagani kania 
vahojahaha'oadaha bana. 

9Nimania hida bana ija'ari mahi vagakia adahaki fori hiki 
kahojai. Bikajoamoraki ida hoariha, bada bini'aki ida hojai asohiki 
jahaki. Vara bivani'aki ida varani ka'oa hini. Mahi vagania adahani 
mani ida kidihojai jahaki ihi'ai a'dini anosoroniki fori nihani hija. 

10 Avaabononi vaka'ojomo'i bana hojai Deu-ra khai ni'akia. 

11 Hari. Joma bakibakinia vaadahaki fori vihiki adani ija'ari 
Deus athi-ra vakajoniki. Vakadibadani ni-avakadimoni hini jahaki. 
Mahi vagani kania va'ora vavikha bana mahija hojai asohiriki-ra 

avigavini. 12Įja'aria vara bivani'ahi ida vakadibadani ahojaki, va'i- 
ra anaipahihiki. 

13Vagani kania hojaki ida ija'ari kahojai, vagania binanokiaki 
ida nahina hahavi jahaki jahariki. 14Bakibakiki kania vaga'iki 
ida vagani, avisoni'iki ida bakibakini. Nimania hida athii papira 
hojaki: 

“Ivani, ivadiki fori ihiki i. 

Inokhoni afora'ava bana. 

Abiniki fori hiki ida 
ima'onahani. 

Ahoki'a bana 
mahija Cristo kadamahi-ra 
najaha'avini.” 

Nimania ida ija'ari athini. 

15Avaabononi avakava'igairi bana avakadihojaia avakahojaini. 
Hari'a Cristo-ra avigariki vakadihojaia vakahojai. Ija'ari avigahaki 
vakadihojaia vakahojai bana. 16Ibavi hahavia nokiaki ida Jahari 
kahojai. Haria avanakavithimaki fori hiva ida avakadimahi. Bada 
vani'a ida badani jahaki Deua binofiki bada avani'avini. 17 Hari'a 
va'ihariki fori vihi bana. Avarigavini vanofi bana ida badani hana 
hinia avakabadanini Deua binofiki. 

18 Hari'a vakahano bana. Avakahanohi; avakadimahi-ra 
najaharihi. Hari'a avava'ini-ra nahonariahihiva ida ija'ari-ra 
nakahanoki. Vava'aha bana ada Ma'onahai Jahaki avava'ini-ra 
nahonariahihivini. 

19 Avakadiania vara vavani'a bana ada Deus. Vara vavani'a 
bana ida Deus athi papira moroa kahojaki, moro kahoariha 
Jesu-ra khai avani'avini kamoroni. Ma'onahai Jahaki avava'ini- 
ra nahonariahihivini vani vaahia bana mahija Deu-ra khai 
avani'avini avakadimoro kaathia. Vakanamonaha bana ada moro. 
Avakadimoro kaathi hiva ida Deus a'onira kajoamorabakhia'avini. 
20Deu-ra vani'abakhia bana: 

—Akadiabi'i, akadika'da'di hiki ada Jesus Cristo, oniani ida vara 
ira ani'avini hija. Jahaki ida nahina hahavi ikarona'iki akadiania. 
Ivani ijahaki i akadimoni ihini. Ivani akadiDeus i, akadiabi'i jaboni 
i, oniani ida haria iakadava'ajahakivini hija afoha'oadaha — Deu- 
ra vani'a bana. 21Cristo-ra avavava'ihavini mani ida avaabononi 
avakanava'isohikhamavini-ra avanaabavini hija. 

Paulo va'ora nava'isohiki adani makhira, vakadigamo vihiki 


22Gamo vakamakhiraki, vara a'onira oni'aki bana ho. Vanaaba 
bana ida avakadimakhira vaathi afohanana. Cristo athi-ra 
avanaabavini vani fori vaniha ida avakadimakhira vaathi-ra 
avanaabavini jaboni afohanana. 

23 Cristo haria vaka'da'divini vani fori hiki ida makhira 
kidigamo-ra vaka'da'dihananavini jahani jaboni. Cristo va'ora 
akava'ijoa'iki adani kidija'ari. Kidija'ari arihiki hari. Cristo abono 
arihiki hari jaboni. 24Cristo athi-ra anaabavini vani fori vihira 
adani gamo vakadimakhira vaathi-ra vanaabavini afohanana 
jahani jaboni. 

25 Makhira vaagamohananaki, vara a'onira oni'aki ho. Cristo 
haria nakaidivaki hari. Kidija'ari hari. Abono-ra va'aha'iki 
ada abini'ina akadimoni, onivani fori vihiva adani makhira 
vakadigamo-ra vanakaidivahananavini 

26Cristo abono-ra va'aha'iki abini'ina kidija'ari arihija kaimoni. 
Binofiki ida Deu-ra kanava'igavini arihina. Cristo Deu-ra 
kanava'igavini viahania va'ora soko'imidiaki fori vihiki adani 
kidija'ari afohanana paha bodinia, kanai karajomihia. Kidivarani 
vani va'ora najahaka'oara adani. Vakhanina vani Cristo Deu-ra 
kanava'igavini vihira adani. 

27 Joina kamahini Cristoa binofiki ida kidija'ari vajahaka'oana-ra 
gathanivini, hojai jahaka'oakia vakahojaina. Maisa kidigamo-ra 
gathanivini fori arihina. Cristo kaimoni arihihahaviki hari. Haria 
nofivini ajahaka'oana. Adojodojoki fori arihirihi, a'daniki fori 
arihirihi jaboni, ramaramahaki fori arihirihi jaboni. Ajahaka'oana 
vani Cristo haria nofija haria gathanivini kidija'ari arihija kaimoni 
joina kamahini. 

28Makhira avaabononi avanakaidivavini vani fori va'ora vaniha 
bana adani avakadigamo. Makhira kidigamo-ra nakaidivaha; 
abono-ra nakaidivaha jaboni. 29Ni-ija'aria bikaimajahariki ida 
abononi. Binakaidivaki ida. Bino'baiki ida abononi, biakadava'aki 
ida jaboni. Onivani fori vihira adani Cristo kaija'ari jaboni, va'ora 
akadava'avini. 30 Cristo abono niha nini hahavi hari. 31 Deus athi 
kapapirania hojaki hida athii: 

“Kidigamo-ra anakaravini mani ida makhira 
kidiamia, 

kidiabi'i vihiki-ra va'ora aakara'ovini hija. 
Makhira, kidigamo khama avakarana viahania 
vi'bamiha. 
Avaakara'ina naothinia 
ija'ari hoarani fori 
vihina vahoja'aha, 
kidigamo khama.” 
Niki hida Deus athi. 32Ija'aria vakamithavini kaba'i, ni-avigahahaviki 
hida varani nahina hini. Deus haria nava'isohijahakivini hi'iki ida 
makhira, kidigamo khama varani vihina, vara bivani'aki jaboni ida 
Jesus Cristo kidija'ari khama varani vihina niha vakhanikhanina. 
Ija'ari hoarani fori hiki ada Cristo kidija'ari khama. 
33Deus vara a'onira ni'avini jaboni. Binofiki ida makhira 
kidigamo-ra nakaidivavini, abono-ra nakaidivavini vani fori hini 
afohanana. Deus va'ora nofiki jaboni adani gamo vakadimakhira-ra 
vava'ihavini-ra avigavini. 


Paulo va'ora nava'isohiki adani isai, isai kaabi'i kaamia vihiki 


6 1Hari. Isai, a'onira vara oni'aki bana ho. Cristo kaija'ari 
avihini mani ida avakadiabi'i, avakadiamia vaathi-ra 
avanaabajahakivini Cristoa binofivini hija. Jahaki ida vakadivarani 
avakamithavini. 
2-3Deus kava'isohihi jirikia hojaki hida honari: 
“Vakamithajahaki bana ida avakadiabi'i, 
avakadiamia vihiki vaathi.” 
Nimania bana hida honari abosini: 
“mahija avakadimahi jahaki-ra avavahojavini, 
mahi oadaki-ra avavahojavini jaboni avaabinirini oadani.” 
Deua binaabosiki hida honari-ra naabaki. Honari hoariha miro'a 
haria nava'isohivini ni-binaabosiki. 
41sai vakadiabi'i, vakadiamia, vara a'onira oni'aki bana ho. Hari'a 
va'ora vakaja'oriaha'oadaha adani avakadisai afohanana mahija vava'i 
aitapiaravini. Va'ora avarakadava'avini vani va'ora vaka'ojomo'i hojai 
jahaki Cristoa binofikia, va'ora vakaabanijahaki jaboni bana. 


Paulo va'ora nava'isohiki adani ka'da'di, kidihonai abono vihiki 


5Ka'da'di kahonai abono kapavakarivahaki, vara a'onira 
oni'aki bana ho jaboni. Avakadika'da'di a'onira vakapavakari'iki 


O Novo Testamento na Paumarí do Brasil, 2da ed. © 2010, Liga Bíblica Internacional 


Efésios 6 786 


a'oni. Va'ora avavava'ihavini vani vanaabahaha'oadaha ida 
avakadika'da'di vaathi hahavi afohanana. Va'ora vifini jaboni bana. 
Hari'a avakadika'da'di vava'i-ra vavajaha'imarini. Cristo kaimoni 
badania avakabadanini vani fori hiva ida badani avakadika'da'di-ra 
avakabadanivini. 

6Avanofiki ida avakadika'da'di khai a'onira vani'avini afohanana, 
oniani ida vada a'onira vani'avini vakadihonari avanaabavini 
hija. Jahaki ida vada a'onira vani'aravini jaboni vakadihonari 
avanaabavini. Cristo kahonai abono a'oni, oniani ida badani Deua 
binofikia a'onira kanabadanija, avakajoniravini adodoki fori vihi'a 
bana. 

7 Avakadika'da'di kabadania avakabadanihi; khai 
vakhaniha'oadaha bana bada avakhanini. Avakadika'da'di ka'oa 
kaimoni hirihi ida avakadibadani. Avakadika'da'di Cristo kaimoni 
jaboni ida badani. 

8Vakava'ihoki bana hida varani. Cristo va'ora no'aki bana adani 
ija'ari hahavi vakadibadani jahaki abosinia. Va'ora no'aki bana 
adani ka'da'di kahonai abono kapavakarivahaki vakadibadani 
abosinia. Va'ora no'aki jaboni bana adani honai abono 
vakadika'da'di vakadibadani abosinia. 

9Honai abono kapavakarivahaki vakadika'da'di, vara a'onira 
oni'aki bana ho jaboni. Va'ora vanaibavijahajahaki bana adani 
avakadihonai abono. Hari'a va'ora vanajarajaraha va'ora 
avakaja'oriavini va'ora avanajahariharivini. Vakava'ibodivarani'a 
bana ada avakadihonai abono vakadika'da'di ka'oa nama hojaki. 
Ovari Cristo avakadika'da'di jaboni ada. A'onivani, avakadihonai 
abono khama kidihonai abono avihihahaviki a'oni. Ni-Deus 
va'ora kava'ibodivaraniki bana adani ija'ari hana vihina ka'da'di, 
hana vihina honai abono, vakadihojai abosini kamahini. Deua 
biogahananaki ida ija'ari vakadibadani jahaki jahariki, va'ora 
naabosira kaimoni. 


Sorara kamakari 'dakhaki varani hini hida 


10Hari. Jesus kania avarakaramisini vani vagathani bana ida 
Deus danona mahija avadano'avini. 11 A'onira okavarajomivini 
hiki ada sorara makari 'dakhaki-ra kaimahaki, hoariha 
kasa'aia bianakhararara kaimoni. Sorara makari 'dakhaki-ra 
vakaimahavini fori vihi'a. Deus a'onira no'avini-ra vakaimaha'a 

bana mahija avaabononi avanadanovini, oniani ida Jahari a'onira 
kaboroborovini-ra kaabokaravini hija. 

12Ni-va'ora asakaki fori vihiki adani ija'ari vahoariha. Jahari 
kaija'ari vanokiariki vadanoki vani adani va'ora asakaki fori 
vihira. Anofiki ida va'ora anihimavini. Nama jararinia vaibaviki 
adani ija'ari vanokiariki vajahariki. Va'ora vavaka'da'diki adani 
makhira, gamo vihiki arabo hahavia vahojaki. Jahari, kidija'ari 
khama va'ora vanava'ihonariahihiki adani ija'ari bakibakiki fori 
hikia vaadahaki. Jaharia binabakibakiki fori hiki ida ibavi hahavi. 
13Oniani ida a'onira ohonariavini hija makari 'dakhaki fori hiki-ra 
avakaimahavinia. Deus a'onira no'avini hiki bana ida danona. 

Khaki bana ida mahi jaharika'oaki, Jahari, kidija'ari khama 
a'onira vakaboroborovini kamahini. Vakadisa'ai fori hiki ida 
vakadikaborohirohi. Vanofiki ida a'onira vanadanodanoki fori 
vihina, a'onira avarokojohoki fori vihina jaboni. Avakaabokaki ida 
avaadaririni. A'onira vakaboroborovini oadani, hari'a vakapoari 
ida vanofiki, vakava'iradaadaa bana. Va'ora avanadanodanovini 
oadani avigaakosoani vadakha bana, ni-avaradaripa'itxiki, 
ni-avarajo'ohaki. 

14 Avaabononi vanaibavijaha bana mahija sorara makari 
'dakhaki-ra kaimahavini fori avihivini. Sorara jararia kidicinturao- 
ra nakaramisivini vani fori hija ida Deus athi ka'oa hini-ra vara 
avavani'avini. Vara vavani'a bana ida athi. 

Sorara makho'ini aka'oahani 'dakhaki-ra kaimahavini vani 
fori hija ida hojai jahaka'oakia avakahojaiha'oadahani. Hojai 
jahaka'oakia vakahojai'a bana. 

15Sorara kidisapato-ra kaka'damahavini fori hija ida avaabononi 
avanaibavijahavini Jesus monina-ra avaranamonionija kaimoni. 
Jesus monina-ra avanamonioni bana mahija Jesus monina-ra 
vakapoariki Deus vava'i binajahajahavini. 

16Sorara viaha kidi'aka'oahi 'dakhaki-ra gathivini vani fori 
hija ida Deu-ra avavakaijokavini. Deu-ra vavakaijokaha'oadaha 
bana, athi vakapoariha'oadaha jaboni. Sorara viaha 
bigathihaha'oadahavini binahojaki ida kidi'aka'oahi 'dakhaki 
abono-ra aka'oahavini, oniani ida hoariha kasa'ai, abiha kaha'diki 
kihiki-ra agathanivini hija. Kidi'aka'oahia bikanamokhiki ida abiha 
kaha'diki. Deu-ra avavakaijokahi; sorara kidi'aka'oahia abono-ra 
aka'oahavini fori avihihi. Ni-Jahari kasa'ai a'onira kaitoniaki. 

17 Sorara sapiva ka'dakhaki-ra kaka'da'dihavini vani fori hija ida 
Deus a'onira akava'ijoavini-ra avakapoarivini. Vakapoari bana ida 
Deus a'onira akava'ijoavini afoha'oadaha. 

Sorara kasa'ai fori hiki ida Deus athi Ma'onahai Jahaki a'onira 
nava'isohivini hiki. Vakapoari bana hida Deus athi mahija Jahari- 
ra avakavasa'aivini hini. 

18 Makari 'dakhaki fori hiki-ra avakaimahavini oadani Deu-ra 
vakanikharia bana mahija a'onira kakodiavini. Badani hana hinia 
avakabadanihi; Deu-ra vara vani'aha'oadaha bana. Vava'aha bana 
ada Ma'onahai Jahaki a'onira kakodiavini Deu-ra vara avani'avinia. 
Avaabononi avakava'igairi bana. 

Hari'a bana vakava'ipahini'a ida Deu-ra avakanikhariavini. Deu- 
ra vakanikharia bana kidija'ari hahavi-ra va'ora kajoamoravinia. 

19Deu-ra vakanikharia bana jaboni hora kajoamorara kaimoni. 
Deu-ra vani'a bana: 

—Deus, anofiki ida Paulo-ra inava'isohibakhiavini vara va'ora 
niara kaimoni adani ira avigariki. Ikajoamora bana ada Paulo 
mahija kidivarani kamithani vihiki-ra va'ora finiravini. Anofiki ida 
Paulo va'ora nava'isohijahakivini Jesus monina nahina hini ija'aria 
aviga'iarikia — nimania hida Deu-ra avakanikhariavini athini 
kodimoni. 

20 Jesus Cristo hora honariavini hiki monina vara 
ovanjabakhiavini, ija'ari vaipohikia vakamithaja kaimoni. Monina 
oanamonioni'avini mani ida cadeia Jesu-ra vanofiriki hora 
avibaivini hi'ia. Deu-ra vara vani'a bana kodimoni mahija va'ora 
ofiniravini Jesus monina-ra onamonivini. 


Paulo athi anokhomini hida 


21-22 Arigamina Tíquico a'onira nanamithaki bana a'oni omonina. 
Onakaidivaki hada arigamina. Ni-bikava'ipahinipa'itxiki ida Cristo 
kabadani. Okaronaki bana hada avakadiania, varani arihina 
hahavia a'onira nanamithara kaimoni, khai avani'aja kaimoni hida 
akadimahi jahani hojani. 

23 Vara va'ora oni'aki adani akadiabi'i, akadika'da'di Jesus Cristo 
vihiki avakadimoni. 

—Deus, va'ora no'a bana adani arigamina hahavi 
Cristo kaniaja va'i jahajahania. Onofiki ida vaabono 
vakanakaidivakhamajahakivini. Onofiki ida ira 

vakajari'daravini, ira vavakaijokavini jaboni. 24Onofiki ida va'ora 
ikajoamoraha'oadahavini adani akadika'da'di Jesus Cristo-ra 
vanakaidivaki afoha'oadaha mahi anokhomirikia — nimania hida 
Deu-ra okanikhariavini athini. 

Hari ida vani oamani Paulo athi anokhomfini. 

Pauloa bikaronaki ida athi kapapirani 
Filipos sidaji kaija'arini vakadiania 





1 1Hovani Paulo onajirija hida oathi papira. Arigamina Timoteo 
a'onira ka'ivanitiki jaboni ada. Jesus Cristo kahonai abono hari. 
Deus kaija'ari hahavi Filipos sidajia avahojaki, Jesus Cristo kania 

avarajahamisiki avakadimoni hida oathi kapapirani. Cristo kaija'ari 

nava'isohiva abono, Cristo kaija'ari vakadikakodiahi abono vihiki 
khama avakadimoni jaboni hida papira athini 
2Onofiki mahi hahavi a'onira vakajoamoravini adani 

Deus akadiabi'i, akadika'da'di Jesus Cristo khama, a'onira 

vano'aha'oadahavini va'i jahajahania. 


Pauloa khai bini'aki ada Deus 


3A'onira okava'ibodivaranibakhiavini vani Deu-ra oniï'abakhiaja: 

—Jahaki ida kadaija'ari Filipos sidajia vahojaki-ra va'ora 
ikajoamorabakhiavini — onibakhiaki ho. 4Deu-ra vara oni'avini 
hiki avakadimoni hahavi, khai oni'iki ho. 

5Filipos sidajia ookhabiininina vani hora 
avakakodiaha'oadahavini hija ida Jesus monina-ra 
oanamonionivini kabadanihi, asia hora avakakodiaki a'oni, oniani 
ida Deu-ra khai oni'abakhiavini hija. 6Deua binakama'da'iki ida 
kidibadani jahaki avava'ini bodinia. Oogaki ida, a'diahirini oadani, 
Deus bada nihaha'oadahana. Jesus Cristo joina kamahini vani 
bina'diahija bana ida kidibadani jahaki avakadiania. 

7 A'onira onofijahakiha'oadahaki ho. Kodibadani-ra 
avakakodiabakhiavini mani ida a'onira onofijahakivini-ra 

anasohija. Deus hora kajoamoravini mani ida kidibadania hora 
no'avini hija, monina oanamonionira kaimoni. Cadeia ohojarina 
oadani, va'ora onava'isohijahaki'iki adani vajari'daki, avigaja 
kaimoni ida Cristo monina ka'oa hini. Va'ora onava'isohijahaki'iki 
adani vajari'dariki, danoja kaimoni ida vava'i bodini vara 

nini. Cadeia ohojarina oadani, hora avakakodia'iki a'oni, hora 
avakajoamoraki a'oni jaboni. Cadeia ohoja'ina kaba'i asia hora 
avakakodiaki a'oni, hora avakajoamoraki a'oni. 

8Deua biogaki hida varani ka'oa hini, Jesus Cristo a'onira 
nakaidivavini vani fori hiki ida a'onira onakaidivavini jaboni. 
Kidiania khaki ida ova'i bodinia khaii onina okamithaki 
avakadimoni. 

9Deu-ra okanikhariabakhiaki ho avakadimoni: 

—Deus, onofiki ida vaabono vakanofikhamavini avijavani 
afoha'oadaha, avijavaja kaimoni ida nahina ka'oa hini-ra avigavini. 
Onofiki jaboni ida vakadi'ogahai sohika'oani avijavani, 10avigaja 
kaimoni ida nahina hahavi asohiki jahaki-ra vanagathogathovini. 
Oniaroa, Cristo joina kamahini hojai asohiki ka'oa vakadiania 
hojaki bana, ni-nahina vava'i bianaipahihijanaki bana. 

11 Jesus Cristo vania bianaabosi'ia ida vakadihojai, sohika'oaja 
kaimoni, oniani ida ijahani idanoni ivagani hiki-ra nanokiaja 
vakadiania, ira khai vani'ara kaimoni — nimania hida Deu-ra vara 
oni'avini athini avakadimoni. 


Cristo kaimoni hida kodimahi 


120igamina, avarigavini onofiki ida namitha'iki kodiania, ija'ari 
Jesus monina-ra vakamithavini-ra ana'ba'di'iki. 

13Hora avibai'iki adani sorara cadeia. Arabo ipohiki kaka'da'dini 
gorana karaho kahojaki ida cadeia. Odabohana ohoja'iki ho. Arabo 
kaka'da'dini kasorara hahavi, ija'ari vahoariha vaipohiki khama 
avigaki hida omonina. Avigaki ida cadeia hora avibaivini hiki 
Cristo kahonai abono ohina. 

14Cadeia ohojana mani ida Cristo kaija'ari vahoariha vaipohiki- 
ra va'ora naimahidarija, oniani ida Deu-ra vavakaijokavini hija, 
vaipahihirina Deus monina-ra vara vavani'avini khai vakhani'aha, 
ni-vaofinijanaki. 

15Ka'oa hiki ida Cristo kaija'ari varani vihina. Vahoariha 
vaipohiriki hora avakabaivini, vavajahaki ida ija'ari abononi 

akanaathidanoararikhamavini, oniani ida Cristo monina-ra 
vara vavani'avini hija. Asohini kaba'i ida Cristo monina-ra vara 
vavani'avini, vakadihojai vani hida asohirija. Vahoariha vani 
adani Cristo monina-ra vara vavani'aha afojahaki. Cristo-ra 
vanakaidivavini mani ida monina avananamithaonivini hija. 
16Hora vanakaidivavini mani ida Cristo monina-ra vara 
vavani'avini hija. Va'oaniaroa avigaki ida Deus hora honariavini 
Cristo-ra avigariki-ra va'ora onava'isohivini Cristo monina jahakia, 
avigaja kaimoni ida ka'oa hini. 

17Hari. Cristo monina-ra vanamonivini kaba'i adani hora avakabaiki, ni- 
Cristo-ra vanofijahakiki. Ija'ari vahoariha va'ora vanofivini kaimoni mani 
ida Cristo monina-ra vara vavani'avini hija. Hora vakava'ibodivaranivini: 

—Jakaho Cristo monina-ra anamoniva mahija vahoariha Paulo- 
ra vanajahariharivini arafiavini cadeia hojana kaba'i — vakhaniha. 

18 Ni-okava'ibodiki ida vakadiva'ibodivarani jahariki. Asohirihi 
ida hora avakabaivini. Asohirihi jaboni ida ija'ari abononi 
akanaathidanoararikhamavini-ra vavajahavini, kaba'i khai oni'aki 
ida Cristo monina-ra vara vavani'avini. Khai oni'aki jaboni ida 
vahoariha hora vanofiki Cristo monina-ra vara vavani'avini. 

19Deu-ra avakanikhariavini hiki ida cadeia ookhaonanina, oniani ida 
Deus hora akava'ijoavini-ra oogavini hija. Jesus Cristo Ma'onahana hora 
kajoamorabakhiavini mani ida ookhaonanina-ra oogavini hija. 

200nofi'oamanija ida Deus hora honariavini hiki-ra 
okava'ipahiniravini. Onofihaha'oadahaki ida oofinirina ohojana, 
bada oni'aja kaimoni ida Deus hora honariavini hiki. Hidakaba'i 
jaboni onofiki ida vara onina ija'ari-ra va'ora ofiniravini. Ohokina 
oadani onofiki ida ija'ari-ra va'ora onava'ibodivaranivini Cristo 
jahana. Hora vanaabinivini kamahini va'ora onofiki adani 
oabinina-ra vanokiki Cristo danona-ra vakava'ibodivaranivini. 

21 A'onira onava'isohivini hiki ida nahina kaimoni ohokina. 
Okava'ibodivaraniki ida kodimahi Cristo kaimoni hini. Oabinina 
kamahini a'ba'diki ida Cristo-ra onofijahakivini onamaakarivini. 
220abinijorakirihi; asia Cristo kabadania okabadanihi kidimoni. 
Onagathogathoja vaha ida hana hini jahaki; ni-oogaki vaha ida 
oabinina, oabinirina-ra onagathogathovini. 

23Ova'i-ra karakhakhamaki hida. Onofi'oamanija ida hidiaja 
kodimahi-ra onahojaha'avini, Cristo kania ookha'ia kaimoni. 
Nimania hida kodimoni hini jahaki. 

24 Jaha'oamanija ida avakadimoni hidiaja oabinijorakirina. 
25A'onira oakodiavini-ra onofiki ho asia, oniani ida kodimahi 
hidiaja anokhomijorakirini-ra oogavini hija. Onofiki ida a'onira 
oakodiavini avajaridarini avijavaja kaimoni. Onofiki jaboni ida 
Cristo-ra khai avani'avini avijavani. 

26 A'onira onavanavanaha'ianavini kamahini khai avani'a'ianaki 
bana ida Cristo kabadania okabadani'ianana avakadimoni. Cristo- 
ra khai avani'avini hiki kidiania avarakaramisini. 

27 Cristo varani hina haria nava'isohivini hiki ida hojai 
Cristoa binofikia akahojaina, oniani ida Cristo kahojaia 
avakahojaiha'oadahani-ra najahaja. A'onira onavanavanahavini- 
ra onofivini kaba'i, ni-oogaki kaho ida avakadiania ookhana 
ookharina. Ookhana ookharina kaba'i, onofiki ida Jesu-ra 
avakava'ipahiniravini varani hini-ra okamithavini. Nahina 
Cristoa binofiki vanofihahavi bana. Okamithavini onofiki 
jaboni ida avahihavini avaradodojabanaki fori avihini Jesu-ra 
avakajari'daravini, vahoariha vakajari'daria kaimoni ida Cristo 
monina ka'oa hini. 

28Hari'a va'ora vifinipa'itxi bana adani ija'ari a'onira 
vanapohimajavini-ra vanofiki. Hari'a va'ora vakaipahi. Avaofinirini- 
ra vanokiha; avigahi ida Deus kania avakamadana. Avigaki jaboni 
ida Deus a'onira akava'ijoavini bana kidiania. Avadanodanoki fori 
avihini vani Deus a'onira kananamajaja bana, va'ora kananabo'ajaki 
bana adani Cristo-ra vakajari'daki. Nimania ida Deua binofiki. 

29 Deus a'onira nagathogathovini hiki bada avani'aja kaimoni 
ida Cristo kabadani, Cristo-ra avakabadanija kaimoni. Deua 
binofiki ida Cristo-ra avavakaijokavini, binofiki jaboni ida a'onira 
vanaima'banabakhiavini avakapoarivini Cristo kaimoni. 

30 Kodidanodanoi fori hiki ida Cristo monina-ra oanamonionivini, 
Cristo-ra vavajaharikia vanofiravini kaba'i. Avakadidanodanoi 
fori hiki ida kodidanodanoi. Avakadiania ohojana kari avanoki'iki 
ida odanodanoki fori china. Avakamitha'iki ida varani ohina asia 
odanodanoki fori ohina. 


Nimania bana hida Cristo abono-ra kava'ibodivaranivini 


1Cristo kania avarakaramisijahakini mani ida avava'ini 
bodini-ra nadanoja. Cristo a'onira nofijahakivini mani ida 
avava'ini-ra najahaja. Ma'onahai Jahaki ibaviha avakadiania, 

oniani ida avaabononi avakakajoamorakhamavini hija, avaabononi 
avakanakaidivakhamavini hija jaboni. 

Ka'oa hiki hida varani, 2oniani ida a'onira okanikhariavini hija 
kodikhaiini-ra avarana'ba'divini. Onofiki ida avakadiva'ibodivarani- 
ra avaranajahamisivini a'ba'dini. Onofiki ida avaabononi 
avakanakaidivakhamavini-ra avaranajahamisivini jaboni. Ija'ari 
hoarani kava'ibodivarani fori hiva bana ida avakadiva'ibodivarani 
afohahavi. Nimania bana ida avakadihojai kodikhaiini-ra 
ana'ba'divini. 

3 Avakava'ibodivaranivini kaba'i ida avanofiki afohanana, 
hari'a avakava'i'birini bana ida hoariha nahina bivajahaki jaboni. 
Avakadibadania avakabadanihi, hari'a vakava'inofinofi bana 
ida avakadibadani jahani arafiani-ra vakahivini. Avaabononi 
vakava'ibodivarani bana afohanana hoariha kakodiava abono 
avihinia. Vakava'ibodivarani bana ida vahoariha vajahana 
avajahani-ra aradavini. 

4Vakava'ibodivaranibakhia bana ida nahina hoariha 
bivajahaki bivajahariki. Hari'a a'onivani ka'oa avaabononi 
vakava'ibodivaraniha'oadaha nahina avanofikia afohanana. 

5Cristo kava'ibodivarani fori vaniha oni avakadiva'ibodivarani 
jaboni. Nimania bana hida Jesus Cristo abono-ra 
kava'ibodivaranivini: 

6 Kama'dani ka'oa Cristo Deus kahojaia kahojaiha'oadahaki. 
Kaba'i, ni-Cristo abono-ra ni'aki: 
“Deus ohina mani ida 
makhira ohina-ra 
onofiravini hija bana.” 
Ni-niki ida kidiva'ibodivarani. 
7 Oniaroa Cristoa binahojaha'ihi ida nahina hahavi Deus kania 
bivahojaki. 
Honai abono hi'aha ada Cristo. 
Deus hina kaba'i, 
isai ihi'aha 'bana'aha, 
tana'aha, avijava'aha, 
makhira hi'ina nokia'aha. 
8 Ni-abono-ra vaboraborahaki Deus hina. 
Kidiabi'i Deus kahonai abono hi'ina, 
binaabahaha'oadahahi ida Deua binofiki. 

Abinina Deua binofiha, 
abinimani'aha ava 
akasanakhamakia. 
9 Cristo abini'ina abono-ra 
va'ahavini mani ida 
Deua biakaboa'isivini hi'ia kidiania namajaja. 
Ka'da'di danoki hina Deua bikaboa'i'aha 'dihana 
vithina. 
Ni-hojaki ida ija'ari hoariha danoki, jahaki, 
ovari fori hiki, 
oniani ida akadika'da'di Jesus Cristo onina 
jahani-ra anarafiaja. 
10 Jja'ari, nahina hahavi hiki nama vahojaki, 
ija'ari, nahina hahavi hiki araboa vahojaki, 
ija'ari hahavi kohana vaibavia vahojaki 
vakajo'athararihahaviki bana adani Jesus viaha. 
11 Athii 'barakia vakhanihahaviki bana adani: 
“Hahavi kaka'da'di ka'oa hada Jesus Cristo.” 
Jesus nahina hahavi kaka'da'di hina-ra vakahivini vani vanamonija 
ida Deus jahana, danona, vagana hiki. Ovari Jesus kaabi'i ada. 


Joma bakibakini-ra navagaki fori vihiki adani Cristo kaija'ari 


12Kodiva'ahi, a'onira onofijahakiki a'oni. Avakadiania ohoja'ina 
oathi-ra avanaabahaha'oadaha'iki a'oni. Ohojarina kaba'i 
avakadiania, onofiki ida oathi-ra avanaabajahakivini asia. Deu- 
ra avavava'ihavini vani vanofijahaki ida athi avanaabavini. 
Deu-ra avifinivini vanamonaha bana ida binofiki mahija a'onira 
akava'ijoavini avarananokhomivini. 

13Deus vania bada biniahaha'oadahaja ida kidibadani 
avava'ini bodinia, avanamonahaja kaimoni ida badani binofiki, 
avakava'ibodivaranija kaimoni jaboni ida va'i bodini vara nini 
binofiki. 

14Hari'a vahoariha-ra vaka'da'digariabakhia. Hari'a avaabononi 
avakanaathidanoararikhama jaboni 15 mahija avakadihojai jahani 
asohivini, Deus kaisai jahaka'oaki avihija kaimoni. 

Ija'ari hojai karamonavahakia vakahojaiki vahararana avahojaki 
a'oni. Jahari kabadania vakabadanibakhiaki adani. Boviria 
binavagajahakiki ida joma bakibakini. Jesus ija'ari kamahi-ra 

anaja'divini kavaranihi-ra vara avavani'avini vani boviri vagana 
fori avihi'iki a'oni, 16oniani ida ija'ari Deu-ra avigariki hojai 
asohiki-ra vanokivini hija. 

Avanaabajahakiki ida a'onira onava'isohivini hi'iki, Cristo joina 
kamahini, Cristo viaha oabono khai oni'aki bana ho avakadihojai 
jahakia. Hora nakoikaraho'iki ida kodibadani avakadimoni, 
oadodo'oamani'ia. Avajahani nokiani kamahini vani bada 
oni'imarinirina-ra oogaki ho. 

17 Hora vanaabiniki vahabini bana adani. Oabono 
okavarajomivini hiki ida igitha abononi ija'ari Deu-ra 
vakanava'igavini. Ahovari'iki ida igitha amani. Onivani fori 
hija bana vahabini ida oabinina Deus kaimoni ohina. Deu-ra 
avavakaijokavini mani ida jaboni Deu-ra avakanava'igavini hija 
avakadinahina avanakaidivakia. Hora vanaabiniha; khai onihi. 
Onofiki ida avakadiania khai akhanijabanana. 18 A'onivani khai 
avakhanini vani onofija ida khai avakhanijabanani jaboni kodiania. 


Timóteo, Epafrodito varani vihina hida 


19 Akadika'da'di Jesua binofihi ida Timóteo-ra okaronavini 
avakadiania; okaronaha. Kodiania joina vani hora nanamithavini 
hija bana ida varani avihini, khai oni'aja kaimoni ida avamonini. 

20Timóteo hoarana hofori hiki, bikava'ibodivaraniki ida 
kodiva'ibodivarani. A'onira nakaidiva'oamanira ada. Binofiki ida 
a'onira kakodiavini. 21 Vahoariha vani adani vaabono vaakodiavini- 
ra vanofihananaha. Ni-vanofiki ida Jesus Cristo-ra vaakodiavini. 

22 Avariga'iki ida niha ninini Timóteo hora kakodiajahakivini 
afoha'oadaha. Onakaidivaki ida kidibadani. Isai, kidiabi'i khama 
bada vakhanijabanaki fori hiki ida Timóteo hora kakodiavini 
Jesus monina-ra aanamonionivinia. 23Onofiki ida Timóteo- 
ra okaronajorakivini avakadiania. Ni-oogaki kaho ida hora 
vanaabinivini hora vanaabiniravini. Oogavini kamahini 
okaronaki bana ada. 24Okajari'darihi ida Jesua binofivini a'onira 
onavanavanahajorakivini jaboni. 

25 Okava'ibodivarani'iki jaboni ida jahaki arigamina Epafrodito- 
ra okaronavini ajoina avakadiania. Avakarona'iki ada kodiania 
hora kajoamorara kaimoni. Kodikakodiahi abono ada. Jesu-ra 
vavajaharikia vanofiki ida akadibadani-ra vanadabavini, hora 
kakodia'iki ada Epafrodito. 

26 Nonira kava'ibodikarahovini vani binofija ida a'onira 
nokihahavi'ianavini. Epafroditoa bikamitha'iki ida kavamonina 
varani hini joiribani'ini. Kavamonikarahona avarigavini mani ida 
a'onira kava'ibodivini hija. 

27 Ka'oa ida varani hina. Karaho'oamani'ia ida kidikavamoni. 
Abinikamari'iki ada. Deua biva'adi'iki ada, oniani ida anaihotana 
hi'ia. Hora va'adiki ada jaboni, okamitharia kaimoni ida ova'i 
mokara nini arafiani. Abinira vaha; ova'i mokara nimanihi vaha. 
28Oniani ida avakadiania Epafrodito-ra okaronajorakivini-ra 
onofivini hija. Avanoki'ianavini vani khai avani'a'ianaja kaimoni 
ida avakadiania ajoina, oniani ida ova'i soko inini-ra nafaiinija 
bana. 

29 Jesus ipohina hina mani ida avaigamini nihana hija. 
Kaikahina vani vagathanijahaki bana khai avani'avini. Vanakaidiva 
bana. Va'ora vanakaidiva jaboni adani avaigamini vahoariha 
vakadihojai jahaki Epafrodito kahojai jahaki fori hiki. 

30Hora kakodiavini hi'iki ida akiro'ina abinikamari'ina. Badani 
Cristoa binofikia kabadanina mani ida naabinikamarina hija. Hora 
avakakodiavini-ra avakaabokaravini mani ida Epafrodito hora 
kakodiavini hija. 

Ija'ari hana hini asohika'oani-ra kahiki ada Deus 
3 1Arigamina, kodijirihi adiahini viahania a'onira 
onava'isohi'ianaki ho. Khai vani'a bana ida avakadika'da'di 
Jesus kania avarajahamisini. Ni-oakaitapiaki hida kodivarani 
onajiri'iki-ra onajiriianavini. Kodikaabanahi-ra odioni'ianaki 
bana ho, avakamitharia kaimoni ida vahoariha a'onira 
vakaboroborovini, kaaraki fori avihija kaimoni. 

2Va'ora avakava'igairi bana adani makhira hojai jaharikia 
vakahojaiki. Vajaharioamanira adani. Vanofiki ida vahoariha 
vaasafi namani-ra avanahadovini. 

3Vakhani'imariniha adani makhira: 

—Aasafi namania siikosida karajomihi-ra avahojavini mani ida 
Deus haria akava'ijoavini hija bana — vakhani'imariniki adani. 
Siikosida karajomihi-ra vavahojavini kaba'i, ni-Deus kaija'ari 
vihiriha adani. 

Harivani avahojaki ida siikosida karajomihi hoariha asohiki ava'i 
bodinia. Cristo-ra avakaijokavini mani ida siikosida karajomihi 

asohikia haria kanarajomija. Siikosida karajomihi asohiki-ra 
avahojavini mani ida Deu-ra akanamasivivinia Ma'onahai Jahaki 
haria kakodiavini hija. Ariabono khai ani'avini hiki jaboni 
ida Jesus Cristo kania aajahamisina. Aasafi namania siikosida 
karajomihi-ra avahojavini kaba'i, ni-avakaijokajanaki ida rajomi 
Deus haria akava'ijoaja kaimoni. 

4Asohija vaha hida siikosida karajomihi-ra ovakaijokavini; 
okaabokahi vaha ida ovakaijokavini. Cristo-ra oogaravini kari 
hovani onofivini arafiaka'oaki ida Deus kava'isohihi jiriki, rajomi, 
kaaji hiki. Akadija'ari kahojai hojai niki-ra onofivini aradahaki 
ho. Ija'ari hojai niki 'bo'da-ra vakaijokaki asia ohija vaha; 
okaabokamanihi vaha ovakaijokavini. 

sOtanana kari mahi 8 hiki ipohini-ra ovahojavini siikosida 
karajomihia hora vakarajomi'iki adani. Israel kaija'ari adani 
kodiabi'i, kodiamia vihiki. Kodi'arahoda okhananavaki ada Israel 
kohana kaisai Benjamim kohana oniki. Kodija'ari avikhananavaki 
ni-vakamakhiraki, ni-vaagamoki adani arabo hoariha kaija'arini, 
oniani ida judeus kaija'ari ka'oa hora nihaja, oniani ida hebreu 
athinia haria naathija. Farisio ohina kari ovakaijoka'iki ida 
Deus kava'isohihi jiriki, akadija'ari avikhananavaki vakadihojai, 
vakadikaaji hiki. 

6Onofikarahoki ida Jesus Cristo kaija'ari-ra va'ora 
onihimavini. Deua binofiki ovanihavini, oniani ida va'ora 
onajahariharibakhiavini hija. Deus kodihojai sohika'oani- 
ra kahivini-ra onofivini mani ida kidiva'isohihi jiriki hahavi 
onaabavini oadodoki fori hora nihaja. Ija'aria bikaabokaja vaha ida 
Deus kava'isohihi jiriki-ra naabavini; onaabahahavimanihi vaha. 
Ni-ija'ari hora avanaathidanoararivini hiki ida Deus kava'isohihi-ra 
oragarivini. 

7Hari. Cristo-ra oogaravini kari onakaidiva'iki ida Deus 
kava'isohihi-ra onaabavini. Onakaidivaki jaboni ida Israel kaija'ari 
ohina, kaaji-ra ovakaajivini, siikosida karajomihi-ra ovahojavini 
jaboni. Kodihojai hora kakodiaki oabono ovanihavini mani ida 
Deus hora kapoariki oabono ovanihavini hija. Hari. Nimania hida 
kodiva'ibodivarani 'bo'dakari. 

Cristo hora akava'ijoavini naothinia ni-onakaidivajanaki ida nahina 
'bodakari onakaidiva'iki. Ooga'iki ida kodihojai 'bo'da onakaidiva'iki 
hora kakodiapa'itxiravini. 8Kodihojai, nahina hahavi hoariha- 

ra ovakaijoka'iki, ni-onakaidivajanaki. Deus hora akava'ijoavini 
kaimoni hirihi ida, oniani ida onakaidivapa'itxijanaravini hija. 
Okava'ipahinika'oa'iki ida, ni-nahina kaimoni ovakaijokajanaki. 

Cristo maina ada ovakaijoka'ara. Ovakaijokavini arafiaki ida 
Jesus Cristo ova'i-ra nahonariahihivini, kodika'da'di hira kaimoni. 
Onahokahi'iki ida nahina hahavi ovakaijoka'iki, ogahinaja kaimoni 
Cristo hora kaibavijahahivini hi'ikia kidiania. 

9Onofiki ida Cristo kania oakaramisijahaki'ina. Cristo-ra 
oogajoraravini Deus kava'isohihi jiriki-ra onaabavini hiki Deus 
kodimahi sohika'oani-ra kahivini-ra onofivini. Deus kava'isohihi 
jiriki-ra onaabavini kaba'i, ni-Deus kodihojai sohika'oani-ra kahiki. 
Cristo kania oabono gahinai oniha'avini vani Deus kodimahi 
sohika'oani-ra kahi'ia, kidiania oakaramisijahaki'iki ho. Deus 
kodimahi sohika'oani-ra kahivini hiki Cristo-ra ovakaijoka'avini. 

10Onofidoroki ida Cristo-ra oogavini kidiania 
oajahamisika'oa'ina. Onofiki ida Deus danona Cristo-ra anahoki'iki 
ova'i-ra nahonariahihivini. Cristo imana 'banani-ra kapoarivini 
vani onofija jaboni hida oimana 'banani-ra okapoarivini Cristo fori 
ohija kaimoni. Abono-ra va'aha'iki ada Cristo abini'ina, ovari fori 
ohija kaimoni jaboni oabono ova'ahavini-ra onofivini, "oniani ida 
oabinina kamahini Deus hora anahoki'ianavini-ra onokhavini hija. 


Oki'darahaki fori ohiki ho 


12Hari. Ni-oabono okava'ibodivaranivini hiki ida hojai 
jahaka'oaki-ra oragarijanaravini, ni-onasohika'oa'iaki kaho. 
Ni-kodihojai jahaki avijavaki akhanomi'iaki kaho. Oadodona 
oki'darahaki fori ohiki ho, okaitoniaja kaimoni ida Deus hora 
ni'ajoravini hiki-ra ogathanivini. Jesus Cristo hora gathanivini hiki 
ogathanija kaimoni ida hora kaibavijahahivini hiki. 

130igamina, ni-okava'ibodivaraniki ida Deus hora no'avini hiki 
kaimonia ogahinana kaho. Ija'ari kidarahani vada niribanirini fori 
ohiki ho. Ni-okava'ibodivaranijanaki ida hahavi okava'ipahini'iki, 
omathaja hojaki fori hi'iki ida. Ija'ari adodoni kidarahaki sa'ani 
aakhananavaki fori ohina, okaitoniaja kaimoni ida Deus hora 
kaibavijahahivini hi'iki oviaha. Nimania hida hihida kodibadani 
oki'darahaki fori ohina. 

14Ki'darahihi ibavini kania oasohimihi, oasokoki fori ohiki ho 
oki'darahana, ogathanija kaimoni ida Deus hora kaibavijahahivini 

hiki. Deus hora kaboa''ihi, ogathanija kaimoni ida mahi ja'dini 
anokhomiriki oajahamisi'ina Jesus Cristo kania. 

15Nimania hida akava'ibodivaranivini jahaki, harivani 
ajari'darina avijavani akhanomini amaakariki hari. Vahoariha 
avakadiania vahojaki vakadiva'ibodivarani vahabini 
akadiva'ibodivarani fori hirihi. Deus va'ora kakodiaki bana 
adani, vanasohija kaimoni ida vakadiva'ibodivarani. 16 Hihavirini 
kaba'i ida akadiva'ibodivarani, hojai jahaki avaka'ojomo'i'ikia 
vakahojaiha'oadaha'a. 

17 Oigamina, kodihojai-ra vakabanafohahavi bana, nahina bada 
oni'aki, bada vani'a jaboni. Vada va'ora vani'a bana adani haria 
vakabanafojahaki'iki, avakabanafoja kaimoni ida vakadihojai. 

18 Hihida varani a'onira onava'isohibakhia'iki ho, oasarana 
a'onira onava'isohi'ianaki bana ho. Vara va'ora oni'aki adani Cristo 
kahojai-ra vakajoniki. Vavajahariki ida Cristo abini'ina varani 
hini vakadimoni ava akasanakhamakia. 19 Vakadideus fori hiki 
ida vakadi'bai, vakadinahina hiki-ra vakava'inofinofivini khai 
vani'avini, oniani ida Ibavi Jaharika'oaki kania va'ora arakhaja 
bana. Vaabono vavaboraborahavini hiki ida badani kaipahivahakia 
vakabadanibakhiana. Vakava'ibodivaraniha'oadahaki ida nahina 
araboja hojaki vanofiki vakadimoni hini vaabinirina oadani. 
Ni-vakava'ibodivaraniki ida vakadimahi niha ninini vaabinina 
naothinia. 

20Harivani aribavi ka'oa kaimoni ida Deus ibavi nama hojaki. 
Namajaja khana anaviahanokha'iki ada haria akava'ijoa'iki, 
akadika'da'di Jesus Cristo. 

21 Cristo ariabono, aasafi, ajarona hiki-ra anaja'diki bana. Hidiaja 
arihojana oadani, ni-a'bo'daki ida aasafi, abiniki bana ida. Cristo 
ahoki'ina naothinia jahaki, danoki, a'bo'daki ida abono, asafi, 
jarona hiki. Cristo ogahai danoki-ra vahojavini mani ida nahina 
hahavi amonaha'iki-ra honariavini-ra kaabokavini hija. Cristo 
ka'ogahai danokia bianahoarihaki jaboni bana ida ariabono, aasafi, 
ajarona hiki, kidiani fori hija kaimoni, abinijanarini. 


Paulo va'ora nava'isohivini 


10igamina, a'onira onofijahakiki ho. A'onira onakaidivaki 
ho. Onofi'oamanija ida a'onira onoki'ianavini. Khai a'onira 
oni'aki ho. Khai oni'abakhiaki ida avakadihojai jahaki. Oigamina, 

akadika'da'di Jesus kania avarakaramisi'iki a'oni, onivani fori vihi'a 
bana avaabononi avana'dakhavini. 

2Evodia, Síntique khama, vara a'onira oni'aki bana ho. Jesus 
kaija'ari avihiki a'oni. A'onira okanikhariavini hi'iki ida avaabononi 
avakanajahamisikhama'ianavini. 

3Hari. Ivani jaboni kodiva'ahi, Jesus kabadania akabadani'iki 
hari. Onofiki va'ora iakodiavini va'oani gamo vi'bamiki vaabono 
avakakariakakhamara kaimoni. Avakadiania ohojana kari 
hiva'oani gamo vi'bamiki, Clemente, oipohina vahoariha vihiki 
bada akhani'iki hari. Karaho'iki ida akadibadani Jesus monina- 
ra anamonioni'avini. Deus kania hojaki ida ija'ari mahi aja'dikia 
gahina'iki onini hahavi kapapirani. 

4Cristo kania avarakaramisini vani khai vakhaniha'oadaha'a 
bana. Vara ovani'a'ianahi; khai vakhaniha'oadaha'a. 

5Va'ora vanakaidivajahaki bana adani vahoariha. Jorakia joiki 
bana ada akadika'da'di Jesus. 6Hari'a avakava'isokoni ida nahina 
avakava'ibodivaraniki. Deu-ra vara avani'avini vani vakanikharia 
bana ida avakainamoki. Deu-ra avakanikhariavini vani khai vani'a 
bana ida a'onira kajoamorabakhiavini, 7oniani ida va'i jahajahania 
Deus a'onira no'avini hija. Ija'aria bikava'ibodivaranivini kaba'i 
ida va'i jahajahani, ni-bikaabokaki ida biogavini. Ogavahariki 
ida. Jesus Cristo kania avarakaramisini vani avakadiva'ijahajahai 
avakadiva'ibodivarani-ra nasohija bana. 

8Oigamina, oananokhomiki bana hida kodivarani. 
Vakava'ibodivaraniha'oadaha bana ida nahina jahaki, Deua 
bivajahaki. Vakava'ibodivarani bana ida varani ka'oa hini, ija'aria 
bikaimajahaki. Vakava'ibodivarani jaboni ida varani asohiki 
kabodihadihariki varani asohirikia. Vakava'ibodivarani jaboni 
bana ida varani asohiki ija'aria vavajahaki, khai vani'aki. Nimania 
ida avakadiva'ibodivarani afoha'oadaha Deua bivajahaki. 

9Avakamitha'iki ida kodivarani, avanoki'iki jaboni ida kodihojai. 
Vakava'ihoki bana ida a'onira onava'isohibakhiavini hi'iki. Bada 
vani'abakhia bana ida hojai a'onira oka'ojomo'ivini hi'iki jaboni, oniani 
ida Deu-ra nahojaja avakadiania. Ovari a'onira no'aki va'i jahajahania. 


Pauloa khai bini'aki ida vakajoamorabakhiavini 


10Cristo kania oakaramisina mani ida khai hora ni'aja. 
Karaho'oamanija ida kodikhaiini. Khai hora ni'aki ida hora 

avakajoamoravini-ra avakaaboka'ianavini. Masiko ipohiki vani 
avakaabokarija ida hora avakajoamoravini. Kodivarani hirihi ida 
hora avakava'ihokijanaravini. Hora avanakaidivavini kaba'i, masiko 
ipohikia ni-avakaabokajanaki ida hora avakakaronavini. 

11 Kodivarani hirihi ida ija'ari hora akava'i'birinivini hora 
vanofijanaravini. Oabono oka'ojomo'ivini hiki ida ovahojaki-ra 
ovaabisakariravini. 

120ogaki ida kodinahina-ra okainamovini niha ninini. 

Oogaki jaboni ida kodinahina ahabarini-ra ovahojavini niha 
ninini. Kodinahina-ra ovahojavini, kodinahina-ra ovahojaravini, 
oabono oka'ojomo'ivini ova'i-ra najaha'iki. Mahi hana hini, ibavi 
hana hinia ohojana ova'i jaha'iki ho. Oakharina, ovai'amina, 
okanahina'ahapikina, okanahinarina asia ova'i jahaki ho 
afoha'oadaha. 13Cristo danona hora no'avini mani ida nahina 
hahavi kodiania namithaki-ra okaabokavini hija. 

14Nahina jahariki namithabakhiani kaba'i kodiania, ovajahaki 
ida hora avakajoamorabakhiavini. 

15A'onivani, kodiva'ahi, Filipos sidajia avahojaki, avakava'ihokiki 
ida Macedonia kaarabonia ai ohi'ina. Avarigaki ida Jesus monina- 
ra oanamonionibiininivini avakadiania, hora avakajoamora'iki 
a'oni. Jesus Cristo kaija'ari vahoariha ni-hora vano'a'iki jiniroa. 
A'onivani ka'oa avakaronabakhia'iki ida jiniro. Hovani a'onira 
okajoamora'iki ho jaboni. 

16Tessalônica sidajia ohojana kari jiniro-ra okainamohi, 'bamija 
hora avakakarona'iki a'oni. 

17Khai oni'avini kaba'i ida hora avano'abakhiavini, khai oni'avini 
arafiaki ida Deus a'onira naabosivini hora avakajoamoravinia. Onofiki 
ida hora avakajoamoravini, Deua biana'ba'dija kaimoni ida abosini. 

18Hihida oathi kapapirani onajiriki, a'onira onava'isohivini hiki 
ida nahina hahavi avakarona'iki ogathani'iki. Ahabari'iki ida. 
Epafroditoa bivikha'iki ida hora avano'ahahavivini hi'iki, oniani ida 
nahina-ra okainamojanaravini hija. 

Mitxaki ida misai jahani ija'ari Deu-ra vakanava'igavini hi'iki. 
Deua bikapoariki ida vakanava'igavini, bivajahaki ida. Onivani fori 
hija ida hora avakanava'igavini jiniroa, Deua bivajahavini jaboni. 
19Nahina jahaki, kaidivaki hahavi-ra vahojaki ada Deus. Jesus 
Cristo kania avarakaramisini mani ida avakainamokia akadiDeus 
a'onira no'ahahavivini hija bana. 

20 Jaha'oamanira ada Deus akadiabi'i. Mahi hahavi khai 
ani'ahaha'oadahava. Mahi anokhomirikia Deus jahana-ra khai 
ani'avini jahaki hari. Nimania hida onofiki. 


Anokhomi'iki ida Paulo athi 


21 Va'ora aka'ivanitihananaki adani Deus kaija'ari avajahamisiki 
Jesus Cristo kania. Oigamina kodiania vahojaki a'onira 
vaka'ivanitiki hadani jaboni. 22Deus kaija'ari hahavi akadiania 
vahojaki a'onira vaka'ivanitiki hadani, hihadani arigamina arabo 
kaka'da'dini gorana bodinia bada vakhaniki a'onira vaka'ivanitiki 
hadani jaboni. 

23Onofiki ida akadika'da'di Jesus Cristo a'onira 
kajoamoraha'oadahavini afohahavi. 

Hari ida vani oamani Paulo athi anokhomi'ini. 

Pauloa bikaronaki ida athi kapapirani 
Colossos sidaji kaija'arini vakadiania 





Paulo athi kama'dani hida 


1Hovani Paulo onajirija hida oathi papira. Deus 

hora honariavini hiki ida Jesus Cristo varani hina-ra 
oavaadahaonivini. Arigamina Timóteo a'onira ka'ivanitiki jaboni 
a'oni. 

2Deus kaija'ari Colossos sidajia avahojaki avakadimoni hida 

oathi. A'onivani avanofihaha'oadahaki ada Jesus Cristo. Arigamina 
a'oni. Onofiki ida Deus akadiabi'i a'onira kajoamoraha'oadahavini, 
a'onira no'aha'oadahavini jaboni va'i jahajahania. 


Pauloa khai vani'aki ida Deus jahana 


3-4Deu-ra vara ani'abakhiavini avakadimoni. Ani'aha: 

—Deus, ivani ijahaki i, va'ora ikajoamorajahakiki adani 
arigamina Colossos sidajia vahojaki — akhanihi. 

Akadika'da'di Jesus Cristo kaabi'i ada Deus. Akamitha'iki 
ida varani avihini Jesus Cristo-ra avavakaijokajahakivini, athi 
avanaabavini, va'ora avanakaidivavini jaboni adani Deus kaija'ari 
hahavi. 

5Ka'oa hiki ida Jesus monina jahaki. Hoariha a'onira 
jahaki-ra naibavijahajoravini vakaijokana vihiki vakadimoni. 
Deus kania nama hojaki ida a'onira kaibavijahahijoravini hiki. 
Deus kanahina jahaki-ra avanokhahi, oniani ida Jesus Cristo-ra 

avavakaijokavini hija, kidija'ari hahavi va'ora avanakaidivavini hija 
jaboni. 

6Arabo hahavia ibavi hahavi ija'aria vara vavani'aki ida Jesus 
monina jahaki. Ija'ari vahoariha vakamithahi, Deus va'ora 
kajoamora'aha adani Jesu-ra vanofiki, vakadihojai binajaha'iki 
jaboni. A'onivani jaboni Deus ija'ari-ra kajoamoravini varani hini-ra 
avakamithabiinini'ihi; ka'oa hini avarigahi, oniani ida avanofivini 
hija. 

7Hari. Cristo kahonai abono hada arigamina Epafras oniki. 
Anakaidivaki hada. Bada bini'ajahakiki ida badani Cristoa binofiki 
bada bini'aki kaimoni. Haria kakodiavini ija'ari-ra akanamonivini, 
oniani ida avakadiania arakhana hija. Ovari a'onira 
nanamithabiininivini hi'iki ida Deus ija'ari-ra kajoamoravini-ra 
nofivini. 8Joi'aha ada Epafras akadiania, haria nanamitha'aha: 

—Ma'onahai Jahaki va'ora kakodiaki adani Deus kaija'ari 
Colossos sidajia vahojaki, oniani ida Cristo kaija'ari hahavi-ra 
va'ora vanakaidivavini hija — haria nia'iki hada Epafras. 

9Varani avihini-ra akamithabiininivini vani Deu-ra 
akanikhariavini kama'da'ihi avakadimoni afobakhia. Deu-ra 
ani'abakhia'iki hari: 

—Deus, va'ora nava'isohihahavi bana adani arigamina nahina 
inofiki vakadiania. Va'ora anigahi kada'ogahaia. Anofiki ida 
Ma'onahai Jahaki nahina inofiki-ra obaivini vava'i bodinia. Anofiki 
ida nahina kaimoni hini avigavini badani ivajahaki — nimania ida 
Deu-ra akanikhariabakhiavini athini a'onira kajoamorara kaimoni. 

10Deus a'onira kajoamorahi; avakaabokahi ida hojai jahaki 
Deua binofiki; bada avani'ahaha'oadahahi jaboni ida badani Deua 
bivajahaki. Avaranaipohihi jaboni ida hojai jahaki, avijavahi jaboni 
ida Deu-ra avarigavini, Deu-ra avavava'ihavini. 

11 Deua bikaabokaki ida nahina hahavi binofiki. Arafiaki ida 
danona jahaki, oniani ida Deus avajari'darini-ra nadanovini-ra 
anofivini hija. Anofiki ida jaboni avava'ini bodinia a'onira no'avini 
danona avakaabokaja kaimoni ida a'onira vanajaharihariki-ra 
avarakaihamahiravini. 

12Hari. Jahaki ida khai avakhaniha'oadahani, Deu-ra avani'avini: 

—Deus, ivani ijahaki i. Haria ikajoamoravini mani ida kadahojai 
jahakia akahojaina-ra akaabokavini hija. Kadanahina jahakia va'ora 
ikaibavijahahi'iki adani kadaija'ari hojai jahakia vakahojai'iki. 

Anokhaki ida agahinana hini jaboni — nimania ida Deu-ra khai 
avani'avini athini hini jahaki. Ija'ari Deua bivaka'da'diki hojai 
jahakia kahojaini mani ida vagaki kania hojaki fori nihani hija. 

13Ni-akaabokaki ida ariabono akava'ijoavini Jahari kabadani-ra 
akava'ipahinija kaimoni. Deus vani haria akava'ijoa'ia Jahari sa'a 
kabodinia haria saarivini, joma bakibakini fori hikia arihojajanaria 
kaimoni. Deus haria obai'iki hari Cristo sa'a kabodinia haria 
vaka'da'dira kaimoni. Deua binakaidivaki ada kidisai Cristoa 
oniki. 14Jahari kahofiahi fori hiki kania Cristo haria aani'iki hari. 
Cristo haria akava'ijoavini mani ida Deus akadihojai asohiriki-ra 
na'birahahavivini hi'ia. 


Cristo kahojai varani hini hida 


15Deus hojana Cristo hojana hiki jaboni. Cristo hojana 
binanokiaki ida Deus hojana niha ninini. Ija'aria vanoki'iki ada 
Cristo, ni-vakaabokaki ida Deu-ra vanokivini. Deus kaisai hoarana 
ada Cristo. Ovari Deus kamonahi hahavi-ra vaka'da'diki ada. 

16Deua binakama'da'iki ida hahavi hoja'iki. Deus, Cristo 
khama vanamonaha'iki ida hahavi nama hoja'iki, araboa hoja'iki 
hiki. Vanamonahahahavi'iki ida nahina nokia'iki, nokiariki hiki 
jaboni. Deus, Cristo khama va'ora vanamonaha'iki adani ija'ari 
hahavi vanokiariki nama vahojaki. Deus ibavi kaija'arini vihiki 
adani vahoariha. Jahari kaija'ari vihiki adani vahoariha. Va'ora 
vahonariabakhiaki adani ija'ari. Vadanona kaba'i Cristo va'ora 
kaabokaki adani. Ka'da'di vihina kaba'i Cristo va'ora vaka'da'diki 
adani. Deus Cristo-ra kakodiavini hiki ida hahavi-ra namonahavini. 
Cristo kaimoni ida hahavi Deua binamonaha'iki. 

17 Hahavi amonahani viahania hoja'bo'da'iki ada Cristo. Cristo 
kidiamonahi hahavi-ra anajahamisi'iki, binaibavihahavi'iki ida 
amonaha'iki ibavi hahavia hojani sohija kaimoni. Asia binadadahi 
ida kidiamonahi. 

18Cristo va'ora vaka'da'diki adani kidija'ari. Ka'da'di ada 
ovari. Cristo abono niha nini hahavi adani kidija'ari. Cristoa 
binakama'da'iki ida kidija'ari vakadimahi. Va'ora nahokiki adani. 
Abinina naothinia Deua bianahoki'iki ada kidisai hoarana. 
Bianahoki'avini mani ida Cristo hoarana-ra ka'da'di niha'ia, oniani 
ida Cristo kidiamonahi hahavi-ra vahonariahivini hi'ia. 19Va'i 
bodini vara ni'aha ada Deus: 

—Onofiki ada kodisai hofori hina. Onofiki ada kodisai kodihojai 
fori hina — niha ada Deus. 20Va'i bodini vara ni'aha ada Deus: 

—lja'ari oathi-ra vanaabaravini mani ida kodiamonahi 
hahavi khama ariabono aakariakakhamaravini hija. Kodisai-ra 
oakodiavini hiki bana ida haria avakariakavini. Abiniki bana ada 
kodisai ava akasanakhamakia vakadimoni hina. Amana ahovariki 
vakadimoni, oniani ida hora anaariakaja bana — niha ada Deus. 

Cristo abinirina oadani, ni-Deua biakariakaki ida kidiamonahi 
hahavi nama hojaki, araboa hojaki hiki. Cristo abini'ina mani ida 
Deus kidiamonahi hahavi khama vaabono avakakariakakhamavini 
hi'ia. 

21Cristo-ra avarigaravini kari Deus kava'ahi avihini-ra avanofirihi. 
Jaharika'oaki ida avakadibadani, avakadihojai, avakadiva'ibodivarani 
hiki, oniani ida Deu-ra avakaimajahapa'itxiravini hija. 

22Hari maha. Cristo abini'ina mani ida Deus a'onira akariakavini- 
ra kaabokavini hi'ia, kidiva'ahi avihi'iki a'oni. Kidiva'ahi avihini-ra 
nofiki ada Deus, a'onira avikhara kaimoni kidiania. Binofiki ida 
nahina jahariki aniani avakadiania, binofiki ida avakadihojai- 
ra najahavini, kidiania avakaikahini kamahini avajahaka'oaja 
kaimoni. Ni-hojaki ida nahina a'onira osaniki kaimoni. 23Hari'a 
bana vakava'ipahini ida Jesus athi-ra avanaabahaha'oadahavini 
avajari'darini. Kaaraki ida gora avani hodi abihiakia arokhojahaki. 
Onivani fori hiva bana ida avajari'darini kaarani, Deus kania 
avarikhani-ra avanokhavini oadani. Jesus monina jahaki-ra 
avakamitha'avini vani kama'da'ia ida avarikhani-ra avanokhavini. 
Hari'a bana avanokhavini vakava'ipahini. Jesus kahonai abono 
ho. Kodibadani hiki ida monina jahaki oanamonionivini. 
Hovani, vahoariha khama arabo hahavi kaija'arini-ra va'ora 
aakanamonionivini hiki ida Jesus varani hina. 


Paulo kabadani hiki ida Jesus kaija'ari-ra kakodiavini 


24Hari. Jesus monina jahaki-ra oanamonionivini mani ida 
vahoariha hora vanaima'banavini hija. Ojahariharina avakadimoni 
ohina, oniani ida khai hora ni'aja. Anokhomi'iarihi kaho ida 
Cristo imana 'banani kidija'ari vakadimoni. Cristo abono niha 
nini hahavi adani kidija'ari. Vakadimoni ida imana 'banani asia 
Cristoa bikamithaki. Oakodiaki ida Cristo imana 'banani-ra 
oananokhomivini kidija'ari vakadimoni. 


O Novo Testamento na Paumarí do Brasil, 2da ed. © 2010, Liga Bíblica Internacional 


Colossenses 1, 2 808 


25Deus hora ni'ahi: 

—Paulo, kodihonai abono i. Kadabadani kaimoni ida Cristo 
kaija'ari-ra iakodiavini — niha ada Deus. Hora honariavini hiki 
a'onira oakodiavini. Binofiki ida athi hahavia kidija'ari-ra va'ora 
oakanamonionivini. 

26 Jesus Cristo kharina oadani, ni-Deua binanamitha'iaki kaho 
ida Cristo monina jahaki, ni-ija'aria aviga'iaki kaho. Badara îpohiki 
ogavaha'iarini ida Cristo monina jahaki. Hari, ogavaha'iki ida. 
Deus vani va'ora kanamoni'aha adani kidija'ari. 27 Deua binofiki 
ida athi ogavaha'ini, binofiki ida kidija'aria aviga'avini. Binofiki 
bana ida ija'ari hahavia avigavini. Jaha'oamanija ida athi khai 
ni'avahani. Nimania bana hida athii ija'aria avigajorariki: 

“Cristo hojahaha'oadahaki avava'ini bodinia, 

oniani ida Deus jahana, 

vagana, danona hiki-ra avagathanivini hija bana kidiania. 
Nimania hida anokhaki.” 

28 Oniaroa, harivani vara avani'abakhiaki hida Cristo varani hina 
ija'ari hahavia vakamithaja kaimoni. Anagathogathoki ida varani 
asohiki, ogavahaki vara avani'aki kaimoni. Va'ora akaabanibakhiaha 
adani ija'ari hahavi, vakava'ipahinija kaimoni ida hojai Deua 
bivajahariki. Va'ora aka'ojomo'ibakhiaha jaboni Deus athi hahavia. 
Deus viaha arihojahahavina kamahini, onofiki ida Deu-ra oni'avini: 

—Deus, hihadani ija'ari iathinia va'ora onava'isohibakhia'iki 
hadani. Kadahojaia vakahojaijahakiki hadani iathini-ra 
vanaaba'iki. Cristo kania avajahamisiki hadani — Deus kania 
arihoja'ina kamahini onofiki ida onina. 

29Karahoki hida kodibadani Deus athi-ra oanamonionivini. 
Obadanina oadodoha'oadahahi, ija'ari hahavia vakamithaja 
kaimoni ida Deus athi. Cristo hora no'aha'oadahaki ho danona 
karahoa, oniani ida kidibadani okaabokavini hija. Bada onina 
oadani ova'i bodinia hora nadanovini. 


Deus aagahai ogavahariki 


2 1Hari. Onofiki ida kodibadani karaho avakadimoni hini-ra 
avarigavini. Kodibadani hiki ida a'onira oakodiavini, va'ora 

oakodiaki jaboni adani Jesus kaija'ari Laodicéia sidajia vahojaki. 

Jesus kaija'ari vahoariha hora vanoki'iariki vakadimoni jaboni hida 


kodibadani. 

2Onofiki ida a'onira oakodiavini, va'oaniaro va'ora oakodiaki 
jaboni, khai avakhanijahakija kaimoni avava'ini bodinia 
avaofiniria kaimoni. A'onira oakodiavini hiki avaabononi 
avakanakaidivakhamaja kaimoni. Avakhanini vani Deus athi ka'oa 
hini-ra avarigajahakija. Ni-avava'ini akara'banahanakhamaki. 
Jahaki ida avakadimoni Deus athi asohiki-ra avakajari'daravini, 
avarigaja kaimoni ida Deus athi ija'aria avigajorariki. Cristo 
monina jahaki ida athi ija'ari hahavia avigajorariki. 

3Ni-aogapa'itxiki ida hahavi Deua biogaki. Ni-aogapa'itxiki 
jaboni ida nahina Deua bikava'ibodivaraniki. Nahina kaidivaki 
ogavahariki fori hiki ida Deus aagahai. Cristo vani ija'ari-ra 
anigahivini hija ida Deus aagahai ogavahariki, binanamithaki ida 
Deua bivajahaki bivajahariki hiki. 

4A'onira onava'isohivini hiki hida varani asohiki, avakajari'daja 
kaimoni ida vahoariha vakadi'aathidanoarari athini asohiriki. 
Ni-onofiki ida vakadi'aathidanoarari athini asohiriki-ra ka'oa 
avavanihavini. Kamithavahani jahani kaba'i ida vakadivarani, ni- 
asohiki. 5Napaja ohojana kaba'i, a'onira okava'ibodivaranibakhiaki 
ho. Avakadiania ohojaki fori ohiki ho. Khai oni'aki ida avaabononi 
avakakakodiakhamaha'oadahavini, kaaraki ida Cristo-ra 
avavakaijokavini. 


Cristo kahojaia vakahojaiki adani kidija'ari 


6Jesus Cristo-ra avagathani'avini mani ida avakadika'da'di 
nihana hi'ia. Kidiania avajahamisihahavi bana. 

7 Ava avijavani fori hiki ida avakadimahi. Abihiahi ida ava 
'damani abohani nami imani bodinia; avijavajahakihi ida ava. 
Onivani fori vihi'a bana Cristo kani a'oni avakadimahi avijava'ava. 

Gora-ra avanamonahavini vani fori hija ida avakadimahi. 
Abihiahi ida gora avani nami imani bodinia; kaaraki ida gora 
avanamonahaki. Cristo-ra vanofijahaki'a, athi vanaaba'a mahija 
gora avani nami imani bodinia abihiaki hojani fori avihi'avini. 
Nimania ida Cristo-ra avavakaijokavini-ra avanadanovini 
vahoariha a'onira vaka'ojomo'ivini hi'iki. Cristo-ra khai 
vani'akarahovinihi bana ida a'onira kajoamoraha'oadahavini. 

8 Avaabononi avakava'igairi bana mahija vahoariha 
vakadi'aathidanoarari athini asohiriki-ra avakajari'davini. 
Aathidanoarari athini asohiriki ija'aria binaabahi; ka'da'di kahonai 

abono kapavakarivahaki fori hi'ianahi ida ija'ari. Ni-nahina jahakia 
ija'ari vahoariha-ra vaka'ojomo'iki vakadivarani asohirikia. Ija'ari 
aagahai oamani ida vakadivarani asohiriki. Ija'ari avikhananavaki 
vania vara vavani'abiininija ida varani asohiriki ija'aria 
vaka'ojomo''iki kaimoni. 

Jahari kahonai abono vanokiariki ija'ari vava'i-ra 
vanahonariahihiki vakadivarani hiki jaboni ida varani asohiriki. 
Cristo aagahai hirihi ida vakadivarani asohiriki. 

9Jja'ari vahararana nokiana kari ada Cristo, Deus kahojai 
hahavia kahojaiki ada. 10 Cristo kania avarakaramisini 
mani ida Cristo kamahi jahakia a'onira noavini hija. Cristo 
danona vahoariha vadanona-ra aradaki. Cristo vani vava'i 
binahonariahihira adani ma'onahai vanokiariki vadanoki nama 
vahojaki. Ka'da'di vihina vani ija'ari vava'i-ra vanahonariahihira 
adani. 

11 Cristo kania avarakaramisini mani ida siikosida karajomihia 
a'onira kanarajomija. Judeus kaija'ari va'ora vakarajominanaki 
adani makhira isani siikosida karajomihia, Deus kaija'ari vihina 
avigavahara kaimoni. Ni-niki ida Cristo kidija'ari-ra karajomivini. 
Cristoa biava'boa'iki fori hiki ida hojai jahariki, avava'ini-ra 
nahonariahihijanaria kaimoni, ava'aihotara kaimoni. 

12Cristo abini'ina naothinia ka'damaha'iki. Avikana'ini kari 
vani avaka'damaha'iki fori avihi'ia Cristo kania. Ihimi'iki ida 
avakadimahi 'bo'da. Ka'damahana naothinia ahoki'aha ada 
Cristo. Deus danona vania bianahoki'ara ada. Avikana'ini 
vani avarahoki'iki fori avihi'ia Cristo kania. Kama'da'ihi ida 
avakadimahi ja'dini kidiania. Deus danona-ra avakajari'daravini 
mani ida avakadimahi ja'dini-ra nakama'daja. 

13Cristo-ra avarigaravini kari hojai asohirikia 
avakahojaibakhiani mani ida avama'onahani-ra naabiniki fori 
nihaja. Judeus kaija'ari avihirini mani ida siikosida karajomihia 
a'onira kanarajomirija. Deus athi-ra avanaabaravini mani ida 
avama'onahani-ra naabiniki fori nihaja jaboni. Hari maha. Cristo- 
ra avanofi'avini vani Deua bianahoki'ia ida avama'onahani. Deus 
Cristo-ra anahoki'avini vani fori hija ida a'onira anahoki'avini 
jaboni Cristo kania. Deua bina'bira'iki jaboni ida avakadihojai 
asohiriki bada avani'a'iki, a'onira akariaka'ara kaimoni. 14'Bo'dakari 
niha'aha ada Deus: 

—Hojai asohiriki abosini mani ida jaharikia ija'ari-ra 
oarakhavini hija — niha ada Deus. 

Deus kania hojaki ida papira ija'ari hojai asohirikia 
vakabadanibakhiaki vakapapirana, vagathanija kaimoni ida 
abosini nahina jaharikia. Cristo abini'iki akadimoni, oniani ida 
Deus akadihojai asohiriki abosi'iariki kapapirani-ra na'biravini hija. 
Deua bianatamisi'iki fori hiki ida akadihojai asohiriki abosi'iariki 
jiriki papira Cristoa bivaabini'iki ibavinia ava akasanakhamaki 
kania. Pohimaja'aha ada Cristo akadimoni, agathanijanaria 
kaimoni ida akadihojai asohiriki abosini. 

15 Ava akasanakhamakia Cristo hoja'ina bisaari'iki ida Jahari, 
ka'da'di vanokiariki nama vahojaki, nahina hoariha danoki nama 
hojaki vakadisa'ai. Binihima'ihi ida vadanona ija'ari vava'i-ra 
vanahonariahihijanarara kaimoni. Hari. Ija'ari vaipohiki vaviaha 
Cristo va'ora nanokiaki adani Jahari, kidija'ari vihiki vakasa'airiki, 
vadanoriki. Vidabohaki fori vihiki adani. Vaahona va'ora honariaha 
vaadahasiagaha naothia. Nimania ida Cristo danona va'ora 
akananabo'ajararivini vahoariha vada va'ora vani'ara kaimoni. 

16 Vahoariha a'onira vakaabaniki vahabini bana a'oni: 

—Kaaji hiki bana oni 'bai, hari'a vaha. Kaaji hiki bana oni 
avi'aviki, hari'a vi'avi. Kaaji hiki hida mahi, haria bada vakhani 
hidakaba'i. Masiko ja'di nokiana vani vanamonaha bana ida masiko 
jadi kaihinikani. Akoiri kamahini hari'a bada vakhani — onivani 
fori hija ida vakadikaabanahi athini. Hari'a bana vakadikaabanahi 
vakamitha'a. 

17 Niki vania akahojaija Cristo-ra aogavini viahania. Cristo 
amokhinina viaha okhananavaki fori hiki ida judeus kaija'ari 
vakadikaaji. Kha'aha ada Cristo, avisoni'ihi ida amokhinina. 
Ni-nahina kaimoni hojajanaki ida vakadikaaji, oniani ida 
vakadikaabanahi akamithajanaravini hija. 18A'onira vani'aki 
vahabini bana adani kaaji-ra vanofiki: 

—Kaaji-ra avakava'ipahinihi; jaharikia Deus a'onira arakhahi; 
ni-avagathaniki jaboni bana ida Deus a'onira kaibavijahahivini hiki 
— vakhaniha. Vakajari'da bana ida varani asohiriki. A'onira ni'aki 
bana vahabini jaboni ada a'onira korijanahaki: 

—Hovani oogaki ida Deua binofiki. Hora nanokiahibakhiavini 
hiki ida vadami fori hiki, oniani ida kodi'ogahai avakadi'ogahai-ra 
aradavini hija. Vadami fori hiki-ra avanokiravini mani ida Deua 

binofiki-ra avarigaravini hija. Jahaki ida Deus ibavi kaija'arini-ra 
va'ora avakanamasivivini, Deu-ra avakanamasivivini fori hini — 
nimania ida kidivarani a'onira korijanaha'iki. 

Kidihojai jahaka'oaki abono-ra vanihavini mani ida nahina 
hirini-ra kahivini hija. Abononi vaboraboraha'oamanija ida. Deus 
kava'ibodivarani hirihi ida kidiva'ibodivarani. 

19Ni-Cristo kania akaramisijanaki ida a'onira korijanahaki. 
Ka'da'di ka'oa ada Cristo. Kidija'ari hahavi kaka'da'di ada. Cristo 
abono niha nini hahavi adani kidija'ari. Ija'ari jaroni akarahani, 
abohani hikia bianakarananaki ida imani, jaroni hiki. 'Baia 
binavijavavini mani ida nadanoni hija. Onivani fori hija ida 
Cristo kidija'ari-ra vaka'da'divini. Cristo va'ora nadanovini, va'ora 
navijavavini. Nimania ida Deua binofiki Cristo abono avijavani 
hihavini. 


Cristo kania abinijabana'iki ida kidija'ari vakadimahi 'bo'da 


20-21 Cristo abini'ina mani ida avakadimahi 'bo'da-ra anaabosi'ia 
mahi ja'dinia. Avakadimahi 'bo'da ihimi'ini mani ida Jahari 
kabadani abono avava'ini-ra vanahonariahihijanaravini hija, oniani 
ida a'onira anaihota'ia. Ni-asohiki ida Deu-ra avigariki vakadihojaia 
avakahojaijanani. Ni-asohiki ida vakadikaaji avavakaajijanavini. 
Vakadivarani ida a'onira vakaabanivini: 

—Hari'a vakaabada oni hi'oni. Hari'a vakaijo'a oni hi'oni. Hari'a 
vaha oni hi'oni — a'onira vani'aha. 

Ni-asohiki ida vakadikaabanahi avanaabavini. 22Ni- 
hojaki ida nahina havahariki, nahina aviaviki hiki kaaji hiki 
kaimoni. Ni-a'bo'daki ida nahina vakadikaaji hiki vavakaajiki. 
Ija'aria vanakama'da'iki ida kaaji-ra vara vavani'avini. Ija'aria 
vanakama'da'iki jaboni ida vakadiva'isohihi. Nirihi ida Deus athi. 

23 Avigahadoroki ija'ari va'ora vavanihaki adani kaaji kavaranihi- 
ra vara vavani'aki. Vakhaniha adani avigaha'badaraki: 

—Va'ora vakanamasivi bana adani Deus ibavi kaija'arini Deu- 
ra avakanamasivivini vani fori vaniha — vakhaniha. Vakadihojai 
jahaka'oaki vaabono vavanihavini mani ida nahina vihirina-ra 
vakahivini hija. 

—Ariabono akavai'amihava, ariabono adava aimana 'banaja 
kaimoni mahija Jahari kakaborohirohi-ra anaabaravini — 
vakhaniha jaboni. Ni-asohiki ida vakadi'ojomo'ihi athini. Ija'ari 

abononi naima'banahi; asia bikava'inofinofihi ida hojai asohiriki 
kaipahivahaki; ni-kidiva'inofinofi-ra nadabaki. 
Cristo kania ahokijabana'iki ida kidija'ari vakadimahi ja'dini 
3 1Hari. Abinina naothinia ahoki'iki ada Cristo. A'onivani 
jaboni kidiania avarahoki'iki a'oni. Ihimi'iki ida avakadimahi 
'boda. Kama'da'iki ida avakadimahi jadini. 

Deus pitana aniaja vithi'aha ada Cristo ka'da'di kavithi ibavini 
Toarinia. Jahaka'oaki ida ija'ari Deus kania vahojaki vakadimahi. 
Deus kahojai jahakia vakahojaiki adani kidija'ari. Vanofidoro bana 
ida va'oaniaro nama vahojaki vakadihojai jahakia avakahojaini. 

2Vakava'ibodivaranibakhia bana ida nahina nama 
hojaki avakadimoni. Hari'a bana nahina hidiaja hojaki-ra 
vakava'ibodivaraniha'oadaha. 3 Aba'oki fori hiki ida avakadimahi 
'bo'da. Ahojaki ida avakadimahi ja'dini Cristo kania. Deus kania 
akaramisiki ada Cristo. Ovaria biakadava'aki ida avakadimahi ja'dini. 

4Nokia'ianana kamahini ada Cristo hidiaja joina, avahojaki bana 
a'oni jaboni kidiania. Cristo jahana arafiaki nokiani kamahini 
avavahojaki bana jaboni ida Cristo vagana, danona, jahana hiki. 


Akadimahi 'bo'da, akadimahi ja'dini varani hini 


5Hari. Vanihimaka'oa bana ida avakadiva'inofinofi jahariki 
mahija avakava'ipahinika'oa'avini. Nimania hida ija'ari 
kava'inofinofi jahariki: Makhira kidigamo hiriki khama vaabono 
vakaviomakhamaki. Gamo, makhira vihiki vajaharina-ra 
avakanabadakhamaki. Bikava'inofinofiki ida badani asohiriki 
kaipahivahaki. Binofiki ida badani karamonavahaki. Ija'ari 
akabajahakia bikava'ibodivaraniha'oadahaki ida kidinahina 
a'ba'dini arafiani, oniani ida kidinahina-ra kidideus vanihavini hija. 
Deus amovana-ra kanamasiviki fori hiki ida ija'ari. 

6Nimania ida Deus athi-ra vanaabariki vakadihojai jahariki. 
Deus vakadihojai bikaihamahivini mani ida nahina jaharikia va'ora 
arakhavini hija bana. 7Mahi 'bo'dakari Deu-ra avarigaravini kari 
a'onivani jaboni avava'inia khai avani'a'iki ida hojai jahariki nikia 
avakahojaini. Hojai jahariki avava'ini-ra nahonariahihibakhia'iki 
a'oni. 

8Hari maha. Vakava'ipahinika'oa'a bana ida hojai jahariki. Hari'a 
vaihamahijana. Vakava'ipahinika'oa'a ida avakadiva'inofinofi 

kaipahivahaki. Hari'a bana vakava'ibodivarani ida vahoariha-ra 
avanajahariharivini-ra avanofivini. Hari'a varani jaharikia hoariha- 
ra vara vani'a. Hari'a varani karamonavahakia vahoariha-ra 
avanava'i'aipahihi. Ni-avaathini hini jahaki ida varani jahariki. 

9Hari'a avaabononi vaakorijanahakhamajana bana. 
Avakava'ipahinika'oa'iki ida avakadimahi 'bo'da aja'diriki. 
Avaani'iki ida avakadihojai 'bo'da jahariki, ija'ari kidimakari 
makamakaki-ra ani'iki fori avihi'iki a'oni. 

10 Avakaimaha'iki fori hiki ida avakadimahi ja'dini. Avakadihojai 
ja'dinia avakahojai'iki a'oni. Deua binamonaha'iki ida avakadimahi 
ja'dini. Binajahahaha'oadahaki ida jaboni, vajaforia kidihojai 
jahakia avakahojaija kaimoni, avijavaja kaimoni ida Deu-ra 
avarigajahakivini. 

11 Akadiva'ibodivarani ja'dini ida Cristo hoarana akadika'da'di 
hina, haria honariara kaimoni. Ovari hoarana ada kidija'ari hahavi 
vava'i bodinia hojara. Akhanina vani ni-hojajanaki ida judeus 
kaija'ari, judeus kaija'ari hiriki, makhira siikosida karajomiki 
makhira siikosida karajomiriki, arabo hoariha kaija'arini, ija'ari 
ogavahariki, honai abono kapavakarivahaki, honai abono hiriki. 
Ni-nikia akava'ibodivaranina jahajanaki. Harivani hahavi hoarani 
fori arihiki hari Cristo kania aakaramisina. 

12 A'onivani Deus kani a'oni. Deus a'onira nakaidivaki a'oni, 
a'onira nagathogatho'iki ada, kidija'ari avihija kaimoni. Nimania 
bana hida hojai ja'dini, makari ja'dini fori hiki avakaimahaki 
kaimoni. Vakajoamorajahaki bana ida hoariha. Badani jahakia 
vakabadani'a vahoariha vakadiania. Avaihamahirini vani hoariha 
kava'isohihi-ra vakapoari bana. Ija'ari-ra va'ora avakaabanihi; 
vajaforia va'ora vanava'isohi bana. Hari'a bana vahoariha-ra va'ora 
avakaihamahijoraki. 

13Hari'a jorakia hoariha-ra vaka'da'digaria bana. 

Hari'a vakadihojai avakaitapia bana. Avaabononi 
avakakariakakhamajoraki bana mahija avakadi'aathidanoarari-ra 
avarakava'i'birinijorakivini. Cristoa bina'biraki ida avakadibadani 
jaharika'oaki, a'onira akariakaki ada jaboni. Cristo a'onira 
akariakavini vani fori vihi, vahoariha-ra avarakariakavini. 
14Hihida va'isohihi-ra avanaabahi; jahahi ida avakadihojai. 
Onofiki ida avaabononi avakanakaidivakhamajahakivini 
jaboni. Ija'ari ajahamisiki fori hiki ida abononi 

kanakaidivakhamajahaki'avini. 15Cristo a'onira noabakhiavini 
va'i jahajahania avakadiva'ibodivarani-ra vasohija kaimoni. Deus 
a'onira kaboa'inanaki a'oni avaabononi avakanakaramisikhamaja 
kaimoni abonoi hoarani fori avihija kaimoni, avava'ini jahajahani 
a'onira bananija kaimoni. Deu-ra khai avani'avinia vakahojai'a 
bana. 

l6 Vava'aha bana ida Cristo monina jahaki hahavi avava'ini 
bodinia ibavini mahija Cristo kahojai jahakia avakahojaivini. 
Avarigahahi avaabononi vaaka'ojomo'ikhama bana, avaabononi 
vakaabanikhama bana jaboni. Vaahia bana Deus athi kapapirania 
moro kahojakia. Vaahia jaboni bana moro Jesu-ra khai avani'avini. 
Khai vani'a bana ada Deus. Khai vani'a bana ida Deus a'onira 
kajoamorabakhiavini, kidinahina jahakia a'onira no'abakhiavini 
jaboni. 

17 Avakadika'da'di ada Jesus. Badani hana hinia avakabadanihi, 
vanajaha bana ida badani mahija Jesua bivajahavini. Vara 
avakhanini vani jaboni, vara vavani'a bana ida varani jahaki 
mahija Jesua bivajahavini. Deu-ra vani'abakhia bana: 

—Akadiabi', ijahaki i akadimoni ihini. Jesu-ra ikarona'iki i, 
haria kajoamorara kaimoni — vakhani bana. 

Nimania ida hojai ja'dinia avakahojaini 

18Hari. Vara va'ora oni'aki adani gamo vakamakhiraki. 
Vanaaba'a bana ida avakadimakhira vaathi afohanana. Jesua 
binofiki ida avakadimakhira a'onira vavaka'da'divini. 

19Vara va'ora oniaki adani makhira vaagamohananaki. Va'ora 
vanakaidiva'a afohanana adani avakadigamo. Haria athii khanakia 
va'ora avakaraganaha adani avakadigamo vava'i ami ani'akarahoni 
hiki. 

20 Vara va'ora oni'aki adani isai, imakhinava, ima'inavi vihiki. 
Vanaaba'a bana ida avakadiabi'i, avakadiamia vara a'onira 
vani'avini. Nimania ida Deua binofiki. 

21 Vara va'ora oni'aki adani isai vakadiabi'i, vakadiamia 
vihiki. Hari'a va'ora avanava'i'aitapia bana mahija vakadikhaiini 
avanadabaravini. 

22Vara va'ora oni'aki adani ka'da'di kahonai abono 
vakapavakarivahaki. Avakadika'da'di a'onira vakapavakari'iki a'oni 
afohanana. Vanaabahaha'oadaha bana ida vaathi hahavi. Avanofiki 

ida avakadika'da'di khai a'onira vani'avini afohanana, oniani ida 
vada a'onira vani'avini vakadihonari avanaabavini hija. Jahaki ida 
vada a'onira vani'aravini jaboni vakadihonari avanaabavini. 

Hari'a avakadika'da'di-ra vavava'ijaha'imarini bana. Vanofi 
bana ida vakadihonari avanaabavini. Avakadika'da'di Jesu-ra 
avavava'ihahi, oniani ida avakadika'da'di araboa vahojaki vaathi-ra 
avanaabavini-ra najahaja. 

23Badani hana hinia avakabadanihi; Deua binofihi ida 
avaradodoki fori avihini bada avakhanini. Avakadika'da'di ka'oa 
kaimoni hirihi ida avakadibadani. Cristo kaimoni jaboni ida 
badani. 24 Avarigaki ida avakadika'da'di Cristo a'onira no'avini hiki 
avakadibadani abosini. Cristo va'ora no'a'iki bana adani kidija'ari 
hahavi va'ora kaibavijahahivini hi'ikia. Cristo ka'oa avakaka'da'diki 
a'oni, kidimoni ida avakadibadani hahavi. Ovaria binaabosiki bana 
ida avakadibadani jahaki kidinahina jahakia. 

25Cristoa binaabosiki jaboni ida badani jaharika'oakia ija'ari 
vakabadaniki nahina jaharikia. Ni-Deus va'ora kava'ibodivaraniki 
bana adani ija'ari hana vihina ka'da'di, hana vihina honai abono, 
vakadibadani abosini kamahini. Deua biogananaki ida ija'ari 
vakadibadani jahaki jahariki va'ora naabosira kaimoni. 

1Vara va'ora oni'aki adani honai abono vakadika'da'di. 

Va'ora vanaibavijahajahaki bana adani avakadihonai abono. 
Vanasohi bana ida vakadibadani abosini. Vakava'ibodivarani'a 
bana ada avakadika'da'di nama hojaki. Kidihonai abono avihiki 
a'oni. 


Paulo kava'isohihi hida 


2Hari. Deu-ra vara vaniahaha'oadaha bana. Hari'a bana 
vakava'ipahini ida Deu-ra avakanikhariadanokivini hiki mahija 
avanokhahaha'oadahakia avagahinavini. Deu-ra vara avani'avini 
vani khai vani'a jaboni ida a'onira no'avini hi'iki. 

3Deu-ra vakanikharia bana jaboni akadimoni. Deu-ra vani'a 
bana: 

—Deus, va'ora kajoamora bana adani Paulo mahija ibavi 
ipohikia iathini-ra avanamonionivini. Va'ora kajoamora bana 
mahija vahoariha va'ora vanadabaravini. Pauloa vanofiki ida ija'ari 
vaipohiki Cristo monina-ra vakamithavini. Ni-aviga'iaki ida Cristo 
monina — Deu-ra avakanikhariavini vakhani bana akadimoni. 

Cristo monina-ra oanamonioni'avini mani ida cadeia hora 
avibaivini hija. 

4Deu-ra vakanikharia kodimoni mahija Cristo monina-ra vara 
ovani'ajahakivini, vakamithava avigajahakija kaimoni ida Deus 
va'ora nava'isohivini hi'iki nahina hini. Nimania ida Deua binofiki 
athi oanamonionivini. 

5Vakava'ibodivaranijahaki ida Cristo-ra vakajari'daki-ra va'ora 
avanaibavijahavini mahija Cristo-ra vanofivini. Vara va'ora 
avani'avini-ra vava'ahaha; vara va'ora vani'a Cristo monina jahakia. 
6Athii forakia vara va'ora vani'a bana. Vara vavani'a ida varani 
jahaki mahija mitha vakhanina-ra vanofivini. Onofiki ida varani 
asohiki-ra avarigavini vakadina'dohi avagathanihananavini. 


Pauloa biananokhomi'iki ida athi jiriki 


7 Arigamina Tiguico a'onira nanamithaki bana a'oni omonina. 
Anakaidivaki hada. Ni-bikava'ipahinipa'itxiki ida Cristo kabadani. Haria 
kakodiabakhiaki ada Tiguico ija'ari-ra aakanamonionivinia. 8Okaronaki 
bana hada avakadiania varani arihina hahavia a'onira nanamithara 
kaimoni, khai avani'aja kaimoni hida akadimahi jahani hojani. 

9Okhaki bana hada Onésimo jaboni Tiguico-ra 
vaipohihavini. Jesu-ra kajari'dariha ada arigamina Onésimo. 
Ni-bikava'ipahinipa'itxiki ida Deua binofiki. Anakaidivaki 
hada jaboni. Avaipohini hada. Onésimo, Tíquico khama a'onira 
vanava'isohihavini hiki ida hahavi namitha'iki hida akadiania. 

10 Arigamina Aristarco a'onira ka'ivanitiki a'oni. Cadeia aagaakosoa'iki 
hari, Aristarco khama. Marcos jaboni a'onira ka'ivanitiki a'oni. Barnabé 
kajavi hada Marcos. Hoariha a'onira nava'isohivini hi'iki hada Marcos 
ajoina kaikahina avakadiania, avagathanijahakira kaimoni. 

11 Josué jaboni a'onira ka'ivanitiki a'oni. Josué onina hoariha 
Justo. Cristo-ra vakajari'dariha adani Aristarco, Marcos, Justo 
vihiki. Judeus kaija'ari hadani makhira avahoarabakosiki. Judeus 
kaija'ari vahoariha Cristo-ra vakajari'dariki ni-hora vaakodiaki. 
Va'oaniaro avahoarabakosiki ka'oa vani hadani hora vaakodiara, 
Deus ija'ari hahavi-ra vaka'da'divini varani hini-ra vara avaani'aja 
kaimoni. Jahaki ida hora vaakodiajahakivini. 

12Epafras jaboni a'onira ka'ivanitiki a'oni. Avaipohini hada. Jesus 
Cristo kahonai abono jaboni hada. Epafra bikanikhariadanokiki 
ada Deus afobakhia a'onira kajoamorara kaimoni. Bini'abakhiaha: 

—Deus, va'ora nadano bana adani arigamina Colossos 
sidajia vahojaki mahija vajari'daravini. Va'ora kajoamora bana 
mahija vakadihojai jahaki avijavajahakivini mahija iathini-ra 
vakajari'daravini. Deus, onofiki ida vanokhahaha'oadahavini 
badani inofikia vakabadanina — nimania ida Epafras Deu-ra 
kanikhariaha'oadahavini athini avakadimoni. 

13Onoki'iki hada Epafras bada nina avakadimoni adodoki fori 
hina avajari'darini-ra nadanora kaimoni. Epafras va'ora kakodia'iki 
adani Laodicéia sidaji kaija'arini, Hierápolis sidaji kaija'arini jaboni 
vajari'darara kaimoni. 

14Hari. Lucas, Demas khama, a'onira vaka'ivanitiki jaboni a'oni. 
Akadimédico hada Lucas, anakaidivaki hada. 

15Va'ora vaka'ivaniti bana adani arigamina Laodicéia vahojaki 
akadimoni. Vaka'ivaniti jaboni bana ida Ninfa. Va'ora vaka'ivaniti 
jaboni adani arigamina Ninfa gorania vajoronibakhiaki Deu-ra 
khai vani'ara kaimoni. 16 Vara avavani'avini vana'bara bana hida 
oathi onajiriki mahija mitha avani'ahahavivini. Avakamithavini 
naothinia vakarona bana hida oathi kapapirani Laodicéia sidajia 
mahija Jesus Cristo kaija'ari vahoariha vakamithavini jaboni. 

Onajiriki hida papira hoariha Jesus Cristo kaija'ari Laodicéia 
sidajia vahojaki vakadimoni jaboni. Oathi kapapirani jiriki- 
ra mitha vani'avini naothinia vakarona'ianaki bana ida oathi 
kapapirani avakadimoni avakamithaja kaimoni. Akabosikhamaja 
kaimoni hida oathi kapapirani 'bamiki. 

17 Vanava'isohi bana ada Arquipo, biananokhomija kaimoni ida 
badani bikapoari'iki. Deus kabadani ida bada bini'aja. 

18Hovani oananokhomi'ia hida jirihi. Hovani Paulo ho a'onira 
oka'ivanitija. Hari'a bana avakava'i'birini hida cadeia ohojana osa'a 
kodabohani. Onofiki ida Deus a'onira kajoamorahahavivini. Hari 
ida vani oamani Paulo athi anokhomi'ini. 

Pauloa bikaronaki ida athi 
kapapirani Tessalênica sidaji 
kaija'arini vakadiania 





Tessalênica sidaji kaija'arini vakadimoni 
hida Paulo athi kapapirani 


1 1 Tessalonica sidajia avahojaki avakadimoni hida oathi 
onajiriki. Hovani, Paulo ho. Silas, Timoteo khama kodiania 

vahojaki adani. Deus, Jesus Cristo khama vakadija'ari a'oni, 

avakadimoni hida papira athini onajiriki. Akadiabi'i ada 

Deus. Akadika'da'di ada Jesus Cristo. Anofiki ida Deus a'onira 

kajoamoraha'oadahavini. Anofiki jaboni ida avava'ini jahajahani. 


Pauloa khai bini'aki ida vakadihojai jahaki 


2Deu-ra vara ani'abakhia'iki hari avakadimoni: 

—Deus, ivani ijahaki i. Va'ora ikajoamorajahaki'iki adani 
arigamina Tessalônica sidajia vahojaki. Khai haria ni'aki ida 
ira vanofijahakivini. Va'ora kajoamora afo'iana bana — Deu-ra 
ani'abakhia'iki hari. 

3A'onira akava'ihokibakhiaki a'oni, oniani ida vara a'onira 
avani'avini hija Deus akadiabi'i kania. Jesus athi-ra avakajari'daravini 
mani ida Deua binofiki badania a'onira kanabadanija. Jesu-ra 
avanakaidivavini mani ida kidibadani khai avani'ajahakivini 
hija. Avanokhahaha'oadahaki ida akadika'da'di Jesus Cristo haria 
gathanivini kidiania. Nimania hida a'onira akava'ibodivaranivini hiki. 

4Jesus kaniaja arigamina, aogaki ida Deus a'onira nakaidivavini, 
a'onira nagathogatho'iki ada, kidija'ari avihija kaimoni, 5oniani 
ida Deus haria kakodiajahakivini hija Jesus monina a'onira 
akanamonivini. Akadivarani avakamitha'iki. Avanoki'iki jaboni ida 
Deus danona, avariga'iki ada Ma'onahai Jahaki hojana akadiania. 
Aogaki ida ka'oa hini Jesus varani hina. 

Avariga'iki ida niha ninini arihoja'ina avakadiania. A'onira 
kakodiaki kaimoni ida avahararania arihoja'ina. SAvanoki'iki ida 
akadihojai asohiki, jahaki, oniani ida akadihojai, Jesus kahojai 
hiki-ra avakabanafovini hija, hari fori avihija kaimoni. Deus athi-ra 
avanaabavini mani ida vahoariha a'onira vanajahariharivini hija. 
Avajahariharikaraho'ini kaba'i, khai avani'a'iki ida Jesus monina-ra 
avakapoarivini. Ma'onahai Jahaki vani avava'ini-ra khai ni'aja. 

7Vahoariha avakadimahi jahaki-ra vanokivini vani va'oaniaroa 
jaboni vanofiki ida mahi jahaki a'onifori vihira kaimoni. Nini vani 
Jesus kaija'ari Macedônia kaaraboni, Acaia kaaraboni hikia avigaja 
ida mahi jahaki. 8Avavikha'ihi ida akadika'da'di Cristo varani hina 
Macedônia kaaraboni, Acaia kaaraboni hikia. Vaibavi ipohikia 
ija'ari vaabono vakani'akhamavini: 

—Tessalênica sidaji kaija'arini vaipohiki vaabono gahinai 
vanihavini Deus kania. 

Varani avihini-ra aviga'avini, harivani ni-vara avani'ajanaki 
vakadiania. 

9Avamonini-ra vakamithaki vania vara vavani'aja ida 
avakadiania ariadahana niha ninini haria avagathanijahakivini. 
Vakadivarani hiki ida avakadideus amovana-ra 
avakava'ipahini'avini, avagathanira kaimoni ada Deus ka'oa hokiki, 
bada avani'aja kaimoni jaboni ida badani jahaki Deua binofiki. 
10Vara vavani'ahi ida jaboni Jesus nama joirarina-ra avanokhavini. 
Deus kaisai ada Jesus. Abini'ina naothinia, Deua bianahoki'iki 
ada. Jesus vani haria akava'ijoaja Ibavi Jaharika'oakia aokharia 
kaimoni, agathaniria kaimoni ida akadihojai asohiriki abosini. 


Tessalônica sidajia Paulo adahana kari 


1Arigamina, avariga'iki ida jahani ariadahana avakadiania. 

Ni-vara a'onira ani'a'imariniki, avakamithajahakiki ida Jesus 
monina. 2Avarigaki jaboni ida avakadisidajia akaikahina viahania, 
Filipos sidaji kaija'arini haria vanajaharihari'avini, varani jaharikia 

haria vakanavaraniha'iki jaboni adani. Avakadisidaji kaija'arini 
jaboni haria vanajahariharivini-ra vanofiki. Deus haria kakodiavini 
mani hida va'ora afiniravini hija, oniani ida a'onira anava'isohivini 
hija Deus monina jahakia. 

3Ka'oa hiki ida varani a'onira akanamonivini hi'iki. Ni- 
anahoarihaki ida Deus athi sohijanaria kaimoni. Ni-anofi'iki ida 
avava'ini-ra aosavini. Ni-a'onira akorijanahaki. 4Vara avani'aki 
ida varani Deua binofiki avakadiania. Deus akadimahi sohini-ra 
kahivini mani ida haria honariavini hija: 

—0Onofiki ida Jesus monina jahaki-ra aavarananamithaonivini, 
vahoariha avigaja kaimoni — Deus haria ni'a'iki hari. 

Ni-ovamakhaniki ida ija'ari akadivarani-ra vavajahavini 
vavajaharavini. Anofiki ida varani Deus va'i-ra khai ani'avini. Deus 
vania bikaijo'aja ida akadiva'ibodivarani jahani jaharini. 

5Avarigaki ida vara a'onira ani'avini, avava'ini-ra avajahavini 
hirihi ida akadivarani. Ka'oa oamani hida akadivarani. 
Avakadijiniro-ra agathanivini kaimoni hirihi hida a'onira vara 
ani'avini hija. Deus vania biogaja ida akadivarani asohiki. 

6Ni-anako'diki ida ija'ari ajahana-ra kahiki. Ni-anofiki jaboni ida 
ajahana-ra avakahivini. 7 Cristo haria karonavini hiki monina jahakia 
a'onira ananamithaja kaimoni. Akadibadani abosini-ra anofija vaha; a'onira 
akanikhariamanihi vaha. Ni-anofiki ida avakadijiniro. Gamo kidisai-ra 
akadava'avini kaba'i, ni-kidisaia binaabosiki ida akadava'ani hini. Gamo 
kidisai-ra akadava'aki fori arihiki hari, arihojana oadani avakadiania. 

8A'onira anakaidivavini mani ida Deus monina jahakia a'onira 
ananamithavini hija. A'onira ananamithavini abosinia vahoariha 
haria vanaabinija vaha, ni-avamakhaniki ida ariabono ava'ahavini 
ariabinina avakadimoni. Nimania ida a'onira anakaidivavini. 

9Arigamina, avakava'ihoki'iki ida akadibadani karaho 
avakadiania. Deus monina jahakia a'onira ananamithavini oadani, 
badani hoariha akabadaniki hari jaboni ariabono akaijahitaja 
kaimoni. Mahi oadani, joma jararini bada akhaniki hari. Ni-anofiki 
ida haria avakaijahitavini 'baia anaabosiravini kaba'i. 

10 Avakadiania arihojana kari, a'onivani Jesus ipohina a'oni, 
avanoki'iki ida akadihojai asohiki, jahaki. Deus jabonia binokiki 
ida. Ni-nahina asohiriki-ra avanoki'iki akadiania. 

11 Avarigaki ida a'onira vara ani'avini afohanana makhira kidisai- 
ra vara ni'aki fori arihina. 12A'onira anava'isohibakhiavini: Bada 

vani'ahaha'oadaha bana ida Deua binofiki. Deus a'onira kaboa'ivini 
hiki ka'da'di avihija kaimoni kidiania, oniani ida Deus jahana, 
vagana, danona hiki-ra avagathanivini hija bana kidiania. 

13Deus monina a'onira ananamithahi, avakamitha'ihi, 
avanaaba'ihi. Avarigaki ida ija'ari athini hirini ida akadivarani. 
Deus athi hini avarigavini mani ida avakapoarijahakivini hija, 
oniani ida Deu-ra ani'abakhiavini hija: 

—Jahaki ida va'ora ikajoamoravini, iathini-ra vakajari'darara 
kaimoni — akhaniki hari. Deua bada bini'ahaha'oadahaki ida 
kidibadani ija'ari vajari'dariki vava'i bodinia. 

14Arigamina, avakadiarabo kaija'arini a'onira vanajahariharivini 
vani fori hija ida Judéia kaaraboni kaija'arini va'ora 
vanajahariharibakhiavini adani Jesus Cristo kaija'ari Judéia 
kaarabonia vahojaki. Avakadiania namitha'iki ida Jesus Cristo 
kaija'ari vakadiania Judéia kaarabonia namitha'imidiaki. 15 Judeus 
kaija'ari vania vanaabini'ara ada akadika'da'di Jesus. 'Bo'dakari 
judeus kaija'ari avikhananavaki jaboni va'ora vanaabini'aha adani 
Deus athi namoniva abono kohana afohanana. 

Harimaina, judeus kaija'ari haria vanajaharihari'iki hari 
jaboni. Ni-vakadibadani Deua bivajahapa'itxiki. Ija'ari- 
ra vakaihamahihaha'oadahaki adani judeus kaija'ari. 

16 Ni-vanofipa'itxiki jaboni ida vakadija'ari vihiriki Jesus varani 
hina-ra vakamithavini. Vanofirihi ida vakadija'ari vihiriki-ra va'ora 
ananamithavini Deus ija'ari-ra akava'ijoavini varani hinia, oniani 
ida vara akhanina-ra vanadabavini hija. 

Vakhanina vani judeus kaija'aria vanahihavija ida hojai 
asohiriki 'bo'dakari vanakama'da'iki. Oniania kama'da'ia ida Deus 
va'ora kaihamahivini, bikarona'avini ida hojai asohiriki abosini 
vakadiania. 


Pauloa binofiki ida okha'ianana Tessalônica sidajia 


17 Arigamina, harivani napaja arihojana oadani a'onira 
akava'ibodikarahoki hari. Ariabono hojaki, akadiva'ibodivarani 
adahaki avakadiania. Mahi ipohiriki arihojarina kaba'i 
avakadiania, a'onira akava'ibodivaraniha'oadahaki hari. 
Akaijo'a'ianaki ida avakadiania ariadaha'ianana. 18 Anofiki ida 
a'onira anoki'ianavini. Hovani, Paulo, okaijo'abakhia'iki ida ojoina 
avakadiania. Jaharia ni-biva'ahaki ida ajoina, binadabamanihi. 

19Kodivarani hiki ida a'onira onakaidivavini arafiani. 
Akadika'da'di Jesus viaha ajoronihahavina joina kamahini khai 
akhaniki hari bana. Jesus kania vara a'onira avani'aki bana a'oni: 

—Jesus, hihadani ija'ari iviahania vajoroniki imonini jahakia 
va'ora akanamonibakhia'iki hadani. Vakamitha'iki ida imonini, ira 
vanofijahakiki hadani. Iathini-ra vanaabahaha'oadahavini jaboni, oniani 
hida iviahania khai haria ni'aja — Jesu-ra ani'aki bana hari. Anokhaki 
bana ida akadibadani avakadiania khai akhaniki hari Jesus kania. 

20 Harivani, khai ani'akarahoki ida Jesu-ra avanofijahakivini. 
Vahoariha vanokiki bana ida avakadimahi Jesua binajahavini, 
oniani ida akadibadani avakadiania jahani-ra vakahivini hija bana. 

1Hari. Ni-akaabokajanaki ida avamonini-ra anokhajanavini. 
Aonira akava'ibodivaranikarahovini mani ida arigamina 
Timóteo-ra akaronavini hi'ia avakadiania. 

2Harivani arihojaroni'iki Atenas sidajia. Cristo monina jahaki- 
ra anamonivini vani haria kakodiabakhiaha ada Timóteo. Deus 
kahonai abono ada. Avakadiania akaronavini viahania ani'aha: 

—Timóteo, Jesu-ra vakajari'dariki-ra va'ora kakodia bana mahija 
Jesus athi-ra vanaabavini-ra khai vani'avini. Jesu-ra vanofivini 
mani ida vahoariha va'ora vanajahariharibakhiavini hija. 
3Ni-anofiki ida vajahariharina vani Jesu-ra vakava'ipahinivini — 
Timóteo-ra ani'a'iki hari. A'onivani avarigaki ida vahoariha haria 
vanajaharihari'avini Deua binofivini. 

4Avakadiania arihojana kari a'onira anava'isohijoravini hi'iki ida 
avava'ini rogo inini. Ka'oa hiki ida a'onira anava'isohijoravini hi'iki, 
namitha'iki ida avakadiania. 

5Hari. Oniaroa, ni-okaabokajanaki ida avamonini-ra onokhavini, 
oniani ida avakadiania Timóteo okhana-ra akaronavini hija, aogaja 
kaimoni ida avajahariharini kaba'i, asia Jesu-ra avanofivini. Ova'i 
bodinia vara onina: 

—Jahari va'ora kaboroborovini kaba'i, asia Jesus athi-ra 
vanaabaki adani. Okajari'daki ida Jesus kaija'ari vihina-ra 
vakava'ipahini'avini — oabono oni'aki ho. 

6 Hari. Avakadisidajia okha'aha ada Timoteo. A'onira 
navanavanaha'avini naothinia joiki ada akadiania. Bivikha'ihi ida 
varani avihini jahaki. Haria ni'aha: 

—Ni-Jesu-ra vakava'ipahiniki adani Jesus kaija'ari Tessalônica 
sidajia vahojaki. Vanofi'oamanira ada. Haria vakava'ibodibakhiaki 

adani. Haria vanakaidivavini. Vanofiki ida haria vanoki'ianavini, 
va'ora anoki'ianavini vani fori vihina — Timóteo haria ni'a'ihi. 

7 Arigamina, nahina jahariki namitha'ini kaba'i akadiania, 
ajaharihariki hari jaboni, varani avihini khai haria ni'a'iki hari. 
Jesu-ra avanofivini monini khai haria nia'iki hari. 

8Jesu-ra avanakaidivavini vani jahaki bana ida akadimahi. 
9Deu-ra ani'abakhia'iki hari: 

—l|vani ijahaki i. Va'ora iakadava'ajahaki'iki adani kadaija'ari 
Tessalônica sidajia vahojaki, oniani ida khai haria ni'aja — Deu-ra 
ani'a'iki hari. 

10Mahi, joma hiki Deu-ra akanikhariadanokiki hari, biva'ahaja 
kaimoni ida a'onira anavanavanahavini. Anofiki ida nahina 
avarigarikia a'onira aka'ojomo'i'ianavini, hihavija kaimoni. 

11 Va'ora ani'aha adani Deus akadiabi'i, Jesus akadika'da'di 
khama: 

—Haria vaakodia bana mahija Tessalônica sidajia akaikahivini. 
12Kadaija'ari-ra va'ora bana vaakodia mahija vaabono 
vakanakaidivakhamajahakivini a'ba'divini. Va'ora vaakodia bana 
mahija vahoariha jaboni-ra va'ora vanakaidivavini a'ba'divini. 
A'onira anakaidivakarahovini vani fori hija ida vahoariha-ra 
va'ora avanakaidivavini-ra anofivini. — Nimania ida Deu-ra vara 
ani'abakhiavini hi'iki avakadimoni. 

13 Avakhanini vani Deua binadanoja ida avava'ini bodini vara 
nini Jesu-ra avanakaidivaja kaimoni. Joiki bana ada akadika'da'di 
Jesus, kidija'ari hahavi nama vahojaki khama. Joina kamahini 
Deus viaha arihojaki hari. Anofiki ida Deus a'onira ni'avini bana: 

—Kodihojai jahaka'oakia avakahojaiki a'oni. Ni-nahina jahariki- 
ra onokiki avava'ini bodinia. Sohika'oaki ida avakadimahi. 


Ija'ari kamahi Deua bivajahaki varani hini 


1 Arigamina, a'onira aka'ojomo'ivini hiki ida badani, varani 
hiki Deu-ra khai ni'aki, oniani ida ariathi-ra avanaabavini 
hija. Akadika'da'di Jesua binofiki ida a'onira anava'isohivini badani 
jahaki, varani jahaki-ra avaranaipohiha'oadahaja kaimoni. 
2 Akadika'da'di Jesus haria honariavini hi'iki ida ojomo'ihi athini 
a'onira aka'ojomo'ivini. Avarigaki ida ojomo'ihi athini. 
3Nimania ida hojai Deua binofikia avakahojaini. Binofiki ida 
avaabononi gahinai avanihaka'oavini kidiania afoha'oadaha. Ni- 

Deua bivajahapa'itxiki ida makhira kidigamo hiriki khama vaabono 
vakaviomakhamavini. 4Deua binofiki ida makhira kidigamo-ra 
nakaidivajahakivini-ra ogavini. Binofiki ida jaboni kidigamo-ra 
vava'ihavini. 

5Hari'a Deu-ra avigariki fori vihi, hiva'oania vakava'inofinofiki 
ida hojai kaipahivahaki, vakadigamo-ra vavi'omaka'oavini 
kaba'i. Ni-vakadigamo-ra vanakaidivaki. 6Hari'a vakanabadaniha 
ida iigamini kagamo, kidinahina hiki. Vanakaidiva bana ida 
kidinahina, kidigamo hiki. Kidiania ida. 

A'onira anava'isohi'ianavini hiki hida ariathi, avarigaja kaimoni. 
Akadika'da'dia binaima'banaki ida bana ija'ari akadikaabanahi-ra 
naabariki. 7Deus haria nagathogathovini hiki kidiania ariabono 
gahinai anihaka'oaja kaimoni. Deua binofiki ida makhira kidigamo 
ka'oa-ra vahojavini. Ni-binofipa'itxiki ida kidigamo hiriki-ra 
kanabadanihavini badani kaipahivahakia. 

8Deus athi mani hida a'onira akaabanivini hija. Ija'ari hana hini 
vahabini ariathi-ra kajonihi; Deus athi oamani ida bikajonija. Deus 
vania bikaronara ada Ma'onahai Jahaki avakadiania. 

9Hari. Deus vani a'onira ka'ojomo'ivini hija ida avaabononi 
avakanakaidivakhamajahakivini. Avarigaki ida va'ora 
avanakaidivavini adani avaigamini Jesus kaniaja. Ni-vara a'onira 
ani'ajanavini hiki ida avaigamini-ra avanofijahakivini kavaranihi. 
Avariga'iki ida. 

10 Va'ora avanakaidivajahakiki adani Jesus Cristo kaija'ari 
Macedônia kaarabonia vahojaki. Onofiki ida avaigamini-ra 
avanofivini avijavani. 11 Vanofi bana ida vahoariha khama 
avaabononi avakanajahamisikhamavini. Onofiki ida ija'ari 
kidibadani ka'oa vania kabadanini, kidibadani abania va'ora 
kaijahitara kaimoni adani kidigamo, kidisai vihiki. Nimania ida 
a'onira anava'isohivini hi'iki. 

12 Avakhanini vani Jesu-ra avigariki avakadihojai-ra vanokihi; 
a'onira vavava'ihaha. Bada avakhanihananahi; ni-nahina-ra 
avakainamoki; ni-hoariha kanahina-ra avakanikhariabakhiaki. 


Ija'ari kohana varani hini 


13 Arigamina, anofiki ida ija'ari kohana kavaranihi-ra 
avarigajahakivini. Abinini naothinia ida ija'ari Jesu-ra ogariki, 
ni-nahina jahaki-ra nokhaki, oniani ida abinini kamahini kidija'ari 

vava'i mokara ni'akarahoni hija. Hari'a va'oaniaro fori vihi. Ni- 
anofiki ida Jesus kaija'ari abinini kamahini avava'ini-ra mokara 
ni'akarahovini asaraha'oadahani. 

14Aogaki ida Jesus abini'ina naothinia ahoki'ina. Aogaki jaboni 
ida Jesus joina kamahini Deus va'ora karonaki jaboni bana adani 
ija'ari kohana avahoki'ina kidiania, hiva'oani vaabinirina oadani 
hidiaja Jesu-ra vavakaijokaki. 

15 Akadika'da'di ka'ojomo'ihi kavaranihi hida a'onira 
anava'isohivini hija bana. Akadika'da'di joina kamahini, harivani 
arihokina oadani ni-aokhananavaki, Jesus kaija'ari vaabini'iki 
vaviaha. Aokhana kamahini arihihaviki hari. 

16Deus kania hojana joirariki bana ada akadika'da'di Jesus 
Cristo. Kamithavahaki ida kidibodi'barai. Bodi'barai naothinia 
kamithavahaki bana ida Deus ibavi kaija'arini vakadika'da'di 
athi. Athii naothinia kamithavahaki ida Deus katrombeta 
rabojahavahaki ithoni. Nimania bana ida akadika'da'di Jesus joina 
kamahini. 

Hari. Oniaroa vahoki'imidiamaniha adani Cristo kaija'ari 
kohana, hi'adani vaabinirina oadani Cristo-ra vavakaijoka'iki 
adani. Deus va'ora gathaniki bana adani kidiania. 

17 Harivani, arihokina vani Deus haria gathanija bana 
jaboni. Bahi vaforiki hararana vania aokasija bana, 
ajoronijabanaja kaimoni nama jararinia. Jesus khama ariabono 
aakaragararikhamaki bana hari. Naothinia arihojaha'oadahaki hari 
Jesus kania. 

18Nimania ida ija'ari kohana vahokina varani hini. Oniani 
hida Jesus joina kamahini kavaranihia khai avaabononi 
avakani'akhamavini hija. 


Jesus joina kavaranihi hida 


1Arigamina, joiki bana ada Jesus. Avarigaki ida joina 
kavaranihi. Ni-nahina biogaki ida mahi hana hini joina. 

2 Avarigaki ida bo'di abono khana vani fori hija ida Jesus khana 
kamahini. Bo'di abono ija'ari va'ini-ra kadihivini vani fori hija 
bana ida Jesus joina vava'i kadihini hini. Nimania ida akadika'da'di 
khajorakina. 

3Ija'ari vaabono vakani'akhamaki bana: 

—Ni-makhaniki hida akadimahi. Ni-nahina haria napohimajaki. 

Vara vakhanina kaba'i, jorakia vapohimajaki bana adani. Hari. 
Gamo kajahavidokia ni-bikaabokaki ida abononi akava'ijoavini, 
bikamitharia kaimoni ida imani 'banani. Onivani fori hija bana 
ida namithaki Jesu-ra avigariki vakadiania. Ni-vakaabokaki bana 
ida vaabono avakava'ijoavini, vakamitharia kaimoni ida vaimana 
'banani. 

4Hari. Ija'ari bakibakinia hojani vani fori hija ida ija'ari Jesu- 
ra kajaridaki hojani. A'onivani arigamina, ni-bakibakini kania 
avahojajanaki fori avihirihi. Akadika'da'di khana kamahini ni-ava'i- 
ra kadi hirihi. Bodi abono ija'ari va'ini-ra kadi hivini fori avihirihi. 

5A'onivani mahi vagania avahojaki fori avihi'iki a'oni. Ni-joma 
bakibakini fori hikia avahojajanaki. 6Bakibakinia vahojaki fori 
vihiki adani Jesu-ra vanofiriki, vavadiki fori vihiki jaboni adani, 
ni-Jesus joina-ra vanokhaki. Hari'a avadiki fori arihiva va'oaniaro 
fori arihiria kaimoni. Anokimaniva ava'i ogairini, Jesus joina-ra 
anokhavini. 

7 Joma vania vavadira adani ija'ari. Joma vania vakahanora adani. 
8Harivani mahi vagania arihojaki fori arihiki hari. Ni-kahanoki 
kamahi fori hirihi hida akadimahi. Jesus joina-ra akava'igairiva. 

Hari. Haria okavarajomivini hiki ada sorara makari 'dakhaki-ra 
kaimahaki, hoariha kasa'aia bianakhararara kaimoni. Ariabono 
akanakaidivakhamahi, Jesu-ra avakaijokajahakihi, oniani ida sorara 
makho'ini ka'oa kakamakarini-ra kaimahaki fori haria nihaja. Hari. 
Anokhahaha'oadahahi ida Jesus haria akava'ijoavini, oniani ida 
sorara sapiva ka'dakhaki-ra kaka'da'dihaki fori haria nihaja. 

9Deus haria nagathogatho'iki hari, akadika'da'di Jesus Cristo 
haria akava'ijoaja kaimoni. Akadihojai jahariki abosini-ra 
agathanivini kaimoni hirihi hida Deus haria nagathogathovini hija. 

10 Abini'iki ada Cristo akadimoni hina, arihojajabanaja kaimoni 
kidiania. Joina kamahini ni-makhaniki ida asia arihokina, ni- 
makhaniki ida ariabini'ina. Aokhahahaviki bana hari Jesus kania. 

11 Avaabononi khai vakani'akhamavinihi hida Jesus varani hina. 
Avaabononi vaakodiakhama bana jaboni. Nimania ida avahojani, 
asia avavahojaki kaimoni. 


Paulo athi anokhomini hida 


12 Arigamina, a'onira akanikhariavini hiki va'ora avavava'ihavini 
adani a'onira vaka'ojomo'iki. Deus va'ora nagathogatho'iki 

adani a'onira vanava'isohira kaimoni. 13Deus kabadania 
vakabadaniki adani, oniani ida va'ora avanakaidivavini, va'ora 
avavava'ihavini onofivini hija. Onofiki ida jaboni avaabononi 
avakanajahamisikhamavini. 

14A'onira anava'isohivini bana: Va'ora vanava'isohi bana adani 
vakajoniahaki mahija bada vakhanina vaabono vakaijahitavini. 
Varani jahakia vara va'ora vani'a va'oani Jesus kaija'ari vava'i 
khai niriki mahija khai vakhanivini. Va'ora vakajoamora va'oani 
Jesus kania avajahamisijahakiriki mahija avajahamisi'ianana-ra 
vanofivini. Va'ora avakaihamahijorakiravini vani ija'ari hahavi-ra 
va'ora vanokha bana. 

15Hari'a avaabononi vana'da'diabosi hoariha kahojai 
asohirikia. Avaabononi vanadano afoha'oadaha bana avaabononi 
avakakakodiakhamavini. Ija'ari hoariha-ra vaakodiajahaki'a jaboni. 

16Khai vakhaniha'oadaha bana. 17 Deu-ra vara vani'ahaha'oadaha 
bana. 18Nahina jahaki jahariki namithani kaba'i avakadiania Deu- 
ra khai vaniahaha'oadaha bana. Jesus kania avarakaramisini mani 
ida hojai nikia avakahojaini Deua binofivini hija. 

19Ma'onahai Jahaki avava'ini-ra nahonariahihivini vani 
vanaaba ida a'onira honariavini hiki, hari'a vakajoni ida binofiki 
avakadiania. 

20Hari'a vakajoni bana ida Deus athi namoniva abono athi. 
21 Vakava'ibodivarani'imidia bana ida athi Deus athi hini, Deus athi 
hirini. Deus athi hini avarigahi; vanaaba'a bana. 22Vakaimajahari 
bana ida hojai jahariki, asohiriki. 

23Deus haria no'avini va'i jahajahania. Okanikhariaki ida 
a'onira kajoamoravini avaabononi gahinai avanihaka'oaja kaimoni 
kidiania. Onofiki ida Deus avama'onahani, avakadiva'ibodivarani, 
avaabononi hiki-ra akadava'ahaha'oadahavini, sohika'oaja kaimoni 
ida avakadimahi. Onofiki ida akadika'da'di Jesus Cristo joina 
kamahini asia avakadimahi sohika'oani-ra kahivini. 

24Deus a'onira nagathogatho'iki a'oni. A'onira 
akadava'ajahakivini-ra kahiha, a'onira akadava'ajahakimani'aha. 

25Arigamina, Deu-ra vara vani'a akadimoni jaboni. 

26 Avaigamini-ra avaka'ivanitihi, avaabononi 
vakanakaidivakhamajahakivini-ra vananokia bana. 

27 Onofiki hida oathi kapapirani jirini-ra vara avani'avini, 
avaigamini hahavia mitha vani'aja kaimoni. Akadika'da'dia 

bihonariaki jaboni ida vara avavani'avini vahoariha mitha vani'aja 
kaimoni. 

280nofiki ida akadika'da'di Jesus Cristo a'onira 
kajoamoraha'oadahavini. Hari ida vani oamani Paulo athi jiri'iki 
anokhomi'ini. 


O Novo Testamento na Paumari do Brasil, 2da ed. @ 2010, Liga Biblica Internacional 


2 TESSALONICENSES 


Pauloa bikarona'ianaki ida 
athi kapapirani Tessalonica 
sidaji kaija'arini vakadiania 





Paulo athi kama'dani hida 


1Hovani, Paulo, okaronaki hida oathi kapapirani avakadimoni 
Tessalônica sidajia avahojaki. Silas, Timóteo khama kodiania 
vahojaki hadani. Deus, Jesus Cristo khama vakadija'ari a'oni, 
avakadimoni hida papira athini onajiriki. Akadiabi'i ada Deus. 
Akadika'da'di ada Jesus Cristo. Jesus kaniaja arigamina a'oni. 
2 Anofiki ida Deus akadiabi', Jesus Cristo khama a'onira 
vakajoamoraha'oadahavini, a'onira vano'avini jaboni va'i jahajahania. 


Ija'ari kahojai abosini kamahini varani hini hida 


3Arigamina, avava'ini bodini oavania avijavaja ida Deu- 
ra avavakaijokavini, avijavaki jaboni ida avaabononi 
avakanakaidivakhamavini. Nimania ida Deus a'onira 
kajoamorajahakivini afoha'oadaha, oniani ida Deu-ra 
ani'abakhiavini-ra najahaja: 

—Deus, avajahaki ida arigamina Tessalônica sidajia vahojaki-ra 
va'ora ikajoamorajahakivini — akhanibakhiaki hari. 

4Sidaji hoariha a'aadahaonina vara va'ora ani'abakhiaki adani 
Jesus kaija'ari vahoariha. Va'ora ani'aha: 

—Avajahaki ida Tessalônica sidaji kaija'arini Jesu-ra 
vanofijahakivini. Vahoariha va'ora vanaima'banavini kaba'i, 

ni-vakava'ipahinipa'itxiki ida Jesus khana-ra vanokhavini. 
Vajahariharina kaba'i, Jesu-ra vavakaijokaki adani. Varani avihini- 
ra aanamonionivini sidaji hoariha kaija'arini vakadiania. 

5A'onira vanajahariharivini hiki Jesus kaija'ari avihini. Deua 
biogaki ida avajahariharini kaba'i Jesu-ra avakava'ipahiniravini, 
oniani ida a'onira ni'avini hija bana: 

—A'onivani kodija'ari Tessalônica sidajia avahojaki. Ni- 
avakajoniki ida avaimani 'banani kodimoni, oniani ida oibavi 
jahakia a'onira arakhaja bana, kodiania avahojaha'oadahaki a'oni, 
avakadika'da'di china — a'onira ni'aki bana ada Deus. 

6Deua binasohiki bana ida vahoariha a'onira vanajahariharivini. 
Ija'ari kahojai abosini kamahini Deus va'ora naima'banaki bana 
adani a'onira vanajaharihari'iki. 7Deus a'onira anaima'banariki 
bana a'oni, haria anaima'banariki jaboni bana ada Deus, 
akamithajanaria kaimoni ida aimana 'banani. 

Ija'ari kahojai abosini kamahini nama nokiaki bana ada 
akadika'da'di Jesus joina. Jesu-ra vavaipohihaki bana adani ibavi 
kaija'arini vaipohiki vadanoki. 8Vakadiania kanokiaki jaboni ida 
siho kakhororoki kakaraho. Jesu-ra rakhaki va'ora naima'banara 
kaimoni adani Deu-ra avigariki, va'ora naima'banaki jaboni adani 
Jesus varani hina jahaki-ra vakajoniki. 

9Mahi ihimiriki vakamithahaha'oadahaki ida vakadihojai 
asohiriki abosini, vapohimajaha'oadahana Ibavi Jaharika'oakia. 
Ni-nahina jahaki hojajanaki vakadimoni. Ni-Deus kania avikhaki. 
Ni-vanokiki bana ida Deus jahana, vagana, danona hiki. 10 Jesus 
joina kamahini va'ora naima'banaki adani kidija'ari vihiriki. 

Harivani kidija'ari arihiki, anokiki bana ida akadika'da'di vagana, 
jahana, danona. Akava'ibodivaranikarahoki ida jahana. Jesu-ra 
vani'aki bana adani kidija'ari hahavi: 

—l|vani Jesus, akadika'da'di jahaki oamani i. Ni-hoariha danoki 
ifori hiki hojaki — vakhaniki adani Jesu-ra vavakaijoka'iki. 
Avakajari'darihi ida Jesus monina a'onira ananamithavini hi'iki, 
oniani ida Jesus kaija'ari vahararana a'onira nahojaja jaboni bana. 

11 Oniani ida akadiDeu-ra vara ani'abakhiavini hija avakadimoni: 

—Deus, ivani va'ora inagathogatho'iki adani kadaija'ari 
Tessalônica sidajia vahojaki, vakadimahi ianaja'dija kaimoni. 
Va'ora kakodia bana mahija badani ivajahakia vakabadanivini. Ira 
vakajaridaravini mani ida kadabadani jahaki-ra vanofivini hija. 

Va'ora no'a bana idanonia mahija badani jahaki-ra vanofivini-ra 
vakaabokavini, vana'diahija kaimoni ida badani inofiki. — 
Nimania hida varani Deu-ra akanikhariabakhiavini avakadimoni. 

12Deus, Jesus Cristo khama a'onira vakajoamorajahakivini mani 
ida Jesus jahana-ra khai avani'avini hija bana. Vara avavani'aki 
bana ida Jesus danona, jahana hiki. Jesus khai a'onira ni'aki jaboni 
bana a'oni. A'onira nofijahakivini mani ida varani jahakia a'onira 
nj'avini hija bana. 


Makhira jaharika'oaki varani hina hida 


1Vara a'onira oni'avini hiki bana ida akadika'da'di joina 
kamahini. Joiki ada Jesus Cristo, aajoronisiki bana hari 
kidiania arihojaja kaimoni. 

2 Avakamitha'iki ida varani asohiriki vahabini. Vakhanihaki 
adani ija'ari: 

—Ada joi'aha Jesus. 

A'onira vakorijanahaki adani ija'ari. Vakajari'da bana ida 
vakadivarani. Jesus joina-ra avakava'ibodivaranivini, hari'a a'onira 
ka'barava hida ija'ari vakadivarani, hari'a avakava'isokoni. Ni- 
joiriha kaho ada Jesus. 

Ni-aogaki ida ija'ari hana hini Jesus joi'ina-ra kahivini 
korijanahia. Deus athi namoniva abono kavarani hirihi ida. 

Nirihi ida ariathi papira anajiri'iki. Akadivarani avavanihamania 
koda ida? Akadivarani hirihi ida. 3Vakajari'da bana ida 
vakadikorijanahi. 

Vara avani'aki bana ida namithaki kaimoni Jesus joina kamahini 
viahania. Vajoroniki bana adani ija'ari Deu-ra vanofipa'itxiriki. 
Deu-ra vakaathirimaniha hahavi binofikia. Oniaroa jaboni abono- 
ra nanokiaki bana ada makhira jaharika'oaki. 'Bo'dakari Deus 
abono-ra ni'aha: 

—Okaronaki bana ada makhira jaharika'oaki Ibavi 
Jaharika'oakia okhara kaimoni — niha ada Deus. 

4Kaikahiki bana ada makhira jaharika'oaki. Ni-va'ora 
va'ahaki adani ija'ari vakadideu-ra vakanamasivivini afojana. 
Ovari, Deus hina-ra nofivini mani ida bana Deus ka'oa hina-ra 
vakanamasivivini-ra va'aharavini hija. Biakabaiki ida deus hahavi 
ija'aria vakanamasiviki. Ovari ija'ari hahavi-ra va'ora ni'aki bana 
ada: 

—Hovani ohoarana Deus ho — va'ora ni'aha ada makhira 
jaharika'oaki, Deus hirina kaba'i. 

Okhajakosiki bana ada makhira judeus kaija'ari Deu-ra khai 
vani'avini kagorania Jerusaléa hojaki. Okhajakosiha, vithi'aha, 
va'ora korijanahaki bana adani vajoroniki: 

—Hovani Deus ho. Ni-hojaki ada Deus hoariha — korijanahia 
va'ora ni'aki bana adani. 

5Hari. Tessalônica sidajia ohojana kari makhira jaharika'oaki 
varani hina a'onira vara oni'a'iki ho. Avakava'ihokiria ida 
kodivarani? 

6Hojaki ida nahina makhira jaharika'oaki kabadani-ra 
nadaba'iki. Hojani oadani ni-abono-ra nanokiaki kaho ada 
makhira. Avarigaki ida nahina hini kidibadani nadabani hiki. Deua 
bikanamahiki ida mahi makhira jaharika'oaki nokiana kamahini. 

7Nokiarini kaba'i ida kidibadani jaharika'oani arafiaki, 
kama'da'iki ida. Kidibadani nadabani hiki akara'oni kamahini vani 
abono-ra nanokiara bana ada makhira jaharika'oaki. Kidibadani 
nadabani hiki akara'oni naothinia ni-ahojajanaki ida Jahari 
kabadani. 

8Makhira jaharika'oaki Jahari kabadania kabadanina oadani, 
joiki bana ada akadika'da'di Jesus. Jesua biakarafovini vani 
binaabini'ara bana ada makhira. Vaga'oamanija bana ida Jesus 
joina, oniani ida makhira jaharika'oaki kabadani-ra nihimavini hija 
bana. 

9Hari. Vara a'onira oni'a'ianavini hiki ida makhira jaharika'oaki 
kabadani abinina viahania. Ovari abono-ra nanokiavini kamahini 
bivahojaki ida Jahari danona. Bada bini'aki bana ida badani 
danoki ipohiki ija'ari-ra va'ora korijanahavini kaimoni. Ija'aria 
vakava'ibodivarani'ihi ida danona. Deus kabadani danoki 
vavanihavini mani ida makhira jaharika'oaki va'ora korijanahavini 
hija bana. 

10Bada bini'aki ida badani jaharika'oaki hahavi, va'ora 
korijanahara kaimoni adani ija'ari Deu-ra vanofiriki. Ibavi 
Jaharika'oakia va'ora arakhaki Deus athi-ra vakapoariravini. 
Vakajoniki ida Deus athi, ni-va'ora akava'ijoavini vanofi'iki, oniani 
ida Deus kani-ra varagarivini hija bana. 

11 Oniaroa, Deua bikaronaki bana ida nahina va'ora korijanahaki 
okhani vakadiania. Athi ka'oa hiriki-ra vanofivini mani ida 

korijanahi-ra vakajari'daravini hija bana. 12Oniaroa Deus va'ora 
karonaki bana adani athi ka'oa-ra vanofiriki imai 'banani ibavinia 
avikhana, hiva'oani korijanahi-ra vavajahaki, hojai jaharika'oaki-ra 
khai vani'aki va'oani jaboni. 


Deus ija'ari-ra nagathogatho'iki kidija'ari hija kaimoni 


13 Arigamina, akadika'da'di a'onira nakaidivaki a'oni. Deu- 
ra khai ani'abakhiavini hiki a'onira nagathogatho'avini. Deus 
ija'ari-ra namonahavini viahania a'onira nagathogatho'iki a'onira 
akava'ijoara kaimoni. Binofiki ida vajaforia Ma'onahai Jahaki 
avakadimahi-ra najahavini, Deus jahana fori hija kaimoni ida 
avakadihojai jahani jaboni. Deus athi-ra avakajari'daravini mani 
ida a'onira akava'ijoavini hija. 

14Deua binofi'iki ida Jesus monina jahaki a'onira ananamithavini 
hi'iki. Binofi'iki jaboni ida akadika'da'di Jesus Cristo jahana, 
vagana, danona hiki nokia'iki akadiania. 15Vanofihaha'oadaha 
bana hida Deua binofiki avakadiania. Ka'oa hiki ida akadi'ojomo'ihi 
athini a'onira ananamitha'bo'davini hi'iki. Ka'oa hiki jaboni 
ida a'onira aka'ojomo'ivini kapapirani vada avani'abakhia'iki. 
Vakava'ihokiha'oadaha hida ariathi a'onira aka'ojomo'ivini hi'iki 
mahija avanaabavini. 

16 Akadika'da'di Jesus Cristo, Deus akadiabi'i khama haria 
vanakaidivaki hari. Ava'i rogo inini kaba'i mahi hahavi Deus 
haria kajoamoraki hari, kaaraja kaimoni ida avakaijokavini. Haria 
kakodiavini hiki jaboni ida Jesus joina-ra anokhahaha'oadahavini. 

17 Deu-ra akanikhariabakhiavini: 

—Deus, va'ora kakodia bana adani kadaija'ari Tessalônica sidajia 
vahojaki mahija vava'i jahajahavini. Va'ora kakodia mahija varani 
jahaki-ra vara vavani'avini, badani jahaki-ra bada vani'ara kaimoni 
jaboni afoha'oadaha. — Nimania ida Deu-ra akanikhariabakhiavini 
athini avakadimoni. 


Deu-ra vakanikhariavini athini hida 


1Hari. Onofiki ida Deu-ra avakhanikhariabakhiavini 

mahija haria kajoamoravini. Onofiki ida Jesus monina 
okha'okhaonijorakini ibavi hahavia. Deu-ra vakanikharia bana 
mahija ija'ari vaipohiki ariathi-ra vakapoarijahakivini, a'onifori 
vihira kaimoni. 

2Deu-ra vani'a bana: 

—Deus, ni-ija'ari hahavia vavajahaki ida iathini. Ija'ari 
vajaharika'oaki Paulo-ra vanapohimajavini-ra vanofiki. Va'ora 
akava'ijoa bana adani Paulo, ija'ari vasa'a kabodinia vamakhanirara 
kaimoni adani Paulo — Deu-ra vakanikhariabakhia bana 
akadimoni. 

3 Deua bada bini'aki ida bana athi hahavi vara haria ni'avini 
hi'iki. Deus a'onira no'aki bana a'oni danona, a'onira akadava'aki 
jaboni ada Deus, Jahari a'onira napohimajaria kaimoni. 4Ariabono 
ani'abakhiahi: 

—Deus va'ora akadava'aki adani kidija'ari Tessalônica sidajia 
vahojaki, oniani ida ariathi-ra vanaabahaha'oadahavini hija. Ni- 
vakava'ipahiniki ida bana va'ora anava'isohivini hi'iki — akhaniki 
hari. 

5Anofiki ida akadika'da'di a'onira bananivini, Deus a'onira 
nakaidivavini-ra avarigavini a'ba'dini avijavani, a'onira kakodiavini 
jaboni Cristo-ra avanokhahaha'oadahavinia. 


Ija'ari vakajoniahaki varani vihina hida 


6Arigamina, a'onira anava'isohiki hari bana akadika'da'di Jesus 
Cristo a'onira honariavini hikia. Vahojaki adani Jesus kaija'ari 
vakajoniahaki avakadiania. Hari'a va'ora vavaipohiha. Ni- 
vanaabaki ida Cristo kavaranihi a'onira aka'ojomo'i'bo'davini hi'iki. 
7Vakava'ibodivarani'a ida akadihojai mahija harifori avihi'avini, 
ni-akajoniaharihi. 

8 Avakadiania arihojana ija'ari ko'bai-ra arihahi; anaabosihi. 
Anofiki ida haria avakaijahitavini-ra anaabosivini. Mahi oadani, 
joma jararini bada akhaniki hari, agathanija kaimoni ida akadi'bai 
abosini kaimoni jiniro. Akadibadani hoariha hiki ida Deus athi 
a'onira aka'ojomo'ivini hi'iki. 

9 Asohini kaba'i ida akadibadani-ra avanaabosivini, ni- 
akanikhariaki ida avakadijiniro. Anofi'iki ida bada akhanina-ra 
avanokivini, harifori avihija kaimoni bada avakhanini. 

10 Avakadiania arihojana kari vara akhanibakhia'iki hari: 

—Hari'a 'baia va'ora vano'a bana adani badani-ra vakajoniki. 

11 Akamitha'iki ida varani avihini: 

—Tessalênica sidajia Jesus Cristo kaija'ari vahararana vahojaki 
adani ija'ari vakajoniahaki. Bada vakhanina-ra vanofipa'itxiriha 

adani. Vahojana hiki ida mahi oadani vara vakhanina, vahoariha 
vakadibadani, vakadivarani, vakadihojai hikia vakavaranina. — 
Nimania ida varani avihini akamitha'iki. 

12Vara va'ora ani'aki bana adani vakajoniahaki avakadiania 
vahojaki. Akadika'da'di Jesus Cristo a'onira honariavini: 

—Hari'a vahoariha-ra vakanavaranihajana. Bada vakhanika'oa'a 
afomaina mahija avaabononi avakaijahitavini. Nimania ida Jesua 
binofiki avakadiania. 

13 Arigamina hahavi, hari'a avakaitapia bana ida vahoariha- 
ra avakajoamoravini. 14Hojaki vahabini ida avaigamini ariathi 
kapapirani-ra kajoniki, ni-binofiki ida ariathi-ra kapoarivini. 
Hojaha o makhira ariathi-ra kapoaririki; hari'a vavaipohiha bana. 
Hari'a kidiania vahoja mahija kidihojai-ra kaipahi'avini, ariathi-ra 
naaba'ianara kaimoni jaboni. 15Kajoniahaki-ra avavaipohiharavini 
kaba'i, asia avaigamini hiki ada. Vakaabani vajaforia bana. Hari'a 
avaabononi vaakaihamahikhama kajoniahaki khama. 


Pauloa bina'diahi'iki ida athi kapapirani jirini 


16Hari. Akadika'da'di-ra vara ani'a'iki hari avakadimoni: 

—Jesus, ivani ihoarani inakama'da'ia ida va'i jahajahani ava'i 
bodinia. Va'ora kajoamora bana adani arigamina Tessalonica 
sidajia vahojaki mahija vava'i inajahajahavini. Vakadiania 
hojahaha'oadaha bana — Deu-ra vara ani'avini akhanimani'ia. 

17 Hovani Paulo ona'diahi'ia hida oathi kapapirani onajiri'iki. 
Oathi kapapirani hahavi anokhominia onajiriki hida oonina. Oathi 
kapapirani karajomini hida oonina hojaki. 

18Onofiki ida akadika'da'di Jesus Cristo a'onira 
kajoamorahahavivini afoha'oadaha. Hari ida vani oamani 
kodivarani. 

Pauloa bikaronaki ida athi 
kapapirani Timoteo kania 





Timoteo kaimoni hida Paulo athi kapapirani 


1 Timoteo, oathi hida onajirija kadaimoni. Hovani Paulo 
ho. Deus akadi'akava'ijoahi abono, Jesus Cristo khama 

hora vahonariavini hiki Jesus athi-ra oavaadahaonivinia. 
Anaviahanokhaki bana ida Jesus athi hahavi namitha'iariki 
namithani ija'ari vakadiania. 

2Timoteo, Jesus kania iabononi gahinai inihavini ira oakodia'avini 
mani ida kodisaia ira onaonivini hija. Onofiki ida Deus akadiabi'i, 
Jesus Cristo akadika'da'di khama ira vakajoamoraha'oadahavini, ira 
vanakaidivavini, ira vano'avini jaboni va'i jahajahania. 

Ojomo'ihi athini asohiriki varani hini 

3 Macedonia kaaraboni-ra oanikhahavini kari ira ohonariavini 
hiki Efeso sidajia ihojaronini. Efeso sidajia vahojaki adani makhira 
ojomo'ihi athini asohirikia vakavaraniki. Va'ora kaabani bana 
mahija vahoariha-ra va'ora vaka'ojomo'ijanaravini. 

4Va'ora kaabani bana mahija vakadija'ari avikhananavaki 
kavarani 'bo'da-ra vara vavani'ajanaravini. Ni-jahaki jaboni ida 
ija'ari kohana avikhananavaki vaonina ipohikia vakavaranina. 
Nimania ida vakadivarani, kama'da'ianaki ida ija'ari vaabono 
avakanaathidanoararikhamavini. Ni-va'ora vaakodiaki adani 
vahoariha Deua binofiki-ra avigavini vakadiania. Ija'ari Deu-ra 
vakaijokahi; biogahi ida Deua binofiki kidiania. 

5Ọnofiki ida vahoariha-ra vanofidorovini a'ba'dini, oniani ida 
kodikaabanahia va'ora onava'isohivini hija. Onofiki ida vava'i 
bodini vara nini sohini, Deu-ra vavakaijokaka'oavini jaboni, 
a'ba'dija kaimoni ida vahoariha-ra va'ora vanofidorovini. 

6Makhira ojomo'ihi athini asohirikia varagariki ida Deus 
athi. Vakadi'ojomo'ihi asohirini mani ida varani sohirikia va'ora 
kanavaranija. 7 Vanofiki ida vahoariha-ra vaka'ojomo'ivini 
Deus kava'isohihi jirikia. Ni-avigaki ida nahina nini va'ora 
vaka'ojomo'ivini athini. Vakava'ojomo'ihavini kaba'i, ni-avigaki 
nahina hini ida vara vavani'abakhiaki. Asohiki vavanihaki ida 
vakadi'ojomo'ihi. 

8 Aogaki ida jahani Deus kava'isohihi jiriki judeus kaija'ari-ra 
va'ora nava'isohi'bo'davini hi'iki. Jahaki ida akava'ihokivini nahina 
kaimoni Deus va'isohihia haria no'avini hi'iki. 

9Jahaki ida akava'ihokivini jaboni ija'ari hana vihina vakadimoni 
Deus kava'isohihi jiriki. Ija'ari hojai asohikia kahojaiki kaimoni 
hirihi ida Deus kava'isohihi jiriki. 

Ija'ari hojai asohiki-ra vakajoniki vakadimoni ida Deus 
kava'isohihi jiriki. Va'isohihi jiriki-ra vakapoaririki, Deus athi-ra 
vanaabariki jaboni vakadimoni ida Deus kava'isohihi jiriki. Ija'ari 
Deu-ra vakajoniki hojai asohirikia vakahojaiki jaboni, vakadimoni 
ida Deus kava'isohihi jiriki. Ija'ari Deu-ra vifiniriki, ija'ari Deus 
nahina hirina-ra vakahiki vakadimoni jaboni ida Deus kava'isohihi 
jiriki. Vakadina'arihavi-ra vanaabiniki, vakadimoni ida Deus 
kava'isohihi jiriki. Vakaabiniki jaboni vakadimoni ida va'isohihi 
jiriki. 

10Makhira kidigamo hiriki khama vaabono vakaviomakhamaki 
vakadimoni jaboni ida Deus kava'isohihi jiriki. Makhira badani 
kaipahivahakia vaabono vakanabadanihakhamaki, gamo badani 
kaipahivahakia vaabono vakanabadanihakhamaki vakadimoni ida 
Deus kava'isohihi jiriki. Ija'ari ija'ari hoariha-ra vabo'diaki pavakari 
vanihaki kaimoni, vakadimoni jaboni ida Deus kava'isohihi jiriki. 
Korijanahi abono vakadimoni ida va'isohihi jiriki. Vahoariha-ra 
avakanisaninahihaki korijanahia vakadimoni jaboni ida Deus 
kava'isohihi jiriki. Ija'ari Deus ka'ojomo'ihi asohiki-ra vanaabariki 
vakadimoni jaboni ida Deus kava'isohihi jiriki. 

11 Kodivarani hiki ida ojomo'ihi kavaranihi Deus ija'ari-ra 
kanamonivini hi'iki. Hora nava'isohivini hiki monina jahaki 


O Novo Testamento na Paumarí do Brasil, 2da ed. © 2010, Liga Bíblica Internacional 


839 1 Timoteo 1 


oananamithaonira kaimoni. Jahana arafiaka'oaki ada Deus. Ija'ari 
kajoamorava abono ada. 


Pauloa khai bini'a'iki ida Deua bikajoamora'avini 


12Khai oni'avini hiki ada akadika'da'di Jesus Cristo hora 
nagathogatho'avini monina jahaki oananamithaonivini. Biogaki 
ida hora honariaha, ookhahi, oniani ida hora honariavini hija. 
Khai oni'avini hiki jaboni ada Jesus oananamithaonivinia hora 
kakodiavini. 

13'Bo'dakari varani jaharikia Jesus Cristo-ra okanavaraniha'iki 
ho, kidija'ari va'ora onajaharihari'iki ho. Jesu-ra okava'ijokojo 
kokarahoha'oadaha'iki ho, kaba'i hora nofiha, monina jahaki 
oananamithaonira kaimoni. Jesus Cristo-ra okajari'davini mani 
ida kodihojai asohirini-ra oogaravini hija. Nimania ida kodihojai 
'boda, kaba'i Deus hora va'adihi. 

14Akadika'da'di hora kajoamorajahaki'iki ho. Kidiania 
oakaramisi'iki ho, oniani ida Jesu-ra ovakaijokajahakivini hija, 
onofijahakivini hija jaboni. 

15Ka'oa bana hida ojomo'ihi athini ija'aria vakajari'dariki 
kaimoni. Jahaki hida ojomo'ihi athini-ra vakapoarijahakivini. 
Nimania bana hida ojomo'ihi kavaranihi: 

“Kha'aha ada Jesus Cristo ija'ari vakadiania va'ora 
akava'ijoara kaimoni adani 
hojai asohirikia vakahojaiki, 
Ibavi Jaharika'oakia 
avikharara kaimoni.” 
Nimania hida ojomo'ihi varani hini. 

Hovani mahi 'bo'dakari kodihojai asohirini arafiaka'oaki ho. 
Kodihojai asohirikia biaradamiki ida vahoariha vakadihojai 
asohiriki. 16Kodihojai jaharini kaba'i, Jesus Cristo hora va'adi'iki 
ho. Ni-ihamahijorakiki ada Jesus. Binofiki ida ija'ari hahavia 
avigavini, kodihojai jaharini kaba'i, hora kaihamahijorakiravini. 

Jesua binofiki ida nofirina vihikia avigavini hora va'adi'avinia. 
Jesua binofiki ida va'ora va'adivini jaboni avigavini. Jesus kania 
vaabono gahinai vanihavini kamahini vagahinaha jaboni bana 
mahi jahaki anokhomirikia Deus kania. 

17 Hari. Ka'da'di ada Deus. Ni-anokhomiki bana ida Deus ija'ari- 
ra vaka'da'divini kamahini. Hahavi kama'dani viahania hojaki 

ada Deus. Hokihaha'oadahaki ada. Nokiariha ada. Hoarana ka'oa 
ada Deus, ni-hojaki ada Deus hoariha. Jahaki ida ija'ari hahavi 
Deus jahana-ra vara vavani'avini, vakadika'da'di jahaki-ra khai 
vaniahaha'oadahavini. Nimania ida Deua binofiki. 

18 Timoteo, kodisai i. Ira ohonariavini hiki kodiva'isohihia va'ora 
inava'isohijahakivini, vanaabaja kaimoni. Ikava'ihoki bana ida 
Deus athi namoniva abono kavarani ira nava'isohijoravini hi'iki 
mahi 'bo'dakari. Kidivarani khai ira ni'ava bana mahija kidivarani 
kadasa'ai fori hivini, Jahari-ra ikavasa'aivini fori hija kaimoni. 

19Ikapoarihaha'oadaha bana ida ojomo'ihi athini asohiki. 
Inaaba'a bana ida kadava'ibodivarani ira kaabanivini mahija 
badani asohiki ka'oa ikabadanivini. Vahoariha vaipohiriki vani 
adani ni-vakadiva'ibodivarani va'ora kaabanivini-ra vanaabaki, 
oniani ida Deu-ra vakava'ipahinivini hija, oniani ida Deus 
kahagihi-ra varagarivini hija. 

20Vakhanimanira adani makhira vi'bamiki Himeneu, Alexandre 
vihiki. Deu-ra vakanavaranihabakhiaki adani vi'bamiki varani 
jaharikia, oniani ida va'ora oarakhavini hi'ia Satanás sa'a 
kabodinia, avigaja kaimoni ida Deu-ra vakanavaranihavini-ra 
vakava'ipahinivini. 


Deu-ra vara ani'avini varani hini 


2 1Hari. Oniaroa, va'ora ohonaria'imidiaki adani Jesus kaija'ari, 
nahina vakainamoki-ra vakanikhariabakhiavini Deus kania. 
Deu-ra vara vani'abakhia jaboni. Deu-ra vakanikhariabakhia jaboni 

vahoariha Deus va'ora kajoamorara kaimoni. Deu-ra khai vani'a'a 
bana hi'ida a'onira no'avini hi'ikia. 

2Deu-ra vakanikharia va'ora kajoamorara kaimoni adani arabo- 
ra vavaka'da'diki, ija'ari vahonariafiahava abono vihiki, avigaja 
kaimoni ida haria vavaka'da'dijahakivini. Deus va'ora kajoamoraha; 
jahahi ida akadimahi, ni-ija'ari vaabono vakanajahariharikhamaki. 
Deus va'ora kajoamoraha; badani Deua bivajahakia akabadanina-ra 
vava'ahaha. Deu-ra avava'ihava jaboni. 

3Jahaki ida Deu-ra akanikhariabakhiavini va'ora akava'ijoara 
kaimoni adani ija'ari hahavi. Deua bivajahaki ida vara ani'avini 
kidiania. Harimiro'a Deus haria akava'ijoa'iki hari. 4Binofiki ida 
ija'ari hahavi-ra va'ora akava'ijoavini jaboni. Binofiki jaboni ida 
ija'ari hahavi Deus athi ka'oa hini-ra avigavini. 

sHojaki ada Deus hoarana ka'oa ija'ari hahavi vakadi-Deus 
kaimoni. Hojaki ada makhira hoarana ka'oa bikaabokaki ida ija'ari 
hahavi, Deus khama vaabono vakanajahamisikhamavini. Jesus 
Cristo oniki ada makhira. 

6Ovani ada abono-ra va'ahara abini'ina, ija'ari hahavi-ra va'ora 
akava'ijoara kaimoni. Deus abinina binofivini kamahini ada Jesus, 
abini'aha, ija'ari hahavi vakadimoni hina, ija'aria avigaja kaimoni 
ida Deus haria akava'ijoahahavivini-ra nofivini. 

7Deus hora karonavini hiki athi oavaadahaonivini. Ni-a'onira 
okorijanaharihi. Ka'oa oamani hida kodivarani. Judeus kaija'ari 
vihiriki vakadiania Deus hora karonavini hiki va'ora oaka'ojomo'ionira 
kaimoni, Deus athi ka'oa hini-ra vakajari'daria kaimoni. 

8 Hari. Onofiki ida ibavi hahavia makhira Deu-ra vara vani'avini. 
Hi'adani makhira badani jahaka'oakia vakabadaniki, ni-vava'i 
joko iniki, ni-vaihamahiki. Vakajari'darihi ida vakanikhariakia 
Deus va'ora no'avini. Vakhaniki adani makhira vasa'a-ra 
vakanabiinimananivini Deu-ra vara vani'avini. 

9Onofiki jaboni ida gamo makari nokiani jahaki-ra 
vakaimahavini. Ni-onofiki ida makari rioki-ra vakaimahavini, 
ija'ari va'ini-ra anaipahihiria kaimoni. Gamo abononi nabarovini 
arafiaki ni-jahaki. Ni-jahaki ida nahina kaidivani arafiaki gamoa 
bikaimahavini, bikanabidihavini, bikamorobohavini jaboni. 
Makhira-ra kaboroki fori hiki ida gamo. 

100nofiki ida gamo Deu-ra nofidoroki hojai asohikia kahojaini. 
Nimania ida gamo Deu-ra vanofidoroki vakadihojai jahaki 
varani hini. 11 Onofiki ida gamo vaka'ojomo'ihana kaba'i, mitha 
vakhanijahakina, ni-vara vakhaniki. Vakapoariva ida ojomo'ihi 
athini vahoariha va'ora vaka'ojomo'ivini hiki. 

12Jahaki ida gamo vara vakhanirina. Ni-jahaki ida gamo 
kidimakhira-ra vaka'da'divini. Ni-onofiki ida gamo makhira-ra 
nakama'davinia vakavaranina vakava'ojomo'ihavini. Ni-niki ida 
Deus athi papira hojaki. 13Deus vania binamonaha'imidia'ara ada 
Adão naothinia Eva maina-ra namonaha'aha. 14 Adão ni-korijanahi 
hi'iki. Eva vani ida Jaharia bikorijanahavini-ra kamitha'ia. Gamo 
vania binaabarija ida honari Deua bikaabanijoravini hiki. 

15Gamo Deu-ra vakaijokahi, hojai Deua bivajahakia kahojaihi, 
ija'ari-ra nofijahakihi, va'ini bodini varani jahakihi jaboni, oniani 
ida gamo 'banani kamahini Deua bikajoamoravini hija. 

Jesus kaija'ari nava'isohiva abono varani hina hida 


3 1 Ka'oa hiki bana hida varani: 
“Makhira binofihi ida Jesus kaija'ari nava'isohiva abono hina; 
badani jahaki-ra nofiha.” 

2Nimania bana hida Jesus kaija'ari nava'isohiva abono hojana 
jahaki, ija'ari vahoariha avakaraganaharia kaimoni ida nahina 
jahariki-ra namonahavini. Gamo hoarani oavani-ra vahoja'ara ada 
Jesus kaija'ari nava'isohiva abono. Jahaki ida kidiva'ibodivarani. 
Biogaki ida abono-ra nasohivini. Ni-bado nina arafiaki, ni-ihivadina 
arafiani-ra nofiki. Binofiki ida ija'ari-ra gathanijahakivini gorana. 
Biogaki ida Deus athia vahoariha-ra va'ora ka'ojomo'ijahakivini. 

3Ni-kahanoki, ni-hoariha-ra dafiaki. Ija'ari hahavi-ra nakaidivaki 
ada. Ni-kamadiaki. Ni-bikava'ibodivaraniha'oadahaki ida jiniro 
a'ba'dini-ra gathanivini. 4Biogaki ida kidigamo, kidisai vihiki-ra 
va'ora vaka'da'divini, kidisaia vavava'ihavini athi naabani vihira 
kaimoni. 5Makhira biogarihi ida kidisai-ra vaka'da'divini, ni- 
nihanikia Jesus Cristo kaija'ari-ra nava'isohivini-ra ogaki? 

6Hari'a jorakia vanagathogatho ada Jesu-ra nofija'diniki, Jesus 
kaija'ari nava'isohiva abono hina. Avanagathogathojorakiha; abono- 
ra vaboraborahaki vahabini bana ada. 'Bo'dakari Jahari abono-ra 
vaboraborahaki, oniani ida jaharikia Deua biarakhavini hija bana. 
Jesus kaija'ari nava'isohiva abono abono-ra vaboraborahaha; 
jaharikia Deua biarakhaha jaboni, Jahari-ra arakhavini vani fori 
hina. 

7 Jesus kaija'ari nava'isohiva abonoa bada bini'aki ida badani 
jahaki, vara bivani'aki ida varani jahaki jaboni, Jesu-ra vanofirikia 
jahana vakahira kaimoni. Badani jaharikia kabadanira vaha; bada 
bini'akia va'i bianaipahihimaniha vaha; Jahari katapajoa o'oiki fori 
himaniha vaha. 


Jesus kaija'ari kakodiava abono varani vihina 


8Nimania bana hida Jesus kaija'ari kakodiava abono varani 
vihina. Jahaki ida Jesus kaija'ari kakodiava abono hojai jahakia 
kahojaina. Binofika'oaki ida Jesus kaija'ari hina. Ni-kahanoki. Ni- 
bikava'ibodivaraniha'oadahaki ida jiniro a'ba'dini. 9Ni-hojaki ida 
nahina asohiriki va'i kaabanahahani kania. Bikajari'dapa'itxirihi ida 
ojomo'ihi athini Deua binanamithavini hi'iki. Ni-bianahoarihaki. 

10 Jesus kaija'ari vahoariha va'ora vakaijo'a'imidiava adani 
Jesus kaija'ari kakodiava abono kaimoni. Jahani vakaragahi ida 
vahojana, oniania va'ora vanagathogathoha. 

11 Nimania jaboni bana ida Jesus kaija'ari kakodiava abono 
kagamo hojani jahaki. Ni-hoariha-ra kanavaranihaki varani 
jaharikia. Jahaki ida kidiva'ibodivarani. Biogaki ida hoariha 
kanahina-ra akadava'avini. 

12Gamo hoarani oavani-ra vahojara ada Jesus kaija'ari kakodiava 
abono. Biogaki ida kidisai, kidigamo, gorana kaija'arini vihiki-ra 
va'ora vaka'da'divini afojahaki. 13 Jesus kaija'ari kakodiava abonoa 
bada bini'ajahakihi ida kidibadani, ija'ari vahoariha vanokihi, 
vavajahahi, vanofi'ihi jaboni ida va'ora vaka'da'divini. Ofinirina 
vani binamonidanokija jaboni ida Jesus Cristo varani hina 
bikajari'dariki. 

Ojomo'ihi athini hida 

14Timóteo, ira okajirihivini kaba'i, onofiki ida jorakia ira 
onavanavanahavini. 15Kadania okhajorakirihi vahabini bana, 
oniani ida oathi kapapirania ira onava'isohijoravini hija Jesus 
Cristo kaija'ari vahojana jahakia. Hokiki ada akadiDeus ka'oa. Deus 
kaija'ari arihiki hari, aananamithaonija kaimoni ida Deus athi 
ka'oa hini. 

16Deua binanamithavini viahania ida ojomo'ihi athini, ni-ija'aria 
aviga'iaki kaho. Ahojaki vakadiania ida hojai jahaki Deua binofiki. 
Nimania bana hida ojomo'ihi athini ahojaki Deua vara bivani'aki: 

“Makhira hina khaki ada Deus. 
Ma'onahai Jahakia 
jahaka'oana bikahiki 
ada ovari makhira. 
Deus ibavi kaija'arinia 
vanoki'aha ada 
makhira Jesus oniki. 
Ija'aria vara vavani'avini hiki ida Jesus varani hina arabo hahavi 
kaija'arinia vakamithaja 
kaimoni. 
Ija'ari vaipohikia vakajari'darihi ida varani hina. 
Ibavi jahani arafiaki kania Deua biavikasi'aha.” 
Nimania ida ojomo'ihi athini. 

Jesu-ra vakava'ipahiniki varani vihina hida 


1Ma'onahai Jahakia vara bivani'ajorahi ida mahi anokhomini 
kamahini amaakarini. Nihaha: 

—Jesus kaija'ari vahoarahanana vakava'ipahiniki bana ida 
Deus athi akajari'dariki. Vakamithaki bana ida ma'onahai jahariki 
kakorijanahi vava'i bodinia vara ni'ani hini. Vanaabaki ida 
bana korijanahi ka'ojomo'ihi Jahari kahonai abono vanokiarikia 
vara vavani'aki. Jahari kahonai abono vanokiariki vihiki adani 
ma'onahai jahariki. 

2Jesu-ra vakava'ipahiniki ma'onahai jaharikia vava'i 
binahonariahihivini vani bana vaka'ojomo'ija ida korijanahi 
ka'ojomo'ihi asohiriki. Cristo kaija'ari vihi'badaraki adani Jesu-ra 
vakava'ipahini'iki. Abiniki fori vihi'iki adani, ni-vakamithajanaki 
ida vava'i kaabanahahani. Ni-vava'i anaipahihini hiki ida 
vakadihojai kaipahivahaki. 

3—Asohirihi ida makhira gamo khama avakarana — nimania 
hida Cristo kaija'ari vihi'badaraki vakadivarani asohiriki. 

—Ni-'bai hahavi havahani jahaki — korijanahia vakhaniha. 

Hari. Deua binamonahaki ida 'bai hahavi ija'ari vajari'darikia 
vahaki kaimoni. Va'oaniaroa avigaki ida Deus athi ka'oa hini. Vi'baina 
viahania Deu-ra khai vani'avini hiva ida 'bai va'ora no'avini hiki. 

4Jahaki ida hahavi Deua binamonaha'iki. Ni-jahaki ida 
ija'ari kaaji hini bikahivini. Jahaki ida Jesus kaija'ari 'bai-ra 
vagathanivini, Deu-ra khai vani'avini. 5Deus athi ida 'bai hahavi 
havahaki kaimoni. Deu-ra khai ni'avini naothinia 'baihi ida ija'ari. 
Deua bivajahaki hida nikia kahojaiki. 


Jesus Cristo kahonai abono jahaki varani hina hida 


6Kodiva'isohihia va'ora ka'ojomo'i bana adani arigamina Jesus 
kaniaja mahija Jesus Cristo kahonai abono jahaki ihivini. Kada'bai 
fori hiva bana ida Deus ka'ojomo'ihi athini asohiki akajari'dariki. 
Deus athi-ra naabajahaki bana mahija Deu-ra inofivini avijavavini. 

7Ija'ari avikhananavaki kavarani 'bo'da vakavarani'badarana 
oadani, vakadivarani kania akara'o joraki bana. Iabono ka'ojomo'i 
bana mahija kadamahi ja'dini avijavavini. 

8Jahaki ida ija'ari abononi naadahavini, danoja kaimoni ida 
jaroni, abononi hahavi, imai fajafajaria kaimoni. Jaha'oamanija 

ida ija'ari abononi ka'ojomo'ivini Deus athi-ra naabavinia, danoja 
kaimoni ida kidimahi ja'dini, oniani ida mahi anokhomiriki-ra 
vagathanivini hija. Kidimahi jadini kama'daki hidiaja naothinia 
Deus kania bivahojahaha'oadahaki ida. 

9Ka'oa hida ojomo'ihi athini. Deua binofiki ida akajari'daravini, 
akapoarijahakivini, 10oniani ida ariabono aavadadamivini hija, 
kidibadani bada ani'ahaha'oadahavini hija. Aogaki ida Deus 
haria kakodiaha'oadahavini varani hina aananamithaonivini. 
Ija'ari akava'ijoahi abono hokiki ada Deus. Va'ora akava'ijoaki 
adani Cristo-ra vakajari'dariki, imai 'banani kania avikharara 
kaimoni. 11 Ivava'isohihijahaki bana hida varani, va'ora 
ka'ojomo'ijahakivinihi bana. 

12Timóteo, hari'a bana vahoariha iathini-ra vakaihiponiriva. 

—T'bo'da ihirihi, Timóteo, ni-anofiki ida iathini-ra anaabavini 
— vakhaniha. Va'ora nanokiahi bana adani vajari'dariki kadahojai 
jahakia. Vakamithava ida kadavarani jahaki. Vanokiva ida 
kadahojai asohiki. Vanokiva ida ija'ari-ra inakaidivavini. Vanokiva 
ida Deu-ra ivakaijokavini. Vanokiva ida hojai asohiki ka'oa-ra 
inofivini. Kadahojai jahaki-ra vanokivini mani ida hojai asohiki- 
ra vakabanafovini-ra vanofivini hija. 13Okaikahirina oadani, vara 
ivani'abakhia bana ida Deus athi kapapirani, ijaari vahoariha 
vakamithaja kaimoni. Va'ora nanamithavinihi bana ida Jesus Cristo 
varani hina, va'ora ka'ojomo'i bana jaboni. 

14'Bo'dakari Deus athi namoniva abonoa vara vavani'a'iki ida 
varani ihini, Jesus kaija'ari vanava'isohiva abono i'da'dini a'ani 
namania vasa'a-ra vakanaibavi'iki i jaboni. 

Jesus varani hina-ra iananamithaonivini ira avanahoarihavini 
hiki, oniani ida Deus ira no'avini hija kidi'ogahai danoki bada 
ini'aja kaimoni ida Deua binofiki. Hari'a bana ikava'ipahini ida 
Deus ka'ogahai danoki. 

15Bada ini'ahaha'oadaha ida badani Deus ira honariavini hiki. 
Iabono va'aha bana badani Deua binofikia mahija vahoariha Deu-ra 
inofivini avijavani-ra vanokivini. 

16Jabono akadava'ajahaki bana mahija kaborohirohi ihiravini. 
Iakava'igairi bana hida kada'ojomo'ihi athini mahija inasohivini. 
Nikia kahojaiha'oadaha. Iva'ini ogairihaha'oadahahi; iabono 
iakava'ijoahi; va'ora iakava'ijoaha jaboni adani vahoariha iathini-ra 
vakamitha'iki. 

Ija'ari kaabanahani varani hini hida 


5 1Hari'a bana athi khanakia ikaabani ada ovari miro'a 
avijavaki. Inava'isohijahaki bana. Kadabi'i-ra ikaabanivini 

vani fori iniha, ikaabanivini ada makhira ovari miro'a avijava'iki. 
Kadakajo'o-ra ikaabanivini vani fori va'ora niha adani imakhinava 
va'ora ikaabanivini. 2Kadamia-ra ikaabanivini vani fori iniha 

ida gamo oniaro miro'a avijavaki-ra ikaabanivini. Kadakajo'o- 

ra ikaabanivini vani fori va'ora niha adani ima'inavi va'ora 
ikaabanivini. Inofi bana ida hojai asohiki ka'oa vakadiania. 


Kaariha kajoamorahani varani hini hida 


3Va'ora kajoamora bana adani kaariha kidisai maakarinia 
vahojariki. Ni-nahina va'ora kajoamoraki. 4Kaariha kaisai kabadani 
ida kidiamia-ra kaijahitavini. Kaariha kahanodi kabadani jaboni 
ida kidi'arahoni-ra kaijahitavini. Jahaki ida ija'ari vakadiamia 
kaariha hiki-ra vakaijahitavini-ra avigavini. Vakhanina vani 
vanaabosija ida vagahinabakhiana hi'iki vakadina'arihavi vihiki 
va'ora no'avini hi'iki. Deua bivajahaki ida va'ora vakaijahitavini. 

sOniani ka'oa hojaki ida kaariha kidisai maakarinia vahojariki. 
Ni-hojaki ida kidija'ari kajoamorani hiki kaimoni. Kidisai vahojarina 
mani ida Deua bikajoamoravini-ra nokhavini hija. Joma, mahi hikia 
Deu-ra kanikhariabakhiavini hiki bikajoamoraja kaimoni. 

6Hari. Kaariha hoariha kahojai hiki hida hojai kaipahivahakia 
kahojaini, oniani ida hokini kaba'i abiniki fori nihani hija. 

7Timóteo, va'ora nava'isohi bana adani Jesus kaija'ari mahija 
vakadiamia, vakadi'arahoni kaariha-ra vakaijahitavini. Va'ora 
vakaijahitaha; ni-ija'ari vahoariha va'ora avanaathidanoarariki. 

SIja'ari kidina'arihavi, kidisai, igamini vihiki-ra va'ora 
kaijahitarihi; Deus athi akajari'dariki-ra kava'ipahinihi. 
Asohiri'oamanija ida Jesus kaija'ari kidina'arihavi-ra kajoamorariki 
kabadani. Biaradamiki ida Jesu-ra nofiriki kahojai asohiriki. 

9lra onava'isohivini hiki bana ida kaariha hana hini 
avakaijahitaki kaimoni. Papira kania inajiri bana ida kaariha 
va'ora avakaijahitaki vaonina. Hari'a bana vanaibavi ida kaariha 
kabadarani 60 hi'iariki kaho onini kaariha vahoariha vaonina 
kapapirania. Nimania bana hida kaariha kahojai, inaibavi bana ida 
onini. Kaariha bivava'ihaki ida kidimakhira hokina oadani. 


O Novo Testamento na Paumarí do Brasil, 2da ed. © 2010, Liga Bíblica Internacional 


847 1 Timoteo 5 


l0 Va'ora navijavajahakiki adani kidisai. Vahoariha kidibadani 
jahaki, ipohini vakahiki ida kaariha. Kidihojai hibakhiaki ida ija'ari 
kaikahi'iki-ra gorania kajoamoravini. Kidihojai hibakhiaki jaboni 
ida Jesus kaija'ari-ra va'ora kajoamoravini. Va'ora kakodiabakhiaki 
jaboni adani nahina-ra vakainamoki. Niki ida kaariha kabadani 
jahaki, inajiri bana ida onini kaariha vaonina kapapirania mahija 
gahinabakhiavini kidinahina avakadiania. 

11 Hari'a bana inajiri ida kaariha na'arihavi vihi'iariki vaonina 
kaariha vahoariha vaonina kapapirania. Kaariha vahabini bini'aha 
ada Cristo: 

—DOhokina oadani okamakhirana-ra onofijanarihi. Ivani ka'oa 
ira onofiki ho — Cristo-ra ni'ahi ida kaariha. Kaariha na'arihavi 
hirikia binofi'ianaki vahabini bana ida kamakhira'ianani. 
12Kamakhira'ianani-ra nofivini mani ida Cristo-ra 
nava'iponi'imarinivini hija. Deus viaha asohiriki ida kidihojai. 

13Kaariha na'arihavi vihi'iarikia vanofiki ida 
avaadahaonika'oana, ni-vanofiki ida vakadibadani hikia 
vakabadanina. Vakajoniahaki adani. Kama'da'iki ida korijanahia 
vahoariha-ra va'ora vakanavaranihavini, hoariha kanahina- 
ra vakanabadanihavini. Vara vavani'aki jaboni ida varani vara 
vani'avahariki kaimoni. Nimania bana ida kaariha na'arihavi 
vihirina oadani vahojana varani hini, oniani ida vaonina hojani 
onofiravini hija kaariha vahoariha vaonina kapapirania. 

140nofiki ida vakamakhira'ianana, vaisa'ianana jaboni, vagorana 
bodinia bada vakhani'ianara kaimoni. Jahahi ida kaariha vahojana, 
ni-ija'ari vahoariha haria avanaathidanoarariki vahojana jaharikia. 

15Vahojaki adani kaariha vajoiribaniki Jahari ipohina vihira 
kaimoni, oniani ida kaariha varani vihina ira vara onfavini hija. 
le Va'ora vani'a bana adani gamo Jesu-ra vanofiki: 

—Kadamia, kada'arahoni kaariha vihi'aha; va'ora avakaijahitavini 
jahaki. A'onivani oa va'ora vakaijahita. Ni-Jesus kaija'ari 
vakadibadani hirihi ida va'ora vakaijahitavini. Jahaki ida Jesus 
kaija'ari kaariha vahoariha-ra va'ora vakaijahitavini, vakadisai 
maakarinia vahojariki — va'ora ni'a bana adani Jesus kaija'ari. 


Jesus kaija'ari nava'isohiva abono varani vihina hida 


17 Va'ora vanaibavijahajahaki bana adani Jesus kaija'ari 
nava'isohiva abono a'onira avakadava'aki. Karaho ida vakadibadani 

avakadiania. Jesus varani hina a'onira vanava'isohibakhiaki adani, 
a'onira vaka'ojomo'ibakhiaki adani jaboni Cristo varani hina. Jahahi 
ida vakadibadani; vanadoroni bana ida vakadibadani abosini. 
18Deus athi kapapirania hojaki hida va'isohihi: 
“Ivaadahaha ada kada'daama kahidari trigo namania 
bikada'aha'ahaja kaimoni, 
hari'a bana idabo ida 'daama kahidari bono mahija itxani 
bihavini.” 
Va'isohihi hoariha Deus athi kapapirania hojaki: 
“Jahaki ida badani abono kidibadani abani-ra 

gathanivini.” 
Niha ada Deus. Deua bivava'isohihivini ida Jesus kaija'ari 
nava'isohiva abono kabadani-ra avanaabosivini. 'Daama kahidari 
daboharina fori vihiki adani Jesus kaija'ari vanava'isohiva abono. 

19Jja'ari hoarania binofiki ida Jesus kaija'ari nava'isohiva abono- 

ra anaathidanoararivini, ikajari'da bana ida kidi'aathidanoarari 
athini. Ija'ari vi'bamiki ija'ari avahoarabakosikia vanokihi ida Jesus 
kaija'ari nava'isohiva abono Jahari kabadania kabadanina; ka'oa 
hini iogahi ida avanaathidanoararivini hiki. Vanokirihi; ikajari'da 
bana ida vaathi. 

20 Jesus kaija'ari vajoronina kamahini va'ora kaabanidanoki bana 
adani Jahari kabadani-ra vakava'ipahiniriki, vahoariha-ra va'ora 
vanava'ibodivaranija kaimoni. 

21 Hari. Deus, Jesus Cristo, Deus ibavi kaija'arini vihiki 
vaviaha vara ira oni'aki bana i, Timóteo. Inaabahahavi bana hida 
kodiva'isohihi athini. Vakadi'aathidanoarari ikamithajahakivini 
viahania, hari'a bana ikava'ibodivarani ida ija'ari hana hini asohiki 
asohiriki. Ija'ari inakaidivakia bada bini'ahi ida nahina asohiriki, 
hari'a bana ivajari'davinihi ida kidihojai asohiriki. 

22Hari'a bana jorakia isa'ani-ra kanaibavi'a makhira 'da'di 
aani namania inahoarihara kaimoni ada makhira, Jesus 
kaija'ari nava'isohiva abono kaimoni hina. Jorakia inahoarihaha 
ada makhira; iogaravini kaba'i ida kidihojai jahariki-ra 
kava'ipahiniravini, vahoariha kidihojai jahariki ivajahaki 
vavanihahi. Hojai asohiki ka'oa iabono va'aha. 

23Hari'a bana paha ka'oa-ra avi'a. Ikavamonibakhiani mani ida 
vinho pa'itxi-ra i'avivini-ra najahaja, inaihaja kaimoni ida iva'ini 
namani kakavamonini. 

24Nokiaki ida Jahari kabadani ija'ari vahoarahanana 
vakadibadani hiki. Deus ija'ari kahojai-ra naabosivini kamahini 
viahania nokiajahakiki ida vakadihojai asohiriki. Ahojaki ida ija'ari 
vahoariha vakadihojai asohiriki. Ni-nahina biogaki kaho. Deus 
ija'ari kahojai-ra naabosivini kamahini, bona, nokiaki bana ida 
vakadihojai asohiriki, ni-ahojajanaki. 

25 Niki jaboni ida ija'ari vakadihojai asohiki. Nokiajahakiki ida 
ija'ari vahoarahanana vakadihojai asohiki. Vahoariha avanahojaki 
ida vakadibadani jahaki. Nokiaki bana ida vakadihojai asohiki, 
ni-ahojahaha'oadahaki. 


Honai abono vakadimoni hida va'isohihi 


1Vara va'ora ni'a bana adani ka'da'di kahonai abono 
kapavakarivahaki: 

—Vakamitha bana ida avakadika'da'di athi. Vanaaba'a ida a'onira 
vahonariavini hiki mahija ijaari Deu-ra nofiriki Deus onina-ra 
kanavaraniharavini, akadi'ojomo'ihi athini-ra kanavaraniharavini jaboni. 

2 Avakadika'da'di Jesus kaija'ari hiha; hari'a bana vakava'ipahini 
ida athi avakamithavini. Jesus kaija'ari hiha ada avakadika'da'di; 
avaigamini avanofijahakiki hiha. Bada vani'ajahaki bana ida 
badani a'onira honariavini hiki. Kidibadani avanabadanivini mani 
ida kidinahina anaipohini hija. Jahaki ida avaigamini kanahina-ra 
avaranaipohivini avakadibadania — va'ora ni'a bana adani ka'da'di 
kahonai abono kapavakarivahaki. 

Ojomo'ihi kavaranihi asohiriki hida 

Timóteo, ivava'isohihijahaki bana hida varani, va'ora 
ka'ojomo'ijahakivinihi bana. 3Avakadiania hojaki vahabini ida 
ija'ari ojomo'ihi athini hoariha-ra kava'ojomo'ihaki, ni-binofiki 
jaboni ida akadika'da'di Jesus Cristo varani hina asohiki, ni- 
binofiki jaboni ida akadi'ojomo'ihi athini, ni-nahina-ra ogarihi 
ida ija'ari niki. 4Ogahania abononi vaboraborahavini mani ida 
kamaodorohaki fori nihani hija. Binofivini arafiaki ida kamadiani. 
Vara bivani'ahaha'oadahaki ida varani hana hini asohiki asohiriki, 
oniani ida ija'ari vahoariha kidivarani kamithani vihiki vaabono 
avakakabaikhamavini hija, vaabono vaakaja'oriakhamavini hija 
jaboni, onii jaharikia vaabono vakani'akhamavini hija jaboni, 
nahina jaharikia vahoariha-ra avakaraganahavini hija jaboni. 

5Ni-anokhomiki ida vakadivarani 'badara vaabono 
avakanaathidanoararikhamavini hiki. Asohijanarihi ida 
vakadiva'ibodivarani. Avakava'i'birini'iki ida ojomo'ihi athini 
asohiki. Deu-ra vanofivini-ra vakahi'badaravini hiki, a'ba'dija 
kaimoni ida vakadinahina, jiniro hiki. 

6Hari. Hi'adani Deu-ra vanofijahakiki, arajoma'iki vakadimoni 
hini ida Deus va'ora no'avini hi'iki. Aba'di'oamanija ida vakadimahi 
jahaki. 7 A'banana anamithana, ni-nahina-ra avikhaki. Ariabinina 
kamahini, ni-nahina-ra aavikhaki jaboni. 

8Arihokina oadani hojaki ida akadi'bai, akadimakari hiki, jahaki 
ida ava'i-ra vajahavini. 

9Kaborohirohi vihiki adani jiniro ahapini-ra vanofiki, oniani 
ida tapajoa avi'oiki fori va'ora nihaja. Vakava'inofinofiki ida hojai 
asohiriki, ija'ari va'iharikia vanofivini fori hiki. Vakadiva'inofinofi 
va'ora osa'iki fori vihiki vapohimajara kaimoni. Ibavi Jaharika'oaki 
kania vaabono jaharikia avarakhavini hija. 

10Jja'ari jiniro-ra vanofivini arafiani mani ida Jahari kabadani ipohikia 
va'ora kanabadanija, vagathanija kaimoni ida jiniro. Jesus kaija'ari 
vahoarahanana jaboni vanofivini arafiaki ida jiniro. Jiniro-ra vanofivini 
mani ida Jesu-ra vakava'ipahinivini hija. Jesus kani-ra varagarivini mani 
ida va'ora naima'banaha'oadahaja. Ni-jahapa'itxijanaki ida vakadimahi. 


Pauloa binava'isohiki ada Timóteo 


11 Įvani Timóteo, Deus kabadani abono i. Hari'a bana inofi ida 
va'oaniaro fori ihini. Ivani, hojai asohiki Deua bivajahakia kahojai'a 
bana. Deu-ra ivakaijokavini vani athi inaaba'a bana. Va'ora 
nakaidiva bana adani ija'ari hahavi. Athii forakia kavarani'a bana 
vahoariha vakadiania. Ijoiribanirihi; Deus kania iokhaki bana i. 

12Ija'ari gahinani-ra nofiki, abononi nadanoki gahinaja 
kaimoni nahina jahakia. Ivani, iabononi nadano bana Deu- 
ra ivakaijokajahakivinia mahija mahi jahaki anokhomirikia 
igahinavini. Deus ira baranahavini hiki mahi anokhomirikia 
igahinaja kaimoni kidiania. Deus ira baranahavini kari ija'ari 
vaipohiki vaviaha vara va'ora ini'a'iki i: 

—Onofiki ada Deus hora vaka'da'dira kaimoni. 

13Timóteo, vara ira oni'aki bana ho, Deus, Jesus Cristo khama 
vaviaha. Deua binahokiki ida nahina hahavi. Jesus Cristoa vara 
bivani'a'iki ida varani asohiki Deua binofiki Pôncio Pilatos viaha. 

14 Timoteo, akadika'da'di Jesus Cristo joirina oadani 
inaabahaha'oadaha bana hida va'isohihi ira onava'isohivini hiki. 
Hari'a iragari bana ida badani Deus ira honariavini hi'iki. 

15Deua binanokiavini binofivini kamahini joiki bana ada Jesus 
Cristo. Jaha'oamanira ada Deus. Ka'da'di ka'oa ada Deus hoarana. 
Ovani ada ka'da'di vakadika'da'di hira. Ovari va'ora honariafiahaki 
jaboni adani ija'ari vaipohina-ra va'ora vahonariafiahaki. 

16Deus hoarana hokihaha'oadahaki. Ni-kama'daki ida kidimahi, 
ni-anokhomiki. Vaga'oamanija ida Deus ibavi kani. Ni-ija'aria 
bikaabokaki ida Deu-ra namaakarivini. Ni-ija'aria binokiki ada 
Deus. Ni-bikaabokaki ida Deu-ra nokivini. Jahaki ida ija'ari Deu-ra 
khai vani'aka'oavini, vakadika'da'di jahaki hina vakahivini. Ovari 
mahi anokhomirikia ija'ari-ra vaka'da'diki ada. Nimania hida Deua 
binofiki. 

17 Timoteo, vara va'ora ni'a bana adani ija'ari 
vakanahina'ahapikiki. Va'ora ni'a bana: 

—Hari'a avakadinahina-ra vavaboraboraha bana. Hari'a 
bana vavakaijoka ida avakadijiniro, avakadinahina hiki a'onira 
kakodiavini. Jorakia ihimiki bana ida. Vavakaijoka bana ida 
Deus a'onira kakodiavini. Ovari haria no'akarahovini hiki ida 
akadinahina khai ani'aja kaimoni. 

18Badani jahakia vakabadani bana, vanaipohi bana ida 
avakadibadani jahaki. Khai vani'a hida avakadinahina-ra 
avakavagahinaivini vakanahinariki vakadimoni hini. 19 Avakhanini 
vani nahina jahakia avaabononi avavidorahaja Deus kania. Ni- 
ihimirihi ida avidoraki kidiania. Nimania ida avakadihojai, 
mahi jahakia avagahinani — va'ora ni'a bana adani ija'ari 
vakanahina'ahapikiki. 

20Timóteo, iakadava'ajahaki bana ida Deus kadania 
biarakhaki inaibavijahaja kaimoni. Ikajoni bana ida varani 
'badara Deua bivajahariki. Ikajoni jaboni bana ida varani ija'ari 
vaabono avakanaathidanoararikhamavini hiki. Vakadivarania 
vanaoni'badaraki ida varani ogavahaki. 21Ija'ari vahoarahanana 
avigahana-ra vakahi'badaraki. Vakava'ipahini'iki ida Deu-ra 
vavakaijokavini, oniani ida Deus kahagihi-ra varagarivini hija. 

Onofiki ida Deus a'onira kajoamorahahavivini. Paulo athi hida. 

Pauloa bikarona'ianaki ida athi 
kapapirani hoariha Timoteo kania 





Paulo athi kama'da'ianani hida 


1-2Timóteo, kadaimoni hida oathi onajiriki. Hovani 
Paulo ho. Deus hora honariavini hiki Jesus Cristo athi-ra 
oavaadahaonivinia, ija'ari-ra va'ora onanamithavini hija kaimoni 
hida athii: 
“Deus va'ora no'aki 
adani Jesus kania 
avakaramisiki 
mahi anokhomiriki kidiania.” 

Timoteo, ira oakodia'iki i Jesus kania iabono gahinai inihavinia, 
oniani ida kodisaia ira onaonivini hija. Onofiki ida Deus akadiabi'i, 
Jesus Cristo akadika'da'di khama, ira vakajoamoraha'oadahavini, 
ira vanakaidivavini, ira vano'avini jaboni va'i jahajahania. 


Pauloa khai bini'aki ada Deus 


3Khai oni'abakhiaha ada Deus. Ni-hojaki ida nahina asohiriki 
ova'i kaabanahahani kania. Niki vania ohojana Deus hora 
honariavini hikia okabadanibakhiaja. Vakhanimanira adani 
jaboni kodija'ari avikhananavaki. Joma, mahi hikia Deu-ra vara 
oniabakhia'iki ho: 

—Deus, ivani ijahaki i, Timóteo-ra ikajoamorabakhiaki i. 
Timoteo-ra okava'ihokivini hiki ijahani kidimoni ihini, oniani ida 
hora khai ni'aja — Deu-ra oni'abakhiaki ho. 


852 


O Novo Testamento na Paumarí do Brasil, 2da ed. © 2010, Liga Bíblica Internacional 


853 2 Timoteo 1 


4Timóteo, okava'ihoki'iki ida iasara'ini, oniani ida ira 
onoki'ianavini-ra onofikarahovini hija. Ira onoki'ianavini-ra 
onofivini mani ida khai hora ni'aja bana. 

sOkava'ihokiki jaboni ida Deu-ra ivakaijokaka'oavini. 
Vakhanimanira adani kada'arahoni Lóide oniki, kadamia 
Eunice oniki khama, Deu-ra vavakaijokaka'oavini jaboni. Ni- 
okajari'dapa'itxiki ida va'oaniaro fori ihini Deu-ra inofijahakivini. 

6Ira onava'ihokivini hiki ida i'da'dini aani namania osa'a-ra 
okanaibavivini kari Deus ira no'a'iki i danona, ikaabokaja kaimoni 
ida kidibadania ikabadanini. Siho-ra ikavakarojahavini vani fori 
iniha bana ida Deus ira no'avini hiki danona mahija ihimiravini. 

7 Aipahihina kaimoni hirihi ida Deus Ma'onahai Jahakia haria 
no'avini hija. Ma'onahai Jahaki haria avi'onanivini mani ida Deus 
danona-ra nahoja'ia akadiania, vahoariha-ra va'ora anofijahakivini 
hija, ariabono anasohivinia haria kakodiavini hija jaboni. 

8Hari'a ikaipahi bana ida vahoariha vaviaha akadika'da'di Jesus 
Cristo ira kajoamoravini kavaranihia ikavaranini. Cristo varani 
hina okavaranina mani ida cadeia hora nahojabakhia'ia. Hari'a hora 
kaipahi jaboni. Ivani jaboni bana ira vanajahariharivini kabati, 
Jesus monina jahakia kavaranibakhia'a bana. Deus ira no'avini 
hi'iki ida danona, ikaabokaja kaimoni ida ijahariharini hofori ihini. 

9Deus haria akava'ijoaki hari, haria kaboa'iki hari jaboni 
kidija'ari arihija kaimoni. Ni-nahina jahaki hojajoraki akadiania, 
Deus haria akava'ijoavini kaba'i. Haria akava'ijoavini-ra nofivini 
mani ida haria akava'ijoavini hija. Deus hahavi-ra nakama'davini 
viahania, binofijora'iki ida Jesus Cristo haria kajoamoravini, oniani 
ida haria nagathogathovini hi'ia kidija'ari arihija kaimoni. 

10 Jesus Cristo kharina oadani, ni-nahina bioga'iaki kaho ida 
Deus haria kajoamoravini-ra nofivini. Akadi'akava'ijoahi abono 
Jesus Cristo kha'ina kari Deus haria kava'ibodivaranijoravini-ra 
nanamitha'aha. Ija'aria ni-bikaabokaki ida abononi akava'ijoavini 
abiniria kaimoni. Jesua binihimaki ida Abinia oniki danona. Jesus 
vania bikaabokaja ida ija'ari abinirini. 

Jesua binanamithavini hiki ida monina jahaki: 

—Va'ora ono'aki adani oathi-ra vanaabaki mahi jahaki 
anokhomirikia kodiania — niha ada Jesus. 

11 Deus hora karonavini hiki Jesus varani hina-ra oavaadahaonija 
kaimoni, ija'ari-ra onanamithavini monina jahakia, Jesus kaija'ari- 

ra va'ora oka'ojomo'ija kaimoni jaboni. 12Deus athia va'ora 
okanamonivini mani ida vahoariha hora vanajahariharivini hija, 
kaba'i, ni-okaipahiki ida Jesus kaija'ari ohina. Oogajahakiki ada 
Jesus. Ovakaijokaki ida danona. Jesua bikaabokaki ida nahina 
hahavi ono'avini hi'iki-ra akadava'ajahakivini, joirina oadani. 

13Timoteo, asia ikava'ihokiha'oadaha bana ida Deus athi 
ira oka'ojomo'ivini hi'iki mahija onivani fori inihavini. Ka'oa 
hiki ida ojomo'ihi athini. Jesus Cristo kania iakaramisini vani 
ivakaijokaha'oadaha bana ada Deus, inofijahakiha'oadaha bana. 
14Iakadava'ajahaki bana ida nahina jahaki Deus ira no'avini hi'iki. 
Ma'onahai Jahaki ira kakodiaki i, nahina jahaki-ra iakadava'avinia. 
Ava'i bodinia ibaviki hada Ma'onahai Jahaki. 

15l0ga'iki ida hora vakava'ipahinihahavi'avini adani Jesus 
kaija'ari Ásia kaarabonia vahojaki. Arigamina Figelo, Hermógenes 
khama hora vakava'ipahini'iki jaboni. 

16Onesiforo vani ada ni-hora kava'ipahini'iki. Hora 
kajoamorabakhiavini mani ida khai hora ni'aja. Ni-bikaipahiki 
ida cadeia ohojana, kaba'i hora navanavanahavini. Deu-ra 
okanikhariabakhiavini hiki Onesíforo kaija'ari vagorana vahojaki 
vakadimoni, Deus va'ora akadava'ajahakira kaimoni. 

17 Roma sidajia kaikahi'aha ada Onesíforo, hora karagaravini 
oadani, cadeia hora anako'dioniha. 18 Deu-ra oni'abakhiahi: 

—Kodika'da'di Jesus, onofiki ida Onesíforo iva'adivini-ra 
ogajahakivini, ijoini kamahini. Éfeso sidajia ohojana kari hora 
kakodiajahakiki ada afobakhia jaboni. Iogaki ida kidibadani jahaki 
kodiania. 


Jesus Cristo kasorara fori hiki varani hina 


1Ivani kodisai Timóteo. Iabono nadano bana, ivakaijoka ida 

Jesus Cristo kania iakaramisini ira kajoamoraha'oadahavinia. 
2Ikamithabakhia'iki ida ojomo'ihi athini vara ovani'abakhia'iki 
ija'ari vaipohiki vahararana. Va'ora ka'ojomo'ijahaki bana adani 
Jesus athi naabava abono afojahaki kodi'ojomo'ihi athinia mahija 
va'oaniaro maina ija'ari vahoariha-ra va'ora avaka'ojomo'ionivini 
jaboni. 

3Hari. Jahariharina kaba'i ada sorara, binaabaha'oadahaki ida 

kidika'da'di athi. Jesus Cristo kasorara jahaki fori arihihi. Ni- 
okajoniki ida ojahariharina. Hofori hi'a bana. 


O Novo Testamento na Paumarí do Brasil, 2da ed. © 2010, Liga Bíblica Internacional 


855 2 Timoteo 2 


4Sorara va'ora davini kamahini adani arabo hoariha kasorarani, 
binofijahakiki ida kidika'da'di va'i-ra avajahavini, oniani ida athi 
ka'oa binaabavini hija. Bada bini'avini oadani ida kidika'da'dia 
bihonariavini hiki, ni-sorara bikava'ibodivaraniki ida gorana, 
gorana kaija'arini, ni-kidinahina hahavi hiki. Onivani fori hi'a 
bana, Timoteo, mahija kadaka'da'di va'i-ra ivajahavini athi 
inaabavinia. 

SIra okavarajomiki i jaboni makhira ki'darahajorakina-ra 
nofiki, kidarahi nasohiva abono athi-ra naabavini. Binofiki ida 
ki'darahana jorani vahoariha vakadiki'darahi jorani-ra aradavini. 
Ovari miro'a kaikahiha, kajamari kakaidivakia gahinaha. Asohirihi 
ida kidiki'darahihi; ni-binaabaki ida kidarahi nasohiva abono athi, 
oniani ida kajamaria vagahinahirina hija. Onivani fori hi'a bana, 
Timoteo, Jesus athi-ra inaabavini. Hojai asohikia ikahojaihi; Deus 
kanahina jahakia igahinahi. 

6Hari. Makhira biakadava'ajahakihi ida siroi, ovari miro'a 
gahinaha rakhajahi bononia. Siroi kabadanihi khanaki abosini 
ida gahinana. Onivani fori hiki ida kadabadani, Timoteo. Deus 
kabadani-ra iakadava'ajahakihi; igahinahi. 

7 Timoteo, ikava'ibodivaranijahaki bana hida ira oni'avini 
hi'iki. Akadika'da'di Jesus ira kakodiavini hiki bana hida rajomi 
kavaranihi nahina nini iogaja kaimoni. 

8Ikava'ihoki bana ida Jesus Cristo monina jahaki vara 
ovani'abakhia'iki. Davi kohana kahanodi namitharonisiagaki 
ada Jesus. Deua bianahoki'iki ada, abini'ina naothinia. 9 Jesus 
monina-ra oananamithaonivini mani ida Jesu-ra vanofiriki hora 
vanajahariharibakhiavini hija, cadeia hora avibaibakhiavini hi'ia 
jaboni. Ija'ari Jahari kabadania kabadaniki fori hora vanihavini. 
Cadeia hora vidabohavini kaba'i, ni-vakaabokaki ida Deus athi 
akarafarakhamani-ra vanadabavini. 

10Deus va'ora nagathogathojora'iki adani ija'ari vaipohiki va'ora 
akava'ijoara kaimoni, oniani ida Jesus Cristo monina-ra avigavini 
onofivini hija, oniani ida vahoariha hora vanaima'banavini-ra 
okajoniravini hija. Mahi anokhomirikia Deus kania vagahinaki 
adani ija'ari vaabono gahinai vaniha'iki Jesus Cristo kania. 

Deus vagana, jahana, danona hojaki bana vakadiania mahi 
anokhomirikia. 

11 Ka'oa hida ojomo'ihi athini: 

“Cristo abini'ina kari 
akadimahi 'bo'da abini'iki 
jaboni kidiania. 
Akadimahi 'bo'da abini'ini mani ida kidiania haria 
nahokihaha'oadahaja. 
12 Cristo kaija'ari arihina mani ida haria vanajahariharivini hija. 
Ajahariharina-ra akajonirihi; 
ka'da'di arihihi Cristo 
kania. 
Cristo kaija'ari arihirina-ra akahihi; 
kidija'ari arihirina-ra 
kahiha jaboni. 
13 Bada ani'aravini kaba'i ida Cristo-ra ani'avini hi'iki; 
ovaria bada bini'ahahaviki ida vara haria ni'avini 
hi'iki. 
Cristoa ni-bikaabokaki ida haria korijanahavini. 
Ka'oa ida Cristo athi.” 


Badani abono Deua khai bini'aki 


14Va'ora nava'ihoki bana adani Jesus kaija'ari hihida kodivarania. 
Deus viaha vajoronina vani va'ora kaabani bana: 

—Hari'a avaabononi vaakaja'oriakhama hana hini athii asohiki 
asohirikia. Niki ni-jahaki. Vahoariha vakadivarani-ra vakamitha'iki 
vava'i-ra kosakhamaki, ni-Jesus kaija'ari vihina-ra vanofiki bana. 

15Timóteo, Deus kabadani abono i. Vahoariha-ra va'ora 
ka'ojomo'i Deus athi asohikia. Deus athi va'ora ika'ojomo'ivini hi'iki- 
ra inasohihi; Deus ira khai ni'ahi. Deus kabadani-ra inasohihi; 
ni-kadabadani ira anava'iaipahihiki. 

16Hari. Ija'ari vahoariha vaabono vara vakani'akhama'badaravini 
hiki ida varani Deua bivajahariki, akara'o bana vakadiania. 
Vahoariha mitha vani'abakhiavini ida vakadivarani 'badara, oniani 
ida va'oaniaro maina Deus kania avikhana-ra varagarivini hija. 

17 Baijo a'ahapihapiki ija'ari imani-ra najaharivini vani fori 
hija ida vakadi'ojomo'ihi athini ija'ari-ra najaharivini. Nimania 
ida makhira vi'bamiki Himeneu, Fileto vihiki vakadi'ojomo'ihi 
athini 'badara. 18 Himeneu, Fileto khama vakava'ipahini'iki ida 
Deus athi ka'oa hini. Varani ka'oa hirinia Jesus kaija'ari-ra va'ora 
vanadaba'aha, Jesu-ra vavakaijokajahakijanarara kaimoni. 

Vakadivarani 'badara ida: 

—Radaha'ihi ida mahi Jesus kidija'ari-ra anahokivini kamahini, 
va'ora avikha'iki kaimoni adani kidiania. Ni-haria avikhajanariha 
ada kidiania — vakhaniha. 

Ni-niki ida Deus ija'ari-ra anahokivini varani hini. 19 Hari. 

Gora avani hodi abihiakia hojaki, ni-giragiraki ida gora, ni- 
adariki. Gora avani hodi abihiakia hojaki fori hiki ida Deus 
athi. A'bo'dahaha'oadahaki ida athi. Nahina Deua bini'ahi; bona 
namithahi. Papira kania hojaki hida Deus athi pitani: 

“Deus va'ora ogaki adani kidisai hana vihina.” 
Hojaki jaboni hida Deus athi pitani hoariha: 

“A'onivani Cristo kaija'ari avihini-ra avakahiki, 

vakava'ipahinika'oa ida hojai asohiriki.” 

Nihi ida Deus athi kapapirani athini. 

20 Hari. Gora karaho bodinia hojaki ida bavi ipohiki ija'ari 
kidi'bai, kidinahina hiki-ra nabavivini kaimoni. Hojaki ida bavi 
kaidivaki, bavi nokiani jahaki hiki. Ouro, prata amonahaki ida 
bavi. Hojaki jaboni ida bavi kaidivariki, nami kamokohi, ava 
kamokohi hiki. Mahi hahavi gora karaho kaka'da'dinia binabaviki 
ida 'bai bavi kaidivarikia. Va'ora kaboa'ivini kamahini adani ija'ari 
vahoariha gorana vi'baira kaimoni, binabaviki ida 'bai, kidinahina 
hiki bavi kaidivakia, nokiani jahaki bodinia. 

21 Hari. Va'ora okavarajomiki adani Jesu-ra vavakaijokaka'oaki 
bavi kaidivakia. Deus viaha Jesus kaija'ari vaabono vanasohiha; 
hojai asohiriki-ra vakava'ipahinika'oaha; ija'ari bavi jahaki, 
kaidivaki fori vihiha. Deua khai bini'aki ida ija'ari hojani hiki. 

Deua binofivini kamahini ida ija'ari kidibadani danoki bada 
niani hija kaimoni, binagathogathoki ida ija'ari hojai asohiriki- 
ra kava'ipahinika'oa'iki. Hojai jahakia kahojaini mani ida Deua 
bianivini hija, kidibadani danoki binamonahaja kaimoni. 

Jahaki ida ija'ari hojai jahakia kahojaiha'oadahani, Deu-ra 
naviahanokhavini, kidibadani jahaki bada bini'aja kaimoni. 
22Imakhinava Jesus kaija'ari vihirikia vakava'inofinofiki ida 
badani kaipahivahaki Deua bivajahariki. Timóteo, hari'a bana 
inofi ida vahojana hiki. Ivani bana inako'di Deus kania ida binofiki 
inamonahaki kaimoni. Iabono nadano Deu-ra ivakaijokavini. Va'ora 
nakaidiva bana adani ija'ari vahoariha. Inofi bana ida vahoariha 
khama avaabononi avarakanajahamisikhamavini. Nimania ida 

Jesus kaija'ari vakadihojai. Vava'i bodini vara nini asohini vani 
Deu-ra vakanikhariabakhiaki bana va'ora kajoamorara kaimoni. 
Vakadihojai asohiki ka'oa kahojai'a jaboni bana. 

23Timóteo, akara'o bana ija'ari varani 'badara asohirikia 
vakavaraniki vakadiania. logaki ida jaharihariki kama'dani hini 
ida vakadivarani. 24Deus kabadani abono kahojai hirihi ida 
vahojana hiki. 

Timoteo, Deus kabadani abono i. Deus kabadani abono kahojai 
ida ija'ari hahavi nakaidivani, va'ora ka'ojomo'ijahakivini, ni- 
ihamahijorakiki. 25 Biogaki ida athi kajonini vihiki-ra ka'ojomo'ivini 
vajaforia va'ora kaabaniha, va'ora nasohivini. Deus va'ora 
kakodiaki vahabini bana adani, vakava'ipahinija kaimoni ida 
vakadivarani asohiriki, vakadihojai jahariki hiki, avigaja kaimoni 
jaboni ida nahina ka'oa hini. 

26 Deus kabadani abono kakaabanahi-ra vakamithaha; 
vakadiva'ibodivarani asohi'ianahi. Nini vani avaihotara adani 
Jahari va'ora anagithiki fori vihiki kidiahofiahia. Avagithina 
oadani Jahari vava'i binahonariahihiha. 


Ija'ari vakadihojai Jesus joina viahania varani hini 


3 1Onofiki hida kodivarani-ra ikava'ihokivini. Jesus joina 

amaakarini kamahini vani aipohiki bana ida ija'ari vava'i 
rogo inikarohoni. 

2Nimania ida Jesus athi-ra vanaabariki vakadihojai jahariki 
avijavani. Va'oaniani oa vaabono vanofira adani ija'ari Jesus 
athi-ra vanaabariki. Vanofivini arafiaki ida jiniro. Avigahana- 
ra vara vavani'a'badaraki adani ija'ari. Vakadihojaia vaabono 
vavaboraborahaki adani, ni-hoariha kahojai-ra khai vani'aki. Onii 
jaharikia hoariha-ra vakanavaranihaki adani. Ni-khai vani'aki 
ida vagahinana hi'iki. Ni-vakadiabi'i, vakadiamia vaathi-ra 
vakamithaki. Deus nahina hirina-ra vakahiki adani Jesus athi-ra 
vanaabariki. 

3Ni-vakadija'ari ka'oa-ra vanakaidivaki, ni-ija'ari hoariha- 
ra vanakaidivaki jaboni. Ni-vakava'ibodivaranipa'itxiki ida 
hoariha-ra vanaima'banavini. Vanava'iponi'imariniki ida hoariha. 
Korijanahia va'ora avakaraganahaki adani vahoariha. Ni-vaabono 
vanasohipa'itxiriha adani Jesus athi-ra vanaabariki. Vaihamahiki 
adani ija'ari. Hojai jahaki-ra vavajahariki adani. 

4Jesus athi-ra vanaabariki ahojaia vakadiva'ahi- 
ra vanapohimajaki adani. Ni-vakava'ibodivaraniki hida 
vanamonahaki kaimoni asohini asohirini. Khai vani'aki ida 
vaabono vavaboraborahavini. Vakadiva'ikhaiini-ra vanofivini mani 
ida Deua binofiki-ra vakaimajaharavini hija. “Bada vani'avini 
kaba'i ida badani Deua bivajahaki, vava'i bodinia ni-vanofiki ada 
Deus, vakajoniki ida Deus danona vava'i binahonariahihivini. 
Vakhanimanira adani ija'ari Jesu-ra vanofiriki Jesus joina 
amaakarini kamahini. Akara'o'a bana vakadiania. 

6-7 Jesus kaija'ari vahararana vahojaki adani gamo Jesu-ra 
vanofi'badaraki. Jesus kania vaabono gahinai vaniha'badaravini 
mani ida Deus vakadihojai asohiriki bina'biraravini hija. 
Vakadihojai 'bo'da asia vakahojaiki adani gamo. Vakadiva'inofinofi 
vava'i biakanara'banahanakhamavini. Vanofiki vanivaha ida Deus 
athi-ra vaka'ojomo'ivini. Vaka'ojomo'ivini kaba'i, ni-vanasohiki ida 
Deus athi ka'oa hini, ni-aviga'iaki ida Deus binofiki vakadiania. 

Hari. Hi'adani gamo Jesus kaija'ari vihi'badaraki vagorana 
avi'oioniki adani makhira ojomo'ihi asohirikia vakavaranibakhiaki, 
va'ora avaka'ojomo'ionira kaimoni. Gamo-ra vavaka'da'divini-ra 
vanofiki adani. 

8 Hari. Moisés hokina kari vahojaki adani makhira vi'bamiki 
Janes, Jambres kohana. Vakajoniki ida Moisés kohana athi. Janes, 
Jambres kohana khama fori vihiki adani makhira ojomo'ihi 
asohirikia vakavaranibakhiaki. Deus athi ka'oa hini-ra vakajoniki 
adani. Ni-vakava'ibodivaranijahakiki. Varagari'iki ida Cristo 
kaija'ari vihina. 

9Ni-a'oada'iki ida ojomo'ihi asohirikia vakavaranibakhiana. 
Vahoariha vanokiki bana ida vakadihojai asohiriki, avigamanihi 
ida vakadi'ogahai asohiriki. Vakhanimanira adani Janes, Jambres 
kohana khama mahi 'bo'dakari. Jorakia vahoariha avigaki ida 
avigaharina. 


Paulo Timoteo-ra nava'isohivini anokhomini 
10Ivani Timóteo, inaaba'iki ida kodi'ojomo'ihi athini. 
Ikabanafo'iki jaboni ida kodihojai hiki. Iogaki ida asia badani-ra 
onofivini-ra okava'ipahiniravini. Ikabanafo'iki jaboni ida Deu-ra 
ovakaijokajahakivini. Ni-ija'ari-ra va'ora oakaihamahijorakiki, 
va'ora onokhamaniha vajaforia. Iogaki ida ija'ari-ra va'ora 

onakaidivavini. 11 Iogaki ida ojaharihari'ina kaba'i, ni-Deua 
binofiki-ra okajoniki. Kodihojaia ikahojaiki i jaboni. 

Ikava'ihoki'iki ida mahi 'bo'dakari oa'aadahaoni'ina Antioquia, 
Icônio, Listra sidaji onikia, ojahariharibakhia'ina, hora 
vanaima'banakarahovini hiki. Deus vani hora akava'ijoabakhiaja 
vasa'a kabodinia. 

12Deu-ra vanofiriki va'ora vanajahariharibakhiaki bana adani 
Jesus Cristo kaija'ari hahavi kidihojaia vakahojaina-ra vanofiki. 

13 A'ba'diki bana ida ija'ari Jahari kahojaia vakahojaiki vakadihojai. 
A'ba'diki jaboni bana ida Jesu-ra vanofi'badaraki vakadi'ojomo'ihi 
athini asohiriki. Va'oaniaro va'ora vakorijanahaki adani vahoariha. 
Korijanahi vihi'iki adani jaboni. 

14Timóteo, inofiha'oadaha bana ida varani ka'oa hini 
ika'ojomo'i'iki. Ivakaijoka ida ojomo'ihi athini asohiki ira 
aka'ojomo'i'bo'davini hi'iki, Jesus kaija'ari vahoariha khama. 
15Įdoroni hini vani ika'oọjomo'i'ia ida Deus athi papira hojaki. Deus 
athi-ra iogavini mani ida ikajari'daravini hija. Aihotahi abono hina 
kavaranihi-ra ikajari'daravini mani ida ira akava'ijoavini hija, Ibavi 
Jaharika'oakia iokharia kaimoni. 

16Deus Ma'onahana Jahaki va'ora nava'isohijahaki'aha adani 
athi najirini vihiki. Vanasohiki ida Deus athi vanajiriki. Deus 
athi jiriki papira hojakia bivava'isohihiki ida ojomo'ihi athini 
asohiki. Bikaabaniki ida ija'ari bada bini'ajanaria kaimoni ida 
Deua bivajahariki. Deus athi kapapirania binava'isohiki ida 
ija'ari, kidihojai-ra nasohika'oaja kaimoni. Deus athi ija'ari-ra 
ka'ojomo'ivini hiki ida hojai jahakia kahojaini. 

17 Deus kaija'aria biogahi ida athi papira hojaki, binaabamanihi, 
bikaabokahi ida badani hahavi jahaki Deua binofiki. 


Ija'ari hahavi vakadibadani abosini varani hini 


1 Deus, Jesus Cristo khama vaviaha vara ira oni'aki bana i, 

Timóteo. Mitha ini'ajahaki bana hida kodiva'isohihi. Khaki 
bana ida mahi Jesus Cristo ija'ari hahavi vakadihojai-ra nasohivini 
kamahini. Ija'ari hokiki, ija'ari vaabini'iki vihiki-ra va'ora naabosivini 
kamahini. Asohini asohirini-ra kahivini vani vagathaniki bana ida 
vakadihojai abosini. Joiki bana ada Jesus Cristo ija'ari hahavi-ra 
va'ora vaka'da'dira kaimoni, oniani ida, 2Timêteo, Jesus varani hina- 
ra vara ivani'abakhiavinia ira ohonariavini hija. 

Hari'a ikajoni ida vara ivani'avini. Ija'aria vakamithavini 
vanofihi; va'ora nanamitha bana. Ija'aria vakamithavini 
vanofiravini kaba'i, asia va'ora nanamitha bana. Va'ora 
nava'isohijahaki bana mahija Jesus varani hina-ra 
vakajari'daravini. 

Va'ora kaabanibakhia bana adani ija'ari Jahari kabadania 
vakabadaniki mahija vakava'ipahinivini. Vara va'ora ni'a 
bana adani Jesu-ra avavajahamisijanariki mahija Jesu-ra khai 
vani'ajahaki'ianavini. 

Va'ora ka'ojomo'i bana adani ija'ari hahavi. Hari'a va'ora 
akaihamahijoraki bana adani ija'ari avigahajorakiriki. Avigaravini 
oadani, va'ora ka'ojomo'i'iana afobakhia bana. 

3Khaki bana ida mahi ija'ari ojomo'ihi asohiki athini-ra 
vakamithavini-ra vanofijanaravini kamahini. Ni-vakava'ipahinivini 
vanofiki bana ida vakadiva'inofinofi kaipahivahaki. Jaharini kabati, 
khai vani'aki ida vahojana hiki. Va'ora vakaboa'iki bana adani 
ija'ari vaipohiki ojomo'ihi athini asohirikia vakavaraniki. Va'ora 
vakaabaniravini hiki vakadivarani vavajahavini. Vakadi'ojomo'ihi 
athini ida varani vakamithavini vanofiki. 4Ni-vakamithavini 
vanofijanaki ida varani ka'oa hini. Vanofiki ida vakadija'ari 
avikhananavaki kavarani 'bo'da-ra vakamithavini. 

sIvani Timóteo, iabono akava'igairijahaki bana mahija 
kaborohirohi ihiravini. Ikapoari bana ida iva'ini rogo inini. 

Vara ivani'abakhia bana ida Jesus varani hina mahija vahoariha 
vaabono gahinai vanihavini Jesus kania. Badani, varani hana hini 
Deus ira honariavini hiki-ra naabahaha'oadaha'a afohahavi bana 
mahija kidibadani abono jahaki ihivini. 

6Vara oabono ovani'aki ho bana. Ipohijanarihi ida mahi hora 
vanaabinivini kamahini kaimoni. Ija'aria vanaabinihi ida igitha 
Deu-ra vakanava'igavini kaimoni, onivani fori hija bana ida 
oabinina kamahini, kodimahia Deu-ra okanava'igavini. Ija'ari 
ajihini kamahini amaakarini fori hiki bana ida oabinina kamahini. 

7Bada oniha'oadaha'iki ho oadodoha'oadahana, bada 
oni'ajahakija kaimoni ida hahavi Deus hora honariavini 
hi'iki. Onabadanihahavi'iki ida Deua binofiki bada oni'avini. 
Ojoiribanirina vani Deus athi-ra onaaba'ia. 

8Kidiania okaikahina, ogahinaki bana ho Deus kodimoni 
hini binaibavijahakia. Ka'da'di kakajamari kajahaki fori hiki 

ida kodimahi jahaka'oania ogahinaki bana ho. Asohika'oaki ida 
akadika'da'di kabadani ija'ari-ra nasohivini. Biogahahaviki ida athi 
naabani vihiki vakadihojai, oniani ida hojai abosini asohikia va'ora 
no'ahananavini hija bana. Kodimoni ka'oa hirihi ida hojai abosini 
Deua binaibavijahaki. Jesus joina-ra vanaviahanokhahahaviki 
vakadimoni afohanana ida ka'da'di kakajamari kajahaki fori hiki 
Deua binaibavijaha'iki. 


Paulo abono-ra vara vani'avini 


9Kodiania kha'a bana jorakia hora inavanavanahavini. 10 Demas 
kidinahina-ra ana'ba'divini-ra kava'ibodivaraniha'oadahavini 
mani ida hora kava'ipahini'avini hija. Tessalônica sidajia okha'aha. 
Oipohina Crescente oniki Galácia kaarabonia okha'iki. Oipohina 
Tito vani ada Dalmácia kaarabonia okha'aha jaboni. 11 Lucas vani 
hada ahoarani'aha kodiania hojana. Inako'diha'a bana ada Marcos 
mahija ivikhavini kodiania. Onofiki ada Marcos hora kakodiavini 
Deus kabadania akabadanija kaimoni. 12Okarona'iki ada Tíquico 
Éfeso sidajia okhana. 13Trôade sidajia ikaikahini vani ianikha bana 
ida kodimakari odoki oigamina Carpoa biakadava'a'iki. Ianikha 
jaboni bana ida papira onajiri'iki, papira hoariha hiki mahija 
ivikhavini kodiania. Onofi'oamanija ida igitha asafini kapapirahi-ra 
ivikhavini. 

14Alexandre vani ada hora najaharihari'ara. Ovari kabadani 
ka'oa ida hado amonahani, siaha kamonahani hiki. Alexandre 
hora najahariharivini mani hida akadika'da'di Jesus hora 
na'da'diabosivini hija bana. 15Alexandre-ra naihamahikaraho'iki 
ida Deus athi-ra vara ovani'a'avini. Iabono akava'igairi jaboni bana 
mahija ira najaharihariravini. 

l6Ija'ari kavarani nasohiva abono kania hora avavikhabiinini'iki 
adani hora vagathi'iki, hora avanaathidanoararira kaimoni, 
ni-kodiva'ahi hoarana hojaki kodiania. Vaofinina hora 
vanahojahahahaviiki adani. Hora vanahojahavini kaba'i, ni-onofiki 
ida Deus va'ora naabosivini. 

17Vahoariha hora vanahojahavini kaba'i, ni-Deus hora nahojahaki. 
Kodiania hojahaha'oadahaki ada. Hora kakodiavini mani ida 
athi hahavi onamonijahakivini hija, judeus kaija'ari vihirikia 
vakamithaja kaimoni. Ija'ari Deu-ra vanofirikia vanofiki ida jomahi 
hiihiha ko'bai hora vanihavini. Deus vani ada hora akava'ijoa'ara. 

18Kha'ianaki bana ida kodiania nahina hahavi jahariki, Jesus 
hora akava'ijoa'ianaki bana ho ija'ari vajaharika'oaki vasa'a 
kabodinia. Jesus hora kajoamoraki bana ho. Kidija'ari hahavi 
bivaka'da'diki vakadiania hora osaki bana ada Jesus nama. Jesus 
kania ajoronina kamahini, ani'aki bana ada Jesus: 

—Jesus, ijaha'oamanija. Haria iakava'ijoa'iki i, haria 
iakadava'ajahaki'iki hari afoha'oadaha, akadimahi-ra inajaha'iki i 
jaboni, oniani ida mahi anokhomirikia ijahani-ra khai ani'avini hija 
afoha'oadaha — Jesu-ra ani'aki bana hari. Nimania ida anofiki. 


Paulo va'ora kaamina'aha adani kidiva'ahi 


19Va'ora ka'ivaniti bana adani Áquila, Priscila khama kodimoni. 
Va'ora ka'ivaniti bana jaboni adani Onesíforo gorana kaija'arini. 

20Hojaha'aha ada Erasto Corinto sidajia. Trófimo kavamonina 
mani ida Mileto sidajia onahojahavini hija. 21 Onofiki ida paha 
aji'bini viahania ikaikahini kodiania. 

Arigamina akadiania vahojaki, Eubolo, Prudente, Lino, Cláudia 
vihiki, vahoariha khama, ira vaka'ivanitiki hadani. 

22Timóteo, onofiki ada akadika'da'di Jesus Cristo kadania 
hojahaha'oadahana. Onofiki jaboni ida Deus a'onira 
kajoamoraha'oadahavini. 

Paulo athi anokhomi'ini hida. 

Pauloa bikaronaki ida athi 
kapapirani Tito kania 





Tito kaimoni hida Paulo athi kapapirani 


1Tito, oathi hida onajirija kadaimoni. Hovani Paulo ho. 
Deus kabadani abono ho. Jesus Cristo hora karonavini 
hiki athi oavaadahaonivini. Deus hora nagathogathovini hi'iki 
va'ora oakodiara kaimoni adani kidija'ari, danoja kaimoni ida 
vajaridarina. Deus va'ora nagathogatho'iki adani kidija'ari. Deua 
binofiki ida va'ora oka'ojomo'ivini athia. Ka'oa hini ida Deus athi 
ija'ari-ra nava'isohijahakivini hiki hojai asohiki binofikia. 

2Deus athi haria nava'isohijoravini hiki ida mahi anokhomiriki 
Deus kania anaviahanokhaja kaimoni. Hahavi-ra namonahavini 
viahania Deua bini'a'iki: 

—lja'ari-ra onoaki bana ho mahi anokhomirikia kodiania — niha. 
Deua ni-bikorijanahaki ida ija'ari. Ka'oa hiki ida mahi anokhomiriki 
varani hini. 3Deua binofivini kamahini vani ija'ari-ra nanamithavini 
hi'iki ida mahi anokhomiriki varani hini. Deus akadi'akava'ijoahi 
abono hora nanamithavini hi'iki hida mahi anokhomiriki varani 
hini, hora honariavini hiki oananamithaonija kaimoni. 

4Tito, ira oakaronavini hiki hida oathi kapapirani. Jesus kania 
iabono gahinai iniha'avini ira oakodiavini mani ida kodisaia 
ira onaonivini hija. Harivani Jesu-ra avakaijoka'bamakhamaki 
hari. Onofiki ida Deus akadiabi'i, Jesus Cristo khama ira 
vakajoamoraha'oadahavini, ira vano'avini jaboni va'i jahajahania. 
Akadi'akava'ijoahi abono ada Jesus Cristo. 

Tito hojana oadani kajoviri Creta kaonikia 


5Creta kajoviri kakaarabonia ira onahojaha'iki ho, 
iananokhomija kaimoni ida badani onamonaha'ariki, inasohija 
kaimoni ida nahina asohiriki. Ira ohonariavini hi'iki jaboni: 

—Tito, okha'a bana Jesus Cristo-ra vanofi'iki vaibavia 
mahija Jesus kaija'ari nava'isohiva abono-ra va'ora 
ianagathogathonionivini. 

6Nimania bana hida Jesus kaija'ari nava'isohiva abono hojana 
jahaki. Ija'ari vahoariha avakaraganaharia kaimoni ida hojai 
asohiriki-ra bada ni'avini. Gamo hoarani oavani-ra vahojara ada 
Jesus kaija'ari nava'isohiva abono. 

Jesus kaija'ari nava'isohiva abono-ra inagathogathovini 
kamahini, hari'a inagathogatho bana ada Deus athi-ra naabariki 
kaabi'i. Hari'a inagathogatho bana ada badani jahariki-ra 
kava'ipahinipa'itxiriki kaabi'i. Hari'a inagathogatho bana ada 
morobohariki fori hiki kaabi'i. Jahaki ada makhira kidisai-ra 
nava'isohijahakivini-ra ogavini vahoariha vakanavaraniharara 
kaimoni. 

7Deus kabadani abono ada Jesus kaija'ari nava'isohiva 
abono. Ovari va'ora akadava'a'iki adani ija'ari. Ija'ari vahoariha 
avakaraganaharia kaimoni ida hojai asohiriki-ra bada ni'avini. 
Ni-jahaki hida abono-ra vaboraborahavini. Ni-jahaki ada 
vaipohina nava'isohiva abono aihamahijorakina, ni-kahanoki, 
ni-hoariha-ra dafiaki. Ni-jahaki jaboni ida jiniro a'ba'dini-ra 
kava'ibodivaraniha'oadahavini. 

8Binofiki ida ija'ari-ra gathanijahakivini gorana. Bivajahaki ida 
nahina jahaki hahavi-ra namonahavini. Abono-ra nasohiki ada 
Jesus kaija'ari nava'isohiva abono. Kidibadani asohihaha'oadahaki 
ada. Deua binofiki-ra namonahaki ada. Kaborohirohi hina kaba'i 
vai kaabanahahamaniha. 

9Jesus kaija'ari nava'isohiva abonoa binofijahakiki ida 
akadi'ojomo'ihi athini, ni-bikajari'dapa'itxiki. Biogaki ida asohini 
Deus athi hini. Nikia va'ora khai ni'aki adani vahoariha Deus 
varani hina asohikia. Binasohivini biogaki ida vahoariha Deus 
athi-ra vakajoniki vaathi asohiriki. 

10Hari. Jesus kaija'ari vahararana vahojaki adani Deus athi ka'oa 
hini-ra vakajoniki. Vakadivarania ija'ari-ra vakorijanahaki adani. 

Cristo kaija'ari vihina-ra vakahi'badaraki adani. Judeus kaija'ari 
vaipohiki adani Cristo kaija'ari vihi'badaraki. 

11 Vakadivarani asohiki vavanihavini mani ida gora ipohiki 
kaija'arini-ra vaka'ojomo'ivini hija. Ni-asohiki ida vakadivarani, 
oniani ida gora ipohiki kaija'arini-ra va'ora vanadabavini hija. 
Asohiriki ida va'ora vaka'ojomo'ivini, vagathanija kaimoni ida 
jiniro. Ni-vava'i anaipahihipa'itxini hiki ida vahoariha vakadijiniro- 
ra vanofivini. Ni-asohipa'itxiki jaboni ida va'ora vaka'ojomo'ivini 
abosini. 

Ivani Tito, Jesus kaija'ari nava'isohiva abono khama, va'ora 
vahonaria bana adani Deus athi-ra avanasohiriki viso vakhanina. 
12Creta kajoviri kakaaraboni kaija'arinia vara bivani'a'iki ida 

kidiarabo kaija'arini. Niha ada vaathi namoniva abono: 
“Korijanahia vakavaranihahaha'oadahaki adani Creta kajoviri 
kakaija'arini. 
Tapo'ija ija'ari-ra napohimajavini fori vihiki adani. 
'Bai-ra vanofivini arafiaki 
jaboni adani ija'ari 
vakajoniahaki.” 
Nimania ida va'ora ogava abono kidiarabo kaija'arini vahojana-ra 
kanavaranihavini. 

13Ka'oa hiki ida varani vihina. Oniania ira onava'isohivini hiki: 
Va'ora kaabanidanoki bana mahija Deus athi akajari'dariki-ra 
vanaabajahakivini. 

14Va'ora kaabanidanoki bana mahija varani asohiriki-ra 
vakava'ipahini'avini. Judeus kaija'aria vanamonahaki ida varani 
'bo'da ka'oa hiriki. Makhira vahoariha vanamonahaki ida 
honari ipohiki ija'aria bivakaajiki kaimoni. Varani asohiriki-ra 
vanamonahakia vakajoniki ida Deus athi ka'oa hini. 

15Deus ija'ari kava'ibodivarani-ra najahaka'oahi; ni-hojajanaki 
ida nahina kaaji hiki, va'i bodini vara nini asohiriki hiki. Ija'ari 
Deu-ra vakajari'dakia vakava'ibodivaranihaha'oadahahi ida 
varani asohiriki. Ni-vakadikaaji-ra vanaabavinia binajahaki ida 
vakadiva'ibodivarani. Vakajoniki ida Deus athi. Hojaki ida nahina 
asohiriki vava'i kaabanahahani kania. Vakadiva'ibodivarani ni- 
asohiki jaboni. 

16—Deu-ra aogaki hari — vaabono vani'aki adani. Deu-ra 
avigara vaha; ni-vakadihojai asohiriki-ra bada vani'ajanaki vaha. 

Deua bikaramonaki ida vakadihojai. Ni-vanaabaki ida Deus athi. 
Varagariki ida Jesus kaija'ari vihina. 


Akava'ojomo'ihaki hida Deus athi 


2 1Ivani Tito, ija'ari-ra va'ora ka'ojomo'i bana Deua binofikia, 
athi kapapirania hojakia. 

2Vara va'ora ni'a bana adani makhira va'oaniaro miro'a 
vavijavaki: 

—Avava'ini ogairiva bana. Vanajaha ida avakadihojai mahija 
vahoariha a'onira vavava'ihavini. Avaabononi vanasohi bana. 
Vavakaijokadanoki bana ida ojomo'ihi asohiki. Ka'oa hidorova 
bana ida vahoariha-ra va'ora avanakaidivavini. Hari'a bana 
vakava'ipahini ida Deu-ra avakajari'daravini — va'ora ni'a bana 
adani makhira va'oaniaro miro'a vavijavaki. 

3 Onivani fori va'ora niha bana jaboni adani gamo va'oaniaro 
miro'a vavijavaki. Va'ora ni'a bana: 

—Hojai jahaka'oaki-ra vavahojaha'oadaha bana mahija 
vahoariha a'onira vavava'ihavini. Hari'a bana vahoariha-ra 
vakanavaraniha varani jaharikia. Hari'a vakahano bana. 

4Gamo va'oaniaro miro'a vavijavaki-ra va'ora honaria bana gamo 
vaja'dinava-ra va'ora vaka'ojomo'ivini hojai jahaki-ra vakabanafora 
kaimoni. Va'ora vaka'ojomo'i mahija vakadimakhira, vakadisai 
vihiki-ra vanakaidivavini-ra avigavini. 

5Va'ora vaka'ojomo'i jaboni bana adani gamo vaja'dinava mahija 
vaabono vanasohivini-ra aviga'avini, jahaka'oaja kaimoni ida 
vakadimahi, vakadimakhira ka'oa-ra vanofivini. Va'ora vaka'ojomo'i 
bana vagorana-ra avakadava'ajahakivinia, vakadimakhira vaathi-ra 
vanaabavinia jaboni. 

Nimania hida gamo va'oaniaro miro'a vavijavaki gamo 
vaja'dinava-ra va'ora vaka'ojomo'ivini varani hini. Gamo vaja'dinava 
hojai jahakia vakahojai'iki, ni-vahoariha Deus athi jahaki-ra 
vakanavaranihaki varani jaharikia. 

6Onivani fori va'ora niha bana jaboni va'ora nava'isohi bana 
adani makhira vaagamoja'dini'iki, imakhinava vihiki vaabono 
vanasohira kaimoni. 

7Ivani Tito, jakana vahoariha vanokiva ida kadahojai jahaki 
vakabanafoja kaimoni. Va'ora ika'ojomo'ivini vani, inasohi bana ida 
ojomo'ihi athini, ivakaijokajahaki ida Deus athi. 

8Vara ivani'a bana ida kada'ojomo'ihi athini asohiki 
mahija vahoariha iathini asohirini-ra vakahiravini. Haria 
vakanavaranihakia vakamithavini vanofiki ida varani asohiriki-ra 
vara ivani'avini, haria avanaathidanoararira kaimoni. Kadavarani 
asohini-ra vakamithavini mani ida vakadivarani anavisonini hija, 
oniani ida vava'i anaipahihini hija. 

9Va'ora ni'a bana adani ka'da'di kahonai abono: 

—Bada vani'a bana ida avakadika'da'di afohanana a'onira 
vahonariafiahavini hiki, khai va'ora avani'ara kaimoni afohanana. 
Hari'a bana avakadika'da'di vaathi-ra vana'damo'damo bana. 

10Hari'a bana vabo'dia ida avakadika'da'di kanahina. Va'ora 
vananokiavinihi bana ida vaathi avanaabajahakivini. Avakadihojai 
jahakia va'ora vananokia bana jaboni adani avakadika'da'di, 
oniani ida Deus akadi'akava'ijoahi abono hina-ra avigavini hija, 
akadi'ojomo'ihi athini asohini-ra vakahivini hija jaboni — va'ora 
ni'a bana adani ka'da'di kahonai abono. 

11 Deua binofiki ida ija'ari hahavi-ra kajoamoravini, oniani 
ida Jesus Cristo-ra karonavini hija va'ora akava'ijoara kaimoni. 
12Deus haria kajoamoravini vani haria ka'ojomo'ivini hiki ida 
hojai Deua bivajahariki-ra akava'ipahinika'oavini, nahina asohiriki 
kaipahivahakia Jahari haria kaborovini-ra akava'inofinofijanaria 
kaimoni. Haria ka'ojomo'ivini hiki jaboni ida ariabono anasohivini, 
hojai asohikia akahojaiha'oadahana, hojai Deus va'i-ra khai ni'aki 
arihokina oadani. 

13Haria ka'ojomo'ivini hiki jaboni ida arihokina oadani, Cristo 
joina-ra anokhavini. Khai ni'avahaki ida mahi Cristo jahana 
danona nokiani kamahini. Vagaki jaboni ida jahana. AkadiDeus 
danoki ada Jesus Cristo, akadi'akava'ijoahi abono. 

14Cristo abono-ra va'aha'iki abini'ina akadimoni hina, haria 
akava'ijoara kaimoni, jaharikia arihojajanaria kaimoni. Jesus haria 
namonahavini hiki akadimahi sohika'oani kaimoni, kidimoni ka'oa 
arihina, kidibadani jahakia akabadanina-ra anofivini. 

15 Tito, va'ora bana ka'ojomo'ivinihi hida ira vara oni'avini hi'iki 
mahija iathini-ra vanaabavini-ra khai vani'avini. Va'ora kaabani 
bana adani iathini-ra vanaabariki. Deus kahonai abono ihini mani 
ida Deus athi-ra vanaabavinia va'ora ihonariavini hija. Hari'a bana 
Deus athi hirini vakahiva ida iathini. Hari'a bana hoariha iathini-ra 
kaihiponiriva. 

Hojai asohiki varani hini hida 


3 1Va'ora nava'ihokibakhia bana adani Jesus kaija'ari kadania 

vahojaki oathia. Va'ora honaria bana adani Jesus kaija'ari 
bada vani'aja kaimoni ida arabo-ra vaka'da'diki, arabo kaija'arini-ra 
vahonariafiahaki vihiki va'ora vahonariavini hiki, vaathi vanaabaja 
kaimoni. Honari vihirina kaba'i badani jahaki-ra vanokiha, 
vaakodiahi. 

2Hari'a bana hoariha-ra vakanavaraniha varani jaharikia. 

Hari'a bana vakamadia. Athii forakia vakavarani'a bana vahoariha 
vakadiania. Ija'ari hahavi-ra vanakaidiva bana afoha'oadaha — 
va'ora ni'a bana adani Jesus kaija'ari. 

3Cristo-ra aogaravini kari arihojana 'bo'da fori hiki ida 
Creta kaaraboni kaija'arini vahojana. Ni-ava'i bodini vara niki. 
Amorobohariki fori arihiki hari. Korijanahi arihina arihoja'iki hari. 
Ni-akaabokaki ida akadihojai 'bo'da ariabono akava'ijoavini. Badani 
asohiriki kaipahivahaki-ra akava'inofinofivini. 

Nahina asohirini kaba'i, khai akhani'ianahi. Hoariha-ra 
anajahariharivini-ra anofivini. Hoariha kanahina jahaki-ra 
akabaivini. Vahoariha haria vakaimajahari'iki hari. Harivani 
jaboni va'ora akaimajahari'iki adani mahi 'bo'dakari. Nimania ida 
Cristo-ra aogajoraravini kari-ra akavahojaivini. 

4Kaba'i, Deus akadi'akava'ijoahi abono jahana-ra nanokia'iki 
akadiania. Binofiki ida aogavini haria nakaidivavini, haria 
nofijahakivini jaboni, Soniani ida haria akava'ijoavini hija. Oniaroa, 
bada ani'avini kaba'i ida hojai bivajahariki, haria akava'ijoa'aha. 
Akadihojai asohini abosini hirihi ida haria akava'ijoavini. Binofiki 
ida haria va'adivini, haria va'adimani'aha. Deus akadihojai 
jaharika'oaki-ra na'biravini mani ida haria sokoki fori nihaja, 
oniani ida akadimahi-ra anaja'divini hija, isai 'banaja'diniki fori 
haria nihaja. Nimanija ida Ma'onahai Jahaki kabadani akadiania. 

6-7 Jesus Cristo haria akava'ijoavini mani ida Ma'onahai Jahakia 
Deus haria no'avini hija. Deus kagahinaijahakina-ra nofivini 
mani ida Ma'onahai Jahaki-ra karonavini hija akadiania. Haria 
kajoamoravini mani ida ajahaka'oana-ra kahivini hija. Nimania 
hida kidibadani jahaki akadiania, agathanija kaimoni ida haria 
kaibavijahahijoravini hi'iki, oniani ida mahi jahaki anokhomiriki- 
ra anokhavini hija kidiania. 

8Ka'oa hiki hida ojomo'ihi kavaranihi. Tito, onofiki hida 
varania va'ora ika'ojomo'ijahakivini, badani Deua bivajahaki-ra 
bada vani'ahaha'oadahara kaimoni adani Deu-ra vakajari'dariki. 
Vakadihojai asohiki ija'ari hahavi-ra kajoamoraki. 

9Tito, ija'ari vaabono avakanaathidanoararikhamavini 
oadani, hari'a bana vakadivarani kania okha'a. Ija'ari kohana 
avikhananavaki vaonina ipohikia vakavaranina oadani, hari'a bana 
vakadivarani kania okha'a. Hari'a bana vakamadiaki vakadiania 
o'oj'a. Ija'ari judeus kaija'ari vakadiva'isohihi jirikia vakavaranina 
oadani, hari'a bana vakadivarani kania okha'a. Ni-nahina kaimoni 
hini jahaki ida vakadivarani. Ni-nahina asohikia haria kakodiaki 
ida vakadivarani. 

10Ikaabani bana ida ija'ari kidivarania vahoariha-ra 
narifirafiraki. Kadakaabanahi-ra kamitharihi; ikaabani'iana bana. 
Iathini-ra kamithari'ianahi; hari'a bana kidiania adahajana. 

11 Jogaki ida ija'ari kadakaabanahi-ra nofiriki abononi 
anakamadavini Deus kahagihi-ra ragari'iki. Hojai asohiriki-ra 
nofivini mani ida ija'ari abononi anakamadavini-ra iogavini hija. 


Paulo athi anokhomi'ini 


12Okaronaki bana ada oipohina hoarana kadania okhana. 
Ártemas vahabini bana ada okaronara. Tíquico vahabini bana ada 
okaronara. Kaikahina kamahini kadania, ivani Nicópolis sidaji 
onikia okha'a bana mahija ariabono aakaragararikhamavini. 
Okava'ibodivaraniki ida pahakari Nicópolis sidajia ohojana. 

13Kadania avikhaki bana adani Zenas, Apolo khama. Arabo 
kaka'da'dini kava'isohihi jiriki ogava abono ada Zenas. Va'ora 
kajoamora bana adani makhira vi'bamiki nahina ivahojakia mahija 
nahinaro-ra vakainamoravini vaadahana. 

14Jahaki ida akadija'ari badani jahaki amonahani- 
ra vaka'ojomo'ivini. Vaka'ojomo'ivini jaboni ida nahina-ra 
vakainamoki-ra vakajoamoravini. Nimania ida vakadihojai jahaki 
ija'ari-ra vakajoamoravini hini. 

15 Hihadani ija'ari kodiania vahojaki ira vaka'ivanitiki hadani. 
Va'ora ka'ivaniti bana adani Cristo kaija'ari kodimoni. Akadiva'ahi 
vihiki adani. 

Onofiki ida Deus a'onira kajoamorahahavivini. Hari ida vani 
oamani Paulo athi anokhomini. 

Pauloa bikaronaki ida athi 
kapapirani Filemom kaimoni 





12 Hovani Paulo onajirija hida oathi papira. Ohojaki ho cadeia. 
Jesus monina-ra oanamonionibakhiavini mani ida cadeia hora 
avibaivini hija. 

Filemom, akadiva'ahi i, Cristo kabadania akabadanijabanaki hari, 
kadaimoni hida oathi kapapirani. 

Timoteo khama va'ora aka'ivanitiki bana adani arigamina 
igorania vajoronibakhiaki. Aka'ivanitiki jaboni ida arigamina Afia 
oniki. Aka'ivanitiki jaboni ada arigamina Arguipo oniki. Akadiania 
hojana kari akadibadani ipohini ada Arguipo, haria kakodia'iki 
ada. 3 Va'ora okanikhariaki adani Deus akadika'da'di Jesus Cristo 
khama a'onira vakajoamoravini, a'onira vano'avini jaboni va'i 
jahajahania. 

4-5Oigamina Filemom, ira onakaidivaki ho. Deu-ra vara 
oni'abakhiavini vani ira okava'ibodivarani'iki i. Deu-ra oni'aki: 

—Deus, ivani ijahaki i. Ikajoamorajahakiki ada oigamina 
Filemom. Okamitha'iki ida varani hina, kadaija'ari hahavi- 
ra va'ora nofijahakivini, bivakaijokajahakiki ada Jesus Cristo. 
6Filemom khama akajari'dariha ada Jesus, oniani ida ariabono 
akanajahamisikhamavini hija. Ajari'darina mani ida haria 
anigahivinia ira akanikhariavini hija. Aogajahakivini anofiki ida 
kadabadani jahaki akadiania, niha ninini haria iakava'ijoavini, 
haria ikajoamoravini, haria iakodiavini hiki. 

7Oigamina Filemom, ira onakaidivaki ho. Va'ora inakaidivaki 
adani Deus kaija'ari hahavi, va'ora ikajoamorabakhia'iki, 

vava'i bodini-ra vanadanovini vajari'darina, oniani ida hora 
nava'ikhaiinikarahoja, inakaraki ida ojari'darina. 

8-10 Hovani Paulo ho. Cadeia hora avibaivini hiki Cristo 
kabadania okabadanina. Cristo kahonai abono ohina mani ida 
kidija'ari nava'isohiva abono hora nihaja. Oigamina Filemom. 
Asohini kaba'i ida ira oavadadamivini badani onofiki-ra bada 
ini'aja kaimoni, ni-onofiki ida ira oavadadamivini. Ira onakaidivaki 
ho, oniani ida badani onofikia ira okanikhariaka'oavini hija bana. 
Deus kaija'ari-ra va'ora inakaidivavini mani ida vara ira oni'avini 
hija. Kodivarani hiki ada kadahonai abono gathaki Onésimo 
oniki. Cadeia ohojana oadani, Onésimo-ra onanamithavini hiki 
ida Jesus monina. Jesus kania abono-ra gahinai nihavini mani ida 
kodisaia onaonivini hija. Kidiabi'i fori ohiki ho. 11 Hari. Onésimo 
kadania hojana kari, ni-ira kakodiajahakiki. Ni-nijanarihi ida 
kidihojai afojana. Kidihojai 'bo'da-ra kava'ipahinivini mani ida 
ira kakodiajahakivini hija bana. Hora kakodia'iki ada jaboni. 
12Okaronaki ada Onésimo kadania ajoina. Okava'ibodiki ada ovari, 
onakaidivaki ada. 

13-14Filemom, kodiania ihojaja vaha; hora ikajoamoramanihi 
vaha. Kodiania ihojarihi; ni-ikaabokaki ida hora ikajoamoravini. 
Oniani ida kadahonai abono Onésimo kodiania hoja'ina-ra 
ovajahavini hija, cadeia ohojana oadani hora kajoamorara kaimoni. 
Cristo kabadania okabadanina mani ida cadeia hora avibaivini 
hija. Kodihonai abono hiriha ada Onésimo, oniani ida kadania 
ajoina ohonariavini hija. Iva'ahaha bana ada Onésimo, ovajahaki 
ida kodiania hojana. Iva'ahariha; ni-hora ikajoamoravini-ra 
oavadadamivini-ra onofiki. Ira okanikhariaka'oahi bana. 

15Jahaki vahabini ida masiko ipohiriki Onésimo akara'o'imidiana 
kadania, oniaroa, kadania joiaha hojahaha'oadahara kaimoni. 
16Ọniaro kari, kadahonai abono gathaki ada Onésimo. Hidakaba'i 
kadahonai abono hina kaba'i, iigamini ada jaboni. Jesus Cristo- 
ra kajari'daravini mani ida oigamina-ra onakaidivavini hija. 
Inakarahoki bana ida iigamini Onésimo-ra inakaidivavini 
kadahonai abono hina, Cristo igamina hina jaboni. 

17 Hora ikava'ibodivaranivini kada'bami ohina. Hora igathanivini 
vani fori hiva ida Onésimo joina-ra igathanijahakivini bana. 

18Kadania hojana kari, hojai jaharikia kahojai'iki vahabini 
ada. Kadanahina-ra bo'dia'iki vahabini ada. Hora nava'isohi bana. 

Hovani ira onaabosihahaviki i. 19Filemom, hovani homaina 
onajirija hida papira athini pitani osa'a. Hovani Paulo ka'oa 

ira onaabosiki ida Onesimo ira naabosiravini hiki. Oogaki ida 
nahina namitha'iki kadania ikava'ihokijahaki'iki. Ira oakodiavini 
hi'iki kadamahi ja'dini anokhomiriki-ra igathanivini, Cristo-ra 
ivakaijokabiininivini, oniani ida hora inaabosiravini fori nihani 
hija. 

20Oniani ida oigamina, Cristo kahonai abono i. Ira okanikhariaki 
bana Onésimo-ra igathanijahakivinia. Cristo igamina arihina mani 
ida ova'i-ra khai ini'avini-ra onofivini hija. 21 Okaronavini kaba'i 
hida oathi, oogaki kodikanikhari-ra inaabavini. Oogaki jaboni ida 
ianarafiavini kodikanikhari-ra ikamithavini. 22Ira okanikhariavini 
hiki jaboni hora ikaibavijahahijoravini bana vada ibavinia. 
Okava'ibodivaraniki ida avakadikanikhari Deus bikamithaki bana 
avakadiania oajoina-ra va'ahavini. 

23-24 A'onira vaka'ivanitiki ada Epafras. Kodiania hojaki ada. 
Jesus monina-ra anamonionivini mani ida cadeia avibaivini hija 
jaboni. 

Marcos, Aristarco, Demas, Lucas vihiki a'onira vaka'ivanitiki 
jaboni. Oipohina adani. 

25 Onofiki ida akadika'da'di Jesus Cristo a'onira kajoamoravini 
afoha'oadaha. Hari ida vani oamani kodivarani. 

Deus kaisai varani hina hida 


1 1 Hari. Mahi 'bo'dakari Deus abono-ra nanokiabakhiaha 

athi namoniva abono vakadiania afohanana. Vahoariha 
vakamithahi ida Deus vara nibakhiana, vahoariha vanokihi ida 
vadami fori hiki, vahoariha vanokibakhiahi ida kidibadani danoki. 
Onivani fori hija ida Deus va'ora nava'isohibakhiavini kidihojai, 
jahana, danona niha nininia. 

Deus va'ora karonabakhia'aha adani athi namoniva abono 
afohanana, va'ora vanava'isohira kaimoni adani akadija'ari 
avikhananavaki. Vara vavani'ahanana'ihi ida Deus athi pitani 
itxani, ija'aria avigaja kaimoni ida Deus hojana niha ninini. 

2Hari. Oniaroa, arihokina oadani, Deua bikaronamaina'aha ada 
kidisai, haria nava'isohira kaimoni afojahaki Deus hojana niha 
nininia. 

Hari. Hahavi amonahani kari Deua binava'isohi'aha ada kidisai 
binofiki niha nininia hahavi amonahaki kaimonia, oniani ida 
kidisaia binamonahavini hi'ia. 

Deua bini'aha: 

—Kodisai, kadaimoni ka'oa bana ida nahina hahavi, ivahojaki 
kaimoni — niha ada Deus. 

3Kidisai vagana, danona, jahana binanokiaki ida Deus vagana, 
danona, jahana niha ninini. Deus kahojai oamani ida kidisai 
hojana hija. Deus kaisai athi danonia bikahinanikaki ida hahavi 
hojaki, hojahaha'oadahaja kaimoni. 

Deus kaisaia bina'diahi'imidia'iki ida kidibadani ija'ari 
vakadiania, Deua bikaabokaja kaimoni ida ija'ari kahojai 
asohirika'oaki-ra na'biravini. Naothinia Deus kaisai ka'da'di 

danoki kavithi ibavinia nama vithi'aha Deus pitana aniaja. Deua 
bikaabokaki ida hahavi binofiki. 


Danona arafiaki ada Deus kaisai 


4Hari. Deus kaisai gahinaki ka'da'di danoki kabadania. Ovari 
va'ora aradakarahoki adani Deus ibavi kaija'arini. Deua binaonivini 
“kodisai”, oniani ida onina jahani ibavi kaija'arini vaonina jahani- 
ra aradavini hija jaboni. 
5Deua bini'aha ada kidisai: 
“Ivani, kodisai i. 
Hidakaba'i kadabi'i ohina-ra okahiki ho.” 
Ni-nikia Deus va'ora vara ni'aki adani ibavi kaija'arini. Kidisai vani 
ada Deua bini'ara. 
Deua vara bivani'a'aha jaboni ada kidisai: 
“Kidiabi'i kaimoni bana ho. 
Kodisai kaimoni ada.” 
Ni-nikia kavaraniriha ada Deus, ibavi kaija'arini vakadimoni. 
Kidisai vani ada Deua bini'ara. 
6Hari. Kidisai hoarana-ra karonavini viahania ija'ari vakadiania, 
niha ada Deus: 
“Va'ora ohonariaki bana 
adani oibavi kaija'arini 
hahavi vajoronina kodisai-ra 
vakanamasivira kaimoni. 
Hora vakanamasivivini vani 
fori vanihara bana ada kodisai.” 
Niha ada Deus. 
7Ibavi kaija'arini-ra va'ora vara vani'avini vani Deua bini'a'aha: 
“Sirisiriki fori vihina vani va'ora onamonahara adani oibavi 
kaija'arini. 
Siho akaha'diki fori vihina vani va'ora onamonahara adani 
oibavi 
kaija'arini, 
kodihonai abono vihiki adani.” 
Nihi ida Deus athi. 
8Hari. Ni-nikia Deua vara bini'aki ada kidisai. Kidisai vani ada 
Deua bini'ara: 
“Ivani Deus i. 

Mahi anokhomirikia va'ora ivaka'da'diki adani 
ija'ari hahavi. 
Asohika'oaki ida iathini 
va'ora ihonariafiahavini, 
vakadika'da'di ihiki i. 
9 Ivajahaki ida hojai hahavi asohika'oaki. 
Ikaimajahariki ida hojai 
hahavi asohiriki, 
oniani ida hovani, 
kadaDeus ohina, 
ira onagathogathovini hija. 
Ka'da'di ka'oa ihini 
ira okahiki ho. 
Oanarafiaki ida kadakhaiini, 
iipohini vakadikhaiini 
aradamini hija kaimoni.” 
10Deua bini'aha ada kidisai jaboni: 
“Ivani ka'da'di ka'oa i. 
Nahina hojarini kari ivani oa inamonaha'ia ida arabo, nama hiki. 
Isa'ania inamonaha'iki ida. 
11 Ivani, ihojahaha'oadahaki i. 
Ihimiki bana ida 
kadamonahi. 
Makari 'bo'da 'birani vani fori hija bana ida nama, 
arabo hiki ihimini. 
12 Jja'ari makari 'bo'da-ra 
naroaroavini vani fori hija bana ida nama, 
arabo hiki-ra inaroaroavini. 
Ija'ari kidimakari 'bo'da-ra anaabosivini vani fori hija bana ida 
nama, 
arabo hiki-ra ianaabosivini. 
Ivani kadahojai ni-aabosiki, 
ni-i'bo'da hiki.” 
13Deus kidisai-ra ni'a'aha jaboni: 
“Vithi o'dihana aniaja 
ka'da'di kavithi ibavinia. 
Tdamani kanabo'ania va'ora oobaiki bana adani ira 
vavajahariki, 

va'ora ikada'aha'ahaki fori vihira kaimoni. 
Va'ora onihimahahaviravini oadani vithi bana opitana aniaja 
ka'da'di ihini kodiania.” 
Niha ada Deus. Ni-nikia kavaraniriha ada Deus, ibavi kaija'arini 
vakadimoni. Kidisai vani ada bini'ara. 

14 Hari. Oniaroa. Nahina mani ida Deus ibavi kaija'arini 
vakadibadani hija? Deus kahonai abono vihiki adani. Ma'onahai 
nokiariki adani. Deus va'ora karonabakhiaha adani ibavi 
kaija'arini, va'ora vaakodiara kaimoni adani ija'ari Deus va'ora 
akava'ijoa'iki kaimoni. 


Jahani arafiaki ida Deus haria akava'ijoavini 


2 1Deus kaisai vania bivava'isohihijoraja ida moni akamitha'iki, 

oniani ida moni-ra akava'ibodivaranivini-ra najahaja. Moni-ra 
akava'ihokijanarihi; kanava akarakoki fori arihihi. 

2Mahi 'bo'dakari Deus ibavi kaija'arini va'ora vakanamoni'iki 
adani akadija'ari avikhananavaki. Ka'oa hiki ida vakadivarani. 
Ija'aria binaabavini bikajonihi; bigathanihi ida athi-ra naabaravini 
abosini nahina jaharikia. Asohiki ida nahina jahariki-ra 
gathanivini. 

3Hari. Deus haria akava'ijoavini kavaranihi-ra akajonihi; 
nihaniki vania koda ariabono anaihotaja bana? Ni-akaabokaki 
ida ariabono anaihotavini, agathaniria kaimoni ida athi-ra 
akajonivini abosini. Jahaka'oaki ida Deus haria akava'ijoavini-ra 
nofivini. Akadika'da'di Jesus miro'a vara bivani'a'iki ida. Moni-ra 
vakamithaki haria vananokiahivini hi'iki ida varani ka'oa hini. 

4Deus va'ora kakodiavini hiki jaboni ida monina ka'oa 
vananokiavini. Bada bini'abakhia'iki ida kidibadani danoki, 
ipohiki, ija'ari-ra nava'ibodivaraniki. Bikaronaki afohanana jaboni 
ida ogahai danoki kidija'ari vakadiania, vakaabokaja kaimoni ida 
Deus kabadani danoki. Ma'onahai Jahaki va'ora no'ahanana'iki 
adani ogahai danoki binofikia. 


Jesus Cristo akadi'akava'ijoahi abono 


5Hari. Onajiriki ida Deus kamonahi aja'dini kamahini, ija'ari 
vakadihojai aja'dini kamahini kavaranihi jaboni. Ni-Deus 
va'ora honariaki bana adani ibavi kaija'arini arabo aja'diki-ra 
vavaka'da'divini. Ija'ari vani ida bana Deua bihonariaja. 

6Deus athi kapapirani pitania hojaki hida athi jiriki: 
“Deus, nahina ida ija'ari-ra ikava'ibodivaranivini hija? 
Nahina mani ida ija'ari-ra 
iakadava'avini hija, 
nahina vihirina kaba'i? 
7 Deus, araboa vahojana oadani adani ija'ari, 
ni-ianarafiaki ida ka'da'di danona, 
aagahai hiki-ra vavahojavini. 
Iibavini kaija'arini vani vakadiania ianarafiaja ida ka'da'di danona, 
aagahai hiki. 
Kaba'i, ija'ari-ra ino'avini hiki ida afohanana danoi, 
ogahai hiki ka'da'di hija kaimoni. 
8 Va'ora ihonariaki adani 
ija'ari kadamonahi 
hahavi-ra vavaka'da'divini.” 

Hari. Papira athinia Deua bivava'isohihijoraki ida kidiamonahi 
hahavi ija'aria bivaka'da'divini. Ni-nahina hoarani aaniki ija'aria 
bivaka'da'diriki kaimoni. Hari. Hidakaba'i ni-anoki'iaki kaho ida 
ija'ari nahina hahavi-ra vavaka'da'divini. 

9Jesus vani ada anoki'ara. Araboa hojana oadani ni-arafiaki ida 
ka'da'di danona, ogahai hiki-ra vahojavini. Deus ibavi kaija'arini 
ka'da'di danona, ogahana hikia biaradamipa'itxiki ida Jesus 
danona, aagahai hiki. Badara ipohiriki nina vani hojara ada, 
abono-ra va'ahara kaimoni abinina ija'ari hahavi vakadimoni hina. 
Nimania ida Deus haria kajoamoravini-ra nofivini. 

Naothinia Deua bino'a'ianaha ada Jesus danoi, ogahai arafiakia 
kidiania. Abini'ina kamahini vani bikamitha'ia ida imana 'banani 
karaho, ija'ari-ra va'ora kajoamorara kaimoni, oniani ida Jesus 
ka'da'di ibavi jahaki-ra vahojavini-ra aogavini hija, khai ani'aja 
kaimoni ida jahana. 

10Nahina hahavi hojaki Deus kaimoni. Ovaria binakama'da'iki 
ida nahina hahavi hojaki, bikahinanika'iki ida jaboni. Asohiki ida 
Deus Jesu-ra va'aha'avini imana 'banani karaho-ra kamithavini. 
Imana 'banani arafiani-ra va'ahavini mani ida akava'ijoahi abono 
jahaka'oaki nihana hija. Deus va'ora nofiki adani ija'ari vaipohiki-ra 
nikhavini kidiania, kidisai vihira kaimoni, vavahojaja kaimoni ida 
Deus jahana, vagana, ogahana, danona jaboni kidiania. Jesus vani 
va'ora bananira adani, va'ora akava'ijoara kaimoni. 

11 Jesus vania bianija ida hojai Deua bivajahariki ija'ari vava'i 
bodinia hojaki, vajahaka'oara kaimoni. Arigamina ada Jesus. Haria 
najahaka'oa'iki ada. Jesus khama akadiabi'i ada Deus, oniani ida 
“oigamina” haria naonivini-ra kaipahiravini hija. 

12Deus athi kapapirania hojaki hida Jesus athi Deu-ra vara 
ni'avini hi'iki afojora: 

“Bi'i, va'ora onava'isohivini hiki bana adani oigamina, 
kadahojai niha nininia. 
Moro kaathia khai oni'aki bana ida ijahani arafiaki 
vavajoronibakhiaki ibavinia.” 
13 Jesus kavarani hida jaboni: 
“Ovakaijokaki bana ada Deus.” 
Kidivarani hoariha: 
“Hidavania ohojaja 
oigamina Deus hora 
no'avini vihi'iki vakadiania.” 
Niha ada Jesus. 

14Hi'adani ija'ari Deus va'ora naonivini kodisai, Jesus igamina 
adani. Vaimaki adani ija'ari, vajaroki adani jaboni, oniania 
ija'ari ihi'ara jaboni ada Jesus, va'oaniaro fori hira kaimoni. 

Ija'ari hiina vani abini'ina abono-ra va'aha'ara ada. Abinina vani 
Jesua binihimaka'oa'ihi ida Jahari danona. Jaharia bikaaboka'iki 
ida ija'ari abinini. 15Vahokina oadani adani ija'ari, vifiniki ida 
vaabinina, oniani ida vagathaki fori va'ora nihaja. Jesus abini'ina 
vani va'ora akava'ijoa'ara adani ija'ari abini-ra vifiniki, vagathaki 
fori vihijanarara kaimoni. 

16 Aogaki ida Jesus kabadani hirini hidiaja Deus ibavi kaija'arini- 
ra va'ora kakodiavini. Abraão kaija'ari vanamitharonisiagaki 
vani adani Jesus va'ora kakodia'ara. Nimania ida athii Deus athi 
kapapirania hojaki. 

17Ija'ari ihi'iarina oadani ada Jesus, ni-bikaabokaki ida haria 
akava'ijoavini, oniani ida ija'ari nihana hi'ia. Igamina vakadimahi 
fori hija kaimoni ida kidimahi, va'oaniaro fori hiki ada. Ija'ari 
hi'ina vani bada bini'ajahakija ida sasidotxi vakadika'da'di kabadani 
Deus viaha. Sasidotxi vakadika'da'di kabadani hiki ida Deu-ra 
kanikhariabakhiavini, Deus va'ora kajoamorara kaimoni adani 
igamina. Jesua biva'adiki ida ija'ari. Deua bivakaijokavini hi'iki 
ada Jesus sasidotxi kabadani-ra bada ni'ajahaki'avini. Sasidotxi 

vakadika'da'di kabadania Jesus kabadani'ina mani ida ija'ari 
vakadihojai asohiriki-ra anivini hi'ia. 

18 Hari. Jesua bikamithabakhiaki ida va'i rogo inini kaborohirohi 
hina. Bikajoniki ida hojai Deua bivajahariki, oniani ida haria 
kakodiavini-ra kaabokavini hija, akajonija kaimoni jaboni ida 
Jahari haria kaboroborovini. 


Jesus kabadani Moisés kabadani-ra aradaki 


3 1Ọigamina, Jesus kaija'ari hari. Deus a'onira kaboa'i'iki a'oni 

jaboni kidiania nama aokhana. Vakava'ibodivaranijahaki ada 
Jesus. Deua bikarona'iki ada, sasidotzi vakadika'da'di hira kaimoni, 
Deu-ra kanikhariaki ada akadimoni, haria kakodiavini hiki jaboni 
ida Deus monina-ra akajari'daravini-ra akahivini. 

2Deua bihonaria'aha ada Jesus va'ora akadava'ara kaimoni adani 
kidija'ari. Bada biniamanihi afohahavi, ni-bikajonipa'itxiki ida 
Deus athi. Moisés kohana jaboni bada bini'ahahavi'iki ida badani 
Deua bihonariavini hi'iki, va'ora akadava'a'iki adani Deus kaija'ari. 

3Hari. Ija'aria vanakaidivaki ida gora, vanakaidivavini arafiaki 
ada gora namonahava abono. Gora namonahava abono fori hiki 
ada Jesus. Gora fori hiki ada Moisés. Jesus kabadani jahani 
arafiani-ra akahiva. Jesus kabadani Moisés kabadani-ra aradaki. 
4Gora-ra anokihi; aogahi ida ija'ari gora-ra namonahaki hojani. 
Deus vania binamonahabiininija ida hahavi hojaki. 

5Moiséa bada bini'ahaha'oadahaki ida Deua binofiki. Deus 
kahonai abono ada. Kidika'da'di gorana bodinia bada niki 
fori hiki ada. Moisés va'ora vara ni'ajora'iki adani ija'ari Deua 
bivava'isohihijoraki kavaranihia. 

6Hari. Cristoa jaboni bada bini'ahaha'oadahaki ida Deua binofiki, 
va'ora akadava'aki adani Deus kaija'ari. Deus kaisai ada Cristo. 
Kidiabi'i gorana bodinia bada niki ada. Harivani Deus gorana hari. 
Deu-ra akava'ipahiniravini vani avakaijokaha'oadahaha; haria 
kaibavijahahivini hiki-ra anaviahanokhahi jaboni; Deus gorana 
kaija'arini arihihi. 


Deua binaibavijahaki ida akoiri ibavini 


7Hari. Mitha vani'a bana hida Ma'onahai Jahaki athi Deus athi 
kapapirania hojaki: 
“Hidakaba'i mitha vani'a bana hida Deus a'onira ni'avini hiki. 

8 Hari'a bana morobohariki fori vihi'a. 
'Bodakari avakadija'ari 
avikhananavakia 
vakajoni'iki ida Deus athi. 
Hari'a bana va'oaniaro 
fori vihi'a. 
Amasia vaadahana kari ni-Deus vakadiania hojaki-ra 
vavakaijoka'iki. 
Ni-vavakaijoka'iki jaboni ida va'ora akadava'avini. 
Nimania ida Deu-ra 
vakaijo'avini.” 
9 Hari. Niha ada Deus: 
“Amasia oathi-ra vakajonibakhiaki adani avakadija'ari 
avikhananavaki. 
Hora vakaijo'avini hiki 
avigaja kaimoni ida 
va'ora okaihamahivini 
va'ora okaihamahiravini. 
40 badara ipohini vani vada vani'abakhiaja ida kodibadani 
danoki bada 
oni'a'iki vahararana, 
kaba'i, ni-hora vavakaijoka'iki. 
10 Oniani ida vakadiva'ibodivarani hora naihamahivini hija. 
Oabono oni'ahi: 
Vakajoniki ida vakadika'da'di ohina. 
Vanaabarihi afobakhia ida va'ora ohonariavini hiki. 
11 Hari. Va'ora okaihamahi'aha. 
Oabono oni'a'ihi: 
Deus ka'oa ohina mani ida 
va'ora onava'iponi'imariniravini hija bana. 
Jokoa avikhariha adani 
arabo va'ora ono'avini 
hikia, 
avakoirira kaimoni kodiania.” 
Niha ada Deus. 
120igamina, avaabononi avakava'igairi afohanana bana. 
Jahari'oamanija ida Deus athi kajonani. Hari'a avava'ini bodinia 
Deu-ra vakajarida mahija Deus hokiki-ra avakava'ipahiniravini. 

13Ni-nikia akahojaina jahaki. Jahaki ida avaabononi 
avakakakodiakhamavini afobakhia Deu-ra avavakaijokavini. 

Hari'a bana hojai asohiriki makhanirini-ra vakahi mahija 
morobohariki fori avihiravini. Deus haria honariavini hiki ida 
hidakaba'i athi mitha ani'avini. Asia hojaki hida athi “hidakaba'i” 
anaabaja kaimoni. 

14 Ariabinirina oadani Cristo-ra avakaijokavini-ra 
akava'ipahinirihi, Cristo-ra avakaijokabiininivini fori hini, oniani 
ida Cristo ipohina haria nihaja bana. 

15 Deus athi kapapirania hojaki hida athii: 

“Hidakaba'i mitha vani'a bana hida Deus a'onira ni'avini hiki. 
Hari'a bana morobohariki fori vihi'a. 
'Bo'dakari avakadija'ari 
avikhananavakia 
vakajoni'iki ida Deus athi. 
Hari'a bana va'oaniaro 
fori vihi'a.” 
Niki ida Deus athi. 

l6Ija'ari hahavi Moisés va'ora banani'iki avikhaonani'ina 
Egito kaarabonia, vakamithabakhia'iki ida Deus athi. Kabati, 
vakajonibakhiaha ada Deus. 

17 Hari. 40 badara ipohini Deus va'ora kaihamahiki adani 
ija'ari hojai Deua bivajaharikia vakahojaibakhia'iki, Deu- 
ra vavakaijokaravini, oniani ida va'ora nihimavini hija 
vahoarahanana amasia. 

18Deus vara va'ora vani'a'iki adani athi kajonini vihi'iki: 

—Deus ka'oa ohina mani ida va'ora onava'iponi'imariniravini hija 
bana. Jokoa avikhariha adani Canaã kaaraboni va'ora ono'avini 
hikia, avakoirira kaimoni kodiania — niha ada Deus. 

19Hari. Oniaroa. Aogaki ida namitha'iki vakadiania. Deu- 
ra vavakaijokaravini mani ida arabo Deus va'ora no'avini hikia 
avikhana-ra vakaabokaravini hija. 


Vakaikahiki bana adani ija'ari Deu-ra vavakaijokaki akoiri ibavinia 


4 1Asia mani hojaja ida Deus kava'iponahi. Asia vara bivani'aki 

ida akoiri ibavini kavaranihi kidija'ari vakadimoni. 
Akadimoni jaboni ida. Ariabono akava'igairiva bana mahija Deus 
haria anakoirivini-ra aragariravini. 

2Akamitha'iki ida moni jahaki, akadija'ari avikhananavakia 
vakamithavini fori hiki amasia mahi 'bodakari. Vakamithavini 
kaba'i ida akoiri ibavini kavaranihi, vakamitha'imariniki ida. Ni- 
vavakaijokaki ida Deus athi, oniani ida athi va'ora kakodiaravini 
hija. 
3Harivani, Deus athi-ra akajari'darihi, akaikahiki bana hari 
akoiri ibavini Deua vara bivani'a'ikia. Va'oaniaro ni-vakaikahi'iki. 
Deus va'ora vara vani'a'iki adani: 
“Vajari'dana hora naihamahji'iki, 
oniani ida va'ora 
onava'iponivini hija: 
Ka'oa hiki hida oathi. 
Jokoa avikhariha adani 
arabo va'ora ono'avini 
hikia, avakoirira kaimoni 
kodiania.” 
Niha ada Deus. Deus hahavi-ra namonahavini vani 
bikava'ibodivaranijora'ia ida akoiri ibavini vakadimoni. 
Binamonaha'avini kaba'i, vakaikahirina Deus va'ora kahiki. 
4Hari. Deus athi kapapirani pitania hojaki hida akoiri kamahini 
kavaranihi: 
“Mahi hoarani akoiri'aha ada Deus 6 mahi ipohini 
nahina hahavi amonahani a'diahini naothinia.” 
Niki hida athii. Kidibadani a'diahini mani ida Deu-ra anakoirija. 
5Hojaki hida athii hoariha onivani fori hiki: 
“Jokoa avikhariha adani arabo va'ora ono'avini hiki avakoirina 
ibavini kodiania.” 
Niha ada Deus. 6Hi'adani ija'aria vakamithabiinini'iki ida moni 
jahaki, ni-vakaikahiki akoiri ibavini Deus vara bivani'a'iki kania. 
Vavakaijokaravini mani ida va'ora nakaikahirija. Asia vahojaki 
adani ija'ari vahoariha Deus vakaikahina va'ora va'ahaki bana. 
7Deus asia vara bivani'a'ianaki ida akoiri ibavini, oniani ida 
bana vahoariha vakaikahina-ra aogavini hija. Deua vara bivani'aki 
ida mahi hoariha, binaonivini ida mahi “hidakaba'i”. Badara 
ipohiki radahani naothinia Davi kohana maina vara bivani'aki ida 
Deus athi. Nimania hida Davi kohana athi Deus athi kapapirania 
hoja'bo'da'iki: 
“Hidakaba'i mitha vani'a bana hida Deus a'onira ni'avini hiki. 

Hari'a bana morobohariki fori vihi'a.” 

sHari. Ni-Josué kohana va'ora anakoiriki adani akadija'ari 
avikhananavaki Deus va'ora nava'isohijoravini hi'ikia. Va'ora 
anakoirira vaha; badara ipohiki radahani naothinia ni-Deua vara 
bivani'a'ianaki vaha ida mahi hoariha ija'ari vahoariha avakoirina. 

9Kodivarani hiki ida asia hojani Deus kaija'ari vakadi'akoiri 
ibavini kaimoni. Kidiamonahi hahavi adiahini naothinia Deus 
akoiri'ina fori arihina-ra akaabokahi. 10 Hahavi amonaha'ihi, 
akoiri'aha ada Deus. Onivani fori hija ida akoiri Deua vara 
bivani'a'iki ija'aria vagathanivini. Ija'ari kabadani a'diahini 
naothinia akoiri'ihi Deus akoirina vani fori hini. 

11 Hari. Hari'a nahina haria nadabavini-ra ava'ahava mahija 
akoiri ibavinia akaikahina-ra aragariravini. Akadija'ari 
avikhananavaki Deus athi-ra vakajari'davini mani ida akoiri 
ibavinia va'ora nakaikahirija. Ni-jahaki ida ija'ari hoarani akadiania 
hojaki akoiri-ra ragarivini. 


Deus athi tarasara sajoki fori hiki 


12Vara niki ada Deus. Namithaki ida bini'aki. Hokiki fori hiki ida 
athii Deua vara bivani'a'iki. Sajoki fori hiki ida. Athii sajoki Deua 
vara bivani'akia biaradamiki ida tarasara akasajohaninikhamaki. 
A'daimaki ida tarasara kasiivihi, bikaitoniaki ida jaroi akarahani, 
jaroi amosini hiki. 

Deus athi vara bivani'akia bikaitoniaki ida ija'ari abononi, 
ma'onahani hiki hojani, binanokiaja kaimoni ida bikava'inofinofiki. 
A'daimani arafiaki ida ibavi Deus athia bikaitoniaki, oniani ida 
ija'ari va'ini bodini vara nini hahavi Deua biogavini hija, asohini 
asohirini bikahija kaimoni ida nahina ija'aria bikava'inofinofiki 
va'ini bodinia. 

13Ni-ija'aria bikaabokaki ida nahina-ra anahojavini Deua biogaria 
kaimoni. Deus viaha arabikhajahaki, karahobariki ida nahina 
hahavi kidiamonahi hararania. Binokihahaviki ida hojaki. Harivani 
afohahavi Deus viaha arihojaki hari bana afohanana, anamonija 
kaimoni ida akadibadani, akadivarani, akadihojai hiki niha ninini. 


Sasidotxi vakadika'da'di danoki ka'oa ada Jesus 


14Hari. Oniaroa, hojaha ada sasidotxi vakadika'da'di jahaki 
akadimoni hina. Deus viaha bodi pania okha'aha ada akadika'da'di 

Jesus, Deus kaisai, sasidotzi hiki. Ovari Deu-ra kanikhariabakhiaki 
afojahaki akadimoni. Avakaijokava ada Jesus. Akava'ipahinirihi ida 
athi akajari'daravini. 

15 Jesus, sasidotzi kaka'da'di hina Deus viaha haria kanikhariaki. 
Jesua bikamithaki ida akava'irogo'ini va'i bodinia. Kaborohirohi 
arihina vani fori hira ada Jesus jaboni 'bo'dakari kaborohirohi 
hi'ina, hojai asohiriki hahavia kabadanira kaimoni. Ni-Jesua 
hoaranija bada bini'a'iki ida hojai Deua bivajahariki. 

16 Aipahihirina vani Deu-ra anamaakariva kidivithi ibavinia. 
Haria nakaidivaki ada Deus. Amaakarihi; haria va'adiha. Haria 
kajoamoraki ada. Deus kania aajahamisina; haria anajahamisiki 
ada Jesus. 


Sasidotzi vakadika'da'di kabadani varani hini hida 


5 l Hari. Oniaroa, Deus vani makhira-ra nagathogatho'ia 

sasidotzi vahararana, sasidotzi vakadika'da'di hira kaimoni. 
Sasidotzi kabadani hiki ida Deu-ra kanikhariabakhiavini ija'ari- 
ra va'ora kajoamoravini. Sasidotzi kabadani jaboni ida igitha-ra 
naabinivini, bianaha'divini jaboni ida igitha abononi, Deu-ra 
anariakara kaimoni. Ija'ari Deu-ra vano'avini hiki ida igitha. 
Vakadihojai asohiriki abosini ida igitha abinini, amani ahovari'ini, 
Deus bianija kaimoni ida hojai bivajaharikia vakabadani'ina. 
Sasidotzi Deu-ra no'avini hiki ida nahina hoariha ija'ari Deu-ra 
kavikhavini. 

2Sasidotzi va'i bodinia bikamithaki ida va'i rogo inini ija'ari 
hojai asohiki-ra varagaribakhiaki. Ovari jaboni va'oaniaro fori 
hi'iki hojai asohiki-ra ragari'avini. Athii forakia vajaforia va'ora 
nava'isohiki adani ija'ari hojai asohiki-ra varagaribakhiaki, va'ora 
kakodiaki jaboni adani ija'ari hojai Deua binofiki-ra avigariki. 

3Sasidotzi jabonia biragarihi ida Deus kahonari. Kidihojai 


4Hari. Ni-ovani oa abono-ra nagathogathoki ada makhira sasidotzi 
vakadika'da'di kaimoni hina, vahoariha sasidotxi kabadanihi jahaki 
khai vani'ara kaimoni. Deus vani ada makhira-ra nagathogathora 
sasidotzi vakadika'da'di hira kaimoni. Nini vani namithaja ida Arao 
kohana kania. Mahi 'bodakari Deua binagathogatho'iki ada Arao. 

5Nimania ida namitha'iki jaboni Cristo kania. Ni-ovari ka'oa 
abono-ra nagathogathovini hiki ida sasidotzi vakadika'da'di 
kabadani, ija'ari kidihojai asohiki khai vani'ara kaimoni. Deus 
vania bini'a'ara ada Cristo: 

“Ivani kodisai i. 
Hidakaba'i kadabi'i ohina-ra okahiki ho.” 
6Deus athi jiriki hoariha papira hoariha hojakia: 
“Mahi anokhomirikia 
sasidotxi ihiha'oadahaki bana i. 
Ija'ari okhananavaki Mikisidi oniki kabadani fori 
hiki ida sasidotxi kabadania ikabadanini. 
Mikisidi naothi aja'dini i.” 
Niha ada Deus. 

7Hari. Oniaroa, araboa hojana oadani ada Jesus, Deu-ra vara 
ni'abakhiaki ada. Athii 'barakia bikanikharia'aha, asara'aha Deus 
viaha. Deua biva'adivini-ra kanikharia'aha. Deua bikaabokaki ida 
Jesu-ra akava'ijoavini abinirara kaimoni. Hari. Jesua biva'aha'iki 
ida Deua binofiki namithani kidiania, oniani ida Jesus athi Deua 
binaabavini hija. 

8Deus kaisai hina kaba'i, Jesus va'i rogo iniki, imana 'bana'ini 
abono-ra va'ahavini hiki, abono-ra ka'ojomo'ira kaimoni Deus athi- 
ra naabavinia. 9Ni-hoaranija Jesua biragariki ida hojai jahaka'oaki 
Deua bivajahaki, bina'diahihahaviki ida badani Deua binofiki, 
oniani ida ija'ari akava'ijoava abono Jesu-ra niha'ia. 

Jesus vania binakama'daja ida ija'ari athi naabani vihiki-ra 
akava'ijoavini, va'ora no'avini hiki jaboni ida vakadimahi ja'dini 
jahaki anokhomiriki Deus kania. 

10Oniania Deua bini'aha ada Jesus: 

—lĪvani Mikisidi naothi aja'dini i. Ovari sasidotxi 
vakadika'da'di ada. Onivani fori hija jaboni ida kadabadani hora 
ikanikhariabakhiavini ija'ari-ra okajoamoravinia. 


Isai avigaha'iariki fori avihiki a'oni 
11 Ojigamina. Hojaki ida Mikisidi varani hina oadaki a'onira 
onava'isohivini hiki kaimoni. Mitha avani'ajahakirihi, oniani ida 
oathi-ra avarigajorakiravini hija. 
12 Masiko ipohikia Jesus kaija'ari avihi'ini kaba'i, ni-avariga'iaki 
kaho ida vahoariha-ra va'ora avaka'ojomo'ivini. Asia avanokhaki 

ida ija'ari a'onira vaka'ojomo'i'ianavini Deus varani hina 
kama'dania. Ija'ari Cristo-ra nofija'diniki kaimoni ida varani 
kama'dani. Isai pa'itxi akajohohaahabakhiaki fori avihiki a'oni. Ni- 
ija'ari karaho 'bai ka'oa-ra havini fori avihi'iaki kaho. 

13 Asia isai joho kaa'bani-ra kanofiki fori avihiki a'oni. Isai 
pa'itxi ni-biogaki kaho ida hojai hana hini asohiki, hojai hana hini 
asohiriki. Ni-ogaha'iaki kaho. 14lja'ari karaho vani ida abononi 
ka'ojomo'ija. Bikava'ibodivaranibakhiaki ida hojai, biogaja kaimoni 
ida hana hini jahaki, hana hini jahariki. 'Bai ka'oa havahani fori 
hiki ida biogavini. 


Ariabono aka'ojomo'iva ojomo'ihi kavaranihi aoga'iarikia 


6 1Hari. Hari'a vanajoijoirarahana ida ojomo'ihi kavaranihi 

avakamithabiinini'iki. Cristo-ra nofija'diniki kaimoni ida 
varani kama'dani. Ariabono aka'ojomo'iva ojomo'ihi kavaranihi 
aoga'iarikia. Ija'ari Cristo-ra avigavini avijava'iki kaimoni ida Cristo 
varani hina avaka'ojomo'i'iariki. Hari'a vara avani'abakhiajanava 
hida ojomo'ihi kavaranihi kama'dani. 

A'onira onava'isohivini hiki bana hida varani kama'dani nahina 
nini. Ojomo'ihi kavaranihi kama'dani hida haria nava'isohivini hiki 
akava'ipahinija kaimoni ida kaaji. Ni-ija'ari-ra kakodiaki. Ojomo'ihi 
kavaranihi hoariha hida Deu-ra avakaijokavini niha ninini haria 
akava'ijoara kaimoni. 

2Ojomo'ihi kavaranihi hoariha hida kanai karajomihi. Ojomo'ihi 
kavaranihi hoariha hida Deu-ra vakanikhariavini nahina kaimoni 
ija'ari vasa'a-ra vakanaibavivini vahoariha va'da'di a'ania. Ojomo'ihi 
kavaranihi hoariha hida Deus ija'ari abini'iki-ra anahokivini niha 
ninini, Deus ija'ari kahojai-ra naabosivini niha ninini jaboni, 
vahoariha vahojahaha'oadahaki kaimoni Ibavi Jahaka'oakia, 
vahoariha vahojahaha'oadahaki jaboni Ibavi Jaharika'oakia. 
Nimania hida ojomo'ihi kavaranihi kama'dani. 

3Jahaki ida ija'ari jari'darini avijavaha'oadahaki arihina. Deua 
biva'ahahi ida Cristo varani hina hoariha a'onira aka'ojomo'ivini; 
a'onira aka'ojomo'ivini hihi ida varani avariga'iariki. 

4Hari. Ija'ari Cristo-ra vakaijokavini-ra kava'ipahinika'oahi; 
ni-bikaabokajanaki ida abononi ka'da'digariavini, Deu- 
ra vakaijoka'ianaja kaimoni. Deua binavaga'iki hida ija'ari 
kava'ibodivarani Deu-ra ogaja kaimoni. Bigathani'iki jaboni ida 

Deua bino'avini hi'iki. Bigathani'iki jaboni ada Ma'onahai Jahaki 
va'ini bodinia vahoariha fori hini. SBikamitha'iki jaboni ida Deus 
athi va'ini bodinia, bivajaha'iki ida athi. Bikamitha'iki jaboni ida 
Deus danona Deus kidija'ari-ra nanokiahivini hiki bana. 

6Oniaro naothinia ija'ari Cristo-ra vakaijokavini-ra 
kava'ipahinihi; ni-bikaaboka'ianaki ida abononi ka'da'digariavini, 
Deua biakariaka'ianaja kaimoni. Cristo-ra kava'ipahinikia 
biaka'itapoamisi'ianaki fori hiki ada Cristo ava akasanakhamakia, 
Cristo-ra ogarahavini kaimoni vahoariha vaviaha. 

7 Hari. Oigamina. Siroi bahia bikapahabakhiaki fori arihiki hari. 
Movajahakiki ida rakhajahi 'ba'dani nami jahaki imani bodinia. 
Siroihi abono kaimoni ida rakhajahi jo'doni, bononi hiki. Siroi 
jahaki fori hihi ida akadimahi; Deus haria kajoamorajahakihi. 

8Hari. Siroi kahogoiki kajaroiki fori arihihi; ni-siroihi abono 
haria va'adiki. Ni-nahina havahaki kaimoni hojaki, oniani ida 
siroihi abono varani jaharikia kidisiroi-ra kanavaranihavini hija, 
oniani ida bianaha'divini hija jaboni. Siroi kahogoini fori arihihi; 
Deus haria nahokahihi Ibavi Jaharika'oakia siho kabodinia. 

9Kodiva'ahi, siroi kahogoiki, siroi kahogoiriki hikia okavaranina 
kaba'i, ni-a'onira oakava'isokoniki. A'onira okava'ibodivaranivini hiki 
siroi jahaki kahogoiriki fori avihini, Deus kani-ra avaranikhahavini, 
a'onira akava'ijoara kaimoni, a'onira kajoamorabakhiaki jaboni ada. 

10Sohika'oaki ada Deus. Ni-biakava'i'biriniki bana ida badani 
bada avani'a'iki kidimoni. Bikava'ihokiki jaboni bana ida kidija'ari 
va'ora avakajoamorabakhiavini, asia va'ora avakajoamoraha adani 
avaigamini. Deu-ra avanofijahakivini mani ida va'ora avakajoamoravini 
hija. 11 Onofijahakiki ida Cristo-ra avakava'inofinofiha'oadahavini 
kidiania avakaikahirini oadani, avagathanija kaimoni ida nahina 
hahavi anokhaki Deus haria kaibavijahahivini hiki. 

12Ni-onofiki ida Deu-ra avaranikhavini-ra avarakaitapiavini. 
Va'ora vakabanafo bana adani ija'ari Deus va'ora kaibavijahahivini- 
ra vagathani'iki. Vanokhavini oadani, ni-Deu-ra vakava'ipahiniki, 
Deu-ra vavakaijokaha'oadaha'iki adani. 


Ka'oa hiki ida Deus ija'ari-ra nava'iponivini hiki 
13Hari. 'Bo'dakari Deua binava'iponi'iki ada Abraão. 
Binava'isohijoravini hi'iki ida nahina bino'avini hiki kaimoni. Deua 
bini'aha: 

—Abraão, Deus ka'oa ohina mani ida ira 
onava'iponi'imariniravini hija bana. Oonina-ra odionivini hiki 
iogaja kaimoni ida ira okorijanaharavini — niha ada Deus. Hari. 
Ni-hojaki ada deus hoariha onina Deua bidioniki kaimoni, oniani 
ida onina-ra dionivini hi'ia. 

14Deua bini'a'aha: 

“Abraão, ira onava'isohijoravini hiki bana ida ira 
okajoamorabakhiavini. 
Va'ora oanaipohiki bana adani kadaisai kahanodi 
vanamitharonisiagaki.” 
Niki vania Abraão-ra nava'iponira ada Deus. 15Abraãoa ni- 
bikava'ipahiniki ida Deus athi namithaki-ra nokhavini, oniani ida 
nahina Deua vara bivani'ajoraki-ra gathanivini hi'ia. 

16Hari. Ija'ari ija'ari hoariha-ra nava'iponivini kamahini Deus 
onina-ra dionihi: 

—Deua biogaki ida kodivarani ka'oa hini ira onava'isohivini 
hi'iki — nihi ida ija'ari, oniani ida varani ka'oa hini-ra 
aviga'bamakhamavini hija. 

17 Hari. Deua binofiki ida athi ka'oa hini ija'aria avigavini. 
Binofiki ida athi-ra nahoariharavini avigavini jaboni. Deua bada 
bini'a'oamanija ida nahina va'ora nava'iponivini hi'iki, oniani ida 
va'ora ni'avini hi'ia: 

“Deus ka'oa ohina mani ida a'onira onava'iponi'imariniravini 

hija bana.” 

Niha. 18 Deua bivava'isohihiki ida ija'ari-ra kajoamoravini. 
Bivava'isohihiki jaboni ida kidiva'iponahi-ra nahoariharavini. Deua 
bikaabokarihi ida ija'ari-ra korijanahavini, oniani ida va'isohihi 
'bamiki-ra ana'bo'davini hija. Aogajahakiki ida kidiva'isohihi 'bamiki- 
ra nanamithavini bana, oniani ida ava'i-ra khai ni'aja. Anokhavini 
oadani, khai haria ni'ajahakiki hida va'isohihi asohiki kaaraki, 
agathanija kaimoni ida kidikajoamorahi haria ni'avini hi'iki. 

19Hari. Sasidotxi vakadika'da'di okhajakosiha Ibavi Katokini 
Jahaki bodinia, makari katokini ka'oahafiakia aradahajakosi'aha 
Ibavi Katokini Jahaka'oaki bodinia, ija'ari-ra kajoamorara kaimoni 
Deus viaha. Onivani fori hija ida Jesus kabadani akadimoni 
hini Deus kania nama. Abini'ina, okhajakosi'aha ada Jesus Deus 
gorana, aradahajakosi'aha Ibavi Katokini Jahaka'oaki bodinia haria 
kajoamorara kaimoni Deus viaha. 

Hari. Ancora arokhojahakia biakanaahosaga'afoki ida kanava 
kakaraho akarakoria kaimoni. Onivani fori hija hida Deus haria 
nava'iponivini hi'iki-ra anokhavini. Ibavi Katokini Jahaka'oakia 
arokhojahaki ida Ancora fori hiki. Ancora ahosagaki fori 
arihina. Arakoki fori arihirihi, anokhahaha'oadahahi ida haria 
nava'iponivini hiki namithani akadiania. 

20 Akadimoni hina ovari miro'a okhajakosi'aha ada Jesus, haria 
kajoamorara kaimoni akaikahina viahania. Mahi anokhomirikia 
sasidotxi vakadika'da'di hiki ada Jesus, Mikisidi naothi aja'dina 
ada. 

Mikisidi varani hina hida 
1Hari. Oniaroa. Abraão hokina kari Mikisidi vania 
bivaka'da'dija ida Salém sidaji. Sasidotxi hina vani Mikisidia 
bada bini'aja ida badani Deus danoki nama hojakia bihonariavini 
hiki. 

Hari. 'Bo'dakari Abraão kohana kidija'ari khama va'ora 
vidafia'aha adani 4 arabo hiki kaka'da'dini, vakadija'ari vihiki. 
Va'ora vidavini naothinia vajoi'aha adani Abraão. Mikisidi va'ora 
karagarari'aha adani Abraão vajoi'ina. Bikaragarari'aha, Deu-ra 
kanikharia'aha Abraão-ra kajoamorara kaimoni. 

2 Abraãoa binapitahataha'ihi ida va'ora vida'iki vakadinahina 
sorara visaari'iki, sa'ai ko'bamihani himanihi pitahataha'ini. 
Abraãoa bino'a'aha ada Mikisidi pitani hoarania. 

Hari. Mikisidi onina ariathia Ka'da'di Sohika'oaki. Bivaka'da'diki 
ida Salém sidaji oniki. Salém onini ariathia Va'i Jahajahani, oniani 
ida Mikisidi onina hoariha-ra Va'i Jahajahani Vaka'da'diva nihana 
hija. 

3Ni-nahina biogaki ida Mikisidi kaamia kohana onini, kidiabi'i 
kohana onina, kidiarahoda avikhananavaki vaonina hiki. Ni-papira 
kania hojaki ida vaonina. Ni-hojaki jaboni ida Mikisidia biva'banaki 
kamahini, bivaabiniki kamahini jaboni Deus athi kapapirania. 
Kama'dariki fori hiki ida kidimahi, anokhomiriki fori hiki jaboni 
ida. Deus kaisai fori hiki ada Mikisidi mahi anokhomirikia 
sasidotxi hina, ija'ari-ra va'ora kanikhariavini Deus kania. 

4Hari. Dano'oamanija ida Mikisidi ka'da'di hina. 
Vakava'ibodivarani bana ada akadika'da'di okhananavaki Abraão 
oniki. Ka'da'di danoki hina kaba'i, abono-ra nava'isohi'iki ada: 

—Mikisidi ka'da'di hina danona biaradamiki hida odanona, 
oniani ida pitani hoarani kodisorara khama asaari'ikia ono'avini 
hija bana — niha ada Abraão. 

5Hari. Badara ipohiki radahani naothinia Deus Moisé-ra 
va'ora nava'isohivini hi'iki ida kidiva'isohihi kapapirani. Va'ora 
nava'isohivini hi'iki adani Levi kahanodi vanamitharonisiagaki 
sasidotxi vihi'ina, vagathanija kaimoni ida ija'ari kanahina pitahani 
hoarahanana. Sa'ai ko'bamihani himani'ihi ida ija'ari vakadibadani 
abosini, vakadirakhajahi abani, vakadigitha hiki. Ija'aria 
vavahojaki ida 9 hiki pitahani afohanana. Pitani hoarani vani ida 
sasidotxi vakadiania avarakhaja. Nimania ida Deus kava'isohihi 
jiriki. 

Abraão kahanodi vanamitharonisiagaki hahavi adani Israel 
kohana kaija'ari. Levi kohana kaija'ari-ra va'ora vano'a'iki adani 
pitahania. Abraão kahanodi vanamitharonisiagaki hahavi jaboni 
adani Levi kohana kaija'ari pitahania vagahina'iki. 

6Hari. Levi kahanodi namitharonisiagaki hirina kaba'i ada 
Mikisidi, ovaria bigathaniki ida pitani hoarani Abraão kohana 
bino'avini hi'iki. Mikisidi Abraão-ra kajoamora'iki jaboni. Abraão 
vani ada Deua binava'iponi'ara. 

7 Mikisidi Abraão-ra kajoamoravini mani ida Abraão- 
ra aradavini-ra aogavini hija. Aogaki ida ija'ari hoariha-ra 
kajoamoraki kidikajoamorahi kajoamorana hiki-ra aradavini. 

8Sasidotxi ija'ari vakadinahina pitahania vagahinaki ni-hidiaja 
vahojahaha'oadahaki. Vaabinihanana'iki adani. Mikisidi vani ada 
hokihaha'oadahara. Ni-abinina-ra kahiki Deus athi kapapirania. 
Ovari jaboni nahina pitania gahina'iki. 

9-10 Mikisidi Abraao-ra karagararivini kari ni-namitha'iaki kaho 
ada Levi. Abraãoa bikajahabodihaki fori hiki ada Levi. Abraão 
kidinahina pitani pa'itxia bino'avini kari Levi hoja'iki fori hiki 
Abraão jaha bodinia. Abraão Mikisidi-ra no'avini vani Levia 
bino'aki fori hira jaboni ada Mikisidi pitani pa'itxia. Hari. Badara 
ipohiki radahani naothinia Levi, kidihanodi vanamitharonisiagaki 
vihiki vagahinabakhiana hi'iki ija'ari vakadinahina pitahani 
pa'itxia afohanana. 

11 Hari. Badara ipohiki radahani naothinia Deus Moisé-ra 
nava'isohivini hi'ihi ida kidiva'isohihi jiriki. Oniaro kari Deus 
va'ora nagathogatho'aha adani Arão, kidisai, vakadihanodi 

vanamitharonisiagaki sasidotzi vihira kaimoni. Arao ka'arahoda 
okhananavaki ada Levi. Hari. 

Ni-sasidotzia bada vani'ajahakiki ida sasidotzi kabadani Deus 
binofiki niha ninini. Bada vani'aja vaha; ni-Deus sasidotxi hoariha 
ja'di-ra nagathogathoki vaha. Levi kahanodi vanamitharonisiagaki 
vakadibadani Arão-ra nava'isohivini hi'iki. Sasidotxi ja'di kabadani 
fori hirihi ida. Sasidotxi ja'di kabadani fori hiki ida Mikisidi 
kabadani. 

12Deus sasidotxi ja'di-ra nagathogathovini vani bianahoarihaja 
ida sasidotxi kavaranihi, sasidotxi kabadani hiki kidiva'isohihi 
jiriki hojakia. 

13-14Sasidotxi kavaranihi ja'dini Deua vara bivani'aki ada 
akadika'da'di Jesus, sasidotxi hira kaimoni. Sasidotxi kavaranihi 
'bo'da Moiséa bivava'isohihivini kari va'ora honariaki adani Levi 
kahanodi vanamitharonisiagaki sasidotxi vihira kaimoni. Levi 
kahanodi namitharonisiagaki hiriha ada akadika'da'di Jesus. 

Aogaki ada kidi'arahoda okhananavaki Judá oniki. Judá 
kahanodi vanamitharonisiagakia ni-bada vani'aki ida sasidotxi 
kabadani. Moisés sasidotxi kavaranihia kavaranibakhiaki, ni-vara 
bivani'aki ada Judá kahanodi namitharonisiagaki sasidotxi hira 
kaimoni. 


Sasidotxi hoariha Mikisidi fori hiki varani hina hida 


15Hari. Sasidotxi kavaranihia a'onira onava'isohi'avini mani 
ida avarigajahakivini hija. Namitha'iki ada sasidotxi ja'di 
Mikisidi fori hiki. 16 Sasidotxi vihiriha adani Jesus kaija'ari 
avikhananavaki, oniani ida va'isohihi jiriki Jesus sasidotxi hina- 
ra honariaravini hija. Ni-ija'ari hoariha bihonariaki sasidotxi 
hina. Jesua bikaabokaki ida kidimahi anokhomirini. Abinirina 
hojahaha'oadahana mani ida sasidotxi nihana hija. 
17 Deus athi kapapirania hojaki hida athii: 
“Mahi anokhomirikia 
sasidotxi ihiha'oadahaki bana i. 
Ija'ari okhananavaki 
Mikisidi oniki kabadani 
fori hiki bana ida 
sasidotzi kabadania 
ikabadanini. 

Mikisidi naothi ajadini i.” 
Deus kidisai-ra ni'a'iki. 

18Deua bikava'ipahini'iki ida kidiva'isohihi 'bo'da, sasidotzi 
kabadani hini bihonaria'iki. Sasidotzi kabadania ni-bikaabokaki 
ida ija'ari-ra akava'ijoavini. Ni-nahina kaimoni hiki afojana. 

19 Deus kava'isohihi jirikia ni-bikaabokaki ida ija'ari kahojai-ra 
nasohika'oavini. Oniaroa, Deua binajahavini arafiaki ida nahina 
anaviahanokhaki, akaabokaja kaimoni ida Deu-ra anamaakarivini. 

20 Hojaki hida anaviahanokhaki. Hojaki jaboni ida Deus athi 
Jesu-ra nava'iponi'imariniravini-ra kahivini. Ni-Deus va'ora 
nava'iponiki adani Levi kohana kahanodi vanamitharonisiagaki 
afohanana, sasidotxi vihira kaimoni. 

21 Jesus vani ada Deua binava'iponi'ara sasidotzi hi'ina. Deua 
bini'aha: 

“Deus ohina mani ida ira onava'iponi'imariniravini hija. 
Jokoa okava'ipahinirihi hida kodivarani. 
Mahi anokhomiriki vani 
sasidotxi ihiha'oadahaki bana i. 
Kadabadani hiki ida hora ikanikhariabakhiavini 
ija'ari vakadimoni.” 
Niha ada Deus. 

22Deus Jesu-ra nava'iponi'imariniravini-ra kahivini mani ida 
va'iponahi ja'dini a'bo'daki jahani-ra anarafiaja. Jesus vania 
binakama'daja ida, bina'diahihahaviki ida va'iponahi ja'dini 
a'bo'daki akadimoni hini. 

23 Va'iponahi ja'dini fori hirihi ida va'isohihi 'bo'da. Vaipohiki 
adani sasidotxi vihiki bada vani'aki ida va'isohihi 'bo'da. Sasidotxi 
abini'ina makhira hoariha sasidotxi-ra anaja'dibakhiaki, oniani ida 
sasidotxi hiki-ra anaipohija afohanana. Vahokihaha'oadahariha 
adani. 

24Jesus vani ada hokihaha'oadaha'ara. Oniani ida 
ija'ari hoariha sasidotxi kabadani Jesua bada bini'a'iki-ra 
gathaniravini hija. 25Jesua bikaabokaki ida afoha'oadaha va'ora 
akava'ijoajahakivini adani ija'ari Deu-ra vanamaakarivini- 
ra vanofiki. Hokihaha'oadahaki ada Jesus, oniani ida Deu-ra 
kanikhariaha'oadahavini hija, va'ora kajoamorara kaimoni. 

26 Hari. Oniaroa. Jesus vania bikaabokaja ida haria 
kajoamoravini afojahaki, sasidotzi vakadika'da'di kabadania 

kabadanina. Jahaka'oaki ada. Ni-hoaranija bada bini'aki ida hojai 
Deua bivajahariki. Sohika'oaki ada. Deua bianakara'oha ada Jesus 
ija'ari hojai asohiriki-ra vanamonahaki vahararana, bikaboa'i'aha 
kidiania nama hojana. 

27 Sasidotzi vahoariha fori hiriha ada Jesus. Mahi hahavi 
sasidotzia binaabiniki ida igitha, amani biahoarija kaimoni, 
imani bianaha'diki Deu-ra no'ara kaimoni. Sasidotzia bada 
bini'a'imidiahi ida kidibadani, Deua bianija kaimoni ida kidihojai 
asohiriki. Naothinia va'ora naabinihananaha adani igitha ija'ari 
Deu-ra vano'avini vihiki, Deua bianija kaimoni ida vakadihojai 
asohiriki afohanana. Sasidotxi Deu-ra kanikhariavini jaboni va'ora 
kajoamorara kaimoni. 

Ni-nikia kabadaniki ada Jesus. Hojai asohiriki-ra bada ni'aravini 
mani ida igitha abinini-ra nofiravini hija kidimoni. Ovari abono-ra 
va'aha'iki abini'ina Deus viaha igitha abini'iki fori hiina. Hoaranija 
abinina-ra va'ahavini, bianika'oaja kaimoni ida ija'ari vakadihojai 
asohiriki. 

28Hari. Deus kava'isohihi jiriki Moisé-ra no'avini hi'ikia 
bivava'isohihiki sasidotxi vakadika'da'di gathogathona niha ninini. 
Sasidotxi vakadika'da'di hina kaba'i, ovari jaboni hojai sohika'oaki- 
ra ragariki. 

Hari. Ni-niki ida Deus kava'iponahi ja'dini. Deus kava'iponahi jiriki 
oniaro miro'a hoja'bo'da'iki. Naothinia Deua bivava'isohihiki ida 
kidiva'iponahi ja'dini a'bo'daki. Kidisai-ra niaha: Deus oamani ho. 
Jokoa ira onava'iponi'imarinirihi. Va'iponahi ja'dini a'bo'daki athinia 
Deua binava'isohiha ada kidisai sasidotxi vakadika'da'di hira kaimoni. 
Jahaka'oaki ada afoha'oadaha kidisai. Ovaria bada bini'ajahakiki ida 
sasidotxi kabadani hahavi niha ninini Deua binofiki. 


Sasidotxi vakadika'da'di ada Jesus 


1A'onira onava'isohivini hiki ida nahina kaimoni sasidotxi 
kavaranihia okavaranina. Deus pitana aniaja nama hojaha 
ada Jesus. Ka'da'di danoki kavithi ibavinia vithi'aha. Bada bini'aki 
ida sasidotxi vakadika'da'di kabadani, haria kajoamorara kaimoni. 
Deu-ra kanikhariabakhiavini akadimoni. Deua bikaabokaki ida 
hahavi binofiki. 
2Deus kania hojaki ada Jesus. Ibavi Katokini Jahaka'oakia 
Deus khai niana kagorani ka'oa bodinia hojaki ada. Ni-ija'aria 

binamonahaki ida gora. Deus vania binamonahaja ida. Ibavi 
Katokini Jahaka'oaki kania sasidotzi kabadania kabadaniki ada 
Jesus. Deu-ra kanikhariaki akadimoni. 

3Hari. Ija'ari vahararana Deua binagathogatho'aha ada sasidotxi 
vakadika'da'di, sasidotxia bikanava'igara kaimoni ada Deus, igitha, 
nahina hoariha hikia ija'ari Deu-ra kavikhavini hikia. Jesus jaboni 
nama hojana sasidotxi vakadika'da'di hina bivahojaki ida nahina 
Deu-ra no'avini hi'iki. 4Araboa hojara vaha; ni-sasidotxi hiki vaha. 
Vahojaki adani sasidotxi vahoariha araboa Deu-ra vano'avini hiki 
kaimoni ida igitha abononi aha'diki, nahina hoariha hiki. Deus 
kava'isohihi jiriki va'ora nava'isohivini hiki ida nahina vavikhaki 
kaimoni. 

5Rajomi fori hiki ida sasidotxi araboa vahojaki vakadibadani. 
Vakabanafoki ida sasidotxi kabadani ka'oa nama. 'Bo'dakari Moiséa 
binamonaha'iki ida makari kagorahi, tenda oniki, ija'ari Deu-ra 
khai vani'avini ibavini kaimoni. Binamonahavini viahania Deua 
bini'aha: 

—Moisés, arabo namahikia ihoja'ini oadani, ira onanokiahivini 
hi'iki ida ogorana ka'oa oibavia hojaki. Inamonaha bana ida makari 
kagorahi oibavia hojaki nokiani onivani fori hiki arabo namania — 
niha ada Deus. 

6Cristo vania bigathani'ia ida sasidotxi kabadani Deus kania. 
Sasidotxi kabadani jahani Jesua bada bini'akia biaradaki ida 
badani sasidotxi araboa vahojaki bada vani'aki. Hari. Jesua 
binakama'da'ihi ida va'iponahi ja'dini a'bo'daki Deus kidija'ari-ra 
va'ora nava'iponivini hi'iki. Jahani arafiaki ida Deus kava'iponahi 
ja'dini. Biaradaki ida Deus kava'isohihi hoariha Moisé-ra 
nava'isohi'bo'davini hi'iki. Deus kava'iponahi ja'dini jahani arafiaki, 
oniani ida Jesus kakajoamorahi-ra anarafiaja. 

7 Jahani kaba'i ida va'isohihi oniaro miro'a, ni-bikaabokaki ida 
ija'ari kamahi-ra najahaka'oavini Deus viaha. Arajomaja vaha; 
ni-Deua bivava'isohihi'ianaki vaha ida va'iponahi ja'dini hoariha. 
8Deus va'ora anaathidanoarari'aha adani kidija'ari, kidiva'isohihi 
oniaro miro'a naabapa'itxini vihiriki, oniani ida anarajomarini hija. 
Oniania niha ada Deus: 

“Khaki bana ida mahi Deus va'iponahi ja'dini-ra 
namonahavini kamahini, va'ora onava'isohira 
kaimoni adani Israel 

kaija'ari vanamitharonisiagaki, 
Juda kaija'ari vanamitharonisiagaki vihiki. 
9 Kodiva'iponahi jadini fori hirihi bana ida kodiva'iponahi 'bo'da, 
vakadija'ari avikhananavaki-ra va'ora onava'isohivini hi'iki. 
Egito kaarabonia vahojana kari vasa'a oagathiki fori vihina, 
va'ora oavikhaonaniha, 
va'ora obanani'aha, 
va'ora onava'isohi'aha kodiva'iponahi oniaro 
miro'a. 
Vakajoni'ihi ida oathi vakadiDeus hoarana ohina. 
Vakava'inofinofiki ida deus amovana ipohiki. 
Kodiva'iponahi oniaro 
miro'a-ra vakajonivini mani ida 
nahina vanofikia 
va'ora ova'ahavini hi'ia. 
10 Oniaroa. A'onira onava'isohijoravini hiki hida 
kodiva'iponahi ja'dini 
a'bo'daki va'ora onava'isohiki 
bana adani Israel 
kaija'ari.” 
Niha ada Deus. 
“Onaibaviki bana hida kodiva'isohihi vava'i bodinia. 
Onajiriki fori hiki ida va'isohihi vava'i nakaabanahahani hiki 
kaimoni. 
Hovani vakadiDeus ka'oa bana ho. 
Va'oaniaro kodija'ari vihiki bana adani. 
11 Kodiva'iponahi ja'dini namithani kamahini 
kodija'ari hahavi hora 
avigaki bana vakadika'da'di ohina. 
Ija'ari nahina vihiriki, 
ija'ari nahina vihiki jaboni afohanana hora avigaki bana 
adani vakadiDeus ohina, 
oniani ida ipohina hora ogavinia ija'aria 
bika'ojomo'ijanaravini hija bana. 
Ni-ija'ari va'ora ka'ojomo'ivini hiki jaboni adani kidiarabo 
kaija'arini hora avigara kaimoni. 
12 Ona'biraki bana ida 
vakadihojai asohiriki 

vanamonaha'iki. 
Va'ora oakariakaki bana adani. 
Ni-okava'ihokijanaki bana ida hojai jaharikia vakabadanina.” 
Nihi ida Deus athi papira hoja'bo'da'iki. 
13Deua vara bivani'ahi ida kidiva'iponahi ja'dini, oniani ida 
kidiva'iponahi oniaro miro'a okhananavaki-ra 'bo'da naonivini hija. 
Hojaki ida nahina 'bo'da, jorakia ihimiki bana ida. 


Deu-ra akanamasivika'oavini-ra nofivini niha ninini 


1Hari. Deus kidiva'iponahi oniaro miro'a-ra nanamithavini 
kari va'ora nava'isohiki adani ija'ari Deu-ra vakanamasivivini 
niha ninini binofikia. 

Bivava'isohihiki jaboni ida makari kagorahi ija'aria 
vanamonahaki kaimoni. Ibavi Katokini Jahaka'oaki oniki ida Deu- 
ra khai vani'avini ibavini. 

2Oniaro kari vanamonaha'iki ida makari kagorahi. Ka'oahafiaki 
ida gora makari katokihia. Gora pitani hidiaja onini Ibavi Katokini 
Jahaki. Ibavi Katokini Jahaki bodinia vanaibavi'iki ida lamparina. 
Atira kania hojaki 7 hiki ida ha'dini ipohini. Vakanaibaviki jaboni 
ida mesa. Mesa kanamania kahojaki ida pão sasidotxi Deu-ra 
vano'avini. 

3Makari katokihi pitani oniaja Ibavi Katokini Jahaka'oakia 
oniki ida. 4Gora pitani Ibavi Katokini Jahaka'oaki bodinia hojaki 
ida altar, arca kihiki. Altar oniki ida mesa kanamahiki sasidotxi 
incenso-ra avanaha'dibakhiavini ibavini. Ajava mitxana fori hiki 
ida incenso. Altar namania ravisohani hiki ida ouro. Onivani fori 
kihija ida caixa arca kaoniki ouroa karavisohani. Arca karajomiki 
ida Deus kava'iponahi oniaro miro'a. Arca kabodinia hojaki ida 
ouro kabavihi maná bavini hiki. 

Arca kabodinia hojaki ida jaboni Arão kohana kaava 
moamanani'iki. Hojaki jaboni ida jadi txapatxapaki jiriki 'bamiki. 
Jadi namania hojaki ida Deus kahonari jiriki sa'ai ko'bamihani hiki 
ipohini. 

5Arca kanamania vahojaki adani ija'ari fori vihiki vi'bamiki 
avaamoana. Amovai vi'bamiki vahojakia vakarajomiki ida Deus 
hojana arca kania. Vabihi nokhoni vakadasahararikhamaki. Vabihi 
aaviramiki vakarahobaki fori hiki ida arca katapani namani. Ija'ari 
kahojai asohiriki aniani ibavini ida arca katapani namani. Hari. 

Ni-onofiki ida kodivarani-ra ona'oadavini hidakaba'i, rajomi ipohiki 
kavaranihia a'onira onava'isohihahavivinia. 

6Hari. A'diahi'ihi ida Deu-ra khai vani'avini kagorani bodinia 
bada vani'aki. Oniaroa, kama'da'ihi ida sasidotxi kabadani. Mahi 
hahavi avikhajakosiki adani sasidotxi makari kagorahi pitani 
Ibavi Katokini Jahaki onikia Deu-ra vakanamasivira kaimoni, 
bada vani'aki ida sasidotxi kabadani Deus athi va'ora honariavini 
hiki. 7Sasidotxi vakadika'da'di vani ada makari kagorahi pitani 
Ibavi Katokini Jahaka'oakia onikia o'oi'ara. Ovari hoarana badara 
hoarahanana hoaranija okhajakosiki. Biavikhajakosiki ida igitha 
amani. Kidimoni ida afo'imidia ama biahoari'iki Deua bina'biraja 
kaimoni ida hojai asohiriki-ra bada ni'avini, biogaravini kaba'i ida 
hojai asohiriki. Oniaroa, kidija'ari hahavi vakadimoni ida ama 
biakana'diridirikhama'iki, Deua bina'biraja kaimoni ida hojai 
asohiriki bada vani'aki, avigaravini kaba'i ida hojai asohiriki. 

8Ma'onahai Jahaki haria ka'ojomo'ijahakivini makari kagorahi 
sasidotxi bada vakhanina kavaranihia. Deus khai niana kagorani 
Ibavi Katokini Jahaki hojani oadani, ni-kama'da'iaki kaho ida ija'ari 
Deu-ra vanamaakarivini, ni-arabikhajahaki kaho ida Ibavi Katokini 
Jahaka'oaki. 

9Makari kagorahi varani hinia biarajo'inanavaki fori hiki ida 
namitha'iki hidakaba'i akadiania. Ija'ari Deu-ra kanamasivikia 
bivikhavini kaba'i ida igitha, nahina hoariha hiki, ni-igitha amani 
ija'ari va'ini bodini-ra najahaka'oaki Deus viaha. 

10Deus kava'isohihi jiriki athini ija'ari-ra honariaki 'bai havahaki 
havahariki kaimoni, nahina avahariki aavahaki kaimoni, kaaji 
ipohikia hoariha-ra nava'isohivini. Ija'ari kaajiriki abononi sokovini 
niha ninini jaha'ianaja kaimoni Deus viaha. Deua binofiki hida 
kaaji ija'aria vanaabavini, bianaja'diravini oadani ida hahavi 
va'iponahi oniaro miro'a bivava'isohihiki. 

11 Hari. Kha'aha ada Cristo. Sasidotxi vakadika'da'di hiina 
binakama'da'ihi ida nahina jahaki jadini namitha'iki akadiania. 

Hari. O'oi'iki ada Cristo Deus khai ni'ana kagorani ka'oa nama 
hojakia, bada bini'aja kaimoni ida Deua binofiki. Ni-ija'aria 
vanamonaharihi ida Deus khai ni'ana kagorani ka'oa. Jahaka'oaki 
ida. Ni-araboa hojaki Deus kamonahi hararania. Deus khai ni'ana 
kagorani ka'oa nama hojaki jahani makari kagorahi jahani araboa 
hojaki-ra aradaki. 

12Deus khai ni'ana kagorani ka'oa nama Deus kania o'oi'aha 
ada Cristo. Okhajakosi'aha hoaranija gora pitani Ibavi Katokini 
Jahaka'oaki onikia. Ni-biavikhajakosiki ida boji, 'daama kahidari 
hiki vaamana, ija'ari kahojai asohiriki abosini kaimoni hini. Amana 
ka'oa vani ida biavikhajakosi'ia, akadihojai asohiriki abosini kaimoni, 
oniani ida mahi anokhomirikia haria akava'ijoavini hija afoha'oadaha. 

13Hari. Judeus kaija'ari vavahojaki ida kaaji ipohiki Deus 
kava'isohihi jiriki va'ora nava'isohivini hi'iki. Ija'aria bivakaajirihi 
ida nahina kaaji hiki; Deus viaha asafini namani sokoariki fori 
hihi ida ija'ari. Hari. Sasidotxia biakana'diri'dirikhamavini hiki ida 
igitha amani ija'ari asafini namania, binajaha'ianaja kaimoni ida 
ija'ari Deus viaha. Arajoma'iki ida boji amana, 'daama kahidari 
amana aka'diridirikhamaki. Arajomaki jaboni ida 'daama kahidari 
dorona akhomana kapahaki aka'diri'dirikhamaki. 

141githa amani danonia bikaabokaki ida ija'ari-ra najahavini 
Deus viaha nahina-ra vakaajiravini naothinia. 

Cristo amana danoni jahani igitha amani-ra aradaki. Ija'ari va'ini 
bodini-ra najahaka'oavini-ra kaabokaki ida. Ma'onahai Jahaki 
Cristo va'i-ra nahonariahihivini vani abini'ina-ra va'aha'ara ada 
Cristo Deus viaha akadimoni hina. Igitha abononia ija'ari Deu-ra 
no'avini fori hiki ida Cristo abono-ra arakha'avini Deus kania. Deus 
viaha jahaka'oaki ada Cristo. 

Cristo amana binajahaki ida akadiva'ibodivarani, akadimahi 
hiki, biani'iki ida nahina haria osaniki, oniani ida kaaji haria 
akava'ijoariki-ra anofijanaravini hija. Anofiki ida badani Deus 
hokikia binofiki bada ani'avini. 

Deus kava'iponahi ja'dini a'bo'daki varani hini 

15Hari. Oniaroa. Cristo vania binakama'daja ida Deus 
kava'iponahi ja'dini. Hi'adani ija'ari Deus va'ora kaboa'iki 
vakadimoni ida va'iponahi ja'dini. Mahi anokhomirikia vagathaniki 
ida Deus kakajoamorahi va'ora nava'iponijoravini hi'iki. Hari. Deus 
kava'iponahi oniaro miro'a hojani oadani, ija'aria varagariki ida 
Deus va'ora honariavini hiki. Cristo abini'ina vakadimoni hina 
mani ida va'ora akava'ijoavini bikaabokavini hija, vagathaniria 
kaimoni ida va'iponahi-ra varagarivini abosini. 

16Hari. Akadihojai hiki ida ija'ari hokini oadani nahina bivahojakia 
vaora navaiponivini adani vahokiki vagathanija kaimoni. Papira hojaki ida 

kidivaiponahi athini jiriki. Abinirini oadani ni-vagathaniki. Avigahi ida abini'ini, 
bona vagathani'ihi afohanana ida va'iponahi-ra namonahaki kanahina. 

17 Hokini oadani ni-nahina kaimoni hiki ida va'iponahi athini 
kapapirani. Abini'ini vani vagathanija ida. Nimania ida akadihojai. 

18 Akadihojai kavaranihi haria nava'isohivini hiki ida Deus 
kava'iponahi oniaro miro'a. Nahina abinirini, ama ahovaririni 
oadani, ni-kama'daki kaho ida va'iponahi oniaro miro'a. 

19 Oniaroa, Moisés kohana va'ora nava'isohi'imidiaki adani ijaari 
avikhananavaki honari ipohiki athinia Deus kava'isohihi jiriki kania hojaki, 
vanaabaja kaimoni. Vaora nava'isohivini naothinia binabiini'ihi ida ama 
bavini. Bodinia hojaki ida 'daama kahidari amana, boji amana, paha kabodiki. 
Binabiini'ihi jaboni ida ava vadini pa'itxi hisopo oniki, ovilia savina nadarakia 
odabohamisiki. Dasa bini'afarihi ida savina nadaraki ama bavini bodinia, 
biakanadiridirikhamaja kaimoni ida ama Deus kava'isohihi jiriki kapapirani 
namania. Ama-ra akanadiridirikhama'aha ijaari hahavi vajoroniki vanamana 
jaboni. 20Moisés vaora ni'a'aha: 

“Deus haria no'avini hiki ida va'iponahi jiriki 
hidakaba'i. 
Igitha amani ahovarini 
Deus kava'iponahi-ra 
nakama'daki. 
Deus a'onira honariavini hiki hida va'iponahi 
jiriki athini-ra 
avanaabavini, 
avagathanija kaimoni ida a'onira nava'iponivini 
hi'iki.” 
Niha ada Moisés. 2! Onivani fori hija ida jaboni Moiséa 
biakanadiridirikhama'avini ida ama Deus khai niana kagorani namania. 
Biakanadiri'dirikhama'ihi jaboni mesa, lamparina, arca nahina hahavi hoariha 
namania sasidotxia bada vani'aki makari kagorahi bodinia hojaki. 

22Deus kava'isohihi jirikia bivava'isohihijoraki ida ama ahovariki 
nahina ipohiki-ra najahavini Deus viaha. Nahina ipohiriki ni-nikia 
binajahaki. Ama ahovaririni oadani, ni-Deua bina'biraki kaho ida 
hojai asohiriki. Ni-biakariakaki kaho ida ija'ari. 


Cristo abini'ina vani bianija ida hojai asohiriki 


23Hari. Deus kania nama hojaki ida Deus khai ni'ana kagorani 
ka'oa. Deus khai ni'ana kagorani nama hojaki amovani ida araboa 

hojaja. Moisea binaibaviki ida igitha amani makari kagorahi araboa 
hojaki namania. Binaibaviki jaboni ida ama nahina hahavi makari 
kagorahi bodinia hojaki namania, binajahaja kaimoni Deus viaha. 

Hari. Ni-arajomaki ida igitha amani, binajahaja kaimoni ida 
nahina nama hojaki. Ama hoariha jahani arafiaki vani ida jahaja, 
oniani ida Cristo abini'ina abono-ra va'ahavini hija. 

24Ni-Cristo o'oiki Ibavi Katokini Jahaka'oaki ija'aria 
vanamonaha'ikia. Deus gorana amovani ida gora araboa hojaki. 
Ibavi Katokini Jahaka'oaki nama hojakia o'oi'iki ada Cristo. Deus 
viaha maakarinia hoja'aha, Deu-ra kanikhariaha akadimoni. 

25 Ni-amana-ra avi'oibakhiaki, binaabosija kaimoni ida akadihojai 
asohiriki Deus viaha. Hoaranija arajomaki ida amana-ra avi'oivini. 
Judeus kaija'ari vakadisasidotzi vakadika'da'di vani ada igitha 
amani-ra avi'oibakhiara Ibavi Katokini Jahaka'oaki araboa hojakia. 
Badara hoarahanana hoaranija o'oiki ada sasidotzi. Ni-nikia 
kabadaniki ada Cristo. 

26 Cristo akadihojai asohiriki-ra naabosibakhiara vaha; Deus 
hahavi-ra namonahavini naothinia abinibinibakhiana abono-ra 
vaahamaniha vaha. Ni-abinibakhiaki. Hoaranija kha'aha ada Cristo 
mahi anokhomini amaakarini. Cristo-ra rakhaki abinina abono-ra 
va'ahavini, hojai asohiriki-ra anivini ija'ari va'ini bodinia. 

27Ija'ari hahavi hoaranija abiniki hida araboa. Abinini naothinia 
Deua binava'isohinanaki ida ija'ari hana hini sohika'oaki viaha, 
ija'ari hana hini hojai asohiriki abosini-ra gathaniki kaimoni. 

28 Onivani fori hira ada hoaranija abini'ina Cristo. Hoaranija 
abini'ina-ra va'ahavini hiki ija'ari vaipohiki vakadihojai asohiriki- 
ra na'birara kaimoni. Kha'ianaki bana ada. Hojai asohiriki-ra 
na'biravini kaimoni hijanarihi ida Cristo-ra rakha'ianaja. Cristo-ra 
rakhaki bana va'ora akava'ijoahavini adani nokhana vihiki. 


Igitha amania ni-bianiki hida hojai asohiriki 

10 1Rajomi fori hiki ida va'isohihi jiriki judeus kaija'aria 

vavahojaki. Rajomi nokiani ma'onahanahaki fori hiki ida. 
Ni-bianamovajahakiki ida nahina ka'oa hini nama hojaki. Rajomi 
ma'onahanahaki nokiani haria nava'isohijoravini hiki pa'itxi ida 
nahina jahaki Deus haria kaibavijahahivini hiki nama. 

Hari. Hidiaja badara oadani sasidotxia avahoaribakhiaki ida 

igitha amani afohanana Deus viaha. Vakhanina vani badara hahavi 

bada vani'aja ida vakadibadani Deus viaha va'isohihi jiriki va'ora 
nava'isohivini hi'iki. Kaba'i, ni-ija'ari Deu-ra vanofiki vakadimahi-ra 
najahaka'oaki ida igitha amani. Ni-binajahaki ida vakadihojai. 
2Ija'ari Deu-ra vakanamasiviki vakadihojai asohiriki aniaja vaha; 
ni-vava'i kaabanahahani va'ora osanijanaki vaha; ni-ija'ari igitha 
amani-ra avahoarijanaki vaha, Deua bianija kaimoni ida hojai 
asohiriki. 3Ni-aniaki ida hojai asohiriki vakadiania. Igitha amani- 
ra avahoaribakhiavini badara hahavi va'ora nava'ihokiki adani 
ija'ari vakadihojai asohiriki asia hojania. 
4'Daama kahidari amana, boji amana hikia ni-bikaabokaki ida 
hojai asohiriki aniani ija'ari vakadiania, 5oniani ida Cristo, ija'ari 
vakadiania kha'ina viahania, Deu-ra ni'avini hija: 
“Inofirihi ida igitha amani ahovarini afobakhia 
iviahania, oniani ida 
makhira ohina-ra inamonahavini hija bana, 
ojarona, oasafi, 
oimana hikia hora 
ino'avini hija bana. 
6 Ni-khai ira ni'aki ida igitha abononi aha'diki altar 
namania iviahania. 
Ni-khai ira ni'aki ida igitha abinini, 
amani ahovarini, 
binaabosija kaimoni ida 
ija'ari kahojai asohiriki. 
7 Oniaroa Deu-ra oni'ahi: 
Deus, hidavania ohojaja, 
bada oni'aja kaimoni ida badani inofiki. 
Hojaki ida varani ohina afojora kadava'isohihi jiriki 
kapapirani kania. 
Nini vani bana bada oni'aja ida.” 
Niki ida Cristo athi afojora Deus athi kapapirania hojaki. 
8Hari. Cristoa bini'a'imidiaha: 
“Ni-inofiki, ni-khai ini'aki 
jaboni ida igitha abiniki, 
igitha amani ahovariki, 
nahina hoariha aha'diki hiki. 
Ni-igitha abononi aha'diki-ra khai ini'aki, 
ija'aria binaabosija 


O Novo Testamento na Paumari do Brasil, 2da ed. @ 2010, Liga Biblica Internacional 


903 Hebreus 10 





NGANAN ANA 
OOQ 
bole 















































































































































kaimoni ida kidihojai 
asohiriki. 
Ni-niki-ra inofiki.” 
Cristoa bini'avini kaba'i hida athi, nikia vakabadanina Deus 
kava'isohihi jiriki ija'ari-ra honariaki. 9Oniaro naothinia Cristoa 
bini'aha: 
“Deus, hidavania ohojaja, 
bada oni'aja kaimoni ida badani inofiki.” 
Niha. Nina vani Cristoa binihima'ia ida igitha abinibakhiani, amani 
ahovaribakhiani hiki. Bianabosiki ida hojai 'bo'da kidibadania. 
10Ọvari hoaranija abini'ina abono-ra va'aha'iki. Ni-abinijanaki. 
Nini vani Cristoa bada bini'a'ia ida Deua binofiki, oniani 
ida akadihojai asohiriki-ra na'biravini hija, akadimahi-ra 
najahaka'oavini hija jaboni. 

11 Hari. Judeus kaija'ari vakadisasidotxia gaabakhiana, bada 
bini'abakhiaki ida mahi hahavi badani, Deus va'ora kajoamorara 
kaimoni adani ija'ari. 

Binaabiniki ida igitha, biahoari'ihi ida amani, bianaha'diki 
ida imani. Igitha hoariha onivani fori biniha'ianaki afobakhia. 

Nikia kabadanina kaba'i, ni-aniaki ida hojai asohiriki ija'ari vava'i 
bodinia. 
12Cristo vani ada hoaranija abono-ra va'aha'ara abini'ina ija'ari 
kahojai asohiriki abosini kaimoni hi'ina. Arajomaha'oadahaki ida 
abini'ina hoaranija. Kidibadani a'diahini naothinia vithirari'aha 
Deus pitana aniaja. 13 Asia vithina va'ora nokhaki adani bana 
Cristo-ra vavajahariki 'dama kanabo'ania Deus va'ora obaira 
kaimoni. Vakhanina vani nahina-ra vakaabokajanariha adani. 
14Cristo hoaranija abini'ina abono-ra va'aha'avini va'ora 
najahaha'oadahaki adani ija'ari, vakadihojai asohiriki ania'iki. Deus 
viaha vajahaka'oa'iki adani. 
15Ma'onahai Jahaki vani haria nanokiahivini hija hida varani 
ka'oa hini. Deus athi kapapirania hojaki ida Ma'onahai Jahaki athi 
jirikia: 
16 “Hida vani hihida 
kodiva'iponahi jadini va'ora onava'isohivini hi'iki. 
Niha ada Deus. 
Onaibaviki bana hida kodiva'isohihi vava'i bodinia. 
Onajiriki fori hiki ida va'isohihi vava'i nakaabanahahani hiki 
kaimoni.” 
17 Naothinia niha'aha ada Deus: 
“Ni-okava'ihokijanaki bana ida vakadihojai asohiriki, 
vakadibadani asohiriki hiki afojana.” 
18 Hari. Deus hojai jahariki-ra anivini naothinia, ni-nahina kaimoni 
igitha amani ahovarijanaki hojai asohiriki aniaja kaimoni. 


Jahaki ida Deu-ra anamaakarivini 


19 Hari ida vani oamani, oigamina. Jesus amana ahovari'iki 
akadimoni hini, oniani ida Ibavi Katokini Jahaka'oaki Deus kania 
aofinirina aokhajakosina-ra akaabokavini hija. 20 Abini'ina vani 
khiorari'ia ida makari katokihi araboja hojaki Ibavi Katokini 
Jahaka'oaki ka'oahafiani hiki. Abini'ina, ahoki'ina vani Jesua 
biakarabikhaija ida bakatha fori kihiki kaja'dini Deus kaniaja, 
aokhajakosina-ra akaabokavini Deu-ra anamaakarija kaimoni. 

21 Hojaki ada sasidotzi kaka'da'di akadimoni hina. Ovari 
va'ora akadava'aki adani Deus gorana kaija'arini nama. 22Deu- 
ra anofika'oavini, avakaijokavini vani anamaakariva ada Deus. 
Ava'i bodini-ra najahaka'oavini, ni-akadiva'ikaabanahi haria 

osanijanarihi. Paha jahakia ariabono asokoki fori arihina vani 
jaboni Deu-ra anamaakariva. 23 Avakaijokadanokiva ida Deus haria 
kajoamoravini kavaranihi. Aofinirina vani vara avani'ava ida haria 
nava'iponivini hiki kavaranihi vahoariha vaviaha. Akajaridariki 
ida Deus haria nava'iponi'imariniravini. 

24 Ariabono aakajoamorakhamava. Ariabono 
akanava'isohikhamavini hiva jaboni ida hoariha-ra anakaidivavini, 
hoariha-ra aakodiavini niha ani'a'avini jahani. 

25 Hari'a akava'ipahini'ava ida ajoronibakhiana Cristo-ra khai 
ani'aja kaimoni. Ija'ari vahoarahanana vakava'ipahini'iki ida. 

Khai akhanibakhiava akajoronikosoana. Avarigaki ida Deus ija'ari 
kahojai-ra naabosivini kamahini amaakari'ini. 

26Hari. Akajonihi ida Deus athi ka'oa hini, akapoarivini 
naothinia, anofi'ianaki ida hojai Deua bivajaharikia 
akahojai'ianana, ni-hojaki akadimoni hini ida ama ahovariki, 
bianija kaimoni ida akadihojai asohiriki Deus viaha. 27 Deus 
haria akava'ijoavini-ra akajonihi; harivani ka'oa akadihojai Deua 
bivajahariki abosini-ra agathanihi. Jahaki ida haria napohimajavini 
afinivini. Deus ija'ari-ra nasohivini kamahini ija'ari nikia 
kahojaikia bikamithaki ida imani 'banani karaho afoha'oadaha siho 
kakhororoki kakaraho kabodinia. 

28 Mahi 'bo'dakari judeus kaija'aria vanaabini'iki ida ija'ari Moisés 
athi-ra kajoniki. Ija'ari vi'bamiki ija'ari avahoarabakosikia vara 
vani'aha ada vakadika'da'di: 

—Anoki'iki hida hihida ija'ari Deus kava'isohihi jiriki-ra 
naabaravini. Bikajoniki ida binaabavini — vani'aha. Ka'oa hihi 
ida vakadivarani, abinina vakadika'da'dia bivahonariahiha ada 
va'isohihi jiriki-ra kajoniki. Ni-vava'adiki ida ija'ari Moisés athi-ra 
kajoniki. 

29Nahina bana ida namithaja ija'ari Deus kaisai-ra kajoniki 
kania? Hi'ida ija'ari Jesus amana-ra nakaidivariki. Varani jaharikia 
bikanavaranihaki jaboni ada Ma'onahai Jahaki. Jesus abini'ina, 
amana ahovari'ini-ra va'aha'avini, binakama'daja kaimoni ida Deus 
kava'iponahi ja'dini, binajahaka'oaja jaboni ida vakaijokana hiki. 
Hari. Abinini vavahonariahiki ida ija'ari Moisés athi-ra kajoniki. 
Ija'ari Deus kaisai athi-ra kajonihi; kidihojai asohiriki abosini 
arafiahi. 

30 Aogaki hida varani Deua bini'a'bo'da'iki: 

“Hovani, ona'da'diabosiki bana ida. 
Onaabosiki ida hojai asohiriki nahina jaharikia.” 
Niki jaboni ida Deus athi kapapirani hoariha: 
“Hovani, Deus, 
va'ora onaabosiki bana adani kodija'ari. 
Nahina jahariki-ra vanamonahaha; 
nahina jahariki-ra 
vagathaniha.” 
Niha ada Deus. 31Jaharini arafiaki ida namithaki ijaari Deu-ra 
naihamahiki kania, bigathaniki bana ida kidihojai asohiriki abosini. 
Hokiki ada Deus. Bikaabokaki ida hojai asohiriki-ra naabosivini. 
32 Hari. Oigamina. Vakava'ihoki bana ida Cristo-ra 
avavakaijokabiininivini kari, niha ninini ida avakadimahi. Deu- 
ra avarigabiininivini vani vahoariha a'onira vanajaharihari'ia. 
Avajahariharini kaba'i, ni-vanadabaki ida avajari'darini afodanoki. 
33 Vahoariha vada a'onira vani'avini, varani jaharikia a'onira 
vakanavaranihavini, a'onira vanajahariharivini jaboni. A'onivani 
avahoarahanana avanofija ida avaipohini vajaharihariki-ra va'ora 
avakajoamoravini, oniani ida a'onira vanajahariharivini hija jaboni. 
34 Va'ora avakajoamora'iki adani cadeia vahoja'iki, va'ora 
avavaima'bana'iki adani. Ija'ari avakadinahina-ra visaarihahavivini 
kari, khai avakhanimanihi, ni-avakava'ibodikarahoki ida 
avakadinahina sarahi hini. Avarigaki ida avakadinahina kaidivaki 
arafiaki asia hojani Deus kania. Ni-visaarivini vakaabokaki ida 
Deus a'onira kajoamoravini hiki kidiania a'bo'da'iki. 
35Hari'a bana vakava'ipahini ida Deu-ra avavakaijokavini, a'onira 
vanajahariharivini kaba'i. Avakava'ipahinirihi; Deus kidinahina 
jahakia a'onira naabosivini-ra avagathanihi. 36 Anokhavini 
oadani, haria vakava'ipahini bana ida avavakaijokavini mahija 
nahina Deua binofikia avakabadanivini, oniani ida Deus a'onira 
nava'iponivini hiki-ra avagathanivini hija bana. 37Deus athi 
kapapirania hojaki hida athi: 
“Ipohijanarihi ida mahi 
bivajoiki kaimoni. 
Ni-agathinahajanariha 
ada joina. 
38 Deua bikapoariki ida ija'ari vakaijokana hiki, 
kidimahi sohika'oani 

bikahiki ida, 
oniani ida kidimahi 
anokhomiriki-ra 
vahojavini hija. 
Kodija'ari vahoariha vani adani vajoiribanira hora 
vakava'ipahinivini, 
ni-khai va'ora oni'aki.” 
Nihi ida Deus athi. 
39Ni-aajoiribanirihi, oniani ida haria anakamadarija Deus kania. 
Harivani, Deu-ra avakaijokavini, oniani ida haria akava'ijoavini 
hija bana. 


Deu-ra vavakaijokaki adani ija'ari avikhananavaki 


1 1 1Hari. Deu-ra avakaijokahi; ava'i bodinia aogajahakihi 
hida nahina anokhaki Deus kania haria no'avini hiki 
bana. Deu-ra avakaijokahi; ava'i bodinia aogajahakihi ida nahina 
anoki'iariki hojani akadimoni. 2Akadija'ari avikhananavaki Deu- 

ra vavakaijokavini mani ida vakadikaijokahi Deua bivajahavini 
bikahivini hija. 

3Deus athi-ra dionivini vani nahina hahavi-ra namonaha'ara 
ada. Deu-ra avakaijokavini mani ida hahavi-ra namonahavini- 
ra aogavini hija. Deua binamonahaki ida nahina nokiariki, 
binamonahaja kaimoni ida hahavi nokiaki. 

4Hari. Abel Deu-ra vakaijokavini mani ida igitha abononi 
aha'dikia Deu-ra no'avini hija. Abea bivakaijokavini mani ida 
nahina bino'avini hiki jahani-ra anarafiaja. Nini vani Deua 
bivajahaja ida hojana hiki. Ni-jahani arafiaki ida nahina kidi'aajo, 
Caim oniki, Deu-ra no'avini hiki. Abea bivakaijokavini mani 
ida Deu-ra khai ni'aja, oniani ida makhira sohika'oaki hina 
Deua bikahivini hija. Abini'bo'da'ina kaba'i ada Abel, Deu-ra 
vakaijokavini kavaranihi asia hojaki mitha ani'aki kaimoni. 

5Hari. Enoque jaboni Deu-ra vakaijokaki, oniani ida Deus 
biavikhavini hi'ia kidiania. Abinirina vani Deua biavikha'ara ada. 
Ija'aria vanako'diha, ni-vakaraga'iki. Avisonina viahania Deus athi 
kapapirania bivava'isohihiki ada Enoque. Vakaijokana hina mani 
ida Deua khai bini'avini hija. 

6 Aogaki ida Deu-ra avakaijokaravini oadani, ni-akaabokaki 
ida Deus va'i-ra khai ani'avini. Deua bihonariaki ida ija'ari 

kidiania maakarini-ra nofiki Deus hokiki-ra kajari'daravini. 
Deua bihonariaki ida ija'ari nofina hiki nako'dina hina Deua 
binaabosivini-ra kajari'daravini. 

7Hari. Noé jaboni Deu-ra vakaijokaki, oniani ida Deus 
kakaabanahi-ra kamithajahakivini hija. Deua binava'isohijoravini 
hihi ida nahina Noéa binoki'iariki namithaki kaimoni. Hari. Deus 
athi-ra kamithaha, binaabahi, ava'doro-ra kanamonaha'aha. Deus 
va'ora akava'ijoa'aha adani Noé, kidigamo, kidisai, vakadi'aboni 
vihiki ava'doro kabodinia vahojana. Deu-ra vakaijokavini mani 
ida Deu-ra vanofiriki vahararana abono-ra anivini hi'ia. Deus 
athi-ra naabavini mani ida Noé Deu-ra vanofiriki vajaharina-ra 
nanokiavini hi'ia. Noé Deu-ra vakaijokavini mani ida makhira 
sohika'oaki hina bikahivini hija. 

8Hari. Abraão Deu-ra vakaijokavini mani jaboni ida athi 
binaabavini hija. Deua bibaranahaha ada Abraão arabo hoariha 
okhana. Deua binava'iponiki ada arabo bino'avini hiki kaimonia. 
Oniaroa, biogaravini kaba'i ida arabo bianikhahaki kaimoni, arabo 
bivahojaki kania ajihi'aha ada Abraão. 

9Hari. Okha'aha, akhano'aha, hoja'aha. Ni-jorakia Deua bino'aki 
araboa. Kidiarabo fori hirihi ida arabo. Kaba'i, Deu-ra vakaijokaha. 
Makari kagorahi bodinia ibavi'aha. Kidisai Isaque, kidihanodi 
Jacó jaboni vaibaviki makari kagorahi bodinia. Deus va'ora 
nava'iponivini hiki jaboni hida hihida arabo vakadimoni hini. Ni- 
vagathani'iaki kaho. 

10 Asia Abraãoa bivakaijokaha, binaviahanokhahaha'oadahahi 
ida akhanona sidaji a'bo'daki Deua binamonaha'ikia. 
Hojahaha'oadahaki bana ida sidaji Abraãoa bianikhaki. 

11 Abraãoa bivakaijokavini mani ida Sara-ra vaisa'avini- 
ra kaabokavini hija. Kidigamoa ni-bikaabokaki ida isai-ra 
namonahavini. Na'arihavi vihina kaba'i, bikajari'darihi ida 
Deus kava'iponahi namithani vakadiania, oniani ida isai-ra 
vanamonahavini hi'ia. 

12 Abinihana amaakari'ini kaba'i ada Abraão, kidiania 
vanamitharonisiagaki adani ija'ari vâipohiki. Boviri ipohina fori 
vihiki adani. Kaasi 'ba'dani ipohini fori vihiki adani. Ni-ija'aria 
biogaki ida nihafori vihina vaipohina. 

13Hari. Vavakaijokavini oadani vaabinihanana'aha adani ija'ari 
va'ora vara ovani'a'iki. Vaabini'ina kaba'i, ni-vagathani'iaki kaho ida 

hahavi Deus va'ora nava'iponivini hi'iki. Vava'i bodinia napaja fori 
hikia avanoki'ihi ida Deus va'ora nava'iponivini hi'iki, khai vani'ahi 
ida nahina vanoki'iki. Vaabinirina oadani vakhaniha: 

—Anokhava ida arabo akaikahina Deus haria 
kaibavijahahijoravini hi'iki. Akadiarabo ka'oa hirihi hida 
hihida arabo. lja'ari kaaraboriki fori arihiki hari hidiaja — 
vakhaniha. MIja'ari nikia vakavaraniki haria vanava'isohijahakiki 
arabo vakadimoni ka'oa-ra vanako'dihavini. 15 Ni- 
vakava'ibodivaranibakhiaki afojana ida arabo vanahojaha'iki 
vajoiribanira kaimoni. Arabo vanahojaha'iki-ra vanofi'ianara vaha; 
vajoina-ra vakaabokamaniha vaha. 

16Vahokina oadani vanofi'iki ida arabo jahani arafiaki nama 
Deus kania vavahojaki kaimoni. Ni-Deua bikaipahiki ida ija'ari 
nikia vakavaraniki, vakadiDeus hina vakahivini, oniani ida sidajia 
va'ora kaibavijahahivini hija. 

17-18 Hari. Abraão Deu-ra vakaijokavini mani ida kidisaia 
Deu-ra kanava'igakamarivini hija. Oniaro kari Deua bikaijo'aki 
ada Abraão. Deus Abraão-ra nava'iponivini hiki kidisai Isaque 
kania vanamitharonisiagaki adani Abraão kahanodi. Deua 
bini'a'bo'da'aha: 

—Abraão, va'ora oanaipohiki bana adani Isaque kahanodi 
vanamitharonisiagaki, kadaija'ari vihira kaimoni — Abraão- 
ra nava'iponi'aha. Deua binava'iponivini kaba'i ada Abraão, 
kidisai hoarana-ra va'ahavini hiki igitha abiniki fori hina. 

Ija'ari igitha Deu-ra no'avini vani fori hija ida Abraão kidisai-ra 
naabinikamarivini. 19 Abraão abono-ra ni'aha: 

—Deua bikaabokaki ida kodisai Isaque-ra anahokivini 
onaabinivini naothinia — niha. Nini vani namithaja ida kidiania. 
Abraãoa bigathani'aha ada kidisai hokina. Abini'iki fori hiki ada. 

20 Hari. Isaque jaboni Deu-ra vakaijokaki, oniani ida varani 
jahakia kidisai Jacó, Esaú vihiki-ra va'ora vara ni'avini hija, va'ora 
nava'isohijoravini hihi ida nahina jahaki Deua binanamithaki 
kaimoni vakadiania. 

21 Hari. Jacó jaboni Deu-ra vakaijokaki, oniani ida abinihana 
amaakarini viahania varani jahakia José kaisai vi'bamiki-ra va'ora 
ni'avini hija, Deus va'ora kajoamora'bamakhamara kaimoni. Deu-ra 
kanamasivi'aha ada Jacó kididadahi ava abono-ra nadadavini-ra 
gathi'aha. 

22Hari. José jaboni Deu-ra vakaijokaki, oniani ida namithaki 
kaimoni-ra vara vani'ajoravini hija. Kidivarani ida Egito kaarabonia 
Israel kaija'ari vanamitharonisiagaki vikhaonanina kamahini. 
Abinina amaakarini viahania Joséa bivahonariahijoraki ida 
vikhaonanina kamahini jarona vavikhaonanivini jaboni. 

23Hari. Moisés kaabi'i, kaamia vihiki Deu-ra vavakaijokaki 
jaboni, oniani ida Moisés 'banana naothinia masiko ahoarabakosikia 
avanahojavini hija. Oniaro kari Faraóa bivahonariahi'iki ida makhira 
isani vaitxanava vaabinihahavina. Moisés kaabi'ia vanokiki ida 
vakadisai nokiana jahani. Ni-vifiniki ida Faraó athi-ra vakajonivini. 
Vavakaijokaki ida Faraó Moisé-ra naabinivini Deua biva'aharavini. 

24Hari. Moisés jaboni Deu-ra vakaijokaki, oniani ida karaho'ina 
Faraó kaisai isanini hina ija'aria vakahivini-ra kajonivini hija. 

25Binofiki ida jahariharina Deus kaija'ari vakadiania. Ni-binofiki 
ida hojai asohiriki-ra khai ni'avini hokina oadani. 

26 Moiséa bikava'ibodivaraniki ida jahaki kidimoni ogarahi hina, 
Cristo ogarahi hina fori hina bana. Ni-binofiki jaboni ida nahina 
hahavi kaidivani arafiaki Egito kaarabonia hojaki-ra vahojavini. 
Bikava'ibodivaranibakhiaki ida kidihojai asohiki abosini, nama 
Deua bikaibavijahahijoravini hiki. 

27 Moiséa bivakaijokavini mani ida Egito kaarabonia ai nihana 
hi'ia. Ni-bifiniki ida arabo kaka'da'dinia bikaihamahivini. Moiséa 
binokiki fori hiki ada Deus nokiariki, oniani ida Egito kaarabonia 
joiribanina-ra nofiravini hija. 

28Deu-ra vakaijokavini mani ida Moisés Páscoa kaihinikani 
biinini-ra nakama'davini hija. Va'ora honariaha adani Israel 
kaija'ari vagorana kaathania baniniaja ovilia amana-ra 
varavisorarivini, ma'onahai ija'ari-ra naabiniki va'ora naabinirara 
kaimoni adani ija'ari vakadisai ahivaja'i makhira isani. 

29Hari. Deu-ra vakaijokavini mani ida Moisés 'Dako Nadaraki 
onikia avikafianina Israel kaija'ari va'ora honariavini hija. 
Avikafiani'aha arabo foraki namania vaadaha'ina. Egito kaaraboni 
kasorarani va'ora avanajoikahifianivini va'ora vakaijo'aha. 
Ji'binijoraki'ihi ida paha, avahidanahahaviaha. 

30 Hari. Israel kaija'ari Deu-ra vavakaijokavini mani ida 
7 mahi ipohini mahi hoarahanana Jericó sidajia va'ora 
naadaharibanaonija, oniani ida sidaji kavasiribanini kaja'dini 
na'bahaki-ra anaadarinaija. 

31 Onjaro kari Raabe jaboni Deu-ra vakaijokaki, oniani ida 
Deu-ra vakajoniki vaabini'ina Raabe-ra anaani'ia. Makhira-ra 
odoradoraoniki ida Raabe. Deu-ra vakaijoka'avini mani ida arabo 
anavanavanahaoniva abono vi'bamiki-ra va'ora gathanijahakivini 
hija, oniani ida ava'aihotana va'ora kakodiavini hija. 

32 Hari. Vahojaki adani ija'ari vahoariha Deu-ra vavakaijokaki. 
Onofirihi hida oathi-ra ona'oadavini, oniani ida Gideão, Baraque, 
Sansão, Jefté, Davi, Samuel, Deus athi namoniva abono vahoariha 
varani vihina-ra vara ovani'aravini hija. 

33Ija'ari vahoariha mahi 'bo'dakari Deu-ra vavakaijokakia bada 
vani'aki ida badani danoki ipohiki. Deu-ra vavakaijokavini mani 
ida arabo hoariha kaija'arini-ra va'ora vidafiavini hija, vakadiarabo 
avanahoroavini. Deu-ra vavakaijokavini vani bada vani'aja 
ida binofiki, vagathaniki jaboni ida Deus va'ora nava'iponivini 
hi'iki. Vahoariha Deu-ra vavakaijokavini vani tapo'ija vabodi-ra 
vana'bo'ara adani. 34Vahoariha vakanamokhiki jaboni ida siho 
kakhororoki kakaraho. Deu-ra vavakaijokavini mani ida va'ora 
anaihotaja tarasara fori hikia sakahi vihina. Vahoariha vadanoriki 
Deu-ra vavakaijokavini mani ida va'ora nadanoja. Sorara vadanoki 
vihi'ina vani va'ora vanihima'ara adani arabo hoariha kasorarani. 

35Gamo jaboni Deu-ra vavakaijokavini mani ida vakadija'ari 
vaabini'ina naothinia avahoki'ina-ra va'ora vagathanivini hija. 

Hari. Vahoariha Deu-ra vavakaijokaha'oadahavini kaba'i 
vajaharihari'aha. Deu-ra vakava'ipahinira vaha; avaihotamaniha. 
Vanofirihi ida avaihotana, oniani ida dafi vihina va'ora naabini'ia. 
Deu-ra vavakaijoka'oamanira adani. Avigaki ida Deus va'ora 
anahokivini, vavahojaja kaimoni ida vakadimahi jahaki kidiania. 

36Ija'ari va'ora avigarahabakhiaki adani Deu-ra vavakaijokaki, 
va'ora vidabakhiaki adani, va'ora vidabohavini correntea, va'ora 
avibai'aha cadeia. 

37 Deu-ra vanofiriki va'ora vanagahaha adani Deu-ra 
vavakaijokaki ja'dia. 

Va'ora avako'danikhamaki adani vahoariha serrotea. 

Va'ora vakavasa'aiki adani Deu-ra vavakaijokaki vahoariha. Deus 
kaija'ari vahoariha avaadahaoniki. Vakanahinarina mani ida ovilia 
asafi, boji asafi hiki-ra vakaimahavini hija. Vajaharihari'aha. Deu- 
ra vanofiriki va'ora vanaima'banakarahoki adani. 38 Vakaaraboriki 
fori vihina avaadahaoni'imajaniki adani amasia, arabo namahiki 

hikia. Vagorana ida ja'di kahodijama'oki bodini, arabo khorahaki 
bodini hiki. Vajahana arafiani mani ida Deu-ra vanofiriki va'ora 
vakaimajahajanaravini hija vahararana vahojana. 

39 Hari. Deu-ra vavakaijokavini mani ida varani jahakia Deus 
va'ora vara vani'avini hi'ia. Jiriki ida varani vihina. Kaba'i, ni- 
vagathani'iaki kaho ida Deus va'ora nava'iponivini hi'iki. 

40Deus va'ora nokhaki adani ija'ari vanamitharonisiagaki 
vakaijokana vihira kaimoni. Avakaijokavini-ra nokhaki 
jaboni ada. Deua bikava'ibodivaranijoraki ida nahina jahani 
arafiaki agathaniki kaimoni. Ni-binofiki ida va'oaniaro miro'a 
vagathanivini. Binofiki ida va'oaniaro, harivani hahavi haria 
najahaka'oajabanavini, hojai binofikia akahojaija kaimoni. 


Deus akadiabi'i varani hina 


1 2 1Hari. Hiva'oani ija'ari vaipohiki va'ora vara ovani'a'iki 
va'oani Deu-ra vavakaijoka'bo'da'iki adani. Ari'oaria 
vahojaribanaoniki fori vihiki adani vada haria vani'aribanaoniki. 
Haria vahonariavini Deu-ra avakaijokavini, aki'darahaki fori 
arihina. Hari. Ija'ari ki'darahaki fori arihiki hari, akadimahi Deu- 
ra avakaijokavinia. Anahojava ida nahina hahavi aki'darahana-ra 
nadabaki fori hiki. Akava'ipahinika'oava ida hojai asohiriki, nahina 
aki'darahana-ra anagithiki fori hiki. Aki'darahajorakiki fori arihiva 
hagihi aviaha hojaki-ra anikhahavini. Akaikahirina oadani, jokoa 
akava'ipahinirihi ida aki'darahana, ariabono ani'ava. 


O Novo Testamento na Paumarí do Brasil, 2da ed. © 2010, Liga Bíblica Internacional 


913 Hebreus 12 


2Akava'ibodivaranibakhiava bana ada Jesus. Ovaria 
binakama'da'iki ida Deu-ra avakaijokavini. Binakaraki jaboni ida 
Deu-ra avakaijokaha'oadahavini akaikahirina oadani kidiania. 
Ava akasanakhamakia Jesu-ra avaka'itapoamisahanavini kaba'i, 
ni-bikava'ipahiniki ida Deu-ra vakaijokavini. Bianokinanavaki 
fori hiki ida abinina naothinia va'i khaii nini karaho hojaki Deus 
kania kidimoni hini, oniani ida ava akasanakhamakia abinina-ra 
kava'ibodiravini hija. Va'i-ra anaipahihikarahoki ida ija'ari nikia 
abiniki. Oniaro naothinia vithi'aha ada Jesus Deus pitana aniaja 
ka'da'di danoki kavithi ibavinia. 
3Vakava'ibodivarani bana ida namitha'iki Jesus kania. Hojai 
asohirikia vakahojaibakhiakia vanofipa'itxiriha ada Jesus, 
avigaraha'aha, vanaima'bana'aha, kaba'i ihamahirina bikapoari'ihi. 
Hari'a khai a'onira ni'ariva ida nahina jahariki namithani 
avakadiania. Hari'a bana Deu-ra avavakaijokavini-ra vakava'ipahini. 
4Cristo hojai asohiriki-ra kajonivini mani ida hojai asohirikia 
vakahojaibakhiakia vanaabinivini hija. Hojai asohiriki-ra 
avakajonivini, ni-niki namitha'iaki kaho avakadiania. 5Hari. Deus 
haria ni'avini hiki varani jahaki ava'i-ra khaii ni'aja kaimoni. 
Isai kaabi'i kidisai-ra nava'isohivini kavaranihi fori hiki ida Deus 
kavarani. Avarakava'i'birinimanija koda ida? Nihi ida athii: 
“Kodisai, ikava'ibodivarani afojahaki bana ida Deus ira 
nava'isohivini hiki, 
kadahojai asohirini-ra 
kahiha. 
Hari'a khai ira ni'ariva bana ida Deus ira 
kaabanivini athini. 
6 Deua binasohihahaviki ida ija'ari-ra nakaidivavini kahojaihi. 
Va'ora kapatahahaviki fori vihiki jaboni adani ija'ari 
hahavi va'ora kanaisaihaki.” 
Nihi ida athii. 
7Isai kaabi'i kidisai-ra kapatavini fori hiki ida avaimani 'banani, 
avava'ini rogo inini hiki. Hari'a vakajoni bana ida a'onira kapataki fori 
hina. Isai kaabi'i kidisai-ra ka'ojomo'ivini vani fori hija ida Deus a'onira 
ka'ojomo'ivini. Nini vani avaimani 'banania a'onira nanokiahira ada 
kidisai avihini. Ni-hojaki ida isai kidiabi'ia bikapatariki. 
8Deus va'ora kapataki fori vihiki adani kidisai hahavi. A'onira 
kapatariha; ni-kidisai ka'oa avihiki. Isai kaabi'iriki fori avihihi. 


O Novo Testamento na Paumarí do Brasil, 2da ed. © 2010, Liga Bíblica Internacional 


Hebreus 12 914 


9Akadiabi'i araboa vahojaki haria vakapatabakhiaki, hojai vavajahariki-ra 
akava'ipahinija kaimoni. Haria vakapatavini mani ida va'ora afinivini hija. 
Jahaki ida akadiabi'i-ra afinivini. Jahani arafiaki ida akadiabi'i nama hojaki- 
ra afinivini, aka'ojomo'ija kaimoni ida akadimahi jahaki-ra avahojavini. 

10Badara ipohiriki isai arihina oadani, akadiabi'i haria 
vakapatabakhiahi. Haria vakapatavini-ra vanofiha; haria 
vakapatamaniha. Deus haria kapataki fori arihiki hari akadihojai 
jahani avijavaja kaimoni, Deus kahojai jahakia akahojaija kaimoni. 

UNi-avajahaki ida kapatahi arihina. Ava'i-ra namokaraki ida. Ni-khai 
ani'aki. Naothinia khai ani'aki ida haria vakapatavinia haria vaka'ojomo'ivini 
akadihojai asohika'oakia akahojaina, ava'i jahajahani jaboni. 

Va'isohihi ka'oa hini hida 

12Hari'a avajaroni fajafajahaki fori vihi. Haria vakava'ipahini bana ida 
Deus kahagihia avaadahaki fori avihini. Avarikhani khai avaabononi vani'a. 
13Hojai Deua bivajahakia avakahojaihi; hagihia avaadahaki fori avihihi. 
Vaadahaha'oadaha bana Deus kahagihi sohikia mahija avakadiadahai-ra 
avanadanovini. Oniani ida avadamani-ra kanatonorohaki fori kanihajanarija. 

14Avaabononi vakanava'ijahajahakhama bana vahoariha khama. 
Hojai Deua binofikia vakahojai bana mahija avakadimahi kidimoni 
hivini. Nirihi ida avakadimahi; ni-Deu-ra avanokiki bana. 

15Avaabononi avakava'igairi bana mahija Deus a'onira kajoamoravini-ra 
avakava'ipahiniravini. Avaabononi avakava'igairi afohanana bana jaboni 
mahija hoarani kapahasa fori hiravini. Hari'a vava'aha bana ida kapahasa fori 
hiki avijavani avakadiania. Hojahi ida kapahasa fori hiki avakadiania; ija'ari 
vaipohiki-ra najaharihi. 

16 Avaabononi avakava'igairi bana mahija Esaú fori avihiravini. 
Ovari gamo-ra odoraoniki ada. Ni-binakaidivaki jaboni ida 
Deua bino'avini hi'iki. Esaúa bianaabosiki ida kidiabi'i kanahina 
bivahojaki pitani karaho 'bai bavi hoarani binaji'binikia. Isai 
ahivaja'i gahinana kaimoni ida kidiabi'i kanahina pitani karaho. 

17 Avarigaki ida Esaú varani hina. Kidiabi'i kanahina-ra anaabosi'avini naothinia 
binofi'ianahi ida gahina'ianana. Ni-bikaragaki ida abosini joiribanini niha ninini. 
Asarana abono-ra kadadigariavini kaba, ni-bikaabokaki ida gahina'ianana. 


Israel kaija'ari avikhananavaki Deu-ra vanamaakari'iki 


18Hari. Oigamina, Israel kaija'ari avikhananavaki fori avihirihi. 
Va'oaniaroa vanamaakari'iki ida nahina nokiaki, kamithavahaki, 

kaabadavahaki. Vanamaakariki ida monte Sinai. Vakanokiki 
ida siho kakaraho kakhororoki arabo namahiki namanija. 
Vanokiki jaboni ida bakibakini karaho, bahi banabanahaki hiki. 
Vakamitha'iki ada bahi katararahi. 19-20Vakamithaki jaboni ida 
trombeta ithoni 'baraki, Deus vara nina hiki jaboni. Athia va'ora 
honariaha: 
“Kaaji hiki hida arabo 
namahiki. 
Ni-ova'ahaki ida ija'ari, 
igitha hiki ogaimorini. 
Bikadasahi; 
ja'dia vanagahavinia abinini ovahonariahihi.” 

Niha ada Deus. Vaimahidana, ni-vanofiki ida Deus kahonari-ra 
vakapoarivini. Deus vara nina-ra vakamitha'ikia, vani'adanoki'aha: 
—Ni-anofipa'itxiki ida Deus vara nina-ra akamitha'ianavini — 
vakhaniha vaimahidakaraho'ina. 21 Va'ora naimahidakaraho'ihi ida 

vanoki'iki, oniani ida Moisés abono-ra ni'avini hija: 
—Ojarona tharararaki ho oimahidakaraho'ina — niha. 
22Hari. Va'oaniaro fori arihirihi. Harivani Deu-ra anamaakarihi; 
ni-anokiki ida va'ora naimahida'iki. Harivani anamaakarija 
ida arabo namahiki monte Sião oniki Deus kania nama hojaki. 
Anamaakariki jaboni ida sidaji. Deus ija'ari-ra nahokiki kasidaji 
ida. Jerusalém ka'oa hini nama hojaki ida. Oniaja vaibaviki adani 
Deus ibavi kaija'arini vâipohiki. Ni-rajomavahaki ida vâipohina. 
23Va'ora anamaakari'iki jaboni adani Deus kaisai vajoroniki. Khai 
vakhani'ahapikiki adani. Deus kaisai ahivaja'i hahavi adani. Vaonina 
jiriki hojaki nama Deus kania. Anamaakariki jaboni ada Deus. Ovari 
ija'ari hahavi nasohiva abono ada. Va'ora anamaakariki jaboni adani 
ija'ari vajahaki vaabini'iki, avahoki'ina Deus va'ora najahaka'oa'iki. 
24 Anamaakariki jaboni ada Jesus. Ovaria binakama'da'iki 
ida Deus kava'iponahi ja'dini. Ahovari'iki ida amana haria 
najahaja kaimoni Deus viaha. Abel abini'ina fori hirihi ida Jesus 
abini'ina amana. Jesus abini'ina ni-bikanikhariaki ida Deua 
bina'da'diabosivini. Bikanikhariaki ida Deus haria va'adivini. 


Deua binaho'doho'doki bana ida arabo, nama hiki 


25 Avaabononi avakava'igairi bana mahija Deus vara nina- 
ra avakamithavini-ra avakajoniravini. Ija'ari araboa vahojana 

vakamitha'bo'da'iki ida Deus athi Moisés va'ora nava'isohivini 
hi'iki. Ni-avaihotaki adani athi kajonina vihiki. Vagathani'iki ida 
morobohariki fori vihina abosini, vaabini'ina. Harivani, Cristo 
nama vara haria ni'avini-ra akajonihi; ni-aa'aihotapa'itxirihi, 
agathanivini arafiaki bana ida morobohariki fori arihina abosini. 

26Oniaro kari Deus athia binaho'doho'do'iki ida arabo. 
Bivava'isohihijora'ihi: 

“Onaho'doho'do'ianaki bana hida arabo hoaranija 
afo'iana. 
Onaho'doho'doki jaboni bana ida nama.” 

Niha. 27 Hari. “Hoaranija Deua binaho'doho'do'ianavini afo'iana” 
bikahivini, oniani ida nahina namithaki kaimoni-ra aogajahakivini 
hija. Deua binaho'doho'doki bana ida kidiamonahi hahavi, biani'ihi 
ibavinia. Aaniki bana ida nahina naho'doho'dovahariki. 

28Khai ani'ava bana ada Deus. Haria no'avini hiki ida ibavi 
ka'da'di arihija kaimoni kidiania. Naho'doho'dovaharihi ida ibavi, 
ka'da'di arihina ibavini. Vara avani'ava ida Deus jahana niha 
ninini haria kajoamoravini. Deu-ra akanamasiviva niha ninini 
bivajahakia. Jahaki ida Deu-ra afinivini, avava'ihavini. 

29Siho nahina hahavi-ra kanihimaka'oaki. Onivani fori hira ada 
akadiDeus nahina hahavi asohiriki-ra nihimaka'oavini. 


Jahana akahiva ada Deus 


1 3 1Avaabononi vakanakaidivakhamajahaki bana 
afoha'oadaha, Cristo igamina hahavi a'oni. 2lja'ari va'ora 

avarigariki vakaikahiha avagorania, va'ora vagathanijahaki bana. 
Ija'ari vahoarahanana va'ora vagathani'iki adani ija'ari va'ora 
avigariki vagorana, avigaravini kaba'i va'ora vagathani'iki adani 
Deus ibavi kaija'arini. 

3Va'ora vakajoamora bana adani cadeia vahojaki, vakadiania 
avahojaki fori avihihi. Va'ora vakajoamora bana jaboni adani 
ija'ari vajaharihariki, avajaharihariki fori avihini, va'ora 
avavaima'banavini. 

4]ja'ari hahavia vakava'ibodivaraniva ida jahaki makhira kidigamo 
khama vaabono vakavahojakhamavini afoha'oadaha, vaabono 
vakanofikhamajahakivini. Hari'a bana vavi'oma ida hoariha kagamo 
hoariha kamakhira. Deua bikaronaki bana ida nahina jahariki 
makhira kidigamo hiriki vaabono vakavi'omakhamaki vakadimoni. 

5Hari'a avava'ini-ra nahonariahihivini arafiava bana ida jiniro- 
ra avakava'inofinofivini. Avava'inia arajomava bana ida nahina 
avavahoja'iki. Nihi ida Deus athi: 

‘Jokoa a'onira onahojaharihi. 
Ni-a'onira okava'ipahiniki 
jaboni.” 
Niha ada Deus. 6Oniania aofinirina ariabono ani'ava: 
“Deus hora kakodiabakhiaki ho. 
Ni-ofiniki hida ija'ari. 
Deus hora akadava'avini mani ida nahina hora 
namakhaniravini hija.” 
Akhaniva. 

7Va'ora vakava'ibodivarani bana adani avakadika'da'di kohana 
Deus athia a'onira vanava'isohi'bo'da'iki. Vakava'ibodivarani 
bana ida vakadimahi vahokina oadani Deu-ra vavakaijoka'avini. 
Vaabini'ina asia vavakaijokaki ada. Va'ora vakava'ibodivarani bana 
mahija Jesu-ra vavakaijokavini avakabanafovini. 

8Ni-hoarihapa'itxiki ida Jesus Cristo kahojai. Kidihojai 
bivahoja'bo'da'iki asia bivahojaki. Mahi anokhomiriki ida bivahojaja. 

9Vakajari'da bana ida ojomo'ihi kavaranihi asohiriki Cristo vara 
bivani'ariki mahija Deus kahagihi-ra avaragariravini. Deus haria 
kajoamoravini-ra ava'ahahi; ovaria binadanohi ida avakaijokavini 
ava'i bodinia. 'Bai kaaji hiki ni-ija'ari va'ini bodini-ra nadanoki. 
Ija'aria vanaabavini kaba'i ida kaaji kavaranihi, ni-ija'ari-ra kakodiaki. 

10Hari. Sasidotxia bada vani'aki ida vakadibadani judeus kaija'ari 
Deu-ra khai vani'avini kagorani banininia. Nimanija ida Deu-ra 
vakanamasivivini. Ni-nikia Deu-ra akanamasiviki. Sasidotxi igitha 
amani-ra vavakaijokavini oadani, ni-vakaabokaki ida Deu-ra 
vakanamasivivini akadiania harifori vihina. 

11 Judeus kaija'ari vakadisasidotxi vaka'da'diva biavikhajakosiki 
ida igitha amani Ibavi Katokini Jahaka'oaki kania, Deus viaha 
biakana'diridirikhamaja kaimoni ida ama, ija'ari vakadihojai 
asohiriki aniaja kaimoni. Igitha abononi vani ida aha'dihahavija 
ija'ari vagorana napaja ninia. 

12Onivani fori hira jaboni ada Jesus. Ovari abini'iki sidaji banininija, 
bianija kaimoni ida ija'ari vakadihojai asohiriki amana ahovarikia. 

13Hari. Jesu-ra anamaakariki fori arihiva sidaji banininija. Jesus 
va'i-ra anaipahihivini. Jakaho ava'i aipahihiva jaboni kidiania. 

14 Araboa arihojana oadani ni-hojaki ida sidaji a'bo'daki 
akadimoni hini. Anaviahanokhaki ida sidaji hojahaha'oadahaki. Ni- 
hoja'iaki kaho ida sidaji. 

15 Jesus haria kakodiavini vani Deu-ra anamaakarivini-ra 
akaabokaja, akanamasivira kaimoni. Ni-Deu-ra akavikhaki igitha 
abononia. Deus jahana ka'oa kavaranihi vani ida avikhaja. Deu-ra 
ani'aki hari: 

—l|vani, ijahaka'oaki i. Avajahaki ida haria 
ikajoamorabakhiavini. Ivani ka'oa akadika'da'di i. — Nikia 
akavaranihi, Deu-ra akanava'igaki fori arihihi akadikhaiinia. 

16 Vakava'ihoki bana ida badani jahakia avakabadanini 
vahoariha vakadiania, avaabononi avakakakodiakhamavini hiki. 
Nikia avakahojaihi; Deu-ra avakanava'igaki fori avihihi. Khai 
bini'aki bana ida avakadihojai jahaki. Igitha imani aha'diki fori 
hiki ida. 

17 Hari. Vanaaba'a bana ida a'onira vanava'isohiva abono 
vaathi. Bada vani'a bana ida a'onira vahonariavini hiki. A'onira 
avakadava'ahaha'oadahaki adani. Deu-ra vakanamonivini hiki bana 
ida vakadibadani niha vani'a'aki a'onira avakadava'avini. Vaathi 
avanaabahi; khai vani'ahi ida a'onira avakadava'avini. Vaathi 
avanaabarihi; vava'i avanamokaraha, a'onira avakadava'avini 
oadani. Ni-niki jahaki avakadimoni. 

18 Asia haria vakanikhariaha'oadaha bana Deus kania. Aogaki 
ida nahina asohiriki hojarini ava'i kaabanahahani kania. Anofiki 
ida badani asohiki-ra anamonahaha'oadahavini. 19 A'onira 
okanikhariadanokivini hiki ida Deu-ra vara avani'abakhiavini 
kodimoni. Vakanikharia bana mahija Deus hora karonajorakivini 
oajoi'ianana avakadiania. 


Deus kanikhariana athini hida 


20-21 Deu-ra vara oni'aki ho. Ovari haria no'avini hiki ida ava'i 
jahajahani. Deus vania bianahoki'ara ada akadika'da'di Jesus, 
abini'ina naothinia. Jesus ovilia akadava'ava abono jahaki fori hiki 
ada. Abini'ina abono-ra va'aha'iki ada, haria akava'ijoara kaimoni. 
Kidi'ovilia fori arihiki hari. Abini'ina vani Jesua binakama'da'iki 
ida Deus kava'iponahi ja'dini a'bo'daki, oniani ida avakainamokia 
a'onira no'avini Deu-ra okanikhariavini hija, bada avani'aja 
kaimoni ida hahavi Deua bivajahaki. 

Onofiki jaboni ida ava'i bodinia badani binofiki-ra bada ni'avini. 
Jesus Cristo vania bada bini'aja ida. Khai ani'ahaha'oadahava bana 
ida Cristo jahana, vagana, danona, ogahana hiki. Hari ida vani 
oamani. 


Athii anokhomini hida 


220igamina, a'onira okanikhariavini hiki hida oathi-ra mitha 
avani'ajahakivini. Ni-onofiki ida kodivarani avava'ini-ra kajokovini. 
Oathi oadariki-ra onajiri'iki ho a'onira khai ni'aki kaimoni. 
23 A'onira okanamonivini hiki ada arigamina Timóteo cadeia 
avarakhaonani'iki. Ai ohina viahania kaikahi'iki ada Timóteo 
kodiania, oavikhaki bana ada a'onira onavanavanahavini. 

24Va'ora vaka'ivaniti bana adani a'onira vanava'isohiva abono, 
Cristo kaija'ari vahoariha vihiki avakadiania vahojaki. A'onira 
vaka'ivanitiki hadani Cristo igamina. Itália kaaraboni kaija'arini 
hadani. 

25 Onofiki ida Deus a'onira kajoamorahahavivini. 

Hari ida vani oamani athi anokhomini. 

Tiagoa bikaronaki ida athi kapapirani 





Tiagoa binajiriki ida athi kapapirani Jesus 
Cristo kaija'ari vakadimoni 


1Hovani Tiago ho. Deus kahonai abono ho. Jesus 

Cristo kahonai abono ho jaboni. Akadika'da'di ada. 
Nonira oka'ivanitiki a'oni, Deus kaija'ari arabo ipohikia 
avarakhanakhama'iki. 


Ogahai varani hini hida 


20igamina, nahina avavajahariki namithahi avakadiania, 
avajahariharini, avava'ini rogo inini hiki, kaba'i, khai vakhani 
bana. Deua biva'ahaki bana ida a'onira kaijo'avini, nokiaja kaimoni 
ida Deu-ra avavakaijokavini avavakaijokaravini. 

3 Deus avajari'darini-ra kaijo'avini kamahini avarigaki ida 
avakava'ipahiniravini, avajaridarini-ra nadanojahakiha. 

4Hari'a vava'aha bana ida nahina jahariki avakadiania namithani 
a'onira najoiribaniravini mahija avakadimahi sohika'oavini, 
Cristo-ra avavakaijokavini avijavani jaboni, hojai hahavi Cristoa 
bivajahaki-ra avakainamoravini jaboni. 

slja'ari avakadiania hojakia bikainamoki ida ogahai, 
bikanikhariava bana ida ogahai Deus kania. Jahaki ada Deus. 
Kidi'ogahaia bino'avini binofiki bana ida ija'ari afohanana. 
Bivajahaki ida kagahinaina. 

6Deu-ra avakajari'daravini vani, Deu-ra vakanikharia bana 
avanofikia. Hari'a avava'ini-ra kosakhamapa'itxiva bana. Komini 
fori hiki ida ija'ari va'ini-ra kosakhamaki. Sirisiriki danoki komini 

kana'bahaki-ra kosonasonafarivini fori hiki ida ija'ari Deu-ra 
vakaijokajahakiriki va'ini bodinia. 

7-8Ija'ari nikia kahojaikia ni-biogaki ida nahina binofiki, 
bianaabosibakhiaki ida kidiva'ibodivarani, bada nini bada 
nirini, binofivini binofiravini. Hari'a ija'ari nikia binokhava ida 
kidikanikhari-ra gathanivini Deus kania. 


Va'ora onava'isohiki adani vakanahina'ahapikiki 
vakanahinariki vihiki 


9Hari. Khai niva bana ida Cristo kaija'ari kanahinariki. Deua 
binakaidivaki ida, bino'avini hiki bana ida bikainamoki. 

10Onivani fori hija ida ijaari kanahina'ahapikiki jaboni. Deus 
kidinahina binihimavini kamahini jahaki ida khaii nini. Kanahinaki 
kidinahina avisonijorakiki hogoi movani fori hini. 11 Safini afana 
bianara'okhoki ida hogoi. Voronihi ida movai, nokiani jahani kaba'i 
ihimi'ihi. Onivani fori hija ida ija'ari kanahina'ahapikiki kamahi. 
Kidibadania kabadanini kaba'i, jorakia ihimiki bana ida kidimahi, 
kidinahina ahapinia ni-biakodiaki abiniria kaimoni. 


Ija'ari kaborohirohi hini varani hini 


12Hari. Khai niva ida ija'ari Deua bikaijo'aki. Nahina jaharikia 
va'ini rogo biani'avini kaba'i, haria Deu-ra kava'ipahiniva. Nahina 
Deua bikaijo'avini hiki-ra ragariravini mani ida Deua binaabosivini 
hija. Gahinaki bana ida kidimahi jahaki anokhomirikia Deus va'ora 
nava'iponiki adani nofina vihiki. 

13Ija'ari va'ini rogo inini kamahini kaborohirohi hiki vahabini 
bana ida. Hari'a niva ida ija'ari: Deus hora kaborovini, oniani ida 
hojai asohirikia hora kanahojaija. Hari'a nikia kavaraniva bana ida 
ija'ari. Kaboroharohavahariha ada Deus hojai asohirikia kahojaina. 
Ni-ija'ari-ra kaboroki jaboni. 

14]ja'aria bikava'inofinofihi ida hojai asohiriki. Va'ini bodini vara 
ninia bianagithiki fori hiki ida ija'ari, oniani ida kidiva'inofinofia 
aabononi kaborovini hija. 15Įja'aria binaababakhiahi ida 
kidiva'inofinofia bikaborovini, oniani ida hojai asohirikia 
kanabadanini hija. Hojai asohirikia kabadanibakhiani mani ida 
ija'ari-ra Deus kania arakharija. 

160igamina, a'onira onakaidivaki ho. Hari'a vava'aha bana ida 
avakadiva'inofinofi a'onira korijanahavini. 

17 Jahaka'oani, asohiki ida nahina hahavi agahinana hiki Deua 
bikaronaki. Ovaria binamonaha'iki ada safini, masiko, boviri hiki 
vagana. Vaga'oamanira ada Deus. Jaha'oamanira ada afoha'oadaha. 
Ni-nahina jahariki hojaki kidiania. Ni-hoarihapa'itxiki ada Deus. 

18Deus vania binakama'daja ida haria akava'ijoavini kavaranihi. 
Binofivini mani ida akadimahi ja'dinia haria no'avini hi'ia. Binofiki 
ida kidija'ari jahani kidiamonahi hahavi hoariha jahani-ra aradavini. 


Deua binofiki ida athi anaabavini 


190igamina, a'onira onakaidivaki a'oni. Vakava'ibodivarani bana 
hida varani. Jahaki ida avahihavini ija'ari hoariha athini-ra mitha 
avani'a'imidiavini. Vakava'ibodivaranijahaki'imidia bana ida athini, 
avagathanivini viahania. Hari'a a'onira nava'ijokojokojorakiva. 
201ja'ari va'ini jokojokoni kaba'i, ni-bikaabokaki ida badani asohiki 
Deua binofiki. 

21 Hari. Vakava'ipahinika'oa bana ida hojai kaipahivahaki hahavi- 
ra avakava'inofinofivini. Vakava'ipahinika'oa bana jaboni ida 
hojai hahavi Deua bikaimajahariki. Vava'aha bana ida Deus athi 
avakadimahi-ra nasohibakhiavini. Deua biobaiki ida kidivarani 
avava'ini bodinia. Kidivarani avakapoarikia bikaabokaki ida a'onira 
akava'ijoavini. 

22Hari'a korijanahia avaabononi vani'a bana. Hari'a mitha 
vani'a'imarini ida Deus athi. Vanaaba'a bana ida Deus a'onira 
honariavini hiki. 

23]ja'ari abononi nokhoni hiki-ra hikoria vada ni'ajorakivini vani 
fori hija ida ija'ari Deus athi-ra mitha ni'a'imariniki. Vada bini'aki 
ida nokhoni niha ninini jahani jaharini, ni-abononi najaha'iaki. 

24Vada nini naothinia, ajihi'ihi jorakia biakava'i'birini'ihi ida 
niha ninini nokiani. Ni-nahina kaimoni nokhoni-ra vada ni'aki. 

25 Hari. Ija'ari hoariha vajaforia vada bini'ajahakiki ida Deus 
kava'isohihi jiriki asohika'oaki, bikava'ibodivarani'ihi, oniani ida 
asohiriki-ra nasohivini-ra va'ahavini hija. Athi naabani hiki ida 
ija'ari, ni-biakava'i'biriniki ida Deus athi bikamitha'iki, oniani ida 
kidibadani hahavi bada bini'aki Deua bikajoamoravini hija. 

26Hari. Hojamanija ida ija'ari abononi ni'aki Deu-ra nofivini- 
ra kahiki? Ija'aria bikaabokarihi ida kidivarani jahariki-ra 
nadaanivini, ni-nahina kaimoni Cristo kaija'ari hini-ra kahiki. 
Cristo kaija'ari jahaki hini abononi kava'ibodivarani'imariniki ida. 

27 Cristo kaija'ari hidorokia bada bini'aki ida Deus akadiabi'ia 
binofiki. Nimania hida Cristo kaija'ari kahojai: va'ora kaijahitaki 
adani kamaboa, kaariha vihiki, vakadinahina-ra vakainamoki 
va'ora kajoamoraki jaboni. Ni-va'ora vaipohihaki adani Deu-ra 
vanofiriki vakadihojai asohiriki. Nimania hida hojai Deua binofiki. 


Ija'ari-ra anaibavijahajahakivini niha ninini varani hini 


1Ọigamina, harivani avakaijokaki ada akadika'da'di Jesus 
Cristo. Deus jahana, vagana, danona kidiania hojaki. 

Aonivani avavakaijokahahaviki ada jaboni Jesus Cristo. Oigamina, 
avaabononi vakanaibavijahakhama bana. Ni-asohiki ida 
avaigamini kanahinariki-ra avakaihiponiravini. 

2Vakava'ibodivarani bana hida rajomi kavaranihi. Avavajoroniki 
kania bana okhajakosiki ada makhira makari kaidivaki-ra 
kaimahaki. Sa'a hojaki ada sa'avithinahi ka'ouroki. Oniaroa, 
okhajakosiki bana jaboni ada makhira kanahinariki. Bikaimahaki 
ida makari akarabajahaki. 3 Avagathanijahakiki vahabini bana ada 
makhira makari kaidivaki-ra kaimahaki, avani'aki bana ada: 

—Vithi bana hida. Hojaki hida ibavi jahaki ivavithiki kaimoni. 

Hari. Makhira kanahinariki vani ada avani'ara vahabini bana 
avakaihiponiravini: 

—Gaakosoa bana oniaja. 

Avani'aki vahabini bana ada jaboni: 

—Vithiriama'o bana oba namania — avani'aki vahabini bana ada 
kanahinariki. 

4Hari. Nikia avakahojaihi; avanakaidivahi ida ija'ari 
kanahinakarahoki ka'oa; avanakaidivariki ida hoariha 
kanahinariki. Jahari'oamanija ida avakadiva'ibodivarani, oniani 
ida kanahinariki-ra avagathanijahakiravini hija. 

sOigamina, a'onira onakaidivaki a'oni. Mitha vani'a bana 
hida kodivarani. Deus vani va'ora nagathogathora adani ija'ari 
vakanahinariki kidija'ari vihira kaimoni. Jesus Cristo-ra 
vavakaijokavini mani ida Deus vajari'darina biana'ba'divini hija. 
Deus va'ora nagathogatho'iki adani vahojara kaimoni kidiania. 
Deus va'ora nava'iponivini hiki adani nofina vihiki hahavi va'ora 
vaka'da'divini kania vahojana kidiania. 

6Ni-asohiki ida ija'ari vakanahinariki-ra va'ora 
avakaihiponiravini. Va'ora vakava'ibodivarani bana adani 

vakanahina'ahapikiki niha a'onira vani'a'avini. Ija'ari 
vakanahina'ahapikiki a'onira vabo'diabakhiaki a'oni. A'onira 
avavadadamiki adani ija'ari nasohiva abono vakadiania, jaharikia 
a'onira avarakhara kaimoni. 7Ija'ari vakanahina'ahapikikia 
vakanavaranihaki ida Cristo onina jahaki, Deus a'onira no'avini 
hi'iki Cristo kaija'ari avihinia. 

8 Vanaaba bana ida honari Deus akadika'da'di ka'oa haria 
nava'isohivini hi'iki mahija avakadihojai asohivini. Nimania hida 
va'isohihi athini: 

“Tabononi inakaidivavini vani fori va'ora niha 
va'oani ija'ari hahavi.” 
Nihi. 

9Vada avani'ahi ida ija'ari vanokiana avarigaja kaimoni ida 
va'ora avagathanijahakivini va'ora avagathanijahakiravini; nikia 
avakahojaihi, hojai jaharikia avakahojaini-ra kahiha ada Deus. 
Ni-avanaabaki ida Deus kava'isohihi jiriki. A'onira osaniki ida 
va'isohihi avanaabariki. 10lja'ari va'isohihi jiriki hoarani-ra 
ragarihi; va'isohihi jiriki hahavi-ra ragarivini Deua bikahihi. Ija'ari 
va'isohihi jiriki hoarani-ra ragarihi; Ibavi Jaharika'oakia okhahi. 
11 Deua bikaabanivini: 

“Makhira, haria kadagamo hiriki-ra vavi'oma bana.” 
Bikaabanivini jaboni: 
“Haria kaabini bana.” 

Hari. Oniaroa, kadagamo hiriki-ra iviomaravini kaba'i, 
inaabinihi ida ija'ari hoariha, Deus kava'isohihi jiriki hahavi-ra 
iragarivini Deua bikahihi. 

12 Hari. Vanasohi bana ida avakadivarani, avakadihojai hiki. 
Avarigaki ida Deus avakadihojai, avakadivarani asohini asohirini-ra 
kahivini bana. Vava'aha bana ida kidiva'isohihi jiriki asohika'oaki 
avakadihojai-ra nasohivini mahija sohirini bikahiravini. 

13Deus ija'ari-ra nasohivini kamahini, ni-biva'adiki ida ija'ari, 
ija'ari hoariha-ra va'adiriki. Bigathaniki bana ida hojai asohiriki 
abosini. Hari. Deua biva'adiki bana ida ija'ari ija'ari hoariha-ra 
va'adiki. Ni-Deua binahokahiki bana Ibavi Jaharika'oakia. 


Badani jahakia kabadaniva ida Deu-ra vakaijokaki 


140igamina, ija'aria bada bini'aravini oadani ida badani jahaki 
Deus bihonariaki, ni-nahina kaimoni hiki ida ija'ari kavarani: 

—Deu-ra okajari'darihi. Deu-ra ovakaijokaki ho. 

Nokiarini oadani ida badani jahaki Deua binofiki, ni-arajomaki 
ida Deu-ra vakaijokavini-ra kahivini. Ni-Deua biakava'ijoaki kaho 
ida ija'ari. 

15Vakava'ibodivarani bana hida rajomi kavaranihi. Avahararania 
vahojaki vahabini adani avaigamini makari-ra vakainamoki, 
vakadi'bai-ra vakainamoki jaboni. 16 Va'ora vakajoamora bana. 
Va'ora avano'aravini oadani vakadinahina vakainamokia, ni-nahina 
kaimoni va'ora avani'aki: 

—Onofiki ida Deus a'onira kajoamoravini. Vakaimaha bana ida 
avakadimakari. Vi'baihajahaki'a bana — avakhaniki vahabini a'oni. 

17 Hari. Ni-nahina kaimoni Deu-ra avakaijokavini-ra 
akahiki, anabadaniravini oadani ida badani Deua bihonariaki. 
Avakaijokadoroha; bada anfahi. 

18 Niki vahabini ida ija'ari avahararania hojaki nihahi: 

—l|vani ivakaijokaki ada Deus. Hovani ni-ovakaijokaki. Kaba'i, 
jahaki ida kodibadani, hoariha-ra okajoamorabakhiavini — niki 
vahabini ida ija'ari. Ogathaniki bana hida athini: 

—Hora nanokiahivinihi bana ida Deu-ra ivakaijokavini, 
badani jahakia ikabadanirini kaba'i. Ni-ikaabokaki. Hovani, ira 
onanokiahivini hiki bana ida Deu-ra ovakaijokavini, badani Deua 
binofikia okabadanina. 

19Ni-ikajari'daki ada Deus hoarana ka'oa hojaki. Ka'oa oamani 
ida. Ni-arajomaki ida ijari'darini Deus ira akava'ijoaja kaimoni. 
Jahari kahonai abono vanokiarikia vakajari'darihi jaboni ida. 
Kaba'i, vatharararaki adani, vaimahidana. Ni-Deus va'ora 
akava'ijoaki, ni-bada vani'aki ida badani Deua binofiki. 

201kabajadi'oamanija. Iogaria koda hida kodivarani? Bada 
ini'aravini oadani ida badani Deua binofiki, ni-nahina kaimoni 
Deu-ra ikajaridaravini-ra ikahiki. 21 Vara ovani'aki bana ada 
akadija'ari okhananavaki Abraão kohana. Deus Abraão sohika'oana- 
ra kahi'iki. Abraão Deu-ra kajari'daravini mani ida Deus athi-ra 
naabavini hija. Deus Abraão-ra kaijo'avini hiki ada kidisai Isaque. 
Deu-ra kanava'igakamarivini hina. 

22Jogaria koda hida kodivarani? Abraãoa bivakaijokaki ada 
Deus, bada bini'aki jaboni ida Deua bihonariavini hiki. Deus athi- 
ra naabavini mani ida Deu-ra vakaijokavini najahaka'oani hija. 
23Oniania, namithaki ida athii Deus athi kapapirania hojaki: 

“Abraao Deu-ra vakaijokavini mani ida kidimahi sohika'oani 
Deua 
bikahivini hi'ia.” 
Oniaroa, Deus Abraão-ra vara vani'aki: 
“Kodiva'ahi ada Abraão.” 
24Hari. Avarigaki ida ija'ari Deu-ra vakaijokavini arajomarini. 
Badani Deua bihonariakia kabadanihi jaboni, oniani ida Deua 
kidimahi sohika'oani bikahivini hija. 
25Hari. Onivani fori hija ida namitha'iki jaboni Raabe 
kohana kania. Gamo makhira-ra odoraoniki ida. Kaba'i, Raabe 
va'ora kajoamora'aha adani Israel kaija'ari Canaã kaarabonia 
vavanavanahaki. Va'ora anaihotaki Raabe va'ora kakodiavini hagihi 
hoariha avikhana. Va'ora kakodiavinia kabadanini mani ida Deu-ra 
kajari'daravini-ra nanokiavini hija, oniani ida kidimahi sohika'oani 
Deua bikahivini hija. 26Hari. Hojarihi ida ija'ari ma'onahani 
kidiania; aba'oki ida ija'ari. Onivani fori hija ida ija'ari Deu-ra 
vakaijoka'badaraki. Bada bini'aravini kaba'i ida badani jahaki Deua 
binofiki, Deu-ra vakaijokavini-ra kahihi; bivakaijoka'badaraki ada. 
Aba'oki fori hiki ida Deu-ra vakaijokavini. 


Vakadivarani-ra bana avakava'igairiva adani Cristo kaija'ari 


3 10igamina, kodivarani vihiki adani Jesus Cristo kaija'ari- 

ra va'ora vaka'ojomo'iki Deus athia. Harivani, va'ora 
aka'ojomo'ira adani jaboni. Ni-jahaki ida ija'ari vaipohiki 
avakadiania vahojana, vahoariha-ra vaka'ojomo'ivini-ra vanofivini. 
Avarigaki ida namithaki bana akadiania. Ija'ari ka'ojomo'iva abono 
arihina, hojai asohiriki-ra anamonahahi; Deus haria kapataki fori 
arihihi, haria nasohira kaimoni. Ni-va'ora nasohivini arafiaki adani 
ija'ari ka'ojomo'iva abono vihiriki. 

2Harivani hahavi aragaribakhiaki ida hojai asohiki. Ija'aria vara 
bivani'aha'oadahaki ida varani asohiki, ka'oa hini, sohika'oahi ida 
kidimahi. Bikaabokaki ida abononi niha nini hahavi-ra vaka'da'divini. 
3Vara ovani'aki hida rajomi kavaranihi. Anaibaviki ida nahina pa'itxi 
cavalo bodia aka'darisafiani haria vaadahavini sohira kaimoni. 
Nini vani akaabokaja hida cavalo adahana hanaja okhana anofivini 
ibavinia. 

4Vara ovani'aki ida rajomi kavaranihi hoariha. Sirisiriki danokia 
biakaabokavini kaba'i ida kanava kakaraho-ra aakarojavini, kanava 

kanasohiva abonoa bikaabokaki 
ida kanava-ra kanasohivini jakoma 
kapa'itzia, kaadahaja kaimoni hanaja 
aakhani bikanofivini hiki kania. 
SHari. Oniaroa, ija'ari abanini 
maina-ra vara ovani'aki ho bana. 
Ija'ari abononi niha nini pa'itxi 
ida abanini. Kaba'i, abanini vania 
ija'aria binamonahaja ida athii 
masini karaho. Ija'ari abanini siho 
(Tiago 3.3) kakhororoni kapa'itxi fori hiki 
ida. Vakava'ibodivarani bana, siho 
kakhororoni pa'itxia biakaabokaki ida ava na'bahaki-ra jama 
bodinia anaha'divini. 
6Sihoa bikaabokaki ida nahina-ra nihimavini, onivani fori hija 
ida jaboni ija'ari kavarani nahina-ra nihimavini-ra kaabokavini. 
Ka'da'di jaharika'oaki kidija'ari-ra va'ora vaka'da'divini vani fori 
hija ida ija'ari abanini ija'ari abononi vaka'da'divini. Binajahariki 
ida ija'ari abononi hahavi. Siho kakhororoki nahina amonahaki 
hahavi-ra nihimavini vani fori hija ida ija'ari kavarani jahariki 
kidimahi nihimani hini. Siho kakhororoki, Ibavi Jaharika'oaki 
bodinia kakhaonaniki fori hiki ida ija'ari kavarani jahariki. 
7Hari. Ija'aria vakaabokaki ida igitha hahavi-ra avanaathivini. 
Va'ora avanaathibakhia'iki adani tapo'ija, igitha raboki, igitha 
hoariha, jovana, koronaro, abaisana hiki. 8Ni-ija'aria bikaaboka'iaki 
ida ija'ari abanini-ra anaathiki fori hini, varani asohika'oakia 
kavaranija kaimoni. Jahari'oamanija ida ija'ari abaninia bidioniki. 
Adaha'imajaniki fori hiki ida kidivarani. Makha 'banana ija'ari-ra 
naabinivini fori hiki ida jaboni. 
9Ariabani vania vara akhanina khai ani'abakhiara ada Deus 
akadiabi'i. Ariabani vania varani jaharikia va'ora akanavaranihara 
jaboni adani ija'ari vahoariha. Hiva'oani ija'ari Deus va'ora 
namonahavini, ovari nokiana fori vihina. 
10]ja'ari hoarania vara bivani'aki ida varani jahaki Deu-ra khai 
ni'avini, vara bivani'aki jaboni ida varani jahariki hoariha-ra 
kanavaranihavini. Oigamina, ni-jahapa'itxiki ida hojai niki. 11 Vara 
ovani'aki hida rajomi kavaranihi hoariha. Ni-nihanikia khaonaniki 
ida kajoa kapahana hoarani kania, paha jahaki, paha arapaki hiki. 

Paha arapakia binarapaki ida paha hahavi. Onivani fori hija ida 
ija'ari kavarani jahariki. 

120igamina, rajomi hoariha okavaraniki bana ho. Figo- 
ra orakhaihi, azeitona vania koda bonoja ida? Iniani. Uva-ra 
orakhaihi, figo vania koda bonoja ida? Iniani. Onivani fori hija 
jaboni ida kajoa kapahana kajokiraki kania, ni-khaonaniki ida 
paha txinaki. 


Ogahai jahaki, ogahai jahariki varani hini 


13 Avahararania hojaki vahabini ida ija'ari ogahania abononi 
kava'ibodivaraniki. Binanokiava bana ida kidimahi asohiki mahija 
hoariha kidi'ogahai ka'oa hini biogavini. Biva'ahava bana ida 
Deus athi kidimahi nasohibakhiani hini. Binanokiava jaboni ida 
kidi'ogahai badani jahakia kabadanini. 

14 Avava'ini bodinia vahabini avarakabajahaki a'oni, avava'ini 
joko inini jaboni. A'onivani ka'oa vahabini avaabononi 
avakava'ibodivaraniki a'oni. Nikia avakahojaihi; hari'a ogahai 
abono avihinia korijanahia avaabononi vavaboraboraha bana! 
15Deus kania kama'darihi ida ogahai niki. Deu-ra avigarikia 
vanakama'daki ida ogahai niki. Ija'ari hojai 'bo'da kahojaiki 
vanakama'daki ida jaboni. Jahari kahonai abono vanokiariki 
vakadi'ogahai niki jaboni. 16Įja'ari avakabajahaki, va'oaniani oa 
vaabono vakava'ibodivaraniki jaboni, vaabono vanarifirafiraki, 
oniani ida hojai asohiriki hahavia va'ora kanahojaija. 

17 Hari. Nimania bana hida ogahai Deua bikavano'aiki. 
Sohika'oaki ida Cristo kaija'ari vakadimahi, Deus ka'ogahai- 
ra vavahojaki. Vava'i jahajahaki adani. Va'ora vanakaidivaki 
adani vahoariha. Va'ora vakaathiforaki adani vahoariha. Va'ora 
vava'adiki adani vahoariha. Va'ora vakajoamorabakhiaki adani 
vahoariha. Ni-vakaihimoraki ida hoariha. Ni-vahoariha vava'i-ra 
vavajaha'imariniki. 

18 Vava'i jahajahaki adani Cristo kaija'ari, ogahai sohika'oaki- 
ra vavahojaki. Hoariha kania avajahamisiki adani, va'ora 
avanaariakaki adani vaihamahiki, vava'i jahajaha'ianara kaimoni. 


Hojai asohiriki avava'ini bodinia hojaki 


4 1Hari. Avahararania vahojaki adani ija'ari vahoariha 
vaihamahiki-ra avanaariakariki, oniani ida avaabononi 

avarakanaathidanoararikhamavini hija. Vakamadiaki jaboni adani. 
Nahina mani ida avakadihojai-ra nakama'daja? Avaabononi ka'oa 
khai avani'avini-ra avakava'inofinofivini mani ida avava'ini bodinia 
avaabononi avanadanodanovini hija. 

2 Avagathanirihi ida nahina avakava'inofinofiki, oniani 
ida ija'ari-ra avanaabinivini-ra avanofivini hija. Vahoariha 
vakadinahina-ra avarakabaibakhiaki a'oni. Avakamadiaki a'oni, 
oniani ida avaabononi avarakanaathidanoararikhamabakhiavi 
ni hija, oniani ida vahoariha-ra va'ora avanigafanibakhiavini hija 
jaboni. Deus kania avakanikhariaravini mani ida nahina avanofiki- 
ra avavahojaravini hija. 3Deu-ra avakanikhariaki vahabini a'oni 
avanofikia, ni-avagathaniki. Nahina asohiriki-ra avanofivini mani 
ida avakanikhariaki-ra avagathaniravini hija. Avaka'domaki ida 
avakava'inofinofiki avaabononi ka'oa khai avaniaja kaimoni. 

4Hari. Deu-ra avavakaijokapa'itxiriki a'oni. Ija'aria asia bivajahahi 
ida kidihojai jahariki, binofiki ida hojai Deua bikaimajahariki, 
oniani ida Deu-ra kaimajaharavini hija. Avavajahaki ida nahina 
Deua bikaimajahariki, oniani ida Deu-ra avakaimajaharavini hija. 
5Hari. Nimania hida athi Deus athi kapapirania hojaki: 

“Deua biobai'iki ada Ma'onahai Jahaki ava'i bodinia. 
Ovaria biakabaiki fori hiki, 
binofiki ida kidimoni 
arihika'oana.” 
Hari'a hihida varani hoja'imariniki vavaniha bana. 6Danoni kaba'i 
ida avakadiva'inofinofi asohiriki, danoni arafiaki ida Deus a'onira 
kajoamoravini. Oniania, Deus athi kapapirania hojaki hida athii 
hoariha: 
“Deua biakodiaki ida 
ija'ari abononi 
vaboraborahariki. 
Ija'ari abononi vaboraborahaki vani ida Deus 
va'i-ra fai ani'aja.” 
Niki ida athii. 

7 Avaabononi vava'aha bana Deus a'onira honariavini 
avakadika'da'di hina. Jahari-ra vakaabani bana, vakanasa'airi bana 
mahija akara'ovini avakadiania. 

8Vamaakari bana Deus kania. Oniania, maakariki ada Deus 
avakadiania. Vakava'ipahinika'oa bana ida hojai asohiriki mahija 

ija'ari sa'ani kosokoa'iki fori avihivini. Ija'ari vajaha'badaraki a'oni. 
Vanofidoro bana ida hojai asohiki ka'oa. 

9 Avakadihojai asohiriki avaabononi avaka'da'digariavini vani 
avava'ini-ra namokarava bana! Vaasara bana! Hari'a vahahani, 
vaasara bana! Hari'a khai vakhani! Avava'ini mokara niva bana 
mahija avakadihojai asohiriki-ra avakava'ipahinika'oavinia Deu-ra 
avananokiahivini. 10 Vani'a bana ada Deus: 

—Bada oni'a'iki hida hojai ivajahariki. Ojaharina kaba'i, hora 
va'adi bana! — vakhani bana. 

Oniani ida Deus a'onira va'adivini hija. A'onira ragaamanani'ianaki 
fori hiki ada. A'onira ni'aki jaboni ada: 

—Nonira onakaidivakarahoki ho. 


Jahariki ida Cristo kaija'ari igamini-ra kanavaranihavini 


110igamina, hari'a avaabononi vakanavaranihakhama bana varani 
asohirikia! Deus kava'isohihi haria kaabanivini hiki ida arigamina- 
ra akanavaraniharavini. ligamini-ra ikanavaranihavini, kidihojai 
ivajaharavini ikahivini vani, inaabarija ida Deus kava'isohihi jaboni. 
Ivani ija'ari nasohiva abono iabono ivanihamanija? Ikajonihi ida Deus 
kava'isohihi; ni-inaabaki. Asohipa'itxirihi ida va'isohihi nasohiva abono 
iabono inihavini. Iva'aha bana ida Deus kava'isohihi ira nasohivini. 

12Deus hoarana ka'oa binamonaha'iki ida kidiva'isohihi jiriki. 
Ovari hoarana ka'oa biogajahakiki ida ija'aria kidiva'isohihi jiriki 
binaabavini binaabaravini. Ovari hoarana bikaabokaki ida ija'ari-ra 
akava'ijoavini, bikaronavini Ibavi Jahaka'oaki kania okhani. Ovari 
hoarana jaboni bikaronaki ida ija'ari hoariha Ibavi Jaharika'oaki 
kania okhani. Ivani, ija'ari nasohiva abono ihirihi. Ni-asohiki ida 
iigamini kahojai-ra ikanavaranihavini ivajaharavini-ra ikahivini. 


Ni-aogaki ida afokajoma namithaki kaimoni 


13 Avahararania vahojaki adani ija'ari nikia vakavaranibakhiaki: 

—Hidakaba'i, afokajoma vahabini okava'ibodivaraniki ida sidaji 
hoariha ookhana. Badara hoarani ohojaki bana ho. Onofiki ida 
kodijiniro-ra oana'ba'divini, inisika-ra okapavakarija kaimoni, 
pavakari onihaja kaimoni ida inisika — nikia ikavaranihi, 
mitha ini'a bana hida oathi: 14Avarigarihi ida afokajoma nahina 
namithaki kaimoni avakadiania. Maro ka'oji'ojina fori kihiki ida 
avakadimahi. Jorakia nokiahi, jorakia avisoniki ida. 

15Nimania bana hida varani asohikia avakavaranina kaimoni: 

—Deus ariabinirina-ra vaahahi; badani nikia akabadanihi — 
vakhani bana. 

16Hari. Avaabononi avavakaijokaki bana a'oni, avaabononi 
avavaboraborahaki bana jaboni a'oni, badania avakabadanija 
kaimoni. Nikia avakahojaihi; ni-asohiki ida avakadihojai. 17 Hari. 
Oniaroa, ija'aria biogahi ida nahina asohiki jahaki bada bini'aki 
kaimoni. Bada bini'arihi, ni-asohiki ida kidihojai. 


Tiagoa binava'isohiki ida ija'ari kanahinakarahoki 


5 1Hari. Ija'ari vakanahinakarahoki maina hadani va'ora 

vara oni'ara. Mitha vani'a bana hida oathi: Vaasara bana! 
Vabarariaria bana jaboni afojora! Avava'ini-ra rogo ani'aki bana ida 
namithaki kaimoni avakadiania. 

2Thimiki bana ida avakadinahina kaidivaki. Va'ba'ba 
binakavithimaki bana ida avakadimakari kaidivaki jaboni. 
3Korikorikia binakavithima'iki bana ida avakadi'ouro, avakadijiniro 
hiki, ni-jahajanaki. Korikorikia binanokiaki ida avakadihojai 
asohiriki jaboni, jiniro-ra avanajoroni'imarinivini. Korikoriki 
nahina-ra nihimavini fori hiki bana ida siho avaimani-ra 
kanihimavini. Maakariki ida mahi Deus hahavi-ra nihimavini 
kamahini. A'onivani avaabononi avakanaka'aajovini hiki ida 
avakadijiniro. 

4Ni-va'ora avanaabosiki adani makhira avakadisiroia bada 
vakhaniki vakadibadani abosinia. Mitha vani'a bana ida 
va'ora avanaabosiravinia vakavaranina. Va'da'digariana va'ora 
na'damo'damovini vabodi'barahana. Deus danokia bikamitha'iki ida 
avakadisiroia vakabadani'ina vakadibodi'barahi athini. 

5Ni-nahina-ra avakainamo'iki araboja avahojani oadani. 
Avakapavakarihahavi'iki ida nahina avanofiki, avaabononi khai 
avani'aja kaimoni. Ija'ari igitha-ra nabasinaki binaabinivini 
viahania, onivani fori hija ida avakadinahina ipohiki a'onira 
nabasinavini. 

6Hari. Ija'ari vakanahina'ahapikiki, a'onira onava'isohi'ianaki ho. 
Va'ora avarakaraganahaki adani ija'ari hojai jahakia vakahojaiki, 
badani asohirikia vakabadaniriha adani. Nimania ida va'ora 
avanaabinivini hiki kaimoni. Ni-vakaabokaki ida avasa'ani 
kabodinia vaabono avakava'ijoavini. 

Tiago kava'isohihi anokhomini hida 


7O0igamina, avajahariharini kabali, vanokhahaha'oadaha bana ida 
akadika'da'di ka'oa joina kamahini. Vakava'ibodivarani bana ada 
siroihi abono niha ninina kidirakhajahi bononi-ra nokhavini. Mahi 
ipohikia binaviahanokhaki ida kidisiroi kania kidirakhajahi movani, 
avijavani, bononi. Binaviahanokhaki jaboni ida bahi khararina 
badara kama'dani viahania, badara anokhomini. 8Onivani fori hija 
bana ida akadika'da'di ka'oa joina-ra avanaviahanokhavini. Hari'a 
vakava'ipahini ida avanaviahanokhavini bana. Maakariki bana ida 
mahi akadika'da'di joina kamahini. 

90igamina, hari'a avaabononi vaaka'da'digariakhama bana 
mahija Deus avakadihojai jaharini-ra kahiravini. Maakariki bana 
ida ija'ari nasohiva abono kaikahina, nokiajorakiki bana ada. 

10Oigamina, vakava'ibodivarani bana ida Deus athi namoniva 
abono kohana varani vihina, niha vakhanikhanina. Deus va'ora 
karona'iki adani va'ora nava'isohivini hi'iki jaboni ida athi 
vanamonija kaimoni ija'ari vakadiania. Deus athi-ra vakajoniki 
va'ora vanajahariharibakhiavini, kaba'i ni-Deu-ra vakava'ipahini'iki. 
11 Vakava'ipahiniravini mani ida ija'ari khai vakhanikia va'ora 
anaonivini hija. 

Avakamitha'iki ida Jó kohana varani hina Deu-ra vakaijokavini 
niha ninini. Avarigaki jaboni ida mahi ipohikia Jó imana 
'banani karaho-ra kamithahaha'oadahavini kaba'i, ni-Deu-ra 
kava'ipahini'iki, oniani ida imana 'banani radahani naothinia, Deus 
Jó kanahina-ra najoivini-ra anarafiavini hi'ia. Deus kahojai ida 
ija'ari-ra va'adivini-ra anarafiavini, va'ora nakaidivavini jaboni. 

12Hari. Oigamina, hari'a vidioni'imarini ida nama onini, 
arabo onini, onii hoariha ija'aria biogaja kaimoni ida 
anava'iponi'imariniravini. Ija'ari-ra anava'iponivini kamahini ka'oa 
hiki ida ha'a, niki vidioni bana ida ha'a. Ka'oa hiki ida iniani, niki 
vidioni bana ida iniani. Hari'a Deus onina-ra vidioni'imarini, oniani 
ida Deus avakadivarani asohirini-ra kahiravini hija. 

13Hari. Deu-ra vara ni'ava bana ida ija'ari va'ini rogo iniki 
avahararania hojaki. Ahiava bana ida ija'ari hoariha va'ini khaii 
niki, Deu-ra khai ni'avini. 

14Cristo kaija'ari vahararana hojahi ida ija'ari kavamoniki, jahaki 
ida Cristo kaija'ari nava'isohiva abono-ra va'ora baranahavini. 

Kidiania vakaikahina, vakanikhariaki bana ada Deus, bianaihotaja 
kaimoni ida ija'ari kavamoniki. Vakaraviso bana ida basina 
kapa'itxi athania Cristo onina-ra vidionivini kaba'i, Cristoa 
bikajoamoraja kaimoni ida ija'ari. 

15 Cristo kaija'ari vanava'isohiva abono Cristo-ra 
vavakaijokadorokia vakanikhariahi; aihotahi ida ija'ari. 
Jaha'ianahi ida ija'ari kavamoniki kamahi. Ija'ari kavamonikia 
bada bini'aki vahabini ida hojai Deua bivajahariki. Bada bini'ahi; 
abononi ka'da'digariahi, Deua bina'birahi ida kidihojai asohiriki. 
16Oniania, avaabononi vakananamithakhamavinihi bana ida 
avakadihojai asohiriki mahija Deua bina'biravini. Deus kania 
avaabononi vaakanikhariakhama bana jaboni mahija Deus a'onira 
anaihotavini. Ija'ari Deu-ra nofijahakiki Deu-ra kanikhariaki; bona 
namithahi afojahaki ida bikanikhariaki. 

17 Haria okavarajomivini hiki bana ada Elias kohana. 

Makhira ka'oa hina kaba'i, Deus danona kidiania hojaki. Hari 
fori hiki ada Elias oniki. Deu-ra kanikhariadanokiki ada, bahi 
khararijanarara kaimoni, oniani ida badara ahoarabakosiki 
badara hoarani bobini hiki bahi-ra rakhararijanarija. 18Oniaroa, 
Deu-ra kanikharia'ianaha, kharari'ianara kaimoni ada bahi, 
khararimani'aha. Mova'ianahi ida ija'ari vakadirakhajahi. 
19-200igamina, onofiki hida kodivarani-ra avarigavini. Hojaki 
vahabini ida Cristo kaija'ari hojai asohirikia kabadani'ianaki. 
Biragariki fori hiki ida hagihi Deus kania okhaki. Cristo kaija'ari 
hoariha bivajoiribaniki fori hiki ida ija'ari akamadaki. Biakodiaki 
ida hojai asohiriki-ra kava'ipahinika'oa'ianavinia. Binajoiribanivini 
vani biakava'ijoaja ida ija'ari akamada'iki, Ibavi Jaharika'oaki kania 
okharia kaimoni. Deua bina'biraki bana ida hojai asohiriki ipohikia 
kabadanini. 
Hari ida vani oamani Tiago athi anokhomini. 

Pedroa bikaronaki ida athi kapapirani 





Pedroa bikarona'iki ida athi kapapirani 


1 1Hovani Pedro onajirija hida oathi kapapirani. Jesus Cristo 

athi avaadahaoniva abono ho. A'onivani Deus kaija'ari arabo 
hoariha avahojaki avakadimoni hida oathi. Vahoariha a'onira 
vanajahariharivini mani ida a'onira akarakhanakhamaja, oniani 
ida Ponto, Galacia, Capadocia, Asia, Bitinia hiki kaarabonia a'onira 
nahojaja. 

2Deus akadiabi'i haria nagathogathojoravini hiki kidija'ari 
arihija kaimoni. Ma'onahai Jahaki ava'i-ra nahonariahihivini mani 
ida Deus kaija'ari vajahaka'oaki haria nihaja, haria ka'ojomo'ija 
kaimoni ida Jesus Cristo athi-ra anaabajahakivini niha ninini. 
Haria nagathogatho'iki ada, bina'biraja kaimoni ida akadihojai 
asohiriki. Jesus Cristo amana haria sokoki fori arihina mani ida 
haria najahaka'oaja. 

Arigamina, onofiki ida Deua bianarafiavini a'onira kajoamoravini, 
avijavani jaboni ida avava'ini jahajahani afoha'oadaha. 


Deu-ra anokhahaha'oadahavini 


3Jahaka'oaki ada Deus, khai ani'ava. Akadika'da'di Jesus Cristo 
kaabi'i ada. Haria nakaidivakarahoki ada. Deus Jesus Cristo-ra 
anahokivini mani ida akadimahi ja'dini anokhomirikia haria 
no'avini hija, oniani ida nahina jahakia haria kaibavijahahivini 
hiki-ra anokhavini hija. 

4Akhanina vani anokhaja ida nahina jahaki arafiaki haria 
nava'iponivini hi'iki-ra agathanivini. Deus kaija'ari arihina mani 

ida nama kidiania haria no'avini hiki kaimoni-ra vahojavini 
hija. Nahina jahaka'oaki Deua binaibavijahaki akadimoni 
hini. Ni-nahina binihimavini bikaabokaki, a'bo'daki ida. 
Kaidivaha'oadahaki ida. 

> Akadimoni ida Deua binaibavijaha'iki. Deus danona mani 
ida vakaijokana hiki-ra akadava'avini-ra kaabokavini hija. Haria 
akava'ijoa'iki ada. Hidiaja mahi anokhomini vani Deua binanokiaki 
bana ida niha ninini haria akava'ijoavini a'diahini. 

6Khai ani'ava ida Deus haria akava'ijoa'avini. Nahina ipohiki 
hidiaja namithaki ava'i-ra rogo ani'aki, oniani ida ava'i-ra 
namokaraja, kaba'i khai ani'ava ada Deus. Ni-badara ipohiki ava'ini 
rogo iniki hidiaja. 7Deua biva'ahaki ida nahina ava'i-ra rogo ani'aki 
akadiania haria kaijo'ara kaimoni, binanokiaja kaimoni ida Deu-ra 
avakaijokadorovini ka'oa hini ka'oa hirini. 

Hari. Okavarajomiki bana ida Deus haria kaijo'avini ouroa. 
Jahani kaba'i ida ouro, ija'aria bikaabokaki ida binihimavini. 
Jahani arafiaki ida Deu-ra avakaijokavini. Ija'aria bikaijo'aki ida 
ouro jahaki siho kaha'diki kabodinia binahojaha'ihi. Onivani 
fori hija jaboni ida Deus haria kaijo'avini, binanokiaja kaimoni 
ida Deu-ra anofidorovini ka'oa hini ka'oa hirini. Biva'ahaki ida 
nahina namithani ava'i-ra rogo ani'aki, binadanoja kaimoni ida 
avakaijokaha'oadahavini. 

Akhanina vani Jesus Cristo joina kamahini vahoariha vaviaha 
Deus haria ni'aja: 

—Jahaki ida avakadihojai. Hora avavakaijokaha'oadahavini 
mani ida ojahana, odanona, ovagana, kodi'ogahai hiki-ra 
avagathanivini hija — niha. 

8Hari. Avanokiravini kaba'i ada Jesus, avanofijahakiki ada. 
Avanoki'iariha kaho ada, kaba'i avavakaijokaha'oadahaki 
ada. Avakhanini vani khai avani'ara ada. Arafia'oamanija ida 
avakadiva'ikhaiini. Ni-avakaabokaki avananamithavini niha ninini. 
9Cristo-ra avakaijokavini mani ida Deus haria akava'ijoavini hija, 
oniani ida haria khai ni'akarahoja. 

10'Bo'dakari Deus athi namoniva abono kohana 
vakava'ibodivaranibakhia'iki ida niha ninini Deus ija'ari-ra 
akava'ijoavini bana. Avigavini vanofikarahovini mani ida vajaforia 
avigavini vanako'dibakhiavini hija. Deus athi namoniva abonoa 
vavava'isohihijoravini kaba'i ida Deus ija'ari-ra akava'ijoavini 

niha ninini bana, ni-avigajahakiki afojora ida vakadivarani vara 
vavaniaki. 

11 Vakava'ibodivaranibakhiaki ida hana hini mahi, badara 
hana hini namithani, niha ninini ida Deus ija'ari-ra akava'ijoavini 
kamahini. Ma'onahai Jahaki vava'i binahonariahihivini vani 
vavava'isohihijoraja ida namithaki kaimoni. Vavava'isohihijoraki 
ida imai 'banani karaho Cristoa bikamithaki bana. 
Vavava'isohihijoraki jaboni ida Cristo kamahi jahaki, vagani 
arafiaki, ahokina naothinia. 

12'Bo'dakari Deus athi namoniva abonoa mitha vani'ahanana'ihi 
ida Deus vara va'ora ni'avini. Vakadimoni hirihi ida athi va'ora 
nava'isohijoravini hi'iki. Ija'ari vanamitharonisiagaki vakadimoni 
hida Cristo monina vakamitha'iki afojora. Oniaroa, a'onimaina 
avakamitha'ihi jaboni. 

Hari. Kha'aha ada Ma'onahai Jahaki nama Jesus athi 
avaadahaoniva abono vakadiania. Ma'onahai Jahaki vava'i 
binahonariahihihaha'oadahavini mani ida Cristo monina jahakia 
a'onira vananamithavini hi'ia. Deus ibavi kaija'arini jaboni 
vakava'ibodivaranikaraho'ihi ida Cristo monina niha ninini. 
Avigavini vanofivini kaba'i, ni-avigajahakiki. 


Deua binofiki akadimahi sohika'oani kidimahi fori hini 


13Hari. Vara ovani'a'iki ida Deus haria akava'ijoavini kamahini 
kavaranihi. Avaabononi vanaibavijaha bana mahija jorakia Deus 
a'onira honariavini hiki-ra avanaabavini. Avava'ini ogairiva 
bana afoha'oadaha. Vanaviahanokha bana afoha'oadaha ida 
Jesus Cristo joina kamahini. Deus a'onira kajoamorakarahovini, 
a'onira no'ahananavini hiki bana ida kidinahina jahaki a'onira 
nava'iponivini hi'iki. 

14Hari. Vanaabajahaki bana ida Deus athi. Jesus Cristo-ra 
avariga'iaravini kari avakava'inofinofiki ida badani asohiriki 
kaipahivahaki. Hari'a avava'ini-ra nahonariahihi'ianava bana ida 
avakadihojai 'bo'da. 

15Hari. Deus haria nagathogatho'iki hari, akadimahi jahaka'oaja 
kaimoni. Jahaka'oaki ada Deus. Ovari fori vihia bana. Nahina 
hahavi-ra bada avani'a'ihi, jahaka'oava bana ida avakadihojai. 
16Deus athi kapapirani haria nava'isohi'bo'davini hiki hida athii: 

“Jahaka'oaki ida kodihojai. 

Onofiki ida kodija'ari 
vajahaka'oana, 
hofori vihina.” 

Niha ada Deus. 

17 Hari. Deu-ra vara ani'avini vani akadiabi'ia anaonira 
ada. Akadiabi'i ija'ari hahavi-ra nasohivini kamahini, va'ora 
no'ahananavini hiki bana ida vakadihojai abosini. Ija'ari hojai 
jahakia vakahojaiki; vagahinaki afohanana nahina jahakia. 

Ija'ari hojai jaharikia vakahojaiki; vagahinaki afohanana 
nahina jaharikia. Hari. Avahokini oadani hidiaja Deu-ra 
vavava'ihaha'oadaha bana. 

18Ni-jahaki ida avakadihojai Cristo-ra avarigaravini kari. 
Oniaro kari avakadihojai avakadiabi'i avikhananavaki vakadihojai 
asohiriki fori hiki. Ni-nahina kaimoni hiki ida avakadihojai 
asohiriki. 

Hari maha, Deus a'onira akava'ijoa'iki a'oni, nikia 
avakahojaijanaria kaimoni. Ija'ari kapavakarivahaki a'oni. Deus 
a'onira kapavakari'iki a'oni. Nahina kaidivakia a'onira naabosi'iki 
ada, avakadihojai 'bo'da a'onira gathijanaria kaimoni. Ni-Deus 
a'onira anaabosi'iki ouro, prata, nahina hoariha a'bo'dariki hikia. 
Ija'aria bikaabokaki ida ouro, prata hiki-ra nihimavini. 

19 Cristo amana vani ida haria naabosi'ia. Kaidivaki ida Cristo 
abini'ina akadimoni. Ni-nahina jahariki, asohiriki hojaki kidiania. 
Ovilia jahaka'oaki fori hiki ada Cristo. Ovilia ija'aria vanaabiniki 
fori hiki ada, Deua bina'biraja kaimoni ida akadihojai asohiriki. 
20Deus hahavi-ra namonahavini viahania binagathogathojora'iki 
ada Cristo. Anamitha'ina vani Deua bikarona'ara ada Cristo araboja 
akadi'aihotahi abono kaimoni hina. 

21 Jesus Cristo haria akava'ijoavini mani ida Deus ka'oa-ra 
avakaijokavini hija. Deus vania bianahoki'ara ada Jesus Cristo, 
bigathani'aha kidiania, vagana, jahana hikia bino'a'iki ada, 
oniani ida Deu-ra avakaijokajahakivini hi'ia. Kaaraki ida Deu-ra 
akajari'daravini. 

22Deus athi ka'oa-ra anaabavini mani ida Deus viaha 
akadiva'ibodivarani-ra najahavini hija. Asohika'oaki ida akadimahi, 
akadiva'ibodivarani hiki, oniani ida Jesus Cristo kaija'ari 
arigamina-ra anofidorovini hija. Avaabononi vakanakaidivakhama 
bana jaboni avava'ini bodinia. 

23 Avakaijokaki ida Deus athi anokhomiriki, ka'oa hiki, oniani 
ida Deus akadimahi ja'dinia haria no'avini hi'ia, oniani ida 
namitha'ianaki fori haria nihaja. Akhanina vani Deus kaisai 
arihija. Hokihaha'oadahaki ada akadiabi'i nama hojaki. Akadiabi'i, 
akadiamia vihiki araboa vahojaki ni-vahokihaha'oadahaki. 

24Hari. Deus athi kapapirani haria nava'isohivini hiki hida 
varani: 

“Hogoi itxani fori hiki ida ija'ari hahavi kamahi 
hidiaja. 
Jahani kaba'i ida hogoi 
movani nokiani, 
ni-a'bo'daki, 
jorakia ara'okhoki ida, 
voroniki ida movai. 
Onivani fori hija ida ija'ari kamahi hidiaja 
a'bo'darini. 
25 Ni-niki ida Deus athi. 
Anokhomirihi ida.” 
Niki ida Deus athi papira hojaki. Deus athi hida Jesus monina 
jahaki vahoariha a'onira vanava'isohivini hi'iki. 


Deus kahojaia vakahojai'a bana 


2 1Hari. Avakadimahi ja'dini-ra avagathani'avini mani 
ida avakadihojai 'bo'da-ra avakava'ipahinika'oavini-ra 
ohonariavini hija. Vakava'ipahinika'oa bana ida hoariha-ra 
avanajahariharivini-ra avanofivini. Vakava'ipahinika'oa bana ida 
hoariha-ra avakorijanahavini. Vakava'ipahini bana jaboni ida 
hoariha-ra avanofi'badaravini. Vakava'ipahinika'oa bana jaboni 
ida avakadi'akabajahi. Vakava'ipahinika'oa bana jaboni ida onii 
jaharikia hoariha-ra avakanavaranihavini. 
2Hari. Oniaroa, isai tanaki kidiamia kajoho kaa'bani-ra 
kanofibakhiaki fori vihi'a bana. Deus athi-ra vanofibakhia'a bana! 
Avakadi'bai ka'oa ida. Avakadimahi ja'dini-ra navijavaki ida, 
binadanoki jaboni ida, oniani ida Deus a'onira akava'ijoavini hija 
bana. 
3Nimania ida Deus athi kapapirani haria nava'isohivini hiki: 
“Akadika'da'di-ra avavakaijokavini mani ida a'onira 
nakaidivavini avarigavini hija.” 

Niki ida Deus athi. 

4Arigamina, vamaakari'a bana akadika'da'di Cristo kania. 

Ja'di fori hiki ada Jesus Cristo. Jahaki, hokiki ida ja'di. Ija'aria 
vakajoniki ada ja'di fori hiki. Ni-nahina kaimoni hina vakahiki. 
Deus vania binagathogatho'ara ada ja'di fori hiki. Kaidivana 
arafiani bikahiki ada jadi fori hiki hokiki. 

5A'onivani jaboni, jadi jahaki hokiki fori avihiki a'oni afohanana. 
Avaabononi vava'aha bana Deus a'onira anakaramisijahakivini 
mahija Deus gorana avihivini. Deus gorana bodinia sasidotzi 
avihiki a'oni jaboni, kidibadani abono avihiki a'oni. Jesus Cristo 
a'onira kakodiava bana mahija avakadibadani, avakadivarani, 
avakadihojai hikia Deu-ra avakanava'igaki fori avihivini, Deua khai 
bini'aja kaimoni. 

6Hari. Deus athi kapapirani haria nava'isohivini hiki ada Jesus 
Cristo ja'di fori hina. Niha ada Deus: 

“Onaibavi'iki ida jadi 
karaho arabo namahiki Siao onikia. 
Onagathogatho'iki ida jadi 
kaidivaki ogorana 
dadani kaimoni, kaaraja 
kaimoni ida ogorana. 
Ni-onava'iponi'imariniki ida ija'ari jadi fori hiki-ra 
vakaijokaki.” 
Niki ida Deus athi. 

7 Jadi fori hiki-ra anakaidivakarahoki hari, Cristo-ra 
avakaijokaki hari. Vahoariha vani adani Cristo-ra vakajonira. 
Vakadimoni hida hihida Deus athi: 

“Hojaki ida jadi jahaki, 
jadi kagorahi dadani 
kaimoni. 
Gora namonahava abonoa ni-vanofiki ida jadi karaho. 
Jahani kaba'i ni-vanofiki ida jadi. 
Vanofiravini kaba'i, 
Deua binagathogatho'iki ida ja'di karaho.” 

8Hari. Deus athi kapapirani pitani hoariha haria nava'isohivini 

hiki jaboni: 
“Hihida ja'di ija'ari-ra 
va'ora ka'damanokhoki bana hida. 

Ija'ari-ra va'ora naadariki 
jaboni bana hida.” 

Nihi ida Deus athi kapapirani, Jesus Cristo-ra vara vani'avini. 

Cristo-ra vakajonikia vavakaijokarihi ida Deus athi, oniani ida 
va'ora naadarikaraho'ia. Nini vani Deua binofija ida vakadimoni. 

9Arigamina, ni-va'oaniaro fori avihirihi. Deus a'onira 
nagathogatho'iki a'oni, kidija'ari avihija kaimoni. Deus akadika'da'di 
ka'oa kasasidotxi avihiki a'oni. Kidibadania avaabononi 
avavani'ahi'iki a'oni, Deus kani a'oni. Bakibakini fori hiki kania 
avahojani kari Deus a'onira baranaha'iki a'oni, avarikhaonani'ihi, 
avahojaja kaimoni Deus vagana jahaki kania, avanamonija kaimoni 
ida kidibadani danoki ija'ari-ra nava'ibodivaraniki. 

10'Bo'dakari ni-Deus kaija'ari avihiki. Hari maha, Deus kaija'ari 
avihi'iki a'oni. 'Bo'dakari ni-avarigaki ida Deus ija'ari-ra va'adivini. 
Hari maha, Deus a'onira va'adivini-ra avariga'iki a'oni. 


Hojai sohikia vakahojai'a bana 


11 Arigamina, a'onira onakaidivaki a'oni. Vakava'ihoki bana 
ida avaibavini ka'oa hirini hidiaja araboja. Avakhanini vani 
a'onira okanikhariavini hiki ida nahina avakadimahi 'bo'da 
bikava'inofinofiki-ra avakava'ipahinika'oavini. Avakadihojai 'bo'da 
binadanodanoki fori hiki ida avakadihojai ja'dini. Avakadihojai 
'bo'da binofiki binihimavini ida avakadihojai ja'dini. 

12Hari. Deu-ra avigariki vahararana avahojahi; hojai asohikia 
vakahojai'a bana. Hojai asohirikia a'onira avakaraganahavini 
kaba'i, vada vani'ahi ida avakadihojai asohiki, avigaki ida 
vakadivarani ka'oa hirini. 

Oniania, Deus ija'ari kahojai-ra naabosivini kamahini, Deu-ra 
vani'aki adani: 

—Deus, ivani ijahaki i, vajahaki jaboni adani kadaija'ari — 
vakhaniki bana adani. 

13Hari. Vanaaba'a bana ada arabo honariava abono, ka'da'di 
vahoariha vihiki vaathi. Cristo kaija'ari avihini mani ida vaathi 
avanaabavinia a'onira ohonariavini hija. Deua binaibaviki ada 
ija'ari hoarana arabo ipohiki honariava abono hira kaimoni. Ovari 
va'ora vaka'da'diki adani arabo ipohiki kaija'arini vakadika'da'di. 

14Ọvari va'ora nagathogatho'iki jaboni adani makhira vahoariha 
ija'ari vanasohiva abono vihira kaimoni. Vakadibadani hiki ida 

hojai asohiriki abosini. Hari. Vara va'ora vani'aki jaboni adani hojai 
asohiki-ra vanamonahaki, vakadihojai jahani vakahivini. Oniani 
ida ka'da'di athi-ra avanaabavinia a'onira ohonariavini hija. 15Deua 
binofiki ida hojai asohika'oakia avakahojaini, viso nija kaimoni 

ida ija'ari a'onira vakanavaranihaki vaathi. Vava'ihariki fori vihiki 
adani, ni-nahina-ra avigaki. 

16Cristo a'onira anaihota'iki a'oni, avagathajanaria kaimoni. 
Nahina jahaki-ra avanofihi; bada avani'ahi. Hari'a bana nikia 
vakava'ibodivarani'a: Ni-makhaniki ida hojai jaharika'oaki-ra 
bada ani'avini. Vava'aha bana ida mahi hahavi Deus a'onira 
nava'ihonariahihivini. Kidihonai abono avihiki a'oni. Kidija'ari 
kapavakarivahaki avihiki a'oni. 

17 Ija'ari hahavi-ra va'ora vavava'iha bana. Va'ora vanakaidiva'a 
bana adani avaigamini Jesus Cristo-ra vavakaijokaki. Vifini bana 
ada Deus. Vavava'iha bana ada makhira arabo ipohiki vaka'da'diva. 

Va'i rogo inini varani hini hida 

18 Hari. Kada'di kahonai abono vara a'onira oni'aki bana 
ho jaboni. Vanaabahaha'oadaha ida avakadika'da'di vaathi 
hahavi. Va'ora vavava'iha bana. Vanaaba bana afohanana 
ida avakadika'da'di a'onira vanakaidivaki vaathi. A'onira 
vakajoamoraki adani. Vanaabahanana bana jaboni ida 
avakadika'da'di vahoariha a'onira vanajaharihariki vaathi jaboni. 

19 Jahani kaba'i ida avakadibadani, avakadika'da'di a'onira 
naima'banaki vahabini a'oni. Asohirini kaba'i ida avava'ini- 
ra namokaravini, nini vani Deua biva'ahaja ida. Avava'ini-ra 
namokara'avini kaba'i, Deu-ra avakajonirihi; a'onira kajoamoraha. 

20 Hari. Vahoariha vahabini a'onira vidafiavini hiki ida hojai 
asohirikia avakahojaini. Asohiki ida a'onira vanaima'banavini 
avakapoarivini. Avakapoarivini kabali, ni-Deus a'onira naabosiki 
kidinahina jahaki. Ni-asohiki ida hojai bivajaharikia avakahojaini. 
Vahoariha a'onira vidafiahi, hojai asohirikia avakahojairini kaba'i. 
Asohirini kaba'i ida a'onira vanaima'banavini, kaba'i jahaki ida 
avaraihamahirini avakapoarivini. Nini namithahi avakadiania; 
Deus a'onira naabosihi kidinahina jahakia. 

21 Deus a'onira nagathogathovini vani binofija ida 
avaraihamahirini avajahariharini kamahini. Jesus Cristoa 
bikamitha'iki jaboni ida imana 'banani akadimoni. Ovari haria 

nanokiahivini hiki ida niha ninina jahariharina kaba'i ihamahirina. 
Binofiki ida ovari fori arihina. 

22Ni-hoaranija hojai asohiriki-ra bada ni'aki ada Jesus Cristo. Ni- 
hoaranija vara bivani'aki ida korijanahi kavaranina. 23lja'aria varani 
jahariki arafiakia vakanavaranihaha, ni-Jesus Cristoa bigathaniki 
ida vaathi varani jaharikia. Ija'aria vanaima'banaha; ni-binofiki 
ida abono-ra na'da'diabosivini. Bivakaijokaha'oadahaki ada Deus. 
Asohika'oaki ida niha ninini Deus ija'ari vakadihojai asohiriki-ra 
naabosivini, oniani ida Jesus Deu-ra vakaijokaha'oadahavini hija. 

24 Ava akasanakhamaki kania Cristo abini'ina vani bivajadojadoki 
fori hija ida akadihojai Deua bivajahariki. Bikamitha'iki ida imana 
'banani karaho, agathaniria kaimoni ida akadihojai asohiriki 
abosini, oniani ida hojai asohiriki-ra akajonika'oavini-ra nahojaja. 
Hojai asohika'oaki vania akahojaina jahaja. Cristo abono hahavi 
siini-ra va'ahavini mani ida haria anaihotaja. 

25'Bo'dakari ovilia akamadaki fori arihiki hari. Ni-ariadahaki 
hagihi asohikia. Ariadaha'imajaniki hari. Hari maha, ovilia 
akadava'ava abono fori hiki haria karaga'iki hari. Haria vajoi'aha. 
Oniaroa, naothia akasiaga'ihi. Ovari haria bananihaha'oadahaki, 
haria akadava'avini. 


Makhira kidigamo khama vaabono 
vakavahojakhamavini varani hini 


3 1-2Gamo, vara a'onira oni'aki bana ho. Vanaaba'a bana 

ida avakadimakhira vaathi mahija avakadihojai jahaki- 
ra vanokivini. Deus athi-ra vakajari'daki vahabini adani. 
Vavajahaki bana ida vaathi avanaabavini. Vavajahaki jaboni ida 
hojai asohikia avakahojaini. Vavajahavini mani ida Deus athi-ra 
vakajari'dajanaravini hija. Cristo monina avakavaranirini kabati, 
Cristo-ra vavakaijokavini-ra vanofiki bana adani. 

3-4Hari. Oniaroa, jahani kaba'i ida avabarohani, jahani arafiaki 
ida nahina jahaki avava'ini bodinia hojaki avanokiani-ra najahaki. 
Jahani kaba'i ida avaka'da'dini kaafani-ra avakakamai'davini, 
haria avanarafia bana. Hari'a avanarafia bana jaboni ida kasoro-ra 
avakanabidihavini, sa'avithinahi-ra avakasa'ahavini jaboni. Hari'a 
vakaimahabakhia bana jaboni ida makari kaidivani arafiaki. 

Vava'aha bana ida nahina jahaki avava'ini bodinia hojaki 
avanokiani-ra najahavini. Nikia avakahojaihi; avanokiani- 

ra najahaka'oahi. Abo'daki bana ida avanokiani jahaki vara 
ovani'a'iki. Ija'ari va'ini aka'irini, va'ini foraforani hojani mani ida 
ija'ari nokiani-ra najahaja. Deua binakaidivaki ida ija'ari va'ini 
bodini nini hojaki. 

5Vakhanimanira adani gamo 'bo'dakari vahokiki Deu-ra 
vavakaijokaki. Vava'aha'iki ida nahina jahaki vava'i bodinia 
hojaki vanokiana najahani hi'iki. Va'oaniaroa vanaaba'iki ida 
vakadimakhira vaathi afohanana. 6Nimania ida Sara kohana jaboni. 
Sara binaaba'iki ida kidimakhira Abraão kohana athi. Binaonivini 
“Kodika'da'di”. Hojai jahakia avakahojaihi; Sara kohana fori avihihi. 
Avava'ini soko inirihi; Sara fori avihihi. Sara kahojai fori hihi ida 
avakadihojai, oniani ida kidisai fori a'onira nihaja bana. 

7Hari. Makhira a'onimaina, vara a'onira oni'aki bana ho. 
Kodivarani hiki ida avakadigamo-ra avavahojavini niha ninini 
jahani. Avarigavini onofiki ida avadanoni avakadigamo vadanona- 
ra aradamivini, oniani ida va'ora avanakaidivavini ohonariavini 
hija. Avakadimahi ja'dini anokhomirikia Deus a'onira no'avini 
va'ora no'aki jaboni adani avakadigamo, oniani ida va'ora 
avanaibavijahajahakivini ohonariavini hija. Nihi ida avakadihojai, 
ni-nahina binadabarihi bana ida Deu-ra vara avani'avini. 


Cristo kaija'ari vajahariharina kavaranihi 


8Hari. Oniaroa, ona'diahiki hida vara a'onira oni'avini. A'onira 
ohonariavini hiki ida avakadiva'ibodivarani ija'ari hoarani 
kava'ibodivarani fori hini. Igamini va'ini rogo inini, va'ini khaiini 
fori hiva ida avava'ini rogo inini, avakadiva'ikhaiini hiki jaboni. 
Avaabononi vakanakaidivakhama bana, avaigamini a'oni. 
Avaigamini-ra avanakaidivakarahovini vani va'ora vanaibavijaha 
bana. Avaabononi vakava'ibodivarani bana afohanana: 

—Oigamina kahonai abono ho. 

9Hari'a avaabononi vana'da'diabosi hoariha kahojai jaharikia, 
hojai jahariki jabonia. Ija'ari aonira avanaathidanoarariki a'oni, 
avahojani jaharini-ra vakahi'badaravini, hari'a bana avaabononi 
vana'da'diabosi'a kidivarani fori hikia avakavaraninia. Deu-ra 
vakanikharia bana mahija va'ora kajoamoravini. Nimania bana 
hida ija'ari a'onira vakaimajahariki-ra avaranaabosivini bana. 
Deus a'onira nagathogathovini vani, a'onira kajoamoravinia a'onira 
nava'iponi'iki ada. 10 Hari. Deus athi kapapirania hojaki hida athii: 

“Ija'aria binofihi ida kidimahi-ra khai ni'avini; 
varani jaharikia kavaranini-ra kava'ipahinihi. 

Ija'ari kidimahi jahani-ra nofihi; 
korijanahia kavaranini-ra kava'ipahinihi. 

11 Ikava'ipahinika'oa bana ida hojai jahariki. 

Bada ini'a ida hojai jahaki. 

Vahoariha-ra vakaathifora mahija avaabononi 
avakakaimajahakhamavini. 

12 Akadika'da'di ka'oa vada va'ora ni'ajahakiha 

adani ija'ari hojai asohikia vakahojaiki. 
Bikamithahi ida vaathi 
jaboni kidiania 
vakanikhariavini. 
Ija'ari hojai asohirikia vakahojaiki vani adani Deus va'i-ra fai 
avani'ara.” 
Niki ida Deus athi. 

13 Avanofihi ida badani asohiki-ra bada avani'avini, vahoariha a'onira 
vanaima'banamanija koda? Iniani. 14Kaba'i, badani asohiki-ra bada 
avani'avini vani vahoariha vahabini a'onira vanajaharihariki bana a'oni. 
Niki avakadiania namithahi; Deus a'onira kajoamoraki bana a'oni. Hari'a 
bana va'ora vifini adani a'onira vanaima'banaki. Hari'a avava'ini soko iniva. 

15 Vavakaijoka bana ada Cristo avava'ini bodinia. Athi vanaaba'a 
bana, avakadika'da'di ada. Ija'ari a'onira nana'dohivini hiki vahabini 
bana ida nahina kaimoni Cristo-ra avavakaijokavini. Avaabononi 
vanaibavijahajora bana afoha'oadaha mahija hoariha kana'dohi-ra 
avagathanivini-ra avarigajoravini. 

16Kidina'dohi avagathanivini athi forakia. Hari'a avavadadami 
bana ida ija'ari jaridaki. Hojai asohikia vakahojai'a bana mahija 
nahina asohiriki avava'ini bodinia hojarini-ra avarigavini. Ija'ari 
a'onira vakanavaranihaki bana. Cristo kaija'ari avihini mani ida 
avakadihojai jahaki-ra vakanavaranihavini hija. Jaharini vakahiki 
bana ida avakadihojai. Hojai sohirikia avakahojairini mani ida 
a'onira vakanavaranihavini vava'i anaipahihini hija. 

17 Ija'ari vahabini haria vanaima'banavini hiki ida hojai 
asohirikia akahojaina. Ija'ari vahabini haria vanaima'banavini 
hiki hojai asohikia akahojaina. Deua biva'ahaki ida. Haria 
vanajahariharivini kaba'i, Deua binofiki ida hojai asohikia 
akahojaina. Ni-binofiki ida hojai asohirikia akahojaina. 

18 Hari. Cristo jahana kabali, vanaima'bana'iki ada akadimoni. 
Abini'iki ada hoaranija ija'ari hahavi vakadimoni hina, aniaja 
kaimoni ida vakadihojai asohiriki. Makhira jahaka'oaki hina 
abini'aha ija'ari vajaharika'oaki vakadimoni, va'ora bananira 
kaimoni Deus kania. Ija'ari imani hina abini'iki ada. Deus vania 
bianahoki'ia ida ma'onahana. 

19Ma'onahai hina vani okha'aha ada Cristo ija'ari vaabini'iki 
vama'onahana gathaki kania, monina jahakia kavaranira kaimoni 
vakadiania. 20Hiva'oani ija'ari vaabini'ikia vanaabarihi ida Deus 
athi. Noé ava'doro-ra kanamonahavini oadani kari, ni-Deus 
va'i vidavidahaki va'ora naviahanokhaha'oadahaki adani ija'ari. 
Vaipohiriha adani ija'ari avaani'iki. 8 vihiki vaipohina ka'oa 
avaani'iki. Ni-avahida'iki paha bodinia. Ava'doro ka'doromananiki 
vania Deus va'ora akava'ijoara adani. 

21-220nivani fori hija ida Cristo kaija'ari kanani rajomi hini. Paha 
Noé-ra va'ora akava'ijoa'iki varani hini biarajo'inanavaki fori hiki 
ida kanai karajomihi. Ija'ari makamakani aniani kaimoni hirihi 
ida kanai karajomihi. Avikanani vani avananokiaja ida Deu-ra 
avakanikhariavini avakadiva'ibodivarani-ra nasohivini, oniani ida 
Deus a'onira akava'ijoavini hija. 

A'onira akava'ijoa'iki ida Jesus Cristo ahoki'ina, nama okha'ina, 
hoja'ina Deus pitana aniaja. Jesus Cristo va'ora vaka'da'diki adani 
Deus ibavi kaija'arini, ija'ari hahavi vanokiariki vadanoki nama 
vahojaki vihiki. Ka'da'di vihina kaba'i adani va'oaniaro, Cristo 
va'ora vaka'da'dihahaviki adani. 

Ija'ari kamahi aja'dini kavaranihi hida 
4 1Hari. Avarigaki ida Cristo imana 'banani-ra kamitha'avini 
avakadimoni. A'onivani jaboni avaabononi vava'aha bana 
a'onira vanaima'banavini Cristo imana 'banani fori hikia. Ija'ari 
imani 'banani-ra kapoariki afobakhia Cristo kaimoni, oniani ida 
bikava'ipahinika'oavini hija hojai asohiriki va'ini nahonariahihini 
hini. 

2Hari. Vanaaba'a bana ida Deus athi avahokini oadani. Vava'aha 
bana ida Cristo a'onira bananivini. Hari'a bana vava'aha ida 
avakadiva'inofinofi kaipahivahaki a'onira bananivini. 

3Cristo-ra avarigaravini kari avanamonahabakhia'iki ida 
badani Deu-ra avigarikia vavajahaki. Oniaro kari, va'ora 

avavi'omabakhia'iki adani gamo, avakadigamo vihirina kaba'i. 
Bada avani'a'iki ida avakadiva'ikhaiini jaharikia bivajahaki. 
Avakahanobakhia'iki a'oni. Kavi ija'ari-ra kanabajadiki kania 
avaadaha'iki a'oni. Avakanamasivibakhia'iki ida avakadideus 
amovana ipohiki. Deus ka'oa hina bikaramonaki ida. 

4Hari. Ni-nikia avakahojaijanaki. Ni-avajoronijanaki hojai nikia 
vakahojaiki vakadiania. Deu-ra vanofiriki asia vava'ihariki fori 
vihiki adani. Asia va'ora avidoraonibakhiaki adani gamo, makhira 
vihiki badani kaipahivahakia. Vakadiania avajoronijanarini mani 
ida a'onira vakava'ibodivaranivini hija, oniani ida varani jaharikia 
a'onira vakanavaranihabakhiavini hija jaboni. 

5Hari. Vakava'ihoki bana ida namithaki kaimoni vakadiania, Deus 
ija'ari vahokiki, ija'ari vaabini'iki vihiki-ra naabosivini kamahini. 
Deu-ra vananamithavini hiki bana ida afohanana vakadivarani, 
vakadibadani, vakadihojai hiki niha ninini, naothinia vagathaniki 
bana ida nahina jahariki, vakadihojai asohiriki abosini. 

6lja'ari hahavi araboa vahojakia vagathaniki bana ida 
vakadihojai asohiriki abosini, oniani ida ija'ari-ra va'ora naabinija. 
Vaabinirina oadani ija'ari Cristo monina jahakia vara va'ora 
vani'avini hija. Monina jahaki-ra vakapoariha; mahi anokhomiriki 
jahaki-ra vagathaniha. Abinihi ida abonoi, hokihaha'oadahahi ida 
vama'onahana, Deus kamahi fori hiki. 


Amaakariki bana ida hahavi anokhomini kamahini 


7Hari. Amaakariki bana ida hahavi anokhomini kamahini. 
Avaabononi avakava'igairi bana, avakadiva'ibodivarani-ra 
avakadava'a jaboni bana mahija Deu-ra vara avani'avini-ra 
avakaabokavini. 

8Arigamina, Deua binofivini arafiaki ida avaabononi 
avakanakaidivakhamavini afoha'oadaha. Avaabononi 
avakanakaidivakhamahi; avarakava'i'birinihi ida vahoariha 
vakadihojai asohiriki ipohiki jaboni. 

9Va'ora vagathanijahaki bana adani vahoariha avagorania. Hari'a 
avava'ini bodinia ija'ari-ra avakaathirivini-ra vanofi! 

10 Arigamina, Deus a'onira no'avini hi'iki ida kidi'ogahai 
danoki pa'itxi hoarahanana. A'onira ohonariavini hiki ida ogahai 
danokia avakabadanihananani afojahaki, vahoariha-ra va'ora 
avakajoamoraja kaimoni. 

11 Avarigahi ida vahoariha-ra va'ora avanava'isohivini, vara 
vavani'a bana ida Deus athi. Avarigahi ida vahoariha-ra va'ora 
avakakodiavini, Deus a'onira nadanovini va'ora vaakodia bana. 
Avakhanini vani Deu-ra khai avani'aja, Jesus Cristo a'onira 
kajoamoravinia. Jahaka'oaki, danoki, vagaki ada Jesus Cristo 
afoha'oadaha. Ka'oa hiki hida varani. 


Cristo kaija'ari jahariharini kavaranihi 


12 Arigamina, a'onira onakaidivaki a'oni. Hari'a a'onira ka'barava 
bana ida nahina jahariki namithaki avakadiania. A'onira kaijo'avini 
ida avava'ini rogo inini, avajahariharini hiki. Avakadiani ka'oa 
namitharihi hida. Nini vani namithaja ida Cristo kaija'ari hahavi 
vakadiania. 

13Nimania ida Cristo imana 'banani-ra kamitha'avini. Khai 
vani'a bana ida Cristo fori arihina nahina namithaki kidiania, 
avakadiania namithaki jaboni. Oniani ida Cristo jahana, vagana 
nokiani kamahini a'onira khai ni'a'ahapikija bana. 14Ija'ari varani 
jaharikia a'onira vakanavaranihavini hiki Cristo kaija'ari avihini, 
Deus a'onira kajoamoraki bana a'oni. Nini vani namithaja ida 
avakadiania, avarigaki ada Deus Ma'onahana Jahaka'oaki vagana, 
danona avakadiania ibavina. 

15-16]ja'aria vanaima'banakarahoki ida kaabiniki, bo'di abono 
hiki. Vanaima'banakarahoki jaboni ida ija'ari hojai jaharika'oakia 
kabadaniki. Vanaima'banaki jaboni ida ija'ari vahoariha 
vakadimahi-ra vakanabadanihaki. Hari'a bana nikia vakabadani 
mahija hojai asohiriki abosini-ra avagathaniravini vakadiania. 

Ni-makhaniki ida a'onira vanaima'banavini Cristo kaija'ari 
avihinia. Nini vani namithaja ida avakadiania, hari'a avava'ini 
aipahihiva. Cristo kaija'ari avihini-ra vakahiha, oniania Deu-ra 
khai vani'a bana. 

17 Hari. Kama'daha'iki bana ida Deus ija'ari hahavi vakadihojai- 
ra naabosivini kamahini. Deus kaija'ari va'oaniaro miro'a bana 
vagathaniki ida vakadihojai abosini. Nahina jahaki-ra gathaniki 
ida hojai asohikia kahojaiki. Nahina jahariki-ra gathaniki ida hojai 
asohirikia kahojaiki. Arafiaki bana ida vaimana 'banani ija'ari Deus 
monina-ra vakajonikia vagathaniki. 

18Hojaki ida athii Deus athi kapapirania: 

“Deus nofina vihiki-ra 

va'ora akava'ijoaki 
kidiania vakaikahira kaimoni. 
Vakamithaki ida vava'i rogo inini, 
vaimana 'banani hiki 
hidiaja, kaba'i Deus va'ora kajoamoraki adani. 
Hari. Jaharini arafiaki ida 
Deu-ra vakajoniki vakadimoni, 
hojai Deua bivajaharikia vakahojaiki vakadimoni jaboni. 
Jokoa Deus va'ora 
akava'ijoariha adani.” 
Niki ida athi. 

19 Hari. Deus va'ora va'ahabakhiaki adani kidija'ari vaimana 
'banani. Avaimani 'banani kaba'i, hari'a vakava'ipahini bana ida 
hojai asohiki. Deu-ra vavakaijoka bana. A'onira namonaha'iki 
a'onira no'ahaha'oadahaki bana ida nahina hahavi jahaki a'onira 
nava'iponijoravini hi'ikia. 

Deus kaija'ari avihiki a'oni 
1Arigamina, hovani Cristo kaija'ari nava'isohiva abono ho. 
Va'ora vara oni'aki adani Cristo kaija'ari nava'isohiva abono 
vahoariha ibavi ipohikia vahojaki. Cristo imana 'banani karaho- 
ra kamithavini vani vada oni'a'ara ada. Kidiania ovahojaki jaboni 
bana ida vagana, danona jahaki, Cristo nokiana kamahini. 

2Hari. Deus a'onira nagathogatho'iki a'oni, kidija'ari-ra 
va'ora avarakadava'aja kaimoni. A'onira onava'isohivini hiki 
va'ora avarakadava'ajahakivini bana. Deua binofiki ida va'ora 
avarakadava'avini avanofivini. Hari'a avava'ini bodini vara niva: 

—Va'ora oakadava'avini va'ora onofiriha adani — hari'a niva ida 
avakadiva'ibodivarani. 

Hari'a avava'ini bodini vara niva jaboni: 

—Jiniro-ra ogathanivini mani ida va'ora oakadava'avini hija — 
hari'a nikia vakava'ibodivarani bana jaboni. Vakhani bana: 

—Va'ora onakaidivavini mani ida va'ora oakadava'avini va'ora 
onofivini hija. 

3Hari'a nahina avanofikia vakabadanina va'ora avavadadami 
bana adani va'ora avarakadava'aki. Va'ora vavaka'da'dijahaki bana 
mahija avakadihojai-ra vakabanafovini-ra vanofivini. 4Cristo 
kaija'ari akadava'ava abono vaka'da'diva nokiana kamahini a'onira 

no'avini hiki bana ida va'ora avarakadava'avini abosini. Kajamari 
kajahakia a'onira noahananaki bana ada. Aka'bo'daki ida kajamari 
kavagani, kajahani akarafiaki ida. 

S Hari. Ima'inavi, imakhinava avihiki, a'onira vara oni'aki bana 
ho. Vanaaba'a bana ida ija'ari va'oaniaro miro'a vanamithaki 
vaathi. Vara a'onira oni'ahahaviki bana ho: Avaabononi 
avakakakodiakhamavini oadani, vakava'ibodivarani bana 
ida avakadibadani vahoariha-ra avakajoamoravini. Deus athi 
kapapirani haria nava'isohivini nikia akahojaina: 

“Deua biakodiaki ida ija'ari abononi vaboraborahariki. 
Ija'ari abononi vaboraborahaki vani ida 
Deus va'i-ra fai ani'aja.” 
Niki ida athii. 

6Deu-ra vani'a bana: 

—l|vani ikaabokaki ida hahavi inofiki. Kadahonai abono ho, 
nahina ohirihi iviahania — vakhani bana. 

Hari. Deua binofivini kamahini vahoariha vaviaha ira ni'aki 
bana ada: 

—Ovajahaki ida kadahojai iabononi ivaboraboraharavini — 
a'onira ni'aki bana ada afohanana. 

7Deus kania avarakha'a bana ida hahavi avava'ini-ra soko 
ani'aki. A'onira akadava'aki ada ovari. 

8Hari'a avavadiki fori vihi! Vanokimani bana! Avava'ini ogairiva 
bana! Jaharia binofiki ida a'onira napohimajavini. Jomahi hiihiha 
fori hiki ada. Adahani hiihihani ida jomahi, ija'ari-ra nako'dihavini 
biarija kaimoni. Onivani fori hija ida Jahari kahojai, ija'ari kamahi 
asohiki-ra napohimajavini-ra nofivini. 

9Vavakaijokaha'oadaha afodanoki bana ada Cristo. Hari'a 
vakamitha bana ida Jahari a'onira kaborovini athini. Va'ora 
vakava'ihoki bana adani avaigamini ibavi hahavia vahojaki. Cristo- 
ra vavakaijokaki adani jaboni. Vahoariha va'ora vanaima'banavini, 
ija'ari a'onira vanaima'banavini fori hiki. 

10Badara ipohiriki ahokina oadani Deua biva'ahaki ida 
arimana 'banani. Deus haria baranahavini hiki ida Cristo kania 
aajahamisina, akadimahi anokhomiriki-ra avahojaja kaimoni 
kidiania. Vagana, danona jahaki ada. Jahani arafiaki ida Deus 
haria kajoamoravini. Deus vania binajahabakhiaja ida akadimahi. 
Binakaraki ida ajari'darina. Binadanoki ida akadiva'ibodivarani, 

akava'ipahiniria kaimoni ida Cristo-ra avakaijokavini. 11 Deus vania 
bikaabokaja ida hahavi hojaki afoha'oadaha. Ka'oa hiki hida varani. 


Pedro va'ora kaamina'iki adani igamina 


12 Arigamina, Silas hora kakodiavini hiki hida oathi pa'itxi 
kapapirani onajiri'iki avakadimoni. Onakaidivaki ada oigamina 
Silas. Jesus Cristo-ra kava'ipahinipa'itxiriha ada. Onofiki hida oathi 
a'onira khai ni'avini. Oogaki ida Deus haria kajoamoravini ka'oa 
hini, oniani ida avajahariharini oadani Deus a'onira kajoamoravini- 
ra avarigavini-ra onofivini hija. Deu-ra vavakaijokaha'oadaha bana! 

13Hari. Deus kaija'ari Babilônia sidajia vajoroniki a'onira 
vaka'ivanitiki hadani. Deus va'ora nagathogatho'iki adani jaboni. 
Marcos jaboni a'onira ka'ivanitiki a'oni. Kodisai fori hiki ada. 

14 Avaigamini-ra avaka'ivanitihi, avaabononi vananokiahivinihi 
bana ida avaabononi avakanakaidivakhamavini jaboni. Onofiki ida 
avava'ini jahajahani. A'onivani hahavi Cristo kaija'ari a'oni. 

Hari ida vani oamani Pedro athi anokhomi'ini. 

Pedroa bikarona'ianaki 
ida athi kapapirani 





Pedroa bikarona'iki ida athi kapapirani hoariha 


1Hovani Simão Pedro, onajirija hida oathi papira 

hoariha. Jesus Cristo kahonai abono ho. Jesus Cristo 
athi avaadahaoniva abono ho jaboni. Jesus Cristo kaija'ari, 
avakadimoni hida oathi papira jiriki. Deus a'onira kajoamora'iki 
a'oni avavakaijokara kaimoni ada Jesus Cristo. Onivani fori hija ida 
haria kajoamoravini jaboni. Akajari'daravini vani agahinahahavi'ia 
kidiajoamorahia nahina jahani arafiaki. Avakaijokaki ada Jesus 
Cristo, ovari haria akava'ijoa'iki, akadiDeus hina. 

20igamina, Deu-ra akanikhariavini hiki a'onira 

kajoamoraha'oadahara kaimoni, a'onira no'ara kaimoni jaboni va'i 
jahajahania. Onofiki ida Deu-ra avarigavini avijavani. Onofiki 
jaboni ida avijavani bana akadika'da'di Jesu-ra avarigavini. 
Avarigavini avijavani mani ida avava'ini jahajahani-ra ana'ba'dija. 


Deus haria nagathogatho'iki hari 


3Hari. Deus danona mani ida haria kajoamoravini hija 
kidihojai jahaka'oakia akahojaina, oniani ida hojai bivajahakia 
akahojaina-ra akaabokavini hija. Cristo-ra aogajahakivini mani 
ida kidihojaia haria no'avini hija. Haria nagathogathovini hiki 
avahojaja kaimoni ida Cristo jahana arafiaki, vagana hiki. 
4Akhanina vani haria no'avini hi'ia ida kidihojai jahaka'oaki haria 
nava'iponivini hi'iki. Va'iga kaidivaki jahani arafiaki fori hiki ida 

danona. Danona avahojavini mani ida hojai ija'ari-ra napohimajaki 
haria kaabokajanaravini hija, oniani ida nahina jahariki Deu-ra 
vanofirikia vakava'inofinofiki-ra anofijanaravini hija. 

5-7 Nimania ida Cristo a'onira kajoamorakarahovini. Oniaroa, 
Cristo-ra avavakaijokahi; vanofikaraho bana ida hojai asohikia 
avakahojaini. Hojai asohikia avakahojaihi; vanofikaraho bana 
ida Deu-ra avarigavini. Deu-ra avarigavini avijavahi; avaabononi 
vakaathiri bana hojai asohiriki-ra avakava'inofinofivinia. 
Avaabononi avakaathirivini hihi; hari'a Cristo-ra vakava'ipahini 
bana. Cristo-ra avakava'ipahinirihi; Cristo kahojaia vakahojaika'oa 
bana. Cristo kahojaia avakahojaika'oahi; va'ora vanofijahaki'a bana 
adani Cristo kaija'ari. Cristo kaija'ari-ra va'ora avanofijahakihi; 
va'ora vanakaidiva bana adani ija'ari hahavi. 

8Niki vania avakahojaini jahaja bana. Vava'aha ada Jesus 
Cristo avava'ini-ra nahonariahihivini afojahaki mahija 
avakadihojai jahaki avijavani a'ba'divini. Akadika'da'di Cristo- 
ra avarigajahakivini mani ida kidibadani binofikia a'onira 
kanabadaniha'oadahaja. 

9Hari. Ija'aria bivahojarihi hida hojai jahaki a'onira 
onava'isohivini hi'iki, nokhoni maromarohaki fori hihi hida ija'ari. 
Biakava'i'biriniki fori hiki ida nahina kaimoni Cristoa kidihojai 
jahariki biani'avini. 

100jigamina, avaabononi vanadano bana Deus kahojaia 
avakahojaini, avarigajahakija kaimoni ida Deus a'onira 
baranaha'avini, a'onira nagathogatho'avini jaboni, oniani 
ida Cristo-ra avavakaijokavini-ra avakava'ipahiniravini hija. 

11 Avakhanini vani akadika'da'di Jesus Cristoa khai bini'aja bana 
ida Ibavi Jahaka'oakia avari'oini kidiania. Anokhomirihi ida 
akadi'aihotahi abono haria vaka'da'divini. 

12Hari. Oniaroa, oigamina, avarigavini kaba'i hida varani 
vara a'onira oni'avini hi'iki, avavakaijokaki jaboni ida Deus 
athi ka'oa hini-ra avaka'ojomo'ivini, kaba'i onofiki ida a'onira 
onava'ihokibakhiavini. 13Oniania, okava'ibodivaraniki ida 
asohiki, ohokina oadani, Cristo kahojai jahakia a'onira 
onava'ihokivini, avarakava'i'biriniria kaimoni. 14Hari. Oogaki 
ida oabinina kamahini ipohijanarini. Onahojahaki bana hida 
oasafi araboja. Gora 'bo'da fori hiki ida. Akadika'da'di Jesus Cristo 
hora nava'isohijoravini hi'iki ida kodimahi hidiaja ipohijanarini. 

15 Onofikarahoki ida oathi-ra papira onajirivini, avakava'ihokija 
kaimoni hida nahina Deua binofiki avakadiania. Oabinina 
naothinia, asia avavahojaja kaimoni hida Cristo monina onajiriki. 


Oipohina khama anoki'iki ida Jesus Cristo 
jahana vagana danona hiki 


16Hari. A'onira onava'isohivini hi'iki hida varani: Joiki bana ada 
akadika'da'di Jesus Cristo. Ija'ari hahavia vanokiki bana ida danona 
arafiaki joina kamahini. 

Ka'oa hiki hida akadivarani. Ni-moni asohiriki ija'aria 
vanamonaha'ikia a'onira akanamonirihi. Harivani Jesu-ra 
avaipohiha'iki, anoki'iki ida Cristo jahana danona arafiaki hiki. 

17 Mahi 'bo'dakari kidiania arihojana vani Deus akadiabi'ia 
binanokiaja ida danona, jahana, vagana Jesus Cristo kania. 

Deus jahana vagana arafiaki kania kamithavahaki hida athi. 
Akamitha'iki ida kidisai-ra ni'avini: 

—Hi'o kodisai, onofijahakiki o. Hora khai ni'akarahoki o — niha 
ada Deus. 

18 Harivani akamitha'iki ida athi nama khaki, arabo namahiki 
Jesus Cristo kania arihojana kari. Deus hojana mani ida ibavi-ra 
najahaka'oaja. 

19Akhanina vani aogaja ida Deus athi namoniva abono 
vakadivarani ka'oa hini afojora, Deus kaija'ari avikhananavaki- 
ra va'ora vanava'isohi'bo'davini hi'iki. Jahaki ida vakadivarani 
avakamithajahakivini. Vakadivarani lamparina bakibakini-ra 
navagavini fori hiki ida. Nokiarina oadani ada boviri karaho 
vagavagania, vagaki ida lamparina. Vakadivarania binavagaki 
fori hiki ida akadiva'ibodivarani, nokiarina oadani ada Jesus 
Cristo. 20Hari. Vakava'ihoki bana hida Deus athi namoniva abono 
vakadivarani, va'ora vanava'isohijoravini hiki adani ija'ari. Deus 
athi kapapirania hojaki hida vaathi: 

“Ma'onahai Jahaki ija'ari-ra kakodiaravini oadani, 
ija'aria ni-biogavini bikaabokaki hida Deus athi 
namoniva abono 

vakadivarani Deus athi 
kapapirania hojaki.” 

21]ja'ari ka'oa kavarani hirihi hida Deus athi namoniva abono 
vakadivarani hija. Ma'onahai Jahaki vava'i binahonariahihivini 

oadani varani Deua binofikia vakavaraniha, oniani ida Deus athia 
ija'ari-ra vakanamonijoravini hi'ia. 


Deus athi namoniva abono 'badara varani hina 


1Hari. Mahi 'bo'dakari ija'ari vahararana vahoja'iki adani 
Deus athi namoniva abono vihina-ra vakahi'badaraki. Nini 
vani namithaja bana ida avakadiania jaboni. Vakaikahiki bana 
adani Deus athi vaka'ojomo'iva abono vihina-ra vakahi'badaraki. 
Avakadi'ojomo'ihi abono vahararana vahojaki adani hi'adani 
makhira. A'onira vaka'ojomo'ivini hiki ida varani asohiriki. 
Vanihimavini vanofiki bana ida avakadimahi ja'dini. Jesus Cristo 
va'ora akava'ijoa'avini kaba'i, vakajoniki ida Jesus Cristo va'ora 
vaka'da'divini. Vakhanina vani vaabono vanapohimajajorakira 
bana adani. 
2Hari. Jesus kaija'ari vahoariha vakabanafoki bana jaboni ida 
hihadani makhira vakadihojai kaipahivahaki. Cristo kaija'ari 
vihiriki vakadihojai asohiriki-ra vanokiha, oniani ida varani 
jaharikia Cristo-ra vakanavaranihavini hija bana. 
3Hari. Hi'adani Deus athi ka'ojomo'iva abono 'badara jiniro-ra 
vanofikarahoki adani. Vanamonaha'imariniki ida varani ka'oa 
hiriki a'onira vaka'ojomo'ivini kaimoni. Vanofiki ida avakadijiniroa 
va'ora avano'avini vakadivarani 'badara abosini kaimoni. 
Hari. Mahi 'bo'dakari Deua bivava'isohihiki hida varani vihina: 
“Ija'ari nasohiva abono ho, 
ova'i ogairiki afoha'oadaha. 
Va'ora onapohimajaki bana adani oathi ka'ojomo'iva abono 
'badara. 
Ibavi Jaharika'oakia va'ora okaronaki bana adani.” 
Niha. 
4Hari. Vakava'ihoki bana ida nahina namitha'iki Deus 
ibavi kaija'arini vaipohiriki vakadiania 'bodakari. Hojai Deua 
bivajaharikia vakahojaina mani ida Ibavi Jaharika'oakia Deus 
va'ora karonavini hi'ia. Hodi bihiani arafiaki a'daimaki, ibavi 
bakibakiki kania va'ora nahojaja. Vidabohaha'oadahaki adani. 
Vanaviahanokhaki bana ida mahi Deus ija'ari hahavi kahojai-ra 
naabosivini kamahini. 
S Hari. Va'ora vakava'ihoki bana jaboni adani ija'ari 'bodakari 
vahoki'iki nahina namitha'iki vakadiania. Deus kahojai-ra 

vanofiriki adani. Deua bikarona'iki ida paha karaho. Kapaha'iki ida 
arabo hahavi. Avahidananahahavi'iki adani. 

Oniaro kari, hoja'iki ada makhira hoarana ka'oa hojai Deua 
binofikia kahojaiki. Noé kohana ada. Va'ora kanamonibakhiavini 
hi'iki ida Deus kavarani, ija'ari vanaabaka'oaja kaimoni. Deus Noé- 
ra va'ora akava'ijoa'aha kidigamo, vakadisai, vakadi'aboni vihiki. 7 
vihiki adani Noé vaipohina va'ora akava'ijoa'iki. 

6Va'ora vakava'ihoki bana jaboni adani Sodoma sidaji, Gomorra 
sidaji hiki kaija'arini, nahina namitha'iki vakadiania. Mahi 'bo'dakari 
hojai asohirini arafiakia vakahojai'iki adani, oniani ida hojai 
asohiriki abosini-ra vagathanivini Deus bikahivini hi'ia. Biakarona'iki 
ida siho kaha'dini va'ora kanihimahahavi'iki. Akaani'ihi ida siho 
ka'ofoni ka'oa. Vapohimajana akava'ibodivaranihi; aogahi ida ija'ari 
asia hojai Deua bivajaharikia vakahojaiki vapohimajana bana jaboni, 
va'oaniaro fori vihiki bana adani. 

7OỌniaro kari, hoja'iki ada Ló kohana. Deua biakava'ijoa'iki 
ada. Makhira hojai asohikia kahojaiki ada Ló. Binokibakhia'iki 
ida Sodoma sidaji kaija'arini vakadihojai asohiriki kaipahivahaki. 
Vakadihojai Ló va'i-ra rogo ani'abakhia'iki. 8Sodoma sidaji 
kaija'arini vahararana vania ibavira ada Ló. Asohiki ida 
kidihojai. Mahi hahavi binoki'iki ida sidaji kaija'arini vakadihojai 
jaharika'oaki. Bikamitha'iki ida vakadivarani Deua bivajahariki 
jaboni, oniani ida va'i rogo ani'akarahoni hija. 9Hari. Oniaroa, 
Deua biogaki ida kidija'ari kidihojai ka'oa nofina vihiki-ra 
va'ora akava'ijoavini niha bini'a'avini, vava'i rogo ini'ahapikiria 
kaimoni. Deua biogaki jaboni ida ija'ari vahoariha hojai asohirikia 
vakahojaiki-ra va'ora nahojavini niha va'ora ni'ani'avini. Ibavi 
Jaharika'oakia avikharina oadani adani hi'adani ija'ari vaabini'iki, 
va'i rogo inini ibavinia vahojaki adani afoha'oadaha. Deua 
binaviahanokhaki ida mahi ija'ari hahavi kahojai abosini kamahini. 

10Hari. Deus va'ora napohimajavini arafiaki adani ija'ari hojai 
asohiriki kaipahivahaki-ra vakava'ipahiniriki. Vava'ahaki ida 
hojai jahariki arafiaki vava'i nahonariahihini hini afobakhia. Ni- 
vanofipa'itxiki ida Deus va'ora vaka'da'divini. Hi'adani makhira 
Deus athi ka'ojomo'iva abono 'badara, va'damo'damoki adani, 
vaabono vavaboraborahaki adani. Ni-va'ora vavava'ihaki adani 
ija'ari vanokiariki vadanoki nama vahojaki. Varani jaharikia va'ora 
vakanavaranihaki adani. 

11Hari. Vadanoki adani Deus ibavi kaija'arini. Vakadibadani 
danoki jaboni. Vadanona biaradaki ida Deus athi ka'ojomo'iva 
abono 'badara vadanona. Kaba'i, Deus ibavi kaija'arini Deus viaha 
vahojana ni-va'ora vakanavaranihaki adani ija'ari vanokiariki nama 
vahojaki varani jaharikia, ni-va'ora avanaathidanoarariki jaboni. 

12 Hari. Tapo'ija va'ini bodini vara nirini, ni-nahina-ra ogaki, 
onivani fori vihira adani hi'adani makhira. Varani jaharikia 
vakanavaranihaki ida nahina hahavi avigariki. Tapo'ija namithaki 
ija'aria binaka'irivini hiki binaabinija kaimoni. Tapo'ija abinini vani 
fori vihira bana adani hi'adani makhira vaabinina. 

13Makhira 'badara va'ora vanaima'bana'iki adani vahoariha, 
oniani ida Deus makhira 'badara-ra va'ora naima'banavini 
hija bana. Mahi kaba'i vakadihojai asohiriki kaipahivahakia 
vakahojaibakhiaki adani. Vakadiva'ikhaiini ida vakadibadani, 
ni-vakaipahipa'itxiki. 

Hari. A'onivani Cristo kaija'ari avajoronini kamahini 
avi'baijabanaki a'oni. Avakadiania vajoroniki jaboni adani 
makhira 'badara. Vako'bainofiki adani. Vaakavinofiki adani jaboni. 
Avava'ini-ra vavajahaki adani hi'adani makhira 'badara. 

14Vava'i bodinia vanofikarahoki ida vakadihojai asohiriki 
kaipahivahaki. Vanokihi ida gamo, vakadigamo hirini kabati, 
vanofiki ida vavi'omavini. Va'ora vakaboroborobakhiaki adani ija'ari 
Cristo-ra vavakaijokajahakiriki, hojai jaharikia vakahojaira kaimoni. 
Vakava'ibodivaraniha'oadahaki ida jiniro. Deus va'ora napohimajaki 
bana adani, binaabosija kaimoni ida vakadihojai jaharini arafiaki. 

15Hari. Cristo kania hagihi okhakia vaadaharina mani ida 
akamadaki fori va'ora nihaja. 'Bo'dakari hojaki ada Balaão kohana. 
Beor kaisai ada. Balaao kahojai fori hiki ida hi'adani makhira 
'badara vakadihojai. Balaão jiniro-ra nofikarahovini mani ida hojai 
Deua bivajahariki-ra bada ni'avini hi'ia. Oniani ida hagihi asohikia 
naadahajanarina hija. 16Deus athi namoniva abono hina kaba'i 
ada Balaão kohana, ni-binaaba'iki ida Deus athi, oniani ida Deus 
Balaão-ra kaabanivini hi'ia. Deua bihonariahi ida Balaão kaigitha 
Balaão-ra vaadahaki varavarani. Ija'ari athini fori hiki ida igitha 
athini. Nini vani Deua binadabaja ida Balaão kabadani asohiriki 
bada bini'ajanaria kaimoni. Va'ihariki fori hiki ada Balaão kohana. 

17 Hari. Ni-nahina kaimoni jahaki ida makhira 'badara 
vakadimahi. Hodi khorahaki kapahariki fori vihiki adani. Bahi 

sirisirikia bivaadahaki fori vihiki adani jaboni. Deus va'ora 
kaibavijahahivini hiki ida Ibavi Jaharika'oaki. Ibavi bakibakini 
arafiaki kania va'ora nahokahiki adani bana. 

18]ja'ari va'ihariki fori hiki kavarani ida hi'adani makhira 
vakadivarani. Vakadivarania vaabono vavaboraborahaki adani. 
Hari. Avahararania vahojaki adani Cristo-ra vanofijadiniki. 
Vakava'ipahinivini vanofiki ida vakadihojai 'bo'da. Deus athi 
ka'ojomo'iva abono 'badara va'ora vakaboroborobakhiaki 
adani Cristo-ra vanofijadiniki hojai 'bo'da kaipahivahaki 
vakava'inofinofi'iki vakahojai'ianara kaimoni. 19 Cristo kaija'ari-ra 
va'ora vani'a'badaraki adani: 

—A'onira akajoamoraki hari, avagathaki fori avihijanaria 
kaimoni — nimania ida Cristo kaija'ari-ra va'ora vakorijanahavini 
athini. Va'oaniaro vagathaki fori vihiki adani. Vakadihojai 
asohiriki kaipahivahaki va'ora gathiki adani. Hari. Hojai asohiriki 
ija'ari va'ini-ra nahonariahihihi; hojai asohiriki kahonai abono 
gathaki fori hihi. 

20 Hari. Ija'ari Jesus Cristo kania vaabono gahinai vanihavini 
vani va'ora akava'ijoa'ara adani, oniani ida vakadihojai 
asohiriki vava'i binahonariahihijanaravini hija. Ni-va'ora 
gathijanaki ida hojai asohiriki va'ora napohimajaki kaimoni. 
Hari. Oniaroa, vajoiribani'iki vahabini adani, vakadika'da'di-ra 
vakava'ipahinika'oa'avini. Vakadihojai asohiriki va'ora gathi'ianaha. 
Ni-vakaabokaki ida hojai asohiriki-ra vakava'ipahini'ianavini. 
Cristo-ra avigavini viahania jahariki ida vakadimahi. Cristo-ra 
vakava'ipahinivini naothinia jaharini arafiaki ida vakadimahi. 

21Deus kahojai asohika'oaki-ra avigajoraravini; ni-arafiaki 
ida vakadihojai asohiriki abosini. Vakapoari'imidiahi, naothinia 
vajoiribani'aha, oniani ida Deus va'ora napohimajavini 
bianarafiavini hija. 22 Vakadiania namithaki ida athi ka'oa haria 
vaka'ojomo'ivini hiki. Nimania hida athii Deus athi kapapirani 
pitania hojaki. 
“Joiribaniki ida jomahi biva'biaki kania, 
biha'ianaja kaimoni ida kidia'bi.” 
Niki ida athi hoariha jaboni: 
“Ija'ari hirari-ra sokovini 
kaba'i, 
joiribaniki ida hirari 

ka'baka'baki kania, 

roaroaha'ianaja kaimoni.” 
Niki ida athii. Vakhanimanira adani Cristo kaija'ari Cristo-ra 
vakava'ipahini'iki. 


Jesus Cristo joina varani hini hida 


10igamina, a'onira onakaidivaki a'oni. A'onira okajirihivini 

hiki ida oathi papira 'bamikia. Onofiki ida a'onira 
onava'ihokivini varani ka'oa hinia, avakava'ibodivaraniha'oadahaja 
kaimoni ida hojai asohika'oaki. 

2Vakava'ihoki bana ida varani Deus athi namoniva abono 
ka'oa vihikia vara vavani'a'bo'da'iki. Vakava'ihoki bana jaboni ida 
akadika'da'di, akadi'aihotahi abono a'onira honariavini hiki. Cristo 
athi avaadahaoniva abonoa vavikha'iki ida athi avakadiania. 

3Oigamina, onofiki ida a'onira onava'isohivini bana afo'imidia 
namithaki kaimonia Cristo joina kamahini viahania. Avakadiania 
vahojaki bana adani makhira 'badara, hojai asohiriki kaipahivahaki- 
ra vakava'inofinofiha'oadahaki. Ogarahi abono a'onira 
vakanahahanihaki bana a'oni. 4Nimania ida vakadivarani 'badara: 

— Cristo a'onira nava'iponivini hi'iki ida joina avakadiania. 
Ada hana hojaha? Ni-joiki. Radaha'iki ida badara ipohiki. 
Vaabini'bo'da'iki adani akadiabi'i kohana, ni-namitha'iki ida 
Cristo varani hina. A'onira nava'iponi'imarinivini hiki ida joina, 
binahoarihaja kaimoni ida ija'ari kamahi. Ija'ari vakadimahi Deus 
va'ora namonahavini kari asia onivani fori hija ida vakadimahi, ni- 
hoarihaki — vakhani'badaraki adani. 
5-6Ogarahi abono adani hi'adani makhira. Ni-vakava'ihokivini 
vanofiki ida niha ninini hoaranija mahi 'bo'dakari Deus hahavi-ra 
nahoarihavini. Kama'dani kari Deus hahavi-ra namonaha'avini 
vani vara ni'ara ada Deus, binanamitha'iki ida nama, arabo hiki. 
Paha ka'oa vani ida hojaja. Ni-vakava'ihokivini vanofiki jaboni ida 
Deus paha-ra, arabo anihavini niha ninini. Amoro'ihi ida paha, 
nokia'ihi ida arabo. 

Paha vania jaboni Deua binihimahahavi'ia ida kidiamonahi. 
Bihonaria'avini ida paha karaho, avahidahahavi'aha adani ija'ari, 
igitha vihiki. 

7Hari. Deus athi vania biakadava'aja hida kidiamonahi hahavi 
hidakaba'i hojaki. Deua bivava'isohihi'bo'da'iki ida arabo, nama 

hiki-ra nihimavini bana sihoa. Deua binokhaki ida mahi abono-ra 
nava'isohijoravini hi'iki kidiamonahi-ra nihimavini. Binokhaki ida 
mahi ija'ari Deu-ra vakajoniki vakadihojai abosini kamahini. Va'ora 
nihimaki bana adani. 

8Oigamina, a'onira onakaidivaki ho. Onofiki ida a'onira 
onava'ihokivini hihida varania. Deus akadika'da'dia 
ni-bikava'ibodivaraniki ida mahi ipohini ipohirini, 
akava'ibodivaranivini vani fori hini. Kidimoni hini mahi hoarani, 
badara mil ipohini fori hiki ida. Kidimoni hini jaboni badara um 
mil ipohini, mahi hoarani fori hiki ida. 

9jja'ari ipohirikia vakava'ibodivaraniki ida namithajorakirini 
Deus haria nava'iponivini hiki. Deus va'i vidavidaharini a'onira 
naviahanokhaki ada, oniani ida a'onira napohimajavini-ra 
nofiravini hija. Binofiki ida ija'ari hahavi vakadihojai asohiriki-ra 
vakava'ipahinika'oavini. Binofiki ida vaabono gahinai vanihavini 
kidiania, va'ora akava'ijoara kaimoni. 

10 Hari. Bo'di abono jorakia nokiana ija'ari va'ini-ra kadi hiki. 
Onivani fori hija jaboni ida akadika'da'di ka'oa joina kamahini, 
jorakia nokiaki ada. 

Oniaroa, namithaki bana ida saani karaho, avisoniki bana ida 
nama. Aha'diki bana ida nahina hahavi nama, arabo hikia hojaki. 
Siho kakarahoa binihimaki bana ida. Avisoniki bana ida arabo, 
nahina hahavi araboa hojaki. 

110niaroa, aogaki ida nahina hahavi hojaki ihimini bana. 
Avakhanini vani, hojai jahaka'oakia vakahojai'a bana. Vava'aha 
bana ida Deus a'onira vaka'da'divini. 

12Hari. Vanaviahanokhahaha'oadaha bana ida mahi 
Deus ija'ari hahavi vakadihojai-ra naabosivini kamahini. 

Cristo monina vahoariha-ra va'ora vananamithabakhia 

bana, avananamithajorakija kaimoni ida akadika'da'di ka'oa 
joina kamahini. Oniaroa, sihoa bianaha'diki bana ida nama, 
ihimihahaviki bana ida hahavi nama hojaki. Binasasaki bana ida 
nahina hahavi araboa hojaki. 

13Ni-ava'i-ra soko ani'aki ida namithaki kaimoni. Harivani, 
anaviahanokhaki ida Deus haria nava'iponivini hiki namithani. 
Binamonahaki bana ida nama ja'dini, arabo ja'dini hiki. Ni- 
hojajanaki bana ida nahina Deua bivajahariki, kidiamonahi ja'dini 
hararania. 

140igamina, a'onira onakaidivaki a'oni. 
Avanaviahanokhahaha'oadahavini oadani ida nahina Deus haria 
nava'iponivini hiki namithani kamahini, vaabono vanadano bana 
mahija hojai asohika'oakia avakahojaivini Deus viaha. Kidiania 
avajahamisi bana jaboni afoha'oadaha. 

15 Vakhaniha bana: 

—Akadika'da'dia binofiki ida asia ija'ari vaipohiki-ra va'ora 
akava'ijoavini bana, oniani ida najoi'iarina hija — vakhani bana. 
Hari'a bana varagari ida a'onira akava'ijoavini. Nimania ida 
arigamina Paulo a'onira kajirihivini. Anakaidivaki ada. Deus Paulo- 
ra no'avini hiki ogahai a'onira nava'isohira kaimoni Deus athia. 

16Ọniaroa, Paulo haria nava'isohivini hiki kidipapira athini 
hahavi nahina namithaki kaimoni Cristo joina kamahini. Ni- 
ija'aria avigajorakiki ida Paulo kavarani hahavi nahina hini. Deu-ra 
vavakaijokajahakirikia ni-avigajahakiki ida Paulo athi, oniani ida 
papira athini-ra avanahoarihavini hija. Avanahoarihaki jaboni 
ida Deus athi kapapirani hoariha, asohiria kaimoni. Vaabono 
vakahidaki bana adani. 

17 Oigamina, a'onivani avarigajahaki'ia hida varani. Avava'ini 
ogairiva bana mahija ija'ari hojai asohirikia vakahojaiki a'onira 
vakaborobororavini. Cristo kania avasohimisiha'oadaha bana 
mahija Deus kania avakaikahini-ra avaragariravini. 

18Hari. Vava'aha bana ida Deu-ra avavakaijokavini avijavani. 
Vava'aha bana jaboni ida Jesus Cristo-ra avarigavini avijavani. 
Akadi'aihotahi abono ada. Akadika'da'di ka'oa ada jaboni. 

Vara avani'abakhiava hida jahana, danona, vagana arafiaki 
afoha'oadaha. Nimania ida binofiki. 

Hari ida vani oamani Pedro athi anokhomi'ini. 

Joaoa bikaronaki ida athi kapapirani 





Athiia oniki ija'ari-ra nahokiki varani hina hida 


1 Akadipapira jirini athini hiki hada Athiia oniki. Ovaria 
binakama'da'iki ida ija'ari kamahi jadini anokhomiriki 
Deus kania. Hahavi amonahani kama'dani viahania hojaki ada 
Athiia oniki. Ija'ari vakadiania hoja'ina akamitha'iki ada. Anokho 
'badani vania anoki'ara ada. Hai oamani, anoki'iki ada, asa'a vania 
akaabada'ara ada. 
2Nokiana kari ada Athiia oniki, anoki'iki ada, oniani ida 
vara a'onira ani'avini hija Athiia oniki varani hina. A'onira 
akanamonivini hiki ida ija'ari kamahi aja'diki anokhomiriki 
Athiia onikia binakama'da'iki. Ovari kidiabi'i kania hoja'bo'da'iki 
naothinia abono-ra nanokia'aha akadiania. 
3A'onira anava'isohivini hiki ida anoki'iki, akamitha'iki, 
akadiania avarajahamisija kaimoni. Akhanina vani aajahamisija 
Deus akadiabi'i, kidisai Jesus Cristo khama vakadiania. 4Anajiriki 
hida ariathi, hihavija kaimoni ida akadikhaiini. 


Vagaki ada Deus 


5Cristo haria nava'isohivini hiki hida moni a'onira akanamonivini 
hi'iki. Nimania hida moni akamitha'iki: Vagaki ada Deus. Ni- 
bakibakipa'itxiriha ada. Ni-hojai jaharikia kahojaipa'itxiriha ada. 

6Bakibakinia hojaki fori hiki ida ija'ari hojai Deua bivajahariki- 
ra bada niabakhiaki. Bakibakiki fori hiki kania arihojana oadani, 
Deus kania aajahamisina-ra akahihi; korijanahia akavaranihi. 
Korijanahi hida akadivarani, akadibadani hiki. 

7Vagaki ida Deus hojana, ni-nahina asohiriki hojaki Deus 
va'i bodinia. Akadihojai Deus kahojai fori hihi; aabono 
aakanajahamisikhamahi. Jesus amana haria najahaka'oahi 
afohanana Deus viaha jaboni, hojajanaria kaimoni ida hojai 
asohiriki Deua bivajahariki akadiania. 

8Hojai asohirikia akahojairina-ra akahihi; korijanahi kavaranihia 
ariabono vara avani'ahi. Ni-ka'oa hiki ida akadiva'ibodivarani. 

9Deus haria nava'iponijoravini hi'iki ida akadihojai asohiriki- 
ra na'biravini niha ninini. Deu-ra ananamithavini hihi ida hojai 
asohirikia akabadanina; Deua bina'birahi, ni-bikava'ihokijanaki. 
Sohika'oaki bana ida Deus kabadani akadiania. Akadimahi-ra 
nasohika'oaha, hojajanaria kaimoni ida hojai asohiriki akadiania. 

10Deua bini'ahi ida ija'ari hahavi hojai bivajahariki-ra 
namonahaki. Deua bivajahariki hojaia akahojairina-ra akahihi; 
Deus korijanahi abono hina-ra akahihi. Ni-akapoariki ida Deus athi 
ava'i-ra nahonariahihivini. 


Kajoamorahi abono ada Cristo 


2 10igamina, kodisai fori avihiki a'oni. Onajiriki hida oathi bada 
avani'ajanaria kaimoni ida hojai asohiriki Deua bivajahariki. 
Bada ani'ahi ida hojai asohiriki, Jesus Cristo vania vara bini'ara ada 
kidiabi'i akadimoni hina haria akariakara kaimoni. Akadikakodiahi 

abono ada. Sohika'oaki hida Jesus Cristo kabadani. 

2Cristo abono-ra va'aha'iki abini'ina akadimoni hina, oniani 
ida Deus akadihojai asohiriki-ra na'biravini hija. Cristo abono- 
ra va'aha'iki abini'ina ija'ari hahavi vakadimoni hina, oniani ida 
vakadihojai asohiriki Deua bina'biravini hija jaboni. 

3Deus haria honariavini hiki-ra anaabahi; aogajahakihi ida Deu-ra 
aogavini. 4Deus kahonari-ra naabaravini kaba'i ida ija'ari, Deu-ra ogavini- 
ra kahihi; korijanahi abono hihi. Ni-ka'oa hiki ida kidiva'ibodivarani. 

SIja'ari Deus athi-ra naabahi; Deu-ra nakaidivavini a'ba'dini-ra 
nanokiahi, hihavija kaimoni ida Deu-ra kava'inofinofivini. Nimania 
hida Deus kania aakaramisina-ra aogajahakivini. 6lja'ari Deus kania 
akaramisini-ra kahihi, Jesus Cristo kahojai ka'oa kahojaiva bana. 


Honari ja'dini fori hiki hida ariabono akanakaidivakhamavini 


7Kodiva'ahi, a'onira onakaidivaki ho. Hihida honari jadini 
hirihi hida a'onira okajirihivini hiki. Jesus varani hina-ra 


O Novo Testamento na Paumarí do Brasil, 2da ed. © 2010, Liga Bíblica Internacional 


963 1 Joao 2 


avakamithabiininivini vani avakapoari'ia hida honari. 'Bo'da 
oamani hida honari avakamitha'ki. 

8 Hoja'bo'dani kaba'i ida honari, ja'dini fori hiki hida honari 
a'onira okajirihivini hi'iki. Cristoa binanokia'iki ida honari 'bo'da 
Deua binofiki-ra anaabavini niha ninika'oani, oniani ida honari 
jadinia ariabono akanakaidivakhamavini-ra onaonivini hija. 
A'onivani jaboni avananokiaki ida honari nihi ninika'oani Deua 
binofiki-ra anaabavini. Radahani kama'da'iki ida bakibakini, 
vagani ka'oa nokiani kama'da'iki. 

9lgamini-ra nofipa'itxiravini oadani ida ija'ari, vagania hojani- 
ra kahihi; ni-vagania hojaki, asia bakibakinia hojaki ida ija'ari. 
101ja'ari igamini-ra nofijahakihi; vagani kania hojahi. Ni-hoariha 
kahojaia va'ini bikaboroboroki, ni-hoariha-ra naadariki fori hiki. 

11jja'ari igamini-ra nofipa'itxiriki, bakibakinia hojaki. 
Bakibakinia adahaki fori hiki ida. Ibavinia okhani-ra ogaravini 
hiki bakibakinia bikanamaodorohaki fori hini. 

12Kodisai, a'onira okajirihiki ho. Cristo a'onira kajoamora'avini 
mani ida avakadihojai asohiriki-ra na'bira'ia. 

13 A'onivani makhira, gamo avihiki. Avarigaki ada ovari hahavi 
kama'dani viahania hoja'iki, oniani ida a'onira okajirihivini hija. 

Imakhinava, ima'inavi avihiki, a'onira okajirihivini hiki 
jaboni. Deus danona avakadiania hojani mani ida Jahari-ra 
avakanabo'ahavini hija. 

14Kodisai, Deus avakadiabi'i-ra avarigavini mani ida a'onira 
okajirihivini hija. A'onivani makhira, gamo avihiki, avarigaki 
ada ovari hahavi kama'dani viahania hoja'iki, oniani ida a'onira 
okajirihivini hija. 

Imakhinava, ima'inavi avihiki, a'onira okajirihivini hiki jaboni. 
Avava'ahaki ida Deus athi avava'ini-ra nahonariahihivini. Deus 
danona avakadiania hojani mani ida Jahari-ra avakanabo'ahavini 
hija. 

15Hari'a vanofi ida hojai ija'ari Deu-ra vanofiriki vakadihojai 
hiki. Hari'a vanofi ida nahina Jaharia bivaka'da'diki. Nahina 
Jaharia bivaka'da'diki-ra avanofihi; ni-avanofiki ada Deus 
akadiabi'i. 16 Ni-Deua binakama'darihi ida nahina Jaharia 
bivaka'da'diki. Ija'ari kidimahi 'bo'da-ra vahojakia bikava'inofinofiki 
ida hojai asohiriki. Bivahojavini binofivini arafiaki jaboni ida 
nahina binokiki. Abononi vaboraborahavini hiki jaboni ida 

kidibadani, kidinahina hiki. Jahari vania binakama'daja ida nahina 
hahavi Deua bivajahariki. 

17Ihimini kama'daki ida hahavi Deu-ra vanofirikia vavajahaki. 
Ihimini kama'daki jaboni ida hahavi ija'aria vavahojavini 
vanofiki. Ni-ihimiki bana ida Deus athi-ra vanaabaki vakadimahi. 
Va'oaniaroa vavahoja'iki ida vakadimahi ja'dini anokhomiriki Deus 
kania. 


Makhira Cristo-ra napohimajavini-ra nofiki varani hina hida 


18 Kodisai, a'onira onava'isohiki ho. Amaakariki bana ida mahi 
anokhomini. Vahoariha a'onira vanava'isohijoravini hi'iki ada ovari 
Cristo-ra napohimajavini-ra nofiki khana bana. Vikha'iki adani 
ija'ari Cristo-ra vakaimajahapa'itxiriki vaipohiki, oniani ida mahi 
anokhomini amaakarini-ra aogavini hija. 

19Hiva'oani ija'ari, akadijoroni kania vajoronijabana'iki, ni- 
vakadiva'ibodivarani akadiva'ibodivarani fori hiki, oniani ida 
haria vakava'ipahinivini hi'ia. Aripohina avajahamisika'oaki vihira 
vaha; akadiania vahojaronimaniha vaha. Aripohina vihirina va'ora 
aogajahakivini hiki haria vanahojaha'avini. 

20Hari. Oniaroa, Cristo vania bikarona'ara ada Ma'onahai Jahaki 
a'onira avi'onanira kaimoni, oniani ida a'onivani afohahavi nahina 
ka'oa hini-ra avarigavini hija. 

21 Deus ka'oa hina-ra avarigavini mani ida a'onira okajirihivini 
hija. Avarigaki ada Jesus Cristo ka'oa hina. Avarigaki jaboni ida 
korijanahi kavaranihi Deus ka'oa kania kharini. 

22Hari. A'onira onava'isohivini hiki ada korijanahi abono hana 
hina. Ija'ari aihotahi abono hirina bikahiki ada Jesus, oniani ida 
ija'ari-ra korijanahi abono nihaja. Cristo-ra kaimajahapa'itxiriki ida 
ija'ari. Bikajaridaki ada Deus Jesus kaabi'i hina. Bikajari'daki jaboni 
ada Jesus Deus kaisai hina. 23lja'aria bikajari'daki ada Deus kaisai, 
bikajari'daki jaboni ada Jesus kaabi'i. Ija'aria bikapoariha ada Deus 
kaisai, bikapoariha jaboni ada kidiabi'i. 

24Vanaibavijahaha'oadaha bana ida Cristo monina 
avakamithabiinini'iki avava'ini bodinia. Cristo monina 
hojahaha'oadahahi avava'ini bodinia; Jesus, kidiabi'i khama 
vakadiania avarakaramisihi afoha'oadaha. 25Cristo vania 
bivava'isohihijoraja ida mahi ja'dini anokhomiriki haria no'avini 
hi'iki Deus kania. 

26 Hari. A'onira okajirihivini hiki, avarigaja kaimoni ida ija'ari 
a'onira vakorijanahavini-ra vanofiki kavaranihi. 27 Cristoa 
bikarona'iki ada Ma'onahai Jahaki a'onira avi'onanira kaimoni. 
Ma'onahai Jahaki ibavina oadani avava'ini bodinia, ni- 
avakainamoki ada a'onira ka'ojomo'iki kaimoni. Ma'onahai 
Jahaki a'onira ka'ojomo'ivini hiki ida hahavi. Ka'oa hiki ida athi, 
ni-korijanahia kavaraniriha ada. Oniaroa, vanaaba'a bana ida 
Ma'onahai Jahaki a'onira ka'ojomo'ivini hi'iki mahija Cristo kania 
avarakaramisivini afoha'oadaha. 

28 Hai oamani, kodisai, Cristo kania avaakaramisiha'oadaha 
bana mahija nokiana kamahini avava'ni khaii nini avaofinirini. 
Avakhanini vani Cristo joina kamahini ni-avaabononi 
avaranahojaki avaipahihirini. 29 Avarigaki ida Cristo jahaka'oana. 
Jahaki ida avarigavini ija'ari hojai sohika'oakia kahojaiki Deus 
kaisai hini. 


Deus kaisai hari 


3 1 Vakava'ibodivarani'a bana ida Deus haria nakaidivavini 

arafiani niha ninini. Karahoki ida haria nakaidivavini arafiani, 
oniani ida kidisaia haria naonivini hija. Kidisai ka'oa arihina. Ija'ari 
Jaharia bivaka'da'dikia ni-avigaki ida Deus kaisai arihina. Deu-ra 
avigaravini mani ida Deus kaisai arihina-ra avigaravini hija jaboni. 

2Kodiva'ahi, a'onira onakaidivaki ho. Hari. Deus kaisai hari. Ni- 
aoga'iaki kaho ida akadimahi niha ninini Deus kania. Aogajahakiki 
ida namithaki kaimoni. Cristo nokia'ianana kamahini, anokiki 
bana ida kidimahi ka'oa niha ninini, oniani ida akadimahi-ra Cristo 
kamahi fori nihaja. 3Asohika'oaki ida Cristo kamahi afoha'oadaha. 
Nimania jaboni ida ija'ari hahavi Cristo-ra vakaijokaki kamahi. 
Ija'ari Cristo nokiana-ra naviahanokhahaha'oadahakia binofiki ida 
hojai asohiki ka'oa kahojaini. 

4Jja'ari Deus kava'isohihi jiriki-ra naabaravini mani ida hojai 
Deua bivajaharikia kanahojaini hija. Athi binaabaravini mani ida 
ija'ari-ra osanija. 

> Avarigaki ada Cristo kha'ina ija'ari vakadiania, bianija kaimoni 
ida hojai asohiriki vava'i bodinia. Ovaria ni-bada bini'aki ida hojai 
asohiriki. 6lja'ari Cristo kania akaramisikia ni-bada bini'abakhiaki 
ida hojai asohiriki. Hojai asohiriki-ra kava'ipahiniriki vani ida ni- 
Cristo-ra noki'iaki kaho, ni-Cristo-ra oga'iaki kaho jaboni. 

7 Kodisai, hari'a vava'aha bana ida ija'ari a'onira vakorijanahavini. 
Ni-jahaka'oaki ida ija'ari hojai Deua bivajahariki-ra kava'ipahiniriki. 
Sohika'oaki ida ija'ari hojai jahakia kahojaiki. Cristo sohika'oana 
fori hiki ida ija'ari. 

8 Hahavi amonahani kama'dani kari Jaharia bada 
bini'ahaha'oadahaki ida kidihojai asohiriki. Jahari kaija'ari hiki 
ida ija'ari hojai asohiriki-ra kava'ipahini'iariki. Asia bivajahaki ida 
Jahari kabadani. Deus kaisai-ra rakhaki ija'ari vakadiania Jahari 
kahojai-ra nihimahara kaimoni. 

9Ni-hojai asohirikia kahojaijanaki ida ija'ari Deus kaisai 
hi'iki. Hojaki ada Deus Ma'onahana va'ini bodinia. Ija'ari Deus 
kaisai hi'ini mani ida hojai asohirikia kahojaibakhiani-ra 
kaabokajanaravini hija. 10Nimania ida ija'ari kamahi Deus kaisai 
hini aogaki, Jahari kaisai hini aogaki jaboni. Jahari kaisai oamani 
ida ija'ari Jahari kahojaia kahojaiki. Deus kaisai hirihi ida ija'ari 
hojai sohikia kahojairiki. Deus kaisai hirihi jaboni ida ija'ari 
igamini-ra nakaidivariki. 


Ija'ari abononi kanakaidivakhamavini varani hini hida 


11 Hihida varani hida vani avakamithabiinini'iki: Hai, jakaho 
ariabono akanakaidivakhamava. 12Ni-jahapa'itxiki ida Caim kohana 
fori arihina. Jaharia binava'ihonariahihiki ada. Ovaria binaabini'iki 
ada igamina Abel oniki kohana. Nahina mani ida Caim kidikajo'o-ra 
naabinivini hija? Hojai jahariki-ra bada ni'abakhiaki ada Caim. Abel 
vani ada hojai jahaki-ra bada ni'abakhiara. 

130igamina, hari'a avava'ini-ra fai ani'ava bana ida ija'ari Deu-ra 
vanofiriki a'onira vakaimajaharavini. 

14Aogaki ida aba'oki fori arihijanarina. Avahoja'iki ida mahi 
ja'dini anokhomiriki Deus haria no'avini hi'iki. Radaha'iki ida 
aba'oi fori arihina, kama'da'iki ida arihokika'oa'ina. Arigamina- 
ra anakaidivavini mani ida ahokika'oana kama'da'ini-ra aogavini 
hija. Asia aba'oki fori hiki ida ija'ari igamini-ra nakaidivariki. 
15Kaabiniki ida ija'ari igamini-ra nofipa'itxiriki. Avarigaki ida 
kaabiniki mahi ja'dini anokhomiriki-ra vahojaravini. 

16Nimania hida ija'ari hoariha-ra nakaidivavini niha ninini- 
ra aogavini. Cristo abono-ra va'aha'iki abini'ina akadimoni hina. 
Harivani jaboni, arigamina-ra anakaidivahi; ariabono ava'ahahi 
jaboni ariabinina vakadimoni. 

17Ija'ari kanahinakia biogaki ida igamini kidinahina-ra 
kainamovini, igamini-ra kaathirihi, ni-nahina kaimoni Deu-ra 
nofijahakivini-ra kahiki. Ni-asohiki ida kidivarani. 

18 Kodisai, ni-arajomaki ida akadivarani arigamina- 
ra anakaidivavini-ra akahivini. Hai oamani, arigamina-ra 
akajoamorava mahija akadivarani vara avani'aki ka'oa-ra 
ananokiavini. 

Ija'ari ipahihiriki Deus viaha varani hini hida 
19]ja'ari-ra anakaidivavini vani aogaja ida Deus kaija'ari ka'oa 
arihina. Akhanina vani ava'i jahajahani Deus sa'a kabodinia 
arihojana-ra aogaja. 20 Ava'i kaabanahahani haria kaabanivini 
kaba'i, aogaki ida Deus ka'ogahai akadi'ogahai-ra aradavini. Deua 
biogahahaviki ida akadiva'ibodivarani, kaba'i, haria nakaidivaki 
ada. 

21 Kodiva'ahi a'oni. Deus viaha arihojana ava'i kaabanahaharihi; 
ni-ava'i aipahihiki. 22Akadikanikhari-ra agathanihahavivini hiki 
kidihonari anaabavini, nahina binofikia akabadanina jaboni. 

23Nimania hida Deua bihonaria'iki: Bihonariaki ida kidisai 
Jesus Cristo-ra avakaijokavini. Bihonariaki jaboni ida ariabono 
akanakaidivakhamavini Cristo haria honariavini vani fori hini. 
24Tja'ari Deus kahonari-ra naabajahakihi; Deus kania akaramisihi. 
Ija'ari kania akaramisiha jaboni ada Deus. Akadiania Ma'onahai 
Jahaki-ra karonavini mani ida kidiania aakaramisina-ra aogavini 
hija. 


Ma'onahai ka'oa hiriki varani hina 


4 1Kodiva'ahi, a'onira onakaidivaki ho. Avaadahaoniki 

adani ija'ari vaipohiki Deus athi namoniva abono vihina- 
ra vakahi'badaraki. Ni-ijaari hahavia vavahojaki ada Ma'onahai 
Jahaki vava'i bodinia. A'onivani, vakaijo'a bana ida ma'onahai ija'ari 
hoariha kania hojaki mahija Deua bikaronavini Deua bikaronaravini 
avarigavini. Avakaijo'aravini oadani vakajari'da bana ida ija'ari 
kavarani, Ma'onahai Jahaki kidiania hojana-ra kahivini. 

2A'onira onava'isohiki bana ho ma'onahai-ra avakaijo'avini niha 
ninini, avarigaja kaimoni Deus Ma'onahana hina Deus Ma'onahana 
hirina. Ma'onahaia va'ini binahonariahihivini oadani, vanana'dohi 
bana ida ija'ari Jesus ija'ari hi'ina ija'ari hirina. Nihi ida ija'ari: 

—Kha'aha ada Jesus Cristo, ija'ari hi'ina hidiaja. — Nihi ida 
ija'ari athini, avarigahi ida kidiania hojana Ma'onahai Jahaki Deus 
kania kha'ina. 

3Ija'aria makhira hirina bikahiha ada Jesus; ni-ma'onahai 
Deua bikaronaki hiki ada kidiania hojaki. Ma'onahai Cristo- 
ra napohimajavini-ra nofiki vani ada hojara kidiania. 
Avakamithajora'iki ida ma'onahai Cristo-ra napohimajavini-ra 
nofiki khana kavaranihi. Hari. Kha'aha ada ma'onahai Cristo-ra 
napohimajavini-ra nofiki ija'ari vakadiania. 

4Kodisai a'oni. Deus kaija'ari a'oni. Avanihimaka'oa'ihi ida Deus 
athi namoniva abono 'badara vakadivarani asohiriki. Ma'onahai 
Jahaki aagahai Jahari aagahai-ra aradaki. Ma'onahai Jahaki 
avava'ini-ra nahonariahihihi. Jahari vava'i binahonariahihiha 
adani Cristo-ra vanofiriki. 

> Deus athi namoniva abono 'badara ni-vara vavani'aki hida Deus 
varani hina. Cristo-ra nofiriki kavarani hiki ida vakadivarani ija'ari 
vakadiania. Cristo-ra vanofirikia mitha vani'aki ida vakadivarani. 
Vaipohina vihina mani ida vakadivarani vakapoarivini hija. 

6Harivani, vaipohina arihirihi. Deus kaija'ari hari. Deus 
kaija'aria mitha bini'ahi ida akadivarani. Deus kaija'ari hiriki ni- 
ariathi-ra mitha ni'aki. Vakhanina vani va'ora aogara adani ija'ari 
hana vihina Ma'onahai Jahaki ka'oa hina-ra vavahojaki, ija'ari hana 
vihina ma'onahai hoariha ka'oa hiriki-ra vavahojaki. 


Deua binakaidivaki ida ija'ari 


7 Kodiva'ahi a'oni, ariabono akanakaidivakhamava. Deus haria 
kakodiavini hiki ija'ari-ra anakaidivajahakivini. Deus kaisai 
ida ija'ari Deu-ra nakaidivaki, hoariha-ra nakaidivaki jaboni. 
Biogajahakiki ada Deus. 

SIja'ari hoariha-ra nakaidivariki, ni-Deu-ra ogaki. Ni-Deus 
kahojaia kahojaiki. Deus kahojai ida ija'ari-ra nakaidivavini 
afoha'oadaha. ?Nimania hida Deus ija'ari-ra nakaidivavini-ra 
nanokia'avini. Hoarana ada Deus kaisai. Deua bikarona'iki ada 
kidisai ija'ari vakadiania va'ora akava'ijoara kaimoni, vavahojaja 
kaimoni ida vakadimahi ja'dini anokhomiriki kidiania. 

10Deus haria nakaidiva'oamanija. Nimania hida haria 
nakaidivakarahovini: 'Bo'dakari Deu-ra anakaidivaravini kaba'i, 
Deus vani ada haria nakaidiva'bo'da'ara. Bikarona'aha ada 

kidisai ija'ari vakadiania. Jesus abono-ra va'aha'iki abini'ina 
akadimoni hina, bina'biraja kaimoni ida hojai asohiriki akadihojai 
hibakhia'iki. Bigathani'ihi ida akadibadani jaharika'oaki abosini 
akadimoni hini. 

11 Oigamina, nimania hida Deus haria nakaidivavini arafiani, 
oniani ida ariabono akanakaidivakhamavini-ra honariavini 
hija. 12Ni-ija'aria binoki'iaki ada Deus, akadiania hojana kaba'i. 
Ariabono akanakaidivakhamahi; Deus akadiania akaramisiha, 
oniani ida ija'ari-ra anakaidivajahakivinia haria kakodiavini hija. 

13 A'onira onava'isohi'ianavini hiki hida Deus kania aakaramisina- 
ra aogavini. Deus Ma'onahai Jahaki-ra karona'avini ava'i bodinia 
hojara kaimoni, oniani ida Deus akadiania akaramisina-ra aogavini 
hija. Aogaki ida Deus kania aakaramisina jaboni. 

14Hari. Oniaroa, ija'ari-ra akanamonivini hi'iki ida anoki'iki. 
Akadivarani hiki ida Deus akadiabi'i kidisai-ra karona'avini ija'ari 
vakadiania, ija'ari hahavi akava'ijoava abono hi'ara kaimoni. 
15Ija'aria Deus kaisai hina bikahiha ada Jesus; Deus kania 
akaramisihi. Kidiania jaboni akaramisiki ada Deus. 

16Harivani, aogaki ida Deus haria nakaidivavini. Avakaijokaki 
ida haria nakaidivavini. Deus kahojai ida ija'ari-ra nakaidivavini. 
Ija'ari kahojai ida hoariha-ra nakaidivavini; akaramisiki ada Deus 
kidiania. Deus kania akaramisihi jaboni ida ija'ari. 

17Oniaroa, ava'i bodinia avijavaki ida Deus kahojai ija'ari-ra 
nakaidivavini, oniani ida akadimahi-ra araboja Cristo kamahi fori 
nihaja. Oniaroa, ni-ariabono akaipahiki bana Deus ija'ari kahojai-ra 
naabosivini kamahini. 

18jja'aria ni-bifiniki ida nakaidivani hiki. Avakaijokajahakihi 
ida Deus haria nakaidivavini; ni-akaabokaki ida Deu-ra afinivini. 
Akara'oki fori hiki ida aofinina. Ija'ari ofinihaha'oadahahi, 
va'ini bodinia ni-hihaviki kaho ida Deua binakaidivavini-ra 
vakaijokavini. Asia biakava'isokonihi ida kidihojai asohiriki 
abosini-ra gathanivini. 

19 Deus miro'a haria nakaidivavini, oniani ida harimaina Deu- 
ra anakaidivavini hija. 20 Korijanahi abono ida ija'ari igamini-ra 
kaimajaharavini kaba'i, Deu-ra nakaidivavini-ra kahiki. Ni-Deu- 
ra nokiki ida ija'ari. Igamini vani ida binokija. Binakaidivaravini 
oadani ida igamini binokibakhiaki, ni-bikaabokaki ida Deu-ra 
nakaidivavini. 21 Nimania hida honari Cristo haria nava'isohivini 

hi'iki: Deu-ra anakaidivahi; va'ora vanakaidiva bana adani 
vahoariha. 


Nahina Jaharia bivaka'da'diki-ra 
aakananabo'ajararivini varani hini hida 


1 Aihotahi abono hada Jesus, Deua bihonariaki ada ka'da'di 
hina. Deus kaisai mani ida ija'ari Jesu-ra kajari'dariki aihotahi 
abono hina. Anakaidivaha ada isai kaabi'i; va'ora anakaidivaha 
jaboni adani kidisai. 2Deu-ra anakaidivahi; athi anaabaha jaboni, 
oniani ida Deus kaisai-ra va'ora anakaidivavini-ra aogavini hija. 
Arigamina vihiki adani. 
3-4Deu-ra anakaidivahi; kidihonari anaabaha. Deus kaisai 
hahavia vakaabokaki ida nahina Jaharia bivaka'da'diki-ra 
akananabo'ajararivini, oniani ida Deus kahonari-ra anaabavini-ra 
akaabokavini hija. Jesu-ra avakaijokavini mani ida nahina Jaharia 
bivaka'da'diki-ra aakananabo'ajararivini-ra akaabokavini hija. 
5Hana hini vania bikaabokaja ida nahina Jaharia bivaka'da'diki- 
ra akananabo'ajararivini? Ija'ari Jesus Deus kaisai hina-ra 
kajari'darikia bikaabokaki ida nahina Jaharia bivaka'da'diki-ra 
akananabo'ajararivini. 


Jesus Deus kaisai hina varani hina hida 


6Deus kaisai oamani ada Jesus Cristo. Jesus Deus kaisai hina 
abono-ra kavarajomivini ida paha kana'ina. Jesus Deus kaisai hina 
abono-ra kavarajomivini jaboni ida amana ahovari'ini abini'ina. 
Rajomi 'bamakhama ida paha, amana hiki. 

Ma'onahai Jahaki Jesus va'i-ra nahonariahihivini vani badani 
danoki ipohikia kabadanira ada Jesus, oniani ida Deus kaisai 
hina Ma'onahai Jahaki haria nanokiahivini hija. Ka'oa hiki ada 
Ma'onahai Jahaki, oniani ida nahina ka'oa hini-ra nanokiavini 
hija. 7Rajomi ahoarabakosikia karajomiki hida Jesus Cristo varani 
hina ka'oa hini, Deus kaisai hina. 8Rajomi ada Ma'onahai Jahaki 
Jesus kania hojaki. Rajomi ida Jesus kana'ina paha. Rajomi jaboni 
ida Jesus amana ahovari'ini. Ahoarabakosiki hida rajomi. Rajomi 
ahoarabakosikia binanokiaki ada Jesus Deus kaisai hina. 

9Hari. Ija'ari nokiva ogava abono haria nava'isohivini hiki ida 
binoki'iki; ni-akajari'daki. Asohiki ida nokiva ogava abono athini- 
ra akajari'daravini. Nokiva ogava abono ka'oa ada Deus. Asohini 

arafiaki ida Deus athi-ra akajaridaravini. Ka'oa oamani ida Deus 
athi. Ovaria vara bivani'aki ada Jesus Cristo kidisai hina. 10lja'ari 
Deus kaisai-ra kajari'darikia biogaki ida varani ka'oa hini va'ini 
bodinia. Ija'ari hoariha vani ida Jesus Cristo Deus kaisai hina 
kavaranihi-ra kajari'daja. Korijanahi kavaranihi bivanihaki ida 
Deus kidisai-ra vara vani'avini, oniani ida bikajari'davini hija. 

11 Nimania hida Deus athi haria nava'isohivini hi'iki: Deus haria 
no'avini hi'iki ida mahi ja'dini anokhomiriki kidiania. Deus kaisaia 
binakama'da'iki ida ija'ari kamahi ja'dini anokhomiriki. 12lja'aria 
bivahojaha ada Deus kaisai, kidi'aihotahi abono hina, bivahojahi 
jaboni ida mahi ja'dini anokhomiriki. Ija'aria bivahojariha ada Deus 
kaisai, kidi'aihotahi abono hina; ni-bivahojaki jaboni ida mahi 
ja'dini anokhomiriki. 

Ija'ari kamahi ja'dini anokhomiriki varani hini hida 
13-14Hari. Deus kaisai-ra avakajari'dariki, avakadimoni hida oathi 
onajiriki, avarigaja kaimoni ida avakadimahi ja'dini anokhomiriki- 
ra avavahoja'avini, oniani ida Deu-ra avanamaakarivini-ra 
avifiniravini hija, vara avani'ara kaimoni. 

Deu-ra akanikhariavini hihi ida nahina haria no'avini hini 
binofiki; aogajahakihi ida akadikanikhari-ra kamitha'avini. 

15 Aogaki ida akadikanikhari-ra mitha ni'avini, oniani ida 
akanikhariakia haria no'avini-ra aogavini hija. 

16Hari. Avanokihi bana ida arigamina hojai asohirikia 
kabadanini, Deu-ra vakanikharia bana bikajoamoraja kaimoni. 
Hojaki ida hojai asohiriki, ija'aria bada bini'avini kaba'i, asia 
binofiki ida Jesus ipohina hini, Deus kania okhani. Deu-ra 
vakanikharia bana, arigamina bikava'ipahinija kaimoni ida 
kidihojai asohiriki. Deua bikamithaki bana ida avakadikanikhari, 
bina'biraki bana ida hojai asohiriki, binajaha'ianahi ida arigamina 
kamahi. 

Hari. Hojaki ida hojai asohiriki hoariha ija'ari-ra najoiribaniriki, 
okhajanaria kaimoni Deus kania. Aba'oki fori hiki ida ija'ari. 
Ni-binofiki ida okhani, bikajoniki ida Deus kakajoamorahi. Ni- 
a'onira ohonariavini hiki ida Deu-ra avakanikhariavini ija'ari nikia 
kahojaiki kidihojai asohiriki aniani. 17 Deua bivajahariki ida hojai 
jahariki hahavi, ija'ari aba'oki fori nihaki. Kaba'i, ni-hojai asohiriki 
hahavia binajoiribaniki ida ija'ari Deus kania okharia kaimoni. 

18 Aogaki ida hojai asohirikia akahojaibakhiarina, Deus kaisai 
arihiki hari. Jesus, Deus kaisai hina haria akadava'aki ada 
afoha'oadaha. Ni-Jaharia bikaabokaki ida haria saarivini Deus sa'a 
kabodinia. 

19 Harivani, aogaki ida Deus kaija'ari arihina. Jahari vava'i 
binahonariahihiki adani ija'ari hahavi Cristo-ra vanofiriki. 

20 Aogaki ida Deus kaisai kha'ina ija'ari vakadiania, haria no'a'iki 
ada kidi'ogahaia, aogara kaimoni ada Deus ka'oa. Deus ka'oa kania 
akaramisiki hida akadimahi. Kidisai Jesus Cristo kania akaramisiki 
jaboni hida akadimahi. Ka'oa hiki ada Deus. Ka'oa hiki hida ija'ari 
kamahi ja'dini anokhomiriki. 

21 Kodisai, hari'a vavakaijoka ada deus ka'oa hiriki. 

Joaoa bikarona'ianaki 
ida athi kapapirani 





1Oigamina. Kadaimoni hida oathi onajiri'iki, kadaisai vihiki 
khama. Hovani onajirija hida hihida oathi papira. Jesus kaija'ari 
nava'isohiva abono ho. A'onira onakaidivaki ho. Ka'oa hida a'onira 
onofijahakivini. Vahoariha jaboni a'onira vanakaidivaki, hiva'oani 
Deus athi ka'oa hini-ra vakapoariki. 

2Deus athi ka'oa hini-ra akapoarivini mani ida a'onira 
anakaidivavini hija. Hojahaha'oadahaki ida Deus athi ka'oa hini 
akadiania. 

3Aogaki ida Deus athi ka'oa. Anakaidivaki ida ija'ari hoariha, 
oniani ida Deus akadiabi'i, kidisai Jesus Cristo khama haria 
vakajoamoravini hija, haria vava'adivini hija, haria vano'avini hija 
jaboni va'i jahajahania. 


Ka'oa hiki hida Deus haria nakaidivavini 


4Hari. Khai oni'akaraho'iki ida kadaisai vahoarahanana varani 
vihina-ra okamitha'avini. Vanaabajahaki'iki ida akadiabi'i athi ka'oa 
haria honariavini hi'iki. 

sOigamina, ira okanikhariavini hiki ariabono 
akanakaidivakhamavini afohahavi. Honari ja'dini hirihi hida 
onajirija. Deus athi-ra akamithabiininivini vani akamitha'ia hida 
honari, ija'ari abononi kanakaidivakhamajahakivini. 

6Deu-ra anakaidivahi; kidihonari anaabaha. Deu-ra 
anakaidivarihi; ni-kidihonari anaabajahakiki. Deus athi-ra 

vanakaidivaha'oadaha bana, vahoariha-ra va'ora vanakaidiva 
jaboni afoha'oadaha bana. Nimania hida Deua binofiki akadiania. 

7 Hari. Arabo hahavia avakakhanakhamaha adani korijanahi 
abono vaipohiki. Vakadivarani hiki ida Jesus Cristo makhira 
ihirina. Korijanahi abono kavarani hida varani. Cristo-ra 
vakaimajahapa'itxiriha adani. 

SAvaabononi avakava'igairi bana mahija vakadikorijanahi 
avakajari'davini. Vakadikorijanahi avakajari'darihi; avakadibadani 
abani akamadahi; ni-avagathaniki bana ida avakadibadani 
abosini. Vakadikorijanahi avakajari'dahi; avagathanihahavihi ida 
avakadibadani abosini Deus a'onira no'avini hiki kaimoni. 

9Ija'ari Cristo ka'ojomo'ihi athini-ra naabahi; Cristo, kidiabi'i 
khama vahojaha kidiania. Ija'ari Cristo ka'ojomo'ihi athini-ra 
naabarihi; bianahoarihahi ida Cristo athi; ni-Deus hojaki kidiania. 
10 Avakadiania kaikahihi ida ija'ari Cristo monina jahaki-ra 
nasohiriki, hari'a bana vagathani'a avagorania. Hari'a bana vani'a 
ida ija'ari Cristo athi-ra nasohiriki: 

—Onofiki ida va'i jahajahani hojani iva'ini bodinia. 

11 Va'i jahajahani hojani-ra avanofihi kidiania, avagorania o'oini 
avakaboa'ihi jaboni, oniani ida kidihojai jaharika'oakia kahojainia 
avakakodiavini hija bana. 


João athi anokhomini hida 


12Hojaki hida kodivarani oadaki a'onira onava'isohivini hiki 
kaimoni. Ni-onofiki hida oathi papira onajiriki-ra ona'oadavini. 
Onofiki ida avakadiania ovaa'ahahana, a'onira onokivini vara 
ariabono akani'akhamaja kaimoni, oniani ida khai ariabono 
akani'akhamavini-ra nahihavija bana. 13A'onira vaka'ivanitiki 
hadani kadadia kaisai. Deua binagathogatho'iki hida kadadia 
jaboni. 

Hari ida vani oamani kodivarani, João athi hida. 


O Novo Testamento na Paumarí do Brasil, 2da ed. © 2010, Liga Bíblica Internacional 


3 JOAO 


Joaoa bikarona'ianaki 
ida athi kapapirani 





1Gaio kaimoni hida oathi kapapirani. Hovani, Jesus kaija'ari nava'isohiva 
abono ho, onajiriki hida papira. Ka'oa hiki hida ira onakaidivavini. 
2Kodiva'ahi, Deu-ra okanikhariabakhiavini hiki kadaimoni. Onofiki ida 
kadamahi jahani avijavani. Onofiki jaboni ida ikavamonirini ihojani. Deus 
kania iajahamisijahakini vani kadamahi hahavi makhanirini-ra onofija. 

3 Vakaikahi'aha adani arigamina kodiania. Hora vakanamonivini 
hi'ihi ida varani ihini. Vakadivarani khai hora ni'a'iki ho. 
Hora vakanamonivini hi'iki ida Cristo monina ka'oa hini-ra 
inaabahaha'oadahavini, ni-ikava'ipahinipa'itxiki ida Cristo kahojai. 

4Khai hora nia'ahapikiki ida kodisai fori vihiki vamonina-ra 
okamithavini, Cristo kahojaia vakahojaijahakina. 


Joãoa khai bini'aki ida Gaio kahojai asohiki 


5Kodiva'ahi, ira onakaidivaki ho. Jahaki ida kadabadani. 
Arabo hoariha kaija'arini vihina kaba'i adani arigamina kadania 
vakaikahi'ina, va'ora ikajoamora'iki adani. Ni-ikava'ipahiniki ida 
Jesus ipohina-ra va'ora iakodiabakhiavini. 

6Jesus kaija'ari vajoroniki kania vakaikahi'aha adani Cristo 
monina-ra avavaadahaoniki. Haria vananamithavini hi'iki ida 
varani ihini. Vakadivarani hiki ida va'ora inakaidivavini. Gaio, 
va'ora bana kakodia hadani kadania vakaikahiki ibavi hoariha 
avikha'ianara kaimoni mahija Deua khai bini'avini. 

7Cristo kaimoni ida vakadibadani, Cristo monina-ra 
avananamithaonivini. Ai vihina viahania Cristo kaija'ari 

vihirikia vanofihi ida vakadiadahai vaakodiavini vakadinahina, 
ni-vagathaniki. 

8Harivani Cristo kaija'ari arihiki hari, jahaki ida avaadahaoniki- 
ra va'ora aakodiavini. Va'ora aakodiaha adani makhira, aakodiahi 
ida vakadibadani ka'oa hini jaboni Cristo kaimoni. 


Diótrefes, Demétrio khama varani vihina hida 


9Onajiri'iki ida oathi pa'itxi papira hoariha. Okarona'ihi Jesus 
kaija'ari vajoroniki vakadiania. Diótrefea binofiki ida Jesus kaija'ari-ra 
va'ora vaka'da'divini. Ni-binaabavini binofiki ida oathi papira hojaki. 

10Okaikahina kamahini avakadiania okaabaniki bana ada 
Diótrefes. Vara oni'avini hiki bana ida kidihojai asohiriki. 

Vara ovani'aki jaboni bana ida haria kanavaranihavini varani 
jahariki, kidikorijanahi hikia. Ni-arajomaki kidimoni hini ida 
kidivarani jahariki. Diótrefes kania vakaikahi'aha adani Jesus 
vaipohihava abono vahoariha avaadahaoniki, ni-va'ora gathani'iki. 
Va'ora nadabaki adani Jesus kaija'ari kidiania vahojaki, va'ora 
vagathanirara kaimoni adani Jesu-ra vanofiki avaadahaoniki. 
Diótrefes va'ora ni'aha adani Jesus kaija'ari vajoroniki kidiania: 

—Ni-ovajahaki ida avaadahaoniki-ra va'ora avakakodiavini. 
Onofiki ida avarakara'oni jaboni akadiania — niha. Nimania hida 
Diótrefes kahojai asohiriki. 

11 Hari. Kodiva'ahi Gaio, ikabanafo bana ida hojai jahaki. Hari'a 
bana ikabanafo ida hojai jahariki. Deus kaija'ari hiki ida hojai 
jahakia kahojaiki. Hojai jaharikia kahojaiki ni-Deu-ra ogaki. 
12]ja'ari hahavia vara vavani'aki ida Demétrio kahojai jahaki. Ka'oa 
hiki ida kidihojai. Harivani jaboni vara avani'aki ida kidihojai 
jahaki. Avarigaki ida ka'oa hini akadivarani. 


Anokhomiki ida João kavarani 


13Hida asia hojahi kodivarani oadaki ira onanamithavini hiki 
kaimoni. Ni-onofiki ida kodivarani-ra onajirivini. 

14Onofiki ida ira onokijorakivini, ariabono vara akani'akhamaja 
kaimoni. 

15Onofiki ida iva'ini jahajahani. Kadava'ahi hahavi akadiania 
vahojaki ira vaka'ivanitiki hadani. Va'ora ka'ivaniti bana adani 
afohanana akadiva'ahi kadania vahojaki. 

Hari ida vani oamani kodivarani, João athi hida. 

Juda bikaronaki ida athi kapapirani 





Juda bikarona'iki ida athi kapapirani 


1Hovani Judas ooniki ho. Jesus Cristo kahonai abono ho. Tiago 
kakajo'o ho jaboni. Onajiriki hida oathi kapapirani avakadimoni. 

Deus a'onira nagathogatho'iki a'oni kidija'ari avihija kaimoni. 
Deus akadiabi'i a'onira nofijahakiki a'oni. Jesus Cristo a'onira 
akadava'aki a'oni. 

2Onofiki ida Deus a'onira va'adiha'oadahavini. A'onira 
no'aha'oadahavini va'i jahajahania. Arigamina, Deus a'onira 
nofijahakiki a'oni. 

3-4 Arigamina, a'onira onakaidivaki ho. Onofi'oamanija ida 
Deus haria akava'ijoavini kavaranihia a'onira okajirihivini, ni- 
niki-ra onajiriki kaho avakadimoni. Kodivarani vihiki adani 
makhira Cristo kaija'ari vihi'badaraki. Deu-ra vakajoniki 
adani. Vanahoarihaki ida Deus haria kajoamoravini 
kavaranihi. Okaronaki hida oathi kapapirani avakadimoni. 
A'onira onava'isohivini avanadabaja kaimoni ida Deus athi-ra 
vanahoarihavini. Deua bivava'isohihi'bo'da'iki ida hojai binofiki 
kidija'ari vakahojaina, Deu-ra vavakaijokavini niha ninini. 
Arajomaki ida hoaranija nava'isohivahani. Ni-Deua binahoarihaki 
ida athi. 

Hari. Avahararania vahojaki adani makhira Cristo kaija'ari 
vihina-ra vakahi'badaraki. Ni-avakava'ibodiki ida avakadiania 
vahojana. Vanahoariha'iki ida Deus ija'ari-ra kajoamoravini 
kavaranihi, vakava'ipahiniria kaimoni ida vakadihojai 
kaipahivahaki. Ni-vakava'ipahinivini vanofiki, oniani ida 

vakadihojai makhanirini-ra vakahivini hija. Vakajoniki jaboni ada 
akadika'da'di Jesus Cristo. Akadi'ojomo'ihi abono ada. 

'Bo'dakari Deus athi kapapirania bivava'isohihijoraki hida varani 
vihina: Deus va'ora karonaki bana adani nikia vakahojaiki Ibavi 
Jaharika'oakia avikhana. 


Deus kaija'ari vihina-ra vakahi'badaraki varani vihina hida 


> Avarigavini kaba'i hida Israel kaija'ari varani vihina, onofiki ida 
a'onira onava'ihokivini. Deus va'ora akava'ijoa'iki adani kidija'ari, 
Egito kaarabonia va'ora ani'avini. Va'ora akava'ijoavini kaba'i, Israel 
kaija'ari vaipohiki ni-Deu-ra vavakaijoka'iki, oniani ida Deus va'ora 
nihimavini hija. 

6Hari. Vakava'ihoki bana jaboni ida nahina namitha'iki Deus 
ibavi kaija'arini vaipohiriki vakadiania 'bo'dakari. Deus athi-ra 
vanaabariki adani. Ni-vanofiki ida Deus va'ora vaka'da'divini. Deus 
ibavi-ra avakakara'o'iki adani. Deus va'ora nahokahi'aha hodi bihiani 
arafiaki a'daimaki ibavi bakibakiki kania. Vidabohaha'oadahaki 
adani correntea. Ni-vikhaonanina-ra vakaabokajanariha adani. Deus 
ija'ari hahavi-ra nasohivini kamahini Deus va'ora karonaki bana 
adani ibavi kaija'arini athi naabani vihiriki Ibavi Jaharika'oaki kania 
avikhana, vagathanija kaimoni ida vakadihojai asohiriki abosini. 

7Hari. Va'ora vakava'ihoki bana jaboni adani Sodoma sidaji 
kaija'arini, Gomorra sidaji kaija'arini vihiki varani vihina. Sidaji 
hoariha kaija'arini jaboni Sodoma sidaji ka'dihararikhamaki. 
Mahi 'bo'dakari badani jahariki arafiaki kaipahivahakia 
vakabadanibakhiaki adani. 

Vakadihojai ida hiadani Deus ibavi kaija'arini vajahariki 
vakadihojai fori hiki. Vakadihojai asohiriki hoariha ida makhira 
vakadigamo vihiriki-ra vakavi'omakhamavini. Makhira hoariha 
vakaviomakhamavini jaboni. Deus va'ora napohimaja'iki adani 
ija'ari nikia vakahojaiki. Ni-vakaabokaki ida avaihota'ina. Ibavi 
Jaharika'oaki kania Deus va'ora karona'iki adani. Deus ija'ari- 
ra nanamithavini hiki ida vapohimajana niha vakhanikhanina, 
akabanaforia kaimoni ida vakadihojai jahariki arafiaki 
kaipahivahaki, agathaniria kaimoni ida vakadihojai abosini jaboni 
siho kaha'dini kaihimiriki kania. 

8 Hi'adani makhira Cristo kaija'ari vihi'badaraki vakadivadami 
fori hikia vanokiki ida hojai asohiriki kaipahivahaki, oniani ida 

bada vani'abakhiavini hija. Makhira nikia kabadaniki ovani oa 
abono-ra najahariki. Vakajoniki ida Deus va'ora vaka'da'divini, 
ni-vanaaba'iki ida athi. Varani jaharikia va'ora vakanavaranihaki 
adani Deus ibavi kaija'arini. 

9Ni-nikia kavaraniki ada Deus ibavi kaija'arini vakadika'da'di, 
Miguel oniki. Danoki ada. 'Bo'dakari Miguel Jahari khama vaabono 
avakanaathidanoararikhamavini hiki ida Moisés aba'ona, hana 
hina bivahojavini. Danona kaba'i ada Miguel, ni-varani jaharikia 
vara bini'aki ada Jahari. Miguel kavarani ka'oa niki: 

—Jahari, asohiriki ida kadabadani, Deus ira kaabaniki bana i! 

10Hi'adani makhira Cristo kaija'ari vihi'badaraki, varani 
jaharikia vakanavaranihaki ida nahina hahavi avigariki. Igitha 
va'ini bodini vara nirini, ni-nahina-ra ogaki. Onivani fori 
vihira adani hi'adani makhira, oniani ida vakadihojai jahariki 
va'ora nihimavini hija. 11 Jahariki bana ida vakadimoni. Deus 
va'ora napohimajaki bana adani. Caim kohana kahojai fori hiki 
ida hi'adani makhira vakadihojai asohirini. Nahina jahariki 
bikava'ibodivaraniki, bada bini'aki. 

'Bo'dakari hoja'iki jaboni ada Balaão kohana. Balaãoa 
bikava'ibodivaraniha'oadahaki ida jiniro. Jiniro-ra nofikarahovini 
mani ida badani Deua bivajaharikia kanabadanina hija. Balaão 
kahojai fori hiki ida jaboni hi'adani makhira vakadihojai. 

'Bo'dakari hoja'iki jaboni ada Coré oniki kohana. Coréa 
bikajoni'iki ada Moisés kidika'da'di hina, oniani ida Deua 
binihimavini hi'ia. Nimania jaboni bana ida namithaki hi'adani 
makhira Cristo kaija'ari vihi'badaraki vakadiania. 

12Hari. A'onivani Jesus kaija'ari, avajoronini kamahini, 
avi'baijabanaki a'oni, avakadiania vajoroniki jaboni hi'adani 
makhira. Jaharini arafiaki ida vakadihojai. Ni-vava'i anaipahihini 
hiki ida vakadihojai jahariki. Vako'bainofiki adani. Vaakavinofiki 
adani jaboni. Va'oaniani ka'oa vaabono vakava'ibodivaraniki adani. 
Ni-nahina jahaki kaimoni hiki ida vakadimahi. 

Bahi pororoki kharaririki sirisirikia bivaadahaki ija'ari-ra 
nava'iponi'imarinivini. Onivani fori hija ida hi'adani makhira 
vakadihojai. 

Ihi'ai avani bononi kamasikoni abonoriki ija'ari-ra 
nava'iponi'imarinivini vani fori vihira adani jaboni. 

Ava rasohamananiki ara'okhoka'oa'iki fori vihiki adani jaboni. 

13Komini kana'bahaki fori vihiki adani, karadahahi ida komini, saboro 
oavani hida aani'ihi. Onivani fori hija ida vakadihojai jaboni. Hanaja 
varadahaha, vakadihojai asohiriki kaipahivahaki ka'oa hojaroniki. 
Hari. Adahaki ada boviri ipohiriki nama, ni-hana okhana ogavahaki. 
Onivani fori vihira adani jaboni hi'adani makhira. Ni-nahina 
jahaki kaimoni hiki ida hi'adani makhira vakadihojai. Deus va'ora 
kaibavijahahivini hiki ida ibavi bakibakika'oaki vakadimoni hini. Ni- 
vikhaonanina-ra vakaabokajanaki ibavi bakibakini arafiakia. 
14'Bodakari hoja'iki ada Enogue oniki kohana. Adao kahanodi hanodina 
hanodi'ianana namitharonisiagaki ada Enoque. 'Bo'dakari Enoque kohana 
vara va'ora vanj'ajora'iki adani ija'ari Deu-ra vanofi'badaraki, niha: 
“Ija'ari vakadiania khaki bana ada ka'da'di ka'oa. 
Deus ibavi kaija'arini vâipohina varajomana 
ogavaharikia vavaipohihaki bana ada. 
15 Ija'ari Deu-ra vakajoniki 
hahavi-ra naabosiki bana ada. 
Deus va'ora nava'isohivini hiki bana ida vakadihojai asohiriki 
afohahavi. 
Jahariki ida Deu-ra 
vakajaridavini, 
vavakaijokaravini. 
Deu-ra vakanavaranihavini varani jaharikia jaboni. 
Hari. 
Jaharikia va'ora arakhaki bana adani, 
vakadihojai asohiriki 
afohahavi abosinia.” 
Nihaki ada Enogue kohana afojora. 
16Hi'adani makhira Cristo kaija'ari vihi'badaraki vahoariha-ra 
vakanavaranihavini vaamorimoriha'oadahaki adani. Vahoariha-ra 
va'ora avanaathidanoararibakhiavini. Ni-vakava'ibodivaraniki ida 
vakadihojai asohiriki kaipahivahaki vakava'inofinofiki. Vaabono 
vavaboraborahabakhiaki adani. Vanofiki ida vahoariha va'ora khai 
vani'avini, vagathanija kaimoni ida vahoariha vakadijiniro. 


Judas va'ora nava'isohiki adani Jesus Cristo kaija'ari 


17 Arigamina, a'onira onakaidivaki ho. Vakava'ihoki bana ida 
Jesus Cristo athi avavaadahaoniva abono haria vanava'isohijoravini 
hi'iki. 18Niki ida vakadivarani: 

“Amaakariki bana hida mahi nahina hahavi Deua 
biananokhomivini kamahini. 
Oniaroa, 
avakadiania avikhaki bana adani makhira Cristo kaija'ari 
vihina-ra vakahi'badaraki. 
Deu-ra vakajari'daki adani, 
oniani ida a'onira avigarahavini hija bana. 
Nahina jahariki-ra vakava'ibodivaraniha; 
bada vani'ahi. 
Vakava'inofinofiki ida 
vakadihojai asohiriki 
kaipahivahaki.” 
Nimania ida Jesus Cristo athi avavaadahaoniva abono haria 
vanava'sohivini hi'iki. 19Hi'adani makhira vavajahaki ida ija'ari- 
ra vakanapitakhamavini vaabono avakanaathidanoararikhamara 
kaimoni. Nahina jahariki-ra vakava'ibodivaraniha; bada vani'ahi. 
Ni-Ma'onahai Jahaki va'ora nava'ihonariahihiriha adani. 

20 Arigamina, a'onira onakaidivaki ho. Avana'ba'di bana 
ida Deus kahojai asohiki avava'ini bodinia. Vanadano bana 
ida Deu-ra avavakaijokavini jaboni bana. Jahaka'oaki ida 
Deu-ra avakaijokaha'oadahavini. Ma'onahai Jahaki a'onira 
nava'ihonariahihiha'oadahavini vani Deu-ra vakanikhariaha'oadaha 
bana. 

21 Deus a'onira nofijahakiki a'oni, oniani ida kidiania 
avarajahamisini-ra najahaja. Vanaviahanokhahaha'oadaha'a bana 
ida akadika'da'di Jesus Cristo joina. Haria nakaidivavini mani ida 
akadimahi anokhomiriki Deus kania haria no'avini hija bana. 

22 Avahararania vahojaki adani arigamina Deus kahojai-ra 
avigajahakiriki. Vava'i kosakhamani hiki ida. Va'ora vanakaidiva 
bana adani hi'adani arigamina. Va'ora vakajoamora bana. 23Siho 
kakhororoki kania vahojaki fori vihiki adani hi'adani arigamina. 
A'onivani jorakia va'ora vaani'a bana. Va'ora avakava'ijoa bana. 

Va'ora vanakaidiva jaboni bana adani vahoariha Cristo kaija'ari 
vihi'badaraki. Va'ora avakajoamoravini kaba'i, avaabononi 
avakava'igairi bana jaboni. Hari'a avava'ini akaborohava 
bana. Makari 'bo'da 'bazani ija'aria binahokahivini fori hiki 
ida vakadihojai jahariki vanofibakhiaki. Onivani fori hija ida 
vakadihojai asohiriki. Vakaimajahari bana ida vakadihojai. 

Deu-ra khai ani'ava 


24Khai ani'aki ada Deus, haria kajoamoraki ada. Danoki, vagaki 
ada. Deua bikaabokaki ida haria nadadavini, ariadariki fori 
arihiria kaimoni Jahari kakaborohirohi kania. Deua bikaabokaki 
jaboni ida haria bananivini akaikahina kidiania, ajahaka'oana, 
khai akhanina arafiani arihojana viaha haria gathanira kaimoni. 
Oniaroa, anokiki bana ida Deus jahana, vagana arafiaki. 

25Khai ani'aki ada Deus haria kajoamoraki. Ni-hojaki ada 
hoariha ovari fori hiki. Jahaki ida vahoariha vaviaha Deu-ra 
khai ani'avini. Bikarona'iki ada akadika'da'di Jesus Cristo, haria 
akava'ijoa'iki ada. Jahaki, vagaki, danona arafiaki ada Deus. 
Bikaabokaki ida nahina hahavi binofiki. Hahavi-ra vaka'da'diki 
ada. Hari. Nimania ida kidihojai mahi kama'dani kari, mahi 
anokhomi'ini kaba'i, asia nimania ida kidihojai bana. Mahi 
anokhomi'ini naothinia asia niki ida kidihojai bana. 

Hari ida vani oamani Judas athi anokhomi'ini. 

Joaoa binokijora'ihi ida 
namithaki kaimoni 





Deus João-ra nanokiahivini hiki ida namitha'iariki 


1 1-2Hovani João, onajiriki hida papira Jesus Cristo kaija'ari 

vakadimoni. Deus Jesus Cristo-ra nanokiahijoravini hiki ida 
namithaki kaimoni. Jesus Cristo maina va'ora nava'isohijoraki 
adani kidibadani abono nahina Deua binanokia'ikia. Mahi 
ipohirikia namithaki bana ida. 

Hari. Oniaroa, Cristoa bikarona'aha ada Deus ibavi kaija'arini 
hora nava'isohijorara kaimoni. 

Oniaroa, onajiri'ihi ida hahavi Jesus Cristo hora 
nanokiahijoravini hi'iki. A'onira onanamithavini hiki ida 
namitha'iariki, avarigaja kaimoni ida Deus varani hina. Ka'oa 
hida varani. 3Deus va'ora kajoamoraki adani ija'ari hihida 
papira athini-ra vara vavani'aki vahoariha vakamithaja kaimoni. 
Deus va'ora kajoamoraki adani ija'ari hihida papira athini Deua 
bivava'isohihijoraki-ra vakamithaki, vanaabaki vihiki jaboni. 
Kamahini ipohijanarihi hida namithaki kaimoni. 


Joãoa binajiriki ida papira athini Jesus 
Cristo kaija'ari vakadimoni 


4Hovani João onajirija hida papira. Okaronaki hida athi papira 
Jesus Cristo kaija'ari Ásia kaarabonia vahojaki vakadimoni. 7 
hiki ida sidaji Jesus Cristo kaija'aria vavajoronibakhiaki Ásia 
kaarabonia, avakadimoni hida moni. Anofiki mahi hahavi 

a'onira kajoamoravini ada Deus. Nonira no'aha'oadahavini va'i 
jahajahania. 

Nahina hojarini kari hojaki ada Deus ovari miro'a. Asia hojaki 
ada Deus, ni-hoarihapa'itziki ida hojana. Khaki bana ada. Onofiki 
mahi hahavi a'onira kajoamoravini ada Ma'onahai Jahaki a'onira 
no'aha'oadahavini va'i jahajahania. Deus kavithi ibavini viahania 
hojaki ada Ma'onahai Jahaki. 7 hiki ipohini ida Ma'onahai Jahaki 
kahojai danoki. 

5Ọnofiki mahi hahavi a'onira kajoamoravini ada Jesus 
Cristo. A'onira no'aha'oadahavini va'i jahajahania. Ovaria 
binanamithajahakiki ida nahina Deua binofiki. Ka'oa hiki ida 
Deus monina Cristoa vara bivani'a'iki. Ovari abini'aha ovari miro'a 
ahoki'aha. Jesus Cristo va'ora vaka'da'diki adani arabo hahavi 
vaka'da'diva. Haria nakaidiva'oamanira ada. Ava akasanakhamakia 
abini'ina vani ahovari'ia ida amana akadimoni, bina'biraja kaimoni 
ida akadihojai asohiriki, haria gathiki fori hijanaria kaimoni. 

6Sasidotxi haria niha'iki ada Jesus Cristo, ija'ari-ra va'ora 
avaka'da'dija kaimoni kidiania. Sasidotxi kabadani hiki ida Deu-ra 
kanikhariavini hoariha-ra kajoamorara kaimoni. Akhanina vani, 
Deus kabadani abono arihija, bada ani'aja kaimoni afoha'oadaha 
ida Deua binofiki. Jesus kaabi'i ada Deus, oniani ida Jesus Cristo-ra 
ani'avini hija: 

—lĪvani ijaha'oamanija, ivagaki i, idanoki i. Nimania ida anofiki. 

7Vada vani'a o Jesus, bahi vaforiki hararana joirarina. Ija'ari hahavia 
vanokiki bana ada. Hiva'oani Jesu-ra avaka'itapoamisahana'iki ava 
akasanakhamakia jaboni vanokiki ada ovari. Vabarariariaki adani arabo 
hahavi kaija'arini. Kaoa oamani bana hida. Nimania ida Deua binofiki. 

8Jesus Cristoa bini'aha: 

—Hovani ka'da'di ka'oa ho. Okaabokaki ida hahavi onofiki. 
Kanahina'iarini kari ohojahaha'oadahaki ho. Hahavi ihimini naothinia 
asia ohojaki bana ho, ni-ihimiki ida kodimahi. Hovani onakama'da'iki ida 
hahavi hojaki. Hovani oananokhomiki ida jaboni. Nahina hojarini kari 
ohojahaha'oadahaki ho homiro'a. Asia ohojaki ho. Ni-hoarihapa'itxiki ida 
ohojana. Ojoiki bana ho ija'ari vakadiania. 


Joãoa binokiki ada Jesus vadami fori hikia 


9Hovani avaigamini João ho. Aakaramisiki hari Jesus 
kania. A'onira vanajahariharivini fori ohiki ho jaboni. Jesus 

haria vaka'da'divini mani ida haria vanajahariharivini hija. 

Haria vanajahariharivini kaba'i, ni-Cristo haria akava'ijoavini- 

ra akava'ipahiniki. Deus athi-ra onamonibakhia'iki ho, vara 
ovani'abakhia'iki jaboni ida varani ka'oa hini Jesus haria 
nava'isohivini hi'iki, oniani ida hora vagathivini hija, hora avisavini 
hija kajoviri Patmos kaoniki kania. 

10Hari. Domingo vani, Ma'onahai Jahaki ova'i-ra 
nahonariahihi'ihi. Omathaja okamitha'iki ida athii 'baraki trombeta 
ithoni fori hiki. 11 Athii 'barakia hora ni'aha: 

—lInajiri bana hida ira onanokiahivini hiki papira. Inajirivini 
naothinia, ikarona bana hida papira Jesus Cristo kaija'ari Ásia 
kaarabonia vahojaki vakadiania vakamithaja kaimoni. 7 hiki ida 
sidaji onini Éfeso, Esmirna, Pérgamo, Tiatira, Sardes, Filadélfia, 
Laodicéia hiki. 

12Oroiribani'ihi, onokija kaimoni ida hana hina hora 
navaravaraki. Oniania, onoki'ihi ida 7 hiki lamparina fori hiki 
kaathiraki, ouroa amonahaki ida. 

13Lamparina kaathiraki kahararakhamania hojaki ada makhira 
nokiana fori hiki. Oadaki ida makari bikaimahaki. Bikaimahaki 
ida ouro kacinturaohi makho'inia. MKavaforiki ida ka'da'di 
kaafani, ovilia saavini vaforini fori hiki, pati bihi vaforini fori hiki 
jaboni ida. Vagaki ida nokho 'ba'dani, siho kaha'dini fori hiki ida. 
ida. 'Baraki ida athi, paha karaho gororofoniki ithoni fori hiki ida 
athii 'barani. Nimania ida okamitha'iki. 

16Bigathiki 7 boviri ipohina sa'a aniaja. Bodia khaonanihi ida 
kidisa'ai tarasara fori hiki. Akasajohaninikhamaki ida kidisa'ai. 
Vagaki jaboni ida nokho, safini sohirarina vagana fori hiki ida. 

17 Hari. Oniaroa, onokivini vani oimahidakaraho'ihi. Viaha 
oadari'ihi, o'bisoni'ihi, abiniki fori ohi'ihi. Ovari hora kadasa'aha 
sa'a aniaja, hora ni'aha: 

—Hari'a imahida! Hovani ookhananavaki ho. Hovani okasiagaki 
ho. 18Ohokihaha'oadaha'oamanija. Mitha ini'a! Oabini'iki ho, 
oahoki'iki ho. Ohokihaha'oadahaki ho. Ohonariafiahaki ida ija'ari 
abinini kamahini, va'ora ohonariafiahaki jaboni adani ija'ari 
kohana vaibavia vahojaki. 

19Ivani João, inajiri bana ida inokiki. Ira onanokiahivini hiki ida 
nahina namithaki, nahina namithaki kaimoni hiki — hora ni'aha. 

20 Asia vara hora ni'aki ada: 

—Osa'a aniaja inoki'iki hada 7 boviri. Inoki'iki jaboni hida 7 
lamparina fori hiki kaathiraki, ouroa amonahaki ida. Ni-ija'aria 
avigaki kaho ada 7 boviri, 7 lamparina fori hiki kaathiraki nahina 
hini. Ira onanamithaki bana ho nahina hinia. 7 boviri fori vihiki 
adani Jesus Cristo kaija'ari-ra va'ora vaka'da'diki Asia kaarabonia 
vahojaki. 7 lamparina kaathiraki fori hiki ida 7 sidaji Jesus Cristo 
kaija'aria vavajoronibakhia'iki — hora ni'aha. 


Jesus Cristo kaija'ari Efeso sidajia vahojaki 
vakadimoni ida papira athini 


1 Jesus Cristo kaija'ari Efeso sidajia vahojaki vakadimoni 
hida papira athini. Jesus hora honariavini va'ora vaka'da'diki 
okajirihivini, va'ora nava'isohira kaimoni hihida athia. Jesus va'ora 
ni'aha: 

—Hovani ogathira ada 7 boviri ipohina osa'a aniaja. 
7 lamparina fori hiki kaathiraki ouro amonahaki 
kahararakhamania oadahaki ho. 

2Nonira ooga'oamanija, jahaki ida avakadibadani, karahoki 
ida. Nahina jahariki namithani kaba'i avakadiania, ni-hora 
avakava'ipahini'iki. Ni-va'ora avava'ahaki adani ija'ari hojai 
jaharikia vakahojaibakhiaki avakadiania vahojana. Deus athi 
avikhava abono vihina-ra vakahi'badaraki adani. A'onivani 
avakaijo'aki ida vakadivarani, oniani ida korijanahi abono 
vihina va'ora avarigavini hija. 

3Kodija'ari avihini mani ida vahoariha a'onira 
vanajahariharivini hija, kaba'i ni-hora avakava'ipahini'iki, hora 
avavakaijokabakhia'iki a'oni. 4Jahani kaba'i ida avakadihojai 
vara ovani'a'iki, ni-ovajahaki ida avakadihojai hoariha. Oogaki 
ida hora avanofijahakijanaravini. Kodiania avaabononi 
gahinai avanihavini vani hora avanofironijahakija. Ni-hora 
avanofibiininivini fori avihijanaki. 

5Vakava'ihoki bana ida mahi 'bo'dakari 
hora avanofijahaki'avini. Oniaro kari kodiania 
avarajahamisijahakiki a'oni. Avaabononi vaka'da'digaria 
bana! Vakava'ipahinika'oa bana ida avakadihojai asohiriki 
mahija kodiania avarajahamisi'ianavini. Hojai asohiriki-ra 
avakava'ipahinika'oarihi; avakadiania okhahi, oanija kaimoni 

ida avakadilamparina fori hiki, oniani ida kodija'ari a'onira 
nihajanarija. 
6Avakadihojai hoariha ovajahaki. Avakaramonaki ida 
Nicolao kaija'ari vakadihojai. Hovani jaboni okaramonaki ida. 
7 Avamorobohahi; mitha vani'ajahaki bana ida Ma'onahai 
Jahaki kodija'ari-ra nava'isohivini hiki. 

Jesus Cristo va'ora ni'aha adani kidija'ari: 

—lja'ari Jahari athi-ra kajoniki, ni-hora kava'ipahinipa'itxiki, 
oniani ida Deus kania arakhani hija bana. Oniani ida ihi'ai 
jahaki Deus karakhajahi kania hojaki-ra havini ova'ahavini 
hija bana. lja'ari-ra nahokihaha'oadahaki hida ihi'ai avani 
bononi — niha ada Jesus. 


Jesus Cristo kaija'ari Esmirna sidajia vahojaki 
vakadimoni ida papira athini 


8Jesus Cristo kaija'ari Esmirna sidajia vahojaki vakadimoni hida 
papira athini. Jesus Cristo hora honariavini va'ora vaka'da'diki 
okajirihivini va'ora nava'isohira kaimoni hihida athia. Jesus va'ora 
ni'aha: 
—Hovani okhananavaki ho. Hovani okasiagaki ho. 
Oabini'ina naothinia oahoki'iki ho. 
90ogaki ida vahoariha a'onira vanajahariharivini. 
Oogaki jaboni ida avakanahina'ahapikirini. Hovani 
a'onira onava'isohivini hiki ipohiki ida Deus kanahina 
avavahojaki. Oogaki ida jaboni ija'ari avakadiania vahojaki 
a'onira vakanavaranihavini varani jaharikia. Vaabono 
vania'badaravini judeus kaija'ari vihina. Judeus kaija'ari 
vihiriha adani. Hora vanofiravini mani ida Jahari kaija'aria 
va'ora onaonivini hija. 
10Hari'a vifini bana ida avaimani 'banani. Jahari va'ora 
honariaki bana adani vahoariha a'onira vanajahariharivini, 
cadeia a'onira avibaivini, a'onira vakaijo'ara kaimoni. Mahi sa'ai 
ko'bamihani hiki avahojaki bana a'oni cadeia. Ni-avarahihaviki 
cadeia avari'oini. A'onira vanaabinivini kaba'i, hari'a oipohina 
avihini-ra vakava'ipahini bana! Deus a'onira akadava'aki bana 
a'oni. Deus ibavia avarikhaki bana a'oni. A'onira ono'aki bana 
ho kajamari kajahakia. Mahi anokhomiriki-ra kananamithaki 
hida kajamari avagahinani kihiki bana. 

11Avamorobohahi; mitha vani'ajahaki ida Ma'onahai Jahaki 
kodija'ari-ra va'ora nava'isohivini hiki. Ija'ari Jahari athi-ra 
kajoniki, ni-hora kava'ipahinipa'itxiki, Deus kania kidimahi 
anokhomiriki-ra vahojahi. Ni-abinijanaki ida ija'ari. 


Jesus Cristo kaija'ari Pérgamo sidajia vahojaki 
vakadimoni ida papira athini 


12 Jesus Cristo kaija'ari Pergamo sidaji vahojaki vakadimoni hida 
papira athini. Jesus Cristo hora honariavini va'ora vaka'da'diki 
okajirihivini, va'ora nava'isohira kaimoni hihida athia. Jesus va'ora 
ni'aha: 

—Ovahojaki hida kodisa'ai tarasara fori hiki 
akasajohaninikhamaki. 13Oogaki ida avaibavini. Avavahojaki 
kasidajinia hojaki ida Jahari kavithi ibavini va'ora vaka'da'diki 
kaimoni adani ija'ari. 

Hora avavakaijokaha'oadahaki a'oni. Ni-hora avakava'ipahiniki. 
Avakadiania hoja'iki ada Antipas kohana oniki. Kodipohi ada. 
Omonina a'onira kanamonibakhia'iki ada. Hora kava'ipahiniravini 
mani ida vanaabinivini hi'ia. Jahari ibavi ida Antipas bivaabini'iki 
kasidajini. Abinina avanokivini kaba'i, ni-hora avakava'ipahini'iki. 

14Jahani kaba'i ida avakadihojai vara ovani'a'iki, ni- 
ovajahaki ida avakadihojai hoariha. Avahararania vahojaki 
adani ija'ari vaipohiriki Balaão kohana ka'ojomo'ihi athini-ra 
vanaabaki. Balaãoa binava'isohi'bo'daha ada Balaque kohana 
hojai Deua bivajaharikia kahojaina. Balaque korijanahia 
va'ora vara ni'a'badaraki adani Israel kaija'ari: “Ni-makhaniki 
ida 'bai deus amovana kanava'igani hini naothinia havahani. 

Ni-makhaniki ida makhira kidigamo hiriki khama vaabono 

vakavi'omakhamavini.” Nimania ida Balaque, Balaão khama 

vakadi'ojomo'ihi kavaranihi asohiriki. 

15Avakadiania vahojaki jaboni adani Nicolao vaipohina. 
A'onira vaka'ojomo'ivini hiki vakadihojai jaharikia 
avakahojaija kaimoni jaboni. 

16 Avaabononi vaka'da'digaria bana! Vakava'ipahinika'oa 
bana ida avakadihojai jahariki. Avakava'ipahinirihi; jorakia 
avakadiania okhahi, va'ora onihimara kaimoni adani ojomo'ihi 
kavaranihi asohiriki-ra vanaabaki. Kodisa'ai hiki ida tarasara 
fori hiki obodia khaonaniki. 

17 Avamorobohahi; mitha vani'ajahaki ida Ma'onahai Jahaki 
kodija'ari-ra va'ora nava'isohivini hiki! 

Hari. Asia Jesus Cristo va'ora ni'aha adani kidija'ari: 

—lja'ari Jahari athi-ra vakajoniki, ni-hora 
vakava'ipahinipa'itziki vagahinaki bana mana ahojakia. 
Deus ibavi nama ko'baini ida mana va'ora ono'avini hiki. 
Va'ora ono'ahananaki jaboni adani jadi jahaki vaforikia. 
Jadi namania hojaki ida onii jadini jiriki. Ija'ari hana hinia 
bigathanihi ida jadi vaforiki, biogahi ida onii jadini hini 
afohanana. Vahoariha ni-avigaki ida onii jiriki. 


Jesus Cristo kaija'ari Tiatira sidajia vahojaki 
vakadimoni ida papira athini 


18 Jesus Cristo kaija'ari Tiatira sidajia vahojaki vakadimoni 
hida papira athini. Jesus hora honariavini va'ora vaka'da'diki 
okajirihivini, va'ora nava'isohira kaimoni hihida athia. Jesus va'ora 
ni'aha: 

—Hovani Deus kaisai ho. Siho kaha'dini kavagani fori 
hiki hida onokho 'ba'dani. Kavagaki hida o'dama, bronze 
ginigini'iki vagani nokiani fori kihiki hida. 

19Oo0gaki ida avakadibadani bada avani'a'iki. Oogaki 
jaboni ida avaabononi avakanakaidivakhamavini. Oogaki 
jaboni ida hora avakava'ipahiniravini, avaabononi 
avakakakodiakhamavini jaboni. Oogaki jaboni ida 
avajahariharini kaba'i, avaraihamahirini. Oogaki jaboni ida 
avakadihojai jahaki a'ba'di'ini. 

20 Jahani kaba'i ida avakadihojai vara ovani'a'iki, ni- 
ovajahaki ida avakadihojai hoariha. Kidihojai jaharini kaba'i 
ida gamo Jezabel oniki, avava'ahahi avakadiania hojani. 
Deus athi namoniva abono hini-ra kahi'badaraki ida. Va'ora 
kaboroborobakhiaki adani kodija'ari kidi'ojomo'ihi athinia. 
Va'ora ka'ojomo'iki adani hojai asohirikia vakahojaira kaimoni. 
Va'ora ni'a'ihi: 

“Ni-makhaniki ida makhira kidigamo hiriki khama vaabono 
vakaviomakhamavini. 

Ni-makhaniki ida 'bai deus amovana kanava'igana hini 

naothinia havahani.” 
Nimania ida Jezabel athini asohiriki. 


O Novo Testamento na Paumarí do Brasil, 2da ed. © 2010, Liga Bíblica Internacional 


Apocalipse 2 990 


21Mahi ipohikia onokhahaha'oadahaki ida Jezabel kidihojai 
asohiriki-ra kava'ipahinivini, ni-binofiki ida makhira-ra 
odoraonivinia kahojaini-ra kava'ipahinivini. 22Oniani bana 
ida gamo-ra onakavamonikarahovini hija. Bikamithaki 
bana ida imani 'banani karaho. Hi'adani makhira-ra va'ora 
avidoraonikia vakamithaki jaboni bana ida vaimana 
'banani karaho oniaro kania. Jorakia vakadihojai jaharini 
arafiaki-ra vakava'ipahinika'oaha; ni-va'ora onaima'banaki. 
Vakava'ipahinirihi; jorakia va'ora onaima'banakarahoha. 

23 Va'ora onaabiniki bana adani Jezabel kaisai fori vihiki, 
hi'adani kidi'ojomo'ihi athini naabani vihiki. Oniania 
kodija'ari ibavi hahavia vajoronikia avigaki ida ija'ari hahavi 
kava'ibodivarani-ra ogavini. Oogaki jaboni ida nahina vava'i 
bodinia vavajahaki, vanofiki hiki. 

A'onira ono'ananaki ho avakadibadani abosinia. Onaabosiki 
bana ida avakadihojai jahaki nahina jahakia. Onaabosiki bana 
jaboni ida avakadihojai jahariki afohanana nahina jaharikia. 

24 Avakadiania vahojaki adani kodija'ari vahoariha Tiatira 
sidajia, va'oaniaroa ni-vanaabaki ida gamo ka'ojomo'ihi athini. 
Ni-avaabononi avaka'ojomo'ivini hi'iki ida varani vahoariha 
vanaonivini Jahari athi ahojakia. Ni-nahina hoariha a'onira 
ohonariafiahaki ojoirina oadani. 25Hora avakava'ipahiniravini 
vani hojai jahakia bana vakahojai! 

26-28]ja'ari Jahari athi-ra kajoniki, ni-hora 
kava'ipahinipa'itxiki, biakava'idadadaha'oadahaki ida badani 
onofiki. Oathi-ra naabavini mani ida odanona ono'avini hija 
bana bikaabokaja kaimoni ida ija'ari-ra vaka'da'divini. 

Kodiabi'i hora honariavini ija'ari-ra ovaka'da'divini. Onivani 
fori hija bana ida oathi-ra naabaki ohonariavini ija'ari 
vahoariha-ra vaka'da'divini jaboni. 

Ohonariafiahaki bana ida ija'ari oathi-ra naabaki arabo 
hahavi kaija'arini-ra vaka'da'divini. Ni-va'ora va'ahaki adani 
arabo hahavi kaija'arini kidihonari vakajonivini. Makhira 
hoariha-ra najarajarahavini fori hiki ava khanakia. Makhira 
bavi-ra na'boro'borovini vani fori hija jaboni ida kodija'ari 
Deu-ra vanofiriki-ra va'ora vaka'da'divini sa'ai kakhanamisikia. 
Va'ora ono'aki bana adani oathi-ra vanaabaki boviri karaho 
jahaki vagavagani nokiakia. 

29 Avamorobohahi; mitha vani'ajahaki ida Ma'onahai Jahaki 
kodija'ari-ra va'ora nava'isohivini hiki — va'ora ni'aha ada 
Jesus. 


Jesus Cristo kaija'ari Sardes sidajia vahojaki 
vakadimoni ida papira athini 


1Jesus Cristo kaija'ari Sardes sidajia vahojaki vakadimoni 

hida papira athini. Jesus hora honariavini va'ora vaka'da'diki 
okajirihivini, va'ora nava'isohira kaimoni hihida athia. Jesus va'ora 
ni'aha: 

—Kodiania hojaki ada Deus Ma'onahana. 7 hiki ida 
Ma'onahai Jahaki kahojai danoki. Hovani ovahojaki ada 7 
boviri ipohina. Oogaki ida avakadihojai. Jahaki avavanihaki 
ida avakadimahi. Avahokini kaba'i a'onira onokivini aba'oki 
fori avihiki a'oni, abiniki ida avama'onahani. 

2 Avavadiki fori avihiki a'oni. Avanokhoni afora'ava bana. 
Asia hojai jahaki ipohirikia avakahojaiki a'oni. Vanaabajahaki 
bana ida oathi mahija avakadihojai jahaki ipohiriki- 
ra avaranaipohi'ianavini. Oathi-ra avanaabajahakirihi; 
ihimika'oahi ida avakadihojai jahaki ipohiriki avavahojaki. 
A'onira oogaki ho, ni-arajomaki ida avakadihojai Deus viaha. 

3Va'ora vakava'ihoki bana adani a'onira 
vaka'ojomo'ibiininiki. Vakava'ibodivarani bana ida 
vakadi'ojomo'ihi athini avakamitha'iki. Vanaabajahaki bana 
ida vaathi. Vakava'ipahinika'oa bana ida avakadihojai jahariki. 
Avavadiki fori avihiki a'oni. Avanokhoni aforarihi; jorakia 
avakadiania okhahi. Bo'di abono ija'ari va'ini-ra kadi hivini 
fori hiki bana ida okhana avakadiania. Ni-avarigaki bana ida 
okaikahina kamahini. 

4Hari. Avahararania Sardes sidajia vahojaki adani kodija'ari 
vaipohiriki oathi-ra vanaabajahakiki. A'onivani, oathi-ra 
avanaabavini mani ida avakadimakari avakaimahaki-ra 
avanamakamakaravini fori a'onira nihaja. Kodiania 
avarajahamisihaha'oadahani mani ida jahakia a'onira 
onaabosivini hija. Makari jahaki vaforiki-ra avakaimahavini 
vani kodiania avaadahaki bana a'oni. 

slja'ari Jahari athi-ra kajoniki, ni-hora kava'ipahinipa'itxiki, 
oanaragarahihi makari vaforikia. Ni-oaniki ida onini Deua 

binajiri'iki ija'ari kamahi anokhomirikia gahinaki vaonina 
kapapirania. Kodiabi'i viaha hojani kamahini ida ija'ari, va'ora 
onava'isohiki bana adani kodiabi'i, ibavi kaija'arini vihiki: 
“Kodija'ari hida hihida ija'ari.” 
6Avamorobohahi; mitha vani'ajahaki ida Ma'onahai Jahaki 
kodija'ari-ra va'ora nava'isohivini hiki — va'ora ni'aha ada Jesus. 


Jesus Cristo kaija'ari Filadelfia sidajia 
vahojaki vakadimoni ida papira athini 


7Jesus Cristo kaija'ari Filadelfia sidajia vahojaki vakadimoni hida 
papira athini. Jesus hora honariavini va'ora vaka'da'diki okajirihivini, 
va'ora nava'isohira kaimoni hihida athia. Jesus Cristo va'ora ni'aha: 

—Ojahaka'oaki ho, ka'oahihahaviki hida oathi. Hovani 
Davi kohana kahanodi namitharonisiagaki ho. Davi kohana 
'bodakari ija'ari-ra va'ora vaka'da'divini vani fori ohija, ija'ari 
hahavi-ra va'ora ovaka'da'divini jaboni. Nahina-ra onofihi; 
ohonariahi. Ni-nahina bikaabokaki ida hora nadabavini. Ni- 
ova'ahaki ida ija'ari oathi-ra kajonivini. 

8A'onira ooga'oamanija, jahaki ida avakadibadani. 
Avadanoni ahapirini kaba'i, avanaabajahakiki ida oathi, hora 
avakava'ipahinipa'itxirihi. Okavarajomiki ida kodibadania 
avakabadanini bakatha fori hini. Oakarabikhaiki bana ida 
bakatha avari'oija kaimoni, ni-nahina hoariha bikana'bovini 
biakaabokaki ida bakatha. 

9Mitha vani'a! Avakadisidajia vahojaki adani Jahari kaija'ari. 
Judeus kaija'ari vihina-ra vakahiki adani, korijanahi ida 
vakadivarani. Judeus kaija'ari ka'oa vihiriha adani. Va'ora 
ohonariaki bana adani avakadiania vikhana, avaviahania 
vakajo'athararina, avajahani-ra vakahivini, avigahahavija 
kaimoni ida a'onira onakaidivavini. 

10Vahoariha a'onira vanajahariharivini kaba'i, ni-hora 
avakava'ipahiniki, ni-va'ora avarakaihamahiki. Nini 
vani avanaaba'ia ida a'onira ohonariavini hiki. Oathi-ra 
avanaabajahakivini mani ida a'onira oakadava'avini hija 
bana. Deua bikaronaki bana ida mahi jahariki ija'ari hahavi 
vakadiania, ija'ari va'ini-ra ami ani'akarahoki va'ora vakaijo'ara 
kaimoni. Va'i ami inini karaho kamahini vani, a'onira 
oakadava'ajahakija bana. 

11Mahi ipohiriki ojoiki bana ho. Jahari athi-ra avakajonihi; 
ni-hora avakava'ipahinipa'itxiki. Deus a'onira naabosihi 
kidinahina jahakia. Avakadava'ajahaki bana ida a'onira 
ono'avini hi'iki mahija Jaharia bisaariravini. 

12]ja'ari Jahari athi-ra kajoniki, ni-hora kava'ipahinipa'itxiki, 
onaibaviki bana ida ija'ari Deu-ra khai vani'avini kagorani 
bodinia. Gora avani kaaraki fori hiki ida ija'ari. Mahi 
anokhomirikia Deu-ra khai vani'avini kania hojaki ida bana. 

Okarajomiki bana hida ija'ari hora kava'ipahinipa'itxiriki 
kodiDeus onina. Okarajomiki bana jaboni hida ija'ari hora 
kava'ipahinipa'itxiriki kodiDeus kasidaji oninia. Deus ibavi nama 
gariki bana ida sidaji ja'dini Jerusalém oniki. Onajiriki bana 
jaboni ida oonina ja'dini ija'ari hora kava'ipahinipa'itxiriki kania. 

13 Avamorobohahi; mitha vani'ajahaki bana ida Ma'onahai 
Jahaki kodija'ari-ra va'ora nava'isohivini hiki — va'ora ni'aha 
ada Jesus. 


Jesus Cristo kaija'ari Laodicéia sidajia vahojaki 
vakadimoni hida papira athini 


14Jesus Cristo kaija'ari Laodicéia sidajia vahojaki vakadimoni 
hida papira athini. Jesus Cristo hora honariavini va'ora vaka'da'diki 
okajirihivini, va'ora nava'isohira kaimoni hihida athia. Jesus Cristo 
va'ora ni'aha: 
—Hovani oa ho. Deus vara nina-ra okamitha'avini 
mani ida athi ka'oa hini onanamithavini hija. A'onira 
onava'isohijahakiki ho nahina Deua binofikia. Nahina a'onira 
onava'isohihahavivini hiki namithaki bana. Deus khama 
anakama'da'iki ida hahavi amonaha'iki. 
15-16O0gaki ida avakadihojai, ni-ovajahaki. Va'ora 
okavarajomiki adani ija'ari, paha. Paha afaki fori vihiki adani 
ija'ari hora vanofijahakiki. Paha pahisiriki fori vihiki adani 
ija'ari hora avigariki. Paha daradarahaki fori vihiki adani 
ija'ari hora vanofijahakivini-ra vakahi'badaraki. 
A'onivani paha daradarahaki fori avihiki a'oni, oniani ida 
a'onira oka'bivini hija bana. Hora avanofijahakiravini mani 
ida a'onira onahokahivini hija bana. Ovajahaki ida paha afaki. 
Ovajahaki jaboni ida paha pahisiriki. Paha daradarahaki vani 
hora na'biaja. 17 Avava'ini bodinia avakhani'badaraki a'oni: 

“Karaho ida akadinahina Deus viaha. 

Jahaka'oaki ida akadihojai. 

Ni-nahina-ra akainamoki.” Avakhaniki a'oni. 
Ni-avarigaki ida varani avihini asohiriki. 

Hovani a'onira oni'aki ho: Ija'ari khaji niriki avihi'oamanija! 
Avakanahinariki a'oni. Avakamaodorohaki fori avihiki a'oni. 
Avarajorajoki fori avihiki a'oni jaboni. 

18Oniani ida a'onira onava'isohivini hija. Ouro 
kabodihadihariki fori hiki ida kodihojai jahani. Kodiania 
vakapavakari bana ida ouro mahija avakanahinakarahoki 
fori avihini. Kodiania vakapavakari jaboni bana ida makari 
vaforiki avakaimahaki kaimoni mahija avarajorajoni avava'ini- 
ra anaipahihijanaravini. Kodiania vakapavakari jaboni 
bana ida nokhoi 'ba'dani kaihaini mahija avaribafivini, vada 
avakhanini avakamaodorohajanarini. Kodihojai jahaki fori 
hiki ida makari vaforiki, nokhoi 'badani kaihaini hiki. 

19Jja'ari-ra onakaidivahi; va'ora okaabaniha. Okaronahi 
ida va'i ami inini kidiania, bikava'ipahinika'oaja kaimoni ida 
hojai Deua bivajahariki. A'onira ohonariavini hiki kodiania 
avarakaramisijahakini, hora avanofidoroja kaimoni. 

20 Mitha vani'a! Ohojaki ho ija'ari gorani banininia, okasina- 
ra onofiki ho. Kamithava, nihahi: “Ba okasi.” Oniania, oibaviki 
bana ho ija'ari kania, o'baiki bana ho kidiania, 'baiki ida ija'ari 
kodiania jaboni. 

21Jja'ari Jahari athi-ra kajoniki; ni-hora kava'ipahinipa'itxiki, 
ova'ahaki bana ida ija'ari vithirarini o'dihana ka'da'di kavithi 
ibavinia. Hovani jaboni onaabahahaviki ida kodiabi'i athi, 
ni-okava'ipahinipa'itxiki, oniani ida kodiabi'i 'dihana hora 
navithija ka'da'di kavithi ibavinia. 

22 Avamorobohahi; mitha vani'ajahaki bana ida Ma'onahai Jahaki 
kodija'ari-ra va'ora nava'isohivini hiki — va'ora ni'aha ada Jesus. 


Khai vakhaniki adani vajoroniki Deus viaha 


1Hari. Oniaroa, Jesus Cristo hora nanokiahi'ianahi vadami 

fori hiki hoariha. Okanokiki ida bakatha akarabikhajahaki 
Deus ibavi nama. Okamitha'ianahi ida athii 'baraki, trombeta 
ithoni fori hiki ida. Vadami hoariha-ra onokibiininivini vani 
okamitha'iki ida athii vara hora ni'a'iki: 

—Okasi bana hida kodiania mahija ira onanokiahivini nahina 
namithaki kaimonia. 

2Oniaroa, Ma'onahai Jahaki ova'i-ra nahonariahihi'aha. 
Onoki'aha ada ka'da'di vakadika'da'di Deus ibavia ka'da'di kavithi 
ibavinia vithina. 

3Vagaki ida nokho. Jadi nokiani jahaki vagaki jaspe oniki, 
jadi hoariha nokiani jahaki sardênio oniki fori hiki ida nokho 
vagani. Ka'da'di vakadika'da'di kavithi ibavinia kahojaribanaoniki 
ada katopahiari. Ja'di jahaki vagaki esmeralda oniki fori hiki ida 
katopahiari kavagana. 

4Ka'da'di vakadika'da'di kavithi ibavinia roi khaniribanaoniki 
ida ka'da'di kavithi ibavini hoariha, 24 kihiki ida kaipohini. 
Ka'da'di kavithi ibavini ipohikia vavithiha adani 24 vihiki 
ka'da'di vaipohina. Vakaimahaki ida makari vaforiki, vaka'da'dia 
vakaimahaki ida ouro kakajamarihi kajahaki. 

5Ka'da'di vakadika'da'di kavithi ibavini kania khaonaniha ada 
bahi banabanahaki. Okamithaki jaboni ada bahi taararahaki, athii 
'baraki hiki. Ka'da'di vakadika'da'di kavithi ibavini viahania hojaki 
ada ajava ha'diki 7 hiki ipohina. Ajava ha'diki 7 ipohina vani fori 
hija ida 7 hiki Ma'onahai Jahaki kahojai danoki. 

6Ka'da'di vakadika'da'di kavithi ibavini viahania hojaki ida 'dako 
karaho, vidro anokiajavarini fori hiki. Ja'di vagaki cristal oniki 
nokiani fori hiki ida 'dako kapahani. 

Hari. Ka'da'di vakadika'da'di kavithi ibavini i'oarinia 
avakahojahaninikhamaki adani ija'ari fori vihiki vahokiki. 
Avako'bamahakhamaki adani. Ipohiki ida vanokho 'ba'dani 
avanokho'ba'daha'dahamahanaki adani. 

7Leão nokiana fori hiki ada hoariha. 'Daama kahidari nokiana 
fori hiki ada hoariha. Makhira nokho nokiani fori hiki ada 
hoariha. Majabiro raboki nokiani fori hiki ada hoariha. SIja'ari fori 
vihiki vahokikia vavahojananaki ida 6 vabihi ipohini afohanana. 
Kanokhoi'ba'danihananaki ida vabihi namani hahavi, nabo'ani 
hahavi hiki. 

Mahi oadani, joma oadani vaahiaha'oadahaki adani. Vakadimoro 
kaathi hiki: 

“Jahaka'oaki, 
jahaka'oaki, 
jahaka'oaki ada Deus, 

ka'da'di vakadika'da'di ada. 

Bikaabokaki ida hahavi binofiki. Nahina hojarini kari hojaki 
ada Deus ovari miro'a. 

Asia hojaki ada Deus. 

Ni-hoarihapa'itxiki ida hojana. 

Khaki bana ada.” 

9Vaahiabakhiaki adani ija'ari fori vihiki vahokiki. Khai vani'aki 
ada vithiki ka'da'di kavithi ibavinia. Vakadimoro kaathi hiki ida 
hokihaha'oadahaki jahana, danona, vagana. Vaathi jahakia moroa 
vara vavani'ahi ida Deus va'ora vaka'da'divini-ra khai vani'avini. 

10Vakadimoro kaathi-ra vakanakama'davini vani 
avaasiasiaonahaha adani 24 ka'da'di vaipohina ka'da'di 
vakadika'da'di viaha. Deu-ra vakanamasivivini vani'aha: 

—Deus, ivani ijahaka'oaki i. 

Vakanaibavi'ihi ida vakadikajamari kajahaki ka'da'di 
vakadika'da'di kavithi ibavini viahania. Moro kaathi 
kakama'da'ianana vani vakadihojai hi'ianahi afobakhia. 

11 Vakhanibakhiaha adani ka'da'di 24 vihiki vaipohina: 

—Deus, ivani akadika'da'di i. AkadiDeus i. Ivani isohika'oaki 
i. Ivagani, ijahani, idanoni hikia akavaranina vani jahaja. 
Vahoariha vaviaha kadahojai jahaki arafiania akavaranina. Ivani 
inamonaha'iki ida hahavi hoja'iki. Nahina amonahani-ra inofi'ihi; 
inamonaha'ihi; ianahoki'ihi — vakhani'aha. 


Joãoa binokiki ida papira roaroaki 


1Hari. Oniaroa, Deus ibavia onokiki ida papira roaroaki. 

Ka'da'di vakadika'da'di kavithi ibavini vithikia bigathivini 
ida papira sa'a ka'aniajania. Jiriki ida papira hahavi namanija, 
nabo'ania afohanana. Akaraki ida papira roaroaki. 7 hiki ida 
papira roaroaki athanani. 

2Onoki'iki jaboni ada Deus ibavi kaija'arini danoki. Athi 'barakia 
binana'dohi'aha: 

—Ada hojamaniha ka'da'di asohika'oaki? Ka'da'di sohika'oana 
mani ida papira-ra anakaraki aniani-ra kaabokavini hija bana. 
Ovari ka'oa bikaabokaki ida papira roaroaki arabikhajahani. 

3 Hari. Ni-hojaki ida ija'ari asohika'oaki hoarani papira 
arabikhajahani-ra kaabokaki, vada bini'aja kaimoni ida papira 
jirini. Deus ibavi kania ni-hojaki. Arabo hahavia ni-hojaki jaboni. 

Ija'ari kohana vaibavia ni-hojaki jaboni. 4Ni-vakaragaki ida ija'ari 
asohika'oaki hoarani papira roaroaki arabikhajahani-ra kaabokaki. 
Ni-nahina bikaabokaki ida papira athini-ra vada ni'avini. 
Vakaragaravini mani ida hora naasara'ahapikija. 

5Ọniaroa, ka'da'di hoarana hora ni'aha: 

—Hari'a asarajana. Vada ini'a ada hoarana papira roaroaki- 
ra arabikhaivini-ra kaabokaki. Leão danoki fori hiki ada. Judá 
kohana kaija'ari namitharonisiagaki jaboni ada ovari. Davi kohana 
kahanodi namitharonisiagaki ada ovari. Bikaabokaki ida hahavi 
binofiki. Binihima'iki ida hahavi Jaharia binofiki bada bini'avini. 
Ovaria bikaabokaki ida athanaki-ra anivini, arabikhajahaja 
kaimoni ida papira roaroaki — hora ni'aha ada ka'da'di. 

6Hari. Onokiki ada Ovilia Dorona oniki, ka'da'di 
vakadika'da'di kavithi ibavini 'dihania gaakosoana. Toaria 
avakahojahaninikhamaki adani ija'ari fori vihiki vahokiki 
avako'bamahakhamaki. Varoiribaniki jaboni adani ka'da'di 24 
vihiki. 

Onokiki ada Ovilia Dorona oniki vabodi pana. Abini'iki ada 
hoaranija, ni-abinijanaki. Bivahojaki ida 7 moroboi 'dakhaki. 
Bivahojaki ida jaboni 7 nokhoi 'ba'dani. 7 moroboi 'dakhaki, 7 
nokhoi 'ba'dani hiki vani fori hija ida Ma'onahai Jahaki kahojai 
danoki kidiania hojaki. Deua bikaronaki ada Ma'onahai Jahaki 
arabo hahavi aadahaonina ija'ari vaibavia. 

7Kidivithi ibavinia vithiki ada Deus ka'da'di vakadika'da'di 
hina. Sa'a ka'aniajania bivahojaki ida papira roaroaki. Hari. Ovilia 
Dorona onikia binamaakari'aha bigathani'ihi ida papira. 

8Papira-ra gathanivini naothinia, ija'ari fori vihiki 
vahokiki avako'bamahakhamaki Ovilia Dorona oniki viaha 
vakajo'atharari'aha. Ka'da'di 24 vihiki vaipohina vakajo'atharariki 
jaboni viaha. Vavahojahananaki ida harpa oniki, ithohi kaimoni 
ida. Vavahojahananaki jaboni ida ouro kabavihi incensoa 
dainanaki. Mitxaki ida incenso. Athii Deus kania kidija'aria 
vakanikhariabakhiavini athini fori hiki ida incenso. 

9-10 Moro kaja'dia vaahiaki adani: 

“Ivani ka'da'di sohika'oaki i. 

Jahaki ida papira roaroaki-ra igathanivini, 
ivani oa ikaabokaja ida athanaki aniani, 
papira arabikhajahani hiki. 

Ava akasanakhamakia ira vanaabini'iki i. 
Iamani ahovarini mani ida ija'ari-ra va'ora ikapavakarivini hija. 
Arabo hahavi kaija'arini vahararana va'ora 
ianagathogathonionivini. 
Ibavi hahavi kaija'arini vahararana kadaija'ari-ra 
va'ora ianagathogathonionivini. 
Nação hahavi vahararana kadaija'ari-ra 
va'ora ianagathogathonionivini jaboni. 
Vaathi kahoarihakhamaki adani. 
Deus kaimoni adani ija'ari va'ora ikapavakari'iki iabininia. 
Sasidotxi va'ora iniha'iki adani, 
ija'ari-ra va'ora vavaka'da'diki kaimoni kadania. 
Vakhanina vani, Deus kabadani abono vihira adani, 
bada vani'ahaha'oadahaki ida akadiDeua binofiki. 
Va'ora vavaka'da'diki bana adani arabo hahavi 
kaija'arini.” 
Khanimanira ada vakadimoro kaathi. 

11 Onijaroa, vada oni'ianana, va'ora onoki'aha adani Deus ibavi 
kaija'arini vaipohiki, vâipohina vâipohi'oamanira adani. Ni- 
okaabokaki ida vaipohina orajomavini. Ka'da'di vakadika'da'di 
kavithi ibavini ioarinia vahojaki adani ija'ari fori vihiki vahokiki 
avako'bamahakhamaki. Varoiribaniki adani ka'da'di 24 vihiki 
vaipohina. Varoiribaniki adani Deus ibavi kaija'arini vâipohiki 
jaboni. 

12Vaahiana va'ora okamithaki adani. Athii 'barakia vaahiaha: 

“Sohika'oaki ada Ovilia 

Dorona oniki jahana 

akavaranina vahoariha vaviaha. 

Ija'aria vanaabini'iki ada ovari, hokiki ada. 

Danoki ada. Bikaabokaki ida hahavi binofiki. 

Kidimoni ida nahina hahavi hojaki. 

Karaho ida kidi'ogahai danoki. 

Khai ani'aki ida jahana danona vagana.” 
Nimania ida Deus ibavi kaija'arini vakadimoro kaathi, Jesus jahana 
vaabono vakanava'isohikhamavini. 

130niaroa, okamitha'iki ida Deus kamonahi hahavi vaahiana. 
Vaahiaki adani nama vahojaki, arabo hahavi vahojaki, ija'ari 
kohana vaibavia vahojaki, 'dako karaho kajokiraki afohahavi, 

vainia afohahavi vahojaki jaboni, hahavi hokiki Deua 
binamonahaki vaahiaki adani. 
Khanimanira ada vakadimoro kaathi: 
“Ivani ka'da'di vakadika'da'di i. 
Ka'da'di vakadika'da'di kavithi ibavinia ihojaki i. 
Ivani jaboni Ovilia Dorona ioniki i. 
Avajahani, avavagani, 
avadanoni hikia akavaranina vani jahaja. 
Mahi, joma hahavia, 
mahi anokhomirikia a'onira khai ani'avini afobakhia.” 
14]ja'ari fori vihiki vahokiki avako'bamahakhamakia vani'aha: 
“Nimania ida Deua binofiki.” 
Vakadimoro-ra avakananokhomivini vani avaasiasiaonaha'aha 
adani ka'da'di 24 vihiki vaipohina Deus Ovilia Dorona khama 
vaviaha, va'ora vakanamasivi'aha jaboni. 


Papira roaroaki akarani aniani arabikhajahani 


1Hari. Oniaroa, Deus ibavia onokiki ada Ovilia Dorona oniki. 
Bianihi ida athanani hoarani imidia kanamajaki papira 

roaroani akarani. Oniania, okamitha'ihi ida athi 'barakia bahi 
taararahaki fori hiki. Ija'ari fori hiki hokikia hoarana nihani: 

—Kha'a! 

2Vada onina kaba'i, kha'aha ada cavalo vaforiki. Cavalo-ra 
vaadahakia bivahojaki ida kodahi. Biagathaniki ida kajamari 
kajahaki ka'da'dia biaka'da'dihaki. Ajihi'aha, ibavi hahavi-ra 
anahoroaha'avini. Va'ora avadadami'aha adani nofina vihiriki, 
avarakhaja kaimoni ida vakadisa'ai, vakadinahina hiki. 

3Naothinia, Ovilia Dorona onikia biani'ianahi ida athanaki 
papira roaroani akarani hoariha. Oniaroa, okamithahi ida ija'ari 
fori hiki hokiki hoariha, nihani: 

—Kha'a! 

4Oniaroa, kha'ianaha ada cavalo hoariha, nadaraki maina. Cavalo-ra 
vaadahakia bigathani'ihi ida tarasara karaho fori hiki. Bigathani'ihi jaboni 
ida Deus danona, bikaabokaja kaimoni ida ija'ari vaabono vakodakhamavini 
arabo hahavia, oniani ida ija'ari vaabono vakanaabinikhamavini hija. 

5Hari. Ovilia Dorona onikia biani'ianahi ida papira roaroani 
akarani hoariha. Oniaroa, okamithahi ida ija'ari fori hiki hokiki 
hoariha, nihani: 

—Kha'al 

Vada onina kaba'i, kha'aha ada cavalo pororoki maina. Cavalo-ra 
vaadahakia sa'a bivahojaki ida nahina khanaki karajomini. 

6Okamithahi ida athii ija'ari fori vihiki vahokiki 
avako'bamahakhamaki vahararana. Nihi ida athii: 

— Trigo 'ba'dani bavini hoarani pa'itxi kaidivani ida mahi 
hoarani ija'ari bada nini abosini. Cevada 'ba'dani bavini hoarani 
karaho kaidivani ida mahi hoarani ija'ari bada nini abosini. 
Kaidiva'oamanija ida kiivi pa'itxi. Hari'a vakanakabodi bana ida 
basina nahina hoariha. Haria vanakabodi ida vinho jaboni — 
nimania ida athii okamitha'iki. 

7Naothinia, Ovilia Dorona onikia biani'ianahi ida papira 
roaroani akarani hoariha. Oniaroa, okamithaki ida ija'ari fori hiki 
hokiki hoariha nihani: 

—Kha'al 

8 Vada onina kabali, kha'aha ada cavalo korikoriki maina. Cavalo- 
ra vaadahaki onina Abini. Abini onikia naothia kasiagaha ada 
hoariha. Ovari onina Ija'ari Kohana Vaibavi. Vagathi'ihi ida danoi. 

Arabo hahavi avikha'aha, ija'ari vaipohiki-ra va'ora vanaabinira 
kaimoni. Vaabono vakanaabinikhamaki adani ija'ari vahoariha. 
Vai'ami karaho va'ora nihimaki adani vahoariha. Kavamoni 
ipohiki va'ora nihimaki adani vahoariha. Igitha, tapo'ija hiki 
va'ora nihimaki adani vahoariha. Vaabini'ina kaba'i adani ija'ari 
vaipohina arafiaki, asia avaaniha adani ija'ari. 

9Hari. Ovilia Dorona onikia biani'ianahi ida papira roaroani 
akarani hoariha. Oniaroa, Deu-ra vakanava'igavini ibavini 
nabo'ania va'ora onokiki adani ija'ari vaabiniki vaabono. Hiva'oani 
Jesus Cristo kaija'ari, vaabinina viahania, vahoariha va'ora 
vanajahariharivini kaba'i avanamonionibakhia'iki ida Deus athi. 
Ni-vakava'ipahinipa'itxiki ida Jesu-ra vavakaijokavini, oniani ida 
vahoariha va'ora vanaabinivini hija. 

10 Athii 'barakia vakhani'aha: 

—Kadadi vakadika'da'di i, ivani ikaabokaki ida hahavi inofiki. 
Ijahani arafiaki i. Ka'oa hihahaviki ida ini'aki! Mahi hana hini vani 
arabo hahavi kaija'arini vakadihojai asohiriki abosini-ra ikaronaja 
vakadiania? Mahi hana hini jaharikia va'ora iarakhaki bana 
adani ija'ari haria vanaabini'iki? — nimania hida ija'ari vaabiniki 
vaabono vaathi. 

11 Hari. Vagathanihananaki ida makari vaforiki. Va'ora vani'aha: 

—Hari'a kaho bana! Vaviahanokha pa'itxi! A'onira vavajahariki asia 
va'ora vanaabiniki bana adani avaigamini vahoariha. Va'ora vanaabiniki 
bana adani Deus kahonai abono vahoariha a'onira vanaabini'iki fori vihiki. 
Vahihavirina oadani adani vaabiniki kaimoni, vaviahanokha'a bana. 

12Hari. Onokiki ada Ovilia Dorona onikia biani'ianavini ida 
papira roaroaki akarani hoariha. 

Oniaroa, ho'doho'dodanokiki ida arabo. Pororo'aha ada safini. Ni- 
vagajanaki, bakibakika'oa'ihi. Nadaraki ada masiko, ama nokiani fori hiki 
binaho'doho'doki fori hiki ida figira avani, vorovorohaki ida ihi'ai a'diriki 
figo oniki, onivani fori hira ada boviri vorovorohana. 

14Nama hahavi roaroa'iki, avisoni'iki, papira roaroaki fori hini. Arabo 
namahiki hahavi akara'o'ihi ibavinia. Kajoviri hahavi jaboni aakara'o'iki. 

15Ọniaroa, ija'ari vaabono avanahojanana'aha, vahoariha jadi 
kahodijama'oki bodinia avahoja'iki, vahoariha arabo namahiki kaja'dini 
nabo'ania avahoja'iki. Arabo kaija'arini vakadika'da'di hahavi, arabo 
hahavi kakarivani, sorara vavaka'da'diva hahavi jaboni vaabono 
avanahojahanana'iki. Ija'ari kanahina'ahapikiki hahavi vaabono 
avanahojahanana'iki jaboni. Makhira ijaari-ra vahonariafiahabakhiaki, 
honai abono gathaki hahavi jaboni vaabono avanahojahanana'iki. Ija'ari 
kanahinariki hahavi jaboni vaabono avanahoja'iki afohahavi. 

16 Vatxararahana vaabono vavibaranahavini, vara vani'aki ida 
arabo namahiki, ja'di na'bahaki jaboni: 

—Arabo namahiki, ja'di na'bahaki, aadafani bana anamana 
mahija ka'da'di kavithi ibavinia vithiki haria nokijanaria kaimoni. 
Haria vakava'ijokojokokarahoki adani ka'da'di vakadika'da'di, Ovilia 
Dorona oniki khama. 

17 Hari. Kama'da'ihi ida Deus, Ovilia Dorona oniki khama 
hojai asohiriki-ra vakava'ijokojokokarahovini-ra vananokia'avini. 
Vakaronaki ida hojai asohiriki abosini ija'ari vajahariki vakadiania. 
Ni-ija'aria bikaabokaki ida hojai asohiriki abosini Deua bino'avini 
hiki. Ni-bikaabokaki ida abononi akava'ijoavini. 


João va'ora nokiha adani Israel kaija'arini 
144 mil vihiki vaipohina 


7 1Hari. Oniaroa, va'ora onoki'aha adani Deus ibavi kaija'arini 
avako'bamahakhamaki avakakhaninihakhamana. Araboa 

vaabono vakananapajahikhamavini vigaakosoana vahojaha. Safini 
bivikhamananiki kaniaja hojaki ada hoarana. Safini biavigariki 
kaniaja hojaki ada hoariha. Safini biavigariki jasoja hojaki ada 
hoariha. Safini biavigariki aniaja hojaki ada hoariha. Vagathiki 
ida sirisiriki ako'bamahakhamaki araboa hojaki voovoojanaria 
kaimoni. Ni-voovoojanaki ida sirisiriki arabo namania, ni- 
voovoojanaki 'dako karaho kajokiraki namania, ni-voovoojanaki 
ida sirisiriki ava kania. 

2-3Deus va'ora no'aki adani ibavi kaija'arini 
avako'bamahakhamaki danona vanajaharija kaimoni ida arabo, 
'dako karaho kajokiraki kapahani. Hari. Onokiki ida Deus ibavi 
kaija'arini hoariha, safini kakhamanani kaniaja khamananina. Sa'a 
bigathiki ida nahina ija'ari-ra kavarajomivini kaimoni Deus hokiki 
karajomia vakarajomira kaimoni. Kidija'ari kaimoni adani ija'ari 
va'ora karajomiki. 

Deus ibavi kaija'arini va'ora niaha adani hi'adani Deus ibavi 
kaija'arini avako'bamahakhamaki Deus danona-ra vagathani'iki. 
Athi 'barakia va'ora ni'aha: 

—Hari'a kaho bana! Hari'a vanajaharihari kaho ida arabo, 'dako 
karaho, ava hahavi hiki. Jakaho va'ora akarajomi'imidiava adani 
akadiDeus kahonai abono vaatha. 

4-8Oniaroa, hora vananamitha'aha nihafori vihina vaipohina adani 
ija'ari Deus karajomia vakarajomi'iki vaatha. Ija'ari 144 mil vaipohina 
vavahojaki ida rajomi vaatha. 12 vihiki vaipohina adani Israel 
kohana kaisai. Israel kaisai vanamitharonisiagaki hahavi vahararana 
va'ora vaaniha adani ija'ari 144 mil vaipohina Deus kaija'ari kaimoni. 

Judá kohana kahanodi vanamitharonisiagaki vahararana 
va'ora vakarajomiha adani 12 mil vihiki vaipohina. 

Rúben kohana kahanodi vanamitharonisiagaki vahararana 
va'ora vakarajomiha adani 12 mil vihiki vaipohina. 

Gade kohana kahanodi vanamitharonisiagaki vahararana 
va'ora vakarajomiha adani 12 mil vihiki vaipohina. 

Onivani fori vihira adani Israel kohana kaisai hahavi afohanana. 

Aser, Naftali, Manassés, Simeão, Levi, Issacar, Zebulom, José, 
Benjamim vaoniki adani. 

Vakadihanodi vanamitharonisiagaki vahararana va'ora 
vaani'aha adani 12 mil vaipohina afohanana, va'ora 
vakarajomira kaimoni, 

Deus kaija'ari vihira kaimoni adani 144 mil vihiki vaipohina. 


Joao va'ora nokiha adani ija'ari vaipohiki Deus ibavi kania 


9Hari. Oniaroa, Deus ibavi kania namajaja vada oni'ianahi, 
va'ora onokiki adani ija'ari vaipohiki, vâipohina vâipohi'oamanira 
adani. Ni-nahina bikaabokaki ida vaipohina nihafori vihina 
rajomani. Arabo hahavi kaija'arini adani, nação hahavi adani 
jaboni, tribo hahavi adani, vaathi kahoarihakhamaki adani. 

Vigaakosoaki adani ka'da'di vakadika'da'di kavithi ibavini 
viahania, Ovilia Dorona oniki viaha jaboni. Vakaimahaki ida 
makari vaforiki, vagathihananaki ida avaafani kahami afa fori hiki 
vakadikhaiini-ra vavajahavini kaimoni. 

10 Athii 'barakia vani'aha: 

“Kidivithi ibavinia vithiki ada Deus ka'da'di vakadika'da'di hina. 

Akadi'aihotahi abono ada. 

Haria akava'ijoa'iki ada, 
aokharia kaimoni Ibavi 
Jaharika'oakia. 

Ovilia Dorona oniki jaboni haria akava'ijoa'iki, 
akadi'aihotahi abono ada” 

Vakhaniha adani ija'ari vâipohiki. 

11 Deus ibavi kaija'arini hahavi vigaakosoaki ka'da'di vakadika'da'di kavithi 
ibavini ioarinia. Vabodi pana varoiribaniki adani ka'da'di. Vabodi pana 
vahojaki jaboni adani ija'ari fori vihiki vahokiki avako'bamahakhamaki. 
12Ọniaroa, avaasiasiaonahaha Deu-ra vakanamasivivini, vani'aha: 

“Nimania hida Deua binofiki. 

Jahaki ida akadiDeu-ra khai ani'avini. 

Khai ani'aki ida jahana vagana. 

Karahoki ida kidi'ogahai. 

Jahaki ida haria kajoamorabakhiavini, 
vara avani'ava ida sohika'oana. 

Bikaabokaki ida hahavi binofiki. 

Danoki ada. Mahi hahavi mahi anokhomiriki Deu-ra 
akanamasiviha'oadahava. Nimania ida Deua binofiki.” 
Vakhaniha avaasiasiaonahana Deu-ra khai vani'avini. 

13Hari. Ka'da'di hoarana hora nana'dohiha: 

—Hana vihina adani ija'ari makari vaforiki-ra vakaimahara? 
Hanaja vania vikhara adani? 

140gathani'iki ida kidina'dohi: 

—Ni-oogaki. Ivani iogaki. 

Oniaroa, hora ni'aha: 

—Deu-ra vanofiriki va'ora vanajahariharivini arafiaki adani, 
kaba'i ni-Deu-ra vakava'ipahini'iki. Visoko'iki ida vakadimakari 
Ovilia Dorona oniki amana. Abini'iki ada Ovilia Dorona oniki 
vakadimoni hina, oniani ida amana vakadimakari navaforini hija. 

15Deu-ra vakava'ipahinipa'itxiravini mani ida Ovilia Dorona 
oniki kavithi ibavini viahania va'ora nahojaja. Mahi, joma hiki 
Deus gorana bodinia vahojaki adani, bada vani'aja kaimoni 
ida Deua binofiki. Kidivithi ibavinia vithiki ada Deus ka'da'di 
vakadika'da'di hina. Ovari vakadiania hojahaha'oadahana va'ora 
akadava'aki, va'ora naibavijahaki adani. 

16 Ni-vavai'amijanaki, ni-vakanabidi akaaforajanaki. Ni- 
safini afana va'ora nakhoroniki, ni-nahina afaki hoariha va'ora 
nakaijanaki. 

17 Kidivithi ibavinia vithiki ada Ovilia Dorona oniki ka'da'di 
vakadika'da'di hina. Ovari va'ora akadava'aki adani. Ovilia 
akadava'ava abono va'ora bananiki adani kidi'ovilia paha jahaki 
kania. Onivani fori hija ida Ovilia Dorona oniki kabadani. Va'ora 
avikhaki adani kidija'ari paha ija'ari-ra nahokiki kania. Deua 
binajohahi ida vanokho a'bani, vaasarajanarara kaimoni. 


Papira roaroaki akarani ahoaranini hoariha aniani 


8 1-2Hari. Oniaroa, Deus ibavia onokiha ada Ovilia Dorona 
oniki papira roaroani hoariha akarani-ra anivini. 
Biarabikhai'ianaki ida ahoaranini. 

Hari. Oniania, viso vakhaniha adani Deus ibavia vahojaki 
afo'imidia, ni-vavaravaraki kaho. Mitihini va'ora onoki'aha adani 
Deus ibavi kaija'arini 7 vihiki vaipohina vigaakosoana Deus viaha. 
Vagathanihananahi ida trombeta hoarahanana. 

3Khaha ada Deus ibavi kaija'arini hoariha. Ovaria bivahojaki 
ida ouro kabavihi. Incenso bavini kaimoni ida bavi. Deu-ra 
vakanava'igavini ibavini 'dihania gaakosoa'aha ada Deus ibavi 
kaija'arini onoki'iki. Bigathanivini ida incenso karaho binakabodija 
kaimoni. Binakabodivini ida incenso, varania. Hihida varani 
Deus kaija'ari hahavi Deu-ra vara vaniï'avini kavaranihi hida. 
Deu-ra vakanava'igavini hiki ida incenso varania kabodihadihaki. 

Kada'di vakadika'da'di kavithi ibavini viahania hojaki ida Deu-ra 
vakanava'igavini ibavini, ouroa amonahaki ida. 

4Deus ibavi kaija'arini Deus viaha hojakia bivahojaki ida 
bavi incenso daiki sa'a. Incenso aha'diki ojini okasi'iki nama 
kabodihadihani Deus kaija'ari hahavi Deu-ra vara vani'avinia. 

sOniaroa, Deus ibavi kaija'arinia bigathi'ihi ida incenso bavini, 
biani'ihi ida siho ha'dini Deu-ra kanava'igavini ibavini namania 
hojaki, binaji'bini'ihi ida incenso bavini siho ha'dinia. Bihoarari'ihi 
ida kidibavi daini arabo hahavi namania. 

Oniaroa, okamitha'aha ada bahi taararahaki. Onokiki jaboni 
ada bahi banabanahaki. Ho'doho'do'ihi ida arabo. Nimania ida 
onoki'iki, okamitha'iki hiki. 


Joãoa bikamithaki ida trombeta ithoni 


6Hari. Deus ibavia va'ora onokiki adani Deus ibavi kaija'arini 
vahoariha 7 vihiki vaipohina. Vaabono vanaibavijahaki adani 
va'ithohara kaimoni trombeta-ra. 

7Hari. Deus ibavia Deus ibavi kaija'arini hoarana imidia 
bina'ithohi ida trombeta. Oniaroa, kanokiahi ida siho kaha'dini, 
bahi karaho danoki ja'di itxani fori hiki ama kabodihadihaki ida 
siho, araboa kharariki ida. Oniaroa, arabo pitani hoarani karaho 
aha'diki, pitani 'bamiki karaho ni-aha'diki. Ava, hogoi itxani, 
rakhajahi hiki pitani hoarani aha'diki jaboni. 

8Hari. Oniaroa, Deus ibavia Deus ibavi kaija'arini hoariha 
maina bina'ithohi ida trombeta hoariha. Oniaroa, nahina arabo 
karaho namahiki aha'diki nokiani fori hiki hokahi'iki 'dako karaho 
kajokiraki bodinia. Oniaroa, 'dako karaho kajokiraki pitani pa'itxi 
ama ihi'iki. Pitani karaho ni-ama ihi'iki kapahani. 9Abini'iki ada 
abaisana, igitha hiki 'dako karaho pitani pa'itxi hojaki. Kaihimiki 
ida kanava kana'bahaki kaadahaki 'dako karaho pitani pa'itxi 
jaboni. 

10Hari. Oniaroa, Deus ibavia Deus ibavi kaija'arini hoariha 
maina bina'ithohi ida trombeta hoariha. Oniaroa, boviri karaho 
ha'diki siho akavoosiki fori hiki kafari'iki vaini ipohiki namania. 
(Boviri onina pamoari athinia boviri arapaki.) 

11 Vaini biavanokhomiki kapahani ipohiki namani kafariki jaboni 
ada boviri ha'diki. Arapa'iki ida vaini kapahani pitani hoarani 
boviria bivikafariki kani. Ni-arapaki ida vaini pitani 'bamiki 

hoariha kapahani. Onivani fori hija ida arabo hahavi kavainini 
kapahani anokhomini. Ija'ari vaipohikia vi'avihi ida paha, 
vaabini'aha. 

12 Hari. Oniaroa, Deus ibavia Deus ibavi kaija'arini hoariha 
maina bina'itho'ihi ida trombeta hoariha. Binajahariki ada safini, 
masiko, boviri hiki. Mahi bobini pa'itxi ni-vagaki ada safini. Mahi 
bobini pa'itxi 'bamiki asia vagaki. Joma bobini pa'itxi ni-vagaki. 
Joma bobini pa'itxi 'bamiki asia vagaki. Niki bana hida namithaki 
kaimoni. 

13Hari. Onokiha ada kokoi na'bahaha raboki nama jararinia. 
Athii 'barakia niha: 

—Abii, ija'ari maha! Ija'ari maha! Ija'ari maha! Ija'ari hahavi 
araboa vaibavikia vakamithaki bana ida trombeta ithoni hoariha 
Deus ibavi kaija'arini avahoarabakosikia vana'ithoki bana. Jaharini 
arafiaki ida ija'ari vakadimoni bana, abii, ija'ari maha! — niha ada 
kokoi na'bahaha. 


Itho'ihi ida trombeta hoariha 


l Hari. Oniaroa, Deus ibavia Deus ibavi kaija'arini hoariha 
maina bina'itho'ihi ida trombeta hoariha. 

Onokiki ada boviri fori hiki arabo namania hojana. Nama 
voroni'iki ada boviri. Boviri fori hikia biagathaniki ida chave. 
Jahari kahonai abono vanokiariki vaibavi kaathani kakachaveni 
ida. Hodi bihiaki anokhomini nokiavahariki fori hiki ida vaibavi. 

2Boviri fori hikia biakarabikhai'ihi ida vaibavi kaathani. Hodi 
bihiakia khaonaniki ida siho kaojini kakaraho. Siho kaafani 
akarafiaki kaibavini fori hiki ida siho aha'diki kaojini. Siho kaojinia 
binamokhiki ada safini, ni-vagajahakijanaki, oniani ida arabo-ra 
nabakibakija. 

3Siho kaojini kahararania vikhaonaniki adani omavari fori 
vihiki vâipohiki. Vigarahana'aha arabo namania. Vagathanihi 
ida danona afohanana. Akoro ija'ari-ra kohovini vani fori hija ida 
danona omavari fori hikia bigathanfiki. 

4Ka'da'di vakadika'da'di va'ora ni'aha adani omavari fori vihiki: 

—Hari'a vanajaharihari ida hogoi itxani, ava itxani, 
ava na'bahaki, rakhajahi hiki. Avikha'a bana ija'ari vaatha 
Deus karajomi-ra vavahojariki vakadiania mahija va'ora 
avanaima'banavini. 5Va'ora vakohonanaha. Hari'a va'ora vanaabini 

bana. 5 masiko ipohina vani va'ora vanaima'banahanana karaho 
ka'oa bana — niha. Omavari fori hiki 'banana akoro 'banana fori 
hiki. 

6Hari. 5 masiko ipohina va'ora vanaima'banakarahoki bana 
adani Deu-ra vanofiriki. Vaabinina-ra vanofiki bana adani kohoi 
vihiki. Ni-vaabiniki. Vaabinina-ra vanofikarahovini kaba'i, ni- 
vakaabokaki bana ida vaabinina. 

7Hari. Cavalo nokiana fori vihiki adani omavari, vaabono 
vanaibavijahaki ija'ari-ra vidara kaimoni. Vaka'da'dia vavahojaki 
ida ouro kakajamarihi fori kihiki kanokiani. Vanokho makhira 
nokho nokiani fori hiki. 8Vaka'da'di kaafani gamo ka'da'dini 
kaafani kanokiani fori kihiki. Vaino, jomahi hiihiha inoni nokiani 
fori hiki adani. 9Vamakho'inia vakaimahaki ida makari 'dakhaki 
ferro amonahaki fori hiki. Makari 'dakhakia biaka'oahaki ida 
sorara hoariha kasa'ai bianakhararara kaimoni. Onivani fori vihira 
adani omavari fori vihiki vakadimakari 'dakhaki onoki'iki. 

Okamitha'iki ida omavari fori hiki vabihi ithoni 'baraki, 
cavalo vaipohiki carruage-ra vakarahokavini vaki'darahaki vani 
vanamonahaja ida saani karaho. Sorara vaabono vakodakhamavini 
vani cavalo vaipohiki ija'ari-ra vavaki'darahaki fori vihiki. 

10 Akoroa bivahojaki ida jo'o 'banani, onivani fori hija ida 
omavari jo'o 'banani. 5 masiko ipohiki vani ija'ari-ra va'ora 
vanaima'banakarahora bana adani. 

11 Hodi bihiaki anokhomini nokiavahariki akadava'ava abono 
va'ora vaka'da'diki adani omavari fori vihiki. Hodi bihiaki 
akadava'ava abono onina hebreu athini Abadom, onina grego 
athini Apolião. (Pamoari athini onina nahina hahavi napohimajava 
abono. Jahari kahonai abono ada.) 

12Radaha'iki ida nahina jahariki arafiaki hoarani ija'ari-ra va'ora 
naimahidaki. Asia khaki bana ida nahina jahariki arafiaki 'bamiki 
ija'ari-ra va'ora naimahida'ianaki bana. 


Itho'ihi ida trombeta hoariha 


13Hari. Oniaroa, Deus ibavia, Deus ibavi kaija'arini hoariha 
maina bina'itho'ihi ida trombeta hoariha. Okamithaki ida athii, 
Deu-ra vakanava'igavini ibavinia aakhaninihakhamaki khaonaniki 
ida athii. Deus viaha hojaki ida Deu-ra vakanava'igavini ibavini 
ouro amonahaki. 

14 Athiia bini'a'aha ada Deus ibavi kaija'arini trombeta-ra 
vahojaki: 

—Va'ora kokhari bana adani Deus ibavi kaija'arini 
avako'bamahakhamaki vidabohaki Eufrates vaini maakarinia 
vahojaki, va'ajihira kaimoni — nihi ida athii. 

15 Deua bikanamahi'iki ida ibavi kaija'arini 
avako'bamahakhamaki avarakhana kamahini ibavi hahavia 
avikhara kaimoni. Deus ibavi kaija'arini avako'bamahakhamakia 
vanaviahanokhaki ida ora, mahi, masiko, badara hiki avikhara 
kaimoni, va'ora vanaabinira kaimoni adani ija'ari vâipohiki arabo 
hahavia vahojaki. Ni-ija'ari hahavi abini'iaki kaho. Vaipohiki asia 
avaaniki. 

16Okamithaki ida sorara vâipohiki vakadisaani khani. 
Vaipohi'oamanira adani sorara cavalo-ra vavaadahaki. 200 milhões 
vaipohina onoki'iki. 

17 Oniaroa, vadami fori hikia va'ora onokiki adani cavalo, cavalo- 
ra vavaadahaki khama. Vamakho'inia vakaimahaki ida makari 
'dakhaki nadaraki. Nadaraki, koriki, korikoriki ida makho'ini 
aka'oahani kakamakarini 'dakhaki. Siho kaha'dini fori kihiki 
ida nadaraki, ja'di safira oniki fori hiki ida koriki, enxofre oniki 
fori hiki ida vakadimakari 'dakhaki korikorini. Jomahi hiihiha 
ka'da'dini kanokiani fori hiki ida cavalo ka'da'di. Cavalo fori hiki 
vabodia khaonaniki ida siho kaha'dini, siho kaojini, enxofre hiki. 

18Nahina vabodia khaonanikia va'ora vanaabiniki afo'iana adani 
ija'ari vâipohiki arabo hahavia vahojaki. Ni-ija'ari hahavi abini'iaki 
kaho. Vaipohiki asia avaaniki. 19Cavalo fori vihikia vavahojaki 
ida vadanona vabodia, vamiia. Makha 'da'di nokiani fori hiki ida 
cavalo mii. Cavalo mii ija'ari-ra ananiki. 

20Cavalo fori hiki ni-va'ora vanaabiniki adani ija'ari hahavi. 
Ija'ari asia vahokiki avaani'iki, ni-vakava'ipahiniki ida vakadihojai 
jahariki. Asia va'ora vakanamasiviki adani Jahari kahonai 
abono vanokiariki. Asia va'ora vakanamasiviki adani vakadideus 
amovana. Vanamonahaki ida vakadideus amovana ouro, prata, 
bronze, ja'di, ava hikia. Vakadideus amovana ni-nahina-ra nokiki, 
ni-athi-ra kamithaki jaboni, ni-adahani-ra kaabokaki jaboni. 

21 Jja'ari avaani'ikia ni-vakava'ipahinipa'itxiki ida jaboni 
vakadihojai jahariki hoariha. Vakaabiniki adani. Vahoariha- 
ra vakaijorahaki adani jaboni. Makhira kidigamo hiriki khama 

vaabono vakavi'omakhamaki jaboni. Vabo'diabakhiaki ida hoariha 
kanahina. Ni-vakava'ipahinipa'itxiki ida vakadihojai jahariki. 


Joaoa binokiki ida papira roaroani pa'itki 


10 1Hari. Oniaroa, onokiki ida vadami fori hiki hoariha. 

Onokiki ada Deus ibavi kaija'arini hoariha danoki, 
nama gari'ina. Kidimakari hiki bahi vaforiki. 'Da'di kanamania 
karoiribaniki ada katopahiari. Safini vagana nokiani fori hiki 
ida nokho. Siho akaha'dimananiki kanokiani fori hiki ida avana. 
2Bigathiki ida papira roaroaki pa'itxi arabikhajahaki sa'a. 
Bikanaibavihi ida 'dama kaka'aniajanija 'dako karaho kajokiraki 
kapahani namania, bikanaibavihi ida 'dama kakajasonija arabo 
namania. 

3Athi 'barakia baranaha'aha. Jomahi hiihiha ipohiki ka'aarorohi 
fori hiki ida Deus ibavi kaija'arini athi 'baraki okamitha'iki. 
Baranahana naothinia, bahi kahirarahi 7 hikia bigathanihi ida 
athi. 

4Hari. Onajirivini onofiki ida bahi kahirarahi kavarani. Oniaroa, 
okamithaki ida athi khani nama, hora ni'aha: 

—Hari'a inajiri bana ida bahi kahirarahi 7 hiki ipohini kavarani. 
Hari'a bana inanamitha'a ida vakadivarani. 

5Ọniaroa, onoki'iki ada Deus ibavi kaija'arini gaakosoana 
'dama kapitani arabo namania, kapitani kahoariha 'dako karaho 
kajokiraki kapahani namania, bikanabiinimanani'ihi ida sa'a 
kaka'aniajani nama. 6Nihaha: 

—Hokihaha'oadahaki ada Deus. Nama, arabo, 'dako karaho 
hiki-ra namonaha'iki ada. Hahavi nama, arabo, 'dako karaho hikia 
hojaki-ra namonaha'iki ada. Ka'oa hiki hida kodivarani. Deus viaha 
varani ka'oa okavarani'iki ho. Kamahini ipohijanarihi bana ida 
namithaki kaimoni. 

7Deus ibavi kaija'arini hoariha maina bina'ithoki bana ida 
trombeta. Namithaki bana ida athi Deus athi namoniva abono-ra 
va'ora nava'isohi'bo'davini hi'iki. Kidihonai abono vihiki adani. 
Ni-ija'aria aviga'iaki kaho ida Deua binava'isohijoravini hiki nahina 
hini — niha ada Deus ibavi kaija'arini. 

8Oniaroa, athii okamitha'iki nama kha'iki vara hora ni'a'ianahi: 

—Okha'a bana Deus ibavi kaija'arini kania. Ovari 'dama 
kaka'aniajani-ra 'dako karaho kajokiraki kapahani namania 

kanahoja'iki, dama kajasonija arabo namania kahojaki. Kidiania 
okha'a bana mahija papira roaroaki pa'itxi arabikhajahaki-ra 
ianikhavini — nihi ida athii. 

9Hari. Ookha'ihi Deus ibavi kaija'arini kania. Okanikhariahi ida 
papira roaroaki pa'itxi. Oniaroa, hora ni'aha: 

—lIgathani bana hida papira roaroani pa'itxi, iha'a bana! Txinaki 
ida papira ibodinia, bahina a'bana txinani fori hiki ida. Txika'daki 
bana ida papira iva'ini bodinia — niha. 

10Oniaroa, Deus ibavi kaija'arini sa'a ogathani'ihi ida 
papira roaroani pa'itxi, oha'ihi ida papira. Obodia txinaki ida. 
Okidafivini naothinia, ni-txinajanaki ida papira roaroaki pa'itxi. 
Bianatxika'daki hida ova'i. 

11 Oniaroa, hora vani'aha: 

—João, ianamonioni'iana bana ida Deus athi. Deus vara va'ora 
vani'aki adani arabo hahavi kaija'arini, nação hahavi jaboni, vaathi 
kahoarihakhamaki adani. Deus vara va'ora vani'aki adani arabo 
hahavi vakadika'da'di vihiki jaboni. Kidivarani hiki ida nahina 
namithaki kaimoni vakadiania. Ianamonioni'iana bana hida varani 
vihina — hora vani'aha. 


Deus athi namoniva abono vi'bamiki varani vihina 


1 1 1Hari. Oniaroa, onokiki ida vadami fori hiki hoariha. 
Ogathani'iki ida ava nahina oadani karajomini kaimoni. 

Hora vani'aha: 

—Okha'a bana mahija Deu-ra khai vani'avini kagorani- 
ra irajomavini. Irajoma bana ida Deu-ra vakanava'igavini 
ibavini jaboni. Va'ora rajoma jaboni bana adani ija'ari Deu-ra 
vakanamasiviki, Deu-ra khai vani'avini kagorani bodinia vahojaki, 
nihafori vihina vaipohina. 

2Hari'a irajoma ida Deu-ra khai vani'avini kagorani 
kavasiribanini ipohini, oadani, rabodini hiki. Ija'ari Deu-ra 
avigariki vakadimoni bana ida gora kavasiribanini bodini. Deu- 
ra avigarikia vakada'aha'ahaki ida Jerusalém sidaji. 42 masiko 
ipohina Jerusalém sidaji-ra vakaabokaki bana adani Deu-ra 
avigariki — vani'aha. 

3Vara hora ni'a'ianaha: 

—Va'ora okaronaki bana adani oathi namoniva abono vi'bamiki. 
Vakaimahaki ida makari jarojaroki. Vananokiaki bana ida ija'ari 

kahojai asohiriki vaabono vaka'da'digariara kaimoni. 1 mil 260 
mahi ipohini ija'ari-ra va'ora vakanamonibakhiavini hiki bana ida 
Deus athi. 

40liveira avani 'bamiki fori vihiki adani Deus athi namoniva 
abono vi'bamiki. Lamparina kaatiraki 'bamiki fori vihiki 
jaboni adani. Hahavi vaka'da'diva viaha vigaakosoa'aha adani 
vi'bamiki. 5Vahoariha vakaijo'ahi ida va'ora vanajahariharivini, 
khaonanihi ida siho ha'dini vabodia, va'ora vanihimara kaimoni 
adani vi'bamiki-ra vanofiriki. Oniaroa, ija'ari vi'bamiki-ra va'ora 
najahariharivini-ra nofihi, abinimani'ihi ida ija'ari — hora ni'aha. 

6Deus va'ora no'aki bana adani vi'bamiki danona. Deus 
athia va'ora vakanamonivini oadani, vakaabokaki ida bahi 
khararijanarina-ra vavahonariahivini. Vakaabokaki ida 
jaboni paha hahavi-ra ama avanihavini. Vakaabokaki ida 
jaboni arabo-ra vanapohimajavini. Ipohiki ida pohimajahi. 
Va'ora vanapohimajavini va'ora vanofibakhiaha, va'ora 
vanapohimajamaniha. 

7Hari hi'ihi ida vi'bamiki vakadibadani, Deus athi-ra 
vanamonivini. Oniaroa, hodi bihiaki anokhomini nokiavaharikia 
khaonaniki bana ada tapo'ija, makhira fori hiki ada. Oniaro va'ora 
nigafaniki bana adani Deus athi namoniva abono vi'bamiki, va'ora 
naabini'aha. 

8Oniaroa, sidaji karaho kahagihini kania vanahojahaki bana ida 
vaba'ona. Sidaji karahoa abini'bo'da'iki ada vi'bamiki vakadika'da'di 
ava akasanakhamakia. Vajaharina arafiaki adani sidaji karaho 
kaija'arini. Sidaji karaho onini 'bamiki. Onini hoarani Sodoma. 
Onini hoariha Egito. Jaharini arafiaki ida Sodoma sidaji kaija'arini, 
Egito kaaraboni kaija'arini kohana vihiki vakadihojai, oniani ida 
sidaji karaho onini-ra no'bamija. 

9Hari. Ija'ari vâipohiki va'ora vanavanavanahaki bana adani 
vi'bamiki vaba'ona, mahi ahoarabakosiki mahi pitani hikia. 
Sidaji karaho kahagihinia vaba'ona vada vani'aki bana adani 
afohanana. Ibavi hahavi kaija'arini, nação hahavi, tribo hahavi 
vihiki. Vaathi kahoarihakhamaki adani. Ni-ija'aria vava'ahaki 
ida vaba'ona ka'damahani. 10 Vaabinina viahania Deus athi 
namoniva abono vi'bamiki va'ora vanapohimajakaraho'iki adani 
afobakhia arabo hahavi kaija'arini, oniani ida vi'bamiki vaabinina 
ija'ari hahavia vavajahavini hija. Khai vakhanikarahona mani 

ida ihinika-ra vanamonahavini hija, vakadikhaiinia vaabono 
vakanava'igakhamavini jaboni. 

11 Mahi ahoarabakosiki, mahi pitani hiki radahani naothinia, 
Deus va'ora anahokiki bana adani vi'bamiki. O'oiki bana 
ida vi'bamiki vaba'ona kania va'i khami Deua bikaronaki. 
Oniaroa, avahokiki bana adani, vigaamananiki bana adani. 
Ija'ari hahavi va'ora vanokiki bana adani vibamiki avahoki'ina, 
vaimahidakarahoki bana adani ija'ari. 12Oniaroa, Deus athi 
namoniva abono vi'bamikia vakamithaki bana ida athii 'baraki, 
nama kamithavahaki ida athii va'ora ni'aki bana: 

—Vikasi bana hida! 
Ija'ari va'ora vavajahariki va'ora vanokivini kaba'i, avikasiki bana 
adani vi'bamiki nama, bahi hararana avikasi'ina. 

130niaroa, jorakia ho'doho'dodanokiki bana ida arabo. 
Binajahariki bana ida sidaji. Gora ipohiki tharara'iki adaraha'iki 
ihimi'iki. Ni-gora hahavi tharara'iki. Ija'ari 7 mil vihiki vaipohina 
vaabini'iki. Ni-ija'ari hahavi vaabini'iki. Ija'ari avaani'iki 
vaimahidakarahoki. Oniaroa, Deu-ra khai vani'aha: 

—Danoki ada Deus nama hojaki — vakhaniha. 

14Radaha'iki ida nahina jahariki 'bamiki ija'ari-ra va'ora 
naimahidaki. Mitihini khaki bana ida nahina jahariki hoariha 
ija'ari-ra va'ora naimahida'ianaki kaimoni. 


Deus ibavi kaija'arini hoariha maina bina'ithoki ida trombeta 


15Hari. Oniaroa, Deus ibavia Deus ibavi kaija'arini hoariha 
maina bina'itho'ihi ida trombeta hoariha. Oniaroa, nama Deus 
ibavia okamithaki ida athii 'baraki, vani'aha: 
“Jahari ni-va'ora vaka'da'dijanariha adani arabo 
hahavi kaija'arini, Deus kamonahi hahavi hiki. 
Deus vani adani va'ora vavaka'da'dira Cristo khama. 
Deua binagathogatho'iki 
ada Cristo, ovari maina va'ora vaka'da'diki adani ija'ari hahavi. 
Ni-anokhomirihi bana ida 
hahavi-ra vaka'da'dihaha'oadahavini 
mahi hahavi.” 
16Ọniaroa, va'ora onoki'aha adani 24 vihiki vaipohina 
Deus viaha vahojaki. Ka'da'di kavithi ibavinia vavithionahana 
avaasiasiaonahana, Deu-ra vakanamasivivini, 17 vani'aha: 

“Ivani ka'da'di vakadika'da'di i, idanoki i. 
Ikaabokaki ida hahavi inofiki. 
Kanahinarini kari ihoja'bo'da'iki i. Asia ihojaki i. 
Ni-ahoarihapa'itxiki ida ihojani. 
Avajahaki ida idanoni karaho haria inanokiahivini hiki. 
Kama'da'iki ida arabo hahavi kaija'arini-ra va'ora 
ivaka'da'divini. 
18 Kaikahiki ida mahi ija'ari-ra va'ora inanokiahivini 
hiki ida iihamahikarahoni kamahini. 
Vava'i jokojokoka'oaki bana adani ira vanofiriki. 
Vakadihojai asohiriki inaabosivini mani ida vava'i 
najokojokoni hija bana. 
Va'ora inaabosiki bana 
adani ija'ari kohana jaboni, 
vagathanija kaimoni ida nahina jahariki vakadihojai 
asohiriki abosini. 
Kaikahi'iki ida mahi kadaija'ari-ra va'ora inaabosivini 
kamahini. 
Va'ora inaabosiki adani iathini namoniva abono, 
kadahonai abono vihiki. 
Vakadihojai jahaki inaabosivini kadanahina jahakia. 
Va'ora inaabosiki bana jaboni adani iathini-ra 
vanaababakhiaki. 
Va'ora inaabosiki jaboni bana adani kadaija'ari 
vakanahina'ahapikiki, 
vakanahinariki vihiki jaboni. 
Kaikahi'ihi hida mahi va'ora inihimavini adani ija'ari hojai 
jaharikia vakahojaiki, 
arabo hahavia kadamonahi-ra vanajahariharibakhia'iki 
adani jaboni.” Vakhaniha adani ka'da'di Deus viaha 
vahojaki. 
19Hari. Oniaroa, arabikhajahaki ida Deus gorana kaathani nama 
hojaki. Deus gorana bodinia nokiaki ida ouro kacaixahi arca oniki. 
Deus kava'iponahi karajomihi hida. Oniaroa, araboja onokiki ida 
bahi banabanahana, okamithaki jaboni ida athii, okamithaki 
jaboni ida bahi tararahana. Ho'doho'doki ida arabo. Kharariki ada 
bahi karaho ja'di itxani fori hiki araboa. Niki bana hida namithaki 
kaimoni. 

Nama nokiaki ada mabidiri fori hiki karahoda 


1 2 1Hari. Oniaroa, nama nokiaki ida nahina ogavahariki, 
ija'ari-ra nava'ibodivaranikarahoki. Nokiaki ida gamo. 

Abononi karafoavini hiki ada safini kidimakari hina. Gamo 
'damani kanabo'ania hojaki ada masiko. Biaka'da'dihaki ida 
kajamari kajahaki, 12 boviri ipohina hojaki kidikajamaria. 
2Kajahavidoki ida gamo. Abononi vabarariariaki ida gamo. 

3Oniaroa, nama nokiahi ida nahina hoariha ija'ari-ra va'ora 
nava'ibodivaranikarahoki. Nokiaki ada mabidiri fori hiki karahoda 
nadaraki. Mabidiri fori hikia bivahojaki ida 'da'di 7 hiki ipohini. 
Bivahojaki ida moroboi 'dakhaki 10 hiki ipohini. Biaka'da'dihaki 
bikavahojahananaki ida kajamari. 

4Mabidiri fori hikia miia bira'baniki ada boviri nama pitani 
karahoa hojaki. Biosonarari'aha araboja. Pitani karaho ni- 
bira'banirari'iki, asia hojamaniha ada boviri nama. Naothinia, 
gamo kajahavidoki viahania daani'aha ada mabidiri fori hiki. 
Jorakia bihavini binofiki ada isai banini hi'iariki. 

5Ọniaroa, banini hi'aha ada isai, makhira isani ada gamo kaisai. 
Mabidiri fori hikia ni-bikaabokaki biha'avini. Deus ibavi kaija'arinia 
bigathi'iki ada isai, biavikasi'aha Deus ibavia Deus maakarina. 
Kidivithi ibavinia vithiki ada Deus ka'da'di vakadika'da'di hina. 
Hi'ada isai va'ora vaka'da'diki bana adani arabo hahavi kaija'arini. 
Ni-biva'ahaki kidihonari vakajonivini. 

6Oniaroa, gafanaha'ihi ida gamo amasia. Deua 
bikaibavijahahijoraki ida gamo ibavi bivahojaki kaimonia. Hojani 
oadani Deua bikaijahitaki ida gamo. 1 mil 260 mahi ipohini 
amasia hoja'ihi ida gamo. 

7OỌniaroa, Deus ibavia vaabono vakodakhama'aha adani Miguel, 
mabidiri fori hiki khama. Deus ibavi kaija'arini danoki ada Miguel. 
Ovari, ipohina vihiki khama va'ora vidafiahaha adani mabidiri, 
kidipohi vihiki. Mabidiri fori hiki va'ora vidavini jaboni adani Miguel. 

8Mabidiri fori hiki ni-va'ora kaabokajanaki. Miguel vadanona 
biaradamiki ada mabidiri fori hiki vadanona, oniani ida 
Deua bivahojaki kania Miguel mabidiri fori hiki vahojana-ra 
vava'ahajanaravini hija. 

9Miguel kidipohi khama vanahokahi'aha ada mabidiri fori hiki 
karahoda araboa. Hi'ada mabidiri fori hiki hoja'bo'da'iki ada. Onina 

hoariha Jahari, onina hoariha Satanas. Ovari va'ora korijanahaki 

adani arabo hahavi kaija'arini. Mabidiri fori hiki kidipohi khama 

vahokahina araboa, ni-vahojajanaki Deus kania nama. 
10Oniaroa, okamithaki ida athii 'barakia nama, nihani: 

“Hidakaba'i Deus va'ora akava'ijoaka'oaki adani kidija'ari. 

Deus ija'ari hahavi-ra va'ora nanokiahivini hihi ida danona. 

Deus va'ora vaka'da'diki adani arabo hahavi kaija'arini. 

Cristo jaboni va'ora nanokiahiki adani danona. 

Kama'da'iki ida arabo hahavi kaija'arini-ra va'ora vaka'da'divini. 

Jahari ni-hojajanaki Deus viaha, 

Jesus kaija'ari-ra va'ora akaraganahabakhiaki kaimoni. 

Mahi, joma hiki Deu-ra nava'isohibakhiavini hiki ida 
arigamina kahojai asohirikia vakahojaina. 

Hari. Deus ibavia akara'o'aha hada Jahari araboja. 

11 Arigamina vavakaijokaki ida Ovilia Dorona oniki abini'ina 
vakadimoni hina, 
oniani ida Ovilia Dorona oniki amana vakadisa'ai fori nihani hija. 

Ka'oa hiki ida Jesus monina-ra vanamonibakhiavini, 
oniani ida Jesus athia va'ora kanasa'aiki fori nihaja. 

Vahoariha va'ora vanaabinivini va'ora vanofivini kaba'i, 
arigamina vani'aha: 

‘Haria vanaabiniha, 
haria vanaabiniha, 
ni-Jesu-ra akava'ipahinipa'itxirihi. 

Oniani ida mabidiri fori hiki va'ora kaabokajanaravini hija. 

12 Hahavi Deus ibavia vahojaki, 
khai vakhani'a bana! 
Arabo kaija'arini, 
a'onimaina, jahariki-ra avagathanija bana! 

'Dako karaho kajokirakia vahojaki jaboni, 
a'onimaina, jahariki-ra avagathanija bana. 

Arabo kaija'arini vakadiania gaari'aha ada Jahari. 

Va'i jokojokokarahoki ada. 

Biogaki ida mahi ipohijanariki-ra vahojavini, arabo kaija'arini- 
ra va'ora napohimajara kaimoni, oniani ida va'i najokojokoni 
hija.” Niki ida athii okamithaki nama. 

13Hari. Mabidiri fori hikia bikava'ibodivaraniki ida hokahi'ina 
araboa. Oniaroa, mabidiri fori hikia binajoikahiki ida gamo kidisai 

'bana'iki. MOniaroa, gamoa bigathani'iki ida bihini 'bamiki kokoi 
na'bahaha bihini fori hiki, araboja kaimoni ida gamo amasia. 

Ibavi Deua bikaibavijahahijoravinia okha'ihi ida gamo. Badara 
ahoarabakosiki badara bobini pa'itxi hiki hoja'ihi ida gamo amasia. 
Hojani oadani, Deua bikaijahitaki ida. Mabidiri fori hikia ni- 
bikaabokajanaki ida gamo-ra napohimajavini. 

15Oniaroa, mabidiri fori hikia biakasohi ida paha karaho, vaini 
ahapini fori hiki, gamo naothinia, paha biakarojaja kaimoni 
ida gamo. 16Oniaroa, jorakia arabikhajahahi ida arabo, o'oihi 
ida paha mabidiria biakasoki. 17 Oniaroa, mabidiri fori hiki 
bikava'ijokojokokarahoki ida gamo. 

Oniaroa, mabidiri fori hiki va'ora vidavini adani gamo 
kaisai vahoariha, hiadani Deus athi-ra vanaabajahakiki, ni- 
vakava'ipahinipa'itxiki ida Jesus athi-ra vavakaijokavini. Jesus 
monina-ra vanamonibakhiaki adani. 

18Oniaroa, mabidiri fori hiki karahoda gaakosoaki 'dako karaho 
kajokiraki kakaasini pasapasania. 


Tapo'ija vi'bamiki varani vihina hida 


1 3 1Hari. Oniaroa, araboa onokihi ida nahina hora 
naimahida'iki. 'Dako karaho kajokirakia 'dorima'aha 

ada tapo'ija nokiana fori hiki. Paha katapo'ijani ada. Bivahojaki 
ida moroboi 'dakhaki 10 hiki ipohini. Moroboi 'dakhaki 
bivahojahananaki ida kajamari. Bikavahojaki ida ka'da'di 7 kihiki 
kaipohini. 'Da'di namania hojahananaki ida jirihi varani jaharini 
arafiaki Deu-ra kanavaranihaki. 

2Jomahi hiihiha nokiani fori hiki o paha katapo'ijani onoki'iki. 
Urso 'dama kanokiani fori hiki ida paha katapo'ijani 'dama. 
Leão bodi nokiani fori hiki ida paha katapo'ijani bodi. Mabidiri 
karahoda fori hikia bino'aki ada paha katapo'ijani ka'da'di kavithi 
ibavinia. Bino'aki jaboni ada danona, bikaabokaja kaimoni ida 
badani danoki, mabidiri kabadani fori hiki. Mabidiri fori hiki 
danona-ra gathanivini mani ida paha katapo'ijani ija'ari-ra 
vaka'da'divini-ra kaabokavini hija. 

3Ka'da'di kahoarania hojaki ida siivi karaho kaakhani'iki. 
Karahoni arafiani kaba'i ida siivi, ni-abini'iki, aihota'iki ada. 
Ija'aria vanokiha; vakava'ibodivaranikaraho'aha, vaabono vara 
vakani'akhama'aha: 

—Ni-abini'iki ada paha katapo'ijani, danoki ida kidibadani 
— vakhaniha, oniani ida arabo hahavi kaija'arini tapo'ija-ra 
vavaipohihavini hija. 

4Mabidiri karahoda fori hikia bino'a'iki ada paha katapo'ijani danona 
va'ora vaka'da'dira kaimoni adani arabo hahavi kaija'arini. Arabo 
hahavi kaija'arinia vakanamasiviki ada mabidiri fori hiki, onivani fori 
hija ida paha katapo'ijani-ra vakanamasivivini jaboni. Vavajahaki ida 
paha katapo'ijani kavarani. Vara vakhaniki adani ija'ari: 

—Ni-hojaki ada hoariha hihada paha katapo'ijani fori hiki. 
Dano'oamanira ada. Ni-nahina bikaabokaki hida hihada paha 
katapo'ijani danona-ra nihimavini — vakhaniha. 

sOniaroa, Deua biva'ahaki ada paha katapo'ijani Deu- 
ra kanavaranihavini, varani jahariki arafiakia. Arafiaki ida 
korijanahia kavaranina bini'aha: 

—Hovani ojahaka'oaki ho, ni-jahapa'itxiki ada Deus — niha ada 
paha katapo'ijani. Oniaroa, Deua biva'aha'ihi ida paha katapo'ijani 
arabo hahavi kaija'arini-ra va'ora vaka'da'divini 42 masiko ipohina. 
6Paha katapo'ijania bikanavaraniha'ihi ida Deus onina, Deus ibavi, 
Deus ibavia vahojaki hiki. Onivani fori va'ora nihaha adani Deus 
kania vahoja'iki. 

7Hari. Paha katapo'ijania bigathani'ihi ida danoi. Deua 
biva'aha'ihi ida paha katapo'ijani Deus kaija'ari-ra va'ora vidavini, 
va'ora naabinivini. Biva'ahavini mani ida arabo hahavi kaija'arini- 
ra honariafiahavini-ra kaabokavini hija. Va'ora kaabokaki adani 
tribo hahavi, nação hahavi vihiki. Vaathi kahoarihakhamaki adani. 
Va'ora honariahahaviki adani. 

8Oniaroa, ija'ari hahavi araboa vahojakia vakanamasiviha ada 
paha katapo'ijani, vavakaijokaki ada. Vakadiva'ibodivarani va'ora 
korijanaha'oamanira adani. Deus vavanihaki ada paha katapo'ijani. 
Niki bana hida namithaki kaimoni. 

Hari. Hahavi amonahani kari Deua binajiri'iki ida kidija'ari 
vihiki kaimoni vaonina kidipapira kania. Ovilia Dorona oniki 
kapapira ida. Ovari abono-ra va'aha'iki abinina kidija'ari 
vakadimoni. Kidipapira kania hojahi ida ija'ari onini; bivahojahi 
bana ida kidimahi anokhomiriki Deus kania. Hojarihi ida ija'ari 
onini; ni-bivahojaki bana ida kidimahi anokhomiriki Deus kania. 

Hari. Paha katapo'ijani-ra vakanamasiviki adani ija'ari mahi 
anokhomiriki-ra vavahojariki. 

9Hari. Avakamithavini avanofihi; vakamithajahaki bana. 

10Deua bikava'ibodivaranijoraki ida hana hini ija'ari gathaki 
kaimoni. Gathaki bana ida, jokoa aihotarihi ida ija'ari. Deua 
bikava'ibodivaranijoraki ida ija'ari hana hini sakahi hiki kaimoni 
tarasara. Sakahi hini abiniki bana ida, jokoa aihotarihi ida 
ija'ari. Oniani ida Deus kidija'ari va'ora nagathogatho'iki-ra va'ora 
nava'isohivini hija: 

—Vanaabajahaki hida oathi. A'onira vanajahariharivini kabati, 
hari'a hora vakava'ipahinipa'itxi bana. 

11 Hari. Oniaroa, onokiki ada tapo'ija hoariha, arabo katapo'ijani 
ada. Arabo imani bodinia okhaonaniki ada. Bivahojaki ida moroboi 
'dakhaki, carneiro morobo 'dakhani fori hiki. Mabidiri karahoda 
athi fori hiki ida arabo katapo'ijani athi. 

12Bivahojaki ida danona, paha katapo'ijani danona fori hiki. 
Arabo katapo'ijani va'ora nanokiahiha adani ija'ari danona paha 
katapo'ijani viaha. Va'ora avadadamiki adani ija'ari hahavi araboa 
vahojaki, vakanamasivira kaimoni ada paha katapo'ijani. Hi'ada 
tapo'ija 'da'dia siina kaakhani'iki abinira kaimoni, ni-abini'iki, 
aihota'iki ada. 

13 Arabo katapo'ijania bada bini'aki ida badani danoki ija'aria 
vanoki'ariki, vava'i ka'barani hiki kaimoni. Ija'ari hahavia 
vanokivini oadani, bikavahonariahiki ida siho kaha'dini nama 
kaagarini araboja. 

14Deua biva'ahaki ada arabo katapo'ijani badani danoki 
ipohikia kabadanina paha katapo'ijani viaha, oniani ida arabo 
hahavi kaija'arinia Deus vavanihavini hija. Nimania ida va'ora 
korijanahavini. Arabo katapo'ijani va'ora vara ni'aha adani arabo 
hahavi kaija'arini: 

—Vanamonaha bana ida paha katapo'ijani amovana, hi'ada 
'da'dia sii'iki kaakhani'iki, ni-abini'iki — niha ada arabo 
katapo'ijani. 

Oniaroa, ija'aria vanamonaha'ihi ida paha katapo'ijani amovana. 
15 Arabo katapo'ijania bigathani'iki ida danoi paha katapo'ijani 
amovana-ra nahokiki kaimoni. Oniania, paha katapo'ijani amovana 
viridi biakaraboirari'aha, kava'ikhami'aha, hoki'aha. Varavarana-ra 
kaaboka'iki ada paha katapo'ijani amovana. Bini'aha: 

—0Onofiki ida ija'ari hahavi hora vakanamasivivini. Ija'ari hora 
vakanamasivirihi; onaabinihi — niha. 

Oniaroa, paha katapo'ijani amovana va'ora naabini'iki adani 
ija'ari kanamasivina vihiriki. 

16Paha katapo'ijani amovana va'ora avadadami'aha adani arabo 
hahavi kaija'arini vasa'a ka'aniajani, vaatha hiki, vakarajomira 
kaimoni. Va'ora avadadamiha adani ka'da'di vihiki, honai abono 
vihiki jaboni. Vakanahina'ahapikiki, vakanahinariki, honai abono 
gathaki, honai abono gathariki vihiki vasa'a ka'aniajani, vaatha 
hiki vakarajomina va'ora avadadamiha. 

17 Karajomirihi ida ija'ari; ni-abononi kavapavakarihavini-ra 
kaabokaki. Ni-bikaabokaki ida kidinahina-ra pavakari nihavini 
jaboni. Paha katapo'ijani onina ida rajomi ija'ari vaatha, vasa'a 
hikia hojaki. Onina kanúmeroni ida rajomi jaboni. 18Paha 
katapo'ijania bivahojaki ida número onini 666. Makhira onina 
karajomini ida número. Ogahakia biogaki ida nahina nini ida paha 
katapo'ijani kanúmerona. Ogaharikia ni-biogaki. 


Deus kaija'ari kidiania vahojaki vaahiaki 


1 4 1Hari. Asia Deus hora nanokiahijoravini hiki ida 
namitha'iariki. Oniaroa, Deus ibavia onoki'aha ada Ovilia 

Dorona oniki monte Sião onikia gaakosoa'ina. Kidiania vahojaki 
adani ija'ari 144 mil vihiki vaipohina. Vaatha vavahojaki ida 
rajomi. Ovilia Dorona onina, Deus onina hiki. Deua binajiri'iki 
ija'ari vaatha. 

2Oniaroa, okamitha'ihi ida athii 'baraki nama. Paha karaho 
gororofoniki fori hiki ida athii ithoni, bahi taararahaki fori hiki 
jaboni ida. Ija'ari vakadiharpa 
ithoki fori hiki ida athii ithoni 
okamithaki. 

3Vigaakosoaki adani 144 
mil ija'ari vaipohina ka'da'di 
vakadika'da'di kavithi ibavini 
viahania. Ija'ari fori vihiki 
vahokiki avako'bamahakhamaki 
vaviaha, ka'da'di 24 vihiki 
vaipohina vaviaha jaboni 
vigaakosoaki adani 144 mil 
ija'ari vaipohina. Moro kaja'dia 
vaahiaki adani ija'ari vâipohiki. 





(Apocalipse 14.2) 

Hi'adani 144 mil vihiki vaipohina ka'oa avakogaki ada moro. 
Deus va'ora akava'ijoaki adani arabo hahavi kaija'arini vahoariha 
vahararana, va'oaniaro ka'oa vakaabokaki ada moro kaja'di-ra 
vakava'ojomo'ihavini. 

4Hi'adani 144 mil vihiki vaipohina ni-vamakhaniki. 
Vajahaka'oaki adani. Imakhinava gamo-ra vi'omaravini oadani fori 
vihiki adani. Ovilia Dorona oniki-ra vavaipohiha'oadahaki adani. 
Vagathogatho'imidiaki adani ija'ari Deus kaimoni arabo hahavi 
kaija'arini vahararana. Deus Ovilia Dorona oniki khama va'ora 
avakava'ijoaki adani kidija'ari vihira kaimoni, oniani ida Ovilia 
Dorona oniki kania vaabono gahinai vanihavini hija. SNi-hoaranija 
korijanahia vakavaraniki. Vajahaka'oaki adani. 


Deus ibavi kaija'arini avahoarabakosiki vara vakhaninanaki 


6Hari. Oniaroa, onoki'aha ada Deus ibavi kaija'arini hoariha. 
Nama jararinia raboki ada. Ibavi hahavia avanamonionihi ida moni 
jahaki anokhomiriki Deua bikaronaki arabo hahavi kaija'arini 
vakadimoni. Nação hahavi, tribo hahavi vakadimoni, vaathi 
kahoarihakhamaki vakadimoni ida. Vakadiania okha'iki bana ada. 
Va'ora akanamonionivini hiki ida bana moni vakamithaja kaimoni. 
7Athii 'barakia va'ora ni'aha: 

—Vifini bana ada Deus! Danoki ada. Asohika'oaki ida kidihojai, 
oniania khai vani'a bana ada Deus. Kaikahi'iki ida mahi Deus 
ija'ari hahavi-ra va'ora nasohivini kamahini. Ija'ari hojai jahakia 
vakahojaikia vagathanihananaki bana ida vakadihojai jahaki 
abosini. Ija'ari hojai jaharikia vakahojaikia vagathanihananaki 
bana ida vakadihojai jahariki abosini jaboni. 

Vakanamasivi bana ada Deus, ovaria binamonahaki ida nama, 
arabo, 'dako kajokiraki karaho, vaini kama'dani kapahani hiki. 

8Oniaroa, onoki'aha ada Deus ibavi kaija'arini hoariha. Ovari 
vara ni'imidiaki naothia kasiaga'iki ada. Niha'aha: 

—lIhimi'ki ida Babilônia sidaji kaija'arini vadanona. 

Vinho fori hiki ida makhira kidigamo hiriki khama vaabono 
vakavi'omakhamavini. Babilônia sidaji kaija'arini vinho fori 
hikia va'ora vano'avini hiki adani arabo hahavi kaija'arini 
vi'avija kaimoni. Oniani ida arabo hahavi kaija'arini-ra va'ora 
najaharika'oaja. Hari. Vaihimi'iki adani ija'ari Babilônia sidaji 
kaija'arini fori vihiki — niha ada Deus ibavi kaija'arini. 

9-10Oniaroa, onoki'aha ada Deus ibavi kaija'arini hoariha. Ovari 
vara ni'imidiana naothinia kasiagaki ada. Athii 'barakia bini'aha: 

—Va'ora onava'isohiki adani ija'ari paha katapo'ijani, paha 
katapo'ijani amovana hiki-ra va'ora vakanamasiviki. Deus va'ora 
napohimajaki bana adani ija'ari. Deus va'ora naima'banaki jaboni 
adani ija'ari paha katapo'ijani onina vakarajomiki vaatha, vasa'a. 

Deus va'ora kava'ijokojokokarahoki adani ija'ari, ni-va'ora 
va'adipa'itxiki. Vagathanihananaki ida vakadihojai asohiriki 
abosini. Nahina jaharini arafiakia Deus va'ora arakhaki bana 
adani. Va'ora nahokahiki bana adani siho kakaraho, enxofre hiki 
ha'dini ibavinia, vakamithaki bana ida vaimana 'banani arafiaki. 
Deus ibavi kaija'arini, Ovilia Dorona oniki khama vada va'ora 
vani'aha adani siho kabodinia vahojaki. 

11 Aakasihi ida siho kaojini mahi hahavi, joma hahavi. Ni- 
kaihimiki ida siho. Ni-ihimiki ida vakadimahi jaharini arafiaki. 
Ni-fai nipa'itxiki ida vaimana 'banani vakamithaki mahi, joma hiki. 
Vakhanimanira adani ija'ari paha katapo'ijani-ra vakanamasiviki. 
Vakhanimanira adani ija'ari paha katapo'ijani amovana-ra 
vakanamasiviki jaboni. Vakhanimanira adani ija'ari paha 
katapo'ijani onina karajomihi-ra vavahojaki jaboni — niha ada 
Deus ibavi kaija'arini. 

12Hari. Deus kaija'ari arihina-ra akava'ibodivaraniva bana 
mahija Deu-ra akava'ipahinipa'itxiravini. Anaabahaha'oadahava 
ida Deus athi. Vahoariha haria vanajahariharivini kaba'i, Jesu-ra 
avaipohiha'oadahava, Jesu-ra avakaijokaha'oadahava. 

13Hari. Oniaroa, okamitha'ihi ida athii khani nama. Hora ni'aha: 

—lInajiri bana hida hihida athii: Deus va'ora kajoamoraki bana 
adani kidija'ari vaabono vava'ahaki vaabinina, bada vani'avini 
oadani ida badani Deus va'ora honariavini hiki. 

Oniaroa, niha ada Ma'onahai Jahaki: 

—Ha'a, asohiki hida kadavarani. Arabo vahojana oadani 
karahoki ida vakadibadani Jesus kaimoni. Vaabinina naothinia 
avaakoiriki bana adani. Vagathanihananaki ida vakadibadani 
jahaki abosini — niha ada Ma'onahai Jahaki. 


Rakhajahi bononi a'boani karajomihi 


14Hari. Vada oni'ianahi, onoki'aha ada bahi vaforiki. Bahi 
namana vithi'iki ada makhira nokiana fori hiki. Biaka'da'dihaki ida 

kajamari ouroa kakajamarihi kajahaki. Sa'a bigathiki ida kidisa'ai 
tarasara vakoniki sajoki. 15Oniaroa, Deus gorana nama khaonaniki 
ada Deus ibavi kaija'arini. Athii 'barakia vara bini'aha ada bahi 
vaforiki namana vithiki: 

—lava'boahahavi bana ida rakhajahi bononi a'diki ibavi hahavi, 
arabo hahavi hojaki. Kama'daki ida mahi a'boaja kaimoni ida arabo 
hahavi karakhajahini bononi a'diki. Rakhajahi bononi a'diki fori 
vihiki adani ija'ari hojai asohirikia vakahojaiki araboa vahojaki. 

16Hari. Bahi namana vithikia kiditarasara vakonikia 
biava'boa'ihi ida arabo hahavi karakhajahini bononi, binajoroni'ihi. 

17Hari. Onoki'aha ada Deus ibavi kaija'arini hoariha Deus gorana 
nama khaonanina. Ovaria jaboni bivahojaki ida tarasara vakoniki 
sajoki. 

18 Naothinia onoki'aha ada Deus ibavi kaija'arini hoariha. Siho 
kaha'diki akadava'ava abono ada. Ovaria biakadava'aki ida siho 
kaha'diki. Incenso aha'dini ibavini kania kha'aha. Athii 'barakia 
vara bini'aha ada Deus ibavi kaija'arini tarasara vakoniki sajoki-ra 
gathiki: 

—Khanokhanoha'a bana! Iava'boahahavi bana ida uva 'da'dini 
vadinia hojaki. A'diki ida uva bononi arabo hahavia. Ija'ari kahojai 
asohirikia kahojaibakhiaki fori hiki ida uva a'diki. 

19Oniaroa, Deus ibavi kaija'arinia biava'boahahavi'ihi ida uva 
'da'dini kiditarasara vakonikia. Biosona'ihi ida uva hahavi bavi 
karaho bodinia uva-ra vakada'aha'ahavini hiki a'bani aniaja 
kaimoni. Onivani fori hija bana ida namithaki ija'ari Deus athi-ra 
vanaabariki vakadiania. Deus va'ora kava'ijokojokokarahovini mani 
ida hojai asohiriki abosinia va'ora no'avini hija bana. 

20Sidaji baninija hojaki ida uva-ra vakada'aha'ahavini bavini. 
Ji'bini'iki ida uva bavini uva a'bania. Ahovarirakosi'iki ida uva 
a'bani. Ija'ari Deus athi-ra vanaabariki kohana vaamana nokiani 
fori hiki ida uva a'bani. Ni-pa'itxiki ida ama khaonanini, arafiaki 
ida. 300 quilômetros oadani ida ama, vaini fori hiki ida. Vaadi 
'bamiki hiki ida bihiani ama. 

João va'ora noki'aha adani Deus ibavi 
kaija'arini 7 vihiki vaipohina vahoariha 


1 5 1Hari. Oniaroa, onoki'ihi ida rajomi hoariha Deus 
ibavia. Ni-nahina hini ogavahaki. Ija'ari-ra narapataki 

ida. Vahojaki adani Deus ibavi kaija'arini 7 vihiki vaipohina. 
Vakadibadani hiki ida ija'ari-ra vanapohimajavini. Deus ija'ari-ra 
va'ora kava'ijokojokokarahovini mani ida pohimajahi 7 hiki-ra 
karonavini hija ija'ari vakadiania. 7 pohimajahi ipohini radahani 
naothinia, radaha'ihi jaboni ida Deus ija'ari-ra kava'ijokojokovini. 
2Oniaroa, onoki'ihi ida 'dako karaho fori hiki kajokiraki. Vidroa 
siho aha'dikia kabodihadihaki anokiajavarivahaki fori hiki ida 'dako. 
Va'ora onoki'iki jaboni adani Deus athi-ra vanaabahaha'oadahaki. 

Paha katapo'ijani va'ora kaboroborovini kaba'i, ni- 
vakava'ipahinipa'itxiki ada Deus. Ni-vakanamasiviki ada paha 
katapo'ijani, ni-vakanamasiviki jaboni ada paha katapo'ijani 
amovana. Ni-khai vaabono vavani'aki paha katapo'ijani onina- 
ra vakaathahavini vaatha. Ni-khai vaabono vavani'aki paha 
katapo'ijani kanúmero-ra vakaathahavini vaatha jaboni. 

'Dako kajokiraki karaho kapahani vidroa anokiajavarivahaki fori 
hikia vigaakosoaki adani Deus athi-ra vanaabaki. Vakasa'ahaki 
ida harpa Deus va'ora no'afiahavini hiki, vana'ithoja kaimoni. 
3Oniaroa, Deus kahonai abono Moisés kohana oniki kamoroa 
vaahia'aha. Ovilia Dorona oniki kamoroa vaahia'aha jaboni. 
Khaniki ida vakadimoro kaathi: 

“Deus, ivani ka'da'di vakadika'da'di i. 
Ivani ikaabokaki ida hahavi inofiki. 
Danoki jahaki ida kadabadani. 
Va'ora ivaka'da'diki adani arabo hahavi kaija'arini. 
Asohika'oaki ida kadabadani ija'ari vakadiania. 
Ka'oa hi'oamanija ida kadavarani jaboni. 
4 Ivani ka'da'di vakadika'da'di i, 
ija'ari hahavi ira vifiniva bana. 
Ija'ari hahavia vara vavani'aki ida kadabadani danoki jahaki. 
Ivani ijahaka'oaki i. 
Arabo hahavi kaija'arini iviahania avikhaki bana, 
ira vakanamasiviki kaimoni. 
Vanokiki ida kadabadani asohika'oaki, 
oniani ida ira vakanamasivivini hija bana.” 
Khanimanira ada vakadimoro kaathi. 

5Hari. Vaahiana naothinia, onokiki ida Deus gorana nama. 
Akarabikhajaha'iki ida gorana kaathani. Gora bodinia hojaki ida 
makari kagorahi. Deus ibavi ida. 

6Oniaroa, Deus ibavi kaija'arini 7 vihiki avikhaonani'aha 
gora bodinia. Vakaimahaki ida makari vaforiki, jahaki, vagaki. 
Vakamakho'inihaki ida ouro kacinturaohi. Vakadibadani hiki ida 
ija'ari Deus athi-ra vanaabariki-ra va'ora vanapohimajavini. 

7Hari. Ija'ari fori vihiki vahokiki avako'bamahakhamaki hoarana 
va'ora no'ahananaha adani Deus ibavi kaija'arini 7 vihiki vaipohina 
ouro kabavihia. Hihida ouro kabavihi Deus kava'ijokojokoi 
karahoa binaji'biniki. Arabo hahavi kaija'arini vanamana ahovariki 
kaimoni ida bavi daini. Hokihaha'oadahaki ada Deus, ni-ihimiki 
ida kidimahi. 8Deus jahana, vagana, danona hikia binaji'biniki ida 
Deus gorana nama, oji fori hiki ida gora-ra naji'biniki. Radaharini 
oadani ida pohimajai 7 hiki ipohini Deus ibavi kaija'ari 7 vihiki 
vaipohina vavahojaki, ni-ija'ari Deus gorana o'oini-ra kaabokaki. 


Namithaki bana ida 7 hiki ipohini pohimajai 


1 6 1Hari. Oniaroa, okamithaki ida athii 'baraki Deus gorana 
nama. Kamithavahaki ida athii vara va'ora vani'aki adani 
Deus ibavi kaija'arini 7 vihiki vaipohina: 
—Avikha'a bana, avanahoroa bana hida 7 bavi ipohini Deus 
kava'ijokojokoi karahoa binaji'biniki. Arabo hahavi kaija'arini 
vanamana avahoari bana. 


2Hari. Deus ibavia, Deus ibavi 
kaija'arini hoarana imidia kidibavi 
daiki-ra ahovari'iki arabo hahavi 
kaija'arini vanamana. Oniaroa, 
vaabaijoha'iki adani ija'ari 
vakarajomiki paha katapo'ijani 

(Ap 16.2) karajomia vaatha, paha 
katapo'ijani-ra vakanamasiviki 

vihiki. Na'bahaki ida vakadibaijo. 'Banakarahoki ida. 

3Hari. Deus ibavia, Deus ibavi kaija'arini hoariha maina ada 
bavi daiki-ra ahovari'aha 'dako karaho kajokiraki namania. 'Dako 
kapahani ija'ari abiniki amani fori niha'iki. Nahina hahavi hokiki 
paha bodinia hojaki abini'iki. 

4Hari. Deus ibavia, Deus ibavi kaija'arini hoariha maina kidibavi 
daiki-ra ahovari'aha. Vaini ka'da'dini hahavi kapahani, arabo 
hahavi kavainini hikia biahoari'iki ida kidibavi daini, oniani ida 
vaini kapahani-ra ama anihananaja. 

5-6Oniaroa, okamitha'iki ada Deus ibavi kaija'arini hoariha athi, 
ovari paha hahavi-ra akadava'aki. Deu-ra vara ni'aha: 

—Sohika'oaki hida kadabadani ija'ari vakadiania. Sohika'oaki 
ida kadabadani ija'ari-ra napohimajavini. Ivani ijahaka'oaki i. 
Kanahinarini kari ihojahaha'oadahaki i. Asia ihojaki i. Va'ora 
inapohimajaki adani iathini-ra vanaabariki vaipohiki. Va'ora 
vanaabinihanana'iki adani iathini namoniva abono vaipohiki, 
va'ora vanaabini'iki adani kadaija'ari vahoariha jaboni. Avahoari'iki 
ida kadaija'ari vaamana, oniani ida va'ora ino'avini hija ama 
vi'aviki kaimoni. Vagathani'iki ida vakadihojai jahariki abosini. 

7Ọniaroa, Deu-ra vakanava'igavini ibavini kania okamitha'ihi ida 
athii: 

—Deus, ivani ka'da'di vakadika'da'di i. Ikaabokaki ida hahavi 
inofiki. Sohika'oaki hida kadabadani ija'ari vakadiania. Sohika'oaki 
ida kadabadani ija'ari-ra napohimajavini. Vagathani'iki ida 
vakadihojai jahariki abosini. 

8Hari. Deus ibavia, Deus ibavi kaija'arini hoariha maina kidibavi 
daiki-ra ahovari'iki safini namana, oniani ida safini afana-ra 
anarafiaja, ija'ari-ra va'ora nakhoroni'iki. 9Safini afana va'ora 
nakhoronihanana'aha adani Deus athi-ra vanaabariki. Kabati, ni- 
vakava'ipahinipa'itxiki ida vakadihojai jahariki, ni-Deus danona-ra 
khai vani'apa'itxiriha adani. Deus vani va'ora napohimajavini, 
oniani ida Deus onina-ra vakanavaranihavini hija. 

10-11 Hari. Deus ibavia, Deus ibavi kaija'arini hoariha maina 
kidibavi daini-ra ahovari'aha paha katapo'ijani kavithi ibavini 
namania. Ahovari'iki ida bavi daini paha katapo'ijani kidija'ari 
hahavi khama vakadiania, oniani ida nabakibakini hija. 

Vaimana 'banani karaho-ra vakamithavini mani ida vaabani- 
ra vakharomisivini hija. Vavahojahananaki ida baijo na'bahaki 
jaboni, vakamithaki ida vaimana 'banani arafiaki. Deus 
va'ora vanaima'banakarahovini mani ida varani jaharikia 
Deus nama hojaki-ra vakanavaranihaha'oadahavini hija. Ni- 
vakava'ipahinipa'itxiki ida vakadihojai jahariki. 

12Hari. Deus ibavia, Deus ibavi kaija'arini hoariha maina 
kidibavi daini-ra ahovari'iki vaini karaho Eufrates oniki namania. 
Afora'iki ida vaini kapahani. Aforani naothinia, nokiahi ida arabo 
foraki avikafianira kaimoni adani arabo kaija'arini vakadika'da'di, 
hi'adani safini bivikhamananiki kaniaja vikhaki. 


O Novo Testamento na Paumarí do Brasil, 2da ed. © 2010, Liga Bíblica Internacional 


Apocalipse 16 1026 


130nijiaroa, va'ora onokiki adani ma'onahai vajaharika'oaki 
avahoarabakosiki. Vakaramonavahaki adani. Viraka'da nokiani 
fori vihiki adani. Mabidiri karahoda fori hiki bodia khaonani'iki 
ida hoarani, arabo katapo'ijani bodia khaonaniki ida hoariha, Deus 
athi namoniva abono 'badara bodia khaonaniki ida hoariha. 

14Vajahari'oamanira adani hi'adani ma'onahai vajaharika'oaki. 
Badani danokia vakabadanibakhiaki, oniani ida ija'aria 
vakava'ibodivaranikarahovini hija. Arabo hahavi kaija'arini 
kania avaadahaoniki adani ma'onahai vajaharika'oaki, va'ora 
vanajoronira kaimoni adani arabo kaija'arini vakadika'da'di, va'ora 
vani'aha: 

—Avaabononi vakanajoronikhama'a mahija Deus kidija'ari 
khama va'ora avida'avini — va'ora ni'aha. Deus ija'ari-ra nasohivini 
kamahini, Deua binanokiaki ida danona arafiaki. Niki bana hida 
namithaki kaimoni. 

15Hari. Oniaroa, Jesus Cristo haria nava'isohi'iki: 

—Mitha vani'a. Ojoiki bana ho. Ija'ari hora vanokharavini 
kaba'i, ojoiki bana ho vakadiania. Bo'di abono kaikahina vani fori 
ohiki bana ho. Avava'ini-ra okadihivini. Hari. Makari jahaki-ra 
vakaimahavini vani fori hiki ida hora vanokhahaha'oadahavini. 
Khai vakhaniki bana adani hora vanaviahanokhaki. Vakadimakari- 
ra avakadava'ajahakiki adani. Okaikahina kamahini vakamakariki 
bana adani. Ni-vabarobarona vahojaki vahoariha vaviaha, oniani 
ida vava'i anaipahini hirija bana — niha ada Jesus Cristo. 

16Hari. Oniaroa, ma'onahai vajaharika'oaki avahoarabakosiki 
va'ora vanajoroni'aha adani arabo hahavi kaija'arini vakadika'da'di. 
Ija'ari ibavi hebreu athinia Armagedom onikia vajoroni'iki adani. 

17 Hari. Deus ibavia, Deus ibavi kaija'arini hoariha maina 
kidibavi daini-ra ahovari'iki sirisiriki namania. Oniaroa, Deus 
ibavia, ka'da'di vakadika'da'di kavithi ibavini kania kamithavahaki 
ida athii 'baraki: 

—Hari. Namithahahavi'iki ida — nihahi. 

18 Vara nina kaba'i, nokiaki ada bahi banabanaki. Kamithavahaki 
ida athii ipohiki, bahi taararahaki hiki jaboni. Oniaroa, 
ho'doho'dodanoki'ihi ida arabo. Deus ija'ari-ra namonahavini 
naothinia ni-niki namitha'iaki kaho. Ni-namitha'iaki kaho ida 
arabo ho'doho'doni arafiaki, ija'ari-ra naimahidaki hihida mahi fori 
hiki. 

19Tharara'iki ida sidaji karaho Babilônia oniki. Oniaroa, 
akapitakhamani ahoarabakosi'ihi ida sidaji. Ihimi'iki ida arabo 
hahavi kaija'arini vakadisidaji hahavi. Deua bikava'ihokiki ida 
Babilônia sidaji kaija'arini fori vihiki vakadibadani jahariki, oniani 
ida va'ora nihimavini hija. Deus va'ora no'aki fori hiki adani sidaji 
kaija'arini kidibavi vinho fori hikia binaji'bini'iki, vi'avihahavija 
kaimoni. Deus kava'ijokojokoi fori hiki ida vinho. 

200nijiaroa, kajoviri hahavi akavisonihananaki, arabo namahiki 
hahavi avisoniki jaboni. 

21 Khanorariki ida ja'di na'bahaki ija'ari vanamana bahi kharariki 
fori hini. Karahooamanija ida jadi hoarahanana khanani 40 
quilos hiki. Deus vania binikhararija ida ja'di na'bahaki ija'ari-ra 
napohimajakarahoki, oniani ida varani jaharini arafiakia Deu-ra 
vakanavaranihavini hija. 


Deus ija'ari kahojai sohiriki-ra kavarajomivini 
ida gamo hojai asohirikia kahojaiki 


17 1Hari. Oniaroa, Deus ibavi kaija'arini hoarana kha'aha 

kodiania. Onokibiinini'iki ada ovari 7 vihiki vaipohina 
vahararana, 7 bavi daiki ahoroani kari onoki'iki ada. Hari. Kha'aha 
ada ovari kodiania. Hora ni'aha: 

—Hida kha'a bana. Ira onanokiahivini hiki bana ida gamo 
makhira-ra odoraonibakhiaki. Rajomi hiki ida gamo. Deua 
bikavarajomiki ida gamo sidaji karaho kaija'arini kajonina 
vihikia. Vaini ipohiki maakarinia hojaki ida sidaji karaho. Ira 
onanokiahivini hiki ida bana niha ninini Deus gamo kabadani 
asohirini arafiaki-ra naabosivini. 

2Vikhabakhiaki adani arabo hahavi kaija'arini vakadika'da'di 
gamo kania vakanabadanihaja kaimoni. Gamo makhira-ra 
odoraonibakhiaki vaabono vakavi'omakhamavini vani fori hija 
ida vinho. Arabo hahavi kaija'arinia vi'avi'iki ida gamo kavinho, 
vakahanoki adani kidiania. 

3Hari. Ma'onahai Jahaki ova'i-ra nahonariahihivini vani, Deus 
ibavi kaija'arini hora avikha'ihi amasia. Amasia onokiki ida 
gamo tapo'ija nadaraki namana vithini. Tapo'ija asafi namani- 
ra nahihaviki ida jirihi athini jahariki, Deu-ra kanavaranihaki. 
Bikavahojaki ida 7 ka'da'di kaipohini, bivahojaki ida 10 moroboi 
'dakhaki jaboni. 

4Gamo vania bikaimahaja ida makari nadaraki jahaki nokiani, 
kaidivaki. Bivahojaki ida kasoro ka'ohihi, ouroa amonahaki, jadi 
kaidivakia amonahaki, pérola oniki amonahaki hiki. Bikavadihaki, 
bikamorobohaki ida kidikasoro kaidivaki. Bikasa'ahaki ida vinho 
bavini badani karamonavahaki binaji'biniki. Deua bikavarajomivini 
ida gamo kahojai jaharika'oaki kidivinho bavini daikia. Gamo 
kidimakhira hirina kabali, vaabono vakavi'omakhamabakhiaki 
fori hiki ida kidibavi daiki. Nahina hahavi hoariha kaipahivahaki 
karamonavahaki hikia kabadanibakhiaki jaboni ida. 5Athania 
hojaki ida onini jirini ogavahariki. Gamo athania jiriki ida: 

“Hovani Babilênia sidaji 
karaho danoni arafiaki 
kaamia ho. 
Hovani gamo makhira-ra odoraoniki kaamia ho. 
Onakama'daki ida hojai karamonavahaki ija'ari 
kahojai jaharikia 
vavajahaki.” 

6Kahanoki fori hiki ida gamo. Deus kaija'ari vaamana 
binakahanoki ida. Jesu-ra vakava'ipahinipa'itxiravini mani ida 
gamo va'ora naabinivini hija, bi'avi'iki fori hiki ida Deus kaija'ari 
vaamana. Onoki'ihi ida gamo, oimahidakaraho'ihi. 

7Oniaroa, Deus ibavi kaija'arini hora nana'dohi'ihi: 

—Niha inimanija iimahidakarahoki? Ogavahariki ida gamo, 
ogavahariha ada tapo'ija gamo-ra vajadojadoki nahina vihina. 

Ira onava'isohiki bana ho nahina fori vihiki adani gamo, tapo'ija 
khama. Nahina fori hiki jaboni ida 'da'di 7 hiki ipohini, moroboi 
'dakhaki 10 hiki ipohini tapo'ija bivahojaki. 

8Hi'o tapo'ija inoki'iki hoki'iki mahi 'bodakari. Ni-hokijanaki 
araboja. Hodi bihiaki anokhomini nokiavaharikia okhaonaniki 
bana ada tapo'ija. Okhaonanina naothinia, nokia'ianaki ada 
araboja. Oniani ida kidimahi Deua binihimavini hija bana Ibavi 
Jaharika'oakia. Arabo kaija'arinia vada vani'aha ada tapo'ija, va'ora 
naimahida'aha. 

Hari. Deus hahavi-ra namonahavini viahania binajiri'iki ida 
ija'ari vaonina kidipapira mahi anokhomiriki-ra vavahojara 
kaimoni kidiania. Hi'adani ija'ari tapo'ija-ra vanokivini vani 
vaimahida'aha. Mahi 'bo'dakari hoki'iki ada tapo'ija, ni-hokijanaki 
araboja. Naothinia, nokia'ianaki bana ada — hora ni'aha. 

9Hari. Vara hora ni'a'ianaha: 

—Ogahai abonoa biogaki ida nahina hini, ogaharikia ni-biogaki 
ida nahina hini. Arabo namahiki 7 hiki ipohini fori hiki ida 
tapo'ija ka'da'di 7 kihiki kaipohini. Gamo kavithi ibavini ida arabo 
namahiki 7 hiki ipohini. Arabo kaka'da'dini 7 vihiki vaipohina fori 
hiki jaboni ida tapo'ija ka'da'di 7 kihini kaipohini. 

10Biananokhomi'iki ida arabo kaka'da'dini 5 vihiki vaipohina 
ija'ari-ra va'ora vaka'da'diki. Hoarana asia ija'ari-ra va'ora 
vaka'da'diki. Ka'da'di hoariha ni-kaikahi'iaki kaho. Nokiana 
kamahini jorakia binanokhofiaki ida ija'ari-ra va'ora vaka'da'divini. 

11 Hi'o tapo'ija mahi 'bo'dakari hoki'iki o, ni-hokijanaki araboja. 
Okhaonanina naothinia, nokia'ianaki o araboja, ka'da'di hoariha 
hina. 7 ka'da'di vahoariha vaipohina ada. Ovari jaboni Deua 
kidimahi binihimaki bana ada Ibavi Jaharika'oakia — Deus ibavi 
kaija'arini hora ni'aha. 

12Hari. Vara hora ni'a'ianaha: 

—Ira onava'isohiki bana ho nahina fori hiki ida 10 moroboi 
'dakhaki ipohini inoki'iki. Arabo kaka'da'dini 10 vihiki vaipohina 
fori hiki ida jaboni. Ni-ija'ari-ra vavaka'da'diriha kaho adani. Khaki 
bana ida mahi ija'ari-ra vavaka'da'divini kamahini, vagathani'ihi 
ida danoi ija'ari-ra vavaka'da'dira kaimoni. Oniani ida tapo'ija 
khama ija'ari-ra va'ora vavaka'da'divini hija. Ni-mahi ipohiki ija'ari- 
ra va'ora vaka'da'diki. Jorakia vananokhofiaki ida. 

13Hi'adani 10 vihiki ka'da'di vaipohina vaabono 
vakaaminakhamavini, vanaabaja kaimoni ida tapo'ija athi, 
tapo'ija va'ora honariara kaimoni. 14Hi'adani 10 vihiki vaipohina 
vanigafani'aha ada Ovilia Dorona oniki. Ni-vakaabokaki ada Ovilia 
Dorona oniki-ra vanapohimajavini. Ka'da'di vakadika'da'di ada 
Ovilia Dorona oniki, oniani ida tapo'ija 10 vihiki vaipohina khama 
va'ora nihimavini hija bana. Ni-va'ora vakaabokaki adani Ovilia 
Dorona oniki kidipohi khama. Ovilia Dorona oniki ipohina vihiki 
adani Deus va'ora nagathogatho'iki. Ni-vakava'ipahini'iki ida athi 
vanaabavini — hora ni'aha. 

15Hari. Oniaroa, Deus ibavi kaija'arini hora ni'a'ianahi: 

—Inoki'ki jaboni ida vaini ipohiki. Paha namania vithiki ida gamo 
makhira odoraonibakhiava abono. Vaini ipohiki fori vihiki adani arabo 
hahavi kaija'arini, nação hahavi vaathi kahoarihakhamaki adani. Ibavi 
hahavi kaija'arini vihiki fori hiki ida vaini kapahani inoki'iki. 

l6Inoki'iki jaboni ida tapo'ija morobo 'dakhaki 10 hiki ipohini. 
Tapo'ija, 10 vihiki vaipohina khama vakaimajahapa'tzirihi ida 
gamo makhira-ra odoraonibakhiaki. Vaaniki bana ida gamo 
kanahina hahavi. Barobaroni vanahojahaki bana ida. Vanaabiniki 
bana ida, vahaki bana ida gamo imani. Siho kaha'diki kania 
vanahokahiki bana ida gamo fori hiki. 

17 Deus vania vava'i bodini binahonariahihiki adani tapo'ija, 10 
vihiki vaipohina, oniani ida vaabono vakaaminakhamavini hija. 
Vaabono vakani'akhama'aha adani 10 vihiki vaipohina: 

“Jahaki ida adanona tapo'ija-ra ano'avini, 

bikaabokaja kaimoni ida ija'ari hahavi-ra va'ora vaka'da'divini.” 
Vakhaniha. Nini vani Deua binofija ida athi bivava'isohihijora'iki 
namitharini oadani. 18Įnoki'iki ida gamo makhira-ra 
odoraonibakhiavini. Onivani fori vihiki adani sidaji karaho 
kaija'arini. Hi'adani sidaji kaija'arini va'ora vahonariafiahavini 
adani arabo hahavi kaija'arini vakadika'da'di — hora ni'aha ada 
Deus ibavi kaija'arini. 


Deus va'ora napohimajaki adani Babilônia sidaji kaija'arini 


1 8 1Oniaroa, onokiki ada Deus ibavi kaija'arini hoariha 

maina nama gaari'ina. Ka'da'di danoki ada. Arabo hahavi 
ibavi hahavi-ra navagaki ida Deus ibavi kaija'arini vagana. 2Athii 
'barakia nihaha: 

—lIhimika'oaki ida sidaji karaho Babilônia oniki. Ni-ija'aria 
vavaibavijanaki ida sidaji kani. Jahari kahonai abono vanokiariki 
ka'oa vavaibavi'iki ida. Jahari kahonai abono vakaramonavahaki 
vavaibavi'iki hi'ida sidaji. Igitha raboki karamonavahaki ka'oa 
vagoraki hi'ida sidajia. 

3Vinho fori hiki ida makhira kidigamo hiriki khama vaabono 
vakaviomakhamavini. Babilônia sidaji kaija'arini va'ora 
vano'abakhia'iki adani arabo hahavi kaija'arini vinhoa, vi'avivini 
va'ora avavadadami'aha. Vikhabakhiaki adani arabo hahavi 
kaija'arini vakadika'da'di Babilônia kasidajinia, karamonavahakia 
vakabadanijabanara kaimoni. Pavakarihi abono jaboni Babilônia 
sidajia vahojaki avana'ba'divini arafiaki ida vakadijiniro badani 
jaharika'oaki-ra bada vani'ajabanavini sidaji kaija'arini vakadiania 
— niha ada Deus ibavi kaija'arini. 

4Ọniaroa, okamitha'iki ida athii hoariha nama, nihani: 

—Kodija'ari, ai vihi'a bana hihida sidaji kaija'arini vakadiania, 
avakara'o'a jorakia. Deus va'ora napohimajaki bana adani sidaji 
kaija'arini, vakadihojai jahariki abosini. Hari'a vakadihojai jahariki 
avava'ini-ra akaborova mahija Deus a'onira napohimajaravini 
vakadiania. 

5Jaharini arafiaki hida sidaji kaija'arini vakadihojai. Arabo 
namahiki nama-ra kaitoniavini fori hiki ida vakadihojai asohiriki 
ipohiki. Deua bikava'ihokiki ida sidaji kaija'arini vakadihojai 
asohiriki, jaharikia va'ora arakhaki bana adani. 

6Kodija'ari, ija'ari Babilônia sidaji kaija'arini fori vihiki a'onira 
vanajahariharibakhia'iki a'oni. A'onimaina bana, avaka'da'dini-ra 
avakanaabosija bana. Vanakaraho bana ida va'ora avanaabosivini. 
A'onira vano'avini hi'iki ida vinho fori hiki a'onira napohimajaja 
kaimoni. A'onimaina va'ora vano'a kavi fori hikia. Vanaji'binivini vani 
fori vaniha bana ida vakadibavi va'ora napohimajavini arafiaki kaimoni. 

7Babilônia sidaji kaija'arinia vanajoronivini vakadimoni hini 
ida nahina ahapini, nahina kaidivani arafiaki, nahina vaabono 
vavaboraborahavini hiki. Nonimaina bana. Vanajoroni bana 
vakadimoni hini nahina vaimana na'banani hiki, nahina vava'i 
namokarani hiki. Vaabono vavaboraborahavini vaabono vani'aha: 

“Arabo hahavi kaija'arini vakadika'da'di hari. 

Ka'da'di kavithi ibavini fori hiki hida akadisidaji. 

Kaariha fori arihirihi. 

Ni-nahina bikaabokaki ida haria napohimajavini.” 
Vakhaniha adani sidaji kaija'arini. 8Oniania, jorakia namithaki 
bana ida nahina jahariki vakadiania, vapohimajaki bana adani. 
Vakavamoniki bana adani, vava'i rogo inikarahoki bana adani, 
vai'ami abani vihiki bana adani. Avoosiki bana ida sidaji hahavi, 
siho kakarahoa binihimaki ida. Danoki ada Deus. Jaharikia va'ora 
arakhaki ada. Asohiki ida Deus kabadani, binaabosivini hihida 
sidaji kaija'arini vakadihojai jaharika'oaki — nihi ida athii. 

9Arabo hahavi kaija'arini vakadika'da'dia vada vani'aki ida sidaji 
aha'di'iki ojini, oniani ida vava'i mokara ni'akarahoni hija. Arabo 
vaka'da'diva sidaji ihimini-ra vakaasara'ahapikivini, ni-vakaabokajanaki 
ida vakadihojai karamonavahakia vakabadanijabanana. 

10Napaja vahojakia vada vani'aki ida siho akaha'diki sidaji-ra 
kanihimavini. Deus va'ora napohimajavini-ra vifinivini mani ida 
napaja va'ora nahojaja. Vakhaniki adani: 

—Babilênia sidaji kaija'arini maha. Karaho'iki ida avakadisidaji. 
Arabo hahavi kaija'arini-ra va'ora avahonaria'avini. Jahariki 
namitha'iki avakadimoni. Avagathani'iki ida avakadihojai jaharini 
arafiaki abosini. Jorakia a'onira nihima'iki ada Deus — vakhaniha. 

11 Arabo hahavia pavakarihi abonoa vanoki'iki ida sidaji aha'dini, 
oniani ida va'ora nabarariaria'ahapikija, vava'i mokara ni'akarahoni 
hija. Ni-nahina bikapavakarijanaki ida vakadinahina, vakadinisika 
hiki. 12Vakhani'aha: 

—Ni-nahina bikapavakarijanaki ida akadiouro, prata, jadi 
kaidivaki, pérola hiki. Ni-nahina bikapavakarijanaki ida 
makari jahaki, linho oniki, makari nadaraki hiki. Ni-nahina 
bikapavakarijanaki ida makari jahaki hoariha seda oniki, lã oniki 
hiki. Ni-nahina bikapavakarijanaki ida akadiava kaidivaki mitxaki. 
Ni-nahina bikapavakarijanaki ida akadinahina kaidivaki marfim 
onikia amonahaki. Ni-nahina bikapavakarijanaki hida akadinahina 
ava kaidivakia amonahaki. Ni-nahina bikapavakarijanaki ida 
akadinahina bronze oniki amonahaki, ferro amonahaki, ja'di 
kaidivaki mármore onikia amonahaki jaboni hiki. 

13Ni-nahina bikapavakarijanaki ida akadicanela, akadi'bai 
kakabodihini hiki. Ni-nahina bikapavakarijanaki hida incenso, 
miha, misai hiki. Ni-nahina bikapavakarijanaki ida akadivinho, 
basina jahaki, trigo khajahaki, trigo 'ba'dani hiki. Ni-nahina 
va'ora kapavakarijanaki adani 'daama kahidari, ovilia, cavalo, 
carruagem kihiki. Ni-nahina bikapavakarijanaki ida ija'ari 
gathaki, ijaari vahoariha vihiki jaboni — nimania ida vakadiasara 
vakadiabarariri athini. 

14Pavakarihi abono va'ora ni'aha adani sidaji kaija'arini: 

—lIhimi'iki ida nahina hahavi avakava'inofinofiki. Ihimi'iki 
ida avakadinahina ahapini, avakadi'ouro avavahoja'iki hiki. 
Ihimika'oa'iki ida, ni-avakaragajanaki bana avakadiania 
— vakhaniha. 
15Hari. Napaja vahojaki adani pavakarihi abono vakadibadani 
sidaji bodinia va'ora kananahina'ahapiki'iki. Deus va'ora 
napohimajavini-ra vifinivini jaboni mani ida napaja va'ora nahojaja. 
Vaasara'ahapikiki bana adani. 16 Vabarariaria'aha, vakhani'aha: 

—Babilênia sidaji kaija'arini maha. Jahariki ida avakadimoni. 
Avakaimaha'iki ida makari jahaki kaidivaki linho oniki, makari 
nadaraki, la nadaraki hiki jaboni. Avaabononi avanajahavini hiki 

ida kasoro kaidivaki ouroa amonaha'iki, jadi kaidivaki, pérola 
kaidivaki hiki, ni-avavahojajanaki. 

17 Jorakia ihimi'iki ida avakadinahina kaidivaki afohahavi 
— vakhaniha. 

Napaja vahojaki adani kanava kakaraho kanasohiva abono 
afohahavi, vakadihonai abono, ija'ari vakadiania vaadahaki vihiki. 
Kanava kakaraho kakakarivani jaboni napaja vahojaki. 18Vada 
vakani'ahi ida siho akaha'di'iki kaojini. Vabarariaria'aha: 

—Ni-anoki'iaki ida sidaji hoariha hihida sidaji fori hiki. 
Avajaha'iki hida sidaji nokiani jahaki, sidaji kaija'arini 
vakadinahina kaidivaki hiki — vakhaniha. 

19Vava'i mokara nikarahoni mani ida arabo khomakhomani- 
ra va'da'di a'ania vanaibavivini hija. Vaasara'ahapikina, 
vabarariariaha: 

—Babilênia sidaji kaija'arini maha. Jahariki ida avakadimoni. 
Mahi radaha'iki kanava kakaraho kanasohiva abono, pavakarihi 
abono khama avana'ba'di'iki ida vakadinahina avakadiania. Sidaji 
kaija'arini, avakapavakari'iki ida vakadinahina. Jorakia ihimi'iki 
ida avakadinahina afohahavi — Babilônia sidaji kaija'arini va'ora 
vani'aha. 

20Oniaroa, okamitha'iki ida athii, nihi: 

—A'onivani nama avahojaki, khai vakhani'a bana! Deus kaija'ari, 
khai vakhani'a bana jaboni! A'onivani Jesus athi avaadahaoniva 
abono, khai vakhani'a bana jaboni! A'onivani Deus athi namoniva 
abono, khai vakhani'a bana jaboni! A'onira vanajaharihari'iki adani 
Babilônia sidaji kaija'arini, oniani ida Deus va'ora nihimavini hija. 
Vagathaniki ida vakadihojai asohiriki abosini. Khai vani'a'a bana 
ida sidaji ihimi'ini! — niha. 

21Hari. Oniaroa, onoki'iki ada Deus ibavi kaija'arini danoki. 
Binabiinihi ida ja'di karaho arafiaki, trigo kakhajahini ibavini 
fori hiki ida jadi karaho. Biosonanai'ihi 'dako karaho kajokirakia, 
kafari'ihi, niha: 

—Hihida ja'di karaho-ra onahokahivini vani fori vihira bana 
adani Babilônia sidaji kaija'arini, Deus va'ora nahokahika'oavini. 
Avavisoni'ina, ni-nokiajanaki bana ida sidaji, ihimika'oa'iki bana 
ida Babilônia sidaji. 

22 Ni-kamithavahajanaki ida música ithoni Babilônia sidaji 
kahagihinia. Ni-kamithavahajanaki ida harpa ithoni, flauta ithoni, 

trombeta ithoni hiki. Ni-kamithavahajanaki ida ija'ari vakadiahi. 
Badani abono afohahavi nahina kaidivaki-ra vanamonahaki ni- 
vahojajanaki, avavisoni'iki adani. Ni-kamithavahajanaki ida ja'di 
trigo-ra vikhajavini ibavini ithoni. 

23 Ni-nokiajanaki ida lamparina ha'dini Babilônia sidaji bodinia. 
Ni-kamithavahajanaki bana ida akarai kaihinikani khaiini maisa 
kidigamo khama vaabono vara vakani'akhamavini. Arafiaki ida 
pavakarihi abono vadanona Babilênia sidajia vahojaki. Vahoariha- 
ra vakaijorahavini vakadinahina-ra avana'ba'dira kaimoni, oniani 
ida arabo hahavi kaija'arini va'ora vakorijanahavini hija. Deua 
binihimaka'oaki ida vakadinahina. 

24 Babilonia sidaji kaija'arini va'ora vanaabini'iki adani Deus 
athi namoniva abono, Deus kaija'ari vihiki. Va'ora vanaabini'iki 
jaboni adani ibavi hahavi kaija'arini hoarahanana, oniani ida 
Deus jaharikia va'ora arakhavini hi'ia Babilênia sidaji kaija'arini, 
binaabosija kaimoni ida vakadihojai jaharini arafiaki — niha ada 
Deus ibavi kaija'arini. 


Deu-ra khai vani'aki adani ija'ari 


19 1Hari. Oniaroa, okamitha'ihi ida athii 'baraki Deus ibavia. 
Ija'ari vaipohiki vaathi fori hiki ida athii 'baraki. Vakhaniha: 
“Deu-ra khai vani'a bana! 
Akadi'akava'ijoahi abono ada! 
Jahaki, vagaki, danoki ada akadiDeus! 
2 Sohika'oaki ida Deus va'ora napohimajavini 
vakadihojai asohiriki abosini hini, 
Ibavi Jaharika'oakia va'ora nahokahivini hiki. 
Deus kahonai abono-ra va'ora vanaabinivini. 
Gamo makhira-ra odoraonibakhiaki fori vihiki adani. 
Hi'oni gamo va'ora kaboro'iki adani arabo hahavi kaija'arini 
kidihojai kaipahivahakia.” 
Niki bana hida namithaki kaimoni. 
3Hari. Athii 'barakia vakhaniha'ianaha: 
—Vakanamasivi'a bana ada Deus. Ha'dini ojihaha'oadahaki 
ida Babilônia sidaji. Babilônia sidaji kaija'arini Deus va'ora 
naima'banakarahoha'oadahavini mahi hahavi anokhomirikia. 
4Oniaroa, hi'adani 24 ka'da'di vaipohina Deus 
viaha vakajo'atharari'aha. Ija'ari fori vihiki vahokiki 

avako'bamahakhamaki jaboni Deus viaha vakajo'atharari'aha, Deu- 
ra vakanamasivivini. Kidivithi ibavinia vithiki ada Deus ka'da'di 
vakadika'da'di hina. Vakhani'aha: 

“Deu-ra khai vani'a bana!” 
Nimania ida Deua binofiki. 


Ovilia Dorona oniki akarai kaihinikani kamahini 


SHari. Oniaroa, ka'da'di vakadika'da'di kavithi ibavinia 
kamithavahaki ida athii, nihani: 
“Deu-ra khai vani'a bana! 
A'onivani Deus kahonai abono hahavi a'oni, 
Deus jahana-ra khai vani'a bana! 
A'onivani ija'ari hahavi Deu-ra khai vani'a bana! 
A'onivani avakanahina'ahapikiki, 
a'onivani avakanahinariki avihiki jaboni, 
Deu-ra khai vani'a bana! 
A'onivani athi avanaaba'iki, 
Deu-ra khai vani'a bana!” 
Vakhaniha. 
6Hari. Oniaroa, okamithaki ida ija'ari vaipohiki vaathi 'barani 
fori hiki. Paha karaho gororofoniki fori hiki ida athii ithoni. Bahi 
taararahaki fori hiki ida athii. Nihi ida athii: 
“Deu-ra khai vani'a bana! Danoki ada Deus, 
bikaabokaki ida hahavi 
binofiki. 
Ka'da'di vakadika'da'di ada! 
7 Khai akhaniva, 
ava'i jahajahava. 
Deus jahana danona-ra 
khai ani'ava. 
Kaikahi'ihi ida maisa Ovilia Dorona oniki akarai kaihinikani 
kamahini. 
Abononi nabarohi ida gamo kidimaisa 
kaikahina viahania. 
8 Kidigamo kaimonia bigathani'iki ida makari jahaki kaidivaki, 
vaforiki, linho oniki, 
bikaimahaja kaimoni. 
Vagaki hida hihida linho, 

makamakapa'itxirihi hida. 
Makari vaforika'oaki fori hiki ida Deus kaija'ari kahojai 
jahani.” 

9Oniaroa, Deus ibavi kaija'arini hora ni'aha: 

—lInajiri bana hida hihida: 

“Deus va'ora kajoamoraki hadani ija'ari va'ora 
nagathogatho'bo'da'iki, 
Ovilia Dorona oniki akarai kaihinikani kamahini 
vahojara kaimoni.” 

Asia vara niha ada Deus ibavi kaija'arini: 

“Nimania ida Deus athi 
ira onava'isohivini hi'iki ka'oa hini.” 

10Deus ibavi kaija'arini viaha okajo'atharari'ihi, okanamasivira 
kaimoni. Oniaroa, hora ni'aha: 

—Hari'a oviaha kajo'atharari! Deus ohirina mani ida hora 
ikanamasivivini-ra onofiravini hija. Deus kahonai abono ho. Ifori 
ohiki ho, avaigamini vaipohina ho. Hiva'oani Jesus athi ka'oa-ra 
vanaabajahakiki, ni-vanahoarihaki ida athi, ni-vakava'ipahini'iki 
ida athi Jesus va'ora nava'isohivini hiki. Va'oaniaro fori ohiki ho. 
Deu-ra kanamasivi bana! Ma'onahai Jahaki va'ora nanamithavini 
hiki adani Deus athi namoniva abono Jesus athi ka'oa hinia 
avanamoni'ianaja kaimoni — Deus ibavi kaija'arini hora ni'a'aha. 


Onoki'iki ada makhira cavalo vaforiki namana 


11 Hari. Oniaroa, onoki'iki ida Deus ibavi arabikhajahani. 
Nokiavaha'aha ada cavalo vaforiki. Cavalo-ra vaadahaki onina: 
“Okava'ipahinipa'itxiriki ada Deus.” Onina hoariha: “Ka'oa ohiki 
ho.” Asohika'oaki ida kidibadani. Va'ora naabosiki bana adani hojai 
asohirikia vakahojaiki nahina jaharikia. 

12Vagaki ida nokho 'ba'dani, siho kaha'dini fori hiki ida. Ka'da'dia 
bikavahojaki ida ouroa kakajamarihi kaipohiki kajahaki. Arabo 
hahavi kaka'da'dini danoki kakajamari ida biaka'da'dihaja. Vaatha 
hojaki ida onina hoariha jiriki. Ovari ka'oa biogaki ida onina 
nahina hini. Vahoariha ni-avigaki. 

13Kaamaki ida kidikarahobi kanamajaki bikaimahaki. Onina 
hoariha: “Deus athi.” 

14Deus kaija'ari kidiania vahojaki avikasiagaki. Cavalo vaforiki 
va'ora vavaadahaki jaboni adani. Vakaimahanana'iki ida makari 

jahaki kaidivaki vaforiki, linho oniki. Ni-makamakapa'tzirihi 
hida. 15Hari. Bodia khaonaniki hida kidisa'ai sajoki. Arabo hahavi 
kaija'arini-ra va'ora kavasa'aivini kaimoni. Binihimaki ida Deus 
athi-ra vanofiriki vadanona. Deua bikaabokahahaviki ida binofiki. 
Va'ora vaka'da'diki bana adani arabo hahavi kaija'arini. Va'ora 
avadadamiki bana adani athi vanaabara kaimoni. Deus va'ora 
kava'ijokojokokaraho'aha. 

Hari. Ija'ari uva-ra kada'aha'ahavini abani aniaja kaimoni, 
onivani fori hira ada cavalo-ra vaadahaki kabadani, va'ora 
kada'aha'ahaki fori vihiki adani Deu-ra vanofiriki. Ahovarikarahohi 
ida vaamana, uva a'bani khaonanini fori hiki ida. Nini vani 
binanokiaja ida Deus kava'ijokojokoi. 16 Kidikarahobi, kabaha 
kanamania hojaki ida onina jiriki, nihi ida onina: 

“Ka'da'di vakadika'da'di ho, 
arabo hahavi kaija'arini vakadika'da'di ho.” 

17 Hari. Oniaroa, onoki'aha ada Deus ibavi kaija'arini safini 
namana gaakosoana. Athii 'barakia vara va'ora ni'aha adani igitha 
varaboki nama: 

—A'onivani, igitha raboki, baimana-ra avavajahaki a'oni, 
vajoroni bana hida. Deua bihonaria'iki ida ihinika karaho ko'baini 
avakadimoni. 18Hida vikha'a bana. Vajoroni'a mahija ija'ari hahavi 
Deus athi-ra vanaabariki vaimana-ra avahavini. 

Avahaki bana ida arabo kaka'da'dini vaimana, sorara 
vavaka'da'diva, sorara vihiki vaimana, cavalo imana, cavalo 
vaadahava vaimana. Avahaki bana ida honai abono gathaki, 
honai abono gathariki vaimana. Avahaki bana ida ija'ari 
kanahina'ahapikiki vaimana, ija'ari vakanahinariki vaimana 
hiki jaboni. Hi'adani ija'ari afohahavi Deus athi-ra vanaabariki 
vaimana-ra avahaki bana a'oni. 

19 Hari. Oniaroa, va'ora onokiki adani paha katapo'ijani, arabo 
hahavi kaija'arini vakadika'da'di, vakadisorara vihiki. Vajoroni'aha 
adani arabo hahavi kaija'arini vakadika'da'di paha katapo'ijani 
kania. Va'ora vanigafanivini va'ora vanofiki adani cavalo 
vaforikia vaadahaki, kidipohi vihiki. Ni-vakaabokaki ida va'ora 
vanapohimajavini. 

20Cavalo vaadahaki va'ora vagathi'aha adani paha katapo'ijani, 
Deus athi namoniva abono 'badara khama. Hi'ada Deus athi 
namoniva abono 'badara, bada bini'a'bo'da'iki ida badani danoki 

paha katapo'ijani viaha. Badani danoki-ra bada ni'avini mani 

ida ija'ari vaipohiki-ra va'ora korijanahavini hija. Ija'ari tapo'ija 
karajomihi-ra vavahoja'ikia vakajari'dariki ida Deus athi namoniva 
abono 'badara athi. Vakanamasiviki jaboni ada paha katapo'jani. 
Vakanamasiviki jaboni ada paha katapo'ijani amovana. 

Vahokahi'aha adani Deus athi namoniva abono 'badara, paha 
katapo'ijani khama ibavi enxofre ka'dakoni ha'diki bodinia. 
Vahokina kaba'i vahokahi'aha siho kakaraho kaha'diki kabodinia. 
Kaafa'oamanija ida siho. 

21 Hi'o cavalo vaforiki namana adahakia bivahojahi ida kidisa'ai 
bodia khaonaniki. Va'ora kavasa'aiki adani tapo'ija kasorara, va'ora 
naabini'iki adani. Igitha rabokia vaha'iki ida sorara vaimana, vava'i 
na'bi'iki adani igitha. 


Dabohaki ada Jahari mil badara hiki ipohini 


2 0 1Hari. Oniaroa, onokiki ada Deus ibavi kaija'arini hoariha 
maina nama gaari'ina. Biagathihi ida chave. Hodi bihiaki 

anokhomini nokiavahariki kaathani kakachaveni ida. Biagathi'ihi 
ida corrente kakhanaki. 

2Deus ibavi kaija'arinia bigathi'aha ada mabidiri karahoda fori 
hiki. Onina hoariha Jahari. Onina hoariha Satanas. 3Bigathi'aha, 
bidaboha'aha correntea, naothinia binahokahi'aha ada Jahari 
hodi bihiani anokhomini nokiavaharikia. Deus ibavi kaija'arinia 
bikana'bo'iki ida hodi bihiaki kaathani. Athana'ihi jaboni ida hodi 
bihiaki. Mil badara hiki ipohini hojaki ada Jahari. Ni-khaonanina- 
ra kaabokaki. Mil badara ipohini arabo hahavi kaija'arini-ra 
ni-va'ora kaboroborojanavini-ra kaabokaki. Mil badara ipohini 
radahani naothinia, Deua biva'ahaki ada Jahari hodi bihiakia 
okhaonani'ina, ija'ari vakadiania hoja'ianara kaimoni mahi 
ipohirikia. 

4Oniaroa, onokiki ida ka'da'di kavithi ibavini kaipohiki. 
Kanamania vavithihananaha adani ka'da'di. Deus va'ora no'avini 
hiki danona vakaabokaja kaimoni ida ija'ari vakadihojai-ra 
vanaabosivini. Va'ora onokiki jaboni adani ija'ari vaabiniki 
vaabono. Va'ora onokiki adani Jesus Cristo kaija'ari avaja'dina. 
Hiva'oani, vajahariharina kaba'i, vanamonibakhiaki ida Deus athi. 
Vakava'ipahinipa'itziriha ada Jesus Cristo, oniani ida vahoariha 
vaka'da'di avakava'boavini hi'ia. 


O Novo Testamento na Paumari do Brasil, 2da ed. @ 2010, Liga Biblica Internacional 


1039 Apocalipse 20 


Ni-paha katapo'ijani-ra vakanamasiviki. Ni-tapo'ija amovana- 
ra vakanamasiviki jaboni. Ni-vagathani'iki jaboni ida paha 
katapo'ijani karajomi vaatha, vasa'a hiki. Avahoki'aha adani 
hi'adani Jesus Cristo kaija'ari kohana. Ka'da'di kavithi ibavinia 
vavithiki adani. Deus va'ora no'a'iki adani danona. Cristo khama 
va'ora vavaka'da'diki adani arabo hahavi kaija'arini mil badara 
ipohini. Va'oaniaro miro'a Deus va'ora anahoki'iki bana. 

> Vakhanina vani Deus va'ora anahokira adani kidija'ari kohana 
Jesus Cristo-ra vakava'ipahinipa'itxiriki. Deus ni-va'ora anahoki'iaki 
kaho adani ija'ari kohana vahoariha. Mil badara hiki ipohini 
radahani naothinia, Deus va'ora anahokiki bana adani. 

6Hari. Khai vakhaniki adani hi'adani ija'ari va'oaniaro 
miro'a Deus va'ora anahoki'iki. Va'ora kajoamoraki adani. Ni- 
Ibavi Jaharika'oaki kania Deus va'ora arakhariha adani. Deus 
kanikhariava abono sasidotxi vihiki adani, Deu-ra vaakodiavini, 
Cristo-ra vaakodiavini jaboni, vakadihonai abono vihi'ina. Jesus 
Cristo khama va'ora vavaka'da'diki adani arabo hahavi kaija'arini 
mil badara hiki ipohini. 


Deua binihimaki bana ida Jahari danona 


7Hari. Mil badara hiki ipohini radahani naothinia, Deua 
bivahonariahi'aha ada Jahari arakhana, gathajanarara kaimoni. 
Oniaroa, kasiribani'aha hodi bihiaki anokhomini nokiavaharikia, 
ija'ari vakadiania hoja'ianaha. 

8Oniaroa, aadahaoni'ianaha ada Jahari ibavi hahavia, va'ora 
korijanaha'ianara kaimoni adani arabo hahavi kaija'arini. Hiva'oani 
Gogi kaaraboni kaija'arini vaoniki, Magogi kaaraboni kaija'arini 
vaoniki va'ora korijanahaki ada Jahari. Vaipohi'oamanira 
adani. Kaasi 'ba'dani ipohini fori vihiki adani. 9 Vaibavi hahavia 
avaadahaoni'aha adani Jahari kaija'ari, vahojaribanaonina Deus 
kaija'ari vaibavi, va'ora vidara kaimoni. Vavahojaribanaoniki ida 
jaboni Jerusalém sidaji Deua bivajahaki. Jahari kaija'ari va'ora 
vanaabinivini va'ora vanofiki adani Jerusalém sidaji kaija'arini. 

Oniaroa, Deua biakaronaki ida siho kaha'dini, nama kagaarini, 
va'ora nihimahahavi'iki adani Jahari kaija'ari. 

10 Jahari va'ora korijanahabakhia'iki adani ija'ari. Deua 
binahokahi'aha ada ovari ibavi enxofre ka'dakoni ha'diki bodinia. 
Paha katapo'ijani, Deus athi namoniva abono 'badara khama 

va'oaniaro miro'a Deus va'ora nahokahi'iki adani ibavi enxofre 
ka'dakoni siho ha'diki bodinia. Vaimana 'banani karaho-ra 
vakamithahaha'oadahaki adani. Mahi, joma hikia ni-ihimiki ida 
vaimana 'banani arafiaki. 


Deus ija'ari-ra va'ora naabosivini kamahini 


11 Hari. Oniaroa, onokiki ida ka'da'di vakadika'da'di kavithi ibavini 
karaho, vaforiki. Ovari vithi'ina viahania jorakia avisoni'iki ida 
arabo, nama jararini hiki. Ni-anokiabakhiavahaki. 12Oniaroa, va'ora 
onokiki jaboni adani ija'ari kohana. Ka'da'di vihiki, ka'da'di vihiriki 
jaboni, Deus kavithi ibavini viahania vigaakosoana afohanana. 

Oniaroa, Deus ibavi kaija'arinia biarabikhaihi ida ija'ari onini 
kapapirani ipohiki. Deua binajiri'iki ida ija'ari mahi anokhomirikia 
gahinaki kidiania vaonina kapapirani. 

Deus ibavi kaija'arinia biarabikhaihi ida papira hoariha. 

Papira jiriki kania hoja'iki ida ija'ari vakadihojai, vakadivarani, 
vakadibadani hiki hahavi vanamonaha'iki vaabinirina oadani, 
oniani ida hojai abosini-ra vagathanihananavini hija. 

13'Dako karaho kajokirakia vidorimamananiki bana adani ija'ari 
kohana hahavi paha bodinia vaka'damaha'iki fori vihiki. Abinia 
oniki kania vikhaonani'iki adani ija'ari kohana. Ija'ari kohana vaibavi 
oniki kania vikhaonani'iki adani ija'ari kohana hahavi nami bodinia 
vaka'damaha'iki. Deus viaha avikhahahaviki adani ija'ari kohana. 
Deua binaabosihananaki ida ija'ari kohana hahavi vakadihojai. 

14Ọniaroa, Deua binahokahiki ida abinia oniki ibavi enxofre 
ka'dakoni ha'diki bodinia. Binahokahiki jaboni ida ija'ari 
kohana vaibavi enxofre ka'dakoni ha'diki bodinia. Ija'ari-ra 
va'ora naabini'ianaki fori kihiki hida enxofre ka'dakoni ha'diki. 
Vakamithahaha'oadahaki kaimoni ida vava'i rogo inini, ni-Deus 
kani jahakia avikhaki. 

15Hari. Oniaroa, vada bini'ahi ida papira Deua binajiri'iki ija'ari 
mahi anokhomirikia vagahinaki vaonina kapapirani. Ija'ari vaonina 
hojahi; Deus kania avikhaha. lja'ari vahoariha vaonina hojarihi; 
enxofre ka'dakoni ha'diki kania vahokahiha. 


Joãoa binokiki ida nama, arabo hiki ja'dini 


2 1 1Hari. Oniaroa, Deus hora nanokiahi'ianavini hihi ida 
vadami fori hiki hoariha. Onokiki ida nama ja'dini, arabo 

ja'dini hiki jaboni. Avisoni'iki ida nama 'bo'da, arabo 'bo'da hiki. 
Avisoni'iki jaboni ida 'dako karaho kajokiraki. 

2Onokiki ida Sidaji Jahaka'oaki Jerusalém sidaji ja'dini oniki. 
Deus kania nama gaari'ihi araboa. Ima'inavi kidimakhira 
kaikahina viaha abononi nabaroki fori hiki ida sidaji nokiani 
jahani. 3Okamithaki ida athii 'baraki ka'da'di vakadika'da'di kavithi 
ibavini kania: 

—Vada va'ora vani'a, ibaviki ada Deus ija'ari vakadiania. Ija'ari 
Deus kania vaibaviki kidija'ari vihiki. Ovani oa vakadiDeus hira 
ada. Vahararana hojaki bana ada. 4Deua binajohahi ida vanokho 
a'bani vaasarajanarara kaimoni. Ni-ija'ari abinijanaki bana. Ni- 
ija'ari vava'i mokara nijanaki bana, ni-ija'ari asarajanaki bana, 
ni-ija'aria bikamithaki bana ida imai 'banani. Hahavi Deua 
binamonahabiinini'iki ni-hojajanaki, ihimi'iki ida. Ja'dini maina ida 
Deua binamonaha'ia. 

5Ka'da'di vakadika'da'di kavithi ibavinia vithikia bini'aha: 

—DOanajadihahaviki ida kodiamonahi — niha. 

Oniaroa, nahina hoariha hora ni'ahi jaboni: 

—lInajiri bana hida oathi. Namithahahaviki bana hida ira 
onanokiahijoravini hi'iki. Ka'oa hini mani ida ivakaijokavini 
najahani hija. 

6Asia vara niki ada: 

—Hari. Namitha'iki ida hahavi ira onanokiahijoravini hi'iki. 
Kanahina'iarini kari ohojahaha'oadahaki ho. Hahavi ihimini 
naothinia asia ohojaki bana ho, ni-ihimiki ida kodimahi. Hovani 
onakama'da'iki ida hahavi hojaki. Hovani oananokhomiki jaboni 
ida. 

Ija'ari vakanabidi akaaforaki paha ija'ari kamahi anokhomirikia 
va'ora ono'aki bana ho. Ni-abosiki ida paha okavagahinaiki. Vaini 
ka'da'dinia kama'daki ida paha va'ora ono'avini hiki. 

7Mahi jahaki anokhomirikia va'ora ono'a'iki adani kodija'ari 
Jahari athi-ra vakajoniki, hora vakava'ipahinipa'itxiriki. Hovani 
vakadiDeus ho, kodija'ari vihiki adani. 

8Vahoariha ibavi enxofre ka'dakoni ha'diki bodinia va'ora 
onahokahiki bana adani. Hi'adani ni-vanaabajahakiki ida 
oathi. Ija'ari vahoariha va'ora vanajahariharivini mani ida 
va'ora vifinivini hija, oniani ida hora vakava'ipahinivini hija. 
Hi'adani vanahoarihaki ida oathi ka'oa, ka'oa hijanaria kaimoni. 

Deus kaija'ari 'badara ibavi enzofre kadakoni ha'diki bodinia 
va'ora onahokahiki bana adani. Hi'adani hojai jaharikia vava'i 
binahonariahihiki jaboni, kaabiniki jaboni, hi'adani makhira 
kidigamo hiriki khama vaabono vakavi'omakhamavini. Hi'adani 
vakaijorahaki jaboni, hi'adani deus amovana-ra vakanamasiviki 
jaboni, korijanahi abono jaboni. Hiva'oani afohahavi va'ora 
onahokahiki ibavi enzofre kadakoni ha'dikia. Mahi, joma hiki 
hahavi vahojaki, ni-vikhaonanijanaki. 

Va'ora onahokahihahavivini vakamithahaha'oadahaki ida vava'i 
rogo inini. Ibavi enxofre ka'dakoni ha'diki bodinia abini'ianaki fori 
vihiki adani — hora ni'aha ada ka'da'di vakadika'da'di. 

Onokiki ida Jerusalém sidaji ja'dini 

9Hari. Oniaroa, Deus ibavi kaija'arini hoarana khaki kodiania. 
Onokibiinini'iki ada ovari 7 vaipohina vahararana, 7 bavi daiki 
ahoroa'ini kari onoki'iki ada. Kha'aha ada ovari kodiania. Hora 
ni'aha: 

—Hida kha bana. Ira onanokiahivini hiki bana ida ima'inavi fori 
hiki Ovilia Dorona oniki kagamo kaimoni — hora ni'aha. 

10Oniaroa, Ma'onahai Jahaki hora nava'ihonariahihivini. 
Oniania, Deus ibavi kaija'arini hora avikhahi arabo nâmahikia. 
Hora nanokiahiha Sidaji Jahaka'oaki Jerusalém onikia. Deus kania 
nama gaari'ihi ida sidaji. 

11 Vagaki ida sidaji, Deus jahana vagana binavagaki ida sidaji. 
Jaspe ja'di jahaki vagaki nokiani fori hiki ida sidaji. Cristal ja'di 
jahaki anokiajavarivahaki nokiani fori hiki jaboni ida. 12Namahiki 
karahoki ida sidaji kavasiribanini. Kavasiribaninia kahojaki ida 
bakatha 12 kihiki kaipohini. Deus ibavi kaija'arini 12 vihiki 
vaipohina vahojananaki bakatha kania avakadava'aja kaimoni ida 
sidaji. Israel kaisai 12 vihiki vaipohina vaonina jiriki, 12 bakatha 
kaipohini kanamania hojahananaki. 

13Kahojaki ida bakatha akahoarabakosiki safinia bivikhamananiki 
kaaniaja. Kahojaki ida kahoariha akahoarabakosiki safini aagari 
kaaniaja. Kahoariha akahoarabakosiki safini va'dori aniaja. 
Kahoariha akahoarabakosiki safini va'dori kajasonija. 

14Sidaji kavasiribanini nabo'ania hojahi ida jadi kaaraki 12 hiki 
ipohini. Ja'di namania jirihananaki ida Ovilia Dorona oniki athi 
avaadahaoniva abono 12 vihiki vaipohina vaonina. 

(Ap 21.15-17) 


15Deus ibavi kaija'arini hora vara ni'akia bivahoja'iki ida ava 
ka'ouroki, birajomaja kaimoni ida sidaji, sidaji kabakathani, sidaji 
kavasiribanini hiki. 16Sohifiahanaki ida sidaji rabodini, oadani 
hiki. Deus ibavi kaija'arinia bigathi'iki ida kidiava, birajoma'iki ida 
sidaji. Dois mil e duzentos quilômetros oadaki ida sidaji. Dois mil e 
duzentos quilômetros rabodini jaboni, dois mil e duzentos (2.200) 
quilômetros hiki jaboni namahini ida. 

17 Deus ibavi kaija'arinia birajomaki jaboni ida sidaji 
kavasiribanini. 64 metros hiki kavasiribanini rabodini. Ija'aria 
birajomaki ida rajomahia. Onivani fori hiki ida Deus ibavi 
kaija'arini karajomahia onokiki birajomaki ida sidaji. 

18 Ja'di jahaki vagaki kaidivaki jaspe oniki amonahaki ida sidaji 
kavasiribanini. Ouro kabodihadihaki vidro vagaki anokiajavariki 
amonahaki nokiani fori hiki ida sidaji. 

19-20 Sidaji kavasiribanini kaja'dini kaarakia hojaki ida 
ja'di kaidivaki jahaki ipohiki, binajahaja kaimoni ida sidaji 
kavasiribanini. Sidaji kavasiribanini kaja'dini kaaraki hoarani 
jaspe oniki; ja'di hoariha vagaki koriki nama korini fori hiki safira 
oniki; jadi hoariha vagaki koriki ava'afani korini fori hiki ágata 
oniki; ja'di hoariha vagaki koriki ava'afani hoariha korini fori hiki 
esmeralda oniki; ja'di hoariha vagaki nadaraki sardônio oniki; ja'di 
hoariha vagaki nadaradaraki sárdio oniki; ja'di hoariha, crisólito 
oniki; ja'di hoariha vagaki korikoriki berilo oniki; ja'di hoariha 
topázio oniki; ja'di hoariha crisópraso oniki; ja'di hoariha jacinto 
oniki; ja'di hoariha ametista oniki. Nadaraki, nadaradaraki, koriki, 
korikorini hiki ida ja'di vagaki kaidivaki afohanana. 

21 Ja'di jahaki kaidivani arafiaki pérola onikia kamonahaki ida 
bakatha 12 kihiki kaipohini. Pérola hoarani ka'oa kamonahaki 
ida bakatha kahoarahanana. Jahaki ida sidaji kahagihini ouro 
kabodihadiharikia amonahaki ida sidaji kahagihini. Vidro vagaki 
fori hiki nokiani ida sidaji kahagihini. 

22Ni-onokiki ida Deu-ra khai vani'avini kagorani hoarani 
sidaji bodinia. Deus danona arafiaki, Ovilia Dorona oniki khama 
vahojahaha'oadahaki adani sidaji bodinia, oniani ida ija'ari Deu-ra 
khai vani'avini hija Deus viaha ibavi hahavia hojaki hihida sidaji 
bodinia. 

23Deus jahana binavagaki ida sidaji, oniani ida safini, masiko 
hiki-ra nahojajanarija. Ovilia Dorona onikia binavagaki jaboni ida 
sidaji. Deus vagana oavania vaga'ia ida. 

24 Arabo hahavi kaija'arini vavaadahaki ida sidaji vagani kani. 
Arabo hahavi kaija'arini vakadika'da'di vavikhaki ida vakadinahina 
kaidivaki sidaji kania. 

25Mahi oadani arabikhajahaki ida sidaji kabakathani. Ni-hojaki 
ida joma, oniani ida bakatha-ra kana'borija. 

26 Arabo hahavi kaija'arinia vavikhaki ida vakadinahina jahaki 
kaidivaki sidaji bodinia. 

27 Ni-avi'oiki adani ija'ari sidaji bodinia badani Deua 
bikaramonakia vakabadaniki. Ni-avi'oiki adani ija'ari sidaji bodinia 
nahina kaipahivahakia vakabadaniki. Korijanahi abono ni-avi'oiki 
jaboni. Sidaji avi'oiki ka'oa hi'adani ija'ari vaonina Deua binajiri'iki 
papira kania, hahavi kama'dani viahania. Ovilia Dorona oniki 
kapapira ida. 


Joãoa binokiki ida vaini jahaki 


2 2 1Hari. Deus ibavi kaija'arini hora nanokiahivini hiki jaboni 
ida vaini. Ija'ari-ra nahokiki fori hiki ida paha, oniani 
ida kidimahi ananokhomijanarini hija. Ja'di cristal oniki vagani 
nokiani fori hiki ida paha. Deus, Ovilia Dorona onikia vakadivithi 
ibavini kani nabo'ania khaonani'iki ida vaini ka'da'dini kapahani. 
2Sidaji kahagihini bodi pania radahaki ida vaini kapahani. 

Vaini vadinia akhaninikhamaki ida ava. Kakanobaniakhamaki 
ida ava abinirikia oniki. Bonoki ida ava. Badara hoarani ihi'ai 
bononi 12 hiki ipohini. Masiko hoarahanana bonoki ida. Afani 
arabo hahavi kaija'arini-ra va'ora anaihotaki kaimoni ida bana. 

3Sidaji bodinia ni-hojaki ida nahina hoarani Deua bivajahariki. 
Sidajia hojaki bana ida Deus kavithi ibavini. Deu-ra khai 
vani'ahaha'oadahaki adani kidihonai abono. 4Va'oaniaroa vanokiki 
bana ida Deus nokho. Deus onina jirihananaki bana vaatha. 

sHihida sidajia ni-hojajanaki ida joma, oniani ida ija'ari 
vakadilamparina-ra avanaha'dijanaravini hija. Ni-hojajanaki 
ada safini jaboni ija'ari-ra navagaki kaimoni. Deus vagana 
binavagaha'oadahaki ida kidihonai abono kamahi. Ka'da'di vihiki 
bana adani afoha'oadaha mahi anokhomirikia. 


Jesus joina kamahini 


6 Hari. Oniaroa, Deus ibavi kaija'arini hora ni'aha: 

—Ka'oa hida oathi, nahina hahavi ira onava'isohijoravini hiki 
namithaki bana, oniani ida oathi-ra ikajari'daravini-ra najahaja. 
Deus Ma'onahai Jahaki-ra karonaki athi namoniva abono 
vakadiania. Bikarona'iki jaboni ada Deus ibavi kaija'arini kidihonai 
abono vakadiania, va'ora nanokiahijoravini hiki ida nahina 
namithaki kaimoni. Mahi ipohirikia namithaki bana ida — Deus 
ibavi kaija'arini hora ni'aha. 

7 Oniaroa, Jesua bini'aha: 

—Vakamithajahaki'a bana! Jorakia ojoiki bana ho avakadiania! 
Deus va'ora kajoamoraki bana adani oathi-ra vanaabajahakiki va'ora 
onava'isohijora'iki, hihida papira hojakia — niha ada Jesus Cristo. 

sHovani Joao, okamitha'iki onoki'iki hida hihida hahavi. 
Onajiri'iki hida nahina Deus ibavi kaija'arini hora nanokiahijoravini 
hi'iki. Naothinia, Deus ibavi kaija'arini viaha okajo'atharari'ihi, 
okanamasivira kaimoni. 9Oniaroa, hora ni'aha: 

—Hari'a oviaha kajo'atharari! Deus ohirina mani ida hora 
ikanamasivivini-ra onofiravini hija. Deus kahonai abono ho. Ifori ohiki 
ho, avaigamini vaipohina ho, Deus athi namoniva abono vaipohina ho 
jaboni. Jesus athi-ra vanaabajahakiki, va'oaniaro fori ohiki ho. Deu-ra 
kanamasivi bana! — Deus ibavi kaija'arini hora ni'aha. 

10 Asia vara niha ada Deus ibavi kaija'arini: 

—lInanamitha bana hida papira athini Deus ira nava'isohijoravini 
hiki. Maakariki ida mahi namithahahaviki kaimoni hida inoki'iki. 

1 Ija'ari hojai jaharikia kahojaiki, bada bini'ava bana 
ida kidihojai jahariki. Ija'aria bada bini'aki ida hojai Deua 
bikaramonaki, bada bini'ava bana ida kidihojai karamonavahaki. 

Ija'ari hojai jahakia kahojaiki, bada bini'ava bana ida kidihojai 
jahaki. Jahaka'oahi ida ija'ari, jahaka'oaha'oadahava bana — hora 
nia'aha ada Deus ibavi kaija'arini. 

12Oniaroa, Jesua bini'aha: 

—Vakamithajahaki'a bana! Jorakia ojoiki bana ho! Ojoina 
kamahini onaabosihananaki ida ija'ari hahavi vakadihojai. Ija'ari 
hojai jahakia vakahojaiki va'ora onaabosiki bana nahina jahakia. 

13Kanahina'iarini kari chojahaha'oadahaki ho. Hahavi ihimini 
naothinia asia ohojaki bana ho, ni-ihimiki ida kodimahi. Hovani 
onakama'da'iki ida hahavi hojaki. Hovani oananokhomiki jaboni 
ida. Hovani ookhananavaki ho. Hovani ookasiagaki ho jaboni. 

14Deus va'ora kajoamoraki adani ija'ari vakadimakari-ra visokoki 
fori vihiki. Visokovini mani ida va'ora najahaja. Deus va'ora 
va'ahaki adani ija'ari ihi'ai ava abiniriki oniki bononi hojaki-ra 
vahavini. Deus va'ora va'ahaki jaboni adani ija'ari sidaji kaathania 
avi'oina. 

15Hari. Sidaji banininija vahojaki adani ija'ari hojai jaharikia 
vava'i binahonariahihivini-ra vanofiki. Baniniaja vahojaki jaboni 
adani ija'ari, ija'ari vahoariha-ra vakaijorahaki jaboni. Baniniaja 
vahojaki jaboni adani makhira kidigamo vihiriki khama vaabono 
vakaviomakhamaki. Baniniaja vahojaki jaboni adani vakaabiniki, 
deus amovana-ra vakanamasiviki jaboni. Baniniaja vahojaki adani 
korijanahi abono, ija'ari-ra vanava'iponi'imariniki, ija'ari va'ini-ra 
vavajaha'imariniki vihiki jaboni. Ni-Deus va'ora va'ahaki adani 
ija'ari hojai jaharikia vakahojaiki sidaji bodinia avikhajakosina. 

16 Asia vara niha ada Jesus: 

—Hovani Jesus ho. Okarona'iki ida Deus ibavi kaija'arini 
avakadiania kodija'ari vajoroniki-ra va'ora nanamithajoravini hiki 
kaimoni ida nahina namitha'iariki. Davi kohana ija'ari-ra va'ora 
vaka'da'divini fori ohiki ho, kidihanodi namitharonisiagaki ho. 
Boviri karaho vagaki vagavagani nokiavahaki fori ohiki ho — niha 
ada Jesus Cristo. 

17 Hari. Ma'onahai Jahaki, Deus kaija'ari khama vani'aha: 

—Hida kha'a bana akadiania! 

Ija'aria bikamithaki hida hihida papira athini niha bana jaboni: 

—Hida kha bana akadiania! 

Hari. Ija'ari hana hini kanabidini akaaforahi, khava bana 
kodiania mahija paha-ra i'avivini. Ija'ari hana hinia binofihi; 

bigathaniki ida paha abosiriki. Ija'ari kamahi ananokhomijanariki 
fori hiki hida hihida paha ono'avini hiki. 


Anokhomi'iki hida varani 


18Hovani João, onajiri'ia hida papira athini Deus hora 
nanamithavini hi'iki. Va'ora onava'isohiki bana adani ija'ari 
vakamitha'iki hida hihida varani Deua bivava'isohihijoraki. Ija'ari- 
ra okaabaniki bana ho: Ija'aria bianaipohiki bana hida varani Deus 
kavarani hirikia, Deua bianaipohiki jaboni bana ida ija'ari imai 
'banani hihida papira jirini athinia hoja'iki. 19Įja'aria bianivini bana 
hida varani pitani Deua bivava'isohihijoravini hiki, Deua bianivini 
ida nahina jahaki bivava'isohihijora'iki jaboni, ni-va'ora va'ahaki 
adani ija'ari ihi'ai ava abiniriki oniki bononi-ra vahavini. Ni-va'ora 
va'ahaki bana jaboni adani hi'adani ija'ari Sidaji Jahaka'oakia 
avi'oina. 

20Hi'ada hora nanokiahi'iki ada namitha'iarikia niha: 

—Jorakia ojoiki bana ho. Ka'oa hiki hida hihida papira athini, 
ija'ari-ra onava'isohijoravini hiki — niha. 

Jesu-ra oni'ahi: 

—Jesus, ivani ka'da'di i, akadiania joi bana! Nimania ida onofiki. 

21Onofiki ida Jesus Cristo a'onira kajoamoraha'oadahavini. Hari 
ida vani oamani. Nimania ida Joãoa binokijora'iki varani hini 
anokhomi'ini. 

